
CAPITOLUL I 


DESPRE HRAMUL SFINTEI MĂNĂSTIRI NEAMŢU, LA ANUL DE 
LA HRISTOS 1469 ŞI DESPRE O ISTORISIRE A LUI NECHIFOR 
CĂLIMAN, STAROSTELE VÂNĂTORILOR DOMNEȘTI 


De Sfânta Înălţare, hram al ctitoriei Neamţu, se strânsese în preajma 
zidurilor și în ogrăzile călugărilor mare număr de norod. Unii veniseră s- 
asculte slujba, alții ca să ieie binecuvântare ori naforă, alţii pentru scrisori 
de friguri, alții cu femei lunatice, ca să le supuie sub patrafir la ieromonahi 
cu darul cetitului. Mai ales prea sfinţitul Iosif, stareţul, era vestit întru 
această bună tămăduire, nu numai în Moldova, ci şi-n Ţara Leșască și cea 
Rusească. Toți cei sosiți știau de asemeni că se vor îndestula cu mâncare și 
vin, faima de primire de oaspeţi a mănăstirii fiind întru totul neştirbită. 
Osârdia boierilor şi mila voievozilor înzestraseră îndestulător acest sfânt 
lăcaș; din turmele de la munte, din podgoriile de la dealuri, din câmpiile 
arate de la apa Prutului, cu mila lui Dumnezeu, era de unde sătura și mai 
mari mulţimi decât cele strânse acolo, în acea luminată zi de mai a anului 
1469. 

În livezile mănăstirii mai erau încă meri înfloriţi: soarele îi pătrundea de 
o aburire trandafirie. Slujba dintăi se mântuise la biserica cea mare din 
cetăţuie, când toaca bătu din nou în turnul de la poartă, după care clopotul 
cel bătrân începu a suna rar, numai într-o dungă. 

Grămezile de oameni prinseră a se mișca neliniștite. Se întrebau întăi din 
ochi, apoi dând glas. O parte umplură medeanul de dinaintea intrării, în 
jurul fântânii şi a foişorului unde se slujea, iarna, sfinţirea apelor. Prea 
puţini, și numai dintre cârmuitorii mănăstirii şi ai ținutului, cunoscuseră din 
vreme vestea care se vădea acum. Câţiva slujitori aflaseră ştirea cu două 
zile mai nainte și o ţinuseră tăinuită de poporul care se îmbulzea la hram. 
Cu două zile în urmă, marţi, sosiseră doi călărași de la Suceava cu carte 
pentru vlădica Iosif. Unul poposise la mănăstire; al doilea trecuse mai 
departe spre Cetate, spre Vânători și spre herghelia domnească de la Timiș 
la apa Moldovei, unde era rânduit de multă vreme, în slujba de comis, 
bătrânul Manole Păr-Negru, prietin de demult al răposatului Bogdan- 
Voievod, părintele măriei sale Ștefan-Vodă. 


Cartea pe care o cetise cu destulă greutate prea sfinţitul Iosif, punând 
între dânsa şi ochii sfinţiei sale o făclie de ceară, cuprindea vestea de sosire 
a măriei sale Ştefan-Vodă la hramul sfintei mănăstiri Neamţu. Acum vestea 
asta o aflau și noroadele. Pe când dădea sunet greu și prelung, din când în 
când, chimvalul cel mare, monahii își purtau ici-colo rantiile mohorâte și-și 
aplecau bărbile spre urechile oamenilor. Ca şi cum s-ar fi aprins pulbere de 
pușcă, murmurul trecu dintr-o lature în alta, apoi se revărsă în ogrăzi. 
Muierile, care niciodată n-au destulă minte, prinseră a se tângui cu mânile 
la tâmple şi a-și căuta pruncii. 

Dacă bate clopotul şi vine măria sa, cine ştie ce are să se întâmple! Au să 
se işte puhoaie, are să reverse apa Moldovei, are să pornească iar vreun 
război! A rămas acasă, în sat, mâţa închisă în chiler; găinile umblă slobode 
şi n-are cine le da de mâncare. Cuminte și bine ar fi să înhame gospodarii 
caii și pe loc să pornească fiecare la locul său; dar mai întăi trebuie să se 
ştie de ce-i vorba şi numaidecât fiecare dintre cei care nu l-au văzut trebuie 
să vadă pe măria sa. Cu toate că numai un om viteaz poate cuteza să ridice 
ochii spre măria sa, iar cei nevrednici cată să-și plece pletele în țarină, 
muierile tot or îndrăzni să fure cu coada ochiului, doar l-or zări. Să fie oare 
cumplit la vedere precum se spune? Are anume paloș cu care ceartă pe unii 
boieri, scurtându-i, după câte se povestesc? Dacă şi riga ungurilor, măria sa 
Matiaș-Crai, a dat înapoi de la Baia, când s-a arătat asupră-i, călare pe cal 
alb, măria sa Ștefan-Vodă — ce poate face un creştin de rând? Acel crai a şi 
căzut la pat din acel cutremur, zăcând trei luni. I s-au și risipit oştile, a 
prăpădit puştile cele mari. A ieșit la toţi craii spaimă despre acest Ştefan- 
Vodă, cum că a bătut și cetatea Hotinului și a Chiliei; şi este o poveste cum 
că părintele său Bogdan-Vodă l-a blagoslovit în taină la o biserică din 
muntele Atonului, ca să se ridice în zilele lui cu puteri mari de oști şi să bată 
război cu spurcaţii ismailiteni. 

Aşa că mâţa şi găinile or mai răbda, până ce ochii oamenilor de la hram 
s-or învrednici să vadă pe măria sa şi până ce urechile s-or îndestula de 
toate veştile pe care le aduc curtenii și ostașii. Afară de asta, este praznic. 
Cum să pornești la drum pe inima goală? Cine scorneşte asemenea zvonuri 
de primejdie şi de ce să plece lumea așa fără de nici un temei, înainte de a 
vedea ce e de văzut, de a auzi ce e de auzit și de a ospăta ceea ce s-a 
pregătit la cuhniile sfântului lăcaş? Numai nişte bărbaţi bezmetici cum sunt 
moldovenii pot face asemenea socoteli. Dacă n-ar fi muierile, cu rânduială 
şi cuminţenie, ce s-ar face ţara? Nepotrivit și prostesc lucru, să fugă 


noroadele de la vederea Domnului lor. Dimpotrivă, bine este a-i ieși întru 
întâmpinare. 

Femeile, deci, cu mare aprindere, pofteau să afle pe unde are să vie 
alaiul domnesc. Despre asta nu știe nimeni. 

Nu se afla slujitor ori monah care să dea ştire anume pe unde și cum are 
să fie alaiul lui Vodă. 

Atunci de ce-s buni slujitorii și monahii, dacă nu cunosc batâr atâta 
lucru? Slujitorii să caute în catastifuri şi monahii să cetească în cărţile lor şi 
să spuie. 

Degeaba, slujitorii au catastifuri mai puţin bune şi monahii cărți mai 
puţin iscusite decât în vremea veche! 

S-aude chiar că măria sa nici nu mai vine. Sună clopotul în zadar, ca să 
stârnească omenirea; iar măria sa are alte treburi. 

Așa-i în ziua de azi lumea. Boierii se învrednicesc să vadă pe măria sa în 
fiecare zi; pe când sărmanii nu-l pot vedea niciodată. Minunat ar fi să nu 
mai fie în ţara asta boieri, şi să fie praznice pe la mănăstiri măcar în fiecare 
zi câte unul. Şi batâr o dată pe an, la un asemenea praznic, să se arate măria 
sa, cu toată pohfala! 

Se vorbeşte prin sate despre măria sa că-i om nu prea mare de stat, însă 
groaznic când își încruntă sprânceana. lar când vine la o sfântă mănăstire, 
n-are de ce se uita groaznic. Când vine la o sfântă mănăstire (dacă vine într- 
adevăr şi nu scornesc aceşti monahi vorbe deşarte), când vine la o sfântă 
mănăstire, măria sa trebuie să se uite blajin în jurul său. Vede ici un prunc; 
vede ici o fată; vede dincolo o nevastă. Al cui e pruncul acesta? A cui e 
nevasta asta? 

Ca un stăpân al ţării ce se află, măria sa trebuie să cunoască al cui e 
pruncul şi a cui e nevasta. Îndată vin boieri lângă măria sa şi-i spun la 
ureche. Astfel măria sa vede şi cunoaşte unele și altele; mai ales că măria 
sa, fiind văduv de atâţia ani, de când a murit Doamna sa Evdochia, trebuie 
să-și desfăteze ochii și să se mai îmblânzească din strășnicia în care se ţine. 

Să zicem că măria sa nu se uită la dreapta și la stânga şi, cufundat fiind 
în gânduri, nu-și vede decât socotelile lui domneşti. Atunci sunt ostași şi 
curteni care se uită la lume. 

Bune sunt hramurile când pe lângă praznice au și asemenea alaiuri. 

Miercuri la amiază, s-a văzut intrând în mănăstire, călare pe un 
harmasaraş pag, un fecioraș de boier. Abia îi înfiera mustaţa. Purta contăș 
de postav albastru de Flandra, ciubote de marochin roș și jungher la 


cingătoare. Avea cuşma plecată pe o sprânceană şi zâmbea primăverii. 
Venea dinspre Cetate. 

S-a aflat că acel fecioraș ar fi mezinul lui Manole Păr-Negru de la Timiş. 
L-a trimes comisul întru întâmpinarea Domniei. 

Deci măria sa vine negreşit. 

Cine spunea că nu vine? 

De altminteri, dac-ar fi să nu vie, n-ar bate clopotul într-una, de-ţi 
bubuie în ureche. 

S-a aflat de la cuvioşii monahi că acel fecioraș are numele Ionuţ, dar e 
mai cunoscut după poreclă. Comisului celui bătrân Manole Păr-Negru îi 
zice lumea și Jder. Deci băiatului îi spune Jder cel mititel. Muierile au băgat 
îndată de samă că-i stângaci, şi au scos din asta semne și vestiri pentru 
treburile lui de dragoste. Îl arată şi chipul să fie un pui vrednic de părintele 
său, care l-a făcut aşa de târziu. L-a făcut nu se ştie când şi cum, nu în casa 
lui ci, după feleșagul cucului, în cuib străin. După ce s-a ridicat la vârsta 
asta, l-a adus între ceilalți feciori ai lui legiuiţi. Jder bătrânul zice că-i un fin 
din Ţara-de-jos, dar jupâneasa Ilisafta Jderoaia ştie adevărul și zâmbeşte 
numai dintr-o lature a gurii. Altfel, Jderul cel mititel, plăcând tuturora, îi 
place și ei. 

Jder cel mititel a venit la fratele lui mai mare cu numele Nicodim, 
monah în sfântă mănăstire Neamţu. Părintele Nicodim, bădiţa lui, i-a dat 
mâna să i-o sărute, l-a îmbrățișat cu dragoste, știindu-l și el cine este, şi 
acum ies amândoi la adunarea soborului mănăstirii. 

Deci alaiul măriei sale nu va să întârzie prea mult. 

În adunarea de lângă fântână, unde era norodul mai des, s-a ridicat cât 
era de nalt moş Nechifor Căliman, starostele vânătorilor de sub Cetate, și a 
întrebat alene dacă vrea să cunoască cineva, dintre toți cei de față, pentru 
care pricină vine măria sa Ştefan-Vodă la sfânta mănăstire Neamţu. 

Oamenii s-au bulucit așa de tare în jurul lui, încât abia își puteau trage 
sufletul. Nechifor Căliman, starostele, era cunoscut om al lui Vodă. Fusese 
cunoscut slujitor şi al răposatului Bogdan-Vodă. Era un moşneag uscat și 
dârz, cu mădularele răsucite din frânghii şi noduri. Avea semn domnesc la 
căciulă şi în mâna dreaptă toiag cu toporâște. Când grăia, își cârnea 
oarecum nasul şi ochii într-o parte. Obrazu-i spânatic, păscut ca de gâște, 
era încreţit şi boţit cruciş şi curmeziș. Avea ani peste şaptezeci, cu toate 
acestea părul îi era încă negru. Numai sprânceana stângă îi era cărunţită. 
Acolo avusese, într-o întâmplare veche, lovitură de fier. 


— Dacă voiţi domniile voastre să cunoaşteţi de ce vine Vodă la hramul 
sfintei mănăstiri Neamţu, atuncea întoarceţi urechile cătră mine şi ascultați 
ce vă spun eu, grăi moş Căliman. Ptiu, drace! Dacă nu doriţi să aflați, nu vă 
spun. 

— Spune, cinstite staroste, îl îndemnară numaidecât gospodarii. Dacă nu 
spui, ni se bolnăvesc nevestele. 

— Ei, atunci să vă spun, oameni buni. Dar trebuie să încep mai de 
departe. 

— Începe de departe, cinstite staroste, numai nu ne lăsa în asemenea 
arșiță și neştiinţă. 

— Atunci, lume dragă, ascultă. Se chiamă că măria sa Ștefan-Vodă vine 
la această sfântă mănăstire Neamţu, în ziua hramului înălțării, ca să 
găsească pe Nechifor Căliman. Ptiu, drace! 

Gospodarii începură a râde gros. Femeile începură a râde subțire. 

— Ptiu, drace! urmă starostele, cârnind spre stânga nasul și uitându-se 
urât. Să știți voi cu toţii că măria sa mi-a poruncit soroc de judecată aici, ca 
să-mi scoată dreptăţile mele împotriva celor care m-au prigonit. Am mai 
avut şi alte înfățișări la scaunul măriei sale, la Suceava. lar acuma măria sa 
mi-a trimes poruncă să mă aflu aici, în ziua înălțării. Se chiamă că noi doi, 
eu şi măria sa, avem o prietinie veche, de la o nuntă care a fost acu 
şaisprezece ani într-un sat, Reuseni. Aţi auzit domniile voastre de acel sat? 

— Am auzit. 

— Ptiu, drace! Bine c-aţi auzit. Era atunci în domnie Bogdan-Vodă și l-a 
fost poftit pe măria sa la o nuntă un boier al său cu numele Agapie 
Ciornohut. Acel Agapie Ciornohut își însura feciorul şi poftea să aibă nun 
pe măria sa Bogdan-Vodă. Deci în câșlegile de toamnă, după culesul viilor, 
s-a dus la acea nuntă măria sa. lar eu, fiind tot staroste al vânătorilor 
domneşti, am încărcat pe samarele cailor opt căprioare și am pus păstrăv din 
Ozana în douăzeci şi șapte de hârzoburi și am silit, cu doi oameni ai mei, s- 
ajung fără de nici o întârziere la locul poruncit. Când am trecut Siretul, m- 
am întâlnit cu oșteni străini și m-am mirat. M-au întrebat unde mă duc; le- 
am spus numaidecât; mi-au luat vânatul și peștele și m-au pus la popreală. 
M-am supus ca cel mai umilit dintre oameni. Mă gândesc: oare după ce 
umblă acești oșteni leşi, cărora le place vânat domnesc? Se duc tot în 
drumul meu. Și la ce va fi cugetând aşa de mult şi de ce va fi grăind așa de 
încet cu alţii acel cneaz subțiratic, cu obraz de ceară și bărbuţă rară? Am 
ştiut mai pe urmă că acela-i Petru Aron-Vodă. Îndată ce m-au lăsat singur și 


m-au lepădat dincolo de apa Siretului, într-un sat, cu străjer lângă mine, m- 
am întins la pământ ca să mor și am cerut numaidecât popă, ca să-mi 
cetească moliftele. Cum a pășit slujitorul într-o lature, ca să cheme pe popă, 
eu m-am desfăcut de la pământ şi m-am ridicat în sus, m-am suit pe calul 
străjerului şi m-am dus cu mare grabă unde era treaba mea. Am tăiat de-a 
dreptul prin pădure. când am ajuns La un pisc, de unde se vede satul, am 
găsit cocorii tineri, iar între acei coconi tineri am aflat râzând fără de grijă 
pe acest Ștefan-Vodă pe care-l aşteptăm acum, să-mi facă mie dreptăţile. 
Măria sa Ștefan nu cunoştea nimic; venea cu soţii săi la nuntă. l-am spus 
repede ce aflasem şi l-am poftit să se teamă şi să se grăbească. Măria sa nu 
s-a temut, dar de grăbit s-a grăbit. Ptiu, drace! când ajungem cătră sat, dăm 
de slujitori ai Domniei, fugăriți de podgheaz. «L-au prins pe măria sa 
Bogdan-Vodă! strigau. L-au supus în juvăţ și l-au tăiat cu paloşul. Acuma 
caută şi pe Ștefan-Vodă!» Într-adevăr, s-auzea mare zvoană în sat prin 
întunecimea serii. Veneau cătră noi călăreţi cu făchii. Văd pe coconul 
domnesc că-și scutură de pe el dulama și zvârle în tină gugiumanul de 
sobol; apucă sabia și-și îndeamnă soţii. Ptiu, drace! Asta nu-i treabă bună, 
măria ta. Se chiamă că Ciornohut l-a vândut pe măria sa Bogdan-Vodă celui 
cu bărbuţă şi cu obraz de ceară. Și dacă l-a vândut pe măria sa Bogdan- 
Vodă, te duci și măria ta la juvăţ şi la sabie. Aşa că mai bine s-apuc calul de 
frâu, să-l întorc după al meu în loc, să ne năpustim în pădure, să duc pe 
coconul stăpânului meu unde nu-i primejdie, așteptând să se facă pe urmă 
voia lui Dumnezeu. Așa fac, oameni buni, precum spun: și acel cocon 
mărunt la stat se zbate şi crâșcă; însă eu nu-l lăs; iar el mă păleşte cu straja 
sabiei în cap; eu închid ochii și-l strâng mai tare lângă mine; el mă bate 
peste frunte și la tâmpla stângă, de m-a sângerat și mi-a rămas până acuma 
acest semn care se vede în sprânceană; atuncea am văzut că ciolanul bătrân 
înfruntă mai bine năcazul. Așa că m-am dus cu măria sa în pribegie şi nu m- 
am întors decât atunci când a venit ceasul și Dumnezeu l-a adus în scaunul 
părintelui său. Atuncea m-am dus şi eu la locul meu şi m-am așezat staroste. 
Am găsit feciorii în bună stare și m-am bucurat; mi-am găsit nevasta mai 
grasă și m-am bucurat iarăși; mi-am găsit ocina părintească luată de alții și 
m-am bucurat mai puţin; nevasta zice: asta-i voia lui Dumnezeu, în schimb 
am găsit spor un prunc străin. — Acesta-i tot de la Dumnezeu? întreb eu. — 
Tot de la Dumnezeu, răspunde muierea. De-atuncea mă judec pentru ocină. 
Măria sa Ștefan-Vodă mi-a pus sorocul cel din urmă astăzi. Ptiu, drace! 


O nevastă de la Dăvideni, mai trupeșă și cu gura mai îndrăzneață, puse 
fără întârziere o întrebare bătrânului Căliman: 

— Mă rog dumitale, staroste, milostiveşte-te de ne spune ce-ai făcut 
când ai aflat la casa dumitale asemenea lipsă și asemenea spor? 

Nechifor Căliman cârni cătră ea nasul și ochii și o văzu împungând cu 
cotul în tovarășul ei de alături. 

— Femeie, grăi el închizând o pleoapă și strângându-și obrazul şi gura 
în aceeași parte; după cât te arată înfăţişarea, ţii rateş la un drum mare. 

— Aşa este, se sumuţă nevasta. 

— Şi omul cel de-alături e cumătrul dumnitale? 

— Ihî. 

— lar soţul dumnitale a rămas să păzească rateșul? 

— Adevărat este. 

— Ptiu, drace! Am să-ţi răspund cu bunăvoie la ce mă întrebi, numai nu 
înțeleg de ce se veselesc așa aceşti cinstiți gospodari și aceste cinstite 
gospodine. Acuma, dacă v-aţi liniştit, vă spun. Precum băgaţi de samă, a 
stat şi clopotul. Mult nu mai este și are să se vestească sosirea măriei sale; 
atuncea au să se ostenească toţi clopotarii la toate clopotele şi aici, şi la 
Sfântu-lon, şi la Vovidenie, ca s-audă sfinţii din cerul dintăi şi să deie veste 
mai sus: Iaca, se duce măria sa Ştefan-Vodă la Neamţu, ș-acolo întăi și întăi 
are să tindă dreapta sa cu buzduganul pentru o pricină veche de doisprezece 
ani a lui Nechifor Căliman. Așa că eu, oameni buni, când am văzut că ocina 
mea s-a înjumătăţit și mai ales că via de la Băiceni mi-a luat-o Ciopei 
pârcalab, n-am mai stat mult la casa mea din Vânători. Ptiu, drace! n-am 
mai stat decât un an, am încălicat și m-am întors la măria sa la Suceava. 
Trecuse săptămâna luminată. M-am înfățișat de Duminica Tomei. Cetatea, 
cu oșteni, pe zid. Nu intră cine pofteşte; la poartă nu-i vraişte ca înainte 
vreme. Îmi pune straja sulița în piept. — Nu-i voie! — Cum nu-i voie? eu 
sunt Nechifor Căliman, prietinul măriei sale. — Trage-te înapoi doi pași, 
poruncește straja, și aşteaptă! 

M-am întristat eu atunci şi m-am gândit: Ptiu, drace! Și prietiniile sunt 
schimbătoare, ca și domniile Moldovei. Avea dreptate înalt prea sfințitul 
Teoctist, când a ieşit la Direptate să pomăzuiască pe Vodă Ștefan. Ofta și se 
tânguia că în ţara asta umblă domniile cu anii și chiar cu lunile. Și de-atâta 
ce unge domni, unii după alţii, a făcut scurtă la mâna dreaptă. Iată a uns și 
pe feciorul lui Bogdan-Vodă de sfintele Paşti. Oare cui vine rândul la 
Crăciun? 


Alei, săracă ţară! Dac-a umbla şi acest Ştefan-Vodă cu nunțile, au să-l 
prindă şi pe el. Însă eu îl ştiu înțelept şi cumpănit. Văd că și-a pus strajă 
tare; nu nuntește, ci își tocmește oastea. Dar dacă cumva căta-va în coarne 
boierilor celor mari, cum au făcut toţi feciorii lui Alexandru- Vodă Bătrânul? 
În ţara asta a Moldovei poruncesc boierii cei mari și Vodă-i trecător, de 
aceea ofta prea sfinţitul Teoctist. 

Văd că sosesc boieri călări, cu slujitori. Straja apleacă sulița. Începe să 
fie rânduială, zic eu în sinea mea și mă bucur. Atuncea tot am nădejde de 
dreptate. 

Cum stăm, sună trâmbiţile. Boierii se dau în laturi. Măria sa iese calare, 
cu oșteni după el: Ne închinăm cu toții. Apoi eu mă pun în genunchi și-mi 
plec fruntea. 

Vodă s-a oprit. Îi aud glasul şi-mi tresare inima. 

— Ridică ochii, staroste Căliman, îmi porunceşte măria sa. Înţeleg că ai 
venit la mila Domnului tău pentru o durere pe care o ai. De astăzi înainte 
am să-ţi dau semn, ca să ai intrare slobodă la Cetatea domniei mele. 
Vorbeşte. 

— Luminate Doamne, grăiesc eu cu îndrăzneală, jaloba mea poate va 
găsi cândva ascultare la sfatul domnesc, unde Vodă şi cu boierii săi pun ţara 
la cale. Dar eu mai întăi și mai întăi am venit să mă jăluiesc unui prietin al 
meu mai tânăr decât mine. 

— Pas în Cetate şi-l aşteaptă acolo! a poruncit măria sa. 

Am văzut în jurul lui Vodă panţiri cu coif și cu platoşă. Când am intrat 
între ziduri, am cunoscut iarăși oșteni buni, cu strașnică rânduială. 

Prietinul nostru se poartă bine, zic eu în sinea mea. 

Vin aprozi și mă poftesc într-o chilie. 

— Avem poruncă de la măria sa să te ospătăm, mă lămureşte unul din ei. 
Ai s-aştepţi dumneata aici, staroste Căliman, până la vremea amiezii, căci 
măria sa are treabă în târg la Suceava cu neguţătorii lioveni. Le face 
rânduială vămilor. După ce isprăveşte cu neguţătorii lioveni, intră iar în 
Cetate și primeşte soli și cărți de la Varşava. Măria sa Vodă Ștefan a 
poruncit boierilor leşi să-i sloboadă în mână pe Vodă Petru Aron, ucigașul 
părintelui măriei sale. 

— A poruncit măria sa asta? mă mir eu. 

— A poruncit măria sa asta. 

Ptiu, drace! mă bucur eu în sinea mea. Prietinul nostru Ștefan-Vodă 
lucrează pentru hodina braţului prea sfinţitului Teoctist. 


N-am aşteptat mai mult decât a fost hotărât măria sa. La amiază au sunat 
iar trâmbiţile. Au scânteiat din coifuri şi platoşe panţirii. S-a făcut tăcere, 
încât m-a cuprins o sfială. Au zuruit în gang numai pintenii măriei sale. I- 
am auzit glasul. Domniile voastre nu-l cunoaşteţi acel glas. Eu îl auzisem 
mult în pribegie. Măria sa are glas blând; dar vă sfătuiesc să nu vă încredeţi 
în acea blândeţă. 

— Să-mi aduceţi pe starostele Nechifor Căliman, a poruncit măria sa. 

M-am înfățișat. El s-a uitat lung la mine și a zâmbit. Eram singuri. 

— Spune, uncheșule, a poruncit măria sa. 

I-am spus. Măria sa a ascultat și m-a bătut pe umăr. 

— Staroste Căliman, a grăit măria sa, te poftesc să-mi dai răgaz până ce 
voi isprăvi războiul meu. După aceea, a venit la rând, judecata pricinii tale. 

Eu am tăcut, mirându-mă. În ţară-i pace, judecăţile pot începe. 

— Războiul meu, staroste Căliman, a grăit iar Vodă zâmbind cătră mine 
și privindu-mă aprig, să ştii că îl am cu această ţară fără rânduială. În ţara 
asta a Moldovei, staroste Căliman, umblă neorânduielile ca vânturile. Am 
găsit în ţara asta, staroste Căliman, și mulți stăpâni. Nu trebuie să fie decât 
unul. Aşa că eu bat război cu acei stăpâni care i-au răpit ocina ta. În ţara 
asta trebuie să fie rânduială în toate târgurile și satele și liniște pe toate căile 
neguţătorilor. Deci îngăduie-mi să bat acest război, staroste Căliman. 

— Îngădui, măria ta. 

— Mulţămesc, staroste Căliman. lar până atunci, binevoiește a primi o 
moară pe Pârăul Alb şi două pogoane folosință din via domnească de la 
Cotnari, iar din Braniștea domnească de pe Ozana, pământ cât îţi lipsește. 

Aşa că, după acest cuvânt, am așteptat. M-am dus acasă ş-am stat. lar 
măria sa a bătut acel război. Atuncea a început să se judece şi pricina mea. 
A mai trecut o vreme și a fost război la Hotin. După ce a luat măria sa 
cetatea Hotinului din mâna leșilor, a mai fost o înfățișare, la scaunul 
Sucevei. După aceea a fost război la Chilia. După ce a luat măria sa cetatea 
Chiliei, a fost alt soroc de judecată. A mai trecut vreme şi a bătut măria sa 
război cu Craiul unguresc. După ce l-a detunat măria sa, precum se ştie, pe 
Craiul unguresc, iarăși a fost înfățișare. Pe urmă s-a mai întâmplat și 
repezușul de anul trecut în Secuime, când a prins măria sa pe Petru Aron- 
Vodă şi l-a judecat, după legea talionului, pentru fapta de la Reuseni. Deci 
vine izbăvire și pentru jaloba mea; am să-l rămân pe dumnealui Ciopei 
pârcălab. Are să se mai plece un nas dintre cele semeţe. 


— Dar cu sporul cum rămâne, cinstite staroste? întrebă neînduplecată 
crâşmărița, împungând iarăși cu cotul pe cumătrul ei. 

— Ptiu, drace! Care spor, cumătră? 

— Cu sporul carele ţi-a venit de la Dumnezeu. Ai găsit acasă un prunc 
într-adaos. 

— Aşa este. Am găsit un prunc care nu era al meu. Pe domniile voastre, 
cei care zâmbiți numai într-un dinte, tare vă rog să vă plecaţi la pomenirea 
răposatei mele soţii Varvara. Ţinând în braţe acel prunc şi făcându-mi-l dar, 
dumneaei mi-a spus aşa: «Soţul meu, iată acest prunc de pripas, pe care mi 
l-a adus o cuvioasă monahie. E un prunc din 'Ţara-de-Jos, a zis monahia, 
tocmai de la apa Nistrului; și sora mea, mama lui, a murit de puţină vreme. 
Înainte de moarte mi-a spus cu cine a avut ea acel copil din flori. Când va fi 
copilul mare şi s-a putea, a adăogit ea, du-l părintelui său, să-l cunoască și 
să-l iubească, după dragostea pe care a avut-o pentru mama lui.» Când a 
venit, oameni buni, vremea, am făcut așa. Am dat tatălui său pruncul. L-aţi 
văzut mai nainte, îmbrăcat cu contăş albastru. Se ducea la soborul stăreţiei, 
cu fratele său părintele Nicodim. 

Ptiu, drace! 

După acest cuvânt al starostelui Căliman, văzduhul primăverii s-a 
umplut deodată de freamătul clopotelor. Mulțimea s-a mişcat ca valurile. Se 
auzeau chemări şi îndemnuri: urmă apoi o izbucnire de chiote. De pe 
zidurile mănăstirii, oameni de rând și monahi făceau semne. Clopotarii de 
asemenea năboiseră la una din firidele turnului, scoțând cătră valea 
Nemţișorului un strugure de capete. În ogrăzile chiliilor, cărăuşii se suiseră 
pe draghinile căruţelor lungindu-și gâturile într-aceeași parte, spre poienile 
de dincolo de valea Nemţișorului. Printre copaci rari, printre molizi, pe sub 
cireşi singuratici înfloriţi, se arătaseră oşteni călări cu straie colorate. Se 
mișcau prin puzderia de soare, micșoraţi de depărtare. 

Deci Domnia venea dinspre Râșca. Învolburându-se, norodul se urni 
spre hudiţi, ca să iasă la Nemțţişor, întru întâmpinarea alaiului. Atunci se 
iviră din laturea mănăstirii răzăşi călări, cu căpitan domnesc, poprind năvala 
mulțimii. Un crainic îşi ridică în suliță cuşma, poftind să deie vestire. 

Mişcarea conteni. Crainicul se sui cu repeziciune deasupra șelei, stând în 
picioare pe cal și slobozi porunca: 

— Măria sa pofteşte să-l aşteptaţi aici: să-i ţineţi calea deschisă, ca să 
poată intra la sfântă icoană făcătoare de minuni. 


Ca să fie mai bine urmat asemenea îndemn, răzășii lăsară să cadă sulițile 
între urechile cailor. Călăreţii din poienile de sus coborâră cu grăbire. 
Curând lefegii nemți cu căpitanii lor străpunseră hudiţile. Alţii ocoliră 
cetățuia mănăstirii, luând drumul cel mare spre cetate. Alţii pe muntele 
dimpotrivă, suind la Pocrov. 

După rânduială domnească, căpitanii apucau ţiitorile, ca să fie cheile 
acelui loc de popas în mâna străjilor măriei sale. 

A trecut vremea nunţilor boiereşti, unde se prind domnii cu arcanul, 
gândea el în sine, luând aminte la toate, cinstitul staroste Căliman. 

Căpitanul al treilea, cu aprod cu prapur, intră cu două sute de panţiri pe 
hudiță; mișcând domol caii, oștenii măriei sale îşi lărgiră loc în medean. 
Atunci soborul ieşi pe poarta cetăţuii, având pe prea sfinţitul vlădică Iosif în 
frunte, în odăjdii. La dreapta și la stânga prea sfinţiei sale, pășea câte un 
ierodiacon cu făclie. Al treilea diacon purta sfântă Evanghelie legată în 
argint, umblând înaintea vlădicăi. După soborul cuvioșilor monahi, urmau 
boieri ai ținutului și slujitori domnești. 

Clopotele porniră cu mai mare zvon când, în aceleaşi poieni, cu molizi și 
cireşi, înfloriţi, se arătă alaiul cel mare. Cei de pe ziduri şi din turn 
cunoscură, în acea depărtare, numai calul alb al măriei sale și numai 
fulgerarea gugiumanului său împodobit cu pietre de olmaz. 


CAPITOLUL II 


AICI SE ARATĂ UN VOIEVOD MARE ȘI UN JDER MITITEL 


Cuviosul ieromonah Nicodim, fost în lumea profană fecior al comisului 
Manole Păr-Negru de la Timiş, era o ființă care-și căuta înțelepciunea întru 
mâhnire și cărţile sfinte. Voia să uite, deşi nu putea, că lumea-i spusese 
cândva «al doilea Jder». Avea și el într-adevăr pe obraz, sub coada pleoapei 
stângi, acel semn oval, cât ai pune degetul cel mare, împodobit cu păr de 
coloarea jivinei a cărei poreclă o purta comisul și, după el, toţi feciorii 
doamnei sale în număr de cinci. 

Întăi fuseseră patru feciori, dar, de vreo şapte ani, se adăogise și al 
cincilea. La început, când sosise la Timiș, între comisul Manole și starostele 
Nichifor Căliman, acel băieţandru subţiratic, străin și orfan, nimeni nu 
bănuia că el ar fi fiind mezinul celor patru. Numai după trei ani, jupâneasa 
[lisafta comisoaia, care era ageră muiere, începu a se uita cu mare luare- 
aminte la acel fecioraş șăgalnic, până ce descoperi că, în coada ochiului lui 
stâng, îi naşte pata de Jder. Întăi a fost o întunecare a pieliţii, după aceea s-a 
zămislit perișor în semnul ştiut domniei sale, întocmai ca la feciorii săi, cât 
ai pune degetul cel mare. Atuncea s-a spăimântat foarte jupâneasa Ilisafta, 
numărându-și pe degete nașterile cunoscute; pe urmă i-a fost mai drag acel 
prunc săriman, strângând partea cu jder la sânul său. Avea un sân larg 
dumneaei şi un trup bine împlinit, care fusese frumuseţă în Ţara-de-Sus; şi 
o privire tare sub sprâncene negre, şi un glas îmbielșugat, care săgeta ades, 
însă nu cu răutate. Măicuţa acestui prunc, își zicea dumneaei, așa ca să audă 
şi alții, a fost mai tânără decât mine și cu mult mai frumoasă, ca să descalice 
comisul la poarta ei, când dumnealui era în pribegie în Ţara-de-Jos. 
Dumnezeu i-a pus semn și l-a trimes tot la mine, ca să-i ţin loc celei care s-a 
prăpădit, cine va fi fost şi unde va fi fost, — asta-i o taină pe care nu poate 
s-o ştie nimeni, poate nici comisul. 

Când intrase mezinul la Timiş, tocmai se întâmplă să-l tundă pe Nicoară 
la Neamţu și să-l binecuvânteze prea sfinţitul Iosif în tagma monahicească, 
punându-i nume nou Nicodim. Așa că şi asta părea o rânduială a 
înţelepciunii Celui mai presus de noi: că Dumnezeu a primit pe feciorul al 
doilea al casei comisului, însă a adus îndată pe mezin. Deci fratele său 
părintele Nicodim îl cunoscuse cel mai puţin pe Ionuț Păr-Negru. Din 


pricina asta monahul era bucuros să vadă din când în când pe acest 
«trimes». 

Cum îi intra în chilie lumina acelui obraz tinerel, se bucura ridicându-se 
de la masa lui de pe târfăloagele cele vechi picurate cu ceară, cuprindea pe 
copil de după umeri și-l săruta în creștetul capului, simțind în nări mireasmă 
de flori de câmp. Îi plăcea după aceea să-l asculte vorbind. Îi da din când în 
când învăţătură, spunându-i câteva vorbe înțelepte, la care mezinul râdea. 
N-avea de unde-l prinde şi ce-i face. Era fluture, flacără, schimbător ca un 
pui de demon. 

Nu era frumos; avea nas cam mare, ca și tatăl său Jderul cel bătrân. Avea 
înclinare spre deșertăciune și strai frumos. «Parcă n-are cui sămăna? întreba 
comisoaia înălțându-şi ochii la sfintele icoane. Așchia nu sare departe de 
trunchi.» 

Era fără liniște; îi plăcea toate zburdăciunile. Învăţase cu uşurinţă, de 
mititel, meșteșugurile vânatului la starostele Căliman; iar acuma era 
nedespărțit de fratele său cel mare Simion, între caii de la herghelia 
domnească, îndrăznea să încalece harmăsarii cei mai nărăvași. 

Vorbeau încă, părintele Nicodim şi Jderul cel mititel, când coborau de 
sub pădurea din asfinţit, de la chilie, ca să intre la adunarea soborului și 
dregătorilor ținutului, în cetățuie. Clopotele dădeau slavă din când în când şi 
aveau şi răstimpuri de alinare. 

— L-am văzut pe măria sa acu trei ani, își aducea aminte Ionuț. M-a 
mângâiat pe obraz şi plete. Are la mână un inel cu pecete mare. N-am 
îndrăznit să mă uit la măria sa, dar acuma am să îndrăznesc. 

— Ţi-a fost frică? întrebă monahul, zâmbind. 

— Da. Aşa mi-a mai fost mie frică odată când mi s-a făcut inima numai 
cât o scânteuţă. Dar atuncea eram mititel. 

— Când a fost asta? 

— Asta, bădiță Nicoară, a fost... 

— Când trecem prin norod, nu-mi spune Nicoară. 

— Asta, părinte Nicodim (lasă-mă să-ţi spun încetișor «bădiță 
Nicoară»), asta, părinte Nicodim, mi s-a întâmplat mie când aveam numai 
cinci ani și mergeam cu moș Căliman starostele, ca să prindem iepuri. Are 
moș Căliman starostele un meșteșug de zvârle o scurtătură de băț de com 
încârligată la capăt, încât păleşte iepurele de la douăzeci de pași. Cum i-l 
scoală cânii, cum l-a și lovit. Prinde iepurele şi cu ogari; dar mie îmi place 
mai mult când azvârle scurtătura de corn. Pe urmă se suia calare, mă lua pe 


botul șelei dinainte, și ne înturnam acasă. Mătuşa Varvara ieșea în prag. 
Acuma într-un rând, după ce ajungem noi acasă, mătușa Varvara n-are pe 
cine trimete la moară ca să deie de veste morarului, s-aducă făină pentru 
colaci. «Moara-i aproape; se vede din prag; du-te tu, Ionuț, şi dă poruncă 
morarului.» Eu mă duc pe cărare; ajung la moară şi iese în prag morarul cu 
părul buhos şi nu mă sfiesc de el; îi spun ce aveam de spus; după aceea 
încep să cotilesc încolo şi încoace, până ce ajung în dosul morii și acolo, în 
dosul morii, văd că întoarce capul şi se uită la mine un iepure de o sută de 
ani. Atuncea m-am spăriat şi am ţipat. Am fugit acasă şi am spus mătușii 
Varvara întâmplarea. 

— Care iepure de o sută de ani? 

— Era măgăruşul morarului, zâmbi, feciorașul. Am să-ți mai spun eu, 
bădiță Nicoară şi părinte Nicodim, şi altele câte mi s-au întâmplat mie de 
când sunt eu pe lume. Acuma vine Vodă şi n-avem vreme. 

— Ascultă, Ionuț, de ce ai cotit pe cărarea asta şi n-ai dat de-a dreptul 
printre oameni? 

— Am apucat pe altă cărare? Nici n-am băgat de seamă. 

— Ascultă, băietule, nu-ţi spurca limba cu neadevăruri. 

— Care neadevăruri, bădiță Nicoară? 

— De ce-ai ocolit pe staroste? 

— Care staroste, bădiță Nicoară şi părinte Nicodim? 

— Nu te alinta aşa ca o muieruşcă. Nu ştii care staroste? 

— Ba ştiu, bădiţă. 

— Atuncea de ce-l ocoleşti în chip viclean? Ţi-i rușine de el pentru că-i 
un om dintr-o stare de jos și tu acuma ești fecioraş de boier? 

— Nu-i asta, părinte Nicodim. Dar are un nărav, când mă vede. Odată 
începe: «He-he! ce mai faci, mânzule?» Acuma mi-i rușine să-mi zică mânz 
— într-o adunare ca asta şi mai ales între femei. 

Călugărul își întoarse în dreapta obrazul cu barbă bălaie, ca să-şi 
ascundă zâmbetul. Mezinul se tângui: 

— Ştiu, părinte Nicodim, că am păcate și sunt nevrednic de fraţii mei. 
Părintele nostru comisul în fiecare zi se fuduleşte cu domniile voastre. 
Numai se ridică şi-şi desface pieptul: Am eu niște feciori! zice. Vorbeşte de 
dumneavoastră. La mine se uită aşa ca la o gâză. 

— N-are încredere în tine. Eşti încă prunc. 

— Cu toate acestea muţa se sparie c-am să-mi iau zborul de subt aripa 
ei. 


— Care muţă? 

— Aşa-i: cuvioşia ta nu mai ai tată și mamă; eşti desfăcut de ale lumii. 
Muta e dumneaei comisoaia llisafta Jderoaia. Când mă întorceam de la 
ceair și o căutam din odaie în odaie și o găseam la urmă în cuhne, scoțând 
pânea din cuptor, dumneaei avea obiceiul să-mi deie o pupăză eu ochi de 
cernușcă. Uneori, când o găseam cu aluatul în covată, mă împingea afară cu 
cociorva. Acuma se ploconeşte în faţa mea și se minunează că-mi creşte 
mustaţa; de unde eu înțeleg că nu mai sunt prunc. Bag de samă că 
țigăncușele fug de mine. 

— Ai băgat de samă asta? 

— Da. Am spus şi comisului. El râde. Zice că mă fudulesc. A pus pe 
acele ţigăncușe, care slujesc la iatacul mutei, să-mi coase o năframă. «Ca 
să-ți ștergi cu ea caşul de la plisc», zice dumnealui. Așa că vezi, cuvioșia ta, 
câte năcazuri am eu. Cum să mă opresc ca să-mi spuie starostele Căliman: 
«He-he! ce mai faci, mânzule?» 

Feciorașul oftă; apoi se lumină la față numaidecât. 

Oştenii se rânduiau zid la dreapta și la stânga; cinstita adunare a locului, 
cu prea sfinţitul în frunte, trecea la apa Nemţişorului. Se alătură și el, cu 
monahul, între dregători. Omenirea adunată își încremenise talazurile sub 
soarele puternic al ceasului al treilea al dimineţii. 

Sunară trâmbiţi. 

În prund, în dreptul sfintei mănăstiri, era un loc unde apa Nemţişorului 
fugea pe dedesubt. La acea trecătoare prea sfinţitul Iosif se opri, ca să 
primească alaiul măriei sale. 

Călăreţii își struniră caii, scânteind din coifuri și platoșe. Măria sa privi 
o clipă împrejurimile. Copiii de casă grăbiră să coboare, ca să-i apuce 
frâiele și scările. Când descăleca Domnul, într-o singură mișcare călăreţii 
puseră piciorul la pământ. Alexandrei- Voievod, feciorul bălan al Domniei, 
sări de-a dreptul din şa. Purta, ca și părintele său, brocart de Veneţia, 
gugiuman de samur și marochinuri. Trei boieri dintre cei mari, care însoțeau 
pe stăpân, adică portarul Sucevii, Bodea, Toma logofătul și Iuga postelnicul, 
îşi lăsară caii în mâna slujitorilor și grăbiră la trecătoarea pârăului. 

Cântăreţii soborului începeau, cu glasuri destul de aspre, axion pentru 
slava măriei sale: «Cade-se să te fericim...» 

Vodă Ştefan, călcând atunci în al patruzecilea an al vârstei, avea obrazul 
ars proaspăt de vântul de primăvară. Se purta ras, cu mustaţa uşor cărunţită. 
Avea o puternică strângere a buzelor și o privire verde tăioasa. Deşi scund 


de statură, cei dinaintea sa, opriţi la zece paşi, păreau că se uită la el de jos 
în sus. 

Pe când suna încă axionul, vlădica Iosif înainta, cadelnițând între făcliile 
diaconilor, apoi, primind sfântă Evanghelie de la cei care i-o purtau, o 
înfățișă măriei sale ca să-i sărute icoanele de smalţ, aşezate în chip de cruce. 

Vodă făcu semnul creștinesc și sărută Evanghelia, apoi îndemnă printr- 
un semn mic, din ochi, pe coconul său să săvârșşească același lucru. Poporul 
şi dregătorii se aplecară adânc în faţa slāvi tei fețe a măriei sale. Prea 
sfințitul sărută mâna cu pecetea de aur; Vodă își împlini aceeași datorie 
cătră bătrânul stareţ. Îndată medelnicerul sfântului lăcaş păși înainte, 
înfățișând pânea și sarea. Domnul frânse o viţă a colacului. Abia o atinse de 
buze și se puse în mișcare cu pas viu. Prundul începu să sune de paşii cailor. 
Cum prea sfinţitul Iosif umbla greu în odăjdii, Vodă se opri zâmbind o 
clipă, și porni iar mai domol, alături de călugăr. 

Vlădica are barbă învierșunată și trup încalat, se gândea Jderul cel 
mititel, râzând în soare şi iscodind cu ochii toate. Ar vrea să grăiască, dar 
gâfâie şi nu poate. Întoarce ochi deznădăjduiți cătră măria sa. L-ar ruga să 
pășească și mai încet. A băgat de samă și Alexandrei-Vodă asta și, ca un 
dezmierdat ce este, îşi îngăduie să zâmbească, înturnând fruntea și privind 
soarele și împrejurimile. A dat cu ochii de Jder cel mititel, care râde fără de 
sfială. Şi-au legat o clipă privirile. Ionuț înțelege că Săndrel își aminteşte de 
el. «Îi pare bine, își urmează el gândurile. Suntem de o vârstă. Am să-i arăt 
eu meșteșugurile mele vânătorești.» 

Cu mișcare domoală, alaiul domnesc ajunse la porţile sfintei cetăţui. 
Acolo Vodă se opri, c-o uşoară mişcare de nerăbdare, pipăindu-și locul 
sabiei la coapsa stângă și jungherul cu mănunchi de fildeş din dreapta 
cingătoarei. Spătarul al treilea Chiriac Sturza, care purta spata măriei sale, 
înainta grabnic, înfăţişându-i-o. Era o spată dreaptă, cu strajă înflorită cu 
rubinuri, în chip de cruce. 

— Prea sfinţite, grăi Domnul apropiindu-se de vlădica Iosif; intră prea 
sfinţia ta cu clerul în biserică, până ce eu mă voi arăta norodului. Vin și eu 
îndată după asta, pentru cele de cuviinţă. 

Fără a aştepta răspuns, măria sa făcu semn cătră paicii care purtau de 
dârlogi caii. Înălțându-se în şa, Domnul primi spata în mâna dreaptă, 
ridicând-o o clipă asupra poporului îngenunchiat şi tăcut. Șiragurile dintăi 
păreau a nu cuteza să ridice frunţile cătră strălucitul chip al Domniei. După 


năravurile viclene ale moldovenilor, însă, toţi se sileau să-l vadă pe furiș, 
strâmbându-și grumazurile. 

Domnul îndemnă din zăbală calul alb, purtându-l câţiva pași. Privi 
mulțimea îmbulzită și supusă, în medean, până cătră bolniţă și la intrările 
tuturor hudiţilor. Erau mai mult de douăzeci de mii. Clopotele conteniră; 
vibrările mai plutiră un timp peste tăcere. 

— Să se ridice norodul, porunci măria sa, ca să privească pe Domnul său 
şi pe fiul nostru Alexandru- Vodă. 

Oştenii descălecaţi, care stăpâneau îmbulzelile, repetară porunca; un 
murmur scurt se împrăștie în mișcări neregulate de vârtej; poporul se sui în 
sus c-o mișcare de val. Bărbaţii își scuturară îndărăt pletele, femeile își 
potriviră ştergarele. Câteva neveste ţipară de sfială, văzând pe Vodă în 
asemenea înălțime și săgetări de lumină. 

— Noroadelor şi creştinilor, zise iarăşi stăpânitorul, înălțând din nou 
până lângă tâmpla sa dreaptă straja cu rubine a spatei; cunoaşteţi semnul 
Domniei mele carele se arată pentru legea lui Hristos Dumnezeu și pentru 
rânduială acestui pământ al Domniei mele. Poftesc tuturor bine și bielșug; 
să ştie şi cei de jos că judeţul nostru nu se va clăti niciodinioară din 
cumpăna dreaptă poruncită nouă de Cel care stă deasupra vieţii şi a morții. 

Îmbulzelile apropiate ascultau cu uimire şi înfricoşare aceste vorbe, 
trecându-le îndărăt în pâraie de murmure. Trei ţipete înfricoşate izbucniră 
dintr-o dată; în acel loc, mulţimea se zvârcoli grăbit. Erau ţipete de femeie. 
Se dădu îndată lămurire măriei sale că, de mare sfială, în acea clipă o 
muiere a slobozit din măruntaiele ei un prunc. 

Vodă zâmbi. 

— De unde e acea muiere? 

Oamenii se feriră, lăsând pârtie până acolo. Babe cu conci înalt şi cu 
ştergare o ocroteau; una din ele ridică în soare pruncul înfășurat în 
broboadele maicei lui. Alexandru- Vodă râse, auzindu-i orăcăitul. Ştefan- 
Vodă privi pe coconul său cu asprime, însă numai o clipă, căci se întoarse 
iarăşi zâmbind, spre norod, așteptând răspuns. 

— E de la Drăgușeni, măria ta, dădu lămurire un bătrân nalt şi ciolănos, 
făcându-și loc cu coatele. 

Vodă, aplecându-și ochii spre el, îl cunoscu numaidecât. 

— Îţi mulțămesc de răspuns, staroste Căliman. Văd că ai venit să-ţi 
cunoşti dreptatea. 


— Am venit la porunca stăpânului nostru, se fuduli cu multă umilinţă 
Nechifor Căliman, băgând de samă la uimirea celor din juru-i. 

— Ai făcut bine, staroste. Mai dă-mi o lămurire. După tipet nu pot 
cunoaște dacă e prunc ori fată. 

— E flăcău, măria ta. 

— Atunci să fie finul nostru şi numele lui să fie înălțare, după sfânta zi 
de azi. Să mi-l înfăţişezi, staroste, la patruzeci de zile, cu tot cu mama lui şi 
cu omul ei. Și pe acest prunc cu numele înălțare ţi-l hărăzesc învățăcel, să-l 
faci vânător domnesc. 

— Am ascultat porunca, măria ta, și am s-o plinesc întocmai. lar până 
atunci, Doamne al nostru, să ne dai voie să cinstim cumătria, închinând din 
fedeleşurile pe care le avem cu noi întru slava măriei tale. 

— Staroste Căliman, porunci Vodă; întăi îngăduiţi să iasă Domnul 
vostru din biserică; după aceea aşteptaţi dreptăţile; la urmă aveţi și învoirea 
paharelor. Spune-mi dacă te mai poţi purta cu vrednicie în slujba pe care o 
ai. 

— Mulţămesc lui Dumnezeu şi măriei tale, răspunse bătrânul. Ne 
purtăm bine; de ce să spunem că nu, dacă se chiamă că ne purtăm bine? 
Văzând că ni se apropie vremea, ne-am învăţat feciorii la treburile 
domnești. Șapte avem şi toți sunt vânători ai măriei tale. Acu patru ani, ca 
unul carele ştim că n-avem să trăim cât lumea, am pus, măria ta, pe Sava 
dulgherul să ne facă raclă. Când şi când, ca să ne aducem aminte de suflet, 
ne întristăm, măria ta, şi ne culcăm în acea raclă. Dar din ceea primăvară, 
văzând feciorii noştri că suntem tot vârtos și nu mai murim, au pogorât 
racla din pod şi acuma dau în ea orz la cai. 

Domnul se veseli; iar noroadele cele mai din fund râdeau și ele fără să 
ştie de ce. 

Astfel măria sa a intrat cu faţa luminată pe sub bolta sfintei cetăţi, 
coborând la biserică. Fără zăbavă, între clerici şi făclii, măria sa trecu la 
icoana făcătoare de minuni a Maicei Domnului, cea zugrăvită de Luca 
Evanghelistul și dăruită sfântului lăcaș în vremuri vechi de Paleolog, 
Împăratul Bizanțului. Prea Curata era împodobită, pentru acea zi de bucurie, 
cu văluri albe, care luceau, prin fumegarea făcliilor și umbra naosului, ca 
flori de primăvară. 

După ce cântară stranele cu puternic glas și se făcură pomenirile, Vodă 
trecu spre mormântul lui Ștefan-Vodă Muşat, ca să-i aprindă făclie pe 
lespede. Îl urmau coconul și boierii, arătând chip întristat. Domnul nu părea 


întristat în afară; dar înlăuntru îi sunau stihuri amărâte ale cărții neamului 
său: 

lar Ștefan-Vodă Muşat a omorât pe Ilieș-Vodă Muşat; și Roman-Vodă 
fiul lui Ilie a omorât pe unchiul său Ştefan-Vodă; iar Roman-Vodă a pierit 
înveninat; și pe Bogdan-Vodă Muşat l-a omorât fratele său Petru Aron- 
Vodă; iar pe Petru Aron-Vodă l-a tăiat Ștefan-Vodă, feciorul lui Bogdan- 
Vodă... 

Vodă a mângâiat creştetul coconului său; când Alexandrel a ridicat ochii, 
părintele său i-a zâmbit cu dulceaţă, îndată acea lucire de soare s-a 
întunecat. Măria sa a ieșit cu fruntea încreţită din sfântul lăcaș, poruncind 
dumnealui marelui logofăt Toma să lege cu sfoară verde pergamentul lui 
Căliman starostele şi să-i așeze în ceară roşie pecetea cea mică. Însuși 
Căliman să vie să-şi primească dreptatea după care de atâţia ani suspină, iar 
vornicii să puie iar la locul lor pietrele de hotar, cum au fost din vechi; iar 
dumnealui Ciopei pârcălab să plătească unei sfinte biserici dajdie, pentru 
sila ce a săvârşit, obijduind pe un slujitor vrednic al Domniei. 

Îndată după asta, fiind soarele înălțat pe cer înaintea amiezii, în al 
cincilea ceas, cuhniile mănăstirii au prins a slobozi bucatele pentru 
sărăcime. 

La stăreție s-au întins mese pentru măria sa şi pentru boieri. 

Atunci abia, călăuzit de părintele Nicodim, Jderul cel mititel s-a putut 
apropia, cu destulă sfială, de Domn. 

— Acesta e mezinul comisului nostru Manole? a zâmbit Vodă. 

— Da. Alexandrel- Vodă îl cunoaşte de anul trecut, de la isprăvile lui de 
vânătoare. 

— Am aflat. Te chiamă Ionuț, te-am mai văzut. 

— Ionuţ Păr-Negru, măria ta — zis și Jder cel mititel. 

— M-aş mira de asemenea poreclă, dacă nu ţi-aş cunoaște-o pe obraz, a 
zâmbit Domnul. Deci ai învăţat meșteșug de la Căliman? 

— Am învăţat, luminate stăpâne. 

— Are câni și șoimi, dădu lămurire coconul Alexandrei. 

Domnul păru a se mira nespus. Bătu pe Ionuț pe umăr. 

— Ai câni? 

— Am, luminate stăpâne, o haită Doica şi un câne Bora. Şi am numai un 
erete, pe care l-am învăţat la prepeliți. 

Alexandrel dădu iar lămurire. 

— Trebuie răbdare multă. Opt luni i-au trebuit ca să înveţe eretele. 


— Cum ai făcut, Jder? se miră măria sa. 

Flăcăuașul se roși de plăcere până în albul ochilor. 

— Mărite stăpâne, întăi l-am ţinut flămând. 

— Pe cine? 

— Pe erete, mărite stăpâne. Îl cheamă Săgeată. Întăi l-am ţinut pe 
Săgeată flămând două zile, după aceea am început a-i da bucățele de carne. 
Eu am învăţătura asta de la moş Căliman și de la dânsul am și mănușa de 
sârmă în care vâr pumnul drept. Eu îs stângaci, măria ta, şi trebuie să pun 
mănușa în dreapta. Pe acea mănușă de sârmă pun bucăţica de carne și el 
vine și o ia de pe mănuşă. Așa îl ţin flămând și-l învăţ încet-încet să vie pe 
pumn la mine. Îl fluier și vine. Strig: Vină, Săgeată! Și el vine. După ce l- 
am învăţat asta, îl deprind să cunoască prepelița. Eretelui îi place capul de 
prepeliță. Ţipă când îl ciuguleşte, aşa de tare-i place. Pe urmă ies la câmp. Îi 
leg șoimului pe cap deasupra pliscului, în curelușe, un zurgălău mititel de 
argint. Doica stârneşte paserea; eu dau drumul eretelui de pe pumn; el se 
duce săgeată ş-o prinde; eu îs îndată lângă el; îi aud zurgălăul în iarbă, ori în 
miriște; îl caut, îi iau vânatul, îi dau capul prepeliţii; îl pun la loc pe 
mănușa. Așa că am adus pentru masa măriei tale prepeliți de la noi de la 
Timiș; și comisul Manole Păr-Negru mi-a poruncit să sărut mâna măriei tale 
şi din partea sa şi să spun că toate-s bune şi măria sa e dorit acolo. 

Vodă zâmbi privind lung pe flăcăuaş. 

— Ce slujbă faci domnia ta la Timiş? 

— Măria ta, n-am slujbă anumită, fărădecât dau ajutor lui bădiţa Simion. 
Sunt iepe care fată. Sunt harmăsari care au nărav. Noi suntem doftori. 

— Te pricepi şi-ntr-acest meșteşug? 

— Mă pricep, măria ta. Bădiţa Simion încalică un nărăvaș; eu încalic 
altul. El sare ca o lăcustă încolo; eu încoace. 

— Mi se pare, măria ta Alexandrel fiul meu, că vrei să-mi ceri slujitor şi 
prietin pentru tine pe acest Jder, se întoarse Vodă cătră coconul său. Dacă 
poftești asta, dă-i mâna lui Ionuț Păr-Negru și staţi alături la această masă. 
Prea sfinţite părinte Iosif, binecuvântează pânea şi carnea, cu care nu 
suntem destul de vrednici a ne îndestula, dacă Dumnezeu ar măsura pofta 
noastră după faptele ce săvârşim. 

Vlădica Iosif blagoslovi mâncările. Medelnicerii înfăţişară măriei sale 
vasele de argint. Din vasul ales slujitorul luă gustare cu lingura lui. De 
asemeni veni cuparul, vărsând vin în cupă şi luând întăi credinţa. 


Cântăreţii clerici își dreseră glasurile tușind în chip felurit și împunseră 
în bagdadie și în ferești melodia psalmului 103, care plăcea îndeosebi 
măriei sale: 

Binecuvântează, suflete al meu, pre Domnul! Doamne Dumnezeul meu, 
mare şi minunat ești Tu, cu slavă şi strălucire împodobit. 

Ochii Voievodului se muiară ca de o bură. Rămase o vreme dus pe 
gânduri, pe când mesenii își întrebuințau cu hărnicie fălcile şi dinţii. 
Slujitorii aduceau, dregeau, ștergeau cu şervete mânile întinse peste umăr. 
Vorbirile între meseni urmau în șoaptă. La uși și în cerdac stăteau ca stane 
de piatră oștenii cu platoşe făcând straja cuvenită. 

Se auzea de-afară murmurul mulțimii de dincolo de ziduri, sub soarele 
amiezii. 

— Părinte losife, porunci Vodă, chiamă în stânga mea pe cuviosul 
Nicodim. Îmi place s-aud şi pe acest fecior al lui Jder. 

— A fost feciorul lui Jder, înălțate Doamne. Acuma trăieşte întru mare 
smerenie, despărțit de toate cele lumești. 

— Bine. Îmi place acest călugăr. A fost şi la Sfântul Munte? 

— A fost, înălțate Doamne. S-a întors chiar în primăvara asta. 

— Şi-a mai sporit învăţăturile lui tainice? 

— Măria ta, grăi cu glas coborât prea sfinţitul Iosif, Nicodim a aflat 
învățătură nouă despre vedenia sfântului Ion Teologul. Mai ales măria ta 
trebuie să cunoşti ce spune cuvioşia sa. 

— Poate să desfacă înţelesuri din Apocalips? Asta îmi place. De aceea te 
poftesc să-l chemi lângă mine. 

La poruncă, ieromonahul Nicodim veni să se aşeze pe un scăunaș în 
stânga lui Vodă, cu înfăţişare cuviincioasă de umilinţă. 

— Cuvioase Nicodime, zise Voievodul, împingând înaintea sa talgerele 
de argint; astăzi cuget mai mult la cele despre care am mai vorbit noi 
altădată: cele sufleteşti sunt de obicei pline de mâhnire. Dacă aceşti cinstiţi 
boieri şi aceşti binecredincioși monahi vor tăcea, poftesc să aud acel glas 
care a grăit în vedenia 'Teologului la cap. 19. 

Se făcu tăcere la acea masă puţin veselă, cum se întâmpla în anume zile 
să fie masa și petrecerea măriei sale. Obrazul părintelui Nicodim păru mai 
prelung, pălit ca de o aducere-aminte. Jder cel mititel se înfricoșa privindu- 
l. Buzele cuviosului Nicodim se mișcară fără murmur; apoi din ele izvori o 
tânguire, întăi împiedicat şi răgușit, apoi mai îmblânzit. 


«După aceea am auzit în văzduh glas puternic, rostea el cu ochii pe 
jumătate închiși versetele Apocalipsului, după aceea am auzit în văzduh 
glas puternic de gloată multă care zicea: Aliluia! a Domnului Dumnezeului 
nostru este mântuirea, slava, cinstea și puterea. 

Am văzut cerul deschis și iată, s-a arătat cal alb. Cel calare are nume 
Credinciosul şi Adevărat. El judecă şi se luptă cu dreptate. 

Ochii lui ca para focului. Fruntea, împodobită cu cununi împărăteşti. 
Avea scris nume, pe care nimeni nu-l poate ceti şi-l știe numai el singur. 

Era îmbrăcat cu haină stropită cu sânge. 

Ostile din cer îl urmau. 

Din gura lui ieşea o sabie ascuţită, ca să lovească neamurile cu ea.» 


Prea luminate Doamne, urmă cu glas schimbat cuviosul Nicodim, acel 
luptător pe cal alb e cuvântul legii nouă a lui Hristos. Vine vremea ca 
luptătorul să cheme pe domnii pământului întru prigonirea fiarei care s-a 
ridicat asupra seminţiilor. Mehmet e fiara: are şapte capete, adică păcatele 
de frunte; şi zece coarne, adică înfruntarea celor zece porunci. E scris că 
luptătorul pe cal alb s-o întâmpine și s-o lovească, vărsându-i spurcăciunea 
sângelui. 

Măria sa oftă. Păru mai luminat la obraz şi ceru paharnicului să-i umple 
cupa. Alexandrel-Vodă lovi cu cotul pe tovarășul său. Amândoi feciorașii 
găsiră minut prielnic ca să iasă în lumina de afară. 


CAPITOLUL III 


SE VEDE CUM SE LEAGĂ O FRĂŢIE DE CRUCE ȘI SE ARATĂ 
MAI ALES DESPRE CE VORBESC TINERII DIN TOATE TIMPURILE 


Erau amândoi în primăvara vieţii lor şi în primăvara tot așa de trecătoare 
a acelui an 1469. Din cerdacul de sus al stăreţiei văzură munţii limpezi sub 
puterea amiezii și valea Nemţișorului învăluită de abur strălucit spre 
Braniște. Curtea dintre ziduri era plină de forfotă de călugări; numai panţirii 
stăteau neclintiţi la locurile lor de strajă. Când coconul domnesc cobori 
treptele, cel din capul scării tresări desfăcându-și picioarele şi bătând cu 
sulița în pământ. Alexandrel îi zâmbi; el rămase ca de stâncă, mustăcios și 
posomorit. 

— Acesta-i un alvanit, care stă de obicei la ușa măriei sale, lămuri 
Alexăndrel-Vodă. Mai sunt patru ca dânsul. I-a adus măria sa cu sine din 
Ţara Muntenească. Când eram prunc, m-au purtat în braţe. 

— Atanasie, se răsuci el spre panţir, astăzi n-ai mâncat, nici n-ai băut. 

— Este vreme, răspunse sever oşteanul. 

— Simţeşti mirozna de la cuhnii? 

Oşteanul nu răspunse. Coconul se duse râzând, cu soţul său. Doi tovarăşi 
ai lui Atanasie, dosiţi în laturea şi-n umbra scării, scoaseră capete 
împodobite cu coif și schimbară vorbe mormăite cu soțul lor, apoi se 
mișcară în urma fecioraşilor, priveghindu-i de departe. 

În medeanul din afara zidurilor, lumea se împuţinase. Sătenii se 
retrăseseră la căruțele lor, în capetele hudiţilor şi-n ogrăzile chiliilor. Grupe 
de câte trei lefegii stăpâneau toate intrările. În afară de această strânsoare 
ostăşească, era o mișcare vie şi venea de pretutindeni zvon de veselie, fiind 
toată lumea aşezată la îndeletnicirea cu bucatele și paharele. 

După ce ocoliră zidul, se opriră lângă bisericuţa Sfântului Ion, privind 
valea. Dedesubtul lor era gropniţa unde stăteau înşirate ţestele lucii ale 
monahilor adormiţi. Deasupra, pe pajiște, înfloreau clopoței albaștri. 

— Măria sa mă ţine totdeauna astfel lângă sine, la adunări şi mese, 
începu a da lămurire Alexăndrel-Vodă. Măria sa zice că așa trebuie, — și eu 
mă nevoiesc să stau; dar când nu mai pot, cer voie alăturându-mă de măria 
sa şi rezemându-mi tâmpla de umărul măriei sale. Atunci măria sa mă 


mângâie pe obraz; deci eu înțeleg că mă pot duce. Când nu mă mângâie, 
oftez și rămân la locul meu. Domnia ta, Ionuț, n-ai asemenea necazuri. 

— Am și eu ale mele, răspunse Jderul cel mititel. Dar toate trec, cum 
spune tătuţa. 

— Ce necazuri poţi avea domnia ta, Ionuț? 

— Ehe! Câte n-am eu! Când fată iepele și răcneşte bădiţa Simion la 
mine... El nu strigă la slujitori; strigă la mine. Zice că vrea să facă din mine 
vraci și nălbar. Căci măria sa are nevoie de cai buni pentru oaste; și, dacă n- 
oi fi eu vraci bun şi nălbar, apoi rămân ostile măriei sale fără cai; leapădă 
iepele şi pier mânzii. 

Obrazul coconului domnesc se lumină de râs. Un râs palid, cu dinţi 
mărunți. Era în figura cu mustăcioară bălaie ceva neliniștit și nesigur. 

— Şi domnia ta ce faci? Fugi? 

— Negreşit. Dar dacă mă buciumă, mă întorc. Când eram mititel, nu m- 
am dus când m-a strigat şi mi-a dat o bătaie ca aceea. Știi ce pumn are 
bădiţa Simion? Măria ta nu cunoşti asemenea năcaz. 

— Nu. Dar eu n-am erete al meu, cu care să umblu singur pe câmp. 

— Ştiu; şi nici nu te scalzi la iazul morii. Nici nu stai la pândă, când ţin 
sobor şi fac clacă ţigăncuşele comisoaiei Ilisafta Jderoaia. Măria ta însă eşti 
voievod şi ai să ne stăpâneşti pe toţi, cu toate ale noastre. Eu zic că-i mai 
bine să fii vodă. 

— Mi-ai mai spus asta, şi te mulţumești să fii Ionuț Păr-Negru. 

— Întocmai, măria ta. 

— Aș fi şi eu mulțămit să fiu Săndrel; dar măria sa mă înfricoșează cu 
datoriile pe care, după cât spune măria sa, le au domnii. Căci fiind puterea 
lor dată de la Dumnezeu, ei trebuie s-o folosească pentru obşte. Și bucuriile 
şi dezmierdările voievozilor, zice măria sa, trebuiesc să fie puţine și 
ascunse. Având toate sub dreapta lor, nu le au pentru sine. Robului și 
sărmanului le sunt îngăduite greșalele și păcatele; dar stăpânitorii au altă 
rânduială, căci au datorii mai mari în faţa lui Dumnezeu. Așa că eu trebuie 
să învăţ la dascăli, greceşte și sârbeşte, şi să aflu ce spune Stagiritul şi ce a 
glăsuit fericitul Orighen. 

— Așa-i rânduială măriei tale. 

— Crezi că eu nu știu? Mai adaogă și altele: că mătușă-mea Chiajna mă 
poartă la toate mormintele, ca să mă rog pentru răposaţii noştri, care au 
pierit toţi de năprasnică moarte. Iar frații mei mai mici plâng pentru maica 
lor Doamna Evdochia. Înlăuntru, văd adunări în spătărie şi aud pe măria sa 


mustrând: afară văd oșteni pe ziduri. Aud de judecăţi de ocine, de osândiri 
de lotri, de războaie. Cunosc că asta-i rânduială unui voievod şi mă silesc să 
fiu ce se cuvine; însă doresc să-ţi spun o taină. 

— Spune, măria ta. Ascult. 

— Nu așa, Ionuț. Vreau întâi să înţelegi că eu te-am ales pe domnia ta 
pentru asta, ca pe un prietin. 

— Înţeleg, măria ta; mă bucur şi-ţi mulţămesc. 

— Domnia ta, Ionuț, mi-ai plăcut de anul trecut, când te-am văzut întăia 
oară. Am văzut că eşti vrednic şi ştii atâtea lucruri. Și ai în domnia ta o 
bărbăţie și o credinţă. 

— Mă aflu nevrednic, măria ta, de atâtea laude. 

— Nu râde, Ionuț. Am a-ţi încredința o taină. lar mai înainte de asta, 
trebuie să alcătuim o frăţie, ca să am încredințare că nu va ști pe lumea asta 
nimeni altul decât tine ceea ce am să-ți spun. 

— E o taină aşa de cumplită, măria ta? 

— E o taină mare. 

— Înţeleg, măria ta, că e o taină de dragoste. Iată, măria ta, că eşti cu 
mult mai fericit decât mine. 

— De ce? 

— Apoi, măria ta, eu nu am asemenea taină. 

— Văd că eşti ager, prietene, mustră Voievodul pe soţul său; însă, chiar 
de voi fi având asemenea dragoste fericit nu sunt. Aşa că mai bine ar fi fost 
să n-o am. 

— Măria ta, ştiu că nu crezi ce spui. 

— Ai dreptate. Mai bine ar fi fost să nu fie altele, întăi şi întăi să nu fie 
dascăli. Tu nu-i cunoşti. 

— Să mă ferească Dumnezeu. Ce-mi trebuie mie asemenea pacoste? De 
ce râzi, măria ta? 

— Râd pentru că, dacă vii la curte, la Suceava, precum a orânduit măria 
sa, are să trebuiască să înveţi şi tu bucoavnă sârbească și să-ţi vâri în cap 
stihuri de Omer. 

Ionuț rămase dintr-o dată gânditor, încruntându-și sprâncenele. 

— Poate ai să cutezi să n-asculţi de porunca măriei sale? 

— Ba nu; de venit vin, căci am dragoste pentru măria ta și văd că vrei 
să-mi spui o taină. Dar ce am eu cu învățăturile dascălilor? Eu trebuie să mă 
fac nălbar, după rânduiala lui bădiţa Simion. Părintele Nicodim, care 
cunoaște adânc din cărţi, zice că să învăţ și eu buchile, însă Tuţa nu vrea. 


— Cine-i Tuţa? 

— 'Tuţa e dumnealui comisul Manole Jder. Tuța spune că cei care învaţă 
prea mult nebunesc de cap. lar dacă nu știe dumnealui carte, de ce să ştiu 
eu? Ştie părintele Nicodim pentru noi toţi. Dacă am învăţat noi celelalte 
lucruri, care-s mai de folos — de atâta ne putem lipsi. La urma urmei m-ar 
fi învăţat şi pe mine oleacă, dar părintele Dragomir de la noi nu cunoaște 
slovă. Am aflat acuma la urmă de dascăl că-i zodier și cărturar, dar și 
dascălul Pamfil spune că boierul și oşteanul n-au a-și bate capul cu fleacuri. 
Știu călugării să cetească și diecii să scrie. E destul. De ce râzi iar, măria ta? 

— Vra să zică, fratele dumitale, părintele Nicodim, e nebun pentru 
dumneavoastră toţi? 

— Aşa spune și Tuţa, — adicătelea dumnealui comisul Manole Jder. 
Însă părintele Nicodim ne ameninţă că nebuni suntem noi. Ce-s războaiele? 
ce-s averile? ce-s boieriile? Deşertăciuni sunt, căci omu-i umbră care trece. 
Se cade să trăim întru duh. Când îl aude grăind așa şi mustrându-ne, 
comisul câteodată se mânie, dar după aceea îi trece și se roagă de părintele 
Nicodim să-l ierte. Acuma binevoieşte, măria ta, a-mi spune taina cea de 
dragoste. De asemenea învăţătură sunt prea bucuros, orice ar spune fratele 
meu ieromonahul. 

— Şi asta spune el că-i deșertăciune? 

— Şi asta; însă nu-l pot crede. Doresc să am ce încă n-am avut. 

— Domnia ta n-ai cunoscut asta, Ionuț? 

— Nu. Eu îmi petrec viaţa în herghelia de la Timiș. Umblu la vânat. 
Prind păstrăvi. Am învăţat a trage cu arcul. Am şi știință s-aprind uşor focul, 
oricând şi oriunde, pe ploaie, ori ninsoare. De ceea ce spui, măria ta, n-am 
avut parte. 

— Atunci să te scoatem din sălbătăcie și să umbli cu mine, să cunoști 
lumea. 

— Da. Văd că asta-i porunca lui Vodă. Având şi busuiocul descântat pe 
care mi l-a pus muța în mintean și la cuşmă, poate s-ajung și eu la o 
bucurie. 

— Ai s-o cunoşti, Ionuț, acea bucurie, când ţi s-a zbate inima în piept. 
Ascultă ce-am să-ți spun. Dar mai înainte de toate, să îndeplinim frăţia de 
cruce. 

— Da. 

Cu acest răspuns scurt și bucuros, Jderul cel mititel își trase de la 
cingătoare jungherul cu plasele de corn de cerb şi-i cercă ascuţişul. Înainte 


de a-şi sufleca mânica de la încheietura mânii drepte, se opri ascultând cu 
luare-aminte, apoi îşi întoarse ochii înspre un unghi de zid al bisericuţei. 
Acolo se opriseră cei doi panţiri. Cineva cerea trecere cu glas ascuţit şi 
tânguitor. Sfatul celor doi feciorași fu tulburat de o arătare firavă şi strâmbă, 
care se desprinsese de la zid, înaintând spre ei. Era un călugăr ascetic, cu 
trupul mai ridicat la grumazul și umărul stâng. Fiind strâmb cumpănit, 
partea lui cu umărul săltat avea piciorul mai scurt, ceea ce-l făcea să 
șchiopăteze în aceeași parte. 

— Lăsaţi-mă să mă înfăţişez la măria sa Alexăndrel-Vodă, se tânguia el, 
bătând cu palma dreaptă îndărăt, ca să depărteze de la sine pe oșteni. Eu 
vreau să-l cunosc pe măria sa și să mă închin măriei sale. L-am visat astă 
noapte în vis şi poate să-i fiu de folos. Binecuvântat fii, măria ta Alexandru- 
Vodă, urmă el și se opri gâfâind în faţa feciorașilor. Văd cu măria ta pe 
puiul lui Jder. Asta nu-i tocmai bună tovărăşie. 

— Cine eşti cuvioșşia ta, părinte, şi ce pofteşti? îl întrebă Alexandrei, 
încrețindu-și figura cu nemulțămire. 

— Nu te supăra, măria ta; eu sunt Stratonic, ticălos monah de la această 
sfântă mănăstire. Eu slujesc la bolniță, unde avem priceput vraci de nebuni 
pe părintele Ifrim. 

— Să fii sănătos, părinte Stratonic. De ce nu-ţi place tovărăşia întru care 
mă aflu? 

— De ce nu-mi place? întrebă călugărul cel firav. Am spus eu că nu-mi 
place? 

— Ai spus. Şi ai mai spus că ai ceva cu mine. 

— Bine; dacă am spus, trebuie să fie ceva. Am cu măria ta atâta. Că 
fiind ucenic al părintelui arhimandrit Ifrim vraciul, umblu în această sfântă 
zi căutând două ierburi: omag și fumul pământului. Am dintru amândouă în 
traista mea. Mai am în sân o stecluţă, în care am fiertură limpezită din 
rădăcină de omag. Bună este pentru patima de piept a măriei tale, ca să nu 
mai tușeşti. A fost binecuvântată și ţinută nouăzeci și nouă de zile la icoana 
făcătoare de minuni. Am cerut intrare la luminata faţă a stăpânului și măria 
sa mi-a dat învoire să te caut şi să-ți pun în mână acest sfinţit dar. lar cu 
puiul de Jder este alta. 

— Mulţămesc pentru doftorie, cuvioase părinte Stratonic. Mai rămâne 
să-mi arăţi de ce nu mi-i bună tovărăşia. 

— Poate-i bună, măria ta, și eu mă înşel, ca cel mai nevrednic și mai 
umilit care mă aflu, în acest sfânt lăcaş. lată cum e pricina. Sfinţitul 


arhimandrit al nostru de la bolniță părintele Ifrim cunoaşte nu numai 
buruieni pentru bolnavii de rând, ci și un meșteșug de tămăduit nebunii, 
învăţat de la un vraci leah, când cuvioşia sa era la învăţătură la Varşava. 
Îndată ce i se aduce un smintit, cuvioşia sa cercetează și vede ce şi cum. 
După cât se află de nebun, îi rânduieşte pedeapsă. Avem noi acolo la bolniţă 
feluri de feluri de poloboace cu apă. Pe un mai puţintel smintit îl vâră până 
la brâu într-un asemenea vas. Pe altul mai rău, îl vâră până la piept. Pe cei 
nebuni de tot până la gât. Îi cetluieşte şi-i ţine așa. Când unul începe a se 
tămădui, îl trece dintr-o stare în alta. Așa am fost eu, măria ta. Întăi am stat 
până la gât; pe urmă până la genunchi; pe urmă m-am cuminţit și acuma — 
har Domnului Dumnezeu — umblu slobod și sunt de ajutorinţă altora. S-a 
zvonit până la noi la sfântă mănăstire Neamţu că acest flăcăuaș al comisului 
Jder trage cu arcul, cât nu se află oştean să-l întreacă. 

— Acesta-i lucru de laudă, părinte Stratonic. 

— Nici eu nu spun altfel, măria ta. Și am mai auzit, măria ta, că are doi 
câni învăţaţi la vânătoare şi erete cu clonţ negru. 

— Este întru asta ceva rău şi de rușine? 

— Nu, măria ta. Am auzit că umblă la vânătoare cu mare aprindere, cât 
nu-i trebuie nici o mâncare, de dimineață și până seara. Când se întoarce la 
coliba de la herghelie flămând și trudit, frate-său îl mustră şi-l bate. 
Adevărat este? 

— Adevărat, mărturisi cu uimire Ionuţ. 

— Ei, dacă-i adevărat, atuncea să-mi spui câte parale ai plătit cânii? 

— I-am plătit câte un galbăn. 

— Şi cât te costă eretele? 

— Un galbăn. 

— Şi câte prepeliţi prinzi? 

— După cât se întâmplă. 

— Şi ai pedeapsă numaidecât să mănânci asemenea vânat? 

— Eu nu mănânc prepeliți, cuvioase părinte. 

— Şi de unde ai avut domnia ta atâtea some de bani ca să plăteşti erete 
şi câni? 

— Mi-a dat comisul. 

— Atuncea și el e în primejdie. lar pe domnia ta, Jder cel mititel, te 
sfătuiesc să fii cu mare pază, căci, dacă te află şi te prinde părintele Ifrim, te 
vâră până la gât în poloboc. Primeşte, măria ta Alexandru-vodă, picăturile 
de omag. Îţi doresc sănătate multă şi petrecere bună cu acest zănatic. 


Feciorașii rămaseră râzând și privindu-se cu ochi umezi de plăcere. 

Ionuţ își şterse pe coapsă pana jungherului și, punând vârful într-o vână 
de la încheietura mânii drepte, făcu să iasă o picătură de sânge cât o 
mărgică. O întinse spre tovarășul său, care o culese cu vârful limbii. 

Luând la rândul său jungherul, Alexandrei stătu în cumpănă. Apoi lăsă 
pe Jder să-l cresteze și să-i ia picătura. 

— Jură pe frăţia noastră că ai să păstrezi taina, porunci el. 

Ionuţ făcu semnul sfintei cruci. 

— Jur pe sufletul meu şi pe mormântul mamei mele... aceea care nu mai 
este și n-am cunoscut-o. 

Rămaseră amândoi cu ochii ațintiţi spre zarea albastră şi spre pădurea de 
brad de pe culmea Pleșului. Curgea lumina amiezii și florile își istoveau 
miresmele. 

— Ascultă, Ionuț, zise deodată cu drăgălăşie Alexăndrel-Vodă, 
cuprinzând mâna soțului său; eu caut câteodată să scap pe dascălii mei și de 
închisoare. Trăim, eu, surorile mele și mătuşa Chiajna, ca într-o închisoare, 
până ce s-a lumina iarăși curtea şi va veni Doamnă. Deci eu m-am înţeles cu 
Grigorașcu Jora, al treilea postelnic, să mă însoțească în petrecerile mele. 
lar măria sa, având încredere în Grigorașcu Jora, îl lasă să mă ia cu el. M-a 
dat în sama lui, el mă păzeşte şi mă poartă. M-a dus cu mare taină 
Grigorașcu Jora într-un loc care se chiamă Curtea lui Machedon. Acolo are 
el o prietină, văduvă de boier, căreia îi zice cneaghina Costanda. Am 
petrecut eu acolo. Pe urmă am poftit să mă ducă în altă parte. Când a fost, în 
toamna trecută, măria sa la hotarul Pocuţiei, eu am rămas iarăși în grija lui 
Jora şi m-am dus într-un loc și mai depărtat, lângă Dorohoi. Nici nu ne 
aşezasem bine în popas, când au venit slujitori lăsaţi anume de Grigorașcu 
Jora la curte, ca să ne cheme la tabăra lui Vodă. Pe loc am purces, înainte de 
a ajunge la măria sa, pe Ceremuş, am bătut, sara, la o curte boierească, 
cerând găzduire. Am fost primiţi cuviincios. Era o curte cu robi şi avere. Îi 
zicea lonăşeni. Stăpânul nu mai era. Cneaghina lui, 'Tudosia, ne-a primit şi 
îndată am văzut şi am cunoscut şi pe copila cneaghinei, jupâniţa Nasta. 
Cneaghina Tudosia a plâns povestindu-ne felurite lucruri despre răposatul 
dumisale soț şi ne-a dat să mâncăm zarzăre dintr-un pom crescut din 
sâmbure adus de la Anatolia de cătră boierul Ionaș. Bune fructe. Erau 
rumene pe-o parte. Mă uitam la jupâniţa: avea obraji ca acele zarzăre. 
Râdea la mine, rumenindu-se mai tare și plăcându-i vorbele mele. Am 
strâns-o de mână, și atunci am simţit acea zvâcnire la inimă, despre care ți- 


am spus că ai s-o ai şi domnia ta. Când ai să ai acea zvâcnire, ai să intri în 
bucurie și întristare, cum am intrat eu. Băgând de samă Grigorașcu Jora că 
mi s-au luminat ochii și pe urmă îndată mi s-au întunecat, a poftit pe 
jupâneasa 'Tudosia să meargă să-i arate caii cei mari aduși din Ţara Leșască, 
despre care grăia dumneaei. Trebuie numaidecât — zicea el — să vorbească 
măriei sale Domnul despre asemenea cai cum nu se găsesc în Moldova. Noi 
avem mai mult cai mărunți și iuți, pe când caii leșilor sunt nalți și laţi în 
spate, ca să poarte pe călăreţii crijaci îmbrăcaţi numai în fier. Aşa i-a vorbit 
Jora cneaghinei fel şi chip încântând-o, încât am rămas singur cu Nasta. 
Eram hotărât să-i spun dintr-o dată de ce patimă am fost lovit. l-am apucat 
mâna şi nu i-am putut spune nimic. Ea a râs; eu am cuprins-o; tocmai atunci 
a trebuit să-mi desfac brațul, căci jupâneasa Tudosia umblase cu mare grabă 
şi se întorsese numaidecât, poftind pe Grigorașcu să binevoiască a-i povesti 
în casă ce mai are de povestit, ca s-audă și fata. Prim urmare jupâniţa Nasta 
asculta cu luare-aminte orice fel de istorisire, părând că nu mai știe nimic 
despre mine, dacă mai sunt acolo ori dacă am fost într-adevăr pe-acolo 
vreodată; și râdea din vreme în vreme arătându-şi dinţii. Atuncea am 
început să ard pe rug: când pe-o parte, când pe alta. Mă mișcăm sunându-mi 
când pintenii, când sabia. Ea nu mă vedea, nici nu m-auzea. 

E ușor să înţelegi că n-am putut adormi. M-am zvârcolit în așternut, 
până ce Jora, trezindu-se, m-a întrebat ce am. I-am răspuns că n-am nimica. 
El a prins a râde și m-a îndemnat să ies puţintel să mă răcoresc. Afară-i 
văzduh lin de toamnă şi lună. 

M-am îmbrăcat în pripă. Am ieşit. Am văzut străjerii noştri stând la 
porți. Cânii se liniștiseră, luna bătea într-o fereastră deschisă. M-am 
apropiat furiș. M-am arătat. Am cunoscut pe jupânița Nasta. Ea a ţipat uşor, 
de sfială mare. 

M-am mirat. Am întrebat-o dacă nu m-a auzit și nu m-a văzut. 

Nici nu mă văzuse, nici nu mă auzise. 

Am crezut ce-mi spune. l-am cuprins mâna, ea mi-a lăsat-o. Iarăşi m-am 
hotărât să-i vorbesc şi iarăşi n-am putut. M-am hotărât să trec pe fereastră 
mai aproape de dânsa şi m-au oprit zăbrelele. Socot că la domnia mea, când 
va fi să fie, după voinţa lui Dumnezeu, am să stric acest rău obicei la casele 
boierilor moldoveni. 

— Măria ta, observă Jderul cel mititel, toți oamenii, fie moldoveni, fie 
leşi, fie unguri, dacă au de păzit aur și argint, pun zăbrele la ferestre. 


— Ascultă-mă pe mine, Ionuț; eu am să stric acest obicei. Văzând că 
vorba nu-mi priește şi zăbrelele nu mă lasă, am tras de mânuţă și m-am 
apropiat până ce-am simţit cu gura pufușorul de zarzără. 

— Vra să zică, ţi-au plăcut zarzărele, măria ta. 

— Plăcut. 

— Eu n-am gustat niciodată, cât de puţin. 

— Acel cât de puţin nu-i bun, Ionuț, ascultă-mă pe mine. Am dorit cu 
mult mai mult şi cu durere. Ca o vicleană ce este, fata râdea. Dacă ţi-a mai 
fi dor de mine, măria ta, pofteşte de mă mai vezi. Eu nu pot veni la 
Suceava. Măria ta ești stăpân şi poţi veni la Ionășeni. Însă nu întârzia prea 
mult, măria ta, îmi zice, căci noi avem neamuri în Ţara Leşască; și, după ce 
ne isprăvim toate treburile moşiei aici, ne ducem la Liov şi la neamurile pe 
care le avem în Lehia. 

Atâta am putut vorbi în sara aceea, şi m-am dus de m-am culcat iar pe 
jăratic. 

Pot să-ţi spun că n-am mai avut, din acea vreme, stare de pace. 

Am purces a doua zi, ca să găsim pe măria sa în tabăra de la Ceremuș. 
M-am bătut fel și chip cu gândul, cum aș face să mă întorc iar la lonăşeni. 
N-a fost chip. Măria sa m-a ţinut lângă sine. Era posomorât și trimetea 
călărime în olatul lui Crai, până ce-au venit cu vorbe de pace castelanii. 
După ce s-a făcut linişte în Pocuția, ne-am întors la Suceava și măria sa m-a 
luat cu sine în Ţara-de-Jos. Abia după ce ne-am întors din Ţara-de-Jos, m- 
am sfătuit cu Grigorașcu Jora să ne repezim iarăși la lonășeni. A găsit Jora o 
pricină, încât măria sa a dat învoire să umblu cu el și cu straja ca totdeauna 
rânduită. Când m-am apropiat de locul cel cu lună plină și cu fereastră 
zăbrelită, inima mi-a dat semnele ei că-i bolnavă. Când am ajuns și slujitorii 
ne-au deschis, arătând că stăpânele lor se află în petrecere la neamuri, am 
lăsat să-mi cadă braţele în jos și m-am uitat lung la Grigorașcu Jora. Să dăm 
foc curților? Să purcedem în pradă în Lehia? Să pun sabia cu straja în 
pământ, să mă las cu pieptul în ascuţișul ei? Nici unele să nu faci, măria ta, 
mi-a spus Grigoraşcu Jora. S-aştepţi să înflorească zarzării, la primăvară. 

Ne-am întors la Suceava. A ales spătarul un om de credință dintre 
slujitorii lui cei mai de aproape și l-a trimes la Liov. A stat acel om la Liov 
cinci săptămâni. Și în săptămâna a doua a postului mare s-a întors, aducând 
de acolo răspuns că numaidecât să știu că zarzării se află la locul lor la 
Ionășeni și au să înflorească iar. 

Au înflorit zarzării într-adevăr. Însă eu sunt în suferință. 


— Ți-i dragă jupâniţa Nasta, măria ta şi frate? întrebă cu glas deosebit 
de dulce Jder. 

— Mi-i dragă. 

— În primăvara asta n-ai văzut-o? 

— N-am văzut-o. N-am putut trece peste opreliștile măriei sale. A trimes 
iarăși Grigorașu Jora pe omul său la lonășeni, cu carte. A găsit toate în 
floare. Cine îmi trebuie mie zâmbea și părea că mă așteaptă. Am primit 
răspuns. 

— Bun răspuns? 

— Bun, pe cât îl socotesc eu. «Cei ce-au râs, s-au întristat.» 

— Aşa spune? 

— Da. Cei ce-au râs s-au întristat. Dumneata ce înţelegi din asta, Ionuț? 

— Eu înţeleg că trebuie să încalici şi să te duci într-o întinsoare la cei ce 
s-au întristat. 

— Tu așa ai face? 

— Fără nici o întârziere, măria ta. 

— Domnia ta poate. Eu sunt ţinut de rânduielile Domniei. Căci, pe cât 
spune măria sa, viața noastră e una și a oamenilor de rând alta. Noi nu 
trebuie să ne bucurăm și să ne întristăm pentru noi, căci am pus jertfă fiinţa 
noastră. Eu nu cred asta. 

— Nici eu nu cred, măria ta, că poate fi asemenea rânduială. Mânjilor le 
e dată fuga; feciorilor ca noi dragostea. Eu zic să ne ducem. 

— Vra să zică, mergi cu mine? 

— Merg, măria ta. Cum îmi poruncește măria sa să vin la Suceava, la 
slujba curţii, ca să țin măriei tale tovărășie, cum încalic și te urmez. Dacă 
am straiele gata și muţa nu se supără, merg chiar acuma. Dacă nu se poate 
acuma, vin mai pe urmă. Şi cum vin, ţinem sfat, ca să vedem ce facem. Ce 
fel de ochi are? 

— Verzi, sprâncenaţi. Se uită ca dintr-o pâclă. 

— E naltă? 

— Nu; e mărunţică. Își subţie mijlocul şi poartă foi lungi, ca Iestele. Are 
o mânuţă mititică. Degetele i-s reci; obrazul fierbinte. 

— O chiamă Nasta? 

Jderul cel mititel, cu această întrebare pusă mai mult lui însuși decât 
coconului domnesc, rămase cu privirile aţintite, deslușind, în lumina 
amiezii, năluca jupâniţei. Repede o cunoscu, repede i se stânse vederii. 
Zâmbi cu bucurie tovarăşului său. 


CAPITOLUL IV 


SE VĂDESC ȘI ALTE CUSURURI ALE PRIETINULUI NOSTRU 
IONUȚ 


După porunca de-acasă, la care se adăogea acum și a Domniei, Ionuț 
trebuia să se întoarcă chiar în acea zi la Timiş. A doua zi, vineri, de 
praznicul Sfinţilor împărați Constantin şi Elena, Vodă urma să se afle în 
popas la hergheliile măriei sale. Vede acolo câte sunt de văzut şi poruncește 
ce are de poruncit, apoi trece apa Moldovei şi se duce înainte ca să ţie scaun 
de judecată la târgul Roman, lângă Cetatea Nouă. 

După ce petrecu până la scara stăreției pe coconul domnesc, feciorul cel 
mai mic al lui Manole Păr-Negru crezu vremea potrivită să se întoarcă la 
părintele Nicodim, să ieie binecuvântare de drum. Ca să ajungă până la 
chilia fratelui său, ocoli iar pe la bisericuţa Sfântului Ion, să vadă dacă mai 
găseşte ceva din sfaturile, tainele și visurile acelei amiezi. Câţiva monahi 
bătrâni, cu obrazurile deosebit de rumene, se hodineau în umbra streşinii, 
deasupra gropniţii unde aveau să coboare cândva, la o hodină mai lungă. 
Sforăiau cu braţele căzute şi cu gâturile strâmb întoarse. Se suiră cătră soare 
şi miresmele, în preajmă, sosiseră şi niște oameni străini, destul de veseli, 
care mai aveau cu ei ulcioare din care închinau pentru slava măriei sale 
Ștefan-Vodă. 

Simţind nevoie ca să mai fie câtva timp singur, să clocească o bucurie 
care născuse în el, o minune a prietiniei şi o taină pe care o strângea numai 
pentru sine ca pe un odor scump, Ionuț rătăci cătră Vovidenie şi ajunse la 
părintele Nicodim când era soarele la chindie. 

Atunci începu a bate și toaca în tumul cel mare; oștenii se mișcară în 
medean; unii dintre săteni cereau intrare la măria sa, cu jalobe. După ce 
intrau în cetățuia mănăstirii, cădeau în genunchi şi, numai după ce auzeau 
din cerdacul stăreției glasul, îndrăzneau să se apropie, să ridice ochii și să 
cuvinteze. Sus, stătea Vodă întru toată mânia, împresurat de boieri; și 
spătarul îi ţinea spata și buzduganul. Nimeni nu putea să înlăture dreptatea 
acelui braţ. Ori boier, ori mișel simţea aceeași apăsare ca subt o întocmire 
neclătită aşezată de Dumnezeu. De când acea putere se așezase asupra 
Moldovei, părea că s-au schimbat și stihiile. Ploile cădeau la timp, iernile 
aveau omături îmbielşugate. Iazurile stăteau liniștite în zăgazuri; morile și 


pâraiele cântau în văi; prisăcile se înmulțeau în poienile pădurilor; 
drumurile erau pașnice. Neguţătorii treceau fără grijă ori la nemți și leşi, ori 
la tătari, ori la Ţara Ungurească; plăteau vama cu dreptate, nimeni nu le 
pricinuia sminteală. Vreme de cinci ani călăreţii măriei sale au prigonit pe 
lotri; au stătut răii spânzurați la toate colţurile de dumbrăvi, lângă drumuri, 
până ce i-au ciugulit hultanii și corbii și au rămas ciolanele albe. Slujbașii 
care au fost dovediţi că jăcuiesc vămile, ori obijduiesc pe sărman au fost 
puşi în cușcă și coborâţi în ocne, ca să nu mai vadă niciodată sfântu-soare. 
S-a făcut lumină și dreptate în Ţara Moldovei şi boierii cei făloși și 
pântecoșşi şi-au plecat grumazul şi s-au supus. Acestea le vorbeau cei care 
închinau din ulcioare la Sfântu-lon deasupra gropniţii, cei care stăteau încă 
în jurul chilnelor la Vovidenie, cei care se duceau spre poarta mănăstirii, pe 
medean. 

Clopotele bătură scurt după toacă și alt rând de oameni intră sub boltă, 
ca să răzbată în ceea lume, la Domnie, să-și tânguie suferințile; căci tot mai 
rămăseseră multe drojdii otrăvite din zilele cele vechi, când erau domniile 
schimbătoare. De la canţelaria dumnealui logofătului Toma ieșeau acuma 
urice nouă, mai bune decât toate cele care au fost până acuma. 

O samă de gospodari înhămaseră și porneau cătră satele lor. Femeile îşi 
strânseseră în ștergare curate nafora și cruciulițele de lemn de chiparos și 
undelemn binecuvântat de prea sfinţitul Iosif și scrisoarea pentru friguri. Se 
duceau veseli, încredinţaţi că au biruit dușmăniile, dragostele și moartea. 

Din foişorul lui cu stâlpi crestaţi de brad, părintele Nicodim ridică 
fruntea şi zâmbi mezinului. Împinse pe măsuţă, la o parte, cartea pe care 
stătuse plecat, şi pofti pe Ionuț alături. Bătu din palme și porunci fratelui 
care se înfăţişă la poruncă să aducă apă proaspătă de la fântână, o scafă de 
miere și linguriţi de lemn. 

Feciorul se așeză în faţa monahului. 

— Te-am poftit alături, Ionuț, zâmbi părintele Nicodim. 

Jderul cel mic trecu lângă fratele său. Aveau o uşoară asemănare 
amândoi, mai cu samă la ochii de coloarea coajei de castană. Ciudate erau 
petele de jder, de aceeași mărime. Aveau același zâmbet bun. 

— Ai fost cu Alexăndrel-Vodă? 

— Da. 

— Ţi-a povestit întâmplări și năcazuri ale măriei sale? 

— Nu, bădiţă Nicoară și părinte Nicodim, răspunse Ionuț cu inima 
strânsă. l-am spus eu ale mele, cu vânătorile şi cu caii noştri de la Timiş. 


— V-aţi împrietinit? 

— Da, părinte Nicodim, însă nu prea tare. După ce i-oi arăta eu toate 
meșteșugurile mele, are să aibă măria sa mai multă plăcere de mine. 

— Bine, Ionuț, fă așa ca să fii drag lui Alexandrel; atunci are să te 
iubească şi măria sa Domnul nostru; aşa veţi avea, tu și fraţii tăi și părinții 
tăi, de la măria sa, multă milă. Dacă ai să te duci la curte la Suceava, cum e 
porunca, ai să dobândești și învăţătură de carte. Nu te oțărî aşa căci cartea 
nu-i rău lucru. Pentru mine, a fost mângâierea vieţii. M-am însoţit cu ea şi 
cu pustia și am ajuns la liniște și înţelepciune. Să fii deci cuminte şi să te 
supui acelor dascăli. Să asculți de poruncile măriei sale Domnul și să nu te 
îndupleci la unele zburdăciuni ale lui Alexăndrel-Vodă. Nu ţi-a spus nimic 
şi nu te-a îndemnat la nimic? 

— Nu mi-a spus nimic şi nu m-a îndemnat la nimic, părinte Nicodim. 

— Uită-te la mine. De ce ţi-s roşi obrajii? 

— Pentru că mă bănuieşti pe nedrept, bădiţă Nicoară. 

— Frumos şi bine este, Ionuț, să trăieşti întru curăţenie sufletească şi să 
n-ai nimica a ascunde maimarilor tăi, cărora le ești drag. Căci tu, dacă te 
duci de la casa bătrânilor noștri, are să fie pentru dânșii o mâhnire mare. Și 
n-ar trebui mâhnirea lor s-o sporeşti cu vreo faptă necugetată. Mărturiseşti 
cu jurământ? 

— Mărturisesc cu jurământ, bădiță, pe sufletul meu și al maicei mele cea 
care s-a prăpădit. 

În gând, Jderul cel mititel îşi prefăcea cu viclenie vorbele, punându-le la 
frăţia de cruce pe care o legase la Sfântu-lon. Îi scapără negru şi roş în 
priviri, dar se îndărătnicea în legământul ce făcuse, mai tare și mai sfânt 
decât orice pe lume. 

— Bine, vorbi cu liniște Nicodim, mângâindu-l pe frunte. Am încredere 
în tine. N-aş putea spune că am aceeași credință în Alexăndrel-Vodă, care 
pricinuiește multă neliniște părintelui său. Dacă nu ţi-a vorbit încă despre 
niște zburdăciuni ale lui pe care le-a făcut, cu niște fecioare ori văduve 
tinere de cneji, poate are să-ți vorbească de acum înainte. Fiind și părintele 
său aplecat spre partea femeiască la Alexandrel slăbiciunea e şi mai mare, 
pentru că n-are încă în el alte puteri ca să-l înfrâneze. Bune sunt toate ale 
vieţii, dar cu măsură. El se poate duce într-o asemenea nebunie cu capu-n 
jos ca într-o prăpastie, pe când părintele său caută intrările şi ieșirile cu 
chibzuinţă, stăpânind ce-i place. Tu, dacă ai de învăţat întru acestea, învaţă 
de la măria sa Domnul, nu de la Alexăndrel-Vodă. Ai înţeles? 


— Am înţeles, bădiță Nicoară. Fii încredinţat că am să le fac toate bune. 

— Încredinţat prea tare nu sunt. Avem să vedem. Dacă va fi să fie ceva, 
dă de știre măriei sale, ori trimite răspuns acasă, să vie la tine unul dintre 
noi. Să mai știi ceva la care nu te gândeşti, dar care-i mai presus de toate. 
Dacă se întâmplă o poznă, lovit în inimă e mai cu samă măria sa Domnul. 
În Alexăndrel-Vodă are măria sa nădejdea moştenirii la domnie. Dacă se 
surpă Alexandrel, măria sa cade în mare suferință. Aș putea spune că pentru 
acest cocon s-a întâmplat fapta de anul trecut din Secuime, când măria sa a 
prins pe Petru Aron-Vodă și l-o omorât. De mult urmărește măria sa asta, nu 
atât ca să răzbune pieirea lui Bogdan-Vodă, cât ca să nu mai fie pe lume alt 
os din osul lui Alexandru- Vodă Bătrânul. Știind că va face să cadă capul lui 
Petru Aron, măria sa şi-a pregătit izbăvire, începând și săvârşind lăcaș de 
rugăciune pentru sufletul său. La toamnă, se sfințește sfânta mănăstire a 
Putnei. Acolo își găteşte măria sa sălaș de veci și pomenire necurmată, ca 
să-i ierte Dumnezeu această faptă cumplită. Poate Alexandrel nu înţelege 
încă asta. Poate ai să înţelegi tu, Ionuț. 

Jderului celui mititel i se înegurară ochii; dar se îndârji și tăcu 
neînduplecat, credincios jurământului și frăţiei de la Sfântu-lon. 

— Îţi sărut mâna, bădiţă Nicoară şi părinte Nicodim, şopti el cu 
dulceaţă; eu mă duc să-mi gătesc calul. Am poruncă de la Tuţa şi de la muţa 
să fiu azi înapoi. 

— Grăbeşte-te, să nu te apuce noaptea. Luna-i în al treilea pătrar. Nu ti-i 
frică prin întuneric? 

— N-aş putea spune, bădiță Nicoară, că nu mi-i frică. Batâr că-s 
descântat, tot mă tem să nu-mi iasă înainte Necuratul, într-o formă 
schimbătoare. 

— Ori şi în ce chip ţi s-ar arăta, să nu te temi. Mai ales să nu te temi 
dacă s-arată în chip de muiere. Mai degrabă teme-te de bărbat înarmat. 

— Mă tem şi de acela, bădiță Nicoară, dar mai puţin. Am şi eu armă și 
săgeți la oblânc. Totuşi mărturisesc cu umilință că sunt mult mai fricos 
decât ceilalți fraţi ai mei. Bădiţa Simion se teme numai de parte femeiască. 
Acest diavol îl suduie el şi zi şi noapte. 

— Are dreptate Simion, zâmbi călugărul. Din pricina unui asemenea 
diavol a rămas el până acuma holtei, iar eu am intrat în pustie. Istoria asta ai 
s-o afli tu cândva, ca să-ţi fie şi ţie învăţătură. Acuma grăbeşte-te, căci 
soarele scăpată pe codru. Nu uita dulama. Întreabă calul dacă fratele 


Gherasim i-a dat grăunţe. Pune-ţi pita ce ţi-am gătit-o la coburi. Spune celor 
de la Timiş veşti bune şi binecuvântări. Unde te duci? 

— Unde mi-a poruncit, bădiță Nicoară. 

— Aşează-te o clipă, ca să-ţi steie norocul. Are dreptate comisoaia 
Ilisafta să se uite la tine cu ochii pe care-i ştiu şi să te alinte. Nu pleca până 
nu-ți dau cartea de la canţelaria domnească cu pecete, ca să nu te poprească 
oștenii din Branişte. Cum a aflat că tu duci porunca la Timiş, măria sa a şi 
strigat să ţi se scrie carte, ca să nu suferi nici o întârziere. După ce te-am 
sărutat şi te-am binecuvântat, du-te. 

După ce-și închingă bine calul și-și cercetă sabia și cucura de săgeți, 
Ionuţ se zvârli în șa fără să atingă scările. Era o mișcare mlădioasă, învățată 
de la Simion. Punea numai podul palmei pe grumazul animalului şi se 
azvârlea deasupra. Cum se aşeza, îşi sprijinea pumnul drept în şold şi privea 
cu fudulie în juru-i. 

— Pruncul acesta are să fie la vremea sa mândru bărbat, îl cântăriră 
gospodarii care-l așteptau în hudiță, făcându-i loc să treacă. Muierile și 
fetele din căruţe se uitară la el râzând fără de nici o ruşine. 

Se duse în trap un timp, până cătră izvoarele de sub Braniște. Când 
ajunse sus, la focurile călărașilor, straja îl opri. Veni un hotnog, ca să-i vadă 
cartea; porunci să se înlăture sulițile și-i pofti cale bună. 

În pădurea de stejari se făcu noapte. Când intră în poienile de pe Ozana, 
luci luna printre cetini. Găsi popasuri de gospodari ce se întorceau de la 
hramul sfintei mănăstiri. Erau oameni veseli și prea vorbăreţi. Unii îl poftiră 
să descalece şi să ospăteze cu ei. Ionuț mai merse un răstimp în trap repede, 
până ce rămase iarăși singur. Luna se ridica, descoperind vâlcele pline de 
ceaţă. 

Din acele vâlcele, ies câteodată fantasme drumeţului. În noaptea aceea 
erau însă locurile curate. Se auzeau prepeliți strigând în ierburi, unele mai 
aproape, altele depărtate. 

Străbătu acele locuri singuratice cu foarte multă luare-aminte, gata să-şi 
facă cruce cu limba ori să puie mâna pe sabie. I se descreţi inima când 
ajunse la altă adunare de cărăuși. 

Acolo descăleca şi trase din cobur pita de grâu. 

— Poftim la sfatul nostru pe feciorul lui jupân Manole comisul, îl 
întâmpină cu voie bună maimarele locului. Dacă pofteşte să ospăteze, să 
binevoiască a ospăta. Avem vin de la sfântă mănăstire. Cât ne-a mai rămas, 


să-l istovim pe drum, ca să ducem acasă ulcioarele goale, după cuviinţă. 
Pofteşte, fecior de comis; nu te ruşina de oamenii de rând. 

— Nu mă rușinez, cinstite gospodarule. 

— Vorba asta-mi place. Ia de bine din ulcior și să te văd și altă dată 
sănătos. Aş fi vrut să mă duc și eu azi să mă înfățișez la măria sa Ştefan- 
Vodă, dar m-am sfiit. Aş fi vrut să-l rog aşa: măria ta, fă-mă şi pe mine lup. 
Atunci măria sa ar fi râs şi ar fi înțeles că-l poftesc să mă facă boier. 

Ionuț crezu că trebuie să râdă și el; pe urmă se gândi că are datoria să se 
mânie pentru vorbele îndrăzneţe ale acelui gospodar; vinul îl înveseli şi-l 
îmblânzi în acelaşi timp. 

— Eu i-aş spune alta acestui oaspete tinerel, ca să aibă învățătură la 
treburile muierești, se întoarse iar gospodarul cel şăgalnic. Să nu se supere 
dumnealui pentru rugămintea mea la Ștefan-Vodă, căci eu cunosc pe 
părintele său, jupân Manole comisul. l-am fost slujitor și, în multe 
împrejurări, cu priință. Dac-ar avea mulți măria sa ca dumnealui comisul 
Manole Păr-Negru, apoi n-ar mai avea ce lucra divanurile măriei sale; s-ar 
odihni sabia sa și i-ar rugini buzduganul. Mă uit la acest fecioraș și-l văd pe 
părintele său. Să fie sănătos și să aibă parte de dragoste. Să nu te ruşinezi, 
domnia ta, dacă am să-ţi spun o întâmplare de pe când săream gardurile. 
Aveam o ibovnică isteață, cu bărbat nătărău. Ascultă domnia ta întâmplare 
cum nu s-a mai pomenit pe lumea asta. Mă înţeleg eu cu dânsa ca să vin 
sara. Bărbatul cel nătărău și gângav se dusese la moară și, ca totdeauna, 
avea a se întoarce a doua zi. Dintr-o întâmplare neașteptată, omul venise 
înapoi devreme. Cum ne era înțelegerea, eu trec pârleazul și bat la ușă, 
schimbându-mi glasul și gângăvind, ca soţul: Deschide, Sa-salomie! Atunci 
omul, de pe cuptor, scoate un cap buhos și strigă și el: lan auzi, măi fe- 
femeie, du-te și deschide degrabă; mi se pare că mă întorc iar de la moară! 

Mai ales muierile din preajma focului râdeau ascuţit. Unele găsiră în ele 
atâta cutezare, încât veniră până la Ionuț, ca să-l îmbrăţișeze și să-l sărute. 
Se ştie într-adevăr că, dintr-al şaselea an al domniei lui Ștefan-Vodă, de 
când au început bielșugul şi huzurul, buruiana care se chiamă ruşine nu mai 
înfloreşte în Țara Moldovei. 

Feciorașul se luptă nu cu mare izbândă și se supuse râzând. Cupa de vin 
mănăstiresc îi înfocase obrajii. Se simţea viteaz ca niciodată şi mai ales 
mândru. Unul dintre oamenii de la foc, pe cât se vedea cunoscător în lucruri 
bune, se apropiase de Jder şi-i cerceta calul și din laturea dreaptă și din cea 
stingă. 


— Frumos căluţ, grăi el fără să se uite la Ionuț și clătinând din cap cu 
uimire. Pare că se trage din bun soi. 

— Ehe, se amestecă povestitorul cel cu bărbatul nătâng. Pe unde-i fi 
umblat dumneata, mări şi ţări, precum spui, e greu să afli sămânță ca cea 
din care se trage acest harmasăraș. 

— Dar de ce, mă rog dumnitale? 

— Cum? Apoi dumneata n-ai auzit că acest boieraş e al comisului 
Manole Păr-Negru de la Timiş? 

— Am auzit. 

— Ei? Apoi Manole Păr-Negru e comisul cel mai de samă al măriei sale. 
Şi-n grajdul de la Timiș se află sămânţa cailor albi ai măriei sale. 

— Asta n-am știut. 

— Dacă n-ai ştiut până acuma, să ştii de-acu înainte. 

— Oi şti, se supuse omul, cu umilinţă. Fiind străin de aceste locuri, mă 
rog să fiu iertat. Ce să spun? Place-mi calul; dar și mai mult mi-a plăcut 
călărețul. L-am cunoscut şi pe el că-i de bun soi, după cum se ţine în șa şi 
după cum umblă. 

— Unu-i Ionuț, feciorul comisului Manole, se bucură una dintre muieri. 

Jderul cel mititel îşi îndreptă grumazul cu semeţie şi-şi pipăi armele. 
Simţi în el mare plăcere și prietinie pentru acel drumeţ. Era un om scund, 
bine legat, cu ochii ageri depărtaţi şi lungiţi spre tâmple. 

— Dumneata încotro călăreşti? ispiti el pe străin. 

— Mă duc în Ţara-de-Jos, boierule. 

— Eşti neguţător de cai? 

— Văd c-ai înţeles. Așa este. Însă nu mă încumet să neguţez cai 
domnești. Nici nu sunt călăreț ca domnia ta. Acest pag e într-adevăr din 
seminţia harmăsarului alb? 

— Este. lepele de la Timiș fată rar mânzi cu păr curat, după asemănarea 
lui Catalan. Când și când iese mânz alb. Care-i alb întreg, ori numai cu ţintă 
în frunte, e al măriei sale. Oprit să iasă de la noi şi să-l încalice străin. 

— Catalan îl chiamă? 

— Da. 

— De unde va fi fost adus? 

— E bine să ştii şi asta, se veseli Ionuț, ca să te miri. Când părintele meu 
comisul a luat iarăși în stăpânire herghelia, după ce măria sa Ştefan-Vodă s- 
a fost întors la moștenirea sa... 

— Când s-a petrecut asta? 


— Asta s-a petrecut chiar în cel dintăi an de domnie al măriei sale, 
Dumnezeu să-i deie mulţi și buni ani de-acu înainte. 

Oamenii de la foc se închinară, dorind viaţă și izbândă măriei sale. 
Străinul îşi trase din cap cușma și-și făcu şi el semnul crucii, cu deosebită 
smerenie. 

— În acel an, urmă Ionuţ, părintele meu a aflat de la neguţători lioveni 
cum că nişte hoţi prea iscusiţi ar fi adus tocmai de la capătul pământului, 
din Ispania, un harmăsar furat. 

— Adevărat este? 

— Precum îţi spun și precum se ştie. 

— Cine nu ştie asta? mărturisiră gospodarii de la foc. 

— Iată, eu nu ştiu și mă mir foarte. 

— Miră-te. Tocmai din Ispania, din grajdurile voievodului harapilor. 
Acei hoţi iscusiţi l-au ţinut ascuns o vreme, pe urmă l-au purtat așa din loc 
în loc până ce au ajuns în Țara Leșască. Aici au dat într-ascuns veste la 
Varşava, la Crâm şi la Suceava. Comisul a trimes om anumit, cunoscător, 
care s-a ajuns cu neguţătorii din preț. De-atuncea Catalan stă la Timiș. Era 
atuncea de zece ani. Acuma are douăzeci şi doi. Cinci ani l-a încălicat măria 
sa; acuma încalică al doilea fecior al lui. Pe cel dintăi l-a chemat Harap: era 
curat ca un fulg. Pe-al doilea îl chiamă Vizir: are stea neagră în frunte ca și 
Catalan. S-a aflat, ori este scris undeva, că măria sa Ștefan-Vodă are mare 
noroc la război cu aceşti cai. Când a fost războiul cu Matiaș-Crai, 
harmăsarul cel bătrân a nechezat de trei ori în grajd. Era într-amurg. L-am 
auzit cu toţii și ne-am mirat. Chiar într-acea noapte a fost învăluire de oști 
lângă Cetate: iar la Baia a fost mare prăpăd a oștilor lui Crai. Anul trecut, 
vara, când a pierit în Secuime Aron-Vodă. Catalan iarăşi a nechezat de trei 
ori. Dascălul nostru Pamfil zice că acest harmăsar ar fi năzdrăvan. Eu pot 
să-ți spun dumnitale că întăia oară când l-am văzut, m-am spăimântat de el. 
A râs la mine. După sfatul dascălului, în ziua de Sânziene, fiind eu atuncea 
mic numai de doisprezece ani, i-am dus pe furiș o tablă de jăratic. 

— A mâncat jăraticul? se miră străinul, cu mâna la falcă. 

— Da' de unde? L-a bătut cu copita dreaptă de dinainte, risipindu-l. Era 
să ardă grajdul în care sade. Trebuie să ştii că şade în grajd deosebit şi are 
slujitori anume în număr de patru. Și bădița Simion se duce totdeauna, 
noaptea, de-l cercetează. 

— De ce-l cercetează? 


— Aşa. Ca să se încredințeze că-i acolo. Cum s-au aflat meşteri de l-au 
furat de la voievodul harapilor, aşa s-ar putea afla alţii să cerce să-l fure de 
ia noi. 

— Aţi aflat c-ar râvni cineva să răpească un harmăsar bătrân? 

— N-am aflat, nici nu credeam că s-ar putea să îndrăznească cineva. 
Bădiţa Simion e totdeauna în picioare. Şi noi avem cai mai repezi decât 
Catalan. 

— Atuncea nu-i pagubă mare. 

— Ba-i mare; Catalan nu-i alergător, însă vorba dascălului Pamfil 
trebuie să fie adevărată. 

— E năzdrăvan? 

— Este. Cu feciorii lui, măria sa bate toate războaiele. Am întrebat şi pe 
fratele meu părintele Nicodim. El a râs întăi și n-a vrut să-mi răspundă, pe 
urmă a întărit şi cuvioșşia sa că aşa este. 

— Mă bucur auzind toate acestea, vorbi străinul, închinându-se către 
Ionut. 

Izbucni de la drum un glas gros și neprietinos: 

— De ce te vei fi bucurând dumneata așa de tare, omule, nu înţeleg. 

Ionuţ tresări şi se întoarse. 

La răsfrângerile focului văzu pe starostele Nechifor Căliman călare. Îi 
steclea sub mustăţi rânjetul dinţilor. Fecioraşul avu strângere de inimă și 
neplăcere. 

— He-he! ce poveşti spui dumneata aicea, mânzule? urmă fără de nici o 
sfială starostele. Mi se pare că ai trebi la Timiş și te-așteaptă comisul. Văd 
că drumurile dumnitale sunt cam cu întârziere. Nu-ţi va fi fiind cumva 
frică? 

Faţă cu asemenea înfruntare, Ionuț avu întăi o mișcare de mânie, să tragă 
sabia şi să pălească în numele tatălui pe moşneag. Totuşi nu îndrăzni, căci 
acel staroste Nechifor Căliman era ocrotitorul său din pruncie. Vorbele lui 
moș Căliman erau totdeauna repezite, însă purcedau dintr-o inimă blinda. 
Pe lângă asta, de la el își are dobândite meșteșugurile lui, cu care se poate 
făli înaintea lumii. Afară de asta, la dreptul vorbind, uncheșul are dreptate. 
Un fecior de boier care stă şi se roteşte ca un păun între oameni de rând nu-i 
sănătos lucru: aşa ar spune și comisul. Dar mai ales comisoaia Ilisafta are să 
se supere. Fără să bage de samă zâmbetele piezișe ale adunării de la foc, 
Jderul cel mititel puse podul palmei drepte în grumazul calului şi săltă în șa. 
Porni numaidecât, lăsând pe prietinul cel nou, neguţătorul de cai. 


Starostele îl ajunse din urmă. 

— Ionuţ, îl întrebă starostele, cine era acel străin care te ispitea? 

— Nu știu, răspunse rușinat feciorașul. 

Voise el să ispitească pe acel străin. Nu-i știa nici numele, nici locul de 
unde vine. 

— Am stat de vorbă cu dânsul în popas, se întoarse el cu supunere spre 
bătrânul Căliman. 

— I-ai vorbit de harmăsarul domnesc? 

— Da. 

— l-ai spus unde stă şi cine-l păzeşte? 

— Ai auzit domnia ta asta? 

— Nu; dar poate te-a întrebat. 

— l-am spus, uncheşule, numai că-i năzdrăvan, precum se ştie. 

— Mie nu-mi plac călătorii străini care vor să afle toate, mormăi 
starostele. Dacă n-aş avea treburi şi nu m-aș grăbi, m-aș întoarce să-l găsesc 
şi să-i spun ceva la ureche. 

— Nu-i nevoie, uncheșule, pare un creştin de treabă 

— Eşti vânător tânăr, mânzule; câte paseri zboară domnia ta crezi că 
toate se mânâncă. Iaca, ajungem la Vânători. Nici domnia ta nu mai ai mult 
până la Târg. Se ridică luna şi ţii numai o întinsoare până acasă. Nu te mai 
oprești nicăieri şi-ţi muști limba dacă te mai întreabă cineva ceva, 
Jupâneasa llisafta te aşteaptă cu masa întinsă: are să te mustre pentru 
întârziere. Eu mă opresc. Noapte bună! Să nu te superi pe staroste. 

— Nu mă supăr, uncheșule. 

— Du-te, Făt-Frumos, şi nu mai greşi. 

— Mă duc; dar trebuie mai întăi să mărturisesc că i-am spus unde stă 
Catalan şi cine-l păzeşte. 

— I-ai spus acelui străin? 

— I-am spus. Cred că n-am făcut nici un rău. 

— Dar de unde! Ai făcut chiar bine. Ar fi trebuit să-l pofteşti să vie cu 
domnia ta, să-i deschizi porţile, să-l treci pârleazurile. Eu spun numai atâta, 
mânzule, că un fecior de boier nu-i frumos să steie la taclale cu oamenii din 
prostime. Buni sunt și oamenii de rând; dar unii dintre ei îs vicleni. 

— Acesta mi s-a părut om de treabă şi prietin. 

— Nu vorbesc de acesta; vorbesc de alții. Fii fără grijă şi umblă sănătos. 
Ştii c-am prefăcut lăptocul morii, unde te scăldai când erai un ţânc numai 
de-o şchioapă. Dacă i-ai mai vedea o dată, l-ai cunoaşte? 


— Pe cine? Pe omul acela? Cred că da. 

— l-ai văzut ochii? 

— N-am băgat de samă, uncheșule. 

— Atuncea-i bine. Să ştii că măgărușul cela de care te-ai înfricoşat tot 
trăieşte. Nu mai sta. 

Starostele Căliman atinse cu mâna-i mare umărul feciorașului și-l lăsă să 
treacă mai departe, pe drumul Târgului, iar el rămase în loc o vreme, 
mâncându-şi mustaţa căruntă și mormăind. Când Ionuț intră în cotitură, 
bătrânul îşi întoarse în loc calul și porni îndărăt spre popasul cu gospodari 
veseli. 

Luna se ridicase spre amiază. Satul vânătorilor domnești rămase în urma 
lui Jder; apele Ozanei sclipiră sub Cetate, înălțându-și ochii cu oarecare 
sfială Ionuț privi pieziş zidăriile de deasupra râpii ş-un turn din laturea 
dinspre Târg, pe care stătea un străjer neclintit. 

În trecătoarea aceea printre ape şi prin lunca nestatornică a râului, era 
partea cea mai primejdioasă a drumului său, căci în temeliile acelei vechi 
cetăţi sălășluiau duhuri. Mulţi le-au auzit chemând şi gemând. În turnul fără 
de străjer cade uneori, la furtuni de vară, trăsnetul. 

Puse pinteni calului. Apoi deodată strânse frâul, ascultând, cu inima 
ghemuită. Cânta din Cetate un cucoș, cu glas stins. 

Îşi înghiţi frica şi-şi repezi harmăsaraşul pag. După ce ocoli Târgul, își 
domoli iar mersul pe sub dumbravă. Rupse o frunză şi cântă singurătăţii, ca 
să depărteze fantasmele, într-adevăr, cât cântă, le ţinu departe. Le zărea 
numai cu coada ochiului, mișcându-și trupurile de abur pe fânaţuri. Veneau 
dintr-acolo miresme, ca suflări ale lor. 

Dintr-o dată tresări, de sunet de corn. O bucurie năprasnică îi umplu 
toată fiinţa şi izbucni într-un strigăt: 

— Dumneata ești, bădiţă Simioane? 

— Noi suntem, răspunse un glas. 

«Am ajuns la movila lui Balţat!» răsuflă ușurat Jderul cel mititel. Şi 
chiui din nou. 

— Hai-hai! că te-aşteaptă acasă muta, să te tragă de urechi, râdea 
Simion prin întuneric. 

Ionuţ se bucura auzindu-i numai glasul, fără să vadă încă pe fratele său 
mai mare. 


CAPITOLUL V 


ÎN CARE SE ÎNFĂȚIȘEAZĂ COMISUL MANOLE JDER ȘI MAI CU 
SAMĂ DUMNEAEI COMISOAIA ILISAFTA JDEROAIA 


În sara aceea a strălucitei înălțări a Domnului nostru Hristos, după ce 
pentru toată lumea asta fusese zi de hodină și de petrecere, jupâneasa 
Ilisafta comisoaia abia îşi simţea trupul, aşa de multe îi fuseseră umbletele 
și truda, ca să gătească primirea de a doua zi a măriei sale. În odaia cea 
mare de la intrarea caselor ardeau făclii în sfeşnice; în iatacul domniei sale 
şi al comisului lucea sâmburele de lumină al candelei, la icoane; în pridvor 
venea puţină lucire prin uşile date în laturi. Aici, în pridvor, pe un divan cu 
saltele de lână, încerca dumneaei să aibă puţină tihnă pentru ciolanele-i 
trudite. Comisul şedea într-un jilt cu pernă, mai la o parte. Din când în când 
veneau slujitori şi-i tulburau. Comisoaia îşi zângănea cheile, se sălta de la 
locul ei și se ducea. Se întorcea şi se așeza iar în fundul divanului, oftând şi 
gemând. Orişicât de trudită era gospodina casei, avea încă spor la vorbă, 
aducându-și aminte de o mulțime de fapte ciudate și sfătuind cu comisul 
Manole. Dumnealui era un om puţin vorbăreţ și dădea din când în când 
răspunsuri pe cât se putea mai scurte, totuși aceste răspunsuri îndeplineau 
slujba untdelemnului pe care-l torni peste foc. 

De cum înserase, dumneaei se frământa că nu mai vine «plodul cela». 

— Nu ştiu ce minte au unii părinţi, zicea ea privind spre un stâlp al 
cerdacului, ca şi cum acela era părinţii; nu ştiu ce minte au unii părinţi de 
trimet nişte copii la treburi grele și-i lasă după aceea în primejdie, ca să se 
întoarcă singuri la vreme de noapte. Ce s-a întâmplat acu doi ani cu băietul 
lui Todiraş Aramă, jitnicerul, de la Bălțăteşti? Fiind trimes în munte la 
Sihla, ca s-aducă seu sfinţit care-i trebuia jupânesei Mălina, a ajuns într-un 
loc unde l-au împresurat neguri. Din acele neguri s-a ales o apă; din acea 
apă a ieşit o arătare cu păr despletit şi cu ghiare. Încaltea dacă ar fi fost 
pieptănată şi s-ar fi uitat frumos, — știu eu că asta ai vrea să spui dumneata; 
— dar nu era pieptănată şi se uita înfricoşat şi rânjind. A spus băietul repede 
Tatăl-nostru, şi-a făcut cruce cu limba, pe urmă s-a întors și s-a pus cu 
fruntea într-un trunchi de brad. A simţit cum îl pipăie ghiarele şi i se freacă 
de mâni păr aspru. A tras repede mânile în sus și a strigat cât ce-a putut: 
Piei, Satană! Atuncea Satana l-a apucat cu colții de partea de dinapoi a 


straiului. A zăcut băietul trei săptămâni din acea spaimă. Ii pierise graiul. A 
trebuit să vie egumenul de la Sihla, să-i cetească dezlegările. 

— A fost un urs. 

— Care urs, când avea înfăţişare femeiască şi era despletită? 

— Atuncea ursoaică... 

— Dumitale îţi vine a pruji, ca totdeauna. Ai tot atâta minte ca în acei 
ani când ne-am cunoscut la Târgu-Doamnei. Frumos iarmaroc era atuncea și 
feluri de feluri de șatre cu mărfuri din Ţara Nemţască și din Țara Leșască. 
Dumneata te-ai pus să te trânteşti c-un tătar gol până la mijloc, care se 
fudulea, pe o podină, că om mai tare decât dânsul nu s-a aflat de la 
Alisandru Machedon! Asemenea oameni care se luptă prin iarmaroace au 
dresuri, umblă unși cu unsori descântate, ca să-ţi lunece mâna de pe trupul 
lor; îs rași pe cap, ca să nu-i poţi apuca de păr; ştiu meşteşuguri ascunse de 
te înhaţă de dedesubt și te zvârl în cap, cum am mai văzut că s-a întâmplat 
de atâtea ori. Ce ţi-a venit dumnitale să te iei la trântă cu asemenea dihanie? 
Din dragoste pentru mine? Ca să te fuduleşti și să-ţi arăţi puterea? Dar aveai 
a lupta cu mine, nu cu acel tătar. Ei, iaca, acea minte ai avut și te-ai luptat 
cu dânsul. Vrei să spui că nu te-a răpus? 

— Vreau să spun. 

— Însă putea să te răpuie; și atuncea nu mai eram comisoaia Ilisafta şi 
n-aveam patru feciori și cu acesta care nu mai vine al cincilea. Adicătelea 
avem unul pe care l-am prăpădit şi de aceea ne-a venit acest mezin în loc. 
Dar părinţii au asemenea minte, că vor să-l piardă și pe acesta. Care-i 
acolo? Tu ești, nană Chiră? Ce vă mai trebuie, de nu-mi lăsaţi şi mie o leacă 
de tihnă la o zi ca asta? Să stau liniştită, să tac, să nu spun nimica şi să n- 
aud nimica. Ce vă mai trebuie de la cămară? Iaca vin. 

Știu, cât ai stat singur, cinstite comise, ai oftat că ai scăpat de mine. Însă 
eu m-am întors, că alt loc, pentru puţină hodină, n-am în altă parte. Mi-am 
adus aminte de alta. Acu cinci ori şase ani... 

— Trebuie să fie mai de mult. 

— Nu. Se împlinesc tocmai șase ani la Sân-Petru. Eram în Târg, sub 
Cetate. La Petrea Gotcu, nuntă a unei surori a lui. Băietul cel mititel al lui 
Petrea Gotcu a căzut în fântână. 

— Ce-a căutat a aflat. L-a scos ud şi i-a tras tatu-său o bătaie, cum se 
cuvine. 

— Lasă asta. Vorbesc de câte se pot întâmpla copiilor. 

— Acela era de şase ani. Ionuț e bărbat. 


— Cine spune asta? Apoi când erai în vârsta lui nu te-ai luat la trântă cu 
tătarul în iarmaroc la 'Târgu-Doamnei? Ce minte a fost aceea? Și după asta, 
la două zile, n-ai sărit peste zăplaz la curtea tătuţei și n-ai venit la fereastra 
mea, ca să-mi spui ceva la ureche? Minte-i asta? 'Te-au simţit cânii şi au 
sărit hămăind care dincotro? S-au sculat slujitorii cu ciomege, crezând că au 
intrat hoţii? A trebuit să te cațări pe stâlpul cerdacului și să te vâri pe sub 
streşină, în pod. Încât era o mirare de ce bat cânii la fereastra mea. Am spus 
o minciună, că am văzut pe cineva venind în fugă de la grajduri şi sărind 
zaplazul prin dreptul ferestrei mele. Au fost chemaţi toți slujitorii și robii la 
poruncă; i-au numărat; nu lipsea nimene. Trebuie să fie vreun duh necurat, 
am zis eu; de aceea cânii nu mai contenesc. Pe urmă am mărturisit 
părintelui Dumitru întâmplarea și el mi-a făcut rugăciunea de iertare. 

— Nu erai vinovată. 

— Atuncea n-am avut nici o vină. Dar la un an după aceea n-ai tăiat o 
gratie? 

— Atuncea n-au lătrat cânii. Le-am dat câlț cu smoală, de şi-au încleştat 
fălcile. 

— N-ai tăiat o gratie? Și n-ai intrat la mine în ietăcel? M-am spăriat aşa 
de cumplit, încât mi s-au încleştat fălcile şi mie, și n-am putut da un strigăt. 
Spune dac-a fost minte, asta, la dumneata! 

— Atuncea n-ai mărturisit părintelui Dumitru. 

— Parcă despre asta-i vorba? E vorba că umblă un copii, pe drum 
primejdios, la vreme de noapte, şi cine știe ce i se poate întâmpla! Nu l-am 
prăpădit oare pe unul tot pentru nebunii? Dare-ar fi dat Dumnezeu să nu 
mai fi avut trecere şi stare în [ara Moldovei acea grecoaică Sofia, din 
pricina căreia vărs şi astăzi lacrimi. 

— Sofia însamnă, grecește, înțelepciune. 

— Asta-i altă dovadă de minte la dumneata, că zâmbeşti când m-auzi 
suspinând şi mă vezi lăcrămând. Cunosc toate câte le-ai pregătit să mi le 
spui, că acea muiere n-a fost cu nimica vinovată dac-a fost dragă la doi 
frați, că aşa a fost voia lui Dumnezeu, că monahul și-a găsit împăcare și 
primire bună întru cele dumnezeiești; toate le-am ascultat şi iar le-am 
ascultat; și nici unele din ele n-au fost ca o apă bună, să-mi stânga 
amărăciunea. Am să te întreb și dumneata să-mi răspunzi cu dreptate, fără- 
să-ți jimbezi dinţii în barbă, — ştiu că încă-s tari și sfarmi cu ei alune — să- 
mi răspunzi cu dreptate, ce-a căutat ea din ţara ei, de la Chios, să vie la 
Moldova? Vrei să spui că au tăiat turcii pe tatu-său şi pe mă-sa și ea a venit 


la un unchi al ei, negustor la Galaţi? Eu nu vreau să cunosc asta: trebuia să 
rămâie la Chios. Dac-ar fi furat-o turcii, ar fi nenorocit niște păgâni, nu mi- 
ar fi pricinuit mie supărare și n-ar fi tulburat două suflete de creștini. Dar 
hai să zicem că a venit la Galaţi, la un unchi al ei. Cine a pus-o să nu șadă 
locului, la Galaţi? Şi de ce numaidecât a trebuit să se afle la târgul 
Bârladului, când măria sa a coborât în Ţara-de-Jos, să orânduiască lucrurile 
şi în acea parte de lume? Nu s-a arătat numai lui Simion; s-a arătat și lui 
Nicoară. Nu i-a plăcut numai un boier tânăr al mărei sale; i-au plăcut doi. În 
zilele de frupt primea pe unul, în zilele de post pe altul. Mai era o deosebire: 
că unul intra căţărându-se pe-o fereastră, şi altul venea printr-o grădină, din 
altă uliţă. Duminica, fiind zi de hodină pentru dânsa, feciorii n-au putut 
răbda, pentru frumuseţea ei și pentru focul pe care-l aveau — sămănând 
întru aceasta cu cineva anume! — și s-au dus amândoi fără să știe unul de 
altul și necunoscând nici unul din ei dragostea celuilalt; şi când s-au întâlnit 
prin întuneric, au tras săbiile şi s-au pălit în cap. Cel întăi a sângerat Simion 
şi a strigat, atunci l-a cunoscut celalalt ş-au stat, poruncind să se facă 
lumină. Au judecat-o ei acolo pe greacă, au vrut s-o taie, pe urmă s-au 
îngrețoşat de asemenea înfăţişare a Diavolului, care făptuieşte asemenea 
lucruri pe lume. Adevărat că a rămas inima lor arsă; că s-au despărțit cu 
lacrimi și unul a intrat în pustie, iar altul nu vrea să mai cunoască alte 
naramze cu bun gust decât cele care au fost de la Chios și acuma nu mai 
sunt. Pentru nebunii de aceste, pentru care știu eu cine este vinovat — căci 
acela este cap și început — pentru aceste nebunii pătimeşte mai cu samă 
biata comisoaie Ilisafta. Altora nimic nu le pasă; își steclesc dinţii într-un 
măturoi de barbă și-și întorc obrazul încolo, ca să nu-i văd eu; nu le pasă 
nimic, căci a rămas încă în ei drojdia nebuniilor; şi-n nebuniile altora 
cunosc pe ale sale! 

lar mă chiamă cămărăşiţa pentru claponii pe care i-a adus de la cuhnii. 

Of-of! acele nebunii mi-au mâncat mie sănătatea, pentru acele nebunii 
mi-a surit părul la tâmple; pentru acelea oftez și lăcrămez şi acuma. Ce-am 
fost eu vinovată, să-mi vie acest prunc pentru care îmi tremură inima 
acuma? Ce face el acuma, la asemenea vreme târzie? N-ar fi fost mai 
potrivit să nu mi-l aduci? Adică n-ar fi fost mai bine să nu nimereşti acolo 
unde-a fost, la apa Nistrului — fiind pribeag și singur și departe de mine? 
Nici acuma nu mi-ai mărturisit dacă maica lui a fost moldovancă de-a 
noastră ori tătăroaică? Am stat eu și m-am gândit: am stat și m-am gândit: 
trebuie să fi fost tatarcă. 


Asta însă nu se poate, căci Jderul îți samănă dumnitale, iar mai ales îmi 
samănă mie și eu nu sunt din acea seminţie. Atuncea va fi fost moldovancă; 
şi nu pricep ce fel de oameni sunt aceia care spun că ar fi fost tatarcă. 

— N-am spus eu că ar fi fost păgână. 

— Dar cine? 

— Nu ştiu. Alţii. 

— Care alţii? Nu cumva am spus eu? Dumnezeu să-i plătească pentru 
binele pe care mi l-a făcut. 

— Jupâneasă lIlisafta, zise comisul întorcând fruntea şi încruntând 
sprânceana, lasă stâlpul, uită-te la mine, nu te uita la el. Ar fi trebuit să am 
totdeauna la mine răbuş, ca să însemn de câte ori mi-ai scos ochii cu 
păcatele şi nebuniile mele. Mai cu samă această mustrare aș fi crestat-o a 
mia una oară. Eu nici n-am mai avut nevoie să mă mai mărturisesc la 
părintele Dragomir. Sfinţia sa știa de mai nainte toate de la dumneata; și 
încă împodobite şi înflorite fel și chip. când vine părintele Dragomir să-ţi 
primească mărturisirile, îl ţii jumătate de zi. Așa că el de departe mă 
binecuvintează pe mine și-mi dă drumul. Pentru atâtea mustrări, eu socot că 
Domnul Dumnezeu are să-mi dea un scaun de lumină, în cer. Jupâneasă 
Ilisafta, lasă greșala aceea a mea să doarmă somnul cel fără deșteptare. 

— Nu te supăra, comise, scânci jupâneasă llisafta, întorcând spre soţul 
său ochi încă frumos sprâncenaţi; pentru cei adormiţi şi iertaţi se cade să 
lepăd aceste lacrimi şi să poftesc pe preot să le facă pomenire. Nu ştiu cum 
a chemat-o. 

— Nu-i nevoie să ştii, femeie. 

— Of, totdeauna eu rămân cea vinovată şi cea mâhnită! Căci eu am 
tremurat ş-am plâns când ai fost pribeag în străinătăţi; şi de câte ori te-ai 
dus cu măria sa la oaste m-am temut să nu ţi se întoarcă decât pomenirea; și 
de câte ori dascălul Pamfil cetește în gromovnic că iar are să fie zavistie 
mare și tăiere, şi războaie între împărați, mi se încrâncenă inima și n-am 
somn, gândindu-mă tot la soțul meu care are slujbă domnească și 
răspundere mare. De când eram o copilă de şaisprezece ani l-am iubit şi 
totdeauna am închis ochii când mă mângâia; iar acuma am ajuns să aud de 
la domnia sa asemenea vorbe. 

— Care vorbe? Te poftesc să nu plângi, jupâneasă lIlisafta; lacrimile 
femeii tulbură veninul bărbatului. 

— Bine, atuncea nu mai plâng. Însă vreau să-i ştiu numele acelei tătarce. 


— Jupâneasă llisafta, de vreo cincisprezece ani tot mă gândesc să-mi 
întocmesc acel răbuş. De mâni să ştii că-l pun la cingătoare. 

— Am auzit eu asta de multe ori. Mâni e primirea măriei sale. Lasă pe 
poimâni. lar până atuncea spune ce fac eu cu acel nelegiuit căruia nu-i 
pasă? 

— Acel nelegiuit vine pe drum cântând. 

— Să ştii, comise, că se teme. 

— Nu se poate; e sângele meu. 

— Dumneata nu te fuduli degeaba. Copilu-i copil, și se teme. Ţi-am 
spus să nu-l trimeţi. Dumneata l-ai trimes. 

— Mira-m-aş! Ţi-am spus eu, jupâneasă Ilisafta, să-l trimeţi? Cine m-a 
rugat? urmă comisul întorcându-se spre stâlp; cine m-a rugat fel și chip să 
trimet copilul ca să fie în ochii Domniei, să se bucure de mila măriei sale? 
Aş vrea să ştiu cine m-a rugat? Poate știi dumneata, jupâneasă Ilisafta? 

— Nu-mi aduc aminte să te fi rugat eu: îmi aduc aminte că i-ai poruncit 
să încalice. Ai strigat în casă să i se puie mâncare la oblânc; ai mai strigat o 
dată să nu uite comisoaia să deie băietului contășul cel frumos și căciulită; 
ai mai strigat o dată la argaţi să frece pe prag și să-l lustruiască. Acuma ia-l 
de mână și pofteşte-l la masă pusă. Făcliile ard de trei ceasuri. 

— Pe cât văd, am să-l iau de mână și am să ţi-l aduc să-l culci cu capu-n 
poală, să-i cânţi ca unui sugaci. ÎL aud venind cu frate-său. Îi cunosc glasul. 
Cine-a vorbit de frică la un fecior al meu, să facă bine să mai spuie o dată. 

— Unde-i? strigă jupâneasă Ilisafta, rănită. 

Rănită stătu numai o clipă. Zvârcolindu-se şi sărind din fundul 
divanului, se repezi în întuneric pe drumușorul dintre tei. Slujitorii ieşiseră 
de la saraiuri, cu făchii de răşină. Făptura mătăhăloasă a lui Simion, Jderul 
cel mare, apăru cea dintăi ochilor uimiţi ai comisoaiei Ilisafta. Pe sub braţul 
lui Simion, își scoase capul Jderul cel mititel, râzând. Comisoaia îl primi 
strângându-l între sâni. 

— Se îngrijea comisul că ti-ar fi fost frică, noaptea la drum, îl mângâia 
dumneaiei c-un glas plin de dulceaţă. 

Din frumuseţile și lucrurile prea plăcute ale tinereții dumnisale, cărora 
căzuse robit Manole Păr-Negru cu ani în urmă, mai ales glasul, ca o strună 
gravă de argint, se păstrase neschimbat. Era un glas tânăr și învăluitor, pe 
care și feciorașul se deprinsese a-l îngâna în alintările lui; și tocmai acel 
glas era acuma osânda comisului în zilele când stătea singur cu soția lui în 
pridvor. În iatac, comisul nu intra decât după ce jupâneasă Ilisafta adormea. 


Se întâmpla uneori că dumneaei se trezea din somn şi prindea să-i spuie 
întâmplări și mustrări până la un ceas târziu al nopţii. Comisul lua atunci de 
pe masă ceasornicul de năsip și-l ducea afară, ca să rămâie vremea pedepsei 
lui fără măsurătoare. 

— Ai umblat bine? Nu ţi s-a întâmplat nimica? urma jupâneasă Ilisafta 
să întrebe. 

Feciorașul nu putea răspunde, din pricină că sta cu nasul în horbotele 
pieptului plin și moale al comisoaiei. Ea își pleca asupra lui căița naltă a 
capului, înfășurată cu broboadă albă și-şi legăna foile creţe. 

— Iaca aşa am mai fost eu fără astâmpăr o dată. Câţi ani sunt de 
atuncea? Se împlinesc cinci ani astăzi. Tot aşa la o Sfântă înălțare, te-ai fost 
dus în munte cu tătarul. El a avut a sui la o stână; tu nu se ştie ce-ai făcut. 
Poate te-ai rătăcit, ori te-a învăluit o negură rea. Tătarul se uita spăriat la 
mine cu ochii cât gura paharului. Am sculat ţiganii în bătaie de bici. Am 
umblat în Valea Largă; s-au suit la Călmățui; au ajuns în Plai și-au coborât 
pe la Curmătura Lupilor, au dat pe la Balta Dracului, ptiu-ptiu-ptiu! cruce 
de aur, nu te-au găsit nicăirea... 

— Cum era să-l găsească acolo, dacă el era acasă? se veseli gros 
comisul. 

— Cine putea şti că s-a suit într-un pod cu fân? 

— Aşa-i; nu putea să ştie nimeni. Vin-aici, băiete, porunci Manole Păr- 
Negru. 

Flăcăuașul se smulse rușinat din horbote și dădu fuga în pridvor, 
frecându-și nasul. 

— Aioca-s, tuţă. 

— Văd. Ce-a poruncit măria sa? 

— Vine mâni. 

— Bine; du-te şi înghite trei plăcinte de-a comisoaiei. Pe urmă culcă-te. 
Nu mai grăi; nu mai povesti. Mâni dimineaţă, când se crapă de ziuă, trebuie 
să fim în picioare, înțeles? 

— Înţeles, tătuţă. 

— Treci. 

Feciorașul sărută mâna părintelui său și trecu în lumina odăii celei mari. 
Comisul îşi întoarse după el ochii cu sprânceana nouroasă. 

— Alei! cinstite comise, se tângui jupâneasă Ilisafta; nu pricep cum poţi 
avea așa inimă cu acest copil! 

— E bărbat, nu-i copil, jupâneasă Ilisafta. 


— I s-ar fi putut întâmpla o primejdie. 

— Da' nu i se mai întâmplă nici pe dracu. 

— Ptiu! ptiu! ptiu! cruce de aur! Așa ai fost domnia ta totdeauna: tiran și 
hain. 

— Așa am fost. Să leşi băietul să doarmă. 

— Nu te supăra, cinstite comise, zâmbi cu dulceaţă comisoaia. Mă duc 
să-i dau să mănânce, deși are toate pregătite de mai nainte. Aşternutul i-i 
făcut. Perna i-i binecuvântată, ca să aibă somn fără vise. Candela-i aprinsă. 
Maica Domnului are să-l poată vedea. 

— Jupâneasă Ilisafta, stăi aici. Mezinul acesta nu mai este un prunc și nu 
trebuie să-l mai rușinezi cu dezmierdări. 

— Totdeauna, totdeauna m-ai asuprit dumneata, suspină comisoaia, 
smârcâind și trăgându-și lacrimile. Nu mă duc la el, n-ai grijă! urmă ea, 
având plăcere mare să mintă. Ce am eu c-un copil pe care mi l-ai adus nu 
ştiu din ce parte de lume şi mi l-ai lepădat în prag? Am eu altele multe și 
mărunte: ziua de mâni e o zi grea pentru mine; batâr dacă s-ar ști de ce 
neam și de ce lege au fost unele ființi despre care vorbim! Dar nu se știe 
nimica. 

Fără un cuvânt, comisul se ridică şi intră în umbra care împresura casa, 
sub streşinile teilor şi-ntre heiurue gospodăriei. În curând poruncile lui 
mânioase  aduseră slujitori în preajmă-i. Jupâneasă llisafta trecu 
nestingherită la Jderul cel mititel, să-i mai cânte vorbe blânde înainte de 
culcare. După ce-l văzu pe Ionuț trecut la hodină în chilioara lui, stătu 
gândindu-se dacă n-ar fi bine să-l afume prin somn cu păr de lup. Nu se 
poate să nu fi avut vreo spaimă, pe drum, copilul. Orice ar spune dumnealui 
comisul, mormăia ea cu grijă și cu mulțămire în același timp, mai va să 
curgă apă pe Moldova până ce i-or creşte întregi tuleiele acestui pui de om 
și până ce i s-a coace osul. Încă are nevoie de căldura cuibului. Cine spunea 
că are să-l cheme măria sa Ștefan Vodă la curte la Suceava, ca să fie soţ 
coconului domnesc? Parcă el singur spunea? Ori nu spunea el? Mai degrabă 
vorbele acestea le va fi stârnit comisul Manole, ca să-mi facă mie inimă-rea. 
Cum să se înstrăineze băietul? Și de ce să se înstrăineze? Cine i-a da acolo 
de mâncare? Și cine l-a spăla? Cine i-a aduce somn? Multă minte are şi 
măria sa, ca să ieie aşa tam-nesam copiii oamenilor! Să fie măria sa femeie 
şi mamă, ar cugeta într-altfel. Însă măria sa e bărbat, ca şi comisul. Lasă că 
ştie şi măria sa să-mi umble la apa Nistrului, ori a Șiretului, pentru nişte 
pricini pe care le cunoaştem noi — he-he! 


— Care-i acolo? se răsuci dumneaei spre uşa odăii celei mari, unde 
deodată se întunecase lumina făcliilor. 

— Mila Domnului în această casă! jupâneasă Ilisafta, noi suntem. 

— Sfinţia ta eşti, părinte Dragomir? Vai, ce mă spăriasem! 

Jupâneasă Ilisafta nu se spăriase de loc. Vorba asta o punea în afară, ca 
să aibă înlăuntrul său vreme să cugete ce-l va fi aducând pe părintele 
Dragomir la curte, la o vreme destul de târzie. 

Acuși trebuie să cânte cucoșii de miezul nopții. 

— Poftim, părinte, șezi, sfinția ta. Comisul nu-i aici; trebuie să vie 
numaidecât. 

— L-am auzit răcnind la slugi, vorbi cu oarecare grijă părintele 
Dragomir, căutând cu ochii în juru-i un loc mai larg unde să se așeze. 

Sfinţia sa era greoi şi bătrân. Era cu desăvârșire sur în plete şi barbă, 
totuși în obraji păstra o roșaţă de tinereţă, pe care i-o ţinea un nărav al 
sfinţiei sale să lepede de la sine apa în toate zilele vieţii. Așa-i era rânduială 
de la vraci şi mai ales din zodie: «apa îi va fi cu primejdie», scria în acea 
carte înţeleaptă, care ne spune toate ale noastre, fără de greșală. 

— Jupâneasă Ilisafta, zise părintele Dragomir ieşind îndărăt pe ușă în 
pridvor şi căutând locul cel mai potrivit de divan, tare te rog să mă îngădui 
a sta aici, că nu mai pot de picioare. Atâta m-am ostenit, cât nu se poate 
spune. Și am intrat şi la o grijă mare pe ziua de mâni: ce fac eu dacă vine 
măria sa la leturghie? Cum mă descurc eu cu toate rânduielile anumite 
împărătești, eu ne-fiind cărturar, precum știi domnia ta? Chiar dacă n-ar 
veni prea sfinţitul Tarasie de la Roman, să mă privegheze şi să mă 
ispitească, măria sa singur le ştie pe toate, mai bine decât un mitropolit. 
Căci acest voievod cunoaște toate, mai pe deasupra decât craii și împărații, 
fiind măria sa binecuvântat de sfântul Gherontie de la Aton. De aceea măria 
sa are noroc la toate și mai ales la războaie cât are să supuie pe toţi craii şi 
domnii, până ce va veni vremea să taie cu sabia şi capul balaurului celui 
mare. Ajută-i, Doamne Dumnezeule, şi Maică prea curată şi pururea 
fecioară, întru asemenea izbândă. Pune că vine și vlădica Tarasie de la 
Roman. Și eu de unde să iau acele vorbe pe care niciodată nu le-am 
pomenit? Adevărat este că rânduială leturghiei o ştiu ca apa, precum ştiu și 
altele câte sunt de trebuinţă creștinilor. Din repeziciune pot să mă iau la 
întrecere cu orişicare cărturar. Dar dincolo de tipic, este pentru mine 
primejdie. Cazaniile le cetește dascălul Pamfil; dar acuma dascălul nu-mi 
poate fi de nici o ajutorință. Of! şi iar of! acuma în ia-sară mi-a venit aşa un 


năduf ș-am spus preutesei că mai bine rămâneam în munte, la ciobănie, 
decât mă coboram la apa Moldovei, atuncea când a fost pustiirea tătarilor. 
Ce era atunci aici la Timiş? Rămăseseră trei case întregi. Alte șapte erau 
numai în trei păreți. Zece gospodari sărmani m-au rugat să le fiu slujitor la 
bisericuţa lor de lemn. Tot stătusem la ascultare trei ani la sfântă mănăstire. 
Ştiam slujba și cântam frumos. Bine-a fost şi între ciobani și oi, cât am stat 
fugar în munte, cu alți monahi. M-am gândit că poate a fi mai bine preot cu 
niște gospodari care mă îmbrăţișau cu așa dragoste. Așa că ce fac eu? 

— Despre ce-i vorba, părinte? întrebă cu blândeţă jupâneasă Ilisafta 
comisoaia. 

Neîndrăznind să oprească vorba părintelui care de obicei era 
îmbielşugată, şi neavând nici răbdare să asculte toate, dumneaei îl lăsa să 
spuie şi se gândea la ale sale. Într-adevăr, ziua de mâni, cu primirea 
Domniei, oricât de bine s-ar fi purtat dumneaei, jertfind claponi, purcei și 
berbeci, — îi apărea iarăşi amenințătoare; spaima părintelui Dragomir se 
muta şi asupra ei. 

— Ce fac eu mâni dacă vine măria sa la slujba sfintei leturghii? 

— Ce să faci? Nu faci nimica, părinte Dragomir; îi dai nafură, îl pui să 
sărute crucea, după obicei, şi gata. 

— Să fie asta de ajuns? 

— De ce să nu fie? 

— Dascălul spune că sunt niște vorbe înfricoșate, pe care nu le-am auzit 
niciodată, pentru primire de domni şi împărați. 

— Nu mai crede şi sfinţia ta câte spune dascălul Pamfil. Să-i poruncești, 
să se ostenească până la mine cu cartea lui de zodii. 

— După ce-a pleca măria sa? 

— După ce-a pleca măria sa. 

— Am să-i poruncesc, jupâneasă Ilisafta. Dar eu ce mă fac? Voiam să 
cer sfat de la cinstitul comis. Să încep slujba dis-de-dimineaţă? Până ce 
ajunge măria sa la Timiș, eu am gătit. 

— Asta nu-i rău. 

— Aşa am să fac. Dar cum rămâne cu dascălul? El ceteşte cazania 
sfinților împărați Constantin și Elena. Cetește rar şi se lăfăiește între slovele 
lui. Leturghia mea sârbească pot s-o spun cât de repede, oamenii se gândesc 
la ale lor, nici nu le pasă. Dar cazania, fiind moldovenească, o ascultă. Iar 
Pamfil mai înflorește şi el şi se uită încrucişat la oameni, când îi ameninţă 
cu osândele iadului. Cazania unor sfinți împărați nu se poate să fie decât 


lungă. Mai pune și sporul dascălului. Așa că eu m-am gândit așa. Oameni 
buni, zic eu cătră popor, frumoase fapte de mirare au săvârşit sfinţii 
împărați Constantin și Elena, precum aţi auzit anul trecut, la praznicul 
sfinţiilor lor; însă din acel an până în acest an sfinţiile lor n-au mai săvârşit 
nimic; duceţi-vă cu pace la casele voastre și ieşiţi apoi întru întâmpinarea 
lui Vodă. Când s-a mai afla de vreo faptă de-a sfinţilor pe care-i prăznuim, 
azi, să n-aveţi nici o grijă, căci v-o spun eu. Ce zici, jupâneasă Ilisafta? 

— Ce să spun? Despre ce-i vorba? 

— Despre sfinţii împărați. E bine să fac astfel? 

— E bine, părinte Dragomir; ziua de mâni e o zi grea pentru mine. Unul 
din claponii tăiați l-am oprit, ca să-l gătesc eu cu mânile mele, mâni la 
amiază. Nici un bucătar pe lumea asta nu ştie să facă ce știu eu dintr-un 
clapon; o mâncare de i-a plăcut foarte mult lui Mavrichie împăratul de la 
Bizanţ, încât a dat caftan de boierie bucătarului său. De la acel boier al lui 
Mavrichie, care s-a făcut monah la Aton, a rămas știință în sfântă mănăstire 
Zografu despre clapon cu vin, opărit cu unt; şi din stareţ în stareţ, s-a păstrat 
învățătură la Zografu; iar părintele meu, care-a fost hagiu de la Sfântul 
Munte, a plătit trei galbini învăţătura la cuhnia stăreţiei de la Zografu. Așa 
am să fac, ca să mă ţie măria sa minte. 

— Vine la amiază? 

— Cine? 

— Întreb, jupâneasă Ilisafta, dacă vine măria sa la amiază? 

— Vine la amiază. 

— Atuncea am scăpat şi eu; și-am să fac cu cazania precum am spus. 
Binecuvântată să fie această casă. Eu mă duc; acuși se zăreşte de ziuă. 

Părintele se duse, bătând cu cârja în pământ, sub streșina teilor. 
Comisoaia Ilisafta se întinse în lungul divanului, pe lângă perinile de părete, 
strângând pe sine scurteica de vulpe. Căscă o dată prelung, așteptând pe 
comis, în cuprinsul întregii gospodării se făcu tăcere. Dumneaei căzu într- 
un somn adânc, părea că nici nu răsuflă. 

Trâmbiţară cucoși la poieţile din dosul saraiurilor; alți cucoşi de departe, 
din sat, răspunseră, ca o muzică stinsă. Comisul veni cu pas moale, trecu, 
suflă în făclii; se întoarse cu o pocladă, cu care acoperi pe soţia sa; intră iar 
în casă şi-şi căută culcuşul din iatac. Se bucură că-i singur şi-n tăcere. 
Ornicul cel mut arăta al șeptelea ceas al nopţii. 

Cum înfloriră zorile în răsărit, săgetând lumină trandafirie prin geamul 
deschis, comisul Manole tresări, ca şi cum i-ar fi pus cineva mâna pe umăr 


și i-ar fi șoptit cuvânt la ureche. Dormise îmbrăcat. Îşi strânse mai bine pe 
el curelele și păși întăi la chilia lui Ionuț. Mezinul nu mai era în așternut; 
trecuse pe la el Simion și-l luase cu sine. Se întoarse să vadă ce face 
jupâneasă llisafta pe divanul ei. Nici n-avu nevoie să ajungă până la 
pridvor. Îi auzi glasul în altă parte a casei, la cuhnii. Paserile din fundul 
ogrăzilor începură a face larmă. Slujitorii fugeau de colo-colo șfichiuiți de 
poruncile comisoaiei. 

Jder comisul găsi vreme să-și stropească obrazul cu apă neîncepută de la 
fântână. Socoti să nu mai prăpădească vremea trecând în casă la icoane. Se 
închină de acolo de unde era cătră răsăritul soarelui. Îşi scutură pletele 
cărunte şi le potrivi cu degetele rășchirate pe după urechi, își potrivi şi 
cușma deasupra. Fără să aștepte de la el glas, numai după căutătura-i 
nemulțumită, slujitorii robi cunoscură că trebuie să-i aducă cu cea mai mare 
grabă calul înşăuat. Cum i-l aduseră, Jder bătrânul se aburcă în șa cu destulă 
ușurință pentru cei cincizeci și cinci de ani ai lui. Slujitorii îi legară pintenii, 
îi trecură la pumnul drept harapnicul; alergară la porţi; călărețul zvâcni 
printre ei când abia desfăceau canaturile. 

Îndată ce ieşi din dumbrava de tei în pajişte, se arătă apa Moldovei 
sticlind în vale, cătră răsărit. La asfinţit suia trăgănat un deal lung, până 
departe sub pădurea de brad. În acea întindere se alegeau ici și colo tăpşane, 
unde erau clădite grajdurile de bârne pentru cele cinci sute de iepe ale 
Domniei. În vara asta, lucrătorii pregăteau lemne pentru alte clădiri. 
Ceairurile prăsilei acelor cinci sute de iepe domneşti erau închise cu garduri 
de răzlogi. Comisul sui în fugă la mânzi și la strâjnici. Când ajunse la 
închisoarea tretinilor, găsi pe Simion cu Ionuţ. Îşi lăsaseră fugarii înşăuaţi 
afară; săriseră la căluţii de trei ani, chemându-i pe nume, cercetându-i şi 
luptându-se cu ei. Vânt, al treilea harmăsaraș alb cu ţintă neagră, fecior al 
lui Catalan, pe care cei doi frați îl pregăteau pentru războaie viitoare ale 
măriei sale, se bătea cu Jderul cel mititel, sărind în două picioare şi 
amenințându-l cu copitele de dinainte. Coama-i era retezată; coada îi era 
tunsă în scări. Făcând dintr-o dată o copcă într-o parte, Vânt ocoli pe 
Simion, dându-i îndărăt o lovitură de berbece. Feciorul cel mai mare al 
comisului îşi stăpâni cuşma, ca să nu-i cadă din cap; în același timp, 
repezind îndărăt braţul drept, încleşta pe tretin pe după gât ca într-un arc, 
stăpânindu-l. Nechezând subţirel, căluțul se supuse, Jderul cel mititel veni 
şi-l mângâie pe ochi. 


La zăvoarele porţii, Jderul cel bătrân râdea pentru întâia oară în acea 
dimineaţă, în barba-i mare. Dar cum îl văzu pe Simion că se întoarce, îşi 
stăpâni veselia şi tuşi gros. 

— Jupâne Simioane, comis al doilea, vorbi el aspru, cunoşti obiceiul 
măriei sale când binevoieşte a veni la Timiş. 

— Cunosc, cinstite comise. Să fii domnia ta fără de nici o grijă. Am fost 
ieri până sus în pădure, la casa de ape; șipotele curg bine la toate grajdurile 
şi închisorile. Păzitorii, ca totdeauna, fiecare la straja la care-i rânduit. 

Simion Jder urmă a-și da samă cătră comis de toată buna rânduială a 
hergheliei. Paza mai cu samă era dintre cele mai tari. Străjerii erau ca niște 
oșteni, ştiau să audă şi să vadă, însă uitaseră întrucâtva să vorbească. Aveau 
poruncă să nu sufere nici un obraz străin până la bătaia săgeţii. Noaptea, 
repezeau sulița ori furca în fiară ori om care nu dădea glas cunoscut. Felul 
vieţii și purtării lor era ca cel al ciobanilor din munte; purtau glugă şi strai 
alb, vara; iarna, dormeau pe omăt, învăluiţi în tohoarcă. În preajma focurilor 
lor dormitau câni. De când niște castelani și soli leşeşti, veniţi să dreagă 
pacea, poftiseră să vadă așezământul de la Timiş, Ştefan-Vodă poruncise ca 
să se facă paza și mai cu grijă. Se dusese faima nu numai la leşi, ci şi-n alte 
hotare despre meșteșugul întocmit de însuşi Vodă în acel loc din ţara sa. 
Erau niște rânduieli pe care măria sa poftea să le ţie tainice, în ceea ce 
priveşte timpul când se dă drumul harmasarilor la iepe; cum trebuie să fie 
văzduhul și luna şi ce ierburi înflorite în ceairuri; cum să fie casa 
harmasarilor şi a iepelor; câtă apă să curgă din cișmele, cât fin să fie în 
jesle, ce hrană să dai mânzului și ce grăunţe tretinului. Mai erau și altele 
multe pe care le ştia Jder bătrânul. Mai ales era de mirare oamenilor care nu 
ştia ce-i acolo, că stau caii în case. Deci castelanii şi solii nu putuseră veni 
la Timiş. 

— Eu vă dau voie cu dragă inimă, le-a spus zâmbind măria sa, dar se 
împotriveşte Manole Păr-Negru, stăpânul acelui loc. 

De doisprezece ani de când stătea acolo stăpână, nici jupâneasă Ilisafta 
nu dobândise învoire să intre şi să vadă anume ce şi cum. «Opreliște pentru 
muieri, rostea cu îndărătnicie Jder bătrânul porunca. Eu cu dragă inimă ţi-aș 
da voie, jupâneasă Ilisafta, dar se împotriveşte măria sa.» Încercase în două 
rânduri jupâneasă Ilisafta să pătrundă în acele locuri în lipsa comisului; dar 
cânii n-o cunoşteau și slujitorii armaţi păreau chiori; puneau mâna pe 
săgeată și încordau arcul. Era și asta o mare amărăciune a domniei sale. 


Mai era şi alta. Jder bătrânul se arăta dușmănos de un timp cătră Simion. 
Îi grăia ca unui slujbaş străin, cu care n-ar fi avut vreo legătură de sânge. 
Bătrânul poruncise feciorului său mai mare însurătoare şi Simion se 
împotrivise. Comisului Manole îi trebuie numaidecât nepot, se mira 
crescându-și ochii în cap comisoaia Ilisafta; nu poate dormi noaptea până ce 
n-a şti că are să aibă un nepot. 

Ionuț e prea crud. Dămian umblă fără încetare cu neguţătoriile lui la 
Liov şi la Cetatea Albă; de la Liov se duce și la Varşava și la Danţig; aşa că 
el nu-şi poate lua soție până ce n-a face pântece şi nu s-a așeza pe săculețele 
lui de galbini. 

Însurat e numai Cristea, vistiernic al doilea la ţinutul Neamţului. Are 
curte frumoasă dincolo de apa Moldovei. Slujitorii şi bielșugul îl 
împresoară; a fost cel mai cu noroc dintre toţi feciorii lui Manole Păr- 
Negru; a luat și nevastă cu mare zestre, pe Candachia, fata lui Anton 
Buzdugan de la Bârlad. l-a dat Buzdugan miresei, pe izvod scris, și 
pecetluit, două moșii pe lalan și una pe apa Racovei; blăni şi straie, 
tacâmuri de argint şi giuvaeruri. Însă din însoţirea aceasta încă n-a ieşit 
nimic. 

Părintele Nicodim ieromonahul, care a fost cândva Nicoară, rămâne 
sterp şi întristat până la isprăvitul zilelor lui. 

Deci să se însoare Simion. Un bărbat de treizeci şi cinci de ani, care 
începe să aibă la tâmple fuioraşe de năgară, aproape flăcău tomnatic, cel cu 
înfățișare mai fudulă dintre toate odraslele lui Păr-Negru, ar fi cel mai 
nimerit să agonisească moştenitori cât s-ar putea mai curând curţii de la 
Timiş. Căci viaţa omului e scurtă; în primejdii ne trecem zilele și nopţile; 
mâni poate sufla un spulber; toți se risipesc în toate părțile şi cad; 
Dumnezeu îngăduie să se ridice din furtună acea floare târzie. 

— Eu tot nu cred, jupâne al doilea comise, mormăi ne-prietinos bătrânul 
Manole, că toate sunt în bună stare; în ziua de azi nu mai poți avea 
încredere în nimeni; singuri trebuie să ne ducem să vedem și să punem 
mâna. 

— Am văzut toate singur, cinstite comise. 

— Se poate. Dar dacă măria sa trece şi numai îl vezi că încruntă din 
sprânceană? Așa-i că atuncea simţeşti pe dumneata cămeșă de ghiaţă? Tu ce 
stai acolo şi te holbezi, Jder cel mititel? Du-te repede şi-ntr-o bătaie de bici 
să fii aici înapoi cu Gheorghe Tătarul. Am să vă pun eu pe voi amândoi la o 
treabă. Te-ai dus? 


— M-am dus, tuţă. 

— Nu te văd sosit înapoi. Ce-ai să faci domnia ta, jupâne Simioane al 
doilea comis, urmă Jder bătrânul întorcându-se spre fiul său cel mai mare, 
ce-ai să faci dacă măria sa are să poftească să-ţi vadă soţia? Căci măria sa 
de mult știe de mâhnirea mea și acuma n-are să mă vadă mai vesel. 

Simion ridică din umeri, uitându-se încolo departe, pe pădurea de brad. 
Avea mare asemănare în înfăţişare cu părintele său. Era tot așa de supărat și 
îndărătnic ca bătrânul. Când clipea, îi tresărea și blănița de jder de la coada 
ochiului stâng. 

— Nu știu ce are să spuie măria sa. Are să afle că-s tot holtei și gata. 

— Are să-ți poruncească iar. 

— Am să caut să mă supun. Dacă voi putea, cinstite comise. 

Era o înmlădiere amenințătoare în glasul acela blând. Bătrânul tuși 
înăbuşit și-și bătu tureatca ciubotei cu harapnicul. 

Jderul cel mititel se întorcea călare pe pagul lui, cu mare repeziciune. 
După el, pe un buiestraş bălţat, care venea lin cu urechile culcate pe spate, 
urma cel căruia-i zicea Gheorghe Tătarul. Era un tătar adevărat, pripășit de 
multă vreme între moldoveni și creștinat din tinereță. Scund, spătos, cu 
umerii obrajilor ieşiţi și cu pleoapele numai pe jumătate deschise, cu pielea 
obrazului lucie şi smeadă și cu mustaţa rară — părea cu adevărat atunci 
sosit din pustie. Însă purta straie moldoveneşti și era cu inimă curată 
oşteanul lui Hristos. Și mai ales era omul cel mai de credinţă al comisului, 
între toți acei slujitori de la Timiș. 

Băiatul și Gheorghe Tătarul descălecară. Comisul se întoarse spre ei. 

— Vreau să înţeleg de la voi, porunci bătrânul, cum facem ca să aibă şi 
măria sa vânat dacă pofteşte şi să-mi fie la vreme, întru întâmpinarea măriei 
sale, vistiernicul Cristea? 

— Om aduce și vânat şi pe bădiţa Cristea, îl încredința cu voie-bună 
Ionuţ, uitându-se cu ochi îndulciţi și spre Simion. 

— Ştiu eu că dumneata te arăţi gata la orice, îl mustră comisul; însă una- 
i vorba și alta fapta. Soarele nu ne aşteaptă, acuși se suie la prânzişor. Văd 
venind și pe starostele Nechifor Căliman. El are caraule înşirate până în 
Branişte ca să deie veste de pornirea alaiului. Măria sa porneşte. Cum vă 
duceţi, când vă întoarceţi? 

— Măria sa nu porneşte decât după sfânta leturghie, băgă de samă 
Simion. 

— De unde știi dumneata? se întoarse dârz bătrânul. 


— Nu era greu de ştiut. Mi-a spus și băietul. 

— Acest băiet e dumnealui Ionuț Păr-Negru şi e rânduit să fie copil de 
casă al măriei sale. 

— Să fie sănătos. Mă pot lipsi de dânsul. 

Jderul cel mititel îi făcu dintr-un ochi, din partea cu pata de perișor, şi-și 
scoase cătră el limba, apoi îndată și-o înghiţi, când bătrânul se răsuci spre 
el. 

Bătrânul staroste Nechifor Căliman se oprise și întrebă cu mirare: 

— Care-i acel boier al măriei sale despre care se vorbeşte? 

Comisul Manole arătă cu barba spre copil. 

— Ptiu, drace! se veseli starostele vânătorilor. Acu te-ai suit în sus, 
mânzule, și mai alaltăieri îți mâncau rațele din buzunar. 

Jderul cel mititel se zvârli mânios în șa. 'Tătarul se zvârli și el ca să-l 
urmeze. 

— Unde vă duceţi, oameni buni? răcni comisul. 

— Mă duc să împlinesc porunca domniei tale, îşi aruncă Ionuţ răspunsul 
peste umăr. 

— Mai întăi şi mai întăi să-l trezești pe vistiernic din somn, răcni 
comisul. De ce-mi rușinezi feciorul? se întoarse apoi el cu prietinie spre 
bătrânul Căliman. Ce este? Înţeleg că ai a-mi spune ceva. 

— Am a spune, cinstite comise. Trebuie să asculte și jupân Simion. 

Bătrânul Jder se întoarse ploconindu-se cu ţeremonie: 

— Jupâne al doilea comis, binevoieşte a pofti la sfatul nostru. 

Pe când starostele Căliman spunea cu taină ce avea de spus, împungând 
cu nasul când spre Jder bătrânul, când spre Simion Jder, Ionuț fugea cu 
tătarul după el, întorcând din când în când capul peste umăr, îndărăt, 
bănuind ce poveşti putea să înşire starostele vânătorilor. lar îi era inima 
îndoită de presimţiri urâte. Tătarul îl urma tăcut și cu luare-aminte, după 
obiceiul lui. 

Întârziară puţină vreme la curte, ca să sloboadă din lanţuguri cânii şi să 
scoată din cușcă eretele. Feciorașul se feri de glasul comisoaiei Ilisafta care 
suna fără întrerupere la cuhnii. Când dumneaei simţi prin ţigănci sosirea lui, 
el cobora la vale în fuga calului, spre zăvoiul Moldovei. Ridicându-și în sus 
braţele și pocnind palmele una de alta, comisoaia îl urmări cu mirare din 
cerdac până ce-l pierdu din vedere. 

Aşezarea vistiernicului Cristea Păr-Negru nu era mai depărtată decât o 
fugă bună de cal. După o fugă bună de cal, stăteai uitându-te la ea, căci era 


așezată dincolo de apa Moldovei. Tătarul fu nevoit să chiuie ca să 
înștiințeze podarul, care era cu podul umblător la celălalt mal. Dintr-o 
pricină cu totul necunoscută, podarul întârzia în bordeiul lui. 'Tătarul îşi 
aruncă privirile spre luncă, de unde Jderul cel mititel, înainte de a descăleca, 
îi făcuse semne de mare grabă. Mai chiui o dată. Apoi își repezi buiestrașul 
bălţat la deal în prund și dădu cu el prin apă de-a dreptul. 

Ajunse şiroind de apă dincolo și grăbi la curtea lui Cristea Jder. Se vedea 
ușor că ajunge într-un loc îmbielșugat şi dezmierdat. Robii și slujitorii se 
prăjeau la soare, ca într-o zi de sărbătoare ca aceea. O trăsură de modă 
leşască aștepta la scară, cu patru cai înhămaţi doi câte doi. Coșul acelei 
căruțe scumpe, vopsite verde, era atârnat de leuci în legături de curele, ca să 
aibă legănare și să nu zdruncine la mers. Caii aveau hamuri lustruite de 
piele. Vizitiul care ţinea hăţurile pe capra căruţei purta mintean scump cu 
ceaprazuri. Cite-un paie stăpânea jos fiecare păreche de cai. 

Tătarul cunoştea toate acestea. Nu se opri la vorbă cu slugile. Se zvârli 
din şa şi năvăLli în pridvor, stropind apă de pe îmbrăcăminte și încălțări. 

— Vai de mine! Ce este? strigau ţigăncile răsărind din lenea lor şi 
năvălind după el. 

— Unde-i jupân Cristea? întrebă tătarul. 

— Boierul se gătește să iasă întru întâmpinarea măriei sale. 

— Unde-i? 

— Unde poate să fie decât în casă? 

— Daţi-vă la o parte! strigă slujitorul înotând printre ele cu brațele, 
ferindu-le și făcându-şi loc. 

Îi ieşi întăi întru întâmpinare cu deosebită măreție jupâneasă Candachia. 
Era o boieroaică tânără, vestită pentru frumuseţea ei. Avea păr bălai, 
meşteşugit pieptănat, cu cârligele şi ineluşe. Îşi pusese numai un abur de 
rumeneală în obraji şi câte puţintel roş la sfârcul urechilor unde-i atârnau 
inele de aur. Își înegrise și sprâncenele cu funingine, ca să-i pară ochii mai 
albaştri. 

Privi de sus, cu mirare, îndrăzneala slujitorului de la Timiş. Întăi nu-l 
cunoscu de loc, apoi își aduse aminte de el. 

— Am venit cu poruncă de la dumnealui cinstitul comis! strigă 
Gheorghe Tătarul, ca să-l audă și boierul, mai dinăuntru. 

— Bine. Ai venit. Așteaptă. 

— Nu se poate s-aştept, măria ta. Trebuie să vă ridicați şi să porniţi. Într- 
o mică de ceas măria sa Vodă poate veni la Timiș și nu vă găseşte. Afară de 


asta a căzut jos, de mare spaimă, jupâneasă Ilisafta. 

— Vai de mine! cum se poate! Soseşte măria sa și noi nu suntem acolo? 
tresări jupâneasă Candachia scuturându-şi în dreapta și-n stânga inelele de 
la urechiuși. Cristea! Cristea! 

— Ce este? întrebă un glas gros și trăgănat dinăuntru. Dau tătarii? 

— Nu toți. Numai unul. Cel de la Timiş. A căzut jos soacră-mea Ilisafta 
şi moare. (Să ferească Dumnezeu și să mă ierte pentru minciună, își stupea, 
pe furiș, în sân, Gheorghe Botezatu Tătarul.) 

— Care comisoaie? întrebă, năvălind din fund încă neîmbrăcat întreg, 
vistiernicul. 

— Mama dumnitale! Nici nu este alta! strigă cu înfricoșare jupâneasă 
Candachia. Dacă nu moare, are cine mă împunge cu felurite vorbe, că toate 
femeile din lumea asta au fost de faţă și numai eu am rămas întârziată. N- 
am fost vrednică s-ajung la mănăstirea Neamţu, nici batâr la Timiș. Putem 
să ne uităm de aici cum umblă alaiul, dar de făcut drumul până acolo nu ne 
învrednicim. Căci domnia ta de ieri ai început a te foi şi a te găti și nici 
acuma n-ai isprăvit. Ieri dimineaţă a fost trăsura la scară și a stat până într- 
amurg. De două ori au scos slugile caii, ca să-i adape şi să-i hrănească. 
Acuma, de la răsăritul soarelui, trăsura iar e la locul ei. lar dumneata te 
plimbi de colo-colo, cu socoteli și gânduri, grăind singur. 

— Nu găsesc brâul cel de matasă pe care mi l-a dăruit Dămian. 

— Este acolo. Uită-te dumneata bine, la capătul patului. Ţi l-am pus de 
ieri. 

— Cine spune că a căzut mama? 

— Spun eu, măria ta; am auzit strigăt mare de primejdie. Tare te rog pe 
măria ta să-ţi pui contășul și să-ţi încingi sabia. Să aibă vreme să te ierte. 

— Dar din ce pricină i-a venit, mă rog dumnitale? se miră cu ochii 
holbaţi al treilea fecior al lui Jder, frumos îmbrăcat, bine hrănit și falnic. 

Era cel mai gras dintre toţi. Se învârtea în loc căutând ce-i lipsea. 

— Aşa faci domnia ta totdeauna, vistiernice, lepădă spre el, cu palma 
întoarsă, vorbe amărâte, jupâneasă Candachia. 

E adevărat că, umblând în toate părțile ca să caute şi să aducă, plutind cu 
mânile întinse, ducându-se și venind, era mai însufleţită și părea mai 
frumoasă. În sfârşit vistiernicul trecu pragul și se sui cel dintăi în trăsură, 
făcând-o să se legene și să geamă. Jupâneasa Candachia se grămădi alături 
de el. Gheorghe Botezatu se repezi călare ca să scoată din bordei pe podarul 


cel surd. Cei patru cai porniră cu mare repeziciune; dar la cea dintăi 
înfundătură a drumului, jupâneasa Candachia dădu strigăt de spaimă. 

Acesta era unul din năcazurile mari ale vieţii sale. Nu putea călători fără 
spaimă şi strigăt în trăsură. Cu multă greutate și stăpânindu-și suspinele, 
călători pe podul umblător la celălalt mal. Se înfricoșa să nu se ducă înainte, 
pe nahlapii iuți ai acelei ape de munte. Pe urmă se tângui că stă căruţa la 
celălalt mal, până ce trec, pe pod, şi caii. După ce caii fură înhămaţi, urmară 
aceleași suferinți vorbite şi strigate până în deal la Timiş. Tătarul se făcuse 
nevăzut. Din urmă îi ajunse Ionuț cu prepeliți atârnate de oblânc. Feciorul 
cel mic al lui Jder ţinea minte taina aflată de la starostele Căliman, că din 
tot vânatul Ţării Moldovei — păr şi pană — măriei sale îi place mai cu 
osebire prepeliță, învălită în slănină afumată și friptă în ţiglă de jăratic de 
fag. Deci voia să-şi pregătească el singur intrarea de curtean în voia bună a 
stăpânitorului. 


CAPITOLUL VI 


SE VEDE CE MAI SPUNE JUPÂNEASA ILISAFTA ŞI CUM SE 
GĂTEȘTE UN OSPĂŢ DOMNESC SUB STREȘINA PĂDURII 


În vremea asta jupâneasa Ilisafta găsise o clipă de răgaz ca să-şi desfacă 
de pe dumneaei o parte din straiele de deasupra să se așeze pe un scăunel, în 
iatac, în faţa oglinzii şi să se lese în mâna nanei Chira, cămărășița 
dumnisale și țiganca dumnisale de taină. 

Acel odor scump de la părinţi, trecut în foaia de zestre, nu era prea mare; 
abia îşi putea vedea în el obrazul. Era un bun tovarăș de pribegii şi suferinţi, 
care-i arătase cândva strălucita dumnisale frumuseţă de la douăzeci de ani. 
Acuma îi răsfrângea ochii obosiţi, însă o pieliță a obrazului încă subțire și 
moale. 

— Cred, nană Chiră, vorbea cu mulțămire comisoaia, că puţine 
jupânese, — vorbesc mai ales de cele tinere, — pot să se laude c-un obraz 
ca al meu. 

— Puţine. Ar trebui să se laude măcar jupâneasă Candachia, nora măriei 
tale, dar nici dumneaei nu poate. 

Vorbind, Chira cămărăşiţa dădea ocol scaunului, purtându-și degetele 
răsfirate în jurul acelui cap boieresc, scump cel puţin cât și oglinda de 
Veneţia. Roaba era cu douăzeci de ani mai în vârstă decât stăpâna (era 
trecută și ea în foaia de zestre) şi avea obrazul cu pielița neagră la fel de 
subțire ca al comisoaiei. Nu îndrăznea să arate asta prin vorbe; dar 
jupâneasă Ilisafta îi zărea din când în când un colţ al feţei în oglindă. 

— Nimeni din ziua de azi, Chiră, băgă de samă jupâneasa Ilisafta, nu 
mai știe ce ştiau cei de demult. Apa cu care mi-ai spălat totdeauna obrazul, 
dimineţile, o cunosc puţine femei. Ai jurat să n-o spui. Fete, noi n-avem la 
casa noastră. Aşa că are să rămâie neștiută, să nu se mai bucure nimeni de 
ea. 

— Poate or mai fi fiind unele muieri care vor fi aflat-o din altă parte, 
zise cu îndoială Chira. Apă de mătăciune, făcută cu omăt din luna lui 
mărţișor. Te miri cum or fi aflat din spusele oamenilor de demult, căci se 
găsesc destule neveste viclene. Numaicât nu cunosc descântecul care 
trebuie să însoţească strecuratul fierturii. 


Grăind, roaba muia postavul alb în apa de mătăciune și freca cu grijă 
obrazul stăpânei ei, mai ales în locurile unde pielea era mai încrețită, la 
coada ochilor şi sub bărbie. 

— Nu mai departe decât acu cincisprezece ani, când eram în pribegie cu 
comisul în Ţara Muntenească, urmă jupâneasa, se dusese vestea la curtea lui 
Vlad-Vodă despre o frumuseţă de la Moldova. Acea frumuseţă era Ilisafta 
lui Păr-Negru. Când m-am dus apoi cu comisul şi am stat un timp la Cetatea 
Dâmboviţei, râdeau unii din boierii munteni şi sfătuiau pe comis să se 
teamă, căci, simțind turcii din olatul Dunării că se găseşte așa lucru de preţ 
aproape de dânșii, or trimite oști să bată Cetatea, ca să-l dobândească. Ehei, 
Chiră, dacă nu s-ar fi întâmplat să aibă măria sa Vodă Ștefan dragoste 
pentru comis ca pentru un prietin şi milă ca pentru un slujitor credincios, 
cine ştie ce-ar fi fost! 

— Asta-i cunoscut de noi, oftă ţiganca. Dar mai bine stăpână la locul 
dumnitale, decât să muşte Domnia din măr şi pe urmă să-l arunce la 
marginea drumului. 

— Aşa li se şi cuvine, Chiră, celor care n-au a cătare minte. Am fost cu 
credinţă şi cu dreptate comisului o viață, ceea ce nu se poate spune despre 
dumnealui. Fiind parte bărbătească și având dumnealui atâtea strădanii, l- 
am iertat. Ce-aş putea însă spune eu despre o noră a mea, căreia îi sticlesc 
ochii ca unui demon, când i se arată înainte obraz domnesc? Încaltea dacă 
ar umbla îmbrăcată cuviincios. Dar așa, straiele ei, și juvaerurile ei, şi părul 
ei pe care-l scoate la vedere, ca și cum ar fi încă fecioară, toate-s tocmai ca 
la curtea crăiască de la Varşava. Să fiu eu în locul măriei sale, aş da poruncă 
jupâneselor moldovence să fie mai cuviincioase. Eu porunca asta n-o pot 
da, însă de brăzdat o brăzdez, când îmi vine dumneaei la îndămână. Se mai 
socoate şi frumuseţa lumii, decât îţi vine să crapi când o auzi. Anţărţ, s-a 
așezat drept în priveliștea măriei sale și își înturna obrazul când la dreapta, 
când la stânga, ca să i să vadă cerceii de aur. Parcă Vodă n-ar avea alte 
gânduri și alte griji! Măria sa umbla atunci în sfaturi ascunse cu unii boieri 
şi căpitani, căutând trecătorile munţilor şi pregătind ce știa măria sa pentru 
războiul care a fost mai pe urmă, cu Matiaș-Crai. Ce să spun? În noroacele 
oamenilor este o anumită rânduială, precum spunea tatăl meu, șătrarul 
Mirăuţă, Dumnezeu să-l odihnească. Unii oameni, spunea dumnealui 
şătrăresei Ilinca, pe când eram o copilită și trăiam la Drăgoteni; unii oameni 
au asemenea noroc în viață, încât stai și te minunezi. Orice ar face, toate le 
merg din plin. Pot fi leneşi, pot fi proşti, treburile lor înfloresc. Îs urâţi şi se 


bucură de dragoste. Cad jos pe drum drept și găsesc o pungă cu galbini. 
Fiecare om are un urs al său. Acela are rânduială să umble și să lucreze 
pentru omul lui. Cel norocos are un urs slab și ogaratic — căci acel urs 
umblă, caută, se străduieşte și se sfarmă pentru domnul său, ca să le aibă 
toate de-a gata și să-i iasă în plin; pe când cel fără noroc are un urs leneș, 
care toată ziua şade la umbră de smeură și se sparge de gras. Așa, uitându- 
mă eu la unii şi la alţii, văd că lui Cristea al meu și jupânesei sale Candachia 
le merg toate ușor şi îmbielșugat. Ştiu ce fel de urs au: numai pielea și 
ciolanele; geme şi gâfâie întru mare strădanie; pe când al lui Simion doarme 
la umbră şi mârâie din când în când alungind cu laba muștele. Ce va fi 
având acest fecior al meu, pe care l-am ţinut cu mai multă dragoste la sân, 
fiind întâiul rod de dragoste; ce va fi având de-i merg toate cu așa de 
putintel spor? La dragoste nu i-a mers; în boierie nu s-a îmbulzit şi a poftit 
în genunchi pe măria sa ca să-l lese al doilea comis aicea, la Timiș. 
Negoţuri nu se pricepe să facă. Chimirul i-i totdeauna spart, aşa că nu se 
ține în el un galben. N-are alt dar decât al băuturii de vin, întru care într- 
adevăr e vrednic. Precum spune el singur, vinului nu i-i dat să-l bea orice 
slăbănog. Îmi vine uneori să pun argaţii să împletească harapnice şi să 
pârlească ţepuşe: să caute ursul cel leneş care trăieşte pe aici prin preajmă, 
să-l puie pe fugă şi să-l iuţească. Așa s-ar schimba treburile poate şi pentru 
Simion. Despre părintele Nicodim nu mai spun nimic; pe acest copil al 
doilea al meu l-am prăpădit; iar ursul lui trebuie să fie și el monah tot la 
Neamţu: de gras ce este nici nu poate ieşi pe uşa chiliei. Cu Damian treaba 
merge într-alt fel. Umblă și el, umblă și ursul lui dând din colț în colţ; 
agoniseşte și el, agoniseşte și ursul; amândoi îs slabi și nu mai ostenesc 
adunând dobândă. Aş putea spune că și pe acesta l-am prăpădit, căci umblă 
mai mult în Țara Leșască. Mâni-poimâni are să-mi aducă o noră de prin 
străinătăţi, cu care are să trebuiască să mă înțeleg prin semne: mai mare 
ruşinea! Cât despre Ionuț, văd că şi ursișorul lui începe a mișca. 

— Dragă stăpână şi jupâneasă comisoaie, se ploconi baba Chira, rânjind 
fără dinţi; bine le spui toate şi eu în vremea asta am isprăvit găteala. Fusta 
foșneşte pe trei rânduri de foi crohmolite. Pun pe gât horbota cea verde. 

— Numaidecât. Asta o pun totdeauna, când vin obraze alese. Verdele 
trage privirea spre el. Deci măria sa se uită întăi și întăi la mine și eu mă 
închin cu mare sfială și ruşine. Jupânesele din zilele de azi nu ştiu asta şi se 
arată cutezătoare. Îţi spun eu, nană Chiră, că de ce merge, de ce se strică 
lumea. les năravuri rele. Se face mai îndrăzneţ şi norodul de rând. E vinovat 


întrucâtva și măria sa, care cam caută în coarne mișeilor şi tinerilor. Zice că 
alege după putere și vrednicie, ceea ce nu-i bine, căci atuncea cum rămân 
neamurile și dregătorii cei bătrâni? 

— Asta şi mie mi se pare un lucru nepotrivit, încuviință Chira. Eu aş 
zice, dragă stăpână şi jupâneasă comisoaie, să-mi dai domnia ta drumul să 
mă duc să văd ce face claponul pe care l-ai aşezat cu însăși aceste cinstite 
mâni. Acuma freacă-le bine cu busuioc și nu te mai apropia de cuhnie. 
Mestecă în gură o cuișoară. Îţi dau una; să știi că au mai rămas aicea în 
răcliță încă zece fire. Mărgăritarul cercelului din dreapta străluceşte mai 
frumos decât celalalt. Acu zic eu să binevoieşti a ieşi în pridvor şi a sta 
acolo în prag, căci s-aud trâmbiţile alaiului. 

Într-adevăr, pe drumul cel mare treceau cu grăbire călăreţii din Branişte 
cu căpitanul lor, ca să aşeze tabără dincolo de apa Moldovei. Călăreţi rari se 
înșiraseră și pe sub pădurea de brad, fugind spre apa Cracăului. Măria sa 
Ștefan-Vodă era vestit la un ceas de cale, venind în pas cu puţini boieri în 
juru-i, şi privind cu bună-voie norodul așezat în amândouă laturile 
drumului. 

Comisul era singur în capătul șiragului de tei, cu părintele Dragomir 
alături. La drum se buluceau gospodari din Timiș. Sufla un vânt uşor, care 
domolea arşița soarelui. La ceairuri, pe costişa depărtată, nechezau 
harmasaraşii. În păşunea de sub munte sună un bucium. În acel loc 
lăturalnic stătea singur Simion, cu slujitorii armaţi. El poate nici n-a avut 
vreme să îmbrace strai curat, pe când, în căruţa cu patru cai negri, de cătră 
vale, se vede venind semeţie și straie scumpe. 

«Unde va fi fiind Ionuț?» se gândea jupâneasă Ilisafta. Trebuie să fie şi 
el undeva în calea măriei sale. De acest mezin vioi are domnia sa mai puţină 
grijă decât de Simion. Pe lângă urs, de pe laturi, are acest fecioraş în el 
singur clei și miere. 

Jupâneasa Ilisafta stă aţintită, ca să vadă dinspre munte o pajură plutind 
deasupra alaiului. 

Și acest Ștefan-Vodă, căruia nu-i zâmbise prea mult soarta în anii lui 
tineri, deodată a intrat pe o altă poartă a vieţii. Toate s-au prefăcut pentru el. 
Acuma are şi el o nălucă de urs care trebuie să fie, prin slăbăciune, spaima 
fiarelor celor mai slabe. Pe lângă urs, se spune că ar fi având şi această 
pajură, care-l priveghează. Potrivit i-a fost crugul stelei lui de naştere, între 
Carul mare și Șarpe, și binecuvântările monahilor din Sfântul Munte au 


întors privirile lui Dumnezeu asupra sa. O asemenea binecuvântare sfântă i- 
ar trebui și lui Simion. 

De-un ceas de vreme stătea astfel comisoaia Ilisafta, așteptând în pragul 
casei sale, cu destulă grijă și bătaie de inimă pe stăpân. Irăsura 
vistiernicului Cristea se oprise în preajmă. Din ea coborâse cu măreție 
jupâneasa Candachia. Prin partea cealaltă se dăduse jos şi Cristea, 
potrivindu-și pe trupul mare cingătoarea de matasă. 

Dintr-o dată se stâmi murmur de la mulțimea grămădită cătră sat. 
Comisul Manole Păr-Negru și părintele Dragomir se mişcară înainte. 
Călăreţii tăiaseră pieziș calea, îndreptându-se spre așezarea hergheliei 
domnești. 

Ionuţ sosi dintr-acolo gâfâind. 

— Ce este? întrebă cu spaimă jupâneasă Ilisafta. De ce fugi așa? 

— Nu-i nimica, muţă; fărădecât măria sa a dat poruncă să treacă 
dregătorii măriei sale înainte la drumul Romanului; iar măria sa intră la 
herghelie să vadă mânjii din primăvara asta. De asemenea binevoieşte să 
dea alte porunci pentru clădirile cele nouă, ca să le facă mai întinse. 

— Cum se poate? îşi bătu comisoaia palmele. Aicea nu vine? 

— Nu vine, muţă. 

— Apoi eu îl aşteptam pe măria sa cu mâncarea aceea de clapon din care 
măria sa a mai mâncat, plăcându-i foarte mult, încât şi-a lins și degetele. 

— Să fii domnia ta sănătoasă, muţă, are cine mânca. 

— Apoi doream să-l văd pe măria sa, să mă uit dacă a mai cărunțţit. 

— Ai să-l vezi. Are să se oprească şi are să se uite zâmbind la dumneata. 
Ia așa are să-ţi facă din cap. 

— Lasă, nu mă mai incinta tu pe mine cu vorbe. Un om, la vremea 
amiezii, nu trebuie oare să facă popas şi să ospăteze? 

— Ba da, jupâneasă Ilisafta și dragă muţă. S-ar putea spune că și eu m- 
am gândit la asta. Ș-am pus în ţiglă şase prepeliţi, învălite în frunze de tei. 
Trimete şi domnia ta c-un rob claponul în cratiţa lui. Acel rob încalică pe 
deşelate şi-l duce într-o fugă țânând sus cratita, până sub pădure. Iau și eu, 
odată cu ţigla, colaci proaspeţi. Or apuca și ceilalți slujitori ce-or mai găsi și 
vor duce la deal. 

— Dragu mamei, să nu uiţi și faţă de masă de întins pe iarbă. Să-ţi deie 
nana Chira toate. Eu atâta m-am trudit, încât nu mă mai mișc de-aici. 
Zadarnică mi-a fost silinţa, dacă nu mă pot învrednici să văd subt acoperişul 
meu pe măria sa. 


— N-ai grijă, muţă, am să fac eu toate bine, spunând măriei sale că toate 
sunt întocmite de domnia ta. Am să-i spun: măria ta, aceşti colaci, cum nu 
ştie să-i facă nimeni altcineva, sunt împletiți de însăşi mânile comisoaiei 
Ilisafta. Mi-a făcut şi mie două pupeze. Una o dau măriei sale Alexăndrel- 
Vodă. Şi acest clapon, măria ta, de care mânca Mavrichie-împărat, este gătit 
tot de comisoaia Ilisafta. Numai aceste prepeliți, cu mult mai puţin bune, le- 
a pregătit sluga supusă a măriei tale Ionuț Păr-Negru. 

Vistiernicul Cristea şi jupâneasă Candachia ascultaseră cu mare uimire 
acest schimb grăbit de vorbe. 

— Atuncea noi cum rămânem? Întrebă cu patos soţia aşa de frumoasă și 
de gătită a vistiernicului. 

Comisoaia o privi cu prefăcută milă. 

— Vai, ce bine-mi pare c-ai venit la noi, dragă noră. De mirare este 
această rânduială care nu îngăduie femeilor să intre la ceairurile domnești. 
Vistiernicul poate va găsi putinţă s-ajungă acolo, o dată cu fratele său. Iar 
dumneata te vei nevoi să rămâi, ca să ne ținem de urât una alteia. Să nu uiţi, 
Ionuţ, să spui măriei sale vorbele acelea, întocmai. 

— Nu uit, muţă. Le-am înjghebat și le-am cumpănit eu de mai nainte. 

Vistiernicul stătu o vreme cugetând, cu sprâncenele uşor încruntate. 
Apoi îşi mișcă spre maica sa înfăţișarea-i falnică. Glasul lui dulce semăna 
întocmai cu al mamei lui, cu deosebire numai că avea un ton mai coborât. 
În acel glas, în acea privire castanie, era un anumit farmec, la care se 
adăogeau şi vorbe rotunjite sunând întrucâtva gol. 

— Maică dragă și jupâneasă lIlisafta, grăi el venind la comisoaie, 
cuprinzând-o de după umăr și sărutându-i dreapta; pot să-i dau şi eu măriei 
sale lămuririle pe care le doreşti, ca să-şi aducă aminte de domnia ta, să dea 
din cap şi să zâmbească. Ce vorbe poate să rostească Ionuț? în fața unei 
asemenea straşnicii lui i se încleșta limba. Pe când eu, care am, precum se 
ştie, lăudat dar al vorbirii, am să-i mai spun altele măriei sale. Văzând că-i 
plac mânjii şi harmasaraşii, am să-i laud — căci cu adevărat — am să-i 
spun eu măriei sale — Dumnezeu a dăruit omului acest minunat dobitoc, ca 
să scurteze căile, să treacă cu el ape fără poduri şi să bată războaiele. 

— Potrivite vorbe, încuviinţă, zâmbind, jupâneasa Candachia. Le-ai mai 
spus cândva măriei sale și i-au plăcut. 

— Am să i le mai spun o dată şi au să-i placă iar. Are să-mi dea iarăşi 
inel și are să mă laude iarăși. Căci eu cunosc taina când trebuie să le spun. 
Nici după întâiul pahar de vin, nici după al noulea; ci la mijloc, după al 


cincilea. Mă bucur, mamă, că nu ţi s-a întâmplat nimic. Așa are nărav acel 
tătar Gheorghe Botezatu de mă sparie că te-ai bolnăvit, ori ai căzut, ca să 
sar cu spaimă şi să vin cu mare grăbire. Cu toate că ştiu că acesta-i un 
meșteşug al lui, totdeauna vin numaidecât. 

— Faci bine, vistiernice Cristea: du-te şi cere cal de la Ionuţ, ca să 
ajungi mai degrabă. Eu rămân cu noră-mea, fiind asta mare bucurie inimii 
mele. Rău îmi pare că măria sa ne ocolește, urmă comisoaia, poftind pe 
jupâneasă Candachia în pridvor. Mai bine i-ar fi şezut în locul acela pe 
divan, unde te-ai aşezat dumneata, decât să se ostenească prin soare şi să 
vorbească cu herghelegiii. 

— Într-adevăr, aici e locul cel mai bun, încuviință Candachia, 
cuibărindu-se în colțul obișnuit al comisoaiei. Jupâneasă soacră, mi se pare 
că ţi-am luat locul, tresări ea cu grijă. 

— Îţi şade bine în el şi dumnitale, o linişti jupâneasa Ilisafta, subțiindu- 
şi buzele. Să fii sănătoasă și să ai noroc la toate, cum ai avut de vistiernicul 
Cristea, feciorul nostru. 

Vistierniceasa îşi ascuţi şi ea limba, închinându-se: 

— Mulţămesc dumnitale, jupâneasă soacră. Drept este că mai ales lui 
Dumnezeu avem a mulțămi, eu şi Cristea, pentru tinereță și avere. 
Vistiernicul poate are a mulțămi şi tatălui meu pentru trei moşii. Are a-ți 
mulțămi și dumnitale pentru darul vorbirii întru care îți samănă. 

— Dragă noră, tinereţele și averile trec; darul de care vorbeşti rămâne 
până la bătrâneţă. 

— E adevărat şi se vede asta, încuviință Candachia râzând plăcut și 
scuturându-și inelele cerceilor. 

Jupâneasă Ilisafta nu găsi degrabă săgeata ageră de care avea nevoie în 
acea clipă; întoarse ochii holbaţi şi mânioşi cătră cămărășiţă, care apăruse în 
prag. 

— Ce este, Chiră? 

— Nu-i nimic, stăpână; fărădecât au năvălit tătarii, prădând cuhnea, iar 
în fruntea lor era jupânelul Ionuţ. 

Comisoaia se descreți râzând. Pe când cele două jupânese începeau din 
nou să-și treacă una alteia vorbe plăcute, măria sa intrase în așezământul de 
la Timiş, cercetând casele hergheliei, ceairurile și păşunile. 

Vistiernicul Cristea ajunsese la vreme. Lepădă cătră niște slujitori frâul 
calului și se alătură de alai, încercând să străbată în frunte. Nu mai era cu 
putinţă. Erau, între el și puţinii boieri din jurul măriei sale, patru rânduri de 


câte cinci panţiri, care, fără să se întoarcă să vadă cu cine au de-a face, îl 
lepădau într-o parte cu umerii, ori pe unde năzuia să-și facă loc. 

De lângă Vodă nu lipsea dumnealui Bodea, hatman și portar al Sucevii. 
De asemeni, în stânga măriei sale, umbla Toma logofătul. În dreapta era 
Alexăndrel- Vodă, şi, îndată după Alexandrei, comisul Manole. După rândul 
acesta întăi urma starostele Nechifor Căliman. 

Cel puţin dac-ar putea ajunge lângă starostele vânătorilor! Îşi făcea 
socoteală vistiernicul. Trebuie s-aştepte un prilej şi o desfacere a alaiului, la 
o întorsătură. Prilejul acesta nu întârzie să se arate. 

Mai înainte decât toţi, pe drumușorul bătut de copitele tabunurilor, 
umbla comisul al doilea Simion, deschizând porţile la grajduri și zăvoarele 
la închisori. Slujitorii armaţi ai hergheliei erau pretutindeni, dar nu se 
vădeau nicăieri. Apăreau numai după trecerea lui Vodă. 

Unul din aceşti slujitori cu suliță veni pe un drumușor cotit la vistiernic 
şi-l pofti din partea comisului al doilea, care-l văzuse rămas stingher, să 
treacă înainte în calea măriei sale. Astfel Cristea se găsi îndată în preajma 
grajdului lui Catalan. Simion îi zâmbi și-i făcu un semn de prietinie, apoi, 
luându-și iar înfățișarea obișnuită, deschise porţile casei scunde de bârne, 
poftind pe Domn, însă trecând el cu repeziciune înainte. 

Canaturile clădirii rămaseră deschise; prin el, în urma lui Vodă, intră 
numai soarele; ceilalți curteni se opriră afară. Alexăndrel-Vodă găsi în 
sfârşit prilej să scape de strânsoare, cătră fumul de sub pădure, unde băgase 
de samă arătarea subțire a fratelui său de cruce Ionuţ. 

Curtenii de afară luau aminte ce se petrece în umbra căsuţei de bârne. 
Harmasarul alb întoarse capul spre lumină. Bătu de trei ori cu copita în 
pământ, apoi avu un râs moale. Domnul îl mângâie pe frunte, după aceea 
puse în șoaptă câteva întrebări comisului al doilea. 

Fratele nostru Simion nu știe să răspundă decât «da» ori «nu», îşi făcea 
socoteala vistiernicul, cercând a înțelege ce se spune înlăuntru. La Domn 
trebuie vorbă înflorită, fără de care nu faci nimica. Mai degrabă grăieşte 
calul; pe când Simion al nostru rămâne neclintit. La domni şi crai, 
dimpotrivă, trebuie să arăţi obraz vesel; să ieşi înainte, să te închini cu 
grabă, să te bucuri de orice mișcare; tu însuţi să pari a avea în tine argint 
viu, chiar dacă eşti leneş din fire; aceasta-i datoria curteanului. 

Măria sa a întors fruntea, fără să se mai uite la al doilea comis, şi a ieșit 
de la Catalan. 

— Unde-i Alexandru- Vodă? 


— E sub pădure, măria ta, la foc, cu soțiile sale mai tinere, a dat 
lămurire comisul Manole Păr-Negru. A dus acolo feciorul nostru cel mezin 
puţină gustare pentru măria ta. Te rugăm umilit, măria ta, eu şi jupâneasa 
Ilisafta, să cinsteşti bucatele noastre. 

— A, acolo-i acel fecioraş pe care-l chiamă Ionuț Păr-Negru? 

— Întocmai, măria ta. 

— N-am poruncit noi să fie adus la curtea noastră? să fie tovarăș lui 
Alexandru- Vodă. 

— Ne bucurăm prea mult de mila măriei tale. 

— Și n-am poftit noi, jupân Manole Păr-Negru, să găsim pe acest al 
doilea comis al nostru de la Timiș întru altă stare decât acea în care se află? 

— Sunt și eu mâhnit, mărite Doamne, că fiul nostru cel mai mare încă n- 
a pus cununa de mire. 

— Este vreo pricină? Să se apropie de domnia mea și să-mi 
mărturisească. Îl văd vrednic în toate. Aș pofti să împlinească şi această 
poruncă a noastră. 

Simion veni la porunca domnească tocmai când măria sa ajungea la 
focul de sub streșina pădurii, unde Jderul cel mititel şi Alexăndrel-Vodă se 
veseleau, pârând şi ei flăcări vioaie în blândeţa primăverii. 

Domnul îi privi un timp cu mare plăcere, apoi înainta la pânza albă de in 
întinsă pe iarbă. Un fedeleş de vin stătea poponeţ alături, ca un pitic al 
tainiţilor pădurii, care anume luase acea înfăţişare, pentru petrecerea 
domnească. Coșuri şi cratiţi erau învălite cu ştergare. 

Ionuţ se închină şi puse pe pânză două talgere de cositor. Găsi în coșuri 
şi două cupe. Descoperi cratita cu claponul gătit împărăteşte și-și spuse 
vorbele întocmai. De asemenea alte vorbe potrivite și fără greș rosti, 
aducând sub nasul domnesc prepelițile împănate, în ţiglă subţire de lemn. 

Vodă şi cuconul său se așezară pe butuci de brad. Curtenii rămaseră în 
picioare, bucurându-se numai cu ochii de bucatele comisoaiei Ilisafta. 
Atunci îndrăzni Simion să iasă la lumină în vederea măriei sale. 

Era cu capul descoperit. Avea în frunte deasupra ochilor un semn 
tămăduit de lovitură de sabie. Privea drept şi fără de nici o frică pe măria sa. 
Era vinovat, îl judeca vistiernicul, că nu se sileşte să zâmbească. 

— Jupâne Simion Păr-Negru, zâmbi Domnul, zvârlind la o parte osul de 
clapon de pe care rupsese cu dinţii carnea fragedă; eşti domnia ta bun să-mi 
spui pe cine ţi-ai ales? Am poruncit să te găsesc însurat. 


— Măria ta, răspunse Simion punând genunchiul stâng în pământ, cu 
greutate fac ceea ce ai poruncit măria ta numai două tagme de oameni. 

— Care, jupâne al doilea comis? Întăi osteneşte-te şi-mi toarnă vin. Fii 
cuparul meu astăzi. Ia credinţa şi apoi umple cupa. Să afle jupâneasă Ilisafta 
că m-am bucurat cât şi Mavrichie-împărat de ceea ce mi-a trimes. Care sunt 
cele două tagme de oameni, jupâne Simion? 

— Îşi găsesc cu greu soție acei care sunt rânduiţi de Dumnezeu să fie 
stăpânitori noroadelor. 

Domnul îşi încreţi fruntea. Era de mult văduv. Încă nu-şi hotărâse 
Doamnă. 

— Ai dreptate, încuviinţă el. Și care-i a doua tagmă? 

— Îngăduie, slăvite Doamne, să dreg a doua cupă. Tagma cealaltă, măria 
ta, e cu mult mai umilită. N-are răspundere în fața lui Dumnezeu, nici nu 
trebuie să facă jertfă după rânduieli întocmite. Din tagma asta sunt mișei ca 
mine, cărora le-a fost înjunghiată inima în tinereță şi acuma urăsc partea 
femeiască. 

Vodă Ștefan râse, privindu-l lung. Simion îndrăzni să nu zâmbească. 
Asta nu plăcea de loc comisului celui bătrân, iar cinstitele obraze boiereşti 
ce erau de față socoteau lipsită de înțelepciune asemenea purtare. Îndeosebi 
se mâhni Cristea de soarta fratelui său mai mare. Căci cu tot râsul său plin 
de bunăvoință, Ștefan-Vodă putea fulgera în orice clipă o poruncă plină de 
asprime. 

Măria sa, întinzând iar cupa, primi vin din fedeleş şi bătu pe umăr pe 
Simion, ceea ce fu de mirare pentru boieri. Al doilea comis sărută mâna 
măriei sale și se ridică în picioare. Atunci socoti Cristea vistiernicul că 
trebuie să treacă mai în lumină. Domnul îl văzu și-l chemă la sine, ca să 
facă plăcere bătrânului său slujitor Manole. 

— Domnia ta ai urmat o altă rânduială a vieţii, vistiernice. 

Cristea Păr-Negru se supuse cu umilință, coborând genunchii şi 
aplecându-şi fruntea. 

— Da, măria ta. Ştiu că stăpânului nostru i-i cunoscută suferința anume 
a fratelui meu, de aceea măria sa se milostiveşte să-l ierte. Tagma aceasta, 
măria ta, nu mai poate avea dragoste decât cătră Domnul său, ceea ce este 
bine și folositor măriei tale. Comisul al doilea Simion are soţie datoria lui și 
prunci aceste minunate dobitoace pe care Dumnezeu le-a dat domnilor ca să 
găsească în ele repeziciune, desfătare și putere. 

Vodă se întoarse spre bătrânul comis: 


— Sunt prea mulțămit, jupâne Manole, de acest fiu al domniei tale. A 
moștenit limbă dulce de la jupâneasa Ilisafta. 

— Asta-i numaidecât, măria ta, se grăbi să încuviinţeze comisul, după 
care oftă, înegurându-se puţintel. 


CAPITOLUL VII 


CIUDATĂ VESTE DIN ŢARA LEȘEASCĂ 


După plecarea măriei sale, așezările de la Timiş rămaseră ca-ntr-o 
destindere leneșă sub puhoiul de soare al primăverii. Era într-acel colț de 
lume așa cumpănă a văzduhului, încât toate păreau mai pline de farmec 
decât aiurea. Peste apa ca de gheață în mișcare a Moldovei, plutea o 
limpezime tot așa de curată în care ciocârliile dădeau slavă Domnului 
Dumnezeu suind şi coborând pe trepte de cântec. Spre răsărit, cătră valea 
Șiretului, zarea avea ceva trandafiriu. Înspre apus, cătră munţii cei mari, 
dincolo de păduri de fag și brad, înălbăstreau pâcle. De undeva, din pădure, 
din Piatra Corbului, se vedea în Pătru-Vodă și Ceahlău. Tot de-acolo, cătră 
câmpii, văzuse comisoaia Ilisafta Târgu-Frumos, amintindu-și de tinereţea 
înflorită a domniei sale. 

De la pajiștile cu râsuri în mii de feţe ale florilor, şi de la streşina pădurii 
de unde s-aud picurând tălăncile în poieni depărtate, de la dumbrava și 
gârlele Moldovei, de la zburdăciunea lui de mânz fără grijă laolaltă cu 
harmasaraşii din acele ceairuri trebuia Jderul cel mititel să-și ia bun-rămas; 
căci, după întorsul măriei sale la scaunul Sucevii, vistiernicul Cristea avea 
să-l ducă să-l înfățișeze la curte. Puținele straie și arme și îngrijirile fiinţii 
lui încă fără cumpăt rămâneau în sama lui Gheorghe Botezatu Tătarul, care- 
i era hărăzit slujitor, de cătră comis. În fundul ochilor lui stecliți, mezinul 
păstra totuşi o bucurie ascunsă, deşi cătră părintele său și frații săi se alinta 
cu păreri de rău. 

Pulberile celei din urmă roate de pantiri, care se mișca în urma alaiului 
domnesc, se ridicau dincolo de vadul râului, când jupân Manole Păr-Negru 
se hotărî să întocmească în sfârşit sfatul pentru care venise starostele 
Căliman. Poruncind Jderului celui mititel să nu coboare încă la curte, 
comisul pofti pe soţii săi la chilia lui Simion, în laturea grajdurilor celor 
mari. Acele clădiri ale iepelor acuma erau goale; toate mamele erau cu 
mânjii la iarbă fragedă, pe costișele din Valea Morii. La căsuţa comisului al 
doilea înfloreau dinaintea uşii deschise tufe de mintă pipărată şi alte câteva 
buruieni cunoscute numai vracilor. În chilia scundă, cu straie şi arme 
aninate în cuiere, nu se afla altă podoabă decât icoana sfântului Gheorghe, 
biruitorul balaurului. Acel sfânt Gheorghe era călare pe cal alb, care, în 


închipuirea comisului al doilea, părea a fi aidoma Catalan, deşi harmasarul 
domnesc n-avea nici coadă ţapănă, nici picioare de lemn. Un pat învălit cu 
pocladă şi câteva scăunașe cu trei picioare întregeau zestrea acelei încăperi. 
Era mai mult o chilie de schivnic decât de om de lume și mai ales de comis 
al doilea al măriei sale Ștefan-Vodă. În coarda de afară, împotriva soarelui, 
se zvântau curălării şi arcane de prins şi de domolit tretinii sălbatici. Sub 
coardă, pe prispă, mai erau înşirate cuțite și stricnele. Mirosea a seu și a 
dohot. Slujitori cu suliță şi arc făceau de strajă în preajmă. 

— Aici e omul dumnitale, staroste Căliman? întrebă comisul Manole. 

— Aici, încuviinţă bătrânul. Am avut grijă, cinstite comise, să-l aduc cu 
oamenii mei în zori-de-ziuă, bine legat și cu căluș la gură. L-am lepădat în 
sama slujitorilor domniei voastre. Lazăr Pitărel l-a pus în bașcă și i-a aşezat 
strajă. Toate le-am făcut așa precum ţi-am mai spus. 

— Da, aşa este, mi-ai mai spus, grăi bătrânul cu oarecare tulburare. Mă 
gândesc dacă n-ar fi fost mai bine să înștiințăm pe măria sa. 

— De ce? băgă de samă Simion. Trebuie să vedem întăi ce este. Omul e 
în puterea noastră și-l cercetăm. 

— Unde-i băietul? 

— Băietul aşteaptă afară pe prispă, dădu lămurire Căliman. S-a cam 
spăriat că l-ai oprit. Pe cât e de ager, nu mi-ar fi de mirare să fi înţeles 
despre ce-i vorba. Astă-noapte l-am găsit tocmai sfătuind cu omul meu și 
spunându-i câte în lună şi-n soare. Lui i se părea că-l cercetează, pe când 
acel străin viclean îl trăgea de limbă. 

— După ce ai pus stăpânire pe străin, nu l-ai cercetat? 

— Ba da. Se arată cu oarecare semeţie și mie nu vrea să-mi răspundă 
nimic. Zice că va vorbi când trebuie şi cui se cuvine. 

Simion asculta în tăcere, stând în picioare. Cristea se aşezase pe pat, 
neîndoindu-se că lui i se cuvine locul cel mai bun. Bătrânii se lăsaseră pe 
scăunele, — comisul Manole dintr-odată, cum îi era obiceiul; starostele 
Căliman încet, scârțâind din încheieturi și gemând. 

— Bine, să vedem ce este, încuviinţă jupân Manole Păr-Negru, oftând. 
Văd că grija noastră cu aceste herghelii domnești n-are să se istovească 
niciodată. 

Vistiernicul Cristea găsi de cuviință să intre prin altă parte în miezul 
lucrului: 

— Dobitocul acesta care se chiamă cal, grăi el ca şi cum ar fi cetit dintr- 
o carte, dobitocul acesta care se chiamă cal, cinstite comise, iubeşte pojarul 


şi războiul, aşa încât e cu primejdie. Fiind marfă de mare preţ, de asemenea 
o doresc şi o caută furii, deci iarăși e cu primejdie. 

Comisul Manole îi curmă vorba: 

— Toate acestea le știm, vistiernice, şi totuşi năcazurile nu ni se 
ușurează. Jupâne comise al doilea, dă poruncă lui Lazăr Pitărel să ne aducă 
pe acel străin. 

Simion ieși. Bătrânii rămaseră privind în pământ. Vistiernicul mormăi 
trăgănat un început de cântec, după aceea rămase cu ochii aţintiţi la icoana 
sfântului Gheorghe, înfiorându-se de strășnicia cu care sfântul ostaş doboară 
dihania. 

Se auziră glasuri după puţină vreme. Vatavul de slujitori Pitărel împinse 
de la spate cu sulița pe străin. Acesta făcu doi pași repezi în chilie şi se opri, 
cercând a se destinde în sus din legături. Era legat cu mânile dinapoi. 
Legătura mânilor era trecută pe după chimirul de piele. 

— Cinstite comise, zise el deodată, întorcându-se spre jupân Manole 
Păr-Negru, binevoieşte a porunci să mi se dea drumul din strânsoare. 

Comisul nu-i răspunse. Îl privi întăi cu luare-aminte. Văzu că-i un om de 
rând, însă bine îmbrăcat și mai ales îndrăzneţ. Se uita fără de nici o frică. 

— Jupâne comise al doilea, porunci Jder bătrânul, îndeamnă pe Ionuț 
Păr-Negru să vie aici, să cunoască pe acest om. 

Vatavul Pitărel vâri capul pe ușă. Era un bărbătuș mititel, negricios și 
ager ca o zvârlugă. 

— Să afle cinstitul comis, lămuri el, că jupân Ionuț l-a cunoscut. Cum a 
văzut că-l scoatem de la bașcă, s-a spăimântat şi s-a dus în locul unde sta, la 
fugă, spre vale. 

— Să i se dea un semn să vie! strigă comisul, cu sprânceana încruntată. 

Simion ieși iar în tăcere. Curând se auzi de afară trâmbiţare de bucium 
de trei ori, scurt: tu-tu-tu. 

Al doilea comis intră şi stătu în picioare, privind şi el pe sfântul 
Gheorghe, însă fără să-l vadă. Pitărel se retrase; străjile de afară se vedeau 
pe uşa deschisă. Omul străin cerceta cu ochii locul unde se afla. Zâmbea 
puţin, ceea ce făcu pe Jder bătrânul să tușească ameninţător. 

Nu după multă vreme se auziră prin păreţii de bârne pași în fugă pripită. 
Mezinul intră cu obrajii arzând. Îşi ferea ochii, neîndrăznind să ridice 
privirea. 

— Acesta este? îl întrebă cu asprime bătrânul Jder. 

— Cine, dragă tuţă? 


— Lasă lingușirile și vicleniile. Răspunde dacă acesta e străinul cu care 
ai stat de vorbă astă-noapte la un foc de popas. 

— Acesta este. 

— Îl cunoşti bine? 

— Îl cunosc. 

— Te-a întrebat despre caii noștri şi despre Catalan? 

Străinul râse: 

— Să-mi dea voie cinstitul comis să spun... 

— Ce să spui? Să nu spui nimica. Să taci. Să răspundă băietul. Te-a 
întrebat? 

— N-aș putea spune că m-a întrebat, mărturisi Ionuț. 

Străinul se amestecă iarăşi: 

— Să-mi dea voie cinstitul comis al doilea măcar, să spun că vin de la 
Liov, de la fratele domniei sale. 

Simion făcu un pas, aplecându-se spre omul străin: 

— Ai spus că vii de la Dămian? 

— Întocmai. 

Mezinul îşi redobândi dintr-odată vioiciunea și vorbi alene: 

— Dacă vine de la bădiţa Dămian, oi afla eu mai pe urmă despre ce-i 
vorba. 

— Poţi să te duci, încuviinţă bătrânul. Apoi, după ce judeţul oamenilor 
în vârstă rămase singur, domnia sa se răsuci pe scăunel și scutură cu 
neîncredere din cap. 

— Omule, vorbi el gros, să-mi spui mai întăi dacă eşti creştin. 

— Sunt creştin, cinstite comise, și mă chiamă Iosip de la Nimirceni. 

Simion trase jungherul și-i tăie legăturile. Bătrânul comis mormăi: 

— Mi se pare că te grăbești, cinstite al doilea comise. 

— Omul e în puterea mea, răspunse Simion. 

— Să-mi răspunzi atuncea, omule, urmă comisul Manole, de ce n-ai 
mărturisit nici un cu vânt acestui staroste al vânătorilor? 

— Am să mărturisesc, răspunse Iosip zâmbind ascuţit şi privind când 
spre staroste, când spre comis, am să mărturisesc, boieri dumneavoastră, că 
am avut mare grabă să mă înfățişez aici. Mai repede decât atâta nu se putea. 
Cum a purces pe cale măria sa Ștefan-Vodă, am fost adus și eu înaintea 
cinstitului obraz ai dumnisale comisului Manole. Altfel eu, om din 
prostime, într-o zi ca asta, aş fi răzbit mai greu. Am cercat întăi cu copilul. 

— Te poftesc să vorbeşti altfel despre fiul nostru. 


— Am încercat întăi cu acel fiu de boier. Pe urmă am văzut că-mi va fi 
mai lesne cu un staroste încercat şi bănuitor. Întăi acest ciolan bătrân a părut 
a se duce; dar după aceea s-a întors numaidecât. 

— Te poftesc să vorbeşti altfel despre starostele vânătorilor domneşti, se 
îndârji bătrânul Căliman. 

— Mă închin cu sănătate la fața dumnitale, zise Iosip de la Nimirceni, 
şi-ţi mulțămesc că m-ai adus la această adunare, la care doream să ajung cât 
mai degrabă. 

Comisul Manole ridică fruntea ameninţător: 

— Îndrăzneţe mișele, cutezi să spui că vii din partea fiului nostru 
Dămian? 

— Da. Din partea lui Dămian, neguţătorul din Liov. 

— Ce are el cu tine? 

— E stăpânul meu, cinstite comise. Și te poftesc şi eu cu umilință să-ți 
schimbi căutătura. De asemeni rog pe cinstitul comis al doilea să-și vâre în 
teacă jungherul. Daţi-mi în mână o sfântă cruce, ca să jur pe legea mea 
creştinească şi pe sufletul meu că sunt trimes aici de stăpânul meu Dămian 
Păr-Negru. Şi de aici drumul meu e mai departe: la Cetatea Albă, unde 
stăpânul meu are altă casă de negoţ. 

— Pe lângă jurământ ce altă dovadă îmi mai poţi da? Eu tot n-am 
încredere într-un om care îndrăzneşte să ispitească noaptea feciori de boier. 

— Mai pot da încredințare că stăpânul meu Dămian e un om subțiratic, 
mai mic la stat decât cinstitul comis al doilea și șchiopătează puţin de 
piciorul stâng, având și semn la genunchi. I-a venit asta dintr-o căzătură rea, 
pe când avea nouă ani. A stat trei luni cu piciorul în lopăţele. Domnia sa mi- 
a mărturisit acestea ca să vi le spun și să nu vă îndoiţi. 

— S-ar putea să fii sol al fiului meu, mărturisi cu îndoială comisul; dar 
s-ar putea să fi aflat acestea de la altcineva. 

— Atuncea aş mai putea să-ți spun, cinstite comise, că, în iatacul 
domniilor voastre, la candela pe care o aprinde comisoaia llisafta, aveţi 
lemn sfânt din crucea pe care a fost răstignit Mântuitorul nostru Hristos. Şi 
dacă nici asta nu-i destul, cinstite comise, pot să spun și altele, pe care mi 
le-a înșirat cu de-amănuntul stăpânul meu Dămian, căci ştie că domnia ta 
eşti bănuitor și rău. Și pot să-ţi arăt şi pecetea lui. Din două la fel una mi-a 
dat-o mie, ca s-o arăt şi s-o cunoaşteţi ca cea din urmă încredințare. Ca s-o 
scot la iveală, mi-ar trebui jungherul comisului al doilea, să desfac 
căptuşeala minteanului meu. Pentru că nu văd desăvârşită credinţă în ochii 


comisului celui bătrân, rog pe cel tânăr să taie el singur aici la subsuoară și 
să scoată pecetea. O cunoaşteţi? 

— O cunoaștem, se învoi comisul Manole. 

— Atuncea lepăd de pe mine minteanul și dumnealui comisul al doilea 
să scoată pecetea. Aveţi să vedeți cap de cerb cu semnul sfintei cruci între 
coarne. 

Simion scoase din căptuşeala minteanului pecetea și bătrânul, primind-o 
în palma stângă, se aplecă asupra ei şi o cunoscu. 

— Aţi cunoscut-o? 

— Am cunoscut-o. 

— Bine: aveţi să vă încredinţaţi și mai bine că vin la dumneavoastră cu 
suflet curat, când vă voi mai spune, după cum m-a învăţat stăpânul meu, că 
nu sunt în toată Țara Moldovei oameni mai bănuitori decât cei de la Timiș. 
Căci într-adevăr ei ţin aici dobitoace scumpe și mai ales acel harmasar 
năzdrăvan despre care mi-a spus astă-noapte fecioraşul domniei voastre. Au 
şi dreptate să se teamă de furi, căci într-adevăr îi amenință oameni pricepuţi 
foarte întru acest meșteșug. Aceasta este solia mea. 

Bătrânul şi feciorii îl priviră cu uimire. 

— Ptiu, drace! zise Nechifor Căliman, luminat la față de înţelegere. 

Vistiernicul întrebă, ridicându-se în faţa lui Iosip, ca sa i se vadă 
măreţia: 

— Te-a trimes deci fratele meu Dămian ca să dai o vestire de primejdie? 
Vădit e că aceste dobitoace dăruite de Dumnezeu omului ne fac nouă multă 
plăcere, dar ne aduc și scârbă. 

— Să lăsăm vorbele zadarnice, grăi dintr-odată liniștit bătrânul Păr- 
Negru, trecând la pat şi așezându-se el în locul cel mai bun și mai moale, 
căci abia acum băga de samă că-l dor oasele; să lăsăm vorbele şi să poftim 
pe Iosip să spuie ce este. Dacă, stând în pândă, mă vede întăi lupul pe mine, 
nu mai am vreme să încordez arcul; dar dacă-l văd întăi eu pe el, îl pot 
săgeta. Dacă ştim despre ce e vorba, dușmanul e în mâna noastră. Întăi se 
cade să lepezi aici vestea cu care vii, după aceea cobori la curte și te 
îndestulezi cu bucate. 

— Adevărat, cinstite comise, am să simțesc cât mi-i de foame, numai 
după ce-oi spune ce am de spus. Trăieşte acolo la Liov, în Ţara Leșască, 
unde ne aflăm noi cu stăpânul nostru, un boier mare din Țara Moldovei, cu 
numele Mihu. Știindu-se vinovat de multe și mai ales de pieirea răposatului 
Voievod Bogdan, nu îndrăznește să se întoarcă la baştină sa. A luat destule 


averi cu sine şi trăieşte în pribegie, nădăjduind schimbări aici în ţară. Știţi 
asta, şi mai ştiţi domniile voastre că el a fost soţ al lui Petru Aron-Vodă și 
omul lui Petru Aron-Vodă la craiul Lehiei; și l-a ajutat fel și chip pe Petru 
Aron-Vodă ca să se întoarcă la domnie. Măria sa Aron-Vodă a pierit la 
secui, unde l-a găsit Ștefan-Vodă şi i-a dat jos capul. Ce să facă dumnealui 
Mihu, ca să se întoarcă înapoi în Ţara Moldovei, la moşiile pe care le avea, 
la fala întru care huzurea? Prea fierbinte domnia sa doreşte să se schimbe 
aicea lucrurile. Deci stăpânul meu Dămian Păr-Negru, cum știți, de șase ani 
şi-a întocmit bună aşezare de negoţ la Liov. Oameni ai săi umblă când la 
nemti, când la tătari. El însuşi călătoreşte uneori la Danţig, alteori la Cetatea 
Albă, şi măcar o dată pe an face drum la Suceava, ca să se închine măriei 
sale ȘŞtefan-Vodă. cât șede stăpânul meu în Liov, c-un ochi se uită în 
catastifurile lui şi cu celalalt cătră duşmanii măriei sale; iar urechea lui aude 
tare bine ce se spune în târg. Tocmai ieşisem noi la vama crăiască să plătim 
darea de negoț pentru jderi de la Moldova şi soboli din Țara Rusească, când 
s-a auzit — acum doi ani și jumătate — veste că a intrat Matiaş-Crai cu 
război aicea în ţară. — Acest lucru l-am știut şi l-am aşteptat, râdea 
logofătul Mihu, bătându-se peste foaie. Să se știe că năimesc cărăuşi să-mi 
care averea la locurile mele și plătesc bună chirie. După cuvânt, a și dat 
arvună la cărăuși. A aşteptat să detune Matiaş-Crai cetatea Sucevii. A venit 
însă veste năprasnică de pieirea oștilor lui Crai. Mihu a vărsat lacrimi și şi-a 
presărat cenușă în cap. A așteptat apoi semn de la Aron-Vodă, oploşit în 
Secuime. Anul trecut, i-a venit vestea pe care o știți. Rozându-şi scârba în 
măsele cum rod caii aceştia ai domniilor voastre iarbă, a început a pune la 
cale altele, iar mai ales să scoale pe craiul leșesc împotriva măriei sale 
Ștefan-Vodă. Cazimir-Crai se lasă mai greu, fiind un om blajin, căruia i se 
suie pruncii săi pe grumaz. Atuncea dumnealui Mihu a început a ţine sfaturi 
cu şleahticii cei mari de la hotar. Şi aceştia aveau alte griji. Deci i-ar fi spus, 
la o adunare, lui logofătul Mihu, că au aflat taina puterii măriei sale Ștefan- 
Vodă. Nu-i atâta c-ar fi fost blagoslovit la Aton, dar are noroc la un 
harmasar alb. Cât va umbla cu acela, ori cu feciorii aceluia, îi merg treburile 
cu spor. Cum a descălicat la războiul dintăi al Chiliei, l-a pălit o schijă la 
genunchi, din care pricină Ștefan-Vodă pătimeşte încă. lar când a fost al 
doilea război la Chilia, a încălicat şi îndată a dobândit cetatea. De asemeni 
cum s-a arătat pe cal alb la Hotin, s-au înfricoșat căpitanii leşi și au închinat 
cetatea. Așa încât logofătul Mihu, luând învăţătură din acel sfat, a întrebat 
de unii și de alții până ce a oblicit că s-ar fi aflând la Mosc un vrăjitor din 


tagma preoților asiatici. S-a dus în trecuta iamă la el, să-i facă vrăji pentru 
pieirea cailor albi ai lui Ștefan-Vodă. Acel vrăjitor i-a făcut vrăjile şi a 
primit darul. După aceea a zâmbit şi a spus aşa: Am blăstămat caii albi de la 
Moldova şi am topit înfăţișările lor de ceară în faţa domniei tale. Când 
ajungi la Liov, îţi va veni vestea pieirii lor. Dar dacă nu-ţi vine asemenea 
veste, să ştii că acei cai sunt apăraţi de alt vrăjitor. Îţi rămâne atunci alt 
meșteșug: caută la hotar un lotru vestit, care numaidecât trebuie să se afle. 
Alcătuieşte-te cu el, spune-i că vrăjile mele îi vor fi sprijin şi să se ducă el 
să răpească harmasarul cel bătrân. 

Iosip de la Nimirceni se opri. În chilie, ascultătorii nici nu suflau, atât de 
uimiţi erau de cele auzite. 

— Jupâne Simioane al doilea comis, grăi bătrânul Jder cu glas scăzut, ar 
fi potrivit să dăm o ulcică de vin acestui creștin. 

— Mulţămesc domniei tale, cinstite comise, se închină Iosip; am s-o 
beau în sănătatea domniilor voastre. S-a întors aşadar Mihu logofătul la 
Liov şi n-a primit nici o ştire cum că ar fi pierit harmasarii. Înţelegând că-s 
apăraţi de un vrăjitor tătar, care zice că s-ar fi aflând aici la Timiș, și-a pus 
el slujitorii lui în mișcare până ce a aflat la Movilău de acel vestit lotru de 
patru hotare cu numele Gogolea. Îl ştiu ruşii, îl ştiu tătarii şi leşii; 
moldovenii îi zic Răţoi. Acest Gogolea a îndrăznit să fure o cadână de la 
Silistra. Şi a dus la Pragurile Niprului un cal al castelanului de la Sandomir, 
pe care după aceea castelanul l-a răscumpărat cu aur. Are ceată cu care 
umblă când la tătari, când la leşi. Până acum la moldoveni n-a intrat, fiind 
moldovenii mai săraci, ori mai răi. L-a chemat deci Mihu la o întâlnire. Am 
să vă spun domniilor voastre, și domniile voastre aveţi să vă miraţi, că acel 
lotru Gogolea a avut învoire să intre într-o sară în Liov. A plătit logofătul 
Mihu optsprezece galbini această învoire. Slujitorii de la porţi au închis 
ochii pentru orice trecător, şi Gogolea a bătut la ușa logofătului. Dregătorii 
lioveni aveau chiar în acea sară treburi pe la casele lor; însă oamenii 
anumiți ai stăpânului nostru Dămian vedeau și privegheau, aşa cum le era 
rânduială. Deci Gogolea s-a înfățișat cu îndrăzneală, în straie frumoase cu 
ceaprazuri, a descălicat de pe cal, s-a rotit în uliţă uitându-se cu fudulie în 
juru-i; s-a văzut că e un bărbat nalt şi oacheș; era puţintel băut și vesel. A 
bătut cu straja sabiei în ușă. Slujitorii logofătului i s-au închinat; au lăsat 
uşile date în laturi şi pe Gogolea l-au dus înăuntru. În uși s-au așezat 
tovarășii căpitanului Gogolea. Când a ieșit lotrul, a pălit pe tovarășii săi cu 


palma pe umăr și le-a spus în limba lor: Băieți, avem bună treabă! 
Haidamache! maiem dobroe rabotu. 

Iosip îşi sorbi vinul pe care i-l pusese Simion dinainte pe prichiciul 
ferestrei. 

— Când s-a întâmplat asta? întrebă răgușit Jder bătrânul. 

— Asta s-a întâmplat joi în cealaltă săptămână. De atuncea sunt nouă 
zile. Au mai fost îndată și alte adunări cu oameni ciudati, într-același loc, 
acasă la Mihu; dar ochii şi urechile stăpânului nostru Dămian, care ochi şi 
urechi se află între slugile de casă ale logofătului, ne-au dat încredințare că 
nu-i vorba despre Catalan. Ceva este, căci aceştialalți oameni veniţi la sfat 
sunt oșteni cunoscuţi, care au fost în leafă la şleahtici, ori în cetăţile de 
margine; însă ce anume au ei îndatorire să facă, stăpânul meu Dămian n-a 
înțeles. Poate să-l fi înduplecat cineva pe Riga să poruncească ridicare de 
oşti, să treacă Ceremuşul și să meargă asupra Sucevii, ș-atunci logofătul 
pregăteşte şi el sprijin; poate să fie altceva. Mult nu va trece și se va afla şi 
asta. Acuma nu puteam să mai întârzii la Liov; am venit să dau de ştire, ca 
să fiți cu priveghere. Asta-i solia stăpânului meu și mă închin cu umilință 
domniilor voastre. 

Starostele Nechifor Căliman își pocni oasele, întinzând în laturi 
picioarele și braţele. 

— Ptiu, drace! răsări el în sus cât era de nalt. De acest lotru cu numele 
Răţoi am auzit și eu la hram. Vorbeau niște creştini din Ucraina. 

— Grăiau, că i-am stârnit eu, staroste Nichifor. I-am ascultat pe unii ş 
după aceea am trecut la alții. 

— Auzindu-i câte spun, am stat eu ş-am luat aminte, zise iar Căliman, și 
de aceea am fost cu mare bănuială când te-am găsit la focul de popas. 

Bătrânul Jder era cufundat în cugetare. Totuşi băga de samă ce se spune 
lângă dânsul. 

— Ce poveşti spuneau acei creştini din Ucraina despre lotrul lor? întrebă 
el. 

— Spuneau multe și se lăudau cu asemenea obraz ales, râse starostele. 
Omul lor e cel mai viteaz dintre câţi se află pe lume și, înainte de a săvârşi o 
ispravă, bea o ocă de horilcă, așa cum ai bea dumneata o ulcică de apă. Acei 
ucrainţi, închinând și cinstind băutură de-a lor, chiar râdeau de obiceiul 
nostru al moldovenilor de a bea vin. Apoi îndată după aceea i-am văzut că 
prind a cânta și a se bate în capete. Așa că dădeau laudă lui Gogolea hoţul 
cum că bea o ocă ş-apoi porneşte la fapta lui. Atuncea-i el mai ager și cu 

braţul mai tare; nu se clăteşte pe cal, nu alunecă pe jos; numai îi steclesc 
cumplit ochii. 

— Întocmai aşa este, încuviință Iosip, rânjind. Mai spuneau și altele: 
cum că el nu dă cu sabia decât când își apără viaţa. Altfel moarte de om nu 
săvârşeşte, ca să nu-şi facă duşmani. El mai degrabă îşi alcătuieşte prieteni 
în toate olaturile, ca să aibă ajutor și gazdă. Are un morar la Pragurile 
Niprului şi altul la Nistru; când fuge de-acolo, scapă dincoace. Nevestele 
acelor morari mărturisesc soților lor că nu-l pot suferi pe Gogolea; de aceea 
morarii îl primesc cu mare prietinie. Dintre păgubași îl prigonesc mai ales 
tătarii, pe când slujitorii lui Crai umblă după el cu oarecare lene. Zice-se că 
hatmanii de hotar ar avea folos din dobânda lotrului. 

— Ptiu, drace! încuviință starostele; am înţeles și eu asta că, având 
tovărășii de acestea, lesne îi este să pătrundă în orice ţinut de margine. 

— Îmi plac câte aud, mărturisi comisul al doilea Simion. Dacă-i bărbat 
vrednic, acel lotru poate străbate oriunde. 

— lată şi părerea mea, grăi cu mare încredințare a înțelepciunii sale 
vistiernicul Cristea; părerea mea este să dăm de știre măriei sale. 

— Am şi eu o părere, mormăi cu supărare comisul Manole; părerea mea 
este să nu afle nimene nimic din ce-am vorbit noi aici. Mai ales Vodă să nu 
afle, ca să nu-i aducem tulburare, pe lângă alte griji ce are. Să-ţi faci cruce 
în faţa icoanei, vistiernice Cristea, și să juri că n-are să afle jupâneasă 
domniei tale Candachia un cuvânt despre câte am vorbit. Cum a afla 
dumneaei, știu îndată altele; şi-n trei zile umblă vestea la Liov şi de la Liov 
la Varşava. Nu este poștă mai repede decât taina muierilor. Noi să părem a 
dormi şi a nu şti. Ţi-ai făcut cruce şi ai jurat? 

— Îmi fac cruce şi jur, cinstite comise. 

— Faci bine. Acuma îmi rămâne mie mare suferință, îndată ce coborâm 
la curte începe să mă ciocănească și să mă cerce din toate părțile jupâneasă 
Ilisafta. Ea a înţeles că se întâmplă ceva și plesneşte de ciudă dacă nu află 
ce-i anume. Eu am să tac și dumneaei are să deie bătălie asupra mea cinci 
ceasuri, cât mai avem până la asfinţitul soarelui, în acel ceas stă puţin ș-apoi 
începe iar. Atuncea trebuie să-mi vie întru ajutor starostele Căliman să spuie 
el adevărul; cum că s-ar fi aflat veste de mirare, anume că în cetatea 
Camenița ar fi fătat o iapă un mânz cu două capete: unul alb și unul negru și 
aceste capete ale mânzului necontenit se caută ca să se rupă cu dinţii; aşa că 
slujitorii grajdului crăiesc au proțăpit acele capete. Deci spun vracii că 
acesta este semn de război între riga leșilor şi spurcatul Mehmet-Sultan. Așa 


că mare zdruncin va fi pentru creştinătate. Auzind acestea comisoaia are să 
se sparie, pe urmă are să se bucure, și astfel voi avea pace să dorm și eu un 
somn bun după atâta trudă. 

Sfatul încuviinţă toată rânduială comisului și ieși la soare, după care 
Iosip de la Nimirceni, mărturisind că i-i foame şi mai ales că i-i sete, Jder 
bătrânul îl luă cu sine ca să-l vâre la cuhnii. 

— De vorbele pe care am să le spun eu acolo, cinstite comise, te poftesc 
să nu te îngrijeşti, îi zise solul, căci eu n-am a spune decât trei vorbe de 
închinăciune cătră dumneaei comisoaia Ilisafta din partea stăpânului meu 
Dămian. După aceste trei vorbe, am să scot din desaga mea o bucată de 
mătase de doisprezece coţi şi am să i-o închin dar din partea fiului său. 
Asta-i matasă stânjinie de la Florenţa din ţara Italiei, am să-i spun eu, şi 
feciorul domniei tale te roagă s-o porți sănătoasă. 

Comisul încuviință: 

— Cunosc din asta că feciorul meu neguţătorul îşi sporeşte înțelepciunea 
în străinătăți. 

Simion se apropie de el fără să vorbească. 

— Aştept să-mi spui ce ai de spus, comise al doilea, îl îndemnă bătrânul. 

— Tată, vorbi cu blândeţe Simion, eu am să alcătuiesc cele de cuviinţă. 

— Bine, răspunse bătrânul, şi-n acest timp să te gândeşti la acea noră pe 
care o doresc. 

— Tocmai la asta îmi dai voie să nu mă gândesc, cinstite comise. 

Bătrânul se smulse mânios din locul unde se oprise şi porni mai departe. 

— Ptiu, drace! zise starostele ajungându-l din urmă. Eu aş îndrăzni, 
cinstite comise Manole, să mă amestec într-această sfadă a dumneavoastră 
şi te poftesc să ieşi pe al doilea comis să facă fără de tulburare rânduielile 
cele de cuviință. Eu cunosc pe acest fecior al dumnitale şi am înţeles că el 
ar fi dorit să-ţi sărute mâna şi să faceţi pace. După asta ar fi căpătat în el o 
putere să se ducă să cerceteze iarăși toate de-a fir a părului; să numere după 
răbuş mânjii, să cerce încuietorile grajdurilor, să sporească străjile la toate 
intrările acestor locuri. câte ştie el că are de făcut, ca să umble toate ca o 
moară bine pusă pe făină, toate le-ar fi făcut cu dragă inimă. Pe când așa i- 
ai pus un ghimpe în inimă și o povară pe grumaz. Se întoarce iar în 
singurătatea lui şi se uită crunt într-un colţ. Și va să săvârşească iar o poznă 
dintre cele pe care le cunoşti. 

Această poznă care izbucnea din când în când și era destul de cunoscută 
la Timiş aducea mai mult spaimă decât mâhnire comisoaiei Ilisafta. Decât 


să săvârşească alte fapte de ruşine — mărturisea dumneaei mustrând fără 
noimă pe comis — mai bine să-l ştie pe Simion numai cu acest nărav. Mai 
întăi cade la întristare neagră şi stă cu faţa la părete pe patul lui o jumătate 
de zi. Uneori stă cu pântecele la pământ și cu gluga în cap într-un dos, sub 
pădure, ori în puterea soarelui, într-o râpă. După ce l-a ars amărăciunea lui 
destul, ori după ce l-au secătuit vântul şi arşiţa, se pune în picioare şi strigă 
la Lazăr Pitărel, vatav al slujitorilor, să-i aducă fedeleșul de vin şi să-i ţie 
tovărășie. Așa bea el în tăcere o oală, pe urmă nouă; acele oaie, după ce le 
deşartă, le sparge; la urmă, după ce le sparge, începe a le fărâma și-n dinţi; 
după aceea îi vine aşa putere şi mânie încât ar sări să dărâme și să taie toate. 
Atuncea îl stăpânește Lazăr Pitărel cu câţiva slujitori mai vechi şi-l duc mai 
mult cu de-a sila devale ca să-l descânte comisoaia. Cum vede pe maică-sa, 
comisul al doilea varsă lacrimi; însă nu se linişteşte până ce jupâneasă 
Ilisafta nu spune vorbele şi nu-i suflă de pe frunte duhul rău. 

Comisul cel bătrân stă puţin la îndoială, furat într-o parte de dragostea 
lui de părinte și țintuit în același timp de o îndărătnicie. 

— Vistiernice, zise el în sfârşit, fii bun şi întoarce-te domnia ta la al 
doilea comis. Mai târziu oi veni și eu să văd cum dreg lucrurile. Ca un om 
înţelept ce ești, de vreme ce te bucuri de bunăstare și mila domnească, 
învaţă-l cum să se poarte. Am eu multe cu acest frate nătâng al vostru. 

Vistiernicul Cristea primi numaidecât însărcinarea cu cea mai 
desăvârşită bunăvoință. Starea de bielșug și înălțare întru care se afla îi 
îngăduia să uite deosebirea de vârstă dintre Simion și el. Porni îndărăt la 
deal, chibzuind în minte feluri de feluri de sfaturi înțelepte. 

Găsi pe Simion Jder liniştit. Chemase pe o parte din slujitori la poruncă. 
Cerceta săbiile și sulițile; i se aduseseră dinainte juvăţurile de funie de 
cânepă; i se dădea socoteală de rânduială străjilor. 

— Dragă frate, zise cu multă împăciuire vistiernicul, doream să-ţi spun 
la o parte două vorbe. 

— Ce este? întrebă al doilea comis, înturnând peste umăr bărbia. 

Îşi lăsă slujitorii şi urmă pe vistiernic. 

— Dragă frate, urmă Cristea, doream să-ţi atrag luarea-aminte a domniei 
tale asupra datoriei ce aveam noi să ascultăm sfaturile bătrânilor noștri. 

— Am ştiinţă, îi răspunse al doilea comis, că jupâneasă Candachia te- 
aşteaptă în vale. Plânge şi suspină și nu-și găseşte stare de pace. 

— Ştii domnia ta asta? 

— Ştiu bine. 


— Atunci să mă duc la vale. 

— Să te duci numaidecât. Dacă binevoiești, lasă poruncă lui Ionuț să 
suie până la mine. Şi spune jupânesei Candachia că mă închin cu plecăciune 
la frumuseţile şi harurile domniei sale. 


CAPITOLUL VIII 


UMBLÂND PE DRUMUL SUCEVII, IONUŢ ÎȘI AFLĂ SOARTA DE 
LA O ŢIGANCĂ PROROCIŢĂ 


Calea de la Timiș la scaunul Sucevii ţine trei poște. Până la hanul 
domnesc de la Spătărești, apa Moldovei se vede întruna pe partea stânga, 
sub dezmierdate priveliști ale pădurilor și munţilor. Fie dincolo de apă, fie 
dincoace, se întind sate vechi, cu anumită rânduială și scuteli de la măria sa 
pentru slujba Domniei şi a războaielor măriei sale. Rareori se putea vedea 
pe acest drum trăsură mai frumos zugrăvită și cu patru cai mai negri decât 
aceea care ducea la Domnie pe dumnealui vistiernicul Cristea. Lângă 
vizitiul care mâna pocnind din puhă, se mai afla un slujitor cu fireturi. În 
laturea stânga a trăsurii unde sta învălită în strai de vulpe jupâneasă 
Candachia, călărea mezinul feciorilor lui Jder. În urma trăsurii, în pulbere, 
ca într-o pedeapsă, umbla Botezatu, sluga lui Ionuţ. De departe se putea 
astfel băga de samă mărirea și fala vistiernicului, aşa încât căruțele de rând 
se opreau într-o margine, iar unii nemernici pedeștri se fereau pe o cărare 
lăturalnică, să nu-i ajungă puha. Numai slujitorii domnești umblau prin 
mijlocul drumului, neuitând să deie cuviincios ziua-bună dregătorului 
măriei sale, 

La acel popas de la Spătăreșşti, caii puteau fi schimbaţi; pentru aceasta 
era rânduită poşta, după întocmirea rămasă în domniile răsăritene de la 
persieni. (Învățătura aceasta a aflat-o Ionuţ nu târzie vreme după aceea de la 
dascălii măriei sale Alexăndrel-Vodă). Însă Cristea vistiernicul nu poftea să 
intre cu alți cai la Suceava, decât cu ai săi. Deci porunci hangiului să deie 
orz din bielșug trăgătorilor săi boiereşti, și de asemeni să nu uite pagul 
feciorașului şi dobitocul mai umilit al slujitorului acestui fecioraş. Îndată ce 
vor fi îndestulaţi caii, vrednicul hangiu avea să se înfățișeze cu cele de 
trebuinţă oamenilor și mai cu samă cinstitelor obraze boiereşti. 

Ziua de sfârșit de primăvară era lină, cu adieri aromitoare din fânaţuri. 
Jupâneasă Candachia rămăsese neclintită la locul său în trăsură, privind în 
depărtare, în prundurile râului, sticlirile târgului Băii. Acolo ar fi dorit cu 
arşiță jupâneasă Candachia să-și împingă popasul; deoarece aflase în taină 
domnia sa, de la alte jupânese iscusite, că numai la neguțătorii saşi se 
găsesc dresurile şi rumenelile de veşnică tinereţă. Cunoştea însă meteahna 


soțului său şi-şi stăpânea năduhul. Căci cum se deştepta la slujba măriei 
sale, vistiernicul se arăta neînduplecat. Părea mai harnic decât oricare alt 
dregător; nu-l putea opri nici seceta, nici puhoiul. Deci, având poruncă să-l 
înfăţișeze pe mezin la curte chiar a doua zi luni, orice alt cuvânt despre alt 
lucru ori altă rânduială l-ar fi zbârlit ca pe un mistreţ. Se uită şi el spre 
târgul Băii, însă cu o nepăsare care făcu pe jupâneasă Candachia să 
zâmbească amărât. Adevărat era că vistiernicul nu se uitase spre târg, ci spre 
gândurile și socotelile lui lăuntrice, aducându-și aminte de frământarea și 
jalea jupânesei Ilisafta, care venise în petrecere până la malul Moldovei şi 
vărsase lacrimi în acea apă pentru răpirea fecioraşului său prea iubit. După 
ce-i sărutase în trei rânduri mânile, ducându-se și întorcându-se iar cu 
fruntea spre sânul ei, Ionuț se rupsese în sfârșit din acea jale şi trecuse apa 
cătră trăsura vistiernicului, prefăcându-se că-și șterge lacrimile și zâmbind 
cu viclenie. 

— Ah! striga jupâneasă Ilisafta înălțându-șşi braţele spre soare; nu sunt 
alți tirani mai mari pe lume decât soţii şi copiii noştri! 

Înturnind privirea după asemenea strigăt, comisoaia văzu pe jupân 
Manole rânjind în barba-i mare. Se aşeză în prund cu mânie ca într-un 
cuibar al fustelor şi cu destulă greutate o ridicară de subsuori roabele, ca s-o 
ducă la curte. 

Deşi nu era prea ager întru înțelegerea sufletului semenilor săi, 
vistiernicul putea ceti cu destulă uşurinţă bucuria lui Ionuţ. Își vedea propria 
lui bucurie de altădată, când intrase subt aripa ocrotitoare a celor mari. Căci 
nimic nu-i mai cald şi mai răcoritor, îşi făcea domnia sa socoteală, decât 
mila lui Vodă. De asemeni — își urma domnia sa judecata — bun lucru este 
îmbielșugarea. Potrivit lucru iarăşi să ai soţie cu slăvit obraz. 

De câte ori îl întovărăşeşte la scaunul Sucevii, jupâneasă Candachia nu 
se arată niciodată bucuroasă așa cum s-ar cuveni soției unui vistiernic. 
Umblă întunecată până acolo şi cu greu se hotărăşte să se însenineze. Ştiut 
este că, dintre toate jupânesele care se arată la slujbele sfintei mitropolii, ori 
la alaiurile boierilor când trece măria sa Ștefan-Vodă, nici una n-are 
înfățișare ca a Candachiei, ca şi cum ar veni atunci de la petrecerile lui Crai 
Cazimir de la Varşava, aşa încât se uită boieroaicele ponciş la dumneaei ca 
la o dușmancă; însă cunoaşte el că acel zâmbet încremenit al soţiei sale nu-i 
pentru bucuria ei, ci pentru plăcerea lui. Și Candachia depărtează de la sine 
ceea ce pentru altele ar fi desfătare şi se ruşinează de câte ori află despre 
răutățile care se petrec între măririle lumii, la curțile domnilor şi crailor. Se 


spun multe și despre scaunul Domniei noastre, căci oamenii trăitori în huzur 
şi lene sunt aceiaşi pretutindeni. Place-i poate jupânesei Candachia să audă 
ce se spune şi râde subţire, privind printre gene; însă faptele le leapădă de la 
sine, scuturându-și de o parte şi de alta a tâmplelor mânile împodobite cu 
giuvaeruri. 

— N-aş putea spune că nu-mi plac drumurile măriei sale, zise jupâneasă 
Candachia, înturmând o privire plăcută spre soțul său. Îmi plac mai mult 
decât Suceava, unde e atâta zavistie în partea femeiească. Pe când aici e 
linişte, de când slujitorii măriei sale au spârcuit lotrii. Poţi umbla în voie şi 
fără de grijă. Am fi putut face popas de sară la Baia, unde găsim ospătărie 
curată ca în Tara Nemţască. 

— Găsim asemenea ospătărie și la Suceava, răspunse vistiernicul. Tot 
după gustul dumnitale. Deoarece nu suferi să stăm la prietini ori la rudenii, 
am găsit acolo bun adăpost la Iohan Roșu. Leahul acesta Iohan Roșu e 
vrednic neguțător. Duce vin de la Moldova la curtea lui Crai. Nevasta lui 
cunoaşte meşteşuguri de pieptănături. 

— Crezi, domnia ta, vistiernice, că mai ales pentru aşa ceva îmi place 
mie să poposesc la Iohan Roșu? 

— Nu spun asta. 

— Şi socoti că-mi place să stau în acel loc unde se uită oamenii unii la 
alţii peste capete, încât nici nu le ajungi cu prăjina la nas? Cumnate, își 
ascuţi ea cu dulceaţă glasul cătră Ionuț, să înveţi de la mine a cunoaște pe 
acei boieri falnici de la scaunul Domniei. Urâtu-i-am pentru semeţia lor. 
Cred că nici măria sa Vodă nu-i are la inimă, deoarece din pricina lor a 
suferit depărtare și pribegie. Ai să vezi acolo, cumnate, curte fără Doamnă 
şi pe Chiajna, mătuşa măriei sale, care nici măria sa Chiajna nu poate să se 
uite cu plăcere la atâtea nasuri sumuţate ale atâtor jupânese. Bine le face 
măria sa Chiajna că le depărtează şi doreşte pentru Vodă Doamnă de la 
Trapezunt. 

Vistiernicul se întoarse cu uimire. 

— De unde cunoşti asemenea taine, jupâneasă Candachie? 

— Am visuri, în care mi se arată adevărul, râse jupâneasă Candachia. 
Aşa că şi domnia ta, cumnate, să dobândești învățătură și să te fereşti de 
jupânesele și jupânițele moldovence, care-s cele mai ascunse şi mai 
primejdioase din lumea asta. Pe din faţă se arată cu zâmbet, iar pe din-dos 
cu dușmănie. 

— Eu, fiind bărbat, n-am de ce mă teme, mărturisi cu nevinovăție Ionuţ. 


Vistiernicul Cristea se veseli zgomotos, apoi primi ţiglele de friptură de 
porc din mâna hangiului şi trecu una soţiei sale. Cristea și Ionuț mușcau cu 
repeziciune din bucăţile fragede, pe când jupâneasă Candachia încă sta la 
îndoială cum să împace o ţiglă de lemn din care picura grăsime cu 
frumuseţile și gingășiile sale. În sfârşit se feri încovoindu-se și apucă numai 
din vârful dinţișorilor ei albi, pe furiș, o bucăţică, apoi întinse ce mai 
rămânea slujitorilor, care se grăbiră să primească ţigla şi s-o împartă într-o 
clipă, înghițind hulpav şi ştergându-se la gură cu mânica hainei. 

— Noi bărbaţii n-avem a ne teme de cele femeiești, se întoarse iarăși 
Cristea, cu aceeași veselie și cu gura plină spre jupâneasă Candachia. 

— Hai-hai! Eu îl sfătuiesc pe Ionuț să se teamă. Dacă nu te îndupleci, 
vistiernice, să mă duci până la Baia, îngăduie-mi să beau puţintică apă, o 
picătură, atât cât îi trebuie acelei prigorii care cântă în înălțimea cerului. 

O prigorie cânta într-adevăr sus, cerând ploaie ori rouă. Era semn că 
soarele începe a scăpata. Înturnându-se cătră han, dregătorul măriei sale 
strigă poruncă să vie apă și să se înhame caii. La acel glas puternic, ieşiră și 
slujitorii domneşti ai poştei care ţineau paza locurilor şi caii de schimb 
pentru poruncile grabnice ale lui Vodă cătră Ţara-de-Jos. 

Jupâneasă Candachia bău apă proaspătă din ulcior, o picătură, atât cât îi 
trebuia ca să-şi păstreze ceea ce avea de preţ în strălucirea obrazului și a 
ochilor; apoi zâmbi, lăsând oștenilor și hangiului gros vedenia farmecului 
ei. Trăsura boierească porni, cu feciorașul cel sprinten într-o lăture și cu 
slujitorul cu ochi crestaţi în urmă. 

Fecioraşul comisului Manole plutea în acea zi de sfârşit de primăvară 
într-o bucurie a întregii lui ființi, amestecată cu apele, depărtările şi cerul. 
Priveliștile şi vorbele se întipăreau şi răsunau în el ca într-un cristal. 
Jupâneasă Candachia înțelegea ceva din starea lui de bucurie și din când în 
când îi zâmbea fără noimă, punând în taina ei prevestiri viitoare. Acel 
zâmbet, fără să-şi dea el samă, îl fulgera până în inimă, amestecat cu 
tremurul luminii şi al patimii vârstei lui. În acel zâmbet străin năștea o 
imagine nelămurită, spre care Jder cel mititel se ducea cu toată fiinţa lui. În 
urmă i se părea că nu mai are de lăsat nimic. 

De pe înălțime, drumul cotea în valea Șomuzului, într-un loc unde se 
mai cunoştea urmă de tabără a oștilor ce dăduseră zdruncin Craiului Matiaş, 
într-o noapte de iarnă, la Baia. În stânga era un sat la o margine de locuri 
râpoase. Oamenii ieşiţi din livezi îi priveau cu oarecare mirare cum trec cu 
asemenea alai şi zvon de clopote. Vistiernicul privea încruntat înainte; 


Jderul cel mititel cerceta lumea aceasta nouă, cu bucurie. Când ajunseră în 
vale, li se deschiseră dintr-odată privelişti tăcute, pe care Jder cel mititel 
părea că le mai văzuse cândva. Le vedea însă întâia oară, având în el 
aceeași bucurie şi aceeaşi uimire a zilei. 

Sub pădure, erau izvoare cu popas vechi de hodină. Din popas se 
desfăcea spre asfinţit iazul cu faimă, poreclit al Călugărului, care avea pe 
opust moară cu şase pietre. Întemeiată de Roman-Vodă. Luciul bălții se 
întindea până în fundul asfinţitului în păpurişuri. Se vedea o luntre cu pânză 
într-un luminiş, pe deasupra săgetau zboruri de sălbătăciuni aripate. În ziua 
aceea de sărbătoare, moara sta cu roțile neclintite. În latura iezăturii, se 
cuibărise o șatră de ţigani pribegi. 

Cât slujitorii adăpară caii, o ţigancă urâtă și ştirbă, însă prea înțeleaptă, 
îşi făcu loc până la măria sa jupâneasă Candachia, după ce-și câştigă acest 
drept cu varga împotriva altor muieri mai tinere ale taberei de căruţe. Așa că 
din râpă celelalte ţigănci îndrăzneau să ridice numai capetele spre drum; iar 
la izvor avea drept să rostească adevărul numai acea prorocită fără dinţi. 

— Sărutăm dreapta măriei tale, se închină ea cătră boierul cel măreț. 
Primiţi să vă spunem toate cu dreptate şi adevărat, deoarece noi suntem 
muierea judelui, şi alte ţigănci nu îndrăznesc să ne calce înainte. Nici nu 
ştiu ele câte ştim noi. Pentru trei groşi putem spune măriilor voastre de unde 
veniţi şi unde vă duceţi; ce aţi făcut până acuma şi ce noroc vă aşteaptă de 
acum înainte. 

Măria ta să nu te întorci de cătră mine, urmă ţiganca ridicând spre 
vistiernic un deget uscat și negru, căci văd că eşti boier cu fală şi Vodă se 
uită la măria ta ca la un odor de mare preţ. 

— Spune-mi mie, babă, o chemă cu glas dulce jupâneasă Candachia. 

— Ah! sufletul maicii și frumuseţa lumii, izbucni cătră ea bătrâna. La 
soare mă pot uita, dar la domnia ta ba. Câţi bărbaţi sunt pe lume și te văd, se 
uimesc de farmecele tale. Dar eu pot lega pe cel care-l poftești. 

— Nu-i nevoie să-l legi, babă, suspină jupâneasă Candachia, căci e soţul 
meu. 

— Lasă-mă să-ţi spun, draga babei, de altele. Căci eu soţului îi pot lega 
urechea să n-audă și înţelegerea să nu priceapă. Aştepţi o veste, dragă 
jupâneasă. 

— Așteaptă hainele cele nouă de la Liov, se veseli vistiernicul Cristea. 

Jupâneasă Candachia se oţări. Jderul cel mititel scurmă cu degetul 
arătător al mânii stingi în chimir, scoase trei groși și-i trecu în ghiocul babei, 


râzând la ea şi așteptându-și soarta. 

— Fecior de domn mare și Făt-Frumos, se întoarse cătră el țiganca, 
pătimaș. Mai uită-te o dată la mine, ca să mă fac iar tânără. Este o jupâniţa 
mică de stat care te aşteaptă să bată mare război cu domnia ta. Te uiţi la noi 
s-o vezi pe dânsa. Nu-ţi trebuie mâncare, nu-ţi trebuie băutură, îţi trebuie 
dragoste! 

Vistiernicul se uita cu uimire la Jderul cel mezin. Întăi îi izbucnise 
sângele în ochi; apoi se făcuse alb la obraz ca ceara și se rușina sub privirea 
bănuitoare a jupânesei Candachia. Dar după spaimă, numaidecât intră iarăşi 
în şuvoiul de bucurie al ceasului său, care-l ducea spre un destin 
neînduplecat. I se păru de mirare că ţiganca îi dezvăluie o taină pe care o 
ținea cu multă grijă ascunsă numai pentru sine; pe urmă fu încredințat că 
imaginea aceea de care prorocise bătrâna era zugrăvită în ochii lui. De 
aceea poate îl aţintea aşa de stăruitor și ciudat jupâneasa Candachia. Ar fi 
dorit să fie măcar o clipă despărţit de sine însuși, să cunoască și el în ochii 
lui acel obraz al jupâniţei despre care-i povestise Alexăndrel-Vodă. 
Cufundat în visul tinereţii lui, se trezi într-un târziu, în altă parte de drum, 
între alte livezi, fânaţuri și iazuri. Trecuseră de locul care se chema 
Nimirceni şi Suceava nu mai era departe. 

Aşezările erau mai dese; pe costișe umblau turme de vite. Mai ales vitele 
sunt bielșugul Ţării Moldovei, lămurea dumnealui Cristea vistiernicul, fără 
ca să-i asculte învăţătura nici Candachia, nici Ionuț; mai ales vitele sunt 
bielşugul Țării Moldovei, și grădinile, și iazurile, și prisăcile. De asemenea 
îmbielșugate sunt holdele. Și oi sunt de două soiuri, cât nu le cunoaşte 
numărul. Este și al treilea soi, în pustia de dincolo de Soroca, care au o 
coastă mai mult decât celelalte şi pasc umblând îndărăpt din pricina buzei 
de sus care atârnă peste cea de jos. De asemenea neguțătorii nemți plătesc 
bun preţ la noi blănile de râs și jder. 

— Cunoşti domnia ta, jupâneasă Căndachie, ca la acest iaz al 
Călugărului vine un medelnicer anume de la Cetate și ia pentru masa măriei 
sale pește? Este aicea un soi de crap cum nu se află în alte părți și acest crap 
se trage dintr-un crap şi o crăpoaică pe care i-a adus și i-a dat aici la 
întemeierea iazului Petru-Vodă Muşat. Când i-a dat în apă, le-a pus în 
urechi inele de argint şi i-a binecuvântat egumenul de la mănăstirea Slatina. 
Câteodată pescarii văd sub luciu pe acești împărați ai peştilor, dar nu 
îndrăznesc să-i pălească cu ostia. De ce zâmbești, Ionuț? 

— Eu zâmbesc? Nu zâmbesc, bădiţă Cristea; ascult. 


— Bag eu de samă cum asculţi. Eu îţi spun lucruri de învăţătură și 
dumneata te uiţi pe colnice. Să-mi spui ce poţi vedea pe colnice, decât case 
şi saraiuri, și oameni care se holbează la noi. Bine fac, căci ei au de ce se 
mira, pe când noi mai puţin. Dar când om ajunge în preajma Cetăţii, să iei o 
piatră în gură. 

— Bădiţă Cristea, nu te supăra; mă gândesc la ale mele; de mâni rămân 
singur între străini. 

Mezinul suspină. Jupâneasa Candachia părea înduioșată. 

Vistiernicul Cristea lăsă să treacă această clipă şi urmă a da mezinului 
său şi soției sale alte învățături folositoare, până ce, soarele fiind la chindie, 
se văzu înainte, în lungul drumului, cetăţuia care se chiamă Zamca, și la 
dreapta, în altă depărtare, pe râpi, Cetatea Domniei cu turnuri și metereze; 
iar dincolo târgul de scaun, cu clopotniţele sfintelor biserici fulgerând. 

La cetăţuia din stânga slujitori cu suliți opriră trăsura şi cunoscură pe 
stăpânul ei, Hotnogul se închină şi lăsă trecere slobodă. În marginea 
târgului se afla lume multă în priveală și cântau ceterași la crâșme. Trecură 
prin medeanul cel mare, apoi prin ulițele înguste ale neguţătorilor. Fiind 
soarele încă deasupra asfinţitului, trăsura cu cai negri se opri la ospătăria lui 
Iohan Roşu, din uliţa armurierilor. 

Cu fala cuvenită, domnia sa vistiernicul coborî între târgoveţii curioşi, 
care priveau cu luare-aminte. Slujitorul cu fireturi şi tătarul săriră și bătură 
în porţi ca să se dea drumul trăsurii. Înaintea vistiernicului şi a jupânesei 
Candachia ieşi în pridvor, cu zâmbet de plăcere, stăpâna locului. Era cu 
mult mai tânără decât soțul ei şi cu mânicile suflecate până la coate. Venea 
zâmbind de la vorbă veselă dinlăuntru, unde mai avea muşterii. În urmă-i, 
pe deasupra umărului ei, se arăta şi obrazul bălai, cu barbă căruntă și nas 
rumăn al lui Iohan. Cunoscu pe boier şi se grăbi să iasă înainte ploconindu- 
se, pe când pana Mina urma să zâmbească cu mare plăcere cufundându-se 
din șolduri şi resfirându-şi cu amândouă mânile fustele în fața boieroaicei. 
Jupânesei Candachia îi plăcea această salutare după moda frâncilor şi 
întinse cătră ospătăriță braţul, ca să fie ajutată să coboare din cuibul ei. 

— Este cineva care vă aşteaptă pe domniile voastre, dădu lămurire soţia 
ospătarului. 

— Ne aşteaptă pe noi? Cine să fie? se miră vistiernicul, pufnind și 
privind mândru în jur. 

— E un prietin al nostru, pe care-l vedem des aici, lămuri din vârful 
buzelor pana Mina, clătinându-și cu gingăşie capul şi privind pieziş pe Jder 


cel mititel. 

Fecioraşul se simţi furnicat la inimă de acea privire. 

— Cine să fie? Cine să fie? își făcea socoteală cu glas jupân Cristea. 

Nu putea să ştie cine-i, din care pricină se simţea întru-câtva neliniștit. 
Intră în încăperea scundă, plecându-și grumazul şi cunoscu, după 
îmbrăcăminte, un slujitor al măriei sale. Văzând pe cel care-i ieșea înainte, 
se alină şi răsuflă uşurat, necetind pe obrazul lui vreun semn rău. 

— Cinstite jupâne vistiernice, îi zise slujitorul cu voie bună, vestea mea 
poate n-are să-ți placă, dar n-am ce face și trebuie să ţi-o dau. Așa-i porunca 
măriei sale, și trebuie să ne supunem. 

— Cine eşti domnia ta? întrebă, cu sprânceana încruntată, Cristea Păr- 
Negru. 

— Eu, cinstite vistiernice, sunt sluga domniei tale Dumitru Crivăţ, cel 
mai umilit medelnicer şi oștean al măriei sale. 

— Să fii domnia ta sănătos. Care-i porunca măriei sale? 

— Porunca măriei sale este asta, jupâne vistiernice. având măria sa 
grabă mare să se ducă la ţinutul Hotinului, unde măria sa deschide slobozii 
pentru dreptcredincioşii ruși, care fug de sub stăpânirea Craiului, a lăsat 
poruncă să aduci domnia ta la curte pe copilul cel nou de casă, pe care-l văd 
sosit cu domnia ta. Foarte se bucură Alexăndrel-Vodă că-i vine tovarăș de 
petrecere şi-l aşteaptă măria sa Alexandrel pe Ionuț la curte mâni-dimineaţă. 

Jupâneasă Candachia se oprise și asculta cu luare-aminte: 

— Asta-i vestea? se tângui ea. 

— Asta-i, îi răspunse vistiernicul Cristea. 

— Vra să zică iarăși nu ne putem învrednici a-l vedea pe măria sa! La 
Timiş a trecut de asemeni pe lângă noi; acuma a venit şi a plecat în pripă, 
iar noi suspinăm și nu putem vedea luminat obrazul măriei sale. 

— Nu-l poţi vedea, încuviinţă vistiernicul, însă ai venit la Suceava şi 
pentru alte plăcute lucruri, jupâneasă Candachie. Până ce-ţi vine straiul cel 
nou de la Liov, se întoarce şi măria sa. 

Medelnicerul clătină cu bunăvoință din cap: 

— Într-adevăr, măria sa trebuie să fie numaidecât în Suceava la 
sărbătoarea Sfântului Ion cel Nou. 

— Aha! Să stăm până la Sfântul Ion cel Nou, își făcea socoteală, pe 
degete, vistiernicul Cristea. Mai avem până atuncia două săptămâni! 

— Ce să facem? ne-om supune, om sta ş-om aştepta, oftă Candachia. 

— Cum? 


— Om sta ş-om aştepta, dacă așa-i rânduială măriei sale. 

Vistiernicul Cristea o privi ţintă, ca să înţeleagă bine cum e treaba, apoi 
deodată clătină cu îndârjire din cap și se zbârli. 

— Cum? strigă el deodată. Aici-s treburile mele. Eu lepăd pe băiet şi mă 
duc. Măria sa îmi cere socoteală şi sămile mele n-am să le găsesc în ulița 
armurierilor. Unde-i pan Iohan? Să vie aici pan Iohan! 

— Aicea-s, cinstite jupâne. 

— Să îngrijești, pan Iohan, de mâncare la dobitoace și la oameni cu 
îndestulare. 

— Îngrijesc şi pentru măria ta, jupân vistiernice. Aş crede că nu trebuie 
să se supere un boier ca domnia ta, care-i în cinste mare la Vodă. Mâne-i zi 
de hodină. Poimâni te uiţi împrejur şi vezi ce mai este pe la noi. Miercuri, 
aşteptăm neguțătorul de la Liov. Aşa că vineri vine şi vestea de întoarcere a 
măriei sale. 

Jupân Cristea începu să se plimbe prin încăperea scundă pufnind, iar 
jupâneasa Candachia trecu la cămara ei, ocrotită de braţul ospătăriţei, care-i 
strecura șoapte plăcute la ureche și urma să zâmbească, furând cu coada 
ochiului cătră cei rămași în urmă. 

Ionuţ găsi de cuviinţă să râdă cătră medelnicer. 

— Aşa că, mâni, domnia sa vistiernicul Cristea te aduce la curte şi te dă 
măriei sale Alexăndrel- Vodă, urmă slujitorul domnesc, bătându-l prietineşte 
pe umăr; şi este rânduială întăi și întăi să vă închinaţi măriei sale Chiajna. 
După aceea au să te apuce în căngi și clonțuri dascălii măriei sale 
Alexăndrel-Vodă. 

— Cum? întrebă vistiernicul, răsucindu-se în loc și trezindu-se ca de pe 
altă lume. Care dascăli? 

— Parcă domnia ta nu-i ştii, cinstite vistiernice? Unu-i părintele 
arhimandrit Amfilohie Șendrea. Dumneata, pan Iohane, nu sta cu ochii 
stecliți ascultând degeaba. Du-te și adă cele de trebuință cinstitului 
vistiernic. Adă-ne și nouă, ca să-i ţinem tovărășie. Mie mai mult; acestui 
învățăcel mai puţin; și cel mai mult cinstitului vistiernic. Vra să zică, cel 
dintăi dascăl e părintele arhimandrit Amfilohie Șendrea, unchiul lui jupân 
Șendrea cel tânăr, al doilea hatman, care ţine pe sora cea mai mică a măriei 
sale. Domnia ta, cinstite vistiernice, nu se poate să nu cunoşti toate, așa 
încât cunoşti şi asta. 

Cristea Păr-Negru mormăi îmblânzit. 


— Acest sfinţit arhimandrit Amfilohie a învăţat atâta carte la Bizanţ, 
încât nu se află în ţara asta un om mai iscusit decât dânsul în toate 
învăţăturile. Cunoaște limba elină și limba latinească și, dacă l-aş întreba 
eu, cel mai umilit medelnicer, în ce chip se pregăteşte bujenița de căprioară, 
şi taina asta o cunoaşte. Mă rog domniilor voastre: ştie şi toaca din cer. 
Adevărat că are la doagele capului sfinţiei sale puţină lipsă, dar se cunoaște 
asta numai din când în când. Mai ales sfinţia sa dă învăţătură măriei sale 
Alexandru- Vodă. Al doilea dascăl îl învață pe măria sa Alexandru-Vodă 
limba sârbească, rugăciunile şi rânduielile domnești în această limbă, 
precum este datina de demult. De treabă om acest monah sârb părintele 
Timoftei. Cred că nu poate intra pe ușa asta de gras, și toată ziua suspină 
după mâncare și băutură și pe urmă se blastămă singur pentru lăcomie. 
Acesta, boieri dumneavoastră, îi smuncit la vorbă, cam gângav, şi 
bolborosește; uneori împușcă vorbele lui neînţelese de i se spulberă barba. 
Sâmbăta sara se duce și se tânguie sub patrafirul sfinţitului Amfilohie, ca 
să-i deie iertare şi mângâiere pentru lăcomia lui. Sfinţitul Amfilohie 
zâmbeşte și-l iartă şi, ca să aibă de unde-i da mai multă iertare, însuși sfinția 
sa postește luni, miercuri și vineri numai cu apă. 

— Atuncea arhimandritul e un om blând cu duhul? îl judecă vistiernicul, 
aşezându-se pe scaun, ceva mai liniștit. 

Pan Iohan aducea ulcior de vin şi trei ulcele. O slujnică puse pe masă, 
într-o strachină mare, zamă de găină cu găluşte de hrișcă, mâncare de modă 
leşască. După ce Cristea şi mezinul său se îndestulară din mâncare, 
medelnicerul le umplu ulcelele și, cu foarte multă luare-aminte, își urmă 
vorba începută. 

— E blând cu duhul părintele nostru Amfilohie, însă are şi lipsa pe care 
v-am mărturisit-o. Nu mai departe decât în ziua a doua a sfintelor Paști, 
anul acesta, la cazanie, în biserica Sfântului Ion, sfinţia sa a mustrat astfel 
pe jupânesele care erau de față și-l ascultau cu mare evlavie: O, voi 
muierilor! a strigat cătră ele părintele Amfilohie, cum îndrăzniţi să puneţi pe 
obrazul vostru rumeneli, ruşinând astfel pe Dumnezeu, cum că nu v-a 
alcătuit bine aşa cum sunteți? Dimineaţa, ajungeţi cu întârziere la sfântă 
slujbă, din pricină că n-aveţi vreme. Adevăr vă spun că mai puţină vreme 
trebuie slujitorilor măriei sale să curețe grajdul celor patruzeci de cai 
domnești, decât domniilor voastre ca să vă puneţi fustele, cerceii și spelcile. 

Mezinul se veseli nespus de această mustrare, pe când Cristea mormăia 
nepăsător și isprăvea cu lingura de paltin zama și găluștile din strachină. 


— A mai spus o dată în divan o vorbă, urmă medelnicerul, îndemnând 
pe Ionuț să soarbă vin din ulcică. A spus aşa că atuncea când strănută Vodă, 
apoi boierii din divan fac toţi la fel, încât detună Cetatea. De asemenea 
vorbe s-a supărat puţintel înalt prea sfințitul părinte Teoctist mitropolitul. 

— A avut dreptate să se supere, mormăi Cristea. 

— Poate. Mi-a dat într-un rând şi mie învăţătură. Medelnicerule Dumitru 
Crivăţ, mi-a zis sfinţia sa, nu te veseli prea mult cu prietinii tăi; căci 
prietinii în ziua de azi sunt umbre; se arată numai când luceşte soarele. 

— Asta-mi place mai mult, se bucură Ionuț; însă nu-i adevărat ce spune 
sfinţia sa. 

— Când ai să ajungi și domnia ta cărunt ca mine, ai să cunoști mai bine 
dacă-i adevărat ori nu. I-am răspuns eu, jupâne Ionuţ, că la Moldova nu se 
află alt lucru mai bun şi mai plăcut decât prietinia. -atuncea părintele 
Amfilohie, stând şi cugetând, mi-a dat mie întrucâtva dreptate. Adeveresc, 
medelnicerule Dumitru Crivăţ, zice; când Diavolul a ispitit pe Domnul 
nostru Hristos purtându-l peste lume și aducându-l pe streșina templului, nu 
era primăvară, nici nu l-a purtat pe deasupra Moldovei: căci atuncea Hristos 
s-ar fi înduplecat să rămână în ţara asta. 

Vistiernicul se grăbi să guste şi din talgerul al doilea plachia de mălai 
mărunţel și să deșerte din nou ulcica. Părea cufundat într-o socoteală 
lăuntrică, numărând zilele pe degete; după aceea se ridică de la locul său 
căutând sfat şi sprijin în soţia sa. Ospătarul leah îl călăuzi înlăuntru. Îndată 
apăru, în locul lui, pana Mina, aducând în fiecare mână câte-un sfeşnic de 
alamă cu luminare de seu. Puse sfeşnicele pe masă de o parte şi de alta a 
ulciorului și se aşeză pe scaun lângă Ionuţ. 

— Pana Mina e prietina noastră, zise cătră tovarășul său mai tânăr 
medelnicerul, clipind dintr-un ochi. Aici e un loc unde vin eu din când în 
când, să-mi uit năcazurile. Pan Iohan are treabă cu negustoriile lui în Lehia 
şi atuncea vinul de la ospătăria asta s-a învăţat să fie mai bun. 

Ospătărița se alătură uşor şi cu voie bună de fecioraș, punând mânuţa ei 
pe braţul lui. El se feri. 

— E încă spărios, zâmbi ea. Îl aduci măriei sale Alexandru- Vodă? 
Despre domnia sa mi-ai vorbit? 

— Da. 

— Î] aşteaptă măria-sa Alexandru-Vodă, ca să mai iasă de la dascălii lui 
şi de subt asprimea Chiajnei-Doamna? 


— Aşa este, pana Mina, încuviințţă Crivăţ; eu, care sunt cel mai umilit 
medelnicer și oştean al măriei sale, am parte de mai multă lărgime şi 
bucurie decât coconul domnesc; şi nici n-aş fi dorit să fiu altcineva decât 
Dumitru Crivăţ, cel mai umilit medelnicer, căci astfel pot veni să te văd 
râzând. Am să-l poftesc pe acest tinerel boieraş să mai soarbă puţintel vin, 
după aceea să se uite la dumneata, pana Mina; iar dumneata să te lipești de 
el şi să-l săruţi, să vedem cum are să-i placă. 

Ionuţ primi îndată arsura sărutării şi pipăi fără voie trupul plin ca de 
potârniche al ospătăriţei. Se simţi ametit. 

— Asta-i o învăţătură mai bună decât a dascălilor, râdea cel mai umilit 
medelnicer. După asemenea prietinii să ştii domnia ta că suspină și 
Alexandru- Vodă. Se întâmplă că măria sa a poruncit să fii aici mâni. Pentru 
asta măria sa Vodă, plecând la treburile ce are, a lăsat pe Alexandru- Vodă, 
ca să i te închini, fiind domnia ta slujitor nou și tovarăş al lui Alexandrei. 
Deci, tot după aceeași poruncă a lui Ș$tefan-Vodă, noi, curtenii și oștenii 
anumiţi ai coconului domnesc, purcedem de aici și-l căutăm pe măria sa în 
ținutul Hotinului. Până ce ajungem la ţinutul Hotinului, ne abatem şi într-un 
loc cătră hotarul leșesc, unde se găsește ceva ce de mult doreşte să vadă iar 
Alexăndrel-Vodă. 

— La lonășeni? întrebă cu surprindere şi mare bucurie Ionut. 

Crivăţ râse: 

— Vezi, pana Mina, câte ştie acest boieraş? Poţi să-l mai săruţi o dată. 

Ospătărița privi pe Ionuț lung. Văzu o flacără în ochii lui și nu îndrăzni 
să îndeplinească și de-al doilea dorința medelnicerului. 


CAPITOLUL IX 


ÎN CE CHIP JDER CEL MITITEL A AJUNS LA DRAGOSTEA LUI 


A doua zi luni dimineaţă, când era soarele la înălțimea turnurilor, 
porunca măriei sale Ştefan-Vodă fu îndeplinită. Jderul cel mititel fu înfățișat 
la curte, ca să fie de veselie și petrecere coconului Alexandrei. Panţirii 
dădură slobodă intrare domniei sale vistiernicului Cristea și jupânesei lui, 
care veneau în trăsura lor și cu straiele lor ca şi cum ar fi fost soli de la o 
împărăție. Ionuț săltă numaidecât de pe cal, îndată ce zări în bolta palatului 
pe Alexăndrel- Vodă; zvârli lui Gheorghe Tătarul frâul şi, păşind repede la 
stăpânul său, îngenunche şi-i cuprinse mâna. Această ieșire a mezinului în 
afară de protocol nu plăcu vistiernicului Cristea, care înțelegea să se închine 
întăi şi întăi domnia sa şi să spuie vorbele de cuviință, și după aceea să ieie 
pe Ionuț și să-l înfăţișeze. Săritura Jderului celui mititel nu plăcu nici 
jupânesei Candachia, care înţelegea să se înfățișeze numaidecât lângă soţul 
său, să facă o închinare frumoasă coconului domnesc şi să-i zâmbească așa 
cum ştia domnia sa. Așa Alexăndrel-Vodă ridică spre sine pe Jder şi-l 
îmbrăţișa, cu o vădită bucurie, după care întoarse spatele celorlalte cinstite 
obraze, cerând să ducă după sine numaidecât pe tânărul său tovarăș și 
slujitor. Dacă nu s-ar fi arătat în acea clipă sfinţitul părinte Amfilohie 
Șendrea, rânduială cea de cuviință rămânea stricată. Jupân Cristea și 
jupâneasa Candachia ar fi stat să se uite la oştenii de la odăi și de pe ziduri. 
Însă părintele arhimandrit Amfilohie ridică braţul său, binecuvântând şi 
oprind în același timp avântul feciorașilor. 

— Măria sa Chiajna aşteaptă să i se înfăţișeze băietul comisului Manole, 
porunci el. 

Numaidecât Alexăndrel-Vodă, întunecându-se puţin la obraz, întoarse pe 
Jder. Copiii de casă ieşiseră în pragul intrării și se închinară vistiernicului şi 
jupânesei Candachia. Coconul domnesc se opri și el o clipă ca să primească 
dintr-o parte închinarea oaspeţilor şi din alta închinarea slujitorilor, apoi 
pătrunse cel dintăi în gangul sălii. Ionuț voi să-și caute un loc de intrare 
îndată după cocon, însă părintele arhimandrit îl opri. Părechea boierească 
trecu întăi. 

În sala cu ferestre înguste şi cu păreți posomorâţi aștepta în picioare, 
între femeile sale, măria sa Chiajna, sora răposatului Bogdan-Voievod, tatăl 


măriei sale Ștefan-Vodă. Era îmbrăcată cernit, în straie de monahie. Ochii ei 
verzi, rotunziţi ca de o spaimă a unor vedenii lăuntrice, priveau puţintel 
rătăciţi de pe obrazu-i uscăţiv şi palid. 

Cu straiele viu colorate de oștean și sunând din pinteni, coconul 
Alexandrei trecu la mătușa sa şi-i sărută mâna. Măria sa Chiajna îi atinse 
fruntea cu buzele subţiri. Chipul lui Alexandrei păru a se umbri de tristeţa 
care stăpânea în toată încăperea și care părea că pătrunde pe toți cei de faţă, 
deşi pe ferestrele înalte se simţea afară lumina soarelui și bucuria vieţii. 

Printre copiii de casă rânduiţi de o parte și de alta a coconului, înainta 
vistiernicul, supunându-și fruntea cu smerenie; jupâneasa Candachia făcu 
paşi repezi, sunându-și foile îmbrăcămintei și căzu la genunchiul Domniței. 
Măria sa Chiajna le făcu un semn uşor de bună primire înălțându-și mai 
mult fruntea decât aplecând-o spre ei; apoi rosti câteva cuvinte înăbușite. 
Arhimandritul Amfilohie le pricepu fără să le audă și împinse de la spate 
înainte pe Jder cel mititel. Înfricoşat de răceala locului și de mâhnirea acelei 
monahii care stătea neclintită și firavă ca o zugrăveală sfântă, Ionuț se 
poticni şi rămase în genunchi. 

— Măria sa îţi poruncește să te ridici, îi zise părintele arhimandrit. 

Jder se ridică, urmând a-și ţinea ochii plecaţi. 

— Uită-te la măria sa, îi porunci iar sfinţitul Amfilohie. 

Ionuţ își boldi dintr-odată ochii la Domniţă şi măria sa îi zâmbi, ceea ce 
fu deosebită mirare pentru curteni. Îndată zâmbiră cu toţii şi se uitară unii la 
alții. 

Printr-o uşă scundă, dintr-o lăture, intrară trei prunci domnești rămași 
orfani de maica lor Doamna Evdochia; Erau Petru, Bogdan şi Olena, 
îmbrăcaţi în straie domnești de brocart, mititele ca și trupuşoarele lor. Se 
înșirară lângă măria sa Chiajna și zâmbiră ca nişte sfinţișori. 

Ceremonia era sfârşită. Domnița se pregătea să se retragă, urmată de 
sfințișori, când îşi aduse aminte că trebuia să deie anume îndreptări unora și 
să bucure cu anume vorbe pe alţii. 

— Stăpânul nostru, zise ea lui Jder, e încredinţat că vei fi bun slujitor lui 
Alexandru- Vodă. 

Îşi întoarse ochii spre vistiernic. 

— Precât se vede, jupân vistiernice, ai soție prea frumoasă și 
dezmierdată, grăi ea fără zâmbet. Jupâneasa Candachia se simți puţintel 
usturată şi se grăbi să surâdă plăcut, iar vistiernicul se desfăcu în sus cu 


semeție îndată ce Domnița și prinţişorii se petrecură în umbra din lăuntrul 
palatului. 

Urmă o destindere. Părintele Amfilohie Șendrea pofti în pridvorul de 
afară, la lumină, pe oaspeţi. Acest monah ascetic avea un zâmbet bun și 
puţintel viclean. 

— Mă rog de sfinţia ta să-mi dai pe Jder, îi zise Alexandru-Vodă. Avem 
a ne găti de plecare, ca să fim următori poruncii măriei sale. Medelnicerul 
Crivăţ a scos caii și slujitorii. 

— Îndată, măria ta, răspunse arhimandritul. Știu că te grăbeşti să scapi 
de dascălii măriei tale. Fii îngăduitor cu noi și ne mai sufere puţintel lângă 
măria ta. Până atuncea nu-i rău să rostești măria ta două vorbe de mulțămire 
acestui cinstit vistiernic. 

—Mulţămirea cea mai umilită e de partea mea, se închină jupân Cristea. 

— Ba e şi de partea noastră, vistiernice, rânji într-un dinte arhimandritul, 
căci ne-ai adus aici priveliște cu care nu suntem obișnuiți. 

Jupâneasa Candachia se rumeni de plăcere. 

— Curtea noastră nu-i veselă, urmă părintele Amfilohie. După ce s-a 
prăpădit măria sa Oltea, mama Domnului nostru, n-a mai rămas aici decât 
Domnița Chiajna. Alte domniţe, toate văduve, s-au împrăștiat şi nu se arată 
la curte decât rar, cu feţe întristate. Petreceri şi jocuri nu vedem niciodată. 
Noi, cu rânduielile dăscăliei, iarăşi nu putem spune că ne desfătăm, după 
cum poate mărturisi şi măria sa Alexandrei. Deci văzând noi, în această 
dimineaţă, obraze din lume, ne putem simţi mai bucuroşi. Dacă mai 
întârziaţi puţin, va să vie şi părintele Timoftei, să se bucure și el. Precum 
vedeţi, încep a se arăta şi căpitenii ale slujitorilor, care se uită de după 
stâlpi. Avem nevoie aicea de obraze luminate. Ai nevoie şi domnia ta, 
cinstite vistiernice, de un sfat şi acela sfat îşi îngăduie să i-l deie un filozof 
vechi ca mine: femeia frumoasă şi punga plină, cinstite vistiernice, nu e 
bine să le arăţi, ca să nu ia aminte răii. 

După această plăcută închinare cătră harurile sale, jupâneasă Candachia 
sărută mâna arhimandritului şi pofti pe soţul său la gazdă. Vistiernicul ar fi 
găsit de cuviinţă să adaoge și el unele sfaturi potrivite, pentru mezinul său, 
dar măria sa Alexandru se arătase cu totul nerăbdător și-l răpise cu sine la 
chilia lui, ca să poată să fie singuri, să-și spuie tainele lor. 

— Îţi aduci aminte, Jder, de vorbele noastre? întrebai cu însufleţire 
Alexandrei, strângând de braţ pe Ionut. 

— Îmi aduc aminte fără greş, măria ta. 


— Şi de jurământul nostru? 

— Şi de jurământ. 

— Atuncea află că de atunci n-am avut putinţa să fac drumul pe care-l 
doresc. Pe cât înţelegi după câte vezi, viaţa mea aici se petrece întru mare 
strâmtorare. Când mă aflu cu măria sa tatăl meu, sunt de asemeni ca într-o 
slujbă din care nu mi-i îngăduit să lipsesc. Când umblăm în Ţara-de-Jos, de 
stăm la taberi ori în târguri mai multă vreme, am cu mine și pe dascălii mei 
pe oare i-ai văzut. Încă părintele Amfilohie are limbă ascuţită şi-mi place 
să-l ascult; dar cu părintele Timoftei o duc greu, căci anevoie mă deprind a 
bolborosi ca el sârbește. Dumnezeu a binevoit ca să puie grabă în 
rânduielile lui Vodă. Măria sa a trebuit să plece și m-a lăsat să vin în urma 
sa, ştiind că voi avea plăcere la venirea domniei tale. Așa că acuma, având 
înaintea noastră două zile slobode, putem să ne abatem în locul știut de 
mine. 

— ÎI ştiu şi eu, măria ta, zise Ionuţ. 

Alexandrel se opri o clipă gânditor. 

— Să ştii că frăţia noastră de cruce ne stă într-ajutor, şopti el. N-ai spus 
nimănui nimic? 

— Nimic, nimănui, măria ta, deşi am fost ispitit. 

— Ai fost ispitit? de cine? 

— De fratele meu părintele Nicodim, dar mi-am încleştat fălcile. 

— Să ştii, Jder, că am cunoscut de la început credința domniei tale. 

— Stăpâne, zâmbi Ionuț, limba mea a fost mută; mi se pare că nu se 
poate spune același lucru despre măria ta. Am stat de vorbă asară, la 
ospătăria unui leah din târg, cu medelnicerul Crivăţ. 

Voievodul își arătă dinţii ascuţiţi. 

— Dumitru Crivăţ medelnicerul, lămuri el, e slujitorul meu de taină. Am 
de asemeni un om al lui Grigorașcu Jora, care a dus veste la lonăşeni și s-a 
întors de acolo cu răspuns, în afară de aceştia mai sunt și alţi slujitori care 
umblă cu mine. Toţi sunt oamenii mei și sunt muţi pentru cei care nu trebuie 
să afle treburile mele. Fii deci fără grijă și socoteşte-l prietin al domniei tale 
pe Crivăţ. 

— Îl socotesc prietin, râse Ionuţ. 

— De ce râzi? 

— Râd, măria ta, căci la prietinia mea şi a medelnicerului Crivăţ era de 
față pana Mina, ospătăriţa. Taina noastră face prea mulţi ochi şi urechi. Însă, 
înțelegând că altfel nu se poate, râd. 


— Numai de asta râzi? 

— Ba mă veselesc, măria ta, că prietina lui Crivăţ medelnicer are prea 
frumoşi ochi albaştri. I-am văzut foarte de aproape. Și am cunoscut și altele. 
Sunt bune asemenea prietinii și e bună slujba măriei tale. 

Alexandrei pofti să afle ce se petrecuse şi se vorbise în ajun la ospătăria 
lui Iohan Roșu, după aceea bătu din palme și ceru de la slugile sale armele. 

Trimese poruncă de plecare medelnicerului Crivăţ. Soarele era într-al 
patrulea ceas al amiezii, când se deschiseră porțile și străjile lăsară să iasă 
alaiul destul de strâns al coconului domnesc. 

În afară de slujitorul său de credinţă Jder, Alexandrel mai avea cu sine 
pe Dumitru Crivăţ și pe Coman, omul lui Jora, cunoscător bun al 
drumurilor. Paza sa se încheia cu nouă călărași în leafă, oameni tari aleşi de 
Șendrea, al doilea portar al Cetăţii. Se adăogeau la aceștia şi Tătarul, sluga 
lui Ionuț, și alți doi slujitori ai coconului. 

După ce se dădu semnalul de trâmbiţi şi poarta se închise, grămada 
coborî cătră apa Sucevii; apoi de acolo luă calea spre miazănoapte. 

Jder simţea în tovarășul său domnesc, cu care umbla alături, o 
înfrigurare aspră, izbucnită în lărgime și cătră soare după multă obidă. El 
însuși era nedumerit şi puţintel îngrijorat de necunoscutul care se deschidea 
simţurilor lui aţâţate. Căci şi el visa cu aprindere la dragostea Domnului 
său, îndrăznind în gândurile lui să meargă mai departe decât îi îngăduia 
starea sa de prietin și slujitor. Aici se găsea o a doua taină a lăuntrului său, 
în care nu pătrunsese încă nimeni din afară şi faţă de care el însuși şovăia, 
sfiindu-se. În tinereţa lui nesigură erau viclenii de care el singur nu-şi da 
încă samă. În ajun, sara, îndrăznise să sărute pe ospătăriță atunci când ea 
stătea la îndoială, și găsise în acea femeie un gust aprig, prevestitor al altor 
plăceri. 

Din vreme în vreme Alexandru-Vodă îi punea întrebări străine de 
gândurile şi vedeniile care-i stăpâneau pe amândoi. Apoi rămâneau tăcuţi și 
întrucâtva despărțiți, fiecare pentru sine, tinzând cătră același mister. Ciudat 
i se părea coconului domnesc că împrejurările se potriviseră astfel pe crugul 
lor ascuns, încât abia în acea zi îi venea dezlegarea patimei. Rânduială 
aceasta, Jder o punea în sama lui, fără a îndrăzni să treacă hotărât mai 
departe decât îi îngăduia starea lui de atârnare față de domnescul său 
prietin. Nedesluşit, nădăjduia că aceeaşi rânduială va face pe copila despre 
care i se prorocise să hotărască ea singură o altfel de alegere, îndată ce va 
vedea că se înfățișează la geamul ei cu zăbrele încă un Făt-Frumos. 


Nu avea împotriva stăpânului său nici un fel de pornire și în judecata lui 
primea şi o altă hotărâre decât cea pe care o nădăjduia, căci simţurile lui 
erau numai treze, încă nu fuseseră lovite şi nu erau bolnave ca ale lui 
Alexăndrel-Vodă. În el stăpânea mai mult o putere a tinereţii care-și caută 
prilej de izbucnire; el se bucura, pe când stăpânul său suferea. 

Văzduhul cald, sub care umblau cu repeziciune, cuprindea și el în sine 
puteri nesigure și repede schimbătoare. La vremea amiezii călăreau încă în 
susul apei Sucevii, pe lângă o luncă rară de lozii și-și puteau vedea când și 
când, la cotituri şi la dolii, imaginile ca într-o steclă verde. Deodată cerul se 
întuneca din urmă, din arşiţa miezului zilei, și un balaur învălui nouri de 
furtună spre soare. Mormăit de tunet sosi în lungul apei și limpezimea ei 
deveni fumurie. Slugile domnești din urmă pregătiră dulama pentru 
stăpânul lor; Ionuț îşi trase de la cobur gluga; un ropot de stropi le trecu pe 
dinainte înfiorând lunca și luciul Sucevii; după aceea soarele se arătă iar 
întru strălucire. Nici o picătură de ploaie nu-i atinsese. Din urmă sosi o 
aripă de vânt împingându-i de la spate; într-acolo se vedeau sfori de ploaie. 
Cu linişti şi cu tresăriri umblară astfel până într-un popas de rateş domnesc, 
care se chiamă La Movila lugăi. Cât statură acolo, cerul se spălă şi rămase 
ca o mare lină. Oamenii mâncau pastrama cu pită de grâu, privind la un 
curcubeu depărtat în miazănoapte. 

— Ciudat! acolo mergem noi, subt acel curcubeu, şopti Alexandrei, şi 
oftă, cu faţa prelungă și obosită. Să fie acesta un semn? 

Crivăţ era acolo și avea urechea subţire. 

— Măria ta, zise el cu voie-bună, ascultă o vorbă de la cel mai umilit 
medelnicer și ostaş; acolo-i semn de pace și vom găsi toate cum trebuie. 

S-ar putea însă, cugeta cu inima strânsă coconul domnesc, să nu fie 
gazdele în locul lor; poate au fost duse la târg şi au rămas și ziua de luni; ori 
se vor fi dus în petrecere la o sfântă mănăstire. Bine ar fi fost, îşi încredința 
temerea Alexandrei cătră prietinul său Jder, să fi trimes întăi un om, să afle 
dacă cei căutați stau la locul lor. 

— Măria ta, n-ar fi fost bine, răspunse cu hotărâre Ionuț; timpul nostru e 
scurt și rânduială ne este să ne ducem numaidecât. Toate arată că vom găsi 
pe jupâniţa. 

— Ai uitat cum o cheamă? râse coconul. 

— Nu, clătină din cap Jder, închizând ochii. Nu știu dacă socoti măria ta 
că trebuie să mai întârziem. O chiamă Nasta. 


Coconul domnesc ascultă cu plăcere acest nume rostit cu dulceaţă şi 
dădu de năprasnă poruncă de încălecare. 

Trecură dealuri intrând în altă vale, apoi cotiră printre păduri. Merseră 
multă vreme prin umbră; când şi când li se arăta cerul, când și când ieșeau 
deasupra unor luciri de ape; apoi se deschiseră imaşuri largi în care păşteau 
cirezi de vite porumbe. Păstorii le dădeau ocol călări, întovărăşiți de dulăi 
flocoşi. Soarele era încă deasupra asfințitului, când Alexandru-Vodă se 
oprise deodată. La o cotitură de colină și-n margine de dumbravă, într-o 
depărtare nu prea mare, deoarece toate se vedeau limpede, se arătase o curte 
cu multe heiuri. Fumuri se suiau în cerul limpede. Se zărea, în cotitura 
colinei, și o margine de sat. 

— Aici este, zise Alexandrei, răsuflând pripit. 

Jder cuprinse toate cu ochii, ca și cum ar fi vrut să le soarbă în sine. 
Cumpene de fântâni, o stână unde suna stâns un bucium, puzderie aurie a 
asfinţitului, toate îi rămaseră în ochi şi-n urechi pentru vedeniile singurătăţii 
lui de mai târziu. 

Tovarășul său îşi înțepă fugarul cu pintenii. El îl urmă în galop. Caii lor 
erau numai spumă când se opriră în faţa porţilor deschise. Argaţi şi slujnice 
se țeseau în toate părțile la treburile de sară; treceau vite și porci cătră 
intrările de din-dos; cotcodăceau găini speriate. În cerdacul cu stâlpi statură 
o clipă privind cu uimire două ţigăncușe. Îndată dispărură, parcă le-ar fi 
suflat de afară înlăuntru vântul. În locul lor, pe uşa deschisă, apăru 
jupâneasă 'Tudosia. Îşi puse mâna dreaptă la ochi ca să poată privi în 
fulgerările asfinţitului. La un geam deschis își arătă mutrișoara și o copilă. 
Aceea era Nasta. Era încă nelămurită, în umbra odăii; îi luceau în priviri 
razele piezișe ale asfinţitului. 

Alexăndrel-Vodă sări din şa. Îl urmă îndată Jder. Slujitorii veniră să 
apuce frâiele; călărașii dădură ocol zaplazurilor, tinzând să cuprindă din 
toate părţile ieșirile. Medelnicerul urmă pe cei doi feciorași în curte. 

— Doamne Dumnezeule! Ce s-a întâmplat? se tângui cu glas ascuţit 
stăpâna casei, pocnindu-și palmele. 

Apoi, cunoscând pe coconul domnesc, numaidecât se lumină la față. 
Argaţii gospodăriei, care se buluciseră din ogrăzi ca într-o bătaie de vânt, se 
retraseră rânjind. Nu era nici podgheaz leşesc, nu erau nici tătari în pradă; ci 
vine iar coconul cel tinerel al lui Ștefan-Vodă. Lupul se întoarce șapte ani 
unde a mâncat o oaie; asemenea acest lupan se întoarce iar la dragostea lui. 


Bine este că se întâmplă asta după o asemenea zi de arşiţă. Căci de voie, 
de nevoie, cneaghina 'Tudosia are să deie băutură slujitorilor domnești şi au 
să se împărtășească din ea şi mișeii de la lonăşeni. 

Alexandrel trecu cu grăbire la cerdac. Jupâneasa Tudosia se răsuci o 
clipă în loc; voia să se încredinţeze că îmbrăcămintea nu i-i nevrednică de 
privirea unui luminat obraz domnesc. Frângându-și mânile, veni întru 
întâmpinarea înaltului oaspete şi i se închină sărutându-i dreapta. 
Mutrişoara de la fereastră stătuse o clipă neclintită, apoi dispăruse. 

—  Jupâneasă  Tudosie, vorbi  Alexăndrel-Vodă,  încruntându-și 
sprâncenele; doresc să ştiu dacă sunteți bucuroşi de oaspeţi în această casă. 
Drumul nostru e cătră Vodă, la ţinutul Hotinului, şi ne-a apucat sara pe cale. 

Cneaghina 'Tudosia zâmbi, căci drumul de la Suceava la ţinutul 
Hotinului nu ocoleşte așa de departe, tocmai pe la lonășeni; însă mărturisi 
numaidecât că-i bucuroasă de asemenea înalt și iubit oaspete. Dumneaei 
cunoaște de la cealaltă fericită zi, când s-a întâmplat iarăşi să poftească aici 
măria sa popas, pe dumnealui medelnicerul Crivăţ; se închină şi cătră 
dumnealui medelnicerul și-i pare bine că-l vede iar; însă pare că lipseşte 
dumnealui postelnicul Jora. În schimb vede întâia oară pe alt tânăr boier. 

— Acesta e prietinul meu Ionuț Păr-Negru... răspunse cu semeţie şi cu 
oarecare nerăbdare Alexandrel. 

— Să fie sănătos, se închină și către Jder cneaghina. Vă poftesc cu dragă 
inimă la masă și la hodină. 

— Îți mulțămesc domniei tale, jupâneasă Tudosie, pentru tot ce vei 
binevoi să ne dai. Nu suntem prea flămânzi, nici prea trudiţi. Să îngădui 
numai să vie slujitorii noștri, ca să ne putem pune într-o stare cuviincioasă. 
Ne-a bătut pulberea şi ne-a ars soarele. Îndată după aceea poftim să ne 
închinăm jupâniţei Nasta. 

— Ah! Jupâne medelnicer Crivăţ, suspină stăpâna locului întorcând spre 
acest slujitor ochi încă frumoși; eu socoteam că măria sa a uitat pe copila 
noastră. Socoteam că şi-a adus aminte numai de mine, sluga măriei sale. 

Medelnicerul Crivăţ dădu un strigăt şi bătu din palme cătră slujitorii 
domnești din fundul ogrăzilor. 

— Vai de mine şi de mine! se tângui cneaghina; te poftesc, jupâne 
medelnicer Crivăţ, să nu ne ruşinezi aşa de tare, căci avem noi slugi destule, 
care să scoată și trei ciuturi de apă din fântână. Ţigăncile mele știu 
rânduială și să înfățișează numaidecât la odăile domniilor voastre şi a măriei 
sale cu lighene și ibrice. Nu știu, măria ta, urmă ea cu prea plăcut glas, dacă 


vei îngădui după aceea copilei noastre să-ți înfăţișeze ea singură chiseaua cu 
dulceaţă. 

Între toate aceste vorbe învălmășite, Jder stătea nerăbdător, muşcându-și 
într-una colțul buzei și schimbându-și locul. 'Ţigăncile îşi învăluiră la 
iatacuri fustele crețe şi-şi arătară dinţii albi, râzând oaspeţilor. Apa pe care o 
aduseseră ele în ibrice de aramă părea lucrul cel mai de preţ al acestor 
locuri, așa era turnată de subţire şi de încet. 

Amândoi fecioraşii tăceau, potrivindu-șşi pe ei straiele şi mângâindu-și, 
la tâmple și după urechi, pletele. Răsună în sală glasul cneaghinei 'Tudosia. 
Intră îndată dumneaei însăși, aducând dulceţi și pahare de cristal cu apă. 

— Nu te supăra, mărite stăpâne, se tângui ea, băgând de samă privirea 
dezamăgită a lui Alexăndrel-Vodă; precum se știe, copila noastră e o proastă 
şi se rușinează să se înfăţişeze. Se teme c-o urăști din trecuta dată și nu mai 
doreşti s-o vezi. 

— Am spus, răspunse coconul cu glas uscat, că doresc s-o văd. 

— Poftesc pe măria ta să nu se supere, zâmbi cu umilință prefăcută 
cneaghina Tudosia. Dacă măria ta nu primeşti din mâna mea acest rod de 
trandafir adus de la Țarigrad, să vie Nasta să-l ţie înaintea slăvitei feţe a 
măriei tale. Fata-i după uşă. 

Jupâneasă Tudosia bătu din palme. O ţigancă împinse din sală ușa. 
Jupâniţa Nasta își arătă obrazul rușinat prin gratia degetelor mânii drepte. 
După această primă înfățișare cuviincioasă, se mişcă îndată cu agerime 
închinându-se și primi tablaua din mâna maicei sale, ridicând-o spre nasul 
coconului domnesc. 

Jder rămase neclintit și fără răsuflet, privind acea înfăţişare delicată și 
subțirică în boi. Când îl fură cu ochii o clipă, inima-i tresări împunsă. O iubi 
dintr-odată. Avu în el bucuria aceasta, ca o lumină orbitoare. Înţelegea că 
acea fiinţă trebuia să fie a altuia, se desfăta însă la vederea ei, căci i se 
înfățișa lămurit așa cum o bănuise în visurile lui ascunse. Nu se putu opri în 
același timp să nu bage de samă că acea privire piezişă fata o întorsese spre 
el, pe când ţinea tablaua așa fel încât Alexandrel nu-i putea vedea obrazul. 

Ca și cum i-ar fi dat o poruncă anumită, el pândi și a doua oară privirea 
furișă. Nasta însă nu se mai întoarse spre el. 

Coconul abia gustă dulceţul și sorbi numai o picătură de apă. Luă el 
singur din mâna fetei tablaua şi o puse pe o măsuţă alături. Cuprinse braţul 
stâng al fetei de la încheietură și ea îşi strânse buzele într-o schimă 
prefăcută de suferință. Văzând patima tremurând în nările acelui cocon 


aprig, zâmbi şi îl privi dintr-odată fără de nici o sfială. Îşi trase braţul și-și 
trecu palma peste păru-i lins, pieptănat cu cărare la mijloc. 

— Ne era dor de măria ta, zise ea fără de tulburare și fără de nici o 
întristare în glas. 

Jupâneasa Tudosia zâmbi ascuţit şi-şi aduse aminte că numaidecât 
trebuie să deie poruncă pentru masa oaspeţilor. Jder îşi ceru voie de la măria 
sa ca să se ducă să vadă în ce chip rânduieşte medelnicerul mâncarea și 
masa slujitorilor domneşti. 

Cneaghina 'Tudosia ieși singură; când trecu şi el pe lângă stăpânul său, 
jupâniţa îndrăzni să-l oprească. 

— Acesta-i Jder, prietinul meu, lămuri coconul Alexandru. 

— Aş dori să rămâie, mărturisi jupâniţa Nasta. 

— Rămâi, prietine Ionuț, se învoi Alexandrei. 

— ÎI chiamă Ionuț? 

— Dacă nu-ţi este cu supărare, aşa îl chiamă, jupâniţă, zâmbi cu dinţii 
săi rari şi ascuţiţi coconul. Acest Ionuț îmi este mie frate de cruce și lui i-am 
spus de patima mea, — ceea ce nu ţi-am putut spune domniei tale. El m-a 
sfătuit și de la dânsul am primit îndrăzneala de care am nevoie. 

Nasta nu părea înfricoşată de înfățișarea pătimașă a lui Alexandru- Vodă. 

— Nu înţeleg, de ce îndrăzneală ai nevoie, măria ta. Căci eu sunt o copilă 
fără apărare şi maica mea e o văduvă, şi, dacă vrei măria ta să mă ruşinezi, 
eu nu pot pune nici o împotrivire, fiind ca un lucru fără preț în mânile 
măriei tale. 

Alexandru clătină din cap. 

— Trebuie să am îndrăzneala să-ţi mărturisesc dragostea mea. Nu vreau 
nici să te ruşinez, nici să te iau ca pe un lucru fără de preţ. 

— Nu înţeleg, mărturisi cu nevinovăție copila. 

— Doresc să ştiu dacă ai pentru mine dragoste, vorbi aprig Alexandru- 
Vodă. Fără asta ce preţ au strădaniile mele? 

— Dacă trebuie să afli, atuncea mărturisesc, măria ta, că îmi eşti drag. 
Însă mă rog să ai milă de mine. Tatăl meu a fost boier cu cinste și mare 
sfetnic domnesc. Mărturisește mamei gustul măriei tale şi cere învoire de la 
Vodă, ca să nu mă azvârl în acea fântână din care au scos ţigăncile apă 
pentru dulceţul de trandafir. 

Coconul își prinse tâmplele în palme. 

— Nu înţeleg de ce te înfricoșezi, îi zise el, dintro-dată domolit. Toate se 
vor face cum porunceşti. Primeşte-mi numai dragostea. Lasă-mă să te sărut 


— aşa cum am dorit într-o noapte cu lună. De-atunci tânjesc, pentru asta am 
sete. 

— Sărută-mă, măria ta. 

Alexandrei o cuprinse şi o sărută. O cuprinse de după umeri, o ţinu 
strâns, îi căută buzele întredeschise. Apoi o lăsă și păru obosit. 

— Spune-mi că ţi-s drag. 

— Îmi eşti drag, măria ta. 

— Şi mă învoieşti să vin iarăși? 

— Măria ta, aş fi o vicleană dacă aş spune că n-am mare plăcere s-aud 
aceste vorbe. Dacă pofteşti, măria ta, să spui și mamei mele că n-avem de 
ce ne teme, pot să mă duc s-o chem, ori poţi să te duci măria ta, având 
îndrăzneala pe care o văd. Dacă poftești să mergi cu mine, mă ruşinez și nu 
pot. 

Alexandrei o cuprinse iar, cu gingăşie. 

— Ce pot să spun jupânesei Tudosia? 

— Nu ştiu, măria ta. Dacă nu găseşti vorbe, eu totuşi, m-aş pricepe ce 
să-i spun. Îi spun că dorim să te mai vedem la noi și că-ţi sunt dragă. Şi că 
numaidecât va să afle Vodă, părintele măriei tale. Rog pe prietinul măriei 
tale Ionuţ să-mi deschidă ușa. Mi-i frică prin întunericul sălii până la odaia 
din fund. Îndată după aceea vă poftesc la masă. 

Jder privise neclintit această ciudată scenă și, deşi nu cunoștea lumea și 
dragostele, înţelegea că Nasta îşi ia, cu agerime de femeiușcă, numai măsuri 
de apărare, şi că simțămintele ei pentru Alexăndrel-Vodă sunt destul de 
potolite. Se grăbi să-i deschidă uşa. Pe când o acoperea vederii lui 
Alexandrei, ea îl fulgeră iarăși pieziș cu ochii. Şi când o trecu în întuneric, 
se simţi strâns de mână. Se întoarse cu inima bătând în odaie. 

Alexandrel arăta o înfăţişare fericită, deşi biruinţa lui plutea într-o 
oboseală fierbinte. Nasta se supunea și răspundea dorinţilor lui. Îi ceru lui 
Jder părerea. Ionuț era și el încredinţat că prietinul său ajungea Ia limanul 
celei mai mari fericiri a tinereţii. Cum s-ar putea face, întreba coconul 
domnesc, ca cea din urmă împotrivire a jupâniţei Nasta să cadă? În privinţa 
aceasta Jder dovedea înțelepciune și-l sfătuia pe prietinul său să fie 
răbdător. Zarzărele din livada acelui loc erau încă sarbede. Peste puţină 
vreme să se întoarcă și le va găsi coapte, în cea mai mare frăgezime și 
dulceaţă. 

— Poate ai dreptate, oftă Alexandru- Vodă; am însă în mine ca o arşiţă de 
boală. 


— Cere atunci, măria ta, arvuna ce ţi se cuvine, râse Jder; am văzut că te 
pricepi să strângi în braţe și să săruţi. 

Alexandrei râse şi el de aceste vorbe, privind încrucișat înainte. Sfatul 
lui lăuntric îi spunea altele; dreptul lui de voievod tânăr îi dovedea că poate 
cere orice; dragostele se răpesc și se pradă; totuși se înfricoşa de asprimea 
părintelui şi stăpânului său şi nădăjduia să ajungă la același ţel cerşind cu 
blândeţă. 

Jder îl lăsă să-şi topească patima și el sta închis în sine însuși ca în 
scoică, pândind pentru dânsul fărâmăturile cele mai dulci. N-avea nici o 
pricină să-şi închipuie că prorocirea de la Moara Călugărului nu i se va 
împlini. Păstra în degete fiorul atingerii Nastei și în ochi zâmbetul ei tainic. 

La masă, coconul stătu între mamă şi jupâniţa, hrănit cu îmbielșugare de 
cea dintăi şi adăpat cu vin şi cu vorbe dulci de cea de a doua. Jder ședea 
treaz, nedescurcând încă bine lucrurile. Crezu că nu trebuie nici să 
mănânce, nici să beie, așteptând pentru bucuria lui un altfel de ospăț. Deși 
aştepta cu îndărătnicie un alt semn din partea jupâniţei Nasta, nu-i veni nici 
unul. Se frământa în îndoieli şi totuşi era bine încredinţat că ceasul său va 
veni. Se hotărî să nu intre în odaie la culcare. Afară era lună şi cald. 
Domnul său poate avea nevoie să fie privegheat de departe, când se va duce 
la fereastra cu zăbrele — îi lămurea el zâmbind îndoielnic lui Alexandrei. 
Deci în acea noapte luminată, când și el avea nevoie să fie cu sine însuși, 
Jder îşi alese culcuş un patul de fân în marginea livezii. I se părea că 
jupânița Nasta ia aminte la pregătirile şi la umbletele lui; dar n-avu putință 
să mai rămâie singur în preajma ei nici o clipă. 

La cea dintăi cântare a cucoșilor, Alexandru-Vodă veni la fereastra cu 
zăbrele ca să cerșească dragoste. Nasta scoase năsuşorul printre fiarele 
împletite şi ochii ei luciră în lună. Din culcușul lui dulce-mirositor, Jder 
auzea șoaptele pătimașe ale coconului. Auzi râsul subțire al fetei. I se păru 
că ea-i cere stăpânului ei îndurare și alt soroc pentru alinarea frigurilor lui. 
Coconul domnesc zgâlțâi gratiile, apoi primi printre zăbrele mânuţa 
fecioarei şi jurământul ei și păru a se linişti, trudit de drumul zilei şi ospăţul 
serii. Se duse șovăind ușor cătră iatacul lui. Ograda rămase singură. Un 
străjer suna din când în când din com în partea cealaltă a curții. Nu se 
simţea nicăieri nici o mișcare. 

Jder se ridică în culcuşul său cuprins deodată de neliniște. I se păru că 
aude uşor sunet la aceeași fereastră. 


Poate i se păruse numai. Sta cu privirile aţintite într-acolo și nu mai 
vedea nimic. Avu o tresărire năprasnică, până în creştet, când fu apucat de 
aceeași mânuţă, a cărei strângere moale o cunoștea, căci îi rămăsese în 
carne. 

— Ionuţ, îi şopti Nasta, și el îi simţea prin braţ râsul; să stai cuminte la 
locul domniei tale, am venit să văd dacă dormi. 

— Nu dorm, îi răspunse el, însă mi se pare că visez. 

Ca să se încredințeze că nu visează, trebuia să întindă şi celălalt braț și 
să cuprindă cătră sine dragostea stăpânului său. I se păru întâi că săvârşeşte 
o faptă vrednică de focul cel nestins; pe urmă se lăsă dus ca de un val de 
destinul vârstei lui; se întoarse numai cu spatele cătră lună. 

— Ştii dumneata, Ionuț, de ce am venit? îi strecura Nasta în urechi râsul 
ei uşurel. Numai de asta am venit, ca să te rog să mă aperi de Voievod, 
deoarece nu mi-i drag. Nu mă pot împotrivi puterii lui, dar te rog să faci 
asta aşa fel ca să fiu cruţată. 

— Ţi-i drag altcineva? întrebă Jder cu inima bătând. 

— Mi-i drag altcineva. De aceea am venit la el. Sărutarea neașteptată cu 
care ea pecetlui aceste cuvinte era cu totul altfel decât acea lâncedă atingere 
la care Jder fusese martor. Meşteșugul acestei patimi aprige se învață cu 
repeziciune, căci e în sângele oamenilor și în viclenia care s-a vădit dintru 
început în raiul cel dintăi. Şi de data aceasta femeia era mai înţeleaptă, 
făcând ca îmbrăţișarea ei să aibă mai mult preţ decât prietiniile și 
jurămintele. Jupâniţa păru a se desface înfricoşată din strânsoare. 

— Te poftesc nu peste multă vreme, Ionuț, șopti ea acoperind cu 
minutele ochii tovarăşului său. 

Îndată ce ea se furișă spre cămăruţa ei, sunară zgomote şi glasuri la 
porţi. Jder fu numaidecât în picioare. Străjerul din cealaltă parte a curţii se 
apropie ca să înţeleagă ce este. 

— Poruncă de la tabăra lui Vodă! striga un glas. 

Ionuţ fu cel dintăi care află că un alergător din partea lui Grigoraşcu Jora 
poftea pe măria sa Alexandrel să nu mai întârzie nici o clipă unde se află și 
să pornească numaidecât după porunca măriei sale Ștefan-Vodă, ca să-l 
găsească pe măria sa Ștefan-Vodă la Chipereni, două poşte înlăuntru, în 
laturea Cetăţii Hotinului. 


CAPITOLUL X 


VISURI DE SPAIME ALE JUPÂNIŢEI NASTA 


După împrejurarea de la lonășeni, Jder cel mititel socoti că se găsește 
într-o stare păcătoasă şi vrednică de milă; i se părea însă ciudat că nu poate 
să fie trist. Oricâtă silinţă îşi făcea ca să se osândească, bucuria unei mari 
izbânzi îi ieşea deasupra. De altminteri îşi dădea dreptate că n-a săvârşit 
nimic în dauna stăpânului său; s-a supus numai unui dușman plăcut, care a 
venit asupră-i cu război. Ce putea face acuma decât să ţie numai pentru sine 
acea taină scumpă? Alexandru-Vodă era cea din urmă ființă căreia i-ar îi 
putut-o mărturisi. Poate mărturisi oare unui duhovnic că a greşit, deoarece a 
căzut asupra lui asemenea bucurie? Nu-i lucru de mărturisit unui duhovnic. 
Dacă va fi, la dreptul judeţ cel mare, la sfârşitul timpurilor, să răspundă 
cineva pentru întâmplare, apoi are să mărturisească cu glas dulce Nasta. 
Domnul Dumnezeu ar putea să se încrunte și asupra ţigăncii cu ghiocul, 
care a menit. lar pe el, Ionuț, n-ar putea decât prea puţin să-l mustre, pentru 
că şi-a încleștat gura și n-a cutezat să spuie nimic stăpânului său, în schimb 
s-a tulburat şi s-a rănit prea tare în sinea sa, fiindu-i suferința de acum 
destulă pedeapsă, în locul celei de pe urmă. Deși a fost o suferință repede 
trecătoare, totuşi a fost o suferință. Alexandru-Vodă părea și el bucuros, 
ceea ce ajuta la mângâierea lui Jder. Nu-i trebui multă vreme, feciorașului 
de la Timiș, să zburde iar fără grijă, ca un mânz din acele ceairuri. 

Ca să adaoge ceva la plăcerea adevărată ori închipuită a lui Alexandrel, 
Jder ceru cu viclenie îngăduinţa de a aduce de la Timiş cânii și eretele, ca să 
sporească, în jurul cetăţii Sucevii, plăcerile verii. 

Alexăndrel-Vodă zâmbea palid. Își făgăduia cu cel mai apropiat prilej 
alinarea desăvârşită a patimei lui. 

— În vara asta, mărturisea el lui Jder, măria sa Vodă începe a-mi da 
drumul ca să îndeplinesc anume porunci și să cârmuiesc anume ţinuturi. 
Deci, ca un vânător cuminte, împresurând a doua oară și a treia oară locul, 
voi fi stăpân pe vânatul meu. 

Jder clătină din cap zâmbind: 

— Măria ta, jupâniţa Nasta pare că se teme de aşa vânător. Se tânguia și 
se ruga să te milostivești. 


— Toate jupâniţele ca ea doresc cunună de voievod, suspină Alexandrel, 
însă noi avem altă rânduială a vieții, cum spune şi măria sa Vodă. 
Medelnicerul râde când spune, deşi cred că are dreptate, că o femeie e 
destul de sfințită de apropierea domnească. Tot medelnicerul spune că o 
femeie se apără, ca să aibă preț. 

— Pe cât înţeleg, se bucură Ionuț, măriei tale nu ţi-i dragă jupâniţa 
Nasta. 

— Ba mi-i dragă și sunt bolnav din pricina ei. 

— Adică o doreşti măria ta; dar n-o socoteşti așa ca o împărăteasă, ca să 
te veseleşști numai de vederea ei? 

— Ascultă, Ionuț, râse coconul domnesc; domnia ta ești un prunc de la 
Timiș; iar eu am avut și alți dascăli decât sfințitul Amfilohie și cuviosul 
Timoftei, şi cunosc că această dulceaţă are preț de o clipă. Dragostea-i 
lunatică; descreşte şi crește. Când a fi lună plină și s-or coace zarzărele, am 
să vin să culeg rodul, după făgăduinţa ce am avut. 

— Nu pot decât să mă bucur de asta, răspunse Jder fără să-și privească 
tovarășul. Însă îmi aduc aminte că, atunci când mi-ai vorbit măria ta întăia 
oară despre asta, erai cuprins ca de un pojar. 

— Atuncea eram mai însetat, acuma sunt mai puţin. 

Jder privi furiş spre domnul său. Trufia îl făcea pe Alexandrel să ţie pe 
soțul său desfăcut de sine şi să-l facă să creadă în bărbăţia şi izbânziie sale 
domneşti. Feciorașul comisului găsi în asta iertare pentru propria sa vină și 
deschise iar dimineţii de iunie floarea fiinţei sale. 

În aceeaşi zi, la al şaptelea ceas, Alexandrel intră cu slujitorii săi în 
tabăra lui Vodă, la Chipereni. 

Copiii de casă ridicaseră cort la intrarea unei văi. Cei şase sute de 
călăraşi ai măriei sale erau descălecaţi. Mulțimea de norod cu căruţe 
bulucite făcuse popas în preajmă. 

Vodă ieși în vederea binecredincioşilor săi creştini de peste Nistru. Era 
cu fruntea descoperită și un spătar îi purta semnele măririi. Slujitorii 
desfăcuseră iconostasul ferecat în argint în puterea soarelui, și un 
ieromonah de la cetatea măriei sale Hotinul făcu slujbă de laudă 
Dumnezeului noroadelor. Bulucul de pribegi îngenunche; oștenii îşi plecară 
capetele lângă coamele cailor. Apoi, după rugăciune, diacul puse peceţile 
domneşti pe uric şi starostele oamenilor care se oploşeau în Domnia 
Moldovei veni şi, căzând la picioarele măriei sale, sărută pământul. 


— Creştinilor, porunci Vodă acelor oameni, în limba lor; iată primiţi 
acest uric şi danie a domniei mele. Vă dau acest pământ vouă și urmașilor 
voştri. Faceţi sat şi închideţi iaz. Și să fiți ai Moldovei, care vă dă pâne și 
milă. Aici sunt scrise hotarele în veci. Să meargă slujitorii mei să le 
însemne. Și eu însumi, la hotarul din fund, voi bate cu toiag pe coconul 
nostru ca să-și aducă aminte mai târziu de hotărârea domniei mele. 

Se prevedeau cătră Nistru locuri goale, peste care tremura pâlpâirea albă 
a amiezii. Pribegii dădură toți slavă măritului stăpân, aplecându-și fruntea 
în pulbere. Apoi alaiul trecu spre dealuri și spre păduri, ca să se așeze 
hotarul; şi la un stejar din fund, de deasupra unei râpi, măria sa atinse cu 
toiagul la grumaz pe coconul său. Copiii de la căruţe, cu păr zbârlit și ochi 
albaştri, pe care-i aduceau cu ei bătrânii, la fiecare loc unde se așeza semn, 
erau puși jos și bătuţi cu vergi, ca să vadă printre lacrimi și să-și aducă 
aminte. 

În aceeaşi zi, oamenii străini bătură cu topoarele în pădure, dând la 
pământ furcile şi bârnele pentru case și bordeie, iar alaiul domnesc se 
întoarse cătră miazănoapte. Jder îşi păstra locul său lângă coconul domnesc, 
așteptând să se îndrepte şi cătră sine înalta milă a lui Vodă. 

Măria sa era cufundat însă în adânci cugetări. Îndată ce ajunse la apa 
Prutului, slujitorii poştei îi pregătiră trăsură. Un alergător de la Suceava îi 
înfățișă şi carte, pe care măria sa o sloveni încet, încruntându-și 
sprâncenele. Urmată de cocon şi de călărime, trăsura se duse cu repeziciune 
până în alt popas. La vremea asfinţitului Domnul își ridică deodată ochii, ca 
şi cum ar fi scânteiat în adâncul său o lumină, și dinlăuntru zâmbi luminii 
de afară. 

— Aici ești, Alexandrei? întrebă măria sa. 

— Aici, Doamne. 

— Avem ştiri de la Cafa, zise Vodă, încet. 

— Ştiri bune, măria ta? 

— Dumnezeu va binevoi să le facă bune. Ne-a venit şi sol de la Hanul 
din Crâm. 

Alexandrei nu îndrăzni să puie întrebare. Vodă își scutură fruntea. 

— Unde-i Jder cel mititel? 

— Măria ta, sunt în partea ceastălaltă, suspină cu dulceaţă feciorul 
comisului. 

— Spune-mi, Jder, despre cazania cu sfinţii împărați Constantin şi 
Elena, a popei vostru de la Timiș. 


— Slăvite stăpâne, eu nu pot să povestesc ca tatăl nosstru comisul. Însă 
ştiu că părintele nostru Dragomir, pe care oamenii de la noi îl poreclesc 
Ciobanul, își dă multă silință pentru slujba sfinţiei sale. Așa că oamenii de 
la noi se arată mulțămiţi. Toate le face bine, dar s-a mai tânguit şi altădată 
mutei că «numai cazania aceea îi lucrul dracului». Afară de asta, într-un 
rând i-a mustrat pe oamenii de la noi că vor să trăiască un veac şi nu l-au 
mai chemat de mult la nici o înmormântare. Dacă nu muriţi nici unul, zice, 
cum voiţi să trăiască popa vostru? 

— Fiecare îşi caută dreptatea lui, grăi cu bunăvoință Vodă. Mă mai 
aşteaptă la Cetate şi senior Antonio, care isprăveşte sfântă Putnă; şi 
părintele Martinian de la Aton care face zugrăvelile pe ziduri. Sfintele 
odoare au fost săvârşite de argintarii de la Cafa şi sunt pe cale. Măria ta 
Alexandrel, întreabă-l pe slujitorul domniei tale Jder de ce zâmbeşte? 

— Măria ta, se închină Ionuț, comisul se bucură că Ţara are stăpân. 
Înainte vreme, zice Tuţa, domnia Moldovei era teacă fără sabie. 

Vodă începu să râdă și a făcut după aceea cu voie bună drumul până la 
Cetate. 

Cel mai ciudat lucru, între veştile care-l aşteptau, măria sa îl găsi în 
cartea care i-o aducea solia de la Mengli Ghirai, Hanul de la Crâm. 


«Noi Mengli Ghirai-Han, soarele şi stăpânul lumii, cuvânta acea carte, 
cel mai slăvit dintre toţi domnii Oardei de aur, cel care amenință Apusul şi 
Răsăritul, adevărat urmaș al lui Ghinghis-Han şi Batie-Han; cel mai plăcut 
lui Dumnezeu prin faptele sale și ale părintelui său Hagi-Ghi-rai; scriem ţie, 
Ștefan- Voievod de la Moldova; şi să știi că ticălosul Mamac, feciorul haitei, 
cel care își are puturos sălaș dincolo de Volga, vrea să iasă la Lehia în 
dobândă și la Țara Moldovei în dobândă; și să fii harnic şi să veghezi aşa 
cum am aflat de la neguţătorii de aici și din faptele măriei tale cu Craiul 
Matiaș, că eşti harnic și cu priveghere. Şi să ştii că acel lotru îşi găteşte 
tabunurile ca să pălească în hotarele Apusului; căci, deși noi l-am bătut și l- 
am împuţinat alungându-l în pustie, el şi-a mai adaos pribegi asiatici şi şi-a 
tocmit iarăşi sila. Până ce ne vom scula noi ca să-l călcăm în copitele 
calului nostru, ia aminte să nu-ţi săvârşească domniei tale stricăciune. Şi să 
mai știi că noi vestim și pe Cazimir Craiul de la Lehia, să-şi gătească şi el 
castelanii şi ostile. Îți dorim de la Alah sănătate și izbândă.» 


În ajunul Sfântului Ion cel Nou, patronul Domniei Moldovei, Ştefan- 
Vodă se coborî în târgul de scaun şi, după ce se spovedi și se împărtăși în 
altar de cătră prea sfințitul Teoctist, veni și îngenunche la moaştele 
sfântului, cerând mijlocire către Domnul Hristos și prea curata Fecioară, ca 
să-i vie putere pentru greutăţile ce se pregăteau ţării. Adaosă la gândurile și 
la socotelile lui neadormite, acea suflare îi veni ca un prea sfânt har. Stând 
înghenunchiat cu mare înfrângere şi cu ochii deschiși, la racla sfântului, 
Vodă văzu în vedenie pe mucenicul de la Cetatea Albă, arătându-i cu 
degetul semn spre acel olat al Mării; după care, înălțându-se din nou, 
sfântul i-a făcut semn cătră apa Nistrului în sus înspre pustiile Sorocei. 
Stând sfântul mucenic ca o pază în acea lumină a văzduhului, i s-au arătat 
măriei sale Ștefan hoardele împungând în ţară, după obiceiul lor, cu 
fulgerată repeziciune, ducând cu ele fumegare de flacără, sabie, suliță și 
arcane. Atuncea iar s-a mişcat oşteanul lui Hristos Ioan, arătând cu braţul 
semn de închidere în urma nohailor. Deci, ridicându-se din smerenia sa 
Ștefan-Vodă, cu binecuvântarea prea sfinţitului Teoctist, a poftit pe toţi 
dregătorii săi de taină în Cetate, ca să împlinească cu ei hotărârile sale, fără 
a descoperi nimic din ceea ce i se arătase în vedenie. 

Alergători ai măriei sale purceseră cu porunci la pârcălabii cetăților. La 
Hotin era unchiul măriei sale Vlaicu; la Cetatea Albă jupân Stanciu. La 
Neamţ era Albu. Jupânii vomici Isaiia şi Iuga îşi trimeseră slujitorii lor la 
ținuturi, ca să ducă poruncă boierilor și satelor domnești, să ţie gata pentru 
anumită vreme călărime răzăşească şi gloate de pedeștri. Îndată după 
seceratul pânii albe, să se ridice tot omul rânduit, cu armele și merindea. 
Însuşi măria sa își chibzui astfel umbletele încât, în vremea secerii, să 
cerceteze locurile de la Soroca şi de la ținutul Orheiului şi de la Lăpușna, în 
lungul Nistrului, cu pădurile, dumbrăvile și cotloanele cunoscute 
localnicilor. Avu de mai nainte poruncite drumuri şi Alexandrei-Vodă, la 
târg la Bârlad şi la târgul Botoşanilor. Deci Alexandrel socotea să împace şi 
să ducă alături, la timpul său, poruncile domneşti cu treburile lui de 
dragoste. De asemeni, în fierbințeala acelor săptămâni, Jder cel mititel căuta 
un prilej să fie trimes de însuși Alexandrel la Timiș, să aducă, după 
făgăduinţă, eretele şi cânii. În asemenea împrejurare, era hotărât să repeadă 
la Timiş numai pe Gheorghe Tătarul, iar el să zvâcnească singur în altă 
parte. Se lăsa în acelaşi timp câteodată călăuzit de Dumitru Crivăţ 
medelnicer, la ospătăria cu milostivă gospodină a lui Iohan Roșu. 


Prea doritoare să afle toate și foarte vorbareţă era această ospătăriță. Jder 
nu se putea feri în totul să nu fie ispitit pentru întâmplările de la lonășeni. 

— Stăpânul nostru Alexăndrel-Vodă s-a întors de acolo cu bucurie, 
mărturisi el în taină cătră pana Mina. 

— lezus Maria! își înălță ochii şi palmele spre bagdadie ospătărița; 
atunci are să se facă de aici până acolo cărare bătută. 

— Nu cred, pana Mina, căci avem treburi încurcate. 

— Vai, jupân Ionuț, nu este treabă mai de căpetenie decât aceasta; și noi 
femeile punem mare preţ pe dânsa. Cum îmi place mie să te văd pe domnia 
ta măcar o dată pe săptămână, place-i şi lui Alexăndrel-Vodă să se întoarcă 
batâr la o lună. Sunt foarte doritoare să ştiu când se întâmplă asta; deși am 
să mă aflu mâhnită, pentru o pricină de mine știută. 

— Are să-ți lipsească poate medelnicerul, pana Mina? 

— Ah! fecioraşii aceştia nu cunosc sufletele noastre! se tângui pana 
Mina. Parcă eu am grija medelnicerilor? Afară de asta medelnicerilor le 
place mai mult vinul. 

Când se împliniră cele patruzeci de zile rânduite de Vodă, gospodarii din 
ținutul Neamţului, cu pruncul cel sosit năprasnic pe lume și cu maica lui, 
având în frunte pe Căliman starostele, se înfățișară la Cetatea Sucevii pentru 
botez. Vodă găsi vreme o clipă să vie să puie mâna sa domnească pe fruntea 
pruncului, iar starostele i se închină smerit. 

— Luminate stăpâne, zise el, n-am uitat să lepăd la cuhnie hârzoabele cu 
păstrăvi, pentru un prea slăvit cumătru şi nânaș ca măria ta. 

— Să fii sănătos, staroste Căliman, îi răspunse zâmbitor și pe gânduri 
Vodă; să duci asemenea plăcut vânat la ospăţul nostru de după culesul 
pinilor și, mai ales, la sfinţirea ctitoriei noastre celei nouă. 

— Numaidecât avem să fim următori poruncii măriei tale, se închină 
starostele. Mai cu samă de la sfințirea acelei mănăstiri a Putnei om căuta să 
nu lipsim. Ne-om sili numaidecât să trăim până atunci şi să ne înfățişăm ca 
într-un rai, sub lumina Domnului nostru. Rugător măriei taie suntem să ne 
ierți prostia noastră. Ne place aici ia Cetatea Sucevii; văzând oștenii la 
odăile lor şi pe ziduri; însă, în palat, când se adună prea mult boier și popă, 
pare mai degrabă iad; pe când la sfânta Putnă, avem să vedem cu adevărat 
raiul, şi pe luminăţia ta sub binecuvântarea lui Hristos. 

— Hm! poate ai dreptate, staroste, zâmbi Vodă, cu toate că vorbeşti cu o 
limbă prea îndrăzneață despre dregătorii noștri. 


— Să ne ierte luminăţia ta, se umili iar starostele Căliman; noi 
cunoaştem că pe măria ta te slăvesc curtenii; dar mai multă şi mai mare 
slavă îți dă prostimea de la sate. Așa că atunci avem să repezim păstrăvi 
proaspeţi la vreme, cu cei mai harnici călăreţi ai noştri. 

La cumătria nemţană găsise bun prilej să se alătureze şi cuviosul 
Stratonic; şi după ce măria sa se retrase și adunarea ieși din paraclis la 
soare, în pridvorul unde se aşezase ospăț, cuvioşia sa căută prilej să se 
închine mai-marilor acelui loc, adică dascălilor domnești. 

— Te-ai abătut iar la Suceava, cu doftoriile cuvioşiei talc, părinte 
Stratonic? îl întrebă cu binevoitor zâmbet sfințitul Amfilohie arhimandritul. 

— Omenirea are nevoie de mine, răspunse cu umilință monahul. Am 
încălicat și eu pe un asin şi am umblat în umbra cinstit starostelui Căliman. 
Am avut aicea bucurie să văd de departe pe Vodă și să mă apropii de sfinţia 
ta. De asemenea am văzut şi pe cuviosul Timoftei Sârbul, căruia, într-o zi, 
are să trebuiască să-i dăm cep, ca să se mai deşerte. 

Cuviosul părinte 'Timoftei râse cu multă stânjenire: 

— Af! asta-i pedeapsa vieţii mele, pentru care mă umilesc la Dumnezeu 
în fiecare zi, şi rog pe sfinţii doftori fără de arginţi Dămian și Cozma, pe 
care-i prăznuim azi, să-mi deie o putere ca să depărtez de la mine lăcomia. 
Te fericesc pe cuvioşia ta, care pari alcătuit numai din aţe, și te mişti ca un 
paingăn. Nu mănânci cinci zile într-o săptămână și găseşti întru asta bucurie 
duhovnicească. 

— Urmând așa, răspunse privind ager în juru-i cuviosul Stratonic, mi se 
luminează înţelegerea și pot cunoaşte mai ales pe cei care ar trebui duși la 
noi, subt oblăduirea vraciului nostru. Văd aici, lângă măria sa Alexăndrel- 
Vodă, pe unul de care mă mir de ce-i aici și nu-i la noi. 

Îndeletnicindu-se harnic cu găluşte, cuviosul Timoftei îşi întoarse ochii 
bulbucaţi în lături și văzu pe Ionuț râzând lângă stăpânul său și lângă 
starostele Nechifor. 

— Vorbeşti de copilul cel nou de casă? 

— Vorbesc de feciorul comisului Manole Jder. 

— Af! af! pufni părintele Timoftei; aveam aici un diavol și acum a mai 
venit unul. De când îi spun eu sfinţitului Amfilohie să-l puie la post şi la 
rugăciune! 

Jderul cel mititel, auzind, spori îndată acea aleasă adunare. 

— Cuvioase părinte Timoftei, se înclină el, și cuvioase părinte Stratonic; 
tătuță meu comisul Manole de la Timiş spune că gâzei i-i dat să zboare, 


mânzului să zburde, iar popei să cetească. 

— Are dreptate comisul, se lumină de zâmbet sfinţitul Amfilohie. 

— De acel comis am auzit că e vrednic slujitor al măriei sale, întoarse 
cuvânt, holbându-se, cuviosul Timoftei. De-ai ajunge şi domnia ta ca 
dânsui. Adevărat că mânzului i-i dat să zburde; dar bărbatul cată să 
dobândească înţelepciune. De când ai venit la curte, îmi bat capul să-ţi 
desluşesc buchile și domnia ta nu ştii decât să râzi de dânsele și să spui că-s 
furnici. Se cuvine curteanului să aibă la ştiinţa lui toate câte sunt pe lumea 
asta. lată acum, după ce mi-am deșertat blidul dând slavă stăpânului nostru, 
se cuvine să te cercetăm întru semeția pe care o arăţi; să vedem dacă, din 
zburdăciunea domniei tale, poate să iasă răspuns la o întrebare a noastră. 

— Întreabă-l şi ispiteşte-l, ca să se dovedească neştiinţa şi nevrednicia 
lui! se întărită şi părintele Stratonic asupra lui Ionuț. Asemenea prunci 
dezmierdaţi sunt niște leneși; trebuie să-i împungi, dimineaţa, ca să se 
scoale. 

— Af! af! ba eu îl învăţ să fie harnic, încredința cu tărie părintele 
Timoftei, agonisind din partea cealaltă a mesei încă un blid. Fii hamic și 
mai ales scoală-te la vreme. Un oarecare om, sculându-se dis-de-dimineaţă 
şi plecând la târg la Suceava, a găsit pe drum o pungă. 

— Ciudat mi se pare, răspunse Jder, că pentru asta are de la cuvioşia ta 
laudă; deoarece a fost altul care s-a sculat mai dimineață și a prăpădit 
punga. 

Sfinţitul Amfilohie încuviinţă iar, cu zâmbetul său uşor: 

— Pentru asemenea răspuns, părinte 'Timoftei, nu-i nevoie de ceaslov. 

— Cum nu-i nevoie? se înfierbântă cu supărare dascălul sârb. Dacă nu-i 
nevoie pentru asta, poate fi nevoie pentru altele. De ce râde acest staroste 
înalt şi uscat, uitându-se pieziş la mine? Mărturisesc că mă simţesc păcătos 
şi rog pe sfințitul Amfilohie să cerşească pentru mine iertare; dar am 
cunoaștere a tuturor poruncilor învăţaţilor de demult; și numai cu râsul 
domniei tale, Jder, n-ai să poţi da răspuns la năcazul acelui om care se afla 
pe malul unei ape cu un ţap, o varză şi un lup — și se ciudea cum să treacă 
de ceea parte, pe rând, această avere a lui; căci, dacă trece întăi varza, 
rămâne lupul cu ţapul, și lupul mănâncă pe tap; iar dacă trece lupul, iar nu e 
bine, căci rămâne ţapul cu varza. 

— Cu toate acestea, când am fost eu în asemenea împrejurare, răspunse 
Ionuţ, am trecut dincolo întăi şi întăi pe lup. 

— Af! af! se veseli cuviosul Timoftei; dar ţapul ce face cu varza? 


— Cuvioase părinte Timoftei, răspunse feciorul comisului; părintele 
meu și fraţii mei m-au învăţat să înfig varza în coarnele ţapului şi, ca să nu 
sară acel țap nebun încolo şi încoace lepădând varza, m-au sfătuit s-o și leg 
strâns cu brâul. Tot ei m-au învăţat să fac şi altfel, pentru că lupul nostru nu- 
i decât o piele. Noi vânătorii nu putem suferi dihanie vie și o străpungem 
numaidecât. 

Și coconul Alexandru și starostele Nechifor Căliman se arătau mândri de 
asemenea răspuns, iar sfințitul Amfilohie îl încuviinţă și el. 

— Eu v-am spus, luă aminte monahul Stratonic, ridicând mâna-i cu 
căngi uscate, v-am spus că locul acestui fecior buiac e în altă parte. 
Trimeteţi-l la cuviosul nostru vraci de la bolniță, părintele Ifrim, ca să-l vâre 
până la gât în polobocul cu apă. 

Academia care se alcătuise în jurul coconului domnesc se veselea întru 
spirit și cu oarecare blide pe care le atrăgea la sine monahul sârb; pe când în 
cealaltă parte a mesei cumătria îşi urma cu gravitate închinarea paharelor, 
cu totul despărțită de vorbele fără noimă ale curtenilor. Aicea era în trecere 
amestecat numai starostele Căliman, care nu se putea opri să nu aducă laudă 
cui se cuvine: 

— He! he! zicea domnia sa, acest fecior a avut bun învăţător și când era 
prunc şi are şi acuma, de când începe a se ridica la bărbăţie; noi cei dintăi l- 
am învăţat de ce fuge iepurele la deal și de ce duce cânele ciolanul în gură. 
Ptiu, drace! 

— Mărturisesc, grăi sfinţitul Amfilohie Șendrea, că mi-a plăcut cum 
pune Jder varza în coarnele ţapului; de asta are să ia aminte și Vodă, 
dovedindu-se că feciorul comisului său poate ajunge ostaș, care să iasă cu 
iscusință și repeziciune din încurcături. Dacă îmi îngăduie cinstitul staroste 
şi nu se supără părintele Timoftei, lăsând la o parte acea strachină cu 
plachie, am să spun și eu ceva. Mi s-a arătat nu demult în vis starețul meu 
sfântul Ilie Tesveteanul, cel stăpân pe sunet și călăuz oștilor lui Ştefan- 
Vodă, şi mi-a vorbit astfel: Frate Amfilohie, tu cel ce ești învățăcelul meu şi 
ai primit la luminatul botez numele meu, îți poruncesc să nu crezi în acest 
vis! Vă întreb eu, cinstite staroste și cuvioase Timoftei, ce fac eu acuma? 
Îmi pun de o parte degetul arătător de la mâna stânga şi în alta cel arătător 
de la dreapta. Dacă mă supun poruncii lui sfântu Ilie, urmează să nu cred în 
vis și nici în poruncă. Dacă nu mă supun, iar e rău că sunt neascultător 
starețului meu. Răspuns nu-mi dă nici degetul de la dreapta, nici cel de la 
stânga. Astfel stă şi cuviosul Timoftei care se întoarce de la pocăință la 


îmbielșugarea bucatelor. Într-aceeași dilemă stă și Jder: dacă va dobândi 
învățătură prea multă, nu va mai fi cel de acum. Deci lăsaţi-mă numai pe 
mine între Skila şi Haribda și ceilalți rămâneţi așa cum sunteţi. Dumnezeu 
să vă binecuvânteze, ca să ajungeţi la liman. 

Cuviosul Timoftei împinse cu supărare cratita cu plachie la o parte şi 
suspină cu mare amărăciune ridicându-şi ochii la cer. 

— lartă-mă, cuvioase Timoftei, şi nu te supăra, urmă zâmbind 
arhimandritul. La ceea ce ai, nu mai adăogi nimic. leri m-am dus în târg, ca 
să slujesc la Sfântul-lon. Pe când mă întorceam, a zvârlit cineva asupra 
mea, de la o fereastră, poate cu ştiinţă, poate fără ştiinţă, apă dintr-o căldare. 
M-a udat de sus și până jos; iar eu am ridicat ochii cătră soare, cum faci 
acuma cuvioşia ta, şi am mulțămit Domnului Dumnezeu că nu mi-a căzut în 
cap şi căldarea. 

Starostele Nechifor Căliman își scutură pletele cu oarecare nedumerire, 
privind furiș spre Alexandrel-Vodă, spre Jder și spre medelnicerul Dumitru 
Crivăţ. Mare năcaz este pentru om învăţătura prea multă, voia el să spuie, 
trecându-și cu înțeles arătătorul mânii drepte la tâmplă. Are dreptate 
Stratonic să vie să caute muşterii, pentru vraciul său, la curțile domneşti. Cu 
mult mai înţelepţi în faţa lui Dumnezeu se arată mişeii aceștia de la ţinutul 
Neamţului, care au pus pruncul în albie pe masă, între ulcioare, și dau slavă 
nânașului, închinând la fiecare cupă vorbele de cuviință învăţate din părinţi 
şi din strămoși, care toți au fost băutori de vin. 

— Cinstite medelnicer Crivăţ, zise starostele Căliman, împungând pe 
tovarășul său cu cotul, în viaţa câtă mi-a mai rămas, am să mă feresc de 
băutorii de apă. Văd că sfinţitul Amfilohie n-a pus pe limba sfinţiei sale un 
strop de vin. 

— E un prea învăţat cărturar părintele nostru Amfilohie $Șendrea, 
răspunse medelnicerul. Nu pot spune că n-are puţintică lipsă. Grăieşte 
adânc și nu-l înțeleg deplin. 

— Hm! îşi făcu socoteală starostele; o ulcică de vin l-ar limpezi; aşa-i 
datina noastră a moldovenilor. 

Înainte de a se duce la chilia sa şi la rugăciuni, părintele Amfilohie făcu 
de la locul său semn medelnicerului, amenințându-l cu degetul. 

— Cât umbli în târg încă n-a căzut asupra domniei tale nimic, 
medelnicerule? 

— Slavă Domnului, sfinţite părinte: încă nu. 


— la aminte să nu se întâmple ceva de-acum înainte. La ospătăriile 
leșeşti nu-i atât vinul bun, cât îs muierile frumoase. Și să știi de la mine, 
cinstite medelnicer, că muiere fără limbă, care să grăiască, — se poate; 
numai una cu limbă care să tacă nu se pomenește. De asemenea nu-i bărbat 
care să nu spuie unei muieri ce nu trebuie, ca Samson din Biblie. 

Cu aceste vorbe, părintele Amfilohie se duse; iar Crivăţ, cel mai umilit 
medelnicer, dădu dreptate starostelui Nechifor că cuviosul Stratonic și-a 
găsit omul pe care să-l ia cu sine. Ca să dovedească și mai bine asta, stârni 
la o plăcută întrecere pe celălalt cuvios dascăl. Rămas fără vedenia 
opreliştilor lui, cuviosul Timoftei dovedi iar osebită hărnicie. În asemenea 
împrejurări se întorcea în fiinţa cuvioșiei sale o bunătate și o blândeţă până 
la lacrimi. 

— Să ştiţi domniile voastre, mărturisi cuvioşia sa, că am iertat pe cei 
care au îndrăznit să mă înfrunte; și, dacă poftesc, pot să le scriu iarăși carte 
acasă, la Timiş. 

Ionuţ sărută dreapta dascălului. 

— Într-adevăr, am nevoie iarăşi de carte cătră părinţii mei, mărturisi el. 
O trimet prin cinstitul staroste al vânătorilor. 

Nechifor Căliman se întoarse cu mirare: 

— Care carte? de ce? şi cum? 

— Carte la părinții mei. Am rugat pe părintele nostru 'Timoftei să scrie 
aşa, că noi, din mila lui Dumnezeu, ne aflăm bine la curtea lui Vodă şi 
aşteptăm bună veste de la Timiş. 

— Aşa a fost scris în acea carte sârbească? 

— Așa, încuviinţă dascălul sârb. 

— Apoi atuncea s-a dovedit deplin ştiinţa dascălului Pamfil de la Timiş. 
Căci el a tălmăcit, de pe acea carte, că sunteţi la război şi în mare năcaz. 
Aşa că jupâneasa Ilisafta a ridicat mânile la tâmple, a dat țipăt şi a căzut jos. 
Văzând asta, dascălul Pamfil pe loc a mărturisit că el nu știe sârbeşte şi 
toate tărfăloagele lui le potriveşte aşa, pe de rost, moldovenește. Pe care 
lucru aflându-l, foarte s-au bucurat dumnealor comisul Manole și comisoaia 
Ilisafta. De aceea mă întorc și zic că învăţat om, care să scrie carte, văd că 
aici este; numaicât acolo nu se află nimeni care s-o deslege. 

— Atuncea cum să fac, uncheșule? 

— Alta, mânzule, nu poţi face decât să-mi spui mie ce şi cum. Eu le pun 
la mine în căpăţână; şi cum ajung acolo le scot. 


— Atuncea, uncheșule, vreau să spun că mi-i dor de muta; de asemeni 
mi-i dor de părintele meu. Și eu mă aflu bine. Și aş vrea să capăt voie de la 
stăpânul nostru ca să vin într-o zi la Timiș, să iau eretele și cânii de care 
avem trebuinţă aicea eu și măria sa Alexandru. 

— Ei, mai este ceva? 

— Nu mai este nimica, uncheșule, decât că mă închin cu dragoste și cu 
sănătate la bădiţa Simion. 

— Atuncea-i bine, mânzule; altă carte nu-ţi trebuie. Mă duc la Timiș, 
stau înaintea domniilor lor şi spun așa: solie de la Ionuț Păr-Negru: mă 
închin la părintele meu și la maica mea și doresc să aflu că sunt sănătoși. 
Mă închin la dumnealui fratele meu Simion. Mă închin la erete și la câni şi 
am să trimet pe Gheorghe Tătarul să-i aducă aici. Ptiu, drace! 

— Ba vreau să mă duc eu singur, uncheșule. 

— Atuncea am să mă închin și am să spun că vii acasă. Asta-i cea mai 
bună veste. 

— Însă asta nu-i după voia mea, uncheșule. 

Starostele clătină din cap și oftă. Oftă și Ionuţ. Bătrânul trase pe fecioraş 
mai la o parte și-și plecă la urechea lui tuleiele aspre ale obrazului. 

— Ascultă sfatul uncheşului, îi mormăi el încet; ar trebui să arăţi mai 
puţină istețime aici, ca să-ţi fie domniei tale mai bine. 

Jder râse cu înţeles cătră stăpânul său. Alexandrel auzise deslușit vorbele 
starostelui şi se veseli și el. Nechifor Căliman se întoarse și se ploconi cătră 
tânărul Voievod, apoi se duse la celălalt capăt de masă, îndemnându-și 
cumătrii să mulțămească în cel mai cuviincios chip slăvitei stăpâniri şi să se 
pregătească de cale. 

— Trebuie să mă îngrijesc, râse el cătră feciorași, să duc la locul său 
acest prunc vânător, care mi-a fost dat pe samă de cătră stăpânul nostru. 

Asta a fost la întăi iulie. 

După cincisprezece zile, Alexandrel coconul domnesc a coborât cu 
slujitorii săi la Cetatea Nouă la Roman, ca să ducă anumite porunci, de 
nimeni altul știute, pârcălabului celui nou jupân Fete Gotcă. De la Roman, 
Alexăndrel-Vodă a coborât în lungul Siretului, la Bacău, unde se clădeau 
curți nouă domneşti și unde trebuia să găsească pe dumnealui vornicul 
Isaiia, ca să-i lese anumită poruncă pentru treburile de acolo. 

La 18 a lunii iulie, Alexăndrel-Vodă umbla cu soţii săi la Hotin, găsind 
acolo pe uncheșul său Vlaicu, fratele Doamnei Oltea, și pe unchiul său 
Duma, fiul lui jupân Vlaicu. Era în Cetate la Hotin, în petrecere, și o mătuşă 


a părintelui său. Cuvântul trimes de Vodă Ștefan, prin coconul său, era să se 
grăbească secerișul în ţinut; şi să se ţie fără sminteală toți oștenii la locurile 
lor şi să nu lipsească pulbere de pușcă. Măria sa mătușa Ana era poftită în 
petrecere la Cetatea Neamţu, în cursul aceleiași săptămâni, când va veni 
anume alai domnesc s-o ridice. Alexăndrel-Vodă se închină la uncheşul său 
Vlaicu şi la unchiul său Duma, îşi supuse fruntea la genunchii mătușii sale 
şi nu uită să înfăţișeze pe tovarășul său Jder acestor slăvite feţe. 

Mătuşa Ana era în al șaizecilea an al vieţii sale. Se ţinea încă în putere, 
însă avea vederile slăbite. Porunci strănepotului său și lui Jder să se așeze în 
puterea soarelui și domnia sa le zâmbi ca dintr-o depărtată negură, 
bucurându-se de tinereţea lor și în același timp suspinând de aduceri- 
aminte. 

La 30 iulie, dimineaţa, coconul domnesc ieși din Cetatea Hotinului. 
Trâmbiţile dădură zvon de pe ziduri şi jupânii pârcalabi îl petrecură până 
dincolo de șanțuri. Alexăndrel-Vodă se plecă spre unchii săi și spre 
meterezurile negre şi luă cu însoțitorii lui calea drept spre asfinţit. În aceeaşi 
zi avea rânduit de la Domnie să ajungă la Suceava: deci cu mare grăbire 
făcu ocol spre lonăşeni, unde ajunse la amiază. 

Era vreme nouroasă și trăgea vânt răcoros dinspre munte, vestind ploaie. 
Fânaţurile şi holdele albe se aplecau înspre acei călăreţi grăbiţi. Coconul 
domnesc părea că vede în acea mișcare de valuri o împotrivire; Jder se 
simțea chemat. Stihia dădea răspuns fiecăruia după alcătuirea sa lăuntrică. 
În acelaşi timp slujitorul se simţea vinovat în bucuria lui de tot ce trebuia să 
se întâmple potrivnic stăpânului său. 

Când îşi struniră caii în faţa porţilor şi puseră piciorul la pământ, izbucni 
pe uşa casei, repezind îndărăt canaturile, o fiinţă mititică şi bucuroasă. 
îndată se opri din avântul ei, contenindu-și mișcările înfiorate ale mânilor și 
rămase cu privirile ațintite. Jder se simţi străpuns până în inimă. Ceea ce i 
se păruse lui că vede la început în jupâniţa Nasta nu era decât o răsfrângere 
de la el cătră dânsa. Nasta era împuţinată și slăbită şi-l privea cu frică. 

Alexandrel trecu spre ea cu repeziciune; ea se închină cu umilinţă în 
locul în care se oprise. În aceeași clipă năvăli din urmă, din canaturile uşii, 
jupâneasa Tudosia, sprijinind de subsuori pe jupâniţa. 

— Poftesc măriei tale bun-sosit, zise rumenită la față şi cu pieptul 
zvâcnind stăpâna locului; mi s-a arătat în astă dimineaţă bob sositor cu 
bucurie; însă copila noastră nu se simţeşte bine de câteva zile. 


— Ce are? se îngriji coconul domnesc, cuprinzând în palmele sale 
minutele reci ale copilei. 

— Sosirea măriei tale mă face sănătoasă, șopti Nasta, închizând o clipă 
ochii. 

Când îi deschise îi aţinti asupra lui Jder, care stătea încremenit în laturea 
dreaptă a stăpânului său, apoi îi aduse iar spre coconul domnesc, clipind sub 
cercetarea lui. 

— Nu putem şti ce are, încerca să desluşească jupâneasa Tudosia. 
Uneori are arşițţă; în unele nopţi nu poate dormi ș-o doare capul. Am socotit 
întăi că e deochiată. I-am stins cărbuni ş-am descântat-o. Pe urmă, văzând 
că nu-i foloseşte, am adus o doftoroaie a noastră care ştie să dezlege faptul. 
Ce pot să spun măriei tale decât că am avut și eu la vremea mea aşa 
suferință. Cu ajutorul Maicei Preciste, are să-i treacă. Acum văd că se 
înseninează. 

În ochii Nastei, însă, părea că joacă umbra nourilor. 

— Îţi este într-adevăr mai bine? întrebă Alexandrel. 

— Mă aflu cu mult mai bine, şopti Nasta. 

Răceala mânilor ei curgea ca o otravă de nemulțămire în sângele 
coconului. 

Jupâneasa Tudosia urmă să vorbească. 

— Văzând acel bob sositor, măria ta, am învăţat pe Nasta să-și puie strai 
de matasă şi să se gătească a ieşi întru întâmpinarea unui înalt oaspete. Am 
pregătit prânzul. Vremea-i a ploaie şi poate ai hotărât măria ta să te 
hodinești la lonășeni în noaptea asta. 

Coconul clătină din cap. 

— N-am vreme decât să stau la masă; desară trebuia să mă înfăţişez la 
Cetatea Sucevii. 

— Vai, măria ta, se tângui jupâneasă Tudosia, cu privirile întoarse în sus 
la grinzile cerdacului; grea se arată slujba domnilor, cu mâncare în pripă şi 
călătorie pe vreme neprielnică. Poate tot vei cugeta, măria ta, la sfatul 
moldovenilor noştri, că, la casa prietinului, e bună întârzierea. 

Fără să răspundă, cu simţurile împovărate de veninul ce se strecura în el, 
coconul domnesc păși pragul. Era în ascuns ațâţat de mânie împotriva 
acelor oarbe împrejurări ce i se puneau în cale în felurite chipuri. Părăsi 
minutele Nastei și ceru masa. 

Jder rămase în urmă, la un sfat șoptit cu medelnicerul, pentru purcederea 
cât mai grabnică, îndată ce măria sa Alexandrel dă poruncă. Căci măria sa 


are o nemulțămire şi stă nouros ca şi văzduhul. După ce Dumitru Crivăţ 
trecu la slujitori, Ionuț stătu o clipă uitându-se în juru-i şi oftând. Se aplecă 
şi culese de pe un răzor o garoafă roșie, și cu acel semn de sânge al inimii 
lui, intră în tindă. 

Nasta îi cuprinse braţul. Îi luă garoafa și şi-o trecu în păr. 

— Măria sa te chiamă, îi zise ea cu glas tare, ca să audă cei dinainte. 

Apoi încercă să se înalțe spre urechea lui, ca să-i şoptească ceva. Pândea 
cu coada ochiului spre cocon și spre jupâneasă Tudosia, care intrau în 
sufragerie. Jder era mirat de îndrăzneala ei. 

— Ionuţ, îi murmură ea; vreau să te văd în cel mult o săptămână. Am a- 
ti spune lucruri tainice. Acuma nu-i vreme şi nu-i chip. Să nu te împotriveşti 
şi să faci cum spun eu. Nu răspunde nimic. 

— Nu răspund; să-mi spui numai ce ai. Eşti bolnavă? 

— Sunt bolnavă, Ionuț. Nu mă pot însănătoși decât dacă faci cum spun 
eu. 

— Bine; am să vin. 

Ea se cutremură de bucurie. 

— Să-mi mai spui dacă ţi-s dragă. 

Jder n-avu când întoarce cuvânt, căci era în prag. Dar Nasta putu băga 
de samă în privirea lui răspunsul și trecu numaidecât lângă coconul 
domnesc, înduplecându-l să se așeze în scaun și să primească ospăţul ce-i 
fusese pregătit. 

Popasul coconului domnesc nu s-a înseninat; a rămas posomorât ca și 
cerul, cu toată aţâţarea și îndemnul la vorbă al jupânesei Tudosia. Jder îşi 
zicea în sine că ar trebui să simtă milă pentru starea stăpânului său, și totuşi 
n-avea decât într-o măsură cu totul împuţinată această simţire. Ar mai fi 
dorit lămuriri de la Nasta; ea îi strecura, ori i se părea lui că-i strecoară, 
priviri cu același îndemn stăruitor. Ce taină poate să fie? Patima ei e într- 
adevăr aşa de aprigă încât să-i ceară s-o ducă în altă parte de lume, ca să fie 
numai ei singuri? Prindea şi întrebarea mută în ochii ei umbriţi: Ţi-s dragă? 

— Da! îi răspunse el închizând ploapele, învăluit în coșul pieptului de o 
uncropeală dulce. 

La plecare, Alexandrel-Vodă căută o clipă de singurătate cu Nasta. Ea se 
supuse în totul îmbrățișării și sărutărilor lui, făcându-se mică. După ce ieși 
între călăreţii săi şi se ridică în scări, coconul domnesc surise palid 
dragostei sale, simțind că-i vine între buze ceva din aburul de cenușă care 
plutea sub nouri. Nasta rămase neclintită în cerdac, lângă jupâneasa 


Tudosia, până ce Jder îşi răsuci calul ca s-o poată privi ca din întâmplare: 
atunci ea îşi ridică spre buze garoafa. După aceea se întoarse în loc, 
cufundându-și capul şi înălțându-și umerii. 

În cursul săptămânii, Ionuţ Păr-Negru își făcu rugămintea cătră stăpânul 
său, că ar dori să se repeadă la Timiş două zile, să vadă pe ai săi. Cu acest 
prilej ar aduce eretele şi cânii. Lui Alexăndrel-Vodă i se păru destul de grea 
o asemenea învoială în vremuri când domnia sa însuși umbla întruna mânat 
de poruncile lui Vodă și când umblătorii la cetăţi și la dregătorii din Țara- 
de-Jos ieșeau din Cetate la fiecare ceas. Coconul domnesc băgă de samă cu 
mirare că părintele său nu punea nici o împotrivire. 

— Să-i dai poruncă lui Jder, vorbi Vodă cătră cocon, zâmbind, să se ducă 
fără de nici o întârziere unde pofteşte. Să spuie comisului Manole să aibă 
grijă să clădească grabnic stogurile, deoarece cătră toamnă se pot stârni 
viforuri dinspre pustie. Până la Sântămărie să ardă gropile şi să așeze în ele 
orzul şi grâul. Cât despre câni și erete, să-i lese slujitorul domniei tale la 
locul lor, căci avem aici alte griji și avem a ne găti de altfel de vânătoare. 

Cum dobândi învoirea, Jder șfichiui cu vorba pe sluga sa 'Tătarul, ca să 
gătească într-o scăpărare de amnar caii. Îşi puse pintenii şi smunci din cui 
sabia, arcul și cucura de săgeți. Se închină stăpânului său strunindu-și 
bucuria. 

— a-ţi mâncare la coburi, Ionuț, îl sfătui Alexăndrel-Vodă. 

— N-am nevoie de mâncare, măria ta. Afară de asta, suntem în postul 
sântămăriei. Dac-oi fi însetat, stau la un izvor; altceva nu-mi trebuie. 

— Îţi poruncesc să nu întârzii, Jder. 

— Nu întârzii, măria ta. Văd ce am de văzut și mă întorc numaidecât. 

Feciorașul comisului ieşi din Cetate în ceasul al treilea al dimineţii, la 
prânzișor. Pagul se simţi strâns în zăbale şi ars din pinteni. Gheorghe 
Tătarul abia se putea ţine de stăpânul său pe buiestrașul lui cu urechile 
aplecate îndărăt. Cum intrară în drumul Nimircenilor, Jder își conteni fuga 
şi-și lăsă calul în pas. Când meterezurile cetăţii se cufundară după deal, 
ocoli pe râpi cătră apa Sucevii. 

Jder cel mititel ştia să-și ducă fugarul până la marginea puterilor lui, 
avântându-l și înfierbântându-l când şi când, şi dându-i răsuflet destul de 
des în pas. Mai puţin? Cruţare avea pentru el însuși călăreţul, care nu 
înţelegea să-și dea nici un fel de răgaz. când se aplecă soarele U chindie, 
Ionuţ își simţi în gură limba uscată de arșiță. Pagul era istovit; 'Tătarul 
rămăsese în urmă. Curtea de la lonășşeni se zărea în fund, lângă dumbravă. 


Atunci feciorul comisului făcu popas, la un şipot Dădu ocol pagului 
mângâindu-l. 

— Am ajuns; lumea-i în stăpânirea noastră, îi zise el. 

Calul îi răspunse c-un ușor murmur de nechez lăuntric. Jder își puse 
obrazul în bătaia izvorului. Dădu pagul în sama 'Tătarului, ca să-l frece cu 
şumuiac de iarbă uscată. El însuși se întinse cu fața în sus, în pajiște la 
marginea drumului, primind în genele închise lumina piezișă a soarelui. Un 
vânt abia simţit îi suflă din corp truda. 

Când se arătă dintr-odată acel călăreț tânăr și fudul în preajma livezii de 
zarzări, jupâneasa Tudosia dădu țipăt, înălțând braţele ca de spaimă. Se 
răsuci din pridvor vârând capul pe ușă și strigând ascuţit: 

— Nasta! Nasta! Îţi vine veste de la Suceava. 

Jupâniţa sosi cu foile învăluindu-se. Stătu o clipă; își acoperi gura cu 
mânile, ca să nu ţipe, se întoarse pe loc și dispăru. Maică-sa o căuta 
vorbindu-și singură și mustrând-o. Deodată fata apăru din cămăruţa ei în 
laturea lui Jder şi-i cuprinse braţul drept, în tăcere. 

— Unde-ai fost? Jupân Ionuț îţi aduce ştire de la măria sa Alexandrel. 
Dorim într-adevăr să știm când ne putem învrednici să ne bucurăm de 
vederea măriei sale, ca să se ospăteze şi să odihnească iarăşi la noi. 

— Toate la vremea lor, răspunse nedeslușit Ionuț. — Doresc să știu dacă 
nu-i supărat pe noi. 

— Nu-i supărat, jupâneasa 'Tudosie. 

— Atuncea sunt liniştită. 

Jupâniţa se alătură iarăşi de braţul lui Jder. 

— Mamă, grăi ea zâmbind, lasă-l pe jupân Ionuț să răsufle; abia a 
descălicat. Dacă are carte, are s-o puie în mâna domniei tale. 

— N-am carte. 

— Dacă are veste anumită, are să ţi-o spuie. 

— Am veste anumită pentru jupâniţa Nasta. 

— Vai, jupâne Ionuţ, se tângui stăpâna casei; Nasta e deprinsă să nu ție 
nimic ascuns față de maica ei. 

— Într-adevăr, mamei nu-i pot ţinea ascuns nimic, încredința pe Jder 
jupânița Nasta, ducându-l în sufragerie şi îndemnându-l să se așeze pe 
scaun. Am s-o rog numai pe măicuţa aceasta a mea să aducă anumit rod de 
trandafir, decât care mai bun dulceţ nu se află pe lume; și să vadă de 
asemeni dacă putem pune o gustare pe masă, rodnică de un drumeţ trudit. 
Pe urmă vine rândul veştilor, când avem să alcătuim tustrei sfat. 


— Toate le fac cât ai bate din palme, se ridică înfocată de la locul ei 
jupâneasa 'Tudosia, numai vă poftesc să nu începeţi judecăţile divanului fără 
mine. 

Pe când jupâneasa Tudosia umbla în dulapuri căutând, ori ieșea cătră 
cămara de alături înturnându-se iar, Nasta se învârtea neliniștită în preajma 
oaspetelui. Jder îi cerceta din când în când zâmbetul, dar în el nu putea ceti 
nimic. Nici nu-i putea pune întrebări arzătoare câtă vreme jupâneasă 
Tudosia nu se depărta. Pricepea de la copilă numai acea privire cu care-i 
mai ceruse răspuns c-o săptămână în urmă — dacă i-i dragă. De asemeni 
acest răspuns i-l cerea prin anumite mișcări ale trupușorului ei înveşmântat 
în foi largi de matasă. Când acele foi umblau furiș spre un colț al odăii; 
când se răsuceau deodată zbătându-se ca un val; când rămâneau în loc 
alinându-se. 

— Ionuţ, îi şopti ea pripit, când rămaseră singuri; n-avem decât câteva 
clipe până ce se întoarce iar mama. Vreau să te vestesc ce să-i spui: că măria 
sa Alexandrel pofteşte să ştie cum mergem cu sănătatea; şi că nu târzie 
vreme măria sa va veni. Altceva am să-ți spun eu după aceea, într-un loc 
unde nu vom fi decât doi. Să n-adormi și să stai treaz. Pân-atuncea spune 
repede ce vreau să ştiu eu. 

Jder îi răspunse fără cuvinte, cuprinzând-o şi sărutând-o. La zgomotul de 
paşi al jupânesei 'Tudosia, amândoi rămaseră despărțiți şi liniștiți ca nişte 
sfinți. 

După ce feciorul comisului își îndeplini cătră stăpâna casei solia, cu 
vorbe întortochiate şi desluşiri atunci născocite, fu cuprins de o trudă 
nebiruită. Și nu mult după aceea, la al patrulea ceas al nopţii, pe când sta 
treaz în cămara lui, ascultând orice mișcare afară şi-n păreţi, jupânița Nasta 
veni lângă el. Se simţi cuprins dintr-odată ca și cum cineva ar fi vrut să-l 
sugrume. 

— Stai liniștit, îi strecura în ureche vorbe fierbinţi fata. Acuma pot să-ţi 
spun de ce ţi-am părut atunci bolnavă. 

— Acuma nu mai eşti? 

— Acuma nu mai sunt, căci am nădejde în tine, Ionuț. 

Înainte de a o asculta, Jder îi astupă gura. N-o lăsă multă vreme să 
vorbească, până ce stătu cuminte în braţele lui, suspinând și aşteptându-i iar 
dezmierdările. 

— N-avem vreme, Ionuț, păru ea că se spăimântă după aceea. Dacă mă 
strigă mama, eu nu pot decât să mă ascund sub braţul tău. 


— Atuncea vorbeşte. 

— Vorbesc. Mama doarme neîntoarsă până după miezul nopţii. Dacă îţi 
alături urechea de păretele din dreapta, o auzi. Sforăie subțire, parcă s-ar 
mira întruna. Când nu se mai aude nimic, se întoarce pe partea cealaltă. 
Atuncea câteodată grăiește singură și, uneori, când i-i frică, mă chiamă. 

— S-a întâmplat ceva, de ai nevoie de mine? 

— Am nevoie, Ionuţ. Într-o noapte, mama a strigat şi a vorbit anume 
lucruri. Am ascultat fără voie şi m-a cuprins o spaimă. Dimineaţa, m-am 
rugat la Maica Domnului să fiu iertată pentru minciuna ce trebuie să spun şi 
am și povestit maicei mele un vis, în care am pus cuvintele ei şi i-am arătat 
vedenie înfricoşată de oameni străini, negri la chip, care amenințau viaţa lui 
Alexandru- Vodă. Băgând de samă că-și ţine strâns taina am căzut la mare 
scârbă și gânduri. Cu şiretlic am scos unele vorbe pe care le-am legat cu 
celelalte, am cercetat-o şi despre niște trimeși de la neamurile noastre din 
Lehia, care aduc aici, din când în când, câte o veste şi câte un dar, şi am 
înţeles acel lucru de care am fost bolnavă, oara trecută, când aţi făcut aici 
popas. 

Ionuţ Păr-Negru asculta cu luare-aminte şoaptele repezi ale jupâniţei. 

— Crezi într-adevăr că este primejdie pentru stăpânul meu? 

— Cred că este, câtă vreme s-or ţinea în preajmă acei oameni străini, de 
care s-a înfricoşat, în somn, mama. Acum îi visez şi eu în orice noapte. 
Când aţi fost în cealaltă săptămână, m-am temut să nu mâneţi aici. Un om 
de la curtea noastră poate duce în două ceasuri știrea acolo. Și dacă acolo 
stă într-adevăr un podgheaz la pândă, așteptând asemenea prilej, apoi până 
în ziuă poate să fie aici, ca să-l ieie pe coconul domnesc din aşternut. Nu 
ştiu cine poate trimete această știre. Poate chiar mama să se facă vinovată 
de asemenea faptă. Trebuie să-ți mărturisesc că nu mă tem atât pentru 
stăpânul dumnitale, cât pentru viaţa ta. Aş dori să-mi spui că-s o proastă și 
n-am a mă teme de nimic, ca să te mai pot vedea; dar iar mă întorc și cuget 
la primejdie, și te rog să vii singur, căci cu tine n-are nimenea nimic. Ori 
fură-mă şi du-mă undeva, ca să nu mai am spaimă. Ori, când vine 
Alexăndrel-Vodă, nu-l lăsa să întârzie. Ori, dacă se îndărătnicește să 
întârzie, tu pleacă și lasă-l. Atuncea, dacă pleci, să nu uiţi să mă iei și pe 
mine. 

Ionuţ căută în sărutările şi îmbrăţișările jupâniţei Nasta o înţelepciune pe 
care nu o putea găsi. 


— Cât îs în slujba Domniei, îi lămurea el, nu te pot fura. Doar să mă 
reped la Timiș, să mă mărturisesc mutei, și să trimeată dumneaei hoți. Dacă 
spun lui Alexăndrel- Vodă ce am aflat de la tine, ne primejduim amândoi, eu 
şi tu, căci măria sa mă socoate acum la Timiș; iar eu, ca un viclean, mă aflu 
aici. Pentru fapta ce săvârşesc acum, măria sa poate să-mi ieie capul, căci 
am călcat credinţa noastră şi frăția de cruce. Dacă poruncește deci 
Alexăndrel-Vodă să vin cu el aici, eu trebuie să mă supun. Dacă răsare 
asupra lui o primejdie, eu trebuie să stau pe loc şi să-l apăr. Dacă în vreun 
chip oarecare îl fac să nu vie, mă pedepsesc pe mine, căci pier de sete; iar 
apa mea nu-i decât aici. Mă gândesc că poate nu-i nimic și ţi-ai făcut vreo 
nălucire. 

— Poate fi și nălucire, suspină copila. Cuprinde-mă iar şi spune-mi dacă 
pot fi aşa de fericită, iarăşi, săptămâna viitoare. Până atuncea număr 
ceasurile. Să nu care cumva să spui cuiva ce-ai aflat. Acuma mă tem de 
viaţa ta. Fără tine, mă prăpădesc şi eu în clipă. 

Sfârșitul acelui sfat se depărta cu totul de nălucirile de primejdie, până 
ce cucoșii începură a cânta pe rând, afară, straja a doua a nopții. 


CAPITOLUL XI 


IONUȚ JDER AFLĂ O CAPCANĂ GĂTITĂ STĂPÂNULUI SĂU 


Mezinul se întorcea spre Suceava plin de dulceața nopții. Deși îl 
copleşeau stăruitor vedeniile dragostei lui și părea nepăsător de arşiţa zilei, 
era în el ceva treaz, ca o neliniște necontenită. Ca să preîntâmpine o 
întâlnire neplăcută, coti pe alt drum decât cel obișnuit și ieși pe dealurile de 
unde se vedea Moldova. 

Ce-l îndemnase să ia asemenea hotărâre, nu-și putea bine desluşi mai 
târziu. Poate avea grija să nu dea peste slujitori ai stăpânului său, mergând 
cu veste în același loc unde fusese el singur. Poate era frica să nu se 
încrucișeze, pe cale, chiar cu Alexandrel-Vodă. Căci din poruncile pe care, 
în acele zile, le repezea Domnia, putea fi una care să îngăduie coconului 
domnesc să abată iar unde îl mâna patima iui. Drumul cestălalt era mai 
puţin purtat de alergătorii lui Vodă. Și chiar de i-ar fi întâlnit cineva 
cunoscut şi ar fi oblicit de asta Alexandrel, și i s-ar fi părut ciudată o 
călătorie în miazănoapte, când drumul era spre asfinţit, mezinul îşi pregătea 
în mintea lui un răspuns mulțămitor. Acest gând călăuzitor se alegea singur 
ca o rază în negura grijilor care-l învăluiau cu tot cu dragostea lui. leșea 
acest gând chiar din mărturisirile Nastei. Se afla în Jder ca o presimţire de 
sălbătăciune, care, umblând sub codru și căutându-și adăpătoarea și pășunea 
şi ascultând și chemarea dragostei, are totuşi întreaga-i făptură încordată 
spre primejdie. 

Deci Jder venea pe celălalt drum, pe sub plopi, lăsându-și calul să umble 
în trap domol. Rânduiala ascunsă a lucrurilor din lumea asta, în care se 
îmbina și acea presimţire tainică, făcându-l să cotească pe anumită cărare la 
anumit ceas, îi scoase înainte cea mai ciudată înfățișare de om. 

Vedea de câtva timp cum vine împotrivă-i, pe drumul lung și drept, o 
căruță pe care o trăgea un cal înhămat cu cerc. Peste căruță, în văzduhul 
fără nici o suflare de vânt, pluteau nouri uşori de pulbere. 

Când căruţa ajunse la zece paşi de el, Jder opri, băgând de samă într-însa 
obraz cunoscut. Pe capră, în dreapta, ţinea hățurile și biciul un slujitor, iar în 
stânga acestui slujitor părea că dormitează, copleșit de zăduf, cinstitul 
neguţător Iohan Roșu din Suceava, ulița armurierilor. Ionuț îşi mişcă pagul 
în curmezișul drumului, părând bucuros de vederea unui prietin. 


Neguţătorul Iohan Roșu nu dormea. Cum se opri căruţa, domnia sa ridică cu 
grabă nasu-i rumăn și clipi din ochi, ca să se dezmeticească din gânduri. 

— Aha! ce mare bucurie, rânji el, că întâlnim un prietin al nostru. Nu te- 
am văzut de zece zile pe la noi. De unde vii domnia ta, jupâne Ionuţ? 

— Vin de la Timiş, răspunse cu desăvârşită încredințare mezinul. 

— De la Timiş? se miră neguţătorul. După cât cunosc eu, nu se află alt 
loc cu numele Timiș. Unul este şi acela-i cu totul în altă parte. 

— Adevărat este, prietine, zâmbi Ionuț. De la acel loc cu numele Timiș, 
duce un drum la sfântă mănăstire Neamţu. La sfânta mănăstire Neamţu, am 
eu un frate călugăr, care mi-a dat o solie pentru un cuvios părinte Ilarion, la 
un schit, în munte. Am trecut deci de la Neamţu de-a dreptul şi acuma mă 
întorc unde-i datoria mea. 

— Înţeleg, înţeleg, încuviinţă neguţătorul cu glas leneș. 

Lui Ionuț i se părea că cinstitul neguţător nici nu i-a ascultat lămurirea, 
întrucâtva prea amănunţită, şi că se află stăpânit de gânduri ale treburilor 
lui, cătră care se ducea. Pe lângă asta, vrednicul neguţător Iohan Roșu părea 
trudit ori nedormit. Îndată ce începu să râdă fără noimă, ca și cum nu credea 
nimic din ce i se spusese, Ionuţ înţelese că acea trudă are altă pricină. Într- 
adevăr, după ce se veseli, neguţătorul își umbri nasul mare cu palma, ca şi 
cum s-ar fi ruşinat de coloarea-i trandafirie. 

— Aş putea oare să aflu şi eu, meştere Iohan. Încotro îţi este calea? 

— Aha! calea mea, jupâne dragă, e ca totdeauna la afacerile mele, la 
Liov. Acuma poate să mă opresc ceva mai degrabă, cum trec hotarul. 

La acest cuvânt, slujitorul mustăcios, îmbrăcat în strai leşesc, îl păli în 
coastă cu coada biciului. 

— Ce este, Vichentie? se miră neguţătorul. 

— Nu-i nimic, Iohan. 

Jder strecură o privire spre Gheorghe Botezatu Tătarul. Slujitorul său se 
oprise şi el în mijlocul drumului, în laturea stăpânului său, însă părea 
nepăsător și se uita spre o dumbravă, dincolo de fânaţuri cosite. 

— Vra să zică, jupâne Ionuț, schimbă vorba neguțătorul, domnia ta te 
duci la Suceava tocmai când alții pleacă. Ar fi trebuit să te grăbești. 

— De ce? 

— Ca să întovărăşeşti pe măria sa Alexandru- Vodă. 

— Unde să-l întovărăşesc? 

— Parcă domnia ta nu ştii? se veseli neguţătorul c-o gură mare, în care 
se zăreau știrbături negre. 


— Nu ştiu nimic, se miră cu mare nevinovăție Jder. 

— Ba ştii, iar dacă nu ştii, întreabă-l pe jupân Dumitru Crivăţ 
medelnicer. Însă nici pe el nu-l poţi întreba, căci şi domnia sa a plecat azi 
dimineaţă cu măria sa Alexandrel. 

Slujitorul de pe capră ghionti de astă dată cu cotul pe stăpânul său. Deși 
mișcarea lui se săvârşise cu totul furiș și repede, Jder n-o scăpă din vedere. 
Adulmecă deodată ca un copoi şi-şi ascuţi înainte nasul, bănuind dinaintea 
lui ceva neobișnuit. Bănuiala stătu în el ca fulgerul în nour şi-i scapără din 
învălmăşeala gândurilor până în nasu-i lung, care se încreţi deodată. Îşi 
şterse mustăcioara la dreapta și la stânga, își mângâie pata de jder de la 
coada ochiului, apoi chemă c-un glas șuierător pe Tătar, ca la vânătoare: 

— Botezatule! 

Slujitorul tresări. Privi pe stăpânul său și-l văzu schimbat la înfăţişare şi 
încordat. Omul cu bici de pe capra căruţii mormăi repezit câte va vorbe 
leşeşti cătră neguţătorul Iohan. 

— Trebuie să plecăm! își ridică el glasul cu hotărâre. Dacă întârziem, se 
supără pana Mina. 

— Staţi, prietinilor, întoarse alene cuvânt Ionuț. Unde anume să plecaţi? 
Şi de ce se supără pana Mina? 

— Se supără pentru că stăpânul acesta al nostru nu se mai satură de vin. 
Spune acuma prostii. S-amestecă unde nu trebuie. 

Jder îşi îndârji deodată glasul: 

— Staţi pe loc! Nu porneşte nimeni de aici până ce nu deslușesc ce este. 

Neguţătorul păru că trece printr-o înfricoșare rece şi tresări pe jumătate 
dezmeticit, râzând strâmb. 

— Nu înţeleg supărarea domniei tale, jupâne Ionuț. Nu eşti oare și 
domnia ta prietinul nostru, ca și dumnealui medelnicerul Crivăţ? Nu te-am 
primit și nu te-am ospătat subt acoperișul casei mele? 

— Ba da. 

— Atunci, ca nişte prietini ce ne aflăm ai domniilor voastre, ce mirare 
este că ştim unele din câte se petrec la curtea înaltului nostru stăpân? Le-am 
aflat de la domniile voastre, he-he! 

— De la mine n-aţi aflat nimic. 

— Atunci am aflat de la medelnicer. Ori de la domnia ta aflăm, ori aflăm 
de la domnia sa, tot una este. Căci noi nu avem nici o răutate şi suntem 
credincioşi robi ai Domniei. Lasă-ne să plecăm. Nu șăgui. 


— Nu şăguiesc, pan Iohan. Nu vă las să plecaţi până ce nu mă deslușeşti 
deplin. Să-mi răspunzi când a plecat măria sa Alexandrel. 

— Asta ştie oricine. A plecat as'dimineaţă. 

— Bine. Să-mi răspunzi ceva de care știe mai puţină lume. Unde a 
plecat? Nu încerca să ocoleşti, am înţeles că ştii. 

— Nu încerc să ocolesc, jupâne Ionuţ. 

— Să mă lămureşti acuma de ce ai purces și domnia ta pe cale în aceeași 
dimineaţă. 

— Am treabă la Rădăuți. 

— Ba ai treabă dincolo de hotar, precum ai spus. Ce treabă așa de 
grabnică ai acolo și cui te duci să dai vestea pe care mi-ai mărturisit-o şi 
mie? 

— Care veste? Nu mă necăji, jupâne, lasă-mă în treburile mele. Eu sunt 
un om în vârstă, cinstit şi cunoscut, domnia ta eşti un copil. Vichentie, dă 
bici calului! 

Mezinul comisului răcni deodată aprig, încruntându-se şi zbârlindu-se în 
toată înfăţişarea lui. 

— Descalică, Botezatule! Opreşte-i! 

Tătarul sări din şa tocmai când slujitorul leah dădea bici, şi voia să 
ocolească calul lui Jder. Trăgând jungherul, tăie legăturile cercului; hulubele 
căzură; calul se sperie lovit în cap de cerc şi se năpusti în marginea 
drumului. În aceeași clipă slujitorul leah trase din fân, de sub capră, un 
baltag cu coadă lungă, ridicându-l cu repeziciune asupra Botezatului, care 
venea spre căruță. Neguţătorul, împins ca de un arc, cu o sprinteneală 
surprinzătoare, năvăli din altă parte în latura lui Jder, după ce scosese din 
aceeași ascunzătoare o sabie dreaptă cu două tăișuri. 

Gheorghe 'Tătarul zvârli asupra slujitorului leah jungherul de care se 
slujise ca să deshame calul. Îl prinsese de vârf şi-l trimesese ca-ntr-o 
scăpărare în grumazul omului, sub urechea dreaptă. C-un răcnet, slujitorul 
se prăvăli îndărăt, agățându-se cu o mână de draghina căruţii şi vărsând 
sânge din rană. 

Jder puse pinteni. Strunind pagul într-o săritură piezișă, ocoli pe 
neguțător. Pe când căuta în stânga să-și afle una din sculele-i de nălbar, pe 
care le purta la oblânc după rânduiala de la Timiş și sfaturile lui Simion, 
dintr-odată prăvăli calul peste ospătar. Din șa, căzu de-a dreptul deasupră-i, 
apucând sabia căzută şi lovindu-l cu straja. 


— Vai de mine, jupâne Ionuț, răcni el. Asta-i plata domniei tale pentru 
prietinia ce ţi-am arătat? Cu ce-am greşit? Cui am greșit? 

— Ți-am cerut să-mi răspunzi pe loc ce cauţi la hotar tocmai în ziua 
când Alexandrel-Vodă se duce la lonăşeni. 

— Mă rog, ce crezi domnia ta? Ce vină-mi pui? Eu n-am nimic 
împotriva măriei sale. N-am a vorbi nimănui de asta. Mă jur pe sufletul 
meu; fac orice; dacă-mi dai voie şi-mi slobozi mâna, fac cruce și mă jur în 
faţa lui Dumnezeu care ne vede și ne-aude, că nu-i nimic din ceea ce poate 
crezi domnia ta. 

— Ce cred eu? 

— Nu ştiu ce crezi. Mărturisesc că vestire despre umbletele coconului s- 
au dat mai de mult: însă acuma n-am a spune nimănui nimic. Crede-mă, 
jupân Ionuț, nu mă năpăstui, ca să n-ajung aninat de gât într-o creangă de 
copac. Ce ţi-a venit domniei tale să scorneşti asemenea poznă? 

Jder îl scutură cu mânie: 

— Lasă tânguirile și vorbele de prisos, ori te străpung și te zvârl în râpă, 
ca să te mănânce hultanii. Ţi-am cerut să-mi dai samă ce cauţi la hotar; tu 
mi-ai răspuns trăgând sabia. 

— Am greșit; eram băut. Acuma mă supun și răspund. Mă duceam la 
hotar pentru altceva. Este o afacere a mea. Aveam de trecut în Lehia, în 
noaptea ce vine, o marfă de preţ. 

— Vorbeşte deslușit. Ce marfă? Unde și cum? 

Pan Iohan rămase întăi cu gura căscată, cu aceeași ochi care se holbau 
înfricoșaţi şi uimiţi de întâmplare; încercă să rostească ceva și i se încleștară 
fălcile. Îşi întoarse ochii de cătră slujitorul său căzut cu capul sub căruţă și 
gemând de moarte. 

— Iezus Măria! lezus Măria! bolborosi el în limba lui, strângându-și 
palmele şi îndreptându-le spre fecioraș. Crede-mă, jupâne Ionuț; nu mă 
duce nevinovat la osândă! 

— Care marfă? Unde şi cum? 

— Ah, Doamne Dumnezeule, nu pot spune. 

— Botezatule! porunci Jder, pe când lega strâns pe neguţător. Drege 
hamul şi înhamă calul. Ducem pe amândoi acești mișei la Cetate. Văd 
venind oameni din urmă, care ne-or da ajutor să-i rânduim unul lângă altul 
în căruţă. Și-or da samă la Domnie pentru neguțătoriile lor ascunse și 
vorbele purtate la hotar. Asemenea marfă o plăteşte îndată gâdea. 


Văzând că drumeţii se apropie cu oarecare sfială, Jder le strigă de 
departe: 

— Poftiţi aici, oameni buni, și daţi ajutor. Slujba Domniei! 

Oamenii grăbiră îndată la porunca lui. Căruţa cu prinșii fu întoarsă la 
Suceava. Cu destulă repeziciune, pe un drum lăturalnic, în afară de târg, 
Jder îşi duse prinșii ia Cetate, dându-i, cu puţine lămuriri, în sama 
postelnicului al doilea Grigoraşcu Jora. 

Aceleași rânduieli ascunse ale întâmplării îi înlesneau graba de care avea 
nevoie. Măria sa Ștefan-Vodă era ieșit din ajun, cu boieri şi călărime, înspre 
ținutul Hotinului. Grigorașcu Jora, având la cunoştinţă parte din taină, 
porunci să fie lepădaţi robii la băşști, până ce însuși domnia sa se va duce să- 
i cerceteze. Puse străji, cu poruncă să nu lese pe nimeni să pătrundă înspre 
prinşi, ca să nu iasă vorbe de la ei în afară. Însuşi domnia sa, încălecând cu 
cea mai mare grabă şi luând cu sine câţiva slujitori, coborî în târg, la 
ospătăria din ulița armurierilor, ca să apuce pe pana Mina și pe slugile casei. 

La al şaptelea ceas al zilei, toţi prinşii erau în tainiţi. Postelnicul chemă 
pe lonuţ la poruncă și-i arătă ce se aflase. Adevărată era mărturisirea lui pan 
Iohan că, în sara trecută, poposiseră la ospătăria lui neguţători. Acei 
neguţători porniseră în jos pe drumul Nimircenilor, la treburile lor. Ce 
neguțătorie vor fi având, încă nu se ştie, dar trebuie să se afle îndată ce 
Iohan Roşu va fi strâns în cleşte. Orice neguţătorie ar fi, se dovedeşte că 
dumnealui Jder cel mititel a lucrat pripit, ca un tânăr ce se află, lovind și 
vărsând sânge; însă rău n-a făcut, deoarece a socotit să apere de vreo 
primejdie pe stăpânul său coconul domnesc. Se dovedește ușor că nu poate 
fi legătură între o ameninţare pe care ar pune-o de aici la cale pan Iohan și 
popasul măriei sale Alexandrel la lonăşeni. Căci măria sa Alexandrel ajunge 
la Ionășeni sara, iar ospătarului îi trebuie tot atâta vreme să ajungă pe 
drumul lui la cunoscuţii cu care ar fi având o întocmire împotriva 
coconului. Din locul acesta este iarăși destulă cale, patru sau cinci poşte din 
cealaltă parte a hotarului, până la lonășeni. Aşa că nu se arată să fie asta 
pricina călătoriei lui pan Iohan. Pe urmă, de unde se știe că s-ar fi pus ceva 
la cale împotriva măriei sale Alexandrel? 

— A mărturisit însuşi leahul că el şi muierea lui au dat de ştire în Lehia 
pentru drumurile măriei sale la lonăşeni, se grăbi să dea lămuriri Jder. 
Acuma înţeleg și mai bine asta, aducându-mi aminte de toate ispitele 
femeii, şi de prietinia pe care o arăta lui jupân Crivăţ medelnicer, și de 
şiretlicurile îmbrăţișărilor ei, căci nu era îmbrăţişare fără întrebări. 


— Aud asta cu mare uimire, jupâne Ionut. 

— Mă aflu cu totul rușinat de slăbiciunile mele, se rușina Jder. 

Postelnicul Grigorașcu îşi scutură frumoasa-i barbă castanie, râzând cu 
plăcere şi bătând cu palma pe spate pe Ionut. 

— Fii mai puţin ruşinat, jupâne Ionuț, râse el, căci asemenea slăbăciuni 
sunt ale vârstei noastre. 

Ionuţ îl privi cu grijă: 

— Socot că domnia ta ai să afli adevărul. 

— Care adevăr? 

— Că Domnia are duşmani în Lehia dintre pământenii noştri fugari de la 
Aron-Vodă. 

— Asta se ştie. Se află acolo mai cu samă jupân Mihu, fost mare logofăt. 

— Deci pot fi primejdioase pentru stăpânul nostru drumurile la lonășeni. 

Postelnicul privi iar pe Jder cu ochi rotunzi de mirare. 

— Pe cât înţeleg, jupân 'Tonuţ se învoi el, domnia ta dovedeşti un duh 
ager. Însă pribegii, în ziua de azi, au alte trebi; şi îngrijorările domniei tale 
sunt deșarte. Ori ai aflat ceva anume? Găsesc și eu în mărturisirile leahului 
ceva, dar de aici la acea înfricoșată faptă la care cugeți domnia ta, mi se 
pare că-i destul de departe. Ce ştii domnia ta anume? 

Jder se închise în sine, cu inima bătând. 

— Nu ştiu nimic altceva. 

— Atunci putem cruța pe măria sa stăpânul nostru de supărări şi mânii, 
se linişti postelnicul Grigoraşcu. De ce să vârâm în măria sa şi această 
spaimă? Și mai ales de ce să afle măria sa de drumurile coconului său? 
Dacă află măria sa, nu-i bine. lar mai ales dacă se întâmplă ceva lui 
Alexandrel, atuncea se duc și alţii să ţie tovărășie, la întuneric, leahului şi 
muierii lui. Ascultă-mă pe mine, îl mângâie prietineşte postelnicul pe Jder, 
ia din toate învăţătura cea bună. Lasă în seama mea pe prinși, iar domnia ta 
nu mai întârzia şi du-te după Alexăndrel-Vodă, precum mi-a lăsat măria sa 
poruncă în astă dimineaţă, când a ieşit din Cetate. 

Mezinul comisului rămase un timp ameţit și cu privirile tulburi, 
încercând să desluşească în sine ce avea mai bun de făcut. Orice adaos al lui 
în legătură cu mărturisirile jupâniţei Nasta ar fi descoperit ceea ce nu 
trebuia să ştie nimeni pe lume și mai ales l-ar fi vârât — din ceea ce arăta 
destul de deslușit postelnicul — în primejdie de moarte. Înţelepciunea care 
se afla în împrejurări și-n presimţirile lui îi poruncea din nou, de astă dată 
prin glasul lui Jora, purtarea ce trebuia să aibă. Nu-i rămânea alta decât să 


ceară de la postelnic cai hodiniţi pentru el și pentru Botezatu și să se ducă 
într-o întinsoare la lonășeni. Ajutor de oșteni nu poate cere, ca să nu se 
stârnească iarăși întrebări și cercetări, însă nu mai era de pierdut nici o 
clipă. Încă mai era vreme să ajungă la timp, ca să scoată pe coconul 
domnesc la larg. lar dacă spaimele se dovedesc năluciri mincinoase, atunci 
înseamnă că în zodia lui, pe care i-a spus-o pe de rost dascălul Pamfil, nu-i 
nici o scădere. Va avea har în dragoste și milă de la cei mari, cum a ieșit în 
şoaptă și din ghiocul prorociţei. 

Dobândind cai proaspeţi, îşi căută în pripă slujitorul şi-l puse să închinge 
pe ei şăile cu tot tacâmul lor neştirbit, încalecă numaidecât şi coborî pe 
urmele stăpânului său. De la jumătate de cale, spre sară, umbletul începu să- 
i fie anevoios. Sosiseră nouri urâţi, din asfinţit-miezul nopţii, aducând 
ploaie. După un ceas de asemenea vreme, drumul se desfundă. Într-un 
răstimp, curgerea ploii conteni și se învălui asupra cuprinsurilor o pâclă 
cenuşie din care curgea burniță. Jder și Tătarul căutau cale mai puţin grea 
pentru cai prin pajiștea de la marginea drumului, în locurile pietroase 
dinspre lonășeni, umbletul le spori. Ajunși deodată, noaptea târziu, în 
preajma curților, Jder opri, plecându-și urechea și ascultând, cu inima 
înfricoşată. 

Lacul părea liniştit; nu se zărea nici o lumină nicăieri. 

— Ţine-ţi armele gata, porunci Ionuț Tătarului. 

El însuși, descălecând şi apucând sabia goală, dădu ocol cu luare-aminte 
saraiurilor. Chemă cu glas încet straja, pe care o ştia așezată în acea parte a 
gospodăriei. Ca şi cum ar fi tresărit din somn, cornul izbucni scurt şi 
spăriat. Omul era vârât într-un covru de paie; răsări ca o matahală neagră, 
înălțând bâta. Cânii începură a zăpăi cu oarecare lene din adăposturi. 

— Cine-i? răcni înăbușit paznicul. 

— Eu sunt, slujitorul măriei sale. Fii liniștit. 

— Aha! domnia ta ești boierașul cel cu semn la ochi. 

— Eu sunt. Răspunde-mi dacă măria sa a ajuns cu bine. 

— Slavă Domnului, a ajuns cu bine și acu hodineşte. 

— Ce fac stăpânele? 

— Ce să facă? Nu ştii domnia ta treaba femeilor? Cum l-a cunoscut pe 
măria sa, jupâniţa noastră s-a bolnăvit iar. Ei, da' de-acu poate i-a trece. 

Străjerul râse singur prin întuneric, ca şi cum era încredinţat că Jder nu-l 
aude. Însă Ionuţ îl auzea, bucurându-se de acel râs prin pâcla burniţii. 

— Încolo-i bine-pace? 


— Bine-pace, mulțămim Maicii Preciste. 

— Când au venit oamenii cu veşti de dincolo? 

— Ieri. A venit unul cu caii cumpăraţi de la un șleahtic. Are stăpâna asta 
a noastră patima cailor mari. A stat acel om până azi; iar spre sară s-a întors 
la treaba lui. A stat și s-a uitat cât de frumos venea măria sa cu slujitorii săi, 
şi cu câtă repeziciune a descălicat măria sa. A făcut semn cu capul de mare 
plăcere şi s-a dus. Încă râdea şi spunea că nu târzie vreme se întoarce. 

— Ca să mai aducă şi alți cai? 

— Întocmai precum spui domnia ta. Nouă totdeauna, jupânelule Ionuţ, 
ne-a plăcut cum le vezi toate și le înţelegi, așa că jupâniţa Nasta socot eu că 
are să se bucure văzându-te. Ai venit c-o întârziere, ori c-o grabă? 

— Am venit cu întârziere, omule, căci așa a fost rânduială mea; și cu 
grabă, căci trebuie să trezim pe măria sa, ca să purceadă în clipeală, să se 
afle numaidecât mâni înainte de amiază la porunca Domnului nostru Ştefan- 
Vodă. Deschide poarta, ca să trecem la odaie, să deșteptăm pe slujitorii 
măriei sale coconul domnesc. Să-și scoată caii, să apuce armele. 

— Oi, jupânelule Ionuţ, oftă străjerul; grele-s slujbele Domniei, dar n-ai 
ce face, trebuie să te supui și să umbli, noaptea, pe vreme de ploaie. E mai 
bine de mine, aicea în culcuș, fără de nici o grijă. 

Filosofând, omul deschise poarta şi dădu glas din corn. Jder porunci 
Tătarului: 

— Trezeşte slujitorii și-i scoate fără de nici o întârziere afară! 

Sunară bătăi în uşi și se stârni zvoană. 

Cu calul de căpăstru, Ionuț trecu la casa stăpânilor. Cânii, în preajmă-i, 
lătrau întărâtat. O lumină scapără prin geamul cunoscut de el. La gratii 
apăru fantasma înfricoșată a Nastei. 

— Nu te teme de nimic, îi strecură el cuvânt, apropiindu-se grabnic. 

— Tu eşti, Ionuț? se uimi ea, cuprinzându-și în palme tâmplele. Nu te 
aşteptam, dar mă gândeam la tine și stăteam trează. Nu ştiam ce să fac şi 
dacă trebuie să mărturisesc ceva măriei sale. Acuma sunt bolnavă cu 
adevărat, Ionuț, de frică. 

— Dă-mi drumul. Trebuie să scol pe măria sa. 

Se născu în odăi dintr-odată freamăt. Glasul jupânesei Tudosia păru că 
se tânguiește. După ce se traseră zăvoarele, Nasta rămase o clipă în faţa lui 
Jder, în straiul ei alb de noapte. El o cuprinse repede sărutând-o, apoi o 
depărta de la sine. Trecu spre stăpâna casei, care scotea pe ușă un braţ cu 


făclie și un cap uimit, legat pe sub bărbie cu grimea roșă. Bătu în ușa 
cămării coconului. 

— Măria ta, scoală și ieşi. Porunca lui Vodă! Slujitorii aşteaptă afară. 

Ușa se deschise numaidecât, Ionuț apucă din mâna jupânesei făclia și 
pătrunse la stăpânul său. Îl ajută să tragă pe el straiele, îi încinse armele. ÎI 
trăgea după el, fără nici o sfială că l-ar putea jigni în mândria lui de cocon 
domnesc. 

— Spune-mi repede, Jder, ce este? îl cerceta cu înfricoşare Alexandrel. 
A aflat ceva poate măria sa? Are nevoie de mine pentru vreo pricină? Este 
vreo ridicare grabnică la război? 

— Îţi spun pe drum, măria ta, nu pot suferi să mai stai aici. 

— A fost sara cea mai plăcută a vieţii mele, Ionuţ. 

Jder se alătură strâns de el şi-l simţi duh de vin. 

— Ai auzit ce ţi-am spus, prietine Ionuț? 

— Am auzit, măria ta. 

— Am găsit-o pe Nasta întristată şi bolnavă, dar pe urmă s-a veselit de 
venirea mea. 

— Mă bucur prea mult de asta, măria ta, mormăi scrâșnit Jder, dar te rog 
încă o dată să binevoiești a ieşi. Altfel se poate întâmpla pentru noi amândoi 
o primejdie. 

— Nu înţeleg ce poate fi, prietine Ionuț. S-ar cuveni să ne luăm rămas- 
bun de la gazde. 

— Nu-i vreme de asta, măria ta. Cum să se înfățișeze în faţa unui cocon 
domnesc niște jupânese cuviincioase numai în cămăși de noapte? 

— Ai dreptate, Ionuț. Poate s-ar fi putut să aştept până dimineață. Dar 
dacă spui domnia ta că altfel nu se poate, am ieșit. 

— Să-ţi aşez dulama, măria ta. E vreme de ploaie. Binevoieşte de 
încalică. 

Oamenii erau buluciţi prin întuneric dinaintea livezii de zarzări. Doi 
slujitori purtau făclii. Alexăndrel-Vodă încălecase. 

— Stingeţi luminile! porunci Jder. 

Coconul domnesc căscă plictisit, mormăind: 

— Urâtă vreme. 

Apoi râse, ca un copil fără grijă, de împrejurarea neașteptată în care se 
afla. Jder era încordat de o frică nebiruită. S-ar fi dorit la multe poşte de 
acel loc. Nu se vedea nimic: împrejurimile zăceau neclintite sub bura de 
ploaie; cu toate acestea sălbătăciunea din el avea fiorul primejdiei. Subt 


acest fior era şi îndârjirea de a depărta de Nasta un potrivnic. Apăruse un 
prilej prielnic de care se folosea. Asta-l încălzea pe o parte, ca focurile de 
popas, iama, în pădure; pe când din cealaltă lăture îl sufla, îngheţat 
neliniștea. 

După cel dintăi avânt al cailor în drumul mare, Jder rândui lui Coman să 
fie călăuză înainte şi lui Botezatu să rămâie pază îndărăt. Curgerea ploii 
aproape contenise şi rămăsese numai negura, plutind peste fânaţuri, peste 
iazuri şi dumbrăvi. O lumină palidă de lună se cerea prin pâclă. 

Era poate cătră a treia strajă a nopţii, după socoteala pe care o făcea 
Ionuţ timpului. Pe când umbla în preajma stăpânului său şi era cu urechea 
aţintită cătră zvonurile dindărăt, înţelese că vine cu grabă dintr-acolo 
Tătarul, își grăbi calul înainte, spre călăuz. Când Botezatu îl ajunse, îl opri, 
aşteptând veste rea. 

— Ne caută călăreți din urmă, îi zise slujitorul. Le-am auzit tropotele și 
chemările. Par a fi mai mulți decât noi. 

Jder fluieră încet — ca şi cum pierdea în acea clipă toate: nădejde, 
dragoste şi viață. Acum întăia oară se afla într-o primejdie adevărată şi-şi 
mărturisea cu umilință că frica lui e fără cusur, cu mult mai aspră decât 
atunci când văzuse iepurele de o sută de ani. Cu toată această frică, pe care 
o simţea ca pe o arşiță a trupului, judecata îi rămânea întreagă și lucra cu 
hărnicie. Privind în dreapta şi văzând locurile prin lucirea slabă a negurii, 
cunoscu unde se afla; căci toate acele încântate priveliști din preajma 
dragostei lui îi rămăseseră întipărite în fundul ochilor, ca să le poată avea în 
el şi-n ceasul morţii. Ştia că are în dreapta un rediu prăpăstios, lângă o baltă 
fără stuh. În acel rediu era o curmătură de ape de ploi, pe unde se hrănea 
balta aceea. Nu putea fi în altă parte și mai grabnic o altă apărare mai 
sprijinită dindărăt și din laturi. Deci ocoli în dreapta, călăuzind într-acolo 
slujitorii cu Domnul său. 

Porunci celor doi slujitori: 

— Lepădaţi grabnic cuvânt la oameni că avem o primejdie asupra 
noastră și să-şi gătească armele. Ne așezăm în curmătura dealului; şi 
hotărăsc lui Coman să treacă pe alăturea înainte, ca să caute ajutor la cel 
dintăi sat. 

Ionuț se întoarse spre stăpânul său. Găsi și pe Crivăţ medelnicer lângă 
Alexandrei-Vodă. Amândoi aceștia înțelegeau ceva, dar nu deslușeau bine 
ce putea să fie. 


— Ne caută altă poruncă a măriei sale? întrebă coconul. De ce ne ferim 
de dânsa? Căci eu vreau să mărturisesc părintelui meu tot ce-am săvârșit 
fără ştiinţa măriei sale. 

— Of! şi iar of! măria ta, se tângui Jder cel mititel. Dacă ar fi numai 
asta, am da pinteni cailor şi ne-am tot duce. Însă află acuma, măria ta, că de 
la hotarul leşesc vin asupra noastră duşmani. Dumnealui Crivăţ medelnicer 
ar putea înțelege mai bine, dacă şi-ar aduce aminte de raiul nostru de la 
târgul Sucevii şi de ispita şarpelui de acolo. Aşa ar spune bădița meu 
Nicodim monahul. 

— Care rai şi care șarpe? îşi încrucişa ochii cu o nemaipomenită uimire 
medelnicerul. 

— Și pan Iohan şi pana Mina, cinstite medelnicer, stau în popreală la 
Cetate şi au să-și deie samă de vina lor. Ne-om da și noi samă de 
slăbiciunile noastre. Căci de la noi, şi mai vârtos de la domnia ta, s-a ştiut 
de umbletele măriei sale. Dușmanii lui Vodă vor fi oblicit şi mi-i frică tare 
că urmările au să se vădească numaidecât. 

Coconul se miră cu semeţie: 

— Ce spui domnia ta, Ionuț? Cine poate îndrăzni să se atingă de mine? 

— Se găsesc, măria ta, oameni fără de rușine, de asta să nu te îndoieşti. 
Cum am aflat, am venit într-o întinsoare, să te înlătur de la pierzare. 

— Cum? atuncea nu-i porunca măriei sale părintelui meu? 

— E tot o poruncă, măria ta, pe care nu se putea s-o lepăd de la mine. 

— Cum se poate una ca asta, Jder? se răsuci în șa, jignit, coconul 
Alexandrei. Pentru asta ai cutezat să mă tragi de picioare? şi să mă mâi de 
spate afară? Ai să dai samă de cele săvârşite. 

— Mustră-mă, măria ta, îi întoarse cu îndărătnicie cuvânt Ionuț. Să nu- 
mi iei însă capul, deoarece am acuma nevoie de el. Poate că nu mult va 
trece şi am să-l pun pentru viaţa măriei tale. 

În vremea acestui schimb de vorbe, jumătate glumeţe, jumătate 
întărâtate, slujitorii intrau în curmătura dealului, descălecând și gătindu-și 
armele. 

Cel mai umilit medelnicer Dumitru Crivăţ izbuti să se rupă din mișelnica 
sa mirare; îşi smulse sabia şi făcu doi paşi împotriva primejdiei încă 
necunoscute. Avu un rânjet mânios. 

— Socot eu acuma, mărite stăpâne și prietine Ionuț, că mi s-a încheiat 
veleatul aici, plătind prostia de care sunt vinovat. Se mai dovedește încă o 
dată lumii, care-i pricina nenorocirii bărbaţilor. 


Coconul domnesc se frământa încă în șa, cu supărare. 

— Îţi poruncesc, Ionuţ, strigă el, lămurire deplină, în acea clipă sună un 
corn cătră şosea. 

— Pofteşte, măria ta, și ascultă, şopti Jder, dintr-odată liniştit. 

Lovită de acel sunet, frica lui fu înlocuită de o luare-aminte ageră. 

După corn, se înălță glasul gros al unui crainic. Striga leşeşte. Jder nu 
înțelegea. Dar coconul Alexandrel și Dumitru Crivăţ medelnicerul 
înțelegeau. 

— Poftim pe măria sa Alexăndrel-Vodă să se deie prins. Avem poruncă 
să nu i se pricinuiască nici o stricăciune; dar dacă nu se supune, noi nu 
putem răspunde de viața măriei sale. 

Jder se roti cu braţele în jurul lui, ţistuind şi poruncind tăcere. 

Nimene nu răspunse crainicului. 

Jupân Dumitru Crivăţ lămuri în şoaptă lui Ionuț înţelesul vorbelor 
strigate și se miră cătră sine însuşi. 

— T! ţ! cum a putut înţelege şi cunoaşte ce are să se întâmple un 
fecioraş ca acesta, mai bine decât oameni în vârstă și înţelepţi! Deoarece 
bătrânii sunt nevrednici, sunt nevrednici și păcătoşi! 

— Jupâne medelnicer, se mărturisi cu îndrăzneală Jder, înălțând fruntea; 
cei tineri sunt şi ei păcătoşi, căci au frați monahi împotriva cărora au pus 
prefăcătorie și minciună! 

Străpuns de înfrângere, mezinul comisului se închină făcându-și cruce și 
îngenunche, având în toată fiinţa un cutremur de rugăciune tăcută. Cum se 
umili astfel, închizând ochii, i se arătă în întunericul pleoapei maică-sa 
comisoaia. 

Deci va mai vedea pe jupâneasa llisafta şi-l va mustra pentru 
fărădelegile lui! Dintr-odată se simţi alinat şi, săltând în picioare, îşi cercetă 
la coburi armele şi uneltele. Trase săgeți din cucură și cercă struna arcului. 
Găsi lemnușe muiate în pucioasă topită, cu care avea el meșteșug să aprindă 
foc. Cercetă toate cu luare-aminte, pândind pieziș cătră partea de unde se 
auziseră vrăjmaşii. 

— Măria ta, se răsuci el deodată cătră stăpânul său, cuprinzându-i mâna 
şi ducând-o la fruntea sa, iartă-mă dacă ţi-am greşit cu ceva! 

Alexăndrel-Vodă îl trase lângă sine îmbrăţişându-l. Jder suspină. Apoi se 
închină spre cocon. 

— Măria ta, şopti el cu îndrăzneală, dă-ne poruncă. Să iasă înainte cei 
şase arcaşi pe care-i avem. Aici e loc strâmt; nu se poate cățăra nimeni la 


spatele nostru în pisc; nici pe laturi nu poate răzbi nimeni spre noi. Din faţă, 
orice îmbulzeală ar fi cu suferință și pagubă. Dacă întârzie ei, ne vine nouă 
ajutor. Nu pot eu deocamdată înţelege ce au să facă; se cuvine să fim cu 
băgare de samă la orice scornitură a lor. Dacă totuși dau cumva navală şi nu 
se opresc la săgeți, îi putem bate cu sabia. 

Toate socotelile acestea murmurate ale lui Jder medelnicerul le asculta 
cu mirare, aducându-și aminte de vorbele și pildele prea sfințitului 
Amfilohie Șendrea. În vremea asta deasupra oamenilor de jos, care se 
pândeau unii pe alţii în tăcere, începură a se mişca negurile, măturând luciul 
iezerului. Luna începu a se desluși ca prin nişte perdele străvezii. Atunci 
coconul domnesc şi slujitorii lui văzură cea dintăi înaintare furișată a 
urmăritorilor lor. Erau zece ori doisprezece oameni care înaintau ghemuiți 
pe brânci, prin fânaţ. În urma lor, înegreau alte mogâldeţe, gata să sară şi să 
sprijine pe cei dinainte. 

În această repede luminare a locului, Ionuţ îşi încorda arcul şi trimese o 
săgeată. După întăia, urmă îndată a doua. La treizeci de pași, oamenii loviți 
se zvârcoliră, înăbuşindu-și cu obrazul în pământ vaietele. Alte săgeți 
vâjâiră de la arcași. Vrăjmașii se tupilară în fugă îndărăpt. 

Jder rânji cătră Crivăţ: 

— Spune-le, jupâne medelnicer, să-şi cruţe viețile, până ce vin oameni 
din sat şi oşteni, în sprijinul nostru. 

Dumitru Crivăţ strigă spre joimiri această veste, c-un glas gros, cu mult 
mai amenințător decât al crainicului leah. 

— Aşteptăm şi noi ajutor! răspunse dintr-acolo acelaşi crainic. Dacă nu 
poftiți să vă supuneţi de bună-voie, suntem nevoiţi să vă înşirăm în suliți. 

Ionuţ ascultă cu aţâţare tălmăcirea vorbelor. În acest timp Alexăndrel- 
Vodă lepăda dulama şi primea de la un slujitor sabia; se întorsese cătră 
amenințări zâmbind cu nepăsare. Dintr-odată în înfățișare i se arătă semeția 
şi-i sclipeau în aburul lunii ochii, pândind vânătoreşte şi pieziş. 

Jder se ţinea cu mult mai umilit în faţa unei primejdii viitoare. Îşi ferise 
calul în tufe, îşi descânta uneltele aplecându-se asupra lor. Ca şi oștenii de 
meserie se dosise după un copac al dumbrăvii. Însă voievozii au altă 
rânduială în lume, se gândi el, și trebuie să se ţie în orice împrejurare cu 
multă fală! 

După o așteptare neclintită de jumătate de ceas, oamenii podgheazului 
îşi dovediră iar hotărârea de a-și lua prada de care aveau nevoie înainte de 
revărsarea zorilor. Mult nu mai puteau întârzia. Fiinţa lor nu se mai vedea în 


noaptea limpezită. Veneau totuşi mișcându-se domol în dosul unui car 
încărcat cu snopi, pe care-l întorseseră şi îl împingeau din oişte. Astfel se 
adăposteau de săgeți, şi puteau înainta până în ruptura malului. De-acolo nu 
le rămânea decât sa deie un iureș grabnic cu sulițile. Fiind astfel în putere, 
nădăjduiau să audă cu mult înainte de a ieşi la năvală strigătele de supunere 
ale oștenilor domneşti. Căci lotrii podgheazurilor, ca și tătarii, nu mai cruţau 
după aceea nici un suflet de om. Crainicul mai porunci o dată supunere din 
depărtare, pe când căruţa încărcată cu snopi îşi făcea încet, pas cu pas, 
înaintarea. 

Atunci Jder îşi trase scăpărătorile și zbătu oţelul în cremene, aprinzând 
iasca. De la cărbunașul de iască aprinse un lemnuş cu pucioasă. Legă de 
săgeată acest lemnuș de pucioasă c-un fir uscat de iarbă. Trimese din arc în 
snopi acea flacără albăstrie, care trecu abia văzută, ca un licurici zburător. 
Aceeași lucrare o săvârşi și cu al doilea lemnuș. Așteptă câteva clipe să 
vadă aprinzându-se snopii. 

— Treaba asta, jupâne Ionuț, îi dădu sfat râzând şi crâşcând de mânie cel 
mai umilit medelnicer, e mai bună pe vreme uscată decât pe ploaie. Dacă nu 
s-aprind snopii a treia oară, atuncea să ştii că blăstămaţii ne răzbesc. 
Binevoieşte, te rog a-mi da mie aceste bețe cu pucioasă, căci am și eu un 
meșteșug mai bun decât arcul. Se cuvine să-mi plătesc pe loc datoriile mele 
pentru păcatul ce am săvârșit împotriva stăpânului meu. 

Jupân Dumitru Crivăţ medelnicerul prinse liniștit între degetele mânii 
stingi un mănunchi de lemnușe aprinse. Îşi lepădă de pe plete cușma. Își 
cumpăni în dreapta sabia și-și făcu cu ea cruce. Păși repede în linie dreaptă 
şi în salturi asupra căruţii mișcătoare și înfundă adânc în snopi, la 
uscăciune, seminţele focului. 

Lotrii podgheazului simţiră zguduitura carului. leşiră dindărăt și 
cunoscură că le-a venit duşman. Îşi sclipiră asupra lui penele săbiilor. Când 
izbucni dintr-odată focul în vâlvătăi, glasurile lor se înălțară și ele cu mânie. 
Băteau în medelnicer, oare se retrăgea pas cu pas apărându-se. Pătrunseră 
între ei săgeți de la Jder şi de la arcași. Pojarul se risipea în sus și în laturi ca 
o cunună uriașă. Cei care înaintau adăpostiţi se risipiră retrăgându-se cu 
grăbire. Cel mai umilit medelnicer rămase rănit de moarte lângă foc. Un 
timp pojarul fu o opreliște cu limbi şi șfichiuiri vii, prin care lotrii nu mai 
puteau pătrunde. 

La răsărit începu a creşte geană de ziuă. 


CAPITOLUL XII 


CÂND AU CERCAT LA TIMIŞ NIŞTE NEGUŢĂTORI PRICEPUŢI 
ȘI MAI CU SAMĂ ÎNDRĂZNEŢI 


Neguţătorii poposiţi într-o sară la ospătăria lui Iohan Roșu din Suceava, 
uliţa armurierilor, erau nişte oameni blajini şi cu supunere, arătând oricărui 
obraz dregător ce-i oprea carte şi îndreptare de la dumnealui August 
Hroniţki, şoltuz al Liovului, şi de la cinstitul Faust Popin, starostele din 
același târg al negoţului din afara Republicii. Pe lângă hârtii, arătau și zloți 
buni, care sunau frumos pe tejghelele hanurilor. Arătau plăcere pentru 
mâncarea ţării și mai ales pentru vinuri. 

Înfăţişarea lor nu era dintre cele obișnuite, căci nu erau mari şi graşi, 
cum e dat neguţătorilor lioveni, ci se arătau ca niște bărbaţi sprinteni; de 
aceea umblau călări, ceea ce iarăși era întrucâtva de mirare. Caii lor nu erau 
de mare preţ, cumpăraţi din grajduri domnești, ci nişte alergători de dârvală, 
însă iuți la fugă și răi la apropierea oricărui străin. «Nişte cai căzăcești, 
ziceau râzând domniile lor, care rabdă la foame și la trudă, cu care ne facem 
foarte bine treburile.» 

Unul dintre aceşti neguţători grăia bine limba ţării, fiind de baștină lui 
moldovan, cum se vedea după nume; însă fusese dus din pruncie de cătră 
părintele său în pământ străin. Îl chema Toma lui Bogat. Cel care părea 
căpitenie între ei avea numele Grigorie Pogonat; purta într-adevăr o barbă 
frumoasă neagră după numele-i grecesc şi descâlcea şi el destul de bine 
moldovenește; iar al treilea era mut, adică neamţ, cum spun rușii, și nu 
putea scoate o vorbă omenească; însă, șoptit, îi umbla foarte repede limba 
într-un grai străin. Pe acesta îl chema Matiaş Croșca. Poate era neamţ cu 
adevărat, dar părea la fel cu ceilalți în îndeletnicirea lui de călăreț, băutor și 
purtător de arme. Ducând bani cu ei ca să plătească marfă, aveau nevoie 
fireşte şi de arme pe care le mânuiau cu vădită uşurinţă. 

După ce au ieşit din Suceava, popasul dintăi și masul le-a fost la hanul 
Spătăreştilor, deasupra Moldovei. A doua zi au purces înainte cu întârziere 
şi lene, după ce au întrebat în felurite chipuri pe hangiu despre marfa după 
care umblau. Atuncea s-a văzut că sunt neguţători de ceară. Și mai ales se 
arătau căutători de un fel de ceară care nu se găseşte nicăieri pe lume, ci 
numai la Moldova, şi mai ales în valea Șiretului. Hangiul de la Spătărești nu 


ştia nimic despre asemenea ceară, iar ei s-au veselit bătându-l pe spate și 
crucindu-se că venețienii, tocmai la marginea pământului, lângă Marea, 
cunosc asemenea ceară, iară pământenii Moldovei nu o cunosc. Asemenea 
ceară, verzie la coloare, are prea plăcut miros și boierii venețieni se 
fudulesc când au în palatele lor făclii din asemenea ceară. La palatul cel 
mare al dogelui și la sala sfatului celui mare al senatorilor nici nu se 
cuvenea să ardă altfel de făclii. Asemenea ceară se plăteşte de douăzeci de 
ori mai mult decât cealaltă şi nici nu se arde curată, fiind aşa de scumpă, ci 
se amestecă în ceara obișnuită. Și chiar nici nu-i sănătos să se ardă curată, 
deoarece are o mireasmă prea tare, de te doare de ea capul, ca de un venin. 
Deci, arătau ei hangiului care-i asculta cu mirare, mai ales de asemenea 
marfă sunt doritori, și drumul lor este cătră niște prisăci din valea Șiretului, 
de care au ştiinţă neguţătorii de ceară lioveni. 

— Multe minuni sunt pe lumea asta, zicea hangiul cătră slujitorii poștei 
domnești, privind cu plăcere în urma călătorilor străini. 

Popasul al doilea l-au făcut acei neguţători la alt rateş, dincolo de curtea 
vistiernicului Cristea, nu departe de locul unde coteşte un drum la stânga, 
printre codri, cătră apa Șiretului. Acel rateș, care începea, în vremea aceea, 
să se cheme al vistiernicului, are în apropiere lunca şi apa Moldovei. Peste 
luncă și peste apa Moldovei se văd aşezările de la Timiş cu hergheliile 
măriei sale Vodă Ştefan. După pajiștile de la Timiş, se amestecă în sus 
valuri de păduri. 

Aici liovenii au găsit pe adunătorii lor de marfă, veniţi cu patru 
săptămâni înainte. Aceşti adunători de marfă erau de asemeni în număr de 
trei; dar numai doi se arătau slujitori vrednici, umblând pe la prisăci şi 
adunând ceară. La Sântilie, când prisăcarii bat mătcile slabe şi le scot 
fagurii, se rupe și preţul cerii. Atuncea umblau ei de colo-colo, cerând ceară 
cât mai curată şi scoțând din chimir zloți cu zimţii neștirbiți. Acești zloți îi 
arătau fără să-i lepede, îndemnând pe prisăcari să mai topească o dată ceara 
şi s-o puie nouă zile s-o bată un izvor, ca să-i iasă în soare frumuseţa și 
albeaţa. 

Al treilea slujitor părea un nevrednic, căci nu umbla în treaba 
neguțătoriei; ori era şi el stăpân şi poruncea numai celorlalți doi. Era un 
bărbat cu părul sur, beteag de ochiul drept. Acest ochi stâns îl avea subt un 
solz. Și celalalt ochi se afla beteag și lăcrăma întruna. De unde până unde 
aflase acest rus chior, Ilia Alapin, că sub pădurea de lângă Timiș, între 
mesteceni, se găseşte un șipoţel, care picură din piatră o apă ruginită, bună 


pentru suferinţa lui. Se ducea aproape în toate zilele la acel izvor și se părea 
că ochiul lui drept începea să se limpezească și să lăcrămeze ceva mai 
puţin. 

— Mulţămesc lui Hristos şi prea curatei lui Maice, se închina moș Ilia 
Alapin cătră cei trei tovarăși ai săi, în faţa gospodarilor adunaţi la rateş; aici 
am găsit leac pentru suferința mea, ca să pot vedea soarele până la sfârșitul 
zilelor mele. 

Slujitorii adunători de ceară se plecară cuviincios în faţa celor trei, 
rămânând în picioare până ce Grigorie Pogonat le porunci să se așeze şi ei 
şi să îndrăznească a-și întinde labele lor arse de soare cătră ulcelele de vin. 

Toma lui Bogat începu a cerceta, în auzul tuturor, pe slujitorii de la faţa 
locului, despre mersul trebii. Gospodarii aflaţi în petrecere la rateş priveau 
şi ascultau cu mirare pe acel neguţător liovean, grăind așa de bine 
moldovenește, iar slujitorii răspundeau, bolmojind ici-colo vorbe ruseşti. 

Toate treburile erau bine pornite. Erau arvonite zece cară de ceară în 
prisăcile de pe Moldova. Dincolo de codru, la Şiret, se aflau niște fânaţuri 
fericite, în păliștea soarelui, de unde s-ar putea ridica până la trei sute de 
oca de ceară verzie. Asta s-ar încărca într-al unsprezecelea car. Oamenii din 
partea locului au cară bune şi boi voinici. După sântămărie pot încărca şi 
trece marfa în Ţara Leşască. Drumurile sunt bine păzite, vămile blânde şi 
cinstite. Până la anul nou zintăi septemvrie, marfa se află la Liov. Toată 
lumea-i mulțămită. 

Vatamanul acelor neguţători, Grigorie Pogonat, asculta cu luare-aminte 
aceste lămuriri şi era prea mulțămit, mângâindu-și barba. 

— Întăi să ne mai aducă cinstitul crâșmar o oală de vin, porunci el, 
zvârlind un ban de aramă pe masă; după ce bem şi oala asta de vin, am să 
mai rog pe cinstitul crâșmar, să se mai ostenească cu una, pentru care-i 
azvârl pe masă alt ban, plătind cinstit ca orice neguțător liovean; după asta 
poftesc să mergem la casa voastră să vedem probele de marfă. 

Probele de marfă se găseau nu departe de rateș, la o căsuţă luată cu 
chirie pe trei luni de la o văduvă sărmană. Femeia își încărcase cele câteva 
cioveie, găinile și purcelul, şi le trecuse dealul la o fată a ei măritată în sat la 
Moţca. Liovenii așezau în casă sloiurile de ceară, iar ei se culcau în fân, sub 
şopron. Cât umblau cei doi slujitori după marfă, moş Ilia Chiorul stătea și 
păzea casa. Când se întorceau ei, la al șaptelea ori al optulea ceas al zilei, 
bătrânul îşi lua toiagul și trecea prin vad Moldova, ca să se ducă la izvorul 
lui, în pădurea de deasupra Timișului. Umbla domol pe cărare la deal și se 


întorcea târziu. Găsea de obicei pe cei doi tovarăși ai săi dormind. Mai 
adăogea ceva nutreţ în ieslea cailor și se culca şi el. 

— Ei, prietinilor şi tovarășilor, grăi meşterul Grigorie, descălecând în 
ograda vădanei, să-mi spuneţi acuma ce aveţi de spus cu adevărat. 

— Spunem, atamane, mormăi moș Ilia. Pentru ochiul meu sănătos, am 
istovit o cunună de ceapă, ca să-l fac să lăcrămeze. Cu atâta ceapă şi cu 
atâta apă ruginită, mă tem să nu pun și la stânga solz, cum am în dreapta. 
Altfel, în altă privinţă, nădăjduiesc să pornesc în noaptea asta la locul meu. 

— Nădejdea ta, moșnege, are să se împlinească. N-am venit să mă aşez 
aici; am venit ca să mă întorc numai-decât. 

Bătrânul își făcu cruce. 

— Dumnezeu şi Maica Domnului au să ne ajute să umblăm cu bine la 
noapte. Dar trebuie să-ți spun, atamane Grigorie Gogolea, ca un hoţ vechi şi 
cinstit care mă aflu, că, după câte am văzut eu cu ochiul meu cel bun, aici, 
la Timiş, sunt alți hoţi tot așa de vrednici. 

— Au simţit poate ceva? 

— Nu; de asta să n-ai nici o grijă. Unde umblă moș Ilia Chioru, nu poate 
nimenea desluşi de ce umblă el și ce vrea el. Doar prea sfinţitul mitropolit 
de la Kiev, după ce s-a sfătui cu soborul trei zile, să poată desluşi ceva. Și 
încă şi atuncea, acel ceva e ca și nimica. Am umblat la izvorul meu şi nu m- 
a întrebat nimene aşa cum se cuvenea faţă de un om sărman ca mine. Am 
băgat de samă câte grajduri sunt, câte ceairuri, ce fel de pază şi ce fel de 
străjeri; mi-am dat samă cum umblă, cum se schimbă şi ce putere au, și am 
înţeles, atamane Grigorie, că noi, fiind numai șase oameni, nu ne putem 
bate cu şaizeci. 

— N-am venit, moșule, ca să ne batem, am venit pentru altă ispravă. 

— Știu. Ce ispravă poţi săvârşi dacă acolo-i pază ca și cum ar fi haznaua 
de zloți a lui Cazimir-Crai? Mai întăi grajdul acelui harmasar cu numele 
Catalan nu-i în margine; nu-i nici într-o râpă, ca să poţi, nesimţit, zugruma 
străjile. E aproape de odăile străjerilor şi la o zvârlitură de băț de chilia 
comisului Simion. E aşa de bine păzit calul încât nu înţeleg cum am putea 
pătrunde să-l dezlegăm şi să-l luăm cu noi. 

— Cu toate acestea, moșule, trebuie să pătrundem. Altfel nu primim de 
la jupânul nostru căușul de zloți, cum ne este tocmeala. 

— Bine, să pătrundem, căci asemenea fapte am mai săvârşit. Să răpim și 
calul. Să-l trecem apa, să-l ducem în casa unde ţinem ceara, să-l măsluim, 
să-i îmbrăcăm copitele cu saci, să facem toate cele de cuviință. Asta vrei să 


facem! Asta nu se poate! Cât ai bate în palme, stau toți acei slujitori roi 
împrejurul nostru. Trebuie să ne ghemuim la pământ și să lăsăm să ne ia 
capetele. Asta este. 

— Moșule, nu fi nebun ca în tinereţe; fii înțelept după vârsta în care te 
afli, îi răspunse cu blândeţe atamanul Grigorie. Am ascultat ce-ai spus şi-mi 
trag urmările. Dacă nu se poate să răpim calul, nu-l răpim. Stai, — nu te 
tulbura nici nu te veseli. Dacă nu se poate să răpim calul, nu-l răpim. Am 
numai nevoie să intru până la el, să-i pun jungherul la beregată; şi, dacă pot, 
să-i iau semn steaua din frunte, drept mărturie că am făptuit ce trebuie. 
Crezi că nu m-am gândit la toate și nu m-am sfătuit cu boierul meu? Ce 
nevoie are el de un harmasar bătrân? Lui îi trebuie numai pieirea acelui cal; 
ştie el că dacă piere acel cal, cade jos şi Ştefan-Vodă. Căci norocul măriei 
sale Ștefan-Vodă e legat de calul acela. 

— Dar dacă nu-l poţi lovi, căci se aude despre Catalan că ar fi 
năzdrăvan? 

— Îţi poruncesc iar, moș Ilia, să fii înţelept. Dacă-i năzdrăvan, nu-l pot 
nici fura. Dacă-i cal de rând, are să cadă ea orice cal. Nefiind cai năzdrăvani 
decât în poveștile tale, eu am să dau lui Catalan o lovitură de jungher și el 
are să cadă. Asta este. Pentru treaba asta îmi trebuie vreme numai cât ai 
număra până la zece. Voi trebuie să păliți în altă parte, ca să pot eu intra la 
locul anumit. După ce am numărat până la zece şi am săvârşit ce se cuvine, 
m-am dus. Fiecare îşi vede de drumul lui și iese la ţinutul nostru, ori cu 
repeziciune, ori cu meșteșug. Asta se poate? 

— Socot, atamane, că asta se poate, se veseli bătrânul Ilia, clipind din 
ochiu-i teafăr. 

— Atuncea, dacă se poate, întinde năsip pe fundul acestui poloboc, şi fă 
însemnări cu vărguţa asta. Aici e grajd, aici e ceair, aici e râpă, aici e casa 
comisului. Cum mi le deslușeşti aici, te întorci şi mi le arăţi şi acolo la locul 
lor de sub pădure, deoarece unele se văd de aici cu ochiul slobod. Cunoști 
foarte bine cât de departe vede ochiul lui Grigorie Gogolea. Din ceea ce-mi 
arăţi aici şi din ceea ce văd acolo, pun la cale pe unde trebuie să pășească 
patru dintre noi. lar tu ai să mă duci, pe cărarea ta, drept la locul cel mai 
apropiat şi mai bun de intrare. După ce-mi arăţi toate, și ne înțelegem, dăm 
grăunţe cailor. Ne punem cu pântecele la pământ și dormim. Înainte de a se 
ridica luna, noi trebuie să fim departe. Bine este aşa? 

— Bine, răspunse cu îndoială moș Ilia. Atamanul Grigorie râse cu voie- 
bună. 


— Ascultă, moșule, îl privi fără mânie atamanul: uită-te cu ochiul tău cel 
fără solz la tovarășii cu care am venit. S-au clătit ei din hotărârea lor din 
pricina tânguirilor tale? Nu s-au clătit. Căci să știi că Grigorie Gogolea nu- 
şi răpune ca un prost ţeasta pentru două parale. Să n-ai grijă prea mare. Am 
rânduit tot ce se cuvine ca să mă întorc sănătos acasă. 

Moș Ilia se închină, pătruns de evlavie şi încredinţat de izbândă. 

— Să-ţi ajute, băiete, Dumnezeu și Maica Precistă. 

Îşi făcu de trei ori semnul crucii din creştet până sub foaie, bătu metanie 
şi se duse să se culce ou faţa în jos, în paie, sub șopron, la rând cu tovarășii 
săi. 

Între al patrulea și al cincilea ceas al nopţii luna bătea încă pieziş din 
răsărit asupra cursului Moldovei împrăștiat în prunduri și huceaguri. 
Vremea se arăta cu oarecare priință pentru acea afacere neguțătorească, 
deoarece se ridicau din când în când, din miazăzi, grămezi de nouri care 
astupau lumina. Treceau, și cerul se lumina iarăşi. După un răstimp mai 
scurt ori mai îndelungat, înaintau iar spre lună munţi mișcători ori balauri și 
zgripţori cu mai multe capete și forme necontenit schimbătoare. Vânt nu 
bătea; când și când se strecura prin frunzare o şoaptă pripită, care se stingea 
repede. 

În aşezarea de la Timiş, sus, unde se afla chilia comisului al doilea, iar în 
preajma acestei chilii închisoarea singuratică a harmasarului domnesc, și, 
nu departe de acestea, odăile slujitorilor, era aceeaşi rânduială ca-n toate 
nopţile, și străjile vegheau la locurile lor. Cum trâmbiţa cucoşul cel bătrân 
porumbac de pe culmea lui din spatele chiliei comisului Simion, dintre 
hamuri și scule, străjile dădeau strigăt, chemând schimbul. De la odăi ieșeau 
slujitori, umblând pe cărări ştiute, în toate cotloanele aşezării, luând 
caraulele vechi şi așezând altele proaspete. 

De patru săptămâni, în fiecare noapte, fără nici o scădere, Simion Jder 
priveghea dintr-un loc anumit această mișcare a slujitorilor săi, şi nu numai 
mișcarea slujitorilor, ci orice s-ar fi părut neobişnuit și în afară de rânduială 
între zgomote și arătări. când se iscau din munte ploi cu tunete ori cu zvon 
de vânt, oamenii aveau poruncă să stea toţi treji afară, cu armele gata, în 
adăposturi anumite. 

În nopţile line, slujba părea cu mult mai uşoară oamenilor. Era ceva mai 
anevoioasă pentru Lazăr Pitărel, vătavul lor. lar comisul al doilea îşi 
petrecea vremea într-un fel de somnie neliniştită. 


Locul de priveghere al lui Simion Jder era pe o gireduică de fân, în loc 
deschis, de unde se simțeau toate ale nopții. Îndată ce se alina mișcarea 
aşezării şi se făcea întuneric deplin, el se strecura nesimţit în acel adăpost, 
de care slujitorii de rând nu ştiau nimic. Cunoştea locul și putea îndrepta 
spre el anumite chemări numai vatavul Lazăr. Nu-l știa nici comisul cel 
bătrân, care suia uneori în puterea nopţii, cercetând străjile. 

— Unde-i jupân al doilea comis? mormăia domnia sa posomorât. 

Lazăr Pitărel îi dădea un răspuns potrivit, cum că jupân Simion 
cercetează locurile dinspre pădure, ori umblă în lungul liniei străjilor, ori s-a 
dus cu sulița și cu cânii în râpa din coasta izvoarelor, unde au slobozit urlete 
lupii. Erau în acel an două lupoaice fătate în tihăriile din râpa izvoarelor, 
una în locul numit Pietrărie și alta în Glodurile lui Pahomie. 

Jupân Manole Păr-Negru se uita cu supărare la toate; se răsucea în loc 
petrecându-şi prin barba mare degetele rășchirate ale mânii stângi, intra o 
clipă în grajdul harmasarului, pe urmă se ducea. Ușile de la harmasarul 
domnesc erau date totdeauna în laturi. Se auzea din când în când, în 
întunericul dinlăuntru, bufnitură de copită în podină, ori strănut. 

— Așa-i rânduiala jupânului comis al doilea, își urma șopotul bătrânul 
cătră vatavul Lazăr. Altădată aici sta totdeauna încuiat, cu lacată de-o ocă. 
Nu pot spune, vatave Pitărel, că-mi plac uși deschise, la vreme de noapte, 
cu harmasar de preţ înlăuntru. 

— Aşa avem poruncă de la comisul Simion, răspundea cu blândeță 
Lazăr Pitărel. 

— Știu, îşi scutura barba bătrânul, numaicât mie nu-mi place. 

— Aş îndrăzni, stăpâne, să-ţi spun că să fii fără de nici o grijă. 

— Așa spuneţi voi, dar asta mie nu-mi aduce liniște şi somn. 

Pe gireduica de fân, la căpătai, Simion Jder îşi avea armele. Nu-i lipsea 
dulama şi gluga pentru furtuni și ploaie. Lângă şale avea pe căţelușa lui 
Ionuţ, Doica. Acea capaucă ageră şi cuminte nu se clintea fără poruncă din 
locul unde o deprinsese să steie comisul al doilea. Cum se simţea în 
preajmă ceva neobișnuit, Doica mârâia ușor în spatele lui Simion. Bora, 
tovarășul Dolcăi, avea nărav, în asemenea împrejurare, să dea glas cu larmă 
mare și chelălăituri; de aceea comisul Simion îl înlăturase. Doica îi strecura 
prin şale murmur, scoțându-l din somnie dacă era ațipit. Prea arareori, însă, 
i se întâmpla asemenea slăbăciune comisului. De când rânduise această 
slujbă a oamenilor şi această veghere a sa, își făcuse obicei să doarmă ziua. 
Pe lângă asta, se ferea cu mare statormicie și tărie să pună în gură vin. 


Aşijderea ţinea trupului său doftoricească socotinţă, precum ţinea cailor pe 
care-i avea în samă. «Să iei aminte la trei lucruri și tu, îi zicea domnia sa lui 
Lazăr Pitărel. Să-ţi fie botul rece, picioarele calde și pântecele uşor.» 

În noaptea aceea căţelușa nu-i dădu înştiinţare decât după două ceasuri 
de la schimbul întăi al străjilor. Asupra lunii se perdeluiau nouri, 
împuţinându-i lumina. 

Doica mârâi; comisul Simion ridică fruntea, scuturându-şi pletele. Îşi 
pipăi armele de la căpătai și întoarse urechea. 

Susurul de vânt stătuse. Doica totuşi adulmecă înălțând botul. Îi veneau 
înştiinţări tainice în crestăturile nasului şi îşi subție mârâitul, cu oarecare 
mânie. 

Dintr-odată detună chiot şi larmă năprasnică spre vale, în lungul costișei, 
unde se aflau grajdurile iepelor. Căţelușa tresări. Comisul Simion o 
cuprinsese de după urechi, stăpânind-o. Odată cu chiotele, izbucniseră 
făchii. După puţin timp acele făchii căzuseră în întuneric. Străjile din vale 
se chemau şi se îndemnau cătră tulburarea iscată. Se auzi glasul lui Lazăr 
Pitărel strigând la odăi. Un pâlc de slujitori în arme ieși, coborând cu grabă 
costișa. 

Căţelușa se zvârcoli. Comisul Simion o cuprinse sub braţul stâng, fără a 
se mișca din cuibarul lui. 

Apăruse în preajmă, nesimţit, cu pași de umbră, un om. Se zărea cu totul 
nedeslușit subt întunecimea nourului. Totuşi Simion Jder îl socoti înalt şi 
sprinten. Era ușor de înțeles că încălțările lui erau înfăşurate în cârpe de 
postav. Al doilea om îl urma domol și încovoiat. Acela se opri la zece pași 
în urmă. 

Abia văzuse, de sus, comisul Simion, întâia mişcare a umbrei înalte și 
sprintene. În clipa următoare arătarea dispăruse. În aceeaşi clipă omul din 
urmă se apropiase deplin de uşa deschisă a grajdului. Când se apropie 
acesta, celălalt îl izbi dinlăuntru în afară c-o sudalmă înăbușită. 

— Ce este? șopti omul de al doilea. 

— Grajdu-i gol, rânji dinlăuntru celălalt, ridicând braţul, în pumnul 
căruia lucea stâns jungherul. Înapoi! înapoi! tresări el deodată. 

Căţeluşa, scăpată din strânsoare, dăduse glas subțire. Comisul Simion şi 
Lazăr Pitărel erau la câţiva pași în preajma lotrilor, răsăriţi din umbră. 

Atamanul Grigorie Gogolea se prăbuşi într-un salt, cu fruntea înainte, ca 
un taur care vrea să împungă. Jungherul lui, mânuit cu repeziciune înainte şi 
în ambele laturi, era cu mult mai ager și mai primejdios decât niște coarne. 


Dar comisul Simion era pregătit și, pe lângă asta, obișnuit cu toate 
repeziciunile. Sprijinit din cealaltă parte de vatavul Lazăr, nu venea asupra 
lotrilor decât c-o furcă de fier cu coada lungă şi c-o mreajă, pe care o 
cumpăni din plumbi în stânga și o aruncă asupra lui Gogolea, înfășurându-l 
şi încâlcindu-l. 

Tovarășul lui Gogolea dădu îndată în genunchi, ridicând braţele 
deasupra capului și răcnind. 

— Fraţilor și creştinilor, milostiviţi-vă de un nevolnic! 

Era moș Ilia Chiorul. Cum îi puse Pitărel sulița în coastă, începu a scânci 
răgușşit, pândind în toate părţile cu ochiul lui cel sănătos. 

Gogolea se frământă de două ori în laţurile mrejei, tăind înaintea lui 
cruciş şi curmeziș cu jungherul. Simion Jder îl atinse cu furca la pântece și 
simţi în colții de fier cămașă de zale. 

Strigă scurt, fără mânie, însă cu hotărâre: 

— Pune-te la pământ, Răţoi, altfel te caut cu furca la gât. 

Atamanul se aşeză la pământ, suflând pripit pe nări, scrâșnind și suduind 
printre măsele, în limba lui maloro-sienească. 

— Leapădă jungherul! 

Atamanul Grigorie lepădă cu dispreţ jungherul. Tocmai atunci luna ieși 
din nour, fulgerând o scânteie în pana lată a armei. 

— Ar trebui mai bine să-l întorc asupra mea și să mă străpung, zise el 
răgușit și cu mânie. 

— Nu-i nevoie, îl linişti comisul Simion. Măria sa are gâde, care ştie să- 
ți ieie și într-alt chip viaţa, fără vărsare de sânge. 

— Aha! rânji cu mare obidă atamanul Grigorie Gogolea, crezi domnia 
ta, comise, că mă tem de moarte? Mai mult mi-i greață de rușinea întru care 
mă aflu. Sloboade-mă din mreajă, ca să-mi poţi pune în cătuşe pumnii, şi ca 
să afli că nu mă tem de gâdea măriei sale Ştefan-Vodă. Moartea mea n-are 
să fie de ștreang; după cât au arătat niște babe, când mă ridicam copilandru, 
pieirea mea are să fie de sabie. 

— Ba sfârşitul lotrilor, la Moldova, e într-o creangă de copac, unde îi 
leagănă vântul. 

— Bine. Avem să vedem îndată, urmă a rânji atamanul. Daţi la o parte 
această zdreanță de moșneag chior și porunciţi-i să nu mai bocească. Îţi 
mulțămesc, comise, că m-ai slobozit din mreajă. Asta a fost soarta mea, să 
dau peste hoț mai mare decât mine, cum spune acest păcătos moșneag Ilia 
Alapin. De ce nu v-aţi dus cu toţii după larma care s-a stârnit devale? 


— Te aşteptam pe dumneata, ca să te primesc cum se cuvine. 

— Atuncea ai ştiut c-am să vin? 

— Am ştiut. 

— Ai aflat poate și de ce umblă moș Ilia la izvorul lui? 

— Am știut de ce umblă. 

— Ai mai ştiut şi ce negoţ caută tovarășii mei? 

— Cum s-au arătat în partea locului, am știut, punând să fie urmăriţi și 
pipăiți pas cu pas. Căci am aflat din vreme cine te trimete și de ce te 
trimete. Te aştept de mult și, cum vezi, slujitorii mei aduc pentru tine 
obezile anume gătite. 

Descurcat din rețea, Grigorie Gogolea întinse cu supunere pumnii, ca să- 
i fie apucaţi și strânși între cele două bucăţi de lemn. La semnul lui Simion 
Jder slujitorii se traseră la o parte. 

— Acuma sunt fără de nici o putere, zâmbi lotrul. Puneţi strânsoare la 
mâni și moșneagului, ca să n-aveţi grijă nici din partea lui. Pe cei patru care 
au intrat cu făchii, nu-i mai poate prinde nimeni și nici de întors nu se mai 
întorc, aşa că eşti, comise Simioane, stăpân desăvârșit pe mine, după voinţa 
lui Dumnezeu. Am însă îndrăzneala să-ți spun iarăși că sfârşitul meu nu va 
fi sus. Am să pier cu inima la pământ, cum mi-i scris. Mai îndrăznesc a 
adăogi, comise Simioane, şi te poftesc să nu zâmbeşti, că ai să mă petreci 
până la hotar şi ai să mă leşi să mă duc la treaba mea. 

Simion Jder înălță fruntea cu mirare, privind neclintit pe Răţoi. Hoţul nu 
părea băut. Grăia limpede; zâmbea cu semeţie. 

— Nu ridica din umeri, comise Simioane. Nu-s beat și nici nu-s nebun. 
Mai ales, cinstite comise Simioane, nu sunt prost. Eu am cunoscut de-acolo 
unde mă aflam că treaba mea nu-i uşoară, și că aicea, la Timiș, sunt slujitori 
vrednici ai măriei sale Ștefan-Vodă — Dumnezeu să-i ţie zilele şi să-i ajute 
a birui pe spurcaţii ismailiteni după cum s-aude şi la alte neamuri că-i 
rânduiala măriei sale de Voievod creştin. Am aflat noi acolo la Zaporoja 
noastră cine-l comisul Manole și cine-i comisul Simion; după câte ni s-au 
spus, i-am preţeluit bine și am zis așa că puţină minte poate avea numai un 
boier fugar de la Moldova, care vrea să i se aducă în [ara Leşască 
harmasari năzdrăvani; dar noi, cei ce cunoaştem meșteșugul, știm ce se 
poate și ce nu se poate. Am arătat că nu putem răpi și duce un harmasar 
domnesc; atunci ni s-a dat învoire să-l înjunghiem. Însă nici asta nu-i uşor. 
Hai să spunem că îndrăznim a încerca pentru un căuş de zloți. Dar dacă 


găsim hoţi mai mari, cum spune moș Ilia, atunci ne suim în creangă de 
copac. 

— Vai şi of! se tângui moșneagul chior, închinându-se până la pământ. 

— Spune! porunci comisul, întorcându-se spre Răţoi. 

— Deci, urmă Gogolea, dacă am înţeles că fapta noastră-i cu primejdie, 
am chibzuit s-o săvârşim odată cu alta. Căci mai este, comise Simioane, o 
lucrare pe care mi-a dat-o în samă acel boier moldovan fără minte. Se află 
lângă hotar un sat lonășeni, unde coconul lui Ștefan-Vodă s-a înădit a 
poposi din când în când. Zice acel boier că să-l prindem și să i-l aducem 
zălog pe Alexăndrel-Vodă, ca să-și poată scoate averile şi dobânzile de la 
Moldova, care i-au fost poprite de Domnia nouă. Ori poate îi trebuie 
coconul pentru altele. Aşa că acea treabă mie mi s-a părut mai ușoară, însă 
n-am făcut-o mai degrabă decât pe aceasta. În noaptea asta băieţii mei prind 
pe coconul lui Ștefan-Vodă la lonășeni. lar acela-i zălogul meu, nu al 
boierului. Căci dacă nu izbândesc aici, cum s-a întâmplat, mă pot 
răscumpăra. După cât ştiu eu, cu Alexăndrel-Vodă se află și fratele mezin al 
domniei tale, comise Simioane. Aşa că mai am un zălog de bun preţ; şi după 
toate câte ţi-am spus, te poftesc să nu mai întârzii. Avem mare grabă să ne 
ducem la acei copii, să le dăm drumul, ca să nu li se întâmple, din iuţeala 
lor, vreo sminteală. 

Comisul Simion asculta de câteva clipe cu gura căscată, încremenit. 
Înghiţi de câteva ori amar. 

— Ai spus că măria sa Alexăndrel-Vodă e prins la lonășeni? 

— N-am spus aşa. Am spus că băieţii mei îl prind în noaptea asta, 
împreună cu mezinul domniei tale. Facem schimb. Domnia ta mă slobozi pe 
mine; eu ţi-i dau pe dânșii. 

— Poate vorbele tale să fie numai o înşelare și o capcană. 

Atamanul Grigore Gogolea clătină din cap cu supărare. 

— Dacă nu mă crezi, comise, străpunge-mă. 

— Dar poate-i aşa cum spui. 

— E aşa cum spun. Fă bine, comise Simioane, şi-mi dă drumul la mâna 
dreaptă ca să fac cruce după rânduială noastră, în numele Tatălui, al Fiului 
şi al Sfântului Duh, şi să mă jur cu blăstăm. 

Simion Jder stătu la îndoială. 

— Dă-mi drumul, hotărî atamanul Gogolea, fără de nici o sfială. 

Comisul dădu poruncă la slujitori. Lotrul se închină cu smerenie înspre 
lună. 


— Mă jur că spun adevărul, grăi el cu patimă; mă jur pe sufletul meu. 
După ce am să împlinesc de tăiat nouăzeci și nouă de păgâni, mă duc 
desculț la ispășirea mea în lavra cea mare de la Kiev, silindu-mă să trăiesc 
ca un monah umilit şi cerșind în fiecare ceas iertarea răutăților mele. Așa că 
jur în faţa domniei tale pe judeţul cel înfricoșat de la plinirea veacului, când 
am să stau în faţa cântarului. Acuma mă crezi? 

— Te cred, răspunse comisul Simion Jder. 

— Atuncea, comise Simioane, nu mai putem întârzia. 

— Ba trebuie să întârzii, să-mi gătesc slujitorii, să reped ştire la Domnie. 

— Slujitorii ia-ţi-i. Pe mine pune-mă iar în obadă, ca să ai în stăpânire 
viaţa mea în orice clipă; dar nu trimete nici o ştire nicăieri. Dacă n-ajungem 
la lonășeni la vreme, acei copii bezmetici se pot prăpădi. Oricâtă straşnică 
poruncă am dat eu flăcăilor mei să le cruţe viețile, nu se ştie ce se poate 
întâmpla până la urmă. Vestirea lui Vodă e iarăși fără noimă, ca să nu ne fie 
poprit umbletul chiar în această noapte. lar dacă nu mă crezi, după 
jurământul meu, şi vrei să faci altfel, eu nu mai spun nimic şi mă pun jos. 
La cântarul cel din veci avem să venim amândoi cu marfa noastră şi 
Domnul Dumnezeu are s-o preţeluiască. 

Simion Jder stătu puţin în cumpănă. Nu putea nici într-un chip face altfel 
decât îi poruncea lotrul. Îşi găti slujitori, trimese răspuns comisului Manole 
să suie numaidecât la deal, porunci cai repezi; dădu samă în puţine cuvinte 
bătrânului Manole pentru plecarea lui grabnică şi, la miezul nopţii, având pe 
robi în stăpânire între sine și vatavul Lazăr, coborî la apa Moldovei, trecând 
prin vad. Luna era în creștetul bolţii şi cerul se limpezise la amiază, însă 
drept înainte, în fundul zării cătră care mergeau, erau întunericuri de ploaie 
şi scăpărau fulgere. 

Astfel într-o întinsoare, fără de popas, au mers până cătră ziuă. 

Lângă un drum mare, într-o coastă de râpă, vorbele atamanului Grigore 
Răţoi s-au adeverit. Comisul Simion porunci oprire și trase sabia asupra 
Lotrului. 

Mai fumegau încă snopi, între ponoare, lângă baltă; și, în cea dintăi 
lumină a zorilor, flăcăii lui Gogolea se îmbulzeau la năvală cătră fundul 
râpii, răcnind cu mânie și înverșunare, trăgându-se înapoi şi iar năzuind 
înainte, ca în spasmuri. Unii îmbrâncau loviți de moarte, alții își legau 
rănile. Mânia lor nu mai avea nici un spor și numărul li se împuţinase. 

— Moş Ilia, răcni cu mirare atamanul Grigorie, ni s-au prăpădit şi 
oamenii de aici. 


La marginea drumului zăcea încârligat ca un vierme, pălit de sabie în 
cap, Coman, omul postelnicului Jora. Dinspre fumegare şi dinspre râpă, 
veniră cătră ei oameni, ca și cum socoteau că au ajutor de prietini; apoi, 
cunoscând straie moldovenești, se plecară pe coamele cailor, întoarseră în 
loc şi se năpustiră spre lonășeni. 

— Ce este aici? întrebă cu neliniște şi cu sprânceana încruntată comisul 
Simion Jder. Într-aceeaşi clipă îşi încorda braţul armat. 

Atamanul avu vedenia morţii de fier, vestită de babe. 

— Cinstite comise Simioane, vorbi el pripit, mai îngăduie până ce strig, 
ca să opresc pe haidamacii mei. 

Cunoscând între fugari pe unul din oamenii lui de credinţă, îi repezi un 
răcnet lung, care-l opri în loc. Cu al doilea răcnet, Grigorie Gogolea îl aduse 
cătră sine. 

— Afanasie! îi porunci atamanul, pune truba la gură şi chiamă oamenii 
din râpă. Strigă că a venit atamanul. Să lese jos armele. Viaţa mea e în mai 
mare primejdie decât a lor. 

Afanasie puse la gură cornul răsucit de bou și boncălui cu bătăi grăbite 
de limbă. Făcu semne celor care întorceau capetele, să ferească din râpă. 
Începu a răcni despre primejdia vieţii atamanului. Lotrii înţeleseră îndată că 
trebuie să dea îndărăt, însă acuma părea că-i încleștează din urmă și nu-i 
lasă niște dihănii rele ale acelui loc. 

— Atamane Grigorie, dădea lămurire lotrul cu truba, nici n-am crezut 
noi vreodată s-avem asemenea năcaz cu niște fecioraşi nebuni. Este mai cu 
samă unul la care am stat și m-am uitat ca la Belzebut. Vrednic și cu 
semeţie se ţine coconul, iar noi nu-i putem face nici o stricăciune. Însă 
tovarășul său are într-însul jăratic şi piper. 

Simion Jder nu putea crede ochilor săi când văzu ieşind din văgăună 
cătră soare o înfăţişare fioroasă, cu părul vâlvoi, cu straiele sfâșiate de 
sabie, cu tâmpla stânga sângerândă. Răcnea c-o gură mare şi c-un strigăt 
ascuţit şi răgușit, socotind încă, în fierbinţeala lui, că prigoneşte el pe lotri. 
Când cunoscu pe bădiţa Simion, îi căzură braţele și se opri în loc, ruşinat. În 
urma lui ieșeau de după tufișuri slujitori cu caii de căpăstru. 

— Bună ispravă! se tânguia moș Ilia Chiorul, clătinându-se cu jale la 
dreapta și la stânga. Am prăpădit şi căușul de zloți. 

Gogolea socoti că mai degrabă trebuie să rânjească decât să ofteze. 

— Ai fost cu dreptate, atamane Răţoi, îi zise Simion Jder. Cu dreptate se 
cuvine să răspund și eu. Alungă-ţi oamenii cu grabă la hotar. Cum n-oi mai 


vedea nici unul în preajmă, îți dau jos cătușele și te las să te duci la locul 
tău. 

— Cinstite comise, răspunse amărât lotrul, ai dreptate să nu crezi 
desăvârşit în mine, dar să ştii că greșeşti. Să vedem dacă pot dobândi căușul 
de galbini pentru care m-am străduit; dacă nu, poate să-l slujesc pe măria sa 
Ștefan-Vodă, aducându-i într-un sac pe acel boier pribeag și lepădându-i-l la 
picioare. 

După ce se depărtară feciorii, Simion Jder descăleca și se duse să puie 
genunchiul în pământ în faţa măriei sale Alexandrel-Vodă. Veniră şi 
atamanul cu moș Ilia să se închine coconului. Grigorie Gogolea, zis și 
Răţoi, îşi ceru iertăciune pentru graba cu care era nevoit să se depărteze de 
acea faţă luminată şi de acea milă domnească. 


CAPITOLUL XIII 


DESPRE IEȘIREA ÎN PRADĂ A TĂTARILOR DE DINCOLO DE 
VOLGA 


În ziua sfintei adormiri a Maicei Domnului, 15 a lunii lui august, după 
poruncile care erau în putere în acea vreme a luminatului Ștefan-Vodă, a 
ieșit Țara în mirişti, sub soarele asfinţitului verii, ca să dea închinare și 
laudă Domnului Dumnezeu pentru holde. 

Fusese în acel an 1469 o bună cumpănă a ploilor și pânile albe dăduseră 
mare spor de boabe. Din pricina secetei de la începutul primăverii, paiul 
rămăsese scurt la grâu, numai de o palmă domnească; dar spicele erau mari 
cât degetul mijlociu al unui bărbat plugar. La treier, boabele se desfăcuseră 
grele și tari, c-un sunet de sticlă. De asemeni oarzele, ridicate mai nainte de 
pe câmpuri, se aleseseră bune. lar mălaiul din Ţara-de-Jos, după faima 
anilor prielnici, se putea spune că-i fără coajă. La ariile unde se treieraseră 
grâiele, umblau paserile cerului și şoricăriile pământului, ca să se 
îndestuleze din prisosul milei lui Dumnezeu. Holda toată era așezată în 
gropi arse din proaspăt. 

Deci, în acea zi de 15 august, preoţii binecuvântară noroadele adunate, 
ridicând crucea. Paserile cerului și dihăniile primiră şi ele binecuvântarea, 
după rânduială acestui pământ al Moldovei. Din spicele prăpădite în 
miriște, fetele împletiră stele, iar flăcăii își puseră la cuşme surguci. 

Din bucuria şi soarele acelei zile, Ţara se trezi în dimineața următoare 
sub nour și sub vânt de veste îngrijorătoare. Până cătră amiază înţelegerea 
unei primejdii se desluși. 

Se aprindeau focuri pe dealuri din răsărit, de cătră Nistru. Această veste 
a străjilor domneşti era așteptată la Suceava, căci numaidecât din Cetatea 
lui Vodă porniră alergătorii spre [ara-de-Jos şi spre Ceremuş. Erau 
alergătorii primejdiilor, căci îşi duceau caii în goana cea mai mare din poștă 
în poştă şi cătră fiecare poştă dădeau sunet de com, ca să fie gata alți cai 
odihnijți. 

Îndată noroadele au cunoscut că Mamac, împăratul tătarilor de dincolo 
de Volga, și-a scos căpcăunii în pradă asupra lumii. Acesta era feciorul 
haitei, dușmanul lui Mengli Ghirai, hanul de la Crâm. 


Pe când crâmlenii ieşiseră de mult la lume și trăiau în case, având 
grădini de trandafiri deasupra Mării Negre, nohaii din pustie rămăseseră tot 
la cortul de pâslă și la căruţa lor de lăieși; încă mâncau carne crudă şi purtau 
cojoace mânjite cu sânge, ori platoşe de piele de bour, ca în vremea lui 
Ghinghis-Han. La gâtul suliții aninau păr de om încleiat cu sânge cruşit; 
săgetau din fugă; știau să călărească în picioare pe cal; aruncau cu mare 
dibăcie arcanul; știau să zvârlă din suliță câlți aprinși în streșinile caselor; 
luau în suliță ca în ţiglă copiii. Umblau ca viforul prăvălind toate în dreapta 
şi în stânga; adunau sub harapnic pe creștini și-i mânau ca pe turme în fugă 
grăbită spre răsărit; străpungeau țarina pe costișe, căutând gropile de grâu și 
de orz, deschizându-le şi prădându-le. Încărcau claie peste grămadă în 
căruțele lor cu roate înalte tot ce găseau de preţ — straie, arme și argintării 
— şi se răsuceau îndărăt într-același vârtej, neașteptând nici o întâlnire cu 
oștile domnilor. Ieşirea lor la lume se făcea năprasnic, pentru dobândă, după 
care se întorceau în pustie, ca să se așeze cu foalele în sus sub cort, şi să 
mistuie în lenevie grânele semănate și secerate de alții, punând pe robi să 
împlinească treburile de dârvală în sălașele lor şi așteptând în același timp 
preţ de răscumpărare pentru aceşti robi, de la neamurile lor rămase în urmă 
şi scăpate de primejdie. Se povestea despre mulţi oameni din Lehia ori de la 
Moldova, care se duseseră să-și răscumpere un frate ori un copil, ori o soție; 
de asemenea se povestea şi de fuga unora dintre cei vrednici, care 
străbăteau pustia ascunzându-se ziua în stufării şi ierburi, iar noaptea 
umblau după arătarea lui Dumnezeu, care a însemnat pe cer acel fum de 
lumină și de stele ce se chiamă Drumul Robilor. 

Asemenea întâmplări cumplite mai fuseseră altădată, la alţi voievozi. De 
când era aşezat în domnie măria sa Ștefan, Ţara Moldovei fusese ferită de 
urgia nohailor. 

Alergătorii măriei sale, repezind porunci la dregători, lepădau şi satelor 
anume vestire, că, până la Prut, să steie tot omul treaz fără a se mișca din 
locul său; numai să-și ascută la capăt sulița de carpăn și s-o pârlească în foc; 
iar de la Prut până la Nistru, vitele, pruncii și muierile să se ducă la adăpost 
sub codru. Bărbaţii să nu cuteze a umbla în altă parte decât la tabăra ştiută, 
care le-a fost poruncită de dregători, ori de căpitanii răzășilor. 

Cu puţine zile înainte, socotind la calendarul său strânsul holdelor gata, 
Mamac-Han trecuse cu ceambulurile sale apa Niprului. Pe acesta mal îndată 
le împărţi în două trâmbe. Una o repezi asupra Ţării Leşești. A doua păLli la 
Nistru, prăvălindu-se în ţinutul Lăpuşnei. 


Trei zile a fost în Lehia crâncenă zvârcolire. Deşi luminăţia sa Craiul 
primise de la Mengli Ghirai-Han aceeaşi ştire pe care o primise şi măria sa 
Ștefan-Vodă, a lăsat să meargă toate în voie şi fără grijă, cu huzurul în care 
trăia fiecare. Luminăţia sa Craiul cu Regina Doamna și cu coconii crăieșşti 
în petrecere la castelele Litvaniei, unii în danturi, alţii la vânători, iar 
şleahticii primprejurul măriilor lor. Alţii, care nu erau primprejurul înaltei 
curți, se desfătau şi mai bine, după plăcerea pe care o avea fiecare şi după 
gustul său. Atâta bielşug fusese în acel an, încât nimănuia nu-i mai păsa de 
nimica. Când a căzut la hotar trăsnetul şi a prins a bate viforul, castelanii de 
margine au stat fiecare la locurile lor, ţinând lângă sine ostile ce aveau. 
Curierii domneşti au început a umbla de la margine înlăuntru şi din lăuntru 
cătră margine, dar împotriva acelei grabnice învăluiri tătărăști greu se putea 
pune stavilă. O asemenea hoardă umblă ca dâra de pulbere aprinsă. Fulgeră 
ici-colo-dincolo; trece și înapoi nu se mai întoarce; cotește fără noimă și 
iese iar la hotar; ocolește locurile întărite şi cetățile, se încovoaie în laturi 
din calea pilcurilor de oști legate. Acel olat al Lehiei, deschis ca în palmă în 
marginea stepei, a fost în scurt măturat. Zecile de mii de robi și miile de 
căruţe au ieşit printre pojaruri, sub paza călăreţilor mongoli, spre răsărit. În 
târguri, maţele neguţătorilor grași au fost înşirate ca mărgelele pe garduri. 
Copiii au fost înfipţi în pari. Muierile au fost trase de cozile capului înspre 
convoiul de robi. Sfintele biserici au fost prădate de odoare şi părăsite 
flăcărilor. Cine scăpa de atingerea crâncenei loviri şi de suflarea de foc, se 
trăgea la o parte dând mulțămire lui Dumnezeu că sta sub soare cu sufletul 
şi cu ce avea pe el. 

Asta era şi soarta Lăpuşnei. O parte din pâlcurile lui Mamac-Han 
împungeau văile ținutului, urmând linia satelor. Alte pâlcuri fugeau pieziş, 
spre asfințit-miazănoapte, ca să pălească la ținutul Botoșanilor, să atingă 
Suceava. Dar această parte a lumii, în care intrau căpcăunii pustiei, nu era 
întindere dreaptă, până în fundul zării, ca în Lehia; căci dealurile şi râpile se 
urmează ca valurile încremenite ale străvechiului ocean sarmatic; aceste 
dealuri și aceste râpi sunt stăpânite de păduri; de sub păduri curg ape care se 
pierd în smârcuri ori se adună în iazuri. Vederea mârzacilor care călăuzesc 
tabunurile nu-i slobodă în patru vânturi. Localnicii se pot trage la codru cu 
repeziciune și ușurință, iar oamenii pustiei n-au când să scotocească în 
asemenea tainiță şi nici n-au priceperea lucrului. Hoarda prinde cât poate și 
unde poate; ucide tot ce-i crud şi nevolnic ca să facă lumii spaimă, şi să li se 
lepede avuţiile, turmele şi pânile; adună în pripă robii şi-i trimete în urmă 


spre Nistru, sub pază de suliți; o parte din robi o ţine ca să ajute la trecerea 
căruţelor încărcate prin hârtoape, peste pâraie, prin rupturile și văgăunile 
drumurilor. Caii cei mărunți și lânoși nu pot dovedi; trebuie să împingă 
robii la leuci și la roţile de dinapoi. Ticăloșii pământeni gem şi asudă sub 
bici, așteptând o izbăvire despre care ei au întrucâtva ştiinţă. 

De opt săptămâni au ieșit porunci pentru slujba Domniei, la anume 
vestire ce se va da la timpul său. 

Oamenii porunciţi de dregători, ori răzășii de rând, ori călărașii și 
pedeștrii boierilor au primit acuma acele porunci, ori le-au văzut. 

Într-adevăr, pe dealurile pleșuve, unele mori de vânt îşi întorc braţele, 
deşi nu umblă pe sus nici o adiere de vânt. De pe alte dealuri, se înalță în 
sus șfară, adică fumegare, dându-se cu asta anumită veste la cel ce se uită 
aici din altă zare de deal. 

În alte părţi, șfara curge pe culme. Acolo s-a stârnit o adiere de vânt. Dar 
morile îşi ţin neclintite aripile, până ce una din margine prinde a se mișca; 
apoi stă şi aceea. 

Măria sa Ștefan-Vodă părăsise în aceeași zi a vestirii Cetatea Sucevii, 
lăsând acolo îndestulătoare pază. Luase cu sine trei mii de lefegii nemți, 
adică panțţiri, şi alte patru mii de călărime ușoară, cu căpitanii lor. Rânduise 
în urma sa patruzeci de cară cu puști și pulbere, care veneau sub călăuzirea 
lui Petru Hărman, chelar al măriei sale. 

Măria sa Ștefan-Vodă încălecase pe harmasarul său alb, semn că va ieși 
la război. Copiii de casă îi duceau platoşa și coiful şi spătarul sabia cu 
mâner în chip de cruce. Părintele Amfilohie urma la căruţe unde era și 
cortul măriei sale. Prea sfinţitul arhimandrit avea cu sine cărţile sfinte și 
iconostasul de argint, ca să dea mângâiere și întărire măriei sale, în 
asemenea ceasuri de cumpăt. 

Abia la un pătrar de cale înspre Hotin, la un popas, alaiul măriei sale fu 
ajuns de Alexăndrel-Vodă cu însoțitorii săi. Unii din însoțitorii vechi ai 
coconului, cunoscuţi de măria sa Ștefan-Vodă, lipseau. Se vedeau lângă 
cocon tovarăși noi, care, la acel ceas, ar fi trebuit să fie în altă parte. 

Măria sa Domnul călărise toată dimineața cu sprinceana încruntată, 
măcinat în lăuntru de porniri de mânie. Îi sosise în zori de ziuă vestire 
despre unele întâmplări prea neplăcute ce se petrecuseră spre lonășeni. Cu 
multă fereală și dibăcie îi făcuse măriei sale cunoscute cele întâmplate 
Grigoraşcu Jora, al doilea postelnic. Se părea că măria sa Alexăndrel-Vodă 
aflase în acest din urmă timp. Între drumurile poruncite de înaltul stăpân, un 


drumușor al său ascuns, de dragoste. Așa i-i dat omului la anumită vârstă; 
de asemenea pacoste nu-i ferit, dintru începutul lumii, nici domn, nici 
mișşel; aşa că fapta coconului domnesc n-ar trebui judecată cu prea mare 
asprime de cătră părintele său. Deşi măria sa i-a învăţat pe toţi cei care se 
ridică subt aripa măriei sale să deosebească ce-i plăcere de ce-i datorie, se 
pare că, în tineretul acesta nou de douăzeci de ani, sângele e mai aprig decât 
în tineretul de altădată. De aceea slujitorul cel mai apropiat al lui 
Alexăndrel-Vodă l-a urmat pe stăpânul său, fără a îndrăzni să dezvăluiasca 
taina. S-ar fi cuvenit ca Jder cel mititel să vie la stăpânul său cel mare și să 
îngenunche, mărturisind ce este. Jder a greșit şi n-a făcut cum trebuie, fiind 
legat pesemne de cocon cu jurământ. 

Din această uneltire a putut ieși pentru Alexăndrel-Vodă primejdie, iar 
pentru Domnie mare mâhnire. Căci s-au aflat oameni vicleni chiar în târg la 
Suceava, care au dat ştire la pribegii din Țara Leșască despre drumurile de 
dragoste ale coconului domnesc. 

Măria sa să fie liniştit în privinţa acelor venetici. Au fost strânşi de 
aproape și au mărturisit. Tocmai dumnealui Grigorașcu Jora se pregătea, în 
această dimineaţă, să aducă la cunoștința slăvitului stăpân descoperirea, 
când a şi venit vestea despre acea învălmășală cu primejdie de pe drumul 
lonășenilor. 

— S-a ales locul spânzurătorii acelor străini vicleni? întrebă cu mânie 
măria sa. 

— S-a ales, măria ta. 

— Care-i numele lor? 

Grigoraşcu Jora mărturisi numele viclenilor și se arătă gata să repeadă 
un om al său în urmă, la Cetate, ca să îndeplinească porunca măriei sale. 

Măria sa făcu numai un uşor semn de încuviinţare din cap. 

Vinovaţi întrucâtva de destăinuire cătră străini au fost doi oameni 
domnești. Și aceia ar fi putut mărturisi cum s-au petrecut toate, însă, 
luptându-se în cursul nopţii pentru stăpânul lor, au pierit cu cinste. 

— Cine sunt aceia? a întrebat cu aceeaşi mânie Ștefan-Vodă. 

Când află că unul era medelnicerul Dumitru Crivăţ, măria sa clătină din 
cap cu întristare şi în acelaşi timp cu dispreţ. 

— Toate acestea le-ai aflat în astă dimineață? 

— În astă dimineaţă, măria ta. Mi le-a vestit, cu cea mai mare sârguință, 
dumnealui Simon Păr-Negru, al doilea comis de la Timiș, ca să ajungă 
numaidecât la cunoștința stăpânului nostru. A fost şi la Timiş un val, — 


urmă postelnicul Jora a da lămurire Domnului și istorisi cu puţine vorbe 
îndrăzneala hoţului Gogolea. Și după toate câte au fost la Timiş, precum 
spun, măria ta, Dumnezeu a vrut ca jupân Simion comisul să ajungă la 
vreme în drumul lonăşenilor, înlăturând pe cazaci. 

Domnul pufni cu obidă, dând pinteni calului. Alaiul şi călărimile 
rămaseră îndărăt. Măria sa strânse cu tărie în pumn frâul. 

— A fost primejdie pentru viața lui Alexandrel-Vodă, fulgeră el pe 
postelnic. Pentru nechibzuinţa sa, coconul va fi mustrat. Pentru pedeapsa ce 
se cuvine Jderului celui mititel, ne pare rău, însă nu o putem înlătura. 

— Măria ta, îşi strecură cu blândeţă vorbele Grigoraşcu Jora; acel 
fecioraş al comisului Manole a stat neclintit lângă stăpânul său. După ce a 
pierit medelnicerul, s-a pus el împotriva podgheazului cu mare vrednicie, 
încât a fost de mirare și lotrilor. De asemeni şi mai cu samă s-a apărat ca un 
leu Alexandru- Vodă. Când a ajuns comisul Simion, n-a mai avut nevoie să 
tragă sabia. 

Voievodul rămase tăcut, cu o mişcare necontenită a fălcilor, rumegând în 
măsele neliniște și mânie. 

Când, în popas, i s-au înfățișat vinovaţii, el a întors asupra lor o privire 
aspră şi i-a ţinut aşa un răstimp în nedumerire şi mare strâmtorare 
sufletească. Alexăndrel-Vodă îndrăzni să înainteze aplecându-se spre mâna 
părintelui său ca s-o sărute. 

— Rămâi în faţa mea, ca să te privesc, îi zise măria sa c-un glas stâns și 
răguşit de mâhnire. Asta a fost răsplata străduinţilor şi a dragostei mele! Ai 
pus între domnia ta și mine ascunziș şi minciună. 

Coconul domnesc se cutremură cu lacrimi: 

— Măria ta, iartă-mă pentru greşala ce am săvârşit. 

— Trebuie să te iertăm, Alexandre, căci eşti copilul nostru. Însă 
întristarea rămâne în noi ca un venin; asemenea greșală putea să-ți aducă 
pieirea. 

Călărimile erau tăbărâte pe văi, în jurul unor iazuri. Popasul domnesc se 
afla într-o dumbravă rară de stejari. Slujitorii curţii descălecaseră cu mult 
mai la o parte. Dregătorii se trăseseră la o parte, ca să nu audă acea 
mustrare. Numai prea sfinţitul Amfilohie şedea în stânga Domnului, la 
datoria lui de duhovnic. 

Măria sa găsi cu privirea-i verde pe Jder cel mititel și-l străpunse până în 
rărunchi. Fără să îndrăznească a rosti un cuvânt, Ionuț își coborî fruntea și 
îngenunche. 


Domnul păru a nu-l mai băga în samă. 

— Vrednicule al nostru slujitor, grăi măria sa, trecând cu privirea la 
comisul al doilea Simion Păr-Negru; pentru fapta lui ascunsă și prefăcută se 
cuvine să luăm acestui fecioraş capul. Însă i-l lăsăm pentru vrednicia lui și 
dorim să-l poarte ani mulţi; dar cu mâhnire ne vedem silit a-l depărta de 
curtea noastră. Te poftesc pe domnia ta, comise Simion, să-l ţii o vreme la 
ispășire şi la post, aşa cum vom face noi cu fiul nostru. 

Simion Păr-Negru se închină în tăcere. Alexandrel veni și se supuse la 
genunchiul lui Vodă. Tatăl îşi lăsă palma în părul bălan al coconului, ca din 
întâmplare și fără voinţă. 

— Prea sfinţite părinte Amfilohie, zise Ștefan-Vodă cătră arhimandrit, 
spune încă o dată acestui prunc care sunt legile domnilor și stăpânitorilor de 
noroade. Noi domnii şi stăpânitorii de noroade trebuie să urmăm pilda 
soarelui, dând în fiecare zi căldură şi lumină fără a primi. Rânduiala noastră 
nu-i fără noimă în faţa lui Dumnezeu. Dacă ai fi fost un mișel, se întoarse 
măria sa spre cocon, ai fi asudat în robie; dacă ai fi fost un vierme, ai fi 
urmat soarta ta mâncând trupul unui înţelept; însă eşti cocon domnesc. 

Ionuț suspină fără să înțeleagă bine; dar îl înduioșa cântarea vorbelor 
măriei sale și se bucura, ascuns, că i-a rămas pe umeri capul. 

— Spune-mi tu, Ionuț Jder, cine sunt acele fiinţi care au ademenit pe 
Alexandru- Vodă? întrebă stăpânitorul cu acelaşi glas trudit. 

Ionuț nu cuteză să răspundă. Comisul Simion dădu lămurire. Vodă se 
miră: 

— Cine e această jupâneasă Tudosia de la lonăşeni? 

— Măria ta, păru a se trezi prea sfințitul Amftlohie, adunându-și 
amintirile; după ştiinţa mea, a stătut mai demult la lonăşeni unul Petrilă. lar 
soţul jupânesei Tudosia a fost nepot acestui Petrilă. Acest Ionaș, nepot al lui 
Petrilă, s-a prăpădit în dușmăniile și pribegiile cunoscute. Se află unul 
Constantin Aramă care stă şi acuma lângă Liov: e văr Tudosiei. Constantin 
Aramă are o soră mai mare pe care o ţine unul Sava Blându, iarăși pribeag. 
Pe sora acestui Sava Blându o ţine Mihu, pe care măria ta îl cunoşti. 

Voievodul făcu semn cu palma, ca și cum ar fi poftit să înlăture de la 
sine atâtea nume. 

— Când ne întoarcem, porunci stăpânitorul, să mi se înfăţişeze 
cneaghina şi jupâniţa ei. 

Acel glas înghețat cutremură din nou pe mezinul Jderilor. 

— Să se deie acest răspuns lui Grigorașcu Jora, adaogă măria sa. 


«Osânda Nastei e şi osânda mea», se gândea cu totul prăpădit Ionut. 

Domnul făcu iar semn; coconul și ceilalți se traseră câţiva pași, lăsându-l 
pe măria sa singur. În ochii lui Vodă erau alţi nouri de întristare şi de 
gânduri. Înainte de a chema pe dregătorii săi la sfatul de război și a asculta 
ştirile alergătorilor care-l ajungeau necontenit pe cale, măria sa dorea, în 
sufletu-i întunecat și trupu-i ostenit, lumină și mângâiere de la Dumnezeu. 
Părintele Amfilohie aprinse singur făclie lângă argintul iconostasului și 
şopti Domnului său vorbe dulci în limba elină, care se tălmăcesc nu mai 
puţin dulce în graiul părinţilor noștri: 


Au bătut asupra mea valuri și nu m-am clătinat; 

Au detunat trăsnete şi am rămas ca de stâncă; 
Deoarece în mine stă puterea credințţii Intru Hristos, 
Dumnezeul meu! 


Voievodul îşi făcu semnul crucii și rămase cu capul descoperit, 
îngenunchiat cu faţa la răsărit şi ascultând slujba monahului. Dintr-acea 
zare a răsăritului venea puhoi de flacără și sânge asupra pământului său și a 
noroadelor sale. Se plecă adânc cu fruntea în pământ, cerând putere pentru 
izbândă; căci în această ţară stă dreapta credinţă; și aceste noroade sărmane 
lucrează fără şiretlic, semănând şi păstorind; se bucură de rodurile muncii 
lor neasuprind alte seminţii. 

Curtenii, în marginea dumbrăvii de stejar, îngenunchiaseră şi ei. În vale, 
la iazuri, călărimea descălecată se supuse de asemeni, în tăcerea 
împrejurimilor, pădurii şi câmpiei, sub soarele după-amiezii. 

Domnul pofiti de la sfinţitul Amfilohie să asculte psalmul al nouălea: 


Domnul este împărat în vecii vecilor! 

Să piară păgânii din pământul lui! 

Ascultă, Doamne, dorința smeriţilor şi întărește inima lor. 
Pleacă urechea ta şi fă dreptate orfanului şi năcăjitului, 
Ca omul cel de lut să nu mai împrăștie groază pe pământ! 


Vodă murmură şi el stihurile, cântându-le încet. Adâncirea aceasta în 
sine, cu totul în afară de clipa vieţii, era încununată de soarele asfinţitului. 
Din acel roş de aur, fărâmat în jăratic de ţesăturile dumbrăvii, ieşi asupra 
câmpiei un șoim sprinten care rămase plutind în văzduh cu aripile 


neclintite, ca o cruce neagră. Măria sa încă nu se deşteptase din întristarea-i 
amară, ca să-l vadă, însă oștenii înțelegeau că a pogorât din cer harul 
biruinţii. 

Călăreţi de pretutindeni, aducători de veşti, aşteptau în şirag lângă 
Domn, ţinându-şi caii de căpestre. Erau aburiţi de sudoare și ninşi de 
pulbere. Ridicându-se, Domnul îi chemă deodată la sine și porunci 
dregătorilor săi să se apropie şi să-l împresoare. Veştile viforului erau dintre 
cele mai înfricoșate. Nomazii năzuiau la Prut; acolo îi aştepta oastea legată 
a lui Bodea spătar. Până acolo calea lor şerpuită era ca a unui pojar care 
merge dâră cu limbi de balauri înainte şi cu coadă de zgură în urmă. În 
Lăpușna ocoleau cotrobăind satele şi curțile boierești. De la Fălciu şi Ismail 
se ridicau în coasta hoardei cetele de mai nainte poruncite și rânduite de 
Domnie, cu căpitanii de călărime domnească. Din olatul Cetăţii Albe 
trebuia să urce cu cea mai mare grabă călărimile gătite și căruțele cu puşti, 
sub porunca lui jupân Mârza pârcalab, ca să iasă între ceambuluri și apa 
Nistrului. 

Acesta era semnul morilor de vânt de pe culmile din preajma Nistrului, 
care-și opreau aripile când şi când și iar porneau. S-au văzut semnele până 
în ţinutul Sorocei. Domnul avea o lucire de uşor zâmbet primind asemenea 
adeverire. Rândui cu dregătorii de faţă înaintarea puterilor sale cătră 
miazăzi tot în laturea Nistrului, până ce s-or întâlni cu cetele ieşite de sub 
codru la loc poruncit, al unui boier tânăr al său cu numele Radu Gangur. 
Dacă a doua zi și a treia zi călărimile Domnului şi ale Țării, umbrind fără 
contenire, pot să aşeze asemenea voloc mișcător între prădalnici şi vadurile 
hotarului, atuncea Dumnezeu va binecuvânta strădania tuturor. 

Încă nu se făcuse întuneric deplin, când călărașii îşi porniră şiragurile, 
având poruncă să umble toată noaptea pe răcoare. Îndată purcese și Domnia 
cu panțirii și puștile. 

Comisul Simion urmă pe măria sa, cu slujitorii ce avea, ţinând lângă 
sine pe mezin. Ca să-l ferească de privirea supărată a măriei sale, umbla 
despărţit de curteni. Abia a doua zi la prânzișor, în nişte văi care se chiamă 
Călmățui, în popas, măria sa îi trimete poruncă «să iasă la vedere, cu toate 
ale sale bune şi rele». 

Ionuț se apropie ferit, în umbra fratelui sau. Nu ridică fruntea spre 
înaltul stăpân, nu răspunse zâmbetului de prietinie al coconului. Era supt la 
obraz de mâhnire și cu ochii cerniţi. Scrijelitura de sabie de la tâmpla stângă 
îi crestase şi pata de jder: când arunca ochii săi spăriaţi pieziş din acea 


parte, înfățișarea lui, cu brăzdătura sângerată, nu părea de om pământean. 
Nu-și pusese legătură la ea de rușine, ca să nu se așeze în rând cu babele; 
nici n-o spăla, deoarece asta era rânduială doftoricească a lui bădiţa Simion. 
Gheorghe Botezatu avea poruncit să-l ungă, sara și dimineaţa, cu oloi de 
pojarniţă. 

— Ce să fac, bădiță Simion? oftă el. 

— Întăi să taci, îl sfătui comisul, şi să te gătești a lucra cu vrednicie 
lângă mine, așa cum te-am învăţat la Timiş. 

— Bine, bădiţă Simion. 

Însă Jder cel mititel nu întreba ce are de făcut în lucrarea de arme care se 
pregătea, ci se chinuia să înțeleagă ce are să urmeze după aceea. Nu-și 
închipuia că n-are să mai fie în viaţă, căci douăzeci de ani nu e vârstă ci 
nemurire; se temea că poate să-i lipsească Nasta, suflată la o parte de mânia 
domnească. Poate va avea parte să săvârşească așa fapte, încât măria sa 
stăpânul să-l bată pe umăr şi să-l întrebe: Spune-mi, Jder, dacă pofteşti 
ceva! Se ştie că măria sa arar pune așa întrebări şi-n cele ce hotărăște 
rămâne neînduplecat. Nu este nici o scăpare pentru jupânița Nasta și pentru 
maica ei cneaghina 'Tudosia, decât să le răpească tătarii, ca să scape cu 
viață; iar după aceea el, Ionuț, să săvârşească acele fapte minunate din 
poveste, ca să le găsească și să le scape din ghiarele zmeilor și căpcăunilor. 

l-ar fi fost lui Jder cu mult mai uşor să-și închipuie că două femei cu 
neamuri în Țara Leșească, văzând că stau în primejdie, ori din partea lui 
Vodă, ori din partea hoardei, nu au nimic alt mai grabnic de făcut decât să 
se puie la adăpost dincolo de hotar, în Republică; însă cugetând așa, Jder ar 
fi trebuit să primească, în judecata lui, o despărțire desăvârşită de Nasta. 
Căci de la neamuri şi din Lehia e mai greu s-o scoţi decât de la tătari. 

În noaptea de 19 august, amândoi fraţii hodineau în iarbă alături, stând 
cu feţele în sus spre stele și ascultând ronţăitul cailor în iarba acelei vâlcele, 
unde făcuseră popas. Călărimile lui Vodă erau împărţite la alte capete de 
văi. Alaiul de curteni cu măriile lor trecuse în dumbrava de la Măr Putred, 
la marginea acelui loc care se chiamă Pustia Sorocii. Unii boieri și dregători 
se împărțiseră în lărgimile acele nelocuite încă de om, ca să aibă caii 
îndestulare de hrană. Câte stele clipeau sus fără contenire, atâtea tomniţe 
susurau pe întinderi nesfârşite, în iarba nouă, ţesută prin iarba veche. Aici 
nu pătrundea nimeni cu coasa. Cel mai apropiat om stă la douăzeci şi cinci 
de ceasuri depărtare cu piciorul. Pe acele întinderi trec oile sălbătăcite cu 


treisprezece coaste; uneori, în iernile grele, ajung până aicea zimbrii. 
Hălăduiesc aici mai cu samă, nişte vânători harnici care se chiamă lupi. 

Pământul cânta în noaptea aceea spre stele până într-o adâncă depărtare 
c-un zvon aproape nesimţit. Prin acel zvon, comisul al doilea Simion Jder 
auzi a treia ori a patra oară suspinul amărât al mezinului său. 

— Ionuţ, dormi? întrebă el. 

— Nu dorm, bădiţă Simioane. 

— Mi se pare mie, Ionuț, că tu eşti intrat la grea slujbă. 

— Ba văd, bădiţă Simioane, că măria sa mă leapădă de la sine. 

— Eu vorbesc de altă slujbă, băiete. E cu ochi negri, ori cu ochi căprii? 

Jder cel mititel îşi mușcă buzele cu inima înjunghiată. 

— Răspunde-mi dacă am gâcit. 

Mezinul tăcu. 

— Trebuie să oftez şi eu, mormăi Simion; slujba și suferinţa asta e ca 
vărsatul negru, de care nu scapă nimeni. Dacă ieşim mâni cu bine din 
vălmăşag, te duc să te mărturisești părintelui Nicodim, ori mutei. 

— Pot să mă mărturisesc şi domniei tale, scânci mezinul și, întorcându- 
se în culcuş, îşi rezemă fruntea de inima fratelui său. 

Cu ochii închişi, comisul al doilea ascultă istorisirea lui Ionuț. Când 
feciorașul isprăvi, el deschise pleoapele și văzu că stelele lăcrămează. 

— Nu sunt întristat pentru suferințele tale, îi zise cuprinzându-l de după 
grumaz, ca să-l ţie alături, nici nu mă supăr de prostiile ce ai săvârşit; mi-i 
jele că încă nu ești bărbat şi mă tem să nu te prăpădim! 

Mezinul simţi că prin acel din urmă cuvânt se tânguia şi comisoaia 
Ilisafta; nu se putea însă opri să nu rămâie păcătos şi nătâng, supunându-se 
patimei lui, ca puterii unei stihii. 

A doua zi s-a început cătră dumbrăvile de la Lipinţi vânătoarea crâncenă 
a tabunurilor lui Mamac-Han. 

Aveau șiraguri lungi de podvezi şi bulucuri de robi care-i întârziau în 
mers. Din urmă, de le toate capetele de codru, îi hărțuiau şi-i mușcau ca 
nişte câni răi grămezi de țărani. Îndată după asta găsiră închise drumurile pe 
care intraseră în ţară. Nu erau închise de nişte mișei cu părul vâlvoi şi cu 
glasuri spăimântate, călări pe mârţoage, ci de oaste cu bună tocmeală. 
Înţelepciunea mârzacilor era să călăuzească taberele de cară la vaduri, nu să 
bată război. Deci după ce pipăiau călărimile din 'Ţara-de Jos, fereau calea 
lor mai spre miazănoapte, spre locuri în care chibzuiau să găsească lărgime. 
Nu târzie vreme se ivi nevoia ca să rupă împotrivirile. După deslănţuirea 


unor asemenea harțuri, începu a fi pentru prădalnici pagubă în podvezi şi 
robi. Dintr-odată în calea lor, în acea zi de 20 august, rămasă de pomenire, 
au stătut călărimile în leafă ale măriei sale Ștefan-Vodă. Toată lucrarea de 
împungere și de încercuire ţintuise a împinge pe mârzaci pe unii în alții, din 
vale în vale, bulucindu-i la o singură ieşire. 

Aia a fost zdrobirea lor. Bătuţi de pe coline în preajma dumbrăvilor, 
unele din pâlcurile de nohai se îmbulzeau spre o scăpare ce părea deschisă, 
între două dealuri oable, care se îngustau și se deschideau iar, la câmpia 
Nistrului. Cum intrau în acel pridvor strâmt, îi detunau pușştile lui Petrea 
Hărman chelarul, încât, după un ceas, trecătoarea se iezi de leșuri. Atuncea, 
risipindu-se nohaii cu spaimă și fără călăuză în toate părţile, au intrat oștenii 
domnești în ei cu săbiile, măcelărindu-i până ce le-au căzut braţele de trudă. 

La al optulea ceas al zilei, comisul al doilea Simion, având cu el 
slujitorii și pe mezin, a însemnat într-un fund de rovină o îmbulzeală 
ciudată, în care nu era atât pregătire de război a nohailor cât fereală şi pază. 
În asemenea ghem, prisăcarul ştie că găseşte totdeauna matca. Astfel 
comisul înțelese că acolo trebuie să se afle o mare căpetenie a lui Mamac- 
Han. 

Avântându-și slujitorii într-acolo, comisul Simion Jder porunci 
mezinului său să-și gătească juvăţul. Îşi trecu și el cu cotul mânii stângi 
colacul de funie. Cum coborî pâlcul său spre rovină, ghemul de călăreţi 
asiatici zvâcni înainte, lăsând luptători în urmă. Cu aceştia se păliră în săbii 
şi în suliți unii din slujitorii lui Ștefan-Vodă. Comisul își duse cu 
repeziciune calul în preajma celorlalți prădalnici şi cunoscu numaidecât pe 
acel care părea căpitenie. Era un tinerel cu strai albastru. Nu purta platoșă 
de piele ca nohaii de rând. În cap avea coif de argint cu pană albă de strut, 
încovoiată până la ceafă. Îşi ţinea sabia goală în pumnul drept. În apropierea 
lui nu erau slujitori de rând ci mârzaci, unii bărbaţi cărunţi. Slujitorii de 
rând, puţini la număr, erau mai în laturi și aceia repezeau asupra 
urmăritorilor săgeți din fuga cailor. 

Încordându-și arcul, Ionuţ Păr-Negru întrebuința asupra acestora 
meșteșugul său de vânător; pe cei câţiva loviți îi lepădară caii în râpă; 
ceilalți se răsleţiră. Atuncea, apropiindu-se din laturi, amândoi fraţii zvârliră 
juvăţurile. Calul tânărului cu coif de argint fu smuncit îndărăt și căzu. Astfel 
ghemul de mârzaci, cu Emin Sidi Mamac, feciorul Hanului, a fost supus și 
întors spre culme, de unde măria sa Ștefan-Vodă avea priveliștea bătăliei. 


Domnul lăudă pe comisul său cu plăcere, iar spre Jder cel mititel surâse 
în treacăt, fără să-l laude și aproape fără să-l vadă Pentru asta acea după- 
amiază de mare biruință şi măcel, de eliberare a robilor şi de poprire a zece 
sute de cară de pradă, n-a avut pentru Ionuț Jder decât clipe şi picuri de 
otravă. 


CAPITOLUL XIV 


CELE DIN URMĂ VEȘTI DESPRE RĂUTĂȚŢILE PRĂDALNICILOR 


Ștefan-Vodă a făcut la Lipinţi groaznic judeţ, încât faima s-a împrăștiat 
ca un oleu alinător peste rănile din Țara-Leşască. Pan Roman Graniţki, 
bătrân și învăţat pisar al castelanului de Braslavia, a scris carte către un 
frate al său capelan de la Lublin, cum că nici un nomad prins în acea 
împresurare n-a ieșit de sub sabia oştenilor moldoveni; de asemenea a arătat 
mânia lui Mamac-Han, când a primit în tabăra sa de la Movilău, de ceea 
parte a Nistrului, veste despre robia lui Emin Sidi Mamac, fiul său prea 
iubit, şi despre robia lui Sion Sidi Ahmed, fratele său. Îndată împăratul 
hoardelor de peste Volga a sărit în sus, bătând de trei ori cu piciorul în 
pământ, şi şi-a zgâriat tâmpla dreaptă cu unghiile de la mâna stângă și și-a 
smuls cu degetele celeilalte mâni barba; şi a răcnit să vie în faţa negrei sale 
străluciri o sută de războinici. Şi a răcnit la acei războinici: că-i trimete solie 
la tabăra unui nechibzuit ghiaur, care a cutezat să oprească în prinsoare prinţ 
din sângele sfânt al lui Ghinghis-Han și Batie-Han. Şi acel nechibzuit 
ghiaur să nu întârzie nici o clipă, când va auzi porunca celor o sută de soli, 
să nu întârzie nici o clipă de a slobozi cu daruri pe Eminec; iar de nu va face 
aşa, apoi cât ţine acea Ţară a Moldovei, nu va rămâne sat şi târg nedat 
pojarului şi nu se va afla palmac de pământ necotropit și nesfărâmat de 
copitele cailor; şi nu va rămânea om trăitor de la Mare până la munte; și 
numai Voievodul şi sfetnicii săi vor avea cruţată suflarea vieţii, ca să le fie 
ochii fripți cu suliță înroșită în foc, și să macine cu braţele lor mălai sub 
harapnice, în saraiurile lui Mamac-Han; și muierile curţii domneşti se vor 
bucura de dezmierdările slujitorilor grajdurilor strălucirii sale Mamac-Han 
şi pe urmă vor fi lepădate în Marea Caspiei ca să fie hrană crabilor. Aceste 
vorbe să fie scuipate acelui ghiaur, a strigat prin spuma de mânie a buzelor 
sale Mamac-Han, şi prinţul să fie adus cu alai îndărăt. 

Voievodul a dat celor fără de lege — mai arăta în cartea sa pan Roman 
Graniţki — un răspuns dintre cele mai potrivite. Ieşirea nohailor în pradă nu 
era o faptă de război. Nimene nu le cășunase paguba în pustia lor. 
Pojarurile, și morţile, și robiile, cine putea să le judece cu omenească 
judecată? şi la ce divane să fie înfățișare? Dacă Dumnezeu rânduieşte 
pedepse nelegiuiților şi pe lumea asta, apoi la anume faptă nu poate fi 


răspuns decât atare plată. Dacă Dumnezeu a dat izbândă oșteanului lui 
Hristos de la Moldova, atuncea a pus și în braţul său judeţ. Și nu poate fi 
pentru hoarde altă măsură decât aceea care se potriveşte cu firea lor. Acest 
județ de asemeni cată să fie astfel întocmit, încât să contenească răcnetele 
suferinţilor și toate noroadele din Lehia și din olatul Moldovei să simtă 
dulceaţa răzbunării. 

A da înapoi pe Emin Sidi Mamac, adăogea cinstitul diac de la Braslav, ar 
fi fost şi cu desăvârşire imoral. A te supune mâniei unui prinţ sălbatic, 
înseamnă a-l îndemna să vie încă o dată în pradă asupra lumii, în cel mai 
scurt timp. Judeţul măriei sale Ștefan-Vodă are deci şi o lature politică, 
deoarece, pentru un răstimp, asigură lumii pacea dinspre partea pustiei. 
Cuminte și binecuvântat de noi clericii a fost, prin urmare, răspunsul dat, 
punându-se în ţapă nouăzeci și nouă de soli, și desfăcând în două pe Emin 
Sidi-Mamae; şi trimeţându-se al o sutălea sol, însemnat la urechi și la nas, 
ca să deie samă stăpânului său Hanul de toate cele întâmplate. 

Așa a fost cutremurul lui Mamac, încât într-o singură noapte și-a 
învârtejit tabunurile spre Nipru. Ceea ce dovedeşte că Voievodul a cugetat și 
a săvârşit bine, pentru care lucru noi am dat binecuvântare; pe când 
luminăţia sa Craiul nostru Cazimir leneveşte în chilotă şi poruncește să i se 
aducă în aşternut mâncarea, pe care-i place s-o stropească cu vin de Rin: iar 
după ce mănâncă și bea, se întoarce pe cealaltă coastă, oftând cu mulțămire 
că are pace, îşi trage așternutul peste cap și doarme până la ceasul al 
şaselea. 

Pe când comisul Simion și mezinul său urmau alaiul lui Vodă prin 
locurile bântuite de hoarde. Gheorghe Botezatu 'Tătarul suia în sus spre 
hotarul Tării Leşeşti, ca să afle veşti din părţile lonășenilor. Asta se făcuse 
din porunca lui Simion Jder, din dragostea de a aduce o zare de lumină în 
ochii mezinului. Feciorașul urma pretutindeni pe fratele său, fără poftă de 
mâncare şi fără vlagă, ca un mânzoc bolnav. Simion îi pusese mâna pe 
frunte şi o găsise fierbinte, îl întorsese cu ochii spre el și-i văzuse luminile 
înegurate: deci îl bătuse pe spate, socotindu-l în mare suferință, și chibzuise 
să-i ia sânge cu stricneaua, după rânduială nălbarilor de la Timiş. Apoi, 
cugetând altfel, îl mânase la lonășeni pe tătar. 

La 3 a lunii septemvrie, s-a făcut sfinţirea ctitoriei nouă a Putnei, 
închinată de cătră măria sa Ștefan-Vodă sfintei Fecioare. La acea minunată 
laudă, cătră care a stat îngenunchiată curtea întreagă a Moldovei şi cătră 
care s-au plecat în preajmă ostile şi noroadele, și-au înălțat viersul spre 


Domnul Dumnezeu șaizeci şi patru de preoţi, episcopi şi monahi. Prea 
sfinţitul Iosif de la Neamţu a rămas stăpân la ctitoria Putnei. Sfinţitul Silvan 
s-a închinat măriei sale și a încălecat purcegând să ieie în samă stăreția de la 
Neamţu. Între tovarășii prea sfinţitului Iosif, veniţi cu el la luminarea 
Putnei, se afla și părintele ieromonah Nicodim. Deci cuvioşia sa Nicodim a 
încălecat şi el, ca să întovărășească la Neamţu pe starețul său cel nou. La 
alaiul stăreţiei nouă s-au adăogit și comisul Simion cu mezinul. 

La 5 a lunii septemvrie cuvioşia sa Nicodim și fraţii săi treceau prin 
Suceava; iar la 7 septemvrie suiau muntele de la Râșca şi coborau în 
cealaltă parte, la Neamţu, prin aceleaşi poieni pe unde umblase, în 
primăvară, şi alaiul domnesc. Ionuț Păr-Negru văzu cu întristare locuri 
altădată înflorite şi zvonul clopotelor i se părea o cântare de prohod. 

Soborul ieşi cu făclii la apa Nemţişorului, întru întâmpinarea stareţului 
Silvan. Părintele Nicodim călăuzi pe oaspeţii săi sub pădurea de brad 
dinspre Pocrov, la chilia sa. Fratele Gherasim îi văzuse de departe și le 
deschise poarta. 

— Binecuvântează, părinte, strigă el, rânjind cu bucurie. 

— Binecuvântat să fii, frate Gherasime, îi răspunse ieromonahul. Dacă 
te grăbești să ne aduci două căldări de apă de la fântână și ne scoţi scaune în 
pridvor, la umbră, îți prorocesc fericirea cea din veac. 

Fratele Gherasim, om cărunt și uscat, dădu fuga cu mare hărnicie cătră 
răsplata sa, cugetând că mulți vlădici, după cât arătau, în icoanele lor, 
zugravii monahi de la Aton, şi mulți boieri ai lumii vor sta în gura 
balaurului, ca să coboare scara iadului la focul nestins; pe când el, după 
binecuvântarea starețului său, se va sui la scaunul împărăției veşnice. 

Pregăti albia de lemn sub nucul cel mare, aduse într-o strachină făină 
aspră de mălai şi sopon și lăsă pe călători să-și curăţe pulberile și să-și 
limpezească feţele. Mezinul întârzia la cai. 

— Pofteşte şi domnia ta, jupâne Ionuţ, îl îndemnă fratele Gherasim. 

Ionuţ se împotrivi: 

— Eu n-am nevoie de nimic. 

— Ba să vii domnia ta numaidecât; aşa poruncește părintele Nicodim; 
trebuie să te spăl şi să te grijesc, ca să stai la cetania sfinţiei sale. 

Mezinul oftă cu amărăciune. 

— Văd că tare eşti domnia ta slăbit şi întristat, se miră fratele Gherasim. 
Ai avut pălitură de sabie ori de săgeată? 

— Sunt săgetat. 


— Se vede. Fie asta, fie alta, să-ţi cetească părintele Nicodim și-ți 
depărtează răutatea. Aşa am fost eu bolnav de lungoare şi, cu cetitul 
cuvioşiei sale, m-am tămăduit. Am fost altă dată întru mare întristare pentru 
o pagubă de şaizeci de groși. Mi-a cetit şi am dobândit mângâiere, ceea ce-i 
mai de preţ. Acei bani prăpădiţi am să-i aflu pe ceea lume. 

— Eu am prăpădit altele, frate Gherasime. 

— Orice-ai fi prăpădit, ai să afli. 

— Când? 

— La învierea a doua, jupâne Ionuţ, când nu se mai poate tăinui nimica. 
Atuncea au să se arate şi hoţii, cu averea mea. Au să vie să mi-o puie la 
picioare. Are să mi se adaoge şi dobândă. 

— Bine; să aştept până la acea înviere, se supuse feciorașul, urmând cu 
fruntea plecată pe fratele Gherasim la căldarea cu apă. 

Fraţii săi îl aşteptau în pridvor. Apa luase de pe obrazul lui o mască de 
pulbere; fața îi apăru mai tristă în soarele pieziş şi ochii mai adânciţi de 
cearcăne. 

Ieromonahul îi puse mâna pe creştet. 

— Ionuţ, fratele meu, îi zise el c-un glas blând. Întristat am fost când am 
văzut, la Putna, aceşti ochi. Mai întristaţi au să fie bătrânii, când ai să ajungi 
la Timiș. Boala ta-i iute, după cât am înţeles de la comisul Simion, dar 
trece. Trebuie să te mărturisești; şi să cerşesc de la Dumnezeu pentru tine 
răbdare și bărbăţie. 

— Da, bădiță Nicoară şi părinte Nicodim. 

Dintr-odată mezinul începu să plângă cu amar, grămădindu-se lângă 
Simion. Acesta îl bătu pe umeri, îl supuse în genunchi sub patrafirul 
ieromonahului și se depărta, coborând treptele în ogradă. 

Părintele Nicodim ispiti cu luare-aminte și cu răbdare pe mezinul său și-l 
mustră pentru faptele-i rele. Apoi îi ceti cuvinte de iertare din cartea cu 
scoarţe de piele. Feciorașul se simţi mai ușurat și zâmbi trist fratelui său. 

Atuncea se întoarse şi comisul Simion. 

— După o zi de ajunare, se cuvine flămânzilor hrană, zise el cu părere 
de veselie și cercetând în treacăt pe mezin. Fratele Gherasim ne aduce o 
fiertură de peşte și hribi copţi. Asta-i mâncarea pe care şi-o pregătise pentru 
sine: eu l-am încredinţat că-i pentru noi. Se știe că nu este alt peşte mai 
gustos decât boișteanul de Nemţişor. 

Călugărul şi comisul se veseliră. Ionuț își strâmbă obrazul, făcând o 
silință să pară și el bucuros. Nicodim clăti din cap, privind lung la Simion. 


— Dumnezeu să dea liniște răzvrătiţilor... șopti ieromonahul. 

Ionuţ privi pieziș pe tovarășii săi. 

Se aşezară în jurul mesei. Fratele Gherasim aduse cina. Ieromonahul o 
binecuvânta. 

Pe când stăteau în tăcere, cu bucatele încă neisprăvite, în lumina 
asfinţitului de început de toamnă, sunară copite de cal în bolovanii potecii şi 
un călăreț se opri la poartă. Mezinul sări ars din locul său, repezind la o 
parte mâncarea. 

— Stai liniștit la locul tău, nebunule, îl mustră cu asprime ieromonahul. 
Nu-i nevoie să te grăbeşti cătră veşti rele. 

Ionuț șovăi şi se întoarse căzând la locul său, cu brațul pe masă și 
rezemându-șşi fruntea de cot. După înfățișare, tătarul nu se arăta vestitor 
plăcut. Îşi părăsi calul la șopron şi veni furișat şi neguros spre stăpâni. Îşi 
lepădă cușma și se zgrepţenă cu asprime la tâmplă și la ceafă. 

Comisul îl îndemnă: 

— Apropie-te, Botezatule, și grăiește. 

— Jupâne comise al doilea, răspunse slujitorul, după porunca ce mi-a 
fost dată, am fost la Ionăşeni şi n-am găsit pe jupâneasa 'Tudosia. Cum s-a 
întâmplat învălmășeala ştiută, nici n-a mai așteptat ziua. A poruncit să se 
puie caii cei mari la căruţă, a luat pe fată și s-a dus la neamuri în [ara 
Leşască. 

— La care neamuri? 

— Asta am vrut să ştiu şi eu numaidecât. Am întrebat pe slujitori: la care 
neamuri și unde? Ei mi-au dat răspuns că, după a lor socotință, jupâneasa 
Tudosia s-a dus la o soră a sa nu departe de Liov. După câte s-au întâmplat 
— mă sfătuiesc eu cu oamenii de acolo — e greu de înţeles când are să se 
întoarcă. A luat blănurile şi straiele. Au spus ţigăncile cum că a luat şi un 
pieptene de fildeș. Apoi dacă a luat și pieptenele de fildeș, gata. Semn că-și 
păzeşte capul. Cum stam noi de vorbă, treceau oameni fugari din [ara 
Leşască. Erau spăriaţi de urgie și căutau o scăpare la noi. În stăpânirea 
Craiului nu mai era nici o rânduială. Dregătorii se trăseseră înlăuntru; 
slujitorii fugiseră să se închidă în Cetate la Cameniţă. Văzând eu că toate 
umblă vraişte, după îndrăzneala unora și altora, mă gândesc să trec în Ţara 
Leșască. Dacă trebuie, mă duc până la Liov. Acolo se află jupân Dămian, 
fecior al stăpânului nostru; are cine mă ocroti şi mă pune pe drum bun. 
Umblu eu căutând, întrebând. Văd jaf şi pojar pretutindeni. Morți prin toate 
râpele şi pe sub toate gardurile. Curțile boierilor sparte; unii șleahtici căzuţi 


sub harapnic; unele cneaghine sub coviltirul căruţelor tătărăşti. Nu mai 
departe decât patru zile de cale, la Hanul Craiului, lângă un sat cu numele 
Somotroc, am aflat ce s-a întâmplat cneaghinei Tudosia. Am aflat că a stat 
în popas o jupâneasă de la Moldova, cu slujitori și roabe. Cum umblau 
trâmbele de necredincioși pălind ba ici, ba dincolo, oamenii stăteau cu 
sufletul la gură gata de fugă. Căruţa jupânesei umbla cu întârziere şi cu 
fereală. Nu era teamă numai de nohai, ieșiseră în pradă la drumurile mari și 
mulți dintre mișeii localnici. Era după amiază și toți plecau urechea și 
miroseau vântul; când iaca, dau tătarii într-o mică de ceas. Au luat tot, s-au 
dus. Mie tot nu-mi vine a crede, până ce nu dau peste un slujitor de la 
lonășşeni. Cum rămăsese acela, ascuns într-un horn de sobă, minune este. 
Era urât ca dracu și rânjea la mine. De la dânsul am înţeles desăvârșit că aşa 
a fost cum mi se spune. Am luat pe acel om cu mine și l-am întors la 
Ionășeni. De acolo am venit să spun ce este. Am aflat ieri în Suceava de 
trecerea domniilor voastre și, luându-vă urma, am venit şi eu la sfântă 
mănăstire. 

Ionuţ înălțase încet-încet fruntea, privind cu ochi rătăciţi pe slujitor. 

Întrebă şoptit ceva. Glasul nu i se auzea. 

Botezatu își plecă urechea, venind lângă el. 

— Au răpit-o pe jupâneasă Tudosia, încuviință el, răspunzând întrebării 
șoptite. 

Mezinul murmură iarăși. 

— Nu! se apără Gheorghe Tătarul; în afară de acel slujitor n-a mai 
scăpat nimeni. Vrea să ştie — lămuri el șoapta acelui copil bolnav cătră 
fraţii lui mai mari — vrea să ştie dacă a fost luată și jupâniţa Nasta. Apoi eu 
de când spun că a fost luată. 

Ionuţ se îndârji privind în juru-i şi râzând rătăcit. 

— Gata, bădiță Nicoară şi părinte Nicodim, zise el deodată. 

— Stăi, Ionuț, unde vrei să te duci? îl stăpâni cu braţele călugărul. 

— Gata; de-acuma nu mai este nevoie de nici o mustrare. 

— Bine, nu te-om mai mustra; te ducem acasă, la Timiş. 

— Ce să fac la Timiș? Nu mă duc la Timiş. 

— Atuncea rămâi aicea, la mine. 

— Bădiță Simion, seinei fecioraşul, nu mă lăsa aici, și poruncește 
Botezatului să lipsească din fața mea. 

Simion îl privi nedumerit; apoi se întoarse spre slujitor: 


— Strânge de pe masă, Botezatule, îi porunci el. Du-te de mănâncă și te 
hodineşte. Mâni dimineaţă ne întoarcem acasă. 

Mezinul se frământa, într-aceeași nemulțămire. Călugărul se așeză lângă 
el, ou aceeași blândeţă. 

— Numai Dumnezeu făptuiește şi judecă înţelept, zise el. 

Ionuţ ridică ochii, privind în laturi; părea a înțelege cu uimire ceva: ori 
că e o pedeapsă a Nastei, ori e o pedeapsă a lui. 

Într-adevăr, în mărturisirea ce făcuse părintelui Nicodim, credinţa frăţiei 
lui de cruce se dovedise întinată: şi pentru asta i se ceruse iertare de la 
Dumnezeu. Acuma întâmplarea pe care o vestise 'Tătarul îi venea ca o 
ispăşire crudă. Îndârjirea lui de o clipă slăbi: începu a se tângui, scâncind. 

Din liniștea în care părea că stă, comisul Simion zvâcni dintr-odată în 
picioare, plimbându-se de colo-colo prin pridvor, ca într-o cușcă. Pintenii îi 
sunau îndesat. 

— Ascultă, Ionuț, grăi el oprindu-se în faţa fecioraşului, cu braţele 
încrucişate pe piept. În ziua când am prins amândoi pe feciorul Hanului, am 
socotit că ai trecut în rândul bărbaţilor și m-am mândrit cu tine. Se pare că 
m-am înşelat. Înţeleg că ai vrut să străpungi pe Botezatu; te-ai uitat 
dușmănos și la noi; ai stat gata să te izbeşti cu fruntea în părete; asta s-o faci 
numai după ce ţi-o creşte coarnele. Văd că trebuie să mai mănânci nouă ocă 
de sare, până ce vei fi vrednic să intri în sfatul bărbaţilor. Tu încă nu înţelegi 
ce se chiamă bărbat — adică acel om care nu-i ouat și clocit, ci fătat. Bărbat 
e numai acela care leapădă de la el slăbăciunile și lacrimile. Când dă cu 
piciorul, când prinde în pumn, toate i se supun. Descalică lângă o muiere; 
pe urmă încalică și se duce cu altă floare la ureche. Acuma, după starea în 
care te afli tu, ar fi frumos să-ţi ţinem și noi tovărășie, eu cu părintele 
Nicodim, bocind gros, ca niște buhai de baltă. Să treacă un om pe la poartă 
şi să steie cu mirare; să zică: Hm! se cunoaşte că aceştia-s feciorii comisului 
Manole Păr-Negru de la Timiş. Asemenea blăstămăţie vrei domnia ta să se 
întâmple, ca să ajungem ocara lumii! 

Mezinul se holbă de disperare, pălind cu piciorul în pământ şi răcnind: 

— Când am vrut şi am spus eu asta, bădiță Simioane? 

Călugărul zâmbi cătră sine însuși. 

— Dacă n-ai spus, se apără Simion, și dacă nu doreşti, atuncea rămân eu 
de minciună. Dar dacă vrei să mă dovedeşti de istov, du-te şi-ţi cufundă 
capul într-o căldare cu apă rece. Trebuie s-ajungem cu alți ochi la Timiș, ca 
să nu spăriem oamenii de-a colo. 


Sara, cei trei fraţi au făcut un legământ, despre care a fost înștiințat și 
Gheorghe Botezatu 'Tătarul, să nu se spuie la Timiş jupânesei Ilisafta 
comisoaia decât ceea ce se cuvenea din întâmplările petrecute. I-a fost 
dragă băiatului o fată și acea fată nu se ştie ce s-a făcut în vârtejul din urmă 
al tătarilor. După unele ştiri, se pare că a fost furată de acei căpcăuni; dar 
crezământ deplin nu poţi pune pe vorbele unui slujitor înfricoşat, care n-a 
văzut nimic cu ochii lui. Cât a fost învăluirea prădalnicilor, el a stătut 
ghemuit în hornul sobei. După ce s-a liniştit împrejurimea, el a ieșit și s-a 
uitat încolo și încoace. N-a mai văzut căruţă şi slujitori, dar nici oameni ai 
locului care să-i spui anumit ce s-a întâmplat. Deci mama și fata poate să fi 
scăpat într-un ascunziș. Ori chiar dacă le-au luat nohaii în acel ceas, se 
poate să fi scăpat după aceea printr-o împrejurare fericită. De multe ori se 
întâmplă nohailor de-i lovesc din urmă cu repeziciune bărbaţi vrednici şi 
scapă din ghiarele lor şi prada şi robii. Asemenea păţanie au avut tabunurile 
lui Mamac-Han nu mai departe decât în trecutele zile, în prădăciunea lor de 
la Moldova, când i-a prins în voloc Ștefan-Vodă și le-a luat înapoi tot ce 
prădaseră, punându-i să dea dobândă pe deasupra însăși viaţa lor, deoarece 
din acea împresurare n-a mai scăpat nici un războinic negru. Asemenea 
fapte s-au mai petrecut, în zilele de demult, și în Ţara Leşască, la o altă 
prădăciune a nohailor. Când a venit Cotorobai Mârza cu ceambururile de-a 
prădat în Podolia, acu douăzeci și doi de ani, s-au luat pe urma lui boieri 
leşi cu oști și cu sprijinul castelanului de la Bar; şi pe când tătarii au stat ca 
să-şi apere dobânda, i-au pălit din cealaltă parte cazaci de la Pragurile 
Niprului, răpindu-le furtişagul. Atuncea iarăși au scăpat robii. De asemenea, 
altă oară litvanii şi-au întors de la tătari dobânda și robii. 

Toate aceste poveşti le spunea cu meşteşug ieromonahul Nicodim, ca să 
îmblânzească suferința Jderului celui mititel şi să-i deschidă o zare de 
nădejde. Astfel, după ce s-a odihnit Ionuț în acea noapte la Neamţu, s-a 
putut întoarce la Timiș cu al doilea comis Simion având o înfăţişare 
omenească. 

Era cu obrajii alungiţi și sarbezi, însă zâmbi ca şi altădată comisoaiei 
Ilisafta. Îi sărută amândouă mânile și primi să-şi cufunde nasul în busuioc la 
pieptul dumnisale; sărută mâna comisului și-i primi cu fruntea plecată 
binecuvântarea. 

Faima războiului măriei sale Ștefan-Vodă era ajunsă de multe zile la 
Timiş. De asemenea ajunsese acolo o bună-vestire despre fapta comisului al 
doilea și al mezinului său. Venise cel dintăi să se laude cu prinderea lui 


Emin Sidi Mamac însuși jupân Cristea vistiernicul; căci fapta aceasta, din 
clipa împlinirii ei, devenea a tuturor feciorilor lui Manole Păr-Negru. 
Lumea nici nu vorbea într-alt chip despre întâmplare. Feciorii comisului 
Manole Păr-Negru au prins pe puiul lui Mamac-Han. Se cuvine deci să ne 
fudulim de asemenea ispravă a noastră. 

Dar a mai fost ceva, ce nu se poate bine desluși, se mira jupâneasa 
Ilisafta. Mulţămirea luminatului stăpân Ștefan-Vodă a fost să desfacă pe 
Ionuţ de la înalta sa milă. Asta pe de o parte nu-i rău, căci bucură pe părinţii 
săi care-l jeleau, ca şi cum ar fi fost pentru totdeauna prăpădit; însă iată în 
ce chip plătesc domnii din lumea aceasta credinţa şi vrednicia celor mai 
buni slujitori! Aşa se întâmplă şi cu un oarecare comis, pe care nu știm bine 
cum îl chiamă, carele a umblat în pribegie cu măria sa, robindu-și credinţa, 
suferind de nesomn şi foame, cunoscând boli şi răni şi care stă la Timiş 
uitat. Când și când ne aducem aminte de el şi ne bucurăm; dar după aceea îl 
lăsăm să se usuce acolo unde se află. 

— Aş socoti, jupâneasă Ilisafta, zâmbi comisul, că mai sănătos este să 
nu ne amestecăm în treburile Domniei. Acel despre care pomenești domnia 
ta se află mulțămit întru ale sale. 

— Eu ştiu că-i mulțămit domnia sa, dar nu-s mulțămiţi alţii, se răsuci 
comisoaia Ilisafta. Putere-ai domnia ta să-mi arăţi de ce a lepădat de la sine 
măria sa pe feciorul acelui comis? 

— 'Ţi l-a trimes domniei tale, ca să te bucuri de vederea lui. 

— Mă uit şi-l văd, dar nu mă bucur, cinstite comise. Căci eu i-am dat 
măriei sale fecior ca o floare. Ș-acuma uită-te și vezi ce ne trimite înapoi. 
De atâta milă şi de atâta bine, i s-au tras obrajii acelui fecior al comisului, şi 
i s-au stâns ochii. 

Simion se amestecă. 

— Muţă, zise el blând, întreabă domnia ta pe Ionuț și ai să afli că măria 
sa stăpânul nostru nu-i întru nimic vinovat. 

— Dar cine-i vinovat? 

— Să-ţi spuie el singur. 

— Alei! Își pocni comisoaia palmele, ridicându-şi ochii la înălțimea 
stâlpilor pridvorului, nu cumva s-a găsit o scorpie, care l-a mușcat de 
inimă? 

Ionuţ clătină din cap, dintr-odată înegurat: 

— Nu-i scorpie, muţă. 


— Nu-i scorpie? dar ce-i, dragu mamei? Spune-mi numaidecât unde-i, 
să mă duc să-i mulțămesc. 

Comisul al doilea Simion se întoarse în loc privind în lungul drumului 
spre valea Moldovei. Dintr-acolo venea la deal o trăsură verde cu cai negri. 
Mezinul nu răspunse deocamdată strigătului jupânesei Ilisafta. 

— Mută, grăi el apoi cu stăpânire, aceea despre care vorbeşti poate a 
fost răpită peste Nipru. 

— Vai! se miră comisoaia, crescându-și ochii sprâncenaţi; când a putut 
da peste tine, Ionuț, așa vânt repede? Tu nu ştiai nimic despre acestea, dragu 
mamei; şi cum ţi-ai luat zborul, ai căzut în laţ. Cine-a fost? Tare sunt 
doritoare să-i aflu numele. Și din ce neam este? Tare m-aș mira să fie dintr- 
un neam cumsecade. Și cu ce şiretlicuri a umblat? căci nu poate să fie decât 
o vădană care umblă cu înșelăciuni. Şi dac-au luat-o nohaii, apoi eu oi da un 
sărindar de mulțămire. 

La toate aceste întrebări, mezinul încerca să răspundă și nu putea spune 
decât vorbe răzlețe ici-colo. Totuşi comisoaia Ilisafta nu pierdea nimic din 
ce putea fi pentru dumneaei o lămurire și îndată statornici locul, starea și 
numele. 

— Atuncea dacă-i o fată de boier, trebuia s-o știm și noi. Am fi putut s-o 
aducem aici, ori ne-am fi dus noi acolo. Am fi aflat ce urmări are şi ce 
zestre i se pregătește. Dar copiii din ziua de azi nu mai au dragoste și frică 
de părinţi. 

— De ce să vorbim, muţă, despre ce nu mai este? mormăi Ionuț amărât, 
fără a privi pe nimeni. 

— Dragă copile, se răsuci spre el comisoaia Ilisafta, dacă mi-i scris să 
am asemenea noră, se întoarce ea și de la Han-Iatar. Nu întârzia şi 
mărturiseşte toate, ca să vedem ce este de făcut. Nu este fapt care să nu 
poată fi dezlegat, nu este durere care să n-aibă descântec. Știu, dragu 
mamei, c-am s-o visez la noapte venind împotrivă-mi cu paloşul, ca să mă 
răpuie. 

Cu mânile, cu ochii, cu spaima, așa de mare și de groaznică o închipuia 
jupâneasa comisoaia pe acea noră, încât mezinul zâmbi şi se înduioșa 
amintindu-și de un gingaș şi subțirel trup, care se alăturase într-o noapte de 
el, în fân, împungându-l cu sânișori bouri. 

Toate aceste lămuriri comisul Manole Jder le asculta cu destulă liniște. 

— Asta-i ucenicia oricărui bărbat, zise el. Slujitorul măriei sale să 
mănânce şi să doarmă; iar de mâni să-și urmeze slujba cu jupân al doilea 


comis. 

Băgând de samă că s-a apropiat trăsura cu caii negri și că într-însa se 
află numai strălucita înfățișare a Candachiei, bătrânul își îndesă cușma în 
cap şi porunci lui Simion să-l urmeze în deal, la ceairul tretinilor. Amândoi 
bărbaţii trecură în odăi şi de-acolo, pe dindos, la saraiuri şi la poteca 
Timișului de sus. Ionuț pândi și el clipa prielnică și se strecură în chilioara 
lui, simțind nevoie de singurătate. Jupâneasa Candachia coborî cu zâmbet, 
cu îmbrățișări, sărutări și vorbe asupra jupânesei Ilisafta. 

Comisoaia înţelegea prea bine că nora dumnisale vine să ispitească și să 
afle toate câte se pot afla: de aceea își strânse buzele cu oţărâre. Nu-i nevoie 
să mai iasă zvon în lume despre dragostele copiilor şi răpirea tătarilor. Cum 
a afla Candachia aici două, până dincolo înmulțește şi face nouă. Altfel ştie 
să se sulemenească, şi să poarte cercei de aur în zi de lucru. Ştie să încânte 
şi să îmbrobodească pe vistiernic, de-o lasă să umble singură. Din câte 
treburi are o jupâneasă în ziua de azi, Candachia nu se poate anina cu 
mânile măcar de una. Vine să întrebe de jupâniţele de la lonășeni. 

— Ţi-a spus cum o chiamă? întrebă într-adevăr, cu mare curiozitate, 
vistierniceasa. 

Comisoaia Ilisafta se miră nespus: 

— Cine să-mi spuie? 

— Ei, cine... Ştii domnia ta prea bine şi te-ai aşteptat de la început la 
asemenea isprăvi de la Făt-frumos care s-a dus în lume după Ileana- 
Cosânzeana. L-am văzut eu cum îi umblau ochii în ospătăria aceea de la 
Suceava. 

— Care ospătărie de la Suceava? 

— Este acolo o ospătărie. Adică era; acuma nu mai este. Cel mai bun 
lucru pentru un june nu era acolo mâncarea şi băutura, cât o leașcă pe care o 
chema pana Mina. 

— Nu ştiu nimica din toate acestea, se uimi comisoaia. Am aflat ceva 
despre o copilă a unor boieri de la lonășeni. 

— Nasta. 

— Cum? 

— O chiamă Nasta. Fata jupânesei Tudosia. Cum a fost acea bătălie la 
drumul mare în noaptea de sântă-mărie, Vodă s-a supărat şi dintr-asta i se 
trage băietului nostru urgia. Nu-ţi mai spun că pana Mina și Iohan Roşu n- 
au mai ieşit la lume din tainiţile Cetăţii. Măria sa s-a mai îmbunat când a 


fost prins feciorul Hanului. Pe cocon l-a mustrat cu blândeţă, deși se pare că 
Alexandru- Vodă ar fi fost mai vinovat. 

Comisoaia Ilisafta sta ca pe jar, negăsindu-şi astâmpăr, până ce prinse 
firul păţaniei Jderului celui mititel. Atunci zâmbi şi deveni și domnia sa 
tainică, dând a înțelege că ştie mai multe. Atâtea știe, încât nu le-ar putea 
isprăvi într-o noapte. De altminteri băietul e aici și el le cunoaşte mai bine 
decât oricine. Unele câte le arată jupâneasa Candachia sunt așa, altele însă 
s-au petrecut cu totul altfel. 

— Ce-i de făcut? se jeluia nora, împreunându-și palmele şi scânteindu-și 
cerceii; așa am cumpărat, aşa vând. Foarte într-ascuns se şoptesc toate 
acestea la curtea Sucevii și unele din ele nici măria sa Vodă nu le știe bine. 
Poate altele să se descopere mai pe urmă. A vorbi de ele e cu primejdie; de 
aceea te rog, dragă soacră și jupâneasa Ilisafta, să nu mai afle nimeni și să 
rămâie numai între noi. 

— Dar cum îţi închipui dumneata, noră, că aş fi eu în stare să 
dezvăluiesc asemenea taină? Cum o ţii dumneata, aşa o ţin şi eu. După toate 
câte s-au întâmplat, socot că acea fată a Tudosiei nu s-a mai întoarce de 
unde-i dusă. 

— Parcă se ştie unde-i dusă? 

— Se ştie prea bine. Dacă doreşti, pot să-ţi spun. Din moarte și de-acolo 
puţini se întorc. 

Nesimţit, ieşise în acest timp la uşorul pridvorului Chira cămărășița, 
așteptând un răstimp cât de mic, ca să ceară de la stăpâna sa o poruncă. Dar 
sfatul jupâneselor nu conteni multă vreme, până la ceasul al șaselea, când 
soarele de septemvrie ajunse la amiază, împrăștiind o puzderie de aur 
asupra acelor locuri tihnite. Zvoana lumii şi a prădalnicilor era acolo abia 
simțită, intre puţine ființi omeneşti; pe când miriştile, otăvile, zăvoaiele 
aromeau sub liniște, iar mătasa funigeilor părea abur ţesut în adierea moale 
a zilei. 


CAPITOLUL XV 


PE NEAŞTEPTATE IONUȚ PUNE LA CALE CEA MAI MARE 
NEBUNIE 


Mai bune decât descântecele jupânesei lIlisafta şi desfacerile Chirei 
cămărășiţei, au fost poruncile comisului Manole și doftoriile lui Simion, ca 
să scoată din Jderul cel mititel amorţirea ce-l cuprinsese. 

Înainte de ceasul întăi al zilei, când scânteia brumărelul pe colnice, 
amândoi frații erau călări pe sub streşina pădurii, dând ocol închisorilor. 
Uneori se opreau sub cireși cu frunzele pălite, roșii ca o aramă nouă, şi 
ascultau în poienile dinlăuntrul mugetul cerbilor. Coborau la adăpători, 
unde se băteau şi nechezau subțire mânzocii călăuziţi de îngrijitorii lor; 
după aceea poposeau la caii de patru ani, sub șoproane, unde erau pregătite 
meşteșugurile de scopire. Erau și alte lucrări de îndeplinit într-o herghelie 
mare ca aceea. Frau nebuni ce trebuiau potoliți și nărăvaşi de întors la 
cuminţenie. Ionuț Jder era foarte lăudat pentru îmblânzirea sălbaticilor. până 
la amiază era atâta frământare şi atâta lucru, încât amândoi fraţii cădeau de 
trudă în umbrar; îmbucau repede bucatele trimese de la curte și se întorceau 
pe spate, închizând ochii și lăsându-se mângâiaţi de sârmele de aur pe care 
le strecura soarele prin crengi în adăpostul lor. Abia aţipea mezinul, și 
comisul al doilea strănuta cu zgomot, făcându-l să tresară. 

Până într-amurg de asemeni nu era pentru Ionuț hodină. 

Gândurile — dovedise comisul cel bătrân — sunt cei mai harnici 
dușmani ai omului. Nu-i altă doftorie pentru Jder cel mititel decât să cadă 
butuc în culcuș și să doarmă somn fără vise. Cu toate acestea demonii care 
se chiamă gânduri găseau chip să-l cerceteze şi-l cercetau mai ales atuncea 
când el părea mai alinat. Orice rană de asemeni are vindecare, adăogise 
bătrânul comis Manole. Omul, chiar tânăr, are mai multă înţelegere decât un 
cal; s-ar putea spune că are şi înțelepciune; deci acolo unde calul sare în 
două picioare și bate cu copitele, omul stă puţintel şi cugetă. De aceea vracii 
au pentru cai alte meşteşuguri și pentru oameni altele. 

Într-o sâmbătă, cătră sfârşitul lunii septemvrie, amândoi fraţii coborau la 
curte înainte de asfințitul soarelui, ca să dea samă bătrânului comis de 
slujba lor şi să primească alte îndreptări pentru alte treburi. Găsiră la odaie 
an cal străin; argaţii îi luau șaua și-l grijeau. Comisul Simion cunoscu calul. 


— Avem veste de la fratele nostru Dămian, dădu el lămurire lui Ionut. 

Mezinul căscă de trudă. Ajungând la pridvor, văzu pe Iosip slujitorul de 
la Liov şi se bucură întrucâtva, ca de o cunoştinţă veche. Îi rămăsese plăcută 
amintire de sfatul de la focul gospodarilor, în noaptea înălțării, când se 
întorcea singur la Timiș. 

Slujitorul neguţătorului Dămian se închină cu voie-bună înaintea fraţilor. 
După asta se întoarse iar la comisul Manole. 

Sosise în prag, ca s-asculte numai c-o ureche, și jupâneasa Ilisafta: dar, 
cum aflase vestea cea bună, se aşezase pe divan în cuibarul domniei sale. 

Vestea cea bună era că jupân Dămian, neguţătorul, se afla pe cale, cu trei 
zile în urmă, venind să se închine lui Vodă, la Cetatea Sucevii, şi să-i aducă 
nişte prea frumoase pielcele de soboli. Acele pielcele le primise de puţină 
vreme prin Ţara Rusească tocmai de la Marea de ghiaţă și-i făceau 
numaidecât trebuință măriei sale pentru un strai femeiesc; de unde se 
înţelege că nu târzie vreme Vodă are să aducă la curtea sa Doamnă nouă. 

— Am primit şi noi asemenea veste, dădu încredințare jupâneasa 
Ilisafta, are să vie Doamnă la noi o mireasă tocmai de dincolo de Marea, 
fiică de împărați pribegi, fugari de la Țarigrad. 

— Eu despre asta nu știu nimica, ridică din umeri comisul cel bătrân. Să 
fie blagoslovită acea Doamnă, care va fi, ca să poată purta sobolii aduşi de 
feciorul nostru Dămian. Noi am vrea să ştim mai ales dacă feciorul nostru e 
sănătos. 

— Sănătos, cinstite comise, şi tare ca criță. Nu l-am văzut schimbat din 
firea lui niciodată. 

— Atuncea bine; să ia pildă şi alții. N-are decât să-i vie măriei sale acea 
împărătiță greacă. lar dacă aduce Dămian și jupânesei lIlisafta cealaltă 
bucată de matasă pentru care i-a trimes răspuns, e și mai bine. 

— Aduce şi matasa, se grăbi să răspundă Iosip. Cum se închină lui Vodă, 
stăpânul meu purcede fără întârziere într-acoace la părinţii săi. N-a uitat nici 
de bucata de postav de Flandra. Domnia sa se închină la cinstita față a 
domniei voastre și pofteşte să vă găsească bucuroși. până atuncea puteţi afla 
de la mine felurite veşti. De unele Ţara Leşească e plină; pe altele le știm 
numai noi. 

Comisoaia Ilisafta se foi în cuibarul său. 

— Unii dintre comiși, zise ea, n-ar fi doritori să afle asemenea veşti. 
Deși de la ei s-a ştiut despre Împărătiță greacă, acuma se fac a uita, ca şi 
cum n-ar mai şti nimica, și, deşi poftesc să afle toate câte sunt pe lume, se 


prefac că nu le trebuie nimic și întorc capul. Pe când noi dorim să ştim, 
deoarece altă bucurie nu avem în singurătatea noastră. Alţii au vânturat 
lumea, noi am stat aici; alţii ştiu toate, noi nu ştim nimica; deci vreau să 
cunosc acele veşti cu trei zile înainte. Este poate veste că feciorul nostru 
Dămian are de gând să facă nuntă, cum mi se arată în vis în unele nopţi? 

— Are să fie şi asta pe la primăvara viitoare, mărturisi Iosip de la 
Nimirceni. Până acuma-s numai vorbe. S-ar fi găsit o fată de neguțător 
litvan de la noi de la Liov. Încă nu ne înţelegem din zestre. 

— Dacă nu-i pornit nimica, e ca și cum nici n-ar fi, mormăi comisul. 

— Ai răbdare, ai răbdare, îl îmblânzi jupâneasă Ilisafta. Numai noi 
femeile ştim cât de greu se fac nunțile. 

— Se fac cu prea multă vorbă. 

— Atunci să ştie cinstiții comişi că, fără vorbă, nu se săvârşeşte nimica 
pe lumea asta. 

— Dovada-i de faţă, jupâneasă Ilisafta, iar Iosip stă şi aşteaptă, uitându- 
se când încolo, când încoace. 

— D-apoi că omul ar vrea să grăiască, numaicât nu-l lasă cinstiţii 
comiși. 

Cinstiţii comiși se îmblânziră şi tăcură, râzând. Alţi cinstiţi comiși, veniţi 
de la deal, se rezemară de stâlpii pridvorului. Cel mic urma să-și strămute 
fălcile, cu ochi umezi, vlăguit de umbletele zilei. 

Iosip putu să vorbească iar: 

— Când au pălit nohaii în Ţara Leşească, stăpânul meu se afla într-un 
loc care se chiamă Brodi, alegând marfă de la pădurari crăieşti. Erau mai cu 
samă niște piei de râşi care nu se mai află și stăpânul meu le preţeluia una 
câte una. Când a ajuns la a unsprezecea, iaca trec pe drum călăreţi 
domnești, strigând cât ce puteau primejdie. Jupân Dămian prinde a râde: 
care nohai? He-he! aicea suntem departe de hotar. Și numără pieile înainte; 
domnia sa plătește pădurarilor, eu strâng marfa și ne ducem la gazdă. Acolo 
altă zvoană; fugari cu părul vâlvoi. Aflăm noi, nu târziu, că hoarda a răzbit 
întăi în Podolia și după aceea nu s-a sfiit să treacă până în Volinia. 
Grăbindu-ne cătră Liov, eu mă înturnam când şi când şi vedeam ca un nour 
în fundul răsăritului. Acolo erau pojarurile. După ce ajungem noi cu bine la 
locul nostru la Liov, cad una după alta vestirile tuturor răutăţilor, de se 
încrâncena carnea pe mine și mi se zbârlea părul sub cușmă. Dar iaca ne 
vine şi o mângâiere de la Moldova şi auzim că au prins a se bejeni fugari 
din Podolia ca să se ducă sub stăpânirea lui Ştefan-Vodă. leșind eu din târg 


spre a împlini o poruncă a stăpânului meu, la un sat din preajma Liovului, 
numai ce mă întâlnesc cu un cunoscut al nostru, pe care l-aţi văzut şi 
domniile voastre nu de mult aicea, la Timiș. Dacă am să vă spun că are un 
ochi stâns astupat cu solz, domniile voastre aveţi să vă aduceţi aminte 
numaidecât. Și dacă am să mai adaog că-l chiamă moș Ilia Alapin, apoi 
aveţi să vă miraţi: ce am eu de împărţit cu asemenea neguţător? Eu n-am de 
împărțit nimic cu moş Ilia, dar el, fiind un meșter cu multe ascunzișuri, 
aduce vorba despre înțelegerea lui Gogolea cu boierul nostru pribeag jupân 
Mihu şi mă întreabă, pe departe, dacă n-aş cunoaște eu cumva pe cineva, 
carele a dat de ştire la Moldova despre un furtișag de cai ce s-ar fi pus la 
cale. I-am răspuns că nu ştiu nimica şi habar n-am despre ce cai e vorba. 

— Poate tu nu ştii, cumetre losipe, îmi zice blăstămatul acela de uncheş 
chior, dar ştiu eu. Am stat ș-am socotit, am stat ş-am socotit, spune el, cine 
ar putea din Liov să răsară în Ţara Moldovei; și ce neguţători umblă de la 
noi la Moldova; şi cu ce oameni buni de voroavă și de petreceri au stat 
oamenii noștri — adică ai mei şi ai lui Gogolea — la cinstitele crâșme din 
marginea târgului Liov; şi asemenea cu ce moldoveni de aici trăiesc în 
prietinie slugile lui jupân Mihu. 

— Tot nu înţeleg despre ce-i vorba, mă păzesc eu. 

— Rău îmi pare că eşti greu de cap, râde moș Ilia. Află că noi am fost să 
cumpărăm un cal alb, la Timiş, în Ţara Moldovei, și n-am isprăvit nimica. 
De asemenea află că am oblicit drumul coconului domnesc la o năzuinţă de 
dragoste, şi am pus feciori să prindă vulpanul, şi nici cu asta n-am isprăvit 
bine. Atâta am folosit că am cunoscut un hoţ mare şi bărbat de ispravă cu 
numele comisul Simion, cu care foarte bine ne-am împrietinit. Am mai 
cunoscut și pe un comis mai mititel care are în el sânge clocotit; și acela ne- 
a plăcut, mie și lui Grigorie Gogolea. 

Aicea comisul cel bătrân opri pe slujitor: 

— Ce fel de poveşti ne spui tu, losipe? 

— Nu-s povești, cinstite comise, şi ai să afli îndată de ce spun toate cu 
de-amănuntul. Ascultă iarăşi ce veste am să-ți mai dau, a urmat a-mi vorbi 
moș Ilia. Eu şi Gogolea ne-am sfătuit să punem în sac pe jupân Mihu, să-l 
încărcăm pe un samar și să-l ducem la măria sa Ștefan-Vodă. Acest 
nevrednic boier şi-a călcat cuvântul şi nu ne-a dat căușul de zloți. Deci să 
duci această veste prietinilor noștri de la Timiş. Ca să se vadă că noi nu 
grăim într-aiurea şi suntem prietini cu dreptate, să le mai spui una. 

Aici povestitorul se opri singur, zgrepțănându-se la tâmplă. 


— Care-i acea una pe care ţi-a mai spus-o? rânji comisul Manole. 
Spune-o degrabă, căci sunt nişte jupânese care numaidecât poftesc să afle. 

— Mi-a spus altele, îngăimă slujitorul liovean, înșirându-mi fel de fel de 
lucruri adevărate și mincinoase, pe care eu n-am de unde le cunoaşte şi pe 
care nu le arăt întocmai, ca să nu se supere unii dintre acești boieri tineri. 

— Spune, omule, se tângui jupâneasă Ilisafta. 

— Mi-a spus că el şi cu tovarășul Gogolea au cunoștință despre păţania 
unei cneaghine și a unei jupâniţi. 

La aceste cuvinte, Jder cel mititel ridică ager fruntea, apoi se domoli 
numaidecât și căscă din nou cu trudă. Se hotărî să intre în casă. Jupâneasa 
Ilisafta îl urmări miloasă cu privirile, apoi șopti cu grabă lui Iosip: 

— Acuma poţi vorbi în voie. 

Iosip îşi cobori viersul: 

— Încredinţare pentru domniile lor va fi de prietinia noastră, a zis acel 
moşneag Ilia, când or afla că noi ne-am ţinut de păgâni, şi ne-am alcătuit cu 
cazaci ai noştri de pe Nipru, lovind cetele risipite ale paginilor. În ce chip 
am aflat noi de prinderea jupânesei Tudosia, nu-i nevoie să se știe 
numaidecât. Poate au dat-o în mâna tătarilor nişte pribegi de-ai noștri fără 
lege. Înştiinţat fiind Gogolea, şi-a adus aminte de prietinii săi, şi s-a ţinut în 
preajma celor din urmă nohai până ce s-a ajuns cu neguţătorii de robi de la 
Oceacov. Dincolo de Bug, înainte de a trece în pustie, mârzacii se desfac de 
o parte din marfa lor vie. Patru cneaghine din Podolia și una din Moldova, 
cu copila ei, au fost vândute pe loc, cum au trecut acele căruţe din urmă, 
prin vad, apa Bugului. Cumpărătorii le-au dus la Oceacov. Acolo, la limanul 
Bugului, aşteptau ceamuri turcești. Roabele moldovence au fost încărcate, 
cu alte buclucuri cumpărate, în ceamul unui anume Suleiman-Beg, care are 
cetățuie cu putere împărătească în smârcul Dunării, în drept cu Cetatea 
Chilia. Asta ştim noi, zice moș Ilia; poate-i bine să afle vestea Alexandru- 
Vodă și prietinii noștri vor folosi ceva; iar noi nu cerem altă plată acestor 
prietini decât să cerce la măria sa Ştefan-Vodă dacă putem face noi negoţul 
nostru cu boierul. Cum primim veste și facem preţ, noi îl aducem. 

Înturnându-mă la Liov, m-am sfătuit cu stăpânul meu. Precum se vede, 
zice jupân Dămian, preţul pe care-l cer acei hoți nu-i mai mult decât un căuș 
de galbini. Eu aş îndemna pe părintele meu comisul să strecoare o vorbă 
măriei sale. Aş putea face eu târgul; dar afacerea e a altora şi, ca neguţător 
cinstit, nu vreau să mă amestec. 


— Alţii se lipsesc de asemenea folos, mormăi comisul cel bătrân. Nici 
nu cred să plătească marfa sa aşa de scump pentru o piele de pribeag, bună 
de umplut cu paie. 

— Nu se ştie, neguțătoriile sunt schimbătoare, clătină din cap Iosip; 
după întâmplările ce mi s-au povestit, pretai pieilor poate să se fi ridicat. 

Comisul Simion se dezlipi întunecat de stâlpul în care se rezemase. 

— Meştere Iosip, vorbi el fără prietinie, bag de samă a doua oară că, în 
Ţara Leșască, istorisirile sunt prea lungi. 

— Însă istorisirea dintăi, când am mai venit pe aici, a fost cu priință 
pentru cai, răspunse râzând slujitorul de la Liov. 

— Bine, poate să fie şi asta de folos cuiva. Pentru cealaltă îți mulțămesc 
mult; pentru asta mai puţin. Du-te la odaie, unde te aşteaptă bună tovărășie. 

Iosip se închină înaintea boierilor și se duse. Simion Jder veni lângă 
maică-sa; îi apucă mâna şi i-o sărută. 

— Ai văzut, muţă, întrebă el, ce ochi a întors Ionuț? N-a mai așteptat; a 
înţeles că nu-i mai rămâne nimica de făcut. 

— S-a supus înţelepciunii bătrânilor! îl ameninţă comisul Manole. 

— Adevărat este, îşi înclină fruntea, cu întristare, Simion. 

— Poate-i mai bine aşa, încheie vorbirea jupâneasa Ilisafta. Desară e a 
treia sâmbătă când îi descântăm să-i desfacem pentru farmec, eu și Chira. 
Mâni, poruncesc și părintelui Dragomir rugăciune de izbăvire. 

Jder cel mititel ascultase întreagă istorisirea lui Iosip. Se lăsase cuprins 
de înfricoşare, să nu i se întâmple ceva, să nu făptuiască ceva. Îndată ce 
trecuse din încăperea cea mare în alta mică, lângă iatacul comisoaiei, se 
lăsase să lunece lângă părete și-și aplecase urechea îndărăt; așa încât auzise 
toi. 

Bine nu putea desluși ce se petrece cu el. Nu putea să fie bucurie, dar nu 
era întristare. Era o tulburare din care încerca să se desfacă, peste samă de 
aţâţat. I se lămureau fără greutate un gând și o hotărâre. Toate erau scrise în 
destinul lui — se încredința el. Din amestecul lui Alexandrel-Vodă nu se 
putea să iasă decât încurcătură și suferință și, poate, pieirea Nastei; deci 
Dumnezeu îi depărta dragostea, ca s-o lămurească și să rămână numai a lui; 
căci numai el va îndrăzni să se ducă s-o caute și s-o smulgă căpcăunului. 
Răscumpărând-o prin năcazuri şi durere. Nasta nu va mai putea fi a altuia. 
Nu s-ar putea spune că ce cugetă el să îndrăznească e chiar o nebunie. 
Gândurile cele bune sunt de sus. Tot de la Dumnezeu i-a venit pe 
neaşteptate vestea. Iosip de la Nimirceni a pus-o dinaintea lui. Nu-i mai 


rămâne decât să răspundă chemării. Nu se ştie dacă jupâneasa Tudosia mai 
trăieşte, dar Nasta e în viaţă şi-l chiamă, deoarece o simte într-însul. 

Cu asemenea retorică a vârstei de douăzeci de ani şi a patimei se 
îndeletnici un timp, apoi i se desluși nevoia să-și găsească ieșirea de la 
Timiș şi drumul către Chilia. Lesne e să izbucnească în picioare, să sară pe 
cal şi să se ducă. Îl ajung din urmă slujitorii; și, după aceea, locul nu-i poate 
fi decât în polobocul de apă, până la gât, la bolniţa vraciului celui iscusit de 
la mănăstirea Neamţu. Să aștepte, să vadă şi pe urmă să găsească — nu-i cu 
putință; strigătul lăuntric îi poruncește grabă. Ce ascunziș ar putea alcătui ca 
să adoarmă lumea de la Timiş şi el, în vremea asta, să-și ia zborul? 

Se pare, întăi, că are nevoie de un sprijin și acela nu poate fi decât 
Gheorghe Botezatu 'Tătarul. Acesta e un om înţelept, vrednic și vârtos în 
năcazuri. Tătarul mai are și alte bunuri care se vor deslușşi la vreme. 

Îşi ia numai acele arme pe care le poate ţine ascunse. Nici n-are nevoie 
atâta de arme, cât de iscusinţă. 

Nu poate pierde din vedere că un drum lung îţi cere cheltuială, dacă vrei 
să-l faci cu repeziciune. Să zicem că ia pe sine straiul de postav albastru și, 
în târgul Romanului, îl schimbă cu altul prost, însă cu adaos de bani. Nu se 
ştie dacă poate găsi neguţător chiar în acel ceas când va face popasul, iar la 
asemenea călătorie opririle, ziua, se cuvine să fie cât mai rare și cât mai 
scurte. Noaptea o petreci în afară de târguri; și neguţătorii de straie nu țin 
dugheană în singurătate. 

Până ce-a ajunge să facă un schimb ca acela, se poate bizui pe trei zloți. 

De trei ani, la trei Boboteze, jupâneasă Ilisafta comisoaia a poftit să aibă, 
într-o sticlă verde a domniei sale, aghiasmă de la Iordanul sfintei mănăstiri 
Neamţu. Nu era slujitor mai cu dragoste pentru domnia sa la Timiș decât 
Jderul cel mititel. Îndată Ionuţ a ales sania cea mai uşoară și caii cei mai 
iuți, s-a învălit în blăni de berbece şi s-a dus pe pârtia de omăt, ca săgeata. 
Pentru asemenea ispravă, în trei rânduri jupâneasa Ilisafta i-a pus în palmă 
câte un ban de aur. Și asta a fost rânduit şi scris de mai nainte. Dacă n-ar fi 
fost acei zloți în rânduială de sus, i-ar fi cheltuit până acuma. Însă nu i-a 
cheltuit, ci i-a ţinut ca pe un odor în scoarţa de argint a Maicii Domnului, pe 
care o are deasupra căpătâiului. 

Se sculă din culcuş și căută la icoană, în lumina candelei. Comoara era 
acolo. 

Îi rămâne să vadă acuma în ce chip va putea ademeni mai ușor cu sine 
pe slujitorul tătar. Botezatu e un om neprețuit, însă greoi la înțelegere. Și 


mai ales are nărav de se îndărătnicește câteodată, parcă ar avea în el pe 
dracu. 

Dacă n-o scoate la capăt cu 'Tătarul, plecarea i-i primejduită; căci Tătarul 
nu-l lasă să iasă de la Timiș; chiamă ajutor pe comisul Manole și pe comisul 
al doilea. 

Cu toate acestea, dacă-i scris să se facă acest drum, Botezatu are să 
primească și el în frunte lovitura de la Dumnezeu și are să se supuie. 

Când veni jupâneasă Ilisafta în chilia lui Ionuț, cu Chira roaba, ca să-l 
împresure cu descântece și să-i puie buruiană de somn sub pernă, băiatul 
părea de mult cufundat în vis şi candela îi lumina liniştea obrazului. 

Comisoaia se învârti un răstimp în jurul frunţii lui, murmurând ușor și 
stupind în lături spre duhuri. Apoi îi făcu deasupra semnul crucii. 

Atunci Ionuț deschise ochii, îi zâmbi, o cuprinse de după grumaz și o 
sărută pe ochi. Comisoaia Ilisafta n-avu vreme să strige de plăcere, nici să 
întrebe ce-i și dacă-i bine. Fecioraşul închisese iar ochii și urmă să doarmă 
liniştit. 

— Prea curata Maica Precistă s-a milostivit asupra noastră, şopti 
jupâneasa Ilisafta cătră cămărășiţă. 

Făcând plecăciune smerită cătră candelă și cătră zâmbetul neclintit al 
sfintei, comisoaia mai privi o dată cu mulțămire somnul Jderului celui 
mititel și se retrase. 

Nu multă vreme după ce se făcu liniște deplină în iatacul dumneaei, 
Ionuţ Păr-Negru ieși din chilie cătră saraiurile de dindos și se duse să caute 
pe Tătar. ÎL ştia că trebuie să fie lângă odaie, într-o despărțitură a lui sub 
streşină, unde îşi făcuse patul. Putea scoate de acolo capul ca să se uite la 
stele. Jder dădu ocol locului; căută o prăjină subţire și împunse culcușşul, 
până ce omul dinlăuntru se frământă. 

— Cine-i acolo, măi? întrebă el, mormăit. 

— Ieși afară, Gheorghe, îl îndemnă Ionuț, ca să vezi brumarelul. 

— Aha! domnia ta ești? 

— Eu sunt. 

— Apoi, acu, oamenii cuminţi dorm. 

— Știu; dă-te jos, ca s-asculţi ce spun cei nebuni. 'Tătarul nu răspunse. 
Înainta din culcuş capu-i zbârlit 

şi se uită cu luare-aminte spre stăpânul său, deslușind în glasul lui ceva 
cu totul neobișnuit. Îşi stăpâni căscatul; se frământă în fân şi adună dulama 


de pănură. Întârzie numai până ce-și rândui pe el straiele de dedesubt și-și 
dădu drumul la pământ. 

Ionuţ îl duse sub foișorul din livadă. Acolo chibzuise el că-i cel mai 
potrivit loc de sfat, de care nu s-ar fi putut apropia nimeni fără să fie văzut 
Și auzit. 

— Botezatule, pune-te la pământ, porunci dintr-odată Jder. Mă așez şi eu 
lângă tine. Avem de vorbit amândoi. Întăi să juri că, orice ţi-oi spune eu, tu 
n-ai să mărturiseşti nimănui. Fă-ţi cruce; jură pe sufletul tău şi pe viaţa mea. 

Tătarul încercă să holbeze ochii şi rămase numai cu gura căscată. 
Îndeplini jurământul, gâfâind de mare sfială, înțelegând tulbure că se 
pregăteşte o primejdie. 

— Eu trebuie să ies numaidecât de la Timiș, urmă Ionuț, cu stăpânire de 
sine. Am aflat mai nainte că jupâniţa Nasta s-ar fi găsind cu viață, vândută 
în robie unui slujitor turc de la Dunăre, cu numele Suleiman-Beg. Dacă nu 
mă duc acolo s-o scap, eu nu mai sunt vrednic de viaţă. 

Tătarul îşi plecă fruntea. I se părea că, dacă și-ar fi apropiat urechea la 
gura aşa de stăpânită a lui Jder, ar fi putut auzi tumultul furtunii. Deci acel 
copil nebun se duce la pieirea lui! 

Cine să i se împotrivească? Dacă-i poprit şi rupt de la fuga pe care şi-o 
pregăteşte, e în stare să-și ia viața. Dacă el, slujitorul, ar îndrăzni să-l 
înfrunte, și-ar putea răpune capul, și feciorul cel nebun tot se duce în lumea 
lui. Nici nu poate da de știre, fiind legat cu jurământ. Nici nu vedea altceva, 
în treaba ce se punea la cale, decât pieirea sa şi a copilului. Poate o minune 
şi o voință anume a lui Dumnezeu să cârmuiască altfel întâmplările. Dar ca 
să se îndeplinească minunea și voinţa lui Dumnezeu, feciorul stăpânului său 
nu trebuie lăsat fără ajutor. Prin aceeași voință de sus și prin întârzierea 
lucrurilor omenești, călătorii de aici pot ajunge cu totul în altă parte; deci iar 
trebuie să întovărăşească pe copil. Dacă li-i dat să ajungă în pământul 
paginilor, apoi numai el, 'Tătarul, poate fi ajutor și sprijin lui Ionuț, 
cunoscând și limba necredincioșilor şi legea lor. Chiar dacă acolo n-ar fi 
jupânița Nasta şi n-ar isprăvi nimic, ar fi cine să-l ocrotească şi să-l 
călăuzească îndărăt. 

Botezatu răspunse deci îndată, cu un glas tot așa de stăpânit ca al lui 
Jder: 

— Văd că aşa mi-i scris, să-ţi fiu tovarăș într-o faptă cu desăvârșire 
neînțeleaptă. 


Ionuţ primi cu oarecare mirare răspunsul slujitorului. Se aştepta la o 
împotrivire. Privi cu bănuială piezișă spre tătar. 

— Stăpâne, nu mă bănui, răspunse Botezatu, căci am făcut cruce și am 
jurat. Am eu socotelile mele şi văd că nu se poate altfel. Pe lângă asta, eu 
am de plătit o datorie mare cătră jupân Manole, comisul. Când aveam 
numai zece ani vârstă, tatăl meu şi maica mea au murit de ciumă lângă 
Telekigiami în oiatul Sultanului. Se duseseră acolo la un mormânt al unui 
sfânt şi eu am rămas plângând lângă leșurile lor, fără să mă cunoască 
nimeni. M-au luat de-acolo niște ieniceri şi m-au vândut unui ceauș bătrân, 
la cetatea Silistrei. De la cetatea Silistrei am trecut în altă robie, la Brăila. 
lar în vremea războiului lui Vlad-Vodă, stăpânii mei au fost puși toți sub 
sabie şi aşteptam și eu să vie careva să mă taie. Așa a fost acel război că nu 
trebuia să rămâie păgân cu viaţă, nici sălaș al pagânilor nepârjolit. Aşa că 
atuncea când s-au întors, la locul unde zăceam, alți oşteni, ca să isprăvească 
ce mai rămăsese în ființă, eu, ca un nevinovat ce mă aflam, m-am sculat 
dintre morți și am întins capul, că să mi-l taie și mie după cuviință. Atuncea 
a strigat unul din acei oșteni: — Staţi! Poftesc să mi se deie mie acest 
prunc! Acel oștean a fost jupân Manole Păr-Negru. 

Dacă nu-i chip să te popresc şi dacă numaidecât trebuie să ieşi de la 
Timiș şi să te duci la Dunăre, eu nu se poate să te las singur. Dumnezeu vrea 
poate să cad eu şi să te întorci domnia ta. 

— Avem să ne întoarcem amândoi, Botezatule, răspunse Ionuț și avem 
s-aducem şi pradă cu noi. 

Tătarul oftă: 

— Să fie cum spui domnia ta și nu cum mă tem eu. De parale n-avem 
nevoie. Dacă nu ne ajung din urmă vânători de la Timiș, mă prefac eu 
ismailitean și te călăuzesc eu între primejdiile de-acolo. 

— Am să fiu slujit la poştele măriei sale și avem să luăm caii cei mai 
buni, ca să nu ne ajungă nimeni, se veseli Jder. 

— Atuncea ai aur? 

— Am ceva mai bun. Cartea măriei sale pe care o ţin la cobur încă de la 
înălţare, când am fost la mănăstirea Neamţu. 

— Dacă de-atuncea ai cartea domnească, oftă iar Botezatu, atuncea și 
mie mi-i scris să nu mă pot feri de nebunia domniei tale. Porunceşte-mi 
unde să duc straiele și merindea, ce cai să aleg ca să nu-ţi fie cunoscut 
pagul, care potecă luăm ca să ajungem în drumul Romanului. 


— Ascultă, Botezatule, zâmbi Ionuț, nu trebuie să ne grăbim fără mare 
chibzuinţă. După cum eşti pornit şi tu, văd că nu se poate să nu ajungem cu 
bine unde vreau eu. Mai întăi nu trebuie să se afle dintr-odată c-am plecat; 
trebuie să ne luăm vreme, ca să fim departe. Când or porni de-aici, noi să 
fim lângă Dunăre. Cum se face ziuă, eu mă înfăţişez mutei şi-i spun, cum 
ştiu eu, că-s tămăduit de toate; şi, fiind o sfântă zi de duminică, să afle 
domnia sa că mă duc la fratele meu părintele Nicodim, care mi-a poruncit 
să mă abat la cuvioşia sa când mi-a veni ceasul să mă liniștesc de tulburările 
mele. Noi pornim cătră Neamţu; iar de la cotitura cea dintăi, ne răsucim în 
loc şi intrăm în codru la locul unde ai să ascunzi tu toate câte ne trebuiesc 
de cale lungă; și după aceea pălim la Roman și la Fălciu. 


CAPITOLUL XVI 


CUM SE PREGĂTESC JDERII CEI MARI SĂ-L CAUTE PE CEL 
MITITEL 


Luni dimineaţa, început de octomvrie, bătrânul Manole Jder se strecură 
mai devreme decât de obicei din iatac. Dobândise acest nărav să iasă pe 
furiș, ca să nu-l apuce vreun cârlig de vorbă al jupânesei comisoaie. 
Dimineaţa; socotea dumnealui că sunt treburile mai cu spor. Încât ieşea la o 
altă încăpere, unde avea obicei să-și lese încălțările și brâul; şi, ca şi cum l- 
ar fi amenințat vrăjmaș din urmă se grăbea încheindu-și din mers o 
cataramă c-o mână și îndesându-și cu cealaltă cușma în cap. Nu izbândea 
totdeauna în această retragere puţin ostășească. Jupâneasă Ilisafta era de 
multe ori asupra domniei sale cu felurite mirări, întrebări și griji, care 
făcuseră pui în cursul nopţii. De data aceasta, însă, ziua comisului Manole 
părea că începe bine. Deşi dumneaei era trează, căci o auzise oftând, nu se 
iscă nici o pricină de întârziere. 

Mormăind în barba-i mare niște vorbe tainice, pe care nu le putea 
înţelege nimeni, jupân Manole Păr-Negru nu ieși, ca de obicei întăi în 
ogradă. Deschise ușa de la chilioara lui Ionuț și văzu patul gol. Mormăitul i 
se desluși mai bine. 

Acuma pricepea domnia sa de ce l-a lăsat să iasă cu pace jupâneasa 
Ilisafta. Dacă cumva fecioraşul nu s-a întors încă, să nu cadă asupra lui 
supărarea vorbelor de dimineaţă, căci de câte ori azvârlea dumneaei acel 
cârlig, comisul trântea și bufnea prin încăperea cealaltă. Comisul nu făcu 
decât: Hm! 

leşi în ogradă și se uită posomorât la slugi. După ce le făcu astfel, numai 
cu privirea, să-și grăbească umbletul, porunci să-i vie calul. 

Dimineaţa era fără vânt, cu cerul îmbrobodit de nour. Se simţea că 
răsăritul soarelui, dincolo de zări şi de neguri, n-are să schimbe nimic dintr- 
acea întristare de toamnă. 

Un cârdişor de rațe sălbatice trecu vâjâind pe sus întorcându-se la 
vadurile Moldovei de la topliţele din munte. 

Comisul se ducea gânditor pe coastă, la deal, fără a-și grăbi calul. Când 
ajunse la cele dintăi închisori ale mânjilor, văzu venind asupra sa pe 
Simion. 


Bătrânul îl aşteptă să se apropie. Își poftiră bună dimineaţa unul altuia 
numai din vârful buzelor. 

— Băietul nu-i la mănăstire, zise Simion fără nici o pregătire şi ca şi 
cum vorbele acestea le lepăda de la sine, neavând ce face cu dânsele. 

— Cum ai zis? răcni comisul. 

Deodată parcă surzise, punându-și mâna, leică, la ureche. 

— Mie nu mi-a plăcut înfățișarea lui, ieri dimineață, urmă comisul al 
doilea fără a-și înălța glasul. Mi se părea trudit și nedormit. Dar nu-l puteam 
opri de la mărturisirea pe care se ducea s-o facă stareţului său. Avea tovarăș 
cu dânsul şi pe tătar. 

— Avea tovarăș pe tătar... Îngână bătrânul: omul meu cel mai de 
credință. Băietul e la mănăstire; nu poate fi în altă parte. 

— Eu am avut altă socotință, urmă comisul al doilea. Asară m-am 
coborât la curte să aflu dacă s-a întors, cum îi fusese cătră mine făgăduinţa. 
Văzând că nu s-a întors, am repezit un om. Acel om mi-a adus înştiinţare 
acum un ceas. Băietul nu-i acolo; nici n-a fost; în Vânători nu l-a văzut 
nimeni trecând. A apucat alt drum; acel drum cred că-l înţelegi și domnia ta; 
încă de sâmbătă sara nu mi-au plăcut mie istorisirile prea lungi din Țara 
Leşască. Oamenii cuminţi ar fi trebuit să fie mai cu băgare de samă. 

— Jupâne al doilea comis, mă rog domniei tale, care-s acei oameni 
cuminţi? 

Din blândeţa prefăcută a acestui glas, bătrânul se dezlănţui deodată într- 
un răcnet împotriva calului. Puse pintenii și în același timp strânse cu putere 
struna. Răsucindu-se şi amenințând înăbușit, aruncă la pământ harapnicul 
de piele împletită. 

Simion descăleca uşor, culese harapnicul și-l înfăţișă tatălui său. 

— Între acei oameni cuminţi, cel dintăi sunt eu, tătuță, zise el cu 
blândeţa. Ar fi trebuit să cuget mai din vreme că istorisirea are într-însa o 
primejdie. Cunoscând pe băiet şi ştiind și firea altora, acuma nu mi-i greu să 
spun care-i drumul pe care a apucat Ionuț. Dar ar fi trebuit să înţeleg chiar 
de-atuncea de ce a ieșit dintre noi şi s-a pitit ca s-asculte el singur, să nu-i 
putem ceti obrazul și mișcările. La vârsta lui nici eu n-aş fi făcut altfel. Ştiu 
că şi alţii ar fi făcut tot aşa. 

— Care-s acei alţii? păru a tresări iar bătrânul din uimirea lui mânioasă. 
Însă privirea pe care o avea aţintită asupra comisului al doilea se 
îmblânzise. Într-adevăr, urmă el mai domolit, asta-i vârsta nebuniilor. Nu 


mă mai mir decât de tătar. Slujitor vrednic, acuma nu-i bun decât de 
ştreang. 

— M-am supărat şi eu pe Botezatu, zâmbi Simion. Pe urmă am stat şi 
m-am gândit, până ce m-am deslușit. 

Comisul îşi scutură barba şi se posomorî iar. 

— Văd, zise el, că trebuie să-mi pun la un izvor capul. După ce m-oi 
răcori şi m-oi limpezi, am să văd ce-i de făcut. Vorbele-s fără de putere. 

Punându-și dintr-odată calul în mișcare, se duse până la șipotul dintre 
molizi, care bulbucea printr-un jghiab de scorbură. Descăleca, îngenunche 
pe lespezi, îşi zvârli într-o parte cușma și-și vârî capul sub bătaia apei. Stătu 
aşa o vreme, apoi pufni aruncând stropi, trase peste ochi cu mânicile aspre 
ale contășului; se şterse mai adânc și mai îndesat cu poalele aceleiași haine; 
şi într-acelaşi timp nu înceta să cumpănească în sine întâmplarea. 

Primejdie pentru viața copilului, cugeta el, e numai pe celalalt mal al 
Dunării, în olatul turcesc. Tătarul deci, are să-l ţie pe cestalalt mal. Cum ar 
putea să-l ducă pe stăpânul lui la o pieire fără greş? 

Ce părere are Simion despre asta? 

Simion are părere despre asta că nu poruncește tătarul şi porunceşte 
Ionut. 

Cea dintăi lămurire pe care o făcuse apa era alta pe care comisul al 
doilea o înțelese cu o plăcere ascunsă. Nu mai era vreme de spus cu ifos și 
supărare, jupâne al doilea comis. Sună iar, în acea barbă zbârlită, numele 
adevărat al feciorului celui mare al lui Jder comisul. 

— Atuncea, se miră bătrânul, nu mai putem sta aicea, pe loc, nici un 
ceas și nici o clipă. Trebuie să ne ducem să-l căutăm. 

— Asta-i cea mai bună poruncă, jupâne comise, zâmbi Simion. Armele 
şi straiele mi-s puse deoparte. Am învățat pe vătaful Lazăr să ducă el singur, 
la noapte, harmasarul domnesc în tainița de la schit pe care o cunoaște și el, 
în valea Largului, ca să nu mai am din partea asta nici o grijă. Când 
poruncești, eu sunt gata. 

— Apoi eu poruncesc acuma. 

— Bine, tătuţă; te-ajung din urmă. 

Când intră pe poarta ogrăzii de dindos bătrânul comis, ca zvârlit din 
pușcă, slujitorii se năpustiră în laturi cu spaimă; găinile dădură zvon 
cotcodăcind şi zburătăcind. Ca stropii dintr-o baltă în care s-a prăvălit o 
stâncă, țţâşniră în toate părțile, şi unele ajunseră în braţele jupânesei Ilisafta, 
care ieşise în cerdac să privegheze cum li se dă grăunțe. 


— Doamne Dumnezeule! strigă dumneaei pălindu-și palmele, ce este? 
au dat iar tătarii? 

— Jupâneasa Ilisafta, strigă comisul descălecând; băietu-i fugar. 

— Vai de mine! unde-i fugar? 

— Unde poate să fie decât la Turc? ca să găsească ce-i trebuie lui! 

— Vai şi iar vai, comise! strigă înjunghiată jupâneasa Ilisafta; plodul 
acesta are să mă puie de vie în pământ! Am bănuit eu că aşa are să se 
întâmple. 

— Când ai bănuit? nu mi-ai spus nimica. 

— Am bănuit, am bănuit, săraca de mine! De aceea am avut astă-noapte 
acel vis. Se făcea că umblu calare în dosul lui Ionuț, pe pagul lui, și-l 
tineam pe după braţe, iar el cerca să-mi desfacă mânile, ca să poată struni 
calul. Și mergeam așa cătră o apă mult mai mare decât Moldova. Călătoria 
cu el însamnă ştirbă și sfadă; iar apa-i primejdie. Unde te duci, omule? 

— Da' ce? am să stau să ascult visurile dumnitale? Mă duc s-aduc 
băietul. 

— Stăi, comise, să-ţi dau ce-ţi trebuie. Să scot straiele cele bune, căci 
doar n-ai să ieşi așa în lume, să zică cele care te-or vedea că n-ai soție 
vrednică. Să nu leşi sabia cu care ai ieșit bine de la atâtea năcazuri. 

— Am alta nouă. 

— Eu zic s-o iai pe cea veche. Stăi și te sfătuieşte puţintel cu mine; nu te 
duce aşa ca în bătaie de vânt. Treizeci şi cinci de ani ţi-am fost sfetnic. Nu 
mă lepăda acuma. Cine ţi-a spus? cum ai aflat? Poate nu-i nimic-adevărat. 

— Cum nu-i adevărat? Domnia ta ai știut de mai nainte și ţi s-a arătat şi- 
n vis? De ce nu mi-ai spus din vreme ce aveai de spus? Acuma nu pot 
aştepta; dacă întârzii aici, îl taie pe băiet turcii dincolo. 

— Care turci? Unde dincolo? 

— Turcii cei cu cealma şi cu iatagan, jupâneasă lIlisafta; dincolo de 
Cetatea Chiliei, în ostroavele şi smârcurile Dunării. 

— Vai de mine! departe-i până acolo? 

— Cale de cinci zile. 

— Apoi ai mai fost domnia ta pe-acolo; de aceea te grăbeşti aşa de tare. 
Alei, comise, nu te supăra pentru toate câte le spune o femeie năcăjită şi 
supărată. 

Comisul Manole se descătărămă de vechituri, trăgând pe dânsui straie 
curate. Pe jumătate îmbrăcat ieși în cerdacul de dindos şi răcni porunci la 


odăi, numind slujitorii care trebuiau să-l întovărăşească. Intră înlăuntru şi 
îndată ieși iar, strigând chelarului ce să puie în desagii de merinde. 

— Cui să-i vie în minte, se tângui jupâneasa Ilisafta. vărsând lacrimi pe 
straiele nouă cu grijă alese, cui să-i vie în minte că un copil poate săvârșşi o 
poznă ca asta! 

— Aşa? Cine i-a spus, jupâneasa Ilisafta, poveştile cu Făt-Frumos? Iaca, 
acuma s-a dus să caute pe Cosânzana. 

— Încaltea de-ar aduce-o, să-mi iau de-o grijă! 

— Da' ce crezi, comisoaie, că mie îmi trebuiesc turcoaice? Dac-aş putea 
să-l ajung înainte de-a trece. Căci eu tot cred că Botezatu îl întârzie și-l ține 
pe loc. 

— Asta! Să ştii că asta-i! Să ştii că alta nu poate fi! răsări cu mare 
aprindere comisoaia. Tataru-i vinovat. Tătarul l-a luat și-l duce! 

Comisul Simion intră liniştit între asemenea cânguiri. 

— Mămuţă, vorbi el, am venit să-ți sărut mâna şi să mă binecuvântezi de 
drum lung. 

Comisoaia își lepădă lacrimile, c-un deget, într-o parte și într-alta, ca să 
vadă lămurit pe cel care intrase. C-un suspin greu, își înghiți amărăciunea și 
făcu o silință, ca să se liniștească. Întrebă şoptit, cu glasul dintr-odată 
schimbat: 

— Te duci şi tu? 

— Mă duc, răspunse Simion. Tătuţă trebuieşte, chiar în acest ceas, să 
purceadă la Domnie și cum ajunge, să ceară intrare la măria sa. Eu întârzii 
puţin în urma domniei sale, ca să mă abat la fratele nostru Cristea, să-l 
gătesc și pe el. După asta trec la mănăstire, ca să iau sfat și binecuvântare de 
la părintele Nicodim. Cu acest frate al nostru avem datoria să ne iertăm încă 
o dată, deoarece se poate să nu ne mai vedem până la învierea cea din veac. 
Ș-apoi după asta, ajung și eu pe tătuţă la Suceava, şi ne tot ducem la vale. 

Comisoaia pe de o parte era îngheţată de rânduiala ce auzea și pe de alta 
alintată de o adiere a unui cuvânt pe care nu-l mai auzise de multă vreme 
rostit între cei doi comiși. 

— 'Ţi-am spus eu, jupâneasa Ilisafta, să te grăbești, îi zise bătrânul Jder, 
căci avem de îndeplinit toate aceste lucruri pe care le-ai auzit și pe care le- 
am poruncit eu. 

Comisoaia sărută fruntea comisului al doilea, dându-i binecuvântare. 

— Eu am ieşit acuma, Simioane, şi am încălicat, vorbi bătrânul, stând 
drept în picioare, cu armele pe el — sabia și jungherul. Domnia ta treci 


Moldova, la vistiernic; v-aştept la scaunul măriei sale. 

Comisul al doilea ieşi. 

Jupâneasă Ilisafta veni și sărută dreapta domnului său. El o cuprinse de 
după umeri și o sărută pe ochi, cum făcuse, în somnu-i viclean, şi Jder cel 
mititel. 

Rămasă singură, comisoaia păşi la icoana Pururea-Fecioarei, în lucirea 
candelei, ca să-i cerșească ocrotire şi izbândă pentru cei duși în primejdie, 
pe drumuri depărtate. 

Simion Jder, cu slujitorul său, coborî la apa Moldovei; ocoli podul 
umblător și trecu de-a dreptul prin vad. când intră la curtea vistiernicului, 
găsi cal înşăuat la scară; deci boierul era acasă. Era acasă și, ca totdeauna, 
îşi căuta vremea plecării. Înainte de vremea plecării, căuta şi alte lucruri 
care-i făceau trebuință. Acele lucruri jupâneasa Candachia le găsea la locul 
lor, pe masa vistiernicului. Le lua și le aducea pe altă masă. 

— Poftim lanţugul de aur și paftalele cu smalţ albastru, zicea ea. 

— Să ştii, Candachie, hotărî vistiernicul, că unui bărbat frumos şi voinic 
i se potriveşte totdeauna lanţugul de aur; însă smalțul albastru e bun mai 
ales la brâu roşu. Eu aş avea plăcere, azi, să pun brâu albastru. 

— Decât plăcere, îi răspunse Candachia, mai bine ai avea brâul, pe care 
ți l-a făgăduit de optsprezece luni fratele dumnitale Dămian și nu ţi l-a mai 
trimes nici acum. 

— Atunci ce fac eu fără brâu albastru? 

— Stăi aici ş-aşteaptă până ce ţi l-a trimete Dămian. 

— Cum să stau, când eu nu-mi văd capul de năcazuri? 

— Of, mult îţi trebuie dumnitale până ce te urnești de-acasă! îi întoarse 
cuvânt, fără răutate, jupâneasa Candachia. Unei neveste tinere, de asta nu-i 
poate părea rău. lar unui bărbat fudul ca domnia ta îi șede bine cu orice. Aș 
zice să te îmbraci ca şi ieri, să se mire cei ce te-or vedea și să se teamă. Nu 
uita pintenii. Acușşi vine ceasul să-i mai deie țiganul alt rând de ovăs calului. 

— Uită-te la mine, Candachie. 

— Mă uit; m-am uitat; îţi şade bine. 

— Nu de asta, ci ca să-ţi văd ochii. Ochii aceştia sunt lenea mea în toate 
dimineţile. 

— Ştiu, vistiernice Cristea. Mai avem paisprezece zile până ce împlinim 
doi ani de la nuntă; pe urmă ai să începi iar a te hărnici. 

— Nu cred, jupâneasă Candachie. Am auzit eu odată pe fratele meu 
părintele Nicodim spunând o poveste despre tinereță fără bătrâneţă şi 


frumuseţă fără ofilire. Asta nu-i laudă; ci har de la Dumnezeu. 

Candachia râse cu dulceaţă. 

— Ah-ah! cunosc eu meşteșugul domniei tale de vorbe. Nu mai sta. 
Pune-ţi repede straiul şi lanţugul. Mă uit afară și văd că avem oaspete pe 
cumnatul Simion. 

— Simion? se miră nespus vistiernicul. Nu-l știam cu asemenea obicei; 
el șede sihastru la herghelie. 

— Ba-i chiar el, și nu pricep de ce vine aşa de aprig. Are cu el armele. 
Să ştii că s-a întâmplat ceva la Timiș! 

— Pușchea pe limba dumnitale, Candachie, strigă spăriat vistiernicul. 
Poate-i slabă rauţa! Unde mi-i calul? Să mă duc în clipă! 

— Stai liniștit, nu-i asta! îl opri cu agerime tânăra jupâneasă. 

Cu aceste vorbe, feri în dreapta și-n stânga canaturile uşii boierești. Din 
prag, Simion auzise schimbul repezit de cuvinte dintre soți. 

Îi ieşi întru întâmpinare numai Candachia, care făcea încă semne spre 
iatac, lui jupân Cristea, să-și isprăvească îmbrăcatul. Vistiernicul umbla 
dincolo grăbit, după cele din urmă bucăţi de straie, și-și oprea din când în 
când urechea la firida unei sobe, care despărțea încăperile. 

— Într-adevăr, cumnată, s-a întâmplat ceva la Timiş, vorbi Simion pe 
când pătrundea în casă. 

— Ai! Ce s-a întâmplat? se miră ascuţit jupâneasa Candachia, întorcând 
ochii cum văzuse în oglindă că i se potrivesc mai bine. Văd că purcezi de- 
acolo înarmat: atuncea umbli după cineva. Au dat hoţii? 

Simion făcu semn de împotrivire cu capul; nu. 

— Ionuţ? 

Comisul al doilea încuviinţă. 

— Să ştii, vistiernice, ţipă Candachia cu spaimă, că frățiorul domniei 
tale a apucat drumul podgheazurilor şi al nohailor şi a fugit după fata aceea, 
în Ţara Leşască! 

Simion zâmbi: 

— Văd că femeile au mai multă agerime decât noi. 

Din iatac vistiernicul se năcăjea să-și vâre prin firidă capu-i mare. 

— Vin şi eu să văd ce este! strigă el de dincolo, cu aţâţare. 

— Nu cred, nu se poate! se frământa Candachia. 

— Ba-i adevărat, o încredința cu destulă liniște comisul Simion; numai 
cât n-a fugit la leşi, ci la turci. 


— Asta-i una care nu s-a mai pomenit! Vra să zică, acel copil se duce să 
bată război la Țarigrad cu Mehmet-Sultan! 

— Ceva mai aproape, o linişti comisul. S-a zvonit că cneaghinele de la 
Ionășeni ar fi în robie dincolo de Dunăre în olatul Chiliei. 

— Un copil care umblă după năluca lui! Cred, oamenilor și boierilor, că 
n-aveţi să-l lăsaţi să se prăpădească. 

Comisul Simion zâmbi. 

— Fii încredinţată, cumnată Candachie, că nu-l lăsăm. Dacă nu-l 
aducem, jupâneasa Ilisafta se pune la pământ şi moare. Am lăsat-o acu o 
jumătate de ceas prăpădită. În urma mea, ştiu că s-a pus în pat. Comisul, de 
pe altă parte, s-a ridicat în scări şi ne-a poruncit să nu lipsim din prejurul 
lui. Dumnealui a şi purces la Suceava, să ceară dezlegare măriei sale ca să 
trecem dincolo. 

La aceste vorbe, năvăli din cealaltă încăpere vistiernicul Cristea mai 
dezbrăcat decât îl lăsase jupâneasa Candachia. Își târâia pe jos lanţugul de 
aur. când băgă de samă că-l are încă aninat de deget, îl zvârli la o parte cu 
piciorul. 

— Mă duc să văd pe muţa! strigă el, cu mare tulburare. 

Simion îl opri. 

— Nu mai ai vreme. Comisul îți poruncește să-l urmezi la măria sa, 
chiar în această clipă. Numai feciorul nostru Cristea, zice comisul, are să 
poată grăi aşa, ca să ne deie slobozenie măria sa să trecem în olatul 
Turcului. 

Vistiernicul se umflă în sus, cu semeţie. 

— Să trecem acolo numaidecât, strigă el. Dac-a fi trebuinţă, să batem 
război. 

Candachia își rotea cu uimire foile, între cei doi bărbaţi. 

— Cine să bată război, și de ce? 

— Eu să bat război, pentru că am eu așa bunăvoință. Nu este alt leac 
pentru comisoaie decât să-i aducem puiul. 

— Atuncea grăbeşte-te, îi porunci Simion. Dacă ai cal bun, poate să-l 
ajungi pe tata. 

— Cum să n-am cal bun? aruncă spre fratele său încredințare 
vistiernicul. 

Simion tăcu, privindu-l ţintă. Vistiernicul fu cuprins dintrodată de o 
hărnicie înfrigurată, desprinzând întăi din cuier armele. 


Candachia își încrucișa braţele pe sâni, întorcând un zâmbet subțire spre 
cumnatul său. 

— Când nebunul acela după care vă duceţi, zise ea, are să ajungă în 
vârsta domniei tale, are să-ţi samene întocmai. 

Simion o cuprinse şi o sărută pe obrajii rumeniţi, apoi ieşi afară sunând 
din pinteni si încalecă. 

— Gata? strigă el prin uşa deschisă cătră fratele său. 

— Gata, ţi-l aduc numaidecât, îi șopti Candachia arătându-se o clipă în 
prag. Îşi răsuci foile zbătându-le ca pe niște aripi şi intră iar înlăuntru. 

Nu lungă vreme, vistiernicul ieşi cu o repeziciune care pentru toți 
cunoscutii lui părea uitată. Abia încalecă și puse iarăși piciorul la pământ. 

— Nu mi-am sărutat nevasta, îşi aduse el aminte, râzând. 

Simion porni. Fratele său îl ajunse din urmă la apa Moldovei, având 
după sine, precum se cuvenea măririi lui, doi slujitori. 

— Îmi închipui, îi zise comisul al doilea, că vrei să treci întăi dincolo, ca 
să vezi pe muţa, după aceea te întorci iar în drumul Sucevii. 

— Asta numaidecât, se încredința pe sine însuși vistiernicul. De 
altminteri, cu asemenea cai, ca aceia pe care-i am eu, nu-i om pe lumea asta 
pe care să nu-l ajung din urmă. 

— Cine nu se miră de caii domniei tale, frate Cristea? Dar eu tot aş zice 
că să te grăbeşti puţintel. 

Vistiernicul găsi pe jupâneasa Ilisafta în aşternut, învălită cu pocladă 
până sub bărbie. Fruntea îi era înfășurată cu pânză muiată în apă rece. Ochii 
i se cerniseră. Ofta şi se tânguia încet împotriva unor ţânci din ziua de azi. 
Chira cămărășiţa se învârtea în jurul ei, pregătise pe un scaun la o parte sita 
cu bobii; îşi adusese într-ascuns frigarea de descântat; când se alina o clipă 
comisoaia, murmura şi ea asupra răutăţilor din lumea asta. Atunci veni acel 
copil al Candachiei, pe care şi comisoaia îl alintase mai mult într-o vreme, 
iar acum îi era răpit de o venetică din 'Ţara-de-Jos. 

În vremea asta comisul Simion grăbea, prin ziua fără soare, cătră Târgul 
Neamţu. Ocolind pe sub cetăţuie, trecu la pas prin apa Ozanei și apoi la 
aşezarea starostelui Nechifor. Ograda era goală; feciorii se aflau în munte 
cu cânii cei mari, împresurând un mistreţ, care le făcea trebuinţă. Sicriul cel 
în care se dădea orz la cai de-o bucată de vreme sta în preajma fântânii într- 
o rână și spart la o coastă. Bătrânul îşi scoase capu-i pleşuv printr-o uşă 
scundă și se bucură de vederea comisului al doilea. 


— Oare ce să se fi întâmplat? întrebă el cu zâmbetu-i încreţit și strâmb, 
ce să se fi întâmplat de ies la lume sihastrii? Într-o zi ca asta s-ar fi cuvenit 
să fie soarele la arătare, ca să aibă de ce se mira. 

— Am mai ieşit, uncheșule, ş-acum șase săptămâni. 

— Se poate; atunci ai făcut trebuință măriei sale. Acuma ce va mai fi 
fiind? Dac-ai descălicat şi binevoieşti a pofti în casă, să mă aștepți numai o 
ţâră, până ce-oi aduce un pahar de vin, ca să-ţi fie limba mai dulce. 

Comisul intră după staroste, dădu solemn buna-ziua şi se așeză la locul 
de cinste, sub culme, pe patul din fund, împodobit cu scorțuri. 

— Te poftesc, cinstite staroste, vorbi Simion Jder, să nu te osteneşti că 
limba mea nu se poate îndulci şi vestea pe care ai s-o afli nu-i bună. Ionuț 
mezinul nostru e fugar de-acasă de ieri dimineaţă. 

— Ptiu, drace! de asta s-a oprit aici şi a întrebat de el un slujitor de la 
Timiş. Cu toate acestea eu am dormit fără grijă. Ciolan bătrân şi minte 
puţină. Trebuia să mă scol, să ies și să întreb eu pe acel slujitor. Nici nu mi- 
a venit după aceea în cap să încalic şi să vin eu până la Timiş să aflu ce este. 

— Apoi ai fi aflat, cinstite staroste Nechifor, că, în vremea cât a fost 
copil de casă la curtea măriei sale, băietul a dat peste o dragoste. Și acea 
dragoste, căzând în robie la nohai, a fost vândută la un turc din olatul 
Dunării. 

— Înţeleg, răcni starostele Căliman, sculându-se în picioare cât era de 
lung şi bătând cu pumnul în grindă. Acel copil n-a găsit altceva mai bun de 
făcut pe lumea asta, decât să se ducă să-și scoată dragostea de la Turc. 

— Întocmai, cinstite staroste. 

— Ei? şi ce gând are comisul Manole? 

— Comisul Manole a purces din astă dimineaţă. După ce trec pe la 
fratele nostru, părintele Nicodim, îl ajung și eu pe comis din urmă. Vine și 
vistiernicul Cristea. La Suceava, găsim pe celalt frate al nostru, Dămian. 

— Da' ce să căutaţi domniile voastre la Suceava, comise Simioane? Nu 
vedeţi domniile voastre câte răutăţi se iscă la curtea măriei sale? Acolo şede 
Vodă ca un cerb frumos cu stea în frunte, iar împrejurul cerbului numai 
jivine. Am să-i spun eu odată măriei sale că eu trimet de aicea tot felul de 
bunătăţi, pe care le prind în codrii măriei sale şi în apele măriei sale; și am 
aflat că păstrăvii pe care i-am juruit pentru sfinţirea Putnei, ca să se afle 
acolo pe masa măriei sale, au ajuns în altă parte şi i-au crompăit alţii; iar un 
mistreț pe care l-am trimes la Suceava, cum a intrat în Cetate, a făcut 
picioare. De asemenea și-au luat zborul nişte ierunci. Am să-i spun așa 


măriei sale, că-i stau în preajmă prea mulţi lupi şi dihori. Tare i-aș dezbrăca 
eu pe aceştia de piele, ca să-și plătească stricăciunile ce-au săvârşit. Zău 
dacă nu-mi vine să încalic și să mă duc să găsesc pe comisul Manole. Fiind 
doi, m-oi simţi mai în putere ş-oi spune cu îndrăzneală cele cuvenite. Dar 
iarăși mă întorc și zic că cinstitul comis, are altă grijă. Ptiu, drace! Cum am 
să dorm eu la noapte? căci văd că acel copil fără minte se duce în 
primejdie! Dacă nu m-oi grăbi să mă gândesc acuma, apoi mâni iar am să 
aflu că-s ciolan bătrân care nu mai preţuiesc nici, o leţcaie. Acuma pricep eu 
de ce-au ieșit sihaștrii la lume. 

— Într-adevăr, de aceea au ieşit, cinstite staroste. 

— Fi, apoi să afle sihaștrii că se ridică în scări și Nechifor Căliman 
pentru prietinii săi şi pentru acel prunc pe care el l-a ocrotit întăi. Știm noi, 
eu și comisul Manole, unele și altele. 

— Ştiu întrucâtva şi sihaștrii, cinstite staroste. 

— Atuncea au ştiut c-am să umblu și eu la Turc. 

— Au ştiut, uncheşule. 

— Ptiu, drace! Şi în care loc trebuie s-ajungem noi? 

— Trebuie s-ajungem dincolo de Dunăre, în olatul Chiliei. 

— laca-i bun, am mai fost noi pe-acolo, eu şi comisul Manole. Eu nu-ţi 
spun domniei tale să stai și să mă aștepți, căci treaba moșnegilor e cu 
negăială. Dacă te duci la mănăstire la Neamţu la celalalt frate al domniilor 
voastre, apoi te-ajung eu din urmă. Te poftesc să nu porneşti de-acolo fără 
starostele Căliman. 

După ce se zvârli în șa, comisul Simion umblă cu repeziciune până la 
mănăstire și opri la poarta ieromonahului Nicodim, în vremea amiezii. 

În acel loc, sub munte, se mişca printre poieni o negură, din care picura 
umezeală. Chilia cuviosului Nicodim era plină de o umbră pustie. La 
geamul dinspre răsărit, unde era streşina mai îngustă, se afla singurul loc 
prielnic de cetit şi de scris slove pe dosul scoarțelor. Din spate, băteau 
flăcările de la sobă. Pe măsuţa de la ferestruică, sta un ceaslov, caligrafiat cu 
înflorituri. Asupra acestui ceaslov, pe foaia scorțoasă din urmă, sta aplecat 
cuviosul Nicodim, cugetând câţi ani sunt de la o întâmplare veche, a cărei 
amintire o înmormântase în sine. În acea zi de negură, de singurătate 
desăvârşită şi gânduri de mâhnire, se ridicau întâmplările trecutului ca 
fantasme cenuşii. Ca să le depărteze de la sine, călugărul se Închinase și 
cetise vorbe de mângâiere. Apoi îşi adusese pană şi cerneală și însemnase 
cu luare-aminte aceste vorbe: 


«Ceaslov sfântă carte care este a ieromonahului Nicodim. Doamne, 
miluieşte pe smerit robul tău.» 

Când se pregătea să scrie ziua, adică întăi octomvrie, și anul, adică 6978, 
auzi afară glasul lui Simion. Sări de la locul său, deschise pe rând două uși 
și întâmpină pe comis în pridvor. Îl cuprinse de după grumaz și-l sărută, 
apoi îl binecuvântă asupra frunţii, după care se trase un pas. Întoarse pe 
fratele său cu faţa spre lumină și-l privi eu luare-aminte. 

Îl întrebă cu glas scăzut: 

— Acasă e bine? 

— Muţa e bine, răspunse comisul Simion, numaicât mâhnită tare pentru 
nebunia pe care ai aflat-o şi cuvioşia ta. 

— N-am aflat nimic. 

— Ba ai aflat, căci am trimes om să întrebe de Ionuț. Băietul a plecat 
după dragostea lui. 

Călugărul trase în casă după sine pe comis și ascultă nu cu prea multă 
uimire lămuririle. 

— Am înţeles că în acel copil e pulbere de puşcă, suspină el. 

Privi fără să vadă ceea ce scrisese şi împinse cu palma ia o parte cartea 
deschisă. Se înălță după aceea în picioare şi se învârti de câteva ori prin 
chilie, ca într-o cuşcă cu gratii. 

Păru că se linişteşte. Întoarse ochii spre Simion cercetându-l. 

— Văd că ai la tine armele. 

— Da, căci mă duc după tătuţă, la Suceava. 

— Şi de la Suceava? 

— De la Suceava, tot înainte. Aştept numai să vie din urmă starostele 
Nechifor; cum vine, nu mai stau nici o clipă. 

— Ai vreme până atuncea să îmbuci ceva. Nu poţi găsi la mine decât 
mâncare călugărească, dar trebuie să te mulțămeşti și cu aceea. Înţeleg c-ai 
venit pentru iertarea noastră; se poate să nu ne mai vedem. În pustia întru 
care mă aflu, nu încetez de a mă ruga pentru toți și mai ales pentru 
dumneata, Simioane. Am fost în zilele noastre ca doi căluţi fără grijă de la 
Timiş; iar pe urmă a venit peste noi un vârtej ca şi acesta care-l poartă pe 
Ionuţ. Eu mi-am găsit aicea mângâierea şi pacea; nu ştiu domnia ta dacă 
mai ai rana deschisă. 

— Părinte Nicodim și frate Nicoară, zâmbi Simion, trăiesc și eu cum dă 
Dumnezeu. Numai câteodată mă uit într-un izvor alinat şi văd semnul 
prostiilor de altădată. Atuncea îmi vine să încalic, să dau fuga până aici, să 


te îmbrăţișez şi să ieşim iar la lume. Mă gândesc că poate ni se cuvine să 
facem şi altceva. Mă ispitea, la Lipinţi, Vodă, zicând că are nevoie de alţi 
boieri decât cei vechi. 

— Oi, frate dragă, suspină monahul, drumul domniei tale e deschis. Pe 
mine iartă-mă şi lasă-mă aici. 

— Părinte Nicodim, noi amândoi am fost cea dintăi păreche dintre 
feciorii comisului. Nu mi se cuvine să ies singur. 

— Însă eu, bădiţă Simioane, sunt îngropat aicea şi uitat. 

Comisul al doilea oftă cu mare sfâșiere a sufletului; încât călugărul se 
opri, aţintindu-l îndelung. După aceea prinse iar a se frământa, umblând 
prin cușcă. 

— Ascultă, bădiță Simioane, grăi monahul dintr-odată, poticnindu-se 
asupra fratelui său. Pentru ce ai venit să mă tulburi? Deschide uşa ca să ies 
şi du-mă la porunca ta. 

Simion clătină din cap. 

— Nu-ţi poruncesc eu, părinte Nicodim. Muţa noastră-i slabă, părintele 
nostru-i bătrân. Trebuie să le ocrotim zilele pe care le mai au. 

— Bine, se umili călugărul. Să încalic şi eu pe un asin, cum se cuvine 
tagmei noastre, să iau o carte şi să vă urmez, ca să vă ajut cu rugăciunile 
mele și, dac-om găsi pe răzvrătit, să-l îmblânzesc şi să-l înduplec. 

Cei trei călăreți, urmaţi de slujitorul comisului Simion, ieşiră de la 
mănăstire într-un târziu, după-amiază. Când suiră sus pe opcină între brazi, 
ca să coboare după aceea la Râșca, sună din urmă stâns toaca, pe urmă 
cântară clopotele, prin cererea negurei. Erau tustrei înfăşurați în contăşuri 
de pănură, şi purtau glugă. Cel mai înfricoşat la înfăţişare, din pricina bărbii 
şi comanacului, era cuviosul Nicodim. 

În lipsă de asin, călugărul fusese nevoit să încalece un cal mănăstiresc, 
dintre cei care rătăceau pe sub pădure, împrumutase de la stăreţie o șa naltă 
cu scări de lemn; pusese pe dânsul un strai larg ca pentru acea vreme de 
toamnă şi comisul îl poftise să treacă înainte pe poteca muntelui, ca să 
sperie jivinele și arătările umbrei. Dacă ar fi ieşit hoţi în acea vreme în faţa 
unui asemenea călăreț, care se înălța cu comanacul până între cetini, 
numaidecât s-ar fi prăvălit într-o parte în râpă socotind că dă peste dânșii un 
moroi al pădurii. 

— Eu credeam să-mi schimb la Suceava această cuvioasă înfăţişare, zise 
părintele Nicodim cătră fratele său mai mare. Din ceea ce spui domnia ta, 
văd că-i mai bine să mă duc așa înainte. Se vor milostivi slujitorii măriei 


sale să-mi împrumute o suliță, ca să nu fiu cu mâna goală; încolo nu mai am 
nevoie de nimica. Văd că trebuie să mă duc înainte, ori ca să vă fiu 
domniilor voastre de mângâiere, ori ca să fiu altora spaimă. 

— Mai mult ca să facem spaimă altora avem noi trebuinţă, fu de părere 
cinstitul staroste al vânătorilor. 

La al treilea ceas al nopţii, printr-o întunecime deasă și prin ploaie, un 
străjer răcni într-adevăr, cu groază, la marginea drumului. 

— Care-i acolo? Stăi pe loc. Ce matahală-i asta? 

Era la locul unde se desface calea în două: un drum apucă spre târg și 
altul spre Cetatea Sucevii. 

La răcnetul caraulei. călugărul răspunse cu blândeţă: 

— Oameni buni, cinstite oştene. Dumnezeu să te binecuvânteze! 

Umbra străjerului se întorsese iar la drum, cu sulița aplecată. 

— Cine sunteți domniile voastre? 

— Suntem oameni de la Timiş. Ne ducem la Suceava. Avem treabă la 
Domnie. 

— Dacă sunteţi de la Timiş, atuncea îl căutaţi pe comisul Manole Păr- 
Negru. 

— Întocmai, cinstite oştene. 

— Atuncea staţi pe loc și nu treceţi mai departe. Treceţi domniile voastre 
la dreapta şi apucaţi drumul Cetăţii. A ieşit poruncă la poartă de la luminăţia 
sa ca să treceţi ori și la care ceas ați veni. Dumnealui comisul Manole Păr- 
Negru vă aşteaptă înlăuntrul Cetăţii, la odăile chelarului măriei sale. Acolo 
s-au dus şi alţii care au mai venit în noaptea asta. 

Călăreţii trecură la Cetate, bucurându-se de această întăi biruință. Auziră 
de departe chemările străjerilor de pe ziduri și din turn, prin pâclă. La o 
cotitură, văzură pâlpâind făchii de rășină sub bolta neagră a porții. 

— Oameni de la Timiș și de la sfântă mănăstire Neamţul, strigă cu glas 
gros cuviosul Nicodim. 

Năştea în el iarăși plăcerea uitată a călărețului care se simte în putere. 

— Slujba măriei sale! adăogi cuvioşia sa. 

Comisul Simion se ținea cuviincios mai în urmă, socotindu-se cel mai 
mititel. Trecu fratelui său sabia, ca s-o sune spre străjeri. 

— Trebuie să mă întorc în noaptea asta la postul și rugăciunile mele, îi 
şopti nu fără oarecare voie bună călugărul; căci păcătuiesc în faţa lui 
Dumnezeu. 

Primi totuși arma și o păstră. 


Căpitanul de la porţi veni peste punte, ca să-i cunoască și-i pofti 
înăuntru. 

Cum ajunseră și descălecară, îi împresurară slujitorii. Un aprod îi 
desfăcu de straie şi-i călăuzi într-o cămară largă şi bine luminată cu 
luminări de seu. La un capăt de masă lungă, stătea aplecat asupra unui 
pergament proaspăt ieşit de la logofeţie un bărbat subţiratic, cu puţină barbă 
şi cu părul mai scurt tăiat decât al moldovenilor, îmbrăcămintea lui era 
întunecată; la cingătoare n-avea decât o singură armă pe care o purta în 
dreapta și puţin îndărăt. Acea armă scurtă era un stilet venețian cu mâner de 
argint. La stânga și la dreapta lui, în laturile mesei, se ţineau pe scaune fără 
spătar, aplecaţi şi ei deasupra pergamentului, bătrânul comis Manole Păr- 
Negru și feciorul său vistiernicul Cristea. 

Cum intrară ceilalți trei oaspeţi ai Domniei, cetitorul subțiratic cu strai 
întunecat împinse la o parte cartea domnească și se repezi asupra 
călugărului sărutându-i mâna dreaptă. În același timp fu cuprins şi de 
Simion. Umblând de la unul la altul, în îmbrăţișări repetate, acel bărbat, 
care era Dămian neguţătorul, șchiopăta abia văzut din stânga. Pe obrazul lui 
brăzdat de timpuriu apăru puţin zâmbet. Stătu fără cuvinte între fraţii săi. 
După aceea trecu la starostele Căliman, care-și căuta loc lângă comisul 
Manole. Amândoi bătrânii se uitară de asemenea unul la altul, socotind că 
n-au nevoie de vorbe în acel ceas. 

Neguţătorul Dămian își plecă fruntea lingă umărul bătrânului Căliman. 
Cu pasu-i uşor alicnit se duse să-și ia locul în capătul mesei şi trase iar cătră 
sine cartea. 

Simion şi Nicoară luară şi ei loc la sfatul de război. 

— Poftesc pe Dămian să mai îngăduie, grăi, cu posomorala-i obișnuită, 
bătrânul comis. Trebuie să spunem fiului nostru Simion, și altui fiu al nostru 
părintele Nicodim, precum și cinstitului staroste Căliman, cum ne-a primit 
măria sa îndată ce-am ajuns la Cetate, ascultându-ne cu multă milă. Ne pare 
rău, cinstite al nostru comis, a zis măria sa, că a intrat în astfel de primejdie 
un oștean tânăr al nostru, întru care noi aveam nădejde pe mai târziu. 

Eu am stat în genunchi în faţa măriei sale și l-am rugat să-mi deie 
drumul ca să-mi caut copilul. 

— Ridică-te, cinstite comise Manole, a grăit măria sa, şi aşează-te în faţa 
noastră ca un prietin și ca un frate mai mare. Ai stătut cu mine altădată în 
primejdie; se cuvine să-ți răspund şi eu acuma. Îţi dau domnia mea carte, cu 
care să te înfățișezi oriunde la dregătorii noştri. Dacă băietul a trecut 


dincolo şi ai nevoie de oşteni, ți se vor da oșteni. După ce-l prinzi, adămi-l, 
ca să-l cert şi eu. 

După aceea măria sa a zâmbit a râde, bătându-mă pe spate: 

— Să ştii, comise Manole, a zis măria sa, că acest prunc a săvârșit o 
faptă ce-mi place. 

Cinstitul staroste Căliman mormăi la locul lui, lângă urechea bătrânului 
comis: 

— Îi place măriei sale, căci pruncul nu e al său. 

Bătrânul Manole Păr-Negru își încreți fruntea şi privi în jur. 

— Acuma, zise el, poftesc pe fiul nostru Dămian să cetească. 

Cei de faţă se foiră şi se aşezară mai bine pe scaune. Neguţătorul prinse 
a ceti şi a tălmăci în același timp, trudnic, cartea măriei sale: 

«Din mila lui Dumnezeu noi Ştefan-Voievod, Domnul Țării Moldovei, 
facem cunoscut, cu această carte a domniei noastre, tuturor dregătorilor 
noştri mari şi mici, să deie, după a sa cerere, orice fel de sprijin de cai, arme 
şi slujitori, credinciosului nostru comis Manole Păr-Negru, carele se duce în 
Ţara-de-Jos pentru a săvârşi treburi ale domniei noastre. Nimene să nu 
cuteze a face într-alt chip, văzând pecetea noastră la această carte. Scrisu-s- 
a în Cetatea Sucevii, s-a atârnat pecetea şi s-a dat în mâna comisului 
Manole de cătră domnia sa Toma logofăt, octomvrie, zintăi.» 

Ciudat glas, ca de cântec, avea neguţătorul Dămian. Un glas care 
învăluia plăcut urechea ascultătorilor. 

Ieromonahul îl privea, zâmbind. După cât ştia cuvioşia sa, toţi 
neguţătorii lioveni învățau, în acea vreme, asemenea meșteșug, ca să poată 
cumpăra ieftin şi vinde scump. Deci tuturor plăcea cartea măriei sale. 

— Socot eu, urmă neguţătorul, privind pe rând pe toţi cei de faţă, că cel 
mai vinovat pentru neplăcerea părintelui nostru sunt eu. Necunoscând bine 
suferința fratelui nostru mezin, am trimes pe sluga mea Iosip să spuie 
felurite veşti la Timiş. lar greşala n-am cunoscut-o decât după ce Iosip s-a 
întors la mine. lar astăzi am văzut și pe părintele meu, alergând la măria sa. 
L-am rugat pe părintele meu să mă ierte şi domnia sa m-a iertat. Dar eu 
socot că greşala totuşi trebuie să mi-o plătesc în bani cu dreptate cântăriți. 
Am cu mine, deci, destul ca să cumpărăm ce ne lipseşte, să plătim cai 
proaspeţi, s-ajungem cât mai degrabă la Chilia și acolo, dacă ne va face 
trebuință, pe lângă slujitorii măriei sale, să năimim și slujitori străini. Acolo, 
mă gândesc eu, fratele nostru nu poate face nici o răutate, ca să-i cadă 
capul. Ce poate face alta decât să umble, întrebând de-o fată? Iar haremurile 


fiind închise și eunucii muţi, el nimica nu poate afla. Cât umblă el 
întrebând, noi dăm de dânsul și, dacă trebuie să-l răscumpărăm, stăm la 
tocmeală, îl târguim și-l răscumpărăm; dacă nu-l putem răscumpăra, îl luăm 
cu de-a sila. Toate în viață sunt neguţătorie. După moarte, de asemeni, 
Dumnezeu cântăreşte ca un drept-neguţător toate ale noastre. 

Poftesc pe părintele nostru, sfârşi râzând Dămian, să mă primească și pe 
mine tovarăș fără câștig la afacere. Eu mai ales pot duce înainte cartea 
măriei sale, plecându-mă la anii dregători şi uitându-mă de sus la alții. Dacă 
trebuie, găsesc între supușii lui Mehmet misiţi care să înlesnească târguiala. 
Un neguţător are datoria să cunoască pretutindeni orice, să lege, să deslege, 
să cumpere, să vândă, nu ca să agonisească aur, ci ca să poată face cel mai 
bun dar maicei sale. 

Sfatul ascultă cu mirare asemenea vorbe. 

Starostele Căliman se plecă la urechea comisului Manole şi zise destul 
de tare: 

— Mie mi-au plăcut totdeauna neguțătorii mai mult decât curtenii măriei 
sale. Așa acuma, domnia sa Hărman, chelarul, nu găsește de cuviinţă să 
puie un ulcior de vin pe această cinstită masă! 

Vistiernicul Cristea, care de mai de mult se frământa simțind bolduri la 
limbă și socotindu-se părăsit de cuvenita laudă, găsi prilej să se ridice cu 
îndârjire şi să arate că, oricât de bună ar fi iscusinţa și blândeţa unora, cu 
necredincioşii nu se poate face nimica; și, după cum a dovedit luminăţia sa 
Ștefan-Vodă, de la spurcatul Mehmet nu poţi lua înapoi ce e al tău decât cu 
arma. 

— Aşa că, dacă nu se poate altminteri, noi intrăm acolo şi batem război. 

— Eu şi cu fratele nostru cuviosul Nicodim nu ne pricepem bine ce- 
avem de făcut, mărturisi comisul al doilea Simion. Poate să facem negoţ, 
poate să tragem sabia; dar până ce n-om sta la faţa locului, părintele nostru 
comisul nu ne poate porunci așa — ori altfel. Aș îndrăzni să arăt 
luminatului sfat că se apropie miezul nopţii și băietul fuge cu treizeci de 
ceasuri înaintea noastră; deci e vremea să încălicăm. 

— Ptiu, drace! îşi scutură pletele starostele Nechifor, mi se pare mie că 
toți au dreptate. Am și eu, carele n-am pus în gură pită şi vin de la ceasul al 
treilea al dimineţii. Dacă dumnealui comisul poruncește să vie caii, apoi n- 
avem alta de făcut decât să ne sculăm de aici şi să ne ducem. 

— Să vie caii, mormăi posomorât comisul Manole Păr-Negru, iar 
Dămian să puie în sân cartea măriei sale. 


CAPITOLUL XVII 


UNDE ȘI CUM L-AU GĂSIT JDERII CEI MARI PE CEL MEZIN ȘI 
CE AU FĂPTUIT CU TOȚII ÎN ACEL LOC 


Comisul Manole Jder îndreptă drumul domniei sale și al soţilor săi întăi 
la Ştefăneşti, după aceea mereu în lungul Prutului. Erau de toţi şase stăpâni 
şi cinci slujitori. Dămian neguţătorul şi ieromonahul Nicodim se aflau fără 
slugi ale lor; însă, la orice popas, se găsea un creştin care să vie să se 
închine cu mirare la scara acelui boier cu comanac şi cu sabie; iar Dămian 
găsea tot așa de repede împrejurul său slujbă, întrucât nu uita să sune în 
palmă trei grivne cu pajură crăiască, pe care poftea să le lepede cuiva, 
neavând ce face cu ele. 

Două zile, vremea a ţinut nouroasă. Într-a treia zi ieşi soarele de toamnă 
peste lunci pustii şi miriști arse. 

La trei poşte domneşti, își schimbară caii. Slujitorii deschingau și 
puneau la pământ şăile cu tot tacâmul lor, iar argaţii căpităniei de poştă se 
duceau prin niște râpi, să caute cai hodiniţi. Asemenea cai, care nu se găsesc 
decât la apa Prutului, au o înfățișare întru totul deosebită decât a altor cai de 
pe lume. Îmbrăcămintea li-i de păr des și gros; par mici de stat, mai ales 
pentru că au capul mare; știu a răbda de foame; pot sta iarna în crivăţ, fără 
adăpost, şi nici nu le pasă; fug iepureşte cu călăreţul lor şi cotesc numai din 
când în când cătră apa Prutului, în care se adapă des și cu mare plăcere. Au 
copitele late, ca pentru locuri mocirloase, şi nu li se aude rânchezatul, ca să 
nu-i simtă lupii din zăvoaie și păpurișuri. Vistiernicul Cristea îi privea cu 
îndoială și dispreţ, și nu voia să primească sub sine pe cei care aveau cozile 
încâlcite cu scai. 

Din jos de Fălciu, urmăritorii lui Jder cel mititel apucară la Cahul, apoi 
se apropiară de bălțile cele mari şi ocoliră Catlabuga, ținând după aceea 
calea împotriva vântului și cătră mirosul sărat al mării. 

Într-a cincea zi, într-o sâmbătă, văzură departe, la marginea dumbrăvilor 
şi dincolo de luciul Dunării Cetatea Chiliei. 

Calea, aici, era printre locuri deşerte împodobite cu bolândari de stepă, 
pe pămătufurile cărora se zbăteau şi scânteiau acele fire neţesute, numite de 
pământeni matasa-morţilor. Nu se zăreau sate așezate, cât cuprindea ochiul: 
era un pământ la linia fluviului, supus puhoaielor şi uneori războiului. 


Dintr-o lature a umbletului călătorilor se ridică greoi un cârd de dropii, 
fâlfâind întăi cătră soarele asfinţitului şi cufundându-se după aceea într-o 
zare plumburie. 

— Pe aici, astăzi, n-a trecut nimeni, băgă de samă comisul Simion. 

Adevărat că drumurile pe uscat erau puţin umblate în acea parte de ţară, 
iar drumul de negoț al Chiliei era mai mult pe apă în lungul malului, 
coborând de cătră Galaţi. Vasele se întorceau spre acest mare târg fie sub 
vântrele, fie trase la edec. 

Nu se putea ști de pe acuma dacă fugarul a stârnit ieri ori alaltăieri 
aceleași dropii. Drumul lui se poate să fi fost prin altă parte. Poate a nimerit 
la malul apei prin altă ieșire şi a coborât cu pescarii în ostroave. 

Călăreţii își aruncau ca pe nişte mingi asemenea prepusuri, umblând 
înșirați unul după altul. Luarea-aminte în același timp le era atrasă de acea 
zidire zimţuită de cărămidă și piatră, care creștea încet-încet în soarele 
pieziș. când Cetatea se desfăcu în întregime, oglindindu-se răsturnat în balta 
aprinsă, luci în zare şi aria mării, încovoiată spre streșina cerului. 

În partea de curgere a Dunării, se grămădeau păduri de sălcii spre 
ostroave vechi și plăvii nouă. Revărsarea acelui braţ multiplu, căruia grecii 
vechi îi spuseseră Licostom, adică Gura Lupului, mânca întruna din hotarul 
mării, îmbulzind an cu an mâluri, sporind domnia luncilor şi a apelor dulci. 
Corăbiile se apropiau acuma de Cetate prin canaluri. Între pustia apelor 
pontice și meterezuri, crescuseră în cinci ani sălcii răsfirate, în care cânta 
cucul primăvara. 

În Dunărea mai veche, se întemeiaseră stejărişuri. Sforul apelor, cu mare 
lărgime, bătea în ţărmul moldovenesc, unde malul era împodobit cu câteva 
colibe de pescari şi cherhanale. 

În ţărmul celalalt, întăi stătea Cetatea, stăpânind intrările. După acest 
colţ întărit cu oști și tunet, se desfăcea alt braţ care închidea alt ostrov. Aici 
începea împărăţia neagră. Într-acolo apa se posomora de umbra pădurii. 
Peste vârfurile stejarilor, se înălțau fumuri de alte așezări omenești. Acest 
loc avea poreclă străină: Ormanlt-Ghiol; în el se afla cetățuie de ceamur și 
strajă de ieniceri a lui Mehmet-sultan. 

Printre ostroavele mărunte din sus, de sub stăpânirea lui Dumnezeu și a 
jivinilor, umblau plăvii mișcătoare minate de vânt, poposind când ici, când 
dincolo, căutând o ancoră de pace în tainiţile acelor întinderi. Apele se 
răsfirau în gârle şi în stufuri, ocoleau depărtări de multe mile şi se întorceau 
iarăşi la matcă. Era sub luciu domnia peştilor, care intrau odată cu viiturile 


primăverii în limanuri odihnite, să-și puie icrele în bătaia soarelui, ca să 
sporească din nou miliardele generaţiilor; iar deasupra, în necontenita 
prefacere a luncilor şi stufurilor, era cealaltă domnie a sălbătăciunilor 
aripate, oprite aici în popas din toate părțile lumii. 

Călăreţii descălecară lângă bordeiele străjii celei mici a Cetăţii, săpate în 
râpa malului. Neguţătorul Dămian trecu înainte și înfățișa hotnogului cartea 
Domniei. Cum fu înţeles cuprinsul ei și cunoscută pecetea roșă, slujitorii se 
închinară. Grăbiră a trage șăicile, ca să nu sufere întârziere slujba măriei 
sale. Poftiră pe cinstiţii boieri cu tot cu cai și slujitori pe podină, stupind în 
palme şi apucară vâslele. 

Era un loc ş-un ceas de mare singurătate a oamenilor; însă prin văzduh, 
din luncile desfrunzite, începură a trece cu repeziciune pe deasupra rațe 
sălbatice. Deasupra rațelor călătorii auziră gârliți. De la unghiul de gârliți 
rămaseră apoi ațintiți asupra unei învăluiri măreţe de pelicani albi, care se 
suiră până în bolta cerului și coborâră ca într-un joc de fulgi spre flamura 
albastră a turnului Cetăţii. Acea flamură a lui Ștefan-Vodă, desfăcută de 
vânt, avea pe ea capul de bour, cusut cu fir de aur. 

Oștenii de pe ziduri, rezemaţi în suliți cu baltag, păruseră a urmări și ei 
zborul înalt al pelicanilor; străjerul de deasupra porților nu dădu semn de 
trâmbiţă decât după ce şaica ajunse la celălalt mal. Comisul cel bătrân 
încalecă şi trecu singur înainte, în pas, oprindu-se la punte. Îl privea, din 
firida de deasupra porţii, un slujitor a cărui înfățișare nu părea deloc 
dușmănoasă, cunoscând îmbrăcămintea curtenilor lui Vodă. 

Bătrânul comis ridică braţul drept şi pofti să vorbească. Oşteanul de sus 
strigă din firidă: 

— Dacă-i slujba măriei sale, jupânul pârcalab al nostru a poruncit să se 
deie drumul fără de nici o întârziere. 

— Venim de la Suceava, răspunse comisul: noi suntem Manole Păr- 
Negru de la Timiş; avem carte de la Vodă. 

— Știm, zâmbi oşteanul de sus, aplecând fruntea. 

La porunca lui, puntea scrâșni pe lanţuri şi porţile se deschiseră. Nu cu 
puţină mirare, însă cu osebită mândrie, jupân Manole trecu. Soții săi şi 
slujitorii îl ajunseră numaidecât din urmă. 

Cobori de sus oșteanul și pofti să vadă cartea. Neguţătorul Dămian i-o 
înfăţişă. Oşteanul râse: 

— Numele meu e Dima Voruntaru, dădu el lămurire, şi mă aflu căpitan 
la aceste porţi de două luni. De când am descălicat aici, n-am văzut decât 


alaltăieri obraz de om pământean întăia oară; și astăzi văd de-al doilea. Să 
sărut pecetea măriei sale și să vă poftesc să ne daţi vești din lume. Vă roagă 
jupânul pârcalab Goian să nu-l lipsiți prea mult de plăcută vedere a 
obrazurilor domniilor voastre. Este întinsă la cămările pârcălăbiei masă; în 
fiecare, sară cercăm să ne mângâiem de singurătatea noastră. 

Asemenea bunăvoință care-i întâmpina din cel dintăi ceas înlătură o 
parte din truda oaspeţilor. Le aducea însă oarecare nedumerire, părându-li- 
se că sunt aşteptaţi. Înaintea lor însă nu avusese chip să treacă nimeni din 
urmă. lar între cei pomeniţi că ar fi intrat cu două zile înainte, care ar fi fost 
acela să ştie cine vine în urmă? Să fie băietul? punea întrebare comisul cătră 
starostele Nechifor. Ce îndrăzneală ar fi avut Ionuț să vie la Cetate? Și de ce 
să vie într-o prinsoare, când el tocmai s-a silit să fie singur, ca să poată trece 
la Turc pentru nebunia lui? Dar numai el putea bănui că va fi urmărit de ai 
săi. 

— Daca-i el, mormăi bătrânul comis, mă bucur, căci îl găsim aici. Pot 
să-l mustru pentru osteneala noastră, însă nu prea tare. 

Comisul al doilea Simion era mai puţin nedumerit. 

— Tătuţă, vorbi el, oştenii de aici mi se pare mie că se bucură de orice 
obraz creştinesc, de aceea stau cu masa întinsă până la al unsprezecelea 
ceas, dorind oaspeţi. Băietul n-a avut ce căuta aici. Dac-a ajuns la mal, a şi 
trecut pe furiş în ostrovul de unde se zăreau suind în sus fumuri. Dacă n-a 
ajuns, trebuie să întocmim o pază, ca să-l prindem când va vrea să treacă. 
Prin alt loc decât pe la cherhanale și colibele pescarilor, nu se poate să 
treacă; și trecerea nu şi-o poate face decât în vremea nopţii. Iar dac-a apucat 
a trece, treaba noastră mi se pare cu mult mai grea. Aici nu-i loc deschis, să 
vezi. Nu-i nici târg, să te strecori printre mulțime. lar dacă-i cetate, un 
singur om n-o poate împresura. Ori șede în stuh între dihănii și se subțiază 
de foame; ori iese la vedere și-l păleşte în frunte cel dintăi nelegiuit. 

— Socot eu, comise al doilea Simioane, mormăi bătrânul, că n-ai venit 
după mine, până aici, ca să mă amărăști cu asemenea vorbe. Să cerem mai 
bine acestui vrednic oștean să ne ducă la mai-marele său. 

Călătorii îşi lăsaseră în sama slugilor caii şi armele și se grăbeau să vadă 
masa întinsă despre care se pomenise. 

— Înţelept este, zise Dămian tatălui său, ca să mâncăm întăi. După 
aceea, supărarea are să ni se pară împuţinată. 

Dumnealui Golan Albu, pârcalab, primi pe trimeşii măriei sale cu 
fruntea descoperită, închinându-și spre ei pletele-i cărunte. Era îmbrăcat cu 


strai scump şi purta la gât lanţ cu zale de aur. 

— Noi cunoaştem de mult pe cinstitul comis Manole, binevoi el să 
vorbească; și-l știm mai ales din faptele lui, în vremea când luminăţia sa 
stăpânul nostru era la munteni. Nu înţeleg de ce după aceea nu s-a arătat la 
curte și s-a poprit într-o singurătate, sub niște munţi. 

— M-am poprit tot pentru slujba stăpânului meu, zâmbi comisul 
Manole, așa cum domnia ta ai venit în altă singurătate, pentru același lucru. 

— Într-adevăr, suspină jupânul pârcalab; şi încă într-această singurătate 
nu adie miroaznă plăcută de la brad; aproape de noi sălășluiește Suleiman- 
Beg; câteodată suflă putreziciune dinspre el, încât nici nu putem mânca de 
greață. Noroc avem astăzi că bate vânt dinspre Marea. 

În cămara unde era întinsă masa, se adunaseră boierii de ajutor ai 
jupânului pârcalab: patru care aveau în pază cele patru cornuri ale Cetăţii şi 
al cincilea stăpânul porţilor, spătarul al treilea Dima Voruntaru. 

Părintele Agapie, preotul paraclisului, lipsind, cuviosul Nicodim 
binecuvântă acea masă îndestulată cu mult peşte. 

Dumnealui pârcalabul porunci cuparului să toarne întăi vin dulce de la 
ostroavele grecilor, apoi se umili astfel cătră călători: 

— Domnilor mei cinstiți oaspeţi, vă rog să iertaţi sărăcia noastră; că noi 
altceva nu vă putem pune dinainte decât morun, nisetru și păstrugă, 
nesuferită hrană de care suntem sătui până în gât, iar acest crap de nouă ocă 
l-a trimes medelnicerul numai să vă uitaţi la dânsul, că de plăcut știu că nu 
vă place. Dor ne este nouă de păpuși de brânză și de ierunci de la ţinutul 
Neamţului! 

Numai după aceste vorbe comisul Manole și starostele Căliman lepădară 
orice fel de sfială față de cinstitul pârcalab și-l socotiră prietinul domniilor 
lor. Întrucâtva fu de folos însăşi mâncarea, ca să îmblânzească desăvârşit 
privirile lui jupân Manole. 

Cuprinzând de după grumaz pe comisul al doilea Simion, bătrânul îl 
aduse lângă pârcalab. 

— Jupâne Goian, întrebă el cu blândeţă, am fi doritori, eu și feciorul 
meu Simion, să cunoaștem dacă sosirea noastră v-a fost vestită. Și unde se 
găsesc acei oameni care v-au vestit-o? 

Pârcalabul Goian îl privi nedumerit. 

— Credeam, jupâne comise, răspunse el, că treaba asta s-ar cuveni să fie 
vorbită între mai puţini. Așteptam sfârşitul ospăţului, ca să trecem în cămara 
mea de taină. 


— Răspunsul domniei tale mă miră mal mult pe mine, jupâne pârcalabe. 
Nu putea nimene cunoaște sosirea noastră. 

— Cu toate acestea sosirea domniilor voastre a fost vestită, şi a fost 
vestită anume de un fecior al domniei tale, care fecior avea la mână carte 
domnească, pe care carte domnească am pipăit-o şi cetit-o eu singur. Și acel 
fecior nu poate să fie decât al domniei tale pentru că are nume Ionuț și 
poreclă Păr-Negru. Mai avea de asemeni semnul pe care-l văd la domnia ta 
şi la ceștialalţi feciori ai domniei tale. 

— În viaţa mea n-am fost mai mirat decât acuma, șopti comisul, după 
care stătu cu gura căscată, așteptând o urmare a istorisirii. 

— De ce să fi vestit acel prunc sosirea noastră? se trezi el din nou. Și 
unde-i acel prunc? Dacă l-ai pus la închisoare, n-ai făcut rău, jupâne 
pârcalabe. 

— Aş socoti, comise, întoarse cuvânt dintr-o lature jupân Goian, că șaga 
domniei tale nu-i destul de potrivită cu aceste bărbi cărunte ale noastre. 
Dacă nu s-ar şti anume de ce a venit feciorul domniei tale Ionuţ, n-aţi fi nici 
domniile voastre aici. A intrat în Cetate cuviincios cu slujitorul său; s-a 
înfățișat la mine și mi-a sărutat mâna: a arătat că va veni o putere după sine, 
la două ori trei zile. «Dacă nu vine acea putere, atuncea însamnă că 
hotărârile s-au schimbat, a adăogit el, și eu de unde mă duc nu cred să mă 
mai întorc. Însă dacă acea putere, cu părintele meu și fraţii mei, vine, 
atuncea nădăjduiesc să pot iarăși ieşi la lume.» l-am cerut o lămurire mai 
bună și el mi-a răspuns că asta e o taină pentru care a jurat. Fiind în slujba 
măriei sale, să am în el credință. Orice-ar săvârşi, să nu mă mire, căci aşa i-i 
poruncit să facă. Poate să mă învrednicesc acuma să aflu și eu ce taină se 
săvârşeşte fără ştirea mea și de ce iscodire aveţi domniile voastre nevoie. 
Dacă-i taină legată, vă rog să tăceţi. Dacă se poate spune, nu mă lăsaţi întru 
neştiință. Cum s-a făcut sară, feciorul dumnitale s-a mistuit ori în cer, ori în 
pământ, căci nu l-am mai văzut. Calul şi straiele sunt aici, lăsate în sama 
slugilor mele. 

Comisul Manole bău un pahar dulce şi ochii i se înfierbântară. 

— Cinstite jupâne, grăi el, domniei tale nu se poate şi nici nu se cuvine 
să-ți ascund ce este. Află că acest fiu al nostru a fost fugar de-acasă și noi 
am pornit întru căutarea lui. 

— Înţeleg, încuviință zâmbind pârcalabul. Şi acest fugar se poate să fie 
acuma în prinsoare la turci; iar domniile voastre vă duceţi să-l căutaţi şi să-l 
scoateţi. 


— Întocmai. 

— Înţeleg, înţeleg și mai bine, deoarece vinul grecesc, oricât de tare ar 
fi, ascuţeşte duhul omenesc. De alte vorbe nu mai am nevoie; poţi să te 
oprești aici, cinstite comise Manole. Precât se poate lesne vedea de un om 
priceput, este aici treabă diplomaticească. Avem nevoie să se afle în lume ce 
fel de fapte groaznice săvârşesc acești ismailiteni care se află în coasta 
noastră. Nu numai prădăciuni de averi, pojaruri şi morţi, ci şi silnicii de 
prunci, încât vin părinţii și fraţii din alt capăt de ţară, să-i caute, 
primejduindu-și și ei viețile. Deci neguţătorii de pe mări împrăştie vestea 
până la crai și împărați și până la papa de la Râm. Se cuvine, prin urmare, să 
se scoale iar papa de la Râm și să îndemne pe toți domnii şi craii săi să vie 
întru sprijin fraţilor lor tot de-o lege creștinească. Să se ridice iar oști 
împotriva necredincioșilor cum s-a mai făcut odinioară, în vremea 
fericitului întru pomenire lancu-Vodă de la Ardeal. 

Bătrânul Manole înmărmuri, nemaifiind în stare să întoarne pe pârcalab 
cătră un adevăr mic și de aşa de puţină însemnătate. Îi veni în sprijin 
numaidecât neguţătorul Dămian, nu cu vorbe, ci cu o privire ascuţită de 
încuviinţare spre înfierbântatul vorbitor. De asemeni vistiernicul Cristea nu 
se putu opri să nu arate că domnia sa de la începutul începutului a fost de 
partea săbiei. — Războiul trebuie pornit fără de nici o întârziere! încheie 
dumnealui bătând cu pumnul în masă. 

— Eu îmi spăl mânile şi nu ştiu nimica, râdea pârcalabul, închinând alt 
pahar și îndemnând și pe bătrânul comis să nu rămâie în urmă; eu și cu 
măria sa ne spălăm mânile și nu știm nimica. Ne mirăm numai de asemenea 
fapte, de care sunt vinovaţi numai ismailitenii şi trimetem cărți la domni și 
crai. Nu m-aş mira să iasă de aici dărâmarea cetăţii lui Suleiman-Beg și 
pojarul saraiului său; însă eu am martori pe neguțătorii din Cetate că 
slujitorii domnești nu s-au clintit de pe ziduri. Chiar dacă v-aş da sprijin 
într-ascuns, nimene nu poate ști că l-am dat. Daca înlăturăm din coasta 
noastră putreziciunea, n-are să ni se mai aplece când bate vântul dinspre 
Ormanli-Ghiol. Strigăte, răcnete, cărţi: noi avem mărturie pe aceiași 
neguţători fie de la Veneţia, fie de la împărăţia nemţească, fie de la Levant, 
că răutăţi mai mari decât ale lui Suleiman-Beg nu s-au mai pomenit pe 
lume. 

Starostele Căliman stupea mormăit în barbă pe demonul său și-și mușca 
vârful limbii în dinţi, ca să nu s-amestece într-așa vorbire. «laca ce poate 


face un copil!» cugeta el cu grijă, şi, din când în când, îşi desfunda cu 
degetul cel mic urechea stânga, cea de cătră cinstitul pârcalab. 

Nu cu puţină mirare şi spaimă aflară îndată oaspeţii, fie de la cinstitul 
pârcalab, fie de la boierii și căpitanii de faţă, că, într-adevăr, Ormanlî-Ghiol 
nu-i decât o răsuflătoare a spurcatului Tartor. 

Ascultaţi, oameni buni şi creştinilor; nici în povești nu s-a pomenit una 
ca asta! 

În alte părți ale ostroavelor şi a bălților Dunării, înfloresc flori după 
bunăvoința Domnului Dumnezeu. Acolo, la Ormanli-Ghiol, asta nu se 
pomeneşte; asinii lui Suleiman-Beg rod tot. Chiar dacă n-ar roade asinii, ies 
ienicerii și spurcă, de nu mai poate încolţi nicăieri sămânţa adusă de vânt. 
De asemenea, primăvara, la luna plină a lui mai, aicea în sălcii, pe plăviile 
cele nouă de cătră Marea, cântă privighetorile de ţi se pare că ești într-un 
colț de rai. Marea se leagănă sclipind din talazuri, iar străjerii stau sus şi 
nici nu suflă, ascultând cu dulceaţă. Să se știe că la Ormanili-Ghiol stă 
tăcerea ca pe o baltă moartă. Numai într-un fund de dumbravă pustiită și 
uscată, croncănesc dimineața cormoranii, închinându-se cu pliscurile spre 
saraiurile lui Suleiman. 

Să spuie pescarii de la ţărmul moldovenesc, care trec dincolo, să spuie 
de asemeni pescarii turci şi greci care trec dincoace şi s-adună cu ai noştri la 
foc de noapte, așteptând să cadă peştele în închisori, ce fel de om e acel 
Suleiman-Beg. 

Şade toată ziua la soare, se coace şi se umflă. E pleșuv, negru şi 
burduhos. Din ce i-a venit asemenea boală, nu se ştie. Se umflă de răutate și 
nu se poate încălzi niciodată. Pielea lui e umedă, rece și grunţuroasă, ca la 
broască. Cât e vară, se prăjeşte şi tot geme: Ala-Ala! Când vine i toamna, se 
trage în casă şi-i pun slujitorii primprejur tipsii cu mangal aprins. 

Se zice că ar fi având pe lângă sine un vraci, care-l caută de păcătoșenia 
lui. Acel vraci grec altă doftorie nu i-a găsit decât asta: în culcuș, lângă şale 
ori coastă, să-i puie trup tânăr, ca să-i încălzească sângele. 

Aşa că are acest Suleiman-Beg un neguţător care umblă la Oceacov și la 
Crâm. Îi cumpără roabe tinere de la hoţii din pustie ori de la hoardele ieşite 
în pradă și i le aduce la Ormanli-Ghiol. Nu trece mult și acele fete tinere se 
ofilesc, se întunecă și se răcesc la piele, până ce vine vremea de mor, ori se 
azvârl ele singure într-o gârlă, de le mănâncă racii. De aceea, la o mie de 
stânjeni depărtare împrejur de Ormanli, creștinii nici nu se ating de racii din 
baltă. Cum văd om acei raci, cum bat din foarfece. Au băltăreţii de aici o 


zicală: Fă binele și-l aruncă în Dunăre; dacă l-a înghiţit un crap, apoi peste 
nouăzeci şi nouă de ani Dumnezeu are să-și amintească de fapta ta! Nu ştim 
cum are să steie la judecata din urmă Suleiman-Beg, pentru tot binele căzut 
în baltă din pricina lui. Socotim că Dumnezeul lui cu numele de Alah nici n- 
are să-l mai cheme la cercetare, are să-l lese cufundat în balta lui de smoală 
topită. De asemeni și în această lume stăpânul său Mehmet-Sultan, 
nemaiputându-l suferi în apropierea sa, l-a trimes la surgun aici, la marginea 
împărăției. 

Auzind de întâmplarea care-i pe cale să se făptuiască, se poate ca chiar 
Sultanul să întoarcă fruntea încolo şi să zică: Eh! mai bine și mai curat în 
lume este fără acea dihanie pe care am lepădat-o de la fața noastră! 

Între toate aceste vorbe şi poveşti, comisul al doilea Simion Jder îşi 
păstra cu destulă greutate cumpătul. Abia își atinsese buzele de vinul 
grecesc, mâncase cu stăpânire, făgăduindu-și pe mai târziu o dezlegare 
înfricoşată, dacă Dumnezeu se va milostivi acuma să-i scoată din 
strâmtoarea în care intrau. 

La acel ceas oamenii se găseau cam aprinși, vorbele lor erau destul de 
amestecate, însă, ceva, Simion putea deslușşi. Anume că mezinul Ionuț se 
afla în stufăriile de cătră Ormanli-Ghiol și cerea un sprijin de la şi săi. Acest 
copii a avut mai multă minte decât un sfat întreg, cugeta el. Aprinsă inimă, 
care l-a sculat și l-a pornit ca în vifor; însă, în cursul drumului, s-a arătat şi 
judecata, învățându-l să se folosească de puterea care vine după el. 

Ce poate face acuma acest copil și unde se află? Nu înceta să-și puie 
întrebări chinuite comisul al doilea Simion. După felurite socoteli cu sine 
însuși, ajunse la o încheiere dintre cele mai de mirare, anume că numai 
vorba vistiernicului Cristea are în ea adevărul, cum sămânţa cuprinde în ea 
floarea viitoare. Căci dacă prevederea lui Ionuț s-a adeverit și puterea pe 
care o aşteaptă a sosit, ei n-are să se mulțămească să iasă din trestii, să se 
închine, să se supuie și să plece acasă. Putere, lui îi trebuie ca să desfacă 
seraiul acelui balaur Suleiman-Beg și să scoată de la pedeapsă pe Nasta. 

Unde poate să fie deci Ionuț? N-a așteptat în Cetate, ca să nu fie prins în 
capcană. A ieşit cu slujitorul său, însă nu se poate depărta prea mult. Chiar 
dacă ar fi izbândit să se apropie într-un chip oarecare de serai, ori de 
cetățuia de ceamur, el nu se poate să nu vie iar în vederea Cetăţii Chiliei, ca 
să aştepte întâmplările. 

În dimineaţa ce vine — urma a-și cumpăni socotelile Simion Jder — 
trebuie să iasă el însuşi, singur, să cerceteze malurile şi pescarii. Îndată după 


aceea oaspeţii părăsesc cetatea, în vederea neguţătorilor străini. Cinstitul 
pârcălab are să se arate supărat asupra lor şi are să-i amenințe cu mânia 
măriei sale, sfătuindu-i să se întoarcă înapoi de la fapta pe care au pus-o la 
cale. După supărare, are să se vadă că se închid porţile şi ei rămân desfăcuţi 
de pârcălăbie, lucru pentru care toți neguţătorii, ca nişte creştini ce se află, 
au să se frământe cu supărare, şi unii dintre ei au să îndemne pe slujitorii de 
la corăbii ca să vie întru sprijinul obâjduiţilor. Neguţătorul Dămian și cu 
Simion Jder purced cu luare-aminte în lungul grindului. Au în apropiere doi 
pescari, care poartă pe gârle două luntri. Dămian încearcă să umble cu 
vorbe de pace și de neguțătorie spre serai. Simion Jder îl priveghează din 
urmă. În acele ceasuri dinaintea amiezii, nu se poate să nu iasă la arătare şi 
Jder cel mititel. 

S-a adeverit chiar a doua zi că întâmplările nu s-au depărtat prea mult de 
prepusurile comisului al doilea. 

Se găsea acolo, la Ormanli, pe grind, între cetăţuia ienicerească şi seraiul 
lui Suleiman, nu departe de umbra stejarilor, un mormânt sfinţit al unui 
oștean vechi. Cu o sută treizeci de ani în urmă, când stăpânea Sultan Murad 
şi avea curte la Odrii, acest vestit luptător cu numele Ibraim, din neamul 
Osman, pătrunsese cel dintăi cu bulucurile sale până la malul cel mai de 
miazănoapte al Dunării și căzuse aici. Împărăţia îi zidise boltă şi clădise în 
jur stâlpi de cărămidă cu acoperământ de olane. Se sădise lângă acea clădire 
şi un copac din Anatolia, care la Dunăre nu avea nume. Mulţi credincioși ai 
prorocului veneau până acolo ca să se închine și să anine ceva în crengile 
copacului. Deci acel copac străin era înflorit, iarna şi vara, de bănuţi și 
bucățele de pânză colorată. În fiecare semn era o dorinţă a unui suflet şi 
acele dorinți vegheau la mormântul vechi, așteptând să fie înfăţişate de 
cătră Ibraim sfinţitul la picioarele prorocului, iar prorocul să dea samă de 
ele lui Alah-Dumnezeu. 

Joi, înainte de asfinţitul soarelui, au fost văzuţi de cătră slujitorii lui 
Suleiman-Beg, în singurătatea de la mormânt, doi străini care stăteau de 
mult îngenunchiați cu mare înfrângere a inimii. După ce au aninat și ei în 
crengile desfrunzite niște aţe albastre, acei străini s-au sculat din umilinţa 
rugăciunii și s-au tras mai la o parte pe un dâmb, privind pojarul asfinţitului 
de soare în meterezurile cetăţii de ceamur. Unul din ei a scos din desagă o 
pită şi a dat şi celuilalt. Au trecut pe deasupra lor doi cormorani dintre aceia 
care se puieziseră într-o dumbravă, pustiind-o: ei au ridicat frunţile şi au 
privit îndelung după zborul lor. 


Fiind sara spre vineri, slujitorii aveau felurite treburi mărunte, de la care 
nu puteau lipsi; așa că străinii rămaseră neîntrebaţi, până ce se osteni 
vătavul să se ducă să-i cerceteze. 

Isac ceauș, bătrân credincios şi milostiv cătră călători, veni clămpănind 
din papuci spre ei și-i întrebă: 

— Cine sunteţi voi, bre, şi de unde veniţi? 

S-au ridicat cuviincios acei străini, dar numai cel mai în vârstă dintre 
dânşii a vorbit, 

— Stăpâne, a răspuns el, eu sunt un oarecare Tamur, pribeag tătar, carele 
am avut neamuri la Crâm, iar acuma am rămas prigonit şi sărac. Nu am altă 
avere decât acest frate al meu care, din spaima bătăilor și asupririlor câte au 
fost asupră-ne, a rămas mut. De auzit, aude prea puţin, când îi spui «du-te» 
ori «vină»; însă de grăit nu poate grăi nicicacum. Precum vedeţi, e frumos 
fecioraş, bun să slujească la un stăpân îngăduitor. Ne-am ostenit lungă cale, 
ca să venim până la acest sfânt mormânt, ca să cer pentru fratele meu 
deslegarea graiului. Dacă n-om găsi aici de lucru, ne-om îndrepta în altă 
parte, căci lumea-i plină de puterea dreptcredincioșilor. Unu-i Alah și 
Mahomet e prorocul său, în vecii vecilor, și-ţi doresc domniei tale, stăpâne, 
sănătate şi pace. 

Isac ceauş îi cercetase repede cu privirea ca un bun cunoscător, și-i 
văzuse sărac şi subțire îmbrăcaţi, cu iminei sparţi şi cealmale zdrenţuite. 
Îmbrăcăminte pe deasupra aveau numai câte un ilic de pânză de in. 

— Se vede, zise el, că veniţi de cătră miazăzi, unde-s locurile mai 
văratice. 

— Adevărat este, stăpâne, mărturisi Tamur. 

— Apoi să știi dumneata că aici, cu asemenea îmbrăcăminte, vă 
străpunge gerul și rebegiți de moarte. Veniţi acasă la mine, ca să vă dau 
câte-un strai vechi de lână, dintre ale mele. 

— Alah să facă parte celor darnici; pentru una, o mie! se închină, 
lăcrămând, Tamur tătarul; şi, după el, se închină smerit şi tătăraşul cel mut. 

Cei doi oameni străini trecură după vatav. Soarele asfinţise și Suleiman- 
Beg se scula gemând cu nemulțămire de pe covorul lui. Căuta sprijin în 
umerile a doi robi negri. După ce se puse greoi pe picioare, împinse cu 
vârful toiagului la o parte pe robi de la domneasca sa apropiere. Era unsuros 
şi copt de grăsime şi pleşuv cu desăvârşire. Făcea doi paşi și se oprea, 
gâfâind: Af! Af! îl străbătea și câte o înfiorare de răceală, ș-atunci iar își 
descleșta umbletul cătră cămările seraiului. 


— Cine-s mişeii aceştia? întrebă el deodată pe vatav, sucindu-și într-o 
lăture capul și zbârcindu-și nasul. 

Isac ceaușş se opri, cu sărmanii lui. 

— Mărite stăpâne, sunt doi străini pribegi. 

Ca totdeauna când era posomorât, Suleiman-Beg n-auzea bine. Îşi 
îmbrăcă urechea cu palma, răcnind: 

— Ce-ai spus? n-aud bine. Mai grăieşte o dată. 

— Mărite stăpâne, sunt doi străini pribegi; îi duc la mine, să le dau 
pomană câte un strai de lână. 

— Ha? Spune-mi, Isac ceauș, ce caută aici la Ormanli-Ghiol păcătoşii 
aceștia? Dacă nu-s buni de nimica pune-i în butuc şi dă-i cu capu-n jos în 
baltă. 

— Au venit să se închine la sfinţitul Ibraim. 

— Ce-ai spus? n-aud bine. Mai grăiește o dată. 

— S-au închinat la sfinţitul Ibraim. Unul dintr-înșii e mut. 

— Cum? 

— Unul dintr-înșii e mut. 

— Care-i mut? 

— Cel tânăr. 

— Apoi dacă-i mut, ce foloseşte pe lume? Dă-l cu capu-n jos. 

— Se roagă de milostivirea ta pentru lucru, luminate stăpâne. Amândoi 
sunt în putere şi pot face orice treabă. Dacă milostivirea ta nu-i primește, ei 
se închină cu umilinţă și se duc. 

— Ce-ai spus? n-am auzit bine. S-or duce când voi pofti eu. Până 
atuncea să-i pui în jug. Mâni să nu lucreze, fiind vineri; ci să mănânce pilaf 
cu seu şi să doarmă. lar sâmbătă să care apă pentru feredeul haremului. 

Gemând, af! af!, şi împungând cu vârful toiagului pe robi, Suleiman-Beg 
intră în serai. Isac ceaușş sculă din genunchi pe pribegi și-i luă la sine ca să-i 
îmbrace şi să-i ospăteze. 

Vineri, stăpânul locului a ieșit iar să se prăjească la soarele de toamnă, 
iar străinii s-au ferit pe cât au putut de vederea lui. 

Sâmbătă, au pus pe umăr cobiliţile şi au luat câte-o păreche de bracace 
de aramă, cu care au cărat până la amiază apă din baltă, la harem. Partea 
aceea a clădirii era toată întunecată de zăbrele. Veneau la ușă niște babe cu 
şalvari, luau căldările din mâna străinilor, le deșertau înlăuntru, și le 
înturnau iar la dânșii goale. Cât au umblat Tamuf şi fratele său mut 
primprejur, nu s-a auzit dinlăuntru sunet sau murmur. 


Sâmbătă după amiază, au ieşit de la cetățuia de ceamur doisprezece 
ieniceri bătrâni. S-au înșirat la malul bălții, şi după ce au stupit toţi în apă, 
au început sfat pentru pescuitul chefalilor. Unii au hotărât să întocmească 
coteţe, alții să aşeze la marginea gârlelor rogojini. În coteţe intră singuri 
peştii și nu mai pot să iasă; rămân între îngrădituri de trestie ocolite și 
întortochiate. Cu rogojinile, pescuitul se face noaptea. Chefalii au obicei de 
sar din gârlă la mal şi cad în rogojini. Obiceiul coteţelor îl cunoșteau acei 
slujitori păgâni de la moldoveni; iar al rogojinilor îl aduseseră cu dânşii de 
la Anatolia. Cinci dintre ienicerii bătrâni pofteau numaidecât să 
întocmească coteţe, fiind acesta un meșteșug mai iscusit şi mai trainic. 
Atunci ceilalți şapte s-au supărat și s-au hotărât pe loc să-i taie pe ceilalți 
cinci dacă nu se supun obiceiului lor turcesc. Cei cinci au început a râde şi 
s-au supus. 

Aşa, venind ziua de duminică, ienicerii cei bătrâni au lepădat de pe ei 
şalvarii și au zvârlit din picioare imineii, umblând în baltă după tăiat 
papură, ca să facă rogojini. Isac ceauş a dus pe ocrotiţii săi iarăși la seraiul 
stăpânului și le-a poruncit să care altă apă, dintr-același loc, cu aceleași 
bracace. De astă dată are nevoie de slujba lor însuși Suleiman-Beg, căci 
vraciul lui i-a poruncit de două ori pe săptămână abur fierbinte într-o 
chilioară, ca să se încălzească pe el carnea şi să i se moaie scoarţa pielii. 

La prânzișor, Tamur și fratele său au contenit un răstimp scurt din munca 
lor. Tamur a venit cătră mormântul sfinţit, iar tatarașul a urmat mai departe 
linia grindului, în lungul bălții, spre Cetatea moldovenească. La o cotitură, 
se desface în două dumbrava de sălcii şi se vede flamura cu bour umflându- 
se lin şi căzând moale. Străjerii stau scriși pe cer. De la meterezuri cască 
guri rotunde balimezurile cele mari. În fundul fundului se bănuia numai 
Marea, tot aşa de cenușie ca și cerul. 

Tatarașul stătu neclintit, privind într-acolo cu luare-aminte. Așa era lipsit 
de mișcare, încât un stârc alb veni asupra lui fulguind din pene, ca să se 
așeze la doi pași pe un plop tânăr. Dar înainte de a se aşeza, paserea se 
zbătu îndărăt dând un strigăt şi coti fâlfâind pe deasupra bălții. Mutul nu se 
clintise ca ș-un trunchi cafeniu al luncii; dar stârcul simţise apropiere de 
oameni adevărați. 

Veneau cu luare-aminte, pe sub trunchiuri scorburoase și aplecate, 
comisul al doilea Simion şi neguţătorul Dămian. Întăi se afla Dămian fără 
arme, numai c-un postav siniliu pe braţul sting şi c-o varga ruptă din luncă 


în mâna dreaptă. În urma neguţătorului, comisul Simion purta sulița, 
cumpănind-o în dreapta, şi la șoldul stâng avea sabie. 

La mișcarea zăvoiului, tătărașul ieşi din neclintirea lui şi zvâcni înainte 
cu repeziciune. Se opri la zece pași de cei care înaintau: 

— Bădiţă! bădiţă! strigă el c-un glas fără răsunet. Mă rog domniilor 
voastre nu mai întârziați. Acuma-i vremea cea bună, cât stau ienicerii în 
baltă. N-au decât cosoare la dânșii, cu care taie papură. După aceea toate-s 
în primejdie. 

Dămian se oprise și aşteptă pe Simion să se apropie. 

— Cine-i acest turcaleţ? se miră el. 

— Cum? Nu-l mai cunoşti? râse cu amărăciune comisul al doilea. Din 
pricina lui am nebunit şi noi. 

— Tu eşti, Ionuț? se răsuci Dămian. 

— Eu sunt, amărâtul şi năcăjitul; căci văd că bădiţa Simion se întoarce 
de cătră mine. 

— Na mă întorc, răspunse Simion; caut să înţeleg care-s acelea toate în 
primejdie; căci, afară de viaţa ta, nu văd nimic altceva ameninţat. lar pe 
viaţa asta a ta, tu singur ai pus puţin preţ. Pas între noi, ca să ne întoarcem 
cu ceilalți. 

Turcaleţul se zbătu în loc şi se trase îndărăt câţiva paşi. 

— Nu se poate, bădiţă, până ce nu deschidem haremul. Eu am nădăjduit 
venirea domniilor voastre. Vă rog încă o dată cu lacrimi să pășşiţi înainte. 
Altfel nu-mi rămâne decât să mă dau cu capu-n baltă. 

— Îl auzi cum grăieşte asemenea copil! strigă Simion cu supărare. Vin- 
aicea, lângă noi, ca să te ştiu la adăpost. 

— Nu vin, dragă bădiță Simioane, se ruga băiatul răsucindu-se în loc, cu 
palmele împreunate. 

— Atuncea cum să venim şi pe unde? 

Turcaleţul zvâcni iar înainte, cu ochii scăpărători! 

— Ocoliţi, bădiţă, prin cealaltă parte a grindului și veniţi drept asupra 
seraiului. Eu mă duc să înștiințez pe Botezatu și să fac spaimă. 

În ceasul acela dinaintea amiezii, în liniştea de toamnă, fără să se ştie de 
ce, de unde și cum, a izbucnit dintr-odată în Ormanli-Ghiol cutremur de 
furtună. Fapta aceasta de război, de care se uimeşte cronicarul leşesc 
Bronislav Leşinski în hronicul său din acel timp, a fost aţâţată și sporită mai 
cu samă de neguţătorii creştini aflați în acea zi la Chilia. Cu îndemnuri de 
mânie s-au adunat în jurul celor unsprezece călători sosiți în ajun și au cerut 


sprijin şi de la cele două corăbii aflătoare în ancoră în apropierea zidurilor 
cetății. Slujitorii de la corăbii n-au pregetat o clipă, aflând că-i vorba de 
răpiri de suflete creştinești și de feciori ai unui cinstit comis moldovan gata 
să fie traşi în țţapă. Au pus mâna unii pe căngi, alții pe topoare și au ieșit cu 
mare zvoană la uscat, împresurând pe comisul Manole Păr-Negru şi privind 
îndeosebi cu plăcută mirare pe cuviosul Nicodim, mai nalt decât toţi prin 
comanacul său și mai înfricoşător prin cuvioasa-i barbă. N-au lipsit a se 
burzului şi oşteni ai pârcălăbiei. Însuși jupânul pârcalab stătuse la îndoială, 
cerând la oamenii săi sabia cea grea. Numai în cea din urmă clipă se 
domolise şi se suise pe ziduri, ca să vadă măcar de departe, cu chiar ochii 
domniei sale, ce se întâmplă. 

Suleiman-Beg era încă la abur fierbinte când zvoana a detunat pe 
pământul mișcător al ostrovului, într-o apropiere numai de trei sute de pași. 
Tamur tătarul, care venea cu bracacele în cumpănă, urmat de fratele său 
mut, lepădă de după grumaz eobilița și lăsă căldările să se ducă de-a 
rostogolul într-o parte. Aceeași mișcare de spaimă o făcu și mutul. Sărind 
amândoi asupra seraiului, prinseră a urla și a bate în uși. 

— Luminăţia ta, vin ghiaurii să te taie! strigă Tamur. lar mutul slobozea 
numai nişte chiote ascuţite de spaimă. 

Înturnându-se amândoi spre balta unde tăiau ienicerii stuh, arătară niște 
ochi rotunzi aşa de înfricoşaţi, încât slujitorii împărăteşti lepădară totul şi 
dădură fuga la șalvari și la iminei. Nu trecură mai mult decât câteva clipe ca 
să se vadă ieșind la lumină din luncă năvala de suliţi și de săbii. Unii din 
ieniceri grăbiră spre cetăţuie numai cu jumătatea de sus a îmbrăcămintei pe 
ei. 

Slujitorii negri scoteau afară de subsuori, din aburul cămării, pe 
Suleiman-Beg. 

O clipă, stăpânul locului stătu încordat, simțind în tălpile picioarelor 
cutremurul și auzind răcnetele de război. Îmbrâncind în dreapta şi în stânga 
pe robi, dobândi pe loc o sprinteneală ce nu se putea bănui de la grăsimea 
lui amorţită. Adunând pe sine halatul de păr de cămilă, se prăvăli spre 
cetăţuie, chemând c-un glas ca de trâmbiţă pe ieniceri. 

La meterezuri şi pe ziduri apărură slujitorii care erau de strajă. Slugile de 
la odăile dinlăuntru ieşiră la porţi cu sulițele. Altele se întoarseră în loc, ca 
să scoată din armurărie, pentru Suleiman-Beg, cămaşa de sârmă, coiful cu 
obrăzar și sabia de Damasc. 


Pe când slugile îl înarmau cu grabă, stăpânitorul de la Ormanlt răcnea cu 
învierşunare: 

— Unde-i Isac ceauş? Să vie numaidecât aici Isac ceauş! Să-mi aducă pe 
pribegii tătari. Numai cânii aceștia vânzători au adus asupra noastră 
primejdia. Să mi-i aducă şi să le văd în clipă capetele retezate! 

Năvala asupra seraiului se desfășură repede. Cei care nu cunoşteau 
pricina zurbalei se îndemnau cu chiote de mânie înspre cetăţuie. Dintr-acolo 
bubuiră două puști, învăluind meterezurile în fum. Se ridicase însă căpitenie 
a oştenilor ce umblau cot la cot, în număr de unsprezece, un fecioraş 
învierşunat, cu capul gol ras tătărăște, care nu era altul decât feciorul mezin 
al comisului Manole Păr-Negru. 

Îndată ce împresurarea cuprinse așezarea lui Suleiman-Beg, haremul fu 
spintecat cu topoarele şi gratiile rupte cu căngile, Ionuț și Botezatu 
pătrunseră înlăuntru, izgonind afară babele cu șalvari în număr de șase. Din 
odaia cea mai din fund traseră cătră lumină și scoaseră afară pe femeile cele 
tinere, care alcătuiau desfătarea lui Suleiman. Erau patru. Între ele nu se afla 
Nasta. Tătarul se întoarse și mai cotrobăi o dată. Când ieși iarăși la lumină, 
ridică din umeri nedumerit: 

— Nu este. 

— Nu se poate! strigă feciorașul spumând. Trebuie să fie. Dacă nu-i aici, 
poate-i ascunsă în altă parte. Întreabă pe aceste patru muieri. Pune-le cuțitul 
la beregată şi să răspundă fără întârziere. 

Cu mişcări pripite Botezatu înlătură iar feregelele femeilor. Erau 
îngrămădite unele în altele; nu păreau prea înfricoşate, întrucât ştiau care 
poate fi soarta frumuseţii lor. 

Comisul Simion şi cuviosul Nicodim pătrundeau și ei la faţa locului, ca 
să-şi dea samă ce este. 

Botezatu trase jungherul asupra muierilor întrebându-le turceşte. 

Una răspunse moldovenește, c-un glas dulce: 

— Mă rog domniilor voastre, pe cine căutaţi? 

— Căutăm pe o jupâniţa de la Moldova, se încruntă împotriva ei 
căpitanul cel tânăr cu ţeasta rasă tătărăște. Am aflat că ar fi fost vândută de 
nohai la Oceacov şi adusă cu altele aici la Suleiman-Beg. 

— Pe cine căutaţi, mă rog domniilor voastre? Spuneţi anume. Altcineva 
nu se mai află aici. Dacă vorbiti poate de o jupâniţa cu numele Nasta... 

— Pe dânsa o căutăm! izbucni ţeasta rasă tătărăşte, holbând ochii. 


— O, n-o mai căutaţi, suspină glasul cel dulce. Jupâneasa Tudosia, 
mama ei, a fost ruptă de lângă dânsa şi dusă înainte la Volga cu ceilalți robi. 
Iar jupâniţa Nasta a fost pusă cu mine într-aceeași cușcă de roabe. Când am 
intrat cu corabia în Marea, am fost schimbate din închisoarea noastră şi 
duse într-o cămară cu covoare şi cu slujitoare bătrâne. Atuncea căutând 
vreme potrivită, acea copilă a strigat un nume, s-a răsucit ca o zvârlugă şi s- 
a dus cu capu-nainte peste punte. A intrat sub corabie și înotătorii n-au mai 
putut-o găsi. 

Ţeasta se clătină într-o parte şi-n alta şi neguţătorul Dămian o primi în 
braţe. 

Ajunşi în locul unde stăteau tupilate cele patru femei ale haremului, 
comisul al doilea Simion şi cuviosul Nicodim ascultaseră tocmai cele din 
urmă cuvinte ale acelei roabe cu glas plăcut care ştia moldoveneşte. Întăi 
priviră fără de nici o spaimă, şi chiar cu o mulțămire crudă a adâncului 
fiinţii lor, spre șovăirea ameţită a mezinului. Era o cufundare iute, din care 
oricine se întoarce. 

— Cine eşti dumneata? întrebă Simion pe roabă. Cum se uită la ea, cum 
tresări în sus și întâlni privirea lui Nicoară. Era o privire în care ceti, într-o 
fărâmă de clipă, clocotul renăscut al unei patimi înfricoşate de altădată, 
patimă întocmai ca şi aceea a ticălosului lor mezin. 

Când bărbaţii își văzură chipurile rătăcite și se opriră ca de o lovitură în 
creştet, femeia, nemaiauzind întrebarea, ridică fruntea şi cunoscu și ea ceea 
ce-i înfricoşa pe dânşii. La răsăritul soarelui era veşnicia unei uitări între ei 
toți — ș-acuma se făcea întuneric în soarele amiezii şi năștea din plaur o 
fantasmă a morţii. 

— Vai! vai! se apără femeia, punând palmele înainte şi răsucindu-și într- 
o parte fruntea. 

Cuviosul Nicodim suflă cu stăpânire pe nări dinlăuntru în afară o 
flacără. 

— Asta-i Sofia greaca, zise el cu linişte cătră Simion. Am cunoscut-o 
amândoi cândva. 

Comisul al doilea înlătură pe roabă și trecu la ţeasta rasă tătărăște. 
Pășind, pintenul stâng i se aninase în şalvarii de matasa galbenă ai femeii. 
Trase rupând pânza, înlătură cu piciorul ceea ce i se anina de genunchi; 
apucând pe Ionuț, îl cunoscu că se îndârjeşte din nou, după cum îl vedea că 
strânge jungherul în pumnul stâng. 


— Daţi la o parte băietul, porunci bătrânul Manole Jder. Păgânii vin 
asupra noastră. 

Suleiman-Beg îşi bulucise în grabă ienicerii şi-i aducea asupra 
vrăjmașilor. lenicerii cărunţi, care cu un ceas mai înainte se năcăjeau în 
baltă la tăiat papură cu cosorul, veneau acuma cu semeţie de vechi oșteni. 
Oaspeţii de la Suceava şi marinarii de la corăbii se rânduiră și ei în bătaie, 
steclindu-și armele în soarele de amiază. 

Tânguirea pe care o lăsaseră în urmă cei doi fraţi se umflă în chiar acest 
răstimp de un strigăt de deznădejde. Greaca se răsuci în sus, apucă furiș de 
la un slujitor domnesc sabia, o întoarse cu iuțeală punându-i straja în 
pământ şi se lăsă în ascuţiş. Fierul o pătrunse prin grumaz; ea rămase la 
pământ, înotând în tresăriri uşoare, cu brațele, pe apa veșniciei. 

La strigăt, toți cei de faţă întorseseră obrazul și văzuseră. Bătrânul Jder 
îşi trecu mâna pe frunte și-și sparse deodată răcnetul poruncind retragere 
spre Cetatea Chiliei, căci toată acea învălmășeală se arata a fi fără noimă. 
Domnia sa înțelesese asta mai din vreme; dar alții păreau a nu înţelege încă. 

Mânia lui Jder cel mititel, înviată iar şi crescută de disperare, era 
sprijinită mai cu samă de vistiernicul Cristea. De asemeni cuviosul Nicodim 
avea un cap înfricoşat, de sub comanacul căruia se răsuceau și se zbăteau, 
şuierând, șerpi. Comisul al doilea Simion îi stătu mai mult în preajmă, ca 
să-l apere și să-l sprijine. 

În asemenea cumpănă, în care se puteau prăpădi suflete de oameni 
pentru visuri şi fantasme, își ţinu firea, lângă comisul cel bătrân, mai ales, 
cinstitul staroste Nechifor Căliman. 

— Ptiu, drace! grăi el cătră prietinul său. Hai să-i ţinem pe loc și să-i 
întoarcem. Asemenea nebuni, când se înfierbântă, sunt în stare să moară 
până la unul, din pricină că noi cei cuminţi am fost mai nebuni decât dânșii. 

Învălmășeala nu conteni decât printr-o întâmplare tot aşa de ciudată. 

Atât Ionuț, cât şi Simion, cât şi Nicoară ţinteau să iasă mai cu samă 
asupra lui Suleiman-Beg. Cum ajungeau la el, trebuiau să se izbească şi cu 
ienicerii. Intre ei își făcu loc cu repeziciune din urmă Gheorghe Botezatu 
Tătarul. Trecând într-un salt înainte, se opri. Îşi cumpăni jungherul întăi în 
jos, apoi deasupra capului, ţinându-l de vârf; apoi îl repezi, pălind pe 
Suleiman-Beg în deschizătura dintre coif și cămașa de zale. Stăpânul de la 
Ormanlî-Ghiol căzu dintr-odată cu faţa la pământ, fără nici un răcnet. Un 
sânge puturos se împrăștie subt el ca o baltă neagră. lenicerii îşi ridicară 


armele în sus, strigând: Ala-Ala! cunoscând în acel sânge un semn şi o 
pedeapsă de la Dumnezeu. 

După această din urmă întâmplare a uceniciei sale, Ionuţ Jder, potrivit 
poruncii ştiute, a fost înfățișat la Domnie. 

La 15 octombrie, Domnia era la târgul Iașilor. Comisul Manole Jder ceru 
cu umilință învoire măriei sale ca feciorul său mezin să nu-și descopere 
țeasta, atunci când măria sa va binevoi să-l primească şi el va sta în 
genunchi cerând iertare pentru nebuniile lui. Vodă a zâmbit și a şoptit la 
ureche coconului său câteva vorbe de lămurire; după care Alexandru-Vodă a 
ridicat palma la mustăcioară și a întors fruntea într-o parte. 

La 20 octomvrie următor, Ionuț Jder se înfățișa mutei sale comisoaia 
Ilisafta, având capul descoperit. Comisoaia Ilisafta Jderoaia îl îmbrăţișa şi-l 
sărută furtunatic, după aceea stătu, se uită la dânsui şi începu a-și face 
cruce, înălțându-și ochii la sfintele icoane. 

La 21 octomvrie, cuviosul ieromonah Nicodim se întoarse cu întristare 
la sihăstria sa și intră singur în chilie, unde, pe masa de la ferestruică, se 
afla încă ceaslovul, înainte de a-l deschide în altă parte, la sfinte rugăciuni, 
cuvioşia sa muie pana de hultan în cerneală și scrise data întoarcerii sale, 
după care adăogi, ca să fie amintire, pentru mai târziu; 

«Când am fost noi în pământul Turcului.» 

CÂND A FOST CUTREMURUL CEL MARE 


Era cătră amiază şi soarele bătea cu putere în zidăria sură a Cetății. Nu 
sufla adiere de vânt; se boltea deasupra un cer alburiu E de secetă. 

De douăzeci și una de zile nu plouase. În partea câmpului, gospodarii nu 
mai puteau cosi otavă. Asemenea bucurie n-o puteau avea, ca totdeauna, 
decât oameni din munte. Într-o sfântă zi ca aceea, a Tăierii Cinstitului Cap 
al lui Ion Botezătorul proroc, era acum mare sfat între munteni, la leslele lui 
Vodă și la Timiş, și sub Rarău, și la Hangu, ca să iasă cu toţii de a doua zi, 
cu femei și copii, să înceapă a cosi acea ierbușcă de matasă, poreclită de ei 
«dulceaţa cerbilor». Pe când aici, împrejurul Sucevii, miriștile şi imașurile 
erau cafenii. "Ţăranii își purtau oile şi vitele sub poala pădurilor, spre apa 
Siretului și tocmai dincolo de Moldova. Se dovedise, deasemenea, puţin 
spor la stupi. În acea vară nu ieşiseră nici paroi, nici nu putuseră prisăcarii 
să reteze a doua oară fagurii mătcilor neroite, cărora ei le zic «buhai». Nu 
ieșise spor nici la fruptul oilor, deoarece oile merg una cu albinele. Se 
împuţinase apa și în fântâni. 

Spuneau unii oameni vechi că să fie asta semn, ca în anul de la zidirea 
lumii 6963, când a detunat spurcatul Mehmet-Sultan cetatea Ţarigradului. 

Și în acel an s-a prelungit seceta asupra toamnei, până în luna noemvrie; 
şi monahii de la Aton au scris despre un râu de la Machedonia, care, la 7 
noemvrie a acelui an pustiu, s-a vârât sub pământ într-un loc anume, lăsând 
albia uscată; și numai după ce s-a vestit căderea Cetăţii împărăteşti și 
pieirea lui Constantin-Împărat, au pornit puhoaie mari de ploi şi apa acelui 
râu numit Vardar a prins a curge iarăși în albia ei. Asemenea acum, de pe 
zidurile Cetăţii Domnești, străjerii văd peste zăvoaie Siretul curgând 
împuţinat: pare un brâușor de argint. Și ziua şi noaptea, în lungul ceasurilor, 
fâlfâie când şi când dinspre miazăzi aceeași aburire caldă. La a treia strajă, 
în puterea nopţii, când ies spaimele şi înlemneşte firea, așa de tare se 
subțiază văzduhul sub clipirea stelelor, de s-aude un cucoş cântând stâns 
dintr-așa depărtare, încât nu poate să fie decât de pe celălalt tărâm. Când se 
descopăr în răsărit genele zilei, întăi se scrijelează zarea cu sânge și după 
aceea se arată soarele în senin. Străjerul din chindia de cătră târgul Sucevii 
îşi înalță ochii spre flamura de pe palatul măriei sale; boarea dimineţii n-o 


poate desfășura. Acea flamură de matasă albastră, cu stema Moldovei — 
cap de bour şi stea cu cinci crengi — cusută cu fir de aur, a fost adusă 
măriei sale de cătră doi cinstiţi boieri greci de la Domnia Mangopului, dar 
de la împărătița Măria Comneanca. Acei boieri grași cu bărbi pătrate au 
plutit pe Marea într-o caravelă genoveză, de la Cafa până la Cetatea Albă; şi 
de la Cetatea Albă au venit la Suceava cu călăreţi domneşti și cu Luca 
Pârcalabul, aducând și alte daruri de la Mangop, mai ales brocart italienesc, 
pentru straiul de mire al măriei sale Ștefan, și, pe lângă asta, şi cu bună 
vestire că va sosi chiar Împărătiţa Măria nu târzie vreme la Moldova. Cătră 
mijlocul lunii septemvrie se va sili înălțimea sa luminată să fie la Suceava. 
Deci se va bucura ţara de mireasă din viţa autocratorilor de la Bizanţ. 

— Să ştii că atunci se vor deslega ploile, dădea încredințare cuviosul 
Timoftei Sârbul, dascălul măriei sale Alexandrei-Voievod. Mai mult fost 
dascăl, căci acuma coconul domnesc era ieşit de subt ascultarea lui. 

— Se poate, a răspuns dumnealui Petre Hărman, căpitanul siimenilor din 
Cetate; dacă acesta-i semnul secetei, apoi nu văd în el nici o minune. 

După secetă nu poate să urmeze decât ploaie, așa cum, după văduvia 
destul de lungă a lui Vodă, urmează bucuria pe care ne-au vestit-o solii de la 
Mangop. 

Aceşti tovarăși care vorbeau despre toate se aflau într-un fund de 
pridvor, la chilia căpitanului. Era un fund adăpostit de vedere, numai bun 
pentru lucrarea ce se săvârşea. În ziua aceea se întâmplase să deie dovadă 
de hărnicie la cuvânt mai ales cuvioşia sa Timoftei, — după vorba pe oare i- 
o scornise călugărul nebun Stratonic, de care vorbă binevoise a zâmbi însuși 
măria sa Vodă: 


Este la noi un dascăl de sârbește 
Care, când vorbeşte, 

Clipeşte, bolborosește, pufneşte. 
Dar, cât bea vin, 

Bolborosește mai puţin 

Și grăiește 

Moldovenește 

Ca apa. 


— Așteptând ploaia de la Dumnezeu și bucuria domnească, eu aş zice să 
nu stăm întru lenevie, urmă a da spor sfatului căpitanul Petrea. 


— Bun cuvânt, a încredințat cu grabă cuvioşia sa Timoftei. Pe cât de 
mare arşiță e în păliştea soarelui, pe atât de plăcută e umbra sub boltă. 

Toate-s cu rânduială, căpitane, la curtea măriei sale şi bine este de trăit 
întru această Ţară a Moldovei. Când arată ceasornicul de soare al cincilea 
ceas, ştim că numaidecât medelnicerul bate cu polonicul în căldarea de 
aramă la cuhnii; fiind tocmai un ceas înaintea amiezii, copiii de casă 
deschid canaturile ușilor și poftesc pe măria sa la prânz în spătăria cea mică. 
Au fost chemaţi astăzi unii boieri mari și nu lipsește înalt prea sfințitul 
Teoctist, ca să binecuvinteze bucatele. Vine miros gras de batal fript şi ştiu 
că, pe lingă ulciorașul de vin, arnăutul domniei tale n-are să uite să aducă 
partea ce se cuvine căpitanului său. 

— N-are să uite. 

— Aşa că, urmă călugărul sârb, având eu slăbăciune atât pentru friptură 
de batal cât și pentru vin de Cotnari, așa de bine mi se desleagă limba, încât 
s-ar mira părintele Amfilohie auzindu-mă ce fel mă bucur. Adevărat că, 
după aceea, pentru lăcomia mea, cad întru mare întristare; și cerând de la 
cuvioşia sa iertare pentru păcătoșenia mea, îmi caut pe jos vorbele; însă 
bucuria cea de a doua, a iertării, n-aş avea-o fără aceasta dintăi. 

Această dintăi bucurie — o bucată de friptură din locul cel mai gras, de 
lângă coadă, și un ulcioraș de vin — tocmai o înfățișa arnăutul căpitanului 
Petrea, și trupul mare şi gras al cuvioșiei sale părintelui 'Timoftei păru că se 
subțiază deodată, lungindu-se în partea aceea. Căpitanul trase de la 
cingătoare jungherul și desfăcu două bucăţi. 

Monahul sârb înghiţi un rând, apoi se opri, băgând de samă ceva nou în 
ograda castelului. Neamţul îl urmărea zâmbind cu ochii lui albaştri, care 
păreau solzi de cicori pe obrazu-i ars de soarele verii. 

— Prea cinstite căpitane... 

— Ascult, părinte. 

Cuviosul 'Timoftei mai înghiţi o dată cu putere, după care, dobândind 
iarăși răsuflet, îşi scutură pletele. 

— Poate domnia ta cunoşti, căpitane Petre, cine-s acei munteni mari, pe 
care-i văd ieşind de la cămări. 

— Îi cunosc, răspunse căpitanul; sânt feciorii starostelui Nechifor. 

— Doritor sânt, prietine, să aflu ce veste au adus, urmă cu viclenie 
sârbul. 

— Au adus veste bună de la staroste: două căprioare și un mistreţ tânăr, 
de șaizeci de ocă; deasemeni au adus și alt vânat mărunt, precum și lipani, 


dintr-un tău din munte. Cum se știe, lipanul îi place măriei sale mai mult 
decât păstrăvul; însă trebuie adus cu cea mai mare grabă. Deci vânatul mare 
a fost pornit de ieri dimineaţă cu slujitori anume;iar feciorii au prins lipanii 
asară; au schimbat în două locuri, la poştele domnești, caii şi au ajuns aici 
tocmai la ceasul potrivit, ca să aibă mulțămire măria sa. 

— Ştiu, se grăbi să încuviinţeze sârbul. Dumnealui Toma stolnicul are 
obicei de vine el însuși cu tipsia şi o așază furiș în stânga lui Vodă, când 
măria sa întoarce obrazul spre dreapta ca să spuie ceva părintelui mitropolit. 
Când întoarce ochii, măria sa vede lipanii și se bucură de dragostea 
slujitorilor săi. 

— Mai pofteşti, cuvioase părinte? 

— Mai poftesc; bună friptură. N-ar fi fost chip să ne dăruiască acei 
feciori şi nouă câţiva lipani? 

— Nu cred, zâmbi neamţul, chiar dacă i-ai fi rugat însuţi cuvioşia ta. 

Aceşti doi feciori ai lui Nechifor Căliman nu cunosc nici milă, nici 
slăbăciune. Ar fi ascultat fără să clipească rugămintea cuvioşiei tale și ar fi 
dat numai din cap, împotrivindu-se. Uită-te la dânşii cât îs de mari şi de 
grei: parcă ar fi niște inorogi. 

— Atunci, căpitane, numai degeaba ai vorbit de lipani, ca să se amărască 
inima în mine. 

— Îndulceşte-o numaidecât, cuvioase părinte, ca să nu mi se scrie păcat 
la catastiful cel mare din cer. 

Părintele Timoftei se adapă îndelung și îndesat din ulcica de lut. 

Neamţul clătină din cap: 

— Îngăduie, prea cuvioase, zise el, să-ţi fiu dascăl întru acest meșteșug. 

Învățătura o am de la un meşter care îngrijește vinul armaș, din care, în 
această clipă, gustă şi stăpânul nostru. 

— Pe cât înţeleg, e folositor să fii prietin cu pivnicerul Cetăţii. 

— Sânt prietin cu pivnicerul, părinte; dumnisale Andronic Drăgotescu i- 
am botezat al doilea copil, deci sântem și cumetri; însă n-am cutezat, nici eu 
nici domnia sa, să ne atingem de buţile pe care stă pusă pecetea măriei sale. 
Aceste buti, de cincizeci de vedre tocmai, sânt trimese de la Cotnari de cătră 
dumnealui Feltin, pivnicerul de-acolo al Domniei, precum cunoşti cuvioşia 
ta; şi Vodă ştie socoteala acestor buţi, care sânt anume ale măriei, sale. 
Plăcut îi este să închine pocalul la petreceri cu soţi, precum face astăzi. 
Uneori gustă şi singur, când are griji, şi gânduri. Îi place să dea singur; s-ar 
supăra dacă i s-ar lua fără voie. Ai văzut poate și cuvioșşia ta, uneori, mânia 


măriei sale: boier, oștean și mișel nu pot s-o înfrunte fără. a-și primejdui 
capul. Încât vinul care te îndulceşte acum. pe cuvioşia ta nu-i de aici; ci de 
la dumnealui Feltin pivnicer, care-şi are partea sa, şi care Feltin pivnicer e 
socrul meu prea iubit şi învățătorul meu. Domnia sa Feltin m-a învăţat că 
vinul acesta domnesc nu se bea ca apa, ca să se audă cum gâlgâie în gâtlej, 
ci îl primeşti pe limbă ca pe un șirag de mărgele, ca să-i prinzi agerimea și 
mireasma... 

— Aşa? se miră lung călugărul. 

— Da, și dacă vrei cuvioșia ta să te mai aduni cu mine la această lucrare, 
primeşte legea pe care ţi-o dau. Dumnealui Feltin pivnicer mi-a dăruit şi 
patru cupe de cleştar: în ele se prevede limpezimea cotnarului ca o 
nestemată; plăcerea vederii sporeşte pe a gustului. Când îmi vin prietini 
buni, scot cupele. 

— Vrei să spui domnia ta, căpitane, că eu nu-ţi sânt prietin? 

— Îndrăznesc să spun, cuvioase părinte, că nu-mi ești, deoarece bei 
armașul ca pe o apă de rând. 

— Sânt păcătos, sânt lacom, se tângui părintele 'Timoftei. Ai găsit 
domnia ta băutori care gustă cum spui? Mira-m-aş! 

— Am găsit. 

— Doresc să aflu care sânt acei prietini ai domniei tale. 

— Sânt puţini, părinte, şi-i văd rar. Unul e comisul Simion Păr-Negru. 

— Cinstite căpitane Petre, trebuie să-ţi mărturisesc alt păcat: al zavistiei. 
Când voi vedea pe acel comis, am să-l urăsc de moarte! 

— Ba iartă-l, părinte Timoftei, căci comisul Simion e ca şi acest vin, 
întru care nu se află răutate. 

— Oi, căpitane, atunci mie mi-i scris să rămân cel mai netrebnic, cel mai 
lacom şi cel mai rău. Încaltea având sub nas câte sânt trebuitoare ticălosului 
trup, îmi simţesc limba slobodă; dar îndată ce trec la spovedanie și la 
ispăşire, mă încâlcesc ca și cum aş uita cu desăvârșire limba 
moldovenească. După ce mi-ai spus că nu-ţi sânt prietin, nu-mi mai rămâne 
decât să lepăd lacrimi și să mă duc să caut pe starețul meu, părintele 
arhimandrit Amfilohie. 

Dând odată de duşcă ulcica de vin şi umilindu-se în aceeași clipă pentru 
asemenea faptă, cuviosul părinte Timoftei se ridică de pe laiţă și se sprijini 
pufnind într-un stâlp al pridvorului. Neamţul îl privea cu zâmbetu-i 
neclintit; numai ochii i se ascuţiseră în două ace de lumină. 


Deodată căpitanul de siimeni avu o tresărire. I se păru că s-a clătinat, de 
şi era liniştit în toată făptura lui bine legată. Ori se mutase, pieziș față de 
stâlp, călugărul sârb? Dar între monah şi stâlpul pridvorului, păruse a se 
mișca, pieziş, față de stâlp, turnul de pe râpa dinspre târgul Sucevii. În 
aceeaşi clipă adâncimile subpământene ale Cetăţii sloboziră un freamăt 
depărtat de năruire. Petrea Hărman primi prin tălpi simţirea acelui vuiet al 
afundului. 

Cuviosul monah Timoftei privi nedumerit faţa schimbată a oșteanului și 
începu a râde. 

Chiar atunci, dinspre partea palatului unde era gangul ce ducea la 
spătăria cea mică, zvâcni în lumina soarelui amiezii o arătare firavă, 
brâncind într-o parte şi în alta aprozii zăpăciţi. Era călugărul cel nebun 
Stratonic de la mănăstirea Neamţu, Răsuflând o dată cu putere aerul liber, 
se opri ca să privească dacă toate ale acestei lumi sânt încă în ființă; după 
aceea, ca și cum ar fi fost ars de un șfichi de foc, porni în goană spre 
pridvorul căpitanului Petrea Harman. Din cinci în cinci pași, își zbătea în 
laturi braţele, tinzând să salte în zbor în afară de orice primejdie; şi de câte 
ori pâlpâia cu braţele și cu rantia, ţipa scurt; groaza din el nu găsea destulă 
trecere prin gâtlejul lui: se frământa în lăuntru-i ca o epilepsie. Când 
cutremurul se desluși deplin ca o unduire de val în toată Cetatea, cuviosul 
Stratonic căzu cu fruntea la pământ în pulbere; apoi se ridică în genunchi, 
cu braţele înălțate, privind halucinat spre un Dumnezeu al răzbunării în 
adâncimea cerului. Cuviosul 'Timoftei, otrăvit şi el de aceeaşi groază fără 
măsură, dădu drumul răcnetului pe care celalalt nu-l putuse elibera. 

— Ne prăpădim! vine sfârşitul lumii! urlă cu disperare călugărul sârb şi 
bătu şi el metanie, sorbind în gură nisip și mestecându-l în măsele. 

Hărman se uită în juru-i, căutându-și armele. Puse mâna pe toiagul lui de 
căpitan şi dintru-ntăi, fără ştire, năzui să meargă spre turnul care se clătise. 

Câteva clipe, freamătul pământului conteni. În palatul domnesc se stârni 
larmă; câteva ţipete de femei sfredeliseră gangurile. La cămările slujbaşilor 
domneşti se ţeseau alergări fără noimă; boiernaşi cu capetele goale, unii cu 
sabia în mână, se îmbulzeau la uşi. Siimenii, la odăile lor, se băteau la 
praguri şi în ferestre ca să iasă la lărgime. Al doilea val al cutremurului 
scutură pământul cu mai multă putere și mai îndelung decât întăia oară, cu 
aceleași detunete subpământene. În cornul dinspre răsărit al Cetăţii, turnul 
numit al Nebuisei își lepădă în râpă o aripă, cu mare sunet, și clopotul lui 
dădu zvon prelung, atins ca de zimțţii unei aripi a Demonului. 


— Bate clopotul; se dărâmă Cetatea! se tânguia monahul sârb. Întins la 
pământ, pe o coastă, nu se mai putea ridica. Stratonic zvâcni în sus, îl privi 
pieziș şi cu groază ca pe însăși dihania cutremurului, și se duse în goană, 
pălălăind din nou din aripi, spre zvonul clopotului. 

Frământarea de spaimă se opri deodată. Măria sa Vodă ieșise în soare, 
sunând grăbit din pinteni. Privirea sa verde, cu sprânceana ușor încruntată, 
se ridică întăi spre ziduri, la străji, apoi se aţinti la odăile siimenilor. Orice 
tumult încetă acolo într-o clipă. 

În vremea aceea, la sfârşitul anului 1471, măria sa Vodă avea încă 
înfățișarea tânără, de și fruntea îi pleșuvise întrucâtva şi în plete avea 
sămănat argintul cărunteţii. Era cu capul gol. Purta strai de catifea roșă. 

Căpitanul de siimeni veni în fugă, pieziș, spre măria sa. 

— Ce este, căpitane Petre? 

— Măria ta, răspunse neamţul, nu-i nimic alta decât că trebuie să 
chemăm mâni meșteri zidari pentru tumul Nebuisei. 

— Nu cumva, întrebă măria sa privind cu strășnicie spre oștenii buluciți 
la odăile lor; nu cumva trebuie să chemăm şi nişte babe de sub Cetate, ca să 
descânte și să afume cu păr de lup pe siimenii tăi? 

Căpitanul Petrea Hărman încremeni, fără a îndrăzni să scoată un cuvânt 
de răspuns. În vremea asta, șiragul boierilor îmbrăcaţi în haine grele se 
desfăcu din gangul spătăriei în lumină, având în frunte pe prea sfinţitul 
mitropolit Teoctist. Pe obrazurile tuturor se încrețea acel dumnezeiesc semn 
al spaimei, pe care omul îl ţine de obicei ascuns în sine. Glasul veşniciei şi 
al morţii sunase din adâncimi spre pacea neclintită a cerului. Domnul 
izbutise să-și ţie, sub zâmbetul batjocoritor din afară, zbuciumul lăuntric. 

Deasemeni, privind în tăcere pe boierii săi, îşi domolea gândurile și 
îndoielile de prevestire care legau întâmplarea aceea catastrofală cu alte 
întâmplări năprasnice din anii trecuţi. Destinul ne pândește din umbră în 
fiece clipă. În fiece clipă putem trece, ca acest glas din ceruri. 

Un glas striga din ceruri. Era un zvon prelung de chemări ale unor paseri 
străine care treceau prin înălțimea amiezii pe deasupra Cetăţii. 

— Aceştia-s puhoieri, zise cineva. 

Vodă întoarse fruntea, ca să cunoască pe cel care grăise. Era unul din 
feciorii cei mari ai starostelui Nechifor Căliman. Glasul acela gros și fără 
nici o urmă de sfială în el aduse un fior de veselie strâmbă pe obrazurile 
curtenilor. 


— Înalt prea sfinţite părinte, vorbi măria sa cătră bătrânul mitropolit, te 
rog să binevoieşti a te întoarce în palat și să găseşti pe măria sa Chiajna şi 
pe copii în paraclis, unde le-am poruncit să se ducă. Linişteşte-i cu sfatul şi 
încredinţează-i că Domnul Dumnezeu este ocrotitorul nostru. Veştile pe care 
le dă El sânt pentru căderea vrăjmașilor noștri. De va fi bună-voia lui 
Dumnezeu, cum a căzut aripa turnului Nebuisei, aşa va cădea fala lui Radu- 
Vodă de la munteni, care se dovedește viclean cătră credința noastră și 
supus ismailitenilor. A detunat în fundul pământului şi s-a dat zvon în 
înălțime, pentru ca să nu mai întârzie domnii și împărații; să nu se mai 
desfrâneze în lene, ci să purceadă împotriva lui Antihrist război pentru 
credința dreaptă. Duceţi-vă domniile voastre, boierii noştri, unii să cerșiți 
gând bun, alţii să vă rugaţi de iertare, alţii ca să isprăviţi vinul pe care l-aţi 
lăsat nebăut în cupe. Eu vreau să cunosc cât de tare s-au înfricoșat oștenii 
mei. În care mi-am pus nădejdea. 

Cât cuvântase Vodă, ca să-și stăpânească el însuşi furtuna gândurilor și 
inimii, căpitanul Petrea Hărman se întumase în loc, uitându-se urât la nemți 
şi la siimeni. Când fu în preajma odăilor lor, le dădu o poruncă scurtă, 
amenințându-i cu toiagul. Nu le trebuiră oștenilor domneşti decât puţine 
clipe ca să se întoarcă la paturile și la firidele lor, să-și ia platoșele, coifurile 
şi sulițile. C-o repede rânduială ieşiră, înşirându-se în faţa pridvoarelor. 

Panţirii cu platoșe și coifuri de metal erau într-o parte. Alţi lefegii, cu 
platoșă de piele de bour şi cu arcuri nalte, se rânduiră în altă parte. Slujitorii 
de la balimezuri se urcară pe podul zidului, în straiele lor roşe, cu lădunci la 
şold şi chivere cu pene de cocor în cap. Când se întoarse măria sa de cătră 
boieri, ca să certe pe oșteni, văzu opt sute de oameni așteptându-i porunca, 
într-o neclintire de stâncă. Căpitanul Petrea singur nu-și pusese coif și 
platoșă, nici n-avea la coapsă sabia. Își păstrase toiagul; era cu capul gol ca 
şi stăpânul său și aştepta nemișcat voia măriei sale. 

Vodă a făcut câţiva paşi pe dinaintea șiragurilor. Și-a prelungit 
cercetarea cu ochii. Sutaşii erau la locurile lor. 

Unii bătrâni alvaniţi, pe care măria sa îi păstrase dintru început, de când 
venise cu ei ca să ia în stăpânire domnia, se uitau în vârful turnului 
castelului, unde începea să se desfacă de vânt flamura. Simţind asupra lor 
privirile măriei sale, nu-şi puteau stăpâni un tremur al mustăţilor lor 
cărunte. Însfârşit măria sa zâmbi şi bătu de două ori pe umăr pe căpitanul 
Petrea. 


— Toate semnele lui Dumnezeu sânt bune pentru cei care cred în el, a 
grăit măria sa. Căpitane Petre, dă din partea noastră poruncă lui Andronic 
pivnicer să străpungă un vas pentru slujitorii mei. Fiecare să închine o oală 
pentru sănătatea noastră şi pentru biruinţa crucii. 

— Întru mulţi ani să trăieşti măria ta! au strigat şiragurile de oşteni. 

Vodă s-a întors cătră spătărie, urmat de boieri. Căpitanul Petrea Hărman 
a ridicat în sus toiagul şi lefegiii s-au desfăcut în clipă. Numai străjerii au 
rămas la locurile lor în cele patru cornuri ale Cetăţii. Un vânt dinspre munţi 
a început să zbată matasa albastră din boldul de pe vârful castelului. 


CAPITOLUL II 


AICI SE ARATĂ FECIORII CEI MARI Al STAROSTELUI 
NECHIFOR 


Înainte de a pătrunde în gangul ce ducea în spătărie, Vodă se oprise 
întorcându-se cu fața cătră ogradă. Spusese un cuvânt unui copil de Î casă 
din preajmă, iar acesta își făcuse loc cu grăbire printre curteni, trecând spre 
grupele rămase în faţa pridvoarelor. Îndată se vestise porunca: măria sa 
chiamă pe feciorii starostelui Căliman. Tinerii vânători domneşti se înălțară 
greoi în sus, păşind cu paşi mari spre locul unde se oprise măria sa. 

Erau c-un cap mai nalți decât toată mulțimea aceea de oameni care se 
afla de față. Când se apropiară, descoperindu-și capetele pletoase, Domnul 
le făcu semn cu degetul, zâmbind spre ei cu o bunăvoință pe care arar o 
arăta. Unii curteni se priviră pieziş, clătinând în sus bărbile cu o înţelegere 
ascunsă a lumeștilor slăbăciuni, de care nu-i scutit nici stăpânul lor, oricât s- 
ar arăta că-i făurit din altă criță decât lumea de rând. Măria sa are ca o 
dezvăluire de șagă după primejdie. S-a înfricoșat întăi, de aceea nici n-a 
cutezat să se ducă până în marginea Cetăţii, unde s-a dărâmat o aripă a unui 
turn, iar acum găseşte de cuviință să spuie câteva vorbe unor vânători de 
rând. Îi întreabă cum îi chiamă, trimete sănătate lui Nechifor Căliman 
starostele, îi înştiințează pe ei că are de gând, ca şi-n alţi ani, să iasă la 
munte la vânătoare de bouri; căci acuma, în septemvrie, la începutul anului, 
fiarele acestea încep a avea fierbinţeala dragostei și se caută unele pe altele; 
mai ales buhaii mugesc cu putere, pălindu-se cu frunţile și împungându-se 
cu coarnele, războindu-se pentru stăpânirea poienilor unde pasc 
bouroaicele. Mugetul bourului e mai adânc și mai înfricoșat decât al 
cerbului care umblă după ciutele lui tot la vremea asta. Feciorii lui Căliman 
au dat răspunsurile cu sfiala pe care se cuvenea s-o aibă; după aceea s-au 
întors la pridvorul căpitanului Petrea, pe când siimenii și panţirii se alinau la 
odăile lor. Căpitanul neamţ şi repezise un aprod la pivnicerul Andronic, ca 
să-l înștiinţeze de bunăvoința stăpânitorului pentru oştenii Cetăţii. După ce 
măria sa intră în umbra gangului cu alaiul său de curteni, se desfăcu dintr- 
acolo fiinţa subțiratică, naltă și ciolănoasă a cuvioșşiei sale arhimandritului 
Amfilohie. Înaintând lin pe lângă zid, cuvioşia sa părea cufundat în niște 
gânduri ale sale, străin cu desăvârşire de zarva care avusese loc numai c-un 


pătrar de ceas înainte. Soarele se afla înălțat drept în crucea amiezii; când 
sfințitul Amfilohie se opri iarăși, jucându-și în neştire mătăniile între 
degetele uscate, păru a-și căuta la picioare umbra și n-o găsi; se răsuci ca s- 
o vadă îndărăt şi n-o descoperi nici acolo. Abia atunci păru cuprins de 
neliniște, întrebându-se oarecum dacă n-ar trebui s-o caute în adunarea de la 
pridvorul căpitanului Hărman. Stătu întăi în cumpănă ascultând clopotele 
din târgul Sucevii, care sunau primejdia trecută. Făcu după aceea câțiva paşi 
în straiu-i cernit, în care trupu-i schilav mișca numai unghiuri. 

În cadrul camilafcei, obrazul lui avea un alb vechi de fildeş. Ca un 
păianjen strâmb, care-l pândea dintr-o umbră ascunsă, se arătă dintr-odată 
nu se știe de unde Stratonic. Acest nemernic monah de la Neamţu umbla de- 
o vreme rătăcind prin târguri și pe la curți boierești. Câte un răstimp se 
oploşea şi la Cetatea Domnească. Atunci era ajutor sfințitului Amfilohie 
Șendrea la slujba paraclisului. Uneori avea primire și la masa lui Vodă, ca 
să-i spuie unele din nebuniile lui, de care măria sa binevoia să facă haz. 
Ridicând mai sus de umeri coatele, își mișcă degetele negre lângă ochi ca și 
cum ar fi voit să ia în căngi pe arhimandrit. 

Cei de la pridvor priveau cu uimire, de și știau că nu-i nici o primejdie. 

Cum ajunse la trei paşi de mai-marele său, Stratonic se supuse în 
genunchi; cu mânile sprijinite în pământ și cu fruntea plecată aşteptă 
binecuvântarea. Sfinţitul Amfilohie îl atinse cu mătăniile; Stratonic tresări și 
se cațără prin aer spre mâna dreaptă a arhimandritului cuprinzând-o şi 
sărutând-o. Părea mai degrabă c-o mușca rânjind. El însă arăta o mare 
desfătare a sufletului. 

— Cuvioase frate Stratonic, zise arhimandritul cu blândeţă, după cât 
ştiu, aveai o anume rânduială poruncită pe ziua de azi. 

— Sfinţite stăpâne, răspunse monahul, după ce ies cnejii de la prânzul 
luminăţiei sale, mă duc și eu la târg. Are să fie faţă, la acel botez al nepoatei 
dumnisale marelui logofăt, și înalt prea sfântul. 

— Se ştie asta, frate Stratonic, însă lumea nu-i alcătuită numai din cneji; 
sânt şi cneaghine, care au mare putere de vorbă. Câteodată tac şi atunci le 
place să asculte sfaturile unui vraci iscusit cum eşti cuvioşia ta, care ai 
picături de felurite buruieni, pentru patimi ale trupului și ale inimii. 

După ce le-ai dat ce le trebuie, domniile lor vorbesc iar. Toţi boierii care- 
or veni după aceea... câţi sânt? 

— Nu ştiu anume, sfinţite stăpâne. Poate să fie peste douăzeci de bărbi. 


— Toţi acești douăzeci de boieri, cuvioase frate Stratonic, nu grăiesc — 
toți la un loc — cât o jupâneasă vrednică. 

— Aşa este întocmai, sfințite stăpâne. Fiind lipsită de podoaba bărbii, 
muierea a dobândit de la Domnul Dumnezeu spor limbii sale. Deci-dar 
binecuvintează, părinte. 

Arhimandritul privi în locul unde stătuse monahul și nu mai văzu nimic. 
Umbra lui strâmbă dintr-un umăr se prelingea în lungul păreţilor spre poarta 
cea mare a Cetăţii. 

Sfinţitul Amfilohie închise o clipă ochii oftând, urmând a-și petrece 
printre degete mătăniile. Apoi, căutând dinaintea pașilor săi ceva pierdut, 
veni spre adunarea căpitanului neamt. 

Deşi era după tată din neam de venetici așezați la Cotnari, căpitanul 
Petrea se dovedise bun pământean și credincios slujbaş al măriei sale. De la 
maică-sa, care fusese moldoveancă, moștenise meșteşugul vorbirii. Iar de la 
părintele său, răposatul Hărman Neamţu, îi rămăsese bună cunoaștere a 
meșteşugului armelor celor nouă. Boierii moldoveni, mai ales cei bătrâni, se 
uitau la el pieziş, domniile lor având în mare cinste sabia și sulița, singurele 
arme care pot dovedi vitejia unui bărbat. Şi arcul îl socoteau o armă 
vicleană care trimete de departe săgeata. Însă de la o vreme se născocise pe 
lume un meșteșug de puţini cunoscut, al pulberei de puşcă și a unor sa- 
caluşuri mari de bronz care detună și bat cu ghiulele de piatră și de fier. 

Asemenea drăcărie cunoştea căpitanul Petrea și îndemnase pe măria sa 
Ștefan-Vodă să aducă meşteri turnători de la cetatea Danţig; după care 
măria sa încuviinţase să fie suite la unghiurile Cetăţii câte două bombarde, 
iar la poarta cea mare una deosebită în turn, deasupra, în total nouă. 

Întrebarea era dacă se poate îngădui unor creştini drept-credincioși să se 
folosească de arme care dau putere slabilor împotriva adevăraților viteji. 

Luminăţia sa Ștefan-Voievod zice că orice născocire a minții omeneşti e 
bună, întrucât însăşi mintea omului e de la Dumnezeu și întrucât acea 
născocire slujeşte adevărul, adică legea lui Hristos. Dacă măria sa Vodă 
spune așa, boierii trebuie să se plece şi să tacă, fără a fi încredinţaţi. Numai 
unii dintre cnejii tineri, cătră care măria sa are deosebită luare-aminte, s-au 
înduplecat să creadă în asemenea rătăcire, însă bătrânii nu primesc cu dragă 
inimă decât cele bune de demult, iar stricăciunile noutăţilor nu le primesc 
decât în silă. Mare mirare le era tuturora că și sfințitul Amfilohie Șendrea 
încuviinţa născocirile neamţului. Ba încă făcuse ceva și mai nechibzuit: că 
îl binecuvântase întru ortodoxie. Aici iarăşi era o întâmplare ciudată și 


întrucâtva nelegiuită. Hărman Neamţu cel bătrân dusese pe prunc la 
episcopia catolică în Cotnari, ca să-i toarne popii lor în creştet aghiasmă din 
niște cănăţui de steclă. Asta s-a săvârşit la opt zile după naşterea copilului şi 
se chiamă la dânşii botez. Dar Smaranda Ursache, mama pruncului, 
rămăsese acasă bocind pierderea celui dintăi odor al ei. După ce a plâns cât 
a putut, au găsit-o adormită şi i-au pus la sân pe Petrea. Pe când pruncul 
sugea, femeia a avut un vis: i se părea că a încolăcit-o pe după grumaz un 
balaur negru. Supunând ea această vedenie soborului de creștine de la 
Hârlău, unde era locul său de baştină, județul moașelor și babelor a hotărât 
să fie adus pruncul în taină, la biserica Sfântului Dumitru din târg, și acolo 
să fie cu adevărat botezat în legea dreaptă: ceea ce s-a și făcut. Așa că 
Smaranda Ursache s-a liniștit şi n-a mai avut visuri de groază; iar copilul a 
crescut în capiștea catolicilor, necunoscând decât mult mai târziu taina 
botezului său. Deci sfinţitul Amfilohie l-a îmbrățișat pe căpitanul Petrea 
întru ortodoxie şi boierii cei bătrâni au scuturat şi pentru aceasta din bărbi şi 
au cârnit din nasuri. Însă arhimandritul îi privea cu aceeaşi blândeţă, și-i 
binecuvânta cu dulceaţă, fără să se supere de vorbele lor, care se rosteau 
mai ales într-ascuns. 

Ziua aceea a Tăierii Capului Sfântului loan Botezătorul era o zi de 
ajunare întreagă pentru arhimandrit. Rânduiala monahicească a sfinţitului 
Amfilohie, așa cum venise cu ea de la patriarhia Ţarigradului, era să 
mânânce de două ori pe săptămână legume la amiază. În trei zile ale 
săptămânii își îngăduia pâne cu puţintel vin la prânzişor şi la asfințitul 
soarelui. lar miercurea și vinerea ţinea post desăvârşit. Fiinţa lui, de și 
uscată, avea în ea lumină duhovnicească, care-i înfrumuseţa mai ales ochii 
și fruntea naltă. În pielea străvezie a tâmplelor erau scrise vine albastre din 
care un vraci bun şi iscusit cetitor de stele —știind că arhimandritul e născut 
în zodia cumpenei, luna septemvrie în 14, sub domnia planetei Jupiter, cu 
strălucire mare a luceafărului pe cerul dimineţii — ar fi cetit izbândă mare 
într-ale spiritului, ceea ce se vădea într-adevăr în toate ale sfinţiei sale. 
Știindu-se de asemeni că măria sa Ștefan-Vodă s-a născut într-aceleași 
împrejurări ale semnelor cerești, însă cu șapte ani mai târziu, aceiași vraci 
ar fi lămurit la Voievod puterea stăpânirii prin sabie şi ar fi dovedit pricina 
pentru care sfințitul Amfilohie este cel mai apropiat sfetnic de taină al 
măriei sale. Și asta era o pricină de nemulțămire pentru sfatul bărbilor 

Cuviosul Amfilohie Șendrea ajunse, fără să pară că vede, la pridvorul 
unde începuse sfat și unde feciorii lui Nechifor Căliman se întorseseră. 


Vorba conteni: cei de faţă se închinară. Arhimandritul cunoscu pe 
căpitan şi-i zâmbi într-un chip cu totul prietinesc. După acel zâmbet păru că 
s-a deșteptat deplin şi privi în juru-i. Feciorii starostelui veniră și sărutară 
mâna dreaptă, în care sfinţitul Amfilohie ţinea mătăniile de chilimbar roş. 

— Voi sânteţi vânătorii domneşti cei noi? întrebă arhimandritul. 

— Într-adevăr, cuvioase părinte, răspunse unul dintre feciori. 

La acest răspuns, se amestecă monahul sârb, umindu-se greoi de lângă 
stâlpul de care sta rezemat. Grăi cu glas tare: 

— Vi se cuvine vouă, feciorilor vânători... 

Sfinţitul Amfilohie se întoarse deodată spre el, privindu-l ţintă. 

— Ce li se cuvine, cuvioase frate Timoftei? suspină el moale. 

Subt acea privire cu scânteieri cenușii de oţel, călugărul sârb deveni în 
clipă gângav. 

— Am vrut, sfinţite stăpâne... 

— Ce-ai vrut, cuvioase frate? 

— Am dorit... 

— Ce-ai dorit, cuvioase frate al meu? 

— Ma-mai întăi, sfinţite stăpâne, mă rog cu umilință de iertare. În faţa 
lui Dumnezeu și a fraţilor creştini care se află aici, rog a mi se ierta 
destrăbălarea întru care iarăși am căzut. Am mâncat carne într-o sfântă zi în 
care monahul are datoria să ajuneze. Am dorit să îndrept limba acestor 
feciori neştiutori, ca să se știe că un arhimandrit nu e numai cuvios. Voi 
neştiutorilor, se întoarse el zbârlit cătră vânători, aflaţi cum e cuviincios să 
închinaţi vorba voastră sfinţitului părinte arhimandrit. 

Cei doi oameni mari îl priviră cu mirare și sfială. Arhimandritul făcu un 
semn ușor cu mâna. Monahul sârb îşi astupă cu palma vorbele care i se 
grămădeau iarăși pe buze și se feri din ochii starețului său, căutându-și un 
loc de umilință mai îndărăt, în spatele creștinilor. Mai erau în preajma 
căpitanului Petrea şase dintre sutașii panţiri-lor şi siimenilor, între care se 
găsea şi mustăciosul Atanasie Alvanitul. Sosise deasemeni și Andronic 
pivnicerul, ca să i se lămurească mai bine porunca Domniei. Cum se dădu la 
o parte cuviosul sârb, avu şi domnia sa loc ca să se aşeze cu tot trupu-i mare 
şi cu obrazu-i rotund de coloarea stacojului fiert. 

Amfilohie Şendrea zâmbi iar spre vânători, privindu-i cu luare-aminte și 
cercetându-i din creştet până la picioare. 

— Precât înţeleg, sânteţi feciorii starostelui Nechifor. 


— Într-adevăr, cuvioase şi sfinţite părinte, răspunse de data asta cel de al 
doilea, care avea glas mai gros. 

— Cum vă chiamă? până acuma nu v-am cunoscut. Prietinul nostru 
Nechifor Căliman starostele nu mi-a vorbit de voi niciodată, nici nu v-a 
adus la curte. 

— Apoi, cuvioase şi sfinţite părinte arhimandrit, răspunse tot cel cu voce 
groasă, noi am fost acasă, la părintele nostru, șase feciori. Doi, aceştia care 
ne aflăm de față, am fost mai mari; ceilalți s-au născut mai în urma noastră. 
Aşa că noi am fost rânduiţi de tineri în munte, la oile bătrânului. 

Am purtat oile ș-am stăpânit ciobanii. Am umblat de la Rarău până la 
Căliman, de unde-i baştină noastră, şi până la Ceahlău. Ne-am bătut uneori 
cu lotrii, cu lupii și cu urșii. Așa am stat noi mulți ani, până ce s-au ridicat 
cei de acasă. Atuncea ne-a poruncit bătrânul să coborâm la vale; şi în locul 
nostru s-au suit în munte ceilalți patru. Acuma, fiind flăcăi ungurești, în 
vârstă de treizeci și cinci de ani, trebuie să ne căutăm soții, ca să avem și 
noi feciori. Tot la aceeaşi vârstă ca şi noi s-a însurat și starostele. 

Deasemeni am fost rânduiţi vânători domnești și facem slujbă și la 
Cetatea Neamţu. 

— Am înţeles tare bine, zâmbi Amfilohie Șendrea. Rămâne să-mi spui 
numai cum vă chiamă. 

— Apoi, sfinţite părinte arhimandrit, pe mine mă chiamă Onofrei; iar pe 
frate-meu acesta îl chiamă Samoilă. 

— De ce râzi? îl întrebă monahul, privindu-l lung. 

— Avem noi ale noastre... răspunse cu îndoială Onofrei. 

Samoilă râdea şi el, arătându-și toți dinţii. Erau amândoi îmbrăcaţi cu 
straie groase de pănură şi-n cap cu căciuli brumarii de pielcică de miel. 

Mijlocul le era încins cu curea; la șoldul drept aveau junghere lungi în 
teacă. Purtau cizme, semn că nu erau țărani de rând. Amândoi erau 
ciolănoși, sprâncenaţi, arşi de soare și cu mustăţi dese castanii. Aveau mâni 
mari, pe care le strângeau din când în când: la pumnii aceia se oprea mai 
ales cu stăruință admiraţia sfinţitului arhimandrit. Onofrei părea mai gros, și 
mai spătos decât Samoilă. 

— Dacă aveţi ale voastre, bine, urmă a zâmbi cu îngăduință monahul; eu 
nu vă cer să-mi spuneţi tainele voastre. 

— Nu-i nici o taină, se amestecă Samoilă. 

— Bine, bine. Ce v-a spus măria sa? A rămas mulțămit de vânatul pe 
care l-aţi adus şi mai ales de lipani? 


— A rămas mulțămit mai ales de lipani. l-am prins asară într-un tău al 
nostru. Măria sa zice că are să ne dăruiască semne domnești de argint, cu 
stema măriei sale, cum are bătrânul, și cum mai are cineva, care-i tovarăș 

de vânătoare cu noi. 

— Şi asta-i bine. Ce v-a mai întrebat măria sa? 

De astă dată dădu răspuns glasul cel mai gros, adică Onofrei: 

— Măriră sa ne-a întrebat dacă ne-am înfricoșat de cutremur. 

— Şi voi ce i-aţi răspuns măriei sale? 

— Noi i-am răspuns că nu ne-am înfricoşat. Se chiamă, sfinţite părinte, 
că zilele noastre sânt în mânile lui Dumnezeu și sfârşitul nostru e de mai 
nainte scris aşa că n-avem de ce ne teme. Dac-ar fi fost să se dărâme peste 
noi Cetatea, se dărâma, şi gata! Mulțămim lui Dumnezeu, nu s-a dărâmat. 

Căci n-a dat din coadă prea tare... 

— Cum? 

— N-a dat din coadă prea tare peștele cel mare pe care stă așezat 
pământul. Precât spun oamenii vechi, este apă fără sfârşit care se chiamă 

Marea. Şi la faţa apei stă peştele cel mare. cu poruncă de la începutul 
zidirii să ţie sub soare pământul. Din vreme în vreme acel peşte are și el 
nevoie de somn, adoarme, îi intră în nări apă și strănută; ș-atunci se 
deşteaptă şi bate o dată din coadă; pe urmă bate ș-a doua oară. Aşa s-a 
cutremurat zidirea lumii de două ori și azi. 

Amestecă şi căpitanul Petrea cuvânt: 

— Prea multă apă nu-i bună. 

— Știu, încuviinţă Șendrea; de aceea a binecuvântat Dumnezeu rodul 
viilor. 

Îndrăzni, cu multă umilință, fără să iasă la lumină, și cuviosul Timoftei 

— Când m-oi duce la dreptul judeţ, să dau samă pentru ticăloşia mea, 
Dumnezeu are să mă rânduiască în locul chitului, ca să nu simţesc în veac, 
pe limbă, decât apă. 

— Apă sărată, adaose arhimandritul. 

Cuviosul sârb râdea; însă ochii bulbucațţi îi erau plini de lacrimi. 

Vânătorii lui Căliman se uitau la el c-o uimire nemaipomenită. 

— Gândul care a venit de sus iubitului nostru frate întru Hristos e 
singura pedeapsă adevărată, urmă Amfilohie, ca şi cum şi-ar fi vorbit sieşi. 

Apoi ridică privirile-i deodată întristate spre neamţ. Precum ţi-am mai 
spus domniei tale, căpitane, a fost un filosof grec, cu numele Pitagora, care 
ne-a învăţat să cunoaştem pe lună umbra pământului; 'asta se chiamă 


eclipsis și înseamnă deșertăciunea eresurilor. Fericiţilor prietini, de ce râdeţi 
iar? A venit poate vremea să spuneţi taina voastră? 

— Avem un prietin, boier tânăr, zise Samoilă Căliman, care ne-a pus alte 
porecle decât cele pe care le avem. Umblăm cu el la vânat, și nu este în 
acest meşteșug altul mai priceput decât dânsul. Așa-i de ager încât chiar la o 
bătălie noi nu l-am putea birui, cu toată virtutea noastră. Aşa, dacă avem de 
vânat un mistreţ, noi nu luăm cu noi ajutor decât o slugă a lui, un tătar pe 
care-l chiamă Gheorghe; ş-o capaucă iscusită care are un glas ca de clopot, 
ce s-aude din cel mai îndepărtat afund de râpă. După ce am vârât mistrețul 
în strâmtoare, noi ne pregătim ţepuşile cele mari, aşa cum am învăţat să le 
întocmim, lungi și groase, pârlite la vârfuri. Când se izbește mistrețul, noi 
ne proțăpim în el. 'Tovarășul nostru are alt meşteșug. Vine c-o suliță numai 
cât o trestie, și pe aceea o aruncă așa încât străpunge fiara subsuoară, drept 
în inimă. 

— E vorba de feciorașul comisului Manole, dădu lămurire, cu glas încet, 
căpitanul Hărman. 

Arhimandritul Șendrea asculta cu mare luare-aminte. 

— Vra să zică, staţi sub ascultarea lui Ionuț Păr-Negru? Acest boiernaș 

bezmetic se află deci tot în slujbă la Cetatea Neamţului? Într-adevăr 
măria sa Vodă a binevoit a-l uita acolo, până ce s-a cuminţit deplin. Spuneți- 
mi dacă e în bună sănătate. 

— Ce să spunem? E bărbat frumos şi fudul, sfinţite părinte. lar când e cu 
noi domnia sa, avem o putere mai mare, încât nu ne mai temem de nimene 
pe lumea asta. Ș-avem mare plăcere să ne veselim cu domnia sa. 

Așa că uitându-se el de mai multe ori la noi și cântărindu-ne pe fiecare 
după cât putem, mi-a spus mie Farmă-Piatră, iar lui Samoilă, Strâmbă- 
lemne. 

Este o poveste cu acești doi moldoveni de demult, cum s-au dus ei cu 
Făt-Frumos la Împărăţie. Apoi va veni vremea, zice domnia sa, ca să 
pornim și noi la fel, să facem niște isprăvi. Noi stăm sara la foc, îl ascultăm 
şi râdem de năzdrăvăniile lui: nici nu ne mai trebuie vin. 

— Parcă spuneaţi că vă aflaţi în slujbă la Cetatea Neamţului. Când aveţi 
vreme să staţi în petrecere la focuri, prin codri? 

— Avem, sfinţite părinte arhimandrite. Nu ştie, se vede, toată lumea, 
cum umblă slujba la noi, la Cetate. Dacă nu ştii sfinţia ta, care ai de-a face 
cu altele, apoi să-ți spunem noi. Trei săptămâni facem slujbă. Stăm strajă la 
poarta cea mare şi în chindie. Când vine pârcalabul nostru, suim sus steag. 


Când se duce pârcalabul la ale sale treburi dăm jos steagul. -Noaptea, 
ridicăm puntea și grapa. Când răsare soarele, sună din trâmbiţi cântăreții şi 
dăm jos puntea. Grijim să fie apă; şi la luna lui iulie, curățim fântâna din 
mijlocul Cetăţii. Deasemeni băgăm de samă să avem, la cămări, mălai pe 
trei luni de zile, pentru toţi străjerii, când sânt cu toţii grămadă, în număr de 
două sute. După trei săptămâni de slujbă la ziduri, avem o săptămână 
slobodă a noastră; atuncea umblăm cu tovarășul nostru. Are şi el o poreclă, 
de la moșneag,; dar nu-i place când o aude, de aceea noi ne păzim să i-o 
spunem. Când face câte o ispravă care nouă nu ne place, apoi eu numai mă 
uit aşa într-o parte la Samoilă ș-apoi el ştie ce vreau să spun. 

— Ce vrei să spui? 

— Vrea să spuie, se amestecă Samoilă, că Ionuț al nostru e un mânz — 
precum îi zice bătrânul. Adică tot n-a uitat să zburde fără grijă. Dar acum i- 
au mai trecut incurile; numai stă pe gânduri și câteodată oftează. Zice că i-i 
urât într-asemenea închisoare. 

— Stăi dumneata, Strâmbă-Lemne, râse Onofrei, că mai am eu de dat și 
altă lămurire părintelui arhimandrit. După acea săptămână slobodă, mai 
avem de slujbă în afară de Cetate, fie la podul Moldovei, fie la poşta 
domnească, fie de scos gospodarii din sate în podvezi, fie de adunat cai de 
jold. 

În alte părţi, slujba asta o fac răzăşii de rând. Acolo, două poşte 
împrejurul Cetăţii, slujba o facem noi vânătorii. Dacă vrei să ştii sfinţia ta, 
noi avem rânduială, în acest cuprins, să prindem și pe hoţi; dar bătrânul 
spune că sămânţa acestor mişei s-a stârpit de câtăva vreme, de când s-a 
statomnicit cu putere asupra Ţării Moldovei măria sa Ștefan-Vodă. Deci şi 
noi dinspre partea asta avem mai puţin de lucru. În această săptămână 
slobodă, ne adunăm noi câteodată cu comișelul Ionuţ; dar nu totdeauna, căci 
domnia sa, pe lângă toate, mai are un năcaz și o lucrare. Are poruncă de la 
măria sa să se ducă în fiecare vineri la sfânta mănăstire Neamţu, să se 
spovăduiască la părintele Nicodim, fratele domniei sale. Iar în săptămânile 
slobode, trebuie să steie la părintele Nicodim trei zile: vineri, sâmbătă și 
duminică, la învăţătura cărţii. Acesta-i un lucru greu și neplăcut vânătorilor, 
ne gândim eu și cu Samoilă. Cartea-i bună s-o ştie popii și călugării; nouă 
ne sânt date altele. De aceea îl vedem uneori pe comişelul Ionuţ Păr-Negru 
că se tulbură la ochi şi se rătăceşte, umblând așa prin Cetate, grăind singur 
şi scriind cu cărbunele pe păreţi. 


Pe când Onofrei Căliman dădea aceste deslușiri, părintele arhimandrit 
încuviinţa din cap, plăcându-i să asculte, și se mișca încet spre palatul 
domnesc, ducând cu sine pas cu pas pe cei doi vânători nemţeni. Sfatul 
căpitanului Petrea rămase astfel deoparte. 

— Veniţi după mine, porunci apoi sfinţia sa. 

Samoilă și Onofrei se văzură cu sfială în umbra gangurilor și pătrunseră 
după sfinţia sa într-o chilie în care soarele răzbătea foarte împuţinat printre 
zăbrele, luminând într-un colţ un iconostas cu candela aprinsă. Între 
icoanele schivnicilor credinţii, se afla o înfățișare a Domnului nostru 
Hristos, răstignit. Vânătorii nemţeni își plecară grumazurile şi se 
descoperiră, făcându-şi grăbit cruce. Se uitară în jurul lor și văzură cărţi 
legate în scoarțe, şi suluri de hârtii, într-o ocniţă cu rafturi. În toată 
încăperea se mai afla o măsuţă, un scaun scund și un pat îngust, care nu era 
nici după lungimea sfinţiei sale. 

— Mi-au plăcut toate câte mi-aţi spus, grăi părintele arhimandrit, 
aşezându-se pe scaun, şi ținând pe feciorii lui Căliman în picioare dinaintea 
sa. Vi se pare că-i mai bună rânduiala la Cetate, de când măria sa a trimes 
acolo pârcalab nou? 

— Ce să spunem? răspunse Samoilă Căliman cu îndoială, noi am făcut 
slujbă şi cu răposatul Albu, dar nu multă vreme. Ne place mai mult un 
stăpân tânăr. În fiecare zi când sună trâmbiţașul și se înalță steagul, domnia 
sa ne aduce aminte că slujim pe măria sa Ștefan-Vodă; iar măria sa Ştefan- 
Vodă, zice pârcalabul nostru cel nou, are moștenire şi legământ să scoată 

Țarigradul din mânile necredincioșilor. Atuncea tot are dreptate domnia 
sa Ionuț Păr-Negru, că avem să ne ducem cândva la acea împărăție. 

— Are dreptate, suspină arhimandritul privindu-i visător. 

Se întinse în jurul lor o tăcere de ziduri sure, în care li se părea 
muntenilor că se înăbușă. Se mișcară domol, dând înapoi, spre ușă. 

— Staţi, le porunci monahul. 

Ei se opriră, cuprinși de un fel de neliniște. Întoarseră capetele de cătră 
privirea tare, care-i cerceta. 

— Aţi spus că cunoaşteţi munţii, cu văile, piscurile și potecile. 

Onofrei veni iarăşi un pas înspre scaun: 

— Cunoaştem, sfințite părinte. Cincisprezece ani am hălăduit în acele 
singurătăţi, și am avut megieşi numai fiarele din codru. 

— Aţi umblat cu turmele starostelui până la Căliman? 

— Am umblat. Ne-am suit până într-un pisc unde este o peşteră veche. 


După porunca părintelui nostru, am stat acolo şi ne-am închinat, punând 
într-o firidă apă și pită. Ne-a spus bătrânul nostru cum că acolo e un 
mormânt vechi. 

— Însă nu v-a spus cine-i îngropat în acel mormânt vechi? 

— Nu ne-a spus; nu ştie nici el. 

— Aţi fost şi la Ceahlău? 

— Am fost, sfinţite părinte 

— Cunoaşteţi toate potecile care suie cătră Panaghia? 

— Cunoaştem şapte poteci, pe care le ştiu și ceilalți ciobani. lar odată, 
fiind cu bătrânul, el ne-a dus pe o cărare pe care n-o știe nimeni. Am ajuns 
până într-un loc unde se face o râpă. Acolo am stat. Bătrânul a lăsat acolo o 
oaie înjunghiată şi doi desagi de mălai măcinat; l-a pus pe Samoilă să sune 
din bucium de trei ori — de două ori lung și a treia oară scurt. Am înţeles că 
acolo ar fi trăind un schivnic. Am umblat şi prin alte locuri cu turmele; când 
şi când venea și bătrânul la stânile noastre. 

— Aţi putea voi să găsiți poteca aceea, a opta, pe care n-o cunoșteau 
alții? 

— Nu ştim, sfinţite părinte; de-atuncea a trecut vreme. Chiar de-atuncea 
uitasem de toate, căci treburile noastre sânt altele, nu să ne cățărăm la 
peșterile schivnicilor; însă când te-ai uitat sfinţia ta la mine până în dosul 
ochilor mei, unde stau cele uitate, mi-am adus aminte. Poteca anume însă 
tot n-aş putea-o alege. 

— Să ştii, Onofrei: când te vei întoarce sub munte, ai să cunoşti iarăși 
toate. 

— N-avem de ce ne întoarce; acuma stau la oi fraţii noștri cei mai mici. 

— Dacă primiţi poruncă de la măria sa, vă întoarceți. 

— Dacă primim poruncă de la măria sa, ne întoarcem, răsuflă cu 
anevoie Samoilă. Onofrei își înghiţi răspunsul, rămânând mut şi înfricoșat. 

Cu toată blândeţea pe care o punea în vorbă, arhimandritul Șendrea avea 
în glas o ascuţime amenințătoare. 

Călugărul se întoarse spre masă, puse dinaintea sa o foaie de hârtie, 
muie pana în cerneală și trase câteva semne, pe care vânătorii le priveau 
holbat. Îndoind foaia, arhimandritul întinse la candelă un beţişor de ceară 
roşie şi lipi marginile scrisorii. Scoase din degetul inelar de la mâna stângă 
inel şi-l apăsă cu pecetea în ceară. 

— Onofrei şi Samoilă, vorbi călugărul privind rând pe rând pe amândoi 
vânătorii; vă încredințez acest răvaș, ca să-l dați mâni, dumnealui 


pârcalabului Luca Arbore, în Cetatea măriei sale, la Neamţu. Să știți că am 
scris aici o poruncă a luminăţiei sale stăpânul nostru. Domnul fie cu voi, 
sărutați-mi mâna şi duceţi-vă. 


CAPITOLUL III 


VEDENIILE ȘI ISTORISIRILE LUI STRAIONIC CEL NEBUN 


Călugărul cel nebun», cum îi zicea toată lumea în Suceava, ieși pe 
poarta cea mare a Cetăţii în soarele puternic de amiază. Cum C dădu în 
câmp, se opri o clipă și se întoarse cu faţa la asfinţit, smârcâind de câteva 
ori și trăgând în nas un vântişor harnic ce venea de cătră munţi. Pe codrii 
din acea parte a zării plutea acum o pâclă fumurie. 

Stratonic păru a-și face socoteli, dând din cap şi mormăind. «Până în 
sară nu plouă, îşi zise el, avem vreme să ne ducem și să ne întoarcem. 
Sfinţitul stareț Amfilohie nu se culcă pe pătuţul lui de un lat de mână, până 
ce nu mă întorc eu să-l ospătez cu veşti. Atâta bucurie are acest monah, 
care-i mai nebun decât Stratonic: să știe toate câte se întâmplă și se spun pe 
lumea asta.» Deşi umbla acum cu barba în piept și pripit, cotind pe o potecă 
la dreapta, între risipituri de pietre vechi, deşi nu înceta de a mormăi cătră 
sine însuşi, monahul cerceta cu luare-aminte împrejurimea. O vedea 
întrucâtva strâmb, însă o pricepea. De altminteri de multă vreme curtenii 
băgaseră de samă că nebunia lui era mai mult o înţelegere sucită a 
lucrurilor, sau o mască sub care se ascundea ori sfială, ori şiretenie. 

Când ajunse în vederea târgului, la o cotitură unde drumeagul poticnea 
în râpă, Stratonic ridică ochii lui tulburi şi privi depărtarea răsăritului. Peste 
Siret, cine știe unde, și mai departe, dincolo de Prut înspre Nistru, era o 
pustie de pulberi. Dedesubt, din cotlonul văii, dintr-o baltă aproape uscată, 
căptuşită cu giulgiu de matasă verde, izbucni fără samă orăcăitul broaştelor. 
Era la un ceas când aceste vietăţi de obicei tac. Glasul lor izbucni încă o 
dată, pe urmă tăcu. 

Are să vie ploaie mare, cugeta Stratonic, cu privirile pierdute în 
adâncimea răsăritului. Sucevenii au să se mire că un călugăr sărman le dă 
vestea; au să se mire mai ales când, nu peste multe ceasuri, au să audă 
sunetul puhoaielor; și n-au să știe că nebunului i-au spus broaștele. 

Ha! ha! au să se bucure cei de departe, care trăiesc lângă pustia Ucrainei, 
întru sărăcie și înfricoşare. De mult vitele și oile de acolo au fost lăsate 
slobode, ca să caute singure apă şi pășune; iar nemermnicii pământeni își 
strâng în fiecare dimineață mai tare brâiele, ca să-și subțieze pântecele; în 
puţinul mălai care le-a mai rămas, amestecă humă. De-acolo, dintr-acea 


parte de lume, dintr-un sat cu bordeie scurmate în pământ, a fugit Stratonic, 
când i-a venit vremea înţelegerii. Când era băitanaș și trăia acolo, îl chema 
Sava şi umbla cu ceilalți prunci la paza vitelor. Marginea aceea de ţară, ca şi 
acum, era supusă secetei la şapte ani o dată; însă în ceilalți ani dădea 
Dumnezeu oamenilor atâta bielşug, încât n-aveau ce face cu el. De vândut 
n-aveau cui vinde, nici grâu, nici orz, nici mălai. Mâncau şi părăduiau. Unii 
învăţaseră a face vinars din pâne. Înţelepciunea cea de obşte îi îndemna să 
strângă în șase ani de bielșug, pentru vreme de lipsă, în care vreme de lipsă 
omul are mai cumplită poftă de mâncare decât în anii buni. Însă o altă 
înţelepciune, a ticăloșiei lor şi a nestatorniciei, de mult îi învățase că gropile 
agonisite sânt prada lotrilor cazaci şi tătarilor. Tocmai în acei ani de lipsă și 
arşiţă se ridicau nohaii de la Crâm și flămânzii din Ucraina și veneau să le 
răpească puţina hrană pusă deoparte. 

În anul 1444, când ieşise zvon în lume despre marele război cu păgânii, 
Sava trăia într-acea lăture tătărască şi era un flăcăuaș ca toţi ceilalți din sat, 
la marginea Nistrului. Aşezării neamurilor lui îi zicea Prigoreni. Când au 
sunat în alte sate clopote şi s-a dat de pe dealuri șfară în cuprins cum că iar 
vin nelegiuiții în pradă, oamenii au lăsat bordeiele și au mânat înaintea lor 
vitele în stufării şi smârcuri, ascunzându-se și ei acolo, până ce a trece 
furtuna. 

Atunci Stratonic, chemându-l Sava și fiind un copilandru numai de 
cincisprezece ani, a început a înțelege glasul vieţuitoarelor — dobitoace și 
paseri. Vitele aveau un boncăluit ca de lup; cânii urlau între bordeie bocind 
morţii care aveau să fie. Cum au intrat la stuf, vitele și-au contenit mugetul, 
iar cânii au amuţit. Când au apărut pe creasta dealului călăreţii tătari, 
împungând cerul cu sulițile, nimene n-ar fi putut bănui că în vale ar sta 
creştini, tupilaţi în ascunziș. Numai iată că au venit pe o învăluire de vânt 
nişte nagâţi, rotindu-se în zbor pe deasupra pămătufurilor stuhului. Au prins 
a se mira și a da glas: Aici! Aici! Cum au auzit călăreţii de pe deal, au dat 
răcnet chemând și pe alții. Coborând cu toţii, îndată au prins a împunge cu 
sulițile printre trestii. Una dintr-a-cele suliți cu ghimpe de fier l-a pălit în 
umărul stâng pe Sava. Îndată ce s-a simţit străpuns, băitanaşul s-a răsucit pe 
o coastă și şi-a vârât obrazul în mlaștină, ca să-și înăbușe răcnetul de durere. 
Mulţi gospodari s-au dat robi şi au ieşit cu vitele. Copilul a rămas în covrul 
lui. Și-a desfăcut din strai umărul și l-a îndesat în mâl, ca să oprească 
sângele; pe urmă a trăit patru zile singur în mlaștini, târându-se din loc în 
loc, hrănându-se cu rădăcină dulce de papură și cu ouă. De şi avea umărul 


sfărâmat, flăcăuașul râdea când găsea cuibarele cu ouă pestriţe, din preajma 
cărora nagâții săltau în zbor ţipând. 

Astfel a învăţat și alt glas, al nagâţilor. Dintr-acea spaima și dintr-acea 
risipire a rămas răsucit şi strâmb într-o parte, având şi acuma visuri urâte şi 
rânjete de nebun; însă înlăuntrul său Stratonic se socoate mai înțelept decât 
toți oamenii. Căci țăranii cei proşti, de şi erau spârcuiţi astfel din șapte în 
şapte ani, au urmat să stea tot într-același loc, și nici vreo apărare nu şi-au 
făcut; nici arme nu și-au întocmit; pe când el a fugit singur în lume aşa cum 
era, bolnav și strâmb, căutând ţară așezată. A găsit ocrotire la sfânta 
mănăstire Neamţu. 

Când şi când i se arătau în vedenie căpcăunii. Atun-cea îl apucau o 
durere de cap şi o greață şi-i venea o negură de sânge asupra frunţii și 
ochilor. Cădea copleșit ca-ntr-un vârtej, ţipând cu spume între dinţii 
încleștaţi. Cuvioşia sa părintele Ifrim vraciul, de la bolniţa sfântului lăcaș, 
se grăbea numaidecât să-i aducă toate ușurările la asemenea suferință. Îl 
cufunda cu capu-n apă, îl bătea cu vergi la tălpi, îl afuma întăi cu pucioasă, 
pe urmă cu tămâie de la Ierusalim; după care venea și-i cetea și Varlaam cel 
bătrân schivnicul poruncind Diavolului să iasă. Când bătea a douăsprezecea 
oară din picior încruntându-se, Demonul nu mai putea răbda și trebuia să se 
ducă; Stratonic deschidea ochii şi ofta uitându-se în juru-i. Îi mai trebuia un 
răstimp până ce înţelegea unde se află. 

lată că de doi ani suferința nu i s-a mai întors: de când sfinţitul 
Amfilohie l-a luat lângă sine la Cetatea Domnească. Sfinţitul Amfilohie are 
alt meşteşug în loc să înfricoşeze şi să bată pe Diavol, după ce a intrat în 
păcătosul trup, spune nişte vorbe tainice, oprindu-l la uşa chiliei lui 
Stratonic. Acolo poate el lua felurite forme, de mâţă ori de liliac, ori de 
pasere de noapte și poate chema în felurite chipuri: Stratonic nu-i răspunde 
— trece subt icoană, se aşază în genunchi şi cere fără cuvânt sprijin de la 
Cel care-i cumpăna lumii. După ce strigătul lui mut sună de multe ori în el, 
ca un tunet lăuntric, îi vine o putere, o linişte şi o bucurie. 

Ca să se îndeplinească, în trupul cel slăbănog, asemenea minune a milei, 
sfințitul Amfilohie i-a pus straşnică rânduială a postului monahicesc şi, din 
când în când, canonul muţeniei și al umbletului. Canonul muţeniei îl are 
noaptea, în cele trei luni de vară. lar canonul umbletului i-l poruncește 
sfințitul Amfilohie, când în câşlegile de toamnă când în cele de primăvară. 

Atuncea trebuie să umble fără (încetare fie în Ţara-de-Sus, fie în Țara- 
de-Jos, neavând deslegare de popas decât o singură noapte. Drept este că 


popasul are învoire să-l facă subt acoperiş de curte boierească, unde află 
bună hodină; însă ospăţul nici în vremea umbletului nu i-i îngăduit. Tot la 
două săptămâni rânduiala lui Amfilohie Șendrea îl trage pe Stratonic înapoi 
la Suceava. Intră în chilia cu măsuţă și scaun și cu pat strimt, se duce și se 
închină în genunchi la Domnul Isus, după care se întoarnă spre starețul său 
şi spune toate câte a văzut și a auzit. 

Pentru lumea cealaltă deci, el a rămas Stratonic cel de la bolniţă. Însă, 
dimpotrivă, înţelegerea lui s-a luminat. Dar s-a luminat, învăluindu-se și 
ascunzându-se în sine. S-a luminat așa ca să spuie neghiobii boierilor măriei 
sale și chiar măriei sale însuși; dar ce vede și aude păstrează curat numai 
pentru urechea stareţului său. Nu se află om pe lume care să asculte mai cu 
luare-aminte decât Amfilohie Șendrea. 

S-ar părea că sfinţitul arhimandrit are slăbăciunea și plăcerea asta, să 
asculte istorisiri. Însă înţelegerea lui Stratonic s-a luminat şi întru aceasta: 
nu pare a pricepe pentru că aşa se cuvine; însă pricepe că arhimandritul îi 
ceteşte și-i despică într-un anumit chip istorisirile. Nu-l întreabă anume 
despre un om şi o întâmplare. Ci-i cere să vorbească despre toți oamenii și 
toate întâmplările. Încât Stratonic pare a nu şti ce-i place ori ce-i trebuie lui 
Amfilohie Șendrea. 

lată ce s-a întâmplat: 

Domnia sa Neculai Albu, pârcalab de Neamţu, s-a dus la vedere cu 
feciorul său Niculăieş, la domnia sa laţco Hudici, cel mai bogat dintre 
boierii din "Ţara-de-Sus. Așa-i de bogat acest boier, încât nu i se mai ştie 
sama zloţilor şi a pietrelor nestemate. Are aşezare la puţină depărtare de 
scaunul Sucevii, anume între luncile Siretului, pe o ridicătură de pământ, în 
marginea dumbrăvilor. Neguţătoria acestui boier mare e mai ales cu 
prisăcile. Are domnia sa șase prisăcari malorosieni în șase poieni, în lungul 
apei Siretului. Taina pe care o cunoaște el în privința acestor muște a 
încredinţat-o cu jurământ celor șase prisăcari; şi într-aşa chip călăuzesc ei 
roii şi mătcile, încât nimene nu umple la Sântilie, ca domnia sa, atâtea buti 
cu miere şi nu clădeşte în cămări atâtea sloiuri de ceară. Se spune că ar fi 
având o buruiană şi ar fi învăţat pe prisăcarii săi un descântec, de nu ucid 
mătcile; ci cu trei săptămâni înainte de Sântilie prigonesc musca din 
ştiubeie grase în știubeie slabe. Astfel, după porunca descântecului, 
gângăniile cele harnice părăsesc știubeiele pline de miere și intră la lucru în 
faguri goi și mai adună un rând de dulceaţă din fânaţuri tocmai când au cea 
mai bogată floare. 


Deci mierea şi ceara le neguţează la Liov. 

Pe lângă asta, are acest boier laţco Hudici la curtea lui niște grajduri 
mari pentru vite. Cătră toamnă, slujitorii lui aduc, de la saraiurile din Țara- 
de-Jos, vacile sterpe și boii de doisprezece ani. Până în primăvara 
următoare, acele vaci și acei boi primesc atâta hrană încât își sporesc 
greutatea şi-și adaogă multă grăsime. La aprilie, vin neguţătorii nemți de la 
Danţig şi ridică marfa aceasta ducând-o vie în ţara lor. Un bou, un galbăn; 
trei vaci, doi galbini. Prin strunga asta trec vitele și un pristav le strigă, pe 
când un slujitor al neguţătorilor le pune pecete cu fier înroșit în foc; iar în 
cerdac dumnealui laţco primește galbinii și-i sună unul câte unul și îi caută 
la zimţi cu unghia. 

Când are un om atâta avere, nu-i mai trebuie nici o dregătorie; așa că 

Ilaţco Hudici a ajuns la cărunteță rugând pe măria sa Ştefan-Vodă să-l 
lese a-și vedea de neguţătoriile lui. Vine la sfatul Domniei de câte ori este 
divan; umblă și prin ţară uneori cu alaiul măriei sale; dă vistieriei o dajdie 
pentru slujitorii de la Cetatea Sucevii, care dajdie n-o mai dă nici un alt 
boier, însă el o dă pentru că are linişte într-ale sale și e ocrotit mai mult 
decât la orice domnie. În vremea asta a lui Vodă Ștefan, nici în Lehia nu 
este ca în Moldova așa liniște la drumuri și vămi pentru neguţători și tihnă 
la treburi pentru gospodari. Prin urmare la care fecioară din domnia 
Moldovei se putea gândi un boier semeţ ca Albu pârcalabul, ca s-o 
agonisească pentru feciorul său Niculăieş Albu? Alţii încercaseră fără 
izbândă. Domnia sa a nădăjduit să izbândească; pentru aceasta a poftit cu 
sine pe unii din boierii mari ai lui Ștefan-Vodă. 

Domnia sa laţco Hudici i-a primit cu bine. Și-a deschis cămările. A pus 
pe masă miere nouă și nuci. A poruncit să se sloboadă vin tocmai din fundul 
pivniţii, din cel care număra ani mai mulţi, și s-a veselit foarte de toate 
vorbele şăgalnice ale pârcalabului și a arătat că-i place şi înfățișarea lui 
Niculăieș. «Însă ce să spun dinspre partea fetei noastre? a adaos domnia sa. 
O singură copilă avem şi ei îi vom lăsa toate câte agonisim, însă e prea 
crudă, încă nu ne gândim s-o mărităm. Este obicei în Ţara Moldovei să se 
mărite fecioarele şi la paisprezece ani; dar eu și cu doamna mea am hotărât 
s-o ținem lângă noi până ce-a împlini șaisprezece. Așa am mărturisit și 
măriei sale şi nu ne putem, lua vorba înapoi; pe lângă asta măria sa 
binevoieşte să fie naş la nunta copilei noastre și trebuie întăi să vie să se 
aşeze, la Cetatea Sucevii, nuna, adică o Doamnă nouă. Atuncea trebuie să-și 
spuie și măria sa Ștefan cuvântul, în privinţa mirelui. Până atuncea mai este. 


Vă poftesc pe toţi să nu ascultați cu supărare vorbele mele, ci să le primiţi 
ca pe o bună rânduială a celui care ţine în dreapta sa buzdugan de poruncă. 
Binevoiţi a gusta din toate câte se află întinse pe mese și mai cu seamă a 
bea cu mine nu numai o cupă de vin, în cinstea unui oaspete scump al 
meu.» 

Oaspetele acela scump, pârcalabul Albu, mai mult s-a întristat decât s-a 
bucurat. Totuşi s-a silit să arate obraz vesel şi s-a îndemnat a bea. Au băut și 
ceilalți boieri, între care se aflau doi dintre cei mai apropiaţi ai măriei sale, 
anume: Isaiia, vornicul 'Ţării-de-Sus, și Negrilă paharnicul. 

Stratonic se afla din întâmplare la curtea lui laţco. Nu băga de samă la ce 
se face şi se spune. Era bucuros, ca un pui de veveriță care şade pe o 
creangă uscată în marginea dumbrăvii. Din când în când clipește și hârâie la 
soare. Așa că monahul spunea din vreme în vreme câte o nebunie a lui și 
râdea într-o parte întorcându-se apoi cu sfială spre asemenea luminate 
obraze boiereşti. 

Au boierii moldoveni mare dragoste de băutură. Și cu cât închină mai 
multe cupe, cu atâta vorbesc mai mult și mai frumos. După aceea unii se 
bucură mai tare; alții cad întru oarecare mâhnire; iar alţii arată o vitejie şi o 
fală pe care, socotea Stratonic în mintea lui, n-o arătase nici Alexandru 
Machedon-Împărat. 

— Poţi să dai pe copila domniei tale acestui tânăr fecior al prietinului 
nostru, a hotărât într-o vreme vornicul Isaiia. Încuviinţăm noi nunta şi 
sântem noi nași. Noii şi cu paharnicul Negrilă, împreună cu jupânesele 
noastre. 

— Ascult cu umilință asemenea poruncă, a răspuns Iaţco. Însă îngăduiţi 
să amânăm pe altă dată acest sfat. Vom hotărî atunci, după ce va afla cele de 
cuviinţă şi măria sa. 

— Aici nu-i vorba de măria sa, ci de copila domniei tale, s-a împotrivit 
vornicul. Ne-o dai, ori nu ne-o dai? 

— Copila noastră nu-i încă vârstnică pentru însoţire; trebuie să cer 
deslegare de la Vodă; am să mai adaug, cu toată plecăciunea ce se cuvine 
unor înalți dregători ca domniile voastre, că nu fac învoială şi nu rup preţ, 
cu neguţătorii mei niciodată după ce am băut două pahare de vin. Iar astăzi, 
pe cât mai sânt în stare a socoti, am băut ceva mai mult. 

Stratonic părea că ştie socoteala. A scos capul de după un stâlp al 
pridvorului. 

— Socoteala este de două ori câte douăsprezece, a rânjit el. 


Vornicul a zvârlit în el cu pocalul: 

— Piei de acolo, popă. 

Pe urmă s-a întors iar cu mare putere cătră boierul Iaţco: 

— Ascultă ce poruncesc. Dă fata. 

laţco şi-a mângâiat barba căruntă și s-a așezat în jâlţ, tăcând deodată. 

— Nu te lasă Vodă? s-a grămădit asupra lui, cu glas dintr-odată scăzut, 
Isaiia vornicul. Află domnia ta, laţco Hudici, că trebuie să-ţi faci din vreme 
prietini. Află domnia ta, laţco Hudici, că vremea trece şi oamenii sânt 
schimbători. 

— Aşa este, a răspuns suspinând laţco. 

— Ba noi boierii cei vechi de ţară nu sântem schimbători! s-a 
împuternicit, bătând din picior, Isaiia vornicul, S-a întâmplat asta în toamna 
trecută, adică la începutul anului de la Hristos 1471, și boierii cei doi, 
vornicul și paharnicul, au stat până târziu cu mare ceartă asupra lui Hudici. 
Acesta și-a pus mânile pe piept şi a suferit în tăcere, privind cum asfinţește 
soarele în apa Siretului. După ce a asfinţit soarele în apa Siretului, a venit 
un rob c-o tabla de argint din partea doamnei lui laţco. Dumneaei trimetea 
oaspeţilor mere domnești, care, după cum se știe, alină tulburarea. 

La ceasul al treilea al serii, cuviosul Stratonic povestea starețului său, în 
chilia cea scundă din Cetatea Domnească, cum a urmat acea adunare veselă 
de boieri. Mai cu samă i-a plăcut lui Stratonic să râdă de ce a spus el însuși. 
Sfinţitul Amfilohie a făcut mai mult haz de ce a spus vornicul Isaiia şi a 
poftit să i se mai spuie o dată cuvintele acelea, întocmai. După aceea a 
îngenunchiat la iconostas, rugându-se puţin. S-a ridicat şi a ieşit cu paşi 
măsuraţi, ca să afle dacă Vodă veghează încă. 

Nimene n-a ştiut de mirările de-atunci ale lui Stratonic, căci el adormise 
în chilia lui și uitase toate. 

La miezul nopţii, pe când boierii oaspeţi ai lui Hudici intrau în târgul 
Sucevii călări şi se împrăștiau pe uliți, spre gazdele lor, Atanasie Arvanitul, 
însoțit de slujitori ai cetăţii, a poprit pe vornic şi pe paharnic, care se aflau 
împreună și încă se certau veseli, şi i-a poftit să-l urmeze. Când domniile lor 
au dus mâna la săbii, lefegiii domnești i-au sprijinit dintr-o parte și dintr- 
alta în suliți. Doi slujitori au prins caii de căpăstru. Alţi slujitori au apucat 
pe cei patru oameni boiereşti, care călăreau în urmă. În aceeași noapte s-au 
făcut cercetări la gazdele din Suceava. Călăreţi au purces cu cea mai mare 
grabă la curţile de la ţară ale boierilor, ca să ridice dulapurile și răclițile cu 
hârtii. Umblătorii vorniciei din 'Ţara-de-Sus și călăreții de la Cotnari ai 


marelui paharnic au fost aduși până în trei zile, ca să se mărturisească 
sfințitului Amfilohie, sub jurământ. 

lată, din niște vorbe, fără nici un amestec al unui sărman călugăr, 
arhimandritul a putut ceti o taină, pe care, curând după aceea, a dat-o pe 
față. Anume: şi Isaiia și Negrilă primiseră scrisori, cu trei ani înainte, de la 
Petru-Vodă Pribeagul, cel care-și găsise osânda de la măria sa Ștefan-Vodă 
în Secuime. Primiseră scrisori și întorseseră răspuns. 

Deasemenea se aflaseră scrisori, gătite numai cu două zile înainte, 
pentru Radu-Vodă, la Țara Muntenească. Se arăta în aceste scrisori, 
luminăţiei sale izbăvitorului boierimei Moldovei, că tiranul își gătește oști 
pentru război istovind biata ţară; și când vor fi gata oștile, are să fie prea 
târziu; deci lucrarea cea bună trebuie săvârşită fără întârziere. Acea lucrare 
bună, care trebuia săvârşită fără întârziere, era întoarcerea ţării la vechea ei 
slobozenie. «Căci de paisprezece ani e atâta strânsoare în Tara Moldovei, 
cum nu s-a mai cunoscut asemenea strânsoare în veacuri. lar Domnul 
Dumnezeu nu va îngădui să se stingă cerbicia de odinioară a boierilor de 
baştină. Însă dacă măria sa Radu-Vodă întârzie şi nu săvârşeşte cele despre 
care a fost înțelegere și jurământ, atunci vai nouă: în aceste locuri 
desmierdate vor rămâne numai slugile tiranului şi mişeii de rând. Așa a 
ajuns ţara la vremea de apoi, încât nu mai contenește prostimea cu pârile 
împotriva boierilor săi. A ajuns prostimea să găsească dreptate la un 
Voievod nătâng, care nu s-a pomenit în veci în această ţară, nici se va mai 
pomeni cu ajutorul măriei sale Radului-Vodă și a Domnului Dumnezeu, 
țiitorul cerului și al pământului, văzutelor tuturor și nevăzutelor.» 

La 12 ianuarie trecut, pe când măria sa Ștefan-Vodă se afla în tabără la 
Vaslui, a venit poruncă la Cetate să fie scoși din temniţa cea mai dedesubt 
cei trei boieri cu scrisorile. Pe lângă vornic și paharnic, adăugise plângerea 
sa cătră Radu-Vodă şi domnia sa Alexe stolnicul. Toate le descurcase cu 
rugăciunile și farmecele lui acest sfințit arhimandrit Amfilohie. 

În ziua de 14, foştii dregători ajungeau la Vaslui cu paza, având îndată în 
urmă şi pe Dimcea Tatarul, gâdele. Divanul osândise pe vicleni, fără de nici 
o şovăire; însă măria sa Ştefan-Vodă stătuse o bucată bună de vreme în 
cumpănă, pentru pieirea lor. Tot sfinţitului Amfilohie i se arătase, în 
rugăciuni ori în vis, deslegarea sub chipul sfinţilor părinți mucenici uciși în 
muntele Sinai, a căror prăznuire cade tocmai în ziua de 14 a lunii ianuarie. 

După ce a avut vedenia, sfinţitul Amfilohie s-a dus la măria sa şi s-a 
plecat cu smerenie, spunându-i numai aceste vorbe: «Pentru întărirea 


credinţii drepte, au căzut capetele multor fii buni ale căror suflete au fost 
curate, ca lamura; iar măria ta cutezi a sta la îndoială, când ai de plinit o 
datorie cătră acelaşi Hristos Dumnezeu? Deci, la sfinţitul soarelui, Dimcea 
a făcut să cadă capetele viclenilor, lovindu-i numai câte o singură dată, cu o 
pană de oţel ageră ca un brici. 

Îndată ce se iscase pricina unora dintre oaspeţii săi din sara aceea de 
toamnă, dumnealui lațco Hudici n-a mai simţit dulceaţa mierii de la cele 
şase prisăci ale sale. Dimineaţa, când se scula, și sara, când se culca, i se 
părea că are venin la rădăcina limbii. În ziua sfântului praznic al 
Arhanghelilor, fiind o vreme lină de iarnă în anul acela, la curtea lui de pe 
Siret a venit o sanie uşoară cu doi cai murgi, pe care o mâna din picioare un 
țigan domnesc. Când a ajuns sania în dreptul pridvorului, s-a dezvălit din 
cergi arhimandritul Amfilohie și s-a închinat cătră stăpânul locului, 
zâmbind. A mărturisit după aceea domnia sa Iațco Hudici că, orișicât era de 
mare şi de gras şi orișicât de bogat boier era, când a văzut acea arătare 
cernită şi subțiratică, i s-a înegrit toată priveliștea din valea Siretului. Cât 
alb era pretutindeni, ca un argint dumnezeiesc, totul a scăzut într-o pâclă 
amurgită. 

— Solul măriei sale e negru într-adevăr, a zis cu zâmbetul lui ştiut şi cu 
glasu-i moale sfințitul Amfilohie, însă te roagă să cunoşti în el, cinstite 
boier laţco, semn bun de la înalta milă. Numai un om care n-are nici o vină 
se poate teme aşa de sabia dreptăţii. Nu te-ai dus domnia ta la acei vicleni, 
ci au venit ei aici, ca să-ţi facă silă. Tot aşa de vinovat ai fi de fapta unor 
lotri care ţi-ar răpi domniei tale știubeiele de la o prisacă. Măria sa Vodă te 
poftește să vii iarăşi în fiecare duminică la sfânta leturghie, în paraclisul 
Cetăţii, şi îţi trimete răspuns prin mine că n-a uitat că va să fie naș copilei 
domniei tale, când i se va alege mire. 

Din acea zi a Arhanghelilor i s-a întors lui Hudici somnul. Însă a căzut la 
grea scârbă alt boier al măriei sale. Tot atunci un călăreț domnesc suia la 
Cetatea Neamţu, c-o poruncă pecetluită cu inel domnesc în ceară roșie. 

Dumnealui pârcalabul Neculai Albu era poftit să se tragă un timp la 
moșia sa de pe apa Cuejdiului și să steie acolo nelipsit, până ce i-a venit altă 
poruncă a măriei sale. 

Se află în Ţara Moldovei unii călugări care ştiu să scrie niște vorbe pe 
un petec, pentru izgonirea frigurilor rele. Între aceştia se număra chiar 
cuviosul Stratonic. lată însă un petec de pergament, care a adus boala în loc 
s-o alunge; domnia sa pârcalabul Albu n-avea decât șaizeci și doi de ani și 


se gândea să dănţuiască la nunta feciorului său. Nu s-a mai gândit la asta și 
a căzut la pat întru amară mâhnire. A tot mers în scădere zi cu zi, de i se 
prevedeau ciolanele prin piele şi toate neamurile veneau să-l vadă ca pe o 
minune și-i plângeau de milă. Într-o zi a cerut să sărute crucea şi s-a 
mărturisit preotului său, după care s-a săvârşit şi s-a mutat întru veșnica 
vieţuire. 

Preotul a făcut mărturisire în biserică, lângă sicriu, că răposatul s-a dus 
în acea lume cu inima curată și fără nici o vinovăţie. A fost întristare grea în 
boierime când l-au coborât în lăcașul de veci. S-a zvonit cum că s-ar fi rostit 
și unele vorbe de câţiva la praznic. Îndată s-a aflat că nici măria sa n-avea 
vreun prepus anume împotriva pârcălabului său; chiar nici nu-l schimbase 
din dregătorie cât se aflase în această viaţă; însă curtenii au a suferi de 
multe ori asemenea obijduiri ce par neînţelese. Nici Niculăieş Albu n-a fost 
scos din boieria lui de jitnicer. La înmormântarea de pe Cuejdiu a fost faţă 
şi portarul Sucevii din poruncă domnească. A rămas o vreme ca un fel de 
abur otrăvit peste suflete. Ascunzișul tainei poate îl va fi ştiut Vodă, ori 
poate îl cunoștea sfințitul Amfilohie. Altcineva nu era să fi avut ştiinţă: nici 
Niculăieș, feciorul pârcalabului. S-ar fi cuvenit ca jitnicerul Niculăieş Albu 
să se arate ofilit la chip şi să ceară de la măria sa uitarea unei necuviinţi, 
dacă nu a unei vinovăţii; el însă îşi împuţinase și mai tare grijile după ce 
intrase în moștenirea părintească, își trimisese cele două surori la mănăstire 
şi petrecea în târg la Roman şi în târg la Piatra, cu alți boiernași prietini ai 
săi, vrednici băutori de vin. 

Toate aceste imagini tulburi se învălmășeau în vedenia lui Stratonic, 
deoarece auzise broaștele orăcăind la marginea stufului, în balta secătuită, şi 
văzuse o ţarcă pe cumpăna fântânii. 

La acea fântână, jumătate de cale până la târg, călugărul nemţean avea 
obicei să se oprească. 

Cum vedea ciutura goală deasupra colacului de piatră, îl cuprindea o 
sete nebiruită. Apa nefiindu-i oprită în rânduiala lui monahicească, 
numaidecât cobora găleata şi o scotea plină la lumină, ca pe un ochi al 
adâncului. 

De data asta, ţarcă bătu spre el batjocoritor. 

— Caragaţ! caragaţ! 

— Vreau să-mi potolesc arşiţa! îi răspunse Stratonic, răsucind spre 
pasere tâmpla și privind-o numai c-un ochi. 

— Caragaţ! 


— Aha! pricepu monahul: este iar om străin la marginea crângului? 

— Este, încuviinţă paserea. Bagă de samă. Dă-mi o nucă. 

— Îţi dau şi două, răspunse râzând Stratonic. 

Vârând o mână sub rantia de şiac mohorât, scurmă în săculeţul pe care-l 
avea aninat la coapsa dreaptă şi scoase două nuci. Le sparse în măsele și se 
duse să le aşeze deoparte, la zece pași, pe o margine de lespede. Când veni 
iar spre colacul fântânii, ţarca fâlfâi și se duse să ciugulească nucile. 

Stratonic ridică apă rece din fântână; își făcu întăi semnul crucii ş-apoi 
se plecă asupra ciuturii şi se adăpă cu mare poftă. Se ridică în sus pufnind 
zgomotos. 

— Îs bune nucile? întrebă el, rânjind, spre pasere. 

— Caragaţ! Dar apa-i bună? 

— Dacă-i vinul lui Dumnezeu, cum să nu fie bună? 

arca luă o nucă în plisc şi se duse mai departe. Stratonic înţelese că 
omul dosit în marginea crângului s-a apropiat. Deci se întoarse și-l cunoscu. 

Era același, pe care-l mai văzuse şi altădată. Râdea cu voie bună. 

— Parcă vinul cel adevărat nu-i tot de la Dumnezeu, părinte? 

— Ai dreptate; toate sânt de la Dumnezeu; dar eu, ca un călugăr păcătos, 
n-am deslegare decât pentru apă. 

— Vorbeai cu paserea aceea? Ştii ce spune? 

— Firește că știu. 

— Ţi-a spus poate că văd negru înaintea ochilor de foame? 

— Asta ţi se cunoaşte după obraz, cinstite creştine. De când aştepţi, ai 
flămânzit şi mai ales ai însetat. Aş putea să te sfătuiesc să te potoleşti cu 
apă, însă, după nasul dumnitale, cunosc că ai rânduiala vinului și apa n-o 
poţi suferi. 

Omul se înveseli râzând gros și se apropie lângă colacul fântânii. Purta 
încălțări de piele roșă, straie de postav şi cuşmă de miel. În brâu, sub cotul 
drept, avea un jungher. Părea un slujitor de boier bogat. Era prea bine 
îmbrăcat, ca să nu se înţeleagă că stăpânul său trebuie să fie un om semet. 

După vârsta slujitorului se putea presupune că şi stăpânul e tânăr. Bine 
hrănit și rumenit în lenevie, se vedea că omului îi place șaga. 

— Stăpânul dumitale întârzie la petreceri cu tovarășii săi, zise monahul. 

— Se poate; dar când dumnealui se îndestulează, nu se cuvine să rabd 
eu. Vine iar ţarca, să-i mai dai o nucă. Totdeauna stai așa cu dânsa de 
vorbă? 

— Da. Însă de unde ştii domnia ta? se miră Stratonic. 


— Nu știu; te-am mai văzut trecând. 

— Tot pe aici? 

— Da. 

— Mă mir mult; eu trec rar. Sânt un păcătos monah, la ascultarea 
starețului meu. 

— Acum nouă zile, într-o duminică, nu m-ai văzut tot aici? 

— Nu, mărturisi cu nevinovăție Stratonic. 

— Ba eu eram tot aici și te-am văzut. N-ai stat și atunci de vorbă cu 
paserile? 

— Ia şi eu un biet rătăcit, suspină monahul, închizând o clipă ochii. 

Oamenii râd de smintelile mele, cum faci și domnia ta acum. Dar, cum 
spuneam mai înainte, toate sânt de la Dumnezeu. Primesc și eu, umilindu- 
mă, starea în care mă aflu; îngăduie-mă și domnia ta, așa smintit cum sânt. 
Aşa cum dau nuca asta ţărcii, după ce am sfărâmat-o în măsele... 

— Caragaţ! 

— Cum dau nuca asta ţărcii, aşa dau oamenilor tămăduire de unele boli. 
Dacă n-ai ştiut până acuma, află că Stratonic cel prost ştie să scrie frigurile 
şi cunoaşte rădăcini de buruieni pentru junghiuri și tusă. Ştie să oblojească 
şi răni de suliță și de săgeată. 

— Am auzit de cuvioşia ta, zise omul stând cu mânile în șolduri și 
privindu-l de sus. De mirare este cum poate pune Dumnezeu putere într- 
asemenea slăbiciune. 

— N-am nici o putere, cinstite frate. 

— Se spune că nebunii nu sânt lipsiţi de şiretenie. 

— Cinstite frate, n-am nici un șiretlic. Nici bun nu sânt, căci îs singur. 

Beţiv nu sânt, căci nu pot bea. Bătăuș nu-s, căci toți mă bat. Dator nu-s, 
căci nimeni nu-mi dă pe datorie. 

Slujitorul se veseli iar, coborându-se oarecum din înfăţișarea-i 
dispreţuitoare. 

— Ce boli ştii să mai tămăduieşti, părinte? 

— De ştiut nu ştiu; eu dau leac; Dumnezeu hotărăște viaţa și moartea. 

— Leacuri de dragoste ştii? 

— Asta nu mi-i îngăduit. Pentru asta sânt babe vrăjitoare; toate au să 

se ducă în focul cel nestins al Gheenei. 

— Nu m-ai înţeles, părinte. Te întreb de leac pentru părăsire de dragoste. 
Ca să nu mai stau eu aici răbdând, cu dinţii rânjiţi. Ascultă-mă ce-ţi spun eu. 


Nu-i mai mare ticăloşie pe lumea asta decât umbletul acestei nebunii. Nu 
are stare pe loc nici la Cuejdiu, nici la Piatră, nici la Roman. 

Noaptea numără stelele grăind singur; ziua se uită la mine. M-aduce 
după dânsul la Suceava, bucurându-se. Se întoarce de la Suceava întristat. 
lar ne ducem la Roman, iar ne ducem la Piatra. Pe urmă se întoarce spre 
Suceava, şi, când poposim, stă fără somn, numărând iarăşi stelele. 

— Despre cine vorbeşti, cinstite creştine? 

— Despre stăpânul meu. 

— Socoteam că boala asta e a domniei tale. 

— Domnul Dumnezeu să mă ferească. 

— Amin. Află, cinstite frate, că la suferinţa asta sânt două leacuri. Unul 
îl ştie stareţul meu cel vechi, de la bolnița mănăstirii Neamţu, părintele 
vraci Ifrim. Duci pe stăpânul domniei tale la părintele vraci Ifrim. Îl afundă 
până la gât într-un poloboc cu apă rece și-l ţine acolo legat, până ce-i trece. 

Doftoria asta e bună la felurite boale; așa m-a lecuit părintele Ifrim și pe 
mine de ducă-se pe pustii; socot că-i bun leac şi pentru fierbinţeala de care 
spui. 

— Poate-l ţine cam mult, în acel poloboc. 

— ÎL ţine până ce-i trece. Îl mai scoate la soare să se zvânteze. Dacă 
trebuie, îl bate cu vergi. 

— Atuncea nu-i tocmai bine. Nu vreau să rămân fără stăpân, îmi dă 
simbrie şase taleri pe an, şi straie, şi hrană cât oi fi vrednic să mânânc. M- 
am învăţat c-un stăpân falnic şi-mi place; n-aş vrea să se prăpădească. 
Poate-i mai bun leacul de-al doilea. 

— E bun ş-acela, însă nu-l am eu. Îl are muierea. — Nu-i muiere 
nevastă; e o fecioară. 

— Atuncea leacul e în mâna părinţilor acelei fecioare. S-o ceară și să i-o 
deie. 

— Greu. Stăpânul meu mai bucuros ar îndura vergile, numai să-i fie 
răsplătită osânda. Fata e o copilă neştiutoare; însă boierul cel bătrân e un 
neînțelegător hapsân. 

— Cine să fie? Cine să fie? se întrebă închizând numai un ochi Stratonic 
și scărmănându-și barba rară cu ghiarele. 

— Nu se poate spune. 

— Şi de ce nu vrea să i-o deie? 

— Nici asta nu se poate spune. 

— Atuncea eu aş cunoaște, dacă nu-i cu supărare, al treilea leac. 


— S-aud şi ţi-oi fi mulțămitor. 

— S-o fure. 

— Apoi la leacul acesta, cuvioase părinte, m-am gândit eu mai întăi şi 
întăi. Dar iarăși nu se poate; căci e leac mai cu primejdie decât al vraciului. 

Înainte vreme era mai bine în ţara asta a Moldovei, cum aud că spune și 
stăpânul meu și cum mărturisesc alţi boieri prietini ai domniei sale. Se 
ducea feciorul și fura fata care-i plăcea, şi gata. Tot astfel a făcut și părintele 
meu. A furat pe maică-mea şi a dus-o într-o pădure. Se supăra Domnia mai 
mult pentru răpiri silnice de fete de boieri; dar venind neamurile și stăruind, 
Vodă își făcuse obicei să se înduplece. Când iaca, măria sa Ştefan-Vodă 
întărește legea veche; şi nici vrea să primească sfat nici să se înduplece. 
Pentru o fată uşoară ca o pană cum e a noastră, dacă o purtăm în braţe de la 
apa Siretului până la apa Bistriţei, ne prăpădim capetele. Încă să zicem că 
pe stăpânul meu îl descăpățânează; se chiamă că şi-a luat de o grijă şi 
atuncea într-adevăr că s-a tămăduit de toate; dar pe mine mă poate trimete 
în fundul ocnei, ca să-mi încep de pe acuma schingiuirea cea din veac. 

— Cine să fie? Cine să fie? întreb de boierul dumnitale! 

— Caragaţ! caragaţ! dădu de veste ţarca. 

Boierul slujitorului venea dinspre târg călare şi suia poteca spre fântână. 

Era într-adevăr un tânăr mândru, cu mustața neagră, c-o mantie de 
postav roş aruncată pe umărul stâng și prinsă la gât în sponcă de aur. Ţinea 
dreapta în şold. Avea cizme roşe cu pinteni de argint; cușmă de jder cu pană 
neagră și creaţă de cocor. Era smead, cu ochii ca de păcură și cu obrajii 
rotunziţi. 

arca zbură pe deasupra lui râzând. El nu-i băgă în samă cârcâitul. Era 
posomorât, apăsat de scârbă lăuntrică. 

— l-a spus pe nume, șopti monahul cătră slujitor. Acesta-i jitnicerul 
Niculăieş. 

— Cine nu-l cunoaşte pe stăpânul meu? se fuduli slujitorul. 

Călugărul se închină cu smerenie și se dădu la o parte. Boierul cel tânăr 
trecu peste el cu privirea. 

— Drăghici, pasă şi-ţi ia calul, porunci el cu nerăbdare oprindu-și 
harmasarul murg. Slujitorul se repezi cătră marginea crângului, unde-i sta în 
pripon calul. Boierul dădu pinteni, urmându-l. 

— Iar am umblat degeaba; ar fi mai bine să fac cum mă hotărâsem eu 
întăi şi să nu mă iau după o minte proastă ca a ta. Am căutat la toate 
bisericile. Nu se vede nicăieri. 


— Pe urmă măria ta te-ai dus şi ai mâncat, iar eu am răbdat de foame. 

— Nu-i nimic. Când mânâncă stăpânul, se satură și sluga. Grăbește-te. 

Nu te opri la nici o crâşmă. Ispiteşte de ce n-a venit în duminica asta. Nu 
doresc nimănui starea mea; vreau cel puţin s-o văd de departe. 

Cuviosul Stratonic înţelese și mai bine cârcâitul paserii, întorcând numai 
o ureche spre vorbele stăpânului. Se furișă la vale pe poteca semănată de 
bolovani şi cunoscu de departe, numindu-le, toate clopotniţile bisericilor 
domnești, care împodobeau acel vestit târg de scaun. 

Dinspre acele clopotniţi și turnuri veneau prigorii, plutind în văzduh la 
mică înălțime. Și glasul acelor zburătoare cu pene verzi și azurii îl înţelese 
monahul. Cereau ploaie, de cătră munţi, unde începeau să se deslușească 
îmbulzeli de nouri. Mormăind vorbe numai de el înţelese, nebunul grăbi 
paşii sub soarele copleşitor şi în curând pătrunse în uliţile întortocheate ale 
târgului. Toma, logofătul cel mare, își durase case nouă nu de multă vreme 
în partea joasă a târgului, în cea mai mare apropiere a Cetăţii. Lângă curţile 
cu pridvor, larg streşinite cu șindrilă, se întindea un şirag de odăi, unele 
pentru robii înălțimii sale logofătului, altele pentru slujitorii domneşti și 
pentru scriitorii de care logofeţia avea când și când nevoie. Toate clădirile 
acestea erau împresurate de zaplaz. În uliţă dădea o poartă mare de lemn, 
arcuită şi acoperită, împărţită în două. Prin deschizătura cea mai largă intrau 
carâtele boiereşti şi călăreţii; prin portiţă intrau pedeştrii. 

Călugărul se strecură la odăi, după aceea la cuhnii. La odăi găsi puţini 
slujitori. La cuhnii stătu puţin. Mirosurile mâncărilor n-aveau nici o putere 
asupra fiinţii lui uscate. Bucătarii se hodineau; masa boierească se sfârşise; 
plăcintele dulci fuseseră cărate la iatacul jupâneselor. Îmbielşugarea fusese 
mai mult într-acestea deoarece înălțimea sa logofătul se dusese la prânzul 
domnesc în Cetate; iar tagma femeiască — după socotinţa lui Stratonic — 
mânâncă puţin, pentru că vorbeşte mult. După ce se adună iar la iatacul 
lehuzei jupâneasa Aglaia, fiica dumnisale marelui logofăt, — cneaghinele 
bagă de samă că nu s-au îndestulat la masă; ș-atunci poruncesc să le vie 
acele lucruri dulci pe care bucătarii nu uită să le pregătească; și dintr-însele 
ciugulesc cu hămicie și necontenit. 

Când se află strânși bărbaţii în adunarea lor, femeile ospătează deoparte. 

Această rânduială se ţine din vremuri vechi la Moldova, pentru că 
bărbaţii tac. Pe lângă asta, chiar când vorbesc, bărbaţii au de pus la cale 
numai politiceşti treburi şi taine. Deci soborul jupâneselor tinde totdeauna 


să se aleagă deosebit, ca să poată descoase şi descurca toate câte sânt pe 
lumea asta. 

Jupâneasa Aglaia, lehuza, după ce dăruise lumii un fecioraș de trei ocă, 
stătea acum în pat, înălțată între perini, şi zâmbea adunării din jurul ei; pe 
când doica roabă alina pruncul într-un colț ferit de lumină, cumpănind 
înainte şi înapoi leagănul. Acel leagăn, ca o sănioară încovoiată în lături, 
suna pe dușamele. Jupânesele aşezate pe scaune și divanuri vorbeau 
necontenit cu glasuri scăzute. Copilul aţipise în zgomot și descântec. Când 
şi când tresărea. Doica țigancă se apleca asupra lui, dându-i sânul. 

Se aflau în acel sobor femeiesc bătrânele familiei logofătului: mama 
logofătului Toma și soacra logofătului Toma; amândouă erau tot aşa de 
zbârcite și de încovoiate din grumaz și se priveau furiș cu aceiași ochi 
neprietenoși ca şi cu cincizeci de ani în urmă, pe vremea când era stăpânitor 
în Moldova Alexandru-Vodă Bătrânul. Soţia logofătului de mult părăsise 
această lume: «de binele pe care l-a avut de la soțul său iubit», suspina în 
taină soacra logofătului, cneaghina Marghita Dănuţeanca. Mai erau în sobor 
vere, cumnate şi nepoate, în număr de douăsprezece, — și cu bătrânele 
paisprezece. Lehuza, frumoasă şi zâmbitoare, în floarea primăverii sale — 
era a cincisprezecea. Straiele boieroaicelor moldovence din acel timp erau 
cu mult mai întunecate și mai cuviincioase decât ale doamnelor din Lehia. 
Nu se cuvenea unei cneaghine să-și arate părul. Toate aveau legături de 
mătasă peste frunte, până la urechi şi ceafă. Cele mai tinere purtau cercei 
mari: singura podoabă strălucită. Fustele, în falduri, li se împrăștiau peste 
picioruşe. Când şi când li se arăta câte un vârf de condur; asta nu s-ar fi 
putut întâmpla nici într-un chip, dacă s-ar fi aflat un bărbat în acea adunare. 
Cu neputinţă li se părea cneaghinelor moldovence de-atunci să-și închipuie 
alt port şi altfel de cuviinţă decât cele pe care le moşteniseră din zile vechi. 
Orice schimbare le-ar fi părut ca un sfârșit al timpurilor. 

Îndrăznelile noutăţilor erau numaidecât osândite. Patru ani au vorbit 
jupânesele din scaunul Sucevii despre oarecare soţie a unui boier de mâna a 
doua, cu numele Candachia, care se fudulea cu zorzoane leșeşti. Când au 
îndrăznit unii dintre bărbați să găsească plăcere în înfățișarea acelei 
venetice venită tocmai de pe ceea lume, de la Bârlad, și așezată aici în Țara- 
de-Sus, apoi supărarea acelui sobor prea înalt n-a mai cunoscut margine. 

Nu s-a găsit altă pedeapsă mai grea, decât ca numele acelei Candachii să 
nu se mai rostească. leşise însă o ştire tainică printre roabele ţigănci, că 
cneaghinele cele mai fudule cearcă singure podoabe străine în iatacurile lor, 


fiind încredințate că aşa-zisa frumuseţă a acelei Candachii a lui Cristea Păr- 
Negru nu se datorește decât acestui meșteșug. 

Boieroaicele acelui sobor ţineau rânduielile vechi şi în alte privinţi. La 
nunţi ori la nașteri, ori la înmormântări, erau alcătuiri anume care nu puteau 
fi împuţinate ori adăogite cu nici un chip. 

De pildă, acum, lehuza trebuia numaidecât să aibă adunare în jurul ei. 

Și trebuia să stea numaidecât așa, în perini, având foalele strâns legate c- 
un brâu de lină. Și trebuia să ronțăiască din orice rodin i se aduce dacă-i 
ceva de mâncare, și să se bucure de orice rodin care i-i adus pentru podoabă 
ori îmbrăcăminte. Trebuie să fie cu luare-aminte la sfaturile celor bătrâne în 
ce priveşte bolile pruncilor, care sânt nenumărate. Răul-copiilor este cel mai 
primejdios; însă cea mai supărătoare pentru mame e acea suferință a 
pruncilor care se chiamă plânsori. 

— A venit călugărul cel strâmb, şopteşte doica, înaintând cu umilință și 
neîndrăznind să-și ridice ochii spre slăvitele obrazuri. Cuviosul Stratonic 
ştie să scrie plânsorile. 

— Într-adevăr, n-ar fi rău să i se scrie pruncului plânsorile, e de părere 
cneaghina Marghita, subțiindu-şi buzele. Asta n-a făcut răposata maică-ta, 
adaogă ea, întorcându-se cătră lehuză, ş-a avut ce te asculta plângând. De la 
două săptămâni ai prins a plânge, ş-a tot plânge, de stătea toată casa în 
picioare. 

Roaba lepăi cu picioarele desculțe până la ușă; acolo se răsuci în loc: 

— Zice călugărul că vine de-a dreptul din Cetate. A fost acolo mare 
zvoană cu cutremurul. 

Atuncea să vie numaidecât cuviosul Stratonic, să afle soborul 
jupâneselor ce s-a întâmplat la Cetate. Se zice că ar fi fost prăbușire și ar fi 
sunat un clopot în adâncul pământului. Deasemenea, zice că s-ar fi simţit 
putoare de pucioasă. Dacă a fost aşa, apoi să știți dumneavoastră că nu-i 
bine. Să vedem ce spune călugărul. Spune degrabă, cuvioase Stratonic, s-a 
întâmplat prăbuşire mare şi a fost spaimă? 

— Cum să nu fie spaimă? mărturisește călugărul închinându-se smerit 
cătră aleasa adunare. Cât despre scrisoarea de plânsori pentru pruncul cel 
nou, pot s-o fac numaidecât. Cum îl chiamă? 

— Neagu. Însă acuma răspunde la altele de care te întrebăm. 

Cneaghinele ronțăiesc cu hărnicie aluaturile dulci. 

— Acea scrisoare pentru plânsori, urmează monahul, ca și cum n-ar fi 
auzit nici dintr-o parte, nici din alta, am învăţat-o eu de la un grec, carele şi 


el a aflat-o la Sfântul Mormânt, însemnată pe marmură. Bună este pentru 
prunci, deoarece aduce din singurătate și din pădure hodina căprioarelor ș-a 
urşilor, ş-a lupilor ș-a paserilor, adică a tuturor vieţuitoarelor care au somn 
viu, şi nu primește la copil hodina pământului și a pietrelor, fiind acestea cu 
primejdie de moarte. 

— Ce-a spus măria sa? E vorba de cutremur. 

— Măria sa n-a spus nimica, fărădecât a certat pe oștenii care se 
înfricoşaseră. 

— Dar boierii? 

— Dumnealor boierii cei mari ai divanului s-au înfricoşat şi ei ca mișeii 
cei de rând. 

— Asta nu-i de crezut. 

— Bine, vă poftesc pe luminăţiile voastre să nu credeţi. Știu că aicea 
domniile voastre aţi râs ș-aţi cântat când s-a scuturat zidirea. 

— Ba asta nu se poate; că e puterea lui Dumnezeu. Am dat strigăt mare 
şi am ieşit în uliţă, uitând aicea pe lehuză şi pe prunc. 

Lehuza și pruncul n-aveau nevoie de nimic, fiind subt ocrotirea Maicei 
Domnului. Care turn s-a prăbușit? Și ce clopot a sunat în fundul 
pământului? 

— Nu s-a prăbuşit nimic; au căzut niște pietre de la chindia Nebuisei; şi 
n-au sunat clopote, ci tunete, cum se și cuvenea, vădindu-se puterea 
veşnică. Bine este că s-a înfricoşat toată suflarea, ca să-şi aducă aminte că 
fala nu slujeşte la nimic. Fiind vechi căpătăile pământului, Dumnezeu a 
poruncit slugei sale să le schimbe. Deci sluga sfinţiei sale Diavolul, — ptiu! 
cruce de aur în această casă! —a săvârșit lucrarea când a fost vremea 
amiezii. A schimbat căpătăile putrede şi pământul s-a mişcat de două ori. 

Să vedeţi luminăţiile voastre, însă, că prorocul Ilie, care nu ştie bine 
treburile gospodăriei de dincolo, fiind jidov, are să înceapă iar să 
prigonească pe Belzebut, cu varga de foc. Chiar și-a adunat nourii pe munte 
şi acuşi are să înceapă a tuna. Până în sară avem ploaie. Să scrie umilitul 
Stratonic plânsorile? 

— Să le scrie. Va fi fiind aşa cum se spune, că n-au sunat clopote; totuși 
e destul că s-a auzit din adânc tunetul; ba s-ar putea spune că acesta e un 
semn și mai mare. Sânt de spus multe care nu se pot spune; altele se pot 
spune, dar se află prea multe urechi care ascultă; treburile nu merg bine de 
la o vreme în ţara asta. Am fi, de o pildă, doritoare să ştim de ce-i lăsat un 
oarecare venetic, putred de bogat, să se înfumureze într-atât și să înfrunte pe 


un boier de neam pământean, tânăr și frumos, cum e acela pe care-l ştim cu 
toţii? 

— Pot să-i scriu şi aceluia plânsorile... mormăieşte Stratonic. 

Cneaghinele se uită una la alta şi râd de nebunia monahului. 

Intră o roabă şi şopteşte ceva, dând o veste. 

— Tocmai vorbim de lup şi lupoaicele-s la ușă... râde jupâneasa Ţura a 
lui Moţoc. Vin ruștele. 

— A, vin ruştele? 

Întoarce şi Stratonic fruntea şi vede pe jupâneasa cea mare a lui jupân 
laţco Hudici. Rareori s-a putut vedea o îngâmfare mai mare şi un umblet 
mai legănat. Însă jupâniţa Maruşca a lui Hudici e un fel de sfiiciune bălaie. 

Prea subţirică și păşind prea mărunt. Parc-ar fi înfricoşată; numai când și 
când aruncă într-o lăture o căutătură iute. Ar putea fi frumușică, o preţuiesc 
cneaghinele, dacă ar fi grasă. Cum se poate uita un bărbat falnic la 
asemenea gânganie? 


CAPITOLUL IV 


MĂRTURISIREA MĂRIEI SALE ȘTEFAN-VOIEVOD 


Într-al doilea ceas al serii, ploaia sosi pe vânt asupra Cetăţii; nourii 
coborâră, lumina se împuţina şi din văzduhul încărcat de negreaţă fulgeră 
foc asupra văilor. Era în înălțimea nevăzută o huruire măreață ce părea că 
răspunde abia acum, însă cu mai multă strășnicie, tunetelor subpământene 
de la amiază. Vântul avea un sunet înalt, care creştea ascuţindu-se în 
meterezurile zidurilor și-n ferestrele înguste ale turnurilor. Străjerii primeau 
în firide snopii de ploaie care se abăteau pieziş asupra lor. La cămările 
domneşti se aprinseseră făcliile de la Paşti. Sfinţitul Amfilohie trecu în 
paraclis şi îndeplini singur treburile de rând ale eclesiarhului, aprinzând 
luminile în faţa chipurilor sfinte, după aceea se așeză în analoghion, lângă 
strana Domniei, murmurând cu glas încet rugăciunile ceasului de sară. 

Aştepta pe Voievod. Măria sa nu putea să întârzie. Domnița Chiajna veni 
însă înaintea măriei sale și-și căută un loc de umilință în laturea stângă a 
naosului. Își sprijini coatele pe marginile stranei și rămase cufundată în 
întristarea-i mută și în straiul negru care o învălea de sus și până jos. Părea 
că ascultă șopotul rugăciunilor, însă ea era atentă, ca totdeauna în asemenea 
împrejurare, la vedenia lăuntrică a unui şirag de nefericiri. 

Când intră Vodă, ea nu se clinti. Amfilohie conteni numai o clipă scurtă, 
ca să se încline, cu mâna stângă pe inimă, îndată ce stăpânul său se așeză în 
jilţul cu stemă. Glasul lui mai sună un timp sub cerul paraclisului, grăbind 
sfârşitul rugăciunilor. Sfinţii se uitau la măria sa cu albul ochilor neclintit de 
după flăcările luminărilor de ceară. Ca şi una din aceste zugrăveli 
colţuroase, Amfilohie stătu fără mişcare, cugetând. Vuietul ploii de afară 
ajungea de departe și stâns în paraclis. 

— Părinte Amfilohie, grăi Domnul cu jumătate de glas, trebuie să mă 

mărturisesc sfinţiei tale. Astăzi sufletul meu s-a cutremurat în faţa puterii 
lui Savaot. 

— Toţi sântem frunze la suflarea lui de vifor, îngână arhimandritul. 

Totuşi pe aleşii săi Domnul Dumnezeu îi ocroteşte, căci aşteaptă să se 
plinească întăi lucrarea lor în această lume şi în această viaţă. 

Voievodul plecă fruntea. 


— Părinte Amfilohie, făgăduinţa mea cătră Domnul Hristos și cătră prea 
curata lui Maică Fecioară, mi-am împlinit-o în parte. Unele biserici au fost 
înălțate; altele se isprăvesc acum; altele se vor clădi. Apucând Ismaili-teanul 
Cetatea Împărăției, a spurcat lăcaşurile sfinte şi le-a schimbat în geamii. 
Dumnezeu a îngăduit asta ca o pedeapsă grecilor, pentru destrăbălarea lor. 
Țarigrădenii de mult nu mai ascultau nici de Dumnezeu, nici de împărat. 
Fără aceste două ascultări, nici o împărăție nu poate sta. 

Deci varvarii surpând pe bizantini, Hristos a rămas sărăcit de-atâtea 
odoare. 

Unde a fost dulceaţă a inimii întru slava lui Isus, acuma-i capişte 
idolească. 

N-am putut fi mai harnic, căci am găsit ţara bântuită de răi și sărăcită; 
însă am sporit pe cât am putut, în acest pământ, cetăţuile credinţii. Paguba 
de acolo întrucâtva am răscumpărat-o. 

— Slăvite stăpâne, la judeţul cel din veac se va ţine samă. 

— Nu-i destul, părinte. 

— Știu, stăpâne. Această hotărâre ascunsă a măriei tale, de care eu 
umilitul am avut înştiinţare, nu o vei mai întârzia. 

— Crezi sfinţia ta că acesta este înțelesul semnului ce mi s-a arătat azi? 

— Luminate stăpâne, am fi lipsiţi de credință dacă am înţelege altfel. În 
fiecare zi răsare şi asfinţeşte soarele, arătând trecerea timpului. Dumnezeu 
cere şi alte fapte. 

— Nu voi întârzia, sfinţite părinte Amfilohie. Acesta e gândul meu cel 
mai din adânc, pe care sfinţia ta l-ai înţeles. De doi ani oastea mea e gătită. 

Aştept să se mişte domnii și craii, precum e înţelegerea. Fără un sprijin 
de pretutindeni, nu pot păși înainte. Când au purces de la crăiia franţuzească 
şi de la Italia luptători pentru Sfântul Mormânt, au ieșit de pretutindeni 
puterile creştinătăţii, ca să deie sprijin, şi astfel au biruit cetăţile 
necredincioșilor și au dobândit locul sfânt. Tot așa acum; vreau să văd aur şi 
fier punându-se în mișcare; vorbele și făgăduinţile nu folosesc dacă nu-s 
sprijinite de oști. Sânt-în lume crai și împărați; puterea lor e slăbăciune dacă 
nu înţeleg de ce răsare şi asfinţeşte soarele, cum bine spui sfinţia ta. 

Numai prostimea vieţuieşte pentru pântece; domnii şi craii au altă 
rânduială. Cine nu vede primejdia ismailitenilor, nu-i nici domn nici crai. 

Cine nu se pune pe sine jertfă pentru credință, nu-i vrednic să ţie în 
stăpânirea sa noroadele; e mai puţin decât cel din urmă mișel. 


Măria sa tăcu un timp. Apoi oftă, coborî din jâlţ și se duse în partea 
stângă a naosului, ca să îngenuncheze la icoana Prea Curatei. Înflăcărarea 
sau mânia sa se potoliră încet-încet. 

— Când eram pribeag şi sărac, zise el privind aţintit în trecut, am 
poposit într-o sară la marginea Mării cu părintele meu Bogdan-Vodă. Măria 
sa mi-a spus unele lucruri, ca unui copilandru ce mă aflam; apoi primind 
poate de la Dumnezeu o înştiinţare că sfârşitul măriei sale va să fie 
năprasnic, m-a dus la o bisericuţă de ceamur din marginea acelor pustietăți 
pe unde umblam; a pus pe călugărul de acolo să facă slujbă, după aceea mi- 
a poruncit să îngenunchez şi m-a legat cu jurământ înfricoșat. «Când vei 
ajunge stăpân în moștenirea părintelui tău, — mi-a spus măria sa, — să-ţi 
aduci aminte că zilele vieţii tale sânt numărate. Din ziua întâia să dai lui 
Hristos slavă, și din ziua a doua să ridici sabia. Căci domnia Moldovei s-a 
întemeiat pe această poruncă de la Dumnezeu.» 

— Măria ta, îngână arhimandritul ca pătruns de o întristare; toate acestea 
ai binevoit a mi le încredința, mărturisindu-te mie păcătosul. De aceea n-am 
încetat zi şi noapte de a mă ruga pentru izbânda măriei tale. 

Dumnezeu binecuvântează lucrarea ce săvârşeşti. Înainte de a lovi pe 
ismailiteni, această sabie a bătut întăi pe aceşti ticăloși pământeni, care n-au 
cunoscut alcătuirea dintru început a ţării şi care s-au destrăbălat în huzur. 
Popii măriei sale Domnului Moldovei nu cunoșteau decât praznicele; boierii 
măriei sale Domnului Moldovei erau vameşi ai neguţătorilor, globnici ai 
noroadelor, se bucurau prea mult de vin și se bucurau şi mai mult să fure 
femei şi fete ale altor creştini. Măria ta ai pus cu sabia aici lege tare şi 
sufletul meu s-a bucurat. Căci aşa a fost porunca din veac, despre care 
binevoieşti a pomeni iarăşi măria ta. Până acuma am socotit că nu mi-i 
îngăduit să vorbesc şi eu. Astăzi socot că am deslegare. Deci am să rog 
umilit pe măria ta să binevoieşti a asculta. Pe când eram prunc de 
cincisprezece ani vârstă, mă aflam la ascultare în această sfântă mitropolie a 
Sucevii. Pe urmă am fost trimes de cătră maimarii mei la Țarigrad la 
învățătură. Atunci, la vârsta de care vorbesc, mă găseam slujitor în acest 
paraclis, şi, fiind măria sa Alexandru-Vodă Bătrânul în ceasul izbăvirii, am 
intrat cu înalt prea sfințitul mitropolit Gheorghie la măria sa, ducând sfântul 
potir, ca să fie măria sa împărtășit. Nu era de față nimenea altul, decât un 
monah foarte bătrân, cu înfățișare de schivnic. Îmi aduc aminte că era încins 
cu o funioară de tei și purta opinci de piele nerasă de mistreţ. Își ţinea vârâte 
mânile în mânicile rantiei şi îşi avea fruntea plecată asupra măriei sale. Îi 


ajungea barba până pe genunchi. Nu-i vedeam ochii din sprâncene. Copiii 
de casă fuseseră scoşi afară din cămară; boierii fuseseră poftiţi să lese 
singuri pe măria sa cu acel schivnic. Când am intrat noi şi am înţeles eu 
poruncile care au fost date, am vrut să mă trag îndărăt; însă schivnicul s-a 
întors spre mine, a scos mâna dreaptă din mânică și mi-a făcut semn, 
poruncindu-mi să stau. 

— Acest prunc curat să fie martor, a zis el. Să audă, să ţie minte și să 
tacă, până ce-i va porunci Dumnezeu să vorbească. Măria ta te duci în 
limanul cel fără de vifor, unde nu mai este aducere-aminte pământească și 
în curând ai să taci de-a pururi. Poruncesc acestui popă să tacă și el. (Popa 
era înalt prea sfințitul mitropolit.) Mult nu are și se va duce şi el după măria 
ta. Au venit la mine în munte doi călăreți domnești și m-au chemat. 

Măria ta vei fi având nevoie de mine, ca să-ţi spun întru acest ceas ce va 
fi mâni în ţara măriei tale. Cât ai fost în putere, măria ta ai uitat pe acei 
monahi singuratici care trăiesc în munte într-anumit loc și au binecuvântat 
pe voievozii cei dintăi din această parte de lume. Acuma ţi-ai adus aminte. 

lar eu m-am uitat asupra măriei tale mai de demult și în vedeniile mele 
mi s-au arătat numai spaime. O, Alexandre-Vodă, în semeţia și bielșugul 
tău, ai uitat de ce v-a rânduit aicea Dumnezeu stăpânitori. Căci Dragoş- 
Voievod, cel dintăi, și Bogdan-Voievod, cel de-al doilea, au fost legaţi cu 
jurământ înfricoşat, şi li s-a pus cu foc, pe umărul drept, pecete și au fost 
trimeşi dincoace de munţi, la marginea lumii, ca să tocmească apărarea 
creștinătății. 

Măria sa Alexandru-Vodă a făcut semn c-o mână, dorind să spuie ceva. 

— Dumnezeu să se milostivească de sufletul meu, a zis. Dac-am greșit, 
mă rog să fiu deslegat, ca să nu sufăr pedeapsă în veci. Poftesc să ştiu ce va 
fi după mine. 

Schivnicul n-a dat răspuns. A lăsat pe părintele mitropolit să rostească 
iertarea şi să deie împărtăşania. 

Măria sa mai avea puţin răsuflet și şi-a întors iarăși ochii spre bătrân. 

— O, suflete, treci spre uitare, a rostit schivnicul. Măria sa a închis ochii 
şi a adormit de-a pururi. Mie-mi bătea inima cu spaimă. Părintele mitropolit 
a slăbit și s-a așezat în jilțul de la capătul celălalt al crivatului. 

— Alexandre-Vodă, a urmat schivnicul, punând mâna dreaptă pe fruntea 
mortului, va fi în ţara asta, după tine, mișelia răzvrătirii şi a uitării de 
Dumnezeu. După această pedeapsă, se va alina furtuna răutăţii, şi va ieşi din 


nouri un bour tânăr care va sufla pe nări foc îngemănat, și coarnele lui și le 
va îndrepta spre răsărit. 

Arhimandritul se opri, răsuflând ca după un urcuș greu. 

— După aceea? întrebă Vodă. 

— Atâta-i, măria ta. Sfârşitul va binevoi să-l arate Dumnezeu. 

— Ce s-a făcut prorocul? 

— S-a întors în singurătatea sa. Nu l-a mai chemat nimeni; nici el singur 
n-a mai coborât din munte. Într-adevăr, asupra ţării au venit răutăţile una 
după alta, într-același număr ca cele care au lovit pe egipteni. 

— Doresc să ştiu dacă bătrânul acela mai trăieşte. 

— Nu mai trăieşte, măria ta; de-atuncea sânt patruzeci de ani. Dar am 
înţeles că, în singurătatea unde sălășluia el, ar fi vieţuind acuma un ucenic 
al lui. 

— Proroceșşte şi acesta? 

— Da. A avut dar, de aceea a fost ales. După ce învaţă toate tainele și 
cunoaşte semnele vieţii şi morţii, şi stelele cerului, poate proroci. Deci 
proroceșşte. 

— Îl ştii în care munte are sălaş? Căci aş dori să-l cercetez. 

— Măria ta, am aflat de la un slujitor vechi al Domniei, anume Nechifor 
Căliman, că schivnicul s-ar fi aflând; însă n-a cutezat să-mi spuie unde 
anume se află. Bănuiesc, după unele ştiri ce „am de la oameni tari de virtute 
şi slabi de minte, că am putea da de urma lui ori în niște pustietăți din 
Călimani, ori într-o altă peșteră, meșteșugit ascunsă în râpile Ceahlăului. 
Dacă poruncești măria ta, am să aflu calea şi locul. 

Vodă își zbătu palma mânii drepte la tâmplă ca și cum ar fi vrut să 
alunge o muscă supărătoare. Stătu puţin cu sprânceana încruntată, apoi se 
mişcă. 

— Părinte Amfilohie, vino cu mine, zise el. 

Călugărul închise cartea în care cetise, dar lăsă făcliile aprinse. Vodă se 
abătu înspre strana Domniței Chiajna. 

— Să nu te duci! îi șopti ea, cu ochii măriţi de înfricoșare. 

Apoi ieşi din locul unde stătuse, ca să îngenunche la icoana Panaghiei. 

Arhimandritul urmă pe stăpânitor. 

Măria sa purta straiul de catifea, însă fără cingătoare, își păstrase 
pintenii, care sunau pe lespezile gangului. Copiii de casă rămași la intrarea 
paraclisului, afară, ridicară făcliile, luminând umbra. Încă se învăluiau afară 
ploaia şi vântul. Vodă intră în cămara lui obişnuită, unde primea pe 


dregătorii cei mai de credință și unde avea plăcere să poruncească diacilor 
să scrie, după cuvântul său, cărţile, — fie cele latinești cătră Lehia ori Țara 
Ardealului, fie cele obișnuite cătră pârcalabii cetăților. Se afla în acea 
încăpere un divan cu scorțuri, având pe părete deasupra podoabe de arme. 

Lângă o masă joasă de abanos, cu încrestături de sidef, se afla jilțul său. 
La o parte erau măsuţele pentru scriitori. În păretele dinspre răsărit, 
iconostasul de argint, cu candelă, alcătuit din trei bucăţi ce se puteau 
închide una peste alta. Acest iconostas, lucrat de argintarii din Gafa şi sfinţit 
de egumenul Varlaam în mănăstirea Zografu la muntele Atonului, 
întovărăşea pe măria sa în expediţii şi-n taberi. 

Vodă rămase în picioare, după ce intră în camara sa de taină. Amfilohie 
Șendrea închise ușa. Pașii copiilor de casă se depărtară. Străjerii bătură cu 
sulițile în pardoseală de două ori, vestind că sânt la datoria lor. 

— Ai spus, sfinţite părinte, că ai putea afla calea și locul. 

— Dacă măria ta porunceşte... 

— Nu poruncesc, ci doresc, — zâmbi domnitorul. Aici este o taină, ce 
stă mai sus decât puterile pământești. 

— Eu de mult aştept de la stâpânul meu acest ceas, ca să-l încredințez că 
are şi datoria să se ducă acolo, după o datină veche. 

— Cine sânt aceşti proroci, sfinţite părinte? 

— Nu se poate şti, măria ta. Din graiul bătrânului pe care l-am văzut eu 
cu ochii mei, am înţeles că e băşștinaș din munte. Grăia ca un cioban, însă 
fără repezușuri de glas și fără asprime. Se pare că bacii cei vechi și muntenii 
stăpâni de oi, care-şi duc turmele în singurătăți o dată pe an, ştiu mai bine 
decât noi ce este, dar se tem ca de moarte să spuie. Am înţeles de la 
starostele Nechifor că seminţia lor ar fi domnească. Unii au ieșit voievozi și 
războinici; alţii au fost închinaţi pustiei. 

— Sânt creştini ca și noi? 

— Sânt, măria ta; altfel nu se poate; dar au și o ştiinţă veche. Acuma mă 
gândesc că n-a sărutat atunci mâna înalt prea sfinţitului şi i-a spus altfel 
decât se cuvine. 

— Orişicum ar fi, după câte mi-ai arătat, trebuie să-l cercetez, părinte 
Amfilohie. 

— Nu se ştie dacă-l vom putea face să vorbească, măria ta, căci aceşti 
singuratici sânt uneori îndărătnici și răi. Eu aş vrea să-l întreb, măria ta, aşa 
lucruri, încât să pot ceti gândurile tuturor dregătorilor şi boierilor mari şi 
mici ai măriei tale. 


— Socot eu, sfințite părinte Amfilohie, că ai mai multă dreptate decât 
mine. Eu pe toți câți îi am lângă mine, care mânâncă pânea mea ori se 
bucură de mila domniei mele, îi socotesc că sânt fără vicleșug. Le-am 
deschis sufletul meu și i-am îmbrățișat. Dar iată că unii au început să mă 
vândă, ca Iuda pe Domnul Hristos. 

— Sânt mulțămit, stăpâne, că ai dovedit, atunci când a trebuit, o mânie 
binefăcătoare. Cum ai spus însuţi măria ta, robul e totdeauna vrednic de 
iertare pentru minciună; iar pentru furtișag îl baţi, fără să-l strici. Pe când un 
boier, care se bucură de dulceaţa vieţii, se face așa de vinovat, nedreptăţind, 
sau viclenind, sau minţind, încât nu poate fi judecat decât cu ascuţişul 
săbiei. De la bătrân am înţeles că tot aşa de tare e şi pedeapsa stăpânitorilor 
de noroade, dacă nu stau în scaunul lor cu dreptate şi curăţie de suflet; 
numaicât judeţul lor e de la Dumnezeu, care-i loveşte cu o sabie cu mult 
mai cumplită. Așezând măria ta așa lege în ţară, întru slujba lui Hristos 
Dumnezeu, nu-ţi poţi îngădui nici o milă după cum nu-ţi îngădui slăbăciune 
cătră pruncul măriei tale. 

Vodă râse cu amărăciune: 

— Crezi că nu-mi îngădui slăbăciune, sfinţite părinte Amfilohie? Am de 
multe ori încredințarea că sânt slab față de unele fapte ale lui Alexandru- 
Vodă. Bag de samă că ești un curtean cu limbă destul de ascuţită, părinte. 

Cunoşti iarăşi ceva despre urmările coconului domnesc? 

— Încă nu, stăpâne. La Roman, unde ai binevoit a-l trimete măria ta, are 
bun sfătuitor pe sfinţitul vlădică Tarasie. Măria ta te gândeşti poate să-l 
înfățişezi schivnicului”? 

— Cel care ceteşte gâdul semenului său e cât şi un proroc, zâmbi Vodă. 

Sfinţia ta crezi că nu i-a venit vremea? 

Amfilohie Șendrea şovăi să dea răspunsul. Vodă oftă, întristat. 

— Am şi eu destule asupra sufletului meu, începu iar măria sa. 

— Toate au trecut, stăpâne. 

— Am dat morţii os din osul părintelui meu. 

— Dacă ai fi şovăit, măria ta, ai fi săvârşit greşală. Pentru iertarea acelei 
fapte s-au rugat toți preoţii și călugării bisericilor măriei tale. Te-a deslegat 
şi părintele mitropolit Teoctist. Canonul postului, pe care ţi l-ai rânduit pe 
nouă ani măria ta în fiecare vineri, zi în care a fost judecat cu sabia Aron- 
Vodă, este şi el bine primit. Nici eu nu încetez a striga în toate zilele, 
dimineaţa și sara, cătră Pururea Fecioara, arătându-i cum și de ce trebuie să 


înlăture această pâră de la fața Domnului Dumnezeu. Măria ta poţi să te 
înfățişezi oriunde, fără grijă. Voievodul îşi clătină fruntea: 

— Cu grijă şi cutremur mă voi înfățișa când va bate ceasul. Nădăjduiesc 
că Domnul și judecătorul meu, cel care stă pururi în lumină și vede în 
inimile noastre ca într-un cleștar, va cerceta fără greș și va zice: Acest trup 
s-a zămislit prin bună-voia mea; această inimă a fost cumpănită de mine. 

Acesta este slujitorul meu Ștefan, carele a păcătuit pentru ca să se 
întemeieze dreptatea mea în moștenirea părinților săi. A prigonit pe lotri; a 
bătut peste fălci pe duşmani, a grăbit sfârșitul viclenilor; toate le-a făcut 
spre slava credinţii, ca să întărească oștile credincioase mie. 

— Prorocia măriei tale pentru judecata ce va să fie mi se pare bună, 
măria ta, zâmbi arhimandritul. 

— Totuşi să ascultăm şi pe alţii mai cuminţi decât noi. Să afli locul. Mă 
voi duce să văd pe pustnic. 

— Voi face cum porunceşti, stăpâne. 

Voievodul începu să se plimbe prin chilie, de la ușă la iconostas. 

Se opri. Alungă iar de la tâmplă bâzâitul îndoielii și tulburării. 

— Părinte Amfilohie, mărturisi el, m-am simţit astăzi lovit şi clătinat. 

Mulţămesc pentru cuvintele pe care .mi le-ai spus, ca un adevărat 
învăţător de la Bizanţ. Mă simţesc mai luminat, cu atât mai vârtos cu cit am 
văzut în preajma mea frunţile unora încreţite și ochii altora tulburi. Ascultă, 
părinte Amfilohie, naravurile bătrânilor noștri sânt ca niște răni vechi: se 
tămăduiesc cu greu, ori lasă urme neşterse. Uneori mă gândesc că totul 
trebuie înoit de istov. Trebuie casă nouă. 

— Trebuiesc, stăpâne, boieri și dregători tineri, care au crescut întru 
credinţa și frica măriei tale. Ridicând boierime nouă, măria ta, îţi gătești și 
ostaşi care să umble cu vrednicie înainte, nu să-și caute papucii în urmă. 

Așa că şi întru aceasta ai lucrat cu spor, slăvite Doamne. 

— Îţi mulțămesc, prietine. Totuşi spovedania mea trebuie să fie întreagă. 
Cunoști că vor fi și alte pâri, care se vor târâi ca niște gângănii spre talgerul 
cântarului din veac. Căci acest ticălos trup se desfătează uneori întru beţie, 
şi alteori în plăcere trupească. 

— Noi te-am deslegat de asta, măria ta. Pentru strădania măriei tale în 
această viață, nu poţi avea altă plată. Om fiind nu te poţi desface de cele 
omenești. Este asta ş-o moştenire a neamului moldovenilor. Cumpănind 
bine, tot de la Dumnezeu vine şi această păcătoasă desmierdare a 
pământenilor, având ei atâta vrăjmășşie în jur, atâtea valuri şi vânturi ale 


nestatorniciei, a tatarilor şi ismailitenilor. Cel puţin se bucură de vin bun şi 
de femei frumoase. N-ar fi nimic asta, dacă n-ar fi iubitori și de minciună și 
de nedreptate. Deci strânsoarea care le-o dai măria ta e bună. «lert 
desfătările, lovesc minciuna.» Măria ta ai grăit bine şi mulți au luat aminte. 

Bătrânilor li s-a părut că sânt struniţi prea tare; calul vechi nu se învață 
buiestraș; cei tineri cunosc frâul. 

Măria sa veni însfârşit la jilt, ca să găsească hodină mai mult inimii 
decât trupului. Amfilohie îl cercetă cu ochii pe jumătate închiși, ca pe un 
bolnav căruia i s-a potolit arsura frigurilor. 

— Binevoieşte, măria ta, să dai poruncă pentru alaiul de nuntă. Cu 
ajutorul lui Dumnezeu, Domnița Măria nu va întârzia nici o zi şi o vom 
avea aici la 14 a lunii septemvrie, ziua de naştere a măriei tale. 

— Crezi că nu va întârzia? O aștepți cu mare dorință? surâse Vodă. 

— Nu va întârzia, stăpâne. La vremea asta clocește paserea alchion, în 
stâncile mării, şi nu-i încuviinţată valurilor nici o răzvrătire. lar de dorit, 
dorim cu toții domniță de neam împărătesc. Zestrea măriei sale nu-i cea de 
acum, adică stâncile pustii de la Mangop, ci Țarigradul. 

Vodă privi visător iconostasul: 

— Măria ta cată să amâi celelalte treburi... stărui călugărul. 

— Care? 

— În ziua de 17 ale lunii septemvrie, se întemeiază tabără de oşti la 
Vaslui. La o săptămână după aceea se adună la Bârlad călărimile din Țara- 
de-Jos. 

— Asta-i o altă nuntă, părinte, pe care o pregătesc de paisprezece ani. 

Cu nici un chip nu o voi întârzia. Poftesc cupa mea. Ţine-mi sfinţia ta 
tovărăşie ca bună și credincioasă rudă a noastră. Văd că ploaia tot curge; 
pământenii noştri sânt și ei bucuroși în sara asta. 


CAPITOLUL V 


UNDE ONOFREI CĂLIMAN ȘI SAMOILĂ CĂLIMAN DUC O 
SCRISOARE LA CETATEA NEAMȚULUI 


Feciorii starostelui nu mai zăboviră la curte. Își căutară numaidecât caii 
şi le strânseră chingile, scoțându-i la lumină din F dosul unde stătuseră. 
Erau nişte animale cu păr îmbielşugat ca o lână, cu cozile prea lungi și cu 
moţurile de coamă revărsate asupra ochilor. 

Nu erau nici roibi, nici murgi; se ţineau într-o coloare amestecată. 
Păreau prea scunzi pentru făpturile stăpânilor lor. După ce se cumpăniră în 
tarniţile nalte, căptuşite cu perinile pe care, noaptea, şi le puneau căpătăi, 
Onofrei şi Samoilă ieşiră de sub boltă, apoi mirosiră vântul şi se îndreptară 
spre apa Moldovei cătră târgul Baia. Picioarele lor lungi erau încârligate în 
scări prea scurte, după obiceiul călăreților de stepă, ca să se poată din când 
în când înălța cât de sus, priveghind depărtarea. De altminteri și căluţii 
murgi-roibi erau de neam răsăritean de la Mongolia, cu boturi lungi și frunți 
berbecate. Aceşti cai nu fug prea tare, însă merg într-o întinsoare șapte 
poşte. Pot să rabde setea şi foamea. În vremea iernii nu stau în alt adăpost 
decât al coamei lor spulberate. 

După ce ieşiră în câmp, călătorii se uitară numai o dată unul la altul în 
tăcere, fără a îndrăzni să înceapă sfat. Erau îngrijoraţi cât de zvoana și 
spaima ce văzuseră în Cetate, cât, mai ales, de taina scrisorii, pe care 
Onofrei o purta în torbă. 

Mai întăi, arhimandritul s-a uitat lung la dânşii, cercetându-i de sus până 
jos cu luare-aminte și cu supărare. Pe urmă, fără să se gândească mult și 
fără să întrebe ce şi cum, a pus mâna pe o pană de gâscă tăiată ca o săgeată 
şi a muiat-o în catran. După ce a scos-o din catran, a împuns cu dânsa în 
hârtie, zgâriind tot în colţuri şi făcând niște semne de ameninţare. 

S-a oprit într-un timp şi s-a uitat la ei; după aceea a împuns iar în hârtie. 
A lepădat pana şi a păturit hârtia, uitându-se iarăși la dânșii, pe sub 
sprâncene. 

Apoi când a pus pecetea inelului în ceara roșie, a mormăit ceva singur, 
parcă ar fi zis: Bun. 

Ce poate să fie bun într-o carte ca asta, închisă şi pecetluită? 


Nu poate să fie nimica bun. O poruncă de la măria sa poate cuprinde 
multe supărări. Poate cuprinde asemenea supărări, încât să nu le mai găsești 
leac. Când primește o poruncă scrisă și închisă de la măria sa, orice 
dregător, fie el cât de mare și de tare, îngălbenește. Sărută pecetea, deschide 
hârtia şi pe urmă se luminează la obraz ori se face vânăt ca veninul. 

— Să ştii că până desară plouă, grăi Samoilă privind zarea munţilor. 

Onofrei încuviinţă: 

— Asta numaidecât. Se văd burhai de neguri pe Halăuca. Însă în trei 
ceasuri noi sântem la sfânta mănăstire, şi nici nu ne pasă. De acolo avem 
puţin până la locul nostru. 

— Ne oprim o ţâră la părintele Nicodim? 

— Ne oprim la părintele Nicodim. 

Vorbele acestea le schimbară abia în şleahul Nimircenilor. Imașurile erau 
pustii, între crânguri ofilite de secetă. Fiind zi sfântă, nu se zăreau oameni 
nicăieri la lucru. Vântul băzâia în spini cu pămătufuri roșii. Stoluri de mii 
de grauri se ridicau și se înclinau coborându-se, ca niște pale de fum. 

În urmă se zăreau pe jumătate, ca dintr-o apă, numai turnurile Cetăţii 
Domnești. Târgul Sucevii se scufundase. 

Samoilă Căliman, mai vioi și mai neliniștit, ocoli iar întrebarea 
îngrijorătoare: 

— Când a spus că vine Domnița cea nouă? 

— Cine să spuie? Eu n-am auzit pe nimeni anume. Vorbeau slujitorii. 

Ai auzit și tu. 

— Am auzit. De ziua Crucii. Înainte de asta are să trebuiască să ne 
întoarcem iar cu vânat şi cu peşte. 

— Dacă a vrea Dumnezeu, om veni; dacă n-a vrea Dumnezeu, n-om 
veni. 

— Cine ştie! oftă Samoilă. 

Onofrei se alătură de tovarășul său, trăgând dinainte tașca, de la şoldul 
stâng, și cotrobăind în ea. 

— Ascultă, frate. Mai poart-o şi tu. Nu ştiu ce va fi având, dar mi se pare 
grea ca un pietroi. 

— Bine, dă-o încoace. 

Samoilă o primi şi o cântări în degete. I se părea totuși ușoară. Dar după 
ce o așeză cu grijă în torba lui și mai călări un timp până la dealurile de 
unde se vedea iazul cel mare al Șomuzului, simţi și el greutatea lucrului pe 


care-l ducea. Parc-ar fi fost un farmec. Nu era cu putinţă să fie lucru curat. 
Cu toate acestea era o carte alcătuită de un sfinţit arhimandrit. 

— Socot eu că nu se poate să se afle la curtea măriei sale arhimandrit 
vândut, rosti cu hotărâre Samoilă. Mi se pare grea și mie. 

— Ce? 

— Cartea. 

— Ţi-am spus eu, frate Samoilă. De aceea m-am gândit eu mai întăi și 
mai întăi să ne oprim la părintele Nicodim. Cât despre arhimandrit, m-am 
uitat bine la el, și n-am văzut nici un semn să fie celalalt. 

Celalalt era cel pe care nu cutezau să-l pomenească, își făcură amândoi 
cruce, îndemnându-și caii. Umbrele lor fugeau alungite pe luciul încrețit al 
iazului. Aşa trecură în râpa Rădășenilor, după aceea suiră la dealul Horbaza 
şi de acolo văzură apa Moldovei. Făcură popas. 

Ca să-și împărtășească deopotrivă suferinţa, aici schimbară o dată 
torbele, — ca să n-o mai scoată la lumină. După ce-or trece dincolo de apa 
Moldovei ş-or apuca poteca muntelui Pleșu, or mai schimba o dată. 

Soarele se cufundase în îmbulzelile de nouri. Vântul sufla acuma aprig și 
răcoros. 

Pe Pleşu era negură; căluţii suiau harnic pocănind în piatră cu copitele 
nepotcovite. Brazii aveau şuiet de şuvoaie. Întâlniră un cârd de ciute cu 
cerbul lor. Stăteau în marginea unei poieni în neclintire, ascultând larma 
codrului. Numai când fantasmele celor doi călăreţi fură la cinci pași asupra 
lor, cerbul pufni scuturându-și coarnele cu multe raze și făcu o săritură în 
laturi, căzând în râpă, cu ciutele după el. 

Coborâră la mănăstire, după patru ceasuri de cale, tocmai când sunau 
clopotele. Pe munţii de dincolo de apa Nemţișorului, ploua. Mai aveau 
vreme până în sară. 

Pârăul era cu desăvârşire secătuit. ÎL trecură prin prund, într-un loc unde 
apa puţină fugea pe subt alvie, ca să iasă mai departe. Șfichiuiţi de ploaie, 
grăbiră la căsuţa părintelui Nicodim. 

— Poate să găsim aicea şi pe Ionuț Păr-Negru, își dădu cu părerea 
Samoilă. 

Onofrei se veseli, ca unul ce se socotea însfârșit ajuns la liman. 

— Dac-ai fi mai înţelegător, măi Samoilă, și ţi-ai face socoteala pe 
degete, dădu el sfat fratelui său, atuncea n-ai mai spune o vorbă ca asta. 

Știi bine că asta nu-i săptămâna slobodă a tovarăşului nostru. 

— Știu; însă poate să fie o întâmplare. 


— Întâmplare poate să fie numai una; să nu găsim pe părintele Nicodim. 

— Pușchea pe limba dumnitale, bădică. Onofrei râse şi-și bătu torba cu 
palma stângă: 

— Acuma nu mi se mai pare grea; s-a ușurat iar. 

Fratele Gherasim, slujitorul cel uscat al monahului le deschise poarta. 

— Acasă-i cuvioşia sa? 

— Acasă. 

Coborând de pe cai, suiră în pridvor. Caii se duseră singuri sub șopron. 

Fratele Gherasim veni după ei şi căută la coburi trăistile de orz, 
petrecându-le fiecăruia după urechi. Le slăbi chingile și-i bătu cu palma 
peste şale, deasupra cozii, până ce căluţii răspunseră rânchezând înăbușit. 

După rânduita închinăciune cătră sfintele icoane şi în fața cuvioşiei sale, 
feciorii starostelui se aşezară pe laiţă alături unul de altul, tușind. 

Deci erau doritori să întrebe ceva, ori să ceară un sfat. 

— Spuneţi, zâmbi părintele Nicodim venind asupra lor. Ce este? ce vi s- 
a întâmplat? Mă uit şi cetesc în ochii voștri. S-a întâmplat ceva bătrânului? 

— Bătrânul e tare, slavă Domnului, îl încredința Onofrei. Au să mai 
mânânce încă multă vreme caii orz din sicriu. Ştii cuvioşia ta că dumnealui 
s-a semețit să-și facă raclă și s-o suie în pod. Pe urmă, văzându-se că 
întârzie să moară, s-a scos racla lângă corlata cailor. 

— Ştiu asta. Socot eu că vreţi să-mi vorbiţi despre altceva. 

Onofrei se scarpină în cap. Luă de alăturea căciula și o cercetă. 

— Se chiamă că noi venim de la Domnie, mărturisi el însfârşit. Am dus 
acolo nişte căprioare și nişte peşte. 

— A fost ş-acolo cutremur? 

— A fost; s-a auzit detunând în fundul pământului. S-a înfricoşat lumea; 
dar noi nu ne-am înfricoşat. 

— Cum să vă înfricoşaţi? căci voi nu vă temeţi nici de puterea lui 
Dumnezeu. 

Onofrei şi Samoilă se rușinară întrucâtva. Cel de-al doilea, în sfârşit, 
dădu el lămurire deplină. 

— Grija noastră e din altă parte, cuvioase părinte Nicodim. Dumneata ce 
zici, bădică Onofrei? să arătăm ori nu cartea aceea părintelui Nicodim? 

— Despre ce carte grăiţi voi? 

— Apoi avem cu noi carte scrisă şi pecetluită de la Domnie. A scris-o 
sfințitul Amfilohie arhimandritul. Şi i-a pus pecete cu inelul măriei sale. Și 


ne-a dat-o nouă, cu poruncă. Numaidecât să ne înfățișăm cu ea la domnia sa 
pârcalabul nostru. 

— Fi, și voi ce faceţi? 

— Noi ne ducem la Neamţu. Avem la noi cartea. Onofrei trase cu grijă 

din torbă scrisoarea. Nicodim o primi, o cercetă pe față şi pe dos și o 
dădu înapoi. 

— Foarte bine. Duceţi scrisoarea ș-o daţi pârcalabului. Ce știți voi de vă 
temeţi? 

— Nu știm nimica. Ne gândim numai să nu fie ceva rău. 

— Să vă spun eu ce trebuie să faceţi, zâmbi cuviosul Nicodim 
apropiindu-se de ei şi punându-le pe rând mâna pe frunte. Aveţi să mâncaţi 
câte-un dărăb de pită şi să beţi câte-o ulcică de vin. După care încălicați şi 
vă duceţi drept la Cetate ca să înfăţişaţi pârcalabului scrisoarea. Spuneţi lui 
Ionuț sănătate. 

Feciorii lui Căliman au făcut așa precum le-a poruncit călugărul, în ceea 
ce priveşte pita şi vinul. Însă din partea cărţii nu s-au liniştit deplin. 

Tot a mai rămas în ei o drojdie de îndoială. 

S-au învălit în dulame și au purces spre Cetate prin ploaie. Căluţii 
împrăștiau necontenit raze de apă din ghiolurile drumului. Ploua cu 
repeziciune și des. Când ajunseră la apa Ozanei, găsiră valuri tulburi. 

Părerea lui Onofrei, ca cel mai mare și mai înţelept, era că numaidecât 
trebuie să se oprească și la casa părintească. Bătrânii îşi împuţinează 
virtutea, dar îşi sporesc cuminţenia. Trebuie întrebat și moșneagul. 

— Dacă zici dumneata aşa, să ne oprim, se învoi numaidecât Samoilă. 

Avem vreme să ajungem înaintea stingerii lumânărilor, când se 
zăvorăşte poarta. 

Era acasă şi Căliman bătrânul şi-şi scoase asupra lor jumătate de trup, pe 
ușă, mirându-se de graba cu care descălecau. El nu-şi cunoştea feciorii așa 
de harnici, fiindcă ciobanii au toate ale lor mai domoale; chiar și mintea. 
Însă după ce acei ciobani se prefac în vânători şi se mai duc şi-n lume, pe la 
curți domneşti, — se vede că se iscă într-înşii o agerime. 

— Ptiu, drace! Dar de unde veniţi voi, măi feciori? Aţi și fost la Cetate și 
v-aţi şi întors? 

— Am şi fost şi ne-am întors. 

— Mă bucur pe de o parte, răspunse bătrânul, că aţi umblat bine; însă pe 
de altă parte îs tare scârbit. Mi s-a iscat de ast'dimineaţă durere la o pustie 


de măsea şi, vedeţi, mi s-a umflat falca. Chiar când aţi căzut voi, mă găteam 
să mă duc în grajd, unde m-așteaptă Șandru fierarul. 

M-a mai durut o dată şi n-am scos-o. Acuma trebuie s-o scot 
numaidecât. Ungurul acesta faur e bun meșter; o trage afară într-o clipă. 

Vreţi să-mi spuneţi ceva? Se cunoaște după ochi. 

— Vrem să-ţi spunem ceva, tătucă. 

— Apoi atuncea spuneţi degrabă, cât îs alinat. Pe urmă mă apucă alt 
răstimp de junghiuri. Mai stăi oleacă, Șandrule! răcni el pe ușa deschisă; 
după care se întoarse în mijlocul odăii. Spuneţi degrabă, că dă iar peste 
mine un val. Asta-i a doua pe care o scot. Se apropie, măi băieţi, funia de 
par. 

— 'Tătucă, se grăbi să înştiințeze Samoilă, aducem cu noi o carte 
domnească. 

— Bine. Să chemăm dascălul s-o cetească. 

— Porunca-i s-o dăm jupânului pârcalab. 

— Atuncea de ce v-aţi oprit aici? Duceţi-vă s-o daţi pârcalabului. Ptiu, 
drace! Duceţi-vă, flăcăi, eu nu mai pot să rabd. Dar ce să fac? Am să rămân 
numai în optsprezece măsele și gata. Iaca vin! răcni el cătră fierar. 

Rămași singuri, feciorii starostelui se uitară unul la altul: după aceea își 
luară de samă și ieşiră să-şi caute caii. Onofrei cugetă cu glas: 

— N-am făcut nimica. 

Când ajunseră sub Cetate, suna muntele de puhoaie și de rostogoliri de 
bolovani. Ozana venea cu harmasari de spumă. De sus, ploaia nu mai 
contenea. Zidăria neagră a Neamţului atârna sub nourii coborâţi. Încă era o 
lumină leșietică de sfârșit de zi, când urcară sus. Straja îi cunoscu, slujitorii 
aplecară puntea. 

— Poate nu-i jupânul pârcalab la Cetate, se gândi, tot cu glas, Onofrei. 

Însă, pe cât mărturiseau slujitorii, jupânul pârcalab era la Cetate. 

— Atunci tot ne mai rămâne una, zise Samoilă. 

— Ce ne mai rămâne? Nu ne mai rămâne nimica. 

— Ne mai rămâne una; să ne ducem întăi la prietinul nostru. Să vedem 
ce zice şi el. Ș-apoi, după aceea, cum a vrea Dumnezeu. 

— Asta-i vorba cea mai înțeleaptă pe care ai spus-o azi, Samoilă, — se 
învoi Sfarmă-Piatră. 

Ionuţ Păr-Negru era la chilia lui cu tătarul. Îi crescuseră iar pletele, însă 
îi rămăseseră mai scurte decât înainte vreme; în schimb, li se mai întunecase 
castaniul. Deasemenea i se mai întunecase şi pata de jder de cătră tâmpla 


stângă şi-i era mustaţa bine rotunzită. Totuşi nu avea înfăţişare deplină de 
bărbăţie, din pricina ochilor, care rămăseseră tot copilăreşti. 

Tătarul trăgea pe piatră jungherul şi avea alăturea sabia lui Ionuț, pentru 
aceeaşi lucrare. Pâcla ploii şi a nourilor era afară aşa de deasă, încât 
trebuise, alături de piatră, să aprindă opaiţ. 

— Iaca oamenii noștri, zise Jderul cel mititel, săltând vesel de pe 
divanul lui. S-au întors degrabă. Ce să fie asta? N-a pierit nimene la 
Suceava de cutremur? 

— Nu, răspunse cu părere de rău Onofrei. 

— Ce-ai păţit, meştere? Ţi s-a întâmplat ceva pe drum? 

— Nu. 

— Ce-i, Strâmbă-Lemne? De ce mârâie așa frate-tău? Poate i-i foame. 
Am aici slănină, pită şi usturoi. Știu că-i place să puie felie de slănină pe 
felie de pită, şi peste dânsele, un căţel de usturoi. Cât ai zis cranţ! a şi 
înghiţit. Pe urmă i-i sete. Te înștiințez că n-avem vin. 

— Este destulă apă în ploaia de afară, mormăi Onofrei. 

— Aici este un drac la mijloc. Spune tu, Samoilă. 

Cu destule cotituri, Samoilă mărturisi întâmplarea cu scrisoarea. 

Jderul cel mititel ascultă cu liniște, privindu-i pe rând. Pe când povestea 
Samoilă, Onofrei ducea întruna mâna la torbă; dar se stăpânea și nu 
deschidea taina. Tătarul îşi contenise treaba și se uita la ei cu mirare. 

— Hm! într-adevăr, poate să fie ceva la mijloc, se învoi zâmbind Ionut. 

Onofrei înghiți două noduri de supărare: 

— Părintele Nicodim și tătuță spun că n-a mai fi nimica. 

— Așa spun ei, cu vorbele lor? 

— Nu. Aşa am înţeles eu; aşa a înţeles şi Samoilă, 

— Ei, atuncea poate să nu fie nimica. Este un obicei la împăratul 
Turcului. Dacă vrea să piardă pe cineva, îi dă carte și—l trimete la cutare 
dregător al său. Acesta ia cartea, o deschide, o cetește; pe urmă trage 
paloșul și retează celuia capul. 

— De ce? se îngroziră feciorii. 

— Nu ştiu. Aţi săvârşit cumva vreo faptă necuviincioasă? 

— Da' de unde! Am spus numai acelui părinte arhimandrit că a dat 
peştele din coadă. 

— Care peşte? cel pe care l-aţi închinat voi măriei sale? 

— Nu. Cel pe care stă pământul. De aceea a fost cutremur. 

— Să văd cartea. 


De mult Onofrei aştepta această poruncă. Trase cartea domnească și o 
înfăţișă. Ionuț o duse întăi la ochi, pe urmă la nas. 

— Asta-i porunca măriei sale? 

— Asta. 

— Atuncea ce-mi staţi aici, spunând poveşti cu împărăţia Turcului și 
cutremurul pământului? Haideţi cu mine numaidecât la dumnealui jupânul 
pârcalab Luca. Dac-a fi rău, să mă taie pe mine, — căci m-am săturat de 
când viețuiesc într-această robie. 

— l-am spus noi acelui părinte arhimandrit cum vieţuieşti domnia ta 
aici. 

— Atunci de aceea am eu vestire în inima mea că nu poate să fie nimica 
rău. 

Vânătorii se încredinţară și ei numaidecât de asta, râzând. Însă oricum, o 
scrisoare închisă poate cuprinde uneori primejdie. Asta se ştie: dovadă 
împăratul Turcului. Ciudat este că și cel nevinovat se simte înfricoșat: 
dovadă Samoilă; dovadă Onofrei. A fost și cutremurul; mai este și ploaia 
asta cu neguri despletite. 

Cum a prins a râde Ionuţ, lor li s-a părut că beau vin vechi. 

Jupânul pârcalab Luca Arbore chemase la poruncă schimburile de străji 
ale nopţii. De şi de ani era tihnă la Neamţu, domnia sa schimbase rânduiala 
moale a răposatului pârcalab Albu. Căci ostașul și cetatea trebuie să fie în 
orice clipă gata. De la hotarul unguresc nu-s decât puţine ceasuri de cale; 
într-o noapte poate descăleca o oaste sub Cetate. Deci în fiecare ceas, 
domnia sa, ucenic tânăr al măriei sale, punea o grijă neînduplecată. 

Ionuţ intră, închinându-se. Vânătorii se opriră mai în urmă. 

După ce se dădură lămuririle, cartea se desfăcu dintro-dată și străjerii 
ridicară opaiţile la înălțimea privirilor jupânului pârcalab. lată care era 
cuprinsul cărţii: 


«Cătră prea cinstitul pârcalab Luca, sănătate. 

Porunca măriei sale $Ștefan-Voievod. Cinstite pârcălabe Luca de la 
Cetatea Neamţului, cum vei primi această carte să chemi la domnia ta pe 
Ionuț feciorul comisului Manole și să-i porunceșşti să ia pe fratele său mai 
mare comisul Simion de la Timiş şi să se înfăţișeze la Cetatea Sucevii fără 
întârziere, cu slugile lor şi cu acești doi vânători, Onofrei și Samoilă, iar 
altfel să nu faci, ci să urmezi întocmai, făcând trebuință măriei sale acești 
slujitori. 


A scris Amfilohie arhimandrit.» 


Pârcălabul se întoarse din nou de la început și ceti cu glas, după aceea 
întrebă, pășind cătră vânători: 

— Aţi auzit? aţi înţeles? 

Amândoi fraţii stăteau înlemniţi, după rânduiala de atunci a oștenilor, cu 
picioarele desfăcute în laturi, şi nu le venea a-și crede urechilor. Cum se 
poate face una ca asta că unul zgârâie cu o pană, la Suceava, pe hârtie, şi 
altul ceteşte la Neamţu? Semnele acelea împunse cu săgeata de pană de 
gâscă sânt pentru ochi şi, cu toate aceste, jupânul pârcalab le vorbeşte. Asta- 
i minune mai mare și decât cutremurul. lar de înţeles au înțeles. Totuşi 
trebuie să le lămurească mai amănunţit şi prietinul lor Jder cum stă treaba. 

— Am auzit ş-am înţeles, luminăţia ta, răspunse Onofrei cu destulă 
îndrăzneală. Și ne pare rău că ne ducem la slujbă în altă parte. 

Nu era adevărat. Nu le părea rău. Jderul râdea la ei. 

— Vă pare rău că sânteţi rânduiţi în slujba măriei sale la Suceava? mă 
mir, răspunse boierul pârcalab. 

— Ce să facem? dacă așa a venit vremea... oftă Samoilă, uitându-se 
întrun colţ. 

— Duceţi-vă! porunci pârcalabul Luca. Am de vorbit numai cu jupân 
Ionuţ Păr-Negru. 

Oare ce-are să-i spuie lui jupân Ionuț? se întrebau ei ieşind. Să mai fie 
scris acolo și altceva? Boierul pârcalab Luca rămase privind lung la Jder și-i 
zâmbi cu prietinie, ca unui frate mai mic. 

— Jupâne Ionuț, îi zise el; mă bucur și totodată mă întristez. Mă bucur, 
căci măria sa te-a iertat pentru nebuniile ce-ai săvârşit și te chiamă la mila 
sa. Mă întristez, căci mă despart de domnia ta. 

La vremea aceea pârcalabul Luca era tânăr. Era cu opt ani mai vârstnic 
decât Ionuț Jder. Purta o barbă rotundă neagră-corb şi se uita cu ochi focoși. 
Era aprig între slujitorii cei noi ai măriei sale şi cunoștea bine meșteșugul 
evropenesc al armelor, pe care îl învățase la Cracovia. Îşi gătise pentru 
războaiele măriei sale o spată grea și dreaptă, ca a cavalerilor cruciați, pe 
care ştia s-o poarte cu două mâni. 

Jder nu simţi nici o întristare. Căzuseră de pe el mușchiul și rugina 
Cetății. 

— Mâni împlinești porunca, îi hotărî pârcalabul, îmbrăţișându-l. 


— Cinstite jupâne pârcalab, pe cât înţeleg, eu nu pot întârzia. Trebuie să 
purced chiar în noaptea asta, după ce pun la cale pe Călimani. Mă duc să 
găsesc pe bădiţa Simion şi să-i adun și lui cele de trebuință. Am de văzut şi 
de părintele meu. Are să se bucure muţa. Dacă nu știi domnia ta cine-i muţa, 
am să-ţi spun că-i dumneaei comisoaia Ilisafta Jderoaia. 

— Să fie sănătoasă, răspunse pârcalabul Luca, întrucâtva jignit de graba 
lui Ionuț. 

— Însă nu pot să încalic chiar acum, adaose îndată Jderul cel mititel, 
pentru că eu şi tătarul trebuie să ne împrumutăm și să agonisim cina din astă 
sară. Cei doi vânători ai măriei sale au nevoie măcar de jumătate de baniţă 
de mălai; le mai trebuie şi altele. Dacă ar fi mulţi ca dânșii, nu ştiu dacă i-ar 
putea dovedi jitniţile și cămările măriei sale. 


CAPITOLUL VI 


UNDE SE ARATĂ ȘI VORBEŞTE IAR CUNOȘTINȚA NOASTRĂ 
VECHE, COMISOAIA ILISAFTA 


Lăsând poruncă tovarășilor săi vânători să-l ajungă din urmă, Ionuț Jder 
ieşi din Cetate în zori de ziuă, la 30 august, cu sluga sa L tătarul. Din 
vremea nebuniilor, cugeta el singur, coborând domol apa Ozanei, i-a rămas 
numai harmasarul pag, pe care călăreşte și acuma. 

Încolo toate s-au domolit în el și de-acuma nu mai are alta decât să se 
facă monah la o sfântă chinovie. Numai dacă s-ar supăra pe el comisoaia 
Ilisafta, pocnind din palme și înălțând ochii spre sfintele icoane, când a auzi 
asemenea hotărâre năprasnică, şi numai dacă măria sa i-a porunci altfel, 
poate s-a învoi să-și ducă veacul tot în lume și între oamenii de rând. Într- 
adevăr numai comisoaia şi Vodă ar fi putut primi cu bună-credinţă 
asemenea mărturisire, izvorâtă dintr-o bucurie ascunsă şi vicleană. Toată 
înfățișarea blândă și moale a Jderului celui mic cuprindea o bucurie nouă, 
pe care o alinta ascunzându-și-o lui singur, ca să nu i-o ştie și să nu i-o 
risipească alţii. Îşi rosese destul zăbala în plictisul Cetăţii, îngrășându-se; i 
s-ar fi părut amar să se întoarcă îndărăt. Nu rămâne îndoială că porunca 
Domniei cuprindea eliberarea lui. Nu era o amăgire — ca să se ducă la 
Suceava şi să se întoarcă, după aceea, iar, la Neamţu. Chiar dacă va fi să 
rămâie în cealaltă Cetate, viața de acolo e mai deschisă, cu mai multe 
tovărășii; curând, vine măriei sale şi Doamnă nouă; pe urmă, pe cât înțelege 
el și pe cât a fost de părere și pârcalabul Arbore, e chemat totodată la slujba 
măriei sale și Simion Jder. Parcă l-ar fi întrebat anume măria sa pe Ionuț cu 
cine i-ar plăcea să slujească. — Eu, cu bădiţa Simion, mă duc şi până la 
Han-Tatar, nici nu-mi pasă! zise el râzând şi întorcându-se spre Gheorghe 
Botezatu. 

— Cum ai spus, măria ta? întrebă tătarul grăbindu-șşi calul şi trăgând 
după el şi pe ceilalți doi, pe care erau încărcate boclucurile stăpânului său, 
straie, arme și scule de vânătoare. Între straie, arme şi scule de vânătoare, 
vârât într-o desagă până la gât şi numai cu capul scos afară, se afla și 
Pehlivan, cățelul cel nou al Jderului. 

— Cum ai spus, măria ta? 

— Am spus: cu bădiţa Simion, eu mă duc și până la Bogdihan. 


Botezatu primi cu nepăsare vestea. 

— Mergem, de ce nu? răspunse el. 

— Tu l-ai văzut vreodată? 

— Am auzit de el, dar de văzut nu l-am văzut. Acela-i un păgân; ce am 
eu cu dânsul? Dar eu am să-ți spun domniei tale că, până la Bogdihan, în 
Ţara Chitailor, e cale depărtată, poate de şase luni, ori de un an, cine poate 
şti? Se aude că de-acolo s-aduc cuişoarele și scorțişoara de care se plânge 
dumneaei jupâneasa comisoaia, că-s așa de scumpe. Dacă ne ducem, apoi n- 
om uita să-i agonisim dumisale o traistă cu asemenea mirodenii. 

— Bine, Botezatule, n-om uita, surâse Ionuț, gândindu-se că poate să-i 
vie măriei sale un gând să-i trimeată la chitai și pe el și pe bădiţa Simion. 

Fără tine nici nu se poate, îl încredinţă el pe tatar. Nu putem uita nici pe 
Călimani. Luăm şi pe Pehlivan. 

Copoiul scheună din desagă, privind cu agerime pe Ionuț şi cerându-se 
slobod. Era un căţel cu păr fumuriu aspru şi cârlionţat. Era zbârlit și 
cârlionţat împrejurul botului, până în ochi. Jder îl avea în dar de la o căţea a 
răposatului pârcalab Albu, mare vânător în vremea sa. Tataru îl îngrijise şi-l 
crescuse şi, neavând alta de lucru în lenea Cetăţii, îl învățase felurite lucruri 
de mirare, din care pricină oștenii îi și schimbaseră numele, dându-i 
poreclă. La poruncă, se trântea la pământ și închidea ochii, mort; ori se 
înălța în sus și umbla în două picioare; ori se dădea tumba. La vânat încă 
nu-și dovedise destoinicia, dar de două ori, scăpând în pădure, fusese auzit 
de străjeri cum mâna pe costișă, ţăhnind până departe, în funduri de po- 
noare. Deci trebuia să meargă și Pehlivan la chitai. 

— ÎL luăm şi pe el, se încredinţă tătarul, ca să se mire de dânsul limbile 
păgâne, şi ca să poată amirosi drumul înapoi, să nu ne rătăcim. 

Grăind, trecură prin marginea apei și cotiră la drumul Timișului. 

Puseră caii în trap. Botezatu se ţinea aproape, însă Jder era cercetat de 
alte gânduri şi-şi grăbea umbletul. 

Soarele încă nu răsărise; după contenirea ploii văzduhul era greu de 
pâcle. Puhoaiele curgeau prin râpi. În anume locuri apa cărase bolovănişul 
din munte, împiedicând drumul. La adierile dimineţii, pădurea scutura din 
când în când stropi reci. 

Când ajunseră la șes, auziră în înălțime zvonuri de zbor și chemări. Prin 
ceaţă, treceau spre revărsările Moldovei stoluri de gâște şi rațe sălbatice. 

Într-o singură noapte șuvoaiele munţilor umpluseră albia secătuită a 
râului. 


Jder asculta cu luare-aminte glasurile văzduhului, încercând să le 
deosebească. I se păru într-o vreme că sus deasupra pâclei sânt ape, în care 
se rotesc şi umblă acele zburătoare străine, sosite odată cu furtuna. 

Calea era singuratică. Jder văzu un singur păstor într-un corn de râpă 
stând neclintit cu sarica în spate şi privind în depărtare, în șesuri. Oile îi 
erau risipite la marginea unei bălți. Când cunoscu oameni străini, acel 
cioban ridică toiagul şi chiui. Tătarul îi răspunse. Jder tresări din gândurile 
lui, râzând. Nu mult după aceea perdelele de neguri începură să se tragă la o 
parte înspre pădurile de la dealuri și soarele luci o clipă asupra așezărilor de 
la Timiş. 

— Ajungem, măria ta! strigă din urmă tătarul. Lucirea de soare se stinse. 
Jder opri. 

— Ascultă, Botezatule, porunci el. Eu am întăi şi întăi de împlinit 
porunca domnească, deci mă duc drept înainte. Tu coboară devale la curte şi 
spune dumnealui comisului celui bătrân şi dumnisale comisoaiei că vin şi 
eu numaidecât, după ce văd pe comisul Simion. 

— Să spun că slujba noastră la Cetate s-a sfârşit? se veseli tătarul. 

— Se-nţelege; dar la Timiş nu poposim decât pentru răsuflet. Are să aibă 
ce se bucura muţa... oftă Ionuț; apoi îndată zâmbi de vederea apropiată a 
comisului Simion şi de altă revărsare de soare, care se răsfrângea ca din 
oglinzi din bălțile umflate ale Moldovei. 

Gheorghe Tătarul coti spre curte; Ionuț spre odăile hergheliilor. 

Comisul Simion trebuie să fie numaidecât la închisoarea mânzilor, ori a 
strâjnicilor, unde are obicei să vie întăi şi întăi, dimineaţa. Lui Ionuț i se 
păru ciudat că nu-l găseşte. Întrebă din mers pe slujitori. 

— Unde-i comisul Simion? 

— Trebuie să fie la domnia sa acasă. 

— Însă are obicei să iasă totdeauna aici. S-a întâmplat ceva? 

— Nu s-a întâmplat nimica. Vine ș-acuma, dar nu în fiecare zi. 

— Toate aici sânt în bună stare? 

— În bună stare, jupâne Ionuţ; să n-ai domnia ta nici o grijă. Are aşa 
uneori câte-o toană comisul Simion, precum știi şi domnia ta. În câte o zi se 
îmbată. 

Ionuţ își grăbi calul printre grajdurile iepelor și odăile slujitorilor. 

Îndată sări din șa, în faţa chiliei comisului. Simion auzise tropotul. Ieși 
în ușă întăi cu sprâncenele aplecate pe ochi; îndată însă după aceea obrazul i 
se limpezi. 


«Se poate să fie iar băut», se gândi mezinul, privindu-l cu luare-aminte. 

Veni la el şi-l cuprinse. Îl sărută și-l strânse de după grumaz. Nu mirosea 
a băutură. 

— Tu eşti, Ionuț? 

— După cât se pare, eu sânt, bădiță Simioane. Spune-mi că eşti supărat, 
ca să-ți dau o veste bună. 

— Nu sânt supărat. 

— Atunci n-ai nevoie de vestea mea. 

Comisul Simion privi o clipă obrazul mezinului, desfătat de bucurie 
copilărească, şi dădu din umeri. Ionuț îl cuprinse iar, cu desmierdările lui 
viclene. 

— Să-ţi spun vestea, bădiţă? 

— De la cine? 

Odată cu întrebarea asta, pusă cu glas schimbat, Simion Jder păru că 
tresare, cuprinzând braţul lui Ionut. 

— O veste care are să te bucure, bădiţă. 

— De la Suceava? 

— De la Suceava. 

Obrazul lui Simion se lumină ca de o fulgerare. 

— Îţi aduc poruncă de la măria sa. 

Simion părăsi braţul fratelui său. Obrazul i se umbri iar. Ionuț îl cerceta 
cu luare-aminte, căutând să-l cetească. 

— Bine; spune porunca măriei sale. 

— Poate așteptai veşti din altă parte? de la cine? 

— De la nimene. Așteptam aşa o veste. Poate-i asta pe care mi-o aduci. 

Dacă-i veste rea, nu mi-o spune încă. 

Poate mă scoate măria sa de aici, cum era vorbă, ca să mă trimeată la 
Vaslui în tabără, ori în ţinutul Putnei la hotarul muntenesc. 

— Asta ar fi veste rea? 

— Nu știu, Ionuț. Poate n-ar fi rea; mai bine ar fi poate să mă duc cât 
mai departe, la marginea pământului. 

— Ce ai, bădiţă Simioane? 

Mezinul îi dădu ocol de jur împrejur, privindu-l de sus până jos. Bădiţa 
Simion slăbise. 

— N-am nimica. 

— Ai ceva, bădiță Simioane. Pe cât aș înțelege, porunca măriei sale nu-i 
veste rea. A sosit, ieri, carte la pârcalabia de Neamţ, cum că să ne ridicăm 


fără întârziere noi doi, domnia ta şi cu mine, împreună cu slugile noastre, să 
ne înfățişăm la porunca măriei sale în Cetatea Sucevii. 

— Măria sa poruncește să mă duc la slujbă acolo? 

— Nu pot ști bine; dar aşa mi se pare. «Făcând trebuință măriei sale 
acești slujitori», rosteşte cartea. Aceşti slujitori: adică domnia ta şi cu mine. 

Comisul Simion se însenină. Ochiul ager al mezinului urma să-l 
cerceteze furiş. Totuși Simion nu era deplin lămurit şi, în clipa următoare, 
îşi scutură fruntea. Se întoarse în loc şi intră în chilia lui între pielării și 
hamuri lepădate prin colţuri. Mezinul îl urmă; îşi încrucișa braţele pe piept, 
privind cu mirare la neorânduiala încăperii. Patul pe care dormise comisul 
Simion era răscolit, dovadă că hodina lui fusese mai mult o răsucire pe 
grătar, deasupra unui jăratic. De şi abia deschisese ochii la lume, Jderul cel 
mic cunoştea ceva din zbuciumele nopţilor nedormite şi avea înţelegere că 
nimic din alte tulburări ale lumii n-ar putea să îngenunche pe Simion Jder, 
decât una singură, care-l zugrumase și pe el, cu ghiare de criţă. 

Simion se trânti pe un scaun scund și-și rezemă coatele pe genunchi și 
fruntea în palme. Ionuț rămase în picioare. 

— Când e porunca să ne înfățișăm? 

— Fără întârziere. 

— Atuncea să purcedem chiar acuma? 

— Da, bădiţă Simioane. 

— La Suceava? 

— Întocmai precum spui, bădiţă Simioane. Pentru mine-i bucurie, că mi- 
am isprăvit osânda, 

— Bine că ai isprăvit cel puţin tu. A mea începe din nou. 

— Nici la Suceava nu eşti mulțămit că te duci? Acolo nu-i la capătul 
pământului. Ai vreo grijă aici? Poţi veni din când în când. 

— Ce grijă vrei să am aici, afară de slujba mea, care nici pe aceea nu 
mi-o împlinesc bine? M-a certat şi ieri bătrânul. Are dreptate şi l-am rugat 
să mă ierte. Așa încât, acuma, ori sânt eu aici, ori nu, — tot atâta-i. Rămâne 
Lazăr Pitărel, care-i bărbat vrednic. 

— Poate te întorci pentru altele, îl ispiti mezinul. Simion nu răspunse. 

Ionuț veni şi-l cuprinse de după umăr, rezemându-şi fruntea de tâmpla 
lui, viclean: 

— Bădiţă Simioane, n-ai spus la nimeni? 

— Ce să spun? De ce te alinţi aşa ca o muiere? 

— Bădiţă Simioane, nu te-ai mărturisit nici părintelui Nicodim? 


— Lasă-mă; nu-mi avea tu grija. 

— Bădiţă Simioane, spune-mi mie. Ți-i dragă o fată. Comisul se smunci 
îndărăt, apoi se izbi, holbat, spre Jderul cel mic. 

— De unde ştii? 

— De la domnia ta, bădiță. Se vede. Altceva nu poate să fie. 

Dintr-odată Ionuț scapără într-un râs pe care Simion nu l-ar fi așteptat 
niciodată ca răspuns la năcazurile sale ascunse; după aceea se prăvăLli într-o 
parte pe pardoseală, drept în felul lui Pehlivan, rămânând mort, cu ochii 
închişi. 

— Bădiţă, strigă el apoi c-un fel de nebunie, sărind în picioare și 
îmbrăţișând iarăși pe comis; asta-i mai bună veste decât toate poruncile lui 
Vodă. 

Comisul îl îndepărtă, apoi se supuse și-l primi, zâmbind, în braţe. 

— Nebunule! 

— Ba nu-s numai eu nebun; sânt şi alții. Spune-mi repede ce este, căci 
n-avem vreme de prăpădit; chiar azi trebuie să ieşim de la Timiș. 

Înfăţişarea comisului se schimbă întrucâtva, subt învăluirea mezinului 
său. Intră și soarele în chilie. Răzbătură din depărtare nechezări vesele de la 
închisorile strâjnicilor și tretinilor: 60 

— Haide, spune. 

Comisul stătea încă la îndoială. În închipuirea lui, patima pe care avea s- 
o mărturisească era un lucru de scădere și de rușine pentru un bărbat deplin 
cum era el. Ca unul trecut o dată prin foc, s-ar fi cuvenit acuma să 
primească bătălia cu mai puţină tulburare. Însă dragostea venise din nou 
întocmai cu aceeași volbură de altădată, ceea ce era ori blăstăm, ori fapt: 
altceva nu poate fi. Aşa-i și socotința comisoaiei Ilisafta. 

Simion Jder îngână și cu glas acest gând al său. 

— Aşadar muta ştie... Îi răspunse încet Ionuţ. 

— Ştie. Mai mult a înţeles domnia sa, decât i-am spus eu. Dumnisale 
nu-i place fata, de şi-i de neam. 

— Cum se poate? răcni Jder cel mic. Mă rog dumnitale, cu fata are să se 
însoare comisoaia? Spune-mi, bădiţă, cine-i. 

—Întăi să-ţi spun cum a fost întâmplarea. Eu socot că asta-i mai degrabă 
o rânduire de la Dumnezeu, decât de la vrăjitoarele de care grăieşte muța. 
Când a fost înmormântarea lui Neculai Albu cel bătrân, pârcalabul, a venit 
de la Cuejdiu un călăreț la curte la Timiș cu mare rugăminte de la jupâneasa 
Anghelina, văduva pârcalabului, ca să nu cumva să lipsească dumneaei 


comisoaia de la slujba îngropăciunii şi de la praznic. Deoarece nici una 
dintre jupânesele din ziua de azi nu cunoaște așa de bine ca dumneaei 
comisoaia toate câte se săvârșesc și trebuiesc în asemenea împrejurare. 
Fiind domnia sa jupâneasa Anghelina cu inima ruptă și friptă, într-asemenea 
foc al amărăciunii, nici se mai poate clinti din jilţ, nici nu mai are mintea 
limpede. Deci să vie comisoaia să stăpânească și să ducă toate. Când a 
primit vestea asta, muţa a prins a plânge, după care s-a bucurat și s-a 
pregătit de plecare. Numaidecât trebuia s-o întovărășească cineva pe cale: s- 
o ducă, s-o ocrotească, s-o aducă înapoi. 

— Eu nu mă pot duce, îmi spune domnia sa comisul Manole. Atâtea are 
să-mi spuie dumneaei pe drum, încât are să trebuiască să-mi facă și mie 
toate rânduielile și să mă îngroape lângă pârcalab. Te-aş ruga pe domnia ta, 
comise Simioane, zice tata, să te duci cu dumneaei, și ţi-oi fi mulțămitor 
până la sfârşitul zilelor mele. 

Deci muţa s-a suit în rădvan şi eu am încălicat și am dus-o la Cuejdiu, 
ascultând eu cu supunere toate câte a binevoit domnia sa să-mi spuie. Au 
fost toate bine alcătuite şi săvârșite și n-a ieşit nimene din poruncile muţei. 

A plâns şi domnia sa cu mare glas, după cuviinţă, și a ocrotit pe toţi 
oaspeţii în jurul domniei sale, la praznic, şi jupâneasa Anghelina a fost tare 
mulțămită că s-au isprăvit toate cu bine. Eu am găsit doi prietini şi stam aşa 
de vorbă cu ei, ca unul care n-are altă treabă. Vine lângă noi și Niculăieş 
Albu, feciorul răposatului. Frumos băiet şi vrednic; însă nu mi se părea 
deloc întristat. Umbla cu capul gol, cum e rânduiala feciorilor mortului, însă 
avea pe el strai prea împodobit pentru acea călătorie din urmă a părintelui 
său. Ne pofteşte în chilia sa şi ne cinsteşte cu vin. După asta ne scoate în 
cerdac şi ne roagă să priveghem la lumea strânsă, să-i spunem care 
jupâneasă şi care jupâniță ne place mai mult. Atuncea mi-a arătat el o 
jupâniţă subțire și bălaie. 

— O vezi? mă întreabă. 

— O văd. A cui e? 

— Uită-te lângă dânsa, la stânga, se află o jupâneasa naltă, grasă și 
frumoasă. Aceea-i mama ei. Și mai încolo un boier mare, smolit şi cu nas 
coroiat, care grăieşte c-un fel de blândeţă. Acela-i tatăl ei și-l chiamă laţco 
şi-i cel mai bogat om din Țara Moldovei. Din pricina acestui laţco, 
prietenilor, a pătimit şi s-a îngropat pârcalabul cel bâtrân Albu. Să-mi 
răspundeţi dacă nu se cuvine să-și plătească fapta sa. 

Când a spus vorba asta, Niculăieş a râs. 


După câte ştiam eu mai cu samă de la muţa, din cele ce-mi vorbise pe 
drum, într-adevăr patima pârcalabului se trăgea dintr-o întâmplare în care au 
fost amestecați boierii pieriţi la Vaslui astă-iamă. Întâmplarea a fost la casa 
lui laţco; iar laţco şi-a păstrat capul. Poate n-a fost vinovat; dar n-a fost 
vinovat nici pârcalabul Albu. Poate n-au fost vinovaţi nici ceilalţi boieri, 
zice muţa. 

Mă uitam la jupân laţco, ascultând ce-mi spune Niculăieş. Văd că a 
întors spre noi capul copila acelui Iațco. Când a dat cu ochii de noi, a întors 
repede fruntea. După aceea iar s-a uitat furișat cătră noi. A treia oară am 
văzut că mă priveşte cu stăruinţă, deci se uita la mine. 

Comisul Simion se opri și întrebă, râzând cu puţină amărăciune: 

— Din ce se scoate veninul? 

— Din buruieni, bădiţă Simioane. 

— Nu-i adevărat. Eu am primit veninul din ochii fetei lui Iațco. L-am 
simţit în mine ca o dulceaţă, ce-mi pătrundea toată fiinţa. Se alina un timp și 
iarăși mă străbătea. 

N-o știam. Nu vorbisem niciodată cu dânsa. Nu-i cunoșteam numele. 

Băgase ea de samă ceva la mine? Într-un timp, mi-a zâmbit. 

Repeziciunea asta cu care m-a prins nu-i place muţei. Cuviincios nu este 
pentru o jupâniță, zice dumneaei, să zâmbească unui bărbat. Cu toate 
acestea, mi-a zâmbit. Uită-te la mine şi vezi în ce stare m-a adus. 

În după-amiaza zilei a doua, adunarea de la Cuejdiu s-a risipit, urmă 
bădiţa Simion. Boierii s-au suit în rădvane şi s-au dus. Nu am înţeles de ce a 
venit cătră mine jupân laţco şi m-a întrebat când plec cu jupâneasa 
comisoaie, deoarece și dumnealui are același drum cu noi și ar pofti să 
mergem tovărășie. 

— Nu te mira, jupân comise Simioane, de rugămintea mea, zice jupân 
laţco. 

— Sânt mirat numai că-mi cunoşti așa de bine numele, cinstite jupâne. 

— Îţi cunosc numele și am aflat și de tatăl domniei tale, cinstitul comis 
Manole Păr-Negru. Eu am, comise Simioane, o nevastă care ştie toate din 
cer și de pe pământ, așa cum știu toate nevestele. Şi mai am o copilă, care 
de-asemeni află toate câte sânt pe lume. Ea m-a îndemnat să vin să te caut și 
să cunosc în domnia ta pe cel mai destoinic călăreț și pe cel mai tare 
mânuitor de sabie din câți boieri are măria sa. Domnia ta ai prins pe feciorul 
Hanului Mamac și pe fratele Hanului. Deci dă și domnia ta laudă muierilor, 
care află toate. Am venit să te rog, comise Simioane, să nu te depărtezi de 


noi cât vom merge pe un drum, deoarece am eu o taină şi o frică, pe care am 
să ţi-o lămuresc altă dată când mă voi bucura de prietinia domniei tale. 

I-am răspuns că nu trebuie să aibă nici o grijă. Toate drumurile ţării sânt 
subt ocrotirea măriei sale. 

— Nu mă tem de hoţi de rând, a răspuns laţco; am slujitori buni. Mă tem 
de duşmani. 

Atunci mi-am adus aminte de vorbele lui Niculăieş Albu. M-am gândit 
şi la altele, mai ales să văd de aproape ochii ce mă înveninaseră. Am primit 
rugămintea lui jupân laţco. După ce am ieșit în drumul mare, l-am lăsat să 
se depărteze cu rădvanul și cu slujitorii până ce se va alina colbul stârnit de 
cai şi roți. Urmam după aceea noi — muţa în rădvan, eu calare. La o 
cotitură, la margine de pădure, am zărit un căpuşor bălai privind în urmă. 

Nu mult după aceea s-a întâmplat lucrul de care se temea jupân Iaţco. 

În pădure, la un dâmb prăvălatic, au ieşit din râpă oameni armaţi, oprind 
caii. Slujitorii călări ai lui laţco au tras săbiile. Erau doi și mi s-au părut 
oameni vrednici. Îndată am fost şi eu în sprijinul lor. După ce am pălit pe 
câţiva dintre năvălitori, sângerându-i, am rămas stăpâni. Am poruncit celor 
doi slujitori să-și repeadă caii după dânşii, ca să apuce pe vreunul din ei. 
Dar locul era prăpăstios. Lotrii s-au mistuit în râpă. Slujitorii s-au întors 
singuri. Jupân laţco mi-a zis: 

— Aşa-i că bănuiala mea se adevereşte? 

S-a coborât din rădvan la mine și jupâniță. Atuncea am văzut-o de 
aproape şi mi s-au împainjenit privirile. Am auzit-o grăind şi n-am înţeles 
ce spune. Mai degrabă muţa, care ne-a ajuns din urmă, a putut-o desluși. 

Mi-a spus domnia sa după aceea că fata lui laţco n-ar fi decât o ruscuță 
bălană, cu ochii de leuştean și cu obrajii stropiţi de pistrui. Așa îmi place 
mie; dacă ar fi altfel, nu mi-ar plăcea. 

După ce ne-am împrietinit noi cu felurite vorbe, am pornit iarăși — de 
data asta împreună. Am mers aşa fără nici o supărare până la apa Cracăului. 
Când făceam câte un popas, jupânesele nu mai conteneau din vorbă. Mai 
ales muţa; şi mai ales jupâneasa lui laţco. Așa era de blajină jupâneasa 
comisoaie cu domniile lor şi aşa le zâmbea și-i poftea, încât eu m-am 
încrezut; dar în inima muţei nu era nici o prietinie, precum ai să te 
încredinţezi singur. 

Ajungem noi la apa Cracăului. Trece rădvanul lui jupân laţco întăi. Când 
trecem și noi prin vad, se întâmplă un lucru la care nu se aştepta nimeni. Se 
suie o roată de dinainte pe nişte bolovani şi se prăvale rădvanul într-o parte 


atât cât trebuia ca s-o lepede pe jupâneasa Ilisafta în baltă. Când a tipat 
dumneaei ca înjunghiată, eu am și fost alături, apucând-o de-o aripă şi 
trăgând-o la mine în șa. Uitându-mă în clipa aceea înainte, am văzut pe fata 
lui Iațco râzând cătră mine. Poate râdea mai mult de întâmplarea comisoaiei 
şi de fustele dumnisale muiate. Cum am ajuns pe celalalt mal, amândouă, și 
fata și jupâneasa lui laţco, au fost lângă muta, împresurând-o cu mângâieri. 

Au dat jos pe jupân Iaţco împingându-l spre rădvanul nostru, iar pe muţa 
au suit-o în locul lui. Au schimbat foile de pe dumneaei, au învălit-o, au 
doftorit-o, încât iarăși m-am gândit că toate acele întâmplări care urmau una 
după alta sânt bine orânduite în catastiful cel de sus, la Dumnezeu. 

După ce s-a întemeiat asemenea prietinie, jupâneasa Ilisafta numaidecât 
trebuia să oprească pe străini în popas de sară, la Timiș. Trebuie întăi să se 
vadă şi să se afle în lume ce fel de gospodărie are domnia sa; al doilea, ce 
fel de plăcinte cu brânză de oaie știe să pregătească domnia sa — dintr- 
acele din care a gustat și Vodă, lingându-și degetele. Toate au fost făcute cu 
voie-bună, ca la o primire de oaspeţi. Bucuros s-a arătat mai ales comisul 
Manole şi s-a împrietinit numaidecât cu jupân laţco, fără nici un fel de 
prefăcătorie — mâncând domniile lor un clapon fript și bând câte un ulcior 
de vin. lar jupâneasa llisafta părea şi mai bucuroasă și mai plină de 
prietinie. A întrebat-o pe jupâneasa Anca a lui jupân laţco despre aşa de 
multe, încât de la o vreme au trebuit să intre într-un ietăcel, ca să fie sfatul 
domniilor lor în cea mai mare taină. 

Cât au stat jupânesele într-o odaie cu noi, Maruşca mi s-a părut că-i o 
sfântă mucenică. Așa-i numele ei; cel mai frumos nume. 

«Mi se pare că are dreptate comisoaia, îşi zicea în sine Ionuț; cum poate 
cineva să spuie că Marușca e cel mai frumos nume?» 

— Ședea dreaptă pe divan, urmă comisul Simion, privind-o, văzând-o 
aevea şi zâmbindu-i; şedea dreaptă pe divan, cu mânuţele în poală. Din 
când în când își frământa degetele; nu se uita la mine, nu rostea nici o 
vorbă. Dar după ce au ieșit jupânesele, fără să se grăbească s-a mișcat, a 
trecut pe lângă bătrâni care se înțelegeau foarte bine din pahare, la masă; și, 
după ce a ajuns în ușa deschisă, m-a întrebat să-i lămuresc ce se vede cătră 
pădure, subt asfinţitul soarelui. 

M-am dus lângă dânsa, ca să-i dau răspuns: 

— Acelea-s grajdurile măriei sale. Acolo se află iepele și mânzii; şi 
harmasarii cei vestiți ai măriei sale. 

Ea m-a lăsat să-i vorbesc, furișându-se pe sub rourusca cerdacului. 


Când am fost numai eu cu ea, am priceput cât e de înțeleaptă. Multă 
vreme n-aveam, căci se putea să iasă numaidecât în urma noastră 
jupânesele. Aş fi vrut să-i spun totuși ceva, de şi nu ştiam ce. Ea mi-a arătat 
îndată că n-am nevoie de vorbe. A venit sub brațul meu și și-a rezemat 
fruntea de mine. Am ameţit, am închis ochii. Aici comisoaia are poate 
dreptate: m-a împuns în inimă. Am cuprins-o şi ea a ridicat gura spre mine, 
voind parcă să strige, — dar s-a supus numaidecât și a tăcut. Când am vrut 
s-o sărut a doua oară, mi-a ieşit uşor de sub braţ; a trecut în cerdac, pe urmă 
a intrat în odaie și s-a aşezat iar pe divan, cu ochii plecaţi, ca o sfântă 
mironosiţă. 

Cum am înţeles focul întru care am intrat, am pornit spre pădure, pe jos 
şi cu capul gol, ca să mă răcoresc și să cuget. Nici nu m-am putut răcori, 
nici n-am putut cugeta. Când m-am întors, se întuneca; jupâneasa Ilisafta 
poruncise să se aprindă luminări și să se întindă iar masa. 

Comisul Simion se opri. 

— Pe urmă? îl îndemnă Jder cel mic. 

— Atâta-i. 

— Când s-a întâmplat? nu mi-ai spus până acuma nimica. 

— S-a întâmplat de puţină vreme, în vara asta. De atuncea ai mai fost tu 
la Timiş; dar era într-o vreme când încă mă stăpâneam. Acuma-i gata; nu 
mai pot; mă ia puhoiul la vale. 

— Bădiţă Simioane, după ce-i vedea-o iar, ai să te potoleşti. 

— Într-adevăr, de-atunci n-am mai văzut-o. Dacă Vodă poruncește să mă 
duc la Suceava, cred c-am s-o caut. Jupân laţco are așezare destul de 
apropiată de Cetatea măriei sale. Numai să nu fie vreun duh și o înșelare, 
cum spune muța. Dumneaei îmi ascunde necontenit în straie buruieni 
descântate. Nana Chira cunoaşte mai ales desfacerile de farmec şi mai cu 
samă de farmec de dragoste. Dar eu nu cred nimica; nici nu primesc să-mi 
desfacă. Știu eu ale mele. 

Fraţii rămaseră o vreme tăcuţi, privind afară, pe ușa deschisă. Soarele 
biruise cu desăvârşire, risipind negurile și umplind de strălucire tăpșanul 
Timișului. Ionuț avu o clipă de vis mâhnit și de păreri de rău, apoi îşi 
scutură fruntea. Aceeași mişcare o făcu și comisul Simion. Chiar atunci se 
auzi afară glasul comisului Manole și Lazăr Pitărel se ivi în ușă. 

— Acuma eu şi bătrânul sântem împăcaţi, zise comisul Simion cătră 
Jder cel mic. El îmi ţine partea; spune că să mă grăbesc, cât mai are putere 
să joace la nuntă. Muţa însă e potrivnică. 


Amândoi ieșiră în soare. Comisul Manole nici n-avu vreme să descalece. 

Mezinul se cățărase la el, cuprinzându-l și îmbrăţișându-l. 

— Du-te degrabă devale, îi porunci bătrânul, desfăcându-se din braţele 
lui; te-aşteaptă comisoaia, ca să te judece pentru toate răutăţile pe care le 
săvârşești. Am înţeles că pe comisul Simion îl chiamă la Suceava măria sa. 

Bună veste, care deasemenea nu-i place comisoaiei. De ce trec anii, de 
ce-i plac dumnisale comisoaiei tot mai puţine lucruri. Am înţeles eu că 
doreşte iar o tinereţă; dar asta nu se mai poate. N-ai pornit? 

— Mă duc numaidecât, cinstite comise și dragă tătuţă; îl aştept numai pe 
bădiţa Simion. 

— Lasă-l pe el. Trebuie întăi să ne sfătuim, să vedem cum rămân 
treburile de aici. După aceea şi-a lua caii, boclucurile ș-un slujitor ș-a 
coborât devale. 

Comisul Simion asculta cu fruntea plecată ce se spune și se plănuiește, 
supunându-se destinului. 

Jder cel mic încalecă şi cobori la curte. 

Cum pătrunse în cerdacul de dindos, simţi în nări miroaznă de găină 
friptă. Şi cum vâri capul pe ușă, se simţi cuprins și îmbrățișat. 

— la sa-ţi dai samă, tu răutate a lumii, îl mustră jupâneasa Ilisafta, cum 
cutezi să treci în altă parte, când drumul tău era întăi aici, la maică-ta? 

— Dragă muţă, bate-mă şi pe urmă iartă-mă. Am dus poruncă grabnică 
lui bădiţa Simion. 

— Am auzit. Vină după mine; spune-mi cât ti-i de foame. Nu atâta 
pentru foamea ta te-aduc aici, în cămara asta, cât ca să mă pot așeza. De la o 
vreme, mă tot dor picioarele. De două săptămâni, nu pot dormi noaptea. 

Nu știu ce să fac, dragul mutei. Am chemat pe popa Dragomir să-mi 
cetească; am pus pe nana Chira să-mi descânte; până acuma n-am folosit 
nimica. Dac-oi ajunge cu bine la Sântămăria cea mică, am să mă duc la un 
sfânt schit care se chiamă Negura. Acolo este o icoană făcătoare de minuni 
pentru dureri de picioare. 

— Dragă muţă, zise Jder, pândind un popas al comisoaiei, ce facem cu 
bădiţa Simion? 

Jupâneasa Ilisafta tresări şi se zbătu pe divan, parc-ar fi ajuns-o jăratic. 

— Ţi-a spus? ce ţi-a spus? 

— Mi-a spus că i-i dragă fata lui laţco. 

— Ba eu ţi-oi spune, dragu mamei, că asta-i altceva. Boala se chiamă 
săptămâna-chioară. El nu vede că fata aceea-i numai cât degetul? N-ai ce 


strânge în braţe; păr de cânepă, obraz stropit; ce vede el la dânsa? Of şi iar 
of! Acest fecior îmi dă multă grijă și amărâte gânduri. Aicea vede oricine 
fără nici o greutate că e un fapt. I-a dat ceva în băutură; ori i-a aninat de 
strai o ghiară de liliac. Parcă nu ştim noi cum se săvârşesc toate acestea? 
Acuma ne străduim să-l scăpăm şi nu ştiu cum oi face. 

— Se tămăduiește el singur, după ce i-a fi nevastă. 

— Unde se poate asta, dragu mamei? Tu grăieşti ca un copil neştiutor. 

Las' că-i o urâtă, — asta-i una la mână; dar eu am să-ţi spun ţie că sânt și 
alte multe pricini la mijloc. 

Întăi şi întăi acest Iațco Hudici e un venetic, boier nou al măriei sale 
Ștefan-Vodă. El de neamul lui ar fi arman din Ucraina. Făcând el bani mulţi 
cu negoțul în Ţara Leșască, a fost cu credință pentru coconul lui Bogdan- 
Vodă — și l-a împrumutat în vremuri grele pe măria sa Ștefan cu 
douăsprezece mii de taleri nemţești. Acuma i s-au întors paralele înapoi cu 
dobândă şi are avere de-o măsoară cu baniţa. Dar poate să aibă haznalele 
lumii; nu-i decât un eretic din tagma lui Arie. Adevărat este că s-a lepădat 
de păcătoșenia lui și l-a binecuvântat prea sfințitul de la Suceava în legea 
noastră moldovenească; dar eu știu de la bătrânii noştri că oala veche nu se 
mai face nouă. Așa că Marușca aceea, pe lângă toate, e și fata armanului. 

Unii spun însă că nu-i copila lui Iaţco. Jupâneasa lui e rusca din Ucraina 
şi s-ar fi însoțit cu laţco fiind văduvă și având pe Maruşca. Altfel acel boier 
e om bun și cu dreptate; în dragostea jupânesei, a luat de suflet pe copilă și 
i-i tată mai bun decât celalalt care a lasat-o de izbelişte şi în sărăcie cu 
maica ei. Acela a fost un pribeag; nu se mai ştie nimic de el; a pierit la turci. 
Apoi te întreb: cum putem noi primi o însoţire cu o asemenea copilă, care se 
trage din nişte țărani malorosieni de rând? Descurcă-mă tu, dragu muţei, că 
eu nu pot. Dacă-i fata lui Hudici, nu se poate; dacă nu-i fata lui, iar nu se 
poate. Doamne Dumnezeule, zic eu mai degrabă, încurcate-s cărările 
noastre în astă lume; numai dincolo ne pui sfinţia ta pe calea cea dreaptă. 

Vinovat, zic eu în gândul meu, este şi acest mărit și slăvit Ștefan-Vodă, 
care îngăduie în divanul măriei sale boieri venetici. Acuma jupân laţco e 
cneaz în Ţara Moldovei și are cele mai mari prisăci; dar înainte vreme a fost 
neguţător arman. Ocrotindu-l pe jupân Hudici și căutându-i în coarne, măria 
sa Ștefan-Vodă a prigonit pe boierii noștri de baştină. Unora le-a luat capul. 

Alţii au murit de inimă rea. Așa a fost bietul pârcalab Albu, pe care l-am 
bocit şi eu. Săracii noștri boieri şi cneji de la Moldova au intrat la grea 
slujbă. Acest Ștefan-Vodă nu-i iartă și nu-i cruţă, de și domniile lor au fost 


temelia Țării, pe când domniile treceau cum trece vântul. Temându-ne de 
măria sa, toți trebuie să ne supunem — zic domniile lor, după cum i-am 
auzit; însă oftăm după vremea de demult, când toate erau în puterea noastră. 
Ce-au să spuie domniile lor boierii de ţară când or vedea că feciorul cel mai 
mare al comisului Manole se însoțește cu veneticii și arienii? 

Dragu muţei, nu se poate cu niciun chip. Am pus pe nana Chira să 
săvârşească cele de cuviință. Dacă nu văd izbăvire cât de degrabă, apoi iau 
cu mine lumânări de ceară, gătite şi descântate, ca să le duc la icoana 
Maicei Domnului, la schit la Negura. După aceea i-or cădea solzii de pe 
ochi, și are să se mire el singur de ce i-a fost drag. 

Tu o cunoşti? ai văzut-o vreodată? 

— N-o ştiu, nici n-am auzit de dânsa decât acuma, dragă muţă. Însă 
altfel decât spui domnia ta nu poate fi. O mai chiamă şi Marușca. 

— Numele ca numele. A avut și măria sa Ştefan-Vodă, demult, o 
dragoste cu asemenea nume. Însă ar fi putut să fie batâr frumoasă, — aşa 
cum e maică-sa jupâneasa Anca. Stam și mă uitam la dânsele, mirându-mă. 

Ce să facem? Toate ale vieţii și lumii sânt de mirare. Dacă mi-a primi 
sfânta icoană rugăciunile și l-oi vedea pe fratele tău mai liniștit iar mie mi s- 
a mai alina durerea de picioare, apoi tot am să mă învrednicesc să mă duc 
până la Suceava, să mă sfătuiesc cu unele și cu altele jupânese vechi; și am 
să trec şi pe la curtea lui jupân Hudici; astfel, dacă este cumva altă taină la 
mijloc, o desleg eu şi pe aceea. 

Jder cel mic se veseli, fiind de părere că jupâneasa lIlisafta are să 
călătorească la Suceava mai ales ca să-și vadă feciorii. 

— Af şi of, Ionuț, se tângui comisoaia; rămân aicea singură și comisul 
Manole e tot mai tiran cu mine. Toate acestea câte le-ai aflat acum, domnia 
sa nu mă sufere să i le spun. Închipuieşte-ţi că domnia sa dă învoire lui 
Simion. Dacă i-i dragă fata, n-are decât s-o ceară, zice domnia sa. Ha-ha! 
vreau să mă bucur de nepoți! strigă iarăşi domnia sa. Ce spui tu de asta? 

Jder cel mic nu găsi de cuviință să spuie nimic. Jupâneasa Ilisafta îl privi 
bănuitoare. 

— Nu cumva ai și tu vreun dor ascuns, dragu mamei? Spune repede, ca 
să nu te înăduși. Așa a stat Simion și a tăcut săptămâni de zile, încât m-am 
spăriat pentru viaţa lui. Ori te înăduși, ori crapi: așa-i socoteala acestor 
suferinți. Dacă te mărturiseşti, îţi vine o ușurare. 

— Mulţămesc lui Dumnezeu, se veseli Jder, sânt în deplină sănătate. La 
Cetatea Neamţului nu se vede obraz femeiesc nici cu pistrui, nici fără 


pistrui. Rânduiala noastră este să trăim ca niște călugări. 

— Așa-i şi la Suceava? 

— Acolo-i întrucâtva altfel, comisoaie Ilisafta. În Cetate e şi curtea 
măriei sale. Pe lângă asta, acolo sânt mai multe schimburi de oști și trăim 
şi-n târg la Suceava, care-i vestit târg în toată lumea pentru frumuseţile lui. 

Trebuie să-ţi mai spun, comisoaie Ilisafta și dragă muţă, că slujba măriei 
sale poate fi şi în altă parte. Măria sa ne poate trimite la tabere, ori în 
hotarul unguresc, ori la hotarul Țării Leşești, după voia măriei sale. Pe cât 
s-aude, îndată ce face măria sa nuntă, ne gătim ca să batem război cu Țara 
Muntenească. Mai cu samă pentru asemenea treabă ne poftește pe noi măria 
sa. 

— Am auzit, am auzit! se tângui iarăşi jupâneasa Ilisafta. Pân-acuma a 
avut Domnia alte rânduieli; își căuta soțiile la leşi ori la unguri, între rudele 
crailor. N-aş putea să-ţi spun că-mi place, dar așa a fost datina. Acuma ce-i 
vine măriei sale să trimeată în cealaltă lăture a pământului să-i aducă o 
împărătiță tătăroaică? 

— E nepoată a împăraţilor de la Țarigrad, muţă dragă și jupâneasa 
Ilisafta. 

— Mira-m-aş! eu am auzit că-i o tătăroaică. Au moldovenii noștri 
asemenea slăbăciuni. 

Jupâneasa Ilisafta se opri deodată, mușcându-și buzele; apoi scuipă uşor 
asupra Jderului, descântându-l: 

— Nu mai şti tu toate; am spus şi eu o vorbă. 

— Vorba asta, muţă, o cunosc eu, deoarece nu mai sânt prunc. Îţi sărut 
mâna, jupâneasa comisoaie, şi te poftesc să ierți pe comiși pentru dragostele 
lor, iar măriei sale să-i îngădui să-și aducă mireasa de unde poftește. 

— Știu, ştiu, se umili comisoaia; ori mi-a plăcea mie, ori nu, împărătiţa 
aceea de la Mangop tot vine. Ce ştii tu de alte tătăroaice? 

— Ştiu de vorbele care se spun împotriva comisului Manole. Una ar fi 
fost maica mea cea dintăi, pe care n-am cunoscut-o. 

— Deasemenea tatarcă, spune comisul Manole, însă nu-i adevărat. 

Doamne Dumnezeule, oftă și se închină comisoaia, acestea sânt 
muceniciile mele pe care le port cum ai purtat sfinţia ta crucea pe Golgota. 

După ce-și şterse lacrimile, jupâneasa llisafta se bucură însfârșit de 
vederea mezinului său, îşi uită durerea de picioare și se duse să-i aducă 
mâncare şi pită proaspătă. Îi puse talerul dinainte și privi cu plăcere pe 
Ionuţ cum rupe cu dinţi albi şi tari ca de oţel dintr-un picior de găină friptă. 


După ce se așeză iar în fundul divanului, își urmă sfatul. 

— Supărată pentru urmările lui Vodă află că este și cumnată-ta 
Candachia. 

Ionuţ n-avea când răspunde ori întreba. 

— Ştiu că eşti doritor să afli numaidecât din care pricină e supărată 
cumnată-ta Candachia, urmă cu plăcere jupâneasa Ilisafta. A poftit să fie 
pârcălăbeasă. După ce a răposat jupânul pârcalab Albu, jupâneasa 
Candachia, cumnată-ta, a trimis numaidecât pe Cristea la Suceava, să intre 
la măria sa şi să-l roage numaidecât să se milostivească, dându-i pârcalabia 
de Neamţu. N-a mai avut nevoie Cristea să se ducă la Suceava. De abia ne- 
am întors noi de la înmormântarea pârcalabului vechi și s-a zvonit că a 
intrat în Cetate pârcalab nou. Atuncea s-a scârbit jupâneasa Candachia că n- 
are să mai aibă vânători la scară, nici n-are să trâmbiţeze buciumele pe zid, 
când are să se suie domnia sa cu soțul său la Cetate. Nici n-au să-i iasă 
înainte oștenii, când se lasă puntea pe lanţuri. A venit dumneaei aici și s-a 
tânguit că de mult poftește să fie pârcălăbeasă și iată, a rămas întru suferinţa 
răbdării. Atuncea a împins pe vistiernicul nostru Cristea să se ducă la unele 
adunări boiereşti, care s-au scornit după moartea pârcălabului Albu. Se află 
boieri şi jupânese care au și ei suferinţi la fel şi s-adună ca să-şi spuie unul 
altuia, la ureche, vorbe asupra măriei sale. S-aude că măria sa vrea să bată 
război la Țara Muntenească. Să vedem. 

Întâiul noroc al măriei sale a fost cu Matiaș-Crai, când a stropşit oştile 
lui Matiaş-Crai la Baia. Al doilea noroc al măriei sale a fost când a intrat în 
Secuime, trimeţând călăreţii săi să pălească până la Sighişoara. Atuncea a 
prins măria sa pe Petru Aron-Vodă şi, când a pus să-i deie jos capul, s-au 
îngurzit grumazurile tuturor. Al treilea noroc al măriei sale a fost la 
dumbrăvile de la Lipnic. Atuncea s-au înfricoșat tătarii, căzând cu frunţile la 
pământ. Deci având măria sa noroc de trei ori, a patra oară poate să nu mai 
aibă noroc. Căci Radu-Vodă, de la Țara Muntenească are în sprijinul său pe 
turci; iar pe turci nu i-a biruit nimene niciodată de când e lumea și 
pământul, fiind ei trimeşi ca o pedeapsă împotriva creștinilor și având în 
sprijinul lor și pe Diavol. Deci au nădejde într-a patra oară; atuncea poate se 
gândesc unii să se plece la mila Radului-Vodă. 

Ionuţ isprăvise piciorul de găină friptă: 

— Comisoaie llisafta, zise el cu obrazul plin de îngrijorare; pentru 
asemenea gând au căzut capetele lui Isaiia vornicul şi a soților săi. Dacă n- 
or fi înţelepţi vistiernicii, atuncea poate să rămâie, într-o zi, și ei scurtați. 


Nu i-ai dat domnia ta un sfat jupânesei Candachia? Asemenea adunări 
sânt cu primejdie. Măria sa are legământ de la Dumnezeu, precum au 
mărturisit și comisul Manole și starostele Nechifor; biruinţile și slava lui 
sânt mai presus de oameni. Deci va birui pe Radu-Vodă și va tăia pe cei 
care-și vorbesc la ureche. 

— Vai, dragu mamei, cum ţi s-au aprins ochii! Adevărat este: așa am 
spus și eu jupânesei Candachia, să adune acasă pe soțul său. Măria sa 
Ștefan-Vodă a împlinit doisprezece ani de domnie, și, după cum i-a cetit 
planeta sa şi zodia sa acel popă învăţat din Lehia, dacă a domnit cu bine ani 
doisprezece, va mai domni doisprezece; iar dacă va ajunge în putere și în 
anul al douăzeci și patrulea, atuncea puterea sa va mai ţinea încă pe atâţia 
ani. 

— Am auzit şi eu de asta. 

— Aicea la noi a venit într-o sară un călugăr cam împrăștiat la minte, cu 
numele Stratonic. El ne-a spus despre planetă și zodie; după aceea a poftit 
să-i dau de mâncare; pe când mânca a început a ispiti pe comis şi a-l întreba 
de una, de alta. Comisul Manole e ca bourul din pustie: merge drept înainte, 
sfărâmând; aşa că el s-a încruntat la monah, poruncindu-i să nu mai întrebe, 
căci nu poate fi om trăitor în Ţara Moldovei care să nu dorească sănătate și 
izbândă măriei sale. Atunci monahul acela Stratonic s-a rugat cu umilință să 
fie iertat. După ce a ieşit comisul, însă, monahul s-a întors cătră mine 
ispitindu-mă dacă n-aş avea cumva altă părere. Eu i-am răspuns că am 
părere să chem înapoi pe comis — să-l întrebe iar pe dumnealui comisul 
dacă nu-i mulțămit cu cele ce-a aflat. 

Urmând a vorbi cu el, am înţeles că se duce cătră acele adunări boierești, 
deci nebunia lui trebuie să fie mai înţeleaptă decât ne închipuim noi. Cum i- 
am spus toate acestea, Candachia s-a suit în trăsură şi s-a dus numaidecât 
unde știa domnia sa, ca să-și aducă acasă vistiernicul. 

În vremea cât comisoaia Ilisafta urma să spuie toate câte ştia, 
bucurându-se de vederea mezinului său şi de pofta lui de mâncare, comisii 
ceilalți — bătrânul și cu Simion — coborâseră de la herghelie. Venind până 
în preajma acelei cămări, auziseră glas şi-şi plecaseră urechea, după care se 
depărtaseră numaidecât în vârful degetelor, ieşind afară, ocolind casa şi 
trecând în cerdacul cu rouruscă. Acolo oftară cu mulțămire, așezându-se 
unul lângă altul și tăcând. Asta era părerea lor de bine și de rău, într-un ceas 
de despărţire ca acela. Slujitorul comisului Simion, cu numele Niţă Negoiţă, 
şi slujitorul lui Ionuț aduceau și grămădeau într-un colț straie și arme. Nana 


Chira, care avea înțelegere a supărărilor şi mângâierilor omului, aduse și 
puse pe masă, lângă cinstiţii comişi, un ulcioraş de vin de la cămară. Mai 
veni o dată, ca să lese şi patru ulcele, după care se dădu după ușă, așteptând 
o vreme. Neauzind nimic, se duse clătinând din cap. 

Bătrânul şi feciorul se uitară unul la altul, după ce numărară ulcelele. 

Abia după aceea îşi dădură sama că roaba cămărășiţă avea şi ochi, nu 
numai urechi, și știa să facă bine numărătorile. Pe poartă, prin umbra teilor, 
se arătă părintele Dragomir, înaintând cu greutate şi pufnind de puterea 
arşiții. Îndată după ce se arătă părintele Dragomir, se opri în urma sfinţiei 
sale, la poartă, ş-un tropot de cal. Veni îngrijat, la același pridvor, starostele 
Căliman. Socoti ulcelele, le găsi în număr potrivit şi trase la sine pe a sa. 

— Gata! zâmbi comisul Manole cătră feciorul său. 

Cum s-a aşezat părintele Dragomir, suflând cel dintăi în fundul ulcelei, 
îndată a şi dat veste de mirare, cum că nu mai departe decât în nouă zile 
măria sa dă zvon din bucium și scoală ţara la război. Altă lămurire nu are 
cutremuratul de pământ din ajun. Când se va cutremura pământul în 
numărul berbecelui, a cetit dascălul Pamfil în gromovnicul lui, va fi vrajbă 
şi tăiere între împărați și o muiere ismailiteancă va făta scorpie cu chip de 
om. 

— Ptiu, drace! a ridicat din cealaltă parte glas Nechifor Căliman, 
pipăindu-şi falca de unde-i lipsea a doua măsea. La sfânta mănăstire 
Neamţu a fost sobor şi ieromonabhii cei mai învăţaţi au deschis cărțile sfinte, 
ca să găsească în ele, cum se cuvine, înțelegerea a toate. S-a găsit într-o 
carte veche scris cum că se cutremură pământul atunci când iese la faţa 
mării Leviatanul; atuncea îl fulgeră soarele și el cade iar la întuneric 
zvârcolindu-se. Se adevereşte asta mai ales dacă șapte nopţi au cântat 
cucoşii c-un glas schimbat ca de spaimă —stând, în toată lumea, atunci 
când cântă, cu pliscurile întoarse spre răsărit. Adevărat, au zis unii monahi 
bătrâni, care n-au somn noaptea, cucoșii au cântat astfel cum scrie la carte. 

Deci se va ridica război mare împotriva limbilor păgâne. Cind, nu se știe 
anume, dar semnele s-au arătat. 

Le-am spus și feciorilor noştri asta — când am văzut mai ales că au 
poruncă să se înfăţişeze la Domnie. 

— Să ştiţi, feciori, tu Onofrei şi tu Samoilă, că are să fie război. 

Ei au răspuns: 

— Las! să fie. 


CAPITOLUL VII 


JDERII SE DUC LA DOMNIE 


Cei doi Jderi, cu slujitorii lor, au intrat la Cetatea Domnească la 2 a lunii 
septemvrie, adică a doua zi de anul nou 1472. La ceasul al C treilea al 
dimineţii, când au ajuns ei, măria sa Ștefan Vodă era în divan, ţinând judeţ 
pentru o călcare de pământuri ce s-ar fi făcut la Prut într-un loc ce se 
chiamă Vadu Calului. Pricinaşii erau de față la uşa spătăriei, împreună cu 
preoţii și bătrânii lor, ca să le fie mărturie. Cum era obicei, Vodă intrase la 
divan după ce ascultase slujba dumnezeiască în paraclis și luase anafura. 
Astfel orânduia dreptăţile până cătră vremea amiezii, după care oamenii se 
trăgeau la o parte, fie ca s-aştepte hrisovul domnesc întărit şi pecetluit, fie 
ca să se întoarcă la locurile lor, cu boieri de curte și hotămici, pentru 
desăvârşita încredințare a judeţului. Toată lumea se înfățișa cu cutremur la 
măria sa, îngenunchind sub sabia dreptăţii sale ştiind că măria sa stă pe 
acest pământ al Moldovei ca să ţie statomică rânduiala lui Dumnezeu. Cum 
pământul îşi dă roadă, așa muritorul să-și încheie munca, fără strâmbătate şi 
şireclic. Cel bun să vieţuiască la lumină între drepţi; cel rău să intre la 
osândă în întuneric. Măria sa veghează neclătit la hotărârile sale, subt ochiul 
lui Dumnezeu. 

Pe lângă cei cu judecata, așteptau şi alți oameni să aibă intrare la mila 
Voievodului. Unii erau meşteri zidari, alţii turnători de clopote. Se aflau si 
neguţători de la Liov, și un sol al brașovenilor. Deasemeni aşteptau, sub 
ferestrele paraclisului, nişte cuvioşi monahi, de la Sfântu Munte. 

Un călăreț care intrase în ceasul al treilea, în urma Jderilor, avusese 
singur intrare numaidecât, ca cel ce aducea veste grabnică de la pârcălăbia 
Cetăţii Albe. 

Era ceva în legătură cu sosirea Doamnei Măria. La odăile slujitorilor, se 
stârni o şoaptă de îngrijorare. Nu mult după aceea, ieși din palat sfințitul 
arhimandrit Amfilohie Șendrea. Întăi clipi din ochi în faţa soarelui; după 
aceea privi de jur-împrejur la lumea adunată; binecuvântă pe cei din 
preajma sa fără a se opri și-și făcu loc de-a dreptul cătră pridvorul 
căpitanului Petrea. Privirile călugărului se aţintiră asupra Jderilor și fraţii 
înțeleseră că pe dânșii îi caută sfinţia sa. Ionuț îşi îndreptă fruntea cu 
fudulie, după care își descoperi chica, așteptându-și rândul să sărute și el 


dreapta sfințitului Amfilohie. Comisul Simion Jder primi cu liniște asupra 
sa semnul sfintei cruci. Arhimandritul îi puse mâna pe umăr: 

— Măria sa cunoaşte că ai venit şi s-a bucurat, zise el. Să ai îngăduinţă, 
comise Simioane, până ce vor trece alte treburi ale norodului, după care 
măria sa își va alege un ceas pentru prietinii săi. 

La glasul acela învăluitor al sfinţitului Amfilohie, comisul Simion își 
simţi inima bătând. Ionuț cercetă pe furiș în jur, să înţeleagă dacă au auzit și 
alţii acele cuvinte. Era aproape căpitanul neamţ. Mai încolo așteptau în 
picioare, rezemaţi cu spatele de zid, feciorii cei mari ai starostelui Căliman. 

Numai după ce Ionuț le făcu un semn anume din sprânceană, înțeleseră 
că trebuie să se bucure și ei; deci se uitară unul la altul, după aceea la Ionuţ, 
bucurându-se. În fundul privdorului, într-un cotlon mai umilit, se găseau în 
sfârşit şi slugile, cu straiele şi cu armele Jderilor. Gheorghe Botezatu 
Tătarul mai avea să privegheze şi pe Pehlivan, să nu iasă în lume să 
stârnească vreo zarvă, şi ţinea pe pumnul stâng şi eretele lui Ionuț, dându-i 
să apuce în clonţ, una câte una, bucățele de carne. După trei bucățele date 
eretelui, Pehlivan aştepta pe a patra care venea cătră dânsul, şi o prindea din 
zbor. 

Privirile și fala lui Ionuț nu scăpară nici slugilor acestora. Prin urmare — 
cugetau ei — la curtea măriei sale avem să trăim bine, având de toate cu 
îmbielșugare pentru pântece și deasemeni vreme destulă pentru somn. Pe 
lângă somnul din vremea nopţii, mai este un somn, mai adânc și mai dulce, 
în căldura sfârșitului verii, afară la umbră, când adie o boare, ca să alunge 
muștele. 

Sfinţitul Amfilohie se întoarse spre Jder cel mic: 

— Ionuţ Păr-Negru, să-mi spui dacă cinstita comisoaie Ilisafta se află 

sănătoasă. 

— Slavă lui Dumnezeu, și mulțămim sfinţiei tale de întrebare. 

— S-a bucurat că ţi-ai isprăvit mucenicia la Cetate la Neamţ? 

— S-a bucurat, răspunse Ionuţ, simțind că i se suie sângele până în albul 
ochilor. 

— Ne dă voie oare domnia sa jupâneasa llisafta să te socotim între 
slujitorii cei mai de-aproape ai măriei sale? 

Ionuţ își ascuţi limba ca să dea un răspuns ager; dar se opri la vreme; îi 
bătea și lui inima. Monahul îl trăsese lângă sine, acoperindu-i urechea 
stângă cu stufişul sărăcăcios al bărbii. 

— Cele puţin bune s-au uitat, îi șopti el. 


Monahul adaose cu glas tare, ca s-audă și slujitorimea: 

— Să ştiţi că s-a apropiat ceasul celor vrednici. 

Cu ochii lui cenușii străbătu în îngrijorarea care se cetea pe feţele unora. 

— Să mai ştiţi că a venit un sol, urmă el, repezit de domniile lor Luca şi 
Bâlco, pârcalabi. Galioanele lui Mehmet-Sultan s-au tras din pricina furtunii 
într-un loc ce se chiamă Limanul lui Sfântu Nicolai, după Clonţii-73-de- 
Fier. Îndată ce s-a luminat de la Dumnezeu vremea, s-a văzut din 
miazănoapte caravela genoveză, cu comoara pe care o așteptam. Cum s-a 
cetit măriei sale vestea în divan, s-a făcut soare pe obrazurile tuturor 
cinstiților boieri. Să se bucure deci şi slujitorii măriei sale, după ce 
dumnealui pivnicerul va da la vremea prânzului cele de cuviinţă. 

Vestea trecu fulger și glasurile se învăluiră întru slava stăpânului. 

Străjerii de la meterezuri ridicară cuşșmele în suliți; cei de la porți dădură 
strigăt din surle. 

În după-amiaza acelei zile, a fost îngăduinţă să se veselească slujitorii, 
deci căpitanul Petrea a pus străji, ca să nu aibă îngăduinţă alți oameni străini 
a trece la odăi. Nici boierului postelnic Grigoraşcu Jora nu i-ar fi fost 
îngăduit. Ca să nu se audă vorbele nemților și siimenilor pe care le rosteau 
asupra boierilor. Unii dintre slujitori erau prea mânioși la beţie și își 
destrăbălau limba. Însă şi asupra celor blânzi şi asupra celor aprigi avea 
putere căpitanul Petrea, numai cu toiagul. Când ridica domnia sa în sus 
toiagul negru încrustat cu argint, toţi încremeneau ca niște stane; numai prea 
ușor se clătinau și nu îndrăzneau să răsufle. 

Nici în ziua a doua măria sa n-a avut vreme destulă ca să primească pe 
comisul Simion și Jder cel mic. Cătră amiaza acestei zile au sosit la Cetate 
comisul cel bătrân Manole şi cu starostele Nechifor. Comisul Manole 
trebuia să primească porunci pentru caii alaiului nunţii. Însuşi domnia sa 
trebuia să călărească pe un cal domnesc, de la Cetate la mitropolia Sucevii 
şi înapoi. Starostele Căliman avea să înţeleagă ce fel de vânaturi şi peşte 
trebuiesc cuhniilor măriei sale pentru masa cea mare. 

N-au putut nici bătrânii să aibă intrare la Vodă. Cum se isprăvise divanul 
judecăților, îşi aşezaseră măsuţe împrejurul măriei sale pisări, cu penele de 
gâscă gata. Măria sa făcea poftire la Ţara Leşască și la Ardeal, crailor, 
voievozilor şi boierilor, înștiințându-i cu cărți de ţeremonia domnească din 
scaunul Sucevii. Ca niște buni frați creștini vor fi primiţi toţi câţi vor pofti 
să vie; nu le va lipsi tain şi gazdă; şi nu vor avea altăceva de făcut decât să 
se veselească. Alte anumite cărți latineşti au scris pisării pentru Voievodul 


Ţării Ardealului și pentru Riga Lehiei, rugându-i să îngăduie boierilor 
moldoveni, fugari de la Petru Aron-Vodă, să se întoarcă la pământul lor în 
Moldova, unde vor găsi iertare. Pe lângă aceste cărţi latinești, s-au scris și 
altele sârbești anume pentru unii din boierii pribegi. 

În una s-a făcut știință de iznoavă logofătului Mihu, cel care sta fugar la 
Liov: 


« Cu mila lui Dumnezeu, noi Ștefan-Voievod Domnul Țării Moldovei 
facem cunoscut cu această carte a noastră tuturor celor ce-o vor vedea ori 
o vor auzi cetită că am dat această carte a noastră domniei sale Mihului 
logofăt. Văzând această carte a Domniei mele, domnia ta să vii la noi fără 
teamă, deoarece te-am iertat și toată mânia asupra ta am lepădat-o din 
inima noastră; și vrem să te ţinem în cinste, deopotrivă cu boierii noștri de 
frunte, și cât vom fi în viaţă, nu vom mai pomeni greșalele trecute; iertate 
să fie, pe cinstea şi credinţa noastră creștinească, într-o zi de bucurie când 
ne vine nouă Doamnă. » 


Cartea aceasta o spunea pe de rost sfinţitul Amfilohie, la pridvorul 
căpităniei nemţeşti, unde era sfatul cel de obşte al Cetăţii. Comisul cel 
bătrân şi starostele Nechifor clătinară din cap cu neîncredere și în semn de 
împotrivire. 

— Să mă ierti, sfinţia ta, zise starostele, însă eu sânt ca un cal nărăvașş al 
cinstitului comis Manole... 

— Noi n-avem cai nărăvaşi, se lepădă comisul. 

— Ptiu, drace! atuncea numai eu îs mârțoagă cu nărav în Ţara Moldovei. 

Eu nu cred că Mihu s-a îndupleca. Cel ce-a răspuns dreptului cu 
strâmbătate e lipsit de credință; așa că logofătul va fi iar surd când va 
asculta această carte de iertare. Au mai ajuns asemenea cărți la domnia sa, şi 
domnia sa Mihu s-a temut să iasă din Liov. Cinstitul comis Manole știe mai 
multe decât mine. Domnia sa Mihu logofătul a strigat chiar în norod vorbe 
împotriva stăpânului nostru şi a trimes lotri, care să fure pe Catalan, 
harmasarul cel bătrân al măriei sale. Bună carte trimete măria sa: glas 
minciunos are s-o cetească. 

— Cu toate acestea, cinstite staroste Căliman, răspunse cu blândeţă 
arhimandritul, mai bine este pentru domnia sa logofătul Mihu să se supuie. 

Bine este şi pentru ţară, ca să nu mai fie acolo, în Lehia, viclenie și 
ponegrire. Deci zic eu că numaidecât logofătul trebuie să vie să îngenunche 


la mila măriei sale. 

— Ptiu, drace! Eu şi cu cinstitul comis cunoaştem marfa, noi socotim că 
n-a trece prin vamă. 

— Avem să vedem, întoarse răspuns sfinţitul arhimandrit tot cu blândeţă. 
Eu am visat astă-noapte că logofătul Mihu va să se înfăţișeze la măria sa. 

Bătrânii se mirară de asemenea vis. Ionuț Jder asculta cu luare-aminte 
încercând să pătrundă înţelesul ascuns al vorbelor arhimandritului. Simion 
îl împunse uşor cu cotul, fără să-l privească și fără să-i spuie nimic. 

De la divanul măriei sale ieşiseră boierii în ograda Cetăţii și-și strigau 
slujitorii; unora le făceau trebuință cai înșăuaţi; alții, mai graşi și mai 
bătrâni, aveau nevoie de trăsură. Rând pe rând trecură, purtându-și cu fală 
straiele scumpe și toiegele. Trecu şi barba înalt prea sfinţitului Teoctist. Îl 
împresurară monahi, aburcându-l în caleașcă. Dumnealui laţco Hudici 
încălecase, închinându-se cuviincios cătră alţi boieri care treceau. Pe 
obrazul lui era zâmbet. Oricât se pleca spre alţii, domnia sa jupân laţco se 
socotea cel mai în putere la curtea măriei sale, având galbini destui nu 
numai la așezarea sa de pe Siret, ci şi la casa dumnisale de negoț de la 
Cracovia. Puterea sa fiind bine cumpănită din două părţi, stătea neclintită. 

Închinăciunile pe care le împrăștia în dreapta şi în stânga erau o plăcere 
ascunsă a domniei sale. Această plăcere avea ca pavăză în afară zâmbetul 
acela subţire. 

Când să pornească, jupân laţco Hudici văzu obrazuri cunoscute. 

Descălecă numaidecât şi veni la pridvor. 

— Nu poate fi pentru mine bucurie mai mare decât vederea prietinilor, 
zise el. 

Bătrânul Manole Jder şi Simion se închinară spre el. 

— Îi poftesc pe aceşti prietini la mine acasă, urmă laţco. Domniile lor 
vor găsi puţin la sărăcia mea; mă voi bucura mai mult eu de domniile lor, ca 
de un bun scump. 

— Mă rog de iertare, jupâne, răspunse bătrânul comis; așteptăm intrare 
la măria sa. 

— N-aş îndrăzni să stăruiesc, cinstite comise, întoarse numaidecât 
cuvânt jupân Hudici, dacă n-aş fi auzit anume de la măria sa că va să 
primească mâni atât pe comisii cei tineri, cât şi pe cei bătrâni. 

— Dar despre staroşti nu s-a auzit nimica? se amestecă Nechifor 
Căliman. 


— N-am auzit nimica despre staroste, zâmbi Hudici. Domnia ta eşti 
starostele? 

— Eu sânt starostele. 

— Să fii sănătos. Eu am spus prietinului meu ce am auzit de la măria sa, 
vorbind măria sa așa fel ca s-ascult și eu. 

— Ptiu, drace! Atuncea cum facem cu vânatul și cu peştele? 

Părintele Amfilohie dădu numaidecât lămurire: 

— Fii liniştit, staroste. Prietinul domniei tale măria sa Ștefan-Vodă te 
chiamă mâni, cum iese de la paraclis. 

— Vra să zică tot mâni? 

— Precum îţi spun. 

— Atuncea de ce nu s-a auzit şi despre staroste? 

— Nu se poate şti de ce nu s-a auzit, se întoarse spre el jupân laţco 
Hudici, după ce se închină cu același zâmbet spre arhimandrit. Ai să fii 
îngăduitor, cinstite staroste, să iau de lângă domnia ta pe acest prietin al 
nostru și pe feciorul său comisul? 

— Prietinul domniei tale mai are și alți feciori, mormăi nemulțămit 
starostele. Dinspre partea mea ia-i şi pe aceia. 

— Care sânt, mă rog domniei tale? întrebă Hudici, întorcându-se de data 
aceasta spre comisul Manole. 

Până ce se deslușiră prietiniile și feciorii, mai trecu un pătrar de ceas. 

Părintele Amfilohie se retrase. Jupân Hudici ieşi pe poarta Cetăţii 
mânându-și de dinapoi musafirii, în frunte era Ionuț; după aceea comisul cel 
bătrân şi cu Simion. La coadă urmau slujitorii. Era alaiul cel din urmă care 
ieşea de la Cetate. În acest alai, cu toate încredințările ce dădea jupân Iaţco, 
cel mai fericit, însă cu desăvârşire mut, era comisul Simion Jder. 

Deci, după părerea lui, întâmplările urmau să se deşire cum erau scrise. 

Comisul cel bătrân, de și nu-și însușise de la jupâneasa Ilisafta, într-un 
veac de om, meșteșugul bănuielilor, totuși cunoscuse în purtarea lui Iațco 
mai ales vorbele de bunăvoință ale măriei sale. Deasemenea bătrânul 
cumpănise bine și bucuria feciorului său Simion. Jder cel mic nu dădea nici 
un semn; își flutura numai penele în vânt și din când în când dădea pinteni 
calului şi se depărta înainte. 

După ce trecură de marginea târgului Sucevii, călăreţii intrară în 
drumeagul Ițcanilor. Soarele dintr-odată se învălui în nouri şi vânt de la 
asfinţit începu să joace. Din ziua cutremurului, la acest ceas al zilei, năvălea 
fără greș un vânt din munte, cu ploaie viforoasă. Ploua atât cât trebuia 


bălților să nu reverse şi câmpurilor goale să se umple de oglinzi. Aşa era 
cumpăneala lui Dumnezeu după secetă, îndată după viforul de ploaie se 
alegea iar soarele și întinderile începeau să fumege aburi. Unde fusese iarbă 
arsă c-o săptămână înainte, acuma începea să se frăgezească locul în 
coloarea buraticului. 

Punându-și calul în trap întins şi poftind pe tovarășii săi să grăbească, 
jupân laţco Hudici se tânguia de năcazurile îndurate în anul acela. 

Întăi au mers prisăcile slab, arăta domnia sa. Au căzut deasemeni multe 
vite. Grâul a crescut numai de două palme și a rămas rar, ca barba spânului. 
Mălaiul a dat prea puţin spor. Apoi din orz încaltea nu s-a ales nimic. 
Acuma au dat ploi. Nu crede omenirea că-i prea târziu? Are să aibă oare 
vreme iarba să se înfiripeze? 

— Câtă pagubă am avut eu, dragă jupâne comise, nimeni nu poate să 
ştie; numai unul Dumnezeu cunoaște și sfinția sa a avea îndurare să nu mă 
stâng cu desăvârşire. 

— Sântem în mâna Celui-de-sus, răspunse bătrânul comis. 

— Adevărat; păcătuim, amestecând chibzuinţă noastră puţină în 
rânduielile sale fără greş. Aşa am grăit eu totdeauna, însă m-am plecat și m- 
am supus, fiind după aceea prea mulțămit în zilele vieţii mele de mila sa. 

Dacă vrea Domnul Dumnezeu, într-o săptămână creşte iarbă pentru vite 
şi nasc flori pentru gâzele mele. lar dacă nu se întâmplă asta aici, apoi 
binevoieşte Cel-prea-înalt să sporească preţurile negoţului. Socotind toate, 
văd că, la urma urmei, trebuie să ne mulțămim că sântem sănătoşi noi, și 
soţia noastră, şi copila noastră prea iubită. 

Tocmai învăluirile de apă se îmbulzeau din urmă pe harmasarii vântului, 
când călăreţii intrară la curtea lui laţco. Slujitorii trecură la odăile cele mici. 
Stăpânii se grăbiră să cerceteze masa întinsă, în sufragerie. 

Jupâneasa de gazdă şi fiica ei au stat tupilate la cămara lor, până ce au 
ieșit oaspeţii în cerdac. Atunci dumneaei jupâneasa Anca s-a arătat singură, 
aducând cu mânile sale nuci şi miere, după obiceiul casei. 

Cunoscând jupâneasa Anca pe comisul Simion, a ţipat cu mirare. A pus 
numaidecât bunătăţile pe masă dinaintea lui jupân laţco şi a soților săi, şi s- 
a mai mirat o dată, pocnindu-și palmele. Uitându-se în stânga, a cunoscut pe 
comisul cel bătrân şi s-a mirat iar. A vrut numaidecât, după aceea, să ştie 
cine-i feciorașul care zâmbeşte. 

— Ş-acesta-i feciorul domniei tale, cinstite comise, a strigat domnia sa, 
bătând a treia oară din palme. Amândoi îți samănă și au pata castanie lângă 


tâmplă. Poate mai ai şi alţii? 

— Mai am și alții, mulțămesc lui Dumnezeu, care ne-a dăruit cinci 
feciori, apărându-ne de fete. 

— Of! suspină jupâneasa Anca, noi n-avem decât fete. 

— Una, jupâneasă Ancă, numai una, zâmbi laţco. 

— E destul, oftă jupâneasa. 

Cu deosebită pricepere a lucrurilor lumii, comisul Manole arătă vorbele 
înţelepciunii celei din veac, — că mai degrabă poţi păzi un cârd de iepuri, 
decât o fată. 

Stăpânii locului se uitară unul la altul, îngăduind și ei asemenea veche 
învăţătură. 

— Dar, cinstite comise Manole, adăogi înveselit de vin jupân laţco, 
învăţătura asta adevărată a ieşit mai mult din rânduiala prostimii; pe când 
noi boierii cei mari sântem cu multă priveghere asupra copilelor noastre. 

Când am fost cu nevasta şi copila noastră la Cracovia, acum doi ani, am 
poftit la mine la gazdă pe un astrolog iscusit care mi-a adeverit mai întăi 
numele copilei. După ce a știut cum o chiamă, s-a uitat în scrisorile lui și a 
cetit că norocul ei va fi de şapte ori cât al maicei sale. Acuma cum se cuvine 
să înţelegem asemenea vorbire? Că va avea copila aceasta şapte fii şi fiice? 

Ori dacă eu singur am fost norocul jupânesei Anca, — atuncea bărbaţii 
Marușcăi au să fie șapte? 

Porunceşte-i, cinstită jupâneasa Ancă, să vie aici, să vadă pe oaspeţii 
noștri. 

Gazda şi oaspeţii erau veseli. În cinstea acelei arătări măiestre, jupân 
Hudici mai umplu o dată cupele de argint. 

Comisul Simion Jder se grăbi să deşarte băutura, întunecându-și ochii și 
îngălbenind la faţă. Jder cel mic se silea să-și crească ochii în cap, ca şi cum 
ar fi trebuit să i se arate o stea cu coadă. 

Jupâneasa Anca se întoarse: 

— Zice că nu vrea să vie. 

— Cum nu vrea să vie? Cine nu vrea să vie? 

— Nu vrea să vie Maruşca domniei tale! 

— Foarte cu uimire ascult eu asemenea răspuns, se cruci jupân Hudici. 

Ori nu grăieşti domnia ta, jupâneasa Ancă, ceea ce se cuvine, ori mi-am 
prăpădit auzul şi înţelegerea în clipa aceasta. 

— Ba eu grăiesc adevărul și domnia ta auzi bine. 


— Cum ar fi cu putință asemenea neascultare, jupâneasa Ancă? Noi i- 
am dat bune învățături şi mai cu samă am crescut-o în frica lui Dumnezeu şi 
a părinţilor. 

— Ăsta e adevărul, se învoi jupâneasa Anca. Toate le-ai făcut domnia ta 
pentru dânsa. I-ai dat nu numai învăţătură, dar şi învoire să se împăuneze ca 
fetele șleahticilor şi să se alinte. S-arată, după cum o vede toată lumea, cu 
frică şi cu sfială și-i mai cuviincioasă decât multe copile moldovence; însă 
într-o clipă îi vine o încăpățânare şi întoarce fruntea. Alt leac nu-i decât s-o 
iei de mână și s-o aduci aici domnia ta singur. 

— Adevărat, oftă fericit cneazul laţco. E copila tatei și de noi ascultă. 

Jupâneasa Anca îşi învălui foile în jurul mesei şi se așeză în jilțul soțului 
său. Era grasă, albă și frumoasă. Comisul cel bătrân o privi cu mare plăcere. 
Se auziră şoapte şi paşi. Pași amestecați: unii greoi, alții mărunți și uşori, ca 
de şoarece. I s-ar fi cuvenit comisului Manole să se întoarcă spre arătarea 
aşteptată; însă domnia sa urmă a privi pe jupâneasa lui Hudici, care avea o 
căutătură dintre cele mai ciudate spre fiica ei prea iubită. Cu acea căutătură 
piezișă o cerceta, ca să se încredințeze oarecum încă o dată că, pentru a se 
lumina cerdacul, nu era nevoie de asemenea subțirenie. Copilăria e copilărie 
şi frumuseţea se coace cu anii, își făcu în gând socoteală comisul cel bătrân, 
dând întru totul dreptate jupânesei Anca. 

O uimire la care nu se aștepta avu Jder cel mititel. Gândul lui cel dintăi, 
cum dădu cu ochii de jupâniță Marușca, fu să sară de-a dreptul din cerdac în 
ogradă, să încalece și să se tot ducă. Să alerge într-o întinsoare până la 
Timiş; să sară, să cuprindă de după gât pe jupâneasa Ilisafta Jderoaia și să-i 
strige râzând: Muţă dragă, a ieşit dreptatea domniei tale, ca undelemnul la 
faţa apei. 

Neîndrăznind să facă săritura, rămase locului, întorcând ochii către 
luncile Siretului şi spre sclipirile depărtate de ape. 

— Asta-i copila noastră! glăsui biruitor jupân laţco. 

— O cunoaștem, se bucură comisul Manole. 

În ochii verzi ai copilei scânteia soarele. Râdea şi-i sticleau şi dinţișorii. 

Cu toate încredințările maicii sale, nu părea încăpățânată; dar urma să se 
alinte. 

— Pe unii dintre musafirii domniei tale nu-i cunosc, zise ea, subțirel şi 
repede, tatălui său. 

— Nu cunoşti numai pe comisul cel mic Ionuţ, îi dădu lămurire cneazul. 

Ionuţ întoarse obrazul, ca să bucure vederea jupâniţei lui laţco. 


— Imi place mai mult comisul Simion, zise ea, copilăreşte. 


CAPITOLUL VIII 


CE AU VORBIT JDERII CU MĂRIA SA 


Când intrară Jderii cei tineri cu bătrânul lor în cămara de taină a măriei 
sale, găsiră numai pe sfinţitul arhimandrit Amfilohie. 

Grijise candela de la iconostas şi o împrospătase cu undelemn, 
aprinzându-i o feştilă nouă de iască. Un fir de fum de tămâie se scria în 
lumina ferestrei, răsucindu-se spre bagdadie și risipind mireasmă aspră. 

Era într-al doilea ceas al dimineţii. 

Jderii se închinară cătră arhimandrit și rămaseră în picioare, privind 
iconostasul de argint şi celelalte lucruri scumpe ale cămăruţei. Lui Ionuț îi 
plăcea îndeosebi spada cea dreaptă cu mâner scump, pe care o văzuse la 
sărbătoarea înălțării de la sfânta mănăstire Neamţu. Stătea în stânga 
iconostasului, priveghind oarecum şi ea în ceasurile de rugăciune ale măriei 
sale. 

— Aşteptaţi, le zise arhimandritul cu glas moale, făcându-le semn de 
linişte. 

Intra soarele dimineţii prin firida naltă a ferestrei. Monahul se întoarse 
cătră acea lumină, şoptind o rugăciune. După ce-și isprăvi rugăciunea, oftă, 
rămânând neclintit. Jder cel mic îşi auzea inima bătând. Comisul Simion 
avea încă în el, ca o lamură de miere, dulceața ceasului de sară, din ajun, 
când avusese iar lângă sine pe copila lui laţco. Se mișcase, vorbise şi se 
alintase numai pentru dânsul. Găsise prilej să se atingă de umărul lui, în 
trecere. Îi spusese și câteva cuvinte la plecare. Unele din aceste cuvinte 
fuseseră auzite de toată lumea; altele le auzise numai el. Mai cunoscuse 
cândva această boală aprigă, dar fiinţa lui o uitase. Acuma focul se întorsese 
iar. Simţind în el nebunia, avea şi spaimă şi bucurie. 

Bătrânul comis răsufla prelung în barba-i căruntă, apăsat de aşteptare. 

Totdeauna în clipa dintăi avea sfială la vederea Domnului său. Fruntea 
aceea înaltă, pe care o cunoscuse cândva tânără și senină, acum era 
cărunţită de grijă, deasupra unor ochi care se aspreau necontenit. Se spunea 
că măria sa râde tot mai rar cătră prietinii săi. 

«Asta nu poate să fie adevărat», cugetă bătrânul, în neclintirea lui, 
privind iconostasul. Drept în lumina candelei lucea ca o lacrimă a umbrei 
fruntea încununată de spini a Domnului Hristos. «Poate să fie adevărat, își 


răsucea bătrânul comis gândurile; poate să fie adevărat, pentru multe pricini 
care se ştiu şi se aud. Vor mai fi fiind şi altele care nu se știu.» 

— La ce te gândești, cinstite comise? îl întrebă sfințitul Amfilohie, tot cu 
glas moale. 

— Mă gândesc la ce i-om fi făcând noi trebuință măriei sale... Îngână 
bătrânul. 

Arhimandritul îl înțepă cu ochii, urmând a zâmbi: 

— Nu te gândeşti la asta, cinstite comise Manole. 

— Poate mă gândesc la năcazurile măriei sale, mărturisi bătrânul. 

Arhimandritul îl binecuvântă: 

— Fericit bărbat în gura căruia nu este viclenie, cum se spune în Psalmi. 
Cinstite comise Manole, domnia ta cetești bine de și nu cunoști meșteșugul 
cărţii. S-a dat de mult poruncă voievozilor: că cel ce vrea să fie mai mare 
peste alţii, să fie sluga tuturor. Prostimea credea la Bizanţ că împăratul său 
nu face alta decât mânâncă și doarme. lar boierii noştri, care sânt destul de 
ageri, cred că luminăţia sa îi ceartă cu ură. Adevărat că fagure de miere sânt 
cuvintele bune şi dulceaţa lor e tămăduirea sufletelor; dar stăpânitorului, pe 
lângă limbă dulce, i s-a dat şi sabie. 

Simion Jder își scutură fruntea și încercă să aibă luare-aminte. Vorbele 
înţelepţilor sânt întrucâtva încurcate, își făcea el socoteală în sine. 

Măria sa are nevoie de slujba noastră, se deslușea Ionuț Jder, 
destupându-și bine urechile. 

Bătrânul Jder îndrăzni să-și dea iarăşi părerea: 

— Pe cât se vede, toată lumea e ascultătoare de poruncile măriei sale. 

— Care porunci? întrebă arhimandritul, întorcând numai urechea ca s- 
asculte răspunsul. 

— Măria sa a făcut rânduială în ţară, urmă comisul Manole; fiecare 
trăieşte la locul său în pace. Au fost tăiaţi lotrii și s-au liniștit drumurile; 
neguţătorii nu mai au de nicăieri sminteală. lar dregătorii domnești sânt mai 
puţin grași decât înainte vreme, având ceva mai multă trudă. Porunci tari au 
ieşit de la măria sa ca fiecare sat să-și grijească iazul său; şi la fiecare opust 
de iaz să fie moară. Deasemenea nu s-a îngăduit unei obşte să n-aibă 
biserică întru care să se închine lui Dumnezeu. Și fiecare obşte să aibă 
prisacă; să înveţe munca de la albine şi să agonisească ceară pentru făcliile 
sfintelor slujbe. Măria sa poate avea mulțămire. 

— Aşa este, i se poate spune cu dreptate: Primește, măria ta, ale tale 
dintru ale tale! Părintele arhimandrit oftă. 


«Ce vrea să spună acest popă?» se năcăjea să înțeleagă comisul Manole. 

Călugărul păstră tăcere un timp; după aceea se dădu la o parte, lăsând 
iarăşi să se vadă sub lucirea candelei trupul sfântului Izbăvitor, pe cruce. 

— Adevăr zic ţie, bătrânule, şopti el, omul nu trăieşte numai cu pâne. 

Îi privi dintr-odată pe tustrei Jderii, cu ochii umeziţi şi fierbinţi. Parcă ar 
fi vrut să pătrundă în inima lor. 

Urmă cu alt glas, mai ridicat: 

— Nu ştiu dacă aveţi să înțelegeți domniile voastre ce vreau să spun eu. 

Oare Dumnezeu s-a întrupat și s-a răstignit, ca să ne umflam noi întru 
îmbielșugare? Dumnezeu și stăpân a toate fiind, de ce s-a jertfit? Au n-aţi 
auzit domniile voastre că Ierusalimul e spurcat de ismailiteni? Au nu știți că 
Cetatea împărăției stă sub sabia păgânului? Bisericile creștinătății nu mai 
sânt. Din aurul sfintelor odoare, meșterii de la Cazangilar-Cearșt au bătut 
budă, unde se scârnăveşte Mehmet-Sultan. Vai nouă! A spus un înțelept de 
la Solunt că se vor adeveri vorbele lui Apocalipsis: vor veni zilele acelea 
când vor căuta oamenii moartea și nu o vor afla! Acel înţelept de la Solunt a 
dovedit că în numele lui Mehmet se cuprinde numărul lui Antihrist. Și anii 
când a ieşit el la lume, și când a bătut el războaiele sale, și când a detunat 
Ţarigradul, toți acei ani răspund la numărul lui Antihrist. 

Numărul lui este 666; deci e fără credinţă, fără lege şi fără hodină. 

Demonul se desfătează spurcând cuvântul, despre care a spus sfântul 
loan Evanghelistul că este Dumnezeu. lar noi, după ce a pus măria sa 
Ștefan-Vodă rânduială în ţara aceasta și şi-a tocmit oștile, să ne învălim în 
seul nostru şi să ne plecăm în culcușul nostru ca necuvântătoarele? Asta n- 
au înţeles unii dintre boieri, care-și ascut limbile în taină împotriva măriei 
sale; n-au înţeles că Ștefan-Vodă are de la Dumnezeu o rânduială. Măria sa 
singur a cunoscut-o în inima sa; deci Dumnezeu l-a ales ostaş al său. 

Ionuţ Păr-Negru se simţi mic şi-şi înghiţi lacrimile. Ceilalţi doi Jderi se 
ținură cu tărie, strângând din fălci, dar bântuiţi înlăuntrul lor de mare 
cutremur. 

Sfinţitul Amfilohie își lăsă barba căruntă și săracă în piept cu obidă și-și 
frământă mânile uscate cu degete ca de vreascuri. Nu mai voia să 
încredințeze pe nimeni; era ca într-un ceas al desnădejdii sale. 

— Eu umilitul Amfilohie, șopti el ca pentru sine, doresc să nu fi fost 
însemnat niciodată în stele ceasul întru care m-am născut. Am cunoscut 
Țarigradul, desfătarea lumii, şi am învăţat la curtea cea veche a împărăției, 
la Vlaherme, şi la Sfânta Patriarhie. Am privit minunile lumii — bisericile 


împărătești şi nu le-am uitat. Şi am plâns în aceste sfinte lăcașuri, împreună 
cu frați şi cuvioşi părinţi, Sfântul Mormânt cotropit de limbi păgâne și am 
visat izbăvitori ca acei care au mai fost odată. S-au sculat cândva luptători 
ai crucii și au venit asupra Răsăritului ca puhoaiele. Au sprijinit oștile 
împăratului și au mers de au bătut Cetatea Antiohia. Acolo la Cetatea 
Antiohia s-a aflat, în pământ îngropată, crucea răstignirii Domnului Isus, și, 
ridicând acea cruce, oştile creştinătăţii au cunoscut în ele puterea lui 
Dumnezeu, spulberând pe ismailiteni. Atunci s-au arătat în nouri arhangheli 
cu  trâmbiţi, amenințând asupra Cetăţii Ierusalimului. Deci ostile 
creștinătății au dobândit atunci Mormântul Sfânt. După aceea desfătările 
lumii făcându-i pe toţi să uite ceea ce nu trebuie să uităm nici într-o clipă a 
vieţii noastre, și domnii și prostimea s-au întors iar cătră ticălosul lor trup, 
uitând cuvântul; prin această viclenie a lui Belzebut s-au prăpădit iar şi 
Ierusalimul, şi cetăţile. Necredincioşii an cutezat să surpe şi împărăţia. 

Toate s-au făcut, ca să ne vie a treia oară desăvârșirea înţelegerii. Căci 
au fost și puhoaiele lui Han Ghinghis care au bătut asupra noastră și asupra 
legii lui Hristos. Demonul n-are numai o înfățișare şi numai un nume. Deci 
când au venit hoardele potopind și s-au suit în munte la locul unde era 
baştină voievozilor, s-au înspăimintat acei voievozi bătrâni şi au căutat sfat 
la luptătorii Sfântului loan, care erau călugări nemți cu arme, apărând 
această margine a lumii. Atunci au ieşit voievozii de la munte la câmpie, 
având legământ să fie luptători pentru cruce. 

Răutăţile vremurilor au împuţinat sufletul oamenilor și mai mult, 
învrăjbind și pe creștini unii cu alţii. lar acum Dumnezeu vrea ca vrăjbile să 
se curme şi creștinii să-și aducă aminte de Mormântul Sfânt și de Cetatea 
împăraților. Deci precum se lămureşte în cuptor aurul şi argintul, aşa s-a 
ales în inima măriei sale, prin voinţa lui Dumnezeu, gândul cel bun. 

Bielșugul vieţii nimic nu însamnă. Măria sa vrea să agonisească 
Adevărului, adică lui Hristos. 

Monahul suspină cu lacrimi, ca şi cum se socotea singur. Bătu metanie 
sub candelă, şi-și umili fruntea, lovind-o de pardoseala chiliei. Apoi se opri 
neclintit, în genunchi. 

În aceeași înlemnire stăteau și Jderii. 

Lucirea soarelui se stinse; un nour astupă firida ferestrei. Chilia se 
umbri. Simion Jder tresări: băgă de samă în laturea stângă a iconostasului 
chipul Maicei Domnului plângând. Pruncul Isus zâmbea în braţele sale; iar 
prea curata Fecioară plângea. Tulburat până în adânc, își furișă privirile spre 


părintele său şi spre Ionuţ. În aceeași clipă văzură şi aceştia plângerea 
Maicei Domnului și se spăimântară. Se uitară tustrei unul la altul, apoi 
iarăși se întoarseră spre minune. Luci iarăşi soarele în fereastră; sfânta 
Fecioară îi privi înseninată. 

Sfinţitul arhimandrit Amfilohie părea că-i uitase. Însă nu-i uitase. Veni 
cătră ei. 

— Prietinilor şi fraţilor, zise el cu voce moale, ca după o trudă. Ascultaţi 
ce am să vă spun, înainte de a veni măria sa aici. După ce-a veni măria sa, 
eu nu mai pot spune nimic. De doisprezece ani am venit aici de la Sfântul 
Anton şi m-am plecat la mila măriei sale. Înainte de a fi duhovnicul său, am 
priceput gândul cel din adânc al măriei sale. Pe urmă am aflat de legăminte 
şi de jurăminte; gândul a fost dintru început statornic în măria sa. Toate au 
mers bine cu voia lui Dumnezeu şi măria sa și-a întemeiat oștile. 

Au prins a umbla vorbe și cărți la crai și împărați, ca să se ridice iarăși 
crucea împotriva întunericului. Deci după unele izbânzi pe care Dumnezeu 
a binevoit a le îngădui măriei sale, Vodă a început a-și face gătire. Precum 
se ştie, măria sa va păși întăi asupra Radului-Vodă, ca să scoată această 
domnie de sub puterea lui Mehmet-Sultan. Îndată ce săvârşeşte măria sa 
această faptă, se mișcă împărații și craii. lată că, înainte de a săvârşi fapta 
pe care i-o poruncește Dumnezeu, măria sa trebuie să supuie lui Dimcea 
gealat capetele unor boieri ai săi de frunte. 

Bătrânul Manole Jder se miră cu înfricoşare. 

— Asta este? Jupânesele noastre, care știu toate, spun altceva. 

— Cinstite comise Manole, zâmbi călugărul; în ţara asta muierile grăiesc 
cam mult: şi la botezuri, și la nunţi, și la înmormântări. 

— Și la înmormântări... Încuviinţă comisul Manole. Pe urmă se tulbură 
deodată şi nu-şi mai urmă cuvântul. 

Arhimandritul îşi ascuţi iar privirile. 

— Să nu socotiți domniile voastre că, dintre câţi boieri sânt în Ţara 
Moldovei, Vodă s-a gândit la domniile voastre, ca să vă aleagă anume, iar 
eu să vin şi să lămuresc toate câte am lămurit. Taina asta a început a se vădi 
de mult şi eu m-am ostenit a o lămuri multor boieri ai măriei sale. Măria sa 
însuşi a mărturisit în faţa lui Dumnezeu și cu jurământ această înfricoşată 
taină a domniei sale; căci măria sa are pecete pe braţul său drept și legământ 
sfânt; dar boierii se dovedesc tot așa de ușuratici, ca și mişeii. De doi ani 
poate aţi băgat de samă pe obrazul și pe fruntea măriei sale o grijă, ca şi 
cum l-ar roade o otravă. De multe ori stă la îndoială de sine însuși, 


împovărându-și inima, din pricina lumeştilor greșale ce a săvârşit ca o ființă 
de came și sânge. Îndoiala măriei sale vine mai ales de la acești boieri 
umflați de seu care s-au destrăbălat douăzeci și cinci de ani de când s-au 
tăiat şi s-au prigonit feciorii şi nepoţii lui Alexandru- Vodă Bătrânul. Aceea a 
fost viața desmierdată a boierilor, când n-au avut stăpân. Atuncea au învăţat 
să se îndestuleze şi să nedreptăţească, uitând de sufletul lor. Puţine case ale 
drepţilor au rămas pe acest pământ. De trei ani, de când îl văd pe măria sa 
înveninat de răutate și bântuit de îndoială, am început să pândesc pe cei 
puţini şi buni, alegându-i. Am găsit și între cei bătrâni, să nu te superi, 
cinstite comise Manole, dar am găsit mai mult între boierii cei tineri. S-a 
iscat tulburare din pricina asta între corbii cei vechi, dar măria sa mă 
îndeamnă să aleg înainte grâul de neghină. Nu te-ai supărat, comise 
Manole? 

— Nu m-am supărat; eu slujesc cu dreptate pe luminăţia sa Ștefan-Vodă. 
Să mărturisească şi aceşti feciori ai noștri. 

Feciorii nu găsiră cuvinte; sărutară mâna părintelui Amfilohie, 
mulțămindu-i astfel că i-a ales și pe ei pentru slujba măriei sale. 

— Deci am început a pândi, a căuta și a alege dregători tineri şi oşteni 
buni pentru măria sa. Am înţeles că trebuie să se săvârşească și altceva, 
pentru liniștea măriei sale. Deci, fiind Petru Aron-Vodă pribeag și fugar în 
Secuime, a putut fi ademenit şi prins, ca să-i cadă capul, şi să nu mai fie alt 
os de voievod, trăitor lângă hotarul ţării. S-a făcut aşa şi am văzut că-i bine. 
Mai sânt unii boieri mari pribegi la leşi. Poate va binevoi măria sa să vă 
vorbească de dânşii. Eu am s-ascult, să văd ce aveţi să răspundeţi domniile 
voastre. Are să vă poruncească măria sa și altele. 

Sfârşitul acestei vorbiri, cuviosul Amfilohie îl înşiră cu grabă. Urechea 
sfinţiei sale era ațintită și în afară și simţise obişnuitul zvon al apropierii lui 
Vodă prin gangurile palatului. 

Se auzea fâşâitul de pași al copiilor de casă. Străjile bătură în lespezile 
de piatră cu mănunchiurile suliților. Un aprod deschise de afară uşa de 
stejar. 

Măria sa părea mai senin la față. Poate dormise bine; ori poate, după cât 
îndrăznea să-şi închipuie Ionuț, se bucura de vederea acestor slujitori ai săi. 

Măria sa purta strai uşor de postav cafeniu și încălțări de cordovan de un 
roş stâns. Era cu capul gol. Pe piept îi atârna o cruciuliță de aur c-un Hristos 
subțire tăiat în piatră de onix. Era cel dintăi dar de la Doamna Măria, 
rămășiță din comorile împăraţilor Comneni. 


Jderii îngenunchiară și sărutară mâna dreaptă a măriei sale, apoi se 
ridicară şi se traseră în laturea uşii. 

Vodă se așeză în jâlț şi-i privi cu asprime. Sfinţitul Amfilohie se închină 
smerit cu mânile pe piept şi făcu doi pași spre ieşire, umblând pieziș, cu faţa 
întoarsă spre măria sa. 

— Rămâi aici, sfinte părinte, porunci Domnul. Amfilohie Șendrea se 
întoarse la locul său, lângă iconostas. Atunci măria sa vorbi şi întrebă: 

— Ştie acest boier bătrân, prietinul nostru, de ce am chemat la mine pe 
coconii săi? 

— Ştie că luminăţia ta i-ai chemat la slujba Cetăţii şi se bucură. 

Domnul zâmbi și încuviinţă, întorcându-și obrazul spre comis. 

— Avem nevoie de oşteni buni, cinstite comise Manole. 

— Măria ta, răspunse Jder bătrânul, acești feciori ai noştri nu s-au născut 
pentru altceva. 

— Ai rostit vorbe plăcute pentru urechile noastre, cinsite comise şi 
prietine, zise măria sa. Vine o vreme când domnia noastră cerem oameni 
vrednici și fără frică. Dumnezeu ne porunceşte să fim gata pentru războiul 
sfânt. Nu putem primi lângă noi decât bărbaţi fără șovăire. Pe lângă alţii, 
vor fi şi aceşti feciori ai domniei tale. I-am judecat bine; mai ales în sama 
lor ne încredințăm domnia noastră viaţa. 

— Slăvite stăpâne, cât va fi într-înşii suflare, poţi fi fără grijă. 

Vodă încuviinţă, plăcându-i iar vorbele bătrânului. 

Simion Jder avea întinsă în fiinţa lui ca o coardă de suferinţă. Ar fi vrut 
să mărturisească şi el o robie a credinţii lui, însă vorbele se descântau în el, 
fără răsunet în afară. Jder cel mic, însă, își găsi iar ascuţișul limbii sale și-și 
holbă ochii, poftind să vorbească, dar neîndrăznind. 

— Ionuț Păr-Negru vrea să ne spuie ceva... băgă de samă măria sa, 
zâmbind. 

— Slăvite stăpâne, se hotărî Jder cel mic să-și apere prietinii; ai binevoit 
să chemi sub lumina măriei tale şi pe doi vânători, feciorii starostelui 
Căliman. Au sosit şi ei și aşteaptă îndurarea luminăţiei tale. Vrednici sânt; 
mai cu samă tari de vârtute, cum nu se află alți bărbaţi între noroadele 
măriei tale. 

— Pare că i-am chemat şi pe dânșii, într-adevăr. Chematu-i-ai şi pe 
dânșii, sfinţite părinte Amfilohie? 

— l-am chemat, stăpâne. Puţintel mai nainte pentru dânșii am vrut să 
ies: căci ştiu că se întristează, rezemându-se de zidul palatului. 


Ionuţ râse: 

— Mărite stăpâne, dacă s-ă supăra unul din ei, se opinteşte cu umărul și 
dă jos zidurile. 

— Care-i acela, meştere Ionuț? 

— Acela-i Onofrei, Sfarmă-Piatră, măria ta. Pe celalalt îl chiamă 

Samoilă Strâmbă-Lemne. 

Măria sa binevoi să râdă. Sfinţitul arhimandrit ieși din chilie ca să caute 
pe Călimani. 

În curând îi aduse la ușă. Acolo-i opri şi le dădu sfat: 

— Băgaţi de samă, feciorilor, le spuse sfinţia sa; cum intraţi în chilie la 
măria sa, să nu uitaţi: să vă puneţi în genunchi și să-i pupaţi cinstita dreaptă. 

Amândoi încuviințară mormăind asemenea sfat și-și plecară frunţile, ca 
să împungă în ușă. Aprodul deschise. Ei statură la îndoială. 

— Intraţi! îi îndemnă Amfilohie Şendrea. 

Cum intrară, amândoi dădură cu ochii de iconostas și-și făcură grăbit 
cruce. Ridicând ochii în stânga, văzură pe prietinul lor Jder şi simţiră în ei 
puterea îndrăznelii. 

— Jupâne Ionuţ, unde-i măria sa? întrebă Onofrei. 

— Aicea-i măria sa. 

Ei îşi cârniră nasurile la dreapta și văzură pe măria sa în jâlț. Statură în 
cumpănă o clipă, neștiind bine cum să facă. Se lăsară în genunchi: 
duşameaua chiliei se cutremură. I se părea lui Samoilă că Vodă-i cam 
departe de ei. 

Întinse mâna ca să tragă jilțul mai încoace. Înţelepciunea lui Onofrei îi 
dădu însă mai bună învăţătură. Sfarmă-Piatră se târâi în genunchi spre jâlț și 
Samoilă îl urmă. 

— Ascultaţi, vrednicilor slujitori ai noştri, le zise Vodă; voi sânteţi cel 
mai bun dar pe care mi l-a putut face starostele Nechifor. 

— Starostele Nechifor e tata nostru... băgă de samă Onofrei. 

Jderii îi făcură semne să tacă. 

— Nu mai spun nimica, mormăi el. 

Vodă le porunci să se ridice şi-i aşteptă să se aline. După aceea se 
îndreptă spre comisul Manole. 

— Cinstite comise, ascultă dorința domniei mele şi priveghează să se 
îndeplinească. De astăzi într-o săptămână, adică vineri 11 septemvrie, dorim 
să ieşim sub muntele Ceahlău, la vânătoare de bouri. Starostele Căliman, 
precum i-am poruncit, va fi la Hangu de joi sara, cu cânii şi cu zece vânători 


bătrâni ai săi. Vom fi și noi acolo joi sara, cu puţini boieri ai noștri... Ne vor 
însoţi acești slujitori de credință, care se află de față. Vineri în ziuă, 
starostele Nechifor va împresura urmele, — după aceea noi vom intra cu 
vânătorii şi cânii. Vom vedea atunci unde facem popasul de amiază. 

Comisul Manole se miră: 

— Să fie bouri sub Ceahlău? 

— Tot aşa s-a mirat și Căliman starostele... zâmbi măria sa. 

Onofrei ridică fruntea: 

— Este unul; dar pe acela nu l-a putut prinde nimene de-un vac de om. 

— L-om prinde noi, hotărî Vodă. 

Onofrei îşi închină fruntea. El era de altă părere; însă, dacă Vodă zice 
într-un fel, nu se cuvine nimănui pe lumea asta să se împotrivească. 

— Mai am ceva, grăi înălțimea sa Domnul, privind cu zâmbet pe cei doi 
frați Jderi. Ascultă domnia ta, comise Simioane, și dă-mi o deslegare. 

— Ascult, săpâne, tresări Simion Jder. 

— Ieri, precum se știe, urmă Vodă, am trimes o carte de iertare boierului 
nostru Mihu, care se află pribeag la Liov. De cincisprezece ani stă domnia 
sa în pribegie. De două ori l-am cerut Craiului; de două ori i-am mai trimes 
cărţi de iertare. Nici Craiul nu mi l-a dat. Nici Mihu nu s-a supus. Acuma îl 
iertăm a treia oară și-l poftim iar. Multe supărări am avut noi pentru 
uneltirile care s-au săvârşit la vecinii noştri craii, de cătră unii voievozi şi 
boieri pribegi. Poftim ca uneltirile să steie. Pribegii să se întoarcă la baştină 
lor. Căci mâni ori poimâni va binevoi Dumnezeu să arate semn, pentru 
începutul războiului creştinătăţii. Domnia ta ce socoteşti? 

— Eu socot, Doamne, că la porunca măriei tale toată suflarea trebuie să 
se închine. 

— Deci crezi domnia ta, comise Simioane, că boierul Mihu se va 
întoarce? 

Simion tăcu. 

— Sfinţia ta ce crezi, părinte Amfilohie? 

— Dacă-mi îngăduie luminăţia ta să spun adevărul, eu socot că 
dumnealui logofătul Mihu n-are să deie răspuns bun nici de data asta. 

— Iar gândul domniei tale care-i, cinstite comise Manole? 

— Eu îl cunosc pe logofătul Mihu ca boier trufaş și îndărătnic, măria ta. 

Nici eu nu cred c-are să se întoarcă. 

Jder cel mic se frământă, cerând cu ochii holbaţi îngăduire să vorbească 
şi el. Simion Jder îl opri punându-i mâna pe umăr, după care se răsuci 


înspre Vodă: 

— Cer îngăduință, Doamne, să spun ce credem noi — eu și cu fratele 
meu Ionuţ. 

— Îngăduit îţi este, comise Simioane. 

— Noi socotim, slăvite stăpâne, că domnia sa logofătul Mihu va veni să 
îngenunche la mila măriei tale. 

Vodă înălță sprâncenele, privind într-o parte. Acolo unde privea măria 
sa, nu se afla logofătul Mihu. 

— Are să vie să stea acolo, unde pofteşti măria ta, întări Simion Jder. 

—Când s-ar putea întâmpla asta, comise? Poate după nunta domnească? 

Simion își plecă fruntea. Ionuț rânji singur, înturnând fruntea spre 
ungherul chiliei, 


CAPITOLUL IX 


VÂNĂTOARE DOMNEASCĂ ȘI BOURUL CEL TARE DE LA 
IZVORUL ALB 


Măria sa porni pe neașteptate de la Suceava, numai cu vânătorii săi și cu 
slujitorii, lăsând portar al Cetăţii pe boierul său cel M nou Hărman. Siimenii 
care ieşiseră de la odăile lor în urma Domnului, în număr de două sute, erau 
sub puterea lui Simion Jder postelnic nou al doilea. O samă din vânătorii 
starostelui erau duşi înainte. 

Deasemeni răzășii din trei ţinuturi încălecaseră ca să vie întru 
întâmpinarea măriei sale la Pipirig. Acest alai petrecu Domnia până în valea 
Largului, de unde se vede ridicându-se pieptiș în nouri muntele Pătru-Vodă. 
Din acel loc pâlcurile de răzăși cu căpitanii lor se desfăcură în două: unii 
apucară pe albia Bistriţei la deal, descălecând la Borca; alţii coborâră pe 
albia Bistriţei la vale, făcând popas la Călugăreni, lângă Piatra Diavolului. 

Copiii de casă întinseră masă de prânz în Poieniţa Mânzului sub culmea 
lui Pătru. Acolo, lângă revărsarea brazilor și treptele puhoaielor, se 
împrăștiaseră grohotișuri: unele, în chip de lespezi, de mult se înțeleniseră. 

În jurul lor răsăreau ici-colo din ţărâna săracă brânduşe, florile brumei. 

Erau cele din urmă podoabe ale toamnei; cupele lor, în care nu venea să 
se adape nici o gâză, aveau albăstrimea palidă a cerului. În poiană era pace; 
deasupra sunau șuiete; mestecenii şi cireşii însemnau pe luncă pete de aur 
vechi şi aramă. 

Ciobanii din acel munte dobândiseră voie de la măria sa ca să se 
înfățișeze și să închine brânză în bărbânţe și bărbăcuţi graşi. Vodă îi primi 
între acele grohotișuri și flori ale brumei. 

Erau opt stăpâni de turme, cu câte un strungar în urma fiecăruia. 

Fiecare din aceşti feciori aducea de căpăstru un asin, pe samarul căruia 
se afla aşezat ploconul. La patruzeci de paşi, în marginea poieniţii, stăpânii 
de turme îngenunchiară și-și descoperiră pletele, punând deoparte la pământ 
căciulile de berbece. Îngenunchiară şi feciorii. Numai asinii stătură în 
picioare; câţiva din ei începură să zbiere din surle, cu mare uimire. Locul 
era plin de slujitori și vânători domnești; așa mulțime nu se văzuse 
niciodinioară în acea parte de lume. 


Măria sa trimise poruncă stăpânilor de turme să se apropie. Ei îşi lăsară 
căciulile în iarbă, ca să vie măgărușii să le miroase, și înaintară la Domnie 
cu capetele goale, îngenunchind iar. 

— Vă mulţumim pentru darul domniilor voastre, zise Vodă. 

Starostele lor îndrăzni să răspundă, ridicând fruntea: 

— Poftim sănătate luminăţiei tale, Doamne: și să guști măria ta din 
fruptul oilor noastre. Noi facem aici o brânză care se chiamă domnească; 
dar nu ştim dacă ajunge până la Cetatea măriei tale. Noi socotim așa, slăvite 
Doamne, că de la munte și până la Cetatea luminăţiei tale, se găsesc mulţi 
cloncani care o ciugulesc. 

Vodă zâmbi de asemenea îndrăzneală și pofti să i se desfacă, pe lespedea 
de dinaintea sa, o bărbânţă. Copiii de casă se repeziră bătându-se în capete 
spre măgăruși. Aceștia se smunciră cu spaimă din căpestre şi se suiră pe 
râpi ciocănind repede din copite. Oierii răcniră, din genunchi, cum se aflau, 
cătră strungari, cum să facă să prindă asinii, împresurându-i. 

Bărbânţa fu adusă şi desfăcută. Vodă luă cu două degete și gustă. 

— Ia mai multă, măria ta, îl îndemnă unul dintre munteni. 

Măria sa gustă și a doua oară. 

— Într-adevăr, se învoi Domnul, brânza asta e mai bună decât orişicare 
pe lume. 

— S-o ospătezi sănătos, slăvite Doamne, se bucurară oierii. 

Măria sa porunci stolnicului său să sloboadă acelor stăpâni o bute de vin, 
ca s-o beie cu soţii şi să cânte întru slava sa. 

Oierii se bucurară a doua oară. 

— Aveţi nevoie de ceva, domnilor si fraților? îi ispiti Vodă. 

— Nu; căci ne-am îndestulat de bună-voia măriei tale. Avem destulă 
lărgime aici de la un uncheș al măriei tale, de la carele am și dat muntelui 
nume Pătru- Vodă. 

Copiii de casă slujeau masa; vânătorii hrăneau focul din preajmă cu 
trunchiuri întregi. 

— Am înţeles, slăvite Doamne, îndrăzni iarăşi unul dintre oieri, că măria 
ta te duci în petrecere de vânătoare. Se află şi aicea la noi destule fiare. În 
vara asta au ieșit împotriva noastră, cu război, nişte urși. Ne-am hărțuit noi 
cu dânșii o vreme, până ce-au trântit pe Dominte într-o râpă. Dacă nu ştii 
măria ta, apoi află că Dominte e baciul meu cel mai bătrân. După ce l-au 
trântit, el s-a sculat din râpă şi s-a suit iar la război. Apoi i-am lăsat să ieie 
câte-o oaie și după aceea i-am alungat cu cânii și cu parii. 


— Sânt şi bouri? întrebă măria sa. 

— Sânt. Au ei nişte locuri unde hălăduiesc şi nu-i tulbură nimeni; însă 
măriei tale trebuie să deie dijmă, — fiind luminăţia ta stăpân și al omului şi 
al dobitocului. 

După ce alaiul purcese din nou și ieși iarăşi la lărgime, măria sa văzu 
pâclă asupra muntelui celui mare. Când se porunci al doilea popas, la 
asfinţitul soarelui, pâcla se lăsă pe poalele Ceahlăului şi piscul rămase în 
lumină nins, dincolo de lume şi singur ca o clopotniţă a lui Dumnezeu. 

Starostele Căliman ieşise în calea măriei sale, călăuzindu-l deodată într- 
o pustietate. Erau în niște poieni ascunse sub zidăriile prăpăstiilor, unde 
bătea cu putere, ca o vâlvoare de pojar, asfinţitul. 

Siimenii apucară intrările locului, împânzind străji. Măria sa trecu numai 
cu cei opt vânători vechi ai starostelui, cu însuşi Căliman și feciorii lui şi cu 
Jderii cei tineri, într-un afund mai adânc al singurătăţii. Când se opriră şi 
descălecară, sosi din urmă și sfinţitul Amfilohie Şendrea. 

Începea să scadă lumina. 

Arhimandritul alese loc curat la marginea izvorului ce se prelingea din 
stâncă şi desfăcu iconostasul. Dădu sunet dintr-o simandră mică de aramă, 
bătând în ea ca într-o toacă şi începu slujba de sară. Cum îngenunche măria 
sa în faţa imaginilor sfinte, se auzi în munte, undeva departe, o toacă de 
lemn răspunzând simandrei. Vodă o asculta cu luare-aminte ca pe o cântare 
a singurătăţii. După aceea se sculă din rugăciune și veni la foc. 

Îndată vânătorii se mișcară, ca să pregătească palatul de noapte al 
Domniei. 

După rânduială oamenilor de pădure, cea dintăi grijă a popasului e focul. 
Deci dăduseră la pământ cu topoarele, în marginea poienii, carpeni și fagi. 
Niciodată lemnul acesta n-a avut altfel de întrebuințare în munte: vâlvătăile 
şi jarul carpănului si fagului au o putere tot aşa de mare ca a soarelui în 
dricul verii. Oamenii starostelui chibzuiră întăi o temelie de trunchi bătrân; 
după aceea clădiră cu meșteșug un jertfelnic de trupuri tinere. Apoi zbătură 
cu amnarele în cremene, aprinzând sori mici în vârfuri de iască; suflară 
puterea aceasta în uscăciune de cetină și mușchi, aşezând-o sub jertfelnic; 
vântul învălui deodată vâlvătăile, desfăcându-le în limbi aprige. 

Starostele Căliman alese locul de hodină al Domniei la un molid, într-o 
apropiere potrivită a flăcărilor. Întăi făcu semnul crucii în scoarță cu 
toporul, ca să îndepărteze nesomnul, apoi potrivi culmea colibei, pe care 
ceilalți vânători sprijiniră laturile. Cu solzi de cetini alcătuiră acoperișul. 


Subt adăpost clădiră așternut gros dintr-aceleași clomburele de brad 
subpuse treptat. Zvârliră deasupra poclăzi. Vodă se aşeză în dogoarea 
luminii în deschizătura colibei. În partea cealaltă a focului se rânduiră 
vânătorii măriei sale, desfăcând de pe ei cojoacele și prăjindu-se când pe-o 
parte, când pe alta. Boierii și sfințitul arhimandrit se așezară într-o lăture a 
colibei măriei sale, unde-i ajungea fumul și-i șfichiuiau câteodată și 
flăcările. Măria sa nu-i băga în samă, cufundat dintr-odată în gânduri. 

Într-un târziu, măria sa chemă pe lângă sine pe starostele Nechifor. Într- 
această clipă vânătorii se mișcară, sporind năprasnic pojarul. 

— Cinstite staroste Căliman, întrebă Vodă, ce răspuns ai de la oamenii 
domniei tale? 

— Măria ta, răspunse bătrânul stând cinchit lângă stăpânul său; am eu 
doi vânători bătrâni cunoscători de bouri. Am umblat ast' dimineaţă 
împresurând locurile până la culme. Am găsit urme la niște hoşti. În acele 
gloduri se vedeau însemnate copite de bour tare alungând două vaci. Altă 
urmă de taur, în acea parte de munte, nu s-a aflat. Alți vânători au găsit în 
partea Bistriţei, drept când a stat soarele la amiază, un buluc de şase tineri, 
care se jucau într-o poiană. Vor fi fiind și alţii, dar nu cutează să vie într- 
această singurătate, unde stăpânește bătrânul. Socoteala noastră este, pe cât 
înţeleg, să-l urmărim pe acesta. Eu îl cunosc de mult. 

Voievodul asculta în tăcere, cu fruntea plecată. 

— De când, staroste Căliman? 

— Măria ta, eu îl știu de când eram ca acești feciori ai mei. Și eu m-am 
spăriat ca şi dânşii, când mi s-a arătat întăia oară. Ptiu, drace! 

— Câţi ani sânt de-atuncea? 

— Întâmplarea asta am avut-o, măria ta, în domnia lui Alexandru- Vodă 

Bătrânul. Părintele meu m-a mânat la munte să cercetez turmele, cum 
am mânat şi eu pe Onofrei şi pe Samoilă. Într-o zi, m-a apucat un vârtej de 
ploaie și m-am oploşit subt o stâncă. Când a contenit ploaia, am rămas în 
nour şi nu mi-am mai putut cunoaște drumul. Cu toate acestea, fiind asupra 
serii şi temându-mă să nu mă apuce noaptea, am ieșit din locul meu, 
căutând calea spre stână. Am umblat o vreme, până ce s-au mișcat nourii de 
deasupra mea. Atuncea m-am aflat într-un loc cu desăvârşire necunoscut. 
Nu-l văzusem niciodată. Eram la un prag, deasupra prăpăstiilor. Am ocolit 
pe după niște desișuri, mi-am căutat calea înapoi; n-am mai găsit-o. Era 
încă lumină când, dintrodată, am auzit pufnind şi mugind. M-am lipit sub 
jnepeni. Bourul s-a oprit scurmând pământul cu copitele de dinainte; după 


aceea a împuns cu coarnele în desime lângă mine, a făcut o săritură, şi i-am 
auzit duduitul umbletului la vale. 

După ce s-a alinat în mine groaza acelei arătări... Măria ta, era un bour 
mare cum nu s-a mai văzut niciodată. Când a slobozit muget, am băgat de 
samă cum i se zbate într-o parte limba neagră. Era alb. După ce s-a alinat în 
mine groaza acelei arătări, am intrat pe urma lui, unde rupsese desimea cu 
coarnele. Cum am răzbit prin desime, am găsit alt prag. Bourul sărise de-a 
dreptul peste râpă, însă eu am aflat trecere, cotind pe o muche îngustă. 
Atuncea am văzut în stânga schitul de sub Duruitoare. Mi s-a părut că trece 
într-acolo ş-o potecă. N-am putut întârzia: am dat iar de urme şi am umblat 
la vale, până ce am cunoscut locurile. 

— Domnia ta crezi că bourul e tot acela? 

— Ptiu, drace! Asta-i numaidecât. Deasemeni feciorii mei l-au văzut. Și 
ei spun că-i tot el. Bourii ceilalți sânt murgi; acesta e alb. 

Vodă ridică fruntea în lumină. Chemă pe staroste mai aproape. 

— Adevărat să fie ce se spune, staroste Căliman, că bourul acela are 
stăpân? 

— Măria ta, n-am deslegare să vorbesc; e cu primejdie. 

— Te dezleagă părintele arhimandrit. 

— Dacă părintele arhimandrit mă desleagă şi amenință cu aghiasmă 
asupra pustiei, atuncea aş putea să grăiesc, — poruncindu-mi și luminăţia 
ta. 

Părintele arhimandrit veni la staroste, apăsându-și mâna pe fruntea lui și 
dându-i deslegare. Apoi căută lângă iconostas, în laturea colibei, apă 
sfințită, şi stropi în patru vânturi binecuvântând. 

Starostele se așeză la pământ oftând, cârnind cu teamă nasul spre măria 
sa. 

— Măria ta, acest bour alb ar fi fiind al Lui. 

— Al cui anume? 

— Al Lui, măria ta. M-a deslegat părintele arhimandrit, însă nu cutez, ca 
să nu-mi amorţească limba. 

Părintele Amfilohie îi înlesni lămurirea: 

— Măria ta, zise arhimandritul, starostele socoate că stăpânul bourului e 
Demonul, adică un vrăjitor. Bătrânii de demult l-au înfricoșat pe domnia sa; 
iar domnia sa crede că acesta e un legământ ca să nu grăiască; şi a poruncit 
şi feciorilor domniei sale să tacă. 


— Întocmai așa este; ptiu, drace! răsuflă cu greutate starostele Nechifor. 
A fost obicei să lăsăm, noi stăpânii de oi, tain într-o ocniță a muntelui, în 
dosul schitului de sub Duruitoare. Aşa s-a urmat până acum. 

Bourul vine, ia darul și-l duce la peștera unde acel vrăjitor ar fi 
sălăşluind. 

Dacă n-am face aşa, s-ar isca asupra oilor o primejdie de vârtejuri, ori o 
bolişte. 

— Din vremuri mai vechi, a rămas cunoştinţă că la peşteră s-ar fi 
adăpostind un părinte schivnic. 

— Măria ta, noi am știut altfel. Dacă ar fi fost un sfânt schivnic, l-ar fi 
văzut unii. Aşa, noi numai l-am auzit câteodată strigând și am văzut bourul. 

I-am dat tainul, ca să n-avem din partea lui sminteală. Așa se urmează și 
acuma; păstrăm datina. 

Starostele tăcu. Jarul focului creştea, clipind din ochi nenumărați de 
pietre scumpe. Împrejurimea era covârşită de tăcerea muntelui şi a 
singurătăţii. Vânătorii, trudiţi, dormitau de cealaltă parte a vâlvătăilor. În 
văzduhul negru, pe sub stele, trecură cârduri de paseri străine. Unele 
trâmbiţară la mari depărtări ca nişte cocoare; altele se chemară, mai 
aproape, cu găgăiri de gâște sălbatice. 

Căliman bătrânul le ascultă un timp; după ce se făcu iar tăcere, îşi 
scutură fruntea. 

— Mărite stăpâne, începu el din nou cuvânt; dac-ar fi fost un sânt 
schivnic, nu ni s-ar fi întâmplat nouă, atunci, să vedem om fărmăcat trecând 
calare pe târş, deasupra pădurii. Stând noi mai mulţi la foc, în altă parte a 
muntelui, fiind noaptea târziu, ca și acuma, l-am auzit venind ca un vânt şi 
strigând: apă! apă! Unii au zis că-i om vrăjit şi trimes pe sus. Alţii ne-am 
temut să nu fie chiar El. 

Domnul rămase un timp cu privirile visătoare aţintite asupra jăraticului 
schimbător. Starostele se trase la o parte. 

Arhimandritul veni lângă triptic. Măria sa se ridică, apoi îngenunche și- 
şi, făcu rugăciunea cu mare evlavie. Clipa aceasta o așteptau și străjile din 
fundul poienii; își făcură semnul sfânt şi se închinară. Jderul cel mic dormea 
fără nici o grijă. Postelnicul al doilea Simion trecu spre tabăra slujitorilor, în 
altă poiană, la un pârău. 

Nevoia sufletului măriei sale de a desface o taină, de care era legat 
trecutul părinţilor săi, stărui și-n somn. Măria sa avu un vis tulburat, din 
care se trezi la un ceas. după miezul nopţii. 


În acel ceas al tăcerii de piatră se iscă în pustie un muget, care se 
rostogoli ca tunetul, din ponor în ponor. 

Măria sa avu o înfiorare. Se trezi deplin. 

Aşteptă un timp, până ce se înălță din nou boncăluit, cu alt viers. 

Acesta era mai prelung, amenințător și mânios. Unul dintre vânători se 
sculă din locul său din umbră şi hrăni focul. Văzu pe măria sa treaz, 
ascultând. 

Grăi pentru sine, însă aşa ca să audă şi stăpânul: 

— Se bat cerbii de la ciute. 

Se puse la pământ și adormi îndată. 

Într-alt răstimp, dintrodată, detună iar pustia de mugetul cel dintăi. 

Măria sa cunoscu singur că acela trebuie să fie glasul bourului alb. 

Căliman se ridicase în lumina jarului, ca o fantasmă, ascultând și el cu 
urechea aţintită şi cu o mână încovoiată spre tâmplă. 

— Ai auzit, măria ta? şopti el. 

— Am auzit. Dintre copoi numai unul dă răspuns. 

— Acela-i cățelul... lămuri starostele. 

Era vorba de Pehlivan, care mârâia foarte încet și din când în când 
pufnea, cu botul înăbușit în spuză. 

Noaptea era înaltă şi senină. Găinuşa scăpătase din catapiteasmă spre 
asfinţit. Postelnicul Simion se întoarse de la schimbul străjii a treia. Căută 
în culcuş pe Jderul cel mic; îl scutură de umăr și-i trecu mâna peste frunte. 

Îi şopti la ureche: 

— Scoală, Ionuţ. Trebuie să te duci. 

— Îs gata, bădiță Simioane, răspunse Ionuţ, ridicându-se cu grabă. Așa 
cum era, încă ameţit de somn, ghionti cu mănunchiul ţepuşii de vânătoare 
pe tovarășii săi. După ce mormăiră răsucindu-se de două ori, Călimanii 
crescură în sus. Se desmeticiră şi începură a-și culege de pe jos sculele. 

Gheorghe Tătarul vâri pe Pehlivan în desagă și se duse să-l anine la 
oblâncul unui cal. 

Când cei patru vânători — Ionuț, feciorii lui Căliman şi Botezatu — 
trecură printre străjile care închideau poiana, era încă întuneric, dar se 
simţea deasupra, în văzduh, o aburire argintie. Steaua Ciobanului săltase 
deasupra răsăritului. Onofrei Căliman umbla înainte, ca cel ce cunoștea mai 
bine drumul. 

Spre revărsarea zorilor, erau intrați pe pârăul Buhalniţei şi de acolo 
ocoliră numaidecât spre zidăria muntelui, umblând în tăcere și înșiraţi unul 


după altul. Într-o margine de brădet tânăr săriră ierunci, cârcâind. La zborul 
lor, Ionuț tresări din gânduri. Pehlivan latră o dată de la oblâncul lui 
Botezatu. Slujitorul îl strânse de bot şi-i porunci să tacă. Când începu să se 
lumineze stâncăria, Ionuț se văzu între păreţi de râpă. Caii suiau harnic o 
cărare destul de lină, ocolind necontenit risipituri din munte. 

— Până la răsăritul soarelui, trebuie numaidecât să ajungem în acel loc, 
grăbi într-o vreme Jder pe soții săi vânători. 

— Cred că s-ajungem, răspunse Samoilă; numai dacă n-a fi rătăcit 
Onofrei calea. 

— Dumneata n-o cunoşti? Nu vezi dac-a rătăcit ori nu? 

— Ba o cunosc; dar poate mă înşel şi eu. Pe cât se vede, până acuma n-a 
rătăcit-o; dar poate s-o rătăcească de acuma înainte. Aicea, în acest munte, 
să ştii domnia ta că se află duhuri și înşelări. 

Onofrei îşi opri căluţul. 

— Jupâne Ionuţ, grăi el întorcând obrazu-i pălit de îngrijorare; drumul îl 
cunoaștem, să n-ai nici o grijă; trebuie să ne oprim puţin, ca să răsufle 
dobitoacele. Dacă s-aud în pisc cucoşii sălbatici, atuncea sântem şi mai 
încredinţaţi că ne aflăm pe cale bună. Pe aicea nu umblă niciodată ciobanii, 
fiind un loc primejdios la vreme de ploi repezi; cad risipituri din păreţi și 
omoară oile. Ascultaţi. 

Sus, într-un pisc depărtat al înălțimii, apăruse răsfrângerea zorilor pe 
luciu de stâncă. Se auzea într-acolo zuzuind un gotcan. 

Mestecenii de pe coastă începură să se legene la adieri ușoare. Lumina 
creştea. Jder împinse înainte pe Onofrei, care rămăsese uitat ascultând 
înălțimea. 

Poteca dădu întăi într-o vale. De acolo se vedea luminiș de drum la 
stânga. Însă Onofrei coti în loc spre dreapta şi începu a sui pieptiş. După o 
jumătate de ceas de umblet prin întunecime, într-o rovină de izvor, ieşiră în 
lumină la un prag. 

Soarele încă nu răsărise. Dar se vedeau deplin frământări de râpi și 
costişe care, din alte părţi, erau cu totul ascunse privirilor. Undeva foarte 
departe, sub râpa dreaptă a muntelui, scânteia o pânză de apă în cădere: 
acolo era o duruitoare. Se bănuia și un colţ de turn al unei mănăstioare. 

Într-acolo, înspre acel schit, trebuia să se miște vânătoarea domnească. 
De la schit, în râpile şi frământările care se vedeau din pragul unde cei patru 
vânători se opriseră, cotea o cărare. Când o vedeau, când o pierdeau din 
ochi, o dată într-un bunget, a doua oară printre nişte zimţi de tancuri. În 


valea pe care părea că o urmează acea cărare răsucită, se învolbura cu 
spume o altă apă, izbucnind din afund. 

— Acolo-i Izvorul Alb, dădu lămurire Onofrei Căliman. Erau acolo nişte 
singurătăți pe care, dintru începutul zidirii, oamenii nu le călcaseră. 

Muntele își risipea necontenit râpile, și costișele erau cu totul lipsite de 
pășune, înspre Izvorul Alb locul era așa de prăpăstios, încât numai o 
sălbătăciune ar fi putut avea pe acolo hăţaş cotit de intrare. Dinspre schit 
locul iarăși era tare: duruitoarea curgea pe stânci oable. Prin fundul 
pustietăţii cărarea arăta că o ființă bătucise loc de umblet. 

Din cele ce înțelesese de la sfinţitul arhimandrit Amfilohie, numai aici ar 
fi putut să aibă sălaş pustnicul — pe care vânătoarea măriei sale îl căuta. 

După arătarea lui Onofrei și a lui Samoilă, de aici, din acest prag, bourul 
sare în desime nestrăbătută și iese după aceea la poteca din fund. 

— Aceea-i poteca bourului celui bătrân... dădu el încredințare. Dacă 
domnia ta, jupâne Ionuț, socoti că putem sări și noi pe unde sare el, atuncea 
poruncește să dăm pinteni cailor şi sărim. 

Înţelegând ce va să spuie fratele său, Samoilă rânji adăogind și el o 
încredințare: 

— Până jos, ne facem mii și fărâme. 

— Totuşi, zâmbi Ionuț, pe unde trece sălbătăciunea pot trece şi eu. 

Din porunca lui Jder, descălecară și-și adăpostiră caii într-un brădăţel din 
apropiere. Ionuț cercetă cu luare-aminte împrejurimile pragului. Se strecură 
în desime, într-o râpă care părea fără fund. I se auzi glasul într-o vreme 
dintr-o mare depărtare, ca de pe ceea lume. Într-alt răstimp, răzbi chemarea 
lui din altă parte. Călimanii îi răspunseră îngrijoraţi, aplecându-se cătră 
întunericurile de jos. 

— Strigă şi cere ceva, se desluși la urmă Samoilă, făcându-și cu 
amândouă palmele pâlnie la o ureche. 

— Ce cere? întrebă cu neliniște Onofrei, Poate porunceşte să ne ducem 
şi noi după el, 

Veni şi Gheorghe Tătarul, aplecându-şi urechea. 

— Cere să dăm drumul cânelui, lămuri el. 

Intră în brădăţel, ca să sloboadă pe Pehlivan din dăsagă. Îl aduse la prag 
şi-l puse pe urma lui Jder. Auzind glasul, copoiul începu să schiaune 
numaidecât. Se strecură în desime și dispăru. 

Dintr-altă parte a muntelui de dincolo de ţancul Izvorului Alb, începură 
să sune cornurile vânătorii domneşti. Răsăritul lucea înspre Panaghia, însă 


pe plaiul Ocolașului se târâiau neguri. 

Ionuţ se sui din râpă cu cânele după el. 

— Este loc de coborât, zise el. Se află un loc de trecere și prin altă parte. 

Trebuie să căutăm acest coborâș de deasupra, ca să trecem cu caii în 
vale. 

Vânătoarea măriei sale rămâne în afară de râpa asta; trebuie să ne aținem 
noi la ţiitorile ei. Întăi ne lăsăm spre izvor; pe urmă încercăm să ne ridicăm 
la schit. 

Trecerea pentru cai era mai greu de găsit. Ocoliră un gorgan de piatră, 
căptușit cu tufe de afine. Desimea în partea aceea era ca o perie. 

În înaintările ei cotite, vânătoarea domnească urma de la o vreme 
aceeași linie pe care o străbătuse Ionuț cu soții săi. Copoii ţăhneau, când cu 
glasuri înalte pe pripoare, când cu glas stâns, în adâncimi. 

Se bănuia, din înălțimea pragului, o altă urmărire pe după laturea 
cealaltă a pustietăţii. Cântau și într-acolo cornuri și ţăhneau înăbușit cânii. 

Vânatul fusese deci sculat și era prigonit din două părţi, în același timp. 

Urmând porunca anumită a măriei sale, postelnicul Simion Jder 
împânzise o parte din slujitori cătră acele locuri ascunse unde era bănuială, 
după credinţile localnicilor și vorbele bătrânului Căliman, că-și are aşezarea 
schivnicul, cel ce nu se arată niciodată oamenilor de rând. Oştenii aveau 
poruncă anumită: îndată ce dau de peştera lui, stau pe loc şi trimet vestire. 

Căci numai măria sa poate avea îngăduinţă să intre acolo, să audă pro- 
rocire pentru gândul cel nebiruit al măriei sale. Dacă, precum se spune și 
precum se ştie că e adevărat, iese la arătare bourul cel bătrân al 
schivnicului, atunci fie oştenii, fie vânătorii aveau îndatorirea să-l ţie de- 
aproape, căci calea bourului era tocmai aceea pe care o căutau. 

După o socotinţă bună, deși nemeșteșugită, a feciorilor lui Căliman — 
pe unde a trecut bourul într-alte rânduri nesilit, va să treacă numaidecât şi 
acum, când i-au adulmecat copoii urma. Fiind pustia aceasta a muntelui 
numai în stăpânirea lui, pe el trebuia să-l fi sculat și-l alungă cânii vânători. 

Aşa era. Ţăhnitul copoilor se apropia; într-o vreme stătu cu îndârjire 
într-un pisc; după aceea înmulţi ecouri în altă vale, mai apropiată. 

Jder cel mic îşi conteni cercetările și porunci soţilor săi să stea cu luare- 
aminte. 

TŢepușile pârlite la vârf pe care le purtau nu trebuiau să le slujească decât 
de apărare, dacă fiara ar fi dat năvală asupra lor; însă porunca măriei sale 


era ca acel bour să nu fie jertfit, ci numai urmărit, — pentru ca să se afle 
ceea ce dorea măria sa să găsească. 

Pe neaşteptate poteca pe care suiseră ei la prag începu să sune. 

Călimanii se holbară unul la altul și se vârâră cu spatele în păretele de 
stâncă. Ionuț abia avu vreme să se ferească din marginea râpii, cuprinzând 
pe după cap pe Pehlivan şi grămădindu-l în pământ. Tătaru năvălise la cai. 

Ca să-i stăpânească, bourul veni năprasnic la deal, fumegând şi pufnind. 

Aducea din când în când coarnele scurte spre genunchi și împungea într- 
o lăture, zvârlind spumă pe nări. Din urmă îl goneau adulmecând patru câni, 
înșirați unul după altul și chefuind cu glasuri diferite. Era un bour bătrân cu 
coama murgă, însă cu celălalt păr deschis aburiu. Ochii bulbucaţi negri 
priveau cercuiţi cu roş. Veni ca într-o bătaie de furtună, ocoli pe la prag, se 
cumpăni o clipă şi făcu o săritură sprintenă peste peria de afiniş. 

Îndată Jder dădu drumul lui Pehlivan, care-și scurma drum pe dedesubt. 
În curând glasul lui subţire prinse a suna în râpă. Îmbulziţi la prag, vânătorii 
căutau să vadă fiara între stâncile sure din prăpastie. N-o vedeau nicăieri; 
cățelul totuși o urmărea. 

Cei patru câni domnești se opriră sus, amirosind urmele. De două ori se 
întoarseră îndărăt, ocoliră şi veniră iar la gorganul de piatră. Numai după ce 
Jder îşi dădu iarăși drumul în râpă, ei aflară din nou putoarea bourului şi 
începură să alunece la vale. Glasul căţelului se depărtase spre Izvorul Alb. 

Cu multă chibzuinţă, căluții muntenești fură coborâţi sub mal, printr-o 
hrubă astupată de perdele de verdeață. Era un loc care părea închis ochilor. 

Bourul îl străpunsese cu ușurință pe deasupra; cățelul ajunse la el pe 
dedesubt. Urmând glasul depărtat şi cotit al cânilor, Jder cel mic coborî cu 
piciorul râpa, ducându-și calul de căpăstru. Veneau cu anevoie şi ceilalți 
după el. Când ajunseră destul de departe în fund, Jder se întoarse şi văzu 
pragul de stâncă, în înălțimea cerului. Doi vânători domneşti priveau de 
acolo împrejurimea pustie, neînțelegând cum ar putea un om trece în 
prăpastie, fără ajutor de la paserea măiastră. 

Ionuţ și soţii săi statură un timp pe loc, chibzuind. Cealaltă parte a 
vânătorii era cătră valea Izvorului. Într-acolo li se părea că au mânat şi 
cânii. 

Deci încălecară şi urmară cu repeziciune fundul râpii. Nu vedeau 
deasupra lor decât o dungă de cer, în care umbla rotindu-se şi țipând din 
când în când un vultur negru. 


leşiră din râpă la o culme de piatră; după aceea ajunseră la un tăpșan 
pravălatic. Sub molizii cei mai din fund forfotea Izvorul Alb. Drept lângă 
coamele de spumă ale izvorului, se deschidea o ușă îngustă de peșteră. 

Vânătorii descălecară. Jder aşteptă un timp cercetând împrejurimea, 
înainte de a păși mai nainte. Nu era nici un semn că ar fi viețuit acolo ființă 
omenească. Nu se afla urmă de vatră afară; dinlăuntru nu ieşea fum. 

Bătătura era căptuşită cu iarbă şi cu fragi. O veveriță roșcată ieşi prin 
firida peşterii, care ţinea loc de fereastră; la vederea oamenilor se cațără 
înfricoşată pe un trunchi de molid; se duse înşurubat până sus și se dosi 
după o crenguţă; apoi pluti prin aer cu coada răsfirată și ajunse în furca unui 
frag. 

— Unde a putut trece bourul? se întreba Jder. 

Glasul copoilor nu se mai auzea. 

Descălecă şi lăsă în urmă pe tovarășii săi. Păşi cu fereală până la intrarea 
peşterii. Se descoperi lângă izvor; privi de-acolo înlăuntrul încăperii. Nu era 
nimic înlăuntru. Îndrăzni să pătrundă doi paşi în acea încăpere în care se 
mai păstra un miros vechi de fum. Cândva, trăise aici un om. Era ş-un loc 
de hodină scobit în părete. Acolo îşi adunase veverița alune și jir. 

leşind la lumină, Jder îngenunche la marginea grumazului alb de ape şi- 
şi potoli setea. Atuncea își aduseră aminte şi ceilalți vânători, ieşind din 
uimirea lor, și se adăpară odată cu caii. Pe pârăul care se împânzea la vale 
din bulucul izvorului, înverzea o țesătură de buruiană străină, cu foaia grasă 
şi lucie. Tătarul o cunoscu; o culese şi o mestecă în gură. 

— Asta-i frunza-pustnicului, zise el; stă vie şi verde în puterea iernii. 

După ce au înţeles și treaba asta, vânătorii se traseră îndărăt ascultând pe 
spinările de deal din laturile acelei închisori zvonurile vânătorilor măriei 
sale. Nu s-auzea nimic. Nici copoii care răzbiseră în râpă nu mai dădeau 
semn. Valea pustie, ocrotită de orice adiere de vânt, începea să-și înfierbânte 
în soare stâncile. 

Într-un târziu găsiră o frântură de potecă, pe spinarea unui muncel. Din 
locul acela mai înalt văzură turnul schitului și, ţinând sfat, se îndreptară într- 
acolo. Porunca lui Vodă era că acolo urma să fie popasul de seară al acelei 
zile. Cum mișcară de pe muscel, nu mai văzură turla şi crucea schitului. 
După ce coborâră, doi dintre copoii domnești le ieșiră întru întâmpinare, 
trudiţi şi cu limbile atârnând. 'Tătarul puse cornul la gură şi dădu și el semn 
lui Pehlivan. După un sfert de ceas, îl găsiră cu pântecele la pământ, cu 
botul lângă o umezeală ce se prelingea din stâncă. Se bucură numaidecât că 


a fost găsit de stăpânul său. Înştiinţare că ar fi aflat ceva despre bourul cel 
bătrân nu putu da. Deasemeni veniră şi ceilalți copoi domnești, trudiţi de 
umblet. Era târziu și soarele se aplecase dincolo de crucea amiezii; în toate 
împrejurimile depărtate nu s-auzea nici un fel de zvon, nici țţăhnit de câne, 
nici glas de com. Vânătoarea măriei sale contenise. Cei patru vânători 
singuratici descălecară, pentru hodina amiezii. 

Oamenii n-aveau merinde cu ei; se mulțămiră să ciugulească câteva 
afine. Caii găsiră, printre pietrării, puţine smocuri sărace de iarbă. Cât 
statură pe loc, după obiceiul muntenilor, scăpărară și aprinseră un foc de 
vreascuri. Abia după ce stâlpul subţire de fum se ridică în înălțime, auziră 
cornul de pe munte, din partea schitului, şi înţeleseră că e chemare pentru 
ei. Deci se ridicară flămânzi și trudiţi, închingară caii și luară drumul la 
deal, cotind necontenit. 

Când se cobori soarele spre săgețile brădeturilor, auziră aproape zvonind 
toaca mănăstioarei și clopotele. Slujitorii le ieşiră întru întâmpinare, 
chiuindu-i. Măria sa Vodă se afla la schit și intrase la slujba de vecernie. 

Mănăstirea aceea a Duruitoarei era un adăpost numai pentru trei 
monarhi: un cărturar și doi muncitori de rând. Era ţărcuită între munţi, cu 
împrejmuire de zid tare şi porţi ferecate. Lângă bisericuţă, câteva chilii în 
care locuiau cuvioșii monahi și unde aveau şi o trapeză, precum şi 
arhondaric, întru așteptarea unui slăvit oaspete, care abia acum sosise. 

Bourul alb fusese văzut de toţi vânătorii, însă acuma nimene nu mai știa 
nimic despre el. Întâmplarea aceasta era de mirare pentru toţi şi părea o 
minune. 

Postelnicul Simion și Căliman bătrânul cercetară pe cei patru vânători 
despre cele ce văzuseră și aflaseră şi avură un adaos în uimirea acelei zile. 

După ce desăvârşiră rânduială slujitorimii între ziduri şi la intrarea văii, 
postelnicul intră în bisericuţă la măria sa, ca să-i împărtășească cele ce se 
mai aflaseră. 

Era o bisericuţă de lemn, nu mai înaltă decât două staturi de om, având 
toate icoanele și toate podoabele la locurile lor — însă mai grămădite şi mai 
mici. 

Măria sa stătea în strana domnească. Părintele ieromonah Ioil slujea 
singur. În umbra punctată de câteva făclioare şi candele, părea că stă în 
tăcere duhul lui Dumnezeu şi al muntelui. 

După ce cântă un axion întru slava măriei sale, părintele Ioil se închină 
către strana domnească și pătrunse în palatul cel tainic al altarului. Măria sa 


ieşi la lumină urmat de postelnic. 

După ce înţelese cele aflate de Jderul cei mic, chemă la poruncă pe 
părintele Ioil. Acesta veni cu supunere, îmbrobodit în camilafca-i cernită şi 
barba-i căruntă și dădu măriei sale toate lămuririle, grăind cu supusă sfială 
şi stând plecat lângă jilțul stăpânitorului. 

— Într-adevăr, slăvite stăpâne, mărturisi părintele ieromonah Ioil, la 
peştera de lângă Izvorul Alb s-a așezat acum treisprezece ani un sfinţit 
schivnic, carele a fost venit de dincolo de munţi, aducând cu el acel bour 
alb, pe care vânătorii măriei tale l-au văzut. Să ştii, Doamne, că acel bour e 
îmblânzit şi nu face nici un rău nimănui. Și acel bour a fost slujitorul 
schivnicului, cât sfinţitul schivnic a trăit. Având ciobanii obicei să puie 
pentru sfinţia sa daruri într-o ocniță în dosul schitului nostru, noi i le tri- 
meteam legându-le în coarnele bourului. Când i se poruncea, bourul venea 
aici și noi îl împovăram, după care el se întorcea devale. Voie ca să ne 
ducem şi să ne închinăm acelui sfânt părinte n-aveam decât după sfânta 
înviere, când ne coboram la el cu lumini, dându-i vestea. Dar dacă era încă 
iarnă și vifor în munte, nici atunci nu ne duceam. Așa că schivnicul trăia 
singur, poruncind să nu-l cerceteze nimeni din lume, având el canon 
singurătatea și muţenia. Era un om schilav și bătrân tare, slab de virtute, și 
nouă ni se părea că-i şi cu mintea tulbure, dar el vedea și auzea altfel decât 
noi, atât în somn cât și în trezie. L-am văzut în câţiva ani, primăvara, după 
sfânta Înviere, ieşind în răsăritul soarelui, îngenunchind şi punând urechea 
la pământ, — ca s-audă glasul pământului. Atâta ne putea spune în acea zi 
sfântă, când avea slobozenie să grăiască. Şi ne-a mai spus că rânduiala lui a 
fost să ajungă până la măria sa; dar e slab şi a îngenunchiat aici şi are să vie 
măria sa la dânsul. «Căci noi sântem prorocii acestor voievozi»-, a adăogit 
el. După ce s-a alinat iarna, acu doi ani, de ziua lăsatului de sec, cap de 
primăvară, s-a întors bourul cel alb cu darurile și atunci am înţeles că 
pustnicul a trecut în limanul cel fără de vifor. Ne-am coborât și l-am căutat 
ca să-i aducem sfinţitul trup aici. Fusese slab, numai ca o vedenie. N-am 
găsit nimic la peșteră. Poate să-l fi furat puhoiul, când s-a dus să ia apă şi a 
căzut; ori poate să se fi înălţat cu aburii când s-a aplecat după cum îi era 
rânduit, ca s-asculte glasul din afund. N-am putut afla nimic. A rămas 
bourul singur. Uneori, când îl supără cânii ciobanilor, ori vânătorii, vine la 
noi la schit; bate cu fruntea în poarta de dindos, iar noi îi dăm aici sălaş. 

Când se cere, noi îl lăsăm iarăși slobod. 


Măria sa a stătut mult pe gânduri auzind acestea și părea apăsat de mare 
părere de rău. 

— Altceva nu s-a știut nimic? și nu s-a aflat nimic? 

— Nu s-a mai ştiut și nu s-a mai aflat nimic, slăvite stăpâne. 

— Ce glas spunea c-ascultă? 

— Noi n-am putut să știm, slăvite stăpâne. Poate cunoştea el ceva, noi 
însă nu înţelegeam. Avea o cunoștință ascunsă despre mersul stelelor şi al 
soarelui: cetea pe cer zodiile; ştia întocmai noaptea sfântă când se vestește 
învierea Domnului. A spus odată că ascultă să audă tropot, când se va ridica 
sfântul mare-mucenic Gheorghie împotriva balaurului, dar eu am socotit că 
acestea-s vorbe de om slab. 

După ce ieşi ieromonahul Ioil, ca să se îngrijească de cină şi de 
așternutul măriei sale, Vodă rămase într-aceeași întristare plină de gânduri. 

Sfinţitul Amfilohie își desfășură cărţile şi desfăcu iconostasul. Înălțimea 
sa ascultă cu gândul dus stihurile sfinte, care totuși pătrundeau ca o dulceaţă 
în simţurile sale. 

Într-un târziu cunoscu, între vânători, lângă ușă, pe Jder cel mic și se 
întoarse spre el, cercetându-l chiar măria sa cu luare-aminte, asupra tuturor 
lucrurilor văzute la Izvorul Alb. Măria sa se miră de fragi: unii cu roadă 
roşie ca mărgeanul, alții numai înfloriţi. 

— Aceştia-s drept dinaintea uşii, unde stătea el şi se închina, fu de 
părere Ionuț. Deasemenea, am văzut, măria ta, pe pârău, iarba care se 
chiamă a pustnicului, care nu se usucă niciodată. E pusă acolo ca să-și 
aducă oamenii aminte de cel ce-a sămănat-o. 

Măria sa asculta, dus. 

— Se închina lângă ușa peşterii? 

— Da, înălțate stăpâne. Este acolo prag de piatră. Şi de cât a 
îngenunchiat ani şi ani numai într-același loc, lespedea e roasă şi scobită. 

— Mâni, înainte de plecare, trebuie să cobor şi eu acolo să văd acel 
loc... suspină măria sa. 

Starostelui Căliman nu-i plăcea mâhnirea măriei sale. 

— Slăvite stăpâne, fu el de părere, eu socot că nu-i adevărat. 

— Ce nu-i adevărat, staroste? tresări Vodă. 

— Ptiu, drace! Nu-i adevărat că schivnicul ar fi murit. Ciobanii din 
munţi spun că s-ar fi aflând în viaţă la un loc cu bourul său. 

Vodă îşi clăti fruntea. 

— Unde putem noi găsi cheia de deslegare, părinte Amfilohie? 


— Slăvite Doamne, răspunse arhimandritul, nu ne este îngăduit să 
credem în vrăjitorii; deci acel om sfânt s-a săvârșit. Prorocirea pe care a 
tinut-o închisă în el va lua fiinţă tot prin voia Celui-prea-înalt, când se va 
plini timpul şi când se vor mișca împărații și craii, și va ieşi Veneţia cu năvi 
pline de galbini, și sfinţitul urmaș al apostolului Petrea de la cetatea Romei 
va binecuvânta pentru biruința dreptăţii noroadele din acea parte de lume. 

Atunci se va mișca şi aici pământul cu toate ale sale. 

Vodă cugeta, cu sprânceana coborâtă pe luminile ochilor. Avea în sine o 
şoaptă: Adâncurile s-au mişcat, dar noi n-am fost gata. 

— Doresc să fiu singur numai cu sfinţia ta, urmă luminăţia sa cu glas. 

În astă sară să nu mi se aducă cina. 

În acea noapte, adormind târziu după rugăciune, Domnul a avut o 
vedenie în vis, întocmai cu cea din ajun. I se arătă schivnicul înălțat pe 
munte și binecuvântând un pojar uriaș care cuprinsese satele și târgurile 
țării. Însuşi măria sa stătea acum lângă bărbatul sfânt și simţea în sine cu 
mare cutremur tâlcuirea aevea a visului. 


CAPITOLUL X 


DESPRE NUNTA DOMNEASCĂ ȘI DESPRE NĂCAZURILE LUI 
NICULĂIE ȘALBU-JITNICER 


Voievodul se întoarse fără întârziere la Cetatea Sucevii, ca să gătească 
primirea Doamnei Maria. Pe urmă, gândul său era V statornicit în hotărârea 
de a-și desfăşura cătră miazăzi cât de degrabă ameninţare de război spre 
hotarul ismailitenilor. 

Cel dintăi boier tânăr care-i ieşi întru întâmpinare când se întoarse din 
petrecerea de vânătoare fu domnia sa Mihail Vrânceanu, spătarul cel nou. 
Pe acesta îl orândui măria sa ca să iasă întru întâmpinarea împărătiței la 
lași, cu boieri și călăreţi din 'Ţara-de-Sus. Prea vrednic şi credincios i se 
arăta acest boier mare-spatar. Încă n-ajunsese la cărunteţă, nici purta barbă, 
nici nu era mare. Dar în acel trup puţin de om negricios și uscat era o putere 
de dragoste în Domnul său, ce se răsfrângea în afară prin ochii lui mari și 
bulbucaţi. După pilda lui Mihail spătar, măria sa nu înceta de o vreme să 
suie în trepte oameni noi, prețeluindu-i numai după vrednicie. La alte 
vremuri, trebuiau alți oameni: bătăliile jertfei, pe care măria sa urma să le 
viseze în nopţi de neliniște, cereau inimi arse de credinţă. 

Odată cu Mihail spătar, trebuia să încalece și postelnicul Simion Jder, cu 
două sute de slujitori. 

Vremea de toamnă urma să fie lină: întinderile de cătră Marea scânteiau 
în ţesături de funigei, aninate în bolândarii stepei. 

Împărătiţa Măria ieşi de la Cetatea Albă în ziua de 8 a lunii septemvrie, 
după sfânta leturghie la biserica Sfântului Ion cel Nou. Cerând ocrotire de la 
acest sfânt mucenic, cum și de la prea curata Fecioară, a cărei naștere cădea 
în acea zi luminată, măria sa își luă rămas-bun de la unii din neguţătorii 
genovezi care o întovărășiseră pe mare și care aveau a se întoarce la Cafa cu 
caravela lor. Trimese printr-înşii închinăciune părinţilor săi prea iubiți și 
grădinilor încântate de la Mangop. Niciodată în viață n-avea să mai vadă 
trandafirii de-acolo atârnaţi pe coasta Mării Pontice; iar cu Olobei, părintele 
său, şi cu Despina Maria, maica sa, aveau să se adune întru duh în veacul 
veșnic, sub lumina cea fără de amurg. 

Cu lacrimi deci se desfăcu Doamna Maria de aceste fiinţi ce se întorceau 
în patria sa. După ce-și şterse pleoapele cemite cu năframă de borangie, 


măria sa oftă şi văzu înaintea sa pustia deşartă de toamnă și cerul miezului- 
noptii. Într-acolo, departe, erau Cetatea Sucevii şi soțul său, pe care încă nu- 
] cunoştea. 

Pârcalabul Luca de la Cetatea Albă își rândui oștenii; trâmbiţile sunară 
pe ziduri; flamura domnească se sui în boldul suliții pe turnul cel mai înalt. 
Caleașca cu opt cai se urni. Doamna avea lângă sine patru din slujitoarele 
sale, înveștmântate în feregele tesute cu fir de aur. Însăşi măria sa purta 
asemenea haină răsăriteană şi conduri persieneşti trandafirii. Pe sâni i se 
revărsau şiraguri lungi de mărgăritare. În laturile căleştei și în urmă avea 
şase slujitori tătari cu coif şi suliță, încălecaţi în șăi nalte cu scări scurte. 
Apoi în jur erau slujitorii Voievodului. Cel mai apropiat în laturea stângă a 
căleştei se afla Luca pârcalabul ca să deie Doamnei desluşiri în limba 
grecească, singura pe care măria sa o vorbea. 

Alaiul merse destul de spornic până la cel dintâi popas, care a fost 
Vârtejeni. Acolo au ieşit înaintea măriei sale optzeci de răzăși tineri de la 
ținutul Lăpușnei, călări pe cai albi. Căpitanul lor Leca Tătăranu a închinat 
măriei sale pâne și sare. 

În ziua de 9, s-a făcut popas la târgul Lăpuşnei. Acolo s-a adaos la alaiul 
domnesc sfințitul Varlaam. egumenul de la mănăstirea Zografu din Sfântu 
Munte, cu soţii săi monahi. Sfinţitul Varlaam a binecuvântat pe Împărătiţă şi 
i-a dăruit un firişor de lemn din crucea răstignirii, învălit într-o foiţă de aur. 

Al treilea popas a fost la târgul Fălciului. Părintele episcop Inochentie a 
ieşit cu clerul său şi cu mult norod înspre laturea Prutului cădelnițând şi 
binecuvântând pe măria sa, dând slavă lui Dumnezeu că s-a învrednicit să 
vadă cinstit obrazul miresei domneşti. Hodina Împărătiţei a fost la sfânta 
episcopie. Cum a coborât măria sa la odăile domnești, s-a înfățișat domnia 
sa Mircea, vornic al 'Ţării-de-Jos, care ţine scaun de judecată la târgul 
Bârladului, având cu sine doi vomicei ai săi și o sută de călăreți bârlădeni, 
cu cercei de flori la urechile cailor. 

Foarte s-a bucurat măria sa de această privelişte pe care o vedea din 
cerdac. Călăreţii şi norodul înălțau cușmele hăulind. Nu era nimene între cei 
de față ca să dea lămurire ce se spune şi ce se strigă, deoarece pârcalabul 
Luca, după două zile de cale, se întorsese la Cetatea Albă. 

Cinstitul boier vornic de Ţara-de-Jos se trudea, fel și chip, scurmându-și 
barba pe dedesubt cu degetele, să grăiască în limba măriei sale, însă, 
neavând suflare de la Duhul Sfânt, nu putea rosti decât cuvinte 
moldoveneşti şi acelea cu totul neînţelese. Deci de la un timp Împărătiţa a 


prins a zâmbi și a râde, după care a râs şi vornicul; molipsindu-se după 
aceea de veselie toți câţi erau de faţă în cerdacul episcopesc. Băgând de 
samă norodul asemenea plăcută înțelegere, a prins a râde și norodul, 
chiuind. Din porunca vornicului, umblau în preajmă, printre noroade, opt 
cară cu opt buţi de vin nou. Unii aprozi vorniceşti împărțeau oale nouă; alții 
slobozeau vin prin cepurile buţilor: câte patru cepuri la fiecare bute. 

A fost după aceea un popas la Iași, în Cetăţuia Domnească. Acolo, în 
calea măriei sale Împărătiţa, a ieșit Simion Jder postelnic cu cei două sute 
de slujitori în armuri de fier luciu, pe cai negri. Singur Jder era pe cal alb. 

Aşa fel s-au înfățișat acei oșteni sunând din arme şi coborând odată toți 
din scări în aceeaşi clipă, încât inima Împărătiţei a tresărit de spaimă. 

Prea sfinţitul vlădică Tarasie de la Roman a binecuvântat și a dat și 
deslegare limbii măriei sale. Căci prea sfinţitul Tarasie grăia slobod 
grecește. Adăogindu-se și sfinţitul Varlaam de la Aton, s-a ţinut sfat despre 
puterea măriei sale Ștefan-Vodă, care se vădea în oștenii săi. Postelnicul 
Simion a pășit până la carâtă, a pus genunchiul stâng în pământ și s-a 
închinat. În acea clipă slujitorii cu caii de dârlogi au stat neclintiţi, ca de 
stâncă. Când, la un semn al postelnicului, călăreţii au bătut c-un picior în 
pământ şi s-au zvârlit în şa, ridicându-și caii pe loc într-o învăluire, 
Domnița și-a simţit a doua oară inima înfricoșată. Totuşi i-au plăcut acei 
oșteni şi a poftit să afle cine-i boierul care le poruncește: 

— E un postelnic al măriei sale, cu numele Simion Păr-Negru, a dat 
lămurire prea sfinţitul Tarasie. 

— Văd lângă el un alt boier mai tânăr, cu surguci alb la coif, a urmat a 
întreba Împărătiţa. 

— Slăvită Despină, acela e fratele mezin al postelnicului, răspunse 
vlădica. 

Domnița zâmbi acelui mezin cu ochi îndrăzneți. 

Din Cetăţuie, în amurg liniștit de toamnă, se vedeau în mari depărtări 
păduri ruginite pe coaste de dealuri, şi printr-o vale, într-acele păduri curgea 
o apă. Sub Cetăţuie, acea apă se aduna într-un iaz întins al Domniei pe care 
umblau la pescuit luntri cu pânze. Pârcalabul de Iaşi dăduse poruncă să se 
caute numaidecât în acea zi, fie cu năvoadele fie cu ostia, un crap de şase 
ocă, pentru cina Doamnei. 

Întăia oară de când intrase în Ţara Moldovei, Împărătița Maria avu o 
simţire de liniște şi de tihnă. Călăreţii domneşti descălecaseră la odăi și 
mezinul postelnicului rânduia străjile pe ziduri. Slugile de la cuhnii umblau 


cu grabă. Pe râpa dinspre iaz suiau pescari, purtând crapi ai căror solzi 
scânteiau în bătaia asfinţitului de soare. Dincolo de iaz, în târg departe, s- 
auzea un pristav strigând poruncă pârcalabească neguţătorilor, meşterilor și 
mişeilor — să se bucure de sosirea luminăţiei sale Doamnei Maria. După ce 
se alină glasul pristavului, începură a trece pe deasupra Cetăţuiei, cu vâjâiri 
de vânt, rațe sălbatice venind de cătră răsărit, din bălțile de la Jijia și 
curgând înspre pojarul asfinţitului. Unele cădeau pe luciul iazului din vale. 

O luntre cu vântrele umflate de boarea înserării pluti încet-încet până în 
fund, sub sprânceana pădurilor. 

Însfârşit, cel din urmă popas al Doamnei înainte de Suceava a fost târgul 
său Botoşani. Carâta s-a oprit la curţile măriei sale, sub paza acelorași 
slujitori ai postelnicului, pe care măria sa îi priveghea cu deosebită plăcere. 

Melinte, marele cămăraș al Doamnei, s-a înfățișat cu cheile pe tabla de 
argint, îngenunchind. 

— Cine este acest boier și ce poftește? a întrebat zâmbind măria sa 
Împărătiţa. 

Melinte, marele cămăraș, era prea gras şi gâfâia de trudă stând în 
genunchi. 

Prea sfințitul Tarasie a dat lămurire: 

— înălțată Doamnă acesta este jupân Melinte, mare cămăraş al măriei 
tale. Căci acest târg întru care ne aflăm în popas e târgul măriei tale. Aici se 
află buni neguțători, precum şi iscusiți vameși. Neguţători armeni duc 
mărfuri la Lehia; jidovi din Lehia și din Ţara Nemţască vin cu postavuri şi 
cu piei căutând fie miere, fie lână, fie vite. De la toţi aceştia vameşii măriei 
tale iau dreptul domnesc. Deasemenea de la roadele pământului lasă 
băștinașii partea cuvenită la cămările măriei tale. 

Atunci a înțeles Doamna Maria de ce se află cămârașul său întru atâta 
îndestulare a trupului şi a poftit pe cei de față să binevoiască a-i ajuta acelui 
boier să se ridice din genunchi. 

În ziua de 14 septemvrie alaiul a ajuns în vederea Cetăţii Sucevii. 

Puntea era lăsată; porţile se aflau deschise; străjile pe ziduri. Un pâlc de 
călăreți a purces dintr-acolo în trap mare. Se vedeau între ei bărbaţi în 
strălucite vestminte, în frunte, cu platoșă de oţel și coif cu pană de strut, 
călărea Vodă pe harmasar alb. 

Când fură la o bătaie de săgeată unul de altul, amândouă alaiurile se 
opriră. Boierii descălecară întăi. După ce puse și măria sa piciorul la 
pământ, dregătorii îl împresurară. Coborâtă din carâtă, Împărătiţa stătu pe 


loc, cu vălul de matasă acoperindu-i faţa. Vodă veni repede cătră ea; îşi 
descoperi fruntea dând unui copil de casă coiful; îşi desfăcu de pe el platoșa 
dând-o altui copil de casă și rămase în straiul său de catifea vişinie, cu 
cruciulița de aur atâmându-i pe piept. Se apropie de Doamnă. Se închinară 
unul altuia, cuprinzându-şi mânile. Domnul îi ridică apoi vălul și o 
îmbrăţișă cuprinzând-o cu dreapta de după umăr. 

Oştimea stătea neclintită; boierii priveau în tăcere: din tunurile cetăţii 
detunară bombardele. Împărătiţa tresări; apoi zâmbi; oştenii înălțară 
cușmele și coifurile cu mare glas, urând bună venire Doamnei Moldovei. În 
laturea Cetăţii, spre râpă, stătea bulucit norodul târgului care şi acesta dădu 
mare glas. Clopotele bisericilor din vale prinseră a suna toate odată. Ţinând 
mâna dreaptă a miresei sale, Domnul o călăuzi câţiva paşi; apoi iarăşi se 
închinară unui altuia; Împărătiţa se sui în căleașcă; surugiii pocniră din 
harapnice. Domnul își puse iar jumătatea de armură încălecând şi venind în 
laturea dreaptă a căleştii. Împărătiţa își lăsase vălul. 

În răstimpul cât i se dezvălise faţa, Doamna cea nouă arătase supușilor 
săi ochii cei mai migdalați și mai sprâncenaţi cu putinţă, negri ca pana 
lăstunului; însă obrazul său nu avea o deosebită frumuseţă. Nas uşor 
încovoiat şi bărbie puţină; o albeaţă palidă și fără strălucire. Când zâmbea 
nu-și arăta dinţii; zâmbetul îi era întristat, însă plăcut. Nu părea să fie în 
întăia tinereţă, totuși era subțire în boi şi mlădioasă ca o copilă. 

Curțile din Cetate și din jur erau pline de oaspeţi mari. Sosise solul 
venețian Chiaparelli cu daruri de vestminte; deasemeni Ludovic Sforţa 
Maurul, ducele Milanului, trimesese doi nobili ai săi cu dar de arme 
scumpe. Doi soli de la Matiaş-Crai și doi de la Cazimir-Crai. De câteva zile 
se afla la Cetate, cu şase boieri, Birtoc-Voievod de la Maramureş, cu care 
Ștefan-Vodă avea planuri de încuscrire, măria sa Ștefan având cocon în 
vârstă şi măria sa Birtoc având o domniță. Legătura aceasta avea să 
sporească o înrudire mai veche — de pe descălecătorii cei de demult ai 
domniei Moldovei. Sosise de la Ardeal, între boierii de acolo, și Laiotă 
Basarab-Voievod, având a rămânea la Cetatea lui Ștefan-Vodă până la 
plinirea războa-ielor măriei sale Ștefan-Vodă, împotriva Radului-Vodă. 
Acest Basarab Laiotă era ajuns la bătrâneţă și slăbie, totuşi pofta stăpânirii 
stăruia în el neînduplecată. Cum ajunsese la Cetatea Sucevii, pusese un 
genunchi pe lespedea paraclisului şi se legase cu jurământ de supunere cătră 
măria sa Ștefan. În alaiul acesta, călărea în stânga lui Vodă Ştefan, având pe 
chica sa albă cucă domnească. 


În sara aceea de 14 s-a făcut la Cetate slujbă de vecernie. A doua zi 
curtea întreagă a coborât în târgul de scaun, la sfânta mitropolie, și înalt 
prea sfinţitul Teoctist, cu mare sobor de episcopi, a desăvârşit prin taina 
nunţii legământul lui Ștefan-Vodă cu Împărătiţa Maria. Se cuprindea în 
acest legământ nu numai o taină sfânta ci și una politicească. 

De și părinţii şi uncheșii Doamnei Maria se aflau de multă vreme 
desfăcuţi de scaunul Țarigradului şi unii se amestecaseră cu hanii şi 
mârzacii tătari, lepădând legea adevărată, totuşi se păstra între ei amintirea 
unui drept al sângelui lor de Comneni. În sipetele lor se mai aflau rămășiţi 
de odoare. Crucile de olmazuri ale coroanelor, smaragdele de la cerceii 
împărăteselor, inelele cu peceţi îngemănate ale autocratorilor alături de 
despine țineau în ascuns o legătură între trecut și viitor. 

De la Dumnezeu, prin înţelegerea iscusită a patriarhului celui bătrân din 
Țarigrad, a ieşit această unire a Împărătiţei de la Mangop cu luptătorul cel 
mare care-și gătea jertfa pentru Hristos; şi în numele sfântului patriarh sta la 
acea ceremonie sfinţitul Varlaam de la Zografu. Cătră această unire cele opt 
cară de zestre, care veneau de la Cetatea Albă sub privighere tare de 
slujitori, aduceau unele odoare împărătești cum și multe postavuri și ţesături 
rare. 

Din petrecerea aceea strălucită, lumea nu înţelegea decât ceea ce se arăta 
ochilor: lumini, colori, cântece, prin fumul de miresme, sub bolta sfântului 
lăcaș. Jupânesele din 'Țara-de-Sus, dintre care nu lipsea nici una, arătau 
frumuseți care de care mai slăvite — unele slăvite cu treizeci de ani în 
urmă, altele slăvite în vremea de față, — și pândeau înlăturarea hobotului 
miresei dintre râurile de beteală de aur, ca să aibă încredințare de bucurie. 

Împărătiţa nu-i frumoasă; în schimb nu-i nici tânără! Are pe ea însă 
nestemate care nu s-au văzut niciodată în Ţara Moldovei. Se zice că ar fi 
fiind la Mangop în Cetate optsprezece haznale în care stau tăinuite și alte 
juvaeruri fără preț ale Împărăției de la Țarigrad. Ciudat este cum frăgezesc 
asemenea podoabe obrazul unei femei! 

Câţi ani va fi numărând Doamna Maria? 

I se pot socoti anii şi după creţurile de la coada sprâncenelor și după 
colţurile gurii. Însă nici nu s-ar fi cuvenit să fie altfel, căci şi măria sa 
Domnul e cărunt şi văduv. Alexandru-Vodă lipseşte, ca să nu pară măria sa 
prea vârstnic; însă ceilalți coconi domnești sânt de față între Doamna 
Cătălina și Domnița Chiajna, mătuşele măriei sale: stau trei la rând: Petru, 
Bogdan şi Iliaș. 


Doamna Cătălina, — cea mai veche mătușă a măriei sale, — s-a trudit 
poate de cea din urmă oară din singurătatea schivniciei sale. Cuvioșia sa şi- 
a căutat pacea și iertarea într-o singurătate a unui schit cu puţini monahi, 
care se chiamă Pângăraţi. A venit subt ocrotirea sfințitului Teodor de la 
mănăstirea Bistriţa. Încă e obosită de cale şi ascultă cu ochii pierduţi 
cântările nunţii, — visând pentru sine izbăvirea altei nunţi, a ispășirii celei 
din urmă. Schilavă ca şi măria sa Cătălina, cu privirile umplute de vise de 
spaimă, Domnița Chiajna suspină din când în când, străină de cântece și de 
strălucire. Sânt ceasuri când nu mai poate deosebi pe cei de azi de cei de 
ieri şi amestecă pe coconii de astăzi: Iliaș, Bogdan și Petru cu ceilalți 
Muşatini care au fost copii altădată. E soră măria sa cu aceştia ori cu cei de 
demult? 

Cei de demult nu mai sânt; s-au omorât unul pe altul. Poate aceştia de 
acum nu sânt decât o răsfrângere a celor de odinioară. Măria sa plânge încet 
clătindu-și fruntea. Cu toate acestea se înalță sub bolta sfintei mitropolii 
cântări de bucurie şi de slavă. 

Părintele Teoctist a aşezat pe frunţile mirilor cunună și i-a binecuvântat. 
După o rânduială de la Bizanţ, mireasa s-a închinat întăi Împăratului său. 
Apoi a primit de la Birtoc-Voievod şi de la Basarab-Voievod două făclii, 
câte una în fiecare mână. Cu aceste făclii Doamna mireasă s-a întors spre 
boieri, înclinându-se; apoi a venit și cătră jupânese cu aceeași înclinare a 
frunţii. Obrazul îi era descoperit, ca să fie cunoscut de toţi. După ce s-a 
închinat boierilor și dregătorilor, Doamna Maria a trecut printre cei de faţă, 
cu pas măsurat. Din naos a ieşit în pronaos, salutând. Însfârșit a dat în 
pridvor și în lumina soarelui de amiază asupra ogrăzii, unde stăteau bulucite 
rândurile de slujitori şi noroadele. Cătră toți s-a închinat din nou, ţinând în 
mână făcliile. Apoi s-a întors cătră stăpânul său, dându-i făclia din dreapta 
şi punând mâna sa dreaptă în dreapta măriei sale, cerând milă și apărare. 

Psalţii cântau cu glasuri înalte prin fumegarea binemirositoare a 
luminărilor de ceară. Prin acel fum ţesut subţire cinstitele jupânese ale 
tuturor boierilor de față băgau de samă cu cea mai mare luare-aminte la 
toate câte se săvârşeau și, prin zvon, îşi ţineau aţintite urechile una către 
alta, ca să nu piardă nimic din ce se putea spune. Dintr-aşa adunare măreață 
nu se putea să lipsească mai cu samă jupâneasa Candachia. Ochii ei mari, 
sprâncenele arcuite, obrajii rumeniţi erau desfătare pentru mulţi bărbaţi, în 
privirile cărora dumneaei își cetea propria sa bucurie. Tot bucurie erau 


pentru jupâneasa Candachia și căutăturile piezișe ale celorlalte jupânese, 
care de care mai frumoasă și mai semeaţă. 

Binecuvântată este muierea ce-şi cinstește soțul, îşi zicea în același timp 
în sine vistier al doilea Cristea Păr-Negru. Toți o privesc pe Candachia, 
ştiind că este soţia unui bărbat ca domnia sa. E de văzut cum vor rândui 
locurile la masa cea mare, cum vor sta boierii şi din ce loc îi va privi măria 
sa mirele. Dacă măria sa, întru bucuria în care se află, îl va vedea pe jupân 
Cristea, nu se poate să nu-și aducă aminte de vrednicia și înțelepciunea 
acestui boier care cunoaște toate câte sânt pe lumea asta; deasemeni, dacă 
măria sa va vedea obrazul slăvit al Candachiei, își va aduce aminte și de 
soțul ei. Nu se ştie însă cum va fi făcut domnia sa marele logofăt Toma 
orânduirea meselor. Se zice că o parte a ospăţului va avea loc în palatul cel 
mare domnesc din 'Târg. Măria sa Voievodul se va arăta numaidecât între 
străini, cu Împărătiţa sa, dar nu va sta multă vreme. Va sta ca să guste cu 
Doamna dintr-un ou şi să soarbă câte o picătură de vin dintr-o cupă. Atunci 
îşi vor închina toţi oaspeţii cupele cătră măriile lor. După asta, Vodă se va 
duce la Cetate, unde este altă masă în palatul de acolo cu mătuşa măriei sale 
Doamna Cătălina şi cu Domnița Chiajna, cu Doamna Ana, cu unchiul și 
vărul măriei sale pârcalabii de la Hotin, cu Birtoc-Voievod cuscrul său, cu 
Basarab-Voievod și alții puţini, neamuri ale măriei sale. 

Dacă asta este rânduiala marelui logofăt, se gândea cu supărare 
vistiernicul Cristea, apoi nu-i bună rânduială. 

Cineva îl întrebă la ureche: 

— Cum îţi place nunta măriei sale? 

Jupân Cristea tresări, întumând fruntea. Îi zâmbea Ionuţ Jder în strai 
strălucit de curtean. 

— Îmi place, răspunse jupânul vistiernic, dar aş vrea să cunosc cum va fi 
rânduiala mesei mari. 

— Va fi o rânduială ca a tuturor meselor mari, răspunse Jderul cel mic. 

Nunii și mirii, şi solii crailor, și dregătorii cei mari au loc deoparte, după 
izvodul pe care l-a poruncit însuși măria sa. 

— Aşa crezi tu, Ionuț? 

— Așa ştiu. 

— lar măria sa nu se mai duce la Cetate? 

— Ba se duce. 

— Atunci noi ceilalți boieri ce ne facem într-o zi ca asta? 


— Bem şi mâncăm, fiecare la mesele ce ne sânt hotărâte, — cinstiţii 
boieri de o parte, şi cinstitele jupânese de altă parte. 

— S-auzea într-o vreme că măria sa aduce alt obicei la curte, 
amestecând muierile cu soții lor, cum se face la Curtea de la Buda și la 
curtea de la Cracovia. Deasemeni se spunea c-au să vie muzici nemţeşti și 
leșeşti la curtea măriei sale după ce măria sa își va aduce Doamnă nouă. 

— După cât ştiu eu, măria sa are să mai aducă oșteni. De muzici 
nemţești nu cred că are nevoie. 

În această clipă jupâneasa Candachia zâmbi cu plăcere cumnatului său 
Ionuţ. Auzise cele din urmă vorbe ale lui. 

— Atuncea cum rămâne cu noi? suspină ea, pe când ieșeau îmbulziți 
prin una din ușile pridvorului. 

— De cine e vorba, cumnată Candachie? 

— De noi, jupânesele. De cele vechi nu spun nimica, deoarece acelea au 
apucat a se bucura la domniile care au fost. Vorbesc de noi cele tinere și de 
jupâniţe. Încă nici de jupâniţe, căci acestea au să se bucure la Alexandrel- 
Vodă şi la alţii. Vorbesc de ceasul de acuma întru care ne-a înflorit 
Dumnezeu. 

— S-aşteptăm şi să nădăjduim, cumnată Candachie. 

— Până când s-aşteptăm? 

— Până ce și-a bate măria sa războaiele. 

— lar războaie? Domnii se gândesc numai la asta. Să ne întrebe și pe noi 
jupânesele. Ori să întrebe pe copila asta care trece pe lângă noi. 

— Asta-i jupâniţa lui laţco, cumnată Candachie. 

— Asta-i? Așa este, are dreptate cumnatul Ionuț, se răsuci ea, zâmbind 
dulce, cătră vistiernic. Aproape să n-o cunosc; s-a împuţinat şi s-a făcut mai 
urâtă. 

Ionuţ se veseli. 

— Să nu te audă postelnicul Simion, jupâneasa Candachie. 

— Cum se poate? încă nu i-au trecut frigurile cele rele? Ai! Am știut eu 
că acest frate al nostru e slab de inimă și-l poate ademeni orice venetică de 
pe lume. Așa i s-a întâmplat cândva cu o greacă, încât s-a pustiit de lume; 
iar acuma, cum l-a scos măria sa la Domnie, și-a plecat grumazul la alt jug. 
Are dreptate soacră-mea să-l jelească. S-ar putea să fie adevărate şi altele 
câte s-aud... 

— Dacă n-ar fi, nu s-ar povesti, hotărî cu înţelepciune vistier al doilea 
Cristea. Mama noastră jupâneasa Ilisafta le știe mai bine decât oricine, batâr 


că stă la Timiş și nu umblă ca noi la nunţi domnești. 

Candachia râse subțire: 

— A umblat și dumneaei destul în zilele sale. Se aud şi altele decât cele 
pe care le spune domnia sa. 

Ionuț se miră, trăgând la o parte pe fratele său și pe jupâneasa 
Candachia, pe când lumea curgea în preajma lor fără întrerupere. Domnia 
nu ieşise încă din sfântul lăcaș. Oştenii aşteptau alaiul descălecaţi lângă caii 
lor și stând neclintiţi ca un zid. Soarele amiezii le punea picături de foc în 
boldurile suliților. Postelnicul Simion veni asupra șiragurilor, fluturându-și 
pana cușmei. Avea un port falnic, cătră care privea acea copilă urâtă a lui 
laţco întorcând capul și rămânând întruna în urma mamei sale. Jupâneasa 
Anca o smuncea din când în când ușor de mână. Ea râdea, urmând să 
privească îndărăt. Avea plăcere şi jupân laţco să vadă pe oștenii lui Vodă şi 
pe mai-marii lor. 

Înghesuite în zid şi ridicate pe zid, priveau şi mulțimile. Se învăluiau și 
boierii de rând și unii dintre cei mari cătră aceeași ieșire a ogrăzii. Jitnicerul 
Niculăieş Albu se opri un răstimp înainte de a trece pe sub bolta porţii, întăi 
ca să urmărească din ochi pe jupân laţco cu jupâneasa și jupâniţa lui, după 
aceea ca să facă un semn spre careva din înghesuiala norodului. Răspunse, 
la acel semn al stăpânului său, un slujitor bine îmbrăcat și armat. Era 
Drăghici, într-o stare destul de veselă. Lăsă în urmă câteva vorbe cătră 
cineva care-i ţinuse până atunci tovărăşie, şi grăbi spre jitnicer, făcându-și 
loc prin îmbulzeală. 

Jderul cel mic văzuse mișcarea aceasta, dar n-o urmărea cu luare-aminte 
având a asculta ceea ce-i lămurea Candachia. 

— Jupâneasa Ilisafta mi-a spus atâtea, râdea el spre cumnată-sa, încât nu 
știu ce s-ar mai putea şti. 

— S-ar mai putea şti unele care se spun mai puţin şi care socotim noi că- 
s degrabă cele mai adevărate. 

— Anume ce, dragă cumnată Candachie? se linguși Jderul cel mic. 

Jupâneasa Candachia se apără: 

— Tinerii nu trebuie să afle prea multe, ca să nu îmbătrânească degrabă. 

— Atuncea vei binevoi să-mi spui mie, porunci vistiernicul Cristea. 

— Cinstite vistiernice, nu vreau să îmbătrânești nici domnia ta. Însă, 
dacă poftiţi să ştiţi numaidecât și altfel nu se poate, aflaţi că jupâniţă aceea 
nu-i copila lui jupân laţco Hudici. 

— Asta se ştie. 


— Ce ştii domnia ta, Ionuț? 

— Asta se ştie de la comisoaie; că jupâniță Maruşca ar fi copila unui 
boier străin, care a pierit la turci, în închisoarea de la Şapte-Turnuri. 

— Atuncea nu știi nimica. 

— Se ştie că jupâniţă e copilă numai a jupânesei Anca. 

— Puțin știu comisoaiele şi feciorii lor. Aflaţi că nici a jupânesei Anca 
nu-i. 

— Atunci va fi căzută din nouri în casa lui jupân laţco? zise Ionuţ. 

— Într-adevăr. 

— Ş-a ouat-o un balaur? 

— Întocmai precum spui. Nu te uita la mine așa de holbat, ca să mă 
sparii şi să-mi mușc limba. Numele acelui balaur, cumnate Ionuț, nu se 
poate rosti, căci e cu primejdie. Are cunună de domn, şi şi-a mai pus una de 
mire chiar acuma. 

— Cum se poate? se miră Jderul cel mic. De unde știi? 

— Pe lumea asta, toate se află și se știu. Ionuț își scutură fruntea: 

— Eu nu cred nimica. Este însă altceva adevărat: că Vodă a hotărât lui 
jupân laţco Hudici că-i va alege însuși măria sa mire pentru jupâniţă. De 
zestre nu-i nevoie; are jupân laţco sodom de galbini, să cumpere cu ei Țara 
Ungurească. 

— Atuncea e ceea ce am spus eu şi spun şi alţii. Așa că, dragă cumnate 
Ionuț, poţi să dai ştire postelnicilor celor fără minte, că trebuie să-și 
scurteze boala. Oricât e de urâtă, copila asta are o priveghere de sus; și cel 
care-i va fi fiind tată cu adevărat are să-i găsească mire după osul ei. Bine-i 
rânduit de la Dumnezeu că oasele sfinte n-au şi chip frumos, altfel norocul 
ar fi împărțit fără măsură. 

După acest sfat, domnia sa a ieşit din sfânta mitropolie şi Ionuț s-a 
strecurat repede la locul său, ca să încalece și să se arate cu fudulie între 
rândurile slujitorilor. Clopotele începură a bate pretutindeni în toate 
turnurile bisericilor Sucevii, iar la Cetate trăsneau din răstimp în răstimp 
bombardele, cutremurând dealul. 

Alaiul se îndrumă spre palatul din târg. 

În vremea asta, Niculăieş Albu mustra pe slujitorul său Drăghici. 

Înainte de a trece la gazda unde-i era rânduită şi lui masă domnească, 
împreună cu soții săi boieri din aceeași treaptă, poftea să afle ce s-au făcut 
poruncile sale pe care le înșiruise una câte una lui Drăghici, încă din ajun. 

— Au plecat oamenii de la Cuejdiu? 


— Au plecat, măria ta. Toate sânt în bună stare la vadul Prutului. S-au 
înţeles cu boierinașul de acolo să plătească brudină zece zloți; câte doi zloți 
de car şi, cum înserează, cum trec apa. lar podul umblător rămâne de ceea 
parte până dimineaţă, şi orice fel de oameni ar sosi şi ar striga fie pentru 
treaba lor, fie pentru slujba Domniei, nimenea n-aude. Apoi, după o noapte, 
căruțele măriei tale nu se mai văd şi au ajuns la locul lor, unde avem să le 
găsim noi. 

— Ai vorbit tocmai aşa cu logofătul Stârcea? 

— Întocmai; iar Stârcea-i om care știe să lucreze întocmai. Dacă ţi-a 
spune logofătul Stârcea că-ţi clădeşte biserică într-o noapte, să știi măria ta 
că ţi-o clădeşte. 

— Poftesc, meștere Drăghici, să vorbeşti mai puţin. Ai nasul prea 
îmbujorat. 

— E îmbujorat, căci se bucură de slujba măriei tale. Mă aflu de ieri într- 
o cinstită crâșmă, cu călugărul meu, ca să ne bucurăm de nunta măriei sale. 

— Nu bănuiește nimica? 

— Cum are să bănuiască, măria ta, când stă de vorbă cu Drăghici? 

Drăghici știe să se apere: una la mână; ș-al doilea, Drăghici ştie să-l 
tragă de limbă pe cuvioşia sa. 

— Ţi-a mărturisit ceva? 

— Mi-a mărturisit că iese altă carte pentru jupân Mihu. Nu se știe cine 
are s-o ducă în Ţara Leşască. Poate s-o ducă singur părintele arhimandrit, s- 
o înfăţișeze și luminăţiei sale Craiului, cerând luminăţiei sale să-i sloboadă 
pe acel boier. 

— l-ai spus că măria sa Craiul are să-l deie? 

— I-am spus că măria sa Craiul are să-l deie numaidecât. Dar monahul e 
destul de viclean: nu vrea să creadă. 

Totuşi, sol de la domnie se duce cu acea carte. Mai mult decât o 
săptămână nu întârzie. 

— Atunci e bine, Drăghici. Într-o săptămână avem vreme pentru toate 
dacă și Dumnezeu ne stă într-ajutor. 

— Dumnezeu e puterea măriei tale și îndrăzneala noastră, se veseli 
Drăghici. 

— Îndrăzneala cată să fie întovărășită de cuminţenie, Drăghici. Cum 
spune şi în cartea acelui retor: Viteazul ce se chiamă Îdrăzneală se cuvine să 
călărească pe un harmasar bătrân căruia-i zice Cuminţenie. 

— Aşa-i, întocmai, măria ta. 


— Oamenii tăi sânt gata? 

— Gata. Meșteșugari vechi; şi-au curăţit de rugină săbiile, în ziua de azi 
li s-au împuţinat vadurile și le merg în scădere negoţurile. 

— I-ai pus poate să aștepte la o crâșmă? 

— Nu se poate, măria ta; eu nu uit ce mi s-a poruncit. Fiecare se află la o 
gazdă deosebită; nici unul nu ştie de ceilalți. Însă desară, când s-or aprinde 
ceaunele cu catran pe zidurile Cetăţii, ei ies și vin în dosul poştei 
Rădăuţilor. Acolo eu îi opresc şi-i cercetez, să aibă armele și caii în bună 
stare, precum ne-a fost tocmeala. Am dat fiecăruia câte un zlot; desară le 
dăm al doilea zlot. Mai primesc câte trei zloți după ce-or ajunge dincolo. 

— Le-ai hotărât să fie treji? 

— Le-am hotărât; prin urmare au să vie ameţiţi atâta cât trebuie. 

— E bine aşa. 

— Atuncea măria ta nu mai eşti supărat pe mine? 

— Nu. Du-te şi fii cu luare-aminte. 

— Doamne-ajută! murmură vatavul Drăghici, făcându-și cruce și 
închinându-se după aceea cătră stăpânul său. 

Jupân Niculăieş Albu, de şi se afla încă într-o treaptă de jos a 
dregătorilor domnești, avea neamuri suspuse şi se bucura de ocrotire şi de 
dragoste, cu toate nebuniile pe care le săvârşea de o bucată de vreme. Ba 
încă unele fapte ale lui se bucurau de laudă între jupânese, căci patima 
dragostei și patima băuturii găsesc iertare şi la Dumnezeu după cât ştiau 
domniile lor; iar mai ales aceste patimi ale lui Niculăieş Albu jitnicer 
trebuiau iertate, fiind domnia sa bărbat frumos și falnic. Muierilor 
moldovene le-au plăcut totdeauna necumpătarea şi nebunia junilor. 

Deci jitnicerul își căută soţii în altă parte decât la gazdele treptei sale. 

Nimeri la casa domniei sale Dajbog, mare cupar al măriei sale și 
cârmuitor al Cotnarilor. Domnia sa marele cupar era la palat, ca să dreagă 
cupa de aur măriei sale mirele şi Împărătesei mirese; dar neamurile erau 
adunate și începuseră ospăţul. Jupânesele din acea casă îl primiră cu bucurie 
pe Niculăieș Albu jitnicer și unele dintre cele mai în vârstă nu uitară să puie 
pe un lăutar ţigan cu numele Costrăş și vestit atunci la Suceava, să cânte un 
cântec pentru boierii iubitori de zurbale: 


Am fost tânăr și brudiu; 
Pare-mi rău, dar e târziu... 


Niculăieș Albu nu poposi mult la casa pahamicului. Avea în el ca o 
neliniște care-l mâna de colo-colo. Într-o vreme, descăleca în ograda 
domniei sale marelui logofăt Toma. Acolo găsi la masă bărbi cărunte. La 
dreapta lui Toma logofăt stătea însuși laţco Hudici. 

Jitnicerul se închină din prag cătră acele înalte obraze, zâmbi cu 
supunere uncheșului Toma logofăt şi trecu după aceea la soborul 
jupâneselor. În acel sobor, după cât înţelegea el, se afla și jupâniţa Maruşca. 

Poftea s-o vadă cu un obraz mai vesel decât îi arătase până atunci. 

Într-adevăr, jupâniţa lui Iaţco cronţăia aluat dulce și-și subţie buzele cu 
mirare, arătându-și dinţişorii. 

— Pe cine cauţi domnia ta, jitnicerule? 

— Aş putea să-ți spun, jupâniţa Marușca, dar sânt prea multe urechi care 
ascultă. 

— Atunci să ne dăm mai aproape de mama, ca s-audă numai ea. 

— Ba aş vrea să m-asculte numai niște urechiuși cu cercei de smaragd. 

Jupâniţa Maruşca trecu pe lângă oglinda de lângă fereastră, ca să se uite 
cu coada ochiului să vadă cât de bine îi stau cerceii. După ce se încredința și 
de alte frumuseți, lăsă pe Niculăieş altor jupânese și jupâniţe și părăsi 
soborul ca să cerceteze vremea de afară. Din cerdac, se lărgeau zări line, 
sub cerul curat; însă trăgea o adiere subţire dinspre miazănoapte. 

Se înfioră şi se pregătea să intre iarăşi în camera soborului, când veni 
cătră dânsa Niculăieş Albu, sunând grăbit din pinteni. 

— Jupâniţă Maruşca, zise el deodată c-un glas plin de tulburare, vreau 
să-mi dai un răspuns la toate vorbele pe care ți le-am spus într-atâtea 
rânduri. 

— Care vorbe, Niculăieș jitnicer? Nu-mi aduc aminte. 

— Atuncea vrei să ţi le spun din nou? 

— Nu. N-ai să ai vreme; vreau să mă întorc la mama. — Totuşi ai ieşit 
ca să pot veni să-ţi vorbesc numai între patru ochi. De ce mă pedepsești? 

— Iarăşi mă miră vorbele domniei tale, jupân Niculăieş. 

— Ştii că-mi eşti dragă. Ţi-am spus. 

— Ştiu. Tata zice că nu trebuie să te cred; domnia sa are alte gânduri. 

E supărat și pentru ceea ce s-a întâmplat în pădure, lângă Cracău. 

— Au fost niște lotri. 

— Ba au fost oameni ai domniei tale. Numai fetele prostimei se bucură 
de asemenea dragoste. Eu nu mă tem: pe mine nu mă poate fura nimeni. 

— De ce-mi vorbeşti așa, ca să-mi rupi inima? 


— Îţi vorbesc ca unuia care ai îndrăznit asemenea faptă. Să fii domnia ta 
mulțămit că tata nu s-a plâns măriei sale. 

— Într-adevăr, nu înţeleg de ce nu s-a plâns; ca să se dovedească 
nevinovăția mea. 

— Nu s-a plâns, pentru că m-am împotrivit eu. 

— Atuncea nu mă urăști. 

— Nu te urăsc, jupâne Niculăieș. 

— Aş putea avea bucuria să aud mai mult decât atât? 

— Nu, îi răspunse fata, privindu-l cu ochii ei verzi și neclintiți. 

— Se poate asta? aud bine? Vrei să-mi răpun viaţa? 

— Nu, răspunse ea a doua oară, cu același glas și cu aceeași privire. 

— Să fie adevărat ce spun mătuşile mele, că ţi-i drag altcineva? 

— N-am spus nimănui taina asta. 

— Şi îndrăznești să mi-o spui mie, acuma? 

Ea îi întoarse o privire în care nu era nici răutate, nici înfruntare, nici 
teamă. Trecu pe lângă el şi intră în sobor. Îi rămăsese în mânuţa stângă o 
bucăţică de aluat dulce: începu iarăși să-l cronțăiască. 

Jitnicerul se uită pe urma ei ameţit și clătinându-se: parc-ar fi băut un 
vin tare. O clipă se născu în el hotărârea să-și puie barba în piept şi să intre 
pe urmele jupâniţei, ca să-i spuie câteva cuvinte. După aceea, întâmple-se 
ce s-a întâmpla! După ce-i trecu această fierbințeală a mâniei, se simţi cu 
mult mai împovărat de dragoste pentru cele două frunzuţe de leuştean și cei 
doi cercei de smaragd. 

Înțeleptul nu se supără, îşi făcu el socoteală; înțeleptul râde şi aşteaptă. 
În același timp, înțeleptul cugetă cine poate să fie acel altcineva despre care 
i s-a vorbit. Pe acel altcineva nu-l tăgăduieşte nici fata. Dacă nu-i din partea 
ei altă desmierdare și altă răutate, ca să-l vâre mai adânc pe el în focul 
nebuniei, atunci acel cineva trebuie aflat şi judecat. 

Jupân Niculăieş Albu încalecă și porni înspre gazda unde trebuia să se 
afle credinciosul său Drăghici. Trecând domol prin forfota de iarmaroc a 
norodului, făcea în gândul său o numărătoare a boierilor tineri de la curtea 
măriei sale. S-ar putea să fie Mihail? Ce frumuseţă ar putea deosebi o 
femeie la un asemenea bărbat uscăţiv și boldit? Dintre ceilalţi, cine ar putea 
fi? Grigoraşcu Jora nu se mai află la curte; e trimes la stărostia de Putna, ca 
să privegheze alcătuirea cetăţii de deasupra Milcovului. Costea Sturza, al 
doilea cupar, e trimes de măria sa la Cetatea Nouă, la Roman, ca să fie 
aproape de Alexandru-Vodă. Nu cumva Alexăndrel-Vodă să fie gândul 


acestei jupâniţe? Numai una ca dânsa putea îndrăzni să privească atât de sus 
dar aici ar fi cea mai mică primejdie. O singură încruntare de sprâncene a 
lui Vodă ar pune rânduială şi într-o parte și în alta. Dacă ne întoarcem la 
Suceava și la curtea măriei sale, nu putem găsi nici un boier tânăr vrednic să 
se măsoare în fală şi frumuseţă cu jitnicerul Niculăieş. Dintre cei doi Jderi, 
care au venit de câteva zile la Cetate, s-ar putea să fie cel mezin; dar pe 
acela Niculăieş îl înlătură numai cu dosul palmei şi trece mai departe. 

Simion Păr-Negru postelnicul e mai mult călugăr decât oștean. Când e 
treaz, nu râde; la beţie, se posomorăşte. 

Unei copile ca jupâniță Marușca îi trebuie un bărbat cu strălucire de 
soare. 

Jitnicerul oftă. Parcă poţi ceti în sufletul femeiesc? În asemenea suflet se 
pot găsi întortocheri ciudate. E cu putinţă orice. E cu putinţă să-l iubească 
chiar pe el. S-a văzut de multe ori asta. ÎL îndepărtează, ca să se întoarcă 
asupra ei cu mai multă suferință de dragoste. S-ar întoarce înapoi, ca să 
cunoască asta în ochii ei; ori, mai ales, să ceară deslușiri jupâneselor 
soborului, care-i sânt lui neamuri: cine să fie acela despre care i s-a mai dat 
a înțelege? 

Dacă află şi se încredințează de adevăr, atunci jupân Niculăieş ştie ce are 
de făcut. Vai aceluia! Mai fericiți decât el se vor simţi, mâni, acești mișei 
care umblă lărmuind prin preajma sa; căci mâni mișeii se vor mai putea 
bucura de lumină. 

Jitnicerul simţea că naște iar în el mânia. 

Găsi la gazda lui Drăghici adunare de popor. La crâșma aceea a lui 
Antohi, în ulița săidăcarilor, erau două odăi deosebite. În una, cătră partea 
târgului, aveau intrare numai oameni de soi cu slujitorii lor; în cealaltă se 
adunau mișeii. Obişnuit, aici era tot cheful și toată veselia. Câteodată era 
chef și veselie și dincolo, când cinstitele obraze uitau dregătoriile și 
măririle. 

Atuncea și boierii aveau îngăduință să se bucure, întocmai ca și 
prostimea. 

În laturea odăii celei mari, unde se destrăbălau mişeii cu oale de vin, se 
afla o cămară mai mică. Acolo de două zile avea sălaş logofătul Drăghici. 

Lăsându-și calul în partea boierească în sama slujitorilor hanului, jupân 
Niculăieş Albu îşi făcu loc prin mulțime. Erau acolo oameni de toată mâna. 

Unora le cântau lăutari la ureche. Alţii închinau oalele pline întru lauda 
măriei sale şi nu le lăsau de la gură până ce nu suflau în fundul lor. Se aflau, 


între acești băutori, şi gospodari îndârjiţi, care, după ce deşertau oalele, le 
spărgeau îndată de pământ. 

Toţi se bucurară văzând boier fudul în mijlocul lor și-i făcură loc. Antohi 
hangiul, cel mai gros și mai spătos om din Suceava, se ploconi de la taraba 
lui cu oale. 

Boierul găsi pe slujitorul său în bună tovărășie pe de o parte şi în slabă 
tovărășie pe de alta. Tovărăşia cea bună era un bărbat nalt şi voinic, încins 
cu sabie şi cu pinteni la ciubote. Își lepădase pe pardoseală cușma cu pană 
de păun şi era obosit la obraz de truda acelei zile. 'Tovărășia slabă era 
cuvioşia sa părintele Stratonie. De două zile sta strâmb în acel loc. Îi 
crescuseră ochii în cap ca de o spaimă; însă se ţinea neînduplecat și fără 
somn. Când ceilalți doi înghiţeau din oale, gusta și el plescăind din limbă. 

Din vreme în vreme, când simţea nevoie de băutură proaspătă, cuviosul 
zvârlea pe fereastră ce-i mai rămăsese, după care umplea iarăși oala, din 
ulcior. 

În după-amiaza acelei zile, de mare mirare erau cuviosului monah niște 
meşteşuguri pe care le săvârşise logofătul Drăghici. Întăi şi întăi, logofătul 
sorbea trei înghiţituri de vin; după asta scotea din tașca de la şold un taler de 
argint. Acel taler îl punea pe limbă și-l înghiţea numaidecât. După ce-l 
mistuia în sine, îl chema cu degetul, de jos în sus; ducea mâna dreaptă cătră 
tâmplă şi scotea talerul din ureche. Îl vâra înapoi în urechea dreaptă, și-l 
scotea din urechea stângă. Îl vâra iar în ureche, după care îl stupea pe masă. 
De pe masă îl lua și-l vâra la locul dintăi, în tașcă. 

Mai făcea una. Trântea cușma pe masa goală. Când o ridica, apucând-o 
de vârf, rămâneau pe masă trei taleri, înainte de a întinde părintele Stratonie 
ghiara, Drăghici lăsa cuşma asupra arginţilor, apoi îngăduia cuviosului 
monah să-și ia talerii. De două ori cuviosul Stratonie a dat cuşma şi a rămas 
cu gura căscată. Pe masă nu se mai afla nimic. 

— De mirare mi se pare mie mai ales, glăsui într-o vreme cuvioşia sa, de 
mirare mi se pare mai ales că ai atâţia taleri. 

— Totuşi, cum se vede, nu este nici unul. Și chiar dacă sânt acuma, n-au 
să mai fie după aceea. 

— Ce fel de ghicitoare-i asta, frate Drăghici? 

— Nu-i ghicitoare, e taler, răspunse vesel logofătul Drăghici, punând iar 
banul pe limbă şi înghițindu-l. 

— Ce fel de taler? 


— După cum se vede când îl scot din ureche, e taler leşesc. Însă, când îl 
stupesc în cușmă, e nemţesc. 

— Şi domnia ta spui că sânt, de şi nu sânt? 

— Nu. Eu spun că de și sânt, n-au să mai fie. 

Slujitorul cel mare cu pinteni și sabie râdea. Scoase și el un taler pe 
palmă. 

— Şi domnia ta poţi săvârşi minunea asta? se uimi Stratonic. 

— Minunea mea-i alta: că până desară talerul meu se preface în doi 
taleri. 

Monahul stătu un timp cugetând și ciugulindu-și barba. Se răsuci spre 
logofăt, aplecă ulciorul și-i umplu cănăţuia. 

— Văd, frate Drăghici, vorbi el, că toate le ştii și le faci: însă nu le spui 
toate. De ieri poftesc să ştiu care-i acea faptă neauzită pe care vrea s-o 
săvârşească stăpânul domniei tale jitnicerul, și dumneata m-ai amânat pe 
astăzi. 

— Am amânat până ce mă îmbăt; numai atuncea pot mărturisi. 

— Încă nu te-ai îmbătat? 

— Încă nu m-am îmbătat destul. Văd numai doi călugări. Se chiamă că 
m-am îmbătat destul, când oi vedea trei. 

— Vra să zică acuma eu sânt doi? 

— Acuma cuvioşia ta eşti unul, şi părintele Stratonic e al doilea. 

— Fiind aşa, atuncea nu-mi spune numaidecât mie; spune celuilalt. 

— Îi spun dacă pofteşti, dar cuvioşia ta să n-asculți. 

— Bine, n-ascult. 

— Să n-asculţi. Şi chiar dacă-i asculta, să nu care cumva să spui cuiva 
— fie mirean, fie monah de rând, fie arhimandrit. 

— Nu spun nici arhimandritului... râse strâmb Stratonic. 

— Nici cuvioşia ta să nu spui; nici celalalt să nu spuie. — Bine; aşa să 
fie: amin. Binecuvântată fie limba care rostește adevărul. 

— Sărut dreapta cuvioșiei tale şi mărturisesc, grăi meșterul Drăghici, 
stând într-o parte ca și călugărul pe scaunul său. Tu ce zici, Toader Calistrat, 
— să spun ori să nu spun? 

— Să spui, dar să ştii că nu faci bine, îngâna slujitorul cel mare. Părinte 
Stratonic, desleagă-l, să nu spuie, căci e primejdie. 

— Primejdie pentru cine? 

— Pentru grumazurile noastre. 


— Ba eu am să spun! se smunci cu putere meșterul Drăghici. Află, 
părinte Stratonie, că stăpânul meu jitnicerul s-a pus rămășag cu alți nebuni 
să iasă într-o zi în Suceava calare, nici gol, nici îmbrăcat. Întăi bea trei zile, 
după aceea face isprava asta. Coboară de la livezi, trece în goana mare, 
ajunge la biserica Mirăuţilor, se suie în clopotniţă, trage clopotul cel mare și 
chiuie că au intrat tătarii în pradă. 

Cuviosul Stratonie stătu un timp gândindu-se. Zâmbi. 

— Trebuie să fie altceva. 

— Vra să zică nu mă crezi cuvioşia ta? se tângui Drăghici. 

— Ba da; însă trebuie să fie altceva. Asta nu-i nebunie. Aş putea zice 
chiar că-i o înţelepciune. Slujitorii măriei sale îl prind și-l vâră la beci, ca să 
se răcorească. Potrivit ar fi să făptuiaseă ceva nu ca să se coboare în beci, ci 
să se suie sus. 

— Ba stăpânul meu e boier şi nu se suie în spânzurătoare ca orice mișel, 
hotărî Drăghici. lar de prins îţi spun eu că nu-l prinde nimeni. 

Cuvioşia ta crezi că-i aici şi domnia sa e în altă parte. 

Cu toate acestea jitnicerul era acolo. Stătea în prag şi privea la 
petrecerea celor trei, ascultând și sfatul lor. După înfățișarea ce avea, se 
vedea că nu-i displac vorbele slujitorului său. Cuviosul Stratonie se ridică 
din loc şi se închină cuviincios, cu mâinile pe piept. Slujitorii se sculară în 
picioare, schimbând o căutătură repede. 

— Dacă a venit cinstitul boier, stăpânul domniilor voastre, vorbi 
monahul, atuncea eu mă pot duce. Mă închin cu sănătate la luminata 
domniei tale faţă, jupâne Niculăieș, şi m-am dus. 

Jitnicerul râse ușor, numai într-un dinte: 

— Întristat ar fi sufletul meu, cuvioase părinte, dacă ai săvârşi asemenea 
faptă. Până mâni mai este vreme. 

— Atunci cine să îndeplinească slujba paraclisului, jupâne Niculăieş? 

Starețul meu are să mă mustre cu asprime. 

— Are să te mustre şi are să te ierte, cuvioase părinte. Dacă vrei să-mi 
fie plăcerea deplină, fii pe potriva treimei, Stratonic privi în juru-i cu 
neliniște. Fereastra avea zăbrele. 

Fără să-şi schimbe înfățișarea binevoitoare a obrazului, jitnicerul chemă 
la prag pe logofătul Drăghici. Îl trase în tândă și închise uşa. 

— Drăghici, vorbi el repede, să ştii că am o supărare. 

— O cunosc, stăpâne, răspunse cu supunere slujitorul. Nu mai departe 
decât desară, supărarea asta se alină. Să știi, măria ta, că eu îs gata, precum 


ne-am înţeles și am jurat. Poate ţi-ai schimbat măria ta gândul? 

— Nu mi l-am schimbat, Drăghici. Aş putea spune că acel gând s-a 
întărit. Dar mai este ceva. Am văzut acuma un ceas pe jupâniță Maruşca. 

Am avut cu domnia sa nişte vorbe, care au pus în mine o tulburare nouă. 

Venind într-acoace, ca să mă sfătuiesc cu tine, m-am oprit la curtea lui 
Iurie cupar al doilea. Jupâneasa domniei sale, Ruxanda, îmi este mie mătușă 
dreaptă, soră cu mama. Aflând năcazul meu de dragoste, nu s-a mirat; ba 
chiar mi-a dat îndată o dezlegare pe care nu nădăjduiam s-o aflu așa de 
curând. Cunosc acuma cine i-i drag jupâniţei Marușca și, înainte de-a ieși 
din Suceava, trebuie să-l străpung. 

— Nu crede vorbelor, măria ta. Eu am părere că nu se poate să-i fie drag 
jupâniţei altcineva decât măria ta. Se alintă ca să-ţi simtă puterea. De aceea- 
i bună rânduială din vechi ca să furi pe fată; după aceea-i pare bine. 

Jitnicerul ascultă neguros aceste cuvinte. Își scutură pletele. 

— Nu se poate să lăs. Jupâneasa Ruxanda i-a spus numele. Măcar că 
postelnicul mi-e prietin, nu am altceva de făcut. 

— Care postelnic? 

— Postelnicul al doilea, Simion Păr-Negru. Drăghici își scarpină vârful 
nasului cu degetul arătător și-şi înălță sprâncenele cu îngrijorare. 

— Măria ta, asta nu-mi place. 

— Ce nu-ţi place? Eşti slujitorul meu; mă urmezi. 

— Unde? când? Noi avem oameni năimiţi pentru astă sară și nu-i putem 
întrebuința la altceva decât la lucrul pentru care i-am tocmit. E adevărat că-l 
putem găsi pe dumnealui postelnicul Simion între slujitorii săi, la palatul 
domnesc; dar cum îndrăznim ceva, sântem ca într-o capcana a primejdiei. 

Să zicem că l-aş pofti eu pe postelnic într-un loc şi că l-aş hotărî, ori ar fi 
norocul nostru să vie singur. Să-mi îngădui măria ta să nu mă socot în 
putere față de el. Nici noi doi nu sântem destui împotriva lui. 

— Să-l luăm și pe Calistrat. 

— Calistrat are învoială cu noi pentru alta; afară de asta, Calistrat 
păzeşte pe călugăr. Cum l-a lăsat slobod, călugărul se duce unde trebuie, ca 
să-și ascută limba. Îl port cu mine de mai multe zile, de cum am simţit c-ar 
fi oblicit ceva. Chiar acuma să-l lăs să iasă din stăpânirea mea? 

— Ai dreptate, Drăghici, scrâșni jupânul jitnicer; dar și eu ştiu, precum 
scrie într-o carte pe care am învăţat-o la Cracovia, că, dacă nu săvârşesc ce 
se cuvine şi nu-mi sărez inima, apoi am să am calare lângă mine amărâtă 
grijă. Pun mâna la oblânc să m-adăp: beau venin. Dacă nu-l putem 


înjunghia noi pe acel blăstămat prietin, să punem oameni. Vreau să am din 
partea asta o linişte. Până acuma toate s-au făcut bine și acuma aflu ceva 
care nu-i bun. 

— Într-adevăr, măria ta, cugetă Drăghici, este ceva care nu-i bun și care 
n-am ştiut nici eu. N-ar fi nimic dacă jupâniţa s-ar uita la el; e bărbat cum 
puţini sânt. Nu vorbesc de măria ta, care nu suferi asămănare. Eu vorbesc 
de alţii. Între aceia sânt puţini ca postelnicul. N-ar fi nimic dacă jupâniţa 
Marușca s-ar uita la dânsul, — ca o jupâniţa de boier ce se află. Ar fi rău 
dacă postelnicul ştie și dacă s-a prins și el. Atuncea vine după noi. 

Jitnicerul zâmbi. 

— Eşti tu încredinţat de asta, meştere Drăghici? 

— Nu sânt încredinţat, numai mă tem. Mai sânt și altele amestecate, de 
care grăiesc unii și alții. Așa că eu spun, măria ta, să nu întârziem la fapte 
necugetate. Lucrul de azi să nu-l lăsăm pe mâne, și pe urmă, ce-a da 
Dumnezeu! 

Niculăieș Albu urmă a zâmbi, privind într-o parte cu ochii micșorați. 

— Sfatul tău e bun, meştere Drăghici, zise el; dar teama ta e o prostie. 

Postelnicul nici n-ar ști unde să ne caute; şi dacă ne-ar căuta unde ne 
ducem, în primejdie e viaţa lui, nu a mea. Aș avea chiar părere de bine să-l 
văd în Ţara Leşască. 

Drăghici îşi scarpină iarăşi nasul rumăn, clătinând din cap. 

— Stăpâne, înțelepciunea măriei tale e desăvârşită. N-am să îndrăznesc 
eu, Drăghici, să mă împotrivesc la cele ce hotărăşti și cugeţi măria ta. 

— Foarte bine faci, meștere Drăghici. 

— Aş cuteza totuși să spun stăpânului meu că până mâne sară nu mai 
este taină. Ştie toată ţara cine a furat pe copila lui laţco. Să zicem că am 
omori pe călugăr: nu-i de folos; s-ar ști că măria ta ai trecut în Lehia. 

— Cine ar putea şti? Aş fi tare doritor să aflu cine poate ceti vântul și 
pulberile. 

— Cer iertare măriei tale. Să ştii că este un arhimandrit la Cetate, care 
ceteşte vântul și pulberile. Am aflat asta mai cu samă de la călugărul nostru. 
Îmi închipuiesc că ştii şi măria ta; acel arhimandrit a cetit altădată așa de 
bine, încât au căzut capetele unor dregători mari, şi s-a aflat unul, tatăl 
stăpânului meu, care a murit de inimă rea tot din pricina acelor cetiri. 

lată cum ceteşte el și cum zice: Jupân Niculăieş Albu jitnicer e nepot de 
pe soră lui Mihu logofăt, pribeag la leşi. Niculăieș jitnicer duce cu el pradă 
pe jupâniță lui laţco. Unde ar putea fi înduplecat jupân laţco să 


binecuvânteze acest furtişag? În Ţara Moldovei n-ar putea fi înduplecat; 
aici măria sa ar putea trimete pe făptași la ocnă, ori la Dimeea gâdele. Dar 
în Lehia poate fi înduplecat de Mihu logofăt şi de luminăţia sa Craiul, căci 
unele moșii și unele case de negoț ale lui jupân Iațco se află în Lehia, sub 
mâna Craiului. 

— Mie mi se pare ciudat alta, se miră Niculăieş jitnicer. Cum ai putut 
ceti tu toate acestea, meştere Drăghici? 

— Am cetit și eu cum am putut, măria ta, se umili slujitorul. N-am fost 
la învăţătură la Cracovia, dar câte ceva cunosc şi înțeleg. Altminteri nici n- 
ar fi fost bună treaba noastră. Rămânând zestrea în Ţara Moldovei, mireasa 
ne-ar fi fost de puţin folos. Am fi călărit nu numai cu grija ci şi cu o povară 
primejdioasă. Așa că îngăduie, măria ta, să-ţi duc la capăt treaba pentru care 
ne-am tocmit. Ce zici, măria ta, bun cuvânt? 

— Bun cuvânt; numai mie mi se pare că ai ridicat prea des oala şi pe de 
o parte ți s-a ostenit mâna, iar pe de alta ţi s-a întărit îndrăzneala limbii. 

Poftesc ca sluga mea să grăiască mai puţin și să făptuiască mai mult. Nu 
lipsi să fii în ceasul hotărât, cu soţii tăi, la vama Rădăuţilor. 

— Am înţeles, măria ta, se închină cu umilință meşterul Drăghici. 

În curgerea acestui sfat şoptit, tulburarea boierului se potolise deplin. 

Mai mult decât atât: unele cetiri prea agere ale lui Drăghici îi desluşeau 
lui însuși că cele folositoare se află mai bine orânduite decât îşi închipuise 
în cea dintăi clipă. Aşa era: nunta și zestrea se găseau mai cu samă dincolo 
de hotar. Deci pornirile năprasnice trebuiesc lepădate. 

Logofătul Drăghici îi cetise și această schimbare pe obrazul bucălat și 
mai cu samă în ochii negri, luminaţi de alt foc decât cel al agerimii. Îl lăsă 
să se ducă; își mângâie nasul ofilit și intră iar la soții săi. 

Cuviosul Stratonic părea mâhnit. Îşi rezemase tâmpla dreaptă în palmă şi 
privea spre lucirea tot mai împuţinată a ferestrei. Soarele asfințise şi se 
apropia sara. 

— Amară-i pânea boierească, vorbi Drăghici așezându-se la locul său, 
pe scaun. De aceea, adaose el râzând silit, trebuie s-o îndulcim cu vin. 

Apucă pe monah de braţ şi-l trase spre sine. 

— Părinte Stratonic, vrei cuvioşia ta să binecuvântezi vinul? Oala asta o 
beau și mă ridic, ca să mă duc la slujba mea. Dumnezeu știe dacă mai găsim 
asemenea vin unde mă duc eu. 

Părintele Stratonic ieşi din mâhnirea sa şi binecuvântă vinul. Gustă și 
cuvioșşia sa. 


— Te duci undeva? 

— Mă duc, părinte. 

— Te duci departe? 

— Mă duc departe. 

— Nu s-ar putea ști anume unde, iubite frate Drăghici? 

— Anume unde, nu se poate ști acuma. Se va putea ști mai târziu, când 
călugării cei nebuni vor ajunge la cei înţelepţi. 

Cuviosul Stratonie holbă mai tare ochii, cumpănindu-se pe scaunul său. 
Cunoscând deodată ceva în privirea precum și în râsul crud și rânjit al 
slujitorului, se trase îndărăt, ghemuindu-se și încârligându-se ca un vierme. 

Voi să strige și n-avu glas. Drăghici trăsese de la coapsa dreaptă 
jungherul. 

— Frate Toader Calistrat, vorbi slujitorul boierului cu un glas care păru 
dintr-odată altul; ridică-te şi-ţi strânge brâul. Ţi l-ai strâns? 

— Mi l-am strâns, răspunse gros și liniştit slujitorul cel mare. 

— Acuma primește această năframă şi acest căluș. Vâră călușul în gura 
cuviosului părinte Stratonie şi leagă cu năframa strâns pe după ceafă. 

Primeşte și aceste curele, ca să cetluim cu ele de mâni și de picioare pe 
cuvioşia sa. Să ştii tu, frate Toader Calistrat, că au plâns multe muieri şi 
mulți copii după ce s-au mărturisit acestui cuvios. Porunca noastră este să 
nu-i ridicăm viaţa ci să-l scrijelăm, ca să-l cunoască Domnul Dumnezeu la 
judecata cea de-apoi. 

Monahul se zbătea strâmb, numai în partea unde îi era umărul mai înalt. 
Răcnetul îi ieşea înfricoșat din ochi și din spaima obrazului. Drăghici îl 
smunci în sus şi-l crestă la frunte. Îl lepădă la pământ şi-i trecu jungherul 
sub foale, înțepându-l. 

— Nu te zbate, ca să nu intre prea adânc. 

Stratonie avea un fel de freamăt în cămuri. Stătu liniștit, primind 
înjunghietura. După ce slujitorul trase cuțitul, trupul se zgârci şi se destinse. 
Chinuitul îşi pufni pe nări sângele scurs de pe frunte și închise ochii plini de 
lacrimi, încredințându-și sfântului său trupul bolnav şi sufletul înfricoșat. 

Cei doi slujitori îl împinseră sub laiță şi prăvăliră lângă el masa, ca să-l 
țărcuiască acolo. leșiră, punând zăvor şi încuind cu lacată. 

— Păzeşte să nu intre nimeni în cămară, porunci Drăghici hangiului. 

Ne întoarcem târziu la noapte. 

După ce își căutară caii şi încălecară, Drăghici zvârli cheia în stogul de 
fân. Apoi îşi puseră caii în trap spre câmp, prin adierea rece a serii. 


CAPITOLUL XI 


CÂND S-A AFLAT CĂ A FOST FURATĂ JUPÂNIŢA LUI IAŢCO 
HUDICI 


În târg, întâmplarea se vestise mai din vreme, fără ca să se ştie bine 
despre ce anume e vorba. La al şaptelea ceas al nopţii dormeau toţi nuntaşii 
domneşti şi boierii, unii la casele lor, alții la gazde; Cetatea era închisă de 
cu sară, ca de obicei, şi străjerii dădeau glas din când în când pe ziduri. Un 
om singur a nimerit prin întuneric, la dumnealui Ștefan Cernat, jude al 
târgului. S-a pălit cu capu-n poartă, a stârnit cânii şi a dat cătră slugi răcnet 
de primejdie. Să fie lăsat să intre; s-a întâmplat o faptă nemaipomenită: de 
ani de zile nu s-au mai arătat hoți în preajma târgului de scaun și, în noaptea 
asta, iată, au lovit pe unul dintre cei mai mari boieri ai lui Vodă. Domnia sa 
Iatco Hudici se ducea acasă, în carâtă, cu jupâneasa și cu copila măriilor lor, 
având două slugi cu făchii şi două cu suliți. Vizitiul era cam băut, ca unul ce 
stătuse la petrecere de nuntă. Era chiar acesta care venise și izbise cu 
fruntea în poarta lui jupân Ștefan Cernat. Dincolo de Fântâna lui Miron, 
după ce carâta coborâse în șes, s-au ridicat de după un hindichi oameni 
înarmaţi, au dat năvală, au apucat cei patru cai răsturnându-i pe unii asupra 
altora şi încurcându-i în hamuri; în același timp, alţii loveau cu săbiile pe 
slugi. Dintre oamenii înarmaţi ai boierului numai unul a avut îndrăzneala să 
lepede sulița și să tragă jungherul; pe acela l-au pălit foarte tare în cap; încât 
acuma Roman Spătărelu se află în stare nu tocmai bună. cu ţeasta ruptă, în 
laturea drumului. Dumnealui laţco Hudici s-a zvârcolit ca să iasă cât mai 
repede din carâtă, printr-o parte. Și tocmai când ieşea domnia sa în silă, din 
pricina grosimii măriei sale, s-a răsturnat si carâta. apucându-i un picior sub 
roată. 

I s-a rupt piciorul măriei sale. Atuncea acel vizitiu rob, cu numele 
Haralambie, a auzit și ţipetele înfricoșate ale cneaghinelor. Prin partea 
cealaltă a carâtei răsturnate, lotrii le scociorau trăgându-le în sus de câte o 
aripă, una după alta. 

Le-au luat şi s-au dus, după feleșagul meșterilor de drumul mare. 

Acuma boierul trebuie să le răscumpere. Când te gândești câți zloți are 
să scoată domnia sa lațco Hudici, ca să-i trimeată acelor voinici, te-apucă 


groaza. Ce socoți dumneata? Boieroaicele sânt o marfă scumpă, care nu se 
mai află! 

Înştiinţarea asta a avut-o domnia sa judele târgului de scaun, la un ceas 
după miezul-nopţii. Pe loc a repezit poruncă la slujitori, să se scoale, să 
încalece şi să se ducă fără întârziere cu vizitiul Haralambie, să vadă ce este; 
să ridice pe boier şi să caute pe hoți. 

— Ce să-i caute pe hoţi? se miră Haralambie 'Țiganul, scărpinându-se la 
tâmplă și rânjind. Unde să-i caute? Ei au luat ce le trebuie şi s-au dus. 

După o zi de bucurie a întregii oştimi a Sucevii, capetele slujitorilor se 
aflau îngreuiate. Însuși cinstitul jude, după ce dăduse porunca, își cufundase 
iarăși fruntea în perină. Atunci i-a venit o îngrijorare, că poate are să 
trebuiască să deie cel dintăi domnia sa răspuns măriei sale, îndată ce se face 
ziuă; și a ieşit numaidecât de sub pocladă, umblând prin iatac ca o stafie în 
cămașa cea lungă de noapte, căutându-și straiele. Când a ieșit afară să 
întrebe dacă a venit răspuns dinspre Fântâna lui Miron, a aflat că slujitorii 
nici nu-și încinseseră săbiile. 

La Cetate, vestea a ajuns în ceasul întăi al dimineţii. La porţi erau de 
rând slujitorii cei noi, feciorii lui Căliman starostele. Un om călare pe 
deşelate și cu capul gol a suit la deal, pe potecă, dinspre târg, a ocolit spre 
poartă, a văzut puntea ridicată şi s-a oprit lângă şanţ zbătând în sus braţul 
drept. 

— Mă rog domniilor voastre, oștenilor, daţi înştiinţare. Onofrei Căliman 
s-a uitat la el de sus și a văzut că-i nebun. 

— Du-te, omule, l-a sfătuit el cu blândeţă; aici nu-i voie să intri. 

— Mă rog domniilor voastre, nu mă lăsaţi, că pe urmă domnia sa laţco, 
stăpânul meu, mă jupuieşte de viu. 

— Ce este? 

— Daţi înştiinţare că l-au pălit hoţii pe jupân laţco. 

— Cui să dăm înştiinţare? 

— Daţi înştiinţare lui Vodă. 

— Fugi de-acolo, măi nebunule, s-a zbârlit Onofrei. Cum am să mă duc 
eu să scol din somn pe măria sa? Pe lângă asta, noi nici nu ne putem clinti 
de-aici. 

— Chemaţi pe căpitanul de străji, să mă jăluiesc lui. Cum să nu afle 
măria sa despre o întâmplare ca asta, în care jupân laţco era să-și piardă 
viaţa? Abia l-au putut purta slugile până acasă. Cum a ajuns, s-a pus în pat, 
cu piciorul rupt, și ţipă că de-acuma nu mai ajunge să-și vadă copila. 


— Apoi tot nebun eşti tu, măi creştine! Care picior rupt? 

— Al stăpânului nostru. 

— Şi care copilă? 

— Tot a dumnisale. Asta mi-a poruncit să vin să spun. Că l-au lovit pe 
cale dușmani ş-au vrut să-l omoare. 

Cei doi fraţi s-au uitat unul la altul, nedumeriţi, pe urmă și-au întors 
privirile iar spre mișelul de jos, care aştepta frământându-se, cu ochii 
holbaţi şi părul vâlvoi. 

— Nu mă lăsaţi, fraţilor creștini. Daţi o înştiinţare; altfel mă jupeşte de 
piele. N-am văzut pe stăpânul nostru într-așa tulburare de când îl slujesc. 

— Ce înştiinţare să dăm? 

— Daţi o înştiinţare. Cum a afla asta căpitanul străjilor, ştie domnia sa 
ce să facă. Deasemenea să deie de ştire căpitanul străjilor că vine din urmă 
jupâneasa Anca. Să se deschidă porţile şi să-i fie lăsată intrare la Vodă. 

Feciorii lui Căliman încă se sfătuiau, întrebându-se care vor fi fiind 
rânduielile la porţile Împărăției. Cine poate îndrăzni să tulbure chiar în 
această dimineață pe măria sa? Căci jupân Ionuț Jder, căpitanul străjilor din 
noaptea asta, a hotărât cu străşnicie închiderea Cetăţii până la al treilea ceas. 
Iar de la al treilea ceas până la al cincilea nu pot intra în Cetate și ieși din 
Cetate decât slujitorii de rând. Astăzi, până la prânzul măriei sale, este o zi 
de hodină cum n-a avut măria sa de ani de zile. La prânz au să intre la măria 
sa boierii din dregătoriile cele mari. Știind asta, slujitorii de la poartă se 
țineau neînduplecați. 

De jos sună o poruncă. Toți străjerii, pe podinele lor, se înturnară cu faţa 
la palat. Flamura domnească suia în catarg. Ei o priveau, stând neclintiţi. 
Trâmbiţașii dădură un singur sunet. C-un semn, căpitanul le poruncise 
tăcere. 

Vântul se umflă și se zbătu în steag de la miazănoapte înspre miazăzi. 

Ionuţ Păr-Negru trecu pe pod, ca să cerceteze slujitorii. Găsi pe 
Călimani făcând semne unui om călare pe deşelate și cu capul gol, să se 
ferească într-o parte, căci vine o primejdie. Acel om își începu iar tânguirile, 
rugându-se cu mare glas să fie ascultat şi să se deie o înştiinţare la cei mari 
ai Cetăţii. Ionuț prinse două vorbe şi puse o întrebare. 

— Când și cine a furat pe jupâniţa lui laţco? 

— Nu se ştie! strigă omul. Vine jupâneasa noastră să spuie. 

— Daţi drumul! porunci Jder. Lăsaţi și pe jupâneasa Anca a lui jupân 
laţco să intre, îndată ce se înfățișează. Intră, omule, strigă el mişelului de 


jos, şi vină după mine. 

Puntea scrâşni pe lanţuri. Omul își lepădă calul şi dădu năvală în 
deschizătura porţii. Se luă după Jder, gâfâind și dând răspunsuri încâlcite. 

După socotinţa lui, cel mai mare năcaz între toate era piciorul rupt al lui 
jupân laţco Hudici. Când a afla măria sa, are de ce să fie supărat. 

Jder îl opri. 

— Stăi aici, în pridvor. Nu mai rosti nimănui nici un cuvânt. 

— Stau, dar dați domnia voastră înştiinţare? 

— Îţi poruncesc să stai aici şi să nu te clintești, nici să vorbeşti, hotărî a 
doua oară Ionuț, cu mânie. 

Intră la fratele său smuncind ușa și închizând-o repede. Simion se 
întoarse. 

— Ce este? Mă întreabă cineva? 

— Bădiţă Simioane, răspunse Jderul cel mic, șovăind numai o clipă: este 
afară un om din partea lui jupân laţco Hudici. 

Postelnicul tresări, stăpânindu-și o bucurie: 

— Mă chiamă cineva? 

— Aşteptai un răspuns? Trebuia să te poftească jupân laţco? 

— Aşteptam un răspuns, însă nu de la el. Ce caută omul? 

— S-a întâmplat ceva în noaptea asta, răspunse destul de liniştit Ionut 

Jder. Jupân Hudici a fost lovit pe cale, când se întorcea acasă. A fost 
furată jupâniţa Marușca. 

Simion îşi simţi sângele grămădit în inimă și obrazul îi păli. Privi rătăcit 
la mezinul său. Apoi clipi din ochi, căutând un sprijin mai mult în lăuntru 
decât în afară. Totuşi avea nevoie de sprijin și în afară, căci trecu pe lângă 
fereastră și se rezemă de privaz. 

— Unde-i omul? întrebă el încet. 

— Aici în pridvor. Nu poate să-ţi dea altă deslușire. Vine jupâneasa lui 
laţco să se jăluiască măriei sale. Atâta se știe. 

Simion făcuse asupra sa însuşi o silință crâncenă, stăpânindu-se. 

— Cine a săvârşit fapta asta? 

— Avem să aflăm. Domnia ta crezi, bădiță Simioane, că furtişagul s-a 
făcut în silă, şi fără ştirea jupâniţei? Nu te supăra, bădiță Simioane. Eu nu 
ştiu nimic; întreb. 

Ochii postelnicului îl fulgerară, cu mânie. 

— Am încredințare desăvârşită, răspunse el; că e o faptă silnică. Am 
văzut, ieri, pe jupâniţa. I-am spus câteva cuvinte şi mi-a răspuns așa, încât, 


în noaptea asta, am avut cel mai frumos vis. Nu m-ar putea nimeni 
încredința că s-ar putea să fie altfel. De unde ai înţeles tu că asta va fi 
spaima mea cea dintăi? Am avut-o numai o clipă și mi-a trecut. Mulţămesc 
lui Dumnezeu. Doresc numai să aflu cine-s acei îndrăzneţi, ca să rog pe 
măria sa să nu le hotărască nici o pedeapsă; să-mi dea învoire să-i caut şi să- 
i judec eu. 

Ionuţ clătină din cap, îngrijorat încă. Deschise ușa și chemă pe om. 

Acesta privi pe cei doi oşteni şi i se păru că nu vede în ochii lor nici o 
milă pentru năcazul său. 

— Spune ce ştii; spune repede! porunci postelnicul. Sluga mărturisi tot, 
dintr-o singură răsuflare și încâlcit. 

— Întăi s-a crezut că a fost furată şi jupâneasa Anca, adause el. Dar pe 
dumneaei au lăsat-o, fiind o povară mai grea. Dar dac-o puteau aburca pe- 
un cal, o puteau duce. 

— Tu crezi deci, omule, că au fost niște hoți de rând, urmărind de la 
jupân laţco o răscumpărare a prăzii? 

— Aşa spun și unii şi alţii, jupâne. Însă jupâneasa noastră strigă că-i 
altfel. De aceea vine să se jăluiască măriei sale. 

Postelnicul Simion umblă împrejurul cămării, cugetând încruntat şi cu 
buzele strânse. 

— Vină după mine, porunci el slugii. 

Ionuţ Jder îl întrebă numai din ochi ce vrea să facă. 

— Deocamdată nu pot face alta, răspunse Simion, descleştând un 
zâmbet rău în partea stângă a gurii; nu pot face alta decât să apropii 
mărturia asta de uşa lui Vodă. Găsesc în paraclis pe sfințitul Amfilohie. 

Numai sfinţia sa poate cuteza să dea mai departe știre. 

Postelnicul ieși, cu omul după el. Mezinul îi urmări de aproape. Ograda 
Cetăţii era încă goală. Poarta rămăsese deschisă pentru trecerea poruncită. 

Se auzeau dintr-acolo schimburi repezite de glasuri. Cineva cerea intrare 
şi străjerii încrucişau sulițile, oprind. 

Ionuț se repezi în fugă într-acolo. Nu era jupâneasa lui laţco. Erau 
târgoveţi de devale, care aduceau în părângă o mogâldeață neagră. 
Căpitanul străjilor găsi numaidecât în acea mogâldeaţă neagră, înfășurată 
strâns peste foale c-un brâu roş, pe cuviosul Stratonic. Călugărul se tânguia 
şi gemea, ţinându-și obrazul acoperit cu palmele. Se ruga să fie dus 
numaidecât la stareţul său părintele Amfilohie Şendrea. 


Într-o clipă, fără vreo pregătire anume şi fără o cercetare de mai înainte, 
mezinul avu în el înțelegere că lipsa lui Stratonic din Cetate şi ivirea lui, la 
asemenea ceas și în aşa stare, pot să aibă o legătură cu întâmplarea ce se 
vestise. 

Lăsă slobodă și intrarea nebunului. Călăuzind pe târgoveţi în urma 
postelnicului, Ionuț îi cerceta. 

Acei târgovețţi, slugi la hanul lui Antohi, aflaseră și ei despre întâmplarea 
cu hoţii, căci în târg se stârnise zvoană despre asta încă din vremea nopții; 
însă cu acest monah era altceva. Îl cetluiseră și-l scrijelaseră nişte soți ai săi, 
lepădându-l subt o laiţă, la han. Cu acei soţi benchetuieşte cuvioşia sa de 
două zile şi acuma iată în ce stare l-au lăsat. Cuvioşia sa zice că nu-s soți ai 
săi, ci-s tot lotrii care au lovit pe Hudici; dar cine poate da crezare unor 
asemenea vorbe? 

— Tot aceiași sânt! strigă ascuţit Stratonie, printre palmele care-i 
acopereau obrazul şi holbându-se numai c-un ochi spre Jder. Mărturisesc eu 
că sânt tot aceiași. Duceţi-mă numaidecât la părintele arhimandrit; altfel, 
unde vă stă căpăţâna au să vă steie picioarele! 

Auzind asemenea ameninţare neașteptată, slugile lui Antohi au lepădat 
de pe umeri prăjina de care era atârnat leagănul de lăvicere al monahului, au 
dat la o parte mogâldeaţa încinsă cu brâu roș şi au lăsat-o să se târâie strâmb 
spre pridvorul paraclisului. Când a intrat postelnicul, a fost pe urma lui și 
Stratonie, cu aceleași gemete şi tânguiri neîntrerupte. 

— M-au omorât! tipa cuvioşia sa, înăbușit. 

Simion Jder îl privea cu mirare. Când călugărul năzui să treacă înainte, îl 
opri. Aprozii din gangul unde răspundea paraclisul grăbiră întru 
întâmpinare, ca să cunoască cine tulbură liniștea măriei sale, căci măria sa 
nu s-a arătat şi poate hodinește încă. Sfinţitul arhimandrit Amfilohie veni 
până la ușa paraclisului, tulburat și el de acele țipete neomenești. 

Sfinţia sa dădu un pas înapoi când văzu pe Stratonie în așa stare; când îl 
văzu mai ales încins cu brâu roș. 

— O, ticăloasă ființă! rosti sfinţia sa, c-un glas în care era mai mult milă 
decât ameninţare. 

—  Stăpâne, strigă Stratonie, îngenunchind și bătând metanie, 
pedepseşte-mă și dă-mi canon, căci sânt cel din urmă dintre viermii 
pământului. 

— Ce s-a întâmplat, Stratonie? 


Călugărul înălță obrazul. Cele două crestături piezişe închegate pe frunte 
cătră rădăcina nasului păreau al doilea rând de sprâncene. 

Arhimandritul fu într-adevăr cutremurat ca de o vedenie a Demonului. 

— M-au scrijelat și m-au înjunghiat, sfinţite stăpâne. 

— Intră după mine; vorbeşte deslușit. 

Stratonie se târî în genunchi peste pragul paraclisului, bolborosind o 
istorisire încâlcită pe care mai cu samă Ionuț Jder o urmărea cu deosebită 
luare-aminte. De la o vreme, lăsând la o parte pe sluga lui jupân Hudici, se 
apropiase, ascultând mirat, şi postelnicul Simion. 

De două săptămâni — mărturisea cu lacrimi Stratonic — apăruse în 
laturea târgului un vânat nou, pe care cuvioșia sa îl adulmeca, jucându-se cu 
el, deslegându-i prefăcătoriile și așteptând ceasul să-l găbjească în cotlon și 
să-l prindă. La început n-a deslușit bine despre ce-i vorba; a socotit că-i 
ceva tot în legătură cu uneltirile unora dintre boieri; deci iar va fi nevoie să- 
şi ascută paloșul Dimcea Tătarul, gâdea. Pe urmă i-a venit în înțelegere 
altfel de înştiinţare, mai puţin primejdioasă pentru măria sa. Când a înţeles 
bine, i se părea că mai are vreme să dea înştiinţare. Chiar stătea la îndoială 
dacă trebuie ori nu să dea înştiinţare, căci nebuniile de dragoste se pot risipi 
într-o noapte ca niște fumuri; din amenințări nu mai rămâne nimic. 

Însă n-a fost numai o nebunie de dragoste ci a fost mai cu samă o 
îndârjire a lui Niculăieşș Albu jitnicer împotriva lui jupân laţco Hudici, ca 
să-l ruşineze. Întâmplarea de care s-a zvonit e tocmai această faptă a 
jitnicerului. Stratonic poate da încredințare că făptașul, cu soţii săi și cu 
prada, va să treacă hotarul în Ţara Leşască. Acolo are neamuri. 

— Într-adevăr Niculăieş Albu e nepot lui Mihu logofăt, încuviință 
sfințitul Amfilohie. Cum ai putut tăcea? Cum n-ai dat înştiinţare din vreme? 

— Mărturisesc cu umilință păcatul îngâmfării, urmă a se tângui 
monahul, rămânând îngenunchiat la picioarele stareţului său. Căci am vrut, 
sfinţite părinte, să cetesc şi eu. Am vrut să am nu numai ochi și urechi, ci şi 
înţelegere. Deci am împresurat vânatul, ca să-l aduc eu singur la cuhnia 
domnească. Am greşit şi am avut numaidecât pedeapsa cuvenită. Dă-mi 
canon, sfințite părinte, ca să-mi aduc aminte în toate zilele vieții mele și să 
nu mai păcătuiesc. 

— Pasă în chilia ta şi mă aşteaptă! porunci cu tulburare sfințitul 
arhimandrit. Eu trebuie numaidecât să înştiințez pe măria sa. 

Stratonic se ridică strâmb şi șchiopată cătră chilia lui, stăpânindu-și c-o 
mână, pe sub brâu, deșertul străpuns. Din când în când se oprea, ca să se 


tânguie. 

După ce se depărtă și arhimandritul, Jder cel mic se alătură, curios, de 
fratele său. Căuta în sine o înţelegere, ca să descurce înfățișarea oarecum 
bucuroasă pe care o avea acum postelnicul Simion. Însă subt acea bucurie 
stătea gata să detune și o mânie înfricoșată, care se vădea într-un tremur al 
nărilor și într-o măcinare necontenită a măselelor. 

— Te-ai liniştit, bădiţă? întrebă el încet, zâmbind alintat. 

Simion răsări, ieşind din adâncul său la lume. 

— Cum vrei să mă liniştesc? Nu vezi ce se întâmplă? 

— Ai să te linişteşti deplin, bădiță Simioane, când vei dobândi învoire 
de la măria sa să te duci să urmăreşti pe lotri și s-aduci înapoi prada. 

Simion bătu pe umeri pe mezinul său. Cuprins apoi de-o frământare 
năvalnică, făcu prin gang câţiva pași repezi. Jder cel mic îl cuprinse de braţ. 

— Stăi, bădiță Simioane; aşteaptă să te cheme măria sa; căci domnia ta 
ai și altă solie la Craiul. Când va înțelege măria sa că și domnia ta ai pricină 
să cauţi acea pradă, are să-ţi dea toate împuternicirile și deslegările. 

Postelnicul se domoli în mișcări și-și făcu o înfăţişare de liniște 
înșelătoare. 

Arhimandritul Amfilohie se întorcea frământându-și mânile. 

— De mirare este cum pătrund veștile rele prin uşi închise, zicea sfinția 
sa cu o voce șoptită și întărâtată. Am socotit că am să spun eu întăi, măriei 
sale; şi au fost alţii care au îndrăznit să-i spuie, înaintea mea. A intrat în 
cămara măriei sale, nu cu mult înaintea mea, și jupâneasa Anca a lui jupân 
Hudici. Și această venire a fost deasemeni vestită măriei sale. lată ce pot 
făptui slujitorii cei răi și monahii necumpătaţi. Canonul lor nu poate fi decât 
la bolnița de unde au fost aduși. 

Se răsuci aprig cătră cei doi frați. 

— Să nu vă clintiţi de-aici. Măria sa are să aibă numaidecât nevoie de 
domniile voastre. Ciudat este să aflați cum pricini mici stârnesc năcazuri 
mari. Așa s-a întâmplat cu războiul Troiei. Cel puţin acolo a fost la mijloc o 
muiere frumoasă. 

Postelnicul Simion își întoarse privirile într-o parte, ca să nu-i vadă ochii 
sfințitul arhimandrit. Trecu până la o firidă și se rezemă acolo, hotărât să 
aştepte până la sfârşitul timpului. După o clipă își schimbă locul și trecu la 
altă firidă. Apoi privi printre zăbrele afară. Mișcarea Cetăţii începea să se 
întețească. 


De cum sosise, gâfâind și aburită la față, jupâneasa Anca primise 
poruncă prin Ciornei, starostele copiilor de casă, să intre numaidecât în 
cămara măriei sale. 

Domnul intrase cu o clipă mai înainte şi avusese răgaz să se închine la 
sfintele icoane, făcându-și semnul crucii și murmurând laudă Luminii ce ne 
călăuzeşte. Copiii de casă ciocăniră în stejar și deschiseră uşa. Jupâneasa 
Anca intră sunându-și foile largi; îşi desfăcu de pe ochi vălul de matasă 
cernită, izbucni dintr-odată în lacrimi și se revărsă la genunchii măriei sale. 

— Milostiveşte-te asupra mea, stăpâne, și nu mă lasa. Mi s-a furat astă- 
noapte copila. Acuma se ştie cine e furul şi unde o duce. Toată noaptea m- 
am zbătut, întru neștiință. Eram şi prea tulburată, din pricină că soţul meu s- 
a ales cu piciorul stâng stricat, din acea învălmășeală. Au trebuit să aducă 
slugile pe sus pe baba Sofronia Doftoroaia, ca să potrivească oasele și să 
lege în lopăţele glezna. Iar jupân laţco gemea întruna cerând moartea, pe 
când eu mă băteam cu gândurile și mă frământam: cine să fie? Cum m-am 
întors la Suceava ş-am trecut pe la dumneaei logofeteasa şi pe la dumnealui 
judele târgului, am înţeles că nu se putea să săvârșească asemenea faptă 
altcineva decât jitnicerul Niculăieș. Ne-a mai năcăjit domnia sa și-n alte 
rânduri cu pețiri; acuma socoate că poate să ne înfrunte pe noi şi pe măria 
ta. 

Domnul asculta neclintit, în picioare, cu sprânceana încamară. 

Jupâneasa Anca își ridică iar asupra măriei sale ochii şi şi-i cobori 
îndată, cuprinzându-și tâmplele. 

— Luminate stăpâne, plângea ea cu glas aproape stâns, temându-se să 
nu fie auzită de cei din gang; ai fost cândva oaspete la noi și ai binevoit să 
mă chemi, într-un ceas când îţi era urât. Mi-ai dăruit o bucurie pe care n-o 
puteam avea de la soțul meu. Până acuma n-am îndrăznit să-ţi aduc aminte; 
acuma îndrăznesc, din amărăciunea în care mă aflu. Dacă-s vinovată că am 
cutezat a veni să cerşesc milă de la stăpânul meu, atunci să fiu pedepsită; 
dar rog în același timp pe măria ta să deie poruncă: acolo unde se va fi 
aflând, hoţul să fie ajuns și apucat de grumaz. Știu că puterea măriei tale 
bate şi cetăţile crailor. 

— Bine, bine, zise Vodă cu îngăduinţă, fără a zâmbi; linişteşte-te, 
jupâneasa Ancă. 

Dar jupâneasa lui Hudici nu se putea linişti. Vodă îi aruncă o privire 
repede, o lăsă îngenunchiată, trecu spre uşă şi bătu din palme. Aprozii 
deschiseră numaidecât. 


— Să vie la mine părintele arhimandrit, porunci Domnul. 

Părintele arhimandrit Amfilohie era acolo; își căuta un loc tihnit şi nu 
putea să-l găsească; așteptase această poruncă a măriei sale, însă, înainte de- 
a intra, pregetase o clipă, căci cunoscuse ceva deosebit în mlădierea glasului 
stăpânului său. Acel glas pătrunsese până în capătul gangului, unde aşteptau 
copiii de casă. Cum îl auziră, aceştia dădură îndărăt, parcă i-ar fi măturat un 
vânt. Părintele Amfilohie cercetă o clipă, în urma sa, pe Jderi, care 
rămăseseră în ușa paraclisului. Îi opri din ochi, în locul unde stăteau. C-o 
mișcare de braţ, porunci aprozilor să se depărteze înspre ceilalți copii de 
casă. Își rezemă barba-n piept şi făcu față măriei sale, ferind ușa numai atât 
cât trebuia, şi închizând-o numaidecât după ce răzbătu în cămară. 

Domnul îl întâmpină c-un zâmbet îngheţat. Jupâneasa lui Hudici se 
ridicase într-un colț. Nici Voievodul, nici monahul nu păreau s-o bage în 
samă. 

— Ascult porunca măriei tale... se închină părintele arhimandrit 
Amfilohie cu glas de mare blândeţă. 

Vodă se răsuci, întorcând spatele. În aceeași clipă se întoarse, arătându-și 
dinții ascuţiţi şi mărunți. 

— Văd că năravurile rele n-au contenit. 

— Măria ta, cei care păcătuiesc să-și primească osânda. 

— Despre cine vorbeşti, părinte arhimandrit? 

— Despre jitnicerul Niculăieş Albu. Am descusut fapta lui; am înţeles de 
ce-a săvârşit-o, ştiu unde se duce; să poruncească măria ta să fie urmărit; să 
rânduiești măria ta pe postelnicul Simion. 

— Într-adevăr, pe postelnicul Simion trebuie să-l trimeţi măria ta, se 
amestecă jupâneasa lui Hudici, cu mare însuflețire. 


— De ce? 
— Avem noi ştiinţă, măria ta, că postelnicul așteaptă să i se dea poruncă 
numaidecât, urmă jupâneasa, râzând dintrodată, — apoi întristându-se 


iarăși. 

Domnul o fulgeră cu ochii şi se întoarse la arhimandrit. «Tocmai această 
căutătură o are uneori Marușcay», se bucura în sine jupâneasa lui laţco. 

— Sfinţite părinte, năravurile rele de care vorbesc eu sânt mai cu samă 
altele, grăi Voievodul. De cincisprezece ani de când m-a învrednicit 
Domnul Dumnezeu să mă întorc în moștenirea mea părintească, n-am arătat 
decât prietinie şi supunere lui Cazimir-Crai, ca unui frate al nostru mai 
mare. Am primit cuviincios soliile măriei sale; i-am trimes solii noştri; m- 


am milostivit cătră neguțătorii care veneau cu cărți de la măria sa. lar în 
aceşti cincisprezece ani măria sa Cazimir-Crai a ocrotit în hotarele sale şi în 
cetățile sale pe duşmanul domniei mele și ucigașul părintelui meu. A ocrotit 
de asemeni pe boierii pribegi; pe unii chiar îi ţine în cinste în apropierea sa. 

Va primi oare acuma şi pe cei care fură pe copilele boierilor mei? 

— Pe cât înțeleg, îi va primi, slăvite stăpâne, se smeri părintele 
arhimandrit, căci sânt rude cu cei pe care măria sa Craiul îi are în cinste. 

— Atuncea nu atât nebunia jitnicerului Albu urmează să fie lovită, cât 
vicleșugul neprietinilor mei! 

Glasul măriei sale se ridicase deodată cu mare asprime. Bătu din picior. 

Clopoţelul pintenului rămase singur sunând în tăcerea cămării. 

— Din hotarul Craiului a pornit și uneltirea aceea împotriva coconului 
nostru, încât s-ar fi putut să-l pierdem pe Alexandru- Vodă, urmă domnul. 

Neguţătorii noștri sânt asupriţi în acel hotar și jalobele noastre nu găsesc 
ascultare. Dregătorii noştri au fost iarăși înlăturați din olatul Pocuţiei. 

Cu mânile la spate şi cu fruntea plecată, măria sa trecu de la ușă la 
iconostas și înapoi. Se opri. 

— Până când? 

Arhimandritul tăcu, înmărmurit. 

— Până când? întreb: până când? 

— Nu ştiu, slăvite stăpâne, suspină arhimandritul: poate până când te vei 
hotărî măria ta să pui rânduială. 

— Sfinţite părinte, poruncește numaidecât să vie grămăticii cu toate cele 
de trebuinţă, ca să scriem cărţi boierilor leşi. Adă-mi numaidecât aici pe 
postelnicul Simion. Să poftească deasemenea jupân Petrea, hatmanul 
nostru. la pe această cinstită jupâneasă și o trimete boierului său. 

— Jupâneasa Anca, urmă cu glas îmblânzit măria sa, să-i spui lui jupân 
laţco multă sănătate din partea domniei mele; şi să-i împleteşti o păreche de 
colțuni de iarnă, până ţi se întoarce copila. 

Jupâneasa Anca începu a plânge iar cu lacrimi bogate, îndrăznind să se 
apropie și să sărute dreapta măriei sale. leşi, foşnind cu foile-i multe. Uşa 
rămase un răstimp deschisă. Simion Jder sosi cu grabă. După dânsul, întru 
aceeași smerenie, se întoarse şi părintele arhimandrit. 

Domnul primi pe postelnic în tăcere, măsurându-l de sus până jos. Îl lăsă 
şi se întoarse iar, privindu-l acuma pieziș: 

— Ce s-a întâmplat, postelnice Simioane? Ochii postelnicului se 
umbriră. 


— Cartea pe care diacii noştri au scris-o, pentru întoarcerea slobodă a 
boierului nostru Mihu, e gata, cu peceţile puse. Poruncesc îndată să se mai 
scrie una, pentru alt boier al nostru care se află fugar spre Țara Leşască, de 
astă-noaptea. Pe cel bătrân poţi să-l leşi; are grijă de el şi Dumnezeu; la 
vârsta în care se află, miroase a pământ; însă te poftesc să găsești pe cel 
tânăr. 

— Îl găsesc, măria ta. 

— Şi să cauţi și pe una din copilele noastre, care ne-a fost răpită. 

— O caut, slăvite stăpâne, şi o aduc, răspunse încet Simion Jder. 

— Ştii cine-i? O cunoşti? 

— O cunosc. Dacă-mi dai voie măria ta, mă duc numaidecât; viaţa mea 
nu mai are nici un preț. 

Vodă privi stăruitor pe postelnicul său. 

— Ascultă, Simion Jder, rosti cu hotărâre și încet măria sa. Mânia nu 
trebuie să stea în domnia ta ca o otravă îngheţată, ci trebuie să-ţi deie 
agerime și tărie. Ai să te duci; dar să lepezi aici în clipă arșiţa și nebunia. 

Eu nu vreau să cunosc dragostea pe care-o ai; agonisește-ţi-o, dacă ești 
vrednic; însă ia aminte şi-ţi păstrează capul, căci viaţa domniei tale ne face 
nouă trebuință. Deci te vei duce să cauţi pe fur. Ai să-l găsești pe cale; ori la 
Liov; ori la Cracovia; pune pe un slujitor să-l lovească; n-avem nevoie să 
ni-l aduci aici; e boierul nostru şi avem asupra lui drept de viaţă și moarte. 
Află unde-i jupâniţa lui Hudici şi ridic-o. Însă nu-ţi închipui că amândouă 
aceste isprăvi le vei săvârşi cu fraţii domniei tale, cum e naravul vostru, al 
Jderilor, şi cu slujitorii ce veţi lua. Craiul are oșteni mai mulţi decât mine, 
cazaci sprinteni, castelani cu mare iscusinţă. Lucrarea pe care o întocmim 
trebuie săvârşită cu rânduială de ceasornic. Cum umblă soarele pe clipe şi 
ceasuri, aşa trebuie să umbli domnia ta, cunoscând toate câte voi pune la 
cale, și având sprijin necontenit de la cele văzute şi nevăzute. Așa îi 
poruncesc să fii, căci astfel este slujba la domnia mea. Iar când vei afla pe 
acea copilă, pune pe altcineva s-o poarte, ca şi cum ar fi moartă, ori n-ai fi 
auzit de ea niciodată. Dacă faci așa, te întorci cu izbândă. Altfel, mă 
îndoiesc. 

— Măria ta, răspunse postelnicul, punând un genunchi în pământ, nu te 
îndoi de mine; aşa voi face. 

În el era cutremur și vifor; şi le stăpânea scrâşnindu-și măselele, încât 
simţea durerea lor până în tâmple. Vodă îi puse mâna pe umăr: 


— Stăi aici, până ce vine hatmanul. Avem s-avem cu el și cu sfinţia sa 
arhimandritul un sfat de taină. 

— Am înţeles, slăvite stăpâne, se supuse Jder, gemând în adâncul lui. 

— Aşa-i că acuma vrei să fii calare, sub furtună? îl străbătu cu privirea 
Domnul. 

— Într-adevăr, stăpâne, aş vrea; însă rămân aici, cum mi se poruncește. 

În vremea asta lotrul își duce prada nestingherit; trece ape, câmpii, sate, 
şi se pune la adăpost în altă ţară. 

— Aşa crezi, pentru că vii de la hergheliile de la Timiș, zâmbi Vodă. 

Acolo ai trăit întru schivnicie şi neștiință; de aceea te-am îndemnat să 
mă urmezi, cum a îndemnat Hristos pe Filip... Întreabă pe sfinţitul 
arhimandrit dacă n-au purces pe urma acelui hoț alergătorii domnești. Și n- 
au purces numai spre hotarul leșesc. Când s-a dat semn, s-au desfăcut în 
patru zări; din poștă în poştă schimbă caii şi întreabă. Domnia ta pleci 
numai dacă nu mi-l aduc pe fur până mâne sară. Răspunde, sfinţite părinte 
Amfilohie, dacă s-a făcut așa, ori nu s-a făcut așa. 

— Asta-i rânduiala măriei tale, suspină cu aceeaşi smerenie 
arhimandritul. Măria ta binevoiai să te hodinești când a aflat de faptă judele 
Sucevii, iar la ziuă slujitorii lui au și fost repeziţi, căci dacă slujitorii 
dumnisale judele s-ar afla și acuma la odăi, atuncea ar fi oarecare primejdie 
pentru capul domniei sale judele. 

Măria ta, au sosit grămăticii. 

— Să intre; să se aşeze. 

Pe când scriitorii își rostogoleau şi-şi aşezau măsuțele rotunde și-și 
potriveau sculele și hârtia, Vodă urma să-și cheltuiască neliniştea în acea 
plimbare necontenită de la iconostas la ușă. Intră şi bătrânul logofăt Toma, 
închinându-şi în faţa măriei sale uscăciunea înaltă şi fuiorul bărbii. 

Domnui îi răspunse cu bunăvoință, privindu-l lung, — până ce domnia 
sa logofătul se simți stânjenit, începând a-şi pipăi hainele. Dar Voievodul 
nu-l privea pe el ci se căuta pe sine însuși, — deplin liniştit înlăuntrul său. 

— Întăi să ne întoarcem cătră Stăpânul vieții şi al morţii, zise măria sa c- 
un glas cumpănit, şi să-i închinăm sfinţiei sale cuvenitele daruri, pentru 
sufletul nostru, al copiilor noştri și al Doamnei noastre. Să se scrie o sută de 
zloți sfântului schit de la Bisericani, unde a stat viețuind un timp maica 
noastră. Să se închine sfintei mănăstiri Probota moşiile noastre Roșcani și 
Fântânele de la apa Siretului şi două sute de zloți, pentru că acolo e locul de 
veşnică hodină a Doamnei maicii noastre. Întru odihna sfânt răposatului 


părintelui nostru, cu inimă curată și luminată şi din toată voia noastră, 
dăruim cinci sute de galbini pe fiecare an sfintei mănăstiri Zografu de la 
Aton, şi să se dea hrisovul în mâna părintelui Varlaam egumenul. 

Toate aceste închinări s-au scris scârțâit cu pene de hultan, în vreme ce 
măria sa își găsea înseninare deplină pentru cele ce aveau să urmeze. 

Măria sa se opri dinaintea măsuţelor. 

— Acuma să scrieți aşa. 

Grămăticii înălţară nasurile cu mare luare-aminte. 

— Scrieţi aşa: « Cartea măriei sale Ștefan-Vvodă cătră boierii Ţării 
Leșești, domnia sa castelanul de la Colomeea și domnia sa castelanul de la 
Halici şi domnia sa Voievodul Podoliei. Noi $tefan-vodă domnul Ţării 
Moldovei vă facem cu aceasta cunoscut și vă rugăm pe domniile voastre să 
opriţi pe boierul nostru fugar Albu jitnicer, care s-a făcut vinovat cătră 
domnia noastră, și să binevoiţi a-l da în mâna slujitorilor noștri. Iar cu 
această carte a noastră se înfățișează domnia sa părintele arhimandrit 
Amfilohie, duhovnicul nostru. » 

— S-a scris întocmai, măria ta, se închină logofătul. Domnul își jucă o 
clipă degetele în giuvaerul sfânt ce-i strălucea pe piept. 

— Mai adăugiţi aceste cuvinte, porunci măria sa. « Vă poftesc să nu 
faceţi altfel.» 

— Asta e o ameninţare de război, suspină părintele Amfilohie. 

Vodă se uită în juru-i. Hatmanul încă nu sosise. — Domnia sa hatmanul 
Petrea soseşte acuma... vestiră cu grabă aprozii. 

Măria sa pofti să rămâie numai cu aceia cu care avea a ţine sfat tainic. 


CAPITOLUL XII 


JDERII S-AU DUS ÎN ŢARA LEȘASCĂ 


Sfinţitul arhimandrit și postelnicul Simion plecaseră, cu cărţile lui Vodă, 
cătră Ţara Leșască într-o luni. Abia după o săptămână cuviosul Stratonic se 
înfăţișă la curtea lui jupân laţco Hudici, ca să deie înştiinţare. Jupâneasa 
Anca se învălui îndată spre camera unde zăcea bolnavul; iar boierul se 
bucură şi pofti să audă chiar cu urechile sale această bună vestire. Ticăitul 
monah își venise în ori de spaima ce îndurase; semnele spaimei, însă, îi 
stăteau încă pe frunte în scrijelături roșe. Intră cu umilinţă la jupân laţco și-l 
întrebă de sănătate. 

Baba doftoroaie Sofronia era de faţă și privi pieziş pe călugăr, trăgându- 
şi broboada mohorâtă peste clonţul gurii. 

— Mulţămim lui Dumnezeu, părinte, zise jupâneasa Anca; descântecele 
şi irurile au făcut bună lucrare. 

— Descântecele și irurile, dar mai ales voia Celui-preaînalt, se răsuci 
monahul întăi cătră jupâneasa Anca, apoi cătră bolnav. Așa alcătuiesc eu 
scrisorile de friguri ori de lungoare; îi scriu lui Dumnezeu și-l rog, iar 
demonul boalei fuge de amenințarea scrisorii. Fără asta, cu doftoria nu faci 
nimica. Am cunoscut noi, cinstite jupâne Iaţco, un vraci leah care se lăuda 
cu dresurile lui; și având un boier al nostru Ștefan Calomfir o boală de-i tot 
pocneau încheieturile când se mişca, i-a dat acel vraci să beie o doftorie 
amară, câte un pahar în fiecare zi. Așa că peste zece zile boierul nostru 
Calomfir nu-și mai auzea încheieturile pocnind, căci surzise. 

Baba Sofronia mormăia singură la gura sobei ascultând asemenea vorbe 
ale călugărului celui nebun și stupea în cotruță, ocrotind acolo ulcelele cu 
unsori. Descântând și îndepărtând pe Necuratul, fulgera când şi când spre 
Stratonic. Înfăţişarea ei strâmbă şi ciolănoasă avea oarecare asemănare cu a 
monahului. Hotărându-se dintr-odată să se puie cu desăvârşire la adăpost de 
orice răutate și viclenie a acelui duşman, își luă în poală ulcelele şi se duse. 

laţco râdea, săltându-şi pântecele sub pocladă. Cu toată suferința, 
domnia sa nu se dezumflase. Har Domnului: putea mânca şi bea bine. 

— Fuge baba de popă, zâmbi el. Dar să ştii, părinte Stratonic, că 

Sofronia aceasta are bun meșteșug de pus și potrivit lopăţelele. 


— Când vrea Domnul Dumnezeu, cinstite jupâne, vin lopăţelele singure 
şi se așează la locul unde trebuie. 

Boierul gemu înturnându-se pe o coastă și aşezându-și mai bine piciorul 
bolnav. 

— Spune-mi, părinte Stratonic, cum a fost plecarea sfințitului 
Amfilohie. Eu socoteam că să pornească mai curând; așa am avut răspuns 
de la înălțimea sa. 

— A plecat când a sosit vremea, răspunse călugărul. Mai întăi, măria sa 
a mai repezit un rând de porunci la toţi căpitanii de hotar. După aceea a 
trimes pe Jder cel mititel la mănăstirea Neamţu și la Timiş. Acolo dumneaei 
comisoaia Ilisafta iar s-a tânguit că rămâne singură ca o cuculeasă, căci i se 
duc şi feciorii şi i se duce şi soţul domniei sale într-o altă nebunie. 

— Care nebunie? Asta nu-i nebunie, părinte. Asta-i suferința noastră, 
asta-i copila noastră; noi sântem gata să ne dăm viaţa ca s-o dobândim 
îndărăt. 

— Nu-i nevoie de viaţă, cinstite jupâne, rânji monahul; mai degrabă să 
fii gata domnia ta să înjunghii sipetele și să scoţi galbinii și zloţii. 

laţco oftă: 

— Om face și asta, dacă aşa-i porunca înălțimii sale. 

— Apoi are să-ţi vie porunca, să n-ai grijă. lar viaţa şi-o pun unii oşteni, 
tineri. Saraci fiind, ei n-au de dat altceva. 

— De cine vorbeşti cuvioşia ta? 

— Vorbesc de oarecare postelnic, cu numele Simion Păr-Negru. 

— Precât ştiu, domnia sa postelnicul împlineşte porunca înălțimii sale. Îi 
doresc să se întoarcă sănătos şi cu izbândă. Înţelegem noi ce vrei să spui 
cuvioşia ta; dar află că eu şi jupâneasa mea avem gânduri mari pentru copila 
noastră. Oricât om înjunghia sipetele, tot ne mai rămâne pentru ea destulă 
zestre, ca să vie să ne-o ceară Voievodul Litvaniei ori Voievodul Ardealului. 

— Vai şi of! se tângui jupâneasa Anca. Domnia ta visezi la nunţi 
domnești și copila noastră poate-i moartă. 

— Ba nu grăi aşa, jupâneasa Anca. Dau eu încredințare, dau și zapis 
scris, că unei asemenea copile nu i se poate întâmpla nimic. Fiecare fir de 
păr al ei are preț. Cine-a fi, unde va fi, are s-o împresure ca pe un odor, să n- 
o ajungă nici vântul. lar când o afla Craiul, din cărțile măriei sale Ştefan- 
Vodă, cum stă pricina, numai un cuvânt are să strige şi are să se cutremure 
Ţara Leşască. Pe lângă mila Craiului asupra noastră, avem noi acolo şi 
neguţătorii noștri cu care sântem în bună prietinie; le-am trimes tuturor 


răspuns şi se vor ridica punând pungi de matasă cu cele de trebuință pe 
mesele juzilor şi boierilor. Ş-atunci acel îndrăzneţ care a cutezat să se ridice 
asupra noastră își va primi plata cuvenită, într-o creangă de copac, cu ju- 
văţul de gât. 

— Doamne, soţul meu, cum vorbeşti domnia ta... se miră jupâneasa 
Anca. Eu, dacă mi-oi dobândi îndărăt fără stricăciune copila, nu mai am nici 
o supărare împotriva lui Niculăieş Albu. Așa-s obiceiurile şi nebuniile 
tinerilor, din care ei se trezesc cu mare amărăciune. Așa el nu poate face 
nimic, căci copilei i-i drag altcineva. 

— Asta ţi se pare domniei tale, jupâneasa Ancă; vom hotărî noi, la 
vremea anumită, cine trebuie să-i fie drag. Dar domnia ta nu spui nimic și 
uiţi de piciorul acesta care mi-a fost stricat. Ce iertare mai pot dobândi 
lotrii, când săvârşesc asemenea fapte? În juvăţ şi într-o creangă de copac! Îţi 
spun eu că altă judecată nu poate fi pentru Niculăieş Albu, măcar că-i rudă 
cu casele boierești cele mai mari. În juvăţ şi într-o creangă! 

— Ba să mă ierți domnia ta, jupâne laţco, se amestecă monahul 
Stratonic: eu socot că măria sa are să-l ierte și are să-l deie lui Dimcea. 

Numai mişeii pier în ștreang; boierilor li se taie capul. 

— Ba eu vreau să fie suit într-o creangă de copac! hotărî cu mare mânie 
jupân laţco. 

Stratonic făcu spre boier un semn tainic din ochi, pe care, fără să pară, îl 
văzu foarte lămurit și jupâneasa Anca. 

— Am ca o arşiţă, se tângui deodată boierul, aducându-și aminte de 
suferința întru care zăcea. Te rog, jupâneasa Ancă, să-mi aduci domnia ta 
singură o cupă de vin. Lângă cupa mea, pune una și pentru cuviosul părinte 
Stratonic. 

— Numaidecât, soţul meu, se grăbi jupâneasa Anca. 

leşi repede închizând uşa. După doi paşi se întoarse,lipind cu luare- 
aminte o ureche de ţâțână. 

— Jupâne laţco! strigă înăbușit călugărul, aplecându-se spre boier, să 

ştii domnia ta că măria sa Ștefan-Vodă a rânduit război în Țara Leşască. 

— Foarte bine face măria sa Vodă, se învoi laţco Hudici cu linişte. 

— A poruncit hatmanului să împingă spre hotar în anumit loc care nu se 
ştie, călăreţi din trei ţinuturi. De două zile a plecat jupân Petrea Hărman. 

Spun curtenii că s-ar fi dus la Cotnari; dar noi ştim că s-a dus să ia în 
stăpânire călărimea. Mai este ceva, jupâne laţco, de care trebuie să te 
bucuri. 


— Ascult; văd că Dumnezeu și măria sa mi-au auzit strigarea. 

— Jupân Ionuţ Jder, urmă Stratonic, va să se înfăţişeze astăzi, ori cel 
mult mâni, aici la curtea domniei tale, din porunca lui Vodă. Și trebuie 
domnia ta să-i dai în samă tamazlăcurile de boi grași ce ai pregătit pentru 
Tara Nemţască. Domnia sa are să-i călăuzească prin Lehia. 

— Nu-i nevoie; am oamenii mei aici; când trec boii dincolo, am alți 
oameni; iar de la Liov iau marfa neguţătorii nemți. Am primit jumătate din 
bani; la Liov credinciosul meu primeşte cealaltă jumătate. 

— Câţi boi ai? 

— Trei cârduri de câte cincizeci. lar la Sfinţii Arhangheli trebuie să mai 
trimet pe atâta. 

— Să lăsăm deoparte pe cei de la Arhangheli. Aceste tamazlâcuri de 
acum ai să faci bine să le dai în sama lui jupân Ionuț. Nu-ţi poruncesc eu, 
are să-ți poruncească măria sa. Pe lângă asta, ai să pui pe masă toți banii de 
cheltuială pentru oșteni. 

— Care oşteni? 

— Cei care au să călăuzească tamazlâcurile. 

— Nu-ţi spun că am oamenii mei? 

— Ba îţi spun eu că și Vodă îşi are oștenii măriei sale. Aceşti oșteni se 
îmbracă în straie de rând și se duc prin Ţară Leşască, pe trei drumuri, cătră 
Liov. Să mai ştii domnia ta, cinstite jupâne, că mai sânt şi alți mulţi oşteni şi 
neguțători ai măriei sale, care, la vremea asta, încep a umbla în Pocuția şi 
Podolia, cercetând şi întrebând felurite lucruri. 

— Acuma am înţeles, se supuse laţco. Să vie jupân Ionuţ Păr-Negru și-i 
dau pe samă tamazlâcurile. De bani îmi vine mai greu, că nu mă pot scula, 
ca să deschid sipetul. Ce fac eu dacă nu mă pot scula? se tângui boierul. Nu 
pot da banii şi pace! Ce fac eu? ce fac eu? Iaca, a început să mă doară iar 
piciorul. 

Jupâneasa Anca se întorcea grăbită, aşa cum plecase, purtând pe tabla 
trei cupe. Așeză tablaua cu grijă la căpătâiul bolnavului. 

— Precum a arătat cuvioşia sa părintele Stratonic, dădu ea lămurire, 
chiar în clipa asta a descălicat jupân Ionuț. Aşteptaţi să intre şi domnia sa. 

Vine cu poruncile. Să n-ai nici o grijă, soțul meu, decât să te faci 
sănătos, râse ea cu şiretenie; îți deschid eu sipetele. 

Se auzea pasul îndesat şi repede, cu sunet de pinteni, al Jderului celui 
mic. Uşa se deschise. De și părea neliniștit, boierul întoarse cătră oaspetele 
domnesc un obraz plin de voie bună ş-un glas destul de vesel: 


— Laudă Domnului! 

— În vecii vecilor, amin, binecuvântă monahul. Jder se închină: 

— Aduc sănătate de la măria sa, şi poruncă. 

— Mulţămesc, suspină Hudici. S-auzim porunca. 

— Am venit cu treizeci de slujitori, lămuri Ionuț; şi chiar în acesta ceas 
trebuie să pornim cătră vadul Prutului, la Simioneşti, cu tamazlâcurile 
domniei tale, dacă le ai gata. Le luăm căci ne fac trebuinţă, şi n-am să-ţi mai 
dau samă domniei tale de ele. 

Hudici oftă, tânguindu-se şi netezind poclada în locul unde era durerea. 

— Pe lângă aceasta, cinstite jupâne Iaţco, binevoieşte a porunci să se 
sloboadă de la cămările și de la chilerul domniei tale treizeci de ocă de 
slănină afumată și patru sute de ocă de făină de mălai și zece burdufuri de 
brânză — tain pentru slujitorii mei. Deasemeni să-mi pui în mână simbria 
lor pe două săptămâni: cincisprezece zloți. Să nu te superi şi să nu-ţi pară 
prea mult: e simbrie pentru ţară străină. Deasemeni şaizeci de taleri pentru 
alte cheltuieli care vor fi de trebuință, căci noi ne ducem cale lungă și 
încâlcită. Să deie Dumnezeu s-avem noroc, să-ți aducem bucuria pe care o 
căutăm. 

Jupâneasa Anca se plecă smerită cătră icoane: 

— Maica Domnului are să vă fie ajutor. Au să se deie toate câte se cer. 

— Mai este ceva? întrebă jupân Iaţco, întorcând ochii cu sfială. 

— Mai este. Sfătuindu-se măria sa cu sfinţitul arhimandrit Amfilohie, au 
stat şi s-au gândit asupra vremii. Deci m-au trimes pe mine la sfânta 
mănăstire Neamţu, să cercetez pe părintele Nicodim fratele meu, şi pentru 
asta și pentru alte lucruri. Deasemenea am avut poruncă să cercetez pe 
starostele Nechifor: pentru asta şi pentru alte lucruri — fiind noi deprinși 
unii cu alţii în treburi ca aceea cătră care mergem; având noi vârât în 
primejdia asta şi pe un frate al nostru. 

— Care primejdie? Eu ştiu că e vorba de copila noastră. 

— Întocmai aşa spunem şi noi, zâmbi Jder cătră jupâneasa Anca. 

Ea îl ameninţă cu o încruntare de sprâncene și râse la el cu toți dinţii. 

Hudici se ridică într-un cot, gemând, și se holbă la el cu uimire: 

— Despre ce-i vorba? 

— Linișteşte-te, urmă a râde jupâneasa; despre fata domniei tale e vorba. 

— Nu, se împotrivi Jder. E vorba despre vreme... S-a aflat de la 
starostele Nechifor şi de la alţi vânători vechi că cerbii au boncăluit mai 


devreme în ist an. Cocoarele au plecat înainte de Ziua Crucii. Șoarecii de 
câmp şi-au făcut cuiburile sus în spinării, la două palme de la pământ. 

Deasemenea splina porcilor înjunghiaţi și desfăcuţi se arată mai plină 
unde începe. Căutând oamenii vechi să-și aducă aminte cum a fost ş-acum 
optsprezece ani când a căzut Ţarigradul, — s-au gândit că iarna are să 
înceapă foarte devreme ş-acuma. Deci am pus la căruțele noastre, după 
porunca domniei sale hatmanului, straie de pănură, cojoace şi căciuli. lar 
măria sa a poruncit să nu uităm potcoavele cailor, pe care noi, în graba 
noastră, le-am uitat. Deci să porunceşti domnia ta faurilor să bată degrabă o 
sută douăzeci de potcoave, câte două de fiecare cal, — fiind numărul cailor 
noștri șaizeci, câte doi de fiecare slujitor. Cum dă un îngheţ, cum ţintuim 
potcoave la copitele de dinainte. Învățătura asta a scornit-o măria sa și noi 
ne-am mirat. Văzând asta, am luat și eu înțelepciune, adică zece părechi de 
tălpi de sanie, pentru care măria sa m-a lăudat, bătându-mă pe umăr. 

Ascultând, jupân laţco Hudici se bucura și se lumina încet-încet, 
scurmând sub perină cheia şi întinzând-o pe furiș jupânesei sale. După ce 
primi cheia, înainte de a ieşi ca să deie și toate celelalte porunci, jupâneasa 
Anca luă pe rând cupele de pe tabla, gustă câte o picătură din fie-care și le 
trecu celor de față, îndemnându-i să cinstească pentru izbânda măriei sale. 

— Mai este ceva, grăi Jder, după ce deșertă cupa. Fratele meu părintele 
Nicodim a cercetat zodiile şi a găsit întocmai precum arată sfințitul 
Amfilohie, — ceea ce dovedeşte neștiinţa dascălului nostru Pamfil de la 
Timiş. Scrie la zodie că, sub stăpânirea Soarelui, întru care ne-am aflat în 
ziua de 30 august, — « de va fi cutremur spre miazăzi, împărații și domnii 
se vor tulbura»-. Ceea ce se adevereşte și se va mai adeveri. lar acuma noi 
fiind sub semnul planetei Vinerea, se spune că, « de va tuna în numărul 
racului, va fi tulburare pentru o domniţă, şi în laturea despre apus va fi 
pace și friguri multe; și în legume va fi scădere; și iarna va fi grea şi 
devreme»-. Ceea ce adevereşte celelalte semne despre care am pomenit. 

Ce să spun jupâniţei domniilor voastre? 

Îndată ce a rostit Jder întrebarea asta, jupâneasa Anca a prins a-și 
frământa mânile şi a plânge cu mare jale. S-au înceţoșat de lacrimi şi ochii 
lui jupân laţco. Din plânsetele ei, jupâneasa conteni fără să mai aştepte 
mângâieri; îşi şterse roua de pe obraji cu dosul palmei și se duse să deie cele 
mai straşnice porunci slugilor. 

Când își isprăvi Jder toate socotelile de bani și primi de la cămări toate 
câte ceruse, își strânse în cătărămi chimirul pe straiul lui de șiac, pofti rămas 


bun celor de faţă, ieși și încalecă strigând la slujitorii săi. La covălia din 
capătul celălalt al ogrăzilor boiereşti, faurii băteau pe nicovale fierul 
încovoiat; slugile umblau forfota de la cămări; slujitorii cei mai de 
căpetenie ai lui Ionuț, adică feciorii lui Căliman, primeau sacii şi-i lepădau 
în căruțe ca pe nişte mărunțișuri de nimic. La ocoale se adunaseră 
tamazlăcurile, cu mugete. 

Când soarele se sui la amiază, toate se aflau gata de drum. De la căruţa 
cu coviltir a Călimanilor, unde își avea Jder hodina, cântă un cucoșş de trei 
ori în șir. 

— Acesta-i privighetorul pe care mi l-a dăruit comisoaia, râse el cătră 
jupâneasa Anca. Ne arată că nu mai putem întârzia și că va fi schimbare de 
vreme. Mărturisesc eu că nu este pe lumea asta învățătură mai mare decât 
aceea ce se află în cărțile părintelui Amfilohie şi a părintelui Nicodim. Cât 
m-am năcăjit eu în doi ani, tot n-am putut să le desleg. De la cucoșul mutei 
înţeleg mai lesne. 

Pornirea se făcu dintr-odată. Jupân laţco Hudici sprijinindu-se puţin într- 
un cot, putu vedea pe fereastră pe Jder și pe slujitori încălecând. Apoi, după 
ce căzură zăvoarele de la ocoale, unii dintre slujitori îşi îndemnară caii într- 
acolo, cu răcnete, învârtind harapnicele. Mugind și boncăluind, vitele se 
îmbulziră la drum. Jder trecu săltând în şa pe departe, prin lumina ferestrei; 
un nour de pulberi ascunse acea privelişte vederii boierului. «Nu se află 
nicăirea lupi care să facă dintr-odată atâta pagubă», cugetă domnia sa, 
lăsându-se să cadă cu ceafa pe perină. După această pagubă, au să urmeze 
altele și altele, fără sfârșit. Toate se trag dintr-o tinereță înflorită, pe care a 
avut-o domnia sa odată. Căci numai tineri fiind, oamenii se însoară; mai 
târziu, nu mai săvârşesc asemenea prostie. Câte parale, câte vite, câţi saci cu 
pâne se duc în apă, în cer şi-n pământ! 

— Of şi iar of! care-i răsplata mea în lumea asta, pentru toate? Nu se ştie 
nici dacă mi-oi putea dobândi copila! 

— Cinstite jupâne, îl mângâia părintele Stratonic rânjind, răsplata 
noastră a tuturor celor năcăjiți nu-i pe lumea asta. Răsplata domniei tale va 
fi în altă lume, la judecata de pe urmă, când toate au să-ți fie înfăţişate şi 
întoarse îndărăt — bani, boi şi slănină. Deci, bucură-te. 

În vremea asta tamazlâcurile de vite suiau din valea Siretului pe-o coastă 
lină, umblând domol subt un nour ușor de pulbere spre miazănoapte. 
Înaintea acestor îmbulzeli se înşirau căruțele cu tainuri și straie, având și 
arme subt așternuturile şi paiele cele mai dedesubt. Lângă căruţa din frunte 


călărea Jder, făcându-și socotelile pentru toate câte le mai avea de 
îndeplinit, după poruncile ce i se dăduseră. Nu prea era împăcat în sine cu 
slujba aceasta de vornic de turme, nici cu încetineala de melc la care era 
supus. Îşi rodea frâul şi n-avea ce face; aştepta întâmplările şi se îndoia că s- 
ar putea să iasă ceva din asemenea lâncezeli. 

Cătră sară porunci popas pe nişte întinderi goale în care, cât bătea 
ochiul, nu se zărea nici o aşezare de sat. 

Tamazlâcuriie se împărţiseră în trei, cu câte zece slujitori, şi vitele fură 
lăsate la păşune în ierburile arse de brumele toamnei. La căruţe se aprinse 
foc din tufărișuri și spini uscați. După ce se întunecă, rămase sub stele 
numai tăcerea întinderilor, în care picurau lin din când în când tălăngi. 
Întrun târziu privighetorul de la căruţa lui Jder dădu semn. Găinuşa se 
urcase în crucea bolţii și vitele se alinară la hodină. 

A treia zi, cu asemenea popasuri și înaintări, Jder văzu vadurile Prutului. 
Până a nu ajunge acolo, tamazlâcuriie străbătură printre bălți și stufuri. Apoi 
la locul care se chiamă Simioneşti găsiră pod umblător. Ionuț 

Păr-Negru chemă la sine pe podar și-i puse în palmă de mai înainte 
brudina, poruncindu-i să înceapă trecerea îndată după miezul nopţii, aşa ca 
să fie vitele dincolo înainte de ziuă. 

— Se poate face aşa? 

— Se poate, frate creştine, răspunse moșneagul podar, numai dac-a 
răsări luna, ca să nu ne batem în capete și să nu se năruiască vitele în baltă, 
şi dacă nu mi-a fi prea somn la acel ceas. 

— Te deştept eu, când cântă cucoșul. 

— Aşa este, frate creştine şi vrednice meştere, însă chiar la miezul nopții 
să ştii că nu-i bine să lucrăm. La acel ceas să știi domnia ta că amorţește și 
glasul cucoșului o vreme, cât ai număra trei sute. Deasemenea la acel ceas 
putem fi în primejdie, căci uneoii începe a sufla vântul cel rău. 

Se întâmplă câteodată, în crucile nopţii, de curg neguri pe Prut şi din 
acele neguri se arată știma. Umblă într-un strai alburiu și se uită cu ochi de 
pucioasă aprinsă. 

Jder privea departe spre afundul zării, unde i se părea lui că se întinde 
ţara străină. 

— Ascultă, brudnice, zise el cu linişte. Eu am dat poruncă şi dumneata 
s-asculți. După ce cântă cucoșul meu a doua strajă, iese un sfert de lună și 
se zăreşte bine la faţa apei. 

— Atuncea-i mai dulce somnul omului, rânji podarul. Jder se veseli și el. 


— De câţi ani eşti dumneata? 

— D-apoi dă, frate creştine şi vrednice meştere, eu banii de brudină îi 
număr, căci se poate să mi-i fure cineva, dar anii vârstei nu-i mai socotesc, 
căci nu-i fură nimeni. Aș pofti eu să mi-i împuţineze cineva, dar nu se 
poate. De ce mă întrebi domnia ta? 

— Vei fi având şaptezeci? 

— Oi fi având. 

— Ţi s-a întâmplat, în şaptezeci de ani, vreun năcaz? Să te împungă 
cineva cu sulița, să te deie cu capu-n jos în Prut, ori să te înalțe într-un 
copac? 

— Nu mi s-a întâmplat. De ce să păcătuiesc și să spun că mi s-a 
întâmplat? 

— Ei, apoi atunci află dumneata că-n noaptea asta are să ţi se întâmple. 

Podarul conteni dintr-odată din râs, înfricoşat de privirea aţintită a 
Jderului. Clătină din cap şi se duse să cerceteze pripoanele podului. Se 
întoarse iarăşi la loc, pândind din vreme în vreme, când pe acel neguțător 
tânăr și mânios, când pe unii din soţii lui, între care se aflau doi cu 
deosebire de nalți. Jder le făcuse numai un semn c-un deget și ei se și 
apropiaseră de vatră. 

— Care-i porunca domniei tale, jupân Ionuț? întrebă Onofrei. 

— Porunca mea n-are putere destulă la podarii de la Prut, răspunse Jder, 
deşi li s-au pus mai nainte paralele în palmă. 

— Atuncea cum să facem? întrebă cu blândeță Onofrei. Tu ce zici, 
Samoilă? 

— Eu zic să-l pălim în numele tatălui și să luăm noi în stăpânire podul. 

Podarul începu a se tângui trăgându-se la o parte: 

— Înduraţi-vă, fraţilor creştini. 

— Bine, hotărî Jder, treci lângă foc şi aşteaptă ceasul pe care ţi l-am 
poruncit. 

— Eu tot socot că ar trebui să-l apuc de grumaz... era de părere Onofrei. 

Pe când se întindea pe ape şi-n bălți amurgul, începu a spori suflarea 
vântului. Într-o vreme se arătară sub cer neguri despletite, care fugeau cu 
grabă spre miazăzi. În urma negurilor sosiră stoluri de gâște sălbatice, din 
soiul acelora sprintene şi ascuţite la viers care se chiamă gârliţi. Se 
năpustiră asupra bălților acoperindu-le și asupra stufurilor, dărâmându-le. 

Mulțimea lor era așa de mare și zvoana așa de întinsă, încât se întunecă 
de istov împrejurimea și turmele de vite se neliniștiră căutând să iasă la o 


lărgime. Încet-încet, la poruncile și harapnicele slujitorilor, boii se alinară 
pe când, prin întunericul nopţii, chemările gârliților şi zbucnirile lor de aripi 
se prelungeau în lungul Prutului până la mare depărtare. 

Cătră miezul nopţii, asupra zvonului de jos, se lăsă alt zvon al 
înălțimilor. Erau alte paseri străine, de felurite neamuri, care alungau unul 
după altul stoluri repezi, fugind de o spaimă pe care oamenii încă nici n-o 
bănuiau. 

Podarul veni prin întuneric la Jder. 

— Nu ştiu dacă domnia ta, frate creştine, simţeşti în nări miros de omăt, 
pe vânt. Eu simţesc, ca și-n alți ani când vine iarna năprasnic. Ai avut 
dreptate să te grăbești. Mă duc să cercetez pripoanele de dincolo şi îndată 
după aceea trecem vitele. Oamenii domniei tale or aprinde făchii, luminând 
balta. 

Bătrânul se grăbi, încingându-şi dulama cu frânghioară şi îndesându-și 
căciula pe cap. Ca şi cum l-ar fi biciuit spaimele sosite pe vânt ale 
pustietăţilor de la miazănoapte, coborî pe pod şi scripetele începu să 
scârțâie cătră ţărmul dimpotrivă. 

Į se păru lui Jder că bătrânul întârzie prea mult și puse pe Onofrei să-l 
chiuie de două ori. Nu răspunse nimeni. Poate nu se auzea dincolo din 
pricina vântului sporit, ori de larma gârliților. 

În sfârşit, la ceasul al treilea al nopţii, podarul se întoarse și slujitorii 
aprinseră făchiie de răşină. Trecură pe pod rând pe rând căruțele şi caii de 
schimb. Aduseră după aceea pe podină boii bătrâni cu tălăngi; și, în patru 
soroace, mânară în baltă părți din tamazlăcuri. Cum se urnea podul și sunau 
tălăngile, vitele împinse se duceau după ele înotând cu ușurință. 

Astfel după miezul nopţii lucrarea era săvârșită. Cucoșul cântă la celălalt 
mal și pătrarul de lună se arătă printre nourii sfârtecaţi. Se arătă numai 
câteva clipe, căci negurile îl acoperiră. Atuncea se zăriră în vâlvătăile 
focului cei dintâi fluturi de zloată. 

— Rămâneţi cu bine, fraților şi creștinilor, se închină podarul. De acuma 
se chiamă că iarna a scos din grajd iepele cele albe, la împăratul din Miezul- 
nopţii. Vă poftesc cale bună până la moara lui Onisifor. Acolo, dac-a fi 
viscol, să staţi şi să vă hodiniţi. 

Oameni și dobitoace au stătut sub lapoviţă până în zori de ziuă. 

Atuncea au pornit prin mâzgă, alunecând și adunând gloduri. Tavanul de 
nouri se coborâse și stropea întruna umezeală rece. Nu se zărea nicăieri nici 
casă, nici pădure. Înaintau cu anevoie împotriva biciuirilor vântului. Vitele, 


mai simţitoare de ameninţarea timpului, se buluciseră în şiraguri, strânse 
una în alta și una după alta, grăbind spre zarea necunoscută care se trăgea 
întruna din calea lor. 

Cătră amiază trecură un pârău al lutăriilor printre rovine de pământ 
galben şi, lângă o iezătură, văzură moara. Acolo era stăpân alt moșneag, 
care semăna cu cel de la pod. Avea aceeași înfățișare ferită, stând mai mult 
într-o lăture, și aceiaşi ochi iscoditori. Lângă moară se înșirau şoproane. 
Sub râpa unui mal, săivanuri pentru oi. Gospodari nu se aflau în bătătură, 
fiind zi de sărbătoare a Sfântului Apostol Toma. 

Un slujitor al morarului încăleca chiar atunci când intrau pe iezătură 
tamazlâcurile. 

Morarul ieșise cu capul gol şi-şi scutura pletele spre el făcându-i semn c- 
o mână să se ducă în treaba lui, să nu mai întârzie căscând gura la oameni 
străini. După aceea rămase în zloată, privind lung la şiragurile de vite 
porumbe. Când veni Jder asupra lui cu calul, el se feri şi aşteptă să vadă ce 
este. — Noroc bun. Dumneata ești moș Onisifor? 

— Mulţămim domniilor voastre. Eu sânt. Care vi-i voia? Pe cât se vede, 
vă întâlniți la moara noastră cu zăbava, căci până în sară se pune vreme 
tare. la uitaţi-vă domniile voastre cum se învăluiesc pe vânt cârdurile de 
ciori. 

— Ba după ce facem popasul care se cuvine, ne ridicăm și purcedem 
mai departe. 

— Să iertaţi domniile voastre, dar mie nu-mi vine a crede una ca asta. 

Iaca, aveţi săivanurile pentru vite; căci oile noastre nu-s acasă; se află 
sub munte. 

— Mulţămesc de bunătate, dar noi om sta numai cât trebuie. 

— Bine. După ce-or rândui slujitorii domniei tale vitele şi căruțele, să 
vie în moară la foc. 

Jder descăleca, cu fruntea încreţită, mai cercetând o dată zările. De și era 
ceas de amiază, lumina se mai împuţinase și vântul îşi sporise asprimea. 

Dulama de pe el era scorţoasă și pătrunsă de umezeală. Cu privirile 
întunecoase, slujitorii mânau vitele la adăposturi. 

Ionuţ intră sub șandramaua morii, în miros de făină și fum rece. 

Morarul Onisifor veni după el și deşteptă focul din mijlocul încăperii, cu 
găteje. Sosiră de afară şi Călimanii; după aceea, câte unul, şi alţi slujitori. 

Se încălzeau și se zbiceau în bătaia flăcărilor. Își ştergeau cu dosurile 
cușmelor obrazurile ude și-și uscau în faldurii de dedesubt ai straiurilor 


mânile pătrunse de zloată. 

Onisifor morarul râdea, ferindu-și de fum barba și închizând într-o parte 
ochii: 

— laca, să ştii domnia ta, cinstite neguțătorule, că, de când ţin eu minte, 
în opt rânduri am apucat asemenea iarnă devreme. Apoi după aceea omătul 
acesta al lui Sfântu-Toma se duce la râpă, ca să facă loc altuia. Dar se 
chiamă că ne cuprinde iarna şi trebuie să scoatem săniile. E mai greu de 
dumneavoastră cei cu căruțele. 

— Ar fi fost greu dacă n-ar fi poruncile lui Ștefan-Vodă. 

— Este vreo poruncă de la Ştefan-Vodă? 

— Este. 

— Ce fel de poruncă? 

— Sânt mai multe, care nu se pot spune. Dar este una pe care trebuie s-o 
afle toţi drept-credincioșii. Măria sa se ridică la primăvară, ca să bată război 
cu ismailitenii. 

— E-hei! suspină morarul, frecându-și cu palma barba încălzită; e-hei, 
frate creştine şi cinstite neguțătorule, văd că se ridică voievozii pentru lege; 
iar Craiul nostru stă şi doarme. 

Să ştiţi domniile voastre c-a ieșit pe lume o poveste adevărată: cum că 
papistașii s-au încuscrit cu păgânii, ca să piardă de pe fața pământului pe 
pravoslavnici. Nu demult a stat aici unde stai domnia ta un monah de la 
Sfântu Munte, care avea într-o răcliță în sân lemn sfânt de la crucea 
Mântuitorului şi un piron în care a fost bătut piciorul Domnului nostru 
Hristos. Acele odoare sânt fără preţ şi numai boierii cei mari care au sodom 
de bani pot să cumpere câte o fărâmă. Dau o stamboală de bani şi călugărul 
le pune pe vârful unghiei o aşchiuţă... Zice acel călugăr: Să ştiţi că Litovit- 
Craiul de la franţuji a avut numai o fată. A pus pe acea fecioară a lui cu 
toată zestrea într-o corabie și a trimes-o la Mehmet împăratul turcilor; să fie 
Mehmet fiicei lui soţ, iar măriei sale prietin. Iaca ce zile am ajuns noi 
creştinii. Asta s-a întâmplat în ziua de Sfântu-lon. De aceea s-a cutremurat 
pământul. Nu se poate să nu se fi auzit și în Ţara Moldovei de asta. 

— S-a auzit, cum nu? 

— Ei, apoi de asta se vede că se scoală Ștefan-Voievod. S-a vestit de 
faptele măriei sale până la noi în Pocuția și în Podolia. A fost nuntă mare la 
Suceava? 

— Fost. 

— C-o Împărătiţă, care are moştenire Țarigradul? 


— Întocmai precum spui, moş Onisifor. 

— Asta îmi place mie mai mult decât orișice. Se află la noi oameni care 
se gândesc să treacă subt aripa măriei sale Ștefan-Vodă, cum au mai făcut şi 
alții. Sânt şi nişte cazaci care vor să intre în leafă la măria sa; dar se tem. 

Zice că-i mare strânsoare la Ștefan-Vodă. Dar tot ei se întorc şi spun că, 
fără străşnicie, nu se poate oaste bună. D-apoi și când or ajunge la Sultan 
Mehmet ş-or dărâma zidurile, deschizând comorile... Fiecare oștean își 
pune piatră de olmaz la frunte şi surguci de aur. Dac-aş fi tânăr, m-aş vârî şi 
eu între acei cazaci. Dar, numărându-mi anii, văd că la altă împărăție nu mă 
pot duce decât la aceea unde nu-i durere, nici întristare. Bucuraţi-vă, cei 
tineri, zic. 


Eu am trăit o zi-două 
Și v-am lăsat lumea vouă. 


Moş Onisifor râdea fără veselie, privind cu luare-aminte la Ionuț și la 
slujitorii săi şi iscodindu-i pe fiecare cu ochii. 

— Ciudat mi se pare că n-aveţi arme. 

— N-avem, nu ne trebuiesc, răspunse Ionuț. Noi avem carte de la 
Domnie. Şi toți dregătorii Craiului trebuie s-o cunoască lăsând slobodă 
Mrecerea. Am plătit vămile măriei sale la Moldova; plătim cu dreptate 
vămile Craiului, — cine ce are cu noi? Sântem creștini buni, nu facem 
nimănui nici un rău. 

— Dă, mai ştii domnia ta ce se întâmplă? În Țara Leşască sânt şi altfel 
de vameşi decât ai Craiului. 

— Cum se poate? Apoi atuncea nu-i bine și încep să mă tem. 

Morarul clătină din cap. I se părea că n-are destulă minte acest 
negustoraș de la Moldova. 

Slujitorii aduseră sub șandramaua morii tăbultocul de făină, ceaunele şi 
brânza, ca să gătească prânzul. Jder ieși în vântul de afară. Subt un șopron, 
între căruţe, Călimanii aprinseseră un foc al lor. ÎL potriviseră în adăpost 
bun, după porunca lui Ionut, și-l așteptau numai pe el. 

Subt învăluirile ciorilor, care se legănau în văzduh, se răsuceau în 
înălțime şi se lăsau dintr-odată asupra pământului, se desluşea abia un sat. 

Dinspre acel sat, pe drumul desfundat, venea un călăreț. Era tocmai 
vremea hotărâtă; la amiază, în ziua de Sfântul Toma, duminică 6 octomvrie. 


Acel călăreț era Gheorghe Botezatu Tătarul şi venea cu viforul în spate 
şi cu veste de la târgul Liovului. 

Cum descălecă, lăsă calul în sama vânătorilor și veni cătră stăpânul său, 
închinându-se în tăcere, desfăcând de pe el dulama și gluga și scuturând în 
dreapta și în stânga lapoviţa. Se încălzi câteva clipe la foc şi tuşi, dorind să 
vorbească. 

— Aduci veşti bune, Botezatule? întrebă Ionuţ. 

— Aduc veste, măria ta; încă nu se ştie dacă-i bună ori nu. Părintele 
arhimandrit şi cu jupân postelnicul au umblat cu bine, până ce am ajuns la 
Colomeea. Acolo am așteptat o zi. Domnia sa castelanul era la vânătoare. 

După ce s-a întors de la vânătoare, fiind domnia sa castelanul prea vesel 
pentru doi cerbi pe care-i alungase cu cânii și-i prinsese, a poftit numaidecât 
la cina sa pe oaspeţii străini. Deci ne-am dus la curtea măriei sale 
castelanului și stăpânii noştri au fost întâmpinați cu cinste. A ieşit domnia sa 
castelanul în straie roşe cum e cârmâzul, cu lanţug la gât și cu sabie cu 
strajă de aur. Jupân postelnicul și părintele arhimandrit s-au închinat, 
dorindu-i înălțimii sale castelanului sănătate, iar domnia sa castelanul s-a 
bucurat, fiind doritor să afle starea bună a sănătăţii măriei sale Ştefan- 
Voievod. 

— Măria sa Ștefan-Vodă e întru toată sănătatea şi puterea sa, a dat 
răspuns părintele arhimandrit. Şi îţi trimete domniei tale, pan Tadeus, 
frățeşti închinăciuni, împreună cu această carte. 

Domnul castelan a primit cartea și a poftit pe oaspeţii săi într-o odaie 
împodobită cu arme de vânătoare și capete de cerbi şi mistreți. A poruncit 
slugilor să aducă bere, ca să se răcorească domnia sa împreună cu oaspeţii 
săi iubiți. Eu am stătut lângă ușa deschisă, în gang, împreună cu alți 
slujitori. 

Până ce nu s-a adus berea, în pocaluri mari, domnia sa castelanul n-a 
deschis cartea. După ce a luat în mână pocalul, s-a sculat şi a închinat în 
sănătatea Craiului şi în sănătatea lui Vodă. După aceea s-a uitat de aproape, 
a cunoscut pecetea și a rupt-o. A poftit pe un popă papistaş, ce se chiamă 
capelan, s-o cetească. 

Părintele capelan a cetit cartea. Pan 'Tadeus a rămas pe gânduri, cu 
fruntea încrețită. Apoi s-a întors cu mare dulceaţă spre oaspeţii săi. 

— Iubite al meu prietin părinte arhimandrit și iubite al meu prietin 
domnule postelnic, aş fi prea fericit să pot răspunde chiar în această clipă la 
cartea măriei sale Voievodul. Căci o dorință a măriei sale Voievodul este 


pentru mine poruncă. Însă trebuie să fac cunoscut frățiilor şi domniilor 
voastre că în Republica noastră pribegii au ocrotire de la Craiul. 

— Prea mărite castelan, aici e vorba de un furtișag. 

— Într-adevăr, a răspuns pan Tadeus, din cartea măriei sale se vede că ar 
fi vorba de furtişag. Însă nu e un furtişag ca oricare altul; e un furtișag de 
fecioară; şi furul e de neam. Deci numai luminăţia sa Craiul ar putea să 
judece dacă vinovatul trebuie întors la urma sa. Sânt prea întristat că nu pot 
să fac numaidecât plăcere măriei sale Ştefan-Vodă. 

Părintele arhimandrit a zâmbit: 

— Pribeagul se află poate în ţinutul domniei tale? Ai aflat vreo veste? 
înainte de a trece la înălțimea sa Craiul, am fi doritori să știm unde ar putea 
fi găsit pribeagul, ca să putem da răspuns luminăţiei sale Craiului. 

— Nu sânt în stare să spun nimica în privința asta, s-a apărat pan 
Tadeus. Se pare că s-ar fi vestit trecerea acestui boier tânăr cu numele Albu. 

Se zvoneşte că ar fi un nepot al logofătului Mihu. Ar fi vorba ca însuși 
domnia sa logofătul Mihu să iasă din Liov și să se ducă la înălțimea sa 
Craiul la Cracovia. Veștile umblă, dar nu le putem da crezare până ce nu le 
cercetăm noi singuri de aproape. Așa că ceva se știe, dar prea puţin. Nu mai 
poftiți un pocal de bere? Vă rog să nu fiți supăraţi pe mine, eu rămânând 
prietinul domniilor voastre cel mai bun, până la cea din urmă a mea suflare. 

Atât a fost, sfârşi Gheorghe Botezatu. 'Trebuie să spun că am gustat şi eu 
bere din aceea și nu mi-a plăcut. Am rămas c-un gust sub limbă ca și acela 
pe care l-au avut stăpânii noştri când au ascultat răspunsul boierului leah. 

Slujitorul cel bătrân al domnului castelan, care m-a cinstit cu bere, mi-a 
mărturisit că într-adevăr ar fi trecut pe la curtea de la Colomeea un boier 
tânăr cu slujitori frumos îmbrăcaţi și c-o carâtă în care spunea râzând că are 
o comoară. 

În tot răstimpul cât s-au spus acele vorbe, jupân Simion postelnicul n-a 
scos un singur cuvânt. L-am înţeles eu că mai degrabă ar fi poftit să tragă 
sabia decât să rostească o vorbă. 

Când i-am dat vestea slujitorului celui bătrân, s-a luminat. Deci — a zis 
domnia sa — Niculăieş Albu a trecut mai departe pe acelaşi drum pe care 
umblăm noi. 

Ne-am ridicat noi de la Colomeea şi am călătorit mai departe, după ce 
am lăsat unii oameni ai noştri ca să scurme vești. 

Am umblat cu pace. Am ajuns cu bine la Halici. Acolo, castelan, un 
vlădică papistaș. Era bolnav în pat. A primit pe părintele arhimandrit; a 


deschis cartea măriei sale şi a cetit-o de două ori. A râs cătră părintele 
arhimandrit şi a zis: 

— Vrednică de luare-aminte e porunca ce ni se dă. Să nu îndrăznim a 
face altfel. Îţi spun drept, sfinţite părinte arhimandrit, mie vorba asta îmi 
place foarte mult. Scrisoarea, ca scrisoarea, arată un fapt. Dar poftirea de la 
urmă îmi place foarte mult. Îmi pare rău că nu sânt sănătos, ca să mă sui 
numaidecât în carâtă şi să mă duc la curtea înălțimii sale Craiului, ca să văd 
ce ochi face înălțimea sa auzind asemenea cuvinte. 

— De ce par aşa de ciudate înalt prea sfinţiei tale asemenea vorbe? a 
întrebat cu umilinţă părintele arhimandrit. 

— Doreşti să-ţi spun de ce? 

— Doresc, înalt prea sfinţite. 

— Dacă doreşti, am să-ţi spun. Eu de mult urmăresc vorbele și faptele 
Voievodului domniei voastre de la Moldova. Acele vorbe sânt ale unui om 
înțelept; iar faptele sânt ale unui bărbat care are de la Dumnezeu harul 
stăpânirii. Războaiele măriei sale cu Riga Matiaş şi cu Mamac-Han au fost 
scurte și înfricoșate. Aflăm deasemeni, cei care credem cu adevărat în 
lumina lui Hristos, că Ștefan-Voievod găteşte în brațul său drept fulgere 
împotriva ismailitenilor. Sântem întrucâtva mâhniţi că nu se învrednicesc 
craii să fie mai harnici, ridicând sabia pentru credință. Deci când un 
asemenea bărbat şi Domn scrie asemenea cuvinte, ele au o însemnare. 

Trebuie să fie la mijloc jigniri multe. Despre unele știm şi noi. 'Trebuie 
să fie la mijloc multe jigniri și ameninţarea nu-i deşartă. 

— Măria sa Domnul nostru doreşte pace, a răspuns părintele 
arhimandrit. 

— Ştiu; şi noi dorim pace. De aceea am să trimet carte de sfat Craiului, 
la Cracovia, poftindu-l să lese balurile curţii și să-şi întoarcă puţin urechea 
spre Țara Moldovei. 

— Înalt prea sfinţia ta nu poți să ne dai pe pribeag? 

— Să ştii că l-aș da, părinte arhimandrit. Nu este însă sub braţul meu; 
nici n-a trecut pe la Halici. Se află adăpostit în altă parte, poate la alţi 
pribegi de la Moldova. Doresc din inimă să cunoașteţi locul; ca să se 
îndeplinească mai curând ceea ce bănuiesc eu. Astfel se vor trezi din somnie 
craii şi împărații. Te încredinţez, frate al meu întru Hristos, dragă părinte 
arhimandrit, că aceştia nu sânt crai și împărați, ci muieri. 

Acel vlădică papistaş, bălan, slab şi uscat, a tras cătră sine pe părintele 
arhimandrit și l-a sărutat. După aceea a închis ochii, sfărâmând între gene 


lacrimi. 

Postelnicul Simion s-a mirat foarte mult aflând cum a fost acel sfat. Și 
eu încă nu pot să-l spun bine; dar părintele arhimandrit îl rostea întocmai, 
cu acele vorbe îngânate moale. Deci părintele arhimandrit a poruncit să ne 
grăbim. 

De la Halici, tot în sus pe apa Nistrului, ne-am mai oprit în două locuri 
câte o zi, cercetând; după ce am trecut de Komarna, am pălit de-a dreptul la 
Liov. Acolo la Liov, am găsit pe fratele domniilor voastre jupân Dămian, la 
casa sa și în negoţurile sale. Pe cât mărturisesc slugile domniei sale, jupân 
Dămian are atâtea dugheni şi atât bănet, încât nu-i mai trebuie nimic decât 
sănătate. Sănătos să fie, să mânânce galbenii cu lingura. Dar asta nu i-ar 
putea ține de sat — râdeau ei — de aceea jupân Dămian Păr-Negru s-a 
hotărât să-şi ia soție. 

Acum câţiva ani fusese întăi vorba de o fată a unui neamţ, pârgar la 
târgul Liovului. Era mare zestre, dar frumuseţă puţină. Deci jupân Dămian 
s-a răzgândit. Acuma iată că s-a întâmplat să moară de holeră, tocmai la 
Crâm, feciorul starostelui neguţătorilor din târgul Liovului. Văduva acelui 
fecior de staroste a plâns, care nu s-a mai auzit pe lumea asta cât a plâns 
văduva aceea. Îşi număra băneturile și straiele şi plângea. De tânără era 
tânără; de frumoasă era frumoasă: așa că ce poate hotărî o văduvă fără 
mângâiere, decât să se ducă la o sfânta mănăstire? Fiind ea de neamul ei 
malorosiancă şi drept-credincioasă, a zis aşa că se duce să se călugărească 
la lavra sfintei Teodora de la Chiu, tocmai la apa Niprului. Pe când își gătea 
ea zestre de pustie, s-a înfățișat acasă la dânsa, cu treburi de negoţ, domnia 
sa jupân Dămian. A văzut-o că plânge, a întrebat-o de ce plânge, s-a uitat 
împrejur la toate câte erau acolo; şi a poftit-o el să nu mai plângă, căci 
tinereța-i scurtă şi nu înfloreşte decât o dată. Apoi de la aceste vorbe au 
stătut de istov lacrimile jupânesei Teodora; şi acuma se gătește de nuntă. 
Dar înainte de toate, cum e rânduiala, jupân Dămian a poruncit chervan să- 
şi ducă întăi mireasa la Țara Moldovei, că s-o înfăţișeze jupânesei Ilisafta. 
Odată cu această înfățișare, s-a pregătit şi o căruţă cu daruri și bunătăţi, ca 
să pară dulce jupânesei soacre vederea nurorii. 

Când am ajuns noi acolo şi au stat în sfat fraţii amândoi cu părintele 
arhimandrit, s-a sculat jupân Dămian și a zis: 

— Bag de samă că domniile voastre vă grăbiţi; iar eu nu pot întârzia. 

Deshamaţi domniile voastre şi om porni odată la Țara Moldovei. Cât or 
aştepta caii, să ne întoarcem și să ne uităm în jurul nostru, să vedem ce este. 


Să vie numaidecât la mine credinciosul meu Iosip. 

S-a înfățișat numaidecât Iosip, bucuros că s-a putea abate pe la aşezarea 
părinţilor lui, la Nimirceni. 

— Veste bună, Iosip, i-a spus jupân Dămian. Află că nu plecăm azi, nici 
mâni, și poate nu plecăm nici în zece zile. Dar tu nu te bate cu pumnii peste 
tâmple, nici nu te trage de cap. Dacă pofteşti să plecăm înainte de zece zile, 
desfundă-ţi urechea şi ascultă ce-am să-ți poruncesc eu. 

Să ştii că bădiţa meu Simion postelnic are o pagubă. 

— Ce pagubă, stăpâne? 

— A prăpădit un ac într-un car cu fân, și trebuie numaidecât să-l găsim 
noi. 

— Şi cum e acel ac, stăpâne? Ce fel de ochi are? 

— Văd că eşti om înţelept, Iosip, precum ai fost totdeauna. Acel ac e 
jupâniţa Marușca a lui jupân laţco. 

— Ac de aur, stăpâne. E mai uşor de găsit. 

— Aşa este. Acel ac de aur e jupânița Maruşca a lui laţco Hudici. L-a 
furat şi l-a dus în Ţara Leşască un boier al măriei sale, cu numele Niculăieș 
Albu. 

— Cu voie ori fără voie s-a făcut furătură asta? 

— Întrebarea asta, Iosipe, a răspuns jupân Dămian, arată că nu eşti chiar 
aşa de cuminte precum te-am socotit eu. Dac-ar fi fost furătură cu voie, ce- 
ar fi căutat în ţară străină bădiţa Simion, fratele meu? Că au strigat părinţii 
fetei, n-ar fi nimica. Dar înainte de furătură, a dat strigăt fata cătră 
postelnicul Simion. Acuma ascultă și ia aminte. Se ştie că acest Niculăieș 
Albu e nepot a lui Mihu logofăt. Se mai ştie că Niculăieş Albu a făcut, cu 
carâtă şi cu slujitori, popas în târg la Colomeea. A trecut de Colomeea; dar 
alta nu s-a mai aflat, cu toate întrebările ce s-au făcut şi cu toate cercetările 
oamenilor postelnicului. Cu toate acestea carul cu fân nu-i prăpădit și 
trebuie să-i luăm urma începând de aici din Liov — și anume de la casa 
logofătului Mihu. Tu pune oamenii să iscodească, trimete și după cazacii 
aceia de care se slujește Mihu logofăt câteodată. Tu n-ai alta de făcut decât 
să afli unde-i popasul jitnicerului Niculăieş. Cum vei afla, înhămăm caii și 
ne ducem la jupâneasa Ilisafta, luând pe cale înc-o nuntă, cu ajutorul lui 
Dumnezeu. Ai deschis urechile? 

— Le-am deschis cât toartele cristelniţii. 

— Ai băgat în cap? 

— Da, stăpâne. 


— Atuncea, înainte de toate, treci prin Uliţa Crăiască și vestește pe 
jupâneasa Teodora că mă înfăţișez la domnia sa numaidecât cu jupân 
Simion fratele meu și cu sfinţitul Arhimandrit Amfilohie. Să lepede 
caţaveica, deoarece nu plecăm la drum acuma. Mai întârziem puţin. Și să se 
bucure de oaspeţii pe care-i aduc dumnisale. 

Așa s-a făcut. Iosip de la Nimirceni s-a dus cât ai scăpăra; şi-a căutat în 
zece locuri oamenii și i-a mânat la felurite treburi şi a dat și înștiințarea 
poruncită. Apoi a încălicat şi nu s-a mai văzut două zile. 

Jupân Dămian a poftit pe părintele arhimandrit și pe jupânul postelnic în 
Uliţa Crăiască. 

Acolo, într-o casă cu două rânduri, au găsit o muiere frumoasă, naltă și 
oacheșă. În puţine vorbe, jupân Dămian a lămurit jupânesei Teodora de ce 
se întâmplă asemenea întârziere, pentru care întârziere inima lui e în grea 
suferință. Dar nu se poate să nu se steie pe loc, până ce s-a alina 
amărăciunea fratelui său bădiţa Simion. 

— Vai de mine! a strigat dumneaei jupâneasa Teodora. Dar nu plecăm 
până ce nu se găsește logodnica domniei tale. Să-mi spui dacă ţi-i dragă 
tare. — Mi-i dragă tare, a mărturisit postelnicul. 

— De aceea ești așa de întunecat şi spui vorba asta fără bucurie? Mă duc 
acuma pe loc la Trofim, în mahalaua jidovilor, ca să verse în apă chipuri de 
plumb topit, să descopere taina asta; ori la părintele Policarp de la 
Vovidenie, să găsească scris în Faptele Apostolilor acolo unde voi deschide 
la întâmplare, punând degetul pe foaie. Să știu bine că fac și vrăji şi 
cheltuiesc de la mine zece galbini, nu se poate să nu-ţi stau într-ajutor. 

Rostind aceste vorbe, jupâneasa Teodora a cuprins de după grumaz pe 
postelnicul Simion și l-a sărutat pe amândoi obrajii. 

Pot să-ţi spuni jupâne Ionuț, că văduvă fratelui domniei tale are o inimă 
plină de milă și-i frumoasă cât se poate. Are să fie și mai frumoasă când s-a 
împlini, rotunjindu-se. Eu socot că are să-i placă jupânesei Ilisafta. Au să se 
îmbrăţișeze râzând; pe urmă au să plângă amândouă pentru fericirea lui 
jupân Dămian. 

«Mi se pare, cugeta Ionuț, că Dămian intră la grea ascultare.» 

Porunci slujitorului: 

— Leapădă vestea din urmă, cu care vii de la Liov. 

—Vestea-i asta, stăpâne, răspunse cu jumătate de glas Botezatu, 
priveghind în juru-i să vadă dacă n-ascultă cineva. Domnia ta ai poruncă să 
nu mergi mai departe decât la un popas dincolo de târgul Colomeea. Acolo 


este un sat cu numele Slonim. Staţi acolo. În cel mult trei zile, vine Iosip să 
vă aducă veste. Căci s-a aflat de oprirea lui Niculăieș; dar nu se ştie de ce, și 
nu se știe anume unde. A venit vestire la casa lui Mihu logofăt. Până acuma 
însă Mihu logofăt nu s-a mişcat. E vorba să trimeată un om al lui. 

Poate chiar să iasă el singur din Liov şi să se ducă acolo. Deci noi 
trebuie să fim gata asupra lor. Eu de aici am poruncă să iau un om al 
domniei tale și să nu mă opresc până la locul știut, la Ceremuș, la Stejari, 
unde se găsește tabăra lui Petrea hatmanul. După ce dau știre acolo, iau cu 
mine pe omul domniei tale şi venim cătră Slonim. Îndată ce-s toate gata şi 
se ştie locul unde stă jitnicerul, amândoi ne întoarcem spre hatman. Unul 
din noi stă la jumătate de cale. Celalalt ajunge în cea mai mare grabă la 
Stejari. Asta-i porunca de la Liov. Acuma dă-mi învoire, stăpâne, să mă trag 
lângă foc, să-mi usuc straiele și să dorm. Altceva nu-mi mai trebuie pe 
lumea asta: nici mâncare, nici vin. 


CAPITOLUL XIII 


ÎNTR-O NOAPTE S-A ÎNTÂMPLAT O MINUNE 


Jder rămase pe gânduri, lângă foc, un lung răstimp. Apoi simţi că trec pe 
lângă el de două ori, încoace şi încolo, vânătorii săi, Onofrei J şi Samoilă. 
Se frământau, aveau a-i spune ceva, dar nu îndrăzneau. După știința lor, 
când acest boiernaș era dus pe gânduri, apoi într-adevăr era dus și cufundat 
pe alt tărâm, unde își avea vedeniile lui. 

Când îl chemi, tresare și se uită cu mirare împrejur. 

— Ce este? întrebă Ionuţ. 

— E gata de mult mâncarea, zise gros Onofrei. Poate n-ar fi rău să te 
întorci domnia ta în lumea noastră. Acolo unde ești, nici mânânci, nici bei. 

Asemenea și acest tătar. A căzut şi doarme lângă foc. 

Jder se întinse în sus, cu braţele înălțate deasupra capului. Simţi deodată 
în nări o suflare aspră şi pe obraz ţurțuri de ghiață. 

— Vremea se îndârjeşte, zise el, pășind de sub șopron în izbeliștea 
viforului. 

— Ehei! se fuduli Onofrei. Să fii domnia ta sănătos. Până mâni se 
schimbă lumea. 

Din miazănoapte, vântul zvâcnea şi detuna în volburi cenușii, 
spulberând cu repeziciune la faţa pământului trâmbe de ninsoare și ace de 
sticlă. Pe tapşanurile cu iarbă uscată albea omătul nou. 

— Asta nu-i bun, îngână Jder. Samoilă se miră. 

— De ce să nu fie bun? Asta-i puterea lui Dumnezeu. Omul se simte mai 
tare iarna, şi mânâncă mai vârtos. 

— Ai dreptate, ai dreptate, zâmbi Jderul. Dar după asta, în loc să ne 
culcăm în sumane și sub şoproane trebuie să desfacem roțile şi să punem 
căruțele pe tălpi. Deasemena meşterii să bată câte două potcoave la fiecare 
cal, căci după ce stă viscolul numaidecât înghiață, iar noi nu putem sta pe 
loc; avem poruncă să umblăm înainte. 

Onofrei se zgrepţenă la tâmplă. 

— Până unde şi cât? 

— Până într-un loc, unde voi porunci eu. Acolo stăm și tragem de sub 
poclăzi săbiile. 


— Atuncea se chiamă că ne batem cu cine-a fi, și după aceea ne ducem 
acasă. Avem vânătorile de urs şi de mistreţ şi starostele nu mai poate face 
nimica acuma fără noi. 

În mai puţin decât un ceas de vreme, cât dură prânzul sub şandramaua 
morii, împrejurimile îşi schimbară înfățișarea. Iazul singur rămase negru, 
într-un cearcăn de albime. La dosuri, se grămădeau viscolituri. Nourii se 
grămădeau și se zbăteau ca niște site uriașe sub care se învolbura vântul cu 
șfichiuiri de ger, spulberând puzderiile. În priveliştea îngustă, dintr-odată 
apăruseră măcălendri și stigleţi, ciugulind cu hărnicie canafurile scailor 
voiniceşti. De pe câmpuri și din frământarea stuhului țupăiau umbre mari de 
iepuri, căutând sălaş nou cătră o vălcică, în marginea unui sat. Lumina se 
împuţina și moara păru că se strânge asupra ei însăși, strecurând prin pod 
plângeri și de pe roți lacrimi de apă amestecate cu lapoviţă. 

Slujitorii ieşiseră la căruţe şi faurii aprinseseră mangaluri ca să călească 
potcoavele. Onisifor morarul priveghea toate cu cea mai mare uimire. Căci 
nu numai o dată trecuseră pe acel drum cirezile de boi de la Țara Moldovei 
către Țara Nemţască și nu numai o dată făcuseră popas lângă moară. 
Neguţătorii se aşezau la taifas: haidamacii se culcau cu pletele în ochi pe 
sub șoproane; şi când se întâmpla — cum sânt treburile pe lumea asta — să 
deie lupii într-o vreme de iarnă, ori să pălească lotri, toți săreau bătându-se 
în cap şi nu se pricepeau ce au de făcut. Era mai lesnicios cu lupii decât cu 
lotrii; căci vitele, fiind slobode, ieșeau la lărgime, făceau faţă dihăniilor 
scurmând cu copitele și cu coarnele în omăt, mugind, şi se apărau ele 
singure. Dar când năvăleau oamenii din pustie, cazaci înţelepţi şi obişnuiţi 
la asemenea treabă, — unii scoteau vitele cu strămurările din saivane, iar 
alții veneau asupra neguțătorilor cu săbiile. Pe loc păzitorii împungeau cu 
fruntea într-o parte şi se tot duceau. Își puneau la adăpost vieţile, ca şi cum 
săracele lor vieți preţuiau mai mult decât trei parale. Atât preţuieşte viaţa 
unui năcăjit. Și încă din cele trei parale una se plăteşte pentru naștere și alta 
pentru vama morţii. Pentru viaţa lui îi rămâne una. 

lată că acest neguțătoraș și aceşti haidamaci au o rânduială care nu s-a 
mai văzut. Își pun căruțele pe tălpi de sanie și-și potcovesc caii. Pe lângă 
asta, de unde au ieșit atât de mulţi? căci la început păreau mai puţini. 

Pentru trei tamazlâcuri de câte cincizeci de boi fiecare, trebuiesc cel 
mult zece feciori. Trei de fiecare grămadă, — și al zecelea, căpitan. Dar 
aicea se văd de trei ori mai mulţi. Pe lângă asta nu par să fie oameni care să 
se înfricoșeze cu ușurință. Totuşi, dacă s-ar întâmpla, cumva, să aibă 


înştiinţare un oarecare Grigorie Gogolea, apoi cât par ei de tari, s-ar supune 
cu frică. Căci Grigore Gogolea este tata lotrilor şi el are obicei să vămuiască 
cirezile, lepădând, precum se cuvine, podarilor și fraţilor lor morarii, o bună 
folosință. Numaicât Gogolea nu-i totdeauna acasă, având şi alte treburi prin 
alte părți din lume. Dacă nu-i Gogolea acasă, apoi să ştiţi domniile voastre 
că degeaba se duce înştiinţare în pustie; altcineva se poate pune cu greu 
împotriva acestora. 

Ionuţ sosise în preajmă dintr-odată, dând ocol din trei părți lui Onisifor 
morarul. Când îi auzi glasul, bătrânul tresări. Era totuși un glas plin de 
blândeţă. 

— Se vede că-ţi place, moş Onisifor, ce vezi; de acea te uiţi cu aşa luare- 
aminte. 

— Îmi place, de ce să spun că nu-mi place? Se cunoaște că sânteți 
oameni vrednici. Dar nu era nevoie să vă trudiţi chiar azi; vifornița asta ţine 
trei zile. 

— Poimâni ne strălucesc ochii în altă parte, moş Onisifor. 

— Cum se poate una ca asta? Domniile voastre nu sânteţi creștini 
pravoslavnici și nu cunoaşteţi hodina? 

— Ba o cunoaştem; şi ne place. Și mărturisim și credință în Domnul 
Hristos. 

— Atuncea binevoiţi să ședeţi la hodină, cât vremuieșşte. Este în sat și 
crâșmă. 

— Apoi dacă este în sat crâşmă, nu ne urnim de-aici trei zile. Beţivi ca 
noi cei de la Moldova, n-aveţi domniile voastre în Ţara Leşască. 

— Am auzit că băutura domniilor voastre e mai mult vinul. 

— Nu te îngriji dumneata de asta, moş Onisifor; noi bem de toate: chiar 
apă. 

Morarul se înveseli deci de asemenea oaspeţi, care nu cunosc 
întrebuințarea zilelor, după cum le-a alcătuit însuși Dumnezeu. Vara, omul 
leapădă tot de pe el și munceşte pe câmpuri. lama se vâră sub cojoc şi 
doarme pe cuptor. Când şi când se dă jos de pe cuptor, iese pe colţul prispei 
ca să miroasă de unde adie vântul şi se duce la moară, ori la crâşmă. Dacă 
aşa-i rânduială lui Dumnezeu, cum poţi face altfel? Numai asemenea 
neguţători strică legea și umblă prin furtuna omătului; de aceea le-a pus 
Dumnezeu împotrivă pe alţi înţelepţi. 

Sara sosi cu grabă, ca o altă spaimă a stihiilor. Focurile rămaseră aprinse 
sub șopron şi la saivane. 


Unii din slujitori vegheau, grăind în șoaptă. Alţii se hodineau, pătrunși 
de somn și umezeală, în bătaia flăcărilor. Altă ciudăţenie a acestor străini, 
după cât băga de samă moș Onisifor, era că şi-au pus străji. Care străji 
aveau suliță. Erau doi străjeri. Când intrau unii la foc, ieşeau alții. 

Într-un târziu, după straja a doua, iată că se auzi cântând cu spaimă subt 
un coviltir, privighetorul lui Jder. Ionuț, de lângă foc, se trezi şi ridică 
fruntea de pe şaua pe care o avea căpătai. Cucoșul cântă de şase ori și se 
miră el singur de glasul său; după care, dintrodată, cântă a șaptea oară, mai 
prelung, ca să se audă pe celalalt tărâm. Căci cucoșii de aici aud glasul 
cucoșşilor de dincolo și dau semn aici după semnele de dincolo. Altfel, de 
unde ar cunoaște ceasurile? Căci nu-s nici vraci, nici grămătici. 

Jder ascultă a șaptea cântare, zbucnită c-un fel de supărare. După aceea 
cucoșul amuţi și se ghemui la locul său, închinându-și creasta. 

— Ce crezi dumneata, Onofrei, de-a şaptea chemare? întrebă el în 
şoaptă. 

— D-apoi ce să cred, jupâne Ionuț? Nu cred nimica. Strigă ceilalți, 
răspunde el. Și noi ştim că trebuie să ne ducem să vedem ce mai fac 
dobitoacele. 

— N-ai auzit cât de supărat a răspuns? Parc-ar fi spus: destul! am auzit! 
am înţeles! 

— Ce poate el auzi și înțelege? Dac-ar fi năzdrăvan, da; dar acesta e un 
CUuCcoș ca toţi cucoşii. 

Samoilă râse de acest cuvânt. Râse şi Onofrei. 

— De ce râdeţi, Strâmbă-Lemne și Sfarmă-Piatră? Să ştiţi voi că pe 
acest cucoș mi l-a dăruit comisoaia Ilisafta şi nu-i un cucoș ca ceilalți. A 
strigat că-i destul şi că a înţeles, deoarece, pe celalalt tărâm, la miazănoapte, 
s-a domolit viforul, în peştera lui de ghiață. Ascultaţi-l și deasupra, în 
văzduh, cum vine cu mai puţină putere. Cătră ziuă se alină; și stă și 
ninsoarea. lar dacă se înseninează, are să scapere gerul. 

În zori-de-ziuă nu mai putea fi nici o îndoială că acel cucoş porumbac, 
cu creasta pieptene şi cu coada secere, a dat dovadă de năzdrăvănie. 

La răsărit se deschisese o poartă de rubin. Deasupra ei suia pe cerul 
verde ca ghiaţa flacăra care se chiamă Steaua Ciobanului. Vântul contenise. 

Întinderile cătră zări erau albe. Peste baltă se durase pod de argint. 

Zvonurile căzuseră la pământ și stăpânea peste toate numai puterea de 
cremene a gerului. Acest farmec se săvârşise în răstimpul cât ţine un somn. 


Ionuţ ieși în larg și-şi boldi ochii asupra acestei lumini nouă peste care 
fulguiau lin trandafiri de zori. 

Porunci străjerilor: 

— Daţi glas să se ridice oamenii şi să înhame. Alţii să scoată boii din 
saivane. 

În toate ale lui Dumnezeu se cetea, într-adevăr, poruncă fără întârziere. 

Căci în Ţara Moldovei, ca și în Ucraina, este o vreme în tot lungul 
anului, când puterea cea mai presus de fire o durează drumuri și punți, cum 
nu se află în nici o împărăție din lume. Cunoscând pământenii asta, nu-și 
mai dau osteneală să săvârşească ei asemenea lucrări. Așteaptă minunea, şi 
fac bine, ca niște dreptcredincioşi ce sânt. Asemenea zi a lui Dumnezeu 
vedea în jurul său Jder; deci trebuia să purceadă pe drumul Colomeei, fără 
nici cea mai mică întârziere. 

Ridică în şa şi pe Botezatu c-un slujitor tovărășie, mânându-l spre 
hotarul Ceremuşului. Și lăsă pe moş Onisifor întru mare nedumerire şi 
mirare. 

Se afla, în acea vreme, în laturea Haliciului, la o zi de cale către asfinţit, 
un târgușor cu numele Volcineţ. Acest târgușor, împreună cu altele din alte 
părți, şi cu moşii şi castele, făcuse parte din zestrea Doamnei Maria, soră 

cu Regina Elisaveta, a Craiului Vladislav. 

Această Doamnă Maria avusese soț pe Ilie-Vodă, fecior dintăi al lui 
Alexandru- Vodă Bătrânul. Pe lIlie-Vodă, cum se ştie, l-a fost prins în 
Suceava, arzându-i ochii, fratele său prea iubit Ștefan-Vodă. Deci Doamna 
Maria, după ce a rămas văduvă, s-a aşezat la Volcineţ şi aici a primit aju- 
toare de la Crai şi de la şleahticii cei mari ai Lehiei, ca să dobândească iar 
Ţara Moldovei pentru feciorii săi Alexăndrel-Vodă și Roman-Vodă. Apoi în 
împărecherile acelor timpuri, după ce a omorât Alexandrel-Vodă pe Ştefan- 
Vodă şi a fost omorât și el de altul; și după ce a pierit și Roman-Vodă, — 
Doamna Maria a rămas să-i bocească pe toţi aceia la Volcineţ, după care s-a 
dus să-și isprăvească viaţa într-o sfântă mănăstire. La curtea de la Volcineţ a 
rămas numai icoana ei, în straie cernite, pe păretele dinspre răsărit al sălii 
celei mari de oaspeţi. Pe păretele dinspre apus, în faţă, se arătau, în cadre 
aurite, imaginile lui Ilie-Vodă, iar de o parte și de alta a lui Ilie-Vodă. 
feciorii săi, Alexandru- Vodă şi Roman-Vodă; deci amărâta Doamnă îi privea 
de dincolo de moarte și în ochii portretului păreau că au îngheţat lacrimile 
întristării celei de-a pururi. 


Acest târguşor Volcineţ fusese lăsat în dar de cătră Crai lui Petru Aron- 
Vodă, după ce acesta pribegise în Ţara Leșască, la venirea lui Ştefan- 
Voievod. Fugind Petru Aron-Vodă în Ţara Ardealului, îl ajunsese și acolo 
sabia lui Ştefan-Voievod, luândui capul, plată pentru uciderea lui Bogdan- 
Vodă, tatăl lui Ștefan-Voievod. După această pieire, Craiul Cazimir lăsase 
lui Mihu logofăt folosinţa târguşorului. 

Era vestit deci acest loc pentru toate câte le spunem. Și mai avea faimă 
pentru un pojar din vremuri mai vechi, când l-au fost pârjolit tătarii de 
Crâm; și pentru un al doilea pojar, când au lovit călăreţii lui Ştefan- 
Voievod, cu zece ani în urmă, ca să prindă pe Petru Aron-Vodă. Atuncea au 
ars iară Volcineţul; însă curtea n-au ars-o; şi a scăpat călare, numai în 
cămaşa de noapte, spre Cetatea Peremisla şi Petru Aron-Vodă; iar călăreţii 
lui Ştefan-Voievod s-au dus până la acea Cetate Peremisla și au bătut cu 
buzduganul în poartă. Multă suferință au avut într-amândouă rândurile bieţii 
târgoveţi; iar acuma jidovii neguţători îşi clădiseră iar dughenile și se 
bucurau de mult folos de la ţăranii de prin împrejurime. 

Vechil la curtea din Volcineţ rămăsese tot credinciosul de demult al 
Mariei-Doamna. Era un moldovan din ţinutul Cârligăturii. ÎI chema Gligore 
Mustea; și la vârsta de șaptezeci și doi de ani întru care se afla, surzise de 
istov. 

Asculta cu foarte mare luare-aminte cele ce-i spunea Niculăieş Albu 
jitnicer, fără să înţeleagă bine despre ce-i vorba, și răspundea, încet, aproape 
în şoaptă, jucând întruna, între obrazul său și al oaspetelui, degetul arătător 
de la mâna dreaptă. 

— Ce spune, astăzi, cneaghina noastră? întrebă jupân Niculăieş Albu, 
părând vesel de întrebarea pe care o punea. 

— Care veste? n-a venit încă nici o veste, șopti Mustea bătrânul, 
jucându-și degetul. 

— Te întreb de cneaghina; ce spune cneaghina? își îngrămădi din nou 
întrebarea jitnicerul, în urechea vechilului. 

— Aha. Nu spune nimica. 

— S-a mai domolit? 

— N-aud tocmai bine. 

— Te întreb dacă s-a mai domolit. 

— S-a domolit; întăi era tare supărată; acuma se uită la icoane și grăieşte 
cu ele. 


Jupâniţa Maruşșca se aşezase în sala cu cele patru portrete. Nu suferea 
lângă sine decât pe moașa Irina Vorniceasa. Sta într-un jâlț lângă Maria- 
Doamna și jelea și ea din când în când pe voievozii cei morţi; după aceea, 
râdea ascuţit și scotea limba cătră domniile lor. 

Moaşa Irina Voriceasa o înconjura cu dragoste și cu grijă şi mai cu 
samă cu vorbe multe. 

Moaşa Vorniceasa fusese cel dintăi furtișag al lui Niculăieș Albu. 

Trecuse întăi pe la căsuţa dumnisale, în marginea târgului Sucevii, o 
ridicase și o vârâse în rădvan, poruncindu-i să tacă, sub pedeapsa mortii. 

Vorniceasa fusese mai mult mirată decât înfricoșată, căci nu se aştepta 
ca, după ce fusese de patru ori văduvă, să mai râvnească cineva soarta 
răposaţilor ei. Numai după ce s-au întâmplat cele știute, lângă vama 
Rădăuţilor, cu mare învălmășeală şi vărsare de sânge, dumneaei a înțeles că 
acea trăsură uşoară cu șase cai a fost gătită pentru altcineva. Jupâniță 
Maruşca a lui Iațco Hudici, cu mânuţele legate la spate cu frânghioară de 
matasă şi picioarele înfășurate într-un sac, a fost lepădată alături de 
dumneaei Vorniceasa. 

— Ce este? a strigat cu spaimă la ea moaşa Irina. Jupâniţa Marușca n-a 
putut răspunde, deoarece i se pusese și căluș. 

Numai cu moașa și cu jupâniţa, rădvanul a prins să alerge în goana cea 
mare. La dreapta şi la stânga călăreau bărbaţi înarmaţi. Unul din ei, vestit 
pentru semeţia şi frumuseţa lui, era Niculăieş jitnicer. Vorniceasa îl 
cunoștea. Niculăieșş jitnicer călărea în partea jupâniţei. Din când în când se 
apleca adânc în șa, încercând să străbată cu privirea în fundul rădvanului. 

Ghemuită și strânsă asupra sa însăși, jupânița Maruşca aproape nici nu 
se băga în samă în perinile rădvanului. Partea cea mai mare a locului era 
cuprinsă de moașa Irina. Când se așeza într-un loc, dumneaei avea o putere 
de a se revărsa în laturi. 

Deci, după socotinţa Vornicesei, nu era vorba decât de o răpire de 
fecioară. 

Întâmplări de acestea se vedeau prea ades la sate. Mai ales fetele 
mișeilor au asemenea plăcere, să fie răpite. Se zbat, plâng și după aceea le 
pare bine, aşa fiind datina și furtișagul fiind cu voia lor. Câteodată se 
întâmplă de le fură și unul cu care nu se au bine și care nu li-i drag. 

Atuncea n-au ce face şi se supun celui vrednic, care a îndrăznit să puie 
stăpânire pe ele. Neamurile n-au alta de făcut decât să se adune și să puie la 
cale tocmeala nunții. 


Mai rar se întâmplă să fie furate fete de neam. Altădată, în vremuri mai 
bune, se vedea şi în boierime destul de des asemenea obicei al pământului; 
dar de când se statorniciseră boierii în putere, le plăcea să aleagă ei singuri 
soţ pentru fetele domniilor lor. Iar din vremea venirii lui Ștefan-Voievod era 
primejdie să încerce careva silnicie asupra unei cneaghine. 

Mișeii plăteau gloabă; boierii plăteau cu capul. Mai îngăduitoare se arăta 
Domnia înspre partea prostimii, — căci gloaba era drept domnesc şi sporea 
veniturile vistieriei. Boierii, fiind scutiți de dări în bani, nu-şi puteau 
răscumpăra fapta decât cu viaţa. 

Socotind și cumpănind în sine, cât fugea rădvanul prin întunericul 
nopţii, moașa Irina era bine încredinţată că răpirea nu se putuse săvârşi 
decât cu voia cneaghinei, ca să fie înlăturată împotrivirea acelui boier 
căpăţinos, laţco Hudici. Acuma i-a venit vremea să-și deschidă lăzile. Cine 
are fată, are şi năcaz. Împotriva unei fecioare viclene nu poate sta nici 
părintele mitropolit. 

— Drăguţa mea jupâniţa, suspină cu dragoste moașa Irina Vorniceasa. 

Asta-i cea mai grabnică treabă. Și pe mine m-a furat soțul meu cel 
dintăi, Sandu Rintea, vomicel. la să-ţi scoată mama călușul, ca să mai 
răsufli puţintel. 

Cum i s-a scos călușul, jupâniţa a răsuflat de două ori până în adâncul 
plămânilor, ca să prindă putere, după aceea dintr-odată a început să 
răcnească ascuţit, ca înjunghiată de moarte. A prins a i se zbate în legături şi 
trupușorul. 

Rădvanul s-a oprit îndată. Caii s-au bulucit unul lângă altul. Jitnicerul 
Niculăieş Albu a sărit din șa, a venit şi a vârât fruntea în rădvan, căutând să 
înţeleagă ce se petrece. 

Jupâniţa slobozi al doilea rând de strigăte, mai înfricoșate. 

— Ce este? 

— l-am dat drumul la glas, mărturisi cu nevinovăție Vorniceasa, ca să 
aflu dacă-i pare bine de întâmplare. Eu, în vremea mea, nu pot spune că n- 
am fost bucuroasă. De ce ţipă dumneaei aşa de cumplit? 

Jitnicerul îi răspunse cu asprime: 

— Vorniceasă, dumneata n-ai a întreba nimic. 

— Atuncea de ce m-ai luat şi pe mine? se tângui moașa. De ce mă vâri 
domnia ta şi pe mine, jupâne Niculăieş, în asemenea bucluc? 

— Amestecul dumitale e cu folos, vorniceasă. 


— Ba mă rog domniei tale, jupâne jitnicer, mai bine mă lăsai în sărăcia 
mea. Domnia ta săvârşeşti faptă cu primejdie. 

Jupâniţa Marușca dădu al treilea rând de strigăte. 

— Degeaba strigi, jupâniță, se aplecă asupra ei Niculăieş Albu, cu 
blândeţă. Aici sântem în lacuri singuratice, nu te-aude nimeni. Îţi strici 
pieptul şi glasul, şi-mi pricinuiești și mie suferință. 

— Fugi! mișelule! se încorda răgușit și cu disperare jupâniţa. 

— Atunci am să fiu nevoit să-ţi pun iar călușul, jupâniţă. 

— Lasă-mă! lasă-mă! piei din ochii mei! am să mă omor! 

— Ba asta să nu faci, jupâniţă Maruşca. Atâta bun am eu pe lume. Sânt 
singur și orfan; nici prietini nu mai am; numai dragostea ce am asupra 
domniei tale mă poate răscumpăra; încolo, viaţa mea nu mai are rost. Să-ţi 
pun iar căluşul? 

— Pune-mi-l. 

— Ba am să te lăs slobodă, jupâniță Marușca, și ai să fii cuminte, o 
mângâia el ca pe un copil. 

Ea clămpăni cu dinţişorii asupra degetelor lui. Jitnicerul îşi retrase mâna 
cu frică, apoi începu a râde. 

— Văd că ai să te domoleşti. Mergem înainte. Nu facem nici un popas; 
am cai pregătiţi în trei locuri. Și dincolo te schimb într-o carâtă leșască. 

Jupâniţă Maruşca se răsuci asupra lui cu răutate: 

— Au să te ajungă din urmă slujitorii tatălui meu. 

-- De asta n-am grijă; noi fugim cu cai hodiniţi. Jupân laţco nu mai are 
nici o putere asupra mea. 

— Atuncea au să te ajungă oștenii măriei sale. 

— Până ce-ajung ei la hotar, noi sântem dincolo. Jupâniţa Marușca strigă 
iar cu mânie, zbătându-se. 

Stătu o clipă, gâfâind, apoi îşi înghiţi mânia: 

— Au să te ajungă alții! N-au să mă lese în mâna dumnitale. Au să te 
găsească oriunde. 

— N-am eu grijă de asta, se veseli Niculăieş Albu. Am mai multă grijă 
să te domoleșşti şi să nu ţi se facă rău. De asta am pus eu aici pe moașa Irina 
Vomiceasa. Să te sfătuiască. Să te stăpânească, dac-a fi nevoie. Dacă, 
Doamne fereşte, ti-i rău, să te îmbrăţișeze ocrotindu-te. O femeie cuminte 
înţelege ce e viaţa şi ştie ce are de făcut. Ştie deasemeni că răsplata sa va fi 
în galbini buni, cu zimți. 

Albu se înturnă spre vizitiu: 


— Mână înainte, nu mai opri nicăieri. Dacă auziţi ţipând în rădvan, dă tu 
chiot mai mare, ca să-l acoperi pe al măriei sale. 

Mâni, trebuie să ajungem dincolo. Cum am făcut popas în pământul 
Craiului, faceți-vă cruce şi scoateţi-vă cușma, ca să v-o umplu cu taleri. 

Vizitiul dădu îndemn: surugiii puseră pinteni și pocniră din harapnice. 

Rădvanul se zgudui şi porni huruind şi clătinându-se în curelele lui. 

— Vai, drăguţa mea jupâniţă, strigă Vorniceasa, pocnindu-și palmele: de 
ce te zbaţi aşa? să nu ţi se aplece; ori să nu se rupă ceva în măria ta. 

Cneaghina se zvârcoli asupra moaşei cu ură: 

— Cum cutezi să-mi vorbeşti astfel, când eşti în înţelegere și în unire cu 
acest lotru? 

— Eu! în unire și în înțelegere cu lotrii? Vai de mine și de mine! S-ar 
putea vreodată una ca asta? Doar n-ai auzit măria ta singură, cu urechiuşele 
măriei tale, că Niculăieş Albu abia acuma mi-a spus de ce m-a ridicat din 
casa mea în puterea nopţii şi m-a trântit ca pe un sac aici în rădvan? Am 
crezut că mă fură pentru altceva, vai de păcatele mele. 

Socoteam și eu, ca o muiere nebună, că nu mi-a trecut vremea și 
pofteam să aflu cine va fi fiind acel Făt-Frumos, care să vâre întăi mâna și 
să mă pipăie... Nu râde, drăguța mea jupâniţă... 

— Nu râd. 

— Ba ţi-am văzut dinţișorii scânteind prin întuneric. Chiar ai de ce râde, 
căci pentru alte frumuseți suspină junii din ziua de azi. Of! Of! nurii mei au 
fost altădată, draga mea jupâniţă, şi acuma nu mai sânt. Află că eu am fost 
vestită frumuseță și am avut patru bărbaţi. Stau și mă uit la acest jitnicer și 
văd că-i întocmai cum a fost vornicelul meu cel dintăi. Am trăit cu el 
doisprezece ani; și numai la picioarele mele a stat și în ochii mei s-a uitat. 

Aş putea spune fără să mint că s-a topit de dragoste. S-a stâns şi s-a dus. 

După ce l-am plâns destul, am ieșit iar la lume și s-a aflat pentru mine al 
doilea soț: Cristea Mănăilă, vomicel. Am fost prea fericită și cu acesta alți 
doisprezece ani şi mă bătea din când în când, din dragoste, temându-mă 
pentru frumuseţile mele. Pe urmă s-au găsit alți vornicei, căci locul fericirii 
mele a fost la Dorohoi, unde ţine scaun de judecată vornicul cel mare de 
Ţara-de-Sus și unde au mare căutare vornicei de poartă; s-au găsit alți 
vornicei, unul Iordache Buză şi altul Stroia Munteanu, cu care am petrecut 
paisprezece ani: cu fiecare câte şapte ani. A slăbit și s-a împuţinat fiecare în 
timpul său, din dragostea cea mare ce au avut asupra mea; şi s-au dus; a 
rămas din toate cele trecute ca un fum. Deci eu îi cunosc pe aceştia. 


— Pe cine? 

— Pe aceştia. Adicătelea pe cei ca jitnicerul. Am știut să-i stăpânesc. Fă 
şi domnia ta astfel, ca să-ţi fie bine. Să-ţi şterg ochișorii. Și nu mai striga, ca 
să nu ţi se asprească glasul. Îmi place cum te împotriveşti, chiar dacă ti-i 
drag. 

— Nu mi-i drag! strigă cu hotărâre și tăios jupâniţa. 

— Cum s-ar putea una ca asta? Atuncea de ce te-a furat? 

— M-a furat pentru că-i nebun. Ori pentru că a avut o pricină de ură 
împotriva tatălui meu. Ori pentru bogăţiile pe care le are părintele meu, nu 
numai în Ţara Moldovei ci și în Ţara Leşască. 

— Poate mai degrabă din pricina asta din urmă. Atuncea-i destul de 
cuminte și nu-i nebun, cum spui măria ta. Dacă are prietini și sprijin la leşi, 
se poate face. 

— Cum se poate face? 

— Se poate face, fiind la mijloc şi voia măriei tale. Acuma îl îndepărtezi 
de la fața măriei tale. Dar mâni poate să fie schimbare, văzându-l cum se 
mistuie de dragoste. Care femeie poate sta multă vreme nesimţitoare? 

Jupâniţa tăcu. Moașa râse singură. Dintrodată, prin întuneric, copila 
întoarse asupra tovarăşei sale un şuier de viperă. 

— Vorniceasă nebună! nu cuteza să-mi vorbeşti astfel. Află că mi-i drag 
altcineva. 

— Vai, draga mea jupâniţă, iartă-mă pentru vorbele mele proaste. 

Trebuia să-mi spui de la început asta. Atuncea de ce răcnești aşa de tare 
cătră acest biet jitnicer? Şi de ce te zbuciumi așa de tare? Să-ţi spun eu o 
taină pe care nişte copii ca măria ta n-o ştiu, iar bărbaţii, ca niște proşti, n- 
au s-o afle niciodată. Dacă nu ţi-i drag, şi dacă nici nu-i chip să-ţi fie milă 
de el, apoi degeaba se străduiește. Poartă în mână o răcliță scumpă, la care 
n-are cheie. Dacă vrea s-o deschidă numaidecât, o sfarmă. lar dacă se teme 
s-o sfarme, răclița rămâne închisă. Mi se pare că acest Niculăieş are să se 
teamă s-o sfarme, dacă gândul lui e acela pe care mi l-ai spus. Eu, drăguţa 
mea, ca una care am petrecut patru de-aceştia în curgere de treizeci şi opt de 
ani, te sfătuiesc să nu-ți primejduiești viaţa zbătându-te și răcnind, ci să fii 
cuminte şi mai ales vicleană. Ridicându-mă de la casa mea şi de la liniştea 
mea, jitnicerul socoate că-i sânt slugă și-i stau într-ajutor. Domnia sa nu 
cunoaște cine-i Vorniceasa; dar are să afle cât de degrabă. 

De la acest sfat în fuga rădvanului, jupânița Maruşca a simţit în sine 
oarecare linişte şi s-a rugat în gândul său, cerând sprijin de la prea curata 


Fecioară. N-a mai slobozit ţipete ascuţite, nici nu s-a mai zvârcolit. A înţeles 
că rădvanul umblă cu mare repeziciune şi că schimburile de cai se fac fără 
nici o greutate. A doua zi, cătră sară, se făcu oprirea. Niculăieş Albu 
descălecase între slujitori ai Craiului și își arătă îndreptările, cerând să fie 
îndrumat cătră unchiul său jupân Mihu mare logofăt, om cunoscut, prețuit şi 
iubit de cătră strălucirea sa Regele Cazimir. 

Când jupânița Maruşca a văzut că acei slujitori crăieşti se închină cătră 
jitnicer şi jitnicerul se închină cătră ei, şi-a prăpădit iarăși firea şi a ţipat din 
adâncul fiinţei sale cu strășnicie. Numaidecât vorniceasa Irina a cuprins-o 
pe după spate ş-a adus-o cătră sânul său, înăbușindu-i al doilea răcnet... 

— Ce este? au întrebat slujitorii. 

Zâmbind, jitnicerul Niculăieş s-a plecat cătră ei și le-a şoptit o lămurire 
la ureche; după care ei şi-au mângâiat mustăţile și s-au închinat din nou 
cătră jitnicer, râzând. 

— Daţi drumul! a strigat unul din ei cătră vizitiu poruncă în limba 
leşască. 

— Ai auzit? ai auzit? șoptea Vorniceasa lângă tâmpla jupâniţei Maruşca. 

De ce nu înţelegi, drăguța mea, să fii cuminte? 

— Ce să fac! se tânguia cu desnădejde copila. De-acuma mă duce fără 
oprire înlăuntrul împărăției. Până la hotar am nădăjduit să-l ajungă pe hoţ 
gonacii domnești. 

Am mai nădăjduit să fi aflat şi altcineva, acel care ştiu eu că trebuie să 
vie să mă caute. Dar iarăşi acesta n-a putut să m-ajungă din urmă la vreme. 
De acuma, dacă nu se întâmplă o minune de la Dumnezeu, nu-mi rămâne 
decât să mor. 

— Vai, nu grăi aşa, puiu mamei. Minunile se pot întâmplă oricând: 
puterea lui Dumnezeu e nesfârșită şi pretutindeni. 

Aşa, din înțelepciunea veche a Vornicesei au ieşit o judecată dreaptă și o 
întâmplare la care Niculăieş Albu jitnicerul nu se putea aştepta. 

Dreapta judecată era asta. Dacă fata lui laţco se supune, cum le vine de 
multe ori să se supuie unora dintre fete, chiar de boieri din cei mai mari, 
atunci ori aici, ori la Cracovia, e tot atâta. Nici fata n-a rămânea supărată, 
nici jitnicerul nemulțămit. Dacă fata nu se supune și dacă în răstimpul cât 
nu se supune îi poate veni un ajutor din urmă, atunci nu trebuie să se afle 
prea departe. A fost tălhar Niculăieş Albu; se vor găsi alți tâlhari mai mari 
decât Niculăieş Albu. Acei tâlhari mai mari pot veni din Ţara Moldovei, ca 
niște vânători care au adulmecat vânatul și-l caută în pripă. Dar acei tâlhari 


s-ar putea găsi și-n Ţara Leșască printr-o sârguință ascunsă, ştiindu-se că 
Iațco Hudici își poate desface jumătate din comoară pentru treaba asta. 

Deci aici ar fi mai bun câştig decât la un tânăr boier nebun care e 
Niculăieş. 

După ce a ajunge el să-și împlinească gustul, are să-i râdă în nas 
Vomicesei. Parcă Vorniceasca nu știe cum merg patimile si înflăcărările 
lumii? 

Deci după câteva popasuri, fie la Sniantin, fie la Halici, fie în altă parte, 
moașa Irina Vorniceasa a tras într-un colț pe jitnicer și a stat cu el în sfat 
îndelungat de taină. 

— Să ştii dumneata, cinstite Niculăieş jitnicer, a zis Vorniceasa cu mare 
oțărâre, că jupâniţa se prăpădeşte. 

— Spune repede ce este. 

— Întăi să-ţi spun alta, cinstite Niculăieş jitnicer. Un suflet am și o 
cruce; mă jur şi pe sufletul meu şi pe legea ce mărturisesc, că jupâniţa asta 
se înduplecă. Mă ştii că nu-s de ieri de alaltăieri și-s învățată cu de-acestea. 

Văd că începe să se aline. Oricâte nazuri ar face, oricât ar ţipa şi ar bate 
cu fruntea şi cu cornițele încolo și încoace, nu se poate să nu vadă în 
domnia ta bărbăţia și frumuseţa pe care le ai, căci nu-i oarbă: ba încă are 
nişte priviri prea ascuţite. Deci văzând eu la domnia ta atâta patimă şi 
spunându-i şi eu cele de cuviinţă, ai s-o vezi într-o zi desfăcând brațele și 
întinzându-se în sus de mijloc. Când se întinde așa o femeie, domnia ta 
trebuie să înţelegi o bucurie la aşternut pentru domniile voastre. Însă mai 
este ceva ce trebuie să-ți spun. Nici jupâniţa nu înţelege și nu știe, fiind o 
copilă. Dar eu, ca moașă, ştiu că, dacă vă duceţi aşa înainte, o prăpădeşti pe 
dânsa și vă prăpădiţi amândoi. De-atâtea zile umblă hurducată. A ţipat, s-a 
zbătut. În cinci rânduri, şi-a muşcat limba și i-au ieşit la colţurile gurii 
clăbuci de sânge... 

— Dar bine, Vorniceasă Irina, a prins a se tângui Niculăieş Albu; de ce 
nu mi-ai spus din vreme? 

— Stăi, jupâne jitnicer. Asta, ce ţi-am spus eu, nu-i nimica. Dar ştii 
domnia ta și dacă domnia ta nu ştii, îţi spun eu, — că noi femeile avem 
suferinţi și boli ale noastre. Ferească Dumnezeu, dacă nu-i atunci băgare de 
samă, putem fi apucate de ducă-se-pe-pustii, când se spune că intră în noi 
dracii, de nu-i mai pot scoate decât popii cu cetanii sfinte; și mai putem fi 
cuprinse de aşa slăbăciune, încât rămânem albe și slabe. Cum bate un 
fluture din aripi numai o dată, aşa închidem ochii și ne-am dus... Așa-s 


rânduite de la Cel-de-sus slăbăciunile noastre. Câteodată ne vine nebunie, 
parc-am fi băut zamă de mătrăgună. Să ştii că dacă nu poposești undeva, 
pentru hodină de-o săptămână, o prăpădești pe jupâniţa Maruşca. 

— Atuncea să ne oprim; dar n-avem unde ne opri. Eu socoteam că să 
mergem întăi măcar până la Liov. Doar am schimbat-o într-o carâtă ușoară. 

— Fă cum ştii domnia ta; eu am spus ce-am avut de spus; îmi spăl 
mânile ca Pilat din Pont... 

— Stăi, stăi, Vorniceasa, nu grăi așa. Dacă trebuie să ne oprim, să ne 
oprim. Câtă vreme? 

— Trei zile; patru zile. 

— Nu-i prea puţin? 

— Bine, fie și o săptămână. Cu atât va fi mai bine. 

— Atuncea n-avem alta decât să ocolim la Volcineţ, la târgul unchiului 
meu Mihu logofăt. Dar mai poate răbda jupâniţa Marușca până acolo? Sânt 
până la Volcineţ două poște şi mai bine. 

— Dă, ştiu eu? Să încercăm. Dacă umblă carâta numai în pas, atuncea 
poate s-ajungem cu bine. Te-ai uitat să vezi cât e de albă și de stinsă? 

— M-am uitat, scrâşni Niculăieş Albu. Să știi, moașă, că dacă se 
întâmplă ceva, te despic în două cu sabia. Istoria asta trebuia să mi-o spui 
mai din vreme, nu acuma. 

Vorniceasa Irina s-a înspăimântat nespus de asemenea ameninţare și s-a 
suit în carâtă, cuprinzând fruntea jupâniţei și rezemând-o de umărul său. 

Astfel de câteva zile fata lui laţco se găsea în popas la Volcineţ, în curţile 
cele vechi ale Doamnei Maria. Câte-un răstimp de vreme stătea toropită pe 
un divan. Altă dată se așeza în jilțul de lângă portretul Doamnei și privea cu 
ochii înlăcrimaţi spre imaginile acelor voievozi pieriți de moarte cumplită. 

Bătrânul credincios Gligore Mustea, slujitorii și roabele umblau în 
vârful degetelor pe la ușa cămării domnești. Femeile își plecau urechile și 
ascultau ce se întâmplă înlăuntru. Unele dintre slujitoare, la ceasul hotărât, 
băteau încetişor în ușă și lăsau pe o măsuţă scundă mâncarea măriei sale. 
Gligore Mustea asculta și el cu luare-aminte, fără să audă nimic. În ziua de 
sărbătoare a Sfântului Toma, când a început vântul de iarnă din 
miazănoapte, jupân Niculăieş Albu s-a hotărât, după alt sfat cu jupâneasa 
Irina, să se înfățișeze la ușă şi să bată încet, cerând intrare. 

Era la un ceas după masă, deci în vremea amiezii. 

— Cine-i acolo? a întrebat dinăuntru Vorniceasa. N-a răspuns nimeni. 

Jitnicerul a ciocănit a doua oară. 


Vorniceasa Irina s-a dus domol până la ușa de stejar; a tras zăvorul; uşa 
s-a deschis făcând loc lui Niculăieș Albu. Îndată ce l-a văzut, jupâniţa 
Maruşca şi-a şters repede lacrimile cu năframa de borangic pe care o ţinea 
în mâna stângă și şi-a descoperit dinţişorii, părând că zâmbeşte. Apoi 
dintrodată s-a sculat, zbârlindu-se oarecum şi desfăcându-și în sus ghiarele. 
A început să scârțâie aşa de înfricoșat, așa de zguduitor și cu atâta 
desnădejde, încât Niculăieş Albu s-a dat înapoi numaidecât, închizând ușa. 
Odată cu ţipetele acelea fără nume, ca din strune amestecate, a venit asupra 
ușii o izbitură de talger. Talgerul a căzut zângănind pe pardoseală. Strigătul 
fără nume a încetat. 

— Ce este, nu s-aude nimic? a întrebat Gligore Mustea, cu glas moale, 
la urechea lui Albu. 

— Ba s-aude. 

— Cum spui domnia ta? 

— S-aude. 

— Ce s-aude? 

— Încă nu ştiu bine. Dumnezeu ştie! a răspuns pe gânduri jitnicerul. 


CAPITOLUL XIV 


UNDE S-ARATĂ ALŢI CUNOSCUȚI Al NOȘTRI 


Sub paza oamenilor lui Jder, tamazlâcurile de boi umblau cu destulă 
încetineală. Pătura subțire de omăt acoperise o zloată ce S înghețase dintr- 
odată în grunzuri. La locurile povârnite boii alunecau învălmășindu-se. Cu 
toate harapnicele și răcnetele lor se vedea că slujitorii comisului celui mic 
erau deprinşi cu alt meșteșug decât cel pe care-l îndeplineau. Totuşi 
mergeau înainte, pe drumul Colomeei, poposind din când în când în 
marginea satelor. 

Se aflau în unele locuri sate sărace, cu bordeie pe jumătate îngropate în 
pământ. Ca şi în multe părţi din locurile descoperite ale Moldovei, 
băștinașii erau deprinși din veacuri să nu aibă așezare trainică, deoarece 
valurile şi vânturile băteau necontenit asupra acestor hotare. Într-o mie de 
ani, de la huni până la tătari, aceste vânturi şi valuri învăţaseră pe năcăjiţii 
oameni că nestatormnicia este legea ce stă deasupra vieţii şi morţii prin voia 
lui Dumnezeu. Casele de piatră, grădinile irigate, îngrămădirile de bogății 
aici n-aveau noimă: în orice clipă se puteau preface în fum si flăcări. Aici 
omul se mulțămea cu înflorirea fiecărei primăveri și cu rodul fiecărei 
toamne. Astăzi dormita tihnit la vatra lui; mâni era nevoit să se bejănească 
în codri. Răpirea holdelor, pojarul bordeiului erau socotite o fericire dacă 
omul se putea astfel pune la adăpost în pustie; căci deseori nomazii îi 
prindeau cu arca-nele şi-i grămădeau ca pe vite sub harapnic pe drumul 
robiei răsăritene, de unde nu se mai întoarce suflet viu. Când nu erau 
nomazii, îi asupreau domnii pământului fie cu biruri, fie cu podvezi, fie cu 
războaie; şi când se nimerea să fie şi din partea acestora o milostivire a 
blândeţii ori a uitării, se ridicau sălaşurile de lotri care veneau să-i 
vămuiască, prădându-le vitele. 

Munca, privegherea și cuminţenia gospodarului, deci, nu preţuiau 
nimica în aceste părți de lume. Dacă avea mișelul noroc să-i cânte cucul în 
față, primăvara, putea să-și întărească în el o nădejde și să râdă la soare; 
dacă nu, se culca cu grija şi se scula cu întristarea. 

Cum sosise din miazănoapte iarna asta năprasnică, țăranii îşi vârâseră 
vitele la ocoale şi oile la perdele. Cânii sosiseră și ei odată cu vitele şi cu 
oile, scurmându-și alte covruri în preajmă. Dacă năzuiau lupii, cânii dădeau 


bătălie; oamenii chiuiau de pe prispe. Când dădeau lotrii, iarăși alegea 
norocul, ca şi la lupi: unii gospodari aveau mai multă pagubă, alții mai 
puţină; unii n-aveau nici o pagubă și uitau să închine lui sfântu Neculai, în 
biserică, luminările juruite. 

În lungul zilelor se coceau mai mult pe lângă jarul din vatră, mâncând şi 
dormitând. Când şi când ieșeau, ca să lepede nutreţ la boturile animalelor. 

Sara, bătrânii istoriseau celor tineri acea poveste minunată a lui Făt- 
Frumos, care-i sortit din leagăn să ajungă la împărăție. N-are nevoie nici de 
înţelepciune, nici de vitejie prea mare. Când greşeşte, îi stau în ajutor fiarele 
şi gângăniile; când se luptă, îl sprijină niște tovarăși cu mare virtute care îl 
urmează din bunătatea inimii lor și din porunca sfintei Vineri; în toate ale 
lui îl urmărește norocul, fiind fudul și fără grijă, deoarece așa i-a fost scrisă 
în stele soarta. Pe același temei, omul poate găsi comori; fericirea lui atârnă 
de minunile întâmplării, nu de acele deșărtăciuni cărora filosofii le-au spus 
muncă şi statornicie. Mai mult decât atât: se dovedeşte că acești boieraşi 
frumoşi și fără grijă, care se duc la împărăție, se bucură de o tinereţe fără 
sfârşit, cu bencheturi și dragoste. 

După ce ascultau poveştile, flăcăii lăsau pe bătrâni să se suie pe cuptor, 
iar ei ieşeau să vadă stelele nopţii și să audă glasul 'depărtării, nădăjduind 
într-ascuns că va bate în preajma lor un vânt al întâmplării, care să-i scoată 
din valea lor ticăloasă şi să-i ducă spre lumina de aur a altei vieți. 

Printre aceste sate Jder umbla cu slujitorii săi şi cu tamazlăcurile, făcând 
din când în când popas și stârnind pe gospodari din bordeie. Cum se ridicau 
aceştia din adâncime în albul iernii, vedeau o minune. Căci din promoroaca 
depărtării sosise un negustoraș tânăr care le poruncea să desfacă stogurile 
de fân. Cum se supuneau poruncii, negustoraşul le punea în palmă câteva 
grivne. Fânul se împrăștia între cârdurile de vite; stogul nu mai era; însă 
minunea celor câţiva bani de aramă strălucea în palma gospodarului. 

— Trece un negustor bogat de la Țara Moldovei, se auzea de la bordei la 
bordei și de la sat la sat. Când ajunse la un popas de Slonim, Ionuț Jder găsi 
un sătișor într-o gură de vale. Balta era oglindă lucie; dincolo de baltă, pe 
coastă, începea o pădure. Până în zări, depărtările erau goale. Cerul 
deasupra era verde ca balta îngheţată; pădurea fumurie. 

În gura văii, câţiva gospodari aşteptau pe negustoraş cu cuşmele în mână 
şi cu pletele retezate deasupra sprâncenelor. 

— Vă poftesc ziua bună, fraţilor creștini, îi întâmpină Ionuț cu glas 
vesel. 


— Mulţămim dumilorvoastră, cinstite neguțătorule, răspunse cel mai în 
vârstă dintre săteni. 

Erau, de toţi, şase gospodari. 

— Unde călătorițţi domnia voastră, cinstite neguţătorule? Poate vă duceţi 
la Cracovia, la Împărăţie? 

— Din ce cunoşti asta, moșnege? râse Ionuț. Mi-i scris în frunte? 

— Ba nu, cinstite neguţătorule, dar așa s-aude. Cum s-a pus iarna, umblă 
săniile și vorbele între sate. Să ştiţi, zice un cumătru al nostru de la Perival, 
că vine un neguțător tânăr, care duce trei rânduri de vite de la Moldova la 
curtea Craiului, la Cracovia. Aşa neguţător nu s-a văzut de mult. Cum s-a 
oprit lângă Colomeea, a plătit vama. N-a stat să se sfădească cu vameșii. S- 
a pus să numere boii, a tras punga și a plătit o grivnă de fiecare vită. Și a 
mai pus pe deasupra un ban în palma vameşului. Cum i-au ieșit slujbașii 
vămii la Halici, deasemeni, i-a chemat de departe cu degetul. A scos punga 
şi a plătit. Deasemenea, mai spune ceva acel cumătru al nostru. 

— Ce mai spune? 

— Acel cumătru al nostru spune că, îndată ce ajunge la un popas, 
neguţătorul face strigare pentru un stog de fân. Şi plătește numaidecât zece 
grivne. 

— Ba nu plăteşte, moșule, decât șapte grivne. 

— Cum se poate una ca asta? Noi am auzit de zece. 

— Însă neguţătorul nu dă decât şapte. Şi dacă se face vorbă şi sfadă, dă 
numai şase. 

— Asta-i legea lui? 

— Întocmai, fraților creştini. 

— Atuncea să ne deie şapte grivne, şi noi desfacem stogul. 

Ionuţ Jder se scociori la șold și trase punga. Era o împletitură de fir de 
matasă, pe care jucau două inele de argint, deosebind în două părţi banii: 
într-o desăguţă argint și în alta aramă. 

Gospodarii se înălțară în vârful degetelor, ca să vadă mai bine acea 
bogăţie. Ionuț numără grivnele şi le puse în palma întinsă a moșneagului. 

După aceea veni cătră sănii, unde îl aşteptau Călimanii şi alți câţiva 
slujitori, — care nu erau încălărați, nefiind de rând la vite. 

— Apoi mai este ceva, cinstite neguțătorule, grăi moșneagul, venind 
după Jder. 

— Ce mai este, moșule? 

— După Obiceiul domniei tale, trebuie să-mi mai pui în palmă un ban. 


Precât am înţeles, şi aceea-i lege. 

— Ba aceea nu-i lege, moșule, ci buna mea plăcere. 

— Atuncea să fie şi pentru noi buna domniei tale plăcere; ca să-ţi 
spunem și alte veşti, pe care le duc săniile de la sat la sat. 

— Este vreo veste pentru noi? se întoarse Ionut. 

— Este. Binevoieşte a veni mai aproape de mine. 

Moșneagul clipi tainic din ochi. Zâmbetul lui Ionuţ pieri o clipă, apoi 
apăru iar. Se alătură de moșneag şi trase iar punga de matasă. 

— Despre ce-i vorba, moșule? 

— Să nu te superi domnia ta, cinstite negustorașule; umblând prin sate și 
prin târguri și tot scoțând punga asta, oamenii au luat aminte că trebuie să 
fie ceva la mijloc, și unii cred că în săniile acestea domnia ta ai pungi mai 
mari şi mai grele decât asta de matasă. 

— Aşa cred unii şi alţii? se veseli Jder. 

— Așa cred unii şi mai cu samă alții. Domnia ta îmi dai banul pe care l- 
am cerut și eu îți dau sfatul. 

— Dumneata mi-l dai, însă eu nu ţi l-am cerut, moșule. 

— Totuşi eu ţi-l dau și te poftesc să fii cu luare-aminte, ca un om bătrân, 
nu ca unul tânăr. 

— Bine, moșule, ţi-oi da banul şi-ţi mulțămesc; dar află că eu sânt un 
om care nu mă tem de nimica. 

— Cum se poate! Spui vorbă mare, cinstite negustorașule. Nu te temi 
nici de cazaci? Se află la Pragurile Niprului bărbaţi care-și cunosc bine 
meşteşugul. 

— Nu mă tem, moșule, căci eu îs descântat de comisoaia Ilisafta, şi 
afumat cu păr de urs. 

Moşneagul primi banul de aramă și rămase clătinând din cap şi mirându- 
se de prostiile tinereţelor. 

— Tot am să-ţi spun ceva, cinstite negustorașule. 

— Cum văd eu, aici este mai multă vorbă decât fân, se întoarse iarăși 
Ionuţ. Stogul mi se pare mai mic decât în alte părţi. 

— Despre asta să nu-ţi faci supărare; vor rămânea boii mai sprinteni la o 
vreme de nevoie. Află, cinstite negustorașule, că numele meu este Aloman 
şi eu îs fugar de la Moldova încă din vremea când s-au prigonit și tăiat 
feciorii lui Alexandru- Vodă. Atunci am venit în Ţara Leşască după Maria- 
Doamna. 


— Să fii sănătos, moș Aloman. Pofteşti să-ţi mai dau un ban cu chipul 
Craiului? 

— Dacă vrei, dă-mi. Dar nu mai este vorba despre ban; ci fiind eu de-o 
lege și de-o limbă cu domnia ta și văzându-te isteţ și fudul, nu mă îndur de 
tinerețele domniei tale. Dacă te întorci la Halici, scapi. Acolo sânt boierii şi 
slujitorii luminăţiei sale Craiului. Dai în sama lor plocoanele domnești pe 
care le duci Craiului și ceri slujitori împărăteşti ca să-ţi apere tamazlâcurile, 
dacă trebuie numaidecât să le duci până la Cracovia. 

— Ba eu, uncheșule, trebuie să ajung astăzi cu toate ale mele până la 
Slonim. 

Moşneagul clăti iarăşi din cap, mirându-se. 

— Până la Slonim nu-i departe. Întârziere nu poţi avea domnia ta decât 
la un loc greu care se chiamă Râpile Babei. la aminte la aceste vorbe ale 
mele, cinstite negustoraşule. Să te ferească Dumnezeu de primejdie. 

Cu toată înfățișarea lui de fecioraș fără grijă, Jderul fusese foarte băgător 
de samă la toate vorbele amestecate pe care i le rostise țăranul cel bătrân și 
pe care el le plătise un bănuţ. Fără îndoială că se punea la cale ceva care 
prețuia mai mult, căci, în vremea popasului, Ionuț îndemnă pe slujitorii săi 
să pipăie sub poclăzi armele. 

Era soarele suit la amiază când convoiul porni iar. 

După ce urcară din râpa bălții pe lângă pădure, lăsând în urmă bordeiele 
sătișorului sub fumuri uşoare şi sub pulberea de lumină, Ionuț Jder văzu 
deschizându-se înainte, spre Slonim, o aşezătură dreaptă, un loc de mirişti și 
de pășuni până într-o zare neagră. Totul era alb şi curat în acea întindere. 

În fundul îndepărtat al priveliştii, sub ceaţă, se afla altă pădure, ca şi cea 
pe care o aveau acum necontenit în mâna dreaptă. 

Jder încălecase ocolind cu repeziciune cirezile şi săniile, ca să le 
poruncească o altă alcătuire. Pân-aici tamazlăcurile se înșiraseră unele după 
altele. În întinderea aceasta slujitorii aveau putinţa să le desfășure în larg — 
umblând un tamazlâc la mijloc şi două pe de laturi. Patru sănii ţineau 
fruntea; celelalte îndată în urmă. Afară de călăuzii săniilor, ceilalți slujitori 
primiseră poruncă să încalece. Feciorii lui Căliman erau sub coviltirele din 
urmă. 

Asemenea alcătuire, mai mult ostăşească decât negustorească, o mai 
întrebuințase Jder după ce intrase în hotar străin. Dar după ce au trecut de 
Halici, în preajma celui din urmă popas poruncit, după atâtea zile în care nu 


se petrecuse şi nu i se întâmplase nimic deosebit şi nimic supărător, grija i 
se împuţinase. 

lată că-i ieşise în cale moş Aloman. Pentru un solz de aramă, moș 

Aloman îi dăduse o învăţătură, care de altminteri era rânduită din veci în 
soarta lui Jder. 

Se afla în acel fund negru un loc de primejdie care, în zilele vechi, se 
chemase Râpile lui Behadâr. Aici Subotai-Behadâr, vestitul urhan al lui 
Ghinghiz, prinsese armiile de la Lehia și Litvania, înconjurându-le cu 
mongolii săi și căsăpindu-le, la anul de la zidirea lumii 6748, luna 
noemvrie, pe o vreme de iarnă tare. Nici un filolog din aceste părţi de lume 
n-a putut da lămurire de ce numele acela de groază fusese schimbat şi de ce 
acuma malorosienii spuneau, râzând, acelui loc Râpile Babei. Noi ştim, dar 
vom păstra taina. De altfel chiar dacă învățații, chinuindu-se treizeci și trei 
de ani, ar ajunge să arate cum şi de ce s-a săvârșit prefacerea, nu s-ar 
schimba nimic din câte sânt să fie sub cer şi sub vifor şi locul ar rămâne tot 
așa de prăpăstios și de înfricoșat. Mai degrabă a putut avea înrâurire asupra 
întâmplărilor solzişorul de aramă, aruncat de Ionuț în palma uscată și 
noduroasă a lui moş Aloman. 

Singurătăţile pădurii din dreapta păreau încremenite într-o tăcere de 
ghiață. După ce ieşiră din preajma lor la o lărgime cu desăvârşire albă, 
vânătorii din sania din urmă băgară de samă un lucru ciudat. Un cârd de 
căprioare ieşise din umbra cafenie a pădurii, cu toate semnele de spaimă că 
sânt alungate. Într-adevăr, într-o după-amiază așa de însorită şi de liniştită, 
fără ger prea mare, lupii au obicei să iasă la vânătoare. Unii se aţin la anume 
hăţașuri; alții adulmecă și alungă căprioarele. După ce cârdişorul de 
sălbătăciuni dădu în câmpie, Samoilă ridică fruntea de sub coviltir urmărind 
mișcarea lor cu luare-aminte și așteptând să vadă și pe lupi apărând de sub 
streaşină pădurii. Însă lupii întârziau să iasă. Caprele începură a sălta în 
copce înspre linia drumului. Curând simţiră în partea aceasta convoiul de 
vite şi săniile. Atuncea se abătură iar în fugă în partea dimpotrivă. Acolo 
câmpia se încovoia într-o râpă — la marginea unde începea acel loc vestit 
între toate. La cealaltă pădure din zare, Râpile Babei se închideau ca de un 
zid. 

Curând căprioarele nu se mai văzură. Coborâseră în râpă. Dar nu mult 
după aceea, vânătorii le văzură iar izbucnind în șes din râpă chiar în laturea 
tamazlâcurilor. 


Deci lupii urmăreau din râpă... Totuşi acei lupi nu apărură în lumina 
câmpiei, de şi căprioarele îşi ținură neîntrerupt înainte fuga, înspre pădurea 
cealaltă de la capătul râpilor. Era fugă nu prea repezită; nu era fugă de 
spaima unor vânători neînduplecați cum sânt lupii. Cunoscând obiceiurile 
unor asemenea sălbătăciuni, Onofrei şi Samoilă judecau întâmplarea ca 
niște vechi vânători și se înțeleseră ei în de ei că n-au izgonit lupii caprele 
din pădure; şi că sub râpă nu umblă lupi vânători, căci acei lupi vânători s- 
ar fi arătat numaidecât. Fuga caprelor e pricinuită de oameni, iar acei 
oameni nu umblă după capre, ci după altfel de vânat. 

Pe când cugetau aşa cu glas şi se descurcau ei în de ei Onofrei și 
Samoilă, săniile dinainte începeau să încline spre strâmtoarea râpilor. 

Caprele de mult se mistuiseră în pădurea cealaltă. Atunci apărură cu 
mare repeziciune în strâmtoare câţiva călăreți. lar din coastă, de sub rovina 
din dreapta, săltară alții. Dând glas de năvală, şi unii şi alții aplecară sulițile. 

Cei din strâmtoarea râpii ocoliră în stânga și în urmă, cei din dreapta 
veniră de-a dreptul. Mișcarea lor tindea să împingă convoiul în râpi, acolo 
unde odinioară mongolii lui Behadâr vărsaseră puhoi de sânge. Dar acești 
vânători de oameni, oare se arătaseră atât de sprinteni și cu asemenea 
repeziciune, erau creștini. Unul din ei se oprise o clipă şi striga cu străşnicie 
acea poruncă de război vestită la Pragurile Niprului, — după care fiecare 
frate întru Hristos, înțelegător al primejdiei, trebuie să-și plece grumazul 
dând tot ce are, ca să-și păstreze viaţa. 

— Supuneţi-vă! strigase încă o dată acel crainic. Apoi își ridicase în 
două picioare calul şi trăsese o sabie încovoiată, pe când în mâna stângă 
urmă să ţie înălțată sulița. 

La cea dintăi arătare a lotrilor, săniile din frunte se opriseră. Jder își 
învăluise în fugă calul asupra slujitorilor săi, dându-le porunci. În acelaşi 
timp oamenii săi îi întindeau sabia, arcul și cucura de săgeți. Şi în același 
timp oamenii de la sănii săreau pe omăt, întru întâmpinarea lotrilor, cu 
armele sclipind în soare. Tamazlâcurile se opriră o clipă pe loc, îmbulzindu- 
se; apoi la chiotele înfricoşate ale lotrilor, care năvăleau din urmă, prinseră 
a boncălui împingându-se cătră râpă. Oamenii lui Jder din acea parte, şi el 
însuşi, fură un timp strânşi de acel puhoi de animale speriate și-și făcură 
anevoie loc în lărgime. Slujitorii din săniile din urmă fuseseră mai slobozi; 
însă mai cu samă asupra lor se îmbulzea stolul de cazaci. 

Cea dintăi lovitură a celor de cătră rovină se îndreptă cătră sania 
Călimanilor. Onofrei și Samoilă își încetaseră în sfârșit sfatul şi socotelile 


lor cu lupii. În clipa când înțelegeau ce fel de vânători pot fi în preajmă, 
acei vânători se şi ridicaseră şi veneau asupra lor. 

Ca oameni mari și greoi, feciorii starostelui puseseră oarecare timp ca să 
se desfacă de coviltire și sănii şi să cotrobăiască sub poclăzi armele. Când 
traseră însfârșit bucăţile de fier luciu, băgară de samă că ţin în pumnii lor 
nişte unelte prea ușoare şi prea subțirele. Onofrei înfipse în pământul 
îngheţat arma și trase de sub covergă un par ascuţit, gătit după rânduiala 
vânătorii de mistreţ. Samoilă făcu în pripă aceleaşi mișcări. Înfipse sabia: 
trase ţăpuşa. 

— Cum să facem, bădică? întrebă rânjind Samoilă. La trântă să ne luăm, 
ori în săbii să ne tăiem? Ori să-i pălim tare? 

Când a spus Samoilă vorba asta, Onofrei a şi pălit cu ţăpuşa de stejar pe 
cel dintăi călăreț care năvălea cu sulița asupra sa. Din pălitură, i-a rupt şi 
sulița și l-a dat şi jos de pe cal. Când a pălit şi Samoilă, s-a întâmplat același 
lucru cu al doilea călăreț cazac. Amândoi fraţii au ridicat parii asupra celui 
de-al treilea. Acesta a ocolit în laturi, strigând cătră soții săi. 

Atunci au întors caii spre acel loc toți cei de la râpă năvălind în sprijinul 
celor bătuţi. 

Erau zece ori doisprezece, îndemnându-se cu mare glas. Când se văzură 
într-asemenea stare de primejdie, feciorii starostelui începură să se miște cu 
o hămicie, al cărei argint viu nici nu se bănuia a fi în mădulările lor mari. 
Încordându-se cu străşnicie și îndemnându-se cu glasuri groase, repeziră de 
la zece paşi asupra năvălitorilor ţepușile lor grele. Vâjâind şi zbârnâind 
stejarii intrară între lotri stricând capetele și mânile. Călimanii smulseră 
odată săbiile, dar le lepădară numaidecât. Întinzând mânile înspre coşurile 
săniilor răsturnate de cai, apucară roţile desfăcute. Cumpăniră câte una în 
fiecare mână; se opintiră trimeţându-le ca pe niște ghiulele de balimezuri. 
După ce împroșcară cu una, pe urmă apucară în dreapta și pe cealaltă, 
făcându-i vânt ca dintr-un braţ de moară. 

Nu se mai aflau înaintea lor decât trei oameni călări. Ceilalţi stăteau 
prăvăliți în omăt; unii mai dădeau dintr-un picior; alții nu mai mișcau. 

Căzuseră şi unii cai; alții fugeau pe câmp cu scările zbătându-se. Harţul 
nu mergea în spor pentru lotri nici în altă parte, căci ori erau săgetaţi ori 
bătuţi de săbii agere. Toată puterea lor fusese aici în urmă, lângă sania 
Călimanilor, şi aici se dovedise dintr-odată a fi un fel de prăpăd al lui 
Dumnezeu. 

— Pe care să te mai pălesc? striga Samoilă holbat, învârtindu-și roata. 


Atunci a înălțat mare glas cazacul cel cu sabia şi cu sulița: 

— Staţi! staţi, fraților și creştinilor! cu asemenea putere noi nu ne 
punem. Cine sânteţi domniile voastre? 

În clipa aceea, încordând asupra lui arcul, Jder îl cunoscu pe cel care 
strigase. Era Grigorie Gogolea, lotrul, poreclit Răţoi, cel care cutezase 
cândva să intre la Timiș, ca să fure ori să înjunghie harmasarul alb al măriei 
sale Ștefan-Vodă. 

Desfăcu săgeata din coarda arcului şi-și mână calul înainte. Răcni 
poruncă spre Strâmbă-Lemne şi Sfarmă-Piatră să steie pe loc și să lepede 
roțile. De jos din apropierea lui Gogolea, se ridică, cumpănindu-se cu 
mânile la frunte, un cazac bătrân și chior de un ochi. Acesta era moș Ilia 
Alapin. 

— Unde eşti, atamane? bâlbâia el, pipăind în jurul lui în vânt ca să se 
sprijine de ceva. 

— Aici-s, moş Ilia; am dat peste mare noroc. 

— Oi, căpitane, norocul nostru e c-au să ne ia vieţile şi avem să scăpăm 
de orice năcaz pe astă lume. 

— Încă nu-i vremea, moș Ilia. Aceştia nu-s neguțători. Am greşit. Noi n- 
am găsit ce căutăm; iar domniile lor n-au ce face cu niște mişei ca noi. 

Jder își opri calul. Încă se frământa în el mânia. Își potrivi arcul la 
oblânc şi-şi căută sabia, ca să deschidă judecată. 

Gogolea se uita la el cu mirare. 

— Fac cruce, jupâne, şi mă jur că eu te cunosc și am mai avut de la 
domnia ta pagubă. Moș Ilia, acesta-i feciorul cel îndrăcit de la lonășeni. 

— Aha! mormăi moş Ilia, așezându-se cu trudă la pământ. 

— Fac cruce şi mărturisesc, urmă Răţoi, că n-am ştiut cine sânteţi. Iaca 
folosul nostru, se vede de jur-împrejur. 

Unii dintre tovarășii lotrului se trăgeau pe brânci la o parte ca să-și 
oblojească rănile; alţii, încă teferi, fugeau pe șes, ca să prindă caii. 

Tamazlâcurile de boi se năruiseră în râpă. Săniile începeau să fie adunate 
şi puse în rânduială de slujitori. Omătul fusese frământat pretutindeni și 
pătat de sânge în multe locuri. Printre cai și oameni căzuţi, Onofrei și 
Samoilă îşi căutau roţile şi țăpușile, cu totul nepăsători de partea ce luaseră 
ei la bătălie. Părea chiar că li-i ruşine de cele întâmplate și nici nu cutezau 
să întoarcă privirile spre Jder. 

— Ascultă, Răţoi, vorbi Ionuț, zâmbind cu răutate. Dacă ar fi aici bădiţa 
Simion, poate ai scăpa iar, căci tu ai avut o tocmeală cu domnia sa. Eu însă 


trebuie să-ți ridic viaţa, ca să nu te mai poţi întoarce la stăpânul tău. 

— Care stăpân al meu? urmă să se mire Gogolea. 

— Cel care te-a trimes împotriva noastră. Atunci însemnează că știe 
despre fratele meu şi despre sfinţitul arhimandrit Amfilohie și va fi pus şi 
împotriva lor ceva la cale. 

Jder încorda braţul pe sabie. Gogolea răcni cu cutremur: 

— Pe legea mea, care-i una şi sfântă, nu înţeleg ce vrei să spui, jupâne 
Ionuţ. Stăpân, pe care-l slujesc din când în când, am într-adevăr. Dar asta a 
fost o treabă a mea, cătră care m-au chemat prietini ai mei de la un pod 
peste Prut şi de la o moară. Nu ştiu de altceva nimica. Știu numai că aveam 
poruncă de la boierul meu să mă abat la curtea de la Volcineţ, unde trebuie 
să vie însuși jupân Mihu, azi ori mâni. 

— Și jupân Mihu nu știe nimic? 

— Ce să ştie? 

— Te întreb dacă nu ştie nimic; răspunde numaidecât, dacă vrei să-ţi mai 
steie capul pe umeri. 

Răţoi scrâşni, înghițindu-și veninul: 

— Căpăţâna asta proastă ţi-o dau, jupâne Ionuț; nu mai am ce face cu 
dânsa şi nu mai este bună de nimic. Nu înţeleg ce vrei să spui. Taie-mă; însă 
nu înţeleg. 

Moş Ilia Chiorul stătuse toată vremea în loc, ascultând cu luare-aminte. 

Abia acum îşi aţinti ochiul cel sănătos asupra lui Jder. 

— Să ştiţi, fraților creştini, se tângui el lăcrămând, că aici este la mijloc 
un drac, adică o muiere. Va fi fiind fata cu care s-a oprit la curtea din 
Volcineţ acel boier de la Moldova, cătră care ne-a trimes jupân Mihu. 

Jder se frământă dintr-odată în şa la aceste vorbe. Gogolea îi ceti cu 
mare uşurinţă în ochi o bucurie aprigă, înțelegând întrucâtva acea 
neguțătorie înarmată care umbla pe drumurile Lehiei. 

— Tare mă tem că nu-i în primejdie numai căpăţâna mea, rânji el. 

Ionuţ îl privi crunt... 

— Da, da, urmă Gogolea, veselindu-se. Înţeleg eu acuma ce căutați 
domniile voastre. Eu v-am lăsat sănătos și m-am dus. 

Cu aceste vorbe, îşi strânse năprasnic calul în pinteni, punându-l în două 
picioare. Dar Ilia Chiorul răcni asupra lui cu turbare: 

— Stăi, nebunule. 

Ionuţ pusese iar săgeata în arc. Onofrei și Samoilă cumpăniră asupra lui 
Gogolea ţăpuşile. 


— Stăi, nebunule, țipa moș Ilia cuprinzând frâul calului lui Gogolea și 
atârnându-se în el cu toată greutatea. Tu nu vezi că Dumnezeu rânduiește 
anume drumurile noastre? Întăi, când am fost la Timiş, Domnul Dumnezeu 
ne-a dat știință. Noi n-am luat aminte. Nici n-am dobândit căușul de galbini 
care ni s-a juruit. Ne-am pus în primejdie vieţile pentru gustul unui cneaz 
buiac. Acuma iar sântem în slujba lui jupân Mihu, şi Dumnezeu iar ne dă de 
ştire, bătându-ne peste fălci. Acu vine vremea să facem și noi o dreptate pe 
lumea asta, atamane Gogolea. Tot era vorba să zidim o sfântă mănăstire şi 
să ne facem în ea schivnici. Eu zic aşa, să facem cu aceşti boieri care se află 
aici o neguţătorie mai bună decât toate: dacă domniile lor vin pentru 
logofătul Mihu, să-i sprijinim ca să-l ieie și să-l ducă Domnului lor, precum 
s-a auzit că este dorinţa şi porunca măriei sale Ștefan-Voievod. Numaidecât 
să ni se deie dreptul nostru, ca să zidim acea sfântă chinovie despre care e 
vorba. 

Ionuţ asculta cu uimire vorbele lui moș Ilia Chiorul. 

— N-am venit pentru asta, zise el. Dar este cu cine să faceţi neguţătorie 
şi vă pot jurui și eu acel căuș de galbini de care aveţi nevoie, şi-l juruiesc de 
la jupân laţco, ori vă dau vouă aceste trei tamazlăcuri, până ce vine prea 
sfințitul Amfilohie. 

— N-avem încă nevoie de prohod, mârâi Răţoi. Și nici nu înţeleg 
nimica. 

— Supune-te, Răţoi, se tângui iar moş Ilia Alapin. În starea în care am 
ajuns nu-i nevoie să mai înțelegem nimica. Să ne plecăm capetele, rugându- 
ne Domnului Dumnezeu pentru ctitoria noastră. 

Lotrul n-avea alta de făcut decât să se supuie. Era stropșit şi ticălos. Și în 
preajma lui se aflau, pândindu-l pieziș, feciorii lui Nechifor Căliman. 


CAPITOLUL XV 


ÎN CARE SE VEDE CĂ FEMEILE AU TOTDEAUNA DREPTATE 


După ce fură adunate tamazlâcurile risipite în Râpile Babei, Ionuț Jder și 
slujitorii săi ieşiră la Slonim. Acolo, în margine de sat, la D o cruce de 
drumuri, aştepta Iosip de la Nimirceni. Credinciosul lui Dămian Păr-Negru 
îşi alesese loc singuratic de popas, subt un plop străvechi, de mult uscat, 
care străjuia căile. Trunchiul, pe care abia îl puteau cuprinde în îmbrăţișare 
patru oameni, înălța în albul iernii ramuri încâlcite, până într-o mare 
înălțime, unde, pe un clomb subţire, cloncănea din când în când un corb, 
dând veşti fără înţeles omului descălecat dedesubt. 

Acel om aprinsese foc în scorbură și priponise calul alături, punându-i în 
cap traista cu grăunţe. Pe tarhatul calului se hodinea el, pârjolindu-se la 
flăcări când pe o parte, când pe alta. 

Jder îşi duse oamenii şi vitele până în marginea satului, neguţând stogul 
de fân cum îi era rânduială și plătind șapte groşi din punga de matasă, după 
care venise singur la vatra lui Iosip. Apropiindu-se şi descălecând, cerceta 
pe sol, încercând să cetească pe obrazul lui vestea ce i se trimetea. 

Iosip se închină și aşteptă să fie întrebat. 

— Veste bună, precât înțeleg, meștere Iosipe? 

— Ai spus singur ce este, jupâne Ionuţ. Dumnezeu ne stă într-ajutor. 

După ce am fost trimes noi pe Botezatu cu înştiinţare cătră domnia ta, n- 
a mai trecut decât o zi și a venit la mine o slugă a lui Mihu logofăt. S-a aflat 
ceva de Niculăieş Albu: ar fi descălicat, noaptea, la odăi unul Drăghici, 
omul lui Albu, şi a cerut să intre chiar atunci la boier. Era, se vede, vreo 
vestire grabnică, deoarece, dimineaţa, logofătul Mihu a dat poruncă să i se 
grăbească plecarea. Cu toate acestea n-a plecat nici a doua zi, nici a treia zi, 
fiind acest boier prea mare şi prea greoi şi făcând toate lucrările sale cu 
întârziere. De cincisprezece ani stă să se întoarcă în Ţara Moldovei și până 
acuma nu s-a întors. Sfinţitul Amfilohie zâmbeşte şi zice că poate i-a venit 
vremea să se întoarcă acuma. Cum s-a aflat încotro anume purcede boierul, 
omul meu a venit și mi-a spus. Eu am luat poruncă de la jupânul postelnic 
Simion și am încălicat. De aicea până la târgul Volcineţ, unde am oblicit noi 
că s-ar fi oprit Niculăieş Albu, nu-i departe; însă porunca lui jupân Simion 
postelnic este să stai pe loc. Postelnicul zice că-ţi cunoaşte nerăbdarea 


domniei tale: deci să nu te clinteşti până ce nu ajunge domnia sa. Îşi adună 
slujitorii pe care îi are risipiţi şi trebuie să ajungă și domnia sa aici, după 
miezul nopţii, ori cătră ziuă. Sântem înaintea lui jupân Mihu logofăt; avem 
vreme. Însă este pentru mine o poruncă mai straşnică; de aceea mă vezi 
domnia ta pe mine, jupâne Ionuț, punând şaua pe cal şi strângând chinga. 

Cum te văd și cum îţi spun ce am de spus, mă tot duc înainte ca să dau 
de vestire la Ceremuș. Știu că pe cale, în anumit loc, la hanul cel mare al 
călugărilor franțuscani, în preajma Colomeei, am să-l găsesc pe Gheorghe 
Botezatu și pe un tovarăș al lui. Apoi de acolo se dă fără întârziere vestire la 
Ceremuș. Așa-s poruncile. Eu m-am dus. 

Ionuţ a rămas singur. Când Iosip a purces dintr-odată scăpărând pe calea 
îngheţată, corbul s-a spăriat fâlfâind pe deasupra plopului. A făcut un 
înconjur pe sus, s-a coborât într-o aripă și a strigat cătră Ionuț: 

— Clonc-stronc! 

Jder a râs înălțând fruntea: 

— Dar dacă ţi-aș trimite o săgeată, măi cloncane? 

Corbul și-a strigat iar vorbele lui și s-a așezat pe clomb, unde stătuse 
mai înainte. Își ciugulea penele şi-și tot aşeza aripele. O pană veni de sus 
învârtejindu-se repede și căzu pe braţul lui Ionuţ. Deci cloncanul îi da 
vestire să se astâmpere ca și el, ciugulindu-și gândurile. Foarte cu greu îi 
venea acestui Jder tânăr, aflând dintr-odată că nu-i departe de Volcineţ, să 
stea cu mânile subpuse. 

O vreme, în jăraticul din scorbură, văzu felurite năluciri năprasnice, care 
fulgerau în el însuşi. Apoi îşi luă calul de căpăstru și umblă pe jos până în 
marginea satului pe costişă, ca să vadă popasul vitelor şi al oamenilor. 

Vitele mâncau stogul de fân. Oamenii întocmiseră tabără de sănii în 
patru laturi şi duraseră la mijloc un foc mare, la care își pregăteau cina. 
Stăteau jur-împrejur tăcuţi. Unii mestecau mămăliga de mei. Alţii frigeau 
slănină în vergi subțiri de alun. Grigorie Gogolea și moș Ilia erau și ei 
acolo, cu patru dintre oamenii lor, care rămăseseră nestricați. Câţiva 
rămăseseră pe câmp, deasupra râpilor; alții zăceau sub poclăzi în sănii: din 
când în când se tânguiau încet. Moș Ilia se scula în răstimpuri de la foc și le 
aducea doftorie dintr-o ulcică. Gusta și el şi le dădea şi lor. Mai mult din 
pricina acelei doftorii bătrânul se înveselise, pe când Gogolea clocea în el 
gânduri mâhnite, cu ochii aţintiţi asupra jarului. 

Jder trase dintr-o desagă pită şi primi dintr-o frigare o bucată de slănină. 
Rupând din pită, mușcând din slănină, umbla fără astâmpăr de jur- 


împrejurul săniilor. 

După ce isprăviră cina, oamenii se gătiră de hodină. 

Multă vreme nu mai era până în sară. Asfinţitul se scrijela cu purpură și 
aur. 

Jder veni lângă Gogolea și-l bătu pe umăr, chemându-l după sine. 

Atamanul îl urmă fără de nici un cuvânt. Îndată ce ieşiră în afară de 
tabăra săniilor, Ionuț se întoarse spre lotru. 

— Atamane Grigorie, zise el, în noaptea asta să-ți iei oamenii și să te 
duci. Cu caii pe care îi ai și cu haidamacii sănătoşi poți ridica și pe răniți. 

Până ce ţi-a veni vremea să te duci la călugărie cu moş Ilia, ai mai putea 
cerca alt negoţ. Îţi vând aceste trei tamazlâcuri de boi. Am purces de la 
Suceava cu o sută cincizeci; n-am prăpădit până acuma decât opt. Ți-i dau 
ieftin; nu mai am nevoie de ei. Răţoi îl privi uimit însă cu băgare de samă. 

— Cu ce preţ mi-i dai? întrebă el. 

— Ţi-i dau cu cât mă costă. Atamanul își scutură fruntea: 

— Am aflat de la slujitorii domniei tale cât te costă marfa asta. Nu 
înţeleg de ce vrei să mi-o dai degeaba. Nu mai ai nevoie de mine? Am stat 
eu şi m-am gândit și m-am sfătuit cu moșneagul meu şi văd că trebuie să ne 
schimbăm stăpânul. Cu acesta de-acum n-am avut noroc. Și poate chiar 
dacă aveam noroc, el ar fi fost tot așa de zgârcit cu noi, fiind el un boier 
mare cu trecere la Craiul și fiind noi niște mișei. Dacă am fi strigat 
împotriva lui, ce dreptate alta puteam găsi, decât să fim ridicaţi în furci? 
Aşa că noi ne-am agonisit viaţa voinicind și slujindu-l și pe domnia sa cu 
prea slabă simbrie. Am auzit că Ștefan-Voievod găteşte oştiri împotriva 
ismailitenilor. Să mă primească și pe mine, dându-mi bună leafă, ca unui 
om vrednic ce mă aflu. Ajungând eu să tai numărul de necredincioşi care 
mi-i hotărât, mă răscumpăr cătră județul cel din veac. lar în vremea asta, 
moş Ilia s-a ruga la o mănăstire din Sfântu Munte pentru sufletele noastre. 

Văd că acest moşneag a slăbit; i-a mai rămas puţin din virtutea de 
altădată. 

Dacă mai întârzii pe aici, mâni-poimâni ajung şi eu ca dânsul. 

Răţoi oftă, cu fruntea încreţită şi cu ochii înegurați de amărăciune. 

— Atunci cum facem? întrebă Jder. Eu boii ţi-i dăruiesc. 

— Dacă-mi dai drumul, eu m-oi duce așa, luându-mi și oamenii, 
răspunse atamanul. Însă dacă mai îngădui, poate ţi-aş fi de folos. Domnia ta 
vrei să te duci la Volcineţ. Ai o nevoie: să găsești pe cineva acolo. Poate 
aştepţi în noaptea asta pe jupân Simion, fratele domniei tale. Nu te mira c- 


am înţeles care-i neguțătoria domniei tale; eu sânt învăţat să trag pe oameni 
de limbă. Pot să-i fac să vorbească nu numaidecât sub fier roş. Bine, dacă 
m-alungi, eu mă duc. Dar dacă m-ai ţinut până acuma, însamnă că te-ai 
gândit să-ţi fiu de ajutor la ceva. Ce ajutor aş putea să vă dau? 

— N-am nevoie de nici un ajutor, atamane, zâmbi Jder. 

— Știu, te simţi în putere și ţi-i uşor a grăi astfel. Dinspre Liov vine 
fratele domniei tale. Se spune c-ar fi fiind gata pe hotar, să vă deie sprijin, 
nu ştiu câte sute de călăreţi. Aşa că luaţi fata ce se află în puterea lui 
Niculăieş Albu, și vă duceţi. Dar să vedem dac-aţi fi în stare să săvârşiţi ce 
pot săvârşi eu. Încalici, mergi cu mine și o luăm. Asta-i voinicie! însă e 
adevărat că, după aceea, te ajung slujitorii Craiului şi te taie. Deci văd că tot 
mai tare-i judecata şi puterea care te-au trimes aici. De aceea vreau eu să-mi 
schimb stăpânul. Poruncește-mi să-l prind pe jupân Mihu şi să ți—l aduc în 
sac. 

— Măria sa Ștefan-Vodă n-are nevoie de el. 

Răţoi oftă iar. 

— De ce grăiești aşa cu mine, jupâne Ionuț? Văd că n-ai în mine nici o 
credință. Poate ai dreptate. Sânt un lotru de rând. Dar să ştii că am şi eu o 
lege ș-un Dumnezeu. Să nu socotești domnia ta că noi ne ducem în pustie la 
Pragurile Niprului, ori în altă parte, pentru că huzurim în domnia Craiului 
Cazimir. Viaţa noastră a creştinilor, în aceste părți, e blăstămată să fie fără 
spor şi fără judeţ. Pe mișel îl poartă stăpânul său în sfârcul harapnicului; 
dăbilarii îl secătuiesc; neguțătorii îl înşală; popa îl lasă neîngropat. Ni-i dor 
şi nouă de o dreptate; așa că mulţi ne-am gândit să ne ducem s-o căutăm la 
alt Domn. Dacă nu vrei să mergi cu mine acuma la Volcineţ, să-mi cerci 
credinţa, lasă-mă să stau în tabăra domniei tale până ce vine jupân Simion și 
arhimandritul. Vreau să mă supun lor. 

Jder îl înlătură de la sine pe ataman: 

— Nu mă ispiti, Răţoi. Du-te şi aşteaptă lângă foc. Poate-i mai bine s- 
aştepţi pe părintele arhimandrit. Mai stai puţin. 

— Ce mai este? se întoarse zâmbind cazacul. 

— Nu mai este nimic. Voiam să te întreb dacă știi cum e calea până la 
Volcineţ. Dacă-i departe. Dacă este acolo cetate întărită. 

— Toate le ştiu, jupâne Ionuţ, răspunse Răţoi, şi toate am să le spun lui 
Simion postelnic. 

Viclean cazac! se gândea Jder, umblând singur primprejurul săniilor şi 
privind de-aproape la străji. Focul urma să ardă cu putere în mijlocul 


taberii, împrăștiind scântei. Atamanul se cinchise iar la locul lui şi grăia în 
şoaptă cu moş Ilia Chiorul. 

Noaptea aceea Jder cel mic a petrecut-o cu mare neliniște și fără să simtă 
nevoie de somn. Avea în el și ca o presimţire nedeslușită. Samoilă și 
Onofrei se sculau din când în când de la foc şi veneau cătră el să vadă ce 
face. ÎL auziră într-o vreme grăind singur. 

După a treia cântare a porumbacului, se auziră în depărtarea câmpiilor 
zvonuri amestecate de zurgălăi şi clopote. Cânii din Slonim începură a zăpăi 
cu mare larmă. 

Jder potrivi şi strânse şaua pe cal, încălecând numaidecât. Porunci 
străjilor să fie cu mare luare-aminte mai ales spre lotri; își luă un tovarăș și 
ieși înaintea zvonului. 

Erau două sănii ușoare, împresurate de slujitori călări, în una se afla 
părintele arhimandrit. În cealaltă postelnicul Simion. Se făcu un răstimp 
oprire şi Jder îmbrăţişă pe fratele său și sărută dreapta sfinţitului părinte 
Amfilohie, după care îndată dădu samă de tot ce știa şi de tot ce se 
săvârşise. 

— Am nevoie numai de un ceas de odihnă, până ce se face ziuă, hotărî 
Simion. Pe urmă ridicăm tabăra şi pălim de-a dreptul la Volcineţ. În urma 
noastră trebuie să fi purces şi jupân Mihu; dar domnia sa umblă cu 
întârziere, mâncând îmbielșugat şi hodinindu-se îndelung. Poate unii dintre 
noi să-l aștepte și pe dânsul. Deasemenea vine din urmă Dămian cu 
jupâneasa lui şi cu două sănii pline de daruri. 

— Înainte de a ridica tabăra, dădu înştiinţare mezinul, va trebui domnia- 
ta, bădiță Simioane, s-asculți nişte poveşti pe care vrea să ţi le spuie 
atamanul Răţoi. 

La lucirile mai îmblânzite ale pojarului, Simion Jder găsi pe slujitori 
gata, în arme, aşteptându-l. Domnia sa pofti întăi şi întăi să vadă pe cei doi 
vânători, feciorii lui Căliman, pe care-i cercetă cu mirare, mustrându-i că au 
prăpădit roatele de la o căruţă. 

— Cine spune o minciună ca asta? se apără Onofrei. N-am prăpădit nici 
o roată! 

— Ei, dacă n-aţi prăpădit nici una, răspunse postelnicul, măria sa are să 
fie destul de mulțămit. 

Postelnicul Simion se înturnă deodată spre Răţoi, care se sculase din 
culcuş. 

— Cu dumneata, atamane Grigorie, am eu o vorbă, zise el. 


— Aştept de asară sosirea domniei tale, răspunse Gogolea. Dar înainte 
de a mă primi la asemenea cinste, îngăduie-mi să îngenunchez la sfințitul 
arhimandrit, cerând binecuvântate. Fiind eu și cu moș Ilia niște păcătoşi, 
dorim să ne mărturisim și să ne poruncească sfinţia sa canon. 

Sfinţitul arhimandrit Amfilohie ridică dreapta bine-cuvântând și se aşeză 
pe o margine de leasă a unei sănii. Lucoarea focului îi fulgeră în luminile 
ochilor și-i lumină faţa palidă. Slujitorii se traseră la o parte, punând caii în 
hamuri şi pregătind şăile. 

— Sfinţite părinte arhimandrite, se tânguia moș Ilia Chiorul, cu lacrimi, 
am păcătuit greu în zilele noastre. Și mai cu samă eu, năcăjitul şi amărâtul 
Ilia, am păcătuit destrăbălându-mă în furtişag și sânge. N-am cruțat pe 
nimene și n-am cunoscut mila. După asemenea răutăţi, se mai poate oare 
dobândi o iertare, sfinţite părinte? 

— Nu ştiu, să vedem, răspunse călugărul, privind de sus la mișeii 
îngenunchiaţi. Dacă aţi dat lumânări și acatiste, poate să fie o îmblânzire. 

— N-am dat nimica, sfinţite părinte; noi în satele noastre nici n-avem 
biserici; căci lăcașurile noastre sfinte, fiind zălogite la zarafi armeni și 
jidovi, stau închise şi noi nu avem unde ne închina. Așa că mai ales eu, 
păcătosul Ilia, am săvârşit numai răutăți. 

— Şi nu ţi-a fost niciodată milă? 

— Ba da, sfinţite părinte. Milă mi-a fost, dar, cu toate acestea, răutățile 
le săvârşeam. Am găsit odată între oameni străpunși de suliți un prunc 
plângând. L-am ridicat şi l-am alinat, dându-i puţintel sabia să se joace cu 
ea, dar priveghindu-l să nu se taie. După ce s-a liniştit, i-am dat pită și l-am 
lăsat. 

— Acel prunc va mărturisi pentru dumneata la judeţul cel din urmă... 
dădu lămurire sfințitul Amfilohie. 

Moş Ilia se bucură de prunc și zâmbi amintirii, privind-o în trecut cu 
ochiul său cel sănătos, apoi urmă a se mărturisi; pe când Gogolea, cu 
fruntea adânc plecată, se gândea cu ce vorbă să anine de spovedania sa pe 
jupân Mihu, carele, după cât înţelesese el, face trebuință măriei sale Ştefan- 
Voievod. 

După ce se făcu ziuă, ajunse la Slonim şi jupân Dămian Jder cu văduva. 
Slugile lui luară în primire tamazlâcurile, îndrumându-le spre Liov, ca să 
rămâie negoțurile nepăgubite, — spre deosebire de celelalte treburi ale 
lumii. 


Slujitorii înarmaţi părăsiră popasul de la Slonim și se mișcară spre 
Volcineţ. Unii erau călări, alţii în sănii. 

Atamanul Grigorie și cu moș Ilia Alapin încălecară și ei între oștenii 
domnești. 

Dis-de-dimineaţă răsărise soarele în neguri; și stătuseră pâclele asupra 
întinderilor până într-un târziu. Abia cătră al patrulea ceas fulgerară lumini 
pe întinderile de zăpadă și negurile rămaseră numai pe văi. 

La acest ceas, în curtea domnească de la Volcineţ, se zbătea plângând în 
jâlţ jupâniţa Marușca, după cum îi era obiceiul. Asta îi era închinarea ei de 
dimineaţă şi mâncarea ei de la prânzișor. De două zile nu mai avea asupra 
sa însăşi nici o stăpânire şi slugile palatului clăteau capetele cu îngrijorare, 
umblând prin ganguri și ascultând la ușă. Jupânița aceea străină se 
prăpădea. Şi de când nu mai avea domnia sa pace și somn, se împuţinase şi 
sănătatea lui jupân Niculăieş Albu jitnicer. Nu mai știa jupân Niculăieș Albu 
ce să facă, ce să spuie, cum să umble. Își luase asupra sa o povară şi o 
osândă. Aștepta dintr-o zi într-alta să-i vie un sprijin de la Liov. Trimesese 
acolo a doua oară vestire, printr-un om iscusit. Drăghici plecase cu poruncă 
să nu se întoarcă fără jupân Mihu. Și acuma Niculăieş Albu îl aștepta pe 
unchiul său. Jitnicerul nu nădăjduia de la jupân Mihu atât o ușurare pentru 
bolnavă, cât un sfat pentru încurcătura lui. Intrase în casa subpământeană a 
minotaurului din care nu mai putea ieși. 

Moaşa Irina Vomiceasa era singura putere și singurul sprijin în 
asemenea năcaz, atât pentru jupân Niculăieş, cât și pentru jupâniţa lui laţco. 

În dimineaţa aceasta văzând-o pe jupâniţa că se află iarăși sub puterea 
Demonului şi se zbate, o cuprinsese la sânul său, potolind-o. Apoi îi udase 
tâmplele cu apă neîncepută, stupind ușor asupră-i și şoptindu-i descântecul 
celor nouă răutăţi şi nouă șerpi. 

— S-a trezit fecioară tânără, cu nouă răutăți în trupul ei; și a trimes 
sfânta Duminică nouă șerpi buni în ajutorul nostru. A venit un şarpe și a 
înghiţit o răutate și au rămas opt răutăți. Şi a venit alt șarpe şi a înghițit o 
răutate şi au rămas şapte răutăți. A venit al treilea înghițind o răutate și au 
rămas șase răutăți. A venit al patrulea — şi au rămas cinci răutăţi. A venit al 
cincilea — şi au rămas răutăţile numai patru; pe urmă au rămas trei și după 
aceea două. Şi a venit cel din urmă șarpe al sfintei Duminici și a înghiţit cea 
din urmă răutate a cneaghinei; și rămâne cneaghina Marușca trup luminat și 
curat, ca un argint strecurat. 

Jupâneasa Maruşca se alinase prea puţin. Îşi strângea în palme tâmplele. 


Era învăluită de o mare oboseală. Moașa Vorniceasa Irina se gândi cu 
glas să dea înştiinţare pentru un popă. Să vie un preot bătrân, care are dar, 
să cetească bolnavei. 

— Nu-mi trebuie nimic! se zvârcoli cu răutate jupâniţa Marușca. Nu-mi 
trebuie nici o cetanie. 

— Cruce de aur cu noi... şopti Vorniceasa. Nu-i trebuie Demonului; el 
ţipă prin glasul măriei tale. Altfel cum s-ar putea suflet creștinat să nu 
primească pe un slujitor al lui Dumnezeu? 

La aceste vorbe ale Vornicesei, izbucniră deodată afară răcnete, ca şi 
cum frământarea de furtună din bolnavă se strămutase într-o clipă dincolo 
de ziduri. Odată cu răcnetele, se zgudui palatul ca de cutremur. 

— Vai! vai! răspunse cu înfricoşare Vorniceasa, înălțând braţele-i scurte 
şi lăsându-se într-o parte pe-un divan. Maică prea curată, pururea Fecioară, 
îndură-te și stai întru ajutorul nostru! 

Cneaghina Marușca ridicase fruntea și încruntase sprânceana, stând cu 
luare-aminte. 

Erau afară strigăte de război. Oşteni spărgeau ușile. 

Zvârlită ca de o vargă de criță, jupâniţa Marușca se prăvăli într-o 
fereastră, cățărându-se de gratii și grămădindu-se în firidă, ca să vadă cu o 
clipă mai curând ce este. Era tocmai ce aștepta ea în nopţile-i nedormite și 
chinuite de vedenii. 

Glasul lui Niculăieş Albu sună cu străşnicie în gang. Uşa se deschise şi 
el însuși intră cu sabia goală în mâna dreaptă, cu privirile spăriate și 
rătăcite. După ce se încredinţă că bunul său și dragostea sa erau acolo, se 
întumă cu putere spre locul pe unde intrase, chemând în jurul său slujitori. 

Dar o putere mult mai mare intrase în palat şi rostogolea întăi tot ce era 
slujitor al locului, măturând apoi la o parte totul. 

Cel dintăi slujitor al lui Simion care intră în sala Domnilor primi o 
lovitură tare de la jitnicer și căzu îndărăt. Ceilalţi slujitori puseră înainte 
sulițile și, deasupra suliților, scut. Intrară întăi doi; pe urmă alţi doi; 
împresurară pe boier, proțăpindu-l în bolduri. 

Vorniceasa Irina se întinsese la pământ în marginea divanului, leșinată. 

Cneaghina Marușca avea, în firida ferestrei, o răsucire a întregii fiinţi, 
amestecând plâns și râs cu o holbare de nebunie a ochilor. 

Oştenii împinseră afară cu suliţile pe jitnicerul Niculăieş. Îl mânară din 
gang, la soare. Acolo ograda se afla în deplină stăpânire a slujitorilor 
domnești. Slugile, bărbaţi şi femei, îngenunchiaseră în omăt. 


Simion Jder era încă în şa. 

— Daţi-i drumul, strigă el către slujitori. Lăsaţi-i sabia; daţi-i cal să 
încalice. 

— De ce? răsări cu semeţie Niculăieş Albu, neînţelegând deocamdată ce 
se petrece. Aha! domnia ta eşti, postelnice Simion? Ai venit să săvârşeşti 
frumoasă faptă; dar te vestesc că ai să dai samă judecătorilor luminăţiei sale 
Craiului. 

Postelnicul Simion îl privi cu mânie. 

— Îţi poruncesc să încalici, îi zise el c-un glas înăbușit şi înfricoşător. 

Jitnicerul Niculăieș înţelese şi încalecă. 

Privi în juru-i. Slujitorii făcuseră cerc larg, lăsându-l slobod. Văzu în 
pridvor, nu departe, pe bătrânul Mustea, care-i zâmbea nu se ştie din care 
pricină. 

C-o hotărâre, fulgerată în el într-o clipă, Niculăieş Albu își făcu semnul 
crucii cu mâna dreaptă și sărută fierul pe care-l ţinea în stânga. Trecându-și 
în pumnul drept sabia și apucând frâul cu stânga, dădu pinteni şi se zvârli 
spre porţi, ca să treacă. Însă suliţile slujitorilor îl opriră. Își răsuci năprasnic 
calul aducându-l în două picioare, şi veni asupra postelnicului cu sabia 
închinată peste umărul stâng — repezind-o din stânga în dreapta. 

Simion Jder îi primi tăişul în straja fierului său, apoi îl lovi la greabăn, 
răsturnându-l. Slujitorii opriră calul. Postelnicul Simion descălecă şi se 
aplecă asupra celui căzut. 

— Postelnice Simioane, gâfâi Niculăieş Albu, răsucindu-se pe o coastă 
şi lăsând să-i curgă din colțul gurii o aţă de sânge. Postelnice Simioane, nu 
mă omori, căci sânt încă tânăr. 

— Prietine Niculăieş, răspunse Simion Jder, domnia ta stai acuma subt o 
hotărâre mai tare decât a mea. 

Cu aceste vorbe, postelnicul se îndreptă în picioare, și chemă lângă sine 
pe sluga sa Niţă Negoiţă, om uscat și smead c-un ochi încrucișat. 

— Treci şi-i ia capul, dădu el poruncă. 

Niţă Negoiţă lepădă dârlogii calului și păşi înainte, trăgând jungherul. 

Punând un genunchi în pământ, îşi încleșta pumnul stâng în chica celui 
căzut şi-l străpunse sub beregată, lăsând să se deşarte sângele. După aceea îi 
desfăcu de trunchi căpățâna, îndesând-o grabnic în traistă, se ridică în 
picioare fără a privi împrejur şi se duse să anine traista la oblâncul său. 

Larma şi frământarea stătuseră deodată; numai niște muieri se tânguiau 
în fundul ogrăzii. Bătrânul Mustea își astupase obrazul cu palmele și-și 


rezemase fruntea într-un ungher de zid. 

Simion Jder pătrunsese în gang. Găsi uşa de la sala Domnilor deschisă. 

Când intră, văzu pe Vormniceasa Irina lepădată moartă pe dușamea, pe 
partea dreaptă, cu faţa întoarsă în sus. Ridicând ochii de la Vorniceasa, găsi 
pe jupâniţa Maruşca suită în firida ferestrei, cu spatele rezemat de zăbrele. 

Încerca să strige şi n-avea glas; voia să sară de la locul ei şi n-avea 
putere. 

Postelnicul păși până la dânsa şi o cuprinse. Ea se cațără îndată de trupul 
lui, ca firul de volbură pe o steblă. Îi atârnau foile rochiei într-o parte şi i se 
vedeau vârfurile roșii ale condurașilor. 

Se auzi tânguirea Vornicesei de pe dușamea. Deschisese ochii; căuta un 
sprijin. 

— Maică prea curată! Dar pe mine cine mă ridică de aici? Nu mă lăsaţi! 

Postelnicul se întoarse spre ea cu mirare, ţinând în braţe pe jupâniță. Îl 
tulburau zvâcnirea sânului ei și răsuflarea pripită. 

— Cine-i? întrebă el ameţit. Apoi se stăpâni: Dacă vrei, jupâneasă, să 
ieși și domnia ta de aici, atunci grăbeşte-te și vină după noi; n-avem când 
întârzia. 

— Asta-i Vorniceasa Irina, dădu lămurire jupâniţa lui laţco. Nu mai am 
nevoie de dumneaei. Poate să rămâie la Mustea vechilul. Îi spune orice şi 
cât pofteşte: el n-aude. 

— Vai şi amar! ţipă moașa Vorniceasa ridicându-se cu greutate în sus. 

Cum poţi măria ta să mă lepezi astfel pe mine, care te-am slujit, te-am 
ocrotit și te-am mângâiat? 

Jupâniţa îşi ascuţi glasul râzând: 

— Dacă nu-ţi place Mustea, vină repede. Am să rog pe postelnic, ori pe 
măria sa Vodă, să-ţi găsească al cincilea vornicel. 

Deodată începu să se zbată, ca să sară din braţele lui Simion. Dăduse la 
soare şi-n vederea slujitorilor. Postelnicul o stăpâni, păşind cătră sania lui 
Dămian, unde se afla jupâneasa Teodora. 

— Lasă-mă, dă-mi drumul, gemea jupânița Maruşca, sprijinindu-se cu 
palma în fruntea lui. 

El îi înlătură mânuţa încet, sfiindu-se de mânia ei. Când ajunse la sanie 
şi voi s-o puie în braţele jupânesei Teodora, fata se strânse deodată în el cu 
disperare, străbătându-l ca o flacără până în fundul fiinţii. 

Vorniceasa venea în urmă, aducând blănița jupâniţei şi o horbotă 
începută. Avea o privire spăimântată. Oricât umbla de grăbită, zărise trupul 


celui căzut. Acuma plângea rezemată cu fruntea de coviltirul săniei. Apoi, 
fără noimă, prinse a râde, ştergându-și lacrimile și ajutând pe jupâniţă să se 
aşeze alături de jupâneasa Teodora. Văduva primise dintr-o dată pe fată ca 
pe o veche cunoștință, îmbrăţișând-o şi desmierdând-o. Dar în clipa aceea 
pentru jupâniță nu era nici umbră, nici moarte, nici amenințare de 
primejdie. “[inea în degetele-i subțiri mâna grea a lui Simion. El nu 
îndrăznea să şi-o sloboadă din strânsoare, deşi trebuia să dea poruncă de 
plecare. Încercă să desfacă un deget. Era cu neputinţă; avea de-a face cu o 
putere mult mai mare decât bănuise. Acea putere îl trase sub coviltir. 

— Spune-mi ceva, îi porunci fata lui laţco. 

El se cutremură de uimire. Dar trebui să se supuie şi să sărute pe copilă, 
căzând într-o fântână fără fund, apoi vâslind cătră albastrul cerului. 

Săniile porniră. Încălecă şi el, priveghind ieşirea oștenilor. Era la al 
şaptelea ceas al zilei. Sfinţitul părinte Amfilohie se afla în sania din frunte. 

Pe capra săniei sale, lângă sluga care mâna, stătea umilit zălog Grigorie 
Răţoi. Celalalt cazac, moș Ilia Chiorul, cu tovarășii ce mai rămăseseră, se 
desfăcuse din poarta curţii de la Volcineţ, ca să iasă întru întâmpinarea lui 
Mihu logofăt, să-l apuce de grumaz și să-l aducă numaidecât din urmă. 

Moş Ilia Alapin pusese numai o întrebare: dacă trebuie să-l aducă viu pe 
jupân Mihu. 

— Logofătul e subt apărarea măriei sale, răspunsese părintele 
arhimandrit Amfilohie. În cartea pe care ţi-am dat-o şi pe care o porţi, se 
află scris un jurământ al măriei sale. Deci pe logofătul Mihu trebuie să-l 
ducem întreg. Mă tem că Domnia va ocroti asemenea răutate îmbătrânită, 
pe când Niculăieș Albu a căzut dintr-o prostie a tinereţii. 

Sfârșitul acestei isprăvi a lui Simion Jder și a Jderului celui mic a 
dovedit un alt ascuţiş tainic al întocmirilor măriei sale. De la curtea din 
Volcineţ până la hotarul Ţării Moldovei era cale destul de depărtată; iar 
zvonurile umblă mai repede decât săniile. Deci castelani și căpitani ai 
Craiului, aflând despre o asemenea lovitură necugetată în mijlocul puterilor 
Crăiei, au încălecat cu grabă luând urma acelei cete ce fugea spre miazăzi. 

Cei dintăi cazaci uşori au ajuns pe Simion la două zile de umblet și s-au 
învăluit asupra lui, întârziindu-l și pricinuindu-i oarecare pagubă de oameni. 
Dincolo de Colomeea l-au ajuns și husarii lui pan Vladislav Komarovski, 
căpitan al Craiului, lângă care se adăugase, în ceasul din urmă, și pan 
Tadeus, castelanul, cu mazurii. Postelnicul a făcut numaidecât față, primind 
harțul, ca să lese timp săniilor să fugă înainte. Dacă într-acel sfârşit de zi nu 


s-ar fi arătat călărimea hatmanului Petrea, repezită grabnic de pe Ceremuș 
într-ajutor, ieşirea Jderilor din olatul Craiului ar fi fost îndoielnică, cu toate 
vredniciile despre care vorbesc şi pe care le dovedesc poveştile. 

Hatmanul Petrea a împins numaidecât îndărăt pe călăreţii leși, punând 
stăpânire în numele măriei sale Ştefan-Vodă pe șaizeci de sate și opt târguri 
din Pocuția veche, care fusese cândva sub judeţul lui Alexandru-Vodă 
Bătrânul. În acest hotar nou au hălăduit și săniile cu prada cea uşoară şi cu 
adaosurile de jupânese ceva mai grele. Tot acolo a hălăduit și moş Ilia 
Alapin, însă fără logofăt. Şi au ţinut sfat, la un foc de popas, comisul 
Manole Jder şi starostele Nechifor cu părintele Nicodim de la sfânta 
mănăstire Neamţu. 

Era într-o după-amiază cu soare strălucit. Vântul începuse a sufla 
dinspre Moldova încă din ajun, iar acuma venea cald, topind deodată 
omăturile. Pâraiele curgeau prin toate râpile. La focul de sub Halm, în 
vederea târgului Zăbrăuţi, bătrânii închinau în sănătatea sfinţitului 
Amfilohie vinars din ploscă, dorind să afle de la sfinţia sa unele și altele. 

— Am dori mai cu samă noi să știm, întrebă comisul Manole, care ar 
putea să fie răsplăţile unor slujitori cu dreptate ai măriei sale? 

— Răsplăţile măriei sale nu pot fi decât bune... zâmbi sfințitul 
arhimandrit. 

— Așa socot şi eu. Avem dintru-ntăi nunta feciorului nostru neguţătorul. 
Aicea are amestec mult jupâneasa Ilisafta; dar avem să intrăm cu mare 
supărare şi mânie la noi la Timiş şi dumneaei n-are să aibă multă cutezare 
de vorbă. Este însă altă nuntă, la care are cuvânt hotărât numai luminăţia sa 
Vodă. De aici chibzuiesc eu că poate ieși amărăciune pentru alt fiu al nostru. 

— Într-adevăr, încuviință părintele Amfilohie, ar fi greu de crezut că 
măria sa dintr-odată să se înduplece şi să-și schimbe hotărârile cele vechi în 
privinţa fetei lui laţco. Totuși, uitându-mă eu de două zile la această 
jupâniţă, cercetând cum vorbeşte, cum se uită și cum se mișcă, socot că e în 
stare să bată din picior în faţa măriei sale; iar măria sa ce-ar putea face, 
decât să zâmbească de nebunia ei și s-o mângâie pe frunte? Să n-ai grijă, 
cinstite comise Manole, toate sânt scrise în stele, în lucruri și-n oameni. 

— Poate fi şi aşa, oftă comisul. Unele sânt scrise şi-n ceaslovul fiului 
nostru, părintele Nicodim. 

Părintele Nicodim încuviință din cap, îndesându-și în piept barba și 
cugetând că, în adevăr, pe foaia de la sfârșitul ceaslovului său, deschis pe 
măsuţă, în chilia de la Neamţu, mai are de însemnat una. 


Mai întăi a scris de cutremur. Pe urmă, despre nunta domnească. 

Acuma vine alta la rând: 

«Când am fost în [ara Leşască, luna octomvrie, anul de la Hristos 
1472.» 

La căruțele slujitorilor era vorbă şi haz. O clipă se arătă în soare, de subt 
un coviltir, obrazul bălai al jupâniţei Maruşca. Atuncea găsi de cuviință să 
mormăiască starostele Nechifor: 

— Ptiu, drace! 

Minunea iernii fugea pretutindeni la vale, scânteind în lumină. Vântul 
cald, vestind vara Sfinţilor Arhangheli, învăluia vâlvătăile focurilor. Un 
slujitor tânăr cânta, lucrând la schimbul tălpilor de sănii și la aşezarea 
roţilor: 


Nistrule, pe malul tău 
Creşte-or iarbă și dudău... 
Iarba creşte şi-nflorește, 
Inimioara putrezește. 

CAPITOLUL I 


PE BĂTRÂNUL MANOLE PĂR-NEGRU ÎL DOR ŞALELE 


Pe bătrânul Manole Păr-Negru îl dor șalele. De când măria sa Vodă a 
binevoit a-i îngădui hodină în sălașul lui de la Timiș, dăruindu-i şi imașurile 
cele mari de la Prut, în ţinutul Iaşilor, comisul își simţește încheieturile 
scârțâind şi mai ales îl dor șalele. Căci nu mai stă hojma în şa ca altădată, și 
nu se mai supără și nu se mai frământă, și nu mai dă porunci cu strășnicie, 
şi nu mai are griji zi și noapte pentru herghelie și harmasarii domnești. 
Acuma bacii umblă cu oile de la munte la bălțile Prutului şi scutarii îi dau 
samă de toate, înfăţișându-se la poruncile sale din trei în trei luni; și 
vatamanii lui de la tamazlăcurile de boi din aceleași pășuni dintre gârlele 
Jijiei îi aduc aşijderea sămi cuviincioase şi-i dau socoteală pentru marfa 
gata să purceadă în tot anul cătră târgul cel mare al nemților, la Danţig. Îi 
vine ştire bună și despre peștele închis în Bălți în fiece primăvară, pe care 
măjerii îl prind apoi cu hărnicie în cap de vară la Sânpetru. Toamna, află şi 
câte sloiuri de ceară se pot neguţa în prisăcile ce are la apa Moldovei cât şi 
la apa Prutului. Și numai un drum se nevoiește a face, fie la Suceava fie la 
Liov, ca să-l întâlnească pe Dămian, feciorul său, mare neguţător în ţară 
străină, şi să primească gălbinii ce i se cuvin. Căci pentru negoţurile sale cu 
limbile străine se îngrijește acest vrednic fecior al său. Însă având toate, și 
toate umblându-i cu îmbielșugare, primindu-și banii pe ciurde, şi dulceaţa 
oilor, şi mierea albinelor, şi vama morilor, și peștele sărat, și toate bunătăţile 
de care l-a învrednicit mila lui Dumnezeu și a lui Vodă, îşi simte puterile 
scăzând, îl dor şalele și cu zâmbet mâhnit îşi aduce aminte de zburdăciunile 
tinereții. 

Uneori îi vine câte-o supărare gândindu-se că încă nu i se cuvenea 
asemenea rânduială la care l-a supus hotărârea măriei sale. L-a văzut de 
câteva ori pe Vodă, după bătăliile din Ţara Românească şi de la Cetatea 
Dâmboviţii. La aceste fapte de arme s-a învrednicit şi el însuși a lua parte, 
şi nu s-a putut spune nici o clipă că sabia sa a fost mai puţin harnică decât a 
feciorilor săi. Tocmai din pricina asta s-a bucurat măria sa cu gând bun 
asupra vechiului său slujitor. Miluindu-l, măria sa a socotit că-i face 
dreptate. Așezându-l pe Simion comis la herghelia domnească, măria sa a 
fost încredinţat că-i face bătrânului său credincios de două ori dreptate. Și 


dându-i şi lui Jder cel mic slujba ce avusese Simion, Vodă chibzuise că 
mulțămirea bătrânului va fi sporită. Într-adevăr, mulțămirea îi fusese sporită 
lui jupân Manole Păr-Negru; și îndârjirea nu-i venea decât când vedea pe 
alții poruncind şi rânduind acolo unde el rânduise şi poruncise atâţia ani. 
Porunceau și rânduiau feciorii săi; totuși nu-i era îndămână să audă pe alţii 
poruncind, iar el să tacă. Decât să se mai suie la grajdurile domnești, să-i 
vie supărare, nu-i mai bine să-şi vadă de ale sale treburi la curtea sa din 
Timiş? Dar aici toate merg bine pe de o parte; iar pe de altă parte aici 
porunceşte altă putere, pe care domnia sa nu s-a simţit niciodată în stare s-o 
domolească și s-o împuţineze. În curtea de la Timiş e mare şi tare jupâneasa 
Ilisafta. Măria sa Vodă Ștefan la Suceava, iar jupâneasa Ilisafta la Timiş. Să 
se ducă la oi în munte ori la șes, lui jupân Manole nu i-i îndămână, căci 
domnia sa în toată viața s-a îndeletnicit cu altele. Să se așeze la 
tamazlăcurile de boi iarăși nu i se părea îndeletnicire cuviincioasă. Se duce 
numai să-și arate slugilor obrazul, și se întoarce. Drumurile de negoţ iar îi 
sânt puţine, la soroace rânduite. Vânătorile măriei sale, iarăși, s-au 
împuţinat de când măria sa a început a bate războaie, deci nici din partea 
asta domnia sa n-are mulțămire. Îi rămân vechile sale harțuri cu jupâneasa 
Ilisafta. Lehamite i-a fost de ele totdeauna și i-i lehamite şi acuma. Aşa că s- 
a înfățișat în vremea din urmă de vreo două ori la Vodă, cu gând să ceară o 
izbăvire. Dar cum să spuie că măria sa n-a săvârşit o faptă bună şi dreaptă? 
Văzând pe vechiul său slujitor, Vodă se bucura; şi găsea de cuviinţă, şi 
jupân Manole să se bucure, uitându-și îndârjirile. 

Din rânduiala asta nouă i se trăgea comisului durerea de şale şi, de cum 
înflorise în şesul Moldovei primăvară nouă, domnia sa cugeta cum să facă 
şi să dreagă ca să-şi meremetisească ființa. Nu voia cu nici un chip să se 
deie biruit vârstei. Cu cât se dezvălea primăvara, cu atât domnia sa era mai 
posomorât. Şi n-avea deocamdată alt chip decât să primească războiul 
jupânesei Ilisafta. Cu asta-i mai trecea vremea. Asta punea în el şi destulă 
mânie ca să se mai abată pe la comisii cei tineri, să le dea ocol, să-i pri- 
vegheze cu nemulțămire şi să cârnească din nas cu împunsături de vorbe la 
toate câte puneau ei la cale. Comisii cei tineri nu-i ţineau piept; îl lăsau să 
grăiască şi-şi plecau frunţile așteptându-l să se întoarcă la ale sale. Ei 
rămâneau să facă ce ştiau şi cum ştiau, iar comisul Manole se întorcea la 
războiul său cel neistovit. De-un timp şi jupâneasa llisafta se minuna 
văzându-l așa de ţăpoş și cu clonţ așa de tare. 


În dimineaţa aceea de Sânpetru, după ce s-au întors de la sfânta biserică, 
bătrânii au avut un ceas de alinare, privind cu sufletele îmblânzite livada cu 
cireșii în pârgă şi ascultând zuzuitul albinelor care treceau ca un șuvoi înalt 
de la prisacă spre fânaţurile din şes şi îndărăt. Ziua era însorită, vânt nu 
adia; cătră munţi se împânzea o ușoară pâclă albăstrie, iar cătră miazăzi- 
răsărit era o depărtare adâncă sub cer de secetă. 

— În Ţara-de-Jos n-a plouat de trei săptămâni... mormăi bătrânul. 

Jupâneasa Ilisafta suspină, fără să privească pe soţul său: 

— Cinstite comise Manole, cu puterea lui Dumnezeu nu ne putem pune. 

— Asta-i numaidecât, răspunse îngăduitor comisul; mulțămesc 
Domnului Dumnezeu dimineaţa și sara pentru milosârdia sa. 

— Atuncea de ce te plângi? 

— Nu mă plâng, jupâneasă Ilisaftă. Jijia și Prutul au avut revărsări în 
primăvara asta, și unde a stat apa, acuma-i iarba ca peria. Despre partea asta 
toate-s bune. Numai spun oamenii de la câmp că-i suferință din partea 
malaiului. Sămânţa sămănată stă ca-n piatră. Dar este vreme și pentru asta. 
Și dacă dă Dumnezeu ploaie, se dreg și celelalte pâni. În tabără la Vaslui, 
Vodă a poruncit preoţilor să iasă cu icoanele. 

— Ce-i pasă măriei sale? 

— Îi pasă; jitnicerii măriei sale cumpără pasat şi grâu. S-aude că să steie 
taberile acolo toată vara. 

— Unde? La Vaslui? 

— La Vaslui. 

— Doamne, comise, stau și mă întreb câteodată: ce-o fi făcând măriei 
sale trebuinţă atâta război şi atâta tabără? 

— Îi face trebuinţă căci aşa-i pofta măriei sale. Cei care ştiu, să tacă; cei 
care nu pricep, să nu s-amestece. 

— Așa spui dumneata, comise? 

— Așa spun. 

— Îţi trebuie domniei tale război? 

— Dacă-i trebuie măriei sale, îmi trebuie și mie; de ce să nu-mi 
trebuiască? 

Încreţindu-și fruntea și încrucișându-şi uşor privirile, jupâneasa Ilisafta 
vorbi cătră stâlpul pridvorului, cu mare mirare și clătinându-și căița încă 
împodobită cu broboadă de borangic: 

— Doamne Maica Domnului, oare de ce sânt așa unii dintre barbaţii pe 
care i-a făcut Dumnezeu? Mai cu samă mi se pare ciudat că poftesc război 


unii care se tânguiesc ziua şi noaptea cum că i-ar durea șalele. 

— Jupâneasă Ilisaftă, precât ştiu eu, nu se tânguiesc ziua şi noaptea. Se 
tânguiesc numai așa, din când în când. Dac-a binevoi Domnul Dumnezeu, 
au să se tămăduiască. Au trimes răspuns la vraci; au primit răspuns, ş-are să 
le vie şi leacul, să n-ai domnia ta, jupâneasă Ilisaftă, nici o grijă. 

— Ba grijă am, ca de-o soţie cu care trăiesc pedepsindu-mă de-atâţia 
ani, care mi-a scos peri albi, şi mă amărăşte, vai de sufleţelul meu cât mă 
amărăşte; am grijă numaicât mă mir ce vraci și leacuri pot fi pentru boală de 
bătrâneţă. Vrere-aş și eu să mă lecuiesc și nu cred să pot. 

— Crede, jupâneasă Ilisaftă, ş-ai să poți. 

— Ba n-oi crede. Și mira-m-aş să se întâmple asemenea minune altora. 

— Ai să vezi ş-ai să crezi, jupâneasă lIlisaftă. Măria sa are nevoie de 
oșteni, deci se cuvine bătrânilor să întinerească 

— Vra să zică, de asta îţi trebuie război? 


— De asta. 
— Of! apoi atuncea, comise Manole, din războaie în războaie — căci 
văd că măria sa le întețeşte. — din războaie în războaie ai să tot întinereşti 


şi-ai să te zburătăcești iar, pe când eu am să rămân tot la Timiș, prăpădită și 
uitată. Aşa mi-a fost scris, pesemne, mai ales de când luminăţia sa Ştefan- 
Vodă a apucat cu asemenea putere domnia Ţării Moldovei. De-o vreme nu 
se mai satură. Văzutu-s-a şi pomenitu-s-a oare balaur mai cumplit decât 
luminăţia sa? Nu ştie de tihna mea, nu vrea să cunoască niciodată nevoia 
altui suflet. N-a tăcut un crainic în Ţara-de-Sus şi porneşte altul în Ţara-de- 
Jos. S-a dus și a ridicat din Secuime pe măria sa Petru-Vodă: iaca, azi îi 
facem pomenirea și ne rugăm la prea curata Fecioară să puie cuvânt pentru 
iertarea pacatelor pe care le-a avut. A bătut război cu Riga Matiaș. A bătut 
război cu tatarii. A prins a-i cărunţi părul: a pornit război cu Radu-Vodă de 
la munteni, ca să-și agonisească ochi căprii... 

— Jupâneasă Ilisaftă, mormăi cu mânie comisul Manole, muierile ar 
face bine să nu s-amestece în treburile barbaților și domnilor. 

— Aşa zici dumneata, comise Manole. — să nu se amestece? 

— Aşa zic eu, jupâneasă Ilisaftă, să nu se amestece. Mai bine să tacă, să 
păzească cloştele şi să privegheze stativele. 

— Aşa spun unii, se întoarse jupâneasa cătră stâlpul pridvorului, însă mi 
se pare că au şi femeile un suflet ş-o judecată. Pe lângă cloşte și stative, au a 
naşte în dureri și a creşte copii. Și aceşti copii se fac mari, și bătrânii cu 
multă minte îi iau cu dânșii și-i învaţă meșteșugul săbiei. Şi saracei mame 


numai îi tremură inima că acei copii se duc și poate nu s-or mai întoarce. 
Dumnezeu, comise Manole, i-a făcut pentru altceva, nu pentru oștile măriei 
sale. 

— Pentru ce i-a făcut, jupâneasă Ilisaftă? 

— Domnul Dumnezeu i-a făcut ca să trăiască şi să se bucure şi ei de 
viață. Domnul Dumnezeu i-a făcut ca să cunoască dragostea și să-și 
găsească soție. Stăi, nu răspunde, nu te grăbi, căci ştiu ce vrei să spui. Vrei 
să spui că feciorii domniei tale s-au bucurat de asemenea daruri, afară de 
unul pe care l-am închinat lui Hristos și se află monah la sfânta mănăstire 
Neamţu. Eu ţi-oi răspunde că bucuria mea nu-i întreagă cât n-oi vedea pe 
mezin cu aceeași rânduială. 

— După cât înţeleg, jupâneasă Ilisaftă, vorbeşti despre Ionuţ 

— N-aș putea spune, comise Manole, că n-ai înţeles bine. 

— Şi după cât pricep, vrei să-l însori. 

— Doresc, comise Manole, după cum ţi-am mai spus. Și i-am spus şi 
băietului. Acuma-i barbat, nu-i băiet. Înţelege şi el, dar se află pe lume 
barbaţi mai vechi care se pun împotrivă. 

— Cum să-ţi spun, jupâneasă llisaftă? Se pun împotrivă, pentru c-au 
gustat din mâncarea asta o viaţă întreagă şi nu pot aduce mărturie de 
bunătatea ei. 

— Știu, comise Manole, ştiu, saraca de mine! asta-i răsplata mea pentru 
lacrimile și privegherile mele cât am fost tânără şi pentru câte am îndurat o 
viaţă întreagă. Tiran ai fost şi tiran ai să rămii și eu nu pot pune în casa asta 
o vorbă înainte, fără să stai împotrivă. Ba încă te și jâmbezi ca acuma si te 
uiţi la mine ca de departe, aducându-mi aminte că acest pui orfan de care 
îmi tremură mie acuma inima, nu-i pui din acest cuib. Chiar pui de cuc să 
fie, dar Maica Domnului l-a dat grijii mele, și numai eu i-am fost mama 
care lui i-a lipsit. De aceea am și avut pentru dânsul mai multă jale şi milă. 
Fiind pui săriman trimes sufletului meu, am mai multă putere asupra lui 
decât comişii cei vechi (nu te holba aşa la mine, comise, că nu mă sparii); 
mai multă putere asupra lui decât comișii cei vechi: asta s-o ştii. Comişii cei 
vechi ar face bine să m-asculte, după o viaţă de nacazuri ce-am trăit cu ei. 
Dacă nu m-ascultă pe mine, să ia aminte că, între cei doi cireşi rotaţi care se 
văd înaintea noastră în livadă, tot zboară cucul cel bătrân care a cântat 
primăvara asta. A cântat ş-a cântat de părea că se omoară. Până ce s-au copt 
cireşele. Acuma, după ce se coc cireşele, ş-a gustat din cireşe, se tot aşează 
într-un prasad strâmb între cei doi pomi întru care hălăduia și tot cearcă să 


cânte şi se screme degeaba, căci a răgușit de câte cireşe a mâncat. Așa și cu 
acei comiși care se tot tânguie că-i dor șalele. Le-a venit vremea, ca și 
cucului celui bătrân. Stăi, comise, şi lasă-mă să vorbesc, că atâta mi-a mai 
rămas pe lumea asta. Eu vorbesc şi dumneata te pui împotrivă. Vrei domnia 
ta să spui că nu-i adevărat ce-am spus? Nu-i adevărat c-aţi luat un fecioraș 
crud la toate blăstămăţiile câte aţi săvârşit? 

— Ce-am săvârşit noi, ca nişte oameni ai lui Vodă, a săvârşit şi el; asta-i 
legea lui. 

— Ba nu-i aşa, că era un prunc când l-aţi dus cu dumneavoastră. 

— L-am luat la învăţătură și i-a plăcut. 

— Ce putea să-i placă? Să vadă cum hăituiţi ca pe o sălbătăciune pe 
Petru-Vodă şi-l împresuraţi și-l prindeţi și-l puneţi sub sabie? 

— Lasă că n-a fost, — dar putea să fie. Lui Petru-Vodă i s-a făcut judeţ, 
cum scrie la carte. A omorât pe fratele său Bogdan-Vodă. Cine face, face-i- 
se. Sânge pentru sânge. lar după ce l-a judecat, măria sa Ștefan şi-a luat 
canon să ajuneze nouă ani vinerile. 

— A fi, dar judeţul e al lui Dumnezeu, nu al oamenilor. 

— Pe pământ, judeţul e al lui Vodă. 

— Şi bine-i, mă rog, că l-aţi dus în Ţara Muntenească, amestecându-l 
într-atâtea și într-atâtea, de era să-și piardă capul? 

— Însă nu şi l-a pierdut, comisoaie Ilisaftă, căci are braţ vrednic. 

— Nu şi l-a pierdut, căci am stat eu în genunchi ziua şi noaptea 
lăcrămând şi rugându-mă la Maica lui Dumnezeu, să ia subt aripa sa 
milostivă nu numai pe cei tineri, comise Manole, ci şi pe cei bătrâni, care 
mă înfruntă acuma. Ce l-aţi putut învăţa acolo? Să hăituiască pe Radu-Vodă, 
cum aţi hăituit pe Petru-Vodă? Aţi hăituit cerb ş-aţi prins ciute. Ce i-au 
trebuit măriei sale Doamna și domniţele Radului-Vodă? Putea să-i ieie 
averile, cum le-a luat; dar pe femei să le lese. Așa încât s-a umplut Țara 
Moldovei de doamne şi domniţe. Am auzit că domniţa Maria... 

— Află că domniţa Maria e o copilă, jupâneasă Ilisaftă. 

— Va fi fiind. Dar eu am auzit că ia așa se uită ţintă drept în ochii măriei 
sale Ștefan. Apoi treabă-i asta, comise Manole? Spune și dumneata. 
Adicătelea, dumneata ştiu eu ce vei spune, că te cunosc. 

— De aceea nu spun nimica și tac. Domnul meu ştie ce face şi face bine. 

— Unele le face bine, comise Manole, însă altele nu le face bine. Dar 
asta-i altă belea. Pe mine mă dor altele. Alinte-se măria sa cu câte doamne 
şi împărătițe pofteşte, eu grija măriei sale n-o am. 


— Se şi vede, Ilisaftă. 

— Eu grija măriei sale n-o am, comise. Eu mă îngrijesc de pruncul 
sufletului meu şi doresc să-l văd așezat la casa lui, cu soţie; pe urmă pun 
mânile pe piept şi închid ochii. Tac de-a pururi și scapi de mine. 

— Vin şi eu după tine, Ilisaftă, n-ai grijă, căci și zilele mele sânt 
numărate. Ba încă se poate să mă înfățișez eu întăi și întăi în acel loc de 
liniște şi de tăcere după care râvnesc. 

Comisul oftă prelung și jupâneasa Ilisafta îl privi c-o înduioșare trezită 
în ochii ei frumoși. 

— Ah, comise Manole, îngână ea, nu uita de învăţătura din veac, care 
spune că să te temi de muierea care tace, nu de cea care vorbeşte. 

— Ilisaftă, am învăţat să nu mă tem de nimica, se îndârji bătrânul comis. 
Eu zic să leşi băietul până ce i-a veni vremea. Așa te-ai zbătut și te-ai 
frământat cu nora dumnitale Marușca. Aţi dat lui Simion să beie atâtea 
buruieni fierte până ce i-a venit greață. Te-ai ostenit la toate schiturile din 
munte; ai adus, pe lângă Chira dumnitale, toate babele meștere câte s-au 
aflat în nouă ţinuturi. Ei și? Când a venit vremea ş-a dat Dumnezeu, — 
lucrul s-a făcut, ş-ai să ai nepot. Venea și fără atâta străduințţă a dumnitale. 

— Ba numai după strădaniile, doftoriile și rugăciunile mele s-a făcut, 
comise Manole. Cu strădaniile și rugăciunile mele are să se facă și ce 
doresc eu pentru Ionuț, comise. Și ce vreau eu, comise, află că se 
îndeplineşte, deoarece am sprijin pe Maica Domnului. Și nu cuteza a fi 
nătâng, cinstite comise, față de porunca sfântă. Şi mai multe să nu spui, 
comise Manole, căci iaca, se umple ulița de lume și ne vin oaspeţi. Cum or 
intra, să nu te găsească posomorât, cum ai narav să stai câteodată. De 
paloşele turcilor poţi muri; de vorbele Ilisaftei, nu. 

— Mulţămesc Domnului Dumnezeu... oftă comisul iarăși. 

— De ce mulțămeşti? 

— Că a pus tuturor lucrurilor de pe lumea asta sfârşit. 

— Mulţămește-i și pentru Ilisafta, Manole, zâmbi subţire comisoaia. 

— Îi mulțămesc, comisoaie, căci astfel am primit învăţătura să preţuiesc, 
după multă vorbă, un ceas de tăcere. 

Pe sub teii înfloriți de la poartă, intra Nechifor Căliman, starostele. 
Purta, ca şi comisul, strai de șşiac sur şi comanac de noaten. N-avea pe el 
nici un semn de oștean și ţinea în dreapta toiag. Se închină cuviincios cătră 
cinstitul comis Manole și cătră dumneaei comisoaia Ilisafta. 


Foarte s-au bucurat comisul și comisoaia de sosirea unui oaspete ca 
Nechifor Căliman, starostele. În drum se mai opriseră câţiva gospodari, 
îmbrăcaţi curat ca într-o zi sfântă. Între ei se afla și părintele Dragomir, cu 
dascălul său Pamfil, care şi ei îşi vestiseră venirea şi-și pregăteau intrarea la 
curtea comisului. Acuma mai stăteau o clipă cu oamenii, grăind de vreme, 
de holde, de oi și vite, și mai cu samă de năcazuri. 

Căliman starostele, după ce-și făcu închinăciunea de cuviinţă, se așeză 
pe laiţa unde avea el obicei să steie de câte ori venea la prietinii săi comisul 
şi comisoaia. 

— Despre ce umblă vorbele la Timiș? întrebă el cu voie-bună. 

Fără a aștepta răspuns, se întoarse cătră comisul Manole, ca să-i dea o 
veste așteptată. 

— Cinstite comise Manole, urmă el, am primit ştire că-ţi vine azi 
doftoria. 

Jupâneasa Ilisafta răsări din locul ei. 

— Care doftorie? 

— Doftoria cinstitului comis, răspunse rânjind starostele. Pentru durere 
de şale. 

Comisioaia se miră nespus: 

— Care doftorie? Cine o aduce? 

— Jupâneasă lIlisaftă, se închină spre ea starostele Nechifor; numai un 
ceas de vreme ai s-aştepţi ş-ai s-o vezi. N-o aduce nimene ca pe o doftorie; 
cât numai o călăuzeşte, căci vine ea singură. 

Auzind o cimilitură ca aceea, despre care n-avea ştiinţă, de şi într-o viață 
de om auzise atâtea, comisoaia Ilisafta s-a întors spre stâlpul său privindu-l 
Cruciș. 

— Cinstite staroste, întrebă ea cu grabă şi cu ascuţime; gâcitoare să fie 
asta? 

— Nu-i gâcitoare, ci doftorie; ai s-o vezi ș-ai să te bucuri, jupâneasă 
Ilisaftă, se veseli starostele Nechifor. Mai mult decât atâta nu pot spune, 
căci îmi poruncește comisul Manole să tac ca pământul. 

— Bine cunoaşteţi toate şi bine vă înţelegeţi, îi întoarse cuvânt aprins 
jupâneasa. Eu stau aicea ca într-o sălbătăcie, tac şi nu știu nici nu spun 
nimic, iar domniile voastre bărbaţii ştiţi şi vorbiţi toate. Poate știi ceva, 
staroste Nechifor, despre Ionuţ? N-ai auzit că-i vorba să-l însurăm? 

— Ptiu, drace! Eu socot, jupâneasă Ilisaftă, că un holteiaș ca Ionuț mai 
poate aștepta pân' ce-or trece războaiele, ș-apoi s-a aşeza după aceea, dacă 


i-a veni gust. 

— Asta nu-i gust, staroste; asta-i datorie de creştin. 

— Aşa-i, jupâneasă Ilisaftă; dar eu ţi-oi spune dumnitale că, dacă-i prea 
devreme, e cu suferinţă; dacă-i prea târziu, e cu oftări. Asta-i pozna cea mai 
mare, oameni buni. 

— Cum grăieşti dumneata, staroste? Se ascuţi spre el jupâneasa Ilisafta. 
Îţi face semne comisul? 

— Îmi face, răspunse cu supunere Nechifor Căliman; dacă-mi face de 
ce-aş spune că nu-mi face? Domnia ta, precât înţeleg, vrei așa, iar domnia 
sa vrea altfel. Unul îl trage într-o parte altul în alta, și băietul stă pe loc. 

— Nu-i băiet, staroste, e barbat. 

— Cine-i barbat? Ionuț? Asta-i altă poznă, oameni buni: ptiu, drace! 

Comisul se veseli în jilțul său, comisoaia zâmbi şi ea cam acru. Cucul 
cel bătrân începu să gârâie răgușşit în prasad. 

— Îl auzi, comise? întrebă jupâneasa Ilisafta. 

— Îl aud, Ilisaftă... oftă bătrânul Manole Păr-Negru. Văd că vine pe sub 
păretele de-afară o femeie din sat de la Timiş, o aduce Chira. Are vreo 
nevoie de-un ajutor ori de-un sfat, jupâneasă Ilisaftă. 

— Atuncea să îndrăznească a păşi aici... hotărî ascuţit comisoaia. Eu am 
sfat cu domnia voastră, nu vă pot lăsa singuri. Aştept și pe părintele 
Dragomir, şi pe dascalul Pamfil: văd că mântuie vorba cu gospodarii şi și-au 
răsucit grumazurile într-acoace. Ce vrei, nevastă? Tu eşti Călina lui 
Gheorghieș Alistar? 

— Eu sânt, dragă nânașă; văd că nu m-ai uitat şi te milostiveşti a-ți 
aduce aminte de mine. 

— Nu te-am uitat: spune ce nacaz ai. 

Femeia era încă tânără, curat îmbrăcată cu catrinţă și iie. Se sfia, cu 
mâna la gură, de obrazurile bărboase ale boierilor din pridvor. Ea nu era 
decât o ființă din mișei, nevastă a unui argat de pe moşie. Cu toate acestea, 
avea un suflet şi o suferință — şi căta sfat unde ştia că-l găseşte. De la 
pragul jupânesei Ilisafta nu se întorcea nimenea nemângâiat. Nu se afla în 
acea parte de ţară suflet mai blajin decât al comisoaiei. 

— Nu te sfii, Călină; îți dau eu deslegare să grăiești. Femeia urma să 
tacă. 

— Te asupreşte Gheorghieș Alistar? Ori te ucide? 

— Sărut dreapta, nânașă. Ba. 

— Nu-ţi dă ce-ţi trebuie? Nevasta își strânse mai tare buzele. 


— Şi-a încurcat cărările prin alte părți? 

Călinei lui Gheorghieş îi zbucniră deodată lacrimile, în tăcere, fără nici 
un cuvânt, fără nici un suspin. Îşi plecase fruntea cătră umărul stâng, 
ruşinată. Comisul şi starostele priveau ca de departe, răsturnaţi în speteze, la 
locurile lor. 

Jupâneasa Ilisafta urmă a ispiti pe nevastă. 

— Ai făcut ceva? 

— Ba. Am venit să cer sfat, murmură femeia. Zice că-i bine să mă duc 
să dau acatist şi să mă rog la Sfântul Onofrei, la un schit care se chiamă 
Sihăstria. 

— Într-adevăr, răspunse domol şi cu luare-aminte jupâneasa Ilisafta; se 
află un schit Sihăstria şi este acolo o icoană a lui Sfântu Onofrei. Iar eu nu 
te sfătuiesc, fină, să te duci să te rogi la un bărbat, oricât de sfânt ar fi el. 
Corb la corb nu-și scoate ochii: vorba asta s-o ştii de la mine. Pentru 
suferința ta du-te la Neamţu şi roagă-te Maicii Domnului, făcătoarea de 
minuni. 

Muierea se închină suspinând și sărutând cu buzele ţuguiate dreapta 
jupânesei Ilisafta. Se întoarse spre nana Chira, care încuviința cu şoapte 
pripite sfatul, și amândouă se traseră înapoi spre cuhnie. 

Comisoaia n-avu vreme să se bucure de izbândă. Privi numai o clipă pe 
potrivnicii săi şi îndată după asta fu nevoită să iasă întru întâmpinarea 
sfinţiei sale părintelui Dragomir, care venea domol, cu dascalul Pamfil în 
urma sa. 

Mare uimire a cuprins iarăşi pe jupâneasa Ilisafta, când dascalul Pamfil, 
după închinarea de bun-sosit, şi după ce s-aşezat pe laiţă lângă staroste, a 
deschis gura și a clămpănit ciudate vorbe pe care le mai auzise: 

— Cinstite comise Manole, s-a primit înştiinţare că vine doftoria. 

— Bună veste, s-a bucurat bătrânul Manole Păr-Negru. Vorba a rămas 
aici — ca un ou răsclocit: stă netrebnic și n-a mai ieși din el pui până la 
învierea a doua, şi nici atunci. Să nu crăpi de năduh? se muncea în sine cu 
gândul jupâneasa Ilisafta. Au câteodată barbaţii aceştia câte-o taină în care 
nu poți intra, cum nu poţi pătrunde în stâncă. Nu-i departe dumneaei de a 
crede că să fie o punere la cale a lor, numai așa, ca s-o fiarbă pe ea. Să nu 
mai aibă astâmpăr, să nu mai aibă hodină, până ce n-a afla. 

Dar de la cine să afle? Poate pe Ionuț să-l ispitească, de vreme ce trebuie 
să cadă la curte și Ionuț până la vremea amiezii. 


Ce spune şi părintele Dragomir? Doamne, iartă-mă: și popa ista parcă n- 
ar fi în toate minţile. 

— Eu socot să fie aici înaintea amiezii... grăiește moale părintele 
Dragomir. 

E vorba tot de acea doftorie; și bătrânul Manole se bucură și de vorba 
asta. El se bucură şi alţii se înveninează. Dar fie ce-a fi! Fie taină, fie 
minciună, fie punere la cale, — nu-i întreabă și nu mai cere lămurire, să ştie 
de bine că moare într-acest ceas! 

A început să adie o boare ușoară dinspre munte. Partea aceea de lume 
învăluită ca în hobot albastru s-a mai luminat parcă şi s-a mai apropiat. Pe 
când depărtările de la șesuri se tulbură ca-ntr-o bură de cenușă. Dascalul 
Pamfil se uită cu luare-aminte într-această schimbare a stihiilor; trage din 
chimir gromovnicul său învălit în ștergar alb, îl desface și-l cercetează. 

Cartea dascalului Pamfil e altă taină, cu slove ca furnicile și cu chipuri 
pe care nu le poate pricepe și desluşi nimeni altul decât el. Pe cât lămurea 
uneori părintele Dragomir, acel gromovnic a fost alcătuit de un schivnic de 
la Sfântul Munte Aton; iar un frate al dascalului Pamfil, monah trăitor 
acolo, l-a cumpărat de la schivnic cu preţ de doi harmasari buni. Când a 
venit la noi în ţară acel monah, frate al dascalului Pamfil, a lăsat aici 
gromovnicul și l-a învăţat pe Pamfil cum să-l înțeleagă. Luând de la Pamfil 
doi căluţi tretini răscumpărare, s-a dus, ş-apoi a şi murit acolo la Aton în 
sfânta mănăstire a Pantocratorului. De atuncea se folosește o parte din 
omenirea din Ţara-de-Sus de înțelepciunea scrisă în acel gromovnic. Ce-o fi 
fiind asta, cum va fi fiind scris, și cum poate ceti dascalul Pamfil — care 
nu-i decât un biet mişel ca toți mișeii — numai unul Dumnezeu poate şti. Se 
află pe lume, pesemne, asemenea ciudăţenii de care se folosesc cei slabi, ca 
să aibă har şi căutare la domni şi boieri. 

Arată cu mare pricepere dascalul Pamfil, bătând cu dosul palmei în 
gromovnicul deschis, mai întăi şi mai întăi, că — dacă se schimbă vremea 
din secetă în ploaie la sfârșitul lunii iunie în zodia racului — apoi are să tot 
ploaie vreme de patruzeci de zile. 

Rău a fost că nu plouă peste năcăjiţii din 'Ţara-de-Jos. N-are să fie bine 
că plouă prea mult, pentru năcăjiţi din Ţara-de-Sus. Căci 


Când se umplu fântânile 
Scad prisăcile și stânile. 


Aşa-i cumpăna: dacă se înalță într-o parte, se coboară în cealaltă. 

— Adevărat, adevărat scrie la carte... oftează părintele Dragomir, care 
nu-i deloc cărturar şi, precum se cunoaște, a învăţat pe derost sfenta slujbă 
şi tipicul. Se poate să nu fie cărturar nici dascalul Pamfil; însă cartea lui e 
carte, cartea e în stăpânirea lui, și în ea se află cuprinse toate înțelepciunile 
de la Solomon-Împărat şi de la Iraclie-Împărat. 

— Dacă plouă, nu-i rău, căci aşa vrea Dumnezeu, urmează dascalul 
Pamfil; şi filosofii au spus că nu s-a văzut niciodată foamete după anii 
ploioși. Iar dacă plouă, muntenii de la noi n-au a se plânge, căci 


Și din iarbă rea se poate scoate fân bun. 
Deasemeni plugarii cei buni ştiu că 


După Sângiorz 
Nu se mai samănă orz. 


lar cine n-a apucat a sămăna orz, să samene malai. In Țara Moldovei, 


Cu vin şi cu malai 
Poţi trăi o sută de ai. 


Să cunoască pivnicerii de la podgorii că 


Ploile de Sântămărie 
Vinul îl subție. 


Se mai scriu în gromovnic și alte adevăruri. De pildă că: «Toamna se 
numără bobocii şi se măsură grâul». Vorba asta îi place, nu ştiu de ce, 
părintelui Dragomir. Jupâneasa Ilisafta se miră — căci vorba asta e de când 
lumea și nici nu-i nevoie să mai fie scrisă și zugrăvită. 

Dascalul Pamfil mai găseşte ceva în bucoavna lui: 


După iarnă suparată, 
Vara râde... 


Dacă lepezi cojocul la Crăciun, 


ÎI îmbraci la Paşti. 


Iaca, asta i s-a întâmplat și dumneaei să cunoască, nu numai o dată într-o 
viaţă de om. Înţelepte lucruri scrie la gromovnic. Bine ar fi să se afle scris 
în acea carte veche ceva despre zodia lui Ionuț şi despre casa vieţii lui 
Ionuţ, adică despre însoţirea pe care o râvnește pentru dânsul cu atâta 
neastâmpăr comisoaia. 

— Se arată în gromovnic zodia lui Ionuț, dascale Pamfil? întreabă 
dumneaei, cu puţină îndoială. 

— Sărut dreapta, jupâneasă Ilisaftă, răspunde cu supunere dascălul; se 
arată; de ce să nu se arate? În gromovnicul meu se arată şi se proroceşte 
toate câte sânt pe lumea asta. Ţi-am arătat și domniei tale zodia în care te 
afli și s-a dovedit bună zodie. Am să-ți spun și despre zodia lui Ionuţ, al 
dumneavoastră, de ce să nu spun? 

— Cum ai crede dumneata, dascale, că s-ar arăta scris în carte acea 
zodie a lui Ionuț? întreabă cu glas scăzut şi repezit comisoaia Ilisafta. S-ar 
putea să nu i se arate căsnicie? 

— S-ar putea; căci unor oameni li-i scris pe obraz, şi-n ochi și-n frunte, 
că n-au a zidi casă şi nici vor avea feciori, să-i pomenească: după cum se 
spune şi-n cântarea de la sfânta mănăstire Neamţu pe care o cântă monahii: 


O, prea frumoasă pustie, 
Poftesc să te am soție... 


Însă, eu pe cât am putut cunoaște în ochii lui Jder cel mititel şi-n toate 
ale sale, n-are să cânte niciodată asemenea viers. Mai degrabă s-ar vedea 
din toate ale lui că are să biruiască două și trei femei. 

— Aşa crezi dumneata, dascale? Să nu te-audă comisul. 

— Ba eu îl aud, jupâneasă Ilisaftă, se veseli comisul Manole din jâlţul 
său; şi-mi place; dar să ştii că asta-i altă căciulă. 

— Știu, ştiu, oftă jupâneasa Ilisafta; asta a fost scris şi-n ochii altora. A 
dat Dumnezeu însă și s-au însurat. Așa va da Dumnezeu să se însoare şi 
Ionuţ. lar dumnitale, dascale Pamfil, dacă vii când e băietul aici, şi-mi spui 
întocmai ce doresc eu, să ştii că-ți dăruiesc un bărbăcuţ noaten, de soi de la 
Crâm. 

După aceste vorbe, jupâneasa lIlisafta Jderoaia n-a mai întârziat. S-a 
sculat cu grăbire și s-a dus să deie poruncă de colăcei proaspeţi, miere 


limpede și apă de izvor, pentru oaspeţii săi. Pe când se întorcea iar în 
pridvor, a băgat de samă că bătrânii stăteau cu capetele întoarse cătră colnic, 
de unde cobora poteca de la grajdurile domnești. S-a oprit ca fulgerată, 
stând și dumneaei cu luare-aminte, ca să vadă — încă departe — călăreț 
sprinten venind în pas domol pe cal murg. Cânta din frunză. 

— E Ionuţ... a şoptit ea c-o bucurie de tinereţă. 

Încă privea într-acolo, cucerită cu totul de bucuria sa, când s-a stârnit 
zarvă de câni la curte; şi-n poartă s-a oprit Zailic Uzum de la Dumesnic, cu 
ursul cel mare negru, pe care îl purta îmblânzit la iarmaroace de vreo 
douăzeci de ani. 

Tiganul, deşirat şi mai înalt decât poarta, se purta încă semeţ şi cu plete 
negre, măcar că împlinise șaptezeci de ani. Cu glas răgușit și răstit își 
îndemna ursul să se închine cătră boieri: 

— Ploconeşte-te frumos, Vasile, la cinstitul comis. Ursul s-a ridicat în 
două brânci, alături de stăpânul său Zailic, şi s-a închinat cătră pridvor. 

Comisoaia părăsise din vedere pe Ionuț și se întorsese cătră minunea de 
la poartă. Cinstitul comis s-a sculat din locul său, a ieșit din pridvor, ș-a 
strigat poruncă la argaţi să stăpânească bine cânii. După aceea s-a dus 
împotriva ursului, care se lăsase iar în patru brânci și intra cuminte pe 
portiță, după ţigan. 

Neaşteptată vedenie i s-a arătat apoi jupânesei Ilisafta. Cinstitul comis s- 
a lăsat dintrodată pe pajiște, cu pântecele la pământ şi cu braţele împreunate 
sub frunte. La porunca ursarului, Vasile a pășit cu mișcări line în spatele 
comisului ş-a început a-l călca, pipăindu-l oarecum, de la șale spre grumaz 
şi iar la şale. Oaspeţii din pridvor se ridicaseră şi se uitau, mușcând colăceii 
proaspeţi, cum se mișcă iscusit doftoria vie deasupra ciolanelor bătrâne ale 
comisului... 

— Iaca, asta încă n-am văzut-o, a mărturisit cu umilință jupâneasa 
Ilisafta. De auzit am fost auzit; dar încă n-am văzut. Se va fi spăriind 
durerea de asemenea dihanie fioroasă? Totuși văd că-i un urs blând și 
înţelept. Va fi având el meşteşug să deie bătrâneţii iarăşi macar o parte din 
puterile tinereţii? Dacă vrea Dumnezeu, se poate şi asta. 

Jupâneasa Ilisafta își ridică ochii spre cerul amiezii, pocni din palme, 
apoi îşi făcu cruce clătinându-și căița naltă împodobită cu borangic... 

Însă, cu toată uluiala ei de-o clipă, nu putea uita pe cel care venea călare 
legănat și cântând din frunză, pe sub fagi. Ionuț al ei, puiul străin, mai drag 
decât copiii durerii sale drepţi, cei care erau carne din carnea sa şi sânge din 


sângele său. Cum își tot înturna ochii spre poartă, aşteptându-l din clipă în 
clipă, îl și văzu sosind, cu dreapta în șold şi cu gugiumanul pe-o 
sprânceană. Ajuns în dreptul porţii, îşi strunise calul poprindu-l şi se 
înălţase în scări, ca să vadă mai bine ce adunare de oameni şi ce petrecere s- 
a iscat la curtea marelui comis. Într-o clipă înţelesese şi i se arătase pe 
obrazul ars de soare zâmbetul lui, după care se prăpădea jupâneasa Ilisafta. 
Ptiu! ptiu! Șopti ea într-ascuns. Să nu fie de deochi! Falnic barbat crește din 
Ionuț. Râdea cu toţi dinţii, sub mustaţa îngroșată. Își arcuise sprâncenele. Pe 
urmă avusese o căutătură în laturi, cercetând ca într-o fulgerare ce se 
petrece împrejuru-i. Jupâneasa comisoaie răsări ca de-o sfială: acea 
căutătură lăturalnică, repede aruncată şi tot aşa de repede ascunsă, era 
aidoma cu căutătura lui Vasile, doftoria vie care punea în rânduială 
ciolanele dureroase ale lui jupân Manole Păr-Negru. Acuma își dădea sama 
bine că mai ales la acea căutătură de om a sălbătăciunii îmblânzite se uimise 
dumneaei. Să fie și asta vreun semn? 

Nu-i nici un semn. Ori, dacă este semn, nu poate fi decât semn bun. 
Dumnezeu a pus în acest fecior toate darurile sale, întru care ea nădăjduise. 
Bărbăţia şi puterea lui îi erau scrise în obraz şi-n trup. În acea vară a anului 
1474, Jderul cel mezin nu mai avea nimic din pruncul de odinioară. Lat în 
umeri şi subțirel în mijloc, părea mai nalt decât alți oameni când, după ce 
descălecase, intră pe portiță cu frâul calului în dreapta. Cu stânga își trase 
de pe plete gugiumanul şi se ploconi uşor cătră părintele său comisul, care- 
şi sucise spre el grumazul, rânjind de jos în sus de subt urs. 

— Mă tot dureau şalele... încercase domnia sa să lămurească băiatului. 

Dar Ionuț se întorsese spre măicuţa sa cea bună, care urma să-l privească 
şi-l aştepta aproape, cu fruntea înclinată ca şi cum ar fi vrut să-l împungă și 
cu bărbia îndesată asupra sânului. 

«Răule şi urâtule!» ar fi poftit dumneaei să strige. Însă îi era ruşine de 
atâta lume. 


CAPITOLUL II 


AICEA ȘI COMISUL MANOLE DĂ SFATURI MEZINULUI SĂU 


Vântul care adia de cătră amiază a spălat putoarea ursului. Cânii de la 
Timiș și-au contenit zăpăiturile; lumea din priveliște s-a astâmpărat 
îndrumându-se încolo şi încoace la ale sale. Atuncea și sfinţia sa părintele 
Dragomir s-a sculat ducându-se agale, hai-hai, având în urma şi în laturea 
sa ca pe un mânzoc pe dascălul Pamfil. După ce şi starostele Nechifor a 
poftit sănătate bună cinstitelor gazde, şi s-a auzit și în urma domniei sale 
portita de la drum trântindu-se în clampă, jupâneasa lIlisafta a răsuflat 
prelung af-aff! și s-a întors cătră Ionuț al ei. 

Dar se mai afla de față și comisul Manole. 

— Mi-ar plăcea, comise, a zis dumneaei, să ne aduci o leacă de fagure 
proaspăt, ca să-ndulcim tinereţa asta. N-a fost pe la noi de cinci zile, şi, 
după cât pot eu ceti pe obrazurile oamenilor, acuma văd că are acrimea unei 
griji. 

— Ce grijă poate avea un fecior desmierdat ca Ionuț al dumnitale? a 
răspuns mormăit bătrânul Manole foindu-se din șolduri şi din umeri, unde 
simţea furnicându-l doftoria ursului. 

Comisoaia a zâmbit: 

— Aşa ești dumneata, comise Manole; după ce te-ai pus la cale ca să- 
ntinerești iar, nu-ți mai pasă de nacazurile altora. Dumneata nu vrei să crezi 
că o mamă are totdeauna de ce se teme, și un fecior ca Ionuț, ale sale 
gânduri. Uită-te şi vezi ce i-i scris în ochi. 

— Mă uit, comisoaie, şi nu văd nimica. Dacă are ceva băietul, să spuie. 
Întâmplatu-s-a ceva pe la domniile voastre sus, comise al doilea? 

— Nu s-a întâmplat cine ştie ce, tătuță, a răspuns Ionuț învăluind cu 
zâmbet prefăcut pe bătrân. 

Comisul Manole a păşit spre mezinul său şi şi-a pus palma sa dreaptă pe 
umărul lui stâng. 

— Ce este? 

Jupâneasa Ilisafa şi-a pălit fruntea: 

— Să ştii că-l chiamă iar la Domnie! Băietul acesta, sărăcuţul, fost-a 
zămislit, pesemne, pe zbucium și pe grabă. Nu i se isprăveşte una și începe 
alta. Oare nu l-aţi dus în Ţara Muntenească, purtându-l în primejdie? Cine 


era, cine era în frunte la toate? Ionuţ al lui Manole Păr-Negru! Cine a bătut 
cu straja săbiei în poartă la Cetatea Dâmboviţii și a strigat să-i vie cheia de 
aur, pe tabla, ca s-o primească și s-o ducă măriei sale Ștefan-Vodă? Când s- 
au jâmbat turcii la el, îndemnându-l să vie s-o ieie, — n-a descălicat? si nu 
s-a dus s-aducă scară, ca să se suie singur la meterezuri după cheie? Mă rog, 
cine-l învaţă? Îl învaţă acei bătrâni care nu se mai astâmpără şi care au 
nevoie de puterea sălbătăciunilor ca să purceadă iar la alte blăstămăţii. 

— Jupâneasă Ilisaftă, dă la o parte cele trecute și nu mai vorbi de ele, 
căci s-au săvârşit; iar pe cele viitoare nu cuteza să le judeci, căci le 
poruncește măria sa şi are asupra lor putere numai unul Dumnezeu. Spune, 
copile, ce este? 

— După cele ce-l puneţi să săvârşească, copilul nu-i el. Pe cât m-ajută 
ochii şi înțelegerea, eu îl socotesc barbat în toată puterea. 

— Atuncea, jupâneasă Ilisaftă, lasă pe barbat să vorbească și dumneata 
taci macar cât tace picușul. 

— Bine, a oftat comisoaia; barbaţii să grăiască, iar nevestele şi mamele 
să asculte. 

— Aşa, a urmat cu sprânceana încruntată comisul Manole. Spune, 
băiete. 

— Apoi ce să spun, tătuţă? a zâmbit cu ochii pe jumătate închişi Jderul 
cel mititel. Mai întăi am venit să vă văd, căci îmi era dor de domniile 
voastre. Şi să vă sărut mâna. Sărut mâna, tătuţă; sărut mâna, muţă. Și vă 
aduc deasemenea închinare de la bădiţa Simion. Cu osebită dragoste se 
închină cumnata Marușca la dumneaei soacră-sa, şi se roagă să nu fie uitată, 
căci are nevoie de sfaturile dumnisale cum are nevoie prigoria de apă. 

— Apoi dac-ar avea aşa de mare nevoie, ar fi aicea și dumneaei. N-am 
văzut-o cine ştie de când. 

— Conteneşte, jupâneasă Ilisaftă, s-a îndârjit jupân Manole; n-ai văzut-o 
de alaltăieri. Aţi stat, ş-aţi vorbit, ş-aţi vorbit şi iar aţi vorbit, de la prânz 
până la asfinţitul soarelui. M-am dus peste Moldova ca să văd cositorii; m- 
am întors ş-am umblat după alte treburi; iar m-am dus și m-am întors, și 
dumneavoastră tot n-aţi fost isprăvit cele ce aveaţi a vă spune. Acuma îţi 
trebuie iar: ca să le luaţi toate de la capăt. 

Ionuţ Jder păși între bătrâni luându-le mânile și sărutându-le iar. 

— Aşa că dinspre partea asta toate-s bune, tătuţă și mămuţă. Ne-a sosit 
poruncă de la măria sa, ca să pregătim harmasarul cel alb cu ţintă în frunte. 
Noi am mai fost avut veste că acel cal are să facă trebuință măriei sale și nu 


l-am lăsat să se îngraşe. L-am tot încălicat și purtat când eu, când bădiţa 
Simion. Noi ne gândeam așa că să-l ducem pe toamnă la Suceava. Acuma 
calarașii care au venit ne-au spus că măria sa pofteşte să-l încalice cât se 
află în petrecere în tabăra de la Vaslui. Atuncea — mă gândesc eu — 
zvonurile care umblă în lume se adeveresc; păgânii ar fi gătind iar război. 
Spun aceşti răzășşi că, la Vaslui, faurii bat potcoave. Atuncea măria sa 
așteaptă să iasă cu oștile după ce s-or pune poduri de ghiaţă pe ape. 

Comisul Manole se încruntă fluturând din cap; pe când comisoaia se 
căina tăcut, clătinându-și fruntea la dreapta și la stânga. 

— Lasă asta; parcă ştim noi ce are să facă? Ştie numai măria sa. Și mai 
mult decât măria sa ştie Dumnezeu. Ce-i cu Vizir? E poruncă să-l duci tu? 

— L-aş fi dus. Însă încă nu-l putem trimete. 

— De ce nu-l puteţi trimete? 

— Tătuţă, de câteva zile, Vizir are ceva. Nu se poartă bine; e fără linişte. 
Când și când i se nazare. Uneori suflă greu și-l simțesc sub mine mai trudit 
decât s-ar cuveni. 

— Ei şi? rânji bătrânul; nu sânteţi domniile voastre comiși acolo? Nu 
cunoaşteţi rânduielile pe care le-aţi învăţat de la mine? Bătrânul era 
priceput; însă comisii cei tineri sânt şi mai pricepuţi, căci de-aceea i-a pus 
măria sa stăpâni la Timiș. Am auzit eu cu urechile mele spunându-se că 
nălbar ca Simion Jder comisul nu se află în toată Ţara Moldovei. Stricnele 
aveţi? Spânţ aveţi? Ce vă mai trebuie? 

— Avem, tătuță. Bădiţa Simion a făcut cele ştiute, precum a fost învăţat 
de la domnia ta. Calului nu i-i mai rău. Dar nu-l putem trimete săptămâna 
asta. Trebuie să-l priveghem până ce se priboleşte, şi apoi după aceea mai 
avem a-l încălica și a-l purta, ca să-l înfățişăm măriei sale întru toată 
puterea şi frumuseţa lui. Așa cal rar se vede. Samănă întru toate lui Catalan 
bătrânul; e tot aşa de aprig şi parcă ceva mai cuminte. 

— Asta nu se întâmplă numai cailor, ci şi oamenilor... suspină repede şi 
subțirel jupâneasa Ilisafta. 

Comisul se holbă pieziş asupra ei. Pufni şi se întoarse la Ionuţ. 

— Ș-acuma ce poftiți dumneavoastră de la mine, cinstiţilor comiși? 

— Tătuţă dragă, răspunse mezinul cu glasul său cel mai dulce, te poftim, 
eu și cu bădiţa Simion, să te ostenești până la deal la noi, la grajdul 
harmasarilor domneşti. Unde știm noi una, domnia ta ştii zece. Domnia ta i- 
ai crescut pe cei vechi şi le-ai ştiut toate metehnele. Când a fost nevoie, i-ai 
doftorit cu mare iscusinţă, de care nici pe departe nu sântem noi în stare. 


Numai cât te-i uita la Vizir și cât vei pune un deget asupra lui ș-ai să și ştii 
ce este de făcut. Ne porunceşti și noi urmăm întocmai. Ca să aibă măria sa 
bucurie şi noi să nu rămânem de rușine. 

— Aşa crezi tu? 

— Aşa credem eu şi bădița Simion; și noi din cuvântul domniei tale n- 
am ieşit niciodată, tătuţă... Și chiar şi slujba asta de la Timiș, ne-a 
încredinţat-o măria sa numai când domnia ta ai lepădat-o. Dându-ţi-se o 
cinste mai mare, noi nu ne-am învrednicit de mila Domniei, decât pentru că 
sântem feciori şi ucenici ai comisului celui mare. 

— Crezi tu aşa? 

— Cred şi mărturisesc, tătuţă. 

— Crezi şi mărturisești, viclene, căci sânteţi la strâmtoare. Macar că am 
avut eu destul năduh văzând unele din rânduielile voastre nouă acolo la 
harmasarii Domniei, mai că m-aş îndupleca să nu vă lăs. Eu nu sufăr să-mi 
cadă cușma în tină şi numele meu în ocară. Pe urmă asta-i ș-o datorie a mea 
cătră Vodă, ca să nu rămâie fără calul care-i place, în războaiele sale. Din 
mila lui Dumnezeu şi a Maicii prea curate, Domnul și stăpânul meu își 
înalță sabia asupra păgânilor, care lucru toţi drept-credincioșşii din lumea 
asta îl aşteaptă cu bucurie. Apoi pentru asemenea război, feciorii mei au 
pregătit pe Vizir, după cum părintele lor a pregătit la alte războaie pe 
Catalan; şi după cum alți comişi de demult au pregătit pe Ducipal lui 
Alexandru-Împărat Machedon. Cum i-a fost de folosință Ducipal lui 
Alexandru-Împărat, aşa să fie Vizir lui Ștefan-Vodă. Și când s-a simţi în 
putere Ștefan-Vodă pe Vizir, să-şi aducă aminte de Manole comisul. Însă n- 
are să-și aducă aminte de Manole comisul, căci măria sa, la grajdurile 
domneşti de la Timiş, are slujitori tineri. 

— Tătuţă, se încolăci cu glasu-i dulce mezinul în vorbirea bătrânului, 
slujitorii cei tineri au să mărturisească adevărul, ca să știe măria sa cui are a 
mulțămi. Căci domnia ta nu ești numai doftor al lui Vizir, ci și prietin al 
măriei sale. Și nu atâta pentru noi mergi să doftoreşti calul, căci noi nu 
sântem vrednici de cinstea asta, ci din prietinie pentru măria sa Vodă Ştefan. 

Comisul cel bătrân își înălță fruntea şi zâmbi pieziş cătră comisoaie. 

— Auzit-ai, Jupâneasă Ilisaftă? grăi el cu glas moale și subţiat. Ai putea 
dumneata, jupâneasă Ilisaftă, să-mi spui cine l-a învăţat pe acest fecior al 
dumnitale asemenea meşteşuguri diplomaticești? 

— Îţi samănă dumnitale, comise. 


— Mi-a fi sămănând, însă de învăţat ştiu eu cine l-a putut învăţa. Află 
dumneata, comise al doilea Ionuț, că am fost ca ceara în mânile dumnitale, 
şi mai mult decât un ceas de vreme n-a trece până ce mi-oi pregăti sculele și 
buruienile mele, ca să ne suim la grajduri. Şi mai ales am nevoie de miere. 
Nu pentru comisul cel tânăr, jupâneasă llisaftă, he-he! cât pentru un 
harmăsar bolnav al măriei sale. Ca să dobândesc un fagure de la o matcă, 
mă grăbesc întăi să lepăd de pe mine straiele pe care le-a călcat ursul; cu 
asemenea amiros nu mă primesc albinele nicicacum! 

— Tătuţă dragă, îți mulțămesc şi-ţi sărut dreapta. Ș-oi gusta şi eu o 
margine de fagure, căci iar sânt călător. Cei doi calaraşi mi-au adus poruncă 
să mă înfăţișez la prea cuvioșia sa părintele Amfilohie. Așa că, după ce suim 
la grajduri, eu numai până mâni mai întârzii. lau cu mine pe tatar cu 
lucrurile și mă duc la tabără la Vaslui, unde-i Vodă. 

Comisoaia se mişcă cu grăbire, venind să îmbrăţişeze cu lacrimi pe 
mezinul său. 

— Vai-vai! Am cunoscut dintru început că ai scrisă pe obraz veste de 
drum lung. Ieri mi-a dat în bobi nana Chira şi mi-a găsit şi ea mâhnire. 
După cum mi-a fost o viaţă întreagă ursit, cunosc că, dacă purcede măria sa 
război de iznoavă, se duc nu numai tinerii, ci şi bătrânii. De aceea îşi 
agonisesc unii din aceştia putere cu doftorii pe care nu le-am văzut de când 
sânt: ca să se ducă şi ei. Ş-apoi rămâi, jupâneasă Ilisaftă, iarăși singură, ca 
mărgeaua neînşirată. De altminteri, am avut şi vis vestitor: alaltăieri 
noaptea, se făcea că am a trece o apă mare şi nu găseam nici vad, nici punte. 
Ieri dimineață, mi-a venit de trei ori să strănut, și n-am putut strănuta. 
Asară, când să mă duc din pridvor în casă, m-am împiedecat în prag. Nu 
mai spun că, de la o vreme, tot simțesc că mi se bate pleoapa stângă: mai 
ales din asta înțeleg că unii oameni, care bănuiesc ce se poate întâmpla, 
vorbesc de nacazul și grija mea jelindu-mă. Nu te uita aşa lung la mine, 
comise Manole; vorba care vrei s-o spui ţine-o şi nu-i da drumul, că nu-i 
vorbă bună care să mângâie pe-o mamă și pe-o soţie. Du-te şi te primeneşte 
şi intră în prisacă; văd că nu-i multă vreme de aşteptat. 

Ascultă, Ionuț, se întoarse jupâneasa Ilisafta cătră mezinul său, după ce 
comisul cel bătrân se dusese tropăind; ascultă, Ionuț, să-ți mai spun una... 
Boala asta a acelui harmasar pe care-l chiamă Vizir, tu să ştii că nu-i atâta 
boală, cât semn și prevestire. Tot aşa Catalan cel bătrân, când a început 
măria sa Vodă Ştefan războaiele sale, a dat semn. Întruna se frământa şi 
bătea cu copitele în pardoseala grajdului şi rupea cu dinţii din iesle. Îndată 


după aceea, când s-a văzut ce-a fost, am înţeles că acel harmasar e cal 
nazdravan, precum se știe de când e lumea și de când sânt poveştile, că se 
află cai nazdravani. lar acest cal tânăr, fiind din sângele celuilalt, are și el 
dar de a simţi și vesti cumpenele și răutățile omeneşti. Vai, Ionuț dragu 
mamei, totdeauna m-am temut eu de asemenea cumpene și răutăți! Cu 
rugăciunile mele și cu multă milă de la prea curata Maică Fecioară, până 
acuma am fost izbăvită. lar acuma iarăși mă tem, căci grija și întristarea 
stau în sufletul nostru și rod ca un vierme neadormit. Eu, dragu mamei, 
înainte de toate, pe lângă alte sfaturi pe care ţi le-am dat altădată, am a-ţi 
mai da unul. La mesele la care te duci, printre străini, nu gusta din mâncări 
până ce n-ai văzut pe stăpânii casei mâncând din blidul din care ţi-ai scos 
tu. Și când bei vin, lasă întăi pe alţii să ieie credinţa. lar apă când bei, 
oriunde ai fi, suflă întăi asupra ei şi varsă o picătură pentru morţi; ca să 
împaci sufletele cele neliniștite. Iar în această clipă, stai singurel numai un 
pic, până ce aduc plăcintele moi poale-n-brâu, pe care le-am copt asară 
pentru tine, simțind c-ai să vii. Bucuroasă-s că ai venit; întristată-s că pleci. 

Învăluindu-și fustele crețe ca în bătaie de vânt, comisoaia Ilisafta s-a 
repezit la camară și s-a întors răsucindu-se în călcăie și punând dinaintea 
mezinului său plăcinte aurii. 

— Gustă, dragu mamei. 

— Nu mi-i a gusta, comisoaie, se apăra Jderul cel mic râzând, căci te 
ştiu suparată. 

— Ba să guşti, dragu mamei, ca să-ți aduci aminte de mine când vei fi 
între străini. Că oamenii care se despărțesc nu cunosc când au să se adune 
iar. Tot m-am gândit eu, de câte ori ai plecat, că poate să mă prăpădesc în 
lipsa ta şi, când te-i întoarce la cuib, nu mai găsești pe nimeni. Căci şi 
bătrânul — batâr că l-a calcat ursul și i-a mai dat o leacă de putere — tot 
trecător se chiamă că rămâne, după vorba veche că ne trecem ca florile şi ca 
privighetorile. Şi când n-a fi el, şi n-oi fi nici eu, ţi s-a părea lumea asta prea 
pustie. 

Lui Ionuț i se părea că înghite strâmb; şi era întrucâtva tulburat, de și 
râdea cătră comisoaie. 

— Mămuţă, mi-ai vorbit de însurătoare, dar eu am socotit că-i prea 
devreme. Am nădejde de la Dumnezeu că, de câte ori m-oi duce şi m-oi 
întoarce, te-oi găsi aicea în pridvor. 

— Mâncarea de dimineaţă şi însurătoarea de tânăr, dragu mamei. Eu, 
drept ţi-oi spune ţie, Ionuț, cred că ai mai putea aştepta şi amâna; sameni cu 


tatăl tău, căruia foarte i-au plăcut zburdăciunile. Și dacă-ţi plac și ţie, apoi 
acuma-i vremea ta. Dar tot îmi bate capul comisul Manole, că așa și pe 
dincolo, şi ar pofti dumnealui să te vadă aşezat la casa ta, după pilda 
celorlalți fraţi, care toţi se află tare mulțămiţi. Chiar și dacă se iscă într-o 
casă de însurăţei puţin tunet cu furtună, apoi după aceea vremea se pare mai 
bună şi viaţa mai frumoasă. Spun eu una, că ai mai putea aştepta; comisul 
Manole spune zece și o sută; căci, după cum ştii, eu tac și dumnealui 
vorbește şi poruncește. 

— Mămuţă, răspunse Jder zâmbind, eu toate le-am văzut și le-am 
ascultat cu mare băgare de samă, și ştiu că ceea ce spui e adevărul adevărat. 

— Ah-ah-ah! văd, lonuţule, că are dreptate comisul să-ţi spuie cum că 
ești un viclean și un rău. Iar tu, când va da Maica Domnului să te liniştești, 
cum ai de gând să ţi-o alegi pe soţia ta? 

— N-am s-o aleg eu, muţă; ai s-o alegi dumneata ca să te-asculte și să-ți 
placă. La drept vorbind ar trebui mai întăi şi mai întăi să-mi placă mie și să 
m-asculte pe mine. 

— Dragu mamei, a oftat comisoaia, acuma înţeleg eu cine are dreptate 
mai multă decât toţi. Are dreptate acel călugăr iscusit, părintele Amfilohie, 
care te caută întruna pentru slujbele Domnului său. Dar nu se gândeşte acel 
călugăr iscusit, părintele Amfilohie, la grija și mâhnirea unei mame ca 
mine. Acuma să nu mai spui nimica; vine comisul cu fagurul de miere. 
Lasă-l să vorbească el, cum are narav, şi tu mai mânâncă o plăcintă. 

Comisul începu a umbla cu pași mari prin pridvor fără să-și descleşteze 
fălcile. Nu era supărat; dar se strecurase în fiinţa lui grija: îşi făcuse cuib, 
clocea pui şi în curând aveau să iasă şerpi cu limbi înveninate. În el toate se 
adânceau mai anevoie și stăruiau apoi mai îndelung. I se părea lui, după 
câte auzise, și mai cu samă după câte cugeta el singur, că din tabăra aceea 
de la Vaslui va să izbucnească primejdie pentru omenire, ca dintr-un cuibar 
al furtunii. C-un ceas mai devreme se bucurase, cu nădejde că sabia cu 
mâner în chip de cruce a Domnului și stăpânului său se ridică pentru 
credința cea adevărată; dar nu putea să uite că, de când ţine lumea minte, 
puterea lui Antihrist s-a arătat nebiruită în acest veac. Numai când va 
binevoi Dumnezeu să-i hotărască acelui Antihrist pieirea, numai atuncea 
armiile creştinilor au să dobândească putere desăvârşită. Dar când fi-va oare 
să fie acea vreme? Cuvioşii monahi din sfânta chinovie de la Neamţu nu se 
sfiesc a spune că, atâta vreme cât or fi amestecați papistaşii în războiul 
împotriva păgânilor, Dumnezeu va lăsa să se aplece cumpăna de partea 


ismailitenilor, ca să se vădească greața sfinţiei sale pentru eretici. lar 
părintele Amfilohie a spus de au auzit toți şi a ajuns și la urechile lui Vodă: 
când măria sa e numai cu ostile sale și cu ajutorul lui Dumnezeu, războaiele 
sale merg bine, precum s-a văzut de curând cu Radu-Vodă Basarab în Țara 
Muntenească. I-a spârcuit măria sa Ştefan-Vodă pe turci orişiunde i-a 
întâlnit. Va da Dumnezeu să-i biruiască şi să-i detune ș-acuma, căci 
papistaşii numaicât făgăduiesc oști și scriu cărţi, însă nu trimet nimica. 
Totuşi s-aude c-au să vie în tabăra de la Vaslui ajutoare de la Ardeal şi de la 
Craiul Lehiei; aşa lucru nu-i cu putinţă. 

Gândindu-se la toate acestea și silindu-se ca să-și adune sculele şi 
buruienile, intrând în cămări și ieşind în pridvor, iar ducându-se și iar 
venind, jupân Manole Păr-Negru privea ca de departe de comisoaia şi pe 
Ionuţ Jder, până ce slobozi câteva vorbe neînţelese. 

— Venit-au ori n-au venit secuii? 

Comisoaia Ilisafta privi spre soţul său cu puţină frică. Jder cel mezin îşi 
făcu unele socoteli în gând, după felul său pripit de a cugeta. 

— Pe cât am înţeles, răspunse el părintelui său, darul nu i-ar plăcea 
măriei sale decât la vremea sa. De mere crude ţi se strepezesc dinţii. 

— Îhâm... mormăi comisul cel mare, urmând a-și pune în chimir și în 
taşcă toate câte-i făceau trebuinţă. 

Comisoaiei îi venea să-și facă cruce cu limba. Au așa barbaţii nişte 
vorbe ascunse de te crucești. — precum s-a văzut şi-n acea dimineaţă. 

— lar e vorba de vreun urs? întrebă ea cu îndoială. 

— Nu-i urs, e inorog... mormăi comisul. Dar împotriva lui se ridică leul. 

— Doamne Dumnezeule... şopti comisoaia Ilisafta stupindu-și în sân. 
Ce-o fi fiind şi asta? 

Îi mai rămânea o nădejde: 

— Ionuţ, când purcezi la Vaslui, te abaţi şi pe la noi, dragu mamei? 

Jder cel mic se pregătea s-aducă caii. Din pragul pridvorului, se răsuci 
spre comisoaie cu zâmbetul lui subțire. 

— Asta numaidecât, muţă; dar până atunci ţi-a spune tătuţa ce-i cu 
inorogul și cu leul. 

Bătrânul porni a râde cu mare plăcere: 

— Comisoaie, feciorul acesta al dumnitale poate încurca un sobor de trei 
armeni, trei greci și trei papistaşi. 

— Dumnezeu să-l ţie! murmură comisoaia, făcând în ascuns asupra lui 
Ionuţ semnul sfintei cruci. 


Cei doi bărbaţi, bătrânul și tânărul, ieşiră printre livezi, şi comisoaia îi 
urmări o vreme cu privirea cum suie domol poteca spre sprânceana pădurii 
din fund. După aceea își aduse aminte că-i într-o zi de sărbătoare şi n-are 
treburi, deci e bine să cheme în iatac, la umbră, pe nana Chira cu sita şi cu 
bobii. Era plină ca un stup de gânduri și de griji și-i trebuiau neapărat 
lămuriri şi mângâieri. 

Pe colnic, unde umblau călăreţii, vântul adia mai apăsat săpând valuri 
ușoare în fânaţurile prăvălatice. Iarba era înflorită într-o mie de feţe şi 
forme minunate şi înfățișa ochilor colori dulci. O mireasmă caldă umbla în 
tot cuprinsul. Deasupra călăreților, la mare înălțime, plutea o gaie neagră, 
scriind ocoluri largi. Când ajunse deasupra pădurii de brazi şi fagi, ţipă de 
trei ori. Tânărul ridică fruntea urmărind-o. Bătrânul rămase cufundat în 
gânduri şi lăsându-se legănat în șa de pasul calului. De la vultur, ochii 
mezinului coborâră înspre cotloanele lui cunoscute și desmierdate care erau 
aceleași și păreau totdeauna altele, cu fiecare primăvară nouă. Auzea și 
vedea cucul. Auzea un mierloi care învăţa să fluiere. Vedea trecând în zbor 
pieziş părechea de ganguri. Vedea gaiță şi ciocănitoare. $-o păreche de 
veveriți cafenii, care fugeau răsucit pe-un trunchi de fag bătrân. Deodată 
văzu o pasere străină, pe un clomb uscat. Nu era mai mare decât o cioară, 
dar era îmbrăcată cu pene brumării şi părea tristă şi singură, așteptând o 
soţie. Când se apropiară călăreţii la o bătaie de săgeată, îşi luă zborul. 

— Ce să fie paserea asta? întrebă tânărul pe bătrân. 

— Care pasere? răsări marele comis. 

Paserea se mistuise sub pădure, ca o nălucă. Ionuț căuta să lămurească 
înfățișarea ei; bătrânul înălță din umeri. 

— Cine știe! trec așa, din când în când, paseri stinghere. S-a fi rătăcit 
din vreo furtună, ș-acuma își caută drumul. 

— Părea a-şi aştepta soţia, urmă râzând tânărul. Mămuţa ar spune că ș- 
acesta-i semn pentru mine. 

— Se poate, Ionuţ, să fie și semn; dar dac-a fost stingheră, atuncea-i 
semn după dorința mea. 

— Ştiu eu ce să spun, tătuţă? Mama a vrut să-mi dovedească chiar mai 
înainte că ai mare dorinţă să mă vezi însurat. 

— Aşa ţi-a spus ea? 

— Așa mi-a spus dumneaei. 

— Și tu ai crezut-o? 


— Ba, tătuţă; ştiu eu ce să cred şi ce să nu cred. Bătrânul încuviință din 
cap: 

— Am văzut, şi înțeleg că pot să am în tine o nădejde. La dreptul 
vorbind, ştiu eu că, dacă vrea dumneaei ceva, apoi nimica nu-i poate sta 
împotrivă. Cum bate și sapă apa fără contenire, așa bate şi sapă jupâneasa 
Ilisafta. Ei, dar până ce bate şi sapă, trebuie să treacă vreme. Și anume 
vremea asta îţi trebuie ţie, ca să cunoşti mai pe urmă că ai avut tinereţă. Tată 
şi mamă nu găsești; muieri, câte vrei. 

Mezinul încercă să înveselească pe bătrân: 

— Tătuţă, mai degrabă pofteşte dumneaei noră pentru sine decât nevastă 
pentru mine. 

— Aşa-i, băiete, văd că te-ai deșteptat și le deslușeşti bine. Așa Vizir. 
Ieri nu era decât un mânz, pe urmă a fost strâjnic şi tretin; acu-i harmasar în 
putere. Te socoteam copil încă; văd că te arăţi barbat. Îi trebuieşte, bre 
omule, noră ca să istovească toate vorbele câte sânt de vorbit pe lumea asta! 

Bătrânul ridică fruntea privind înseninat spre Ionuț, ca să cunoască în 
acest fecior ființa lui din ani destul de depărtaţi. Îşi alătură spre el calul şi-l 
cuprinse pe fecior de după umăr apropiindu-l spre sine; apoi privi în jur, să 
cunoască dacă n-a văzut cumva om pământean asemenea slăbăciune — cu 
totul rară la comisul cel mare. Nu se uitau la ei însă decât florile poienii cu 
mii de ochi și mii de zâmbete. 

— Ascultă, Ionuț, zise bătrânul cu voie-bună și cu taină, casa lui bădiţa 
tău Simion o vezi în fiecare zi ş-o judeci întru toată liniştea şi pacea ei. Du- 
te și vezi cum umblă treburile și la ceilalți fraţi ai tăi care s-au grăbit să 
împlinească dorinţa jupânesei Ilisafta, dar fără a o mulțămi. Căci nurorile 
dumnisale trebuie să-i steie la poruncă, aşa cum stăm noi la porunca lui 
Vodă. Dacă vrei să ştii tu de la mine învăţătură, apoi eu ţi-oi spune, fără a 
ceti în gromovnicul lui dascalul Pamfil, că însoţirea cu muiere întru căsnicie 
e greu meșteșug și silnică muncă. Asemenea treabă grea, barbatul e 
îndemnat s-o săvârşească de tânăr, căci după aceea, mai târziu, se înduplecă 
cu multă silă. 

Ionuţ tăcu. Bătrânul îl iscodea numai din coada ochiului. 

— Tu ce zici şi ce gând ai? 

— Eu ce gând să am, tătuţă, şi ce să spun? Eu mă gândesc și spun că 
viața omului are numai o primăvară. 

— Aha! apoi, băiete, dacă spui tu asta şi dacă ai cunoscut tu asta, 
atuncea şi mai bine înţeleg că ai ajuns la bărbăţie și ţi s-a copt căpăţâna. 


Ehe! unde-s primaverile mele, care-ai fost şi nu mai sânt! 

Comisul Manole își întoarse privirile spre zarea câmpiei, unde 
străluceau aburii afundului depărtării şi se întruchipau umbrele de vis ale 
trecutului scufundat. De-acolo, din ara-de-Jos s-a întors sufletul unei 
dragoste a lui din tinereţă și-i face această bucurie să-i steie alături într-o 
primăvară, în care pentru el toate încep a fi secătuite și uscate. 

Îl strânse încă o dată pe Ionuţ cătră umărul său stâng. Apoi făcu: Hah! şi 
înlătură cu mâna dreaptă la o parte înduioșşările, așezându-se iarăși drept şi 
cu trufie în şa. 

Ionuţ îl lăsă să se potolească deplin. 

— Tătuţă, zise el apoi, vorbeşti domnia ta de jupâneasa lIlisafta și 
bărănești şi-i găseşti cusur. Însă mie jupâneasa Ilisafta mi-a fost maică bună 
şi de la domnia sa am avut toată mângâierea și toată bucuria zilelor mele. 
Așa că eu asupra dumnisale n-oi îndrăzni să stau decât cuviincios și cu 
vorbe bune. 

— Ai dreptate, băiete, oftă comisul. Câteodată se întâmplă să fie tinereţa 
mai înțeleaptă. 

— Înţelepciunea asta, tătuță, e «dintru ale tale» cum scrie la Alixăndrie. 

Atuncea inima comisului s-a muiat de istov, pricepând că mezinul 
cunoaşte ceea ce domnia sa socotea să rămâie o taină până la ceasul 
împărtăşaniei din urmă. Însă în ziua de azi copiii află toate. Ar fi poftit să-l 
îmbrăţișeze a treia oară şi se stăpâni totuşi, ca un bărbat în putere cum se 
socotea încă a fi domnia sa. 

Totuși Ionuț îl înțelesese și aici. S-a plecat spre mâna lui stângă, pe care 
bătrânul o sprijinea de coapsă şi i-a sărutat-o, apoi s-a ridicat şi el cu mai 
multă trufie în şaua sa. Şi-au pus caii în trap și au umblat așa un timp fără să 
schimbe vorbe. 

— Tătuţă, zise apoi Jder mezinul, înainte de a ajunge la grajduri și la 
bădiţa Simion, vreau să-ţi spun că am fost cu luare-aminte şi la ceea ce mă 
îndemni să cercetez și să cunosc. Am fost de atâtea ori la Liov, la bădița 
Dămian, şi am văzut că cumnată-mea de-acolo, batâr că-i rusoaică, e ca o 
cloşcă bună şi bădițţa Dămian e puiul ei. Îl caută şi-l ocroteşte de mi-a fost 
de-a mirare. 

— Hm, mormăi marele comis; să știi că muierea asta va fi fost tare 
asuprită de soţul ei dintâi. 

— Ea spune că nu; şi pe soţul ei dintăi l-a jelit de se risipea în văzul 
lumii. Dar altfel nu poate fi decât cum spui domnia ta. Poate fi şi altfel: că 


se teme să nu-l prăpădească şi pe cel de-al doilea și-l ţine ca pe-o scumpete. 

— Hm! hm! am spus eu mai nainte llisaftei ce fel de negustor eşti tu. 
Mă poţi vinde şi pe mine. 

— Marfa asta n-o am de vânzare, tătuță. Apoi am fost ș-am văzut și mai 
des pe Cristea și pe jupâneasa Candachia. Cumnată-mea Candachia socoate 
că nu-i pe lumea asta viteaz mai falnic decât bădiţa Cristea, iar bădiţa 
Cristea la soare se poate uita, iar la Candachia ba. Aşa că fiind ei atât de 
fericiţi unul din pricina celuilalt, pilda lor nu poate fi bună pentru mine. 
Dacă ar fi după a lor pildă, s-ar cuveni să mă însor până mâni. Numaicât n- 
am vreme. Bag de samă că, în lipsa mea, au sosit la grajduri alți doi călăreți. 

— Hm! mormăi din nou bătrânul, vei fi înțelegând şi tălmăcind tu multe 
şi-mi place cum le spui. Văd şi eu urmele proaspete pe potecă. Dar tu nu 
ceteşti tot, de unde se vede că comisii bătrâni cetesc mai bine decât cei 
tineri urmele cailor. 

— Eu nu îndrăznesc a crede, tătuță, că urmele acestea sânt tot pentru 
mine. 

— Aha! ai văzut şi asta? 

— Am văzut, tătuţă, că-s urme potcovite de cai domneşti. Răzășii noştri 
care sânt la rând de slujbă nu pun potcoave cailor lor. Așa că trebuie să fi 
sosit obraze mai subțiri. De obraze subţiri care vin de-a dreptul de la 
Domnie eu am început a mă teme. 

— Şi după asta văd, băiete, că ţi s-a copt căpăţâna. 

— Voi fi sămănând şi eu cu cineva pe lumea asta, cinstite mare comise. 
Nu mai avem mult și ajungem și n-am apucat a-ţi spune de bădiţa Simion și 
de cumnată-mea Maruşca. 

— Apoi numai în căsnicia lui Simion nu poţi găsi tu îndemn, măi copile. 

— Ba mie asta îmi place mai mult, jupâne comise. 

— Mira-m-aş! 

— Mie-mi place asta mai mult după vorba unui cântec pe care îl știi 
domnia ta. Te-am auzit odată cum îl cântai. Eram prunc și-l ţin minte de- 
atunci. Îmi place şi după rânduiala lui Dumnezeu, pe care tot domnia ta mi- 
ai tâlcuit-o odată. Frumos îi cerul după o furtună și apa lină după o volbură. 
N-am uitat nici asta. 

— Măi, măi! se veseli bătrânul; cui vrei să mă vinzi tu? Turcilor ori 
leşilor? Spune ca să știu și eu. Îți place ţie asta? 

— Îmi place. 

— Fi, apoi n-am ce-ţi face. 


Bătrânul încă râdea când intrară la curtea cea nouă a comisului Simion 
Păr-Negru. Râdea cu tot obrazul și întinerise, încât îl priveau cu uimire din 
cerdac şi Marușca, cu obrazul încununat de aurul însorit al cosiţelor, și 
Simion care nu se putea hotărî să cheme în ochii şi pe fruntea lui o rază de 
bucurie, ş-un străin, care zâmbea cu mare stăpânire de sine. 

Pe acel străin, de şi încă nu-l întâlnise și nu-l văzuse cu ochii săi, Ionuț îl 
cunoscu numaidecât din vorbele auzite în anii din urmă și din faimă. 

Era un bărbat firav la înfăţişare, cu barba rară, fruntea pleşuvă şi obrazul 
lipsit de rumeneala sângelui. Nu părea să aibă mai mult de patruzeci ori 
patruzeci şi cinci de ani. În obrazul pălit ca de vegheri îndelungi priveau cu 
putere ochi mari, bulbucaţi şi întunecoși. Zâmbetul îi era blând; Ionuț însă 
ştia că blândeţa asta a zâmbetului îl înșeală. Și-l cunoştea pe acel bărbat din 
altă înfățișare a fiinţii lui: căci avea trupul uşor strâmbat cu spetele umflat 
de un mont într-o parte. Era, cum îi ziceau moldovenii, «ghebosul» — 
dobândit de la Radu-Vodă Basarab. Împreună cu averile cucerite la Cetatea 
Dâmbovijţii şi împreună cu Doamnele aduse de măria sa la Suceava. 

Îi zicea Ștefan Meşter, boier de neamul lui, ba chiar os din Basarabi, 
după cât se spunea, care se bucurase de dragostea lui Radu-Vodă, fiindu-i 
tâlcuitor, învăţător şi sfetnic lui Radu- Vodă. Acel Voievod nu-i spunea altfel 
decât «nene Ștefane». — dovadă că şi-l știa rudenie. Altă dovadă părea a fi 
credinţa pe care dumnealui Ștefan Meșter o arăta Doamnei lui Radu-Vodă 
Voichiţa şi Domniței Maria a lui Radu-Vodă, pe care le însoțea de bună-voie 
în prinsoarea lor la Moldova, şi le rămăsese slujitorul lor cel mai de aproape 
şi mai de credinţă. 

Se ştia acuma întrucâtva că postelnicul de taină al lui Radu-Vodă, 
dumnealui Ştefan Meşter, îl sfătuise pe Domnul său să facă altfel de cum 
făcuse. Căci postelnicul Ștefan Meşter îşi petrecuse o parte din tinereţă la 
Veneţia, unde învățase carte latinească, şi o altă parte a vieţii o petrecuse la 
ostrovul Rodos. După aceea se oploșise un timp la Trapezunt în împărăția 
grecilor Comneni, înainte de a pune sub sabie acea împărăție Mehmet al 
doilea Sultan. Inima lui îl îndemna să sfătuiască pe Radu-Vodă Basarab a se 
uni cu Ștefan-Vodă împotriva ismailitenilor, și întruna îi cetea și-i spunea, 
însă Radu-Vodă îl lăsa să vorbească ascultându-l cu plăcere; numai când a 
venit vremea faptelor, a făcut cum socotea măria sa că trebuie să facă. Asta 
i-a adus căderea şi pieirea. 

Din pricina curtenilor lui Basarab-Vodă, care mulți erau în legătură cu 
begii de dincolo de Dunăre şi din Cetatea Brăilei și Giurgiului, postelnicul 


Ștefan, toată vremea cât stătuse la București, fusese nevoit să-şi acopere 
lucrarea lui, şi sfaturile și gândurile adevărate, arătându-se la ospeţe şi 
divanuri mai mult ca un cabaz decât ca un postelnic adevărat. De aceea nici 
nu era scrisă mărturia sa în condicile domnești. 

— Eu nu poftesc a răstigni pe Hristos, a zis el în divan domnesc înainte 
de pornirea războiului cu Ștefan-Vodă. 

Nu s-a ştiut bine ce voia să spuie domnia sa cu aceste vorbe. Căci pe 
Ștefan-Vodă nu putea nimene, la munteni, să-l socotească drept Hristos. Cu 
atât mai vârtos cu cât anume boieri brăileni scoseseră și o carte de mare 
ruşine şi ocară împotriva lui Ștefan-Vodă. Atuncea postelnicul Ştefan ar fi 
spus alte vorbe, anume că «râsul te râde și batjocura te batjocoreşte». Mai 
pe urmă s-a văzut cam ce înţelege a spune acel boier, când s-a aflat că papa, 
Veneţia şi craii au trimes soli la Ștefan-Vodă pentru războiul creştinilor 
împotriva lui Antihrist. Atuncea şi-au adus unii aminte că boierul Ștefan a 
fost învățăcel la venețieni și luptător la Trapezunt. 

Cum putea fi oştean un bărbat care, prin voia lui Dumnezeu, se 
zămislise strâmb, asta iarăşi era lucru ce dădea mult de vorbit moldovenilor. 
Însă, cumpănindu-l în toată înfățișarea lui, Ionuț Jder nu-l preţui mai prejos 
decât alți oşteni, căci părea să aibă braţe vârtoase şi picioare lungi. Încă nu- 
şi dădea bine samă de ce chiar îi plăcea chipul acelui boier străin. 

Se mai aflase iarăși, de cătră acei care stăruiesc şi socotesc ca să afle 
toate, că şi porecla postelnicului Ștefan avea un tâlc. Domnia sa era întru 
adevăr meşter. Îi plăcuse în tinereță să înveţe la Veneţia nu numai carte 
latinească; fusese şi ucenic la un ceasornicar. Asta o dovedise în anul care 
urmase războiului cu Radu-Vodă. Atuncea fiind Doamnele Radului-Vodă 
pribege şi roabe la curtea din Suceava, nu-l aveau decât pe acel boier ca 
sfetnic al singurătăţii lor. Așa că domnia sa a stat toată vremea neclintit în 
preajma Doamnelor. Şi neavând ce face alta, ca să-și mai înflorească 
timpul, a cerut învoire de la măria sa Ștefan-Vodă ca să întocmească și să 
aşeze un ceasornic într-un turn al cetăţii. Deci dându-i Ștefan-Vodă bucuros 
asemenea învoire, postelnicul a mai cerut câțiva meșteri nemți de la târgul 
Bistriţei, şi, cu acei meşteri, a întocmit roţile și zimţii, și a potrivit celelalte 
meşteşuguri şi greutăţile, încât acuma ciocanele bat sferturile, jumătăţile și 
ceasurile în acel turn, de se aude în toată cetatea. 

Toate aceste gânduri fulgerară în lumina minţii lui Ionuț Jder ca o 
rândunică pe dinaintea ferestrei. Cum descălecase la pridvor el și comisul 
mare, auzi numaidecât glasul subţiratic al postelnicului: 


— Pe vel-comis Manole cine nu-l cunoaște? Sânt bucuros acuma că văd 
şi pe prâslea al său, de care am eu osebită trebuinţă. Până acuma nu l-am 
văzut; acuma-l văd, şi-mi place. 

— Mă închin cu plecăciune, cinstite postelnice, a răspuns Ionuț, 
ploconindu-se. 

— Mă cunoşti? S-a mirat boierul. 

— Acum mă aflu întăia oară înaintea domniei tale. Sânt gata să te 
slujesc, jupâne, dacă ai o poruncă mai mare decât aceea pe care am primit-o 
ieri. 

— Poruncă este, răspunse postelnicul Ștefan, privindu-l lung și cu luare- 
aminte. Îmi dai învoire întăi să mă închin cu toată cuviinţa în faţa lui jupân 
Manole vel-comis şi să mă bucur că-l văd sănătos şi în putere. ÎL aşteptăm 
eu şi comisul Simion de mai mult de un ceas de vreme și, înainte de a 
ajunge domnia sa aici, ne-a sosit de devale știre că a pus un doftor iscusit 
să-l calce. Prea bine a făcut, căci vine vremea să steie și săbiile vechi lângă 
cele tinere pentru războiul lui Hristos. 

Având faţa luminată şi împăcată, comisul Manole s-a lăsat îmbrățișat, 
cugetând că numele său are atâta faimă încât a ajuns la marginea 
pământului, de vreme ce acest boier de departe a aflat de el. Îl cunoaște că-i 
de la marginea pământului pentru că vede că are în îmbrăcăminte ceva 
deosebit de cât au boierii noștri moldoveni și munteni. Mai întăi poartă în 
picioare ciubote cu turetci nalte, ciubote de iuft şi turetci de piele de cerb. 
Tot din piele i-i straiul scurt, sub care se gâceşte zaua de sârmă subțire. 
Poartă la gât cruciță de aur, atârnată în lanţug. 

Dar cum se face că — fără să-l fi ştiut, fără să-l fi văzut — îl cunoaşte 
pe nume acest demon de copil, care-i pe lumea asta numai de două-trei 
primăveri? N-a fi având în el vro năzdrăvănie? M-aş teme de el dacă nu mi- 
ar fi fecior, sânge din sângele meu. 

— Nu te mira prea tare, vel-comise, a zis străinul. Eu sânt Ștefan Meşter, 
fost boier al Radului-Vodă. Acuma mă aflu slujitor la Moldova. De când 
stau cu domniile lor la Suceava, am putut afla câte ceva despre unii bărbaţi 
din această ţară. 

Ionuț Jder se alăturase de bădița Simion, ca să-i spuie în grabă că 
bătrânul a venit cu toate sculele lui de nălbar și că, după părerea aceluiași 
bătrân, lui Vizir trebuie să-i scoată o ocă de sânge. Au nevoie așa, uneori, 
harmasarii, ca să fie răcoriți în vremea primăverii. După aceea au să-i 
toamne pe gât o fiertură de romaniţă cu miere. 


Simion a răspuns numai c-o singură vorbă: 

— Bine. 

Mezinul a trecut la Marușca, şoptindu-i că comisoaia Ilisafta o doreşte 
care nu se mai află şi pofteşte s-o vadă numaidecât; și dacă nu se poate duce 
jupâneasa Maruşca până devale, atuncea are să se ostenească jupâneasa 
Ilisafta până în deal. 

— Vai, Ionuț, a răspuns jupâneasa Marușca învăluindu-l c-o privire iute, 
cum ar socoti jupâneasa Ilisafta că nu mă grăbesc să mă cobor în clipă până 
la dumneaei ? aş fi întârziat, dacă jupânul postelnic Ștefan s-ar fi arătat 
trudit şi flămând, însă domnia sa vrea să purceadă numaidecât. Am și 
poruncit lui Gheorghe Tataru să-ţi gătească toate. 

Astfel s-a săvârșit, în pripa cea mai aprigă, plecarea lui Ionuț de la 
Timiș. Pe când jupânesei Ilisafta, la curtea de devale, îi cădea în bobi drum 
lung cu primejdii. 

— Prietene, i-a zis postelnicul Ștefan Meșter lui Ionuț, ajungându-l într- 
un colț al pridvorului; ştiu că ieri ai primit poruncă de la prea sfinţitul 
Amfilohie ca să te înfăţişezi la tabăra de la Vaslui. Îndată ce-au fost purces 
călăraşii, am ajuns și eu în tabără, cu carte de la Doamnele mele. Atuncea 
măria sa Ștefan, sfătuindu-se cu părintele Amfilohie, mi-a dat mie 
împuternicire și carte, ca să te ridic şi să te duc la Suceava, pentru slujba 
Doamnelor. 

lar după asta mergem amândoi în tabără, la porunca măriei sale. 

Jder şi-a repezit cu degetele o pală de păr pe după urechea dreaptă și a 
apucat cu stânga cartea domnească. l-a cunoscut pecetea, înclinându-se 
asupra ei şi sărutând-o. 

— După câtă slovă am învăţat eu la Neamţu la mănăstire, a zis el apoi, 
cunosc că porunca pe care domnia ta mi-o aduci e întocmai precum scrie 
aici. Încalic într-o clipeală ş-apoi numai o ţâră zăbovim devale la comisoaia 
Ilisafta, ca să-i sărut mâna, şi ca să iau de la domnia sa și să pun la ciochine 
niște plăcinte moi anume pregătite, care ne fac nouă trebuinţă pe cale. 


CAPITOLUL III 


ÎN CARE SE ARATĂ CE FEL DE OM E DUMNEALUI 
POSTELNICUL ȘTEFAN MEȘTER 


Al doilea călăreț, pe care-l cunoscuseră Jderii din cercetarea potcoavelor 
pe drumul grajdurilor, era un slujitor scurt, îndesat, smead și peste samă de 
sprâncenat. Se înfăţişase cu doi roibi bine înșăuaţi, unul cu tacâm mai 
scump, și părea că nu se uită la nimic şi la nimeni. Poate mai degrabă 
pândea la toate câte erau în juru-i și mai cu samă la toţi. Când a venit de 
faţă şi Gheorghe Tatarul, Ionuț Jder s-a încredințat îndată că slujitorul 
postelnicului Ştefan şi-a găsit însfârşit o așezare statornică a privirilor. La 
asemenea cercetări stăruitoare, Tatarul se dovedea cu desăvârșire nesimţitor. 

Întrebând pe boier, Jder a aflat că, de neamul lui, acel slujitor e alvanit 
şi-l chiamă Grigore Doda. Postelnicul îl avea pe lângă sine de treisprezece 
ani; îl găsise într-un port din Dalmația și-l scosese dintr-o primejdie, când 
seniorii venețieni pofteau să-l înalțe în furci nu pentru fapte de laudă. 

Întâmplarea i-a povestit-o postelnicul Ștefan lui Ionuţ chiar în clipa 
plecării, înainte de a bea câte-un pahar de vin înfățișat pe tabla de jupâneasa 
Marușca, şi când stăteau gata să iasă din pridvor şi să încalece. 

A întrebat postelnicul: 

— Dumneata îi dai vin slujitorului dumnitale? 

— La drum, niciodată, a răspuns Jder. 

— Faci bine, a încuviinţat boierul. Eu nu-i dau, pentru că-și ia el singur 
cât îi trebuie de două ori pe an. Din asta i s-a tras și păţania lui de la Cataro. 
Se afla coborât de la munte în acel liman; era însetat și nu văzuse de mult 
oameni. Atuncea i-a venit hachița. A intrat la o osterie în marginea târgului, 
la malul mării, și a poftit vin dulce negru. Care vin era mai dulce şi mai tare 
pe acela l-a poftit. Avea în chimir puţine parale mărunte de argint și a băut 
vin de acele parale. I-a priit, dar nu s-a săturat. Atuncea a ieșit în uliţă și și-a 
căutat căluţul și desagii. A poruncit neguţătorului să vie să-i vadă marfa — 
adică acel cal muntenesc şi burdufurile de brânză. Câţi bani buni i se poate 
da pe cal și burdufuri? a întrebat Gore Doda. Un galbăn venetic ș-un sfert 
de galbăn, zice neguţătorul. — Și cât vin negru de care am băut îmi poți da 
dumneata pe un galbăn venetic ş-un sfert de galbăn? — Îţi dau cât poţi bea 
până la miezul nopţii, i-a răspuns neguţătorul. Atuncea Gore Doda a dat în 


mâna stăpânului osteriei marfa, s-a descălțat, s-a desfăcut la gât, și-a 
suflecat mânicile, și s-a pus să-şi stingă arşiţa pe care o avea în el. Când au 
început a i se încrunta ochii, s-a uitat împrejuru-i pe sub sprâncene. Mai 
erau în osteria aceea destui mușterii. Atuncea Grigore Doda a întrebat dacă 
se află acolo de față cineva mai mare şi mai tare decât el. Oamenii au râs; el 
s-a supărat. A rupt în dinţi ulcica din care bea, mă-cinând-o în măsele, și a 
venit asupra tuturor cu grumazul încordat și cu fruntea plecată. A fost o 
bătălie nemaipomenită. Scaune, mese și ulcioare sfărâmate. Asta nu-i 
nimica: ci braţe şi picioare rupte, capete sparte. Când a venit straja, Grigore 
Doda a sărit asupra străjii. L-au prins și l-au vârât sub turnul cetăţii, la 
umezeală, ca să se răcorească. După ce s-a răcorit, judele i-a lămurit ce 
făptuise, câte oase rupsese, câtă pagubă făcuse. Dacă n-are bani ca să se 
răscumpere, nu-i rămâne alta decât să plătească cu viața. Atuncea m-am 
amestecat eu, fiind în petrecere în acea vreme la Cataro. 

— Dacă-mi îngăduie senioria să-l răscumpăr eu, sânt gata a-l 
răscumpăra după ce stau cu dânsul de vorbă un pătrar de ceas. 

— Bine, mi s-a răspuns; dacă ridicăm asemenea marfă într-o creangă de 
copac, nu câştigăm nimic. Dai senioriei peste socoteala pagubei trei bani și 
robul e al dumnitale; numaicât în două zile să-l scoţi din pământul Veneţiei. 

— Să stau întăi de vorbă cu dânsul, am zis eu. Am cerut un sfert de ceas. 

— Îţi dăm un ceas întreg. 

— Vă foarte mulțămesc, prea cinstiţilor seniori, am adaos eu. 

Domniile lor au râs şi m-au învoit să intru la Gore Doda. L-am găsit pe 
Gore Doda liniștit, aşteptând ştreangul. Mi-a spus cum îl chiamă și de unde- 
i; că a fost oştean al Veneţiei și pe urmă cioban. Că-i vine câteodată 
fierbinţeala asta de dă tot ce are pe vin; şi pe urmă se cumințeşte; pân' ce-i 
vine iar. Aşa l-a rânduit Dumnezeu. Dar acuma și-a încheiat veleatul, căci 
nu mai are vreme de trăit decât pân' ce-a fi soarele la amiază. Atuncea are să 
se înalțe și are să scoată limba la ceilalți necăjiţi care rămân să se chinuiască 
pe astă lume. 

— Ţi-i dragă viaţa? 

— Mi-i dragă, dar m-am săturat de dânsa. Am o nebunie și nu pot scăpa 
de ea. 

— Dar în Dumnezeu crezi, Grigore Doda? 

— Cred în Hristos și în prea curata lui Maică. 

— Dar un jurământ ştii să faci, Gore Doda? 

— Ştiu; care jurământ? 


— Să nu mai bei. 

— Nu, asta nu pot. 

— Atuncea să faci un jurământ să nu mai bei decât o dată, când se 
înoieşte anul, la luna lui septemvrie zintăi. Dacă juri așa, te răscumpăr. 

— Nu pot nici asta; feleșagul meu e să mă îmbăt batâr de două ori; şi 
dacă am stăpân, stăpânul a ști ce să dreagă ca să mă ferească de 
blăstămăţiile pe care le săvârşesc; sânt robul său și are putere asupra mea; 
să mă lege, să mă puie în butuc, să-mi aşeze străji care să mă privegheze. 

— Bine, să fie aşa, am încuviinţat eu. Te învoiesc de două ori pe an, 
având asupra fiinţii tale stăpânire, să-ţi las ori să nu-ţi las viaţa. Și să fii om 
al meu de credinţă. Dacă juri aşa, pe cartea sfântă, pe care o am la mine, şi 
pe cruciţa asta de aur, eu te răscumpăr de la seniorie. 

A jurat şi de-atuncea mi-i slujitor cu credință. Nu am a mă plânge de el; 
numai când îi vine vremea, îl las slobod, câte trei zile și-l priveghez cu alți 
oameni ai mei, fără să ştie el. Însă nu săvârşeşte ticăloşii totdeauna în aceste 
zile slobode ale lui. Câteodată se veselește, ori plânge și arată mare 
prietenie oamenilor şi cailor; şi pe unii și pe alţii îi adapă amestecat din 
vinul lui. 

Jupâneasa Marușca a râs subţire și n-a mai îndrăznit să înfăţişeze al 
doilea pahar oaspetelui său. Vel-comisul Manole s-a veselit râzând gros de o 
întâmplare ca aceea. Unde va fi fiind Veneţia? unde va fi fiind Cataro? 
Tocmai la marginea pământului. Atuncea avea dreptate domnia sa când l-a 
judecat pe acest boier că-i străin şi vine de departe. Însă e creştin ca şi noi şi 
pare barbat vrednic. Să fie sănătos! 

— Să ne vedem cu bine şi cu sănătate, vel-comise, i-a zis venind asupra 
sa boierul cel străin. 

— Dac-a da Dumnezeu, ne-om mai vedea, a răspuns cu îndoială jupân 
Manole. 

— Domnul Dumnezeu vrea toate cele bune, vel-comise, Dumnezeu îmi 
dă tovărăşie pe un fecior al domniei tale care văd că ţi-i drag; rânduiala este 
să ți—l aduc înapoi. 

Plăcută vorbă. S-a luminat puţintel și obrazul lui bădiţa Simion. 

— Trebuie să binevoiască şi măria sa, s-a îndârjit totuşi jupân Manole. 

Postelnicul i-a atins braţul: 

— Pentru Manole Jder și feciorii săi mila măriei sale e ca o rouă 
prielnică. Ştii şi dumneata asta, vel-comise; ţi-o spun şi eu. Slujba întru care 


merge comisul Ionuț e cea mai plăcută măriei sale. Asta n-o ştie nimeni, 
însă domniei tale ţi-o pot spune. 

— S-o spui şi jupânesei Ilisafta comisoaia, unde ne oprim ca să luăm 
plăcintele, a râs Ionuţ. 

— Am înţeles; am să mă închin şi dumnisale ş-am să-i spun. 

Ionuț se gândea: Să vedem cum se descurcă postelnicul de vorbele 
comisoaiei? 

Într-adevăr, după ce-au purces ş-au mers pe sub pădure ş-au coborât la 
curtea veche de la Timiş, mezinul Jderilor a prins a fi cu luare-aminte, căci 
jupâneasa Ilisafta îi aştepta în poartă. Îndată a aflat dumneaei că-i slujbă 
grabnică; îndată a înțeles că nu-i vreme de prăpădit și s-a întristat; iar cum a 
aflat de plăcinte, i s-au luminat ochii. Are ochi frumoși comisoaia Ilisafta, 
se gândea Ionuț, priveghind toate. Și mai ales glasul i-i ca o strună de 
argint. Nu vorbește repezit cum i-i obiceiul și ascultă cu luare-aminte ce-i 
spune postelnicul Ștefan. 

— N-avem vreme de descălicat, muţă, hotărâse Ionuț, ca să facă pe plac 
soţului său de drum. 

Însă postelnicul Ştefan descălecase în pripă şi pusese dârlogii calului în 
laba păroasă a lui Gore Doda. După aceea postelnicul Ștefan își trăsese de 
pe mâni nişte mănuşi mari tot din piele. Întăi se mirase de acele mănuși, pe 
cale, Jder; acuma se mira comisoaia, încât deocamdată i se legase limba și 
era numai ochi. 

Dar îndată jupâneasa Ilisafta a boldit ochii de altele. 

— Eu am auzit de domnia ta, jupâneasă Ilisaftă, a zis postelnicul. Te văd 
întăia oară şi sânt bucuros; dar de ştiut te ştiu mai de demult, Eu, dragă 
jupâneasă Ilisaftă, am umblat în toată lumea asta; și cât pământ a dat 
Dumnezeu oamenilor l-am văzut tot. Cum am ajuns ș-am stat în [ara 
Moldovei, m-am uitat la dreapta, m-am uitat la stânga ş-am aflat toate. Mie 
mai ales mi-s dragi oamenii ș-am aflat îndată ce oameni cu stare și cuviință 
trăiesc în acest ţinut. Puţini oameni cu stare şi cuviință, pe care-i miluieşte 
măria sa; i-am aflat şi i-am putut număra pe degete. Mai mult decât degetele 
de la amândouă mâinile nu mi-au trebuit. Te-aş pofti, dragă jupâneasă 
Ilisaftă, să nu te ostenești, căci noi sântem călători în slujba lui Vodă. Om 
sta un picuţ în pridvor, dar plăcintele le-a pune Gheorghe 'Tatarul în desagii 
lui. Are și Gore Doda, omul meu, câte ceva; ce duce el nu-i aşa de bun, 
totuşi se poate mânca fără să ne primejduim dinţii. Vom sta măcar cât stă 
apa la bulboană, cum binevoieşti a spune domnia ta; pe urmă încălecăm și 


ne-am dus, dar de uitat să știi domnia ta că tot avem să ne uităm înapoi. 
Cum ne-a fost vorba în deal, în pridvorul lui jupân Simion comis, mult n- 
am a-l ţinea cu mine pe acest comis tânăr; mai curând ne-om duce, mai 
curând ne-om întoarce. Nu râde, jupâneasă Ilisaftă, şi crede ce-ţi spune un 
bărbat cu frica lui Dumnezeu. Nu mă duc cu acest comis în tabără la Vaslui, 
dragă jupâneasă Ilisaftă; mă duc în altă parte; dacă pofteşti numaidecât și 
numaidecât, am să-ți spun numai domniei tale și să nu afle nimeni altul, că-l 
duc la Suceava, unde am cu el treabă, ca să luăm Doamnele de-acolo să le 
mutăm la Cetate la Neamţu. Așa-i porunca măriei sale. Îl duc la Suceava ca 
să vadă lume mai aleasă. Acolo, la Vaslui, în tabăra lui Vodă, numai oșteni. 
Nu-i chip să vezi ochi şi sprâncene care să-ţi placă. Numai și numai oșteni. 
Ș-apoi de la o vreme măria sa îi ţine pe toţi în mare strân-soare şi nu le dă 
voie decât o dată pe săptămână să bea vin, iar zaruri nu le dă voie deloc să 
joace. Dacă vrei să ştii domnia ta de ce nu le dă voie să joace zaruri, ţi-oi 
spune-o şi pe asta. Nu le dă voie din pricina arvaniţilor, care n-au noroc la 
câştig, şi a nemților, care au prea mult noroc; din care pricină alvaniţii s-au 
stârnit a-i bate și a-i tăia pe nemți. Îţi mulțămim pentru toate, dragă 
jupâneasă lIlisaftă, mai ales pentru vorbele bune, şi doresc să te găsim 
sănătoasă. 

Jder zâmbea în sine şi-i plăcea cum se petrecuseră toate. Sprinten 
călăreț, acest ghebos al Radului-Vodă! Poate că spune prea multe și 
mărunte, dar le spune bine. 

Acuma tace şi se gândește. La ce s-o fi gândind? Au ieșit amândoi, 
urmaţi de slujitori, în șleahul cel mare care duce spre Cetate și spre 
mănăstire. Au călărit repede, fără să se mai uite înapoi; după acea toană 
repezită, acuma umblă în pas. 

Į se pare obrazul postelnicului Ștefan umbrit de gânduri. 

— Ce zici, comise Ionuț, îl găsim pe pârcălabul Arbore sus? 

— Socot că-l găsim; dar nu ştiam că avem a sui la Cetate. 

— Să mă ierţi, prietene, că nu ţi-am spus chiar din cea dintâi clipă; dar 
acuma îţi spun. Am la mine carte și cătră pârcălab, ca să ne dea slujitori 
pentru trebuinţele noastre. Am împuternicire ca să cer slujitori de orişiunde, 
când am avea nevoie. 

— Să cerem. 

— Nu aşa. Eu am nevoie, după porunca măriei sale, de două feluri de 
slujitori. De puţini slujitori ageri; și eu mă mulţumesc cu unul. Și de câțiva 
slujitori cu mare virtute. Cei ageri să călăuzească pe cei cu virtute. Cărţile 


mele mie nu-mi folosesc, dacă domnia ta nu te gândești singur să cauţi ce 
ne trebuie. 

Jder tăcea, așteptând. 

— Precum ai văzut, urmă postelnicul Ștefan, eu cunosc destul de bine 
oamenii de la curtea Moldovei. Știu de toate isprăvile domniei tale în multe 
împrejurări. Am văzut în viaţa mea destule isprăvi și am auzit de mai multe; 
nu mă sperii de nimica şi nu mi se pare nimica peste fire, pentru că toată 
puterea și ştiinţa și înţelegerea ne vin de la mila lui Dumnezeu şi cât 
binevoieşte Domnul Dumnezeu atâta putem face. N-am să-ţi spun vorbe 
înflorite, cum m-ai auzit spunând altora până acuma; am să-ți spun numai 
că te preţuiesc cum se cuvine, după toate câte mi s-au spus. 

— Ţi le-a spus măria sa? 

— Le-am auzit și de la Săndrel-Vodă. 

Jder întoarse o privire piezişă asupra soţului său și-l văzu zâmbind. 

— Pe măria sa Săndrel-Vodă nu l-am văzut de multă vreme, răspunse 
Jder. 

— Ştiu şi asta; însă aţi fost prieteni. Deci cunoscându-te întrucâtva, te-aş 
pofti, dacă am har înaintea domniei tale, să alegi domnia ta pe acei bărbaţi 
de virtute de care avem nevoie. Cartea mea face puţine parale, dacă nu-i 
cine să aleagă ce ne trebuie. 

— Să mă gândesc, răspunse Jder cu supunere. 

— Da, comise Ionuț, şi-n vremea asta eu ţi-oi spune ce mi-a plăcut aici 
în Țara Moldovei. La noi, Radu-Vodă miluia şi punea în dregătorii pe niște 
oameni de nimic. 

Pe când la curtea lui Ștefan-Vodă proştii au puţină căutare. 

— Eu zic aşa, cinstite postelnice, că să cerem pârcalabului pe doi 
cunoscuţi ai mei. Pe unul îl chiamă Samoilă Căliman şi pe celălalt Onofrei 
Căliman. Dacă-s de rând la Cetate, să ni-i deie; dacă nu, să ne lese să-i luăm 
de la casele lor. 

— Oameni tari? 

— Bărbaţi după cum îi arată porecla, cinstite postelnice: unul e Strâmbă- 
Lemne și altul e Sfarmă-Piatră. 

— Înţeleg; şi-s buni, mai ales dacă-s feciorii starostelui Nechifor. 

— Vra să zică, zâmbi Ionuț, domnia ta îl cunoşti și pe staroste? 

— Îl cunosc din ce-am auzit; că şi-a făcut de mulţi ani sicriul; ş-acum 
acel sicriu slujeşte drept corlată cailor. 


— Aşa este; și dintre câţi feciori are, aceştia-s cei mai vrednici. Când or 
pune ei umărul la o greutate, apoi se cunoaşte. 

— Atuncea să-i căutăm și să-i luăm cu noi. Deocamdată cred c-ar fi de 
ajuns, adăugind şi cei doi slujitori ai noștri... 

— Tataru-i şi mai bun, se mândri Ionut. 

— Atuncea Grigore Doda e in fruntea tuturora, zâmbi postelnicul Ștefan. 
Vreau să-ți mai spun una, comise. Mi-a plăcut jupâneasa Marușca. 

— Aşa? 

— Mi-a plăcut în chip deosebit. Frumoasă și ciudată muiere. lar comisul 
Simion se poartă cu ea cum se cuvine, ca şi cum i-ar fi un juvaer scump. 
Bine face; și eu i-aş da un sfat. Când o caută undeva, să n-o caute cum caută 
toată lumea; și când o aşteaptă să facă ceva, să n-aştepte de la ea ce-aşteaptă 
de la alte muieri. Doamne fereşte, dacă ar fi să se înece jupâneasa Marușca, 
în puhoiul Moldovei, apoi ar trebui căutată la deal, nu la vale. Nu te superi, 
comise, de vorbele mele. 

— De ce să mă supăr, cinstite postelnice? Ai întru-câtva dreptate. Aş 
vrea să știu dacă mânem la Cetate, ori numai poposim şi pe urmă călărim 
mai departe. 

— Cu ajutorul lui Dumnezeu, facem popas, comise Ionuț. Și ne-arătăm 
trudiţi şi ne culcăm. Pe urmă, tot cu ajutorul lui Dumnezeu, ne sculăm când 
nimeni nu s-așteaptă și toți cred că dormim. Umblăm noaptea, ne hodinim 
ziua şi intrăm la Suceava fără să ne vadă nimene. 

— Se poate asta? 

— Eu cred că se va putea, când ornicul va bate ceasul al patrulea. 

— Bine; eu sânt sub mâna dumnitale, postelnice, și fac cum poruncești. 

— Şi nu doreşti să cunoşti nimic? Nu doreşti să-ţi dau nici o lămurire? 

— Ba da. 

— Atuncea întreabă-mă și eu am să-ţi spun toate ca unui tovarăș bun. N- 
am să-ţi cer taină; n-am să te leg cu jurământ. Tainele se sparg, jurămintele 
se rup. Cu omul vrednic eu nu mă tocmesc; mă duc cu el și la câştig și la 
pagubă. Ce vrei să ştii? 

— Vreau să știu de cine te temi pentru Doamnele domniei tale. 

— Care Doamne ale domniei mele? 

— Aşa. Doamnele domniei tale. Vrei să le scoţi din Suceava și să le duci 
mai la vale cătră Vaslui. 

— Așa este, şopti postelnicul; din porunca lui Vodă. 


— Dacă-i porunca lui Vodă, întoarse cuvânt, tot şoptit, Jder, atuncea de 
cine avem a ne teme? De ce trebuie să dormim ziua și să intrăm în Cetate la 
Suceava noaptea, când va bate al patrulea ceas? Are a se sfii măria sa de 
cineva? 

— Măria sa n-are a se sfii de nimeni și de nimic, prietene Ionuț. Măria 
sa nu știe nimic. Primind pe cât se vede o vestire de la Doamnele mele, a 
dat poruncă să li se împlinească dorința. Asta s-a întâmplat acuma patru 
săp-tămâni; şi dorinţa nu li s-a împlinit; prea cuvioşia sa arhimandritul m-a 
sfătuit să mai aştept până ce-mi dă sfinţia sa de ştire. Acuma măria sa a 
arătat nerăbdare şi nu mai putem întârzia. După ce am avut sfat cu prea 
cuvioșia sa părintele Amfilohie, prea cuvioșia sa mi-a arătat că mutarea 
trebuie să se facă numaidecât, ca să nu se mânie stăpânul cel mare; dar mi-a 
dovedit că este ş-o pricină de primejdie. 

— Să fie vreun podgbeaz leşesc care pândeşte asta? N-aș crede; hotarele 
măriei sale sânt bine păzite. 

— Într-adevăr, nu-i de crezut şi nici nu este asta. 

— Atuncea să fie un dușman dinlăuntru? 

— Nu-i dușman. Dimpotrivă. 

Jder tăcu, uimit. Apoi se aplecă asupra postelnicului. 

— De asta n-are voie Săndrel-Vodă să se ducă la Suceava? Şi de asta 
Vodă i-a hotărât să-și aşeze curte la Bacău? 

— Poate să fie şi din pricina asta. 

— E o nebunie a lui Săndrel-Vodă? 

— N-aş crede. Trebuie să-ţi mai spun că porunca lui Vodă te-a hotărât de 
la început pe domnia ta ca să ridici și să duci la Cetatea Nouă pe Doamnele 
mele. Nici porunca asta a măriei sale n-o putem înlătura. Deci trebuie să 
duci pe Doamne. Dacă le-ar duce altcineva, cred că n-ar fi primejdie; poate 
ar fi dacă Săndrel-Vodă şi-a pierdut mintea şi sufletul. Însă dacă le duci 
domnia ta, e primejdie. Se pare că sânt oameni năimiţi, gata să te lovească. 

— Are ceva cu mine? Vrea să-mi ia viaţa? 

— Nu; mai degrabă — socotim noi — vrea să te umilească și să te 
rușineze. 

Jder îşi încruntă sprinceana şi-şi opri calul. Postelnicul îi apucă mâna. 

— Nu te tulbura, comise, și ascultă pe un prieten al dumnitale mai 
vârstnic. Nu-i aşa că v-aţi prins fraţi de cruce? V-aţi prins frați de cruce: asta 
a fost greşeala. V-aţi spus toate tainele. Mai cu seamă ţi le-a spus Vodă 


Alexandru pe ale sale. Aţi umblat drumuri de dragoste, aţi sărit gardul în 
grădini unde numai dumneata ai avut norocul să culegi flori... 

— Se ştie asta? Şopti cu înfiorare Ionuţ. 

— Se ştiu toate; au fost oameni care le-au înţeles și le-au mărturisit lui 
Săndrel-Vodă, nădăjduind de la măria sa un câștig. Pe lângă asta, aţi ieşit 
amândoi la oaste odată și e greu să se socotească măria sa mai puţin viteaz 
decât dumneata. Totuşi dumneata ai avut noroace şi izbânzi și-n războiul 
tătarilor, şi-n războiul Radului- Vodă, cât s-a zvonit pretutindeni; numele lui 
Ionuţ Jder bâzâie ca un bondar în toată Moldova. Acest bondar trebuie dat 
la o parte, căci supără. Cearcă să-l deie la o parte cu vorbe şi nu izbutește, 
căci măria sa Ștefan-Vodă îşi cunoaște și-și preţuieşte oamenii. Vremea 
trece şi zavistia se adânceşte în sufletul omului ca o drojdie înveninată. 
Atuncea va fi venit cineva să-l sfătuiască cum ar fi mai bine să înlăture 
trufia şi laudele dumnitale. Nu te supăra. Vorbele astea nu le spun eu, 
vorbele astea le spune măria sa. Acuma ştiu că ai vrea să înţelegi de ce a 
ales acest copil tocmai asemenea împrejurare și se ţine de ea cum se ţine 
musca de-un cal sângerat. A ales-o pentru că mintea măriei sale Săndrel nu-i 
coaptă, şi pofteşte măria sa să facă ş-o vâlvă urâtă în ţară, să împroaște 
această vâlvă și asupra părintelui său care nu-i face un gust atuncea când 
binevoieşte să-l aibă; şi să se vadă că pofala lui Ştefan-Vodă nu-i fără cusur. 
Astfel se otrăveşte singur acest prunc domnesc și din asta a ieşit că avem 
nevoie de Strâmbă-Lemne și Sfarmă-Piatră. Mai vrei să cunoști ceva? 

— Îmi ajunge... oftă Jder cu năduh. 

—Nu putem ocoli greutatea, urmă postelnicul. Am stat eu şi 
arhimandritul ș-am cugetat ş-am vorbit. Stăpânului nu-i putem mărturisi 
nici într-un chip; mai bine să pierim noi decât să-i dregem asemenea pahar. 
Atunci trebuie să prindem pe făptaș în mreaja pe care ne-o întinde și să-l 
ținem așa, ca să nu mai făptuiască. Și nici Vodă să nu știe nimic. Ha-ha! Te- 
ai întristat. 

— M-am întristat, cinstite postelnice. 

— Nu te întrista, căci din prieteniile mari ies duşmăniile cele tari. 

La aceste cuvinte înțelepte, Jder își înălță fruntea cătră bolta albastră 
unde sălășluiește stăpânul din veac a toată zidirea. Felurite gânduri îl 
frământau. S-au zbătut în el cu ascuţime îndoieli despre faptele lui de 
altădată, când n-a fost cu credinţă şi dreptate fratelui său de cruce Săndrel- 
Vodă; însă își scutură acele îndoieli, unde era amestecată umbra subţirică a 
Nastei cu vicleniile dragostei, şi le acopere cu faptele ce săvârşise, când şi-a 


pus acest cap pentru slujba Domnului și prietinului său. O desmierdare 
trece, cum trec aceşti nouri care învăluiesc cerul dinspre munţi; însă 
credinţa lui a fost statornică şi dreaptă, putând să-i aducă pieirea, ş-atunci n- 
ar mai fi ajuns această zi, ș-acest ceas, ș-această clipă, când stă și cugetă 
cum să-și apere ființa de o mare primejdie. 

Nourii care se ridicau dinspre munţi nu treceau ușor și repede, cum 
socotise el dintru început, de când îi băgase de samă. Încununau cu ceţe 
despletite anumite piscuri pe care el le cunoştea din copilărie, iar asta 
însemna că-i cu putință să vie împotriva călătorilor o ploaie grabnică. 
Slujitorii, care se opriseră în urmă la douăzeci de pași, descălecaseră, și Jder 
înțelegea că Gheorghe Botezatu îndeamnă pe Gore Doda să tragă din 
desagă dulama pentru stăpânul lui. El se grăbea s-o și tragă pentru al său. 

Se simţea cum sporește vântul din acea parte unde se pregătea şuvoi de 
ploaie. Târgu Neamţu se afla aproape, la o bătaie de săgeată pe drum drept, 
și puteau găsi adăpost cu uşurinţă. Însă drumul lor era la Cetate. Nici 
Cetatea nu era departe; se zărea desluşit cu turnurile și meterezurile ei în 
brădet, sub vulturii care hojma o străjuiau. Jder știa drumul cu ochii închiși: 
ocolesc pe după târg, înspre Oglinzi, ș-apoi prind a sui o potecă trăgănată și 
nişte cârjoaie care-i duc până sus. 

Întrebarea era, deocamdată, ce caută el acolo şi de ce-l priveşte pe furiș, 
în asemenea chip, acest boier străin? Plăcut e la vorbă şi toate pare a le 
spune bine, dar acuma acei ochi mari și bulbucaţi i se par înșelători. Poate 
nu-s înșelători; dar e mai cuminte să-și tragă măsurile. Poate-l duce sus, ca 
să-l lepede în Cetate. De ce să-l ducă sus și să-l lepede în Cetate și-n vreo 
tainiță, când el Ionuț Jder e credinciosul cel mai credincios al Domniei? 
Poate fi şi asta numai dacă postelnicul va fi având vreo tainică legătură 
chiar cu Alexăndrel- Vodă. Vorba a fost dată oamenilor ca să înțeleagă unul 
ce spune altul; a ajuns însă a fi şi prefăcută și înșelătoare. Dar dacă acest 
boier ar fi fost să aibă vreo taină legată cu pruncul domnesc, n-avea nevoie 
să-i înşire toate câte i-a înșşirat. Ca să-l adoarmă și să-l lege mai bine? 

Dintrodată îl văzu pe postelnic râzând cu dinţi ascuţiţi și rari, și avu ca o 
sfială, pe care îndată şi-o stăpâni strângându-și fălcile. Postelnicul râdea și-l 
privea drept. 

— Ai dreptate, comise Ionuț, să ai gânduri și îndoieli; gândeşte-te bine, 
ca să te scuturi de nedumeriri. 

— Mă lăs în sama lui Dumnezeu, răspunse Jder întunecat. 


— Eu zic să te laşi în seama lui Dumnezeu după ce îţi rânduieşti pază, 
căci de-aceea a pus Dumnezeu minte în ființa noastră. 

— Potrivit cuvânt. 

— Ce facem? Suim la Cetate? 

— Suim la Cetate; însă pe urmă nu mai putem ieși; la un ceas după 
asfinţitul soarelui se închid porţile; iar noi era vorba că ieşim și ne ducem 
mai departe. 

— Ieșim și ne ducem, comise; cărțile mele sânt chei care descuie toate 
porțile. Deocamdată văd că stăm pe loc. Dacă ar fi să fiu viclean cătră măria 
sa Ştefan-Vodă, ar însemna că sânt viclean cu Doamnele mele. Dacă n-aş fi 
credincios până la moarte Doamnelor mele, nu m-aş afla în acest ceas în 
Ţara Moldovei. Doamnele mele fiind sub mâna și sub prietenia lui Vodă, eu 
nu pot cunoaşte drept stăpân decât pe măria sa Ștefan. Ce spun eu acuma se 
chiamă rânduială loghicească. Gânditu-te-ai la asta de când te tot uiţi la acei 
nouri? 

— M-am gândit. 

— Bine ai făcut. Și să te mai gândești la alta. După cât venin a clocit 
zavistnicul dumnitale, dacă brațul meu ar fi în slujba sa, atunci cel mai lesne 
ar fi fost să pun în lucrare acest junghi subțire și ager, pe care-l port sub 
cingătoare. Lovindu-te din dreapta, n-aveai când să te aperi, fiindcă eşti 
stângaci. Această armă au iscodit-o italienii tocmai pentru asemenea slujbă, 
când domnii lor poftesc să-şi împuţineze prietenii. 

Cu aceste vorbe, postelnicul trase scurt stiletul și-l înfăţișă zâmbind lui 
Ionuţ: 

— Ţi-l dăruiesc domniei tale. Poate-ţi va fi vreodată de folos. 

Ionuț primi arma și, zâmbind, o cântări în palmă. Apoi și-o trecu în 
chimir. 

— Mulţămesc, cinstite postelnice. Cât am grăit eu, cât ai grăit domnia 
ta, cât s-au îmbulzit nourii, eu am stat și m-am gândit. Câte îndoieli voi fi 
avut, toate am să le dau pe apa Ozanei. Nu mi-a mai rămas decât teama de 
primejdia care mă ameninţă şi vreau să mă apăr de toate. 

— Se vede că la domnia ta teama, cum îi spui, și hotărârea merg 
deopotrivă. Între ele, se alege îndrăzneala. 

— Văd eu că mă cântăreşti bine și mă prețăluieşti. Așa încât iată ce m- 
am gândit eu, cinstite postelnice. Cu poruncile pe care le ai la mână și cu 
slujitorii aceștia doi, domnia ta binevoieşte a sui cât de degrabă la Cetate, 
cerând acolo pârcălăbiei pe feciorii lui Nechifor Căliman cu numele 


Onofrei şi Samoilă. Eu, în vremea asta, mă reped la un frate al meu mai 
mare, părintele Nicodim, monah la sfântă mănăstire Neamţu. Mă sfătuiesc 
cu el și nădăjduiesc și-n el sprijin. Cel mult în trei ceasuri sânt înapoi şi 
domnia ta m-aștepţi cu slujitorii într-un loc pe apa Ozanei care se chiamă 
Bradu Mare. Acolo te găsesc şi acolo ne-a fi masul. Dormim un somn bun 
cât or paşte caii în prund şi s-or hrăni, şi cătră miezul nopţii, când răsare 
luna, ne mişcăm spre Suceava. 

— Aşa să fie, răspunse postelnicul Ştefan; dar domnia ta; ia-ţi slujitorul; 
poate să-ţi facă trebuinţă. 

— Îl lăs zălog... zâmbi Jder. 

— Ca să mă privegheze? 

— Atuncea-l iau. Se dovedeşte că cerbii cei vechi sânt mai tari decât 
suliţarii. Gheorghe Botezatu ţi-a arăta numai calea, şi pe urmă vine după 
mine. 

S-au veselit privindu-se cu voie bună, apoi au stat un timp ca să vadă 
cum se înalță o măreție de nouri asupra soarelui. 

Până la asfinţit mai erau patru ceasuri. Jder încalecă şi porni spre sfânta 
mănăstire. Postelnicul Ştefan mai aşteptă un timp urmărindu-l din ochi cum 
se duce, apoi, zâmbind încă de plăcerea pe care o simţea pentru acel june, 
făcu semn Talarului s-o ia înainte şi se îndrumă spre Cetate. 


CAPITOLUL IV 


CĂLĂTORII DE NOAPTE 


La Cetate, pârcălabul Arbore era lipsă. leşise de la amiază coborând la 
Vânători, ca să facă sfat cu starostele Nechifor pentru o lucrare de parcane 
deasupra râpii de cătră Ozana, unde se arătaseră risipituri într-un corn de 
zid. Era nevoie de oameni, de cai şi de căruţe, ca pentru o asemenea lucrare 
domnească, la care gospodarii din Vânători, ca oameni ai Domniei și ai 
Cetăţii, erau îndatorați. 

A ieşit la poartă ajutorul pârcălăbiei, dumnealui șatrarul Neculai 
Mereuţă de la Pipirig. - om mititel și rotunjor, cărunt și cuviincios. A 
poruncit să se lese puntea pe lanţuri, a trecut la oaspete, i-a cunoscut 
îndreptările şi l-a poftit la arhondaric. 

Postelnicului i-a plăcut priveliștea dintre ziduri. A văzut străjile de nemți 
la toate turnurile şi a cunoscut toate rânduielile cetăților tari, ca și cum ar fi 
fost vorba de război într-un ceas. Însă era vreme de pace, slavă Domnului 
Dumnezeu, și șătrarul Neculai a făcut numaidecât dovadă de această stare 
binecuvântată, poruncind slujitorilor de la cămările oaspeţilor s-aducă în 
pripă pită, brânză și vin. 

Nişte năcăjiţi slujitori de cetate, care întruna stau treji și cu grijă, nu se 
pot lăsa leneviei mâncărilor şi iscusinţei cuhniilor: aveau numai dulceaţă 
gata de la oi, lanuri și vii. Această dulceaţă o aveau însă cu îmbielşugare, și 
postelnicul Ștefan nu s-a lăsat poftit de două ori. După aceea și-a arătat din 
nou dorinţa şi porunca. 

— Şatrare Neculai, te poftesc să cunoşti de iznoavă acele două lucruri 
pentru care am venit eu aice, să le înştiinţez pârcălăbiei. 

— Am înţeles, cinstite postelnice. Sântem gata să primim, după porunca 
luminăţiei sale, pe măriile lor Doamnele Radului-Vodă. Avem două cămări 
văruite şi repezim ştire să ne vie două ţigănci de la Dumesnicu. 

— Au şi măriile lor slugi. 

— Știu, altfel nici nu se poate. Iar pentru cei doi slujitori, Onofrei și 
Samoilă a lui Căliman, cată să văd întâi dacă-s de rând, fiind amândoi 
slujitori cu schimbul, alăturea de nemți, care aceştia nemți stau obştit între 
ziduri. Numai când și când ies, ca să se îmbete în târg. Atuncea fac oarecare 
zarvă, dar pârcălăbia îi ţine strâns. 


— Atuncea vezi, şatrare Neculai, dacă-s aicea acei doi slujitori. 

— Vrei să-i iei cu domnia ta? 

— Îi iau cu mine. Ți-am arătat porunca pentru slujitorii de care aş avea 
nevoie. 

— Am văzut şi m-am închinat, numaicât ar fi bine s-aşteptăm şi pe 
dumnealui jupân Arbore pârcălab. 

— Să-l aşteptăm, nu zic ba; am plăcere să-l văd; dar până la asfinţitul 
soarelui eu trebuie să fiu ieșit dintre ziduri, aflându-mă pe drumul Sucevii. 
Înţelegi domnia ta? 

— Înţeleg; altfel nici nu se poate. De venit, vine. 

— Aşa. Atuncea, şatrare Neculai, eu aştept până ce dovedesc bucatele ce 
ai binevoit a-mi pune dinainte şi până ce beau o cupă de vin în sănătatea 
domniei tale. Și până ce s-a da orz cailor. 

— De cai am avut eu grijă chiar dintru început, cinstite postelnice. Iar 
vin poţi să bei și două cupe, având gust să nu rămân eu mai prejos, și 
poftind să închin şi eu, pentru oaspete. 

— Cât om bea a doua cupă, să fie aicea în pridvor Samoilă şi cu 
Onofrei, ca să-i cunosc. 

— Apoi da, altfel nu se poate. Dacă-i pe grabă, s-a face şi asta. 

Când, după a doua cupă, s-a poruncit feciorilor lui Căliman să se 
înfăţișeze la domnia sa postelnicul Ștefan, s-a văzut că pragul de sus al uşii 
era prea scund pentru ei şi, când s-au închinat postelnicului, se frecau la 
frunte cu palmele. 

Postelnicul i-a privit lung. A clătit din cap. A zis: 

— Bine. Pregătiţi-vă cai, straie și arme. 

— Da' de ce? A îndrăznit a întreba Onofrei. 

— Căci am venit cu poruncă să vă ridic în slujba Domniei. 

— Apoi om merge, a grăit tot Onofrei cu glasu-i gros. 

Samoilă a adaos subțire, parcă-și prefăcea glasul într-adins: 

— Armele le-avem; dar caii și schimburile-s devale la tătuca. 

— Vă coborâţi acasă la tătuca și le luaţi. Vă poruncesc să faceţi asta într- 
o clipeală. Și să vă înfățişaţi la Bradu Mare pe Ozana, unde v-așteaptă 
comisul Ionuț Jder. Când a asfinţii soarele, să fiți acolo. 

Cei doi Călimani și-au întors nasurile unul cătră altul și s-au bucurat 
arătându-și dinţii. 

— Auzi, bădică, a mormăit Onofrei, că mergem cu comisul Ionut. 


— Am auzit, că doar nu-s surd. Place-mi şi bine-mi pare. Are să se 
bucure și tătuca. 

Când să se întoarcă ei și să se ducă, postelnicul a poftit să le mai puie o 
întrebare: 

— Care-i Strâmbă-Lemne? 

— Eu, s-a fudulit Samoilă. 

— Atunci Sfarmă-Piatră e Onofrei. 

— Așa-i, s-a bucurat Onofrei, mirându-se că acel boier străin l-a gâcit 
așa de bine. Apoi de-acu nu mai așteptăm, bădică; să ne ducem să-l găsim 
pe comis. 

— Întâi să vă gătiţi toate şi pe urmă să vă duceţi, că dumnealui nu-i la 
Brad decât după asfinţitul soarelui. Aţi înţeles? 

— Am înţeles şi ne închinăm cu plecăciune, și-a subțiat glasul Samoilă 
Strâmbă-Lemne. 

Postelnicul a privit în urma lor și a oftat, punând mâna pe cupă. 

— Vrednici slujitori, a zis domnia sa, slabi de minte, însă tari de virtute. 

— Altfel nici nu se poate, aşa precum i-a lăsat Dumnezeu, a încuviințat 
şătrarul Neculai Mereuţă. 

După ce s-au pus în rânduială toate și boierul pârcălab nu s-a întors — 
așa fiind socoteala celor ce se duc numai pentru prea puţină vreme — 
postelnicul Ștefan a poftit să plece. Șătrarul Neculai ar fi poftit să-l mai ţie; 
însă una din breslele boierului străin fiind ornicăria, domnia sa învățase a 
cunoaște ceasurile şi pe vreme de nour, şi pe vreme de noapte. 

Trecuse o ploaie grabnică, cum sânt ploile de la munte, şi se stârnise 
vânt. După cum șuşuia vântul în brazi și se alina, și iar pornea și se alina, se 
cunoștea că înserarea va veni cu liniște. 

— E al doilea ceas, a zis postelnicul. Asfinţeşte soarele şi trebuie să mă 
aflu la locul poruncit de tovarășul meu. Rămâi cu bine, șatrare. Sănătate 
bună boierului pârcălab. 

Postelnicul Ștefan Meşter a coborât cât a putut mai grabnic ş-apoi a luat 
apa Ozanei în sus de-a dreptul prin gârle și scruntare, până ce-a văzut de 
departe, pe malul din dreapta râului, un brad cum nu se găsesc mulţi pe 
lumea asta. Stăpânea cu streşini dese o arie cât o stână cu tot cu ţarc. Doi 
cai pășteau nu departe de brad și între ei stătea scrisă pe zare, neclintită, 
fiinţa tătarului. 

De și era de mai înainte încredinţat că-și găseşte la locul hotărât 
tovarășul, postelnicul Ștefan s-a bucurat şi și-a îndemnat roibul cu 


vioiciune. Jder îşi trăgea pe el straiele. Se spălase în Ozana de toate 
îndoielile şi prinsese sub malul bulboanei și doi păstrăvi. Îi pusese pe jăratic 
la focul din preajmă. Acel foc, nelipsit de la toate popasurile pământenilor 
din această parte de lume, arde cu vioiciune şi veselie, hrănit din toate 
vreascurile poienilor și din toate viiturile de pe prund și din toţi copacii 
uscați și dărâmaţi, pe care nu-i ştie şi nu-i mai socotește nimeni. E un foc 
care usucă de toate umezelile, care te mângâie în mâhnire şi te ocroteşte în 
somn. 

— Am la acești păstrăvi, a strigat Ionuț, şi pită mănăstirească şi vinars 
de la bădița Nicoară. 

— Fii sănătos și ferice, i-a zis voios ghebosul Radului- Vodă, privind cu 
plăcere acel trup ieșit ca dintr-o apă vie din unda rece a Ozanei. Nu-mi 
spune ce-ai făcut; ştiu că toate le-ai făcut bune. Am văzut pe Strâmbă- 
Lemne și pe Sfarmă-Piatră şi pot spune că știi alege. Dacă ar fi fost mai 
ageri, ni s-ar fi potrivit mai puţin, căci treburile noastre n-avem nevoie să le 
ştie și să le cunoască prea mulți. 

— Adevărat; însă bădița meu părintele Nicodim le cunoaște. 

— Să fie şi părintele Nicodim sănătos, dacă ne vine într-ajutor. 

Jder a încuviinţat din cap. Părintele Nicodim le era într-ajutor. Adăugind 
şi baia, şi focul și tinereţa, era acum cu desăvârşire înseninat. A poftit cu 
dragoste pe tovarășul său la foc. Ș-au stat aşa privind cum se împuţinează 
lumina. Tăceau și ascultau vântul, din ce în ce mai domolit și mai ostenit. 

— Eu am venit de la munteni cu un tovarăș, a început într-un timp a 
povesti postelnicul. Eu am venit cu un tovarăș care se afla mai de mult 
slujitor Doamnelor. Rânduiala sa era să tacă prea puţin. Dar după obiceiul 
curții Radului-Vodă acest Gavriluţă nu era obișnuit să lucreze prea mult cu 
mintea. Așa că, din pricina lui, de multe ori Doamnele mele s-au fost aflat 
în suferință. Acuma domniile lor l-au depărtat şi Gavriluţă postelnic Micşan 
a intrat sub pielea portarului Sucevei şi trăieşte bine, pe cât aud. Părere prea 
bună are acest Gavriluţă postelnic despre obrazul şi trupul său și cum vede 
o muiere frumoasă, se socoate numaidecât Făt-Frumos. Şi-i cântă Ilenii 
Cosinzenii verzi şi uscate. Așa când a văzut în Suceava, în toamna trecută, 
pe Candachia cumnata domniei tale, așa de tare s-a bucurat încât s-a 
pregătit s-o fure şi s-o ducă. Moare de dragoste, i-a spus el jupânesei 
Candachia, şi pofteşte pe jupâneasa Candachia să fie miloasă. Atuncea acea 
jupâneasa vicleană s-a învoit, numaicât l-a rugat frumos şi pe postelnicul 
Gavriluţă să-i aducă răvaş şi poruncă cu pecete de la Vodă. Întâi Gavriluţă a 


râs; pe urmă jupâneasa Candachia l-a îndemnat să nu râdă şi l-a poftit să-i 
aducă numaidecât ce-i cer dumneaei. Așa de rușinat nu i s-a părut niciodată 
lui Gavriluţă c-ar fi fost. Și mi-a mărturisit că atuncea când s-a despărțit de 
acea jupâneasa nemilostivă, a simţit în nări putoare de pucioasă. Bun 
păstrăvul dumnitale, iar după asemenea păstrăv, vinarsu-i minune. 

— Pregătește și bădița Nicoară opt oameni și cu cuvioșia sa nouă... a zis 
încet Jder, din preajma focului unde stătea întins pe dulamă. 

— Prea bine, a răspuns postelnicul Ștefan Meşter. 

Au stat tăcuţi după aceea în pacea înserării, întinşi când pe-o coastă când 
pe alta în preajma focului, ca să treacă din ei în pământ şi-n fum truda zilei. 
Se apropiaseră de foc și slujitorii. Mai tăcute momâi decât aceşti slujitori nu 
s-au aflat pe lumea asta. Tăcerea n-a fost decât prea puţin întreruptă când s- 
au înfățișat Samoilă şi Onofrei, cu caii şi armele, şi schimburile la 
subsuoara stângă. Chitiseră să le rânduiască în desagi, la foc, ceea ce au și 
început a face cu mare hărnicie, oprindu-se și oftând din când în când, şi 
trăgând cu coada ochiului la Ionuţ, comisul lor. 

— Cum vi-i habarul? I-a întrebat Jder. 

— Bun, au răspuns ei într-un glas. Ș-au prins iar a se cioșmoli și a 
îndesa. Când s-a făcut întuneric, s-a mai auzit un câne lătrând undeva într-o 
margine de sat, departe. Pe urmă s-a întins ca o zgură pe ape, şi-n cer s-au 
aprins două stele între două pâlcuri, de nouri. Caii au strănutat cu putere în 
iarbă, unii mai aproape, alţii mai încolo, pe urmă s-au alinat, rămânând 
neclintiţi. Tătarul s-a desprins de la foc, ducându-se nesimţit spre ei. Când 
să deie geană-n geană, furat de dulceața somnului, Jder a auzit glasul lui 
Onofrei, care-i supunea o mare nedumerire a lui, despre o istorisire mai de 
demult a starostelui. 

— N-ai mai aflat domnia ta ce să fi fost aceea, comise? 

— Care? 

— Întâmplarea aceea pe care o povestea tătuca, pe când se afla cu jupân 
Manole în 'Ţara-de-Jos, la Catlabuga. Zice că pe-un câmp lung cât lumea 
asta, umblau mistreți negri, în ciurde, spre apă. După acei mistreți negri s- 
au înşirat călăreţi fără cap. Apoi, după asta a trecut un zbor de corbi care a 
înegurat cerul. A văzut ş-o bătălie între vulturi hoitari şi pleşuvi la malul 
Catlabugei. 

— Mai multă spaimă e pentru cele auzite, decât pentru cele văzute, a 
murmurat postelnicul, și Jder a simţit că lunecă în somn. 


A deschis ochii când, din răsărit senin, a prins a-i bate în pleoape luna 
înjumătăţită. Gheorghe Botezatu 'Tătarul se afla în picioare între el și foc. O 
clădărie de jar părea o altă lună mai mare în întunericul luncii. 

De sub poclada lui, postelnicul Ștefan a ridicat fruntea, cercetând 
împrejurimea. 

— Gata, a zis el la semnul lui Jder; pân' ce-a fi bine, văd că nu-i rău. Ce- 
ai visat? 

— Am visat pe cineva care zicea că mi-i prietin și de aceea poftea să mă 
mânânce de tot. 

— Eu ţi-oi răspunde, comise, că sânt bune și visurile, fiind numai 
înșelări şi închipuri. Doresc să aflu unde-s feciorii lui Căliman. 

Răspunse Gore Doda într-o limbă trăgănată si încâlcită: 

— Aicea Căliman amândoi; mâncat; acuma caută cală. 

Numărându-se călăreţii și aflându-se şase, au trecut înapoi prin vad 
Ozana, la lumina lunii. Gheorghe Botezatu a luat-o înainte pe drum bine 
cunoscut de el, pe sub Cetate și pe drumul Oglinzilor. Au ieșit între niște 
fânaţuri fără sfârşit şi într-o liniște neclintită. Din când în când năluceau ape 
în depărtări. Ei se duceau cu grabă spre șesul Moldovei și tăceau; mai ales 
Samoilă și Onofrei își ţineau fălcile încleştate, având ştiut că-i primejdie să 
slobozi cuvânt la miezul nopţii. Atuncea stau înlănțuite vârtejurile și nu-i 
cuminte să le tulburi. Atuncea pășşesc pe iazuri ştimele, ca nişte muieri 
subțiratice înfăşurate în borangicuri alburii. 

Au trecut Moldova la Bogdănești și s-au tot dus în răsărit, pe când luna 
rămânea în urmă tot mai cătră asfinţit. Spre ziuă au auzit cântând cucoșşii în 
sat la Nimirceni şi au poposit subt o dumbravă. Când s-a zărit de ziuă, au 
intrat sub poala pădurii celei mari şi şi-au căutat loc de hodină. Au stat 
nevăzuţi toată ziua, ca şi cum locul pe unde intraseră ei fusese o boltă spre 
alt tărâm. Apoi cum s-a învineţit și s-a înegrit amurgul, au ieșit printr-o 
vâlcea ferită tot cu aceeași rânduială — Botezatu înainte. La al patrulea ceas 
al nopţii au fost în preajma Cetăţii Sucevii. 

Înainte de a se apropia de porţi, s-au oprit; Jder şi postelnicul Ștefan s-au 
apropiat cap lângă cap, sfătuind șoptit. După înţelegerea avută nu trebuiau 
să se arate la căpitanul porţii decât ei doi. Când bate ceasul al patrulea în 
turn, se înfățișează, şi căpitanul știe că se întoarce postelnicul Ștefan Meșter 
cu poruncă de la Vodă. Le dă drumul și priveghează să se ţie poarta deschisă 
până ce ies cu Doamnele Radului-Vodă. Caii au fost pregătiți. Este de mai 
înainte poruncă să fie ţinuţi gata la acelaşi ceas, în fiecare sară. Au pe dânşii 


tarniți munteneşti și poclăzi moi. S-or osteni Doamna Voichiţa și domniţa 
Maria să încalece bărbăteşte, că alt chip nu-i. În paturi de atlaz purtate în 
părângă de robi negri, ca la Țarigrad, nu s-a pomenit să umble Doamnele în 
Ţara Moldovei; iar carăle pardosite cu scorțuri și carâtele nu sânt bune 
decât pentru o ieşire scurtă de petrecere, pân' la o pădurice, ori până la o 
mănăstire. 

Aşa că Doamna şi Domnița au a face un drum trudnic. Întăi Doamna 
Radului- Vodă a stat mult la îndoială, fiind slăbită la inimă de mâhnirea și 
văduvia sa. Însă domnița Maria s-a arătat așa de doritoare și a ciocănit atâta 
pe maică-sa, încât Doamna s-a înduplecat. N-are ce face alta; trebuie să se 
deprindă cu gândul că tinerețele sânt nebiruite ca şi puhoaiele de primăvară. 

— Se miră Voichiţa-Doamna de asta, zicea postelnicul, însă eu nu mă 
mir. Ca şi Maruşca a lui jupân Simion, e plină această domniţă de demoni ai 
împotrivirii. În loc să-l urască pe Ştefan-Vodă pentru că a prigonit pe Radu- 
Vodă tatăl domniei sale, și i-a ridicat comorile şi i-a deșertat seraiul, domnia 
sa Domnița, dimpotrivă, se uită la el cu uimire și nu poate suferi să treacă 
vreme fără să-l vadă. Deci pofteşte să fie aproape de Vaslui. S-a tânguit, s-a 
zbătut, a trimes carte cerând răspuns, şi s-a făcut, — după o vorbă a 
frâncilor: că ce vrea muierea vrea şi Dumnezeu. 

Į se mai luminaseră lui Jder și alte nedumeriri. Pe cale, trebuie pază și 
fereală pentru pricini înţelese și lămurite. Dar de ce taina asta în Cetate, la 
vreme de noapte, când cântă întâia strajă cucoşii, şi strigă nemţii din turnuri 
bătând cu mânerele suliților în pardoselile de stejar? 

Ca să nu se tulbure prea tare Doamna Maria greaca. 

Postelnicul crede, însă, că orice s-ar face, muierile află tot ce se întâmplă 
pe lumea asta. Deci Domnița Maria cea tânără iese râzând, iar Doamna 
Maria cea veche rămâne suspinând. 

Aşa umblă treburile în astă lume degrab-trecătoare. Dragostea nu 
îmbătrâneșşte; numai oamenii se ofilesc şi trec. Mai spune postelnicul și alta: 
după cum vinului i-i dat să-l bea numai voinicii, asemenea și dragostele, nu 
priesc oricui. Însă lui Ştefan-Vodă îi priesc, fiind măria sa blăstămat așa. 

Și mai adaogă postelnicul, zâmbind cătră Jder: 

— Cum aş putea să dau eu cu pietre într-asemenea pom înflorit? 

Cei doi boieri s-au apropiat de poartă când a sunat din tum ornicul cel 
nou. A bătut de patru ori. S-au auzit îndată şi chemările străjilor, iar luminile 
de la toate cămările cetăţii s-au stins. 


Căpitanul Hulpe era la poartă. A cunoscut pe Ionuț și pe postelnicul 
Ștefan. Pentru mai bună încredințare, a mai cercetat o dată, în cămăruţa lui, 
la lumină ascunsă de opaiţ, pecetea domnească. Pe urmă, l-a poftit pe 
postelnic să meargă cu el la domnia sa marele portar, care-l așteaptă. 

— Este cumva pricină de întârziere, căpitane Hulpe? S-a îngrijat boierul 
Ștefan. 

— Asta nu poate fi, jupâne, a răspuns dârz căpitanul. Slujba măriei sale 
e fără cusur. Numaicât așa-i rânduiala; și pofteşte domnia sa hatmanul să-ţi 
deie strajă pe cale. Am gătit zece călăreţi, pe care i-am ales eu singur. 

— Socoţi dumneata că era nevoie de atâta grijă? 

— Nu socot eu; socoate hatmanul. 

Hulpe rânjea la lumina opaiţului, şi pipăia încă o dată peceţile, având 
mutra dihăniei al cărei nume îl purta. Jder îi făcu un semn cu ochii, 
holbându-se la el, dar îndată înţelese că portarul a băut un pahar de vin 
înaintea culcării şi drept aceea își sloboade mai mult decât se cuvine limba. 
Se sumețeşte mai ales, față de acest boier străin, după cum e uneori năravul 
moldovenilor. 

Aştepta răspuns de la postelnic şi se bucura de mai înainte, ca de-o bună 
împunsătură ce se cuvenea acelui oștean buiac, care-i întârzie. 

Însă postelnicul Ștefan s-a supus numaidecât, stăpânindu-şi vipera 
limbii. Se pregătea să-l urmeze pe Hulpe. Îi trecu şoptit lui Jder porunca sa. 

— Comise Ionuţ, pas la măriile lor, la cămările cele nouă de sub 
Nebuisa. 

— Măriile lor aşteaptă, a rânjit iarăşi Hulpe; şi sânt gata şi caii, la scară. 

— Comise Ionuţ, a adaos postelnicul, ca și cum nici n-ar fi auzit vorbele 
portarului; închină-te la măriile lor și spune-le că sânt și eu în clipă acolo. 
Ajută-le să încalece. Altcineva să nu cuteze a pune mâna. 

Ionuţ Jder s-a dus cu inima bătând spre turnul Nebuisei, la cămările cele 
nouă. De ce-i bătea inima, înțelegea. Căci își avea și el, ca măria sa Vodă, 
blăstămul său. În puţinii săi ani, nu i se întâmplase numai o pricină de năcaz 
pentru asemenea aprindere ce-i vine fără samă. Așa-i Pehlivan, copoiul său 
cel cu bot zbârlit, când adulmecă urma de căprioară: ţăhneşte vesel şi parcă- 
i pare bine. Dar Jder socoate că a ajuns acuma să aibă în el şi stăpânirea cea 
de trebuinţă. 

Văzu limpede, prin întuneric, caii. Doi căluți muntenești, cu tarniţile pe 
ei. Un slujitor îi priveghea. O umbră era în capul scărilor la cerdac. 

— Unde-i domnia sa postelnicul? A întrebat acea umbră cu glas subţire. 


Era o slujitoare de la cămările Doamnelor. Pe semne că vedea prin 
întuneric, ca mâţa... 

— Vine şi postelnicul, a răspuns potolit Jder. Să bine-voiască a pofti 
măriile lor, să încalice. 

— Dumneata eşti, comise Ionuţ? 

— Eu sânt, s-a bucurat Ionuț, fără să ştie cine anume îl întreabă. Asta-i 
plata dulce a oamenilor cu faimă, adaose el în sine, gândindu-se la didahiile 
postelnicului. Am să ajung și eu filosof. 

— Cum ai spus, comise Ionuț? 

— Am spus să poftești pe măriile lor să încalice. 

Însă Jder cuprinsese umbra ş-o ţinea. Acea umbră râdea tăcut; o simţea 
în vârful degetelor. Și ca şi o umbră s-a desprins uşor şi s-a mistuit în 
cămări. 

S-au auzit nu mult după aceea şoapte şi două momâi în hobot s-au arătat 
pășind repede. Şi-au aplecat capetele, ca să vadă pe comis. Au coborât 
treptele. Jder s-a închinat și s-a tras lingă cel dintâi cal punând un genunchi 
în pământ şi întinzând braţul. Una din momâile cu hobot i-a cuprins mâna, a 
păşit ușor pe genunchiul său şi s-a aburcat pe tarniță, fâlfâindu-și 
îmbrăcămintea de şiac subțire. 

Asta trebuie să fie domniţa cea tânără, își făcea socoteală Ionuţ, căci se 
grăbeşte. 

A îngenunchiat și pentru a doua momâie. Apăsarea i s-a părut mai grea. 
Asta trebuie să fie Doamna Voichiţa. 

— Gata? S-a auzit întrebarea postelnicului între urechile cailor. 

Postelnicul Ștefan sosise nesimtit. 

— Gata, a răspuns Jder. Putem pomi. 

Caii muntenești nu erau potcoviţi și nu pocăneau pe aria curţii. Jder i-a 
dus de căpestre şi i-a scos prin poarta pe unde intrase. Căpitanul Hulpe nu s- 
a mai arătat. Căpitanul Hulpe e la mustrarea hatmanului, a cugetat Ionuț. A 
închis canaturile după el un slujitor de rând. Pâlcul de călăreţi orânduit de 
hătmănie aştepta dincolo de punte. Când Jder a încălecat și a cunoscut lângă 
el pe postelnic și a văzut pe Botezatu trecând înainte, și pe Gore Doda 
ocolind ca să rămâie în urmă, și pe Călimani în laturea căluţilor, s-a simţit 
deodată împuns până în creştet de trufie. Și în același timp parcă i s-ar fi 
ascuţit privirea și mirosul, şi i s-a ușurat fiinţa. Asta era puterea lui pe care o 
întrebuinţase în atâtea rânduri, de multe ori cu nebunie, fără să şi-o 
stăpânească. Însă acuma se afla cu el un om care judeca rece, a cărui minte 


era ca sclipirea unui olmaz; deci trebuia să-și privegheze fierbinţelile, 
dovedind că a trecut peste răstimpul buiac al juniei. 

— Călăreţii hătmăniei au poruncă să ne petreacă până la Neamţu, i-a dat 
lămurire șoptită postelnicul Ştefan. Deci și hatmanul crede că Doamnele se 
vor aşeza la Cetatea Neamţu. Şatrarul Mereuţă e încredinţat și el de asta. 
Hotnogul cu aceşti călăreţi deasemeni. Numai o ființă va fi putut afla că 
porunca e să ne oprim tocmai la Roman, la Cetatea Nouă. Acea ființă e 
fratele de cruce al domniei tale. 

— Înţeleg, răspunse Jder. Îţi pot da încredințare, cinstite postelnice, că 
nu sânt cu luare-aminte numai în ceasul dintâi. Am eu un căţel de vânat cu 
numele Pehlivan, și mă gândeam mai nainte că-s ca dânsul în unele privinți. 
Pehlivan nu părăseşte niciodată urma, prin ploaie, vânt, zăduf. A purtat 
căpriorul jumătate de zi fără a slăbi și tot mai îndârjit; când mi l-a adus ș-a 
căzut căpriorul, a căzut şi el. Aşa n-am să-mi aflu eu hodină până la Cetatea 
Nouă. 

— Eu îmi urmez gândul meu, comise Ionuț, grăi liniștit şi cu același glas 
scăzut postelnicul Ştefan. Bănuiesc că truda noastră n-are să fie în noaptea 
asta. În zori de ziuă sântem la Neamţu. Truda noastră are să fie după ce 
purcedem de la Neamţu. Cum înserează, cum află pârcălabul Arbore că 
oaspeţii săi domneşti nu i-au fost decât oaspeţi de-o zi. Într-un pătrar de 
ceas Doamnele ies de la Cetate și sânt pe cale. Nu luăm călăreţi într-adaos 
cum am luat din Suceava, căci n-a fost nici o înştiinţare şi caii Cetăţii sânt 
în ceair și la pășune. Și nici nu vrem să se ştie la Neamţu, cum nu se știe la 
Suceava, care va să fie popasul din urmă al Doamnelor mele. Nici noi nu 
ştim dacă acest din urmă popas fi-va ori nu la Cetatea Nouă. Așa că ne 
ducem cu repeziciune numai noi câți sântem. Cu cât ne-am ales mai puțini, 
cu atâta-i mai bine. Sântem doi; slujitorii noștri sânt muţi; Samoilă și 
Onofrei ca stâncile. Asta doreşte stăpânul și aşa m-am înţeles cu părintele 
Amfilohie. lar eu am să-l încredințez pe părintele Amfilohie, ca să 
încredinţeze şi cuvioșia sa pe stăpân, că, la un ceas după ce vom fi fost 
ajuns la Cetatea Nouă, şi eu şi domnia ta uităm cu desăvârșire tot şi nu ne 
mai aducem aminte de nimic. 

— Totuşi tot mai știe cineva, cinstite postelnice, dar și bădița meu 
părintele Nicodim are să uite. 

Postelnicul strânse de braț pe Jder. 

— Însă cum ţi-am spus, mai ştie Săndrel. Cum a putut afla Alexandru- 
Vodă, nu pricep; dar de știut, ştie; şi primejdia ni se poate întâmpla numai 


când ne-om afla în puţini, pe drumul Romanului. 

— De asta m-am temut și eu, cinstite postelnice Ștefan, s-a tânguit cu 
viclenie Jder. Șleahul Romanului e şi mai aproape de curtea de la Bacău. 
Avem un pod umblător pe apa Moldovei, la Tupilați. Avem o strâmtoare de 
păduri ş-un pripor pe drumul mare, dincolo de Boureni. Mai avem și alte 
locuri grele pe care le cunosc. Să deie Dumnezeu să se întâmple năcazul în 
asemenea locuri pe care le cunosc şi eu și le cunoaşte și bădița meu 
părintele Nicodim. 

Șleahurile din Țara-de-Sus sânt tot mai bune cu cât te-apropii de munte. 
Și este o cale veche de la Baia, pe colnicele din stânga ale Moldovei, pe 
care Domnia a tinut-o totdeauna în bună stare şi prunduită. Călătoreşti în 
destulă lărgime; vezi apa Moldovei; vezi munţii. Pomești din târgul Băii și- 
n puţine ceasuri ești la Roman. 

După două ceasuri de umblet repede, la acest șleah au ajuns călătorii. 
Toată vremea Doamnele au stat mute, sub hobot, în tarniţile lor. Erau 
ușurele; căluţii muntenești nici nu erau asudaţi când au poposit în culme. 
Acolo sufla o adiere mai aspră. 

Noaptea era încă fără lună, cu cerul spuzit de stele. Calea robilor parcă 
era învăluită de aburi luminoşi. În acea lucire a înălțimilor se prevedeau 
toate nedeslușit. Ca unul ce știa locurile, Jder a cunoscut târgul cel mare 
domnesc, Baia, în urmă la dreapta. 

Făcând acolo popas de un pătrar de ceas, Jder şi postelnicul s-au 
apropiat de Doamne şi le-au poftit să descalece, ajutându-le. Domniile lor s- 
au supus fără murmur și au coborât în marginea drumului. Cum s-au aşezat, 
s-a simţit miroaznă de sulcină strivită. Postelnicul Ștefan a căutat la desagii 
căluților munteneşti, unde ştia el, un ulcioraş de băutură dulce şi două 
bucățele de azimă. Ulciorașul l-a adus în dreapta; azima, pe-un ştergar 
întins pe palma stângă. Domnița a respins de către ea și băutura şi 
mâncarea. Doamna a ciugulit puţină azimă. 

— Domnița doreşte să plecăm, a șoptit Jder tovarăşului său. 

În acea clipă s-a văzut umbră de călăreț pe șleah. Era Botezatu Tătarul. 
Jder a grăbit cătră el. Îndată după ce Tătarul şi-a şoptit cuvintele, comisul 
Ionuţ s-a întors căutându-l pe postelnic și trăgându-l la o parte. După ce i-a 
lămurit cu grabă Jder cele ce se întâmplă, postelnicul s-a dus domol cătră 
hotnogul de călăreți hătmănești, deslegându-l de îndatorire şi poftindu-l să 
ducă multă sănătate și mulțămiri domniei sale hatmanului. 

Călăreţii s-au desfăcut de popas şi li s-a auzit tropotul depărtându-se. 


Doamnele au fost ajutate să încalece. Au purces încet. La o răspintene de 
drum de cătră Râșca, postelnicul Ștefan și Jder au dat peste tătar, descălecat. 
Descălecat deasemenea se afla lângă el un muntean sprinten, cu sumăieș 
scurt şi cu căciulă. 

— Am poruncă de la părintele Nicodim, a zis el, să-ţi spun domniei tale, 
comise Ionuț, că drumul Neamţului e închis. Aştept aici de asară. 

— Am înţeles, răspunse Jder. 

— Mai am poruncă, a urmat munteanul, să umblu înaintea domniilor 
voastre până la Cristești. De acolo mă duc la ale mele. 

— Fă aşa, i-a poruncit Ionuț, şi treci înainte 

Munteanul s-a zvârlit în şa şi a pornit înainte pe cărarea din fânaţ. 

Cum a pornit el, s-a rumenit zarea cătră dealurile cele mari din stânga. 
Răsărea sfertul de lună. 

Jder şi-a împins calul în stânga postelnicului. 

— Cu umilință mă închin domniei tale, postelnice, a zis el cu glas ușor, 
şi te poftesc să faci după porunca lui bădița Nicoară. Lăsăm drumul 
Neamţului și răzbim de-a dreptul la Roman, prin valea Moldovei. Rânduiala 
asta n-a ştiut-o nimeni, şi n-am ştiut-o nici eu până acuma; socot că-i 
sănătoasă. 

— Mă aflu mirat, comise, a răspuns postelnicul Ștefan, că nu mi-a venit 
mie gândul acesta. 

— Mă mir şi eu. Dar nici lui bădița Nicodim nu i-a venit. Fărădecât el 
mi-a trimes cuvânt după cum ne-am fost înțeles, cum că vânătorii de care ne 
temem se află în acea parte, în preajma Cetăţii. Aşa că fiind slobod drumul 
acestalalt, bădița Nicodim ştie ce-am să fac. De aceea ne şi aşteaptă la vadul 
Timișului, lângă Cristești. 

— Ne aşteaptă cuvioşia sa? 

— Ne aşteaptă, ca să-i sărut mâna și să ne ştie trecuţi cu pace. 

Călăreţii şi Doamnele și-au grăbit umbletul, coborând șleahul. Au auzit 
cucoşii la Drăgăneşti și nişte câni supăraţi la Drăgușeni. Aceeaşi pace 
neclintită şi tainică, pacea nopţilor din dricul verii, stăpânea locurile. Steaua 
Ciobanului părea a-și creşte vâlvoarea în răsărit, întrecând lucirea palidă a 
lunii. 

Când au fost aproape de Cristești, într-o vâlcea, lângă o fântână cu 
cumpănă și într-un corn de dumbravă de stejar, Jder a tresărit cu agerime, 
primind în auz răcnetul slăbit al munteanului care călărea înainte pe cărarea 
fânaţurilor. 


— Opriţi, a poruncit el. 

A pălit cu palma în fruntea lui Samoilă și-n fruntea lui Onofrei. 

— Pregătiţi-vă baltagurile și staţi de strajă aicea lângă căluţi; aveţi de 
apărat o povară scumpă. Călimanii s-au frecat la ochi. 

— Aţi înţeles? 

— Am înţeles, comise, a răspuns Samoilă Căliman căscând. 

Şi-au scos de la șa baltagurile. Frau mai mult topoare decât baltaguri. 

Postelnicul își trăsese sabia încovoiată de modă levantină. Cu o armă 
asemănătoare, se alăturase de stăpânul său și Gore Doda. Acele săbii care 
luceau albastru şi alb, Jder le socoti armele cele mai primejdioase din câte 
arme pot fi pe lumea asta. Retează un cap şi despică un trup dintr-o pălitură. 

— Eu am rămas cu sabia mea din pruncie, se tângui el cătră postelnic. E 
prea ușurică, însă Botezatu ştie să mi-o ascută bine. Cu ea mai ales m-am 
învăţat a împunge. 

Tătarul avea și el pală. Dar, după obiceiul lui, îşi ţinea pregătit în palma 
stângă cuțitul cel greu, cu plăsele ușoare pe care ştia să-l arunce cu anumit 
meșteșug. 

Abia își rânduiseră apărarea si lovitura vânătorilor de oameni s-a și 
deslănţuit. Au venit asupra lor iurăș, măturând drumul. 

Câţi erau? Noaptea se subțiase si Jder își stăpânea înfiorarea așa încât să 
poată număra duşmanul și să-şi poată da samă cu cine are de-a face. Nu i se 
părea că puterea pe care o are cu sine ar fi neîndestulătoare. Însă înţelese că 
pe Călimani trebuie să-i puie numaidecât în bătaie. 

Ce le-a spus, cum le-a spus, cum i-a umit, cum i-a dus cu el. — 
postelnicul nu şi-a dat samă, ca şi cum toate ar fi fost ca într-o scăpărare. 
Călimanii s-au prăvălit jos de pe cai şi a pălit fiecare de două ori în năvala 
care le venea împotrivă. Au căzut trei din vânătorii de oameni. Cinci au 
descălecat cu repegiune, lăsând caii slobozi să fugă spre dumbravă; cu săbii 
lungi s-au pus în apărare și s-au mișcat înainte. Erau oameni vrednici. Le 
poruncea un bărbat înalt și spătos, cu glas răguşit, care nu mai părea tânăr. 
Ionuţ a luat în braţe pe rând Doamnele, coborându-le în pripă între el și 
postelnic. Caii muntenești nu s-au speriat. S-au tras mai la o parte ca să 
pască. 

Lovirea se săvârşise fără chiote şi fără strigăte de ameninţare. Numai 
poruncile răstite și răgușite ale oşteanului celui bătrân zbucniseră și nu mai 
conteneau. Jder încerca să-şi aducă aminte unde mai auzise acel glas. Cu 


luareaminte trecu înainte, dând două împunsături acelora dintre neprietini 
care îndrăzniseră să se îmbulzească prea înainte. 

La un strigăt mai aspru și mai uscat al acelui staroste de lotri, deodată se 
îndreptă din şale Gore Doda. A răspuns numai o vorbă, ca şi cum l-ar fi pălit 
numai pe el strigătul. Şi s-a destins c-o săritură de pardos, dând o lovitură 
iute și piezișă cu sabia încovoiată. Acea sabie a lucit o clipă ca o lună nouă. 
Starostele lotrilor a strigat, mâncându-și cuvintele și limba laolaltă. Jder a 
fost numaidecât din cealaltă parte asupra lui, încălecându-l în cădere. 
Postelnicul a lovit şi el o dată cu tărie. Au mai rămas doi fugari, care s-au 
tupilat sub dumbravă și întuneric, căutând caii. Din jos, dinspre Cristești, se 
îndemnau strigăte. Munteanul lovit, sau care chiuise numai vestirea, aducea 
ajutoarele. 

Oşteanul cel bătrân, căzut sub Jder și Gore Doda, gâfâia și stupea sânge. 
Mai spunea două-trei vorbe și iar gâfâia și stupea. 

— Acesta-i Atanasie Alvanitul, se mira de el, privindu-l de-aproape şi 
cercetându-l, Jder. 

Atanasie, oşteanul cel vechi care purtase în braţe pe Săndrel-Vodă, se 
zbătu încă o dată sub braţele de criță ale lui Ionuţ Păr-Negru. 

— Spune, Atanasie, ce cauţi tu aici şi în ce slujbă eşti? 

— N-am a spune nimica, gâfâia Alvanitul. Daţi-mi drumul, Lăsaţi-mă să 
mă duc; n-am nimic cu domniile voastre. 

— Atanasie, ești în puterea noastră; avem să te ducem în mâna măriei 
sale, căruia trebuie să-i răspunzi. 

— Nu mă duceţi, nu mă duceţi măriei sale, se ruga Alvanitul, slăbind şi 
lăsându-se pe-o coastă. 

Jder îl slobozi din strânsoare. Alvanitul se încordă, încercând a sări din 
locul lui. Gore Doda îl păli în frunte cu straja săbiei. 

— Nu-l omorî, Doda, porunci postelnicul. Știu ce vrei să-i ceri, comise 
Ionut, se întoarse el spre tovarășul său. Întreabă-l şi porunceşte-i să-ţi spuie 
cine l-a trimes în asemenea slujbă, la asemenea faptă. 

Oşteanul cel bătrân tăcea, astupându-și buzele cu mâna dreaptă şi 
privind holbat la cei doi boieri. În acest răstimp soseau ajutoarele de la 
răscrucea drumurilor Timișului și Jder văzu cu bucurie pe bădiţa său 
părintele Nicodim, plecându-și barba asupra rănitului. 

— Părinte Nicodime, strigă el deodată, mărturiseşte-l şi dă-i deslegare să 
moară împăcat. 

Atanasie Alvanitul deschisese ochii și părea a se linişti. 


— Mărturisesc, grăi el cu glasu-i răgușit, fac mărturisire, ca să mă ierte 
acest popă. Dar făgăduiţi-mi, domnilor și boierilor, şi legaţi-vă pe sufletele 
domniilor voastre şi pe trupul lui Hristos Dumnezeu, că nu mă lăsaţi mort în 
drum, nici nu mă duceţi mort la judeţul Domniei. Juraţi-mi asta și 
mărturisesc. 

— Să mărturiseşti cine te-a trimes la această faptă, îl îndemnă Jder. 

— Mărturisesc cine m-a trimes la această faptă, ca să pălesc straja asta și 
să duc la mănăstire la Pângăraţi pe Doamnele Radului-Vodă şi să le dau în 
sama stăreției, fără a le aduce vreo sminteală. Pe cei care vor fi cu domniile 
lor Doamnele, să-i stric fără să le iau viaţa; asta a fost porunca. Şi soţii ce- 
am năimit n-au fost decât niște mişei din pustie, care n-au ştiut ce anume au 
de făcut. Numai eu ştiu. 

— Cine ţi-a poruncit? 

— Juraţi domniile voastre să faceți cum am spus, şi mărturisesc înaintea 
morţii. N-am pe nimeni pe lume; am fost singur și sânt singur ș-am slujit 
măriei sale cu credinţă. Nu poftesc altceva decât să nu mă duceţi la măria 
sa; iar dacă pier, să mă astrucaţi, uitând locul unde am pierit și unde-oi fi 
îngropat. Cum juraţi, cum mărturisesc şi aveţi să înțelegeți domniile voastre 
de ce vă fac această rugăminte. Căci am un suflet. Și nu vreau să rămâie 
ruşinată pomenirea mea. 

— Ascultă, Atanasie, vorbi Jder cu blândeţă. Jur în faţa lui Dumnezeu și 
a Maicii Preciste să fac cum poruncești. Dacă n-oi face cum poruncești și 
cum jur, sufletul meu să fie la un loc cu al lui luda. Acuma spune numele 
acela pe care noi îl cunoaștem. 

— Îl spun numai popei. 

— Spune-l. 

— Şi pe urmă mă astrucaţi? 

— Te astrucăm şi-ţi facem şi pomenirea de patruzeci de zile, Atanasie. 

— lau pomenirea acestui oștean singur şi orfan în sama mea, a rostit 
părintele Nicodim, punând mâna pe fruntea zdrobitului. 

Apoi îşi plecă urechea și primi mărturisirea. Cu glasu-i răgușit, Alvanitul 
a rostit numele stăpânului ce-l trimesese. 

— Acuma faceţi ce-aţi jurat? întrebă gâfâit oşteanul. 

— Facem. 

— Şi să nu se ştie de cătră măria sa nici ce-am făptuit, nici unde dorm 
până la învierea din veac. Atuncea împăratul cel mare va binevoi să mă ierte 
de toate. 


— Aşa să fie, încuviinţă monahul. 

Atanasie Alvanitul aşteptă un scurt răstimp, ca să se aline și să-i vie 
puterile. Atuncea se răsuci pe-o coastă și-și puse în dreptul inimii jungherul 
pe care-l ținea strâns în mâna stânga După ce se străpunse, avu o învăluire 
mare a trupului; viaţa și sângele curseră în ţărâna din marginea drumului. 

La patru pași, Doamnele plângeau și se închinau îngenunchiate, cerând 
îndurare Domnului Dumnezeu pentru acel suflet păcătos. 


CAPITOLUL V 


ÎN TABĂRA ȘI PARACLISUL MĂRIEI SALE DE LA VASLUI 


Măria sa Ștefan-Voievod luase obicei de câţiva ani să cheme la vedere 
oștile sale la tabăra întocmită în preajma târgului Vaslui, între Țara-de-Sus 
şi 'Ţara-de-Jos. Măria sa avea așezare statomică pentru sine în târg, în case 
domnești. O parte din lefegiii săi îi stăteau aproape, chiar pe dealul târgului, 
deasupra văii unde curgea apa Bârladului. În culmea acelui deal se afla și 
palatul măriei sale. Lefegiii erau așezați în bărătci şi săivane cu cea mai 
strașnică rânduială. 

Dincolo de șesul cel mare al Bârladului și al Racovei, se clădiseră alte 
taberi, pe dealul Cetăţuii. 

Acolo, în pisc, în cetăţuia de pământ şi parcane de lemn, se aflau 
rânduite pușştile, cu nemţii. Boii care purtau acele arme grele de bronz, pe 
căruţe joase cu roate scunde, pășteau în imașurile apelor, cu bouarii şi 
haidăii lor. Jugurile, proţapele şi tânjelile erau înşirate la odăile Cetăţuii. 
Când primea căpitanul de nemți poruncă de mișcare, apoi un pristav anume 
rânduit dădea glas din surlă, din vârful dealului, și bouarii prindeau a mâna 
boii porumbi spre drumul care se chema al puștilor. 

Într-o lăture a dealului Cetăţuii, spre asfinţit, la Valea Grajdurilor şi în 
Poiana Cailor, făcea popas cu rândul călărimea domnească din 'Ţara-de-Sus. 
Înspre Chiţoc, se perindau călărimile din Ţara-de-Jos. Pe pârăul Vasluiului, 
în sus, îşi căutau loc slujitorii boiereşti. 

Unde-și vor fi găsind loc, în preajma lui Vodă, acei boieri care veneau cu 
slujitorii lor la vederea măriei sale, era greu de înţeles chiar în acea vreme. 
Numai cel care vede cu ochii lui poate pricepe câtă lume se poate strânge la 
un loc într-un târg ca Vasluiul. Câte case durate poate avea târgul 
Vasluiului? Târgul Vasluiului poate avea trei sute de case. Din aceste trei 
sute de case, multe sânt dugheni, pe ulița care se chiamă a neguţătorilor. 
Din vechi zile, de când nu mai ţine nimene minte, aceste dugheni s-au fost 
întemeiat cu neguţători de strânsură, fiind aice loc de popas pentru oierii 
care trec de la munte la şesuri şi pentru muntenii care vin să caute pâne, 
precum și iarmaroc pentru gospodarii din tot ţinutul. Aici îşi aduc prisăcarii 
mierea și ceara; şi răzăşii caii şi vitele cornuţe; şi păcurarii brânza și seul şi 
lânile oilor. Şi plăieșii draniţa; şi olarii oalele; și lingurarii lingurile și 


scafele. Aicea vin coropcari de la Cetatea Albă cu mărunţișuri scumpe, 
mărgeanuri, hurmuzuri și cercei. Aicea-și fac loc neguţătorii de marfă pe 
picioare, care cumpără boi moldoveneşti să-i ducă cine ştie unde în [ara 
Nemţască, dincolo de Ţara Lehiei și Litvă, la mama dracului. Aici vin 
neguţători de la Levant cu arme de preţ și surguciuri. Şi brașoveni cu stofe, 
cușme şi arme de rând. 

Dar negustorii de mied, vin şi vinars şi bere, unde credeţi domniile 
voastre că-şi caută așezare pe două-trei săptămâni în vremea acelui 
iarmaroc mare de la Sânziene? Şi cu toate aceste mai încap şi boierii măriei 
sale, și răzășii chiaburi, și mulţi alţii, care sânt în trecere având de-a face cu 
logofeţia domnească, și șoltuji şi pârgari care vin la poruncile lui Vodă, şi 
pricinaşi care se strâng la judeţele Divanului măriei sale. 

Ca să ajungeţi la târgul Vasluiului, trebuie să cunoașteţi domniile voastre 
ținutul Vasluiului şi drumurile acestui ținut. 

Nu este pe lumea asta ţinut mai frumos, credem noi, vasluienii. Dealuri 
cât lumea asta: parcă te sui în cer; și văi, parc-ar fi să te cobori, la iad. 
Dealuri cu păduri și văi cu ape line. Pe așezături potrivite, sate. Pe costișe, 
ogoare, în șesuri, imaşuri bogate. Intră răzășşii în marginea codrului şi fac 
poieni pentru prisăci. Cât poate omul zvârli cu barda de jur-împrejurul său, 
din locul ce şi-a ales, atâta curătură face. Din scorburile copacilor 
întocmeşte știubeie. Din trunchiuri, temnic, bordei şi șopron. $-apoi se vede 
la târg ce fel de miere au vasluienii, ce fel de ceară și ce fel de mied. Nu s-a 
aflat de așa ceva nici la tătari, nici la turci, nici la unguri; nicăieri pe lume 
nu s-a aflat așa ceva. Să guste Maica Domnului acea miere în grădinile 
raiului. Şi să beie acel mied sfântu Pahomie. Și sfântu Petrea să aprindă 
făclii împrejurul Scaunului Împărăției, unde stă Domnul Dumnezeu cel din 
veac, având la dreapta sa pe fiul său cel prea iubit Isus Hristos. 

Care drum? Care șleah? Nu se află aicea nici un fel de drum și șleah 
cum are măria sa în [ara-de-Sus. Sânt cărări şi sânt poteci. Când se moaie 
prea tare poteca de ploi, faci mai pe la deal. Când se învârtoașă și ameninţă 
să bată copitele cailor noştri, o luăm mai prin mlaștină. Unde a fost baltă 
astă-primăvară, acuma-i numai bine pentru copitele cailor noștri. Pe urmă 
să vă spun ceva. Caii noștri îs cai robaci. Te scot de la orice nevoie. Greu de 
umblat cu piciorul pe dealuri, văi și rătăcăni. Dar calul, săracul, te scoate 
orişiunde. lar cai avem noi de nu le mai știm numărul. Le dăm drumul în 
ceairuri. Și când ne trebuie, ne ducem și-i prindem cu arcanul. Le curățim 
cozile şi coamele de scai, îi mai tuşinăm în frunte, le mai dăm de câteva ori 


cu șumuiacul pe spinare ca să le strălucească părul, punem pe ei tarniţa ş- 
apoi ne putem înfățișa astfel şi la Vodă. Dar altfel, pentru treburile noastre 
mărunte, de la un sat de răzăși la alt sat de răzăși, ori până la sfântă biserică 
pe celalalt, deal, ori în pripor la ţintirim, ori peste vale ca să ne-aducă un 
copil sita cea deasă de la cumătra — ce nevoie mai avem de tamiţă şi 
pocladă? Încălicăm de-a dreptul pe păr; ne ducem, ne întoarcem şi ne-am 
făcut treaba. 

Grăiesc unii şi alții că măria sa Ștefan-Vodă a luat obicei să-și facă 
taberele sale aicea la noi, pentru niște gânduri anumite ale măriei sale. 
Aicea, ai noştri oşteni în leafă şi slujitori de ţară ne mișcăm cu ușurință şi-n 
voie, cunoscând cotloanele, râpile, poienile, rătăcănile, ascunzătorile, 
printre niște codri merei pe care nici noi nu-i cunoaștem întru totul lui tot; 
pe când o oaste străină, cum ar fi ordiile ismailitenilor, nu poate umbla fără 
primejdie prin asemenea loc. Ce-ar putea păgânii să facă şi să aleagă din-tr- 
asemenea maţe încurcate? Vodă cu ale sale oști s-ar afla în asemenea ţinut 
ca într-o cetate. Greu să vii la cetate; primejdios s-o ocoleşti lăsând-o în 
urmă. 

Dar noi vasluienii credem că nu-i adevărat că întocmai asta ar fi 
socotinţa măriei sale. Alta nu poate fi — decât că-i place măriei sale aicea la 
noi. Îşi pune măria sa tabăra când se rumenesc căpşunile în poieni şi iese 
urda dulce de la stâni. Stă până ce se coc merele domnești și iese must nou, 
carele sfârâie în gură când îl bei după pastrama de bărbăcuţ noaten. 

Mai este şi alta, că are măria sa aicea îmbielșugare pentru oștile sale. Are 
pită, brânză şi came, câtă pofteşte. Pe lângă ce are ţinutul nostru, se 
împlineşte cu de toate din sus şi din jos. Din sus, pentru că oierii au poruncă 
să nu ocolească taberele sale; şi din jos pentru că bârlădenii și grânarii de la 
marginea pustiei știu că marfa lor are preț mai bun aicea decât aiurea. 
Vistieria măriei sale Ştefan-Vodă nu-i niciodată, goală. Oier, plugar, pescar, 
podgorean — fiecare ştie că-și primeşte dreptul său în bani buni. 

Lucru vrednic de văzut este la vistieria măriei sale când vin căpitanii să 
ieie lefile și când se înșiră după aceea curtenii, nemți, panţiri, dorobanţi, 
lipcani, tătărași, hânsari şi alergătorii la cetăţi, de-și primesc banul domnesc. 
Se închină toţi cu cușma în mână la căpitan, îşi primesc simbria, se închină 
iar şi se duc. În acea zi îmi place mie să văd cum beau nemţii bere, şi 
moldovenii vin, şi cazacii şi tătăraşii mied. Cum se veselesc şi cântă care de 
care, până ce se îmbată de rămân chiori şi surzi. În acea zi nici un oştean n- 
are voie să poarte la sine fier ascuţit. 


Ci şi mai mult îmi place când vin călăreţii din plai și de sub munte, de-şi 
încură caii dinaintea măriei sale și măria sa iese şi-i priveşte, ș-apoi îi 
întreabă de una, de alta, ș-apoi le cercetează armele. Aceşti plăieşi, ca și toți 
ceilalți răzăşi moldoveni, nu primesc lefi de la vistieria măriei sale, şi nici 
nu le trebuiesc lefi; căci ei au scutiri și foloase, primesc moșii, și au şi alte 
socoteli cu măria sa, fiind oameni de baștină în această Ţară a Moldovei. 

După ce s-au arătat măriei sale, aceşti răzăși își scot din desagi 
fedeleşele și merindea. După ce ospătează și închină în sănătatea măriei 
sale, apoi aduc în pajiştea unde au făcut popas pe unul de-al lor cu 
cimpoiul; şi întemeiază danț şi petrecere, după cum li—i feleșagul 
muntenilor mai ales. Nu se duc la crâșmă, căci şi-au adus al lor; nu le 
trebuie ţigan cu ceteră, căci au cimpoier. Dac-aş fi neguţător, nu mi-ar 
plăcea. Dar fiind şi eu răzăş de la Prut, de dincolo de Bârlad, îmi place, căci 
şi la noi, pe valea Ialanului, aşa a fost datina din neam în neam: să ne 
deprindem a lua, iar de dat să nu dăm decât la mare nevoie. Se spune despre 
unii dintre noi că punem brânza în sticlă și dăm oţet mâţii, dar asta nu-i 
adevărat. Oricât de cărpănoși am fi, asta nu facem. Ne place viața 
dezmierdată, dar cu cuviință. lar la iarmaroace nu ne place să ieşim în 
frunte cu beţie şi chiote, fiindcă sântem neamuri şi ne rușinăm s-ajungă 
zvon de asemenea fapte la urechile măriei sale. 

— Cum te chiamă pe domnia ta? Văd că eşti de neam și ai slujitor. 

— Mă chiamă Ionuț. 

— Să fii sănătos. Iaca, aicea, la moara asta a mea pe apa Bârladului, stau 
în popas unu şi alţii, ducându-se la Domnie, ori venind de la Domnie. Îi 
văd, îi aud vorbind, și m-am deprins a-i deosebi, care-i aşa şi care-i așa. 
Pom şi pom; om și om. Vei fi fiind flămând? Nu pari. 

— Ba-s flămând, moş Irimie. 

— Ştii cum mă chiamă? Iaca asta mi-i de mirare. 

— Știu, căci n-am uitat de când am mai fost aicea, acuma câţiva ani, cu 
părintele meu. 

— Așa? Atuncea-i bun. Socoteam că să fii vreun vrăjitor: dar eşti prea 
tânăr. Care-i numele părintelui domniei tale cu care zici că ai poposit 
cândva aici? 

— Comisul Manole Păr-Negru. 

— Ei, atuncea te ştiu. Dar dacă nu mi-ai fi spus, nu te-aş fi cunoscut. 
Erai un copil ş-acu eşti bărbat. Vei fi fiind acela căruia îi zice şi Jder, fecior 
al lui jupân Manole. 


— Eu sânt ş-acela, moşule. 

— Hm! Apoi iaca. Îmi pare bine că te văd, după câte am auzit. Văd că le 
pare bine ş-acestor gospodari răzăși cu care stai la taifas. Eu zic aşa: că să 
pun deoparte un mertic din fruntea făinii. Om cerne şi prin sită ş-om pune în 
ceaun. Aista-i mălai din sămânţa tătărască; pot zice că n-are coajă; face 
mămăliga ca aurul. Aceşti gospodari or priveghea să fiarbă bine şi eu mă 
pun în ciobacă şi mă duc într-un loc pe iaz unde îmi am vârşele. Aduc vreo 
câteva plătici şi vreo câţiva caraşi. Îi spintec, îi curăţ, le dau sare şi-i pun pe 
cărbuni. Ce zici? 

— Ce să zic, moșule? Zic bine. La asemenea bunătate, oi fi eu cel mai 
harnic. 

— Apoi aşa om face. Pân-atuncea, ia şi domnia ta o leacă de brânză ș-o 
bucată de pită de la aceşti gospodari. Și să-ți spun cum îi în ist an tabăra 
măriei sale. S-au sporit oștile; şi s-aude că să vie şi ungureni, și leşi. 

— N-aş crede. 

— Ba să crezi. Căci s-au tot purtat solii, ba din colo, ba din colo. Acu 
două săptămâni am auzit de unul care a mai fost. Îi zice Suhodolski. S-aude 
că să vie şi de la Veneţia un popă papistaș. Acela aduce eu dânsul șapte 
căruţe cu şapte antale, dar nu cu vin, ci cu galbini de aur. 

— Mai degrabă şapte poloboace de vorbe, moș Irimie. 

— Ba să ştii că ai dreptate. Tot s-aude că vin oști și bani de la crai şi 
împărați, ca să sprijine pe Ştefan-Vodă; căci lui Ștefan-Vodă i s-a arătat în 
vis Maica Domnului și i-a poruncit aşa: «Scoală, Ștefane-Voievoade, şi 
apucă sabia pentru fiul meu prea iubit!» Și de-atuncea Ştefan-Vodă a apucat 
sabia şi a bătut război cu păgânii în Țara Muntenească. I-a răzbit şi s-a 
întors cu mare dobândă. Acuma-și crește puterile, își sporeşte oștile şi s-a 
duce iar. Ce nevoie are să împartă cu alţii câștigurile? Bate Ţarigradul şi-l 
pradă şi pe urmă nu-i mai trebuie nimica. Eu aş zice să mai iei și de la 
istalalt gospodar un picior de găină friptă, până ce-oi aduce eu peștele. Dar 
mai întâi trebuie să dau la o parte făină și s-o cern. În ist-an măria sa şi-a 
aşezat curtenii drept în coama dealului. Ș-apoi când bat dobele și sună 
surlele, eu ies în prag și-i văd de-aici. Atuncea ştiu că a ieşit măria sa calare. 
Se duce la Cetăţuie, ori așteaptă să vie boierii să i se închine. Fiecare boier 
cu pâlcul său. În urmă, când sună iar surlele, ştiu că măria sa se întoarce, și 
stolnicii se bat cap în cap la palat, ca să-i întindă masa. Peşte dulce ca în iaz 
la mine, nu ştiu dacă mânâncă măria sa. Am să prind odată anume pentru 
masa domnească. Dar de-atâţi curteni ştiu că n-ajunge nici pe-o măsea 


măriei sale. Trebuie să mă duc eu singur şi să i-l pun în mână lui Vodă. Mai 
ia de dincolo ş-o plăcintă, jupâne Ionuț; ţi-a prinde bine. Ce nu s-a 
întemeiat, ist-an, acolo în preajma curților măriei sale? S-au adâncit 
beciurile ca să încapă vinul. Au venit din ţinut toţi ceterașii; se iau la 
întrecere care de care. Ș-apoi nu ştiu de unde s-a pripășit ş-un bărbier talian. 
În fiecare dimineaţă se duce la măria sa și-l ferchezuieşte. Apoi în dughenile 
cele vechi, s-au adaos neguţători veniţi din Ţara Ardealului. La aceia să vezi 
domnia ta cuțite şi săbii. Dar mai ales și mai ales a ieșit de la Domnie o 
poruncă să vie aici la tabăra de la Vaslui, câţi fauri sânt; ș-apoi au venit câţi 
fauri ţigani sânt pe lumea asta și au întins foile şi suflă din foi; dac-ar fi 
noapte ai vedea vetrele şi jarurile lor ca stelele, înșirate pe coborâșul 
dealului mai la vale de nemți. Și pe fiecare nicovală bat ciocane şi barosuri, 
de nu se mai aude nici în cer, nici în pământ. Bat şi fac vârfuri de suliţi și 
săgeți, șpăngi și săbii, pinteni și zăbale. — Mă rog. Câte nu trebuiesc la o 
oaste ca asta? Şi s-au adaos și alți neguţători veniţi de la Iaşi, cu straie şi 
podoabe pentru feciorii de boier, ca domnia ta; și meşteri de la Bistriţa care- 
i lucrează ceva în taină măriei sale, — nu se ştie ce. 

laca, acuş cătră sară, este un ceas când intră măria sa la rugăciune, în 
paraclisul curții. Atuncea bate clopotul la paraclis și stau toate în târg și în 
tabără. Talianul își pune briciul deoparte. Ţiganii își acopăr vetrele cu 
spuză. Crâşmarilor le-a săcătuit izvorul băuturii. Oştenii nu mai umblă. 
Toate stau pe loc un sfert de ceas ori o jumătate de ceas, până ce bate 
clopotul iar. Atuncea toate pornesc din nou. 

Chiar aşa de grăbit vei fi fiind domnia ta? Parcă ziceai că ţi-i foame. 
Atuncea, dac-a binevoi Dumnezeu, a fi pe altă dată. Altfel ce să zic? 
Frumos murg ai și-l grijește bine slujitorul domniei tale. 

În vreme ce moş Irimia se învârtea cu astfel de vorbe împrejurul lui Jder, 
la moara Caprei, în siliștea târgului Vaslui, în vreme ce apa curgea din 
lăptoc şi roata cu cupe se învârtea și râşnița hârâia, întovărășşind 
descântecele meşterului morar, — la curtea domnească din târg, în chilia de 
lângă paraclis, prea cuviosul părinte Amfilohie stătea la sfat de taină cu 
dumnealui postelnicul Ștefan Meșter. 

Din cele ce-i spunea postelnicul, părintele arhimandrit înţelegea că 
întâmplările se desfășuraseră cam așa cum bănuise cuvioşia sa. 

— Mi-ar fi părul mai bine să nu fii nici domnia ta proroc, postelnice. 

— Bucuros aș fi fost şi eu să nu fiu, cuvioase părinte Amfilohie. Însă de 
când îl văd şi-l cercetez pe măria sa Alexandru-Vodă, am putut băga de 


samă la el câteva lucruri ciudate. Nu s-a putut uita în ochii mei, drept, 
niciodată. 

— Asta o are de când era mic. 

— Se-nţelege; cu asta s-a născut, părinte Amfilohie. Cum se află în 
sămânţa grâului toate puterile de a răsări, a înflori şi a rodi, așa în sămânţa 
omenească se află puteri ori scăderi; cum zice și învăţătura din veac: «ce 
mi-i scris în frunte mi-i pus». Asta e o taină pe care Dumnezeu n-a dezvălit- 
o încă oamenilor şi nu putem ști de ce i-i dat lui Ștefan-Voievod să n-aibă 
noroc la pruncii săi, pe când măria sa se bucură de toate harurile 
împărătești. Are pe obrazul său măria sa Alexandru- Vodă semne: mai întâi i- 
s dinţii rari, mărunți și galbeni; al doilea i se vede în marginea ochiului 
drept, sub frunte unde începe nasul, o pată albăstrie căreia moaşele îi zic 
«muscă». Aceste amândouă semne arată slăbiciune a trupului. Din obrazul 
măriei sale se vede că din orice își «face sânge rău», cum zice prostimea. 
Faţa obrazului său e veştezită de fiere. Aşa că tot lăuntrul i se hrăneşte din 
amărăciunea asta. N-are liniște a sufletului său cum n-are liniște apa. De 
mirare mi s-a părut că s-a putut împrieteni asemenea fire cu Ionuț Jder. 

— N-a fost prietinie, postelnice. 

— Într-adevăr; s-a văzut asta. 

— Eu, însă, adăogi călugărul, n-am crezut, totuşi, că va îndrăzni să 
lovească pieziş în chiar părintele său. 

— Aicea s-a părut că am fost eu proroc. Dar n-am fost proroc. Este un 
prag, din sufrageria de aici înspre cămara Domnului. După ce se scoală de 
la masă, Vodă trece întâi pragul și îndată după dânsul urmează Săndrel. Am 
băgat de seamă că măria sa Săndrel-Vodă se împiedică de prag. Neavând 
luare-aminte, n-are nici legătură în judecăţile sale şi nu poate cumpăni ce 
faptă cumplită pune la cale. I s-a năzărit asta, — s-a și grăbit să puie la cale 
asta. 

— Da-da, îngână părintele Amfilohie; astfel a pierit Alvanitul, care a 
fost ani și ani caraulă la iatacul stăpânu-lui. I l-a cerut măriei sale acuma 
şase luni, când s-a aşezat la Bacău. Cu așa vorbe dulci s-a împleticit în jurul 
părintelui său, încât măria sa i l-a dat. Acuma Vodă are să afle că Atanasie 
Alvanitul nu mai este. Ce-avem să-i răspundem? N-avem să-i răspundem 
nimic, ori avem să-i răspundem o minciună, şi ne-a ierta Dumnezeu. Și dac- 
ar fi numai asta! Dacă l-ar opri o spaimă ori frica de Dumnezeu! 
Amenințarea rămâne, până ce Vodă, cunoscând şi văzând, ar putea fi 
cuprins de scârbă ca de moarte. M-am gândit să înlătur din calea acestui 


prunc ispita. Săndrel n-are linişte mai ales din pricina lui Ionuț Jder, care 
mie mi-i cu osebire drag, postelnice Ştefane. De ce mi-i cu osebire drag, 
poate ai să afli și domnia ta într-o zi. Mă gândesc să i-l scot din cale; să nu-l 
mai vadă o vreme; aşa poate i s-a alina zavistia şi ura. Așa, cum îi iese 
înainte Jder. — Alexandru- Vodă parc-ar fi un taur ş-ar vedea roş. Cred c-aţi 
făcut cele de cuviinţă mortului. 

— I se fac toate după jurământ; a rămas în seama monahului. Nici n-ar 
putea face altfel, căci altceva mai de preţ decât sufletul n-avem. 

— Da-da. Mă gândesc, postelnice, că s-au strâns împrejurul măriei sale 
dregători și oșteni de credinţă. Pe unii i-a aflat măria sa, după darul pe care- 
] are de a cunoaște oamenii, orb fiind numai pentru sânge din sângele său. 
Pe alţii ştie să-i cunoască; pe Săndrel nu-l cunoaște. Pe unii, deci, i-a aflat 
măria sa; pe alţii eu și i-am agonisit măriei sale. Toţi acești credincioși ai 
Domniei sânt ca nişte braţe ale măriei sale. Dacă stârpeşti un asemenea 
credincios, stârpeşti din puterea măriei sale. Azi înlături pe unul, mâni 
înlături pe altul. — Măria sa rămâne tot cu mai puţini, tocmai acuma când 
are nevoie să fie sprijinit de toată suflarea, îmi poate veni rândul și mie, să 
fiu şi eu stârpit. 

— Părinte Amfilohie, mâhnirea cuvioşiei tale te duce prea departe cu 
gândul. 

— Știu, însă la carte scrie aşa: «Cei răi n-au pace». Postelnicul Ștefan a 
suspinat şi n-a mai dat răspuns. În tăcerea ce s-a întins în chilia 
arhimandritului, s-a auzit de alăturea, din paraclis, pasul eclesiarhului care 
se ducea să aprindă candela de la icoana unde se ruga în toate zilele Vodă. 
Era o icoană din dreapta altarului: Maica Domnului cu pruncul la sân, şi tot 
în laturea stângă a naosului un sfântu Gheorghe străpungând balaurul, 
zugrăvit anume pe un prapor pentru măria sa. Acel prapor, sub care umbla 
totdeauna Ștefan-Vodă în bătălie, se afla aşezat în acelaşi loc sfinţit, cu 
candelă aprinsă în preajma lui. Printr-o ferestruică ce despărțea chilia 
arhimandritului de paraclis, se puteau vedea şi urmări mișcările domoale ale 
eclesiarhului. Amândoi bărbaţii au stat nemișcaţi tot timpul cât s-a 
îndeplinit această slujbă. Slujitorul bisericesc a lăsat paraclisul luminat de 
steluțele candelelor şi s-a dus. 

— Vodă e în palat? a întrebat postelnicul. 

— Ba e dus la plimbare până la Rediu. Vede acolo pe căpitanii de răzăși 
şi mazili de la Lăpuşna. La vremea rugăciunii se întoarce. 


S-a auzit zgâriind cineva la ușa scundă a chiliei. Eclesiarhul care 
luminase paraclisul şi-a vârât numai o clipă capul prin deschizătură. 

— Sărut dreapta, părinte. Înştiinţez, după porunca ce mi-ai dat, că a 
venit şi așteaptă, comisul cel tânăr. 

— Pofteşte-l să intre, părinte Emilian. 

Jder a păşit cu grăbire din umbră, ca să sărute mâna arhimandritului. 
Postelnicul Ştefan s-a ridicat în picioare şi i-a ieșit întru întâmpinare. Când 
s-a desfăcut de arhimandrit, Jder s-a simţit cuprins şi sărutat. Înălţându-și 
fruntea, i-a privit pe rând și le-a zâmbit. Arhimandritul îl măsură de la 
picioare şi până la creştet, clătinând din cap. Cresc copiii şi se fac bărbaţi şi 
mâni vor fi și ei cărunți. 

— Te duci, postelnice ? întrebă cuvioşia sa cu glas moale. 

— Mă cluc și mă întorc mai târziu. 

— Da. Mai avem de vorbit. 

Ștefan Meşter înțelegea că trebuie să plece. Pe obrazul arhimandritului 
părea că s-a lăsat o ceaţă și în glas îi suna ca o coardă a întristării. 

După ce au rămas singuri, părintele Amfilohie a început a se plimba pe 
dinaintea lui Jder prin chilie. Uneori se oprea; apoi îi dădea ocol. Însfârșit îi 
puse mâna pe umăr și-l duse la un jilţ, îndemnându-l să steie. 

— Ascultă, Ionuţ, de câtăva vreme am o întristare şi trebuie să vorbesc 
cu tine. 

Jder se îndreptă din şale în jilțul în care stătea. Pentru întâia oară 
arhimandritul îi vorbea aşa, ca unui prunc pe care l-ar fi avut totdeauna 
lângă sine. Era ca o apropiere şi ca o îmblânzire în acel cleric pe care Jder îl 
socotise totdeauna închis în sine ca o cetățuie. Acuma cătră acea cetățuie se 
lăsa o punte. Şi dincolo de punte zărea un zâmbet. 

— Spune-mi cum a fost întâmplarea cu Doamnele Radului-Vodă, la 
Cristești. Să nu uiţi nimica. 

— Spun întocmai, părinte arhimandrit 

S-a aşezat şi cuvioşia sa Amfilohie în alt jilt, în apropierea lui Jder, aşa 
ca să-l poată priveghea şi ceti dintr-o lăture. 

Ionuţ Păr-Negru a spus tot. 

— Așa, a încuviinţat părintele Amfilohie. Acuma să-mi spui, Ionuț, ce-ai 
socotit tu. 

— N-aveam a socoti nimica, părinte Amfilohie. După ce mi-a deschis 
ochii dumnealui postelnicul Ştefan, am înţeles că trebuie să-mi apăr fiinţa. 
De aceea l-am ţinut în viață pe Alvanit până ce s-a mărturisit. 


— Bine, Ionuț. Asta-i faptă creştinească, să nu leşi să se prăpădească, 
așa, un suflet de creştin. 

Jder rămase mut, cu fruntea întunecată. 

— Nu-i așa cum spun eu, Ionuț? 

— Nu pot minţi, părinte Amfilohie, mărturisi cu umilinţă Jder. Nu i-am 
îngăduit mărturisirea pentru asta. Ci am vrut să mă apăr. Am fost acolo, de 
față, cu părintele Nicodim, trei boieri. A fost un muntean, Gavril Bârliba, 
care i-a pus mâna sub ceafă Alvanitului. Au fost și slujitorii noştri: al meu 
— Gheorghe Botezatu, şi al postelnicului: unul Grigore Doda. Toți aceştia 
au cunoscut și ştiut că Atanasie Alvanitul a fost caraulă de credință 
luminăţiei sale Ştefan-Vodă, iar acuma de câtăva vreme e la curtea din 
Bacău, în slujba lui Alexăndrel-Vodă. Chiar dacă nu se va fi auzit ce anume 
a rostit la urechea părintelui Nicodim acel Alvanit, şi tot era uşor de înţeles 
că nu poate vorbi decât de stăpânul său, pe care l-a purtat în braţe și pe care- 
] slujeşte ca un câne credincios. Era destulă dovadă și asta: că l-a mărturisit 
pe acel cineva, care nu putea fi decât stăpânul său, cum că l-a pus și l-a 
îndemnat și i-a poruncit să lovească straja Doamnelor; dar și Bârliba, care-l 
sprijinea de sub ceafă, și alţii care erau în preajmă, au auzit deslușit numele 
lui Săndrel-Vodă, încât nu mai poate fi nici o urmă de îndoială. Părintele 
Nicodim e legat de taina mărturisirii; dar ceilalți sânt slobozi a spune ce au 
auzit. 

Părintele Amfilohie se ridică din scaunul său și veni cu mare neliniște în 
faţa lui Jder. 

— Ce vrei să faci tu cu dovada asta? Ce nevoie este de asta? Ca să se 
afle şi s-ajungă la urechile măriei sale! Să cadă măria sa la pământ, nebunit 
de greață şi rușine? N-ai văzut ce-a făcut Alvanitul, ca să i se prăpădească 
fiinţa și fapta? Tu vrei să ridici urgia asta asupra Domnului tău? Ca să vadă 
că nu mai are nici o nădejde în întâiul său născut? Mai mare pedeapsă nu 
poate fi pentru un voievod creştin decât să i se stângă pomenirea în ruşine. 

— Părinte arhimandrit, se răsuci Jder în locul său, fapta mea n-am făcut- 
o pentru asta. Nu vreau să ştie nimeni altul şi nici măria sa. Şi eu și toţi cei 
care au mai fost de faţă acolo ne-am legat să nu scoatem cuvânt. Numaicât 
măria sa Săndrel trebuie să afle că ştim. Ca să se liniștească și să putem și 
noi hălădui. 

— Copile, crezi tu că se linişteşte? 

— Am eu credință, părinte arhimandrit, că are șă-i fie frică. 

— De unde ai tu încredințarea asta? 


— Părinte arhimandrit, eu îl cunosc. 

— Fie cum spui; curând am să aflu anume ce poate ieşi de aici. Am 
socotit până ce-oi afla ce poate ieşi de aici că ar fi nimerit lucru să înlătur 
prilejurile. Trebuie să pleci de la vederea lui Săndrel-Vodă şi să ieși din ţară. 

— Să fug? 

— Nu să fugi. 

— Atunci mă izgoniți? tresări Jder. Asta-i plata ce mi se cuvine? Te rog 
cu umilință, prea cuvioase părinte, să mai îngădui. Poate pot să fiu bun la 
ceva măriei sale. 

— Ascultă, Ionuț, grăi blând arhimandritul; totdeauna ai fost bun la ceva 
măriei sale. lar măria sa a cunoscut unele fapte săvârşite de tine, pentru că 
le-a văzut singur, ori pentru că a fost cine să le aducă la cunoştinţa măriei 
sale. Tu n-ai știut până acuma că s-a aflat cineva lângă Vodă, care a 
privegheat fiinţa ta cu luare-aminte. 

— Să fie asta cu adevărat? întrebă cu îndoială Jder. 

— Adevăr adevărat. 

— Atunci pot înţelege că folosul meu e mai mic, deoarece i-a fost sporit 
prețul față de măria sa. 

— Eşti semeţ, Jder. Ai tu destul preţ; însă domnilor și crailor e bine să li 
se deschidă ochii, ca nu cumva să nedreptăţească. Dacă puterea domnească 
nu se aşează pe dreptate, atuncea e ca şi cum s-ar așeza pe năsip. Am fost eu 
deseori lângă măria sa, trăgându-i luarea-aminte spre tine. Cu dreptate; însă 
şi pentru altă pricină pe care nimene n-a cunoscut-o. Acuma a venit vremea 
s-o cunoşti tu. Nu te-ncrunta. Nu vrei s-o cunoşti? 

— Ba sânt doritor s-o cunosc, părinte arhimandrit. 

— Atunci ai s-o cunoşti. A venit vremea, căci ai ajuns la bărbăţie. Îmi 
place cum te porţi, cum mă cercetezi şi mă priveghezi cu îndoială. A venit 
vremea, căci am nevoie să te încredințezi că plecarea pe care ţi-o cer 
purcede tot din dragostea mea. Între mine și tine este o legătură de sânge. 

Jder rămase neclintit, fără să pară mișcat. Arhimandritul urmă, privind 
dintrodată în depărtare și-n trecut. 

— Noi Șendreștii din vița lui Haralambie Şendrea am fost la casa 
părintească şase. Cinci băieţi ş-o copilă. Eu şi soră-mea Oana eram cei din 
urmă născuţi. Oana era mezina. După obiceiurile boierilor, tatăl nostru 
vornicul Haralambie a înzestrat pe frații noştri cei mai mari. Dintr-a cincea 
parte a averii, pe care și-a tras-o deoparte, a făcut rânduială pentru sufletul 
său, pentru mine și pentru soră-mea Oana. Pe noi amândoi domnia sa ne-a 


hărăzit lui Hristos şi vieţii monahiceşti. Pe mine m-a trimes la ascultare la 
Sfântu Munte al Atonului şi am învăţat carte la Sfânta mănăstire Vatopedi, 
unde s-a aflat ucenic şi măria sa Ștefan-Vodă, pe când era fecior tânăr şi 
părintele său Bogdan încă n-ajunsese a apuca moștenirea Moldovei. 
Amândoi am învăţat la Vatopedi şi de-atuncea am rămas prietin statornic al 
măriei sale. lar când a venit timpul să vie măria sa la dreptul său, m-a 
chemat și i-am fost sfetnic. I-am rămas până în ziua de azi sfetnic, cum se 
vede. Soră-mea Oana a fost trimeasă la o mănăstire de maici, în râpa 
Nistrului, în ţinutul Lăpușnei. Se vede că bietei soră-mea i-a fost rămas 
dragă lumea cu ale sale încântări și i-a venit greu să se supuie hotărârii 
vornicului. Dar n-a avut ce face, fiind părintele ei stăpân asupra fiinţii și 
vieţii ei. În tulburările acelei vremi, bătrânii noştri s-au prăpădit, şi soră- 
mea Oana, după numele de monahie Olimpiada, s-a desfăcut de mănăstirea 
unde își luase metania şi a nimerit la o altă mănăstire, mai în pustie, cătră 
părţile tătărăști. Acolo s-a întâmplat să cunoască pe un oștean, care i-a fost 
drag, și Dumnezeu, care are toată mila asupra făpturilor sale, i-a îngăduit să 
păcătuiască, fiindcă pustiirea ei fusese hotărâtă în silă. Totuşi, după acea 
puţină bucurie de dragoste, a rămas rușinată și întristată și i s-a zdruncinat 
sănătatea. Pruncul pe care l-a născut în durere și umilință ai fost tu. De 
aceea tu ai fost orfan de maică din ceasul nașterii tale; iar maica ta s-a grăbit 
să treacă acolo unde nu mai este nici bucurie, nici întristare. Știind că i se 
apropie ceasul morţii, a dorit să mă vadă pe mine şi mi-a trimes răspuns la 
Aton, printr-un călugăr pribeag. Poate încă nu ştii că este o rânduială în 
mănăstirile noastre răsăritene, că umblă monahii fără încetare din loc în loc, 
pentru canon ori slujbe poruncite. Se duc, se-ntorc, poartă veşti şi cărţi, 
aduc ştiri din ţările cuprinse de puterea lui Antihrist, şi lucrează pentru 
izbânda creștinătății, pe care Domnul Dumnezeu o are poruncită. Deci a 
venit monahul și m-a înștiințat la Aton că soră-mea Oana mă doreşte, 
nemaiavând multă vreme de petrecere în această lume. Am venit, am căutat- 
o și am găsit-o. Mi s-a mărturisit și mi-a cerut iertare. Și mi-a spus că 
pruncul său se află în Ţara-de-Sus, și Dumnezeu l-a priveghea ca să ajungă 
sub brațul părintelui său. Am îmbrăţișat-o și ne-am despărțit pentru 
totdeauna în lumea pă-mântească. Și de atunci, de departe ori de aproape, 
am avut grijă de tine. Porţi numele de fecioară al mamei tale şi-mi eşti 
nepot. Te-ai arătat din pruncie destoinic la meșteșugul armelor și prin asta 
ţii de tatăl tău, comisul Manole. Dar mintea o ai de la neamul mamei care 
te-a născut. 


Arhimandritul Amfilohie tăcu. Se-ntoarse oarecum de departe cătră 
nepotul său. 

— Mama mea a fost jupâneasa Ilisafta, murmură Jder fără a-şi îndulci 
privirile şi trăsăturile feţei. 

— Știu, Ionuț, urmă cu blândeţă arhimandritul. Ai avut de la comisoaia 
Ilisafta toată mila. Dumnezeu are să-i ţie în samă fapta cea bună, Ia judecata 
din urmă. Dar fiinţa ta e a acelei păcătoase iertate, care te-a zămislit din 
dragoste și a pus în tine tot ce ai tu bun. Când râzi ori plângi, când făptuiești 
ori cugeţi, se află în tine o parte din fiinţa ei. Naşterea ta se cuvine să 
rămâie taină, ea să nu rușşinăm pomenirea morţilor; însă eu și cu tine e bine 
ca s-o ştim. 

Jder clătină din cap; 

— Da. 

Părintele Amfilohie îl privi cu îndoială. 

— Aş dori să simt în tine ceva din sufletul bietei mele surori. 

Jder rămase privind tot în gol, cu luminile ochilor umbrite. Apoi își 
întoarse privirile cătră arhimandrit, părând a se lumina. Se sculă din jâlț şi 
veni la sfinţitul Amfilohie, luându-i mâna dreaptă şi sărutându-i-o. 

— Ionuţ, zise încet Amfilohie Șendrea, nu-i privirea care mi-ar trebui 
mie. Să știi că poate mai multă nevoie am eu acuma de tine, decât ai avut tu 
pân-acuma de mine. 

Nepotul se dăduse înapoi doi pași. La aceste cuvinte se întoarse mirat 
cătră unchiul său. 

— Mâhnită şi pustie mi-i această viață aici pe pământ, murmură sfințitul 
Amfilohie. În ziua când mi-am închinat fiinţa mea lui Hristos Dumnezeu, 
când am spus vorbele cele de despărțire de toate ale lumii pentru slujba 
Domnului Dumnezeu, s-a fost săvârșit una din nelegiuirile lui Menmet- 
Sultan. Biruind pe creştini în Rumelia si căsăpind ostile grecilor, a poruncit 
hogilor să se suie în toate turnurile din târgurile și ţinuturile creștine și de- 
acolo să strige că Hristos a fost călcat în picioare. Să cunoască toți ghiaurii 
că măritul Mehmet nu va avea hodină până ce n-a cuceri și n-a dărâma 
Constantinopole. «Astăzi, strigau hogii, e 13 al vostru noemvrie, și la anul, 
în aceeaşi zi de 13, măritul Mehmet se va afla biruitor în Constantinopole și 
va lăsa ostile sale să prade şapte zile averile autocratorilor, și va da jos toate 
crucile bisericilor și în locul crucilor va pune semnul lui Mahomet proroc.» 
Întru această întristare a creştinătăţii am primit eu metania mea de monah, 
în ziua de 13 noemvrie 1450. Nu s-a întâmplat plinirea amenințării la anul, 


cum au fost strigat hogii; ci după trei ani. Sufletul meu a fost tot așa de 
sângerat. Am puţin somn, de câte cugete chinuite mă împresoară. Depărtez 
de la mine mâncarea și băutura, fiind nevrednic de ele. Dau ticălosului trup 
cât îi trebuie ca să nu piară cugetul. Și acest cuget stă treaz, întru lucrarea 
Domnului Hristos. Pentru Domnul Hristos lucrez eu, slujind pe luminăţia sa 
Ștefan-Vodă. Cu cât mă încredințez că creşte puterea luminăţiei sale 
stăpânul meu, cu atâta mă răcoresc în pojarul amărăciunii mele. Cu cât 
vedeam vrednicia ta sporind, cu atâta nădăjduiam încă un adaos puterii 
stăpânului meu. 

Ai aflat ş-ai mai auzit de la mine că Ştefan-Vodă şi-a supus și el ființa 
pământească acestei jertfe. În măria sa Ştefan-Vodă a pus Dumnezeu 
puterea sa, ca să înceapă iar a se lumina întunericul răsăritean. Nu-i alt gând 
la măria sa, nu-i alt gând la mine decât răscumpărarea Cetăţii Împărătești, 
ca să punem iar la loc crucile căzute în scârnăvia păgânilor. Am vrut să 
cunoşti şi tu mai bine mâhnirea mea, ca s-aduci o rază. În pustia mea să mai 
am macar o legătură cu lumea, printr-un nepot al unei surori ce-am iubit. 

Se întinsese un răstimp tăcere. În răstimpul acestei tăceri se auzi bătând 
de trei ori clopotul din tumul paraclisului domnesc. Era vestirea pentru 
tabără şi târg că toată lumea trebuie să-și contenească orice lucrare, 
deoarece măria sa intră la rugăciune. 

— Vine măria sa, şopti sfințitul Amfilohie. Îi aud pașii zăngănind. Fii cu 
luare-aminte. 

Cu toate simţurile încordate, Jder îşi plecă urechea și auzi paşii lui Vodă. 
Părintele Amfilohie îi făcu semn spre ferestruică; el rămase neclintit, cu 
ochii aţintiţi acolo. În umbra paraclisului, candelele abia puteau pune atâta 
lumină cât să deslușească umbra Voievodului, care înainta cu pas rar, cu 
fruntea plecată şi cu palmele împreunate subt inimă. Își lăsase sabia şi 
gugiumanul în mânile copiilor de casă. Însă își păstrase brâul, pintenii și 
haina scurtă de atlaz verziu. Înaintă până la Maica Domnului și lângă prapor 
şi-şi puse amândoi genunchii pe lespezi, aplecându-se cu tot pieptul și 
aşternându-se cu umilință, sub privirea prea curatei Fecioare. Se îndreptă 
rămânând în genunchi și stătu cu fruntea plecată murmurând o rugă. 

Atunci Amfilohie Șendrea cuprinse de mână pe nepotul său și-l duse 
spre ușa chiliei. Scoţându-l din chilie, îl împinse cu sine în paraclis și-l 
aşeză fără de nici un c'uvânt într-o strană. Îşi luă şi el loc într-o altă strană, 
alături. Când măria sa își conteni de murmurat rugăciunea, întoarse puțin 


fruntea, ca să şe încredinţeze că arhimandritul e la locul său, ca totdeauna la 
acel ceas al după-amiezii. 

Amfilohie Șendrea îi dădu semn că se află la locul său, c-un glas blând 
rostit. Spunea, pentru măria sa, unul din psalmii plăcuţi măriei sale, pe care 
se ostenise altădată la Vatopedi a-i tălmăci de pe scripturile eline în limba 
moldovenească. 


Din toată inima mulţămescu-ți, Doamne; 
Povesti-voi toate minunile tale. 
Bucura-mă-voi și veseli întru tine, 
Cânta-voi numele tău, Prea Înalte | 

Când vrăjmaşii mei îndărăptează, 

Fă să se poticneascăși din faţa la să piară. 


Căci în jâljul tău ai stat, dreptule judeţ, 
Făcându-mi judecatăși dreptate. 

Dojenit-ai popoarele, zdrobit-ai pe nelegiuiți 
Și numele lor în veci l-ai stârpit. 

Căzut-a vrăjmașul, ruină de-a pururi; 
Cetățile i le-ai smuls; 

Și amintirea lor a pierit. 

Ci Dumnezeu stăpâni-va în veac, 

Pentru judeţ, scaunul său statornicind. 


Deodată, în acel paraclis în care erau numai trei ființi pământești, Jder 
simţi că se petrece ceva ce-i strânge inima. 

Domnul suspină sub privirea Prea Curatei; în ochii sfințitului Amfilohie 
erau lacrimi. Nu-și putu înfrânge nici el tulburarea, și. cu greu, strângându- 
şi cu putere măselele, își birui plânsul. Cu toate acestea nu se rostiseră decât 
câteva cuvinte. Însă erau subt acele cuvinte tot ce-i spusese arhimandritul 
despre sine și despre măria sa, despre jertfele lor închinate lui Hristos. Se 
socoti mic și nevrednic, şi-şi veni încet-încet în fire, aşteptând un cuvânt ori 
un semn de la măria sa, hotărând în sine să se ducă, de va fi nevoie, peste 
mări şi ţări într-a noua împărăție, pentru slujba maimarilor săi. 

Îşi plecase fruntea. Amfilohie Șendrea își lunecase iar mâna spre umărul 
său. 


— Sărut dreapta, uncheșule, murmură Jder fără să-și puie buzele, cum i 
se părea că trebuie, pe acea mână albă şi subțire. 

Domnul se întoarse spre ieşirea paraclisului. Păru puţintel mirat văzând 
pe Jder, apoi ii zâmbi, şi-l lovi în trecere de două ori cu palma pe umăr. Sub 
palma Domnului, Ionuț se mișcase și pusese un genunchi în pământ. 

— Să te duci, Jder, unde spune părintele Amfilohie... a zis măria sa. 

— Pentru măria ta, a răspuns Ionuț Păr-Negru cu îndrăzneală, mă duc şi 
pe tărâmul celalalt. 

— I-ai spus? întrebă şoptit Domnul pe sfetnicul său de taină. 

— Încă nu, Doamne. 

Măria sa a râs: 

— Unde ai a te duce, Jder, nu-i departe de unde spui. Am nădejde în 
tine. 

Abia de data asta, la acel glas pătrunzător, mezinul Jderilor şi-a simţit 
pleoapele înfierbântate şi n-a mai văzut limpede înaintea ochilor. A sărutat 
mâna întinsă spre el a măriei sale și a rămas în picioare în același loc. 

— Am treabă cu Vodă, i-a șoptit uncheșul său Amfilohie; să vii la mine 
desăra, la aprinsul luminărilor. 

— Bine, aşa am să fac, a răspuns Jder înghiţindu-și cu greutate 
uscăciunea gurii. 


CAPITOLUL VI 


ISTORISIREA UNUI VECHI OM DE ISPRAVĂ 


Ionuţ a ieşit din paraclis într-un pridvor strâmt, pe urmă pe sala copiilor 
de casă. A dat la lumină pe o ușă care răspundea în ograda de dindos. Acolo 
îl aştepta Gheorghe Tătaru. Se ţeseau în toate părţile slugi ale palatului, 
oșteni în leafă şi călărași, care soseau cu veşti de la ţinuturi. Dinspre 
saivanele şi bărătcile nemților răzbea murmur şi zvon, căci oamenii își 
lepădaseră armele și curelele, şi se pregăteau de ceasul cinei. Umblau 
sacagii cu antale mari trase de boi pe ulicioarele trăgănate ale corturilor, 
umplând ciuberele de la răspântii cu apă. Mulţi dintre slujitori se 
grămădiseră în fundul văii, la izvoarele copcite în budăie, lepădând de pe ei 
sudoarea şi colbul. La acest ceas ulița negustorimii se domolise și negustorii 
stăteau pe lăicioare, lângă obloanele de lemn sprijinite în popi, care în 
vremea nopții se ridicau închizând magherniţile. 

— Ai găsit gazdă, Botezatule? întrebă Ionut. 

— Nu mai este loc nicăieri, stăpâne, răspunse slujitorul. Dar cât ai stătut 
domnia ta înlăuntru, a venit la mine părintele eclesiarh de la paraclis și m-a 
întrebat dacă eu sânt omul domniei tale. Răspunzându-i că eu sânt, cuvioşia 
sa mi-a spus că are de la părintele arhimandrit poruncă să mă ducă la odăile 
curţii, să-mi facă loc pentru cai. În laturea odăilor, se află chilioara cuvioşiei 
sale eclesiarhului. Domnia ta dormi în chilioară, eu afară la prag, iar 
cuvioşia sa undeva, într-un pod cu fin. Am pus caii la locurile lor, am luat 
de pe ei tacâmurile ducându-le la chilioară; eclesiarhul mi-a dat cheia şi am 
venit să te aştept. Cât aşteptam eu, bag de samă că se apropie cu fereală un 
moșneag chior şi mă întreabă dacă nu-s eu slujitorul comisului Ionuț. 

— Sânt slujitorul comisului Ionuţ, i-am răspuns. Ai moșii de împărțit cu 
stăpânul meu? 

— Ba nu; dar am a vorbi ceva cu domnia sa. 

— l-ai spus tu asemenea vorbă, Botezatule? De când te-ai deprins a 
şăgui cu oamenii? Să ştii că se face bortă în cer ori are să se cutremure 
pământul. 

— l-am spus asemenea vorbă, stăpâne, căci a cutezat el, un mișel, să-și 
închipuie că domnia ta ai putea sta la sfat cu dânsul. Mi s-a părut că-i și 
băut. 


— Ţi s-a părut că-i băut? Poate grăia şi el așa în dodii. 

— Nu, de grăit, ştia el bine ce grăieşte; s-a învârtit în jurul meu și m-a 
tot ispitit. Pare a fi un pribeag din Ucraina. Acu mă gândesc că poate l-am 
mai și văzut cândva. 

— Ți se pare că l-ai mai văzut? Şi pe ochiul chior purta un petec negru? 
Și după cum grăia, ţi se părea că-i din Ucraina? Și ți se părea că-i jigărit și 
slab? Și te ispitea, vorbind despre mine, ca şi cum m-ar fi cunoscut tare 
bine? Şi nu ţi-ai adus, Botezatule, aminte de el? 

— Acum parcă mi-aş aduce aminte, stăpâne. Cu asemenea om am avut 
de-a face, mi se pare, noaptea. 

— Atuncea spune-i pe nume. 

— Asta nu pot. A veni el singur la domnia ta ş-a spune care i-i numele. 

Ionuț Jder zâmbi gânditor şi-şi răsuci mustăcioara, umblând în urma 
slujitorului său. De unde oare auzise că hoţii lui de cai, cu care avusese val 
cu cinci ori şase ani în urmă, şi care se mai petrecuseră cu aceeași 
repeziciune prin viața lui, acuma făcuseră popas în preajma Domniei? 
Înţelesese el de altă dată la aceşti pribegi din pustie dorinţa să intre la o 
slujbă de domn drept-credincios. 

— Căci toată viața am păcătuit și vine vremea să ne împăcăm cu 
Dumnezeu. 

Parcă auzise asemenea vorbe, ori altele la fel, la moșneagul cel chior, 
tovarășul lui Răţoi. Unde își va fi lepădat hoitul Gogolea? Acela a fost un 
voinic, căruia i s-ar fi cuvenit altă soartă. 

Cineva i se pusese în cale, în preajma chilioarei eclesiarhului. Ridicând 
privirile, Jder cunoscu ușor pe moșneag. Era îmbrăcat în straie destul de 
curate de slujitor de casă bună. Avea încălțări de piele, brâu cu jungher și 
cușmă cu pană de hultan. Dar era slab şi scofâlcit şi părea bolnav. Ori băuse 
prea mult vin, după părerea ce arătase Gheorghe Botezatu. Stătea în calea 
lui Ionuț așa, — încât să se poată îndăpărta la orice amenințare. 

Cum l-a cercetat, Ionuț şi-a adus aminte de numele lui. 

— Ce faci, moş Ilia? Ce lucrezi aici? 

— Cu voia lui Dumnezeu, mă pregătesc să-mi isprăvesc viaţa, măria ta 
comise Ionuț. Din toţi câţi ne-ai fost ştiut, am rămas numai eu. Mai suflă și 
căpitanul nostru Gogolea, — dar puţină vreme i-a mai rămas, sărăcuţu! 

— Cum? Ce este? Vorbeşte. Aş fi dorit să cunosc ce i s-a întâmplat 
acelui bărbat dibaci. Cum i-i sfârşitul? De ștreang ori de sabie? 


— Încă nu se ştie, măria ta, răspunse cu umilință ucrainianul. Dacă 
binevoieşti a mă primi în chilia în care vrei să intri, îţi spun în jumătate de 
ceas tot ce pofteşti a cunoaşte. 

Ionuţ îl privi lung și-l cunoscu pe moș Ilia slăbit și așezat în umbra 
morţii. Nu atât din milă, cât din dorinţa de a afla, porunci Botezatului să 
deschidă ușa chilioarei și să facă loc de trecere pribeagului. 

Era o cămăruţă strâmtă, încinsă ca un cuptor de zăduful verii. O laiţă ş-o 
măsuţă; ş-o rantie de şiac atârnată într-un ungher ca un spânzurat ce şi-ar fi 
răpus viaţa dintr-o desnădejde ascunsă. 

— Lasă deschis, Botezatule, porunci Ionuț. Poţi sta şi tu de strajă, dar să 
n-auzi nimic din câte s-or spune. lar dacă auzi, să uiţi. lar când oi porunci, 
să-ţi aduci aminte. 

Moş Tlia Alapin îi privea cu uimire, părând a gusta ca pe-o dulceaţă 
asemenea vorbe. 

— Măria ta, suspină el, nu s-ar putea să rămânem numai noi singuri? 
Cele ce am a spune eu sânt taină mare, cu primejdia vieţii mele. Aș putea 
spune, măria ta, că-i şi cu primejdia altora, fie ei boieri ori mişei. Aşa că-i 
mai bine să nu fie ureche de om pământean care s-asculte. 

Jder zâmbi: 

— Moș Ilia, Gheorghe Botezatu nu-i om pământean; Gheorghe Botezatu 
e slujitor cu credinţă. El n-a umblat bezmetic, căutându-și câștigul cu sabia 
ori aici, ori dincolo, după cum îi dă simbrie unul ori altul. Gheorghe 
Botezatu s-a așezat în slujba lui, la casa părintelui meu, ohavnic. De aceea 
acest slujitor al meu mi-i tată, mi-i mamă, mi-i frate. Să steie la locul său, să 
mă apere, Doamne fereşte, de vicleniile haidamacilor din sălbătăcie. 

— Af şi iar af! se tângui plângând moș Ilia, milostiveşte-te, măria ta, și 
nu mă obijdui cu prepusuri. Dacă am gând rău, să mor în clipă; dacă te 
pândesc cu viclenie, să-mi crape și ochiul celalalt; dacă am în mine gând 
ascuns, să se prefacă gândul meu în junghi și să mă străpungă. Milostivește- 
te şi ascultă. Adevărat că voinicii din sălbătăcie n-au ţară și slujba lor e după 
dobândă. Dar tare amărâte zile am ajuns urmând asemenea rânduială. Şi 
tare aş pofti ca măcar la sfârşitul acestei vieţi ticăloase să am stăpân care să- 
mi fie ca un părinte. 

—  Şterge-ţi lacrimile viclene, și grăieşte, i-a hotărât Jder. Învățătura 
mea, pe care mi-a dat-o părintele meu Manole comis, a fost să iert, dar să 
nu uit niciodată. Te-am iertat, poate; fără să uit. Conteneşte şi spune. 


Moş Ilia și-a înghiţit lacrimile și a grăit astfel, cu glas plin de umilinţă, 
uitându-șşi dintrodată toată jelania. 

— Măria ta, când eram în vârstă de nouă ani, acasă la mama și la tata, 
mă tot mustra bunica, mama tatei, și mă certa pentru răutățile mele. 
«Împieliţatule şi spânzuratule, ţipa la mine bunica, să ştii că tu ai să pieri în 
ţară străină. lar la judecata de apoi, când are să cheme Domnul Dumnezeu 
pe cazacii săi la numărătoare, pe tine n-are să te afle. Aşa că tu ai să rămâi 
prăpădit și uitat şi n-ai să te bucuri de lumina raiului» Așa se întâmplă, 
măria ta: blăstămul babei se împlineşte. Am să pier. și am să rămân uitat. 

La noi toate babele fiind prorociţe, deasemenea i-a spus o bunică a sa lui 
Gogolea, că el n-are să piară de ştreang, ci de fier. Cât s-a purtat Gogolea 
prin lume, a avut multe năcazuri. De ştreang nu s-a temut; iar de fier ascuţit 
era să piară de mai multe ori. Până ce s-a întâmplat să fie în primejdia 
ştreangului, ceea ce de mare mirare este pentru noi amândoi. 

Când s-a vestit până în Podolia că luminăţia sa Ștefan-Voievod chiamă 
în leafă voinici pentru războiul său împotriva ismailitenilor, noi toți câţi 
eram oamenii lui Gogolea am ţinut sfat cu căpitanul nostru Grigore Gogolea 
Răţoi și ne-am gândit aşa să ne răscumpărăm sufletele de la Diavol. «Am 
făcut destule, zic eu, de-acu să facem pace cu Dumnezeu și să ne ducem să 
batem război cu necredincioșşii. De fiecare necredincios pe care l-om tăia au 
să ni se scadă atâtea păcate. Şi pe lângă asta ne alegem şi cu bună 
dobândă.» Ne-am dus la pârcălabul cel tânăr de la Hotin, dumnealui Duma 
Brudur şi l-am rugat în genunchi ca să ne primească în oastea Domniei. 
Domnia sa ne-a dat carte la mână și ne-am înfățișat la hătmănia Sucevii. La 
Suceava sânt mulţi lefegii; dar pe noi nu ne-a primit hătmănia decât în 
dobândă, cu alte pâlcuri de căzăcime. Ne-am dus în războiul de la munteni 
şi ne-am răscumpărat fiecare atâtea şi atâtea păcate după norocul pe care l- 
am avut. Unii, după ce s-au răscumpărat, au pierit, precum le-a fost scris. 
lar dobândă lor, câtă au fost câștigat-o, am luat-o noi care am fost în 
tovărășie. La urma urmei, când au stătut harțurile, ne-am numărat iar şi din 
tovărășia noastră am văzut că am rămas trei: Toma lui Bogat, eu şi Gogolea. 

După ce s-a întors Domnia la Suceava, am poftit iar să intrăm în leafă, 
arătând isprăvile noastre, câte capete de ismailiteni am tăiat fiecare; dar 
hătmănia nu s-a bucurat prea tare de numărul de căpățâni pe care am arătat 
noi că l-am fi tăiat. Eu am poftit să mă duc să mor acasă, pentru a înlătura 
blăstămul babei. Aveam destui galbini la chimir din dobândă şi nu râvneam 
decât la milosârdia Domnului Dumnezeu. După cum am mai fost juruit, să 


durăm un sfânt schit şi să petrecem zilele care ne mai rămân în post și 
rugăciune. 

Am purces din Suceava singur. lar la poarta de cătră răsărit a Sucevii m- 
am oprit ş-am stătut, având părere de rău pentru tovarășul meu Gogolea 
căpitanul și pentru tovarășul meu Toma. Am intrat într-o cuviincioasă 
crâşmă și m-am îmbătat pentru dragostea lor. După ce m-am trezit, m-am 
întors ca să-i caut. Nu i-am găsit, căci și ei își luaseră lumea în cap, și mă 
căutau și ei pe mine. Așa ne-am căutat unii pe alţii, cheltuind toată dobânda. 
Bine am cheltuit-o şi cu multă băutură m-am îndulcit. Când nu mi-a mai 
rămas nimica, a dat Dumnezeu să ne întâlnim iarăși. 

Așa a fost: iar în primăvara asta crainicii măriei sale au făcut de iznoavă 
strigare de oaste. Atuncea ne-am grăbit să ne înfățișăm iarăși hătmăniei, și 
ele data asta hătmănia ne-a primit. Deocamdată ne-am văzut sătui și 
îmbrăcaţi cuviincios. După ce ne-am văzut sătui și îmbrăcaţi cuviincios, 
într-o zi Gogolea a stat şi s-a gândit și nouă nu ne-a spus nimica. A aflat că 
vine pe trei zile la Suceava, la porunca părintelui său, Alexandru- Vodă de la 
Bacău. A pândit ceasul și i-a ieşit întru întâmpinare, căzând în genunchi. Nu 
ştiu bine ce i-a spus, căci el cunoștea mai mult decât noi toate câte se 
întâmplă pe lume. După ce-a grăit câte a grăit cu măria sa Alexandru- Vodă, 
s-a întors la noi la gazdă și ne-a spus: 

— Haidamacilor şi fraților mei! să știți că Grigorie Gogolea a găsit o 
comoară. 

Întreb: 

— Ce fel de comoară? 

— Am îngenunchiat, zise el, la măria sa Alexandru- Vodă, şi i-am adus 
aminte de câte valuri a avut măria sa când era fecioraş, şi i-am spus eu 
unele lucruri pe care nu le știa măria sa Alexandru- Vodă. 

— Ce i-ai spus? 

— Nu i-am spus să-i placă, ci i-am spus ca să aibă credinţă în mine. Și 
m-am plecat la mila măriei sale, arătându-i că poftesc să-l slujesc cu 
vrednicie la orice ar avea nevoie. 

Atuncea m-am uitat eu la căpitanul nostru Grigorie Gogolea Răţoi și nu 
mi-au plăcut asemenea vorbe. Zic: 

— Ce fel de slujbă e asta? Şi ce fel de folos ai? 

— Folosul e după cum ştii să-l neguţezi, zice Gogolea râzând; iar slujba- 
i după gusturile măriei sale. 


Am stat și m-am uitat la Gogolea. Fac cruce și încredinţez c-am stat și 
m-am uitat la el cât am băut noi tustrei câte o măsură de vin. 

Întreb: 

— Tu ce zici, Toma lui Bogat? 

— Eu ce să zic? Unde se duce căpitanul Grigorie, mă duc şi eu. 

— Ba eu iaca ce spun, căpitane Grigorie şi Toma lui Bogat. Îmi 
prisoseşte câte am pătimit până acuma. Am ajuns la fund; dealurile pentru 
mine au mai crescut şi drumurile pentru mine s-au mai lungit. Dacă nici 
acuma, când am găsit pită la liniște, nu mi-oi agonisi pentru suflet și pentru 
pomenire, apoi ştiu că mă duc de-a dreptul în traista lui Sarsailă. Voi duceţi- 
vă la slujbe ce ați mai avut, căci sânteţi mai tineri decât mine; eu rămân 
unde sânt rânduit, la odăi, să stricnesc caii, ori să-i curăţ de ariceală, ori să-i 
spânţuiesc. Mă culc pe lângă foc; priveghez cazanele cuhniilor. Eu stau 
aicea. 

— Moş Ilia, ai ajuns în mintea bunică-ta, zice Răţoi. 

Zic: 

— Am ajuns la cuminţenie, căpitane. Vreau să mor ca un creştin. 

Așa. Gogolea s-a întors şi a dus răspuns măriei sale Alexandru- Vodă, 
cum că el şi Toma cad la mila măriei sale și că-l roagă să-i primească în 
slujba anumită a măriei sale, cerându-i de la luminăţia sa Ștefan-Vodă, 
stăpânul cel mare. 

Luminăţia sa Ștefan-Vodă a zis iubitului său: 

— Ți-i dau. 

Gogolea și Toma şi-au pregătit caii, şi-au pus la oblâncuri desagii, mi-au 
poftit sănătate şi s-au dus în slujbă la Bacău, la curtea măriei sale 
Alexandru- Vodă; iar eu am rămas lăcrămând, ca unul ce mă despărțeam de 
tovarășii mei cu care o viață am împărţit pânea. 

Ducându-se ei la curte la Bacău, au petrecut bine, având de toate cu 
îmbielșugare. A poftit măria sa într-un rând să se ducă în taină undeva, 
având pază săbiile tovarășilor mei, — s-au dus şi i-a plăcut cum s-au purtat 
tovarășii mei. Aşa că i-a bătut pe spate şi i-a lăudat. 

Pe urmă, — ascultă ce-am să-ţi spun acuma, jupâne comise. Fă semn 
tătarului domniei tale, că să n-audă. Căci și ceea ce spun eu e cu primejdie. 
Iar ce i-a îndemnat măria sa Alexandru- Vodă pe tovarășii mei era şi mai cu 
primejdie. 

Zice măria sa: 


— Din ce am știut și din ce aflu, văd c-am ajuns să urăsc ce-am iubit. 
Căci am avut un prietin care m-a vândut. Acel prietin stă în cutare loc, la 
Timiş, la malul Moldovei şi se află la grajdurile domneşti comis al doilea. 
Poftesc a-i plăti măcar parte din câtă obidă mi-a agonisit el mie. V-aţi dus 
voi odată, pe când eram eu tânăr buiac şi fără minte, ca să răpiți, ori să 
oborâţi un harmăsar al măriei sale părintelui meu; ş-atuncea n-aţi avut 
noroc. Ce-ar fi dacă v-aţi duce acuma, ca să izbândiţi o faptă la fel? Vreau 
să se cunoască astăzi că faima comişilor cărora Domnia le caută atâta în 
coarne, că asemenea faimă cade la pământ, şi am eu bărbați mai tari decât 
măria sa. Vă poruncesc să vă duceţi spre a săvârşi asemenea ispravă; şi 
răsplata are să vă fie cum nici n-aţi visat. 

Căpitanul Gogolea — pe cât mi-a spus pe urmă — a stat ş-a cugetat ș-a 
cerut două zile de gândire. 

— Ba să te gândeşti acuma, i-a poruncit Alexandru- Vodă; te-am luat în 
slujba mea ca să făptuiești, nu să gândești. De gândit mă gândesc eu. 

Căpitanul Gogolea a oftat ș-a cârnit din nas. Ajunsese la strâmtoarea pe 
care i-o pomenisem, când m-am lepădat de asemenea slujbă. Iaca, nu-i bun, 
Gogolea. Tu ești bărbat înţelept, ştii a cumpăni toate și bagi de samă că nu-i 
bine. Când te-ai hotărât să intri în aşa slujbă, te-ai hotărât uşor căci toată 
taina era cât un grăunte. Acuma din acel grăunte a crescut ş-a înflorit o 
mătrăgună otrăvită. Cum să îndrăznești a săvârşi o faptă împotriva 
stăpânului celui mare? Acela numai un deget, numai un deget îl mişcă, și 
gata. Sântem sub tălpile luminăţiei sale Ștefan-Vodă ca nişte semințe de 
cânepă. Cum e puricele subt unghia muierii, așa sântem noi sub braţul lui 
gâdea, — când a da luminăţia sa înştiinţare din coada ochiului. Dacă 
izbândim, în mare primejdie ne aflăm. Dar se poate să nu izbândim, căci 
acolo sânt niște comiși cu care noi am avut de-a face. Ne-am dus cu mai 
multă putere și nu ne-a mers bine. Acuma acei comiși sânt în anii puterii lor, 
iar noi am mai slăbit. Vra să zică, rău e într-un fel; şi tot aşa de rău într-alt 
fel. 

— Măria ta Doamne Alexandre, zice Gogolea, noi nu ne-am tocmit 
pentru asemenea slujbă cu primejdie; și tare greu ne-a fi să săvârşim ce 
pofteşti măria ta. 

Atuncea măria sa l-a privit lung ş-a zis: 

— Bine. 

Dar Gogolea băga de samă că numai bine nu-i. Căci măria sa Alexandru- 
Vodă se făcuse verde la obraz și-i tremura mâna stânga pe plăselele 


jungherului. Poartă măria sa totdeauna la cingătoare un jungher scurt, cu 
plasele înflorite cu aur. 

— Îţi dau o zi de gândire, Gogolea, a spus măria sa. 

Așa glas avea măria sa Alexandru- Vodă, încât lui căpitanul Gogolea i s-a 
subțiat inima. 

— Am înţeles, măria ta, a răspuns el cu sfială, și, plecându-se, a sărutat 
poala straiului măriei sale. 

Căpitanul Gogolea şi cu Toma lui Bogat s-au dus la chilia lor şi s-au 
aşezat cu faţa în sus pe culcușuri. Stăteau și se gândeau, stăteau și se 
gândeau, dar de spus nu spuneau nimica. Dacă i-ar fi pălit cineva cu 
jungherul în acea clipă, din trupul lor n-ar fi curs o picătură de sânge. Ce-i 
de făcut? Zice la urmă Toma. Să ne ducem și să cădem la genunchii măriei 
sale şi să-l rugăm să ne ierte. 

— Du-te tu şi fă asta, Tomo. Eu mă tem. 

— Atuncea căpitane Grigorie, să ne ducem și să-i spunem că primim. 

— Asta-i mai bine, răspunse Gogolea. Spunem că primim; ne ducem și 
nu ne mai întoarcem. M-am săturat de asemenea pâne. Om găsi noi un drum 
până la capătul lumii. 

— Asta-i hotărârea cea mai bună, căpitane Grigorie. Du-te ş-o spune 
măriei sale. 

— Ba eu nu m-oi duce, Tomo. Du-te tu. Eu mă tem. Toma lui Bogat s-a 
ridicat din culcuș, și-a luat inima în dinţi și s-a dus la măria sa. 

— Am venit să dau răspuns la măria sa, zice el aprozilor; daţi-mi drumul 
să intru; îs cu grabă. 

Răspunde unul: 

— Intrarea la măria sa nu-i slobodă. Mai aşteaptă şi-i intra după aceea. 
Acuma măria sa a chemat la sine pe căpitanul slujitorilor curţii, domnia sa 
căpitan Bălan. 

— Dar de ce l-a chemat? 

— Nu se ştie; are a-i da o poruncă. 

— Atuncea eu mă duc şi mă întorc pe urmă. 

— Stăi, zic aprozii; parcă spuneai că ești cu grabă. Iaca iese și domnia sa 
căpitan Bălan. 

Chiar atuncea iese căpitan Bălan şi dă cu ochii de Toma lui Bogat. 

— Ce este, Toma? întrebă râzând dumnealui căpitan Bălan. 

— Am venit, răspunse Toma, s-aduc răspuns măriei sale Alexandru- 
Vodă. 


Căpitanul Bălan a stat o ţâră în cumpănă. Era om blând din fire. 

Zice după aceea : 

— Bine, Toma; intră la măria sa şi spune ce ai de spus; eu te aştept aici. 

Întâi a intrat aprodul să ceară voie. Cât a stat aprodul la măria sa, Toma a 
tăcut așteptând. Deasemenea tăcea așteptând și căpitan Bălan. 

Iese aprodul și-i face semn lui Toma să intre. 

Măria sa Alexandru-Vodă se afla în mijlocul cămării și a întors spre 
Toma numai o clipă sprâncenele încruntate. După aceea nu s-a mai uitat la 
el; se uita când spre fereastră, când spre un ungher al cămării, la sobă. 

— Spune. 

Toma a venit, a îngenunchiat și a sărutat poala straiului măriei sale. 

— Măria ta, ne-am hotărât să ne ducem. 

— Aşa? 

— Da. 

— Eşti bine încredinţat de asta? 

— Măria ta, sântem încredinţați. 

— Aşa? Hm! Pe tine mi se pare că te chiamă Toma. Și pe celalalt îl 
chiamă Gogolea. Când a ieșit de aici, Gogolea s-a închinat cuviincios. De 
ce n-ai făcut și tu tot astfel? 

— Eu m-am închinat acuma, măria ta, ş-am sărutat poala strălucitului 
strai. 

— Bine. Du-te şi spune lui căpitan Bălan să împlinească ce i-am 
poruncit eu. 

Atuncea, la aceste vorbe apăsate, Toma lui Bogat a văzut doi voievozi 
dinaintea sa, pe urmă patru voievozi cu capetele cât stamboalele. Măria sa a 
bătut din palme : canaturile uşii s-au dat în laturi și căpitan Bălan l-a luat de 
mâna dreaptă pe Toma. Se ştia că mâna aceea a lui Toma e mai 
primejdioasă decât orice. De ea s-a atârnat şi unul din aprozi; iar celalalt a 
desfăcut curaua lui Toma și i-a luat sabia. 

În răstimpul cât Toma s-a fost aflat în solie, căpitanul Grigorie Răţoi n-a 
stat leneş. Având încredere în prorocia asupra morţii sale, s-a ridicat cu o 
grabă mult mai mare decât alte grăbi, s-a repezit la odăi, a pus şaua pe cal 
cât ai scapăra ș-a purces fără zăbavă. A strigat la poarta de dindos: 

— Slujba măriei sale! 

Și s-a dus cum se duce bicaşul cel rotunzit din puşcă; aşa s-a dus. 

În vremea asta, căpitan Bălan a dat pe Toma în mâna slujitorilor, să-l 
vâre sub tumul porţii în beci și să-l puie cu picioarele în butuc. După aceea 


s-a dus la chilia unde ştia că are a găsi pe Gogolea. Ia-l pe Gogolea de unde 
nu-i! Răcnete în toate părţile, poruncă să încalice călărași pe păr și să-l 
alunge pe fugar. Să-l ajungă numaidecât și să-l aducă înapoi, ca să-l poată 
ridica gâdea în furci alături de soţul său Toma lui Bogat. 

L-au alungat astfel unii şi alții pe căpitan Grigorie; s-au trimes 
pretutindeni vestitori. A avut noroc Gogolea să nimerească aicea la Vaslui 
tocmai când se aşeza măria sa în tabără pe vară. Ştia că mă are şi pe mine 
prietin între slujitorii Domniei. Mă trezesc cu el, trudit și flămând. 

— Ce este, frate dragă? 

Îmi spune el toate: aşa și aşa. 

— Ce vrei să faci? 

— Acuma după ce mi-ai dat să mânânc, moș Ilia, și mi-am venit în fire, 
cată să fac ceva, ca să-mi scap viaţa. Să mă duc să cad la picioarele 
luminăţiei sale Ștefan-Voievod, să-i spun lui, nu știu dacă ar fi bine. Tată 
fiind al lui Alexandru- Vodă, s-ar supăra de ce i-aş spune și moartea nu mă 
mai poate ocoli. Potrivit ar fi mai degrabă să mă înfăţișez la sfințitul 
Amfilohie, credinciosul cel mai de aproape al luminăţiei sale Ştefan- 
Voievod. I-aş spune sfinţiei sale toate cu mare luare-aminte, și m-aş ruga să 
cerceteze dacă socoate de cuviinţă, spre a afla adevărul; iar până ce-a afla 
adevărul, să-mi apere viaţa. Știu că atârnă asupra mea sabie ţinută numai 
într-un fir de păr. Nu mă tem de ştreang. Numai de sabie. Să mă ţie pentru 
slujba luminăţiei sale, și pentru războiul măriei sale, ca să pier de sabie. 

Zic eu: 

— Gogolea băiete, nu-i bun gândul tău. Căci şi sfințitul Amfilohie va să 
apere pe Vodă de supărări și pe feciorul lui Vodă de pâră; aşa că primejdia 
pentru tine e tot una; te prăpădeşti. 

— Ba, moş Ilia, îmi răspunde Gogolea, eu ştiu mai multe decât tine; și 
din ce-am vorbit cu feciorașul Domniei, am înţeles și mai multe. Eu îmi pun 
capul sub mâna arhimandritului. 

A avut el dreptate. Așa a făcut şi i-a priit bine. M-am bucurat 
deocamdată; și pe urmă m-am mâhnit, căci am aflat veste de la Bacău, că pe 
Toma lui Bogat l-au ridicat în furci şi-n ștreang. Am lăcrămat pentru fratele 
meu Toma, că i-a fost astfel sfârșitul, cum nu m-am așteptat niciodată 
pentru asemenea bărbat vrednic. Și de-atunci mă tem să se afle cumva că 
Gogolea e aici în tainiță sub paraclis, îl ţine închis, cum se cuvine, sfințitul 
Amfilohie și-l priveghează mai ales eclesiarhul Emilian. Dar știu eu? Poate 
să afle măria sa Alexandru- Vodă. Ori primeşte veste de la Bacău, ori îi 


spune cineva când vine măria sa aici, la părintele său. Dacă se întâmplă 
asta, eu nu mai pot da pe viaţa lui Gogolea nici un firfiric Ş-apoi atuncea 
mă pot pune și eu la pământ cu mânile pe piept, împlinindu-mi veleatul. Să 
mă pălească gâdea la tâmplă cu măciuca, să se isprăvească toate. 

Jder a ascultat cu linişte și luare-aminte istorisirea lui moș Ilia Alapin. 

A stat şi s-a mai gândit un timp. După aceea a întrebat: 

— Moşule, de unde ştii toate? Ți le-a mărturisit Gogolea? Ai fost şi l-ai 
văzut? 

— Am fost. A trimes el singur rugarea sfințitului Amfilohie că vrea să 
mă vadă. Vrea să-şi facă diata. N-are alt prietin în lumea asta; numai pe 
mine mă are. E şi bolnav și numai eu îi pot scoate cu stricneaua două litre 
de sânge. L-am tămăduit eu şi altădată, în același fel. 

— Vra să zică, toate le ştii de la el? 

— De la el. 

— Dar cu Toma, cu căpitan Bălan şi cu Vodă Alexandru, de unde ai aflat 
cum a fost? 

— Acelea le ştiu de la aprozii măriei sale Alexandru- Vodă. Când a venit 
la tabăra luminăţiei sale, în petrecere. Atuncea am stat de vorbă cu dânșii; şi 
la un pahar de vin, am aflat. 

— Altcineva nu poate ști? şi nici nu poate afla? 

— Cine să afle şi de unde, măria ta comise? Eu, când mă aflu beat, stau 
mut ca pământul. Nu pot da chezășie pentru părintele eclesiarh Emilian; 
încolo de unde să se ştie? De la părintele arhimandrit? 

— Nu, moș Ilia, de la sfinţitul Amfilohie nu se află nimic. Cred că şi 
părintele Emilian are canonul muţeniei. Dar de ce mi-ai spus dumneata 
mie? 

— Ai dreptate, măria ta; se cuvine să-ţi arăt şi asta... Când am fost ş-am 
vorbit cu Gogolea, şi i-am scos sânge de la mâna stângă cu stricneaua, mi-a 
poruncit el să te caut pe domnia ta şi să-ţi spun că i-i în primejdie căpățâna 
şi te roagă în genunchi să te duci să-l vezi. Căci știind multe și înțelegând și 
mai multe, ţi-a putea fi și domniei tale de folos. 

— Prea bine, răspunse Jder... Așa am să fac, moș Ilia, am să mă duc să-l 
văd. 

Jder n-a mai ascultat cum se tânguie şi-l blagoslovește, învăluindu-l cu 
privirea ascuţită de la ochiul sănătos, pribeagul din Ucraina. I-a poruncit să- 
| lese singur, ş-a stat cu coatele pe genunchi în chilie, cumpănind în sine ce 
are de făcut. 


Încet-încet, l-a cuprins umbra amurgului. Zgomotele și murmurul curţii 
scăzuseră. Treceau din când în când la odăi slujitori și cai. Gheorghe 
Botezatu se desprinsese din prag de două ori şi se întorsese. 

— Domnia ta nu cinezi nimica? 

— Spus-ai ceva, Botezatule? răsări Jder. 

— Am întrebat dacă pofteşti să te culci flămând, stăpâne. Am pită și 
brânză. 

— Adă-ncoace. Aştept răspuns de la sfinţitul Amfilohie. E mai bine să 
mă duc la cuvioşia sa sătul. Nu l-am văzut ospătând niciodată. 

Încă mesteca încet şi cufundat în gânduri pita uscată şi brânza destul de 
iute, când s-a înfățișat la el eclesiarhul, părintele Emilian, ca să-l cheme la 
prea cuvioşia sa arhimandritul. Jder a poftit apă și şi-a potolit setea dintr-un 
cofăiel; după aceea s-a şters la gură cu dosul palmei și a urmat pe eclesiarh. 
Străjile de nemți erau la porţi şi-n cornurile curţii; se făcea întuneric cu cer 
înourat. Jder cerceta împrejuru-i tot, căutând să-şi dea samă de toate 
rânduielile Domniei. N-avea nevoie să ştie numaidecât; dar avea o înclinare 
a firii de a-și întipări în minte tot ce vede şi aude. În același timp alte 
gânduri de ale lui, neadormite, se luminau în el, cum se luminau unde și 
unde stele printre îmbulzelile de nouri. Între altele își făcea socoteală 
numărând: uncheşul Amfilohie, unul; postelnicul Ștefan, doi; el însuși, trei; 
moș Ilia Alapin, patru; Grigorie Gogolea Răţoi, cinci. Dintre atâţia câți ştiu 
taina care pune în primejdie tihna lui Vodă Ştefan, în vremea când luminăţia 
sa are mai multă nevoie decât oricând să fie tare şi să-și păstreze cumpăna, 
cel puţin doi sânt adaos prea mult. E destul și prea destul că știu uncheșul 
Amfilohie și Ștefan Meșter postelnicul. Cei doi pribegi din pustie ar fi mai 
nimerit să nu ştie și să nu fie. Acest gând aspru începea să se statornicească 
în el, pe când pătrundea în chilia arhimandritului, lângă paraclis. 

Părintele Amfilohie îl primi cu totul altfel decât era obișnuit Jder. Îl 
primi ca pe un fiu, îndemnându-l c-o voce blândă şi moale să se aşeze în 
jilțul unde mai stătuse în acea zi. De şi înțelegea că așa se cuvine să fie 
primit de data asta, după cele ce se spuseseră, totuşi Jder își păstra 
stăpânirea de sine pentru cele ce aveau să urmeze. 

— Stând şi cugetând la toate câte știi și tu, a grăit părintele Amfilohie. 
Te-am cerut măriei sale pentru o slujbă de cea mai mare taină, care ne poate 
aduce folos nepreţuit. 

Ionuţ Păr-Negru hotărâse deocamdată, în sine, să tacă. 


— Poate aduce folos nepreţuit adică măriei sale şi întocmirilor pe care 
le-a pus la cale măria sa. De când luminăţia sa Vodă Ștefan s-a mişcat cu 
oștile la munteni, se chiamă că a deschis războiul cu ismailitenii, pipăindu-i. 
I-a bătut în mai multe părți. Acuma se simte în stare să se măsoare iarăși cu 
Mehmet-Sultan şi de aceea-și face măria sa pregătirile pe care le vezi, şi 
altele pe care nu le vezi. Pune la cale unele ce cunoşti, și altele ce nu 
cunoşti. Fiind măria sa ctitor la Sfântu Munte, noi avem monahi care se duc 
la Aton și vin de acolo. Acolo, la Aton, sânt şase sute de lăcașuri sfinte şi 
şase mii de monahi, trăind în rânduielile credinţii celei adevărate. Cu toate 
că Antihrist a pus piciorul pe grumazul creștinătății și pretutindeni ori a 
dărâmat, ori a pustiit, ori a prefăcut în geamii sfintele noastre biserici, acolo 
la Sfântu Munte cetăţuile lui Hristos au rămas nevătămate. Cum se aflau 
sfintele mănăstiri de acolo în vremea împărăției creștine, aşa sânt și acuma, 
având cărţile şi odoarele de la împărații vechi; numaicât clopotele au 
contenit, din porunca lui Belzebut; însă este învoire să sune toaca. Acei 
monahi nu pot fi popriţi de a ieși de la Sfântu Munte, şi de a intra la Sfântu 
Munte. Au cercat ismailitenii să-i poprească și să-i închidă acolo ca într-o 
lume deosebită, dar nu se poate. Cu voia lui Dumnezeu, slujbaşii sultanilor 
au prins a se îndupleca de mult, găsind ș-un folos în aceasta; ș-acuma se 
poate umbla destul de slobod. Aşa fiind, cuvioşii monahi care umblă prin 
împărăţia necredincioșilor, foastă altădată împărăţia credinţii drepte, bagă 
de samă la câte se fac ori se spun de cătră dregătorii Sultanului. Veste de ce 
află ei intră la Sfântu Munte, și de acolo răspunde până la noi. Astfel putem 
afla când și cum se mișcă oștile necredincioșilor şi care sânt pregătirile ce 
se fac împotriva creștinătății. Aflându-se la curtea luminăţiei sale, ca şi la 
alte curți ale domnilor creștini, oameni anume veniţi care stau ca negustori, 
ori ca meșteri, află prin aceştia şi domnii creştini înştiinţările ce ne vin 
nouă. Astfel Angelo, bărbierul luminăţiei sale, pare a fi aicea numai un 
sărman meşter; însă el trimete veşti stăpânilor săi, la Veneţia. 

Părintele Amfilohie se opri o clipă. 

— Înţeleg, vorbi Jder, neclintit în jilțul său. 

— Acuma, urmă arhimandritul, eu am socotit că ar fi mai bine să se 
ducă un oștean în împărăţia lui Mehmet. Să umble, să audă, să ajungă la 
Aton şi să cerceteze și acolo, şi cele aflate și văzute să le aducă el singur 
luminăţiei sale. Ca bărbat din tagma războinicilor, mai bine își dă sama de 
toate şi înștiințările lui sânt mai de folos măriei sale. 

— Înţeleg şi asta foarte bine. 


— Ai să înţelegi deasemenea, Ionuț, tot aşa de bine, căci eşti bărbat ager, 
de ce m-am gândit eu tocmai la tine. S-ar fi găsit poate și altcineva, căci 
vitejii și înțelepţii nu lipsesc luminăţiei sale. Dar eu am socotit că la folosul 
pe care-l aduci tu stăpânului nostru se adaugă însuși folosul tău. Până ce s- 
or pune la cale împăcările și s-or potoli zavistiile, e bine să fii departe, 
precum am mai spus. Deci, după porunca luminăţiei sale, te duci la Sfântu 
Munte, la mănăstirea Vatopedi, ca să cauţi acolo pe ieromonahul 

Stratonic, trimes de noi mai înainte acolo. După ce-l cauţi și-l găseşti pe 
Stratonic şi cercetezi și afli şi altele, te întorci fără grabă. După cât cunosc 
eu, oștile lui Mehmet se adună în Rumelia. Încă nu se ştie pentru ce anume 
se adună aceste oști. Soliman-Beg, carele a fost până acum la Scutari, în 
războiul cu venețienii, are poruncă de la Mehmet-Sultan să ieie sub mâna 
sa, cu mare strășnicie, aceste oști ce se adună în Rumelia. Eu mă înduplec a 
crede că aceste oști cu Soliman-Beg au să se îndrumeze la Dunăre și-n Țara 
Românească. Atuncea, din Ţara Românească însamnă că intră în Moldova. 
Ar trebui să ştim ce oști, câte oști, ca să-și puie la cale luminăţia sa toate 
apărările. Ai înţeles și asta? 

— Am înţeles. 

— Să mai ştii că, pentru un bărbat isteţ, treaba nu-i cu primejdie. Păgânii 
au arătat putere până acuma și au stropşit atâtea oști ale crailor creştinătăţii, 
încât ei nu pot crede că poate fi cineva pe lumea asta care să le steie 
împotrivă. Oricât de vrednici şi viteji ar fi unii crai și domni creştini, 
osmanlâii au legământ şi făgăduinţă de la prorocul lor că nimic nu le poate 
sta în cale. Au să răzbească pretutindeni din an în an şi întruna până ce au să 
aibă deplin în stăpânirea lor toată creștinătatea până în Țara Frâncilor. Fiind 
ei atât de semeți și bizuindu-se numai pe putere, nu sânt atât de băgători de 
samă la iscodirile minţii. Se tem mai mult de sabia decât de mintea 
creştinilor. Tu îţi leşi la Dunăre sabia şi te duci numai cu mintea. Bine ar fi, 
poate, ori la dus ori la întors, să cunoşti ce se pune la cale în Cetatea Brăilei, 
unde, pe lângă turci, se află și boieri munteni, dușmani ai măriei sale, 
precum şi Mihu, acel pribeag care a săvârșit atâtea uneltiri la leşi, precum şi 
Agapie Ciornohut, acel în casa căruia s-a săvârșit tăierea lui Bogdan-Vodă. 
Multă vreme nu s-a știut nimica de Agapie Ciornohut, fugit în Ardeal cu 
Petru Aron-Vodă. La pieirea lui Petru Aron-Vodă, Ciomohut a scăpat în 
Ţara Românească. Oameni ai luminăţiei sale l-au căutat la munteni, fără a-l 
găsi, spre a-i da plata cuvenită pentru faptă. Acuma aflu că-i în raiaua 
Brăilei. A venit vremea pentru luminăţia sa Ștefan-Vodă să taie de pe 


catastiful său și aceste două nume, ca să se aline pe ceea lume sufletul 
părintelui său Bogdan-Vodă. 

Jder s-a închinat spre uncheșul său: 

— Am să mă duc, precum mi se poruncește. 

— Ai cugetat bine, Ionuț? 

— Am cugetat destul. Când trebuie să plec? 

— Poţi pleca într-o săptămână, ori în zece zile, ca să ai vreme de 
pregătire. Nu cai, arme și merinde; de aceste n-ai nevoie. Trebuie să te 
pregătești așa, ca să nu te bănuiască nimeni că te duci. Nici tatăl tău, nici 
fratele tău să nu te știe. Cunoscuţii să nu te mai cunoască și nimeni să nu-ţi 
spuie pe nume. În toate serile să vii la mine, ca să-ţi desluşesc câte nu ţi-am 
deslușit. Pe urmă să te duci; nici eu să nu știu când pleci. Am să mă bucur 
când te vei întoarce. 

Jder se sculase din jilț. Uncheșul său îl îmbrăţişa, apropiidu-și barba rară 
de tâmpla lui. 

— Acuma te duci? Du-te. Mâni, te chem eu, la ascultare. 

— Nu mă duc încă, uncheșule; mai am ceva. 

— Atuncea spune; sânt gata să-ţi îndeplinesc orice dorinţă. 

— Nu te lega uşor, uncheşule, răspunse Ionuţ, râzând. Căci am să cer să- 
| văd şi poate să mi-l dai pe Grigorie Gogolea Răţoi, care se află în 
închisoare aici. 

Arhimandritul făcu un pas îndărăt, cu ochii crescuți. 

— Ai aflat tu asta? Ştii că am în prinsoare pe Gogolea? 

— Știu. Acuma un ceas s-a înfățișat la mine alt blăstămat şi mi-a dat 
lămurire. 

— Ucrainianul cel chior? 

— Întocmai. lată doi iscusiţi care știu ca şi noi ce suferință are slava 
luminăţiei sale. Gogolea a și spus lui moș Ilia că asta ar fi comoara lor. Însă 
bătrânul înţelege mai bine că asemenea comori sânt cu primejdie. Poate ar fi 
potrivit să fie coborât şi moș Ilia în beciul de sub paraclis, ca să ţie tovărăşie 
lui Gogolea până le va veni vremea să li se închidă la amândoi clonţurile. 

— Ce spui tu e destul de înțelept, Ionuţ, îngână blând arhimandritul. 

— Da, uncheşule. 

— Dar eu am socotit că asta-i dovada mea, pe care o ţin eu pentru 
luminăţia sa, la o trebuinţă. Încolo, ce folos ar trage Domnia din pieirea 
unor mișei? Bătrânul mai intârzie aici din dragostea ce are pentru căpitanul 
său Răţoi. Dacă-l slobod pe Răţoi şi-mi ridic de deasupra lui mâna, amândoi 


trec iar în pustie de unde au venit şi li se prăpădesc urmele. Acolo unde s-or 
duce, vorbele lor n-ar mai avea putere nici noimă. 

Jder clăti din cap cu îndoială: 

— Asa pare să fie, uncheșule. Dovada ce am întocmit eu, e mai bună. 
Zălogul ce ai e de puţin preţ. Poţi să-l leşi să se ducă, ori mi-l dai mie să-l 
întrebuinţez eu. 

— Îţi trebuie pentru ceva? N-aş crede că ţi-ar face trebuință unde te 
duci. Oamenii de teapa asta pot fi viteji, dar fără statornicie; adulmecă 
numai folosul, cum fiara adulmecă prada. 

Jder stătu o clipă pe gânduri. 

— Cuvioșia ta te gândești la toate, uncheşule, răspunse el c-un glas șiret 
învăluit. Gogolea mi-a trimes răspuns prin Ilia Cazacul și mă jură pe toţi 
Dumnezeii să mă înduplec a-l vedea. Cunoaște că la mine n-are mult har; de 
aceea mă încântă că ar şti să-mi spuie câte-n lună și-n stele, pentru folosul 
meu. Eu cuget așa, că să mă învoiești să-l văd, uncheșule. După asta îţi spun 
eu ce preț mai poate avea asemenea marfă. Ori să nu mai steie aici în 
preajma luminăţiei sale și să se ducă să-și caute urmele vechi la Pragurile 
Niprului, ori, dacă mai poate fi de folos, să-l slobozi și să-l trimeţi cu soţul 
său într-o slujbă folositoare Domniei. Dacă s-or întoarce, să le fie mare 
dobândă şi deplină mila domnească. Dacă nu s-or întoarce, să se cetească 
iertările pentru sufletele lor. Socot că nouăzeci și nouă de zile s-ar cuveni să 
se cetească asemenea iertări 

— Da-da... suspină arhimandritul; astfel se pot împuţina cunoscătorii de 
taine. 

Jder îl privi pe uncheşul său cu îndoială; dar acesta îi zâmbi cu dragoste 
adevărată. 

— Cred că nu mă înșel, începu iar într-un răstimp părintele Amfilohie; 
gândul tău ar fi să-i îndemn pe acești bărbaţi vrednici cătră raia. 

— Da, uncheșule, se îndulci Jder. Amândoi l-au mai slujit pe dumnealui 
Mihu, neprietinul luminăţiei sale. Se chiamă că acuma scapă din prinsoare 
şi nimeresc la Brăila, își găsesc un stăpân vechi şi se grăbesc să-l slujească 
iarăşi. Îi spun adevărat ori minciunos toate câte sânt aici, la Vaslui. După 
aceea, cumpănind foloasele, or încerca să facă așa cum socot eu că-i mai 
bine. Cam de asemenea neguțătorie aş pofti să vorbesc eu cu căpitanul 
Grigorie Gogolea. 

— Bine; să vie părintele Emilian, să-i dau poruncă. Te vei duce mâne 
dimineaţă, pe lumină. Pentru robii noștri din hrube, n-avem în vremea 


nopţii nici făclii, nici opaiţ de seu. Îi mai poruncesc lui părintele Emilian să- 
ți mute culcușul aicea, în apropierea mea, ca să te am la îndămână cât mai 
stai în tabără. Se află de cealaltă parte a paraclisului o chilie întocmai ca 
asta în care ne aflăm acuma. Găzduiesc în ea oaspeţi de samă. Potrivită este 
şi pentru un nepot prea iubit al meu. 

Sfinţitul Amfilohie bătu din palme și părintele eclesiarh Emilian se 
înfățișă numaidecât. Cuvioşia sa află cu multă bucurie că n-are să mai 
doarmă într-un pod cu fân. Și pofti pe Jder să-l ducă la chilia de oaspeţi 
mari. 

— Aicea intră numai obraze alese, șopti el lui Ionuț Păr-Negru, 
călăuzindu-l cu făclioara în încăperea poruncită. Când binevoieşte să vie 
măria sa Alexandru-Vodă de la Bacău la părintele său, apoi aicea hodineşte. 

— Aicea? Se miră Jder; chiar în chilia asta? și în acest pat? 

— Aici, precum spun, jupân Ionut. 

— Asta-i o întâmplare mai ciudată decât toate, murmură Jder gânditor. 

Îşi trimese apoi prin părintele Emilian răspunsurile şi poruncile cătră 
Gheorghe Botezatu. Și hotărî eclesiarhului ceas pentru vederea căpitanului 
Gogolea. 


CAPITOLUL VII 


ÎNTÂLNIREA CU AL DOILEA OM DE ISPRAVĂ ȘI CUNOSCUT 
VECHI AL LUI JDER 


Cu toată truda pe care o simţea în mădulările sale după o zi de umblet și 
frământări, Ionuț Jder mai stătu treaz încă un răstimp îndelung. Trăgea de 
pe el straiele şi le împingea pe un scaun, fără să le vadă; își lepădă o ciubotă 
la un capăt de pat și alta la alt capăt. Se uita imprejuru-i cercetând zidurile, 
soba și ferestrele. Una din ferestre, mai mică, răspundea, ca şi la părintele 
Amfilohie, în paraclis; cealaltă răspundea în ograda curţii, deasupra unor 
acoperișuri de la alte clădiri mai mici decât casa domnească. După a sa 
socotință, acele clădiri duceau din una în alta până la odăi şi până la 
chilioara unde stătuse de vorbă cu moș Ilia Cazacul. 

Gheorghe Botezatu intrase cu paşi moi şi culesese toate lucrurile 
aruncate ale stăpânului său. Când ieși el, Jder îl urmă până la ușă, cercetând 
încuietoarea şi aruncând o privire în sală, unde stăteau de veghe doi copii de 
casă cu săbiile goale. În sala aceea fără îndoială răspundea și ieşirea de la 
iatacul Domnului. 

Închise uşa tragând zăvorul. Când se lăsă pe culcuş şi se întinse cu faţa 
în sus, văzu în bagdadie tremurul luminii de la făclia de ceară care rămăsese 
aprinsă pe măsuţă. Se sculă să stingă făclia și atunci i se întoarse, din 
simţirea lui trează din fundul fiinţii, ca un fel de băgare de samă. Punând 
luminarea de ceară în picuşul ei, pe marginea măsuţei, părintele Emilian 
eclesiarhul rostise mai mult șoptit, cum îi era obiceiul, câteva cuvinte. Jder 
le lăsase să treacă, fiind cu auzul și înţelegerea tulburate de trudă. Acuma 
însă își dădea samă că monahul a spus ceva care-i face lui trebuinţă să nu 
uite. Stătu lângă făclie, silindu-se a-și aduce aminte. Suflă în făclie şi o 
stinse şi căută prin întuneric culcușul, așezându-se cu faţa în sus. Aţâţarea îi 
alungase deocamdată somnul. Îl învăluia iarăşi ca un abur truda, când îi 
veni ştiinţă că părintele Emilian vorbise despre întoarcerea apropiată a lui 
Săndrel-Vodă de la Bacău. Acea întoarcere nu poate să fie, își făcea el 
socoteală zâmbind, decât «după o săptămână, ori zece zile», — aşa cum îi 
rânduise vremea pentru slujba sa sfințitul Amfilohie. 

— Asta voiam să ştiu, asta voiam să știu... oftă el întorcându-se pe-o 
coastă, cu faţa la părete, încordarea i-a trecut. A adormit. 


A doua zi dimineaţă, când sări din aşternut și trase zăvorul, găsi pe 
Gheorghe Botezatu la prag, cu straiele și încălțările gata într-o mână și cu 
ligheanul și ibricul în alta. Se îmbrăcă, își pieptănă pletele; tătarul îi bărbieri 
obrazul c-un brici care totdeauna era ager. Îi turmă să se spele. Se lăsă în 
voia slujitorului; toate le făcea părând pe jumătate adormit, căci iarăși era 
înţepat de cugetările lui din ajun. 

După aceea se înfățișă părintele Emilian, cu cheile de la beci și c-un 
slujitor cu sabie. Îl lăsară pe tătar să grijească chilia. Jder, monahul și 
oșteanul coborâră trepte strâmte de piatră, cantr-un culbec. Numărătoarea 
treptelor era douăzeci şi două. De la cea din urmă treaptă și până la ușa 
unde s-a oprit eclesiarhul erau zece pași. Părintele Emilian a întors o cheie 
în broască şi a deschis ușă de zăbrele. Acolo a rămas oşteanul cu sabia trasă. 
După alţi patru paşi, monahul a deschis o altă ușă, căptușită cu fier. După 
acea ușă l-au găsit pe Gogolea. Stătea pe spate, pe-un așternut de paie. Era 
pe jumătate întors spre o fereastră cu gratii, sus, unde nu se putea ajunge 
decât cu scară. Însă Gogolea părea a cugeta cum să ajungă totuși acolo fără 
alt ajutor decât picioarele şi braţele sale. Abia după ce făcură câţiva paşi în 
hrubă, robul de pe culcușul de paie înţelese că n-a intrat la el numai 
părintele Emilian, cum avea obicei să intre în toate dimineţile, aducându-i 
ulciorul cu apă și pita. Se răsuci și văzu pe Jder. Se zvârli din culcuş în 
picioare şi rânji cu voie-bună. Părea rânjet schimonoseala feţii lui și voie- 
bună prefacerea ca-ntr-o fulgerare a întregii sale înfățișeri. Era numai umbra 
lui căpitan Gogolea de altădată, aşa-s de schimbătoare vânturile și dese 
valurile care bat pe meşterii din asemenea breaslă nestatomică. Nu era slab 
de foame şi trudă, ci de obidă, ca hultanul ce stă în lănţug. 

— Mă-nchin cu plecăciune ca la sfântu soare si bucuros sânt de vederea 
domniei tale, jupân comise Ionuț, s-a plecat el din șale cătră oaspetele său. 

Jder îl privea cu luare-aminte. De şi slăbit, căpitanul i se părea încă în 
putere și sprinten. Părintele Emilian s-a tras îndărăt. 

— Eu mă duc şi aştept la zăbrele, a zis cuvioșşia sa. Jder a închis după 
călugăr uşa hrubei. S-a rezemat cu spatele în ea ş-a stat privind la lotru, 
sprijinindu-şi ca din întâmplare mâna stângă în stiletul italienesc de la 
cingătoare, ce-i fusese dăruit de postelnicul Ștefan. 

— Stăi la locul tău, Gogolea, porunci el, și spune de ce ai dorit să mă 
vezi. 

— Jupâne comise Ionuț, se rugă lotrul, căzând în genunchi pe culcuşul 
de paie, nu te uita aşa la mine. Decât să te uiţi așa la mine, mai bine 


străpunge-mă şi-mi ia viaţa. 

Îşi smulse într-o parte haina zdrenţuită, şi-şi descoperi pieptul lat și 
păros. 

— De ce m-aş uita altfel la tine, Gogolea? îl întrebă Jder, cu glas 
îngheţat. 

Lotrul îl privi cu teamă. 

— Mi-ai fost vreodată cu priinţă? urmă Ionuț. Fost-au vorbele tale 
drepte? Şi faptele ce-ai săvârşit n-au fost tot aşa de spurcate ca şi vorbele? 
Căci voi, cei din pustie, n-aveţi altă lege decât viclenia și prada. 

— Străpunge-mă şi-mi ia viaţa... urmă a suspina lotrul, privind totuşi cu 
agerime pe Jder printre genele-i pe jumătate închise. 

— Ce bine mi-ai făcut tu în această viață, Gogolea, ca să te străpung? 
Pentru un viteaz ca tine, asemenea sfârşit e cel mai cu priinţă, căci toate 
păcatele tale le-aș încărca asupra mea, iar tu te-ai duce cu desaga ușurată pe 
cealaltă lume. E mai potrivit să stai aicea, putrezind în umilință. Din când în 
când vezi pe ferestruica aceea zăbrelită câte-o pasere slobodă: asta-i cea mai 
mare pedeapsă a ta. 

— Dar ce faptă aşa de blăstămată am săvârşit, jupâne comise Ionuț, ca 
să pier astfel aici, ca mişeii cei mai de rând? Eu în viaţa mea n-am purtat 
sapa, ci sabia. Am purtat fierul în mână, ca să nu am lanţuri la picioare. 
După ce am voinicit pe socoteala mea, după rânduiala pe care o avem noi 
cazacii, am venit sub steagurile măriei sale Ștefan-Vodă, ca să mă 
răscumpăr. Vinovat fost-am altădată faţă de domnia ta şi față de părintele 
domniei tale, dar atuncea nu te cunoșteam şi n-am avut nici un legământ cu 
domniile voastre. A ales între noi puterea și norocul. Aţi fost mai tari și m- 
aţi biruit. Pe urmă ne-am iertat ca nişte viteji ce ne aflam şi nu mai aveţi a 
pune împotriva mea nici o vină. 

— Ba am, Gogolea. 

Căpitanul de lotri rămase tăcut, privind pieziș spre Jder... 

— Nu mă întrebi, Gogolea, despre ce vină anume e vorba? 

— Ba întreb, răspunse cu îndoială lotrul. 

— Dacă mă întrebi, ţi-oi spune numaidecât că te-ai îmbiat în slujba lui 
Săndrel-Vodă, ca să-i strecori vorbe despre mine şi despre niște întâmplări 
uitate, când ne-a fost dragă la amândoi — lui Săndrel-Vodă și mie — o 
jupâniță cu numele Nasta. Că ai aflat ce s-a întâmplat între mine şi acea 
jupâniță Nasta, nu-i de mirare. Dar acele lucruri s-au trecut, alintările acelor 
tinereţi au fost ca florile care înfloresc dimineaţa și până în sară se ofilesc; 


jupâniţa Nasta s-a prăpădit în urgie şi pentru sufletul ei se cuvine să ne 
rugăm, nu să bârfim. Ci tu ţi-ai îmbălorat gura, vârând în urechile 
stăpânului tău ceea ce se cuvenea să rămâie neştiut până la judecata din 
veac; atuncea are a cântări numai unul Dumnezeu cele bune și cele rele. 
Prihănind amintirea jupâniţei Nasta, în același timp m-ai pârât pe mine, ca 
pe unul ce mi-am călcat credința cătră fratele meu de cruce. Dar tu, 
Gogolea, eşti mai vechi decât mine și știi cum sânt dragostele în această 
viaţă; cât sânt de şubrede și de înșelătoare. Nu aicea trebuie căutată credinţa 
cătră fratele meu de cruce Săndrel-Vodă, ci în faptele pe care le-am săvârșit 
cu dreptate, martor având pe însuși Domnul Dumnezeu, care era în inima 
mea, atuncea când m-am pus jertfă pentru Domnul meu și fratele meu. 

Lotrul bătu metanie, suspinând: 

— Așa este, jupân comise Ionuț. Vinovat sânt. N-am cugetat la toate câte 
spui, pe care le văd drepte și curate ca soarele, ş-am greşit, fiind păcătos ca 
un mișel de rând. lartă-mă, frate creştine, căci îmi mărturisesc greșala. 

Ionuţ îl privi un timp pe căpitanul Grigorie de sus, apoi lepădă spre el 
aceste vorbe: 

— Te iert. 

Lotrul ridică fruntea şi holbă ochii, neviindu-i a crede că a auzit bine. 
Totuşi acele vorbe se rostiseră, și el se grăbi să bată metanie şi să sărute 
pământul hrubei. Ci în aceeași clipă cugetul lui neadormit, care scurma și 
scociora în toate chipurile, îi dădu înştiinţare că bucuria i-i prea grabnică. 
Iertarea aceea trebuie să fie cumva legată de anume îndatoriri, şi s-ar putea 
ca din toate să iasă pentru dânsul o neguțătorie proastă. 

— Jupâne comise, îl încercă el pe Ionuţ; lângă păcatele mele, care sânt 
grele și fără număr, se cuvine să adăogi şi puţin bine pe care ţi-l pot face 
domniei tale, fără nici o plată. Te pot încredința că nu atâta cele ce voi fi 
spus eu despre întâmplări trecute a zădărât pe Săndrel-Vodă; ci asta mai 
mult l-a întărit în zavistia ce are măria sa asupra domniei tale. Înţelegând la 
măria sa că şi-a făcut nălucă şi n-are somn și pace din pricina domniei tale, 
m-am alăturat şi eu cu ale mele, ca să-i intru sub piele şi să trag foloasele ce 
se cuvin unui sărman ca mine. Dau încredințare că și fără asta măria sa avea 
împotriva domniei tale gând de prigoană. Avea asemenea gânduri înainte de 
a ne năimi, pe mine şi pe Toma lui Bogat. Dacă poftești, ţi-oi spune toate 
câte le-am văzut și auzit, şi unele pe care le-am înţeles, ca să-ţi aperi capul. 

Jder răspunse tot de sus: 


— Ştiu toate. Nu mă tem. Căci celor vicleni le stă Dumnezeu împotrivă. 
Alţii se chinuiesc întru neputinţa lor; eu mă învrednicesc a şedea fără frică 
sub dreapta luminăţiei sale. Dacă n-ar fi aşa, n-aş fi eu aici, judecându-te. 

— Mi-ai făcut judeţ și m-ai iertat, jupâne comise. Nu cutez a crede că 
vrei să mă slobozi din această robie. 

— Ba da, Gogolea, cutează a crede. 

— Cu ce preţ? Abia îndrăzni a întreba lotrul. 

— Cu nici un preţ. În ziua hotărâtă ţi se deschide ușa asta, pe urmă 
cealaltă; slujitorul cu sabia te scoate la lumină şi-ţi spune: Din mila măriei 
sale, căpitane Grigorie, eşti slobod. 

— Cine hotărăște ziua? 

— Sfinţitul părinte Amfilohie. 

Gogolea se zvârli în picioare de pe culcușul său și făcu doi pași spre 
lumina ferestrei. După asta se întoarse cu mare aţâţare spre Jder, și cu 
lacrimi în glas. 

— Nu te juca cu mine, jupâne comise, ca mâţa cu șoarecele. Spune-mi 
care-i prețul slobozeniei mele. Pentru numele lui Dumnezeu cel sfânt, pe 
sufletul domniei tale, te jur nu mă pedepsi; contenește a mă sfredeli cu acel 
jungher pe care-l ţii în mâna stângă. 

— În numele lui Dumnezeu și pe sufletul meu, nu am a-ţi cere nici un 
preţ, Gogolea. Stăi pe loc, nu îngenunchia, nu suspina, nu te apropia. 
Ascultă și înţelege. Ce vrei să facă măria sa cu tine? Am vorbit cu sfinţitul 
Amfilohie şi l-am întrebat și pe cuvioşia sa: ce să facă c-un om fără 
statornicie ca Gogolea? Cruce mare, drac bătrân. Gogolea pare a se închina, 
dar harul Domnului Dumnezeu niciodată nu l-a cunoscut. Om de nimic și 
fără credinţă! 

— Aşa este. Așa este; toată viaţa am vrut să-mi răscumpăr păcatele, si n- 
am putut, săvârşind altele. 

— Deci, Gogolea, să te duci mai bine în pustia ta, de unde ai venit. Să 
zicem că domnia ar pofti să-ţi deie o slujbă, ca să te răscumperi, şi să ai de 
la luminăţia sa toate iertările și mare milă; vite câte să nu poţi număra din 
dobânzile măriei sale, și pământ în stăpânire cât vezi cu ochii... Ce folos! 
Căci n-ai puterea statorniciei. Şi măria sa Ştefan cere de la slujitorii săi mai 
ales statornicie. Te duci poate cu bună credință să săvârşeşti, dar vântul te 
bate și te mână în altă parte. Te-aș întreba, Gogolea, dacă te poate 
împiedeca cineva, după ce-i fi slobod, să te duci în lumea ta în care ai mai 
fost. 


— Nu mă poate împiedeca nimeni, însă pot jura. 

— Ce preţ are jurământul tău, Gogolea? 

— Atuncea nu jur, dar am să săvârşesc ce mi s-a porunci, ca să se vadă 
ce fel de viteaz a fost pe lumea asta Grigorie Gogolea! 

Jder nu dădu răspuns. Îl privi lung. Lotrul sta în picioare sub lumina 
ferestrei. Îi tremurau buzele veştede și-i crescuseră şi i se înflăcăraseră ochii 
sub frunte. 

— Ce trebuie să fac? Ce trebuie să fac? întrebă el cu glas șoptit. 

Jder îl cumpăni și-l găsi destul de moale în stăpânirea sa. 

— N-aş putea să-ţi spun, căpitane Grigorie, căci eu, nu cunosc întru totul 
socotelile luminăţiei sale. Mai bine le ştie părintele Amfilohie. Mă gândesc 
aşa, după câte am vorbit eu cu părintele arhimandrit, și după cât am putut 
înțelege de la cuvioşia sa, că măria sa ar avea nevoie de un slujitor 
destoinic, ca să-l trimeată la Brăila. Luminăţia sa și-a oprit gândul la mine, 
plăcându-i slujba mea. Dar eu am și altele poruncite, aşa că pot lăsa altuia 
putinţa să fie folositor luminăţiei sale. 

Ascultă ce-am să spun eu, Gogolea, și să fii cu strașnică luare-aminte. 

În cetatea Brăilei se află în ziua de astăzi trăitori doi neprietini ai măriei 
sale, dintre care pe unul îl cunoşti, deoarece ţi-a fost stăpân. Dacă-i nevoie, 
îți spun şi numele celuilalt. Destule neplăceri a avut luminăţia sa, precum 
ştii, de la jupân Mihu. Acest boier, precum te-ai putut încredința, s-a pus 
împotriva luminăţiei sale chiar dintru început, când nu se știa cum se va 
alege Domnia nouă. Domnia nouă s-a ales cu putere și strălucire, și azi stă 
împotriva păgânilor, deci în slujba Domnului Dumnezeu Hristos. Toată 
lumea a văzut și a înţeles asta, chiar și oamenii fără credinţă și lotrii înţeleg 
asta; numai acel boier Mihu nu înțelege și urmează a sta potrivnic 
Domnului său, împreună cu alți boieri de la munteni, care își caută foloasele 
la necredincioși. Luminăţiei sale îi trebuie acel om, ca să-l supuie judeţului 
său. l-ar trebui și altul, care se află tot acolo, la Brăila, dar asta poate părea 
o treabă prea grea unora și altora. Însă cine poate apuca de grumaz pe unul, 
îl poate apuca și pe celalalt și-i poate aduce înhămaţi pe amândoi, până sub 
scara luminăţiei sale, când stă luminăţia sa calare, dându-și poruncile. 

De ce socot eu că un oarecare păcătos, însă vrednic bărbat, cu numele 
Gogolea, ar putea săvârşi o slujbă ca asta? Căci el poate trece cu ușurință în 
raia ca fugar dintre curtenii Domniei Moldovei; cum ajunge acolo şi-l 
cercetează dregătorii turci, el arată chezaș al său pe jupân Mihu, căruia i-a 
fost altădată, în Lehia, slujitor. Jupân Mihu îl cunoaște şi deocamdată nu se 


leapădă ele el. Ca să-i adoarmă orice fel de bănuieli, acel păcătos însă 
iscusit bărbat cu numele Gogolea îi arată toate câte sânt la curtea de la 
Bacău şi la curtea de la Vaslui; îl suduie mai cu samă pe unul Ionuț Păr- 
Negru, ca să-şi săreze sufletul măcar în acest chip, și jupân Mihu se 
încredinţează de toate adevărurile, căci și domnia sa are iscoade care-i spun 
de câte se petrec aici. Află jupân Mihu mai ales că ai fugit din prinsoare și 
asta i-i de ajuns ca să înceapă a se lăsa în mânile tale. 

Asemenea treburi nu se fac în pripă. Să zicem că se fac în trei luni, cam 
pân' pe la Sâmedru. Atuncea, în preajma lui Sâmedru, intră cu grabă și într- 
ascuns un pâlc de călărime de la Moldova și păleşte până în raiaua Brăilei. 
Într-un chip ori altul, Gogolea are să primească înştiinţare la vreme. Dacă se 
potriveşte ca neprietinii măriei sale să fie aduși în puterea călărimii de la 
Moldova, atuncea isprava acelui păcătos însă viteaz bărbat cu numele 
Gogolea dobândește asemenea faimă încât se vorbeşte despre ea nu numai 
la Vaslui și Suceava, ci şi la Țarigrad şi la Crâm, și la unguri și la leşi, și la 
litveni, în toată lumea asta. Și ajunge vestire până la scaunul împărăției 
celei din veac, de aşa ispravă cum nu s-a mai pomenit, că un viteaz a făptuit 
ce pot făptui numai oști legate; și împăratul cel din veac dă din cap şi zice: 
«Vrednic creștin este, căci a săvârșit acestea pentru mine. Să i se șteargă din 
condica îndrăciţilor toate păcatele săvârşite cu voie ori fără de voie.» 

Ai înţeles, Gogolea? 

— Am înţeles, răspunse Gogolea, de sub lumina ferestrei și de lângă 
zidul de care sta rezemat. Of! Şi vai! Pentru numele lui Dumnezeu căruia 
vreau să-i slujesc, să mă trimeată pe mine să săvârşesc asta. Nu mă lăsa, 
jupâne comise Ionuț, pune cuvânt bun și mijloceşte pentru mine, ca să mă 
duc eu. 

— Să vedem, să vorbesc cu părintele Amfilohie, răspunse cu îndoială 
Jder; a cumpăni cuvioșşia sa cum e bine. Eu zic aşa: întâi să-ţi deie drumul 
să te duci calare şi cu armele până într-o pajişte, ori până subt o streşină de 
codru, şi după ce-i trage pe nări miros de flori și umezeală de izvoare, să te 
întorci tu de bună voia ta, să ceri intrare la cuvioșşia sa, să cazi în genunchi 
şi să ceri singur asemenea slujbă. Oi fi de faţă şi te-oi sprijini. Deocamdată, 
te lăs; ş-oi mai veni pe-aici. 

— Când? 

— Poimâni. 

— Nu mă lăsa, jupâne comise; până poimâni e prea mult. 


— Nu-i prea mult. Să-ţi treacă întâi ferbinţeala, să vedem dacă și 
judecata răcorită te-o îndemna la fel. 

— Fii încredinţat că altfel nu fac. 

— Bine; s-a vedea. 

— Of şi vai! Nu mă lăsa. Însetatu-s să fiu iar om. 

— Bine; atuncea oi veni mâni. 

— Şi până mâni e mult, comise Ionuț, dar oi aştepta. Ce-am să fac? Oi 
aştepta și până mâni. Dar mâni să vii numaidecât! 

Jder l-a lăsat pe păcătos să-și frământe fiinţa şi mintea ş-a ieşit, chemând 
pe părintele Emilian ca să închidă ușa grea căptușită cu fier. Ca un capac de 
sicriu era acea ușă. Când a împins-o părintele eclesiarh cu umărul, ea a 
făcut buf! Fără nici un răsunet sub bolta scundă. Călugărul a întors cheia, 
opintindu-se asupra ei ca asupra unui sfredel. 

Acuma, îşi făcea socoteală Ionuţ, Gogolea aşteaptă să mă-ntorc. Stă şi se 
uită la ușă ca un hăbăuc; ascultă cum ni se depărtează paşii şi aşteaptă. 
Aşteaptă. Numără clipele ca pe niște mărgele de ghiață. Se-ntoarce la 
ferestruica zăbrelită şi aşteaptă să se întunece de amurg. Pe urmă aşteaptă 
strigătul străjerilor şi cântecele cucoșilor. Trece aşa noaptea încet-încet și 
vine dimineaţa. Însă jupânul comis Ionuț nu se întoarce, căci îşi are 
socotelile sale. ÎI mai lasă pe căpitanul Grigorie Gogolea să se mai frigă pe 
grătar încă o zi ş-o noapte, ca să-i fie vedeniile mai tari şi nădejdile mai 
aprinse. Se poate întâmpla să se aleagă gândul cătră care a fost ademenit 
acel voinic cu multă îndrăzneală și cu puţină cumpănire. Jder a păstrat în el 
amintirea unor laude ce le-ar fi rostit în plăcerea beţiei Gogolea: că numai 
un viteaz ca dânsul ar fi în stare să aducă în sac, legat ca pe un fedeleș, pe 
jupân Mihu, să-l închine plocon luminăţiei sale Ștefan-Vodă. Din această 
amintire slabă s-a hrănit şi a crescut gândul lui Jder, când l-a împresurat pe 
căpitanul Grigorie Gogolea. 

Asemenea ciudate gângănii zac în fundul fiinţii noastre ca într-o fântână 
afundă de întuneric. Stau acolo fără să avem știință de ele și, din ce pricină 
nu se știe. Deodată își iau zborul în zig-zaguri și rotocoale spre înţelegerea 
noastră. 

Aşa de când am trecut prin târg şi am stat în privelişte la trecerea 
luminăţiei sale; ş-am văzut cum purced panţirii în zale, cu săbiile și suliţile; 
şi ne-am oprit la un neguțător bârlădean, poftind o cupă de mied, scos 
atuncea de sub patruzeci de trepte, ca să ne răcorim și să ne înfierbântăm în 
același timp; şi de când am stat în taifas un ceas și mai bine cu părintele 


arhimandrit uncheșul nostru spunându-i unele și altele despre lotru; și de 
când ne-am întors în chilie și stăm întins pe divan cu faţa în sus, am rămas 
ațintit la alte gângănii care fulgură în fântâna afundului nostru. 

Am aflat că Săndrel-Vodă vine în câteva zile la porunca luminăţiei sale 
părintele său. Înainte de a sosi Săndrel-Vodă, noi om fi fost pornit pe lungă 
cale, fără să ştie nimeni, fărădecât numai părintele arhimandrit Amfilohie, 
uncheșul nostru. Ne ducem cum se duce paserea, fără să lese urmă. 

lată că suie spre noi un licurici al aducerii-aminte. Nu ştim pentru ce; 
poate avem să înţelegem mai pe urmă. 

La noi la Timiș, într-o toamnă, când ne ridicam noi fecioraș, începând a 
umbla la vânătorile tătuţei, a fost venit un boier din ţinutul Sucevii, pe care 
nu mai știm cum îl chema. Nu mai era tânăr; purta un bărboi cărunt cât o 
mătură şi avea o putere ş-un glas de-a mirare. Ne uitam la el cu mare 
plăcere cum bea vin, căci era beţiv vestit și lăudat, și-l ascultam cum 
povesteşte de niște întâmplări ce nu s-au mai pomenit. Acel boier dormea în 
odaia tătuţei, şi tot în odaia tătuţei, într-un pătuc, dormeam și noi. Noi, cel 
mititel ne culcam mai devreme; ne închinam şi ne rugam și muţa făcea 
asupra noastră semnul sfintei cruci. Tătuţă şi cu acel boier, batir că erau 
trudiți de vânătoare și de ospăț, intrau la hodină mai târziu. Cum intrau 
domniile lor, noi cel mititel ne trezeam şi stăteam cu ochii sfecliți 
ascultându-i ce grăiesc. Într-o sară, zice acel boier cătră tătuţă: 

— Jupân Manole, am eu un frățân cu care am venit la vânătorile 
dumnitale. Nu se află în Suceava bărbat mai lăudăros decât domnia sa. L-ai 
auzit şi domnia ta, cum spune, de te crucești. Și se crede cel mai viteaz între 
toți vitejii. 

— Vrei să vorbeşti de pivnicer? A întrebat tătuță. Noi nu știam atuncea 
ce-i aceea «pivnicer». Dar vorba ne-a rămas de la cea oară. 

— De pivnicer, da, — răspunde boierul «cel bărboi» cătră tătuţă. Vreau 
eu, dragă jupân Manole, să-i fac una, să se ducă veste până-n [ara 
Ungurească. Pivnicerul — zice iar bărboiul — hodinește în odăița de- 
alături. Mâne sară, când om fi noi la masă, înainte de a ne trage la cămările 
noastre, fă domnia ta o treabă așa precum te învăţ. Du-te și caută un cucoșş 
negru la găinărie; ferește-l sub contăș să nu vadă nimene și intră cu el în 
cămara de-alături. Vâră cucoșul tocmai în fund în sobă şi închide portiţa la 
gura sobei. Pe urmă, lasă aşa şi vină unde-om fi noi. 

— Fi, şi ce-i dac-oi pune în sobă cucoşul? A întrebat tătuţă pe bărboi. 


— Ai să înţelegi mâne sară, după ce ne-om așeza cu toţii la hodină, 
fiecare în cămările noastre. 

— Bine, îi întoarce cuvânt tuţa; dar vreau să ştiu şi eu mai înainte ce-are 
să fie. 

— N-are să fie nimica rău, numaicât să te culci încins cu chimirul. 

— Spune-mi, omule, ce-i cu acel cucoș? Și de ce să fiu încins cu 
chimirul? 

— Nu-ţi spun; ai să vezi. Da' de chimir pot să-ţi spun, că să te încingi cu 
el, ca să nu crapi de râs. Deasemenea îți mai pot spune despre cucoșşi, că 
nici un filosof, de când îi lumea asta, n-a putut afla de ce cântă cucoşii. 
Parc-ar fi ceasornice, așa cântă străjile. Fie nour şi ploaie, fie vânt, fie senin, 
când li-i poruncită clipa, cucoşii încep a cânta, și cântă. Ar spune unii cum 
că ei aud și oamenii n-aud pe cucoșul cel sfânt din grădina raiului, din cer; 
dar acestea-s basme. Alţii zic că aşa i-a potrivit Dumnezeu pe cucoșşi să fie 
astrologi, căci ei cântă ş-a ploaie, ş-a vreme bună, de fiece dată într-un chip 
anumit. Dar ce fel de astrologi cucoși? 

— Iaca-s astrologi, și-s mai buni decât ceilalți care-s fără aripi... a râs 
tătuţa. 

— Aşa este, a râs şi bărboiul; și iaca nimene nu știe și nici n-are de ce 
şti, pentru că aicea nu este altceva decât puterea lui Dumnezeu. Când i-a 
veni clipa, cucoșul din sobă are să cânte. Dacă-i bătrân, cântă el din ştiinţa 
lui; dacă-i tânăr, aude pe altul şi se îndeamnă și el. 

— Asta este? A zis tătuță, căscând. Om vedea ce-a fi şi asta. 

— Vei vedea, şi să nu uiţi să te-ncingi. 

După ce-am auzit asta noi cel mititel, am pus tâmpla pe pernuţă ş-am 
adormit. Am visat cine ştie ce, am amestecat cele visate cu cele auzite, ș-am 
uitat. 

În sara cealaltă, aţipisem. Au venit tătuţă şi boierul sucevean. Grăiau în 
şoaptă şi se îndemnau la ceva; pe urmă tăceau și aşteptau. 

— Pe cine-or fi așteptând? Ne-am întrebat noi, cel mititel. 

N-aşteptau pe nimeni. Bărboiul a poftit ceva. Tătuţa, așa cum se afla, 
descult, s-a dus şi i-a adus. M-am sculat în așternut şi am văzut că i-a adus o 
cupă de vin. Întâi a gustat tătuţa, precum e obiceiul, și pe urmă i-a dat cupa, 
şi celalalt tot sorbea încet. Și tot îi făcea semn tătuţei c-un deget. Şi 
aşteptau. Iar tătuţei îi asfinţeau ochii şi căsca. 

Numai iaca, — s-aude. 


Ce s-aude? Căci noi, cel mititel, ne-am spăriat. S-aude trâmbiţa îngerului 
Gavril. Unde s-aude? În cer? Ori sub pământ? Și cât de departe? Cine ştie 
unde, și totuși parcă sună la doi pași; ori parcă-ţi sună în tâmplă. Tace o 
clipă şi iar izbucnește. De aşa spaimă am fost cuprins, încât am sărit în 
picioare ş-am ţipat. 'Tuţa ne-a cuprins şi ne-a învălit capul cu poclada. Dar 
tot auzeam. Însă ne-am adus aminte de ce-au grăit boierii c-o sară mai 
nainte și ne-am liniştit. Am scos capul de sub pocladă şi numai ne 
străluceau ochii, ca la un drăcuşor. 

Soba de alături e în părete cu cămara noastră. S-aude la noi trâmbiţa 
Arhanghelului sau a lui Caraoschi, cum s-aude și dincolo. Ce-o fi făcând 
pivnicerul? 

Pivnicerul nu făcea deocamdată nimica. Încremenise de mare spaimă în 
aşternut. Pe urmă, la răstimpuri, s-a sculat şi a început a căuta, ba pe pat, ba 
pe după dulapuri. A deschis uşa ş-a pândit dacă nu-i ceva în tindă. S-a făcut 
linişte; cucoșul și-a împlinit datoria şi a tăcut; suceveanu și cu tătuţă se 
tăvăleau pe jos de râs. 

Când a fost la straja a doua, bucuria suceveanului a fost şi mai mare; 
căci spaima cea fără nume şi fără cunoaștere l-a trezit pe pivnicer dintr-un 
somn mai adânc. 

De ce se va fi suit din afundul nostru gângania asta a amintirilor? 

Acuma ştiam de ce. Căci Săndrel-Vodă va să vie să găzduiască şi să 
hodinească în această chilie în care ne aflăm acuma noi. 

Cufundându-se astfel în sine și-n trecut şi grăind cu sine însuși, Jder nu 
pierdea din vedere cele de faţă și cele viitoare. S-a ridicat din locul în care 
sta şi a privit toate din juru-i mai cu luare-aminle. Soba era clădită într-un 
colț despre paraclis. Hogeagul sobei suia pe lângă părete, în pod. Un bărbat 
ca Ionuț, care pofteşte să ştie toate, nu poate lăsa podul casei domnești 
necercetat. 

E ceasul al cincilea al dimineţii; măria sa încă nu s-a întors; copiii s-au 
tras într-o cămăruţă. Așa că sala unde fac ei obișnuit paza e goală. Jder se 
învârte priveghind spre un gang, apoi spre alt gang. Se întoarce şi pătrunde 
în paraclis, închinându-se cuviincios spre iconostas. 

Ocoleşte în laturea stângă şi cearcă ușa de la scara turnului. O găseşte 
deschisă. Suie în turn; vede târgul; vede curtea domnească; vede odăile și 
acoperișurile şindrilite ce vin de la odăi până sub fereastra cămării unde i s- 
a rânduit găzduirea. Și din cămară, a cercetat, pe aceeaşi fereastră, 


acoperișurile. De la acoperișuri un om sprinten poate face un salt cu 
ușurință până în prichiciul ferestrei. 

Coboară din turn până la scara jumătate, unde se află o ocniță ce 
răspunde în podul casei domneşti. Ştia de mai nainte că trebuie să caute şi 
să găsească asemenea trecere. 

Intră în pod; trece până la o bagea, ca să vadă unde-i soarele şi unde-s 
acoperișurile cele scunde de la odăi. Astfel poate găsi uşor hogeagul ce suie 
din laturea cămării sale. Nu-i camara sa, zâmbeşte Jder, e camara lui 
Săndrel- Vodă. Nu-i un hogeag; e o zidire piezișă care se chiamă «ursoaică» 
în 'Ţara-de-Sus. Ursoaica e un hogeag mai mic, adaos, care trage fumul de 
la o sobă lăturalnică şi-i dă drumul într-un hogeag mai mare. Deci Jder lasă 
hogeagul cel mare şi se întoarce la zidirea ușoară a ursoaicei. E ușor să 
desprindă dintr-un loc potrivit două cărămizi, ca să aibă răspuns în jos, spre 
soba cămării sale. Însă nu e camara sa; în camara asta va să hodinească 
Săndrel- Vodă. 

Deci se va întoarce unde se află acuma, având cu sine mai multe scule 
într-un săculteţ, sub strai. 

Una din acele scule e un ciocan de pietrar. A doua sculă e un răzuş de 
fier. Cu pliscul ciocanului de pietrar înlătură tencuiala. Răzușul îl pune în 
rostul cărămizilor. Apasă răzușul, prinde cărămizile cu pliscul ciocanului. 
Dacă înlătură două cărămizi, i-i de ajuns. Trage din săculteţ o frânghioară 
subțire pe care a măsurat-o de mai înainte, ca să aibă măcar zece coți. Leagă 
o zbulătură de cărămidă în capătul frânghioarei şi-i dă drumul pe hogeag, 
pipăind în jos să înţeleagă unde ajunge. Acea bucată de cărămidă trebuie să 
ajungă până în polita întâi a fumurilor sobei. După ce a socotit și ştie că 
bucata de cărămidă a ajuns în poliţa întâi a fumurilor sobei, scoate din 
săculteţ ce i-a mai rămas din cele pregătite: cucoşul. E un cucoș care poate 
să nu fie negru, căci nu-l poate deosebi nimeni acolo în poliţă. Leagă 
cucoșul lângă cărămidă și-l trimete la locul său, cu fereală, ca să nu-l 
vatăme. Să steie acolo și să-şi deie semnele cât va fi trebuință, ș-apoi să iasă 
iar la lumină, în pod; din lumina podului în săculteţ. În săculteţ, la oblâncul 
şăii stăpânului său, s-a tot duce cale lungă înspre Ţara-de-Jos, la Dunăre şi 
mai departe, spre slujbele stăpânului celui mare. 

După ce a prubuluit toate acestea, Jder se întoarce la ocniţă și la scara 
turnului, pogorând în paraclis. Din paraclis în sală. Tot gol în sală. Vodă nu 
se întorsese încă. Unde-i Gheorghe Botezatu Tătaru? Acest slujitor, decât 
care mai cu credinţă nu se află altul în toată lumea asta, a stat neclintit în 


laturea de la uşa cămării. L-a văzut pe stăpânul său ieşind; l-a văzut că se 
duce — poate să se închine, poate la alte-cele. — Şi-l aşteaptă să vie înapoi. 
Priveşte, mut. Acesta-i feleşagul lui. 

Ionuţ îl trage după sine în camară și-i spune de ce are domnia sa anume 
trebuinţă. 

Are trebuinţă domnia sa de un ciocan de pietrar; de un răzuş ori o daltă; 
de o frânghioară de zece coți şi de un cucoș. Poate fi porumbac, poate fi 
negru, poate fi alb: cucoș să fie. Să fie viu și să cânte frumos. 

Dacă ar socoti careva că Gheorghe Botezatu s-a mirat de ce i se cere să 
agonisească și să aducă, apoi s-ar înșela. 

— Bine, am s-aduc, măria ta, încuviințează Gheorghe Botezatu Tătaru, 
fără să clipească. 

— Însă nu mi le aduci acuma, Gheorghe. Mi le aduci când spun eu. Noi 
mai stăm aicea, la curtea luminăţiei sale, două-trei zile; pe urmă ne-am dus 
nu se știe unde și ni se prăpădește urma. Toate câte îţi cer, tu să le ai la tine. 

— Când ţi-or trebui, stăpâne, îți dau cucoșul porumbac și toate celelalte. 

— Nu numaidecât porumbac: poate fi și negru. 

—Te-aş ruga, stăpâne, să-mi spui cum anume. 

— Negru. 

— Bine, măria ta; am să-l aleg negru, a răspuns cu nepăsare tătarul. 

În ziua aceea Jder a văzut din nou pe Vodă şi s-a bucurat de o privire 
bună din partea luminăţiei sale. Sara, după aprinsul luminărilor, a intrat la 
părintele Amfilohie, ținând sfat cu cuvioşia sa. La acest sfat Jder a aflat că 
Săndrel- Vodă soseşte în tabăra de la Vaslui în ziua de sâmbătă 9 iulie. Deci 
vineri, în 8, el însuși trebuie să fie plecat. 

— Să fii cu luare-aminte în toate şi nu te grăbi, i-a dat îndemn uncheșul 
Amfilohie Șendrea, şi să-ţi aduci aminte de toate câte îți spun acuma şi de 
câte am să-ți spun mâni şi poimâni. Vineri, intră dis-de-dimineaţă la 
rugăciune, şi-n ziua aceea vei posti. Am să fac slujbă anumită pentru tine, 
rugând pe Fecioara prea curată pentru izbânda ta. 

— Aşa am să fac, sfinţite părinte şi uncheșule, a răspuns Jder cu 
smerenie. Însă până atuncea te-aş ruga pe cuvioşia ta să te mai gândeşti la 
câte-am vorbit şi să hotărăşti în privinţa lui Grigore Gogolea căpitanul, dân- 
du-mi-l mie. 

— Să-i dau drumul? 

— Binevoieşte a-l slobozi, sfinţite părinte şi uncheşule, ca să se ducă în 
lumea lui. Eu socot că s-a duce unde îl îndemn eu. Dac-am greșit, nu-i 


pagubă Și mi-a rămânea mie sarcina pe care vreau s-o pun pe umerii săi. 

— 'Ţi-am făgăduit, Ionuț, să-ţi dau ce-mi ceri şi cuvântul meu eu nu-l 
lepăd. 

— Atuncea, uncheșule, să leşi pe cazacul cel bătrân şi chior să puie jos 
armele Domniei, să se ducă după Gogolea. Bătrânul se poate duce și singur, 
dar Gogolea nu poate trăi fără el; poate mintea bătrânului să fie de folosință 
lui Gogolea. 

— Am să fac şi asta, tot pentru un nepot al meu, a suspinat părintele 
Amfilohie. 

În ziua de joi, comisul al doilea Ionuţ Păr-Negru s-a coborât, împreună 
cu părintele Emilian, în hruba unde putrezea căpitanul Gogolea. 

Căpitanul Gogolea slăbise de nesomn şi așteptare. Când a înţeles că intră 
la el Jder, a dat în genunchi și a bătut metanie. Intrând, Ionuț l-a lăsat întâi 
să se închine. După ce i-a spus că-l sloboade, l-a lăsat să-i sărute poala 
straiului. N-a socotit că trebuie să înceapă de la capăt vorbele. 

— Du-te, căpitane Grigorie, i-a spus. Nici măcar nu-ţi cer să-ţi aduci 
aminte de cele ce-ai auzit din gura mea. 

— Am auzit vorbe sfinte, s-a închinat Grigorie Gogolea. Și mi-am bătut 
în frunte piron, ca să-mi aduc aminte că am a aștepta vestire şi semn cătră. 
Sărbătoarea Sâmedrului. 

— Bine, căpitane al lui Vodă, îţi poftesc sănătate şi izbândă. Și când om 
ajunge la lumina zilei, ţi-l dau şi pe moş Ilia Alapin, să-ţi ţie de urât. 

Astfel s-a despărţit Gogolea de întunericul întru care zăcuse. S-a bucurat 
de băutură dulce sub sfântul soare, s-a tăvălit pe pajiște, a dormit un somn 
bun ş-a aşteptat pe moș Ilia Alapin s-aducă doi cai. S-au întors cu faţa cătră 
zarea răsăritului închinându-se. Au încălecat, s-au dus și duși au fost. 

A zâmbit cătră nepotul său sfinţitul Amfilohie: 

— Eu socot că pe acești doi voinici n-avem să-i mai vedem decât în ziua 
de apoi, la judeţul cel din veac. 

Vineri dimineață, Jder mezinul s-a mărturisit la genunchii 
arhimandritului şi a primit sfântă cuminecătură. A postit cu mare asprime în 
acea zi, ca să fie spălat de toate relele și greșalele. Fiind curat și luminat ca 
dintr-o baie din Ozana, și fiindu-i cu desăvârşire deşartă traista de păcate, 
— putea să-și îngăduie, fără primejdie prea mare pentru sufletul său, «șaga 
cucoșului celui negru», cum poreclea el în sine fapta pe care o pregătea. 

După rugăciunea Voievodului și după ce a primit din nou binecuvântare 
de la sfințitul părinte Amfilohie, când s-a îngânat ziua cu noaptea, Jderul cel 


mezin a purces la drum, ca să se prăpădească de lume, așa cum îl povăţuise 
uncheșul său. A pus calul în trap şi nu s-a mai uitat înapoi. De-acu n-are 
hodină deplină, până ce n-a ajunge cine ştie unde, la marea caldă, la Sfântu 
Munte, unde cântă și se roagă monahii în șase sute de biserici. Gheorghe 
Tătaru călăreşte în urma lui, ducând cu grijă atârnată lângă scara stângă o 
traistă care i-a fost poruncită și cu care nu se pricepe ce să facă. 

Până la popasul cel mare de la Sfântu Munte, Jder are a se opri în multe 
alte popasuri mărunte. Cel dintâi popas mai mărunt ar fi potrivit în siliştea 
târgului Vaslui, la moara lui moş Irimia. 

Are el acolo o făgăduială a cărei împlinire vrea s-o ceară. Făgăduială 
asta e privitoare la o mămăligă fiartă bine din ometița făinei de mei și la 
nişte plătici și caras prins la vârşe pe baltă, în marginea stufului. Moș Irimia 
ştie să curețe peştele şi să-i dea sare; iar de zvârlit pe cărbuni s-a pricepe să- 
| zvârlă şi Gheorghe Botezatu Tătaru. 

— Ce duci tu acolo în traistă cu atâta grijă, Gheorghe? 

— Cucoş negru... răspunde Botezatu cu voce potrivită, nici prea tare, 
nici prea moale. 

— Dar caras și plătică știi să frigi pe cărbuni? 

— Știu. 

Asta a fost vorba lor, pe care au putut-o auzi oameni şi oșteni de pe 
drum. Vântul înserării a suflat-o într-o parte. Cei ce-au fost auzit-o au uitat- 
o. Şi despre cei doi călăreţi, stăpânul și sluga, nimene n-a mai știut nimic. 

Dar sâmbătă noaptea, pe un întuneric de furtună, Jder a fost înapoi, în 
loc pregătit de el, la gardul dinspre odăi. Acolo avea loc ferit de trecere. Era 
îmbrăcat în straie proaste, ca un slujitor de rând, şi a umblat domol fără să 
se uite nimene la el cătră grajduri, ducând o traistă. S-a suit în podul cu fân, 
ca să doarmă pesemne. Din podul cu fân s-a strecurat pe brânci pe 
acoperișul de draniţă, fără să lese de la umărul stâng traista. De pe 
acoperișul de draniţă și-a găsit o cale ferită în podul cel mare al casei 
domnești, la ursoaică. A pipăit spărtura; a legat cucoșul cu frânghioara, 
adăogind o bucată de cărămidă și le-a lăsat să lunece până în poliţa de sus a 
fumurilor sobei. Pe urmă a venit înapoi pe acoperișul de draniţă; s-a tras ca 
o mâţă în marginea acelui acoperiş, la zid. S-a furișat până la fereastra de el 
ştiută. A pipăit-o ş-a găsit-o în rânduiala pe care i-o făcuse; desprinsă din 
cârlig şi înținată ca să stea bine la locul ei. 

Rezemându-se cu spatele în părete, sub fereastră, a stat aşa așteptând. 
Nu-i era teamă și grijă de nimic. Se afla ca într-un basm al copilăriei. Se 


simţea în stare să sară pe grumazul balaurului de nouri, care acoperea 
stelele încordându-se și mișcându-se asupra târgului. 

Fereastra s-a luminat un timp de flacăra făcliei aprinsă în chilie de cătră 
slujitorul lui Săndrel- Vodă. 

S-au auzit şi glasuri. 

Deci Săndrel-Vodă a venit la hodină. 

S-a auzit o strigare veselă. 

Deci Săndrel-Vodă s-a îndemnat a bea o cupă de vin dulce. Este un vin 
dulce de Chipru, care-i place tare măriei sale Săndrel-Vodă. 

Glasurile au tăcut. Slujitorul s-a tras îndărăpt. 

Într-un timp a pâlpâit lumina ca o aripă şi fereastra a rămas neagră. 

Măria sa Săndrel s-a întins la hodină, și-a tras poclada peste cap 
întorcându-se cu faţa la părete, după cum i-i obiceiul, și aşteaptă hodina. Se 
închină în gând; se roagă de visuri bune; astfel l-a deprins domnia sa 
Domnița Chiajna; ș-adoarme. 

Adoarme coconul domnesc. Însă umbra sură de sub fereastra chiliei stă 
trează, ca și cum în clipa asta ar răcori-o zorile. Nourii negri scutură ploaie 
un răstimp. Apoi trec și rămâne numai ca un abur subțiat asupra stelelor. 
Trece-un ceas; vin alţi nouri, c-o ploiță mai subțire, învăluită de vânt. Apoi 
iarăși rămâne în înalt aburul alburiu. 

Au prins a bate din aripi cucoșii la odăi, chemându-se. Se trezesc din 
piroteala lor și străjile, dând strigăte prelungi: 

— Berdo! 

— La poartă, bine! 

Jder le-aude pe rând; dar stă cu urechea trează ca să audă altceva. 

Aude. Aude slab, de pe tărâmul celălalt, o buciumare a morților. O dată; 
de două ori. 

La a treia buciumare, coconul din fundul patului şi-a zvârlit din cap 
poclada ş-a fost în picioare în mijlocul cămării, împungând cu capul înainte 
spre ușă. Nesimțţit, s-a desprins canatul ferestrei. Jder a săltat și a pășit peste 
prichici. Cuprinde pe cel spăimântat cu dreapta şi cu stânga îi înăbușă 
răcnetul. ÎI ţine aşa ca într-o minghine, până ce-l simte tremurând şi slăbind. 

Încă o dată a buciumat în pământ, în Domnia morţilor. 

— Suflet al lui Atanasie Alvanit! S-aude suspinând în tăcerea grea a 
odăii. 

Pruncul domnesc mugeşte prin palma care i-a încleştat și-i stăpâneşte 
fălcile. 


A dat în genunchi. Își pierde o clipă simţirile. Jder îl călăuzeşte prin 
întuneric la pat. ÎI ţine încă strâns şi-l culcă. 

— Mâni ai să crezi că ai visat, îl ameninţă el șoptit; dar să nu crezi c-ai 
visat, căci ești treaz, ai auzit și vezi. Atanasie Alvanit a pierit pentru tine și 
strigă la Dumnezeu împotriva ta. A mărturisit ce i-ai poruncit să 
săvârşească, şi asupra ta stă amenințarea mărturisirii lui. Este un frățân al 
tău pe care-l prigonești. Boala ta e legată de boala lui; moartea ta de 
moartea lui. Visezi ori nu visezi? 

— Nu visez, clănțăni cu înfricoşare Săndrel. Se simţea intrat în spaimele 
de altădată, din pruncie. 

— Închide ochii, ca să nu fii străpuns. 

Jder întrebuință o clipă, ușurel, stiletul pe care îl avea dar de la 
postelnicul Ștefan Meşter. 

Săndrel se cutremură sub pocladă şi se ghemui cu capul sub perină. 

Chemarea morţilor de sub pământ și a bietului Atanasie oșteanul 
luminăţiei sale a mai sunat o dată slab și de departe. Jder stătea în picioare 
priveghind mişcările  coconului. Gemea încet și ofta, bolborosind 
rugăciunea Domniței Chiajna. 


Cruce-n casă, cruce-n masă, 
Cruce-n patru colțuri de casă... 


Ionuţ Păr-Negru s-a tras ca o mâţă spre fereastră. După ce a ieşit, a pus 
la loc clenciurile. A păşit pe drumul pe care venise, ocolind prin pod şi 
trăgând din poliţa sobei cucoșul. Întunericul nopţii înourate fiindu-i prielnic, 
a fost îndată în fânărie. Din fânăria odăilor a coborât și s-a tupilat până la 
zaplaz. Dincolo, îl aştepta tătarul. 

— Ţine, Botezatule, traista asta, a zis el în şopot. Cucoşii negri îs buni 
ca să ne cânte deşteptarea în toate dimineţile. Avem cale lungă până la 
împărăție. 


CAPITOLUL VIII 


UNDE COMISUL CEL BĂTRÂN ȘI MONAHUL IES LA LUME 


Cine ţi-a spus una ca asta, cuvioase părinte Nicodime? Cine să fie fără 
linişte ziua și noaptea? Dumnealui comisul Manole Păr-Negru? 

Da' de unde! Acestea-s vorbe de-ale femeilor, ca să nu se bage de samă 
că ele nu mai au astâmpăr cât e picul. 

Domnia sa jupân comisul își vede, ca şi până acuma, de multe și 
mărunte treburi. 

Cum mă-ntrebi cuvioșia ta, așa l-am întrebat eu. Şi cum îţi spun, așa mi- 
a spus. 

Domnia sa cunoaște că, la o Domnie ca a lui Ştefan-Vodă, cum a fost 
altădată la împărăţia grecească, se află slujbe şi slujbe; unele le știm, altele 
nu. Cele mai multe nu le știm, şi la acelea fac trebuinţă bărbaţii cei mai 
destoinici. Mai ales acuma, de când s-au sporit oștile măriei sale și de când 
îi vin cărţi și soli de la crai, și de la venetici, şi de la Râm, de la vlădica cel 
mare al papistașilor, şi din toate părţile, — atâtea treburi s-au încâlcit şi 
atâtea slujbe s-au iscat, care nu se mai află pe lumea asta câte treburi s-au 
încâlcit şi câte slujbe s-au iscat... 

Zic eu: mare poznă, oameni buni! Unde are s-ajungă măria sa? 

Măria sa Ştefan-Vodă acuma e ca acel bărbat carele s-a însurat c-o 
muiere frumoasă. Plăcutu-ia să puie cunună şi să aibă cu sine ce i-i drag. 
Dar domnia cu care s-a cununat măria sa e muiere cu nacafale. I se poate 
spune şi măriei sale că şi-a vârât cap sănătos subt Evanghelie. Decât ce să 
facă măria sa? Aşa i-i moştenirea şi partea. 

Într-atâtea treburi încâlcite, s-a găsit şi pentru comisul nostru al doilea 
Ionuţ una mai încâlcită; şi măria sa i-a poruncit să se ducă s-o descâlcească. 

Când s-a, dus? Nu s-a aflat. Unde s-a dus? Nu se ştie. Ce face acolo 
unde se află? Asta poate s-o cunoască numai măria sa. Când are să se 
întoarcă? Ptiu, drace! 

— Jupâneasă Ilisaftă, zic, asta nu mă întreba domnia ta pe mine. Asta o 
știe Dumnezeu. 

Dumneaei prinde a lăcrăma cu mare jale. 

— Lăcrămez şi mă zbat, zice, căci de când nu se mai ştie nimica de 
Ionuţ, comisul Manole nu mai are hodină. 


Se scoală comisul Manole și începe a răcni, cum îl ştii cuvioşia ta că 
răcneşte câteodată. 

— Da' de unde! Da' eu nici nu mă gândesc la asta! Comisul al doilea e 
dus în slujba măriei sale şi gata! Să nu mai aud vorbind! Să nu mai aud 
scâncind! Toată ziua umblă femeile, aicea la Timiș, cu visuri, descântece, 
bobi și vrăji. Da' lăsaţi-mă-n pace ! nu mă mai întrebaţi nimica. Eu am 
altele! 

Mare poznă, oameni buni! 

Starostele Nechifor, contenind puţintel, clipi din coada ochiului drept 
cătră părintele Nicodim. Stăteau pe lăiţi, în cerdacul chiliei, și se uitau 
asupra ogrăzii. Fratele Gherasim adăpa calul înşăuat al starostelui, scoțând 
apă din fântâna cu cumpănă şi turnând din găleată în jghiab. Soarele părea 
oprit asupra muntelui cu brazi; mai era un ceas până la slujba de sară. 

— Şi ce anume face tătuţa? întrebă cuviosul Nicodim, cu faţa dintrodată 
umbrită. 

— D-apoi ce să facă? Se duce-n prisacă și-l mai înţeapă câte-o albină, de 
se uită la lumea asta numai c-un ochi. Încalică după aceea și se suie la 
grajduri. Adicătelea să ţie sfat cu comisul Simion. Tace unul; tace și celalalt; 
se chiamă că așa țin sfat. Dacă n-ar fi jupâneasa Marușca, apoi jupân 
Manole s-ar întoarce acasă fără să-și descleşteze fălcile. 

— Tătuţă, zice jupâneasa Maruşca, fii fără grijă. 

— Da' n-am nici o grijă. 

— Atuncea are Simion. 

— Da' n-am nici eu. 

— Ei, atuncea-i bine, râde jupâneasa Maruşca. Dacă n-aveţi domniile 
voastre grijă, are măria sa. Jder e omul măriei sale. 

Părintele Nicodim se miră. 

— Aşa vorbeşte ea? 

— Întocmai: precum mi-a spus comisul Manole, Domnia sa comisul 
râde și-i place. 

— Așa-i zice ea? Jder? 

— Nu spune altfel. Are să facă una, de avem să rămânem cu gura 
căscată. 

— Cine spune asta? 

— Tot jupâneasa Marușca, despre cumnatu-său. 

— Aha! 


— Părinte Nicodime, eu ţi-oi spune că așşa-s femeile. Jupâneasa 
Marușca-i grea; şi se încântă de Ionuț, ca să nască prunc viteaz ca şi 
cumnatu-său. Deasemenea acuma, după cât spune jupân Manole, jupâneasa 
Marușca e mai cu toane. Alte jupânese-s cu toane la început; dumneaei e 
mai cu toane după luna a cincea. Că ar face bine să se ducă și alți comiși la 
Rusalim. Asta-i împunsătură în comisul Simion. 

— Da' de ce? 

— Aşa. Căci Ionuț ar fi fost trimes s-aducă așchie din crucea răstignirii. 
Şi ceilalți comişi să se ducă și ei acolo, să-i fie într-ajutor. I s-a arătat ei 
semn, că numai asta poate fi. Se-ndeamnă a crede întru acelaşi fel și 
jupâneasa Ilisafta. Dar jupâneasa llisafta încă n-a cutezat să alunge la 
Rusalim pe bătrân. I s-a arătat în vis jupânesei Marușca mare război cu 
păgânii; deci, după cât s-a sfătuit cu soacră-sa şi cu maică-sa, trebuie 
numaidecât lemn sfânt, ca să-l puie înalt prea sfinţitul mitropolit în 
aghiasmă, când a binecuvânta apa și-a stropi oștile în ziua bătăliei. 

Asupra văii în care-i aşezată mănăstirea, curge ca un râu nevăzut o 
adiere lină și zăduful zilei de august scade. Cântă în otava de pe costișe 
prepeliți şi cârâie cristei. Aceiași vulturi, care au stăpânire asupra 
văzduhului de aici, se rotesc sub cerul curat, la mare înălțime. S-aude într- 
un răstimp un clopot în turnul cetăţii care împresură biserica înălțării. Pe 
urmă clopotul tace şi rămâne asupra sfintei așezări o pace care pare mai 
tihnită şi mai veche, căci e aşezată pe vieţi trecătoare şi pe rânduri de 
morminte. 

— Apoi eu, de-acuma, părinte Nicodim, oi fi călător. 

— De ce te grăbeşti, staroste Nechifor? 

— Mă grăbesc, ca să ajung acasă. Cine ştie ce-oi găsi în gospodărie! 
Căci eu de alaltăieri lipsesc. 

— Vra să zică, nu vii de la Vânători? 

— Nu. Eu vin, părinte Nicodime, de unde-a dus surdu roata şi mutu 
iapa. Mare poznă! 

— Da' ce se-ntâmplă? 

— S-a întâmplat, părinte, că mi-a venit vremea să mai scot o măsea. Şi 
tiganul nostru de la Vânători, care mi-a mai scos una acum cinci-şase ani, 
nu se mai află între cei vii. A pus fruntea la pământ şi s-a prăpădit, iar 
sufletul i s-a duce în raiul ţiganilor. Era vrednic meşter; avea cleşte potrivit 
şi mână uşoară. Când a venit vremea să mă doară asta de-acuma, atuncea 
am văzut eu câtu-s de singur; parc-aş fi rămas a doua oară fără tată și fără 


mamă. Ce fac eu? Fecioru-său Matahală are cleştele: dar de priceput nu se 
pricepe. Să te ferească Dumnezeu de durere de măsea, într-alt chip nu te-oi 
binecuvânta, părinte Nicodime. Ştii cum îi? Îţi vine să te zvârcoleşti, să te 
pui la pământ și să păleşti cu călcâiele în torțile cerului. Și alta nu este de 
făcut, ca să ţi se mai domolească durerea, decât ca să bei vinars. Dar după 
ce te dezbeţi, iar te-apucă. Ș-am mai găsit o babă în Lunca, peste apa 
Nemţișorului, care m-a învăţat să ţin capul, cu gura căscată, în abur de 
măselariţă, fiind învălit de jur-împrejur cu pocladă deasupra oalei. Am făcut 
şi asta; s-a părut c-ar fi căzut în oala cu fiertură de măselariță un vierme cât 
un vârf de ac; dar nici asta nu mi-a folosit nimica; ș-atuncea c-o mână 
purtam calul de dârlogi și cu una mă ţineam de falcă; umblam prin iarmaroc 
la târg şi întrebam de oameni. Ce să fac, unde să mă duc? Tocmai la Baia 
am găsit alt clește, care să fie în stăpânirea unui meșter. Bun meșter! Mi-a 
dezbătut-o, mi-a dat-o afară şi gata. Acu trăiesc altă viaţă și lumea mi se 
pare mai bună. Când te-a durea măseaua, numai acolo la Baia să te duci, la 
dascălul Precup Mor-tântei. E un slăbănog şi-un spân de nu dai două parale 
pe dânsul; să-l sufli și să-l prăvăli jos; dar iaca-i bun meşter de măsele. 

— Atuncea du-te cu sănătate, staroste, şi mă rog să-mi dai vestire de la 
Timiş. 

După ce-a plecat starostele Nechifor, s-a auzit bătând iar clopotul de 
vecernie. 

Părintele Nicodim şi-a adus aminte că-i într-o sâmbătă și s-a pregătit să 
se ducă la slujbă mare. Şi-a pus rantie nouă și camilafcă, şi-a împletit între 
degete metaniile și s-a dus pe gânduri, cătră zidurile sure ale cetăţuiei. A 
intrat pe sub tumul clopotniţii, fără să audă ţârâitul de sară al lostunilor, 
care-și învățau puii la zbor; a intrat la sfânta Înălţare și, cufundat în gânduri, 
s-a aşezat în laturea stângă aproape de analoghion și de cântăreţi, cu auzul 
oarecum închis, dar cu vederea deschisă spre acea întru totul vestită și 
lăudată icoană a Maicii Domnului, care a fost zugrăvită de Luca 
Evanghelistul. 

Iaca, august e în toi, se gândea cuvioşia sa, și de-acu vara-i călătoare — 
ca şi starostele Nechifor, care a venit, a stat o ţâră și s-a dus. 

Nu s-ar putea spune că monahii, care-și aleg ca rânduială a vieţii 
singurătatea, pot pune oprelişte desăvârșită simțţirii lor, legăturilor şi 
amintirilor. Unii aşa au făcut, pustiindu-se cu desăvârșire în Tevaida: aceia 
și-au agonisit fără scădere bucuria cea fără de amurg. Însă mulţi rămân 


slabi; şi când ajung până la ei veşti din lumea părăsită, li se moaie inima 
cătră voie-bună ori mâhnire. 

De când n-a văzut cuvioşia sa pe cei de la Timiș? 

De mult nu i-a văzut. Tocmai de la începutul lui martie, de la cârneleagă. 
Atuncea a fost poftit cu mare stăruință de muţa, ca să binecuvânteze ospăţul 
de lăsat de sec. A venit şi l-a luat Ionuț. De-atuncea n-a mai fost la Timiş și 
n-a mai văzut pe nimeni, fărădecât tot pe Ionuţ, la Sâmpetru. 

Are acest frate iubit al Jderilor un dar să-i stârnească pe toți din când în 
când. Așa atuncea, la Sânpetru, a venit cu repejune să se mărturisească, să 
ceară sfat şi sprijin; şi n-a fost chip să nu-l urmeze în toate rugăminţile lui. 
Mai cu samă, când se roagă, ştie cum să se uite cu ochii lui de coloarea 
castanei. Acuma spune mai bine ce are de spus, căci a ajuns bărbat în 
putere; dar cu ochii se uită cum se uita și altădată, când era cu fruntea 
numai până la cingătoarea fraților celor mari. 

A fost, se vede, trimes acuma într-o slujbă ascunsă. După zvonurile ce i- 
au venit de la Timiş prin starostele Căliman, bătrânii stau subt îngrijorare ca 
subt un nour; nu ştiu nimica; n-au auzit nimica: n-au primit nici o veste; 
Ionuţ n-a dat nici într-un chip semn. 

Dacă s-ar fi întâmplat ceva, Doamne fereşte, atuncea s-ar fi aflat. Căci 
nu-i veste rea care să nu străbată ca săgeata, și nu-i moarte care să poată 
rămânea ascunsă în întuneric. La timp, Ionuț va da de știre, şi atunci toate 
inimile se vor linişti. 

Bine ar fi, se gândeşte părintele Nicodim, să se ducă s-o vadă pe muţa. I- 
a vedea şi pe ceilalţi, și-i va potoli, împuternicindu-i cu duhul răbdării. 
Trebuie să îndemne și pe femei, atât pe cele bătrâne cât şi pe cele tinere, să 
se lese de năravul vedeniilor. 

Când a ieşit de la sfânta slujbă, avea luată şi hotărârea de a se duce pe 
câteva zile în lumea părinților şi fraţilor săi după trup. Deci s-a abătut şi pe 
la stareţul său sfinţitul Silvan egumenul, ca să ia binecuvântare. 

A doua zi dimineaţa a lăsat pe fratele Gherasim să se usuce şi să se 
întunece și mai tare în chilia de la Neamţu, iar cuvioșia sa a pornit iarăşi 
călare, ca să iasă în lume. Nu i se întâmpla asta întâia oară și ştia că are săi 
se mai întâmple şi altă dată. După cum spune sfântul apostol Pavel nu ştiu 
unde, — credința fiecăruia după puterea sa. Cuvioşia sa Nicodim s-ar fi 
pustiit întru totul lui tot la 'Tevaida, sub soarele eghiptean, dacă Dumnezeu 
i-ar fi alcătuit într-aşa chip firea, încât să nu poată trăi altfel decât în acea 
singurătate a singurătăților, în cuptorul lumii. Dar Domnul Dumnezeu a 


binevoit a pune în făptura părintelui Nicodim o tărie mai mică decât stânca 
de la muntele Sinai; a pus o tărie ca a munților noştri care se macină de 
puhoaie; și în cuvioşia sa urmează a suna șuietul pădurii şi zvonul apei de 
munte; și toate păcatele legate de slăbăciunea pământeanului cuvioșia sa 
încă nu le-a putut scutura; și Dumnezeu se milostiveşte totuşi asupra sa și-l 
va ierta, căci părintele Nicodim slujește cu inimă de samarinean și cu 
osârdie pentru credinţa cea adevărată. 

Când a ajuns cuvioșia sa la curtea comisului celui bătrân la Timiș, inima 
i s-a veselit îndată ce-a văzut pe gard cântând un cucoş porumbac și 
vestindu-i sosirea. Argatul care i-a deschis poarta a dat din cap că jupân 
Manole nu-i acasă. E sus, la grajdurile domnești. Da-i acasă comisoaia. 

Ieromonahul Nicodim a găsit în pridvor pe jupâneasa Ilisafta și, lângă 
jupâneasa Ilisafta, pe Candachia. Și, între jupâneasa Ilisafta şi jupâneasa 
Candachia, pe nana Chira, cămărășiţa. 

— Vă poftesc bună dimineaţa și bine v-am găsit! s-a închinat cuviincios 
monahul; şi îndată a descălecat, lepădând frâul. 

— Bine ai venit şi mare bucurie ne faci, cuvioşia ta... a vorbit jupâneasa 
Ilisafta, tresărind de la locul său, de lângă stâlpul știut, şi venindu-i întru 
întâmpinare. 

Tustrele femeile i-au sărutat pe rând cuvioșiei sale mâna. lar monahul s- 
a închinat cu osebire cătră maica sa, punându-și cu ochii închişi barba pe 
tâmpla ei sură. 

Pe măsuţa din pridvor, călugărul cunoscu dintr-o privire îndeletnicirea 
pe care o avuseseră cele trei femei înainte de sosirea lui. Nana Chira se 
grăbi să arunce asupra măsuţei o pânză subțire de borangic. Se afla acolo 
începută o lucrare pe care părintele Nicodim o lega cu amintiri din pruncia 
lui, când pe aceeași măsuţă veche degetele jupânesei Ilisafta frământau cu 
răbdare ceară, închipuind păpuşi cu ochi de semincioare de mac. Tot 
nelipsită de lângă ea era ş-atunci nana Chira. lar acele păpuşi cu ochişori de 
mac închipuiau pe jupân Manole, pribeag în locuri depărtate, cine știe unde 
în Ţara-de-Jos. Femeile vechi, cum e nana Chira, știu să rostească în 
asemenea împrejurări descântece şi chemări, trimeţând menire dulce ori 
amară asupra celui de departe — necredincios ori iubit. 

În ochii călugărului s-a înegurat o nemulțămire pentru acel eres străin de 
rânduiala credinţei adevărate. Acel eres stăruieşte tăinuit în lume, de la 
slujitorii capiștilor idoleşti. Totuşi în sufletul părintelui Nicodim a rămas 
sufletul acelui copil pe care l-a chemat cândva Nicoară. 


— Foarte sânt grăbit, zice cuvioşia sa, ca să aflu pe vel-comis. 

— Ai să-i dai vreo veste cuvioşia ta?... se miră jupâneasa Ilisafta. 

— Îmi face trebuinţă ca să vorbesc cu domnia sa unele și altele. 

— Atuncea îl găsești sus; se duce așa, ca să i se mai potolească harțagul. 
Iaca, a trecut atâta vreme și nu s-a aflat nimica de Ionuț. Dacă crezi cuvioșia 
ta că am linişte și somn şi-mi pot vedea de treabă, atuncea te afli în mare 
greșală, căci nu mă lasă comisul Manole. Stă asupra mea ca un nour: tot 
fulgeră și tună. 

— N-aș crede una ca asta, muţa... a şoptit cu glas blând monahul. 

— Ba să crezi, dragu mamei, şi du-te și-l sfătuiește şi adă-l aicea ca să 
spuie ce are de spus şi să audă şi de la mine, și de la alţii vorbe cum că 
feciorul nostru se află subt acoperământul Maicii Domnului, acolo unde se 
află. 

— Mă duc şi mă întorc cu el, se închină monahul, doritor să se depărteze 
cât mai grabnic de lucrarea tăinuită a femeilor. 

Cum a încălecat și a ieşit pe poartă părintele Nicodim, cele trei femei 
numaidecât s-au strâns iar cap lângă cap; nana Chira a dezvălit ușor măsuţa, 
înlăturând borangicul, și a văzut iar lumina soarelui de dimineaţă, în pridvor 
la Timiş, păpuşa lui Ionuț. Mititel şi nelămurit, ţeapăn de nesimţire și culcat 
pe-o coastă, acel Ionuț părea ochilor care-l priveau numai micșorat în 
depărtare şi-n timp. Era el însuși adus de față, pe măsuţa veche, ca s-audă 
zvonul păserilor şi descântecul babei Chira, cămărăşiţa. 

S-a făcut ca o tăcere în sufletele celor trei muieri de vârste felurite și 
lumina soarelui a părut a se împuţina. Cea mai ageră ca s-asculte vorbele ce 
aveau să se rostească era jupâneasa Candachia. Îi rămăseseră neclintite 
inelele cerceilor din urechiuși şi rumeneala din obraji îi pierise sub suliman. 

— Dragele nanei, dragele nanei... a suspinat Chira fără a mai ţine samă 
de trecătoarele deosebiri omeneşti. Căci toți stăm sub puterile cele 
necunoscute. Când n-om mai fi, au să rămâie zidirile lui Dumnezeu ca şi 
atuncea când nu eram. Dragele nanei, dragele nanei... cânta ea cu ochii 
închiși, apăsându-şi palmele asupra tâmplelor. S-ar fi arătat în vis că pe 
Ionuţ l-ar fi ademenit și cuprins dușmancele puterilor bărbătești. i-l deşartă 
de viață dacă noi n-om descânta și nu le-om alunga. 

Nana Chira îşi coborî palmele asupra păpușşii, ocrotind-o; scuipă în patru 
laturi, şoptind cu grăbire: 


Voi, ielelor, măiestrelor, 


Dușmanele oamenilor, 
Stăpânele vântului, 
Doamnele pământului, 

Care prin văzduh zburati, 

Pe iarbă lunecaţi 

Și pe valuri călcați 

Duceţi-vă în locuri depărtate, 
În baltăși pustietate. 


Unde popă nu toacă, 

Unde fată nu joacă; 

Duceți-vă în borta vântului, 
Păliţi-vă de coada pământului, 
Ieșiţi din trup, mână, picior, 
Pieriţi în pripor, 

Lăsați lui Onu sănătate, — 

Că sabie de foc vă bate! 


După ce a rostit în şopot aceste cuvinte, nana Chira a suflat iarăși asupra 
păpușii. Li s-a părut jupâneselor că închipuirea de ceară s-a mișcat. Ce-i 
când se mișcă? Când se mișcă e semn bun, precum se va vedea. 

— Maica Domnului să-l păzească și să-l miluiască... îngână jupâneasa 
Ilisafta. Şi, după rânduială, vei descânta până în trei ori în trei marţi. Căci 
după câte a căutat și a înţeles în gromovnicul lui dascălu Pamfil, Ionuț ar fi 
fost făcut într-o zi de marţi. 

Nana Chira se împotrivește. Ei nu-i place cartea aceea a dascălului 
Pamfil. De când ies cărţi scrise, se împrăştie în lume numai niște înşelări. 
Rânduiala bună e alta: că o femeie care știe de la altă femeie ori un om care 
ştie de la alt om să nu lese ce ştie — descântec ori vrajă — decât numai 
unei singure ființi pe lumea asta; dacă-ai spus la doi, gata, ţi s-a prihănit 
suflet, ți s-a prihănit putere. Deasemenea cine primeşte învățătura într- 
adaos, de-al doilea, nu-i folosește nimic. Cine știe descântec ori vrajă, ca și 
apa neîncepută, trebuie să se păstreze curat şi luminat, altfel din necurat nu 
poate ieşi nimica bun. Cine poate ști în ce zi va fi venit pe lume Ionuţ? Căci 
maica lui, sărmana, a păcătuit și l-a zămislit în flori; și când l-a dat lumii cu 
durere, n-a ştiut nimeni, fărădecât Cel care ştie şi vede toate. Acuma să vie 


dascălul Pamfil să scurme și să găsească asta în cartea lui, de mirare este. 
Unii s-ar mira numai, dar nana Chira chiar nu poate crede. 

— Nu păcătui, nană Chiră, îi zice cu blândeţă comisoaia, văd că iar îţi 
strâmbi gura și cârnești din nas, când vorbesc eu că s-ar fi aflat în 
gromovnicul dascălului ziua de marţi pentru naşterea lui Ionuț. Apoi nu știi 
tu, nană Chiră, cum îi rânduiala gromovnicului? Se arată acolo planetele și 
zodiile fiecărui om de pe lumea asta. Dacă ai cunoscut ziua nașterii și anul, 
găseşti zodia şi planeta după an și zi. lar dacă nu ştii ziua — și ştii anul și 
luna — alegi ziua după lună; luna întâia a anului, ziua întâia a săptămânii; 
luna a doua a anului, ziua a doua a săptămânii. Și este ş-un meșteșug când 
nu cunoşti nici luna nici ziua, însă cunoşti anul. 

— Mare bătaie de cap pentru un becisnic... a lăsat să-i cadă cu un fel de 
greață vorbele cămărășiţa, printre ştirbăturile dinţilor. 

— Lasă-l, nană Chiră, urma s-o îmbuneze comisoaia Ilisafta, spune, şi el 
după meșteșugul pe care l-a învăţat. 

— Ce să zic? se amestecă jupâneasa Candachia, cu vioiciune şi plăcere; 
eu am fost mulțămită de ce mi-a arătat dascălul Pamfil pentru Cristea. «Va 
fi mândru la chip și prea iubit.» Așa este, căci așa l-a făcut maica sa 
jupâneasa Ilisafta, în zi de joi 15 martie, anul de la Hristos 1437. 

Auzind asemenea vorbe, aşa de frumos și de cuviincios rostite de gura 
nurorii domniei sale, jupâneasa Ilisafta s-a bucurat şi şi-a adus aminte cum 
s-a întâmplat acea naştere așa de grea a prea iubitului său fiu Cristea. A oftat 
dând din cap: 

— Mă rog Maicii Domnului să facă uşor cumnată-ta, căci nevestele 
tinere din ziua de azi îs mai puţintele la trup şi mai slabe decât cele de 
demult! 

În vremea asta, părintele Nicodim ajungea în deal la grajdurile domneşti, 
găsind acolo cu totul altceva decât se aștepta. Slujitorii se purtau încolo și 
încoace. Jupân Manole Păr-Negru nu părea tulburat de nimica; avea un glas 
de bună-voie care se auzea de departe. Lucru ceva mai ciudat; se auzea și 
glasul lui Simion. Lângă comisul cel bătrân, Lazăr Pitărel, şătrarul; și lângă 
Simion — Niţă Negoiţă, omul lui Simion. 

Când umbla întunecat Simion, umbla întunecat și Niţă Negoiţă, omul 
său. Și când i se deschidea obrazul lui Simion, parcă bătea o rază de soare 
şi-n obrazul lui Niţă Negoiţă. 

Į se părea numai cumva, acuma, părintelui Nicodim, ori chiar auzea și 
glasul lui Niţă Negoiţă? 


Deasemenea, călugărul a văzut în cerdacul casei celei nouă a lui Simion 
pe jupâneasa Maruşca. Şi alăturea, pe jupâneasa Anca, soacra lui Simion. 

Toate aceste ființi stăteau ca într-o așteptare. Priveau spre drumul 
grajdurilor, pe urmă se uitau unii la alţii încuviinţându-și rostul ce au; după 
aceea iar se întumau spre grajduri. Bărbaţii, din ogradă, mai răsuceau 
capetele cătră jupânese arătându-și albușul ochilor; iar jupânesele își 
stecleau dinţii. 

Când s-a înțeles din cerdac că sosește oaspete de devale, jupâneasa 
Maruşca a dat glas: 

— Părintele Nicodim, iaca părintele Nicodim! 

S-au înturnat şi bărbaţii și comisul cel bătrân a ridicat braţele. 

Călugărul a descălecat şi s-a dus la bărbaţi; întâi a cuprins pe comisul cel 
bătrân, amestecându-și barba sa cu a lui; pe urmă l-a sărutat pe Simion; și 
după asta au venit să-i pupe mâna Pitărel și Negoiţă și alţi slujitori care se 
aflau în laturea stăpânilor. Numai după asta părintele Nicodim s-a grăbit 
cătră cerdac, păşind cât putea de larg cu ciubotele cu tureatcă naltă și 
pălălăindu-și giubeaua de șiac. Comanacul îi era puţintel pe-o sprânceană, 
de care vedere s-a bucurat mai cu samă jupâneasa Marușca, râzând cu 
dinţișorii ei albi, fără să spuie de ce râde. 

Un răstimp a urmat amestec de vorbe. S-a aflat că i-a venit aşa părintelui 
Nicodim o toană, să iasă la lume, ca să-și vadă părinţii şi neamurile. S-a 
oprit puţintel la Timiş devale. 

Jupâneasa Maruşca a întrebat cu grăbire: 

— Cum se află soacră-mea? 

— Slavă Domnului, bine; sta de vorbă în pridvor cu nora dumnisale 
Candachia. 

— Cum aşa? Eu socoteam că geme şi suspină. Socru-meu jupân Manole 
spunea c-a lăsat-o în pat, legată la cap cu ștergar ud. 

— Nu, cumnată dragă, a zâmbit părintele Nicodim, eu am găsit-o în 
bună stare. 

Jupânesele au sărutat mâna ieromonahului, după aceea s-au mirat iar de 
asemenea vorbe. 

— Boala dumnisale voi fi fost eu, s-a amestecat comisul Manole. Cum 
m-am urnit eu din casă, i-a trecut. 

Părintele Nicodim s-a întors înspre dreapta și înspre stânga: 

— Mă rog, pe cine așteptați domniile voastre de vă uitaţi hojma într- 
acolo? 


— Aşteptăm să sosească paicii şi comișeii lui Vodă, a răspuns Simion 
Jder. Au să fie aicea într-o clipeală, ca să facă alai lui Vizir. ÎL trimitem pe 
Vizir măriei sale la Vaslui. 

— Aha! S-a bucurat părintele Nicodim. Văd că am plăcere să gust acru 
şi sărat, ca unul care, dimineaţa și sara, m-am chinuit numai cu dulce. 

Bărbaţii s-au zâmbit a râde. Jupâneasa Maruşca a râs subţirel, arătându- 
şi toţi dinţişorii. Râdea prea mult jupâneasa Marușca. 

— I-i dor părintelui Nicodim să umble iar calare prin Ţara Leşască, a zis 
ea împungând spre cleric cu sprâncenele înălțate. 

Obrazul călugărului s-a limpezit de trecătoarea tulburare lumească. 
Jupâneasa Maruşca a primit de la maica sa mustrarea pieziş repezită a 
ochilor. 

— Lasă, maică, a șoptit ea, cumnatul Nicodim nu se supără pe mine. 

Călugărul s-a închinat cu toată înfăţişarea cuviincioasă a fiinţii lui, 
arătând prin aceasta, fără cuvinte, că nu poate fi vorba de supărare. 

S-au arătat pe drumul dintre grajduri doisprezece slujitori ai măriei sale, 
paici și comișei, cu arcane încolăcite la oblânc, în dreapta, și cu săbii ușoare 
la coapsa stânga. Toţi purtau straie la fel, de postav albastru și cuşme cu 
pană. 

Pe când se închinau cătră stăpânii de la Timiş, Lazăr Pitărel s-a dus la 
grajdul cel mare de aproape unde avea pregătit harmăsarul domnesc pentru 
asemenea ţeremonie. L-a adus fără șa, cu teltie de matasă neagră în spinare 
şi având la căpiţeală, între urechi, surguci de pene de coloarea teltiei. Era 
alb cu stea întunecată în frunte, pintenog la trei picioare. Piciorul din stânga 
de dinainte era curat. 

Pitărel îl ţinea strâns de sub zăbale, lăsând să fluture în adierea dimineţii, 
lângă pumnul său, un fuior de matasă nestricat de vopsea. Ca şi cum ştia la 
ce slujbă mare e chemat între toţi caii de pe lumea asta, harmăsarul 
domnesc venea încordat din grumaz, mestecându-și zăbalele și forăind. Juca 
pe picioarele subțirele, cu chişițe mlădioase, îşi flutura coada lungă și din 
când în când își închina surguciul. 

Cei doisprezece slujitori domneşti l-au împresurat și l-au purtat dând 
ocol pe dinaintea cerdacului casei, în vederea jupâneselor, apoi au ocolit pe 
călugăr și pe comiși. Cu multă umilinţă în sine, părintele Nicodim își simţea 
inima bătând, când vedea o frumuseţă ca aceea a lui Dumnezeu păşind pe 
dinaintea sa. 

— Eu i-am fost nânaș și doftor... se fudulea jupân Manole Păr-Negru. 


Cu aceeași rânduială slujitorii l-au mai purtat ocol de câteva ori, apoi au 
cotit spre grajduri. Pitărel a dus la locul său pe Vizir şi vasluienii au 
descălecat ca să prânzească întâi și apoi să se pregătească de drum. 

Boierii au intrat în cerdac. Se afla întinsă gustare pe masă. 

De la cele dintâi schimburi de vorbe între cei de faţă, părintele Nicodim 
a înţeles că nu se luase încă hotărâre cine anume să ducă la Domnie calul. 
Rânduiala firească ar fi fost să-l ducă Simion, ca unul ce se afla aşezat 
comis la Timiş. Însă jupâneasa Maruşca pomenea despre treaba asta 
încrețindu-și cu nemulțămire fruntea. Se înțelegea și la comisul Simion 
şovăire, căci ar fi să lese fără stăpân cu răspundere ceilalți harmăsari ai 
măriei sale şi herghelia. Dar nu de asta pregeta mai cu samă comisul 
Simion, căci nu s-ar fi căzut să înfrunte pe un bătrân comis de altădată care 
se găsea lângă sine; ci era ţinut pe loc de împotrivirea jupânesei Marușca. 
Așa avea dumneaei, de data asta, gust să-l ție lângă sine. Pe lângă 
împotrivirea femeii, comisul Simion avea ş-o grijă mare pentru starea în 
care se afla ea. Nu numai o dată comisoaia Ilisafta și nana Chira îl făcuseră 
să înțeleagă că, începând dintr-a șaptea lună, unei neveste poate să-i vie de 
năprasnă ceasul ușurării. 

Totuşi slujba Domniei ar sta înaintea oricărei griji; și Simion Jder ar fi 
gata să încalece, ca să călăuzească alaiul la curtea din Vaslui; n-ar fi să 
lipsească decât o săptămână; dar cum este cine să rămâie la grajdurile 
domnești în lipsa lui Ionuț și a sa, aşa este cine să se ducă la Vaslui cu Vizir. 
Comisul cel bătrân se și pregătise şi acuma se afla cu tărie așezat în 
hotărârea lui. De când îl ajutase la limpezirea îndoielilor, jupâneasa 
Maruşca îi era mai dragă bătrânului. 

Călugărul a socotit că trebuie să puie şi el cuvânt, ca să liniştească 
deplin pe Simion Jder. 

La sfârşitul prânzării s-a sculat deci și, binecuvântând pe cei iubiţi ai săi, 
a închinat cupa sa de vin astfel: 

— 'Tătuţă şi cinstite mare comis, mă închin domniei tale cu fiiască 
dragoste și mă rog lui Hristos Dumnezeu să te ție în putere încă ani mulţi pe 
pământ. Și, scump frate al meu Simioane, mă bucur că ai pe cale 
moştenitor, care să-ți lungească pomenirea în veac. Îţi doresc și domniei 
tale, jupâneasa Ancă, de la Maica Domnului uşurare de grijă cât stai lângă 
fiica domniei tale, și să deie Dumnezeu să întinereşti de bucurie văzând 
nepot. lar ție, cumnată Marușşca, nu-ţi pot face alt dar decât îndemnându-l 
pe Simion să rămâie lângă muierea sa, care nu mai are mult și răstoarnă car 


cu povară scumpă. lar la Domnie, cu harmăsarul şi cu alaiul, s-a duce tătuţa. 
Lângă tătuţa, sânt doritor să umblu și eu, ca să-i fiu domniei sale tovărășie. 
M-oi veseli şi de vederea măriei sale. Şi vă poftesc la toți sănătate. 

Cu toată rușinea ce se cuvenea s-o aibă, jupâneasa Maruşca s-a sculat și, 
fără să se cunoască deloc că-i greoaie, a venit la cumnatul său ieromonahul 
şi l-a sărutat pe amândoi obrajii. Pe urmă n-a uitat că trebuie să cuprindă de 
după grumaz şi pe soţul său. 

Comisul Simion s-a îmblânzit de istov, a băut până la fund cinstea, ş-a 
adus cupa cea mare care se chiamă harap; a umplut-o ș-a deşertat-o 
jumătate, dând cealaltă jumătate fratelui său monahul. 

— Acuma, cuscre şi ginere, a zis jupâneasa Anca, eu poftesc să vă iau 
mărturie pe domniile voastre. Am poruncit să se fiarbă la cuhnie băutura 
aceea turcească ce se chiamă cafea, și pe care au adus-o de la Cafa 
neguţători armeni soţului meu. Cuscră-mea Ilisafta zice că nici nu vrea s-o 
vadă, da' de cum s-o guste. Dumneaei zice că asta ar fi numai o linciureală 
străină şi nouă nu ne face trebuință. Cum au trăit părinţii noștri fără cafea, 
aşa om trăi şi noi. Zic eu: s-o vadă măcar mai întâi și mai întâi; nu-s decât 
niște grăunţe pe care le prăjeşti și le macini. Nu vrea să vadă. Dar măcar să 
guste! Nu vrea nici să guste. Drept să vă spun, dacă n-am fi cuscre şi dacă 
n-am trăi ca surorile, m-aș supara. Sânt aşa uneori moldovenii noştri 
nătângi: că li-i greață de strai de la alte neamuri, de mâncare străină, de 
băutură străină; dar alte litve vin la noi şi nu se mai satură. 

S-a adus cafeaua în nişte cănăţui tot de la Cafa, dăruite tot de neguţători 
armeni, și bărbaţii s-au învoit să facă cercare şi să guste. 

Cum au cercat din vârful buzelor, s-au uitat unii la alţii ş-au făcut: 
îhâm!... Nu le-a plăcut defel asemenea funingine fierbinte. 

Înainte de a-și pierde cumpătul jupâneasa Anca, tot ieromonahul a venit, 
cu duh de blândeţă și împăciuire: 

— Jupâneasa Ancă și cuscră, a zis cuvioşia sa, am gustat eu precum au 
gustat tătuța şi Simion, şi ce să-ţi spun? Mie mi-a plăcut şi le-a plăcut și 
domniilor lor. După ce ne-om deprinde, are să ne placă şi mai bine. lar după 
aceea, ține minte de la mine, n-are să mai poată trăi nimene în ţara asta fără 
asemenea băutură. Căci mai au moldovenii noștri alt nărav: când le-a plăcut 
ceva de la străin, apoi se dau în vânt să dobândească. Și când li s-a lipi de 
inimă străin, apoi îşi dau de pe ei străinului tot, până la cămașă. Acuma, 
după ce-am cunoscut ce-i aceea cafea, să ne clătim gura c-o leacă de 
băutură de-a noastră. 


Aşa i-au plăcut jupânesei Anca asemenea vorbe, încât s-a învăluit și 
domnia sa asupra monahului, dorind să-l sărute pe amândoi obrajii. 

A fost pe urmă un sfat mai la o parte, cu jupâneasa Marușca. 

Zice părintele Nicodim: 

— Spune-mi şi mie, jupâneasa Marușca, ce-i cu Ierusalimul? 

— Care Ierusalim? 

— Aşa am auzit c-ar fi fiind îndemnați oamenii de aice să purceadă la 
Ierusalim. După cât văd cu adevărat, nici la Vaslui nu li se îngăduie, dar 
încă la Ierusalim? Nu-i cu grijă lumea de aici pentru Ionuț? 

— Pentru Jder? Ba-i cu grijă; căci nu se știe nici încotro s-a dus, nici 
când se întoarce. 

— Cine-a spus că Ionuț se va fi dus la Ierusalim? 

— Nu ştiu, cumnate. Dar dumneata ştii unde s-a dus? 

— Nu pot şti. 

— Ei, atuncea poate fi şi la Ierusalim, după cum a visat maică-mea. 
Dacă visurile-s semne, a îngânat jupâneasa cea tânără căzută deodată pe 
gânduri, atuncea bine ar fi să se găsească cineva care să tălmăcească visul 
mamei. Mama a visat război; pârjoluri care ard şi ape crușite de sânge. Cine 
ştie unde s-or duce acei care acuma-s pe loc; iar acei care s-au dus, cine ştie 
unde se găsesc, în primejdii și pe drumuri depărtate! Dacă vă duceţi la 
Domnie, vedeţi şi întrebaţi. Mai ales socrul Manole știu că se duce pentru 
asta. Să ştii că şi din pricina asta m-am pus eu împotriva lui Simion. Căci 
socrul Manole nu mai are stare de pace, iar soacră-mea jupâneasa Ilisafta îl 
scoate din casă. Numaidecât, să se ducă şi să afle; numaidecât să se ducă și 
să afle. Și fie oare trimes la împăratul nemtesc? 

— Nu cred. 

— Ori la Riga Matiaș, la unguri? 

— Nici asta; de-atuncea s-ar fi întors. Ce-i până la Buda? Zvârli pân- 
acolo cu căciula. 

— Nu râde, cumnate Nicodime, s-a tânguit jupâneasa Maruşca. 

Plăcută muiere! Se gândea în sine mai târziu, după aceea, părintele 
Nicodim. Nu-i frumoasă; e numai ca o creangă de salcie şi cu părul de 
păpădie, dar are aşa un dar de te-apucă de inimă și râde frumos. Pe când 
într-adevăr mândră e jupâneasa Anca, mama ei. E naltă și-mplinită şi pare 
încă tânără. S-ar putea oare cândva s-ajungă acest mugur de muieruşcă să 
fie ca maică-sa? 


N-ar crede. Şi-a scuturat fruntea. Comisul cel mare Manole s-a uitat la el 
din dreapta şi i-a zâmbit numai, fără să-l întrebe de ce flutură din cap. Va fi 
având şi monahul gânduri cum au şi alți oameni cu griji. 

Călăreau cătră Domnie, în trap domol, pe șleahul Romanului. Cinci 
slujitori umblau înainte; după acei slujitori, domniile lor doi; pe urmă doi 
slujitori îl duceau între ei pe Vizir; şi la urmă închideau alaiul alți cinci 
slujitori. Porniseră la al șaselea ceas; popasul avea să le fie la Cetatea Nouă, 
la Fetion pârcălab. 

Ieromonahul Nicodim se afla mulțămit de ieșirea sa la lume. Petrecerea i 
se prelungea până la Vaslui, unde are a vedea tabăra măriei sale. 

Până ce-a ajunge acolo, îşi stăpânește nerăbdarea. Drumurile au și 
popasuri, dar au şi sfârşit. Până la Roman, au oprit lângă un deal, la șipote, 
subt umbră de plopi. La Cetatea Nouă au mas la odăi, punându-se în toate 
părţile străji întărite. -apoi de la Roman s-a sporit alaiul, c-un steag de 
răzăși de la pârcălăbie. Neaflându-se la Cetate în ziua aceea diacul, jupân 
Fetion pârcălab a poftit pe cuviosul Nicodim să scrie cuvioşia sa răvașul 
cătră preotul de la Avrămeni, o fugă bună de cal departe de Roman: 

«Molifta ta, preute Constandine de la Avrămeni, fericită sănătate și tot 
binele de folos îţi poftim de la Domnul Dumnezeu. Astăzi duminică, mi-au 
sosit răzășii de la Tupilați, şi de la Miroslăvești și de la Miţești, pentru 
purcesul la tabăra măriei sale; şi să vii molifta ta îndată, ca să 
binecuvintezi praporul. Deci scoală-te și vină; sminteală să nu faci, ca să 
nu fie pentru Vodă întârziere.» 

Dintr-asta au cunoscut călugărul şi comisul cel bătrân că acolo la Vaslui 
a pornit a fierbe piatra cea scumpă, şi s-au uitat unul la altul cu înțeles. Așa 
că Ionuț va fi fiind dus într-o solie de război. 

Cât a slujit părintele Constandin de la Avrămeni, în odăjdii, sfinţirea 
praporului, monahul a stat într-ajutor la cântare încălărat, scoțându-și din 
cap numai comanacul, iar răzășşii aveau şi ei cuşmele în mână, după 
cuviință, şi se închinau pentru sănătatea şi pentru izbânda măriei sale. A 
sosit în vremea cât a ţinut rugăciunea o căruţă cu doi boi; şi-n acea căruță 
era încărcată o bute. A tras mai deoparte. Și după ce s-a sfârșit slujba cătră 
Dumnezeu, domnia sa Fetion pârcălab a poftit pe cinstiţii oaspeţi şi pe 
răzăşii săi la închinarea paharului pentru luminăţia sa Ştefan-Vodă. Atuncea 
au chiuit răzăşii și şi-au fluturat cuşșmele. I-a plăcut asta părintelui Nicodim. 

Au ajuns la tabără la Vaslui luni înaintea amiezii; şi, fiind măria sa din 
vreme vestit, a ieşit împotriva alaiului coborând treptele de la cerdacul 


curții domnești și ducându-se până în mijlocul ogrăzii. Se aflau în cerdac 
oaspeţi străini, pe care nici Nicodim nici Manole Păr-Negru nu i-au 
cunoscut. Au înțeles din vorbele de la unii și de la alţii, că ar fi fiind între 
acei oaspeţi doi soli de la Cazimir-Crai al Lehiei, şi doi de la Matiaș-Crai 
din Ţara Ungurească, şi este ș-un popă italian de la venețieni și se așteaptă 
pe a doua zi alt popă de la papa de la Râm. 

Când a ajuns măria sa Ştefan-Vodă în mijlocul ogrăzii, având în cap 
gugiuman cu pană de cocor și în mâna stânga spada, alaiul de răzăși s-a 
desfăcut; au pășit înainte, cu Vizir, numai paicii și comișşeii domnești. 
Harmăsarul era hodinit şi hrănit și strălucea ca un omăt proaspăt, avându-și 
pe el podoabele de la Timiș. Măria sa a venit aproape şi l-a mângâiat pe 
frunte şi pe ochi. Vizir şi-a supus botul la subsuoara stângă a măriei sale. 

Când Vodă și-a întors ochii în juru-i, a văzut, descălecat la doi paşi 
aproape de măria sa, pe bătrânul Manole Păr-Negru. S-a dus la el, i-a dat 
mâna să i-o sărute și l-a bătut pe umăr, cum avea obicei față de slujitorii săi 
cei buni. L-a cunoscut numaidecât şi pe părintele Nicodim. Adunând sub 
dreapta sa pe comis și pe monah, luminăţia sa le-a făcut cunoscut că se 
bucură de vederea domniilor lor. Atât jupân Manole cât și monahul au simţit 
în fiinţa lor o dulceaţă de vechi curteni, când, după asemenea cuvinte, Vodă 
le-a arătat numai c-un semn ușor al mânii slobode ş-a ochilor, ce griji, 
sfaturi şi treburi îl aşteaptă cu atâţia oaspeţi și soli veniţi la curtea măriei 
sale. Căci nu sânt numai aceştia care se văd; sânt şi alţii care nu se văd. 

De jur-împrejurul ogrăzii de la curtea domnească erau înşiraţi panţiri cu 
suliți și săbii; și dincolo de oaspeţi, în cealaltă parte a cerdacului, se aflau 
boieri de credinţă ai măriei sale. Era o vedere cum nu i-i dat omului să aibă 
în multe zile ale vieţii. 

Măria sa a dat poruncă să fie dus Vizir în grajdul cel nou de piatră, cu 
poarta zăbrelită, unde aveau a-i purta de grijă paicii şi comişii care-l 
însoţiseră de la Timiș. 

Intru multe griji se află domniile cele slăvite! I-a fost destul comisului 
Manole să se uite lung la măria sa şi a înţeles că mâhnirile i-s mai 
îmbielșugate decât bucuriile, îmbulzit e măria sa de oaspeţi și sfaturi. N-are 
să aibă când găsi un ceas pentru un slujitor vechi și credincios; nici nu l-a 
putea pofti la masă; nici nu-i chip și modru să-i lepede vreo înştiinţare 
despre Ionut. 

Câteodată are comisoaia llisafta dreptate când întoarce câte-o 
împunsătură asupra luminăţiei sale, care şi-a crescut pofala ca un împărat și 


se întinde de nu-și mai găseşte loc, şi trebuie să împingă pe unii încolo, pe 
alții încoace, până ce-a răzbi la ameninţarea Ismailiteanului. Iaca, acuma 
Antihrist şi-a apropiat la Dunăre oștile sale. 

De la corbii cei străini care se văd în cerdacul domnesc, se poate 
cunoaşte că Ţara Moldovei intră sub greu cumpăt. 

Acuma asta-i alta; va binevoi Domnul Dumnezeu să-i fie întru ajutor 
măriei sale. După semnul care-i zugrăvit pe praporul cel mare domnesc de 
la scările curţii, sub care a stat o clipă Vodă înainte de a cobori în ogradă. Pe 
acel prapor e zugrăvit sfântul Gheorghe, cel care străpunge gâtlejul 
balaurului. 

Lăsând toate acestea deocamdată la o parte, ne gândim ce vorbe anume 
are să scoată asupra noastră jupâneasa Ilisafta, când va afla că ne întoarcem 
așa fără nici o ştire despre Jder cel mezin. Amărâte și aprige vorbe; ni-i 
lehamite de ele! 

Însă părintele Nicodim ne trage de mânică. 

— Ce este? 

— Tătuţă, a venit un om de la Dumnezeu și de la părintele arhimandrit, 
ca să ne scoată de aici și să ne ducă într-un loc mai prielnic. Văd că tare erai 
întristat; iar acuma te bucuri. 

Părintele eclesiarh Emilian i-a dus la stareţul său, lângă paraclis. 

Bună mâncare și bun pat de hodină. 

Mâncare într-o chilie tihnită, la o măsuţă, unde n-au stat decât trei 
creştini; din care numai doi s-au îndestulat, iar al treilea s-a mulțămit cu un 
păhărel de vin roş ş-o felioară de pită. Hodină în chilia cuviosului Emilian, 
lângă odăi. 

Prea cuvioșiei sale sfințitului arhimandrit nu-i place să iasă în adunări și 
nu se amestecă în vorbele solilor. Are măria sa alţi slujitori pentru asta. 
Părintele Amfilohie priveghează toate din singurătatea sa, află toate vorbele 
şi veştile, se cufundă în sine cerând de la Dumnezeu luminare a sufletului, 
ş-apoi supune cu ascuţime măriei sale ce crede el că e hotărâre dreaptă și 
bună. 

Nu ştiu ce s-ar putea scoate de la asemenea om ascuns. Cu toate acestea 
să îndrăznim a-l cerca pe departe și să-i dăm măcar a înțelege că mare 
dorință am avea să aflăm ce s-a făcut și unde-i un fecior al nostru cu numele 
Ionuţ Păr-Negru. Cum am putea noi s-aducem vorba mai pe departe? 

Bine ar fi făcut părintele Nicodim să înceapă cuvioșia sa într-un fel; dar 
părintele Nicodim tace. 


Sfinţitul Amfilohie și-a întors dintrodată ochii şi i-a aşezat asupra 
comisului Manole. 

De unde s-a luminat pe acea față palidă un zâmbet şters? 

— Bag de samă, comise Manole, că vrei să mă întrebi de-un fecior 
mezin ce-ai avut... 

Fiinţa comisului celui bătrân se înfioră ca de frig. 

— Am vrut să întreb, sfinţite părinte arhimandrit. 

— Ştiu c-ai vrut; și te-aş pofti să nu mă-ntrebi. 

— Ar fi vrut muţa lui, jupâneasa Ilisafta, să știe dacă-i purces la răsărit 
ori la miazăzi, ori la asfinţit. 

— Nu ţi-oi răspunde, comise. 

— Măcar să ştiu dacă-i viu ori dacă-i mort. 

— Nici la asta nu-i răspuns, cinstite comise. Domnia ta eşti bărbat și mă 
înţelegi. Iar femeii să-i spui aşa, că este un Dumnezeu care priveghează. 

Comisul a oftat cu mare stăpânire de sine. Ce să faci? De la un zgârcit 
va să te mulțămeşti şi c-o traistă spartă. Totuşi este în vorba asta o fărâmă 
de nădejde, nu numai pentru muierile slabe, ci şi pentru bărbaţi care se 
socot puternici. 


CAPITOLUL IX 


SE ÎNMULȚEȘTE NEAMUL COMISULUI 


Aceeași moară afumată și puţintel strâmbată din furci şi cosoroabe 
asupra iazului. Moara veche din siliştea târgului. Aicea fac popas călători 
din patru drumuri, pe lângă ţăranii şi răzăşii care aduc la măcinat. Aicea se 
aleg veştile și prorocirile. Și morarul cel bătrân moș Irimie nici n-ascultă; ba 
se dă după covată și oprește hadaragul şi teica atunci când întind mai lung 
gâturile unii din ascultători, ca s-audă mai bine pe cel ce grăieşte; ba 
sloboade hadaragul ca să toace în teică și dă ocol pe după oaspeţi, ca să se 
suie la coş, să vadă cum merge mălaiul la râșniță; ba, după ce-au tăcut 
vorbele, se duce şi abate apa de la lăptoc, oprind toată huruiala morii. Are 
acest morar meșteșugurile lui și s-a deprins a se uita pieziş la oameni. Se 
zice că mai bine cunoşti omul şi-ţi aduci aminte de obrazul lui, dacă-l 
pândești dintr-o parte. Și chiar vorbeşte din când în când acest morar, dar 
mai cu samă când socoate el că trebuie. Se spune că, atuncea când nu-i 
nimeni-nimeni în moara lui, şi nu fâșâie nici vântul prin stuful acoperișului 
şi numai jarul de la vatra veche se fărâmă și clipeşte, vine acolo pe furiș cel 
pe care niciodată nu-l pomenim fără să ne facem cruce, şi sfătuiește în șopot 
cu moș Irimie. Acel Demon ar fi un fecioraș al lui moș Irimie, pe care moș 
Irimie l-ar fi dobândit clocind la subsuoara stânga, vreme de nouă 
săptămâni, un ou părăsit. După ce l-a scos, în lumina jarului miezului 
nopţii, l-a stupit să nu-l deoache şi i-a dat drumul pe gârlă. L-a hrănit şi l-a 
crescut Tartorul şi din când în când i-l trimete morarului, ca să-i facă 
bucurie. Nimene nu-l vede, nimene nu-l aude, dar de știut se știe că este. 

S-a ştiut că este de la un iepure. 

Gonit dintr-o pârloagă de cătră doi copoi ai unor răzăși de la Spinoasa, 
acel iepure bătrân și înțelept a luat-o în lungul hatului răzășesc, care, la 
Spinoasa, cum se ştie, e de trei mii de stânjeni. Când a ajuns în siliștea 
târgului, iepuroiul a prins a face minciuni: a cârnit la vale; apoi a pornit-o în 
lungul iazului şi a ocolit moara. Din fugă, s-a întors asupra sa însuși făcând 
o săritură îndărăt şi s-a strecurat în şandrama printr-o spărtură. Mai făcuse 
altă dată așa un uncheş al său tot de la Spinoasa. În moară, lume ca 
totdeauna, și roata cu cupe scârțâia și râșnița umbla harnic. Și era un fum 
subțire ca o pâclă. S-a tupilat într-un cotlon ş-a stat liniştit; copoii răzășilor 


au trecut ţăhnind prin preajmă ș-au pierdut urma. Iepurele se tupilează mai 
tare în salteluța de colb, ometiță și cenușă, amestecate și adoarme. Cât au 
ținut vorbele oamenilor și vuietul morii, iepurilă s-a hodinit fără să aibă nici 
un bai; dar cum s-au potolit toate, a început a-și juca nările; iar când a stat 
dintr-odată moara și apele au fugit șuguind în bulboană, — a tresărit cu 
spaimă, s-a pălit de două ori cu capul în îngrăditură până ce-a găsit borta pe 
unde intrase, și s-a dus, ca dintr-o pușcă a nemților măriei sale. 

Aşa, când a stat în amurg moara din silişte, au răsărit din somn jupân 
Manole şi cuviosul Nicodim. Au fost în picioare și s-au uitat cu strășnicie în 
juru-le. Morarul a rânjit la ei de pe bolovanul pe care stătea, dincolo de fu- 
megarea tăciunilor. 

— Poftiți domniile voastre mai aproape, a zis el. De cai să n-aveţi grijă; 
îs după ușă; le-am dat orz precum mi-aţi poruncit. Pentru dumneavoastră 
am copt bine mămăliga, iar plătica e numai bine friptă. Ca să nu vă supăraţi 
după cum v-aţi mai supărat şi să nu mai spuneţi că umblu cu minciuni. Cerc 
eu așa din vorbă pe unii și pe alţii, să văd cum merge și cât de strâns le e 
nodul pungii; dar cu domniile voastre nu mă pun. Domniile voastre sânteți 
boieri mari din 'Ţara-de-Sus. 

— Fiecare e boier mare peste ale sale... a răspuns posomorât jupân 
Manole. 

Morarul încuviinţă cu umilinţă. 

— Aşa este; dar pe boierul cel adevărat eu îl cunosc, că scoate și 
plăteşte. Iar ceilalți umblă numai în pleașcă. Să nu-ţi fie cu supărare, cinstite 
jupâne Manole, eu pentru orzul cailor (frumoși cai!) și pentru celelalte, ţi-oi 
cere trei parale și o vorbă bună. 

— Plătesc cinstit, a răspuns cu semeţie vel-comisul Manole. 

Morarul a tras peştele c-un beţişor lângă fundul pe care aburea mămăliga 
tăiată în patru cu aţă. S-a mirat: 

— Ce ban pot găsi eu la feciorul domniei tale comisul Jder? De aceea l- 
am îndulcit dându-i dintr-al altora. 

— A trecut şi el pe-aici? 

— Trecut. 

— Spus-a încotro se duce? 

— Când a venit, cinstite jupâne Manole, s-a văzut că-l chiamă măria sa. 
Dar de dus, cum să spuie unde se duce? Asta-i slujba lui Vodă. De atâţia ani, 
de când sânt aici, am învăţat rânduiala. 


Manole bătrânul se posomorî iar. Morarul clătină din cap, privindu-l 
dintr-o parte și clipind dintr-o geană cătră Demonul său. 

— Ştii, cinstite jupâne Manole, că eu treaba asta, a Domniei, am prins a 
o învăţa de acuma cinci ani, când a început măria sa a-și întocmi tabăra asta 
de la Vaslui? Mă crezi ori nu mă crezi? 

— Te cred; de ce să nu te cred? 

— Şi vrei să-ţi spun cum au fost toate? 

— Vreau, de ce să nu? 

— Să nu te superi, cinstite jupâne Manole; parcă grăiești cu gura altuia. 
Ai o supărare; las-o! Când ţi-oi spune întâmplarea mea, ai să vezi că a 
dumnitale rămâne ca o nimica. Să blagoslovească asupra mea sfințitul 
ieromonah, ca să pot istorisi fără a mă tulbura. Când îmi aduc aminte de 
toate, începe a fierbe în mine veninul. Așa că să mă blagoslovești, cuvioase 
părinte. 

— Dumnezeu să te miluiască, a răspuns ieromonahul înălțând dreapta și 
făcând semnul sfânt. 

— Sărutăm dreapta, părinte. 

Cinstite jupâne Manole și cuvioase părinte, aflaţi că, acum treizeci şi 
şase de ani, eu mă aflam cu doi fraţi ai mei la Prut, în ţinutul Faldului, într-o 
moşie rămasă nouă după bătrânul nostru Mănăilă. Neamul nostru nu era de 
mult așezat acolo; trecuseră numai două rânduri de oameni şi noi eram al 
treilea rând. Tatăl meu Mănăilă încă îşi mai aducea aminte că venise cu 
uncheșii lui de sub munte, aducându-și acolo la Prut oile, asinii și slugile. 
Fiind aşezaţi noi acolo la Mănăileşti din porunca Domniei, ne bucuram, 
având lărgime și îrnbielșugare. Mai întâi nu vedeam tot păduri şi iar păduri. 
Și nu ne stricau ogrăzile puhoaie şi iar puhoaie. Unde puneam plugul, la un 
grăunte ieşea spor o mie. Despre mălaiul din acel loc se spune că n-are 
coajă. Schimbam câșlele ici-colo; aveau oile pășune cât lumea asta. Numai 
atâta spuneau alți răzăși trimeşi de Domnie mai de demult acolo, că toate 
cele bune îs și cu primejdie. La trei ani, secetă; și la treizeci și trei de ani, 
tătarii. Dar pentru o secetă aveam două rânduri de bielșuguri; iar dinspre 
tătari primejdia nu era ca altădată. Domnia își întinsese stăpânirea până 
dincolo de Nistru. Şi noi eram așezați acolo ca să ținem strajă. Cum eram 
aşezaţi noi la Prut, alții se așezau tot mai încolo spre pustie. 

Trăind noi în huzur şi fără grijă, iaca pălesc tătarii. Un ceambul la Hotin; 
un ceambul la Lăpușna. Cei care au pălit în Lăpuşna au străpuns până la noi 
la Mănăilești. Acuma știți domniile voastre cu câtă repegiune vin şi se duc 


acei lotri păgâni. Când s-a dat șfara în ţară și am cunoscut fumul de 
primejdie în fundul zării, pe dealul de la Orlat, — tătarii au și fost la câșle, 
spârcuind ca lupii. Nici n-am avut când fugi, nici n-am avut când le sta 
împotrivă. Câţi am fost noi neamul lui Mănăilă, pe toţi ne-au luat de grumaz 
şi ne-au dus la Crâm. Eu am fost căzut rob la un mârzac, Daud. Cum am 
ajuns acolo, într-un loc căruia îi zicea pe limba lor «Valea Grasă», nu 
făceam alta decât că îmi dădeau mie pe mână mânzărarii și bacii tătari zerul 
rămas de la caş; ş-apoi acel zer eu îl fierbeam făcând jintiță, și jintiţa o 
scurgeam în sedile, de scoteam urdă. 

În acel ținut al nohailor care se chiamă Crâm, nu s-a fost ştiut de urdă. 
Ce făceau cu zerul de sub caș acei păgâni, nu ştiu; îl lepădau la câni. 

Iar când a venit acel ceambul al lui Ghirai-Han asupra Mănăileştilor, s-a 
întâmplat să găsească Daud mârzac la stâna mea urdă dulce. A gustat și așa 
de tare i-a plăcut, încât, când m-a luat rob, m-a legat la un loc cu strecură- 
toarea de urdă; şi mi s-a poruncit să păzesc acea dulceaţă ca ochii din cap. 

După ce-ajungem cu ceambulul la saraiuri, Daud mârzac și-a adus 
aminte de robul cel cu urda și a chemat pe un credincios al său care mă avea 
în stăpânire şi i-a cerut săculeţul, ca să închine acea dulceaţă lui Ghirai- 
Han. 

Cum a gustat hanul din dulceaţa lui Daud mârzac numai s-a oțărât ş-a 
stupit într-o parte. 

Rămânând rușinat mârzacul de darul său, a venit la mine la căruță ş-a 
poruncit să mă scoată și să mă taie. Căci am făcut ceva de-am stricat urda; 
de unde era dulce, acuma e acră și înecăcioasă; ba-i și amară și n-o poţi 
pune în gură de otrăvită ce-i. 

— Bine, zic eu talmaciului, să mă taie dacă mârzacul vostru e prost și nu 
ştie că urda dulce nu ţine. Ca orice lucru bun, durează puţin și se zborșeşte. 
Pofteşte urdă dulce? Să mă ducă la o stână de-a voastră, să-mi puie în mână 
ce i-oi porunci, şi-i fac iar dulceaţa care i-a plăcut. 

— Faci aşa, tu ghiaur? a întrebat Daud mârzac, veselindu-se. 

— Fac şi mai bună; căci aicea, precât văd, iarba-i mai frumoasă decât la 
noi la Mănăileşti. 

— Atuncea dau la tine viaţa, ghiaur. 

— Spune-i aşa, mă-ntorc eu la tâlmaci, că viaţa mea e în mâna lui 
Dumnezeu, nu-i într-a lui; şi el să mă trimeată la stână, să-mi deie câte 
poruncesc, şi să nu mai clămpănească din gură. 


Am făcut urdă, dar n-am arătat mânzărarilor tătari cum se face. A gustat 
Daud mârzac; şi-a lins buzele. Repede încalică Și se duce într-o fugă, s-o 
închine lui Ghirai-Han. Gustă și Ghirai-Han și-și linge și el buzele. Cum se 
chiamă dulceaţa asta? întreabă Ghirai. 

— Nu ştiu, răspunde mârzacul; dar eu îi spun după numele robului. Și 
de-atuncea urdei îi zic tătarii din acel loc «mănăilă»... 

Aşa că m-au pus meşter la stâna aceea. Și din răstimp în răstimp 
primeam înştiinţare de la Daud mârzac, să fac o ocă ori două ocă de 
mănăilă. O ocă îi trebuie lui; una o închină plocon hanului. Așa se bucură 
de tare hanul de mănăilă dulce, încât îi face lui Daud mârzac toate voile. 

Atuncea, dacă am văzut eu cum umblă treaba la tătari, m-am semeţit ş- 
am trimes răspuns mârzacului meu că eu fac mănăilă dulce ș-oi face-o și 
mai bună, dacă-mi adaogă la tain un pahar de vin de care beau mârzacii şi 
hanul. Şi aşa l-am purtat eu cu vorbele pe mârzac până ce-a văzut el că un 
pahar de vin îmi da putere; iar eu beam treizeci şi nu mă puteam ţine pe 
picioare. 

— Tu ghiaur, zice Daud mârzac, tu să mă înveţi pe mine cum se face 
mănăilă dulce. Eu dacă mânânc mănăilă dulce în fiecare zi, nu mor; iar tu 
dacă bei în fiecare zi treizeci de pahare, te prăpădeşti și nu mai poţi face ce- 
mi place mie. 

— Da' nu mai mor, nici pe dracu! Și ce ştiu nu spun. 

— Dacă nu mori de vin, mori pentru că-ți vine vremea, tu ghiaur. 

— Bine, asta-i alta, dar de spus tot nu spun. 

— Ba ar fi bine să spui, Arimi ghiaur. 

Stau eu şi mă gândesc; stau și mă gândesc. 

De când fac urdă lui Daud, el a umblat ș-a cumpărat de pe la alți mârzaci 
şi tătari câți robi a găsit din neamul nostru Mănăilă și alții din acelaşi ţinut 
de la Fălciu. După ce i-a cumpărat, i-a dus nu știu unde mai departe, în niște 
locuri goale și neumblate, ș-am înțeles că i-a lăsat să moară, ori i-a dat 
căpcăunilor de-acolo să-i mănânce, ca să se prăpădească cei care cunosc 
meșteșugul. Să rămâie numai el, ca să fie în mare cinste la Ghirai-Han. Şi 
ca să ştie numai el, trebuie să-l învăţ eu. Iar după ce l-oi învăţa, mă omoară 
și pe mine. 

Zic: 

— Nu vreau să te-nvăţ. Daud mârzac. 

— Atuncea, dacă nu vrei să mă-nveţi, eu tai pe tine, Arimi ghiaur. 

— Fiinţa mea, zic, e sub sabia ta; dar de-nvăţat nu te-nvăţ. 


— Tu ghiaur, de moarte nu te temi? 

— Nu mă tem de moarte. 

— Atuncea eu pe tine te slobod din robie, Arimi ghiaur. 

— Să vedem, asta se poate; dar ce chezășie îmi poţi da, Daud mârzac? 

— Îţi dau chezășie jurământ; mă jur pe barba mea. Zic: 

— Nu-mi place asemenea jurământ, şi nici n-ai barbă, Daud mârzac. 
Asta-i barbă? Ca grâul de-secetă: ici un fir. Colo un fir. Să vezi tu, Daud 
mârzac, barba lui popa Nastasă de la noi; poţi să mături cu ea o arie. 

S-a ruşinat mârzacul. 

— Atuncea pe ce să mă jur? 

— Să te juri aşa, zic eu. Dacă nu te ţii de legământ, să deie Dumnezeu să 
n-ajungi luna cu mâna. 

— Tu ghiaur, ce fel de jurământ e asta? Nu înţeleg. 

— Asta-i jurământ mare, Daud mârzac, îi spun eu. E taină şi jurământ cu 
primejdie. 

— Bine, zice. Am să mă mai gândesc; am să jur cum spui. 

Am făcut lege pe nouă ani; cu nouă, cât mai stătusem în prinsoare, fac 
optsprezece. Când s-or încheia optsprezece ani, să mă sloboadă și eu să-l 
învăţ. 

Apoi aşa a fost. Mârzacul s-a ţinut de cuvânt; și, după ce mi-a dat el 
drumul, am mai rătăcit eu ani unsprezece, până ce-am ieșit la lume, la noi în 
Moldova. 

Mă duc în locul unde fusese satul nostru Mănăilești. Vai de sufletele 
părinţilor noştri! Nu mai era nimic, nu se mai cunoștea nimica. Toate 
risipite şi spulberate: sat, biserică și ţintirim. Nu-i fântână, nu-i şipot. Nu 
mai era nici o pomenire. 

Dau cu calul ocol locurilor. Văd departe, în fundul zării, sat nou. Mă duc 
acolo; era un sat întemeiat de puţină vreme: Cozmeşti. Întreb şi înţeleg că-i 
danie nouă de la Ștefan-Vodă, carele se află acuma stăpân țării. Am oftat ş- 
am lăcrămat; după aceea mă hotărăsc să mă duc să ridic plângere la măria 
sa. Atuncea s-a vestit că măria sa Ştefan-Vodă întemeiază tabără oştilor sale 
la Vaslui. 

Am venit aici la Vaslui, ş-am stat în genunchi la trecerea lui Vodă. 

Întreabă măria sa: 

— Ce i-i voia acelui sărman? 

Atuncea m-am dus la măria sa, m-am plecat şi i-am spus tot, ş-am cerut 
mărturii vechi a altor sate care or mai fi rămas împrejur de locul nostru ce s- 


a fost chemat Mănăileşti. 

— Nu mai ai nimica? Nu ţi-a rămas nimica? 

— Luminăţia ta Doamne, zic, n-am rămas decât cu sufletul. Și din mila 
lui Dumnezeu, cu un dar, de pot bea patruzeci de pahare de vin fără habar. 
lar după aceea nu mă culc. După ce le beau acele patruzeci de pahare, pot 
umbla printre ouă până la măria ta purtând o strachină cu zamă și nu vărs 
din strachină nici o picătură. 

— Lasă asta şi să vedem întâi mărturiile, poruncește Vodă. Și când a 
grăit măria sa aşa, eu n-am mai zâmbit și m-am înfricoșat. 

A poruncit măria sa cercetare şi înfăţişare a oamenilor de demult și a 
aflat că sânt adevărate toate câte am spus eu. Atuncea mi-a dat luminăţia sa 
alt pământ în locul celui vechi şi mi-a dăruit și moara asta din siliștea 
târgului. 

După povestirea lui, morarul s-a uitat cum avea obicei dintr-o lăture, ca 
să vadă ce are de spus boierul cel bătrân, ş-a făcut iar Demonului său cu 
ochiul. Boierul cel bătrân îl ascultase cu luare-aminte, dar nu spunea nimic. 

— Eu ştiu ce-ai vrea dumneata să cunoşti, jupâne Manole, a grăit el cu 
glas mai coborât; ci de comisul cel tânăr alta nu ţi-oi mai şti spune, decât că 
avea într-o desagă un cucoş negru, ca să-i vestească zorile. 

— Purcedea pe cale depărtată... a îngânat monahul. 

— Aşa m-am dus eu până la nohai și m-am întors, a adaos morarul. 
Dacă vrea Dumnezeu ne întoarcem și de pe celalalt tărâm. Acuma eu v-aş 
pofti să m-aşteptați până ce mă duc şi mă întorc numaidecât; am aproape de 
aici un coteţ de peşte. Văd că vă mai face trebuinţă. Spor de plată nu-i, 
rămâne tot trei parale şi vorba cea bună, pe care încă n-am auzit-o, să nu vă 
fie domniilor voastre cu supărare. 

Morarul și-a luat dintr-un cotlon ghionderul, ca să se ducă în baltă pe 
întuneric. Pentru treaba lui, avea destulă lumină de la stele şi mai ales de la 
drumul robilor, pe care-l cercetase din Crâm vreme de douăzeci și nouă de 
ani ş-o lună. S-a dus, mătăhăind. Într-o vreme l-au auzit vorbind singur, ori 
poate cu feciorașul său Demonul. 

Jupân Manole a oftat, după ce s-a văzut sub streșina morii numai cu 
monahul: 

— Doamne, multe minciuni mai poate spune un om! 

— Cinstite mare comise, a zâmbit cuviosul Nicodim, la acest morar 
minciuna umblă de mâna cu adevărul. 


— Poate fi şi asta, s-a înduplecat comisul Manole, dar poate fi şi alta; că 
m-a stârnit cu minciunile lui să mă duc să-mi văd pământurile și 
tamazlăcurile de la apa Jijiei. 

Monahul a răspuns: 

— Ca să ne găsim astâmpăr, om merge, tătuță, și până la apa Jijiei, și ți- 
oi fi tovarăș orişiunde. 

Astfel se vădea încă o dată știința bobilor, pe care-i cerceta la Timiş 
comisoaia pentru soţul său, şi care arătau drum cotit printre primejdii, drum 
cu întârziere. 

— Ah! Am ştiut, săraca de mine, că la altceva nu mă puteam aştepta de 
la comisul Manole! Se tânguia dumneaei cătră jupâneasa Candachia. Parc-a 
făcut altă dată altfel, ca să facă ş-acuma? Totdeauna e cu împotrivire asupra 
Ilisaftei. Că se repede numai până la Domnie; că în trei zile se duce, în trei 
se întoarce; să n-aibă jupâneasa Ilisafta grijă; aşa de grăbitu-i, încât nu mai 
are când coborî până devale ca să-i spuie Ilisaftei: - «mâhnită te lăs, să te 
găsesc bucuroasă». Se duce ș-o lasă; ş-are să se mai ducă lăsând-o; căci aşa- 
i tiran domnia sa de când îl știu. Dumnitale, dragă noră Candachie, pot a-ţi 
spune, căci îmi eşti ca un copil al meu prea iubit. Ne aflăm acuma în acest 
cerdac la Simion şi ne uităm cum umblă slujitorii; și vedem toate cum sânt 
la acele grajduri ale măriei sale. A trecut mai nainte comisul Simion, cu 
Lazăr Pitărel șătrar, ş-au stat în preajma grajdurilor ş-a poruncit Simion să i 
se scoată la vedere harmăsarii Domniei, cum a pus el rânduiala nouă. Iar 
slujitorii numaidecât au intrat la grajd ş-au scos harmăsarii. I-ai văzut şi 
dumneata. L-ai văzut și pe Catalan. L-am văzut şi eu; nu numai acuma; l- 
am văzut de mai multe ori. Draga mea Candachie, miră-te și-ți fă cruce, 
când ţi-oi spune că eu atâția ani de zile, cât a fost aicea stăpân Manole, nu l- 
am văzut pe acel vestit harmăsar cu numele Catalan. S-a făcut din pricina 
lui Catalan tulburare și s-au tăiat oamenii ca la război; unii au vrut să-l fure, 
alţii l-au apărat; s-au petrecut nişte întâmplări de care s-a auzit în toată 
lumea. Iaca, nici atunci n-a fost îngăduință pentru mine să văd pe Catalan. 
Așa fel a fost opreliştea lui jupân Manole, încât nici nu mai cutezam să aduc 
vorba despre asta. Acuma ai văzut și dumneata, Candachie dragă, că-i un 
harmăsar ca toți harmăsarii. 

— După cât ştiu eu, a zâmbit Candachia, cu toate opreliștile, jupâneasa 
[lisafta tot a văzut ce-a poftit. Deasemenea s-a învrednicit și Candachia, 
căci s-au aflat și alți bărbaţi mai filotimi împrejurul lui jupân Manole. 
Acuma, când nu-i opreliște, nici nu mai are haz să vezi un cal; și asupra lui 


Catalan nici nu mai este străşnicie, căci se află și alți harmăsari din sângele 
lui, și preţul lui s-a împuţinat în ochii comișilor. Nouă ne făcea trebuință să- 
] vedem atuncea; acuma nici nu ne uităm la el. 

— Într-adevăr, le arăţi toate cum sânt, dragă noră Candachie, şi văd că 
ştii toate câte am pătimit. lar de când e aici Simion, a înflorit locul; se văd 
chipuri, s-aud glasuri de femei; pe când atuncea era ca într-o mănăstire de 
călugări. Jupân Manole a fost cu inimă tare; pe când Simion s-a îmblânzit și 
s-a îndulcit de dragostea soţiei sale. Nu ştie cu ce să-i steie înainte jupânesei 
Maruşca. 

— Se întâmplă și s-a întâmplat și altora asta, dragă jupâneasă Ilisaftă. 

— Într-adevăr, Candachie dragă, s-a domolit comisoaia. 

— Căci sita nouă şade în cui, jupâneasă Ilisaftă şi dragă soacră. Mai este 
şi alta la mijloc: Că după cât ai umblat ş-ai stăruit dumneata, ba la vraci și 
femei cunoscătoare, ba la icoane făcătoare de minuni și sfinte moaște, 
cumnata Marușca aflându-se în stare binecuvântată, cu toții stăm împrejurul 
ei până ce i-a da Maica Domnului ușurare. 

— Așa-i, a suspinat comisoaia, în asemenea vreme ţi se închină toți ca 
unei doamne și împărătese. Se află unele care nu cunosc starea asta. 

— Căci nu le-a venit vremea, dragă jupâneasă Ilisaftă. Ţi s-au mărturisit; 
şi când a trebui, ţi-or cere ajutor. 

Jupâneasa Candachia a sărutat râzând mâna iubitei sale soacre. S-a 
grăbit s-o sărute ca să nu-i vie s-o muşte — după cât își da cu gândul 
comisoaia, care, fără să pară, cerceta cu multă agerime pe nora sa întru toată 
a ei frumuseţă. «Vai! Suspina dumneaei întru sine; frumuseţa se veştezeşte 
şi frumuseţa nu se taie pe talger...» 

— Ce-o fi făcând acuma jupâneasa Anca? Se îndreptă cu grăbire 
comisoaia cătră nora sa. A intrat la Marușca şi n-a mai ieşit. 

— l-a fi dând să beie o cănățuie de cafea... s-a bucurat subțire 
Candachia. 

— D-apoi că numai de asta-i bună cuscră-mea. Văd că şi nana Chira 
întârzie. Am uitat undelemnul sfinţit de vlădica Teoctist și am mânat-o să 
mi-l aducă. l-am spus unde să-l caute și nu l-a fi găsind, iar acuma 
răscoleşte prin toate părţile. Ba, slavă Domnului, o văd că vine. D-apoi 
bine. Nană Chiră, de ce-ai întârziat? 

— N-am întârziat, stăpână; m-am dus ş-am venit, alta n-am făcut. lar de 
căutat am căutat în racla cea de tisă și n-am găsit nimic. Și mai aveam eu 


strâns la mine o leacă dintr-acelaşi undelemn şi l-am adus. Încă nu s-aude că 
i-ar fi venit durerile de-al doilea.; 

— Nu te teme, căci ai să le-auzi numaidecât, nană Chiră. 

Cele trei femei au rămas ascultând. Nu răzbătea din lăuntrul casei nici 
un zgomot. Din umbra cămărilor de sus treceau cu grăbire ţigănci desculțe 
la odăile de jos, în ogradă. O clipă numai lucea soarele după-amiezii în 
salbele care li se zbăteau pe piept. Erau îmbrăcate cu pânzeturi răsăritene 
aprig colorate, după moda tătărască; cele mai tinerele fiice ale sălașului, ca 
şi cum ar fi dorit să se depărteze de robie, părăseau portul nestatornicilor 
nomazi şi îndrăzneau a trece cu catrință și cu năframă pe lângă moașa lor 
care purta încă șalvari. Acele slugi negre erau dar al măriei sale, închinat 
jupânesei Maruşca, de casă nouă. Jupâneasa Ilisafta le arătă numai cu ochii, 
înălțând puţintel fruntea și coborând pleoapele; iar Candachia înţelegea că 
acea zestre, cu care părea că se fudulește Marușca, nu era pe gustul soacrei. 
Totuşi plăcut este să ai roabe care să, te slujească, să te împresure și să-ţi 
steie în genunchi. Nu s-ar putea spune că ființa asta cu numele de Marușca, 
fata ruştei, a fost ocolită de noroc. Candachia deci a zâmbit, încuviințând 
părerea comisoaiei despre sălașul de robi de la curtea lui Simion. 

Și ograda se arăta liniștită. Simion dăduse poruncă părţii bărbătești a 
slujitorimii să se tragă la o umbră şi mai bine să doarmă decât să se poarte 
de colo-colo, ridicând, împingând, bocănind, răcnind şi chemându-se. Este 
vremea pentru așa treburi zgomotoase în altă zi, când va fi şi domnia sa mai 
liniştit. Acuma nu-și află astâmpăr. Într-un răstimp a venit de cătră grajduri 
până la portita ogrăzii; a văzut pe jupânesele din cerdac, și din tihna lor a 
înţeles că el însuşi mai are a îndura pedeapsă. De s-ar isprăvi năcazul până 
în sară, ori măcar până la miezul nopţii! S-a tras de la portiţă și s-a întors la 
grajduri, privind în neștire ori cătră munţi, ori cătră ceața de zăduf a 
câmpiei. Niţă Negoiţă a scos capul de după o fânărie. Îi dă poruncă lui Niţă 
Negoiţă cu glas repezit: 

— Să-mi duci și-n sara asta poclăzile în chilia mea cea veche; dorm tot 
la grajduri. 

Chilia lui de pe vremuri, când fusese holtei și comis al doilea, îi era și de 
data asta acoperământ la năcaz, cum îi mai fusese destul de des, când se 
înoura furtună între el şi jupâneasa Maruşca. 

— Am înţeles, jupâne comise, a răspuns Negoiţă, uitându-se într-o parte 
cu ochi întunecoși, ca să afle un dușman. 

Deodată s-a auzit în cămările de sus răcnet subțire, depărtat şi stâns. 


Jupânesele din cerdac au fost în picioare, învăluindu-și fustele cătră 
iatac. Comisul Simion n-a făcut decât un salt înapoi la portiţă. 

Nana Chira urma după stăpâne, pitindu-se şi căutând o trecere când prin 
dreapta când prin stânga, scobindu-se în același timp de jur-împrejur la 
brâu, ca să afle sticluţa cu undelemn sfinţit. 

— Dragele nanei dragi... dragele nanei dragi... ofta şi mormăia ea, 
negăsind nici un chip să răzbească înainte. 

Jupâneasa Maruşca sta întinsă pe spate în crivat, sub pânze albe. Era 
legată la cap cu grimea de matasă roșă, ca să nu se deoache. Maică-sa Anca 
se învârtea împrejurul ei căutând ceva. Nu știa ce caută şi întreba pe fiică- 
sa: 

— Ce-ţi face trebuinţă, draga mamei? 

— Am să mor! Am să mor! 'Ţipa Maruşca. Lăsaţi-mă în pace, n-am 
nevoie de nimica, duceţi-vă de aici. 

Un val o izbi în măruntaie, pricinuindu-i o zvârcolire de vierme. Ţipă 
iarăşi fără samă, cu obrazul chinuit de spasm. 

Simion își arătă capul zbârlit în deschizătura uşii. 

— Nu! Nu! Nu se poate! Au răcnit toate femeile câte erau înăuntru. 

S-au adunat umăr la umăr, au pus mânile, l-au întors în loc și l-au împins 
să se ducă. 

— Dar eu ce-am să fac? A întrebat el c-un început de mânie. Vreau s-o 
văd pe Maruşca. 

— Nu se poate! Las' că te chemăm noi. 

— Cât am să stau aşa? 

— N-ai grijă! Te chemăm noi când va veni ceasul. Asta i se părea cel 
mai ciudat lui jupân Simion: că muierile îi porunceau să n-aibă grijă, când 
fiece țipăt al Marușcăi răspundea în fiinţa lui. Zvârcolirea ei, pe care el o 
zărise o clipă, îl trudea pe dânsul. Își simţea trupul îmbrobonat de sudoare. 
S-a tras până în cerdac și s-a rezemat acolo cu fruntea de un stâlp. 

lar răcnetul! O spintecă răcnetul de moarte... 

Nu mai poate îngădui asemenea urgie. Se smuncește de la stâlp și se 
repede spre iatac. În clipa aceea tipetele Marușcăi au contenit. 

Femeile din lăuntru au săvârșit tot ce este de trebuinţă într-o împrejurare 
ca cea de faţă. Au schimbat oleul la candela de la icoana Născătoarei de 
Dumnezeu şi au pus feştilă proaspătă de iască; au înfățișat jupânesei 
Maruşca un păhărel de vinars amestecat cu undelemn sfinţit și au îndemnat- 
o să bea măcar cât ar bea o păsărică. I-au adus pe frunte ştergar ud, pe care 


Marușca îndată l-a zvârlit de la sine. Moașa sălașului de robi a îndrăznit să 
se strecoare până la ţâţâna uşii şi, când s-a deschis un canat, a căutat din 
ochi pe nana Chira şi i-a făcut semn, chemând-o. 

— Aţi trimes după popă? Întreabă în şopot moașa sălașului, vârându-și 
clonţul la Chira în ureche. 

— Încă n-am trimes, dar trimet numaidecât. Jupâneasa Ilisafta, care aude 
tot, îşi pocneşte palmele: 

— Cum de s-a uitat asta, cuscră dragă, eu n-oi înțelege! 

— Dar ce-s eu de vină, păcatele mele! răspunde jupâneasa Anca. Mai 
sânt şi alții în casa asta. 

— Mai sânt, mai ales bărbaţi care nu-și găsesc astâmpăr, se învoiește 
comisoaia Ilisafta, ieșind iar împotriva lui Simion. Să încalice careva pe 
loc! Porunceşte ea comisului; și să ducă răspuns părintelui Dragomir: să 
lepede în pământ tot şi să vie numaidecât aicea. 

— Ce se întâmplă? 

— Fă cum îţi spun eu și nu întreba. Nu se întâmplă nimica, şi ce se 
întâmplă e bine. 

Moașa sălașului urmează a da sfaturi nanei Chira. 

— Când or apuca-o durerile de-al treilea, s-o coborâţi din pat. 

— Da' de ce? se întoarce comisoaia 

— Căci aşa n-i dat nouă, suspină moașa de laie, așa ni-i dat după datina 
din veac, să naștem pruncul pe pământ. 

— Asta n-oi mai crede-o, se împotriveşte nu cu prea multă hotărâre 
jupâneasa Ilisafta. Eu am făcut patru feciori, slavă Maicii prea curate, ş-am 
stat în așternut după obiceiul jupâneselor moldovence. Doar dacă n-a fi chip 
altfel și s-or lungi prea mult durerile. Mai degrabă s-aduci tu, moașă, o 
lespede bună învălită în ştergar, să i-o punem sub şale. Ai trimes, Simioane, 
după popă? 

— Am trimes. 

— Acu ce-am mai uitat eu, uita-m-ar relele şi năcazurile. Pregătit-ai ce 
ţi-am spus ieri? 

— N-am pregătit, muţă. Parcă am numai atâta grijă? 

— Vai, cum se poate una ca asta? Numaidecât du-te şi pregătește. 

— Mă duc, muţă. 

— Du-te și să nu-i dai drumul până ce n-oi porunci eu. 

— Aşa am să fac, muţă. 


Simion s-a dus cu aceeași privire îngrijorată şi spăriată. Porunca muţei şi 
uitarea lui erau în legătură tot cu uşurarea Maruşcăi. Însă era ceva ce i se 
părea lui că n-ar fi cu priință unor asemenea răcnete chinuite. Asemenea 
răcnete mai degrabă să le potoleşti cu blândeţă, decât să le detuni. S-a dus 
totuși cu grabă spre a îndeplini porunca muţei. Şi dumneaei, după câte i-a 
mărturisit, numai cu asemenea mijloc s-a putut ușura, când a fost să-l nască 
pe Simion însuși cel de astăzi. Nu s-a întâmplat nimica rău și l-a născut cu 
bine. Însă oamenii erau mai tari în vremea aceea, se gândeşte cu îndoială 
comisul Simion. Maruşca lui e numai cât o gâgâlice. Of! Multe a avut să 
îndure de la gâgâlicea asta! De-ar vedea-o ușurată! 

Caută pe Lazăr Pitărel șătrar. Poruncește să-i vie Lazăr Pitărel şătrar. Se 
sfătuiește cu el cum să dreagă și cum să facă... 

Se află la grajdurile domnești de la Timiş (ştie el că se află) o pivă mică 
pentru vestirea ținutului, când vine Vodă în petrecere aicea. E ca o piuliță de 
aramă în care pisează gospodinele posmag. Are în fund o bortă, largă numai 
cât poate intra un vârf de sârmă. Acea piuliță stă înțepenită cu cerc pe un 
butucel de fag. Îi pui pulbere câtă poftești, astupi cu câlți şi baţi bine câlţii. 
Când vrei să pornească, vâri în bortă capătul de sârmă înroșită în foc. De 
departe, şi cu fereală îl vâri dintr-un şfichi de prăjină. 

Lazăr Pitărel șătrar ascultă cu supunere; după aceea se duce să caute 
pivuşca, ca să facă plăcerea comisului său. 

— Dar nu-i nici o plăcere, creștine al lui Dumnezeu, se întoarce supărat 
comisul Simion. Vai de zilele mele! Mie nu-mi trebuie nimica.; mie îmi 
trebuie numai linişte; mie îmi trebuie să-mi văd soția alinată. Nu-mi trebuie 
pivuşcă. 

— Atuncea de ce s-o mai caut? 

— S-o cauţi şi s-o încarci, căci aşa-i porunca maicei mele jupâneasa 
Ilisafta. Acuma dumneaei e mai mare aicea și dumneaei poruncește. N-o 
auzi? 

Lazăr Pitărel se duce clătinând din cap. Nici într-o zi întreagă, când e zi 
bună lăsată de Dumnezeu, nici într-o zi întreagă nu dă drumul comisul 
Simion la atâtea vorbe la câte a dat drumul într-o clipă. 

Dar ţigăncii aceleia ce-i mai face trebuinţă? Îi face trebuinţă o lespede 
lucie, bine potrivită aşa ca un fundișor, şi să nu fie mai uşoară decât trei ocă. 
Asta tot dumneaei jupâneasa Ilisafta o poruncește, ca s-o puie sub jupâneasa 
cea tânără, să aibă în ce se opinti. Să se ducă numaidecât cineva, să caute 
asemenea lespede. 


A răsărit ca din pământ, iarăşi, comisul Simion. Căci au zbucnit iar 
strigătele prelungi şi deznădăjduite ale jupânesei celei tinere. Mare 
pedeapsă de la Dumnezeu are tagma muierilor, se gândeşte Lazăr Pitărel. 

lar a contenit. Dar nu trece un sfert de ceas şi acele răcnete se înteţesc 
din nou. 

La un ceas ori două, la a nu știu câtea toană de sfredelituri de glas 
înfricoşat prin bagdadie, jupâneasa Anca năvăleşte în cerdac la parmaclâc. 

Unde-i comisul Simion? Să vie numaidecât comisul Simion. Îi 
porunceşte jupâneasa Ilisafta să se înfăţișeze fără întârziere. 

Dar comisul Simion nu era departe. Era acolo într-un colţ al cerdacului, 
în umbra amurgitului. Stătea acolo neclintit, neavând în urechi altceva decât 
acel sfredel care-l străpungea. Se uita fără să înțeleagă ce vede lângă porţile 
ogrăzii pe unde ieşi la grajduri. Lângă acea portiță, un foc mare. Și mai la o 
parte de foc un meșteșug ciudat pe care Lazăr Pitărel îl cercetează și pe o 
parte şi pe alta și se năcăjeşte asupra lui. 

Ce este? Cine-i poruncește să se înfățișeze numaidecât? Unde să se 
înfățişeze? 

— Vină după mine, îi zice cu blândeţă jupâneasa Anca. Te doreşte soția 
dumnitale. 

Inima comisului Simion se zbate cu înfricoşare. Poate se prăpădeşte 
Maruşca? 

— Ferească Dumnezeu, îl mustră jupâneasa Anca, nu bolborosi astfel de 
vorbe necugetate. 

Părintele Dragomir îşi murmură rugăciunile în tinda de la intrarea 
iatacului. Se pleacă din toată rotunzimea lui spre comis. La lumina făcliilor, 
îi strălucește aurul patrafirului. 

Comisul Simion șovăie. Se împiedică în prag; se cufundă într-un țipăt 
ascuţit ca-ntr-un şuvoi de munte şi se opreşte cu privirile ca de ghiață 
deasupra soţiei sale. Femeile din jur apără și acopăr vederii soţului trupul 
acela care se zvârcoleşte. Dar ochii iubitei sale îl aţintesc holbat, cât niște 
străchini. Cât niște străchini i se par acei ochi care s-au uitat la el altădată cu 
atâta dulceaţă. Apa lor tulbure fulgeră ca de-o nebunie. Jupâneasa cea tânără 
și-a repezit în sus braţele şi, cu ghiarele, a cuprins de chică pe soțul său. Îl 
trage și-l scutură. Îl lasă şi iar îl înșfacă. Apoi cade istovită în culcuş. 

— Acuma du-te! Acuma du-te! Îl împing femeile. Comisul Simion a 
ieşit în cerdac prăpădit cu firea după asemenea întâmplare neașteptată. Face 
semn lui Lazăr Pitărel. Îi face un semn așa lui Pitărel, că de-acum se poate 


cutremura pământul scufundând în genuni pe oamenii care mai trăiesc în 
lumea asta. 

A izbucnit pivușca, stupind foc prin înserarea afumată. Nu s-a 
cutremurat pământul, dar au zbârnâit geamurile de la iatacul bolnavei. Încă 
un țipăt — al tuturor femeilor de la iatac. 

Gata. S-a milostivit Maica Domnului. Să poftească iarăşi comisul 
Simion. Îi porunceşte jupâneasa Ilisafta, să se înfățișeze numaidecât. 

— Poftim, cinstite comise, şi-ţi vezi feciorul, se ploconeşte nana Chira; 
l-a primit bunică-sa cu palmele unse de undelemn binecuvântat. 

Simion șovăie iar și-și simte lacrimi în priviri când îl cuprinde de după 
grumaz o Marușcă istovită şi albă, cu ochi împăcaţi de blândeţă. 

Copilul a ieşit la lume ţipând cu mânie. 

— Are să fie bărbat vrednic ca şi bunicul său și are să-l cheme Manole! 
Porunceşte jupâneasa Ilisafta. 

A ieşit întâi braţul stâng și după aceea capul. 

— Are să fie stângaci... suspină subţirel Candachia. Vedeţi dacă are pata 
de jder. 

Are și pata de jder. Bunicii lui şi-au agonisit astfel nepot care să le ducă 
pomenirea într-un veac viitor. 

În vremea asta, comisul cel bătrân se afla la tamazlâcurile domniei sale 
de la apa Jijiei, împreună cu părintele Nicodim. Amândoi hodiniseră în 
bordeiul vatamanului bouarilor și viţelarilor, unul Jurgea Căpăţână, și 
stăteau într-o dimineaţă, privind întinderile cătră Prut. Se vedea înaintea lor, 
cât cuprindeau ochii, grind verde într-o parte; iar în altă parte, despărțită 
printr-un hindichi cotit, baltă și stufuri până într-un afund. Când veneau ape 
mari, primăvara, de se umfla și Prutul şi se umfla și Jijia, — apoi acele ape 
se făceau una până în buza hindichiului şi scăpau şi în păşuni. Erau înecate 
toate foltanele de stuf și nu se mai vedea atuncea decât verde de iarbă și 
sclipire tulbure de valuri. Se trăgeau puhoaiele când începeau a sosi toate 
păserile străine ale bălții. Unele treceau în cârduri fără număr, umplând 
cerul și înegrind zarea; altele făceau popas aici, cuibând. 

La acel ceas al dimineţii de august, când marele comis şi ieromonahul 
priveau balta, toate sălbătăciunile care aveau în acel cotlon de lume domnie 
se deșteptau deasupra stufurilor şi luciurilor, învățându-și puiganii la zbor. 
Se arătau vederii, fără frică, fel de fel de dihănii aripate — de la lebede, 
babiţi și gâște până la cele mai mici zburătoare și înotătoare. Mai cu samă 
treceau cu şuier de vânt rațe de multe soiuri. Deasemenea erau şi păseri fără 


nume, unele cu plisc lătăuş, altele cu moţ ca de omăt, altele cu pene 
trandafirii. Erau un fel de cocori ori un fel de stârci — comisul a stat și s-a 
mirat o vreme întrebând pe moş Jurgea Căpățână. 

Însă moş Căpăţână n-avea grija orătăniilor din baltă. Moş Jurgea avea 
treabă cu tamazlâcurile ce-i erau date pe samă. Le arăta pe fiecare unde se 
află la pășune şi unde li s-au întocmit ocoale și otacuri. Fiecare fecior cu 
câte patruzeci de boi ori șaizeci de viței. Pentru acele tamazlâcuri stătea 
acolo depărtat de lume câte un an, de-i creştea până în ochi şi până la brâu 
barba încâlcindu-se cu pletele. Cu sarica lui, cu căciula ascuţită și cu 
ghioaga ferecată cu ţinte de aramă, părea ieșit de pe alt tărâm, şi nu 
cunoștea nici pe Vodă, nici pe boierii suceveni; el nu ştia decât de-un 
stăpân, și acela era jupân Manole. 

Avea sub mâna sa feciori, pribegi din toată lumea asta, însă vrednici 
bărbaţi cu care ducea războiul său. Bătea război când cu apele, când cu 
fiarele, când cu iama. Fiecare fecior ținea lângă sine un câne. Jurgea 
Căpăţână ţinea doi câni. Simbria lui era parte din vânzarea mărfii. Tainul și- 
| agonisea singur cu cei nouă feciori pribegi, aducând mălai de peste Prut. 

— Cum îl aduceţi acel mălai? 

— Îl aducem şi noi cum putem, însă cu dreptate. Nu s-a aflat în partea 
asta de lume, stăpâne comise Manole, să suferim pe lotri, după cum știi de 
când ne-am alcătuit noi cu domnia ta. Ce să-ți spun, stăpâne comise 
Manole, grea e viaţa noastră aici în pustie la Jijia și la Prut. Mare 
îmbielșugare este în toate; avem nu departe stâni și prisăci; însă puţini 
oameni, şi aceia tot aşa de năcăjiţi ca și noi, şi singuri. Domniile voastre la 
munte trăiţi în case deasupra pământului; noi, aicea, trăim sub pământ. 

— Însă vă iese câştig de bani. 

— Ce folos, stăpâne comise Manole, că avem pentru trup, dacă n-avem 
pentru suflet! Aici nu-i nici biserică, nici crâşmă. Când şi când ne vine în 
popas câte-un ceteraș, care ne cântă ce se cântă în lume; dar pe urmă se 
duce ș-acela cum se duc orătăniile din baltă. Mai greu ni-i când vine viforul 
iernii şi stăm alăturea în perdele cu vitele. De lupi şi lotri, n-avem a ne 
teme; dacă au îndrăzneală lotrii să intre aici, apoi nu mai calcă iarbă. După 
a noastră pravilă, unde îl prindem pe hoţ cu furtişagul, acolo îi săpăm 
mormânt. Acuma, stăpâne comise Manole, ne-am fost rugat și anțărţ 
domniei tale, să pui cuvânt pe lângă măria sa ca să ne clădească aici între 
Jijia şi Prut, la un loc potrivit, biserică, și să ne vie preot. Om dura și noi 


case, om căuta muieri ş-om întemeia sat, ca să trăim ca oamenii din lumea 
cealaltă. 

Cât au călătorit înapoi spre Ţara-de-Sus, comisul se stârnea din când în 
când a vorbi cu părintele ieromonah Nicodim, despre rugămintea 
vatamanului de bouari și viţelari, moş Jurgea Căpăţână. Îi slobozise 
făgăduinţă şi era cu grijă dacă şi-o va putea îndeplini. 

— Să ştii, dragu tatei fecior și părinte Nicodime, suspina domnia sa vel- 
comisul, că jele mi-i de câte mi-a vorbit vatamanul nostru. Mi-a mai spus el 
şi altădată aceleași lucruri, dar acuma nu mai pot suferi. Toate-s trecătoare, 
părinte Nicodime, și ne petrecem și noi ca stolurile acelea pe care le-am 
văzut: iară înapoi nu ne mai întoarcem. Cată s-avem grijă, ca să ne rămâie 
pe lumea asta o pomenire. Ţi-oi mai spune alta: că degeaba m-a călcat ursul 
lui Zailic. Ce-a fost verde s-a uscat. 

Nicodim și-a scuturat pletele râzând: 

— Aşa binevoiește Domnul Dumnezeu, tătuță, să deie oamenilor din 
Ţara Moldovei o înştiinţare ca aceea pe care văd c-ai primit-o şi domnia ta. 
Fără asemenea înștiințări, nu s-ar mai clădi nici fântâni, nici biserici. 

Ajungând la Timiș, le-a ieșit înainte comisoaia cu veste mare şi pahar 
dulce. Iar comisul și-a uitat neliniştile. În acelaşi timp a băgat în samă, fără 
să spuie nimănui altuia decât feciorului său monahul, că jupâneasa Ilisafta 
n-a revărsat asupră-i potopul de mustrări la care se aștepta. A pomenit de 
Ionuţ Jder, fără a se crămălui peste samă, și i-a închinat pe toţi ai săi câţi se 
aflau sub soare milosârdiei lui Dumnezeu. 

— Aşa am căzut eu din preţ, Nicodime, când aţi venit voi pe lume; iar 
acuma, înaintea nepotului său, scade din preţ Ionuț al nostru cel prea iubit. 

Părintele Nicodim a trecut pe la lehuză ducându-i rodin binecuvântarea 
sa şi s-a întors la sfânta mănăstire, ca să găsească iar pe fratele Gherasim. 
Avea în el mâhniri ca totdeauna în asemenea împrejurare, dar mai cu samă 
era mâhnit că de la Jder al său cel cu ochii de castană nu i-a sosit nici o 
veste. 

Însă înainte de a intra la sfânta chinovie, Dumnezeu a binevoit să-i 
trimeată şi vestea asta. 

Părintele Nicodim a găsit la poarta din afară a mănăstirii, între fânaţurile 
înflorite a doua oară, un cuvios monah străin, care i s-a închinat cu 
smerenie. Era un om tânăr încă, slab și subţiratic. Purta un fuioraș de 
bărbuţă rară și doi ochi mari și nevinovaţi. Straiul îi era curat, de şi se vedea 


SA 


că fusese purtat fără încetare pe drumuri lungi. Părintele Nicodim s-a uitat 
la el şi l-a cunoscut după cuvântul Scripturii, că e un fericit sărac cu duhul. 

— Mă închin cu plecăciune, părinte, şi-ţi sărut dreapta, a cuvântat cu 
subțire glas acel monah străin. Rogu-mă să-mi spui care-i numele cuvioşiei 
tale, căci eu de cinci zile aștept aici, la sfântul Neamţu, pe părintele 
Nicodim. 

— Prin voia lui Dumnezeu, eu sânt acela, răspunse ieromonahul. 

— Dacă într-adevăr cuvioşia ta eşti acel pe care-l caut, atuncea te 
poftesc să-mi spui care-i porecla cuvioşiei tale. 

— Porecla mea e Păr-Negru, părinte; dar asta-i porecla mea din pruncie. 

— Ştiu; asemenea şi pe mine mă chiamă Ioanichie și porecla mea e 
Veveriţă. Mă închin cuvioşiei tale şi-ţi spun că fiind undeva într-un loc 
departe, în pământ creștinesc, m-am legat cătră un frate al meu, că, dacă fac 
dram în "Țara Moldovei precum am hotărât, apoi să mă abat numaidecât 
până la sfânta mănăstire Neamţu. Și dacă ajung la sfânta mănăstire Neamţu, 
să caut pe un cuvios ieromonah al nostru cu numele Nicodim. Și după ce l- 
oi găsi, să-i spun nişte vorbe pe care m-a învăţat a le rosti. Și după ce i le-oi 
spune, slobod sânt să mă duc unde mi-i voia. 

Părintele Nicodim a tresărit ș-a descălecat numaidecât. 

— Frate Ioanichie, a zis cuvioşia sa cu tulburare, poftesc să aud acele 
vorbe. Cine ţi le-a spus? 

— Un creştin. Alta nu mă-ntreba. 

— Cum era la înfăţişare? Şi în ce loc te-a învăţat acele vorbe? 

— Dacă nu ești Satana și eşti cu adevărat părintele Nicodim din neamul 
lui Păr-Negru, nu mă-ntreba nici asta. 

— Bine, şi-a plecat fruntea ieromonahul, nu mai întreb nimica şi aştept. 

Atunci părintele Ioanichie a zâmbit cu bunătate, s-a uitat cu ochii lui 
femeiești la părintele Nicodim şi a rostit cântat aceste vorbe: 


Ce mi-i una? 

La Crăciuna. 

Ce mi-i două? 

Când începe toamnă nouă, 
La Sâmedru îl văd iară 

Pe bădița meu Nicoară. 


După ce-a spus ce avea juruit, cuviosul Ioanichie a rupt un fir de iarbă 
înflorită, purtându-l între degetele lungi ale mânii sale stângi ca pe-o 
făclioară. S-a ridicat, s-a închinat, și s-a dus. 


CAPITOLUL X 


ÎNTÂMPLĂRI DE MIRARE ALE COMISULUI JDER PE 
DRUMURILE ÎMPĂRĂȚIEI 


De câte ori nu i se întâmpla nimic pe drumurile pe care pornise, Jder se 
gândea că n-are să aibă ce spune lui Vodă și părintelui arhimandrit şi-i părea 
rău într-o privinţă. 

La un popas, l-a întrebat pe Gheorghe Tătaru: 

— Tu ce spui, Botezatule? 

— Eu nu spun nimica, stăpâne. 

— Nu ţi se pare ţie că umblăm aşa ca într-o petrecere? Parale avem, 
slavă Domnului, de la părintele Amfilohie; hanuri la drumul mare găsim; 
arme la vedere nu purtăm ca să zădărâm pe alții; ne poruncește un slujbaş 
domnesc să ne oprim, ne oprim; ne poruncește să descălicăm, descălicăm; 
ne poruncește să ne arătăm îndreptările, arătăm îndreptările; se uită la noi şi 
vede că sântem aşa un fel de negustorași, cu straie nici prea bune, nici prea 
proaste; avem pe ce hodini, avem ce pune pe noi când plouă: «Bine, duceţi- 
vă! Da' în ce parte călătoriți voi?» — «Apoi noi călătorim încolo la 
Dunăre.» — «Aveţi vreo negustorie?» — «Da, avem o negustorie! După 
cum S-arată în îndreptarea pe care ţi-am înfăţișat-o, cinstite slujbaş 
domnesc, slobozi sântem să ne ducem unde-om vedea cu ochii.» - — «Bine, 
duceţi-vă.» 

Botezatu asculta în tăcere, mestecând pită și brânză. 

— Acu, tu ce zici? Urmează Jder, pe gânduri; tu zici aşa că atunci când 
slujbașul măriei sale a rostit acele vorbe: «Da' în care parte călătoriţi voi?» 
— eu trebuia numaidecât să-l întreb cu blândeță unde și când am păscut 
amândoi viţeii lui tatu-său. Da-i vorba că noi avem poruncă să mergem cu 
supunere, şi ne ducem cu supunere până unde ni-i rânduit. După cât se 
vede, oamenii nu-s răi şi ne lasă în plata lui Dumnezeu. Zici tu: dacă nu le 
facem noi nimica lor, nu ne fac nici ei nouă. Ai dreptate. 

Botezatu mormăie ceva neînțeles, încuviințând. Ionuț se scoală, se duce 
şi cercetează murgul, strângându-i chinga. Apoi se întoarce iar cătră 
Gheorghe Tătaru. 

— Dar dacă ne stârnesc ei pe noi? Dacă sar la noi pentru că le-au plăcut 
caii noştri? Ori bănuiesc că avem la noi parale, văzându-ne că umblăm ca 


niște negustori cinstiţi... Zici tu: dacă n-a sărit nimenea până acuma, n-aie 
să sară nici de-acuma înainte; ţara e liniștită; pe unii dintre vameșii de 
drumul mare i-am văzut spânzurați în furci, la pârcălăbia Bârladului. În 
domnia măriei sale Ștefan-Vodă numai oamenii detreabă huzuresc; iar celor 
răi nu le merg negustoriile. Ai iar dreptate, Botezatule. 

Tătarul mormăie din nou. 

— Acuma te întreb eu, Botezatule, ce are să fie când om trece Dunărea 
în împărăţia lui Sultan Mehmet. Ne-a merge ş-acolo tot aşa de bine? După 
cât mi-a dat învăţătură sfinţitul părinte Amfilohie, acolo e așezat în fiecare 
târg câte-un cadiu. Avem ceva cu cineva, nu sărim la bătaie cum au nărav 
moldovenii; ci ne ducem la cadiu și ne ploconim şi-i spunem: iaca așa, iaca 
așa... Cu umilință îi spunem asta, căci sântem ghiauri; şi-i punem două 
lumânări de seu pe covoraşul unde stă el cinchit 

De ce-i punem pe covor două lumânări de seu? I le punem ca să vadă 
mai bine dreptatea noastră, zici tu. Dar eu ţi-oi întoarce cuvânt că mai bună 
i s-a părea dreptatea noastră când i-a face bucătarul un scrob ori niște 
baclavale cu asemenea lumânări. Fiind deci dreptatea de partea noastră, acel 
cadiu zice: Aferim! Și ne lasă să ne ducem. Ai să spui tu, Botezatule, că și 
potrivnicii noștri îi duc două lumânări de seu. Am să-ți răspund că întocmai 
așa este: și cadiul le dă drumul și acelora să se ducă. Asta-i dreptatea în 
împărăţia turcească; şi nu îndrăznesc potrivnicii noștri să se mai întoarcă la 
cadiu; căci dacă se întorc, nu-i bine. Dar zici tu iar, Botezatule: dacă 
pricinaşul tău e ismailitean? Cum faci? Drept să-ţi spun, la asta nu ţi-oi 
putea răspunde, ş-am să mă mai gândesc. Botezatu a isprăvit de mestecat şi 
ridică fruntea. 

— Dacă pricinaşul nostru e turc, îngână el, atuncea noi ne uităm întâi și 
întâi împrejur să vedem dacă nu sânt alți turci pe aproape ş-apoi ne-om 
pricepe noi ce să-i facem. 

— Am ştiut totdeauna, încuviinţă Jder în sine, că acest slujitor al meu e 
bărbat înţelept. 

Dacă nu i se întâmplă azi nimic și nu i se întâmplă nici mâni, nici într-o 
săptămână, se chiamă că asta e o slujbă mai bună decât celelalte slujbe pe 
care le-a avut. Cu asemenea slujbă se află ca subt o aripă a sfinţitului 
părinte Amfilohie — având în mintea sa şi toate poveţele arhimandritului. 
Însă măria sa Ștefan e măria sa cel care poartă războaiele, iar el, Jder, e 
slujitor cu sabia al măriei sale. 

— Ei, ce să facem? Zice el, oftând, tătarului; ne-om nevoi și fără sabie. 


— Ba-i bună slujba, grăiește Botezatu, mie alta nu-mi face trebuinţă. 

— Spun eu bine, Gheorghe, că tu ești bărbat înţelept. 

— Da. Şi mie alta nu-mi face trebuinţă; de hodinit mă hodinesc, de 
mâncat mânânc de poţi bate doba pe pântecele meu; așa mi-am făcut 
socoteală că, dacă ne şi ducem acolo la mănăstirile acelea de la capătul 
pământului ca să ne călugărim, apoi nu mai am ce face cu cuțitul meu pe 
care-l port ascuns în tureatca ciubotei. Când om ajunge la Dunăre, îl zvârl în 
Dunăre. 

— Ascultă, Gheorghe: nici prea multă înţelepciune nu-i bună. 

Tătarul a rânjit: 

— Ai dreptate, comise Ionut. 

— N-aş vrea, a urmat comisul Ionuț, să ajung iar ca atuncea când eram 
un ţânc şi mă aflam la casa starostelui Căliman, de-mi mâncau gâștele pita 
din sân. 

După ce au sfătuit astfel în popas la fântână, stăpânul și sluga au 
încălecat ş-au mai umblat o bucată de drum pe șleahul Galaţilor. Văzând 
soarele scăpătat de la chindie în șesul Siretului, în abur de aur, Jder a 
cercetat împrejurimile, şi zarea munţilor, şi depărtările mării, cunoscând că 
stihiile vor sta deocamdată în bună cumpănă. Tot după rânduiala părintelui 
Amfilohie socotea că, pentru slujbe ca a lui, e mai bun popasul în 
singurătate decât la hanuri. Au ocolit cătră luncile râului, căutând iarbă 
neîncepută pentru cai. 

După ce au trecut niște scruntare și au cercetat o margine de luncă, au 
găsit mal înalt al Siretului. Au urmat malul până la o cotitură, subt o perdea 
de plopi bătrâni. După acea perdea de plopi bătrâni, se deschidea o poieniţă. 
Au lăsat lărgimea și au trecut după plopi, în poieniţă. 

Au priponit caii în iarbă, după ce au scos de pe ei poverile, tarniţile și 
poclăzile. Au aşezat o tarniță ici, alta dincolo; și între ele au alcătuit vatră; 
au purtat acolo un bolovan și vreascurile pentru foc. larbă uscată se găsește; 
scăpărători sânt, precum ş-un fir subțire de iască, într-o clipă tătarul a zbătut 
amnarul în cremene, a potrivit iasca aprinsă în ghemul de iarbă uscată şi a 
suflat în el, dând flacără. Caii s-au oprit din păscut ş-au întors capetele, să 
vadă și ei minunea focului. 'Tătarul a ridicat fruntea, cercetându-i cu luare- 
aminte. N-au întors capetele ca să vadă focul, ci pentru că aud, ori simt 
ceva. A potrivit flacăra în găteje sub bolovani, lăsând vatra în grija 
stăpânului său; iar el s-a dus să dea ocol împrejurimilor. N-a lipsit decât un 


pătrar de ceas şi s-a întors c-o frunză mare de potbal făcută coştei. În acel 
coştei, a înfățișat comisului său mure. 

Cum sta întins în culcuș, Jder s-a săltat într-un cot. 

— Este ceva? 

— Nu-i nimica. Poate au simţit alți cai, de cealaltă parte a apei. les 
fecioraşii în prunduri cu caii la păscut; acuma nopţile-s cu lună. 

Au crescut focul și s-au așezat pe spate, privind cerul care se umbrea în 
coloarea florilor de toporaș. 

Când s-a întunecat bine, au prins a-i supăra ţânţarii. Atuncea și-au 
schimbat locul sub fum. Adierea venea dinspre miazăzi, de la Dunăre. Abia 
se simţea; iar fumul îi învăluia lin, apoi se încârjoia într-un vârtej uşor 
deasupra poieniţii. Când s-a arătat luna, aproape întreagă, în răsărit, 
amândoi au cunoscut-o că avea un ţărcălan de abur. 

— Porneşte vânt, a prevestit Botezatu. Cătră ziuă acei nouri ce se văd 
sub zarea amiezii poate să vie până aici şi s-aducă ploaie. 

Comisul Jder a încuviinţat, după care şi-a plecat tâmpla pe braţ și a intrat 
în cea dintâi somnie. Mai simţea încă pe slugă foindu-se; auzea caii 
ronțăind iarbă; zărea printre gene când și când, în înălțimea lui Dumnezeu, 
stele pe care le cunoştea. A deschis un ochi ca să cunoasă mai bine şiragul 
Balaurului. Când a închis pleoapa, l-a furat somnul și l-a dus ca pe o apă 
neagră. Acea apă neagră, întinsă cât poate cuprinde privirea, nu-i decât 
Dunărea și dincolo de Dunăre, pe celalalt mal, stau harapi şi turci, cu ochii 
stecliți și cu dinţii rânjiți. 

Pe apa Dunării s-a ridicat deodată o luncă, închinându-se spre el. 

A deschis ochii și vede perdeaua de plopi din preajmă înclinată lin de 
vântul nopţii. De pe zarea prundurilor, luna albă s-a ridicat deasupra 
horbotei de frunzișuri în cealaltă parte a poieniţii. Caii stau neclintiţi în 
umbră; ascultă şi ei zvonurile liniştii. Gheorghe Botezatu doarme rezemat 
cu spatele în tarniță și cu capul înclinat într-o parte. I-a venit somnul pe 
neaşteptate şi l-a cuprins cu viclenie. Vântul susură în plopi și frunzele lor 
se zbat fără nici o clipă de hodină, lucind în două ape. Numai o dată 
comisul Jder a auzit: slom! S-a zbătut o mreană, de la adânc, spre lună. 

Însă pe adierea nopţii vine înştiinţare c-a mai pătruns cineva în acele 
singurătăți unde a făcut el popas. Focul lui abia fumegă. Dar dincolo de 
pânza de plopi, în poiana cea mare, scânteie un jar. La acel jar veghează 
cineva. Ridicându-se într-un cot, Jder caută să-și deie samă ce este. 
Veghează un om la acel jar; însă nu-i un om ci un copilandru somnoros. Alţi 


copilandri trebuie să fie mai departe în prund, unde s-aud din când în când 
sunând piedicile de fier ale cailor. Ceilalţi copilandri de departe s-apropie 
vorbind prin întuneric şi s-aşează şi ei la vatra de jar. Sânt trei; şi, cu cel 
care priveghea, patru. S-a trezit ș-acesta, și bate c-un băț în foc, stârnind 
roiuri de scântei. 

Acei copilandri spun o vreme ceva despre o nuntă de la ei din sat. Pe 
urmă tac un răstimp. Când încep iarăşi, rămâne statornic grăind glasul cel 
mai subțirel, al celui mezin dintre dânșii. 

Vorbesc și ei de ale lor, se gândește Jder și-și aduce aminte de demult, de 
când umbla şi el în prundul Ozanei, cu caii, noaptea, împreună cu feciorii 
lui Căliman starostele, îl luau sub puterea lor Samoilă şi Onofrei, ș-apoi tot 
aşa stăteau la foc şi spuneau povești. 

Ce minuni şi basme vor fi spunând aceştia patru? Și ce-o fi scornit 
mezinul, de-l lasă ceilalți şi-l ascultă cu luare-aminte? 

Jese din culcuș și se trage ca şarpele spre marginea pâlcului de plopi. 
Copilandrul cel cu glas subţire povestește ceva despre curtea măriei sale 
Ștefan-Vodă și despre tabăra de la Vaslui. Comisul îşi ciuleşte urechea; 
simţeşte la inimă o căldură lină. 

— Mai zice tătuţa, spune acel glas subțire de copilandru, mai zice tătuţa 
că s-ar fi aflând la Domnie unul Jder, carele-i mare viteaz al măriei sale... 

— Nici asta nu pot s-o spun lui Vodă, zâmbeşte comisul trăgându-se la 
locul său și lăsându-și iar fruntea pe tarniţă. 

După ce a contenit glasul de la vatra copilandrilor, s-a auzit lătrând 
departe, înspre caii din prund, un câne. Copiii s-au frământat în preajma 
jarului; apoi alt glas decât cel care povestise s-a înălţat în liniștea luncii, 
chemând cinele. 

— Nea, Tărcuş, nea! Vină aicea, 'Tărcuș! 

Cânele însă nu tăcea; lătra fără astâmpăr. Şi a strigat din depărtare, prin 
noaptea luminată, feciorașul care era de rând cu paza în preajma cailor 
împiedicaţi. Acolo se afla și cânele. Copilandrii s-au sculat şi s-au dus. 
Comisul Jder a adormit iar şi-i bătea lumina lunii în pleoapele închise. 

După ce au ocolit târgul Galaţilor, au apucat-o în lungul Dunării spre 
vadul de la Obluciţa. 

Partea asta de drum comisul Jder a petrecut-o în tăcere și posomorât, 
bântuit de felurite aduceri-aminte. Căci se află acolo, undeva, între bălțile 
Dunării, un ostrov părăsit pe care nu l-ar mai putea nimeri. Poate l-au 
mistuit pojarurile, ori l-au potmolit viiturile primăverilor. Poate că acuma 


cuibează acolo gâștele sălbatice şi pelicanii. Ori poate mai degrabă să fi 
venit un vârtej să-l rupă din rădăcinile lui, fărmându-l, cufundându-l și 
ducându-l spre Marea. În acel ostrov care nu mai este i s-a întâmplat lui cea 
dintâi nebunie a vieţii, după cea dintâi dragoste. Îi pare mult de-atunci şi se 
ruşinează întrucâtva de sine de acea întâmplare, întru care era să se 
prăpădească. Nu s-a prăpădit, căci e un «soi rău», după cum l-a judecat 
odată muţa. Dar ar fi putut să se prăpădească, împreună cu cei iubiţi ai săi. 
Astfel de om a fost el odată; şi-a pus capul pentru o dragoste de trei zile. 
Putea fi acuma pierit şi uitat, și acei copilandri din prundurile Siretului ar fi 
vorbit, într-o noapte, despre un om mai vrednic de pe lumea asta. 

Însă nu s-a prăpădit, căci a fost lângă el şi acest slujitor. Pe cât era 
stăpânul de buiac, pe atâta era slujitorul de cuminte. 

— Îţi mai aduci aminte, Botezatule? 

— De ce să-mi aduc aminte? se miră Gheorghe Tătarul. 

Nu-și mai aduce aminte; el se socoate umblând pe niște drumuri nouă în 
altă parte de pământ. 

Privindu-l cu luare-aminte, Ionuț Jder bagă de samă că tătarul n-a uitat 
nimica. Tace şi se uită cu ochii lui liniștiți la lumea asta schimbătoare. 

Comisul Jder ar pofti să spună o vorbă bună slugii sale; dar mai bine își 
înghite vorba bună şi tace. 

Botezatu crede că a venit vremea să scoată din sinea sa o părere, ca să 
tulbure amintirile urâte şi să le alunge. 

— Comise, înainte de a ajunge noi la Obluciţa, ploaia e asupra noastră. 

Într-adevăr vin nouri despletiţi din susul Dunării şi se frământă luncile 
de sălcii, parc-ar vrea să se smulgă din rădăcini şi să se mute de-acolo. Trec 
stoluri de rațe când în sforul apei, când pieziş spre japșe mai adăpostite. 

Înainte de a fi ploaia asupra lor, au oprit; şi sluga a tras de lângă tarniţi 
dulamele de sumani. S-au îmbrăcat, au aplecat peste cușme până în ochi 
glugile. Au pornit iar în galop, ca să ajungă undeva la niște perdele de oieri, 
ori la niște saraiuri de gospodari. Însă n-au găsit nici perdele de oieri, nici 
saraiuri de gospodari. Grindul Dunării era pustiu în acel an, în preajma 
vadului Obluciţei. 

Îi vorbise lui Jder despre asta părintele arhimandrit Amfilohie. Căci 
Obluciţa se chiamă în cealaltă parte a Dunării Isaccea; şi la Isaccea acuma-i 
pământ al lui Mehmet-Sultan. Încă din primăvară au prins a trece în sus 
ceamuri turcești, cu poveri pentru cetățile Dunării. Duc ba orz și grâu, ba 
seu şi pastramă, ba vite pe picioare, ba arme. Oierii şi gospodarii de pe 


malul moldovenesc au înțeles asemenea semne, cu care sânt ei deprinși de 
lungă vreme şi s-au tras de la Dunăre mai înlăuntru, ca să fie mai departe de 
primejdie și mai aproape de puterile măriei sale Ștefan-Vodă. Iar puterile 
măriei sale Vodă sânt la Chilia şi Cetatea Albă. Nici locurile unde au stătut 
acei gospodari şi oieri nu se mai cunosc. Aşa-s de grabnice în aceste ţinuturi 
pustiirile şi schimbările. 

Când s-a prăvălit asupra lor ploaia cu vifor, cei doi călăreţi ajunseseră 
într-un cot al Dunării, de unde se vedea și Isaccea mai la vale, în josul 
fluviului. Numai puţine clipe au zărit-o cât a mai fost în partea aceea zarea 
slobodă. A ajuns şi acolo vârtejul ploii ș-a astupat-o. Toată împrejurimea a 
fost pardosită ca-n pânză cenușie de sită. 

Abia au ajuns prin freamătul ploii, şi ceamul cu pod pe el era gata să se 
desprindă de la mal. Lopătarii negri stăteau cu lopeţile în sus și goi până la 
brâu în ploaie, iar ceaușul ceamului, învălit în burcă, striga la cei din urmă 
călăreți ai săi de pe mal să nu întârzie. Mai coborau în pripă râpa câţiva 
călăreţi; și cei doi oameni domneşti s-au amestecat între ei. 

— Zice că oile-s grămădite toate pe pod şi să nu mai întârzie nimeni, 
tălmăcea Gheorghe Botezatu cătră stăpânul său. 

Jder a poruncit: 

— Împinge calul ca să ne suim şi noi pe pod... Când au trecut și ei pe 
ceam cu caii de căpestre, s-au rupt nourii de trăsnet, apoi tunetul a huruit 
prelung decindea de Dunăre, în lunci şi bălți. 

Vântul a contenit în scurt şi ceamul s-a desprins de la sălciile vechi de 
unde parâmele fuseseră încolăcite; şi, hai-hai a început a luneca pe luciu 
spre țărmul dimpotrivă. 

Toate se petrecuseră repede, sub biciuirea furtunii. Jder nici n-avusese 
vreme să cugete la hotărârea ce luase. Dar îndată ce se simți în îmbulzeala 
ceamului, în mirosul aspru al oilor și în preajma ismailitenilor care 
stăpâneau ciurda, demonul din fundul fiinţii lui a început a-și sclipi ochii și 
colții, arătându-i în chip mut dar limpede că ce săvârșise nu era bine. Plouă 
încă — şi acei prădalnici străini urmează a sta învăliți în dulame și 
burnuzuri; încă nu bagă de samă că numărul lor e sporit cu doi oameni 
lepădaţi aşa de vânt, fără să se ştie cum şi de unde; dar fără îndoială că n-are 
să treacă nici un pătrar de ceas şi câțiva dintr-înșii au să se zgâiască spre 
acei nepoftiţi, dând de ştire căpiteniei. 

Hotărârea lui năprasnică, luată subt aţâţarea fulgerului și a furtunei, 
purcedea fără îndoială din singura grijă pe care o avea de când își începuse 


călătoria. Însuşi părintele Amfilohie, între sfaturile lui, îi arătase că toată 
greutatea e la trecerea Dunării; intrarea în împărăţia lui Mehmet-Sultan 
poate fi o primejdie dacă nu bagă de samă cum o săvârşeşte. 

Așa că, fără nici o pricină, iată-l aşezat cu amândouă picioarele în acea 
primejdie de care era ţinut să se ferească. Dacă intrarea lui între asemenea 
neprietini ar fi făcut-o pe pământ, unde și-ar fi simţit un sprijin dedesubt şi 
lărgime în laturi, — calea-valea! Dar se dăduse prins singur, descălecat și 
cu apa răzvrătită a Dunării împrejur. Lui însuși îi venea a râde de starea 
ciudată în care se pusese; și în același timp râdea în el și demonul său. Când 
se simţi căzut în spaimă, dintrodată, în același chip, fără de nici o cugetare, 
a sărit în bulboana necunoscutului, ca să iasă pe urmă la o lumină. 

Începu a răcni, trăgându-şi într-o parte straiele şi gluga, ca şi cum ar fi 
voit să le rupă de pe el și să le zvârlă în baltă. 

Fără să înţeleagă bine de ce şi cum, se îndemnă și Gheorghe Botezatu 
Tătarul să se repeadă asupra stăpânului său cuprinzându-l de după umeri şi 
stăpânindu-l. 

Ce-ar fi putut crede acești lotri, judeca în sine Jder pe când slobozea 
răcnetele-i înfricoșate; ce-ar fi putut crede aceşti lotri dacă l-ar fi descoperit 
ei şi nu s-ar fi descoperit el singur? 

N-ar fi fost îndreptăţiți să creadă nimica; dar totuşi doi pământeni de la 
saraiuri şi câșle părăsite pot fi slujitori ai oilor, ori stăpâni ai ciurdei. 

Dacă lotrii au trecut pe furiş Dunărea și s-au dus în pradă pe socoteala 
lor, atuncea slujitorii ori stăpânii ciurdei îi pot da de gol la mai-marii 
Sultanului, care ţin pace și liniște la acel țărm dunărean. Atuncea împotriva 
unor asemenea oaspeţi, cea mai bună măsură este să-i împingă cu lopeţile în 
baltă. 

Dacă prădalnicii nu-s lotri, ci slujitori de la o cetate, ori de la un buluc- 
baş al străjilor de hotar, şi au făcut această ieşire la malul moldovenesc după 
legea războiului, atunci dacă nu i-i primejduită lui Jder viaţa, îi poate fi 
oprit drumul, într-un fund de închisoare, după gratii. 

Dă strigăte ca să cheme asupra sa nu numai pe Botezatu. Îi chiamă 
asupra sa pe toţi cei din juru-i, ca să-i vadă şi să-i înţeleagă ce sânt. 

Nu trag hamgerele, căci drept-credincioșşii lui Mahomet au milosârdie 
cătră cei rătăciți cu mintea. 

Vin numai cu palmele întinse, ca să-l aline, îi spun felurite vorbe în 
limba lor și Gheorghe Botezatu răspunde cu grăbire, bătându-se și el peste 
cap cu desnădejde. 


— Ba să tacă măcar unul, îi povăţuieşte căpitanul ceamului, făcându-și 
loc între ei. Taci tu! îi strigă el lui Botezatu, căci tu încă n-ai nebunit; iar 
aceluia astupaţi-i gura; altfel se sparie oile şi se aruncă de pe pod. Numai 
una să se arunce și se duc toate celelalte după dânsa în baltă. 'Țineţi-l bine, 
legaţi-i gura c-un brâu. Când ajungem la Isaccea, îl ducem la cadiu! 

Înţelege şi nebunul într-o privinţă că răcnetele lui ar spăria oi şi cai, de 
aceea, înainte de a veni cei cu brâul ca să-l cetluiască își astupă el singur 
gura cu comanacul; iar pe lângă cușmă, ochii lui ca vârfuri de jungher nu 
contenesc de a urmări toate câte se petrec şi se pot petrece în juru-i. Cei 
cărora li s-a poruncit să vie să-i astupe gura îşi înțeleg întru totul porunca. 
Îşi dau la o parte buruzurile prin ploaia subţiată, îşi descopăr obrazurile 
negre şi rase şi dinţii ca de fildeș și, cu braţele în grabă suflecate până la 
coate, încep să-l pipăie şi să-l caute din tălpi înspre piept; îl scotocesc în 
turetcile ciubotelor, în nădragi și mai cu samă în chimir. Jder îşi răstignește 
în laturi braţele, înțelegându-i ce caută și Gheorghe Botezatu Tătaru 
primeşte în mână comanacul care nu mai face trebuință nimănuia, căci 
nebunul acuma tace. Când cei doi au cercetat pe Jder și-n sân, fără nici un 
folos, s-au oprit şi s-au întors cătră Botezatu. Atunci acel ieșit din minte a 
scheunat iarăși o dată şi numaidecât a apucat comanacul din mâna soțului 
său, astupându-și gura. Cei doi harapi au râs de smintit scuturându-și 
capetele creţe și urechile cu cercei și s-au pus să cerceteze pe tătar cu 
aceeaşi amănunțime. Când au strigat cătră ceauș că n-au găsit nimica, 
ceauşul s-a supărat: 

— Cum umblaţi, bre, așa, fără să aveţi nimica la sufletul vostru? 

— Oi, cinstite ceauş, răspunde Gheorghe Botezatu cu întristare, am avut 
câţiva galbini venetici, dar ne-am mai întâlnit astăzi cu niște slujitori ai 
strălucitului întocmai ca soarele Sultan Mehmet. 

— Atunci vor fi fost oamenii lui Giafar, a fost de părere ceaușul. Cine 
era mai mare peste ei? Nu era cumva unul cu barbă neagră și câş de mâna 
stânga? 

— Ba era unul cu barba albă ca năgara, cinstite ceauș. Bărbat cu frica lui 
Dumnezeu, căci ne-a lăsat vieţile. 

— Ce era să facă cu vieţile voastre? s-a veselit ceaușul. 

Ploaia pornise iar, potop, însă fără vânt. Și ceauş şi harapi s-au grămădit 
într-un cotlon, subt o streşină. Cei care trăgeau la lopeţi au silit din răsputeri 
ca să scape mai degrabă de atâta apă din cer și de pe pământ, şi ceamul cu 
pod s-a lipit de țărm la Isaccea; cei cu parâmele au aruncat parâmele la 


pripoane; alţii de-acolo au târât o poclișcă până la ceam și oile au fost 
bârâite și mânate la uscat, peste care curgeau ape. 

Pe neașteptate, nourii s-au rupt; o pală de nouri s-a dat într-o parte, altă 
pală de nouri în altă parte şi sfântul soare s-a arătat, ca să vadă ce se petrece 
la Isaccea. 

La Isaccea se grăbeau slujitorii ca să mâie ciurdișoara la câșla cea mare 
de curând întocmită pe grindul de la vale, dincoace de Pădurea Lupului — 
sau, cum i se zicea în limba stăpânitorilor noi, Curtorman. Acolo așteptau 
mânzărari cu turban, ca să mulgă mânzările. Era cu bună socoteală 
întocmită treaba la Isaccea. 

Mai era vreme până în sară. Din minarea, hogea amintea bine- 
credincioșilor osmanlâi, că nu se află alt Dumnezeu decât Alah și alt proroc 
decât Mahomet. Își cânta vorbele prelung și îngânat, parcă-i venea a plânge. 
Jder se uita la el de jos, cu gura căscată, fără a pierde însă din coada 
ochiului toate câte se petreceau în preajmă. Gheorghe Tătaru punea în 
rânduială tarniţile cailor. Ceaușul a pășit, sărind peste bălțile ploii, până la 
un târnaţ deschis unde stătea pe covoraș, cu picioarele încrucișate subt el, 
cadiul Isaccei. Era un cadiu cărunt, cu barba tușinată rotund. Purta halat de 
matasă albastră cu dungi albe şi turban ca gălbenușul de ou. Avea lângă el, 
la îndemână, rezemat de păretele de ceamur, un toiag. Acel toiag nu era 
numai semn al slujbei lui, ci și meșteșug de pedeapsă al pravilei. 

— Cum e treaba în pământul ghiaurului, Iscander ceauş? A întrebat 
cadiul. Stăi, nu răspunde, a adăugat el îndată și a bătut de trei ori din palme. 

A scos îndată capul pe ușă un harap buzat. 

— Adă două filigene de cafe, a poruncit cadiul; cu caimac și dulci, a 
adăugit el, căci îi plăcea să nu se oprească numai la o singură poruncă. Ai 
auzit, bre Ali? taatli! caimaacli! 

— Am auzit, stăpâne, a răspuns harapul, pălindu-se cu laba peste ureche. 

Cât ai număra până la zece, cafelele taatlî-caimaacli au fost aduse şi 
aşezate pe covor. 

— Acuma spune, cum e treaba în pământul ghiaurului, Iscander ceauş? 
Leapădă-ţi imineii, Iscander ceauș, şi te așează pe covor; după aceea 
vorbeşte. 

— Treaba-i bună, s-a închinat ceaușul. 

— Întâi leapădă imineii, Iscander ceauș, şi după aceea spune. 

— Fac precum poruncești, cadiule, s-a supus ceaușul. Treaba-i bună ș- 
am mai găsit o turmă, din care am rupt cincizeci de oi. 


— Întâi așează-te jos şi soarbe din cafe, Iscander ceauş, a poruncit 
cadiul, și pe urmă arată cum a fost. 

— Mă supun poruncii, Soliman cadi, și pentru asemenea băutură 
scumpă îți mulțămesc și mă închin cu plecăciune. Am rupt cincizeci de oi, 
le-am abătut la ceam și le-am adus. Dar ne-a plouat, Soliman cadi; era să ne 
înece. Cum ai poruncit, cădi, n-am făcut oamenilor stricăciune, căci sântem 
în vreme de pace, și noi avem ce avem cu oile, nu cu oamenii. Pe acei 
oameni necredincioși i-am alungat cu harapnicele, iar pe oi le-am adus cu 
blândeţă. Oi mulgătoare; din soiul cel bun. Oaia de soi se cunoaşte și după 
lână, dar mai ales după dulceaţa seului. Și s-a mai suit cu noi în ceam un 
nebun. A căzut ca din cer. 

— Ce-aţi făcut cu el, Iscander ceauș? Aș fi poftit să-l văd şi eu. 

— N-am făcut nimica alta, decât l-am adus aici, ca să-l înfăţișez la 
judeţul său. Noi, fiind oșteni, nu ne pricepem la judeţe. Ori îl tăiem, ori îl 
lăsăm. De tăiat nu l-am tăiat, căci nu ne-a făcut nici un rău. De lăsat nu l-am 
lăsat, ca să-l aduc la cadiul nostru. A ţipat şi a crâşnit toată vremea cât am 
trecut Dunărea. După aceea s-a liniștit. Acuma văd că-i aici, în medean. 

— Care-i? 

Ceauşul a arătat cu degetul: 

— lată-l, dinaintea cinstitei case a cinstitului cadi. 

— Cel care ţine caii? 

— Nu; acela-i sluga. 

— Atuncea va fi fiind cel cu capul gol. Om tânăr. Nu-i urât. Și nici nu 
pare smintit. 

— Într-adevăr, acuma stă cuminte și se uită la noi. Soliman cadi a dat cu 
dosul palmei la o parte tablaua cu filigenele şi a pus mâna pe toiag. 

— Porunceşte-le să vie aici, a zis el lui Iscander ceauş. Ceaușul a făcut 
semn cu palma cătră cei doi străini, 

Îndemnându-i să se apropie. 

Chiar atunci nebunul a ridicat ochii în sus, ca să privească, între Dunăre 
şi soare, un stol de lari albi cu aripi negre, care se jucau în lumină rotindu-se 
cu sprinteneală şi dând ţipete ascuţite ca de muieri; după ţipete, râdeau 
prelung și gâdilat așa cum au obicei să râdă unele ființi din această tagmă. 
Acele păseri de apă, moldovenii, după obiceiul lor rău, le-au poreclit 
«curvulice». 

Cel cu caii a împins de la spate pe nebun înspre târnaţ. A lăsat apoi caii 
slobozi și a venit alăturea, ca să fie tălmaci pentru orice întrebare şi răspuns. 


— Bre, cine sânteţi voi? 

Cel ce ţinuse caii a șoptit ceva cu tovarășul său. 

— Cinstite cadi, s-a întors el spre judecător, eu nu știu nimica despre 
acest om decât că l-am găsit la numărătoarea oilor. Împărţea oile la ciobani, 
poruncindu-le să se ducă fiecare unde-a vedea cu ochii cât mai degrabă. 

— Nu-i nebun? 

— Nu-i nebun, cinstite cădi; e stăpân de oi. Și oile lui au semn o 
crestătură de foarfece la urechea stingă. Când, din voia lui Dumnezeu, am 
nimerit pe ceamul acestui vrednic ceauș, el și-a cunoscut oile după semn, și 
l-a cuprins mare scârbă, încât a voit să sară în Dunăre. 

— Așa? S-a mirat cadiul. Și tu, zici că nu ești sluga lui? 

— Nuss sluga lui; numaicât mi-i milă de dânsul. 

— Şi ce-ai căutat la numărătoarea oilor? 

— Cinstite cadi, eu m-am înfățișat acolo ca să cumpăr cinci oi, care-mi 
făceau trebuință pentru o cumătrie în sat la noi, la Mânzăteşti. Mi-am ales 
cinci oi și i le-am plătit un galbăn venetic. Am încălicat pe cai şi ne-am dus 
la Fântâna lui Filip, ca s-aducem pe socru-meu cu carul, să încarce oile în 
car. Când am ajuns noi la Fântâna lui Filip, socru-meu înjugase și fugea 
peste câmp; a dat într-o dumbravă și nu l-am mai văzut. Numai răcnind l- 
am auzit, c-ar fi dat turcii... întâi ne-am tupilat într-o râpă, să vedem ce 
este. Am ieșit apoi la un drum ş-au dat peste noi niște luptători viteji ai lui 
Giafar buluc-baş; ori a, tatălui lui Giafar. Le-am plătit toată vama, ca să ne 
lese slobozi. 

Pe urmă am ieşit la Dunăre; și Dumnezeu a vrut ca să cădem între oile 
acestui om. Însă eu, altfel, nu-l cunosc. 

— Ş-acum ce vreţi voi, bre? 

— D-apoi ce să vrem, cinstite cadi? Omul acesta e bucuros... 

— Cum îl chiamă? 

— Jder. 

— Am înţeles. De ce-i bucuros acest ghiaur pe care-l chiamă Ijder? C-a 
scăpat cu viaţă? 

Cadiul a râs cu niște dinţi lungi, însă cu duhul bunătăţii în sine, şi s-a 
uitat întâi la ceauş, pe urmă la Jder, şi după aceea s-a întors iar cătră 
Botezatu. 

— Nu atâta c-a scăpat cu viaţă, cinstite jude, cât că i s-a întors mintea la 
loc. Era să-şi facă o samă! 


— Asta-i bun; să se închine cu fruntea în ţărână şi să mulțămească 
Dumnezeului său. Stăi, nu-i spune înainte de a arăta ce pofteşti tu. 

— D-apoi eu ce să poftesc, cinstite cadi? Eu i-am dat un galbăn venetic 
ş-am rămas păgubaş și de oi şi de banul meu. 

Cadiul s-a sprijinit cu umărul stâng în toiag, ţinând cu mâna de măciulie 
şi rezemându-și fruntea de braţ. A stat şi s-a gândit cum să facă dreptate; 
căci dinaintea judeţului său se aflau în acea clipă doi împricinaţi; unul 
vânduse și altul cumpărase; şi cumpărătorul se afla cel mai păgubit. 

— Vra să zică i-ai dat galbănul? 

— I l-am dat. 

— Atuncea întreabă-l: unde-i veneticul de aur? Îi poruncesc să-mi spuie 
numaidecât. 

Tătarul s-a întors spre soţul său și l-a întrebat din partea cadiului. 

Soţul său a încuviinţat din cap și a scos din gură un ban de aur. 

Atuncea s-a dumirit și Iscander ceauș de ce nu găsise, la cercetarea 
harapilor, măcar acel ban. Şi i-a spus cu glas încet cadiului, ca să se mire și 
cadiul cum poate rămânea un ban de aur necredincioșşilor, după ce au trecut 
prin mânile unor pricepuţi vameși. 

Cadiul şi-a rezemat fruntea de braţul stâng, cugetând iar. 

— Ijder ghiaur, a poruncit el. Ţi se cuvine să dai cumpărătorului banul; 
pentru că ai primit banul și nu i-ai dat oile. 

Auzind hotărârea, ghiaurul cu numele Ijder s-a închinat după rânduiala 
drept-credincioşilor moslemi, și a pus pe covor, dinaintea dreptului judeţ, 
galbănul venetic. 

Cadiul l-a luat între degetele sale, l-a ridicat până sub sprâncene, și l-a 
cercetat cu luare-aminte. 

— Ban bun, a încuviinţat el. 

A pus banul de aur pe covor dinaintea sa. 

— Însă lui Ijder ghiaur nu-i pot da oile, şi-a umflat el glasul; căci oile 
sânt ale luminăţiei sale Sultanul Mehmet. 

După ce a ascultat tălmăcirea, Jder a mormăit ceva. 

— Zice, a dat lămurire tatarul, că el dăruieşte oile sale fericitului 
Mehmet-Sultan, și mă îndeamnă pe mine să lăs galbănul venetic cadiului, 
pentru că am fost judecaţi cu dreptate. Parcă, am fi fost înaintea înțeleptului 
Solomon. 

— Într-adevăr, aşa mă chiamă şi eu sânt Soliman cadi, a încuviinţat 
judecătorul; și, în clipa care a urmat, Iscander ceauș n-a mai văzut pe covor 


galbănul venetic. Toate cele de pe pământ vor trece, a încheiat cadiul; toate 
cele de pe pământ vor trece, numai fața Domnului Dumnezeului tău va sta 
întru măreție şi slavă! 

După acest verset sfânt din Coran, a plecat toiagul și a zis: 

— Duceţi-vă din fața mea! Ghiaurii pot să se ducă, a adăogit el îndată 
cătră ceauş; iar drept-credincioşilor să le aducă Ali harapul încă o «cafe 
taatli-caimaaclî». 

După ce a scăpat de Dunăre şi de Isaccea, comisul Ionuț Jder n-a mai 
făcut popas în toată curgerea nopţii care a urmat; și n-a stat decât câte puţin, 
la ciuşmele, în toată ziua de a doua zi. Îi mai făcea trebuință să descalece 
numai cât or apuca grăunţe de câteva ori cu gura caii; El şi cu soţul său își 
potoleau setea şi se strângeau mai tare în curelele chimirului. 

Tătarul, după socotinţi ale lui vechi și moştenite, mai bucuros ar fi 
abătut calea pe poteci ferite. Însă Jder, privind în jurul său cu luare-aminte, 
vedea șleahul cel mare cătră poarta Împărăției așa de purtat de podvezi, şi 
pâlcuri de oști, şi olăcari cărora li se deschideau poştele ca sub bătaie de 
vânt, şi beilicari creştini care veneau la cetăţile Dunării, şi alţii care se 
duceau în robie cătră Rumelia, încât i s-a părut că nu poate avea o trecere 
mai bună decât pe-acolo. A pus pe Botezatu înainte, ca să deie glas ori 
răspuns în limba stăpânitorilor osmanlâi; iar el urma îndată după slujitorul 
său. Nu-șşi vorbeau și nu-și făceau semne, când treceau prin îmbulzeli. Și 
popasurile începură a le face la hanuri unde era mai mult tract. Numai 
mulțimea nu te bagă în samă, dacă umbli cuviincios la port și înfățișare; şi 
numai cei care vorbesc nu te ascultă, dacă nu te sui pe zaplaz strigând vorbe 
deșănţate. 

Întâmplarea Dunării, Jder o purta în sine ca într-o răcliță, ca s-o scoată la 
lumină pentru iubiții săi, când va veni timpul. Nu-i petrecere mai bună la 
vreme de iarnă, decât s-auzi asemenea istorisiri lângă focul din sobă. Muţa 
se bucură și-și pocneşte palmele, iar comisul cel bătrân tace și numaicât îi 
lucesc ochii. Stă și Marușca la un colț de masă, în picioare, cu ochii aţintiți. 
Candachia își sfecleşte inelele cerceilor și Cristea, în jilt larg, tot pufneşte 
şi-și aşteaptă rând, să spuie și el una, mai cu moţ decât toate întâmplările ce 
se pot spune. 

«Mai cu samă să nu te dai în priveliște...» îl povăţuise, la sfatul de sară, 
părintele arhimandrit şi uncheş, Amfilohie. Încolo, bine este să mergi 
înainte cu îndrăzneală, fără să te temi de oameni. Cum te sfiești, — ei te 
cunosc şi sânt asupra ta. Cum pășești asupra lor, ei se dau în laturi. 


Bune sfaturi, şi Jder se ţinea cu dinţii ca să le urmeze. Chiar mintea lui îi 
spunea că mai bună învăţătură decât asta nu poate fi. 

Dar răsăreau în el încrederi şi puteri nouă. Între acele flori înflorite ale 
încrederii și puterilor nouă, demonul său iar ieșea din afund sclipind. Asta 
era rămășiţa lui de nebunie de pe când nu era decât un prunc; şi era hotărât 
în sine s-o lepede, cum îşi leapădă mormolocul coada. 

Într-un rând îşi căuta han, într-o margine de târg care se chiamă Sofia. 
Nu găseau loc; toate caravanseraiurile neguțătorilor creştini erau înţesate de 
lume, de cai şi de căruţe. Era într-o zi de vineri; slujbele la geamii se 
isprăviseră; hogii strigaseră din minarele vestirea legii adevărate şi 
credincioșii îşi spălaseră vârfurile degetelor și fruntea cu colb; de la acel 
ceas al strigării a doua, neguțătorii greci și armeni erau slobozi să purceadă 
la drum deșertând odăile. Deci îndată după acel ceas Jder și Botezatu se 
puteau înfățișa undeva, ca să apuce loc pentru cai. După asta pentru om e 
mai ușor decât pentru dobitoc. Omul se îngrămădește între alți oameni sub 
bolta cea mare a hanului; s-așează pe rogojină la rând cu alţii și se uită cum 
ospătarul învârte într-o ţiglă mare sculată în picioare și împresurată de jar 
acea friptură de berbece care-i fără păreche pe lumea asta. Are nume urât, 
că-i zice «chebap»; dar gustul i-i ca o rouă pe limbă și ca un bold de plăcere 
în fundul împărătușului. N-avem noi la Moldova asemenea bunătate. O oaie 
întreagă e cenătuită, tăiată felii şi așchii şi clădită pe acea ţiglă; o cuprinde 
pojar de mangal; tot dă asupra ei meşterul ospătar c-o pleaftură tăvălită prin 
seu şi printr-o leacă de alifie de ai, căruia i se zice şi usturoi; ş-apoi, când s- 
a rumenit fața chebapului, te înfăţișezi la meşter cu talgerul tău; iar 
meşterul, c-un cuţit ia așa de mare și ascuţit ca un brici, taie de ici un rând 
de bucățele, trage și prin cealaltă parte și scoate alt rând de bucățele; și unde 
a rămas bălan chebapul, dă iar cu pleaftură, și frigarea se învârte singură, 
căci are script, de umblă când într-o parte, când în alta. Mânânci, de-ţi uiţi 
părinţii. 

Numai după această gândire și după asemenea icoană care se înfățișa 
ochilor săi înainte de a-și fi făcut gazdă, putea cunoaște comisul Jder cât i-i 
de foame. În acea dimineaţă nu luase în gură decât apă. Deasemenea și 
tătarului i se lungiseră urechile de foame. 

— Hai, Botezatule, să căutăm han. 

Când a spus vorba asta s-a oprit. În medeanul cel mare din acea margine 
de târg, soseau călăreți la halca. O mulțime mare de lume de toate 
neamurile era adunată într-o lăture. Într-o altă lăture, se suiseră bărbaţi, 


femei şi copii pe zăplazuri şi pe acoperișurile caselor, în privelişte, în fund, 
pe pajiște, sosise Hrana-Beg, după cum i se auzea numele rostit din gură în 
gură, şi-şi oprise deodată calul împodobit cu zorzoane și mărgeanuri; își 
înălțase barba și se uita fudul; în juru-i se îmbulzeau alți slujitori 
împărătești, care se aflau în acel târg sub mâna și subt ascultarea lui Hrana- 
Beg. Prin laturea deschisă, intrau, la halcă, navrapi tătari și spahii de la 
Anatolia, care de care în straie mai împodobite, cu lanţuguri la gât şi cu 
pene la gugiumanuri. Erau slujitori de rând ai împărăției și erau învoiţi 
pentru acea zi să puie pe ei unele din dobânzile lor de război, straie, 
juvaeruri şi arme ale celor biruiţi şi tăiaţi de dânșii. 

Intrarea lor s-a făcut cu atâta grăbire și tumult, încât, din locul unde se 
afla, Jder a fost smuls şi luat ca de-un val. Murgul lui cuminte a făcut câteva 
copce, ca să-și simtă laturile slobode și apoi a prins a păși domol între 
ceilalți cai. Botezatu a rămas despărţit cu calul lui; Ionuț nu l-a mai văzut. 

A umblat aşa între navrapi și spahii până ce-a ajuns în apropierea lui 
Hrana-Beg. Atuncea a pășit înainte un crainic pedestru de lângă scara 
stângă a lui Hrana-Beg și a strigat poruncile. 

Călăreţii să descalece! Să facă zid împotriva norodului! Ca să rămâie 
rotundul medeanului slobod pentru halca! Nimene să nu mai steie călare 
decât Hrana-Beg și ciorbagiii, chihăile și ceauşii care se află în jurul măriei 
sale! Iar înainte de halca, măria sa Hrana-Beg vrea să vadă trânta grecească. 
Pentru asta se şi află adus acolo de față un hadâmb cu numele Uzun, vestit 
luptător, care pofteşte să se măsoare în trei rânduri cu trei bărbaţi luptători. 

După ce a rostit aceste porunci, crainicul s-a tras înapoi şi un surlaş de 
după călăreţii ce-l împresurau pe măria sa a sunat din surlă. 

Navrapii şi spahii au descălecat. Şi-a ţinut fiecare calul său de dârlogi. 
lar din pajişte a ieşit o negreață a pământului — un lungan gol până la 
mijloc, uns cu undelemn. Strălucea în soare și se uita împrejuru-i pe sub 
niște sprâncene dese de subt o frunte îngustă. Și-a încrucișat întâi braţele pe 
piept şi şi-a jucat mușchii braţelor; apoi şi-a pus palmele în șolduri şi s-a 
crăcănat întru toată puterea lui, poftind potrivnic. 

Descălecase şi Jder. Navrapii care erau de o parte și de alta se uitau la 
dânsul și nu-l cunoşteau a fi dintre ai lor. S-au privit, şi-au dat coate şi s-au 
hlizit, necutezând a-l scoate şi lăsându-l deocamdată în plata Domnului. Se 
aplecau numai unii cătră alţii, șoptindu-și la ureche felurite socoteli. 

Așteptând să vadă luptător pentru Uzun hadâmb, Jder a băgat deodată de 
samă că omul său Gheorghe Botezatu și-a făcut loc călare în pajiște. Nu era 


domn și stăpân; se ţinea cuviincios ca o slugă a domnilor și stăpânilor. 

Crainicul a ieşit iar: 

— Măria sa aşteaptă să vadă luptători împotriva lui Uzun! E învoit să se 
înfăţișeze oricine pofteşte, drept-credincios ori ghiaur, căci azi e zi de 
bucurie închinată măriei sale Mehmet, împărat al împăraţilor. Hrana-Beg 
făgăduieşte douăzeci și cinci de piaștri celor dintâi trei bărbaţi care vor 
îndrăzni să se măsoare cu Uzun. 

S-a făcut între navrapi mișcare. Tătarii se îndârjeau ca să-și arate 
luptătorii lor. Au ieșit doi oșteni scunzi şi spătoși. Au pășit înainte şi s-au 
închinat lui Hrana-Beg, apoi și-au lepădat cușmele și straiul în pajiște, 
dinaintea cailor domnești. S-au auzit glasuri întărâtate de încuviinţare în 
laturea lui Jder. Abia a apucat a lepăda de pe el straiul dezgolindu-se până la 
cingătoare unul din acei doi navrapi, și Uzun hadâmbul a și sărit asupra, lui, 
cercând a-i cuprinde mijlocul. 

— Balaican, Balaican! strigau unii dintre navrapi; ilcove baranâm! 

ÎI îndeamnă să nu se lese, cugeta Jder. Furnicat de nerăbdare. 

Într-adevăr, Balaican nu se lăsa. S-a răsucit, a pus o mână în pieptul lui 
Uzun şi l-a repezit îndărăt. Însă de acea mână întinsă s-a agăţat; numaidecât 
hadâmbul, şi trăgând năprasnic pe Balaican spre el, l-a lovit în piept cu 
pieptul său; făcându-și apoi cleşte din cotul drept, i-a pus lui Balaican acel 
cleşte în jurul gâtului. Când a sucit din cleşte, Balaican a fost la pământ. 
Ionuţ n-a avut nici când, se şterge la ochi: Uzun a fost călare pe pieptul lui 
Balaican; pe urmă, de cum era călare, s-a întors şi s-a aşezat îndesat ca pe 
un scaun! 

— Să i se numere lui Balaican douăzeci şi cinci de piaştri, a poruncit 
Hrana-Beg. 

Uzun a ridicat de jos lângă sine pe navrap și l-a bătut pe spate, rânjind. 
Întorcându-se în loc, pe neaşteptate, a sărit ca un pardos asupra celuilalt 
tătar, cuprinzându-i mijlocul. 

Toată lumea aceea strânsă acolo nici n-avusese vreme când să deie 
strigăt la biruinţa întâia a lui Uzun. Nici n-avusese vreme când să-și tragă 
sufletul. Se făcuse o tăcere încremenită în tot medeanul. Biruinţa a doua a 
hadâmbului s-a înfățișat altfel. Întâi l-a strâns pe al doilea năvrap cătră sine, 
cercuindu-l, până ce i-a avut în stăpânire toată coarda mijlocului, apoi a 
prins a se învârti cu repejune în loc până ce i-au scăpat navrapului tălpile de 
pe pământ. Atuncea l-a răsucit și l-a prăbușit ca pe un sac. 


S-a stârnit murmur dintrodată. Nu din pricina acestei isprăvi de-al doilea 
a hadâmbului; ci pentru că, din laturea navrapilor, mai ieșise cu repeziciune 
un luptător, doritor să câştige douăzeci şi cinci de piaștri. Halai-halai! 
Strigau navrapii, nu-i de la noi! — Au fost destui de la voi! întorceau cuvânt 
spahiii. Crainicul a ieşit iar să-şi dea înştiinţarea. 

Păşind sprinten cu trupul puţin aplecat înainte, luptătorul nou lepăda de 
pe el straiul. Dintre călăreţii domnești, Gheorghe Botezatu 'Tătarul slobozise 
şi el strigăt, căci cunoscuse pe cel care se năpustise în marginea pajiştei. 

— Domnul Dumnezeu să-l aibă în sfânta lui pază! a suspinat el, 
neîndrăznind să-şi facă cruce. 

Hadâmbul se repezise asupra lui Jder, cu fruntea înclinată. Jder îi dădu 
ocol. Luptătorul negru veni iar asupră-i; Ionuț se opri crescându-și pieptul. 
Atunci au cunoscut cei care priveau un om nalt, frumos încheiat întru toate 
mădulările lui. Unii l-au privit cu plăcere şi cu nădejde. Dar nici de data 
asta Jder n-a primit pe harap. S-a îndepărtat legănându-se din șolduri; pe 
când Uzun îl urmărea pas cu pas, potolindu-și deplin răsuflările. Deodată și- 
a făcut săritura de tigru. Ionuț a făcut un pas în lături, lăsându-l să treacă. S- 
a plecat ş-a luat de jos un pumn de colb și, dându-se în laturea hadâmbului, 
l-a stropit pe umeri, pe braţe şi grumaz; apoi şi-a frecat el însuși palmele cu 
colbul rămas. Cu două sărituri sprintene a fost în dreapta lui Uzun; l-a pălit 
peste braţ; cu a treia săritură, i-a venit în stânga și a vrut să-l pălească iar. 
Dar Uzun a dat strigăt mânios şi s-a prăpăstuit pieziş asupra potrivnicului 
său. Deodată l-a încleştat de amândouă braţele. Jder s-a lăsat în aceeași 
clipă pe spate, aducând după el pe Uzun; și, cum îl aducea în jos asupra sa, 
i-a pus pe dedesubt tălpile în pântece şi l-a zvârlit ca dintr-o catapultă peste 
capul său. Zvârlindu-se în acelaşi timp în călcâie, a fost asupra lui Uzun 
când acesta nici n-ajunsese cu grumazul în ţărâna medeanului. 

Ce zvon şi ce chiote au fost, şi ce învălmășeli, și cum se căscau urlând 
pe garduri și jucau pe case ridicând braţele până la cer, nu se poate spune, 
dragă tuţă şi dragă muţă. 

Ce să mai strige crainicul! Degeaba a strigat crainicul. S-au învălmășit şi 
caii. Aşa că Jder şi-a adunat cu grăbire straiul şi cuşma și nu ştia cum să iasă 
din acele talazuri care începeau a porni asupră-i. Așa de tare i s-a aprins 
firea pentru acea izbândă, încât i-a venit să facă lui Hrana-Beg altă 
privelişte. A vârât în gură, cârligat, degetul cel mic de la mâna stângă și a 
slobozit trei şuierături ascuţite. S-a văzut ieșind dintre navrapi murgul şi 
sosind la stăpânul său. La porunca lui Jder s-a lăsat în genunchi şi Jder a 


trecut în şa ca-n zbor. L-a întors spre Hrana-Beg şi i l-a închinat, ș-atuncea 
Hrana-Beg a spus acele vorbe: 

— Halahal pehlivan! Tam behadâr place la mine! 

S-ar fi cuvenit să-și smulgă punga de la oblânc şi s-o arunce în pajiște, 
dar asemenea lucruri nu se întâmplă decât în poveşti. 


CAPITOLUL XI 


ALTE ÎNTÂMPLĂRI ȘI MAI DE MIRARE 


Ei, ce fac eu acuma, calare, într-atâta adunătură de norod şi oaste? atâtea 
părechi de ochi se uită la mine; atâtea glasuri mă strigă, fără să știe cine 
sânt. Înaintea mea, Hrana-Beg care a rostit acele vorbe. Rânjeşte şi-mi face 
semn cu mâna. Nu mă chiamă; ci numai îi place ce-am făcut eu și dă aşa ca 
dintr-o aripă. Nu mă chiamă, dar nici nu mă pot duce de dinaintea lui. Atâta 
umilință am pentru trebuşoara pe care am săvârşit-o, încât îmi vine să intru 
în pământ. Ce m-a povăţuit uncheșul meu arhimandritul — să nu ies ca 
păduchele în frunte — și ce-am săvârșit eu! Acu, după ce-am făcut cu 
mânile și cu picioarele şi am stricat, bine ar fi să găsesc cu mintea ceva, ca 
să dreg. 

Cum era încă oarecare învălmășeală și lumea din laturi năboise prin 
unele spărturi ale gardului de oaste, călăreţii navrapi şi spahii au fost într-o 
clipeală în scări și, cu piepturile cailor, au împins pe îndrăzneţi înapoi. A 
avut cum să iasă și Gheorghe Botezatu dintre slujitorimea ciorbagiilor şi, 
venind în grabă până la mine, m-a luat dintr-o coastă ş-a călăuzit pe murg în 
locul unde stătuse el, şi, din locul unde stătuse el, până în dosul lui Hrana- 
Beg. Dar asemenea lucrare nu s-a putut face fără să fie băgată în samă, și 
Hrana-Beg m-a pândit pieziș, apoi şi-a aplecat barba spre unul de lângă sine 
şi i-a şoptit ceva. Acela a șoptit altuia la ureche. 

— Ai văzut, Botezatule? 

— Ce să văd? 

— Ce-am făcut eu, Botezatule. 

— Am văzut... a oftat cu mare mâhnire slujitorul meu. Dar nici eu nu-l 
întrebasem din bucurie ci din scârbă. A ieşit iar crainicul ş-a strigat niște 
vorbe care nu mi-a mai făcut trebuință să-mi fie tălmăcite; ş-a pornit jocul 
cu halcaua și cu geridul între unii călăreți spahii și alţii navrapi. Din 
repejunea cea mare a cailor, unii aruncau prin halca sulița care se chiamă 
gerid şi alții, tot din goană, se sileau s-o prindă din cealaltă parte de cerc. 
Poate m-aş fi îndemnat să m-amestec și eu în asemenea întrecere, dar mi se 
ofilise sufletul. Mă întreabă Botezatu: 

— Nu ti-i foame, comise? 


laca, de asta uitasem. Cum m-a întrebat el, am văzut numaidecât 
dinaintea ochilor mei un sarai care se chiamă Ghiul-hane, ş-un ospătar care 
taie c-un cuţit lung dintr-un chebap rumenit. «Ticălos om de lut!» ar fi zis 
părintele arhimandrit. Asupra mea era paloș spânzurat numai într-un fir de 
păr, și eu mă desfătam, cu gândul la Ghiul-hane şi la chebap. 

Uşurel, mă trage de mânecă Gheorghe Botezatu. Descalică el, descalic și 
eu. Cu caii a mână, ne ferim mai deoparte. Când să ieșim în ulița târgului, 
iaca privitori de pe garduri încep să strige la mine. Eu îs omul care m-am 
dat dumnealor în priveliște şi se bucură că mă văd. Și mie nu-mi trebuie să 
se bucure; mie îmi trebuie să mă lese în pace. Și câtu-s de amărât pentru 
toată ființa, dar în cerul gurii simţesc o dulceaţă de friptură și de lipie caldă. 
Mi-i foame, de nu-l văd pe Botezatu cu ochii. Nu înţeleg de ce-s blăstămat 
eu așa: când nu trebuie să-mi fie foame atuncea m-apucă pofte mai 
îndrăcite. Se găseşte la asemenea sarai, unde mă duc eu, și vin din 
ostroavele greceşti; deasemenea fructe dulci, care se chiamă harbuz şi 
Zamuz. 

Botezatu îmi aruncă în cap o desagă de orz deșartă. Acuma parc-aș fi o 
cadână. Lumea tot îmi face petrecere cât mă ştie că-s cel din pajiște şi cască 
la mine gurile până la urechi. Pun piciorul în scară, mă salt în şa cu desaga 
în cap, văd înaintea mea ca printr-un voloc des, și cotesc într-o ulicioară. 
Din ulicioară, după ce umblăm o vreme, cârmim într-o hudiță. Botezatu-i 
lângă mine, calare şi el. Îşi ia ce-i al său, adică traista de orz, şi mă priveşte 
cu aceeași întristare. Zic eu: 

— Acuma să căutăm gazda. Mie îmi trebuie să mă duc la Hanul 
Trandafirilor. 

— Bine, să mergem la Ghiul-hană, oftează Gheorghe Botezatu. Unde-i? 

— Nu ştiu; să-l căutăm. Într-un târg ca acesta,: supus strălucirii sale 
Sultan Mehmet, nu se poate să nu se găsească un han cu asemenea nume. 

— L-om căuta, comise, dar cum? 

—Bine, răspund ea; l-om căuta umblând și întrebând, căci avem picioare 
de umblat şi gură de întrebat. 

Cum stăteam noi şi ne sfătuiam subt un castan bătrân, în hudicioara 
aceea în care intrasem, iată se deschide o fereastră cu zăbrea. Acea fereastră 
cu zăbrea era de la un foişor de la rândul al doilea. Și la fereastra cu zăbrea 
văd o ființă care se uita la mine. Numai o clipă mi s-a arătat. Avea strai 
subțire alb şi comanac cu mărgăritare; buze roșii, ochi negri. Când să întreb 
ce aveam de întrebat, i s-a lăsat pe obraz iașmacul. Și s-a dus. 


— Am dat peste casă de drept-credincios osmanlâu, zic eu; foişorul e 
vopsit cu galben; după cum m-a învăţat părintele Amfilohie, sub vopseaua 
asta nu se pot hodini decât turcii. 

Întreb cătră acea fereastră rămasă deschisă: 

— Mă rog, pe unde să apucăm noi, ca să ieşim la Ghiul-hane? 

— D-apoi cine te înțelege moldovenește în târgul acesta? Mă mustră 
Gheorghe Botezatu. Hai să ieşim de-aicea ca să găsim un bărbat; căci numai 
cu asemenea dobitoace ni-i îngăduit nouă a sta de vorbă în împărăţia lui 
Sultan Mehmet. 

Eu întreb iar: 

— Ghiul-hane? Ghiul-hane? 

Îmi umbla aşa limba în gură; uitasem de chebap şi zamuz; și nu doream 
decât să mai văd o dată în viaţa asta pe fata de la zăbrea. Căci, după câte 
judecasem, era o copilă. Se uitase o clipă la mine şi-mi fusese destul. Vorba 
pe care o spuneam eu am înțeles-o tot atunci eu singur, — că acolo se află 
hanul meu, al trandafirilor. Într-adevăr, poate acolo se afla. Şi ce ar fi să mă 
aşez o vreme în acest târg şi să tot dau târcoale prin hudicioara asta, la o 
casă tihnită cu foișor galben? Să se trezească într-o zi muţa cu mine, că-i 
aduc o turcoaică şi i-o sui pe cuptor! Nu râde, muţă; aşa-s gărgăunii mei 
când mă aflu la mai mare strâmtoare. Mai întreb o dată — și văd copila iar 
la zăbrea. E tot cu iaşmacul pe obraz. Pe urmă ridică mânuţa și dă la o parte 
iașmacul ca s-o văd râzând. 

Când să-mi spuie ce avea de spus şi eu mă pregăteam s-ascult pe 
Botezatu tălmăcindu-mi, iaca se deschide poarta de la uliţă şi ies doi harapi 
cu iuţeală, și sar la capetele cailor noștri ca să ni-i apuce de căpestre. Şi s- 
aud de după poartă răcnind glasuri bolborosite. Alt harap buzat iese în 
pragul porţii c-un toiag mai gros decât cele cu care umblă de obicei 
oamenii; şi după acesta, altul. Am împins murgul înainte şi, cu piciorul în 
scară, am pălit sub bărbie pe feciorul cel negru care năvălise asupra mea. 
Botezatu a smuncit frâul ridicând calul său în două picioare, ca să-l prăvale 
peste celalalt fecior. Având calea slobodă, am dat pinteni şi ne-am dus; dar 
din hudicioară s-a luat mare laie după noi, cu chiote şi cu ciomege. 

Aşa fel am găsit noi Hanul Trandafirilor. În capătul hudiţii ne-au aţinut 
calea oameni și călăreți. Ce caută aceşti oameni și aceşti călăreţi împotriva 
noastră, când noi îi ştim că trebuie să steie în priveală la halcă? Vor să ne 
prindă, se înșiră grabnic, ca să ne strângă din laturi şi din faţă; iar din urmă 
vin harapii cu nunta lor. Vâr mâna în sân, ca să trag jungherul dăruit de 


postelnic. Botezatu mă păleşte peste braţ. Atuncea dau răsuceală murgului, 
ca să-mi vie îndămână să apuc o sabie de la cei care mi se pun împotrivă. 
Botezatu se prăvale asupra mea, mă apucă cu un braţ de după umăr şi cu 
celalalt îmi încleştează mâna stângă. La mine, mai ales mâna stângă-i 
primejdioasă. Atuncea am priceput că-mi pun capul dacă mai fac o mişcare; 
şi încremenesc în braţele lui Botezatu. Mă uit furiș în jur; mă închin în gând 
după povaţa ce mi s-a dat în pruncie. Și iată că Botezatu începe a striga şi a 
cere sprijin la călăreţii ce ne ieșiseră înainte. Călăreţii trag hamgerele și 
amenință pe harapii cei cu ciomegele. Grăiesc învălmășit unii şi alţii. Unul 
din călăreţi se apropie cu calul și-și aşează palma pe umărul meu, punând 
stăpânire pe mine. Cei din hudicioară se domolesc și leapădă armele. 

Când călăreţul a pus mâna pe umărul meu, l-am cunoscut. Era cel cătră 
care își aplecase barba Hrana-Beg, șoptindu-i ceva. Și Botezatu mi-a și 
strecurat câteva vorbe de liniște: 

— Acest slujitor are poruncă să te ducă și să te înfățișeze domnului său. 
Când ne-am furișat de la halcă, el s-a ţinut de departe după noi, ca să vadă 
unde ni-i gazda și să ne găsească. 

— Apoi gazda noastră-i la Ghiul-hane, zic eu. 

— S-a și văzut că-i la Hanul Trandafirilor; și hangiilor de acolo li s-a 
spus că asemenea oaspeţi ca domnia ta își vor primi osânda; chiar acuma au 
să ne înfăţişeze la Hrana-Beg. Dacă om fi vinovaţi, măria sa Hrana-Beg a 
da poruncă gealatului să ne taie. 

M-am liniștit. 

— Bine, zic, să mă duc la Hrana-Beg. 

Ne-am dus destul de departe până la o casă mare împresurată cu zid de 
piatră. Am intrat pe-o poartă, am descălicat; au venit argaţi şi ne-au luat 
caii, ca să-i hrănească și să-i adape; iar eu şi Botezatu ne-am aşezat la 
umbră de copac, lângă un cerdac. Din locul unde stam, vedeam grădina 
prăvălatic până la o apă. Umblau slujitori forfota. Numai într-un colț la o 
portiță era linişte, şi acolo sta de strajă un oștean bătrân, cu două iatagane 
încrucișate în seleaf. 

— Acolo-s cămările muierilor... m-a încredinţat Botezatu. 

Pe la ceasul al şaptelea, a venit şi Hrana-Beg. Știu; lui îi dă mâna să vie 
agale, umblând la pas între ceilalți slujitori mai mici decât el ai Sultanului. 
Din când în când chiar strânge frâul și-și opreşte calul, arătând celor din 
juru-i, cu mâna, ba colo, ba dincolo. Așa s-a oprit în poartă, şi, înainte de a 
intra, a arătat, după cât îmi spunea omul meu, că la deal ar fi fiind loc de-o 


moschee, iar la vale de han pentru ieniceri. Mahalaua aceea e a creștinilor, 
şi câte case se află la deal şi la vale le dărâmă și le dă foc. După aceea, 
ridică moschee, han și grădini. Din asta am văzut ce fel de putere are 
Hrana-Beg. 

Zice Botezatu: 

— Pe cât înţeleg, e cel mai mare peste toată ţara asta. 

— Aşa se pare, răspund eu. Și lui îi dă mâna să vie agale, vorbind și 
poruncind, căci el a mâncat și s-a îndestulat cu de toate înainte de a ieși la 
medean. 

— Se vede, îngână Botezatu, că, pe lângă putere, are și minte acest 
Hrana-Beg. 

A intrat în ogradă stăpânul casei ș-a descălicat; cei din juru-i s-au grăbit 
să descalice înaintea lui; unii i-au ţinut scara, alţii l-au sprijinit de subsuori. 
Însă Hrana-Beg era bărbat în putere și n-avea nevoie de ajutorul nimănuia. 
Dar așa-i rânduiala turcilor; cu cât eşti mai în putere, cu atâta te împresură 
şi te sprijină toți. Și numai un deget să miște Mehmet-Sultan, și toată 
puterea lui Hrana-Beg e la pământ și nu mai îndrăzneşte nimene să-l ție de 
subsuori. 

Ne-am ridicat din locurile noastre și ne-am închinat. 

— Ghiuzel-ghiuzel! zice stăpânul venind asupra mea Se opreşte și mă 
priveşte din cap până în picioare. Mă întreabă: 

— Al cui fecior eşti și din care parte de lume vii? 

Răspunde pentru mine Botezatu: 

— Numele lui, puternice stăpâne, e Jder. Și vine dintr-o ţară depărtată, 
de dincolo de Dunăre. 

— Ghiuzel-ghiuzel! zice beiul, şi acolo e tot stăpânire a strălucitului 
nostru întocmai ca soarele Mehmet-Sultan. 

Eu clatin, din cap şi sânt în îndoială pentru o vorbă ca asta; nu mă pun 
împotrivă, ca să-mi păstrez capul pe umeri, dar sânt întrucâtva în îndoială. 

Beiul întreabă pe Botezatu: 

— Ce spune? am uitat cum îl chiamă, asemenea nume nici nu putem noi 
rosti. E mai bun numele pe care i l-am dat noi, când a pus piciorul pe 
grumazul lui Uzun hadâmb. Ce spune Pehlivan? 

— Spune, puternice stăpâne, că ţara noastră se chiamă Ac-Iflac. 

— Se poate; până la iarnă se aşează şi acolo stăpânirea lui Mehmet-El- 
Fatih. 


Eu am plecat fruntea ș-am oftat, închinându-mă cu gândul Împăratului 
nostru Hristos, carele întăreşte dreapta lui Ștefan- Vodă. 

— Şi ce-i eşti tu acestui june? Îi eşti frate mai mare? 

— Da. Puternice stăpâne, îi sânt povăţuitor. 

— Unde vă duceţi? 

— Ne ducem la părintele nostru Varlaam, la o mănăstire de la Aton, cu 
numele Zografu. Ne ducem și-i cerem binecuvântare, cât se mai află în 
această viaţă. 

— E părintele vostru? 

— E părintele nostru, puternice stăpâne. 

— Bine, duceţi-vă cu pace. Dar eu aş fi poftit să-i spun acestui Jder- 
Pehlivan că mi-a plăcut ce iuţeală și putere are, și, când am văzut cum l-a 
pus la pământ pe Uzun hadâmb, m-am bucurat. Asemenea bărbaţi îi fac 
trebuință strălucitului El-Fatâh, împăratul împăraţilor. Aflaţi şi cunoaşteţi şi 
voi că la Mehmet-Sultan e altă rânduiala decât la împărații frâncilor. Acolo 
beii îs după rubedenie; aicea, după vrednicie. Părintele meu a fost barcagiu 
sărac în Boaz; iar eu sânt Hrana-Beg şi stau la dreapta strălucirii sale Sultan 
Mehmet. Cine slujeşte pe Sultan Mehmet cântărește în braţul său nu paloș, 
ci măririle şi bogăţiile care-l aşteaptă, după vrednicia sa. 

— Ne ducem la părintele nostru Varlaam, la Zografu, în Sfântu Munte. 

Atuncea slujitorul care ne găsise și ne adusese acolo a pășit în laturea 
beiului și i-a spus că mai este cu noi o pricină; că am fi stârnit o bătălie într- 
o mahala: și este împotriva noastră mare plângere de la un cinstit neguţător 
moslem; că am cutezat să ne uităm pe fereastră la copila acelui neguţător 
drept-credincios. 

Hrana-Beg se uită la slujitor și face: hâm! 

A păşit înainte ş-un fel de hoge, cu anteriu și turban. Zice acela: 

— Când un ghiaur a privit faţa unei copile a drept-credincioșilor 
otomani, deasupra lui s-a boltit curcubeu de moarte. 

Beiul se uită la hogea cel urât şi face iar: hahâm! 

Se întoarce la mine: 

— Când ai avut vreme, Jder-Pehlivan, şi pentru asta? 

— Puternice stăpâne, mă sprijină Botezatu; asemenea bucluc l-am avut 
într-o hudiță nu departe de medean, unde am nimerit din întâmplare, 
căutând o gazdă cu numele Ghiul-hană. Ne-am oprit lângă o casă, ca să ne 
întoarcem în loc şi să ne ducem în altă parte. Au sărit asupra noastră cu 
război nişte harapi. Ia-ne subt aripa ta, puternice stăpâne, și ne izbăveşte de 


urgie; căci noi nu ne-am uitat la acea copilă, ci s-a uitat ea la noi, și după 
aceea ne-a pârât slugilor. 

Hrana-Beg a zâmbit la mine: 

— Bre Pehlivan, dacă intri în slujba stăpânului meu, intri subt acoperişul 
lui Alah. Căci stăpânul meu e umbră a Prea Puternicului şi adăpost al 
tuturor noroadelor lumii. 

Atuncea l-am privit şi eu nu cu îndrăzneală, ci cu supunere; și am cătat 
în ochii lui Hrana-Beg lumina cu care se uitase la mine în pajiște, când i-am 
închinat murgul, ca un nebun ce am fost. Dacă nu-i închinam murgul și nu 
făceam toate celelalte, acuma nu mă aflam subt asemenea cumpăt. 
Rânduiala mea este să mă întorc la Vaslui, nu să rămân în Rumelia, sacagiu 
şi ciorbagiu la ieniceri! 

— Puternice Hrana-Beg, zic eu cu dulceaţă, noi ne ducem la părintele 
nostru Varlaam. 

— Aferim! răspunde beiul; întâi duceţi-vă la părintele vostru, Varlaam. 
lar neguţătorul să vie la mine, să vorbesc eu cu dânsul. Du-te cu pace, 
adaugă el bătându-mă pe umăr, și să-ţi dau carte cu turaua mea, ca să nu ai 
pe cale nici o sminteală. Şi să-ţi aduci aminte de mine. 

— Am să-mi aduc aminte de Hrana-Beg, am zis eu cu acelaşi glas. 

Și beiul s-a bucurat auzind acel glas al meu. 

Popa cel urât a scris cartea; beiul a pus turaua; slujitorii au adus caii 
noștri. Am primit cartea şi am mulțămit iarăși, m-am închinat de trei ori 
până la pământ; am încălicat împreună cu Botezatu și m-am dus, tot 
flămând, ca să caut han. Pe urmă m-am răzgândit; nu mi-a mai trebuit nici 
han cu trandafiri nici fără trandafiri; am ieşit din târgul Sofiei mai ticălos şi 
mai umilit decât oricând în viața mea. 

Până la o poştă depărtare dincolo de târgul Sofiei nu ne-am oprit, şi mă 
gândeam eu cum să scap nu atâta de neprietini, cât de mine însumi cu 
blăstămăţiile mele. 

— Nu te mai gândi atâta, comise, zice Botezatu; mai bine să intrăm 
undeva, să ne punem vintrea la cale. 

Zic: 

— Mânâncă tu, Botezatule, chebapurile si baclavalele, căci cu nimica n- 
ai păcătuit; dar eu am să-mi orânduiesc post şi rugăciune, după aceleași 
poveţe ale sfințitului Amfilohie. Până mâne-sară la asfinţitul soarelui, eu nu 
mai pun în gură decât apă. 


Aşa că, intrând la un han, m-am dus de-a dreptul să mă întind într-un 
cotlon, cu palmele împreunate sub ceafă. Și aşa am stat gândindu-mă și 
mâncându-mă cum se mânâncă singur racul, până ce mi-a venit o alinare ş- 
am adormit. În vremea asta Botezatu și-a văzut de treburile lui, a pus în 
rânduiala caii, a avut bună grijă şi de fiinţa sa, şi s-a culcat într-un cot mai la 
o parte. Când am deschis ochii într-un târziu, era aproape de înserat. În 
mânile lui Botezatu dormind, am văzut o felie de pită ș-o bucată de balâc 
afumat. M-am sculat cu fereală și le-am zvârlit printre gratiile ferestrei 
afară. Şi iar m-am întins pe spate, cu palmele sub ceafă. 

Cum s-a trezit Botezatu, s-a uitat in jur şi n-a mai văzut nici pânea, nici 
peştele afumat, şi a zâmbit în sine, mulțămit că-s și eu sătul. Iar sufletul 
meu așa se îmblânzise și mi se ascuţise mintea, cum nu se poate spune. 

Zice tătarul: 

— De-acuma, cu cartea şi cu turaua lui Hrana-Beg, ne ducem într-o 
întinsoare până la Sfântu Munte. 

Răspund: 

— Botezatule, socoteala mea e alta. E alta şi decât a ta şi decât a 
sfințitului Amfilohie. Ție ţi-oi porunci să faci cum spun eu, iar pe sfinţitul 
Amfilohie tare l-oi ruga să mă ierte că pășesc peste poveţele sale. Dacă am 
eu în palmă asemenea carte a lui Hrana-Beg, care-i mâna dreaptă a lui 
Sultan Mehmet, atuncea de ce m-aş duce de năprasnă să mă închid în 
pustie, în acel sfânt munte, când eu mai bine pot petrece aici văzând şi 
băgând de samă toate câte sânt la o împărăție așa de mare şi de tare. 

Astfel ne-am dus noi în Rumelia, până la un târg mai mare decât târgul 
Sofiei. În acel târg mare ar fi stătut cândva în scaun şi Alexandru 
Machedon-Împărat. Dar acuma nu se mai afla acolo decât pomenirea măriei 
sale, și din scaunul său niște lemne putrede și aurite pe care nu mai putea să 
şadă nimeni. S-a fost vestit că vine în petrecere acolo Mehmet-Sultan. Iar 
Mehmet-Sultan nu şede pe scaun. Întru toată strălucirea sa cu aur şi matasă, 
el tot la pământ șede, ca lăieţii. 

M-am oprit eu acolo ca să văd, ş-am văzut cum intră întâi ienicerii, cu 
ciubote ferecate şi calpace nalte albe, podobite cu pene de paserea-raiului, şi 
cu ghebe vinete în spate. Și așa duceau în rând cu ei cazanele de ciorbă şi 
polonicele. Iar în locuri mai la vedere și mai în cinste se aflau bucătarii lor. 
Apoi după ieniceri, am văzut în preajma lui Sultan Mehmet pe delii, 
îmbrăcaţi în piei de pardos. Era şi altă oaste, de s-a revărsat într-un șes până 
la o apă, şi pe coasta dealului se îmbulzeau căruțe fel de fel cu toate 


merindele oștii pe trei zile și cu cuhniile lui Sultan Mehmet. Tot ce mișca s- 
a oprit deodată; și deasupra cazanelor ienicerilor s-a ridicat mula ş-a rostit 
strigarea pentru Alah și proroc. Când a spus vorbele acelea și a ridicat mâna 
dreaptă, toată urdia, c-o mişcare singură, a căzut la pământ rezemându-și 
fruntea şi buzele în colb. Când s-a așternut jos toată urdia, eu am văzut de la 
căruță, unde stăteam ferit, pe Sultan Mehmet; mi l-au arătat podvodarii 
creştini şi ei l-au cunoscut după surguciul de la turban cu trei pene albe. 
Toată oastea a crescut iar din țărână ca un val, și nu l-am mai văzut. 

lar când i-au înălțat saivan, oastea a făcut de jur împrejur golişte, ca să 
aibă loc unde se aşeza atâţia slujitori ai curţii. Duce cu el şi pe cel care-i taie 
unghiile, şi pe cel care-i stropește straiele cu miresme, și pe cel care-i aduce 
papuci roșii, și patruzeci de calfe de bucătari cu baș-bucătarul, și șaizeci de 
calfe de baclavagii cu meșterul de baclavale; și numai treizeci de cafegii și 
rahatgii. Și toți vizirii, vracii și cetitorii în stele. 

Sara, după rugăciune, a strigat mula cătră oaste: 

— Candelele noastre ard cu seu și oleu de la ghiauri — dobândă cu 
sabia. 

Am auzit că oastea asta merge la Dunăre ca să se întâlnească cu altele. 
Sultan Mehmet rămâne în urmă şi oastea se duce înainte. 

Spuneau podvodarii aşa că s-aude să treacă urdiile dincolo de Dunărea și 
să meargă până la marginea pământului. Ca s-ajungă la marginea 
pământului, ar fi având a păși o prăpastie afundă peste care nu se poate 
trece fără pod. Acea prăpastie s-ar fi chemând Ac-lIflac. 

Eu am râs şi am spus: 

— Aflaţi, creştinilor dragi; că eu vin de la Ac-lflac, adică de la Țara 
Moldovei. 

Au râs şi ei și nu m-au crezut. 

Se tânguia un moş care stătea acolo cu fruntea plecată și-i curgeau 
pletele în ochi : 

— Iată şi eu sânt tocmai din Ţara Românească; și m-au scos din sat cu 
carul cu boi de m-au trecut Dunărea în postul Sânpetrului și m-au tot purtat, 
cu oştile cine ştie până unde, iar acuma sântem în postul Sântămăriei, şi nu 
cred că m-oi mai întoarce în sat la noi pe Argeş. 

— Apoi, uncheșule, zic, după cât văd că spun unii şi alţii, Împărăţia 
umblă spre Dunăre, căci peste Dunăre se află Ac-Iflac; iar dacă umblă spre 
Dunăre, apoi ai să te întorci la Argeș. Am fost și eu acolo. 

— Unde? La Argeș? 


— Da; m-am dus pe un mal frumos până ce acea apă a Argeșului dă în 
Dunăre. 

— Va fi fiind şi asta... a îngânat moșul scuturându-și pletele. 

S-a uitat la mine, a rânjit şi nu m-a crezut. 

Pe urmă zice iar acel moş: 

— Eu n-aş crede să se ducă însăși Împărăţia până acolo. Că împărăţiile 
umblă așa ici-colo, de zburdăciune. Eu l-am mai văzut pe Mehmet în două 
rânduri; s-a arătat și s-a dus. Are el vizirii lui, și credincioșii lui; numai le 
spune: du-te colo, du-te dincolo. Ei se duc asupra creștinătății ş-o pun sub 
sabie. Împărăţia stă, ş-apoi vin vizirii lui şi credincioşii lui de-i închină 
dobânda şi robii. Și pe urmă iar ţin sfat sub săivan, la pământ în şatră, şi 
Împărăţia bate în palme şi vin harapii cu rahat şi cu cafele. N-or bea ei ca 
creştinul un pahar de vin, ferească Dumnezeu; aşa-s blestemaţi. La urmă 
Împărăţia se trage la hodină și se face tăcere peste tabără de s-aud bâzâind 
goangele. Și la poarta săivanului s-aşează nişte urieși strajă. Au cu ei ș-un 
leu îmblânzit, care-i cățelul Sultanului. Când şi când, noaptea, acel leu s- 
aude mormăind. Adicătele, acel leu e semnul puterii lui Mehmet; de aceea 
nu-l pot birui împărații și craii creştinilor pe Sultan Mehmet. 

Zic eu: 

— Ba, moșule şi creștinilor dragi, când am venit eu cu oastea din sus, de 
la Ac-lIflac, am găsit la Cetatea Dâmboviţii și la Dunăre ismailiteni, și, cu 
ajutorul Domnului nostru Hristos, i-am biruit. 

— Care oaste din sus, de la Ac-Iflac? 

— Oaste de la Moldova, a măriei sale Ștefan-Vodă. 

— Aha! Am auzit eu de asta; eram fugit la codru, cu toate satele de pe 
Argeş. De aceea se învârteşte acuma împărăţia și ameninţă într-acolo. Vai 
de creștini, n-a mai rămânea piatră pe piatră, nici om trăitor subt soare. 

— Moşule, nu huli, îl mustru eu, crede în puterea lui Hristos Împărat 
Dumnezeu. 

Moşul a mormăit, și-a făcut cruce, dar n-a crezut nimica din ce-i 
povesteam eu. 

Se aflau acolo, pe acea costișă lină, sute şi sute de cară în podvoadă, din 
toate părțile împărăției. Înţelegeam că unii ar fi fiind greci, alţii sârbi; cei 
care stăteau în jurul moşului, la foc, erau din Ţara Românească. Saracă și 
năcăjită lume! Şedeau la pământ, cu genunchii până la urechi, şi cu fruntea 
plecată. Vorbeau despre câte urgii toate; unii oftau și ridicau ochii la stele, 
alţii stupeau în foc. Mă bătea gând împieliţat, să fac iar mare poznă, oameni 


buni, să strig de-acolo o sudalmă asupra împărăției și pe urmă să mă caute 
harapii şi ienicerii. Dar Botezatu, care îmi știe toate ale mele, până în fundul 
fundului, băga de samă și se uita la mine cu nişte ochi jalnici, ca de bunic, și 
clătea din cap și mă tot împingea cu cotul în deșert, sub coaste. 

—Lasă-mă, Botezatule, zic; ai să-mi dai maţele afară. El s-a închinat în 
gând lui sfântu Gheorghe, ocrotitorul său. 

Zice: 

— Tare aş vrea, comise, să te văd întors la Timiș, ca să mă pot hodini. 

La hanul meu de la Filip-Cetate nu m-au mâncat mult puricii. M-am 
mutat în alt târg și de-acolo în altul, până ce am dat pe calea Atonului. Am 
văzut că-i cale sfântă, căci nu mai umblau podvodari, și oști, și robi 
lucrători la cetăţi. Am înţeles că robii, podvodării și urdiile se duc tot spre 
asfinţit, și mai ales spre miazănoapte. 

La câte-o poștă, mă opreau privighetorii, ca să-mi vadă îndreptările. 
Cum vedeau cartea și turaua lui Hrana-Beg, se închinau şi mă lăsau să trec. 
După ce n-am mai fost departe de Aton, nu m-a mai oprit nimeni. Peste 
târguri n-am mai dat, satele s-au rărit, şi de la o vreme n-am mai văzut nici 
case. 

Când și când întâlneam călugări, călărind între desagi pe asini. Am 
început a urca poteci trăgănate printre dumbrăvi. La câte-o dumbravă de 
acestea se afla clădită o colibă şi lângă colibă era culcat un bărbos îmbrăcat 
cu flenduri. Avea în paza lui o livadă de maslini ori de smochini. Când 
treceam noi, ridica bărboiul, și după aceea iar îl lăsa în jos, măturând 
bătătura. 

Pe-alocurea, găseam mangalagii, care se năcăjeau la cuptoarele lor 
înăbușite cu pământ. Erau creştini saraci de prin văi, şi petreceau acolo câte 
zece-douăsprezece săptămâni, ca să scoată cărbuni, marfă pentru târgul 
Salonicului. La aceşti sărmani făceam popas, și am aflat că plătesc dijmă la 
Sfântu Munte. Deci calea noastră se scurtase mult. 

Nu știu când şi cum s-a făcut de-am intrat pe-o potecă cu păreţi de st- 
încă oablă la dreapta şi la stânga. Deasupra era cerul ca o apă albastră, în 
care înota un șoim. Când și când plutea neclintit. 

Zic lui Botezatu: 

— De-acuma nu mai avem mult până la Sfântu Munte. 

Răspunde el: 

— Mira-m-aş, comise, căci n-am dat nici peste străji, nici peste vreun 
schit, nici peste privighetori ai ținutului. 


— Botezatule, zic eu, înţeleg de ieri că noi am rătăcit drumul. 

— Atuncea să ne întoarcem înapoi, stăpâne. 

— Ba mergem înainte, să vedem ce găsim. 

Am mers înainte până ce a fost soarele în crucea amiezii și vedeam într- 
o vale, departe, marea strălucind și alungindu-şi la țărm talazurile. Caii 
păcăneau pe piatră; locul de sus se lumina într-o poiană largă, însă părea tot 
pustiu. Îmi tot întindeam gâtul cercetând, doar oi descoperi o odaie, ori 
macar o colibă, și mai ales un om pământean, cu care să stau de vorbă și să 
mă îndrepte pe cale bună. Când iată, de după o stâncă de deasupra noastră, 
ies patru barbaţi cu mustăţile și bărbile fâlfâite de vânt. Purtau comanace și 
rantii sure. Și mai cu samă purtau niște săbii mari, de m-am înfricoşat. 
Acele săbii le ţineau în mâna dreaptă și mânicile de la rantii le erau lunecate 
până la cot, așa că vedeam, de la străjile săbiilor, în jos, braţe păroase şi 
vânjoase. 

Viteji îndrăzneţi, mă gândesc eu, care poftesc să ne ieie viaţa și punga. 

Au poruncit ceva într-o limbă pe care n-o înțelegeam. Dar nu puteau să 
ne poruncească decât să stăm 

Dacă nu-mi poruncesc în limba mea, zic, eu nu stau. Și chiar dacă mi-ar 
porunci ca să înțeleg, nu stau nici atâta. 

Au strigat în altă limbă. A înţeles Botezatu! 

— Zice că să stăm. Ce să le răspund? 

— Răspunde și tu vorbele pe care le-am auzit de la Hrana-Beg. 

Atuncea tatarul a grăit cătră ei, liniștit, 

— Ghiuzel-ghiuzel, bre! 

Nu ne-am oprit; am dat pinteni cailor, ca s-ajungem și noi deasupra și la 
lărgime. Atuncea aşa guri au cascat acei barbaţi cu săbii, încât le-am văzut 
toți dinţii; şi aşa ne-au ameninţat că se prăpăstuiesc de sus asupra noastră, 
încât m-am uitat la ei cu mirare, dar fără a opri; şi aşa au vrut să repeadă 
asupra noastră săbiile, încât eu m-am gândit că, dac-or arunca asupra 
noastră săbiile, apoi au să rămâie fără săbii. 

Zic lui Botezatu: 

— Pregăteşte-ţi arcanul: îl pregătesc şi eu pe-al meu. Când am ajuns sus 
pe-un tapşan, am descălicat în pripă şi eu şi Botezatu. Am lasat caii și ne- 
am dus asupra acelor barbaţi. Veneau la noi cu mare îndârjire și mare glas. 
Am scos din sân jungherul talienesc; Gheorghe Botezatu și-a tras din 
tureatca ciubotei cuțitul. 


— Halai! halai! strigau barbaţii cu rantii, îndemnându-se ca să vie 
asupra noastră, să ne taie întăi în patru şi pe urmă în opt. 

Am aruncat arcanele şi i-am prins pe doi. Când i-am smuncit spre noi, 
au scăpat din mână săbiile. Botezatu îndată a încurcat pe unul în niște 
ciritei. Eu l-am tras pe-al meu până la un prăvăliș, de s-a dus de-a rostogolul 
în pripor; am priponit de-un ienuper capătul de la mine al arcanului. Și m- 
am întors cătră ceilalți doi. Tatarul apucase a zvârli asupra unuia din ei 
cuțitul și-l străpunsese. Când m-a văzut cel care mai rămăsese în picioare că 
vin la el, întăi a vrut s-o împungă la fugă într-o parte ori în alta; dar, băgând 
de samă în mâna mea jungher care-l poate ajunge, s-a închinat în genunchi 
Și a cerut iertare. 

— Du-te la el, Botezatule, și-i ia sabia, am poruncit eu. Atuncea acela a 
zvârlit de la sine sabia şi s-a înseninat înțelegând ce spuneam eu slujitorului. 

— Milostiveşte-te, jupâne, nu-mi ridica viaţa! 

Îi zic lui Gheorghe Botezatu: 

— Adună-i pe ceilalți şi-i leagă. 

Mă duc la cel care mi se închinase: 

— Cine eşti tu cel ce grăieşti moldoveneşte? 

— Aman, jupâne; sânt un păcătos care m-am pripășit în astă străinătate. 

— Ce faci şi unde slujeşti? 

— Făgăduieşte-mi, jupâne, că nu-mi iei viaţa şi-ţi mărturisesc, cu toată 
rușinea. 

— Nu-ţi făgăduiesc nimica şi-ţi poruncesc să-mi răspunzi la ceea ce te- 
am întrebat. 

— Vai, ticălosul de mine, bat metanie, sărut ţărna și mărturisesc că sânt 
frate în Sfântu Munte, la mănăstirea Kiliandari. 

— Nu vei fi fiind chiar monah? 

— Din mila lui Dumnezeu încă nu sânt, ca să nu-mi prăpădesc de istov 
sufletul. Mă aflu aicea cu aceşti trei frați şi avem slujbă să păzim catârii 
strâjnici, la păşune. Sântem rânduiţi la treaba asta în toată vremea verii. În 
fiecare săptămână se duce unul din noi peste munte, de aduce tain. Şi trăim 
aicea, nevoindu-ne întru mare amărăciune a singurătăţii. 

— Şi cum de v-aţi luat rânduială ca să ieşiţi la potecă? 

— Pacatele noastre, jupâne, se tânguie el. Se află, într-o parte a 
pădurilor, mangalagii; şi vin la ei de-a dreptul, pe poteca asta, negustori de 
la Salonic și din alte părţi, de le plătesc lucrarea ori le cumpără mangalul. 
Ne-am învăţat să oprim când şi când pe unii din acești negustori. 


L-am lăsat un răstimp să se tânguie cu fruntea plecată, pentru pacatele 
lui, și am întors capul să văd ce lucrează Gheorghe Botezatu. Mă uitam la 
Gheorghe Botezatu, dar vedeam și pe cuviosul frate de la Kiliandari ce face. 
Tot fura spre mine cu coada ochiului, parcă fulgera. 

Tatarul adunase pe ceilalți trei. Pe doi îi legase cot lângă cot, cu mânile 
din laturi aduse pe după grumaz și înapoi, cetluite și ele. Celui de-al treilea 
îi stăpânise mâna stângă la spate într-un juvăţ şi acuma îi cerceta rana de la 
umărul din dreapta, străpuns de cuţit. Caii umblau liniştit, căutând iarbă 
bună, câte-un pâlc de iarbă nepârjolită de soare ici și colo. 

Mă întorc la omul meu: 

— Cum te chiamă? 

— Numele meu de-acasă e Ilie, jupâne. Iar porecla, îngăduie-mi să nu ți- 
o spun, fiind de mare rușine fapta mea când s-a afla în ţinutul nostru. Tata şi 
uncheșii mei se trag din neamuri. 

M-am uitat la el ţintă: 

— Să nu cutezi a crede că de fapta ta n-ai să dai samă. Răspunde la ce te 
întreb. 

— Răspund. Porecla părintelui meu e Cozmuţă, de la ţinutul Neamţului, 
Pipirig, în Ţara Moldovei. 

— Ah! fecior de haită, crâșnesc eu, cum de ruşinezi tu omenirea de la 
noi! Căci în ţara noastră s-a auzit de lotri care s-au făcut monahi pentru 
ispăşirea pacatelor, dar greu pacat şi ruşine peste fire este să iasă în pradă şi 
la omor o faţă bisericească. Şi încă şi din neamuri. 

— În numele Domnului Dumnezeului nostru Isus, iartă-mă, jupâne. Nu 
mă da pe mâna epistaţilor de la Sfântu Munte, căci mă spânzură. Pentru 
pacatele răposaţilor strămoși ai domniei tale, iartă-mă, căci n-oi mai face. 

— Cum pot îndrăzni să iert fapta asta — zic — când nici Domnul 
Dumnezeu n-o iartă? 

— Dă-mi canon, cruță-mi viaţa, cum o cruţi celorlalţi, 

ÎI întreb iar: 

— Cine sânt soțiile tale? 

— Îs greci din ostrovul Critului. 

— Să fie, zic; poate seminţia lor se trage din lotri. Dar părinţii noștri, la 
ținutul Neamţu, nu fac slujba asta. Iar care se leapădă de lege ș-o face, îl 
suie gâdea în furci: asta-i pravila. Îngăduit poate fi într-o privinţă mișelului 
şi ţiganului să săvârşească asemenea fapte ca acele pe care le săvârşeșşti tu, 


căci prostimea e alăturea de dobitoace; dară răzăşșii au altă rânduială; dintr- 
înșii se aleg cnejii și boierii. Fost-au şi uncheșii tăi în slujba Domniei? 

— Au fost. 

— Atuncea nu mai nădăjdui la mine milă. Gheorghe Botezatu se uită la 
mine iarăşi cu grijă; deoarece mă făceam judeţ într-o ţară străină și mă 
încâlceam iar în faptele mele. Căci eu mă duceam la Sfântu Munte pentru 
altele: să stau de vorbă cu sfinţii părinţi de la Vatopedi și Zografu şi să 
găsesc pe părintele Stratonic, monahul nostru de la Suceava. 

Mă uit eu la fratele meu Ilie. Macar de-aș fi un popă să-i cetesc cazanie. 
Dar nu-s popă. De-aș fi cadiu ca cel de la Isaccea, ca să poruncesc pedeapsa 
ştreangului. Dar nu sânt cadiu. De-aș fi Hrana-Beg, să pun pe un harap să-l 
spintece prin creștet cu paloşul. Dar nu sânt Hrana-Beg,; nici Botezatu nu-i 
harap. Și nici Ilie Cozmuţă de la Pipirig de la noi nu s-arată a fi un haramin 
ca Atanasie Alvanit, să se zvârlă el singur în ascuţişul săbiei lui. 

Ce să fac? Oricât m-aş zbârli eu la Ilie, rămân deocamdată ruşinat. Nu-i 
alt chip decât să-l dau pe mâna epistaţilor, alături cu soțiile sale, grecii din 
ostrovul Critului. 

Îi poruncesc iar: 

— Spune, mişele, unde-s catârii pe care-i aveţi la păscut? 

— Mai la vale, jupâne, în nişte poieni unde avem colibă. 

— Câţi catâri păziţi? 

— Patruzeci şi patru; pe patru încălicăm noi. 

— Bine; acuma veți merge pe jos. Lung e drumul până la Sfântu Munte? 

— Nu-i lung, milostive stăpâne; noi îl facem în două zile. Iar dacă nu ne 
hodinim, numai într-o zi ş-o noapte. Apucăm de-a dreptul pe potecă peste 
munte. Ş-apoi după ce trecem peste munte, dăm de sfintele schituri şi 
chinovii. 

Îi zic eu: 

— Iar cuvioşiei tale ţi-ar plăcea să locuieşti mai degrabă într-o sihăstrie. 

El şi-a plecat fruntea. 

Îi poruncesc: 

— Scoală. 

S-a sculat. Îi hotărăsc aşa: 

— Du-te și ia în cârcă pe cel străpuns de cuţit. Deocamdată acesta-i 
canonul tău: să-l porți pe cale. Și ceilalți doi or umbla legaţi după tine; și 
după aceea catârii, ca să se bucure de vederea voastră. Și să-mi fiți astfel 
călăuze până peste munte. Vă duc la Kiliandari; și după aceea mi-oi găsi eu 


singur drumul la Vatopedi și la Zogtafu. Botezatule, să nu uităm săbiile, ca 
să le punem dinaintea sfinţiilor lor epistaţii. Ne mai trebuiesc acele săbii și 
pentru alta: dacă nu merg aceşti lotri pe drum bun şi încearcă a ne înșela, să 
avem leac la viclenia lor. 

Robii mei s-au supus fără murmur, iar eu m-am semeţit de dreptatea pe 
care o făceam. Am coborât în poienile de mai la vale, unde am găsit colibă, 
tainuri, poclăzi și straie, precum și cuvioase cărți de rugăciune. 

Am adunat patruzeci de catâri strâjnici şi patru catâri bătrâni. Pe catârii 
bătrâni am închingat samare și am încărcat tot acel calabalâc. La noi la 
Moldova se chiamă tarhat; dar ei acolo spun «calabalâc». 

Am pornit înainte, cu rânduiala pe care o făcusem eu; şi, pe poteca de ei 
ştiută, am trecut râpa. Când am suit în coasta râpii, am făcut popasul întăi. 
Fratele Ilie Cozmuţă a pus jos rănitul, pe frunzare, şi s-a apucat să clădească 
şi să aprindă foc. A scos din desagi cele de trebuință; am mâncat pastramă 
de batal cu pită și ne-am potolit setea la şipot. Fratele Ilie a adus și soțiilor 
sale apă de la șipot în comanacul său. Am dormit eu, — a privegheat 
Botezatu. A dormit Botezatu, — am privegheat eu. La ceasurile poruncite 
de Dumnezeu, cânta cucoşul cel negru din desaga tatarului, si toate se 
săvârşeau cu socoteală. 

La cel dintăi popas, am stat puţin de vorbă. Dar la al doilea popas mare, 
aproape de culmea cealaltă, robii mei au prins a-mi spune ba de una, ba de 
alta, și Botezatu îmi tălmăcea toate. 

De la cuvioșiile lor am aflat povestea sfintei mănăstiri Vatopedi. Și când 
mi-au spus-o fraţii greci de la Crit, am poruncit lui Botezatu să le deslege 
câte-o mână, ca să poată lua și ei din pastramă, și din pită, şi din smochine 
uscate. 

Zice că în vederea acelui țărm de mare de sub Sfântu Munte, ar fi fost 
prinsă de furtună o corabie. Asta s-a întâmplat în vremea veche. Împărat era 
Teodosie; și Împărăteasa lui Teodosie se afla în acea corabie cu fiii săi 
Arcadie şi Onorie. Înecându-se corabia, împărăteasa cu Arcadie ar fi scăpat 
într-o barcă și cu acea barcă ar fi ajuns în altă parte, iar Onorie a fost luat de 
talazuri și purtat până la mal. Acolo, cel din urmă val l-a pus lin sub niște 
tufe de zmeură. Pe scândura lui, pe care scăpase, pruncul împărătesc și-a 
venit în fire; apoi, de trudă, a adormit. Cunoscând sfinţii părinţi de la Aton, 
după semne și chip, că acel copil scăpat la ţărmul lor ar fi prunc împărătesc, 
l-au dus la Bizanţ. $-apoi, întru lauda lui Hristos care săvârşise minunea, 
împăratul Arcadie a pus de s-a zidit la acel țărm mănăstire. 


— Frumoasă poveste, zic eu; Botezatule, desleagă fraților de la Crit şi 
mâna cealaltă, ca să poată apuca şi mânca după foamea lor. 

Fraţii de la Crit au mâncat şi s-au săturat. Iar în tarhatul lor au găsit un 
ulcior de vin dulce din care au dat celui rănit, ca să-i crească puterile. După 
aceea mi-au închinat mie ulciorul. Iar ei s-au pus în genunchi și şi-au făcut 
cu mare smerenie rugăciunea. 

— Cinstite şi milostive jupâne, zice atuncea fratele Ilie Cozmuţă, vad că 
de poveştile noastre ţi se îmblânzeşte căutătura. Îngăduie să-ţi spun şi eu că, 
la Zografu, unde înţeleg că vrei, să te duci, am stat eu la ascultare trei ani. 
Și am văzut acolo o minune mai mare decât aceea care s-a spus. 

La noi la Zografu a fost ctitor marele Leu-Împărat. Şi luminăţia sa Leu- 
Împărat, după ce a văzut sfânta mănăstire gata, a pus pe un zugrav al sau, ca 
să zugrăvească zidurile după tipic. Toţi sfinţii i-a zugrăvit acel zugrav cu 
numele Macarie. Numai pe Sfântul Gheorghie nu-l putea zugrăvi. Tot îşi 
aducea aminte acel cuvios zugrav părintele Macarie de o icoană prea 
frumoasă a Sfântului Gheorghie pe care o văzuse la muntele Sinai. Și n-o 
putea face la fel aicea la noi, aşa cum o văzuse acolo. Se mâhnea foarte din 
pricina asta şi tot sta pe gânduri ceasuri după ceasuri dinaintea ocniţei 
goale, unde dorea să zugrăvească pe marele mucenic Gheorghie. Iar într-o 
dimineaţă, venind cuviosul Macarie la biserică, a văzut în ocniță icoana de 
la muntele Sinai și, de mare uimire, a căzut cu faţa la pământ. Pe urmă a 
îndrăznit să se scoale și să se închine minunii. Într-adevăr se săvârşise 
minune, după cum s-a aflat nu mult după aceea, că icoana de la Sinai nu 
mai este unde era. Și venind un monah negru de la Sinai. A cunoscut la 
Zografu acea icoană a sfântului Gheorghie. S-a rănit în sufletul lui de 
asemenea uneltire a sfântului, şi s-a dus asupra icoanei, mustrând-o cu glas: 
«Cum poţi tu, slăvite sfinte Gheorghie, i-a zis, să părăseşti o mănăstire 
veche ca mănăstirea noastră de la Sinai şi să te muţi aici la Aton, la niște 
greci puchinoși? Nu ţi-a fost milă de noi? Nu ţi-a fost rușine de aşa faptă?» 
A dat cu pumnul în obrazul icoanei, de mare mânie ce avea acel monah 
negru pentru fapta sfântului; iar sfântul Gheorghie l-a muşcat de degetul cel 
mic. 

— Într-adevăr, am zis eu, de mare mirare este asemenea minune. 

Am mai vorbit eu cu dânșii de multe; si am aflat toate câte sânt la 
Sfântul Aton; si am înțeles că Dumnezeu pune înțelepciune în unele fapte 
de pe pământ, care nouă ni se par nelegiuite. Căci acei frați din singurătate 
au socotit când au ieşit cu săbiile asupra noastră că am fi ismailiteni. Într- 


adevăr, aveam asupra noastră cartea de la Hrana-Beg, însă noi eram creștini 
buni. 

Așa că după ce-am ieșit, în ziua următoare, iarăşi la priveliștea Mării și 
am văzut mănăstirile, şi schiturile, şi sihăstriile, şi livezile de la Sfântul 
Aton, am poruncit lui Botezatu să desfacă toate legăturile robilor mei şi să 
puie jos săbiile. Am încălicat şi i-am slobozit, ca să se întoarcă la poienile 
lor. 

Am zis: 

— Domnul Dumnezeu va cântări faptele voastre la judeţul său din veac. 
Mulţămesc unuia Isus Domn si Împărat pentru minunea sa, că, fiind eu 
rătăcit în pustie, mi-a scos în cale călăuze bune, care să-mi arate fără 
sminteală calea. 

Ei s-au întors spre poieni, iar eu am coborât la sfintele mănăstiri, ca să 
caut pe părintele nostru Stratonic. 


CAPITOLUL XII 


CÂND A FOST BOTEZAT UN PĂGÂN I.A VASLUI ȘI A SOSIT UN 
BĂRBOS LA CETATEA CRĂCIUNA 


La grajdurile domnești, a sosit acum cinci zile părintele Nicodim de la 
Neamţu, căutând pe Simion și pe jupân Manole. 

Zice: 

— Aţi băgat de samă, alaltăsară, cât de limpede s-a văzut Ceahlăul la 
asfinţitul soarelui? 

— Am văzut; frumos ca niciodată, răspunde Simion. 

— Nu-i de frumos, tătuţă şi comise. L-aţi văzut, pe urmă, ieri? Nu l-aţi 
mai putut vedea, căci în locul unde fusese văzut alaltăieri erau nouri negri 
ca de furtună. Ieri a şi pornit vânt dinspre miazănoapte. Astăzi, nourii s-au 
făcut alburii şi vântul s-a răcit deodată. Să ştiţi, tătuţă şi Simioane, că are să 
ningă. 

— Cum să ningă, frate și părinte Nicodime, înainte de Sâmedru? Se 
poate una ca asta? 

— Se poate și s-a mai văzut; am eu scris în ceaslovul meu, de niște 
monahi de demult. 

Încuviinţează şi comisul cel bătrân: 

— Am apucat şi eu ninsoare şi îngheț îndată după Ziua Crucii. Cum 
spuneau şi bătrânii noştri că, în Ţara Moldovei, stihiile îs cu toane. 

— Cu toane îs și stihiile şi oamenii, râde monahul. Iaca, dacă ninge, eu 
am de gând să-mi fac pregătire să mă duc în jos până la apa Trotușului. 
Numai pentru atâta am venit, ca să vă spun. 

Toţi câţi erau de faţă s-au uitat ţintă la monah. Poate vorbeşte în şagă. 

— Atuncea să ştii că nu mai ninge, a zâmbit comisul Manole. 

— Avem să vedem, a adaos vorbă de încheiere părintele Nicodim. 

În aceeaşi zi când s-au schimbat asemenea cuvinte, la ceasul al șaselea, 
s-au stâns deodată zările de deasupra asfințitului şi vântul de miazănoapte a 
prins a șușui cu întărâtare. Când s-au trezit oamenii luni dimineaţa, sclipeau 
săgeți de ploaie pe volburile furtunii. Pe urmă a prins a juca puf de 
ninsoare. A nins până în sară. Sara, a stat furtuna ș-a rămas numai vânt 
subțirel, tăind ca un brici. În noaptea de după aceea s-a înseninat şi a 
îngheţat. Când s-a făcut iar ziuă, s-au văzut nourii suri ai iernii învăluindu- 


se fără încetare din pustietățile moarte ale schiților. Peste îngheţ s-a pus alt 
omăt. 

Joi, a sosit părintele Nicodim, după cuvântul dat. Avea după el şi pe 
fratele Gherasim, tot călare. Părintele Nicodim purta dulamă; fratele 
Gherasim chiar cojoc în lege. Fratele Gherasim ducea de frâu al treilea cal, 
împovărat nu atât cu desagi de merinde, cât cu straie groase și poclăzi. 

Bătrânul şi cu Simion au ieşit întru întâmpinare. Au stătut și au așteptat 
ca cei trei cai să facă ocolul până la cerdac; au venit să se uite și Lazăr 
Pitărel şi Niţă Negoiţă. La urmă, a ieșit din casă şi a trecut mai înainte decât 
toți, cu capul gol, starostele Nechifor Căliman. 

— Mare poznă, oameni buni! Zice el. Miratu-m-am de iarnă; da' de una 
ca asta mă mir și mai tare. Încotro, părinte Nicodim.? La rai nu te duci, că 
acolo îi cald și cântă privighetorile. Doar la iad! 

— Se poate, staroste Nechifor, a răspuns călugărul; căci nu trece mult şi 
în Ţara-de-Jos or veni demonii ismailiteni. 

— Aha! D-apoi ce să faci cuvioşia ta acolo, la iad? 

— Să răscumpăr suflete de creştini, cinstite staroste. 

Jupân Manole și comisul Simion ascultau în tăcere asemenea vorbe. 
Înţelegeau ceva; erau totuşi nedumeriţi că poate şti părintele Nicodim ce nu 
știu ei. 

Să fi venit înştiinţare călugărului? — De ce nu le-a spus lor nimic? 

Privind pe rând la comis și la feciorii lui, starostele Nechifor s-a luminat 
şi el de o înţelegere şi s-a pălit cu palma peste fruntea pleșuvă. 

— Descălicaţi, a îndemnat Simion. 

— Descălicăm, a încuviinţat părintele Nicodim. Grăbit nu-s, căci am a 
vorbi cu domniile voastre. 

— Fi, atuncea-i bine, s-a bucurat starostele. 

Comisul Simion n-a răspuns nimica. 

Fratele Gherasim s-a dus la odăile slujitorilor subt oblăduirea lui Niţă 
Negoiţă. 

Ceilalţi cinci bărbaţi au umblat întâi împrejurul ogrăzii, ca să privească 
acea iarnă grăbită, albă şi curată ca o fată mare. 

Cerul era verde ca piatra de chiclaz şi luminat spre miazăzi; însă din 
fund de miazănoapte izvorau alte pâcle cenușii; și vântul neostoit urma să 
vie dintr-acolo cântând abia auzit pe o strună subţire. Era albă poala pădurii. 
Albe finețurile prăvălatice. Ninsoarea prinsese, în livadă, mere roșii uitate 
neculesc în pomi. 


Părea o glumă şi, totuşi, era şi asta o înştiinţare de la Dumnezeu. 

Comisul Manole oftă şi intră cel dintâi în casă. Se aflau, în acea 
dimineaţă, numai bărbaţi la curtea comisului Simion. Jupâneasa Marușca și 
dădacele cu pruncul se grăbiseră să coboare devale, la jupâneasa soacră 
Ilisafta. Multe-s de vorbit, de aflat şi învăţat într-o asemenea zi de iarnă 
timpurie. 

Acolo, devale, sânt numai muieri, se gândea comisul. Nelipsită e 
jupâneasa Candachia. A sosit de o zi şi Teodora, malorosianca, muierea lui 
Dămian neguţătorul. 

— Unde rostim noi nouă, zice în sine comisul, ele rostesc de nouă ori 
nouă sute nouăzeci şi nouă. Într-o privință, au şi ele dreptate. Căci zice 
Ilisafta: Dacă n-om vorbi deasupra, pe pământ, apoi unde să vorbim? 
Dedesubt? Acolo stau singură. 

Fără a conteni să se gândească și mai adânc la plecarea năprasnică a 
monahului Nicodim, comisul cel bătrân mai adaugă în socotinţile lui şi 
altele. Toamna asta, s-au întețit veștile cum se înteţesc tăunii asupra cailor. 
Și numai veşti rele, ba de furtuni și grindeni, ba de pojaruri. Au venit şi de 
la Ardeal cărți despre războiul păgânilor. Or fi având alții din alte părţi 
îndoieli, dar neguţătorii de la Țara Ungurească nu mai au nici una. La 
târgurile și schelele de cătră miazăzi au crescut preţurile la grâu și la oi. 

Deasemenea prostimea asta din Ţara Moldovei, fără a primi carte și 
înștiințări de la nimeni, s-a grăbit să strângă toate mai din vreme şi să puie 
unele la adăpost, ca în aşteptarea primejdiei. Gropile de grâu și orz le-au 
săpat mai adânc şi le-au ars mai bine. Oile și vitele le țin cătră preajma 
muntelui. Gospodarii de la câmp își șinuiesc roţile carălor. Podgorenii au 
mai săpat un rând de borte guzgănești în hrubele cele mari, zidindu-le, după 
ce-au ascuns acolo buţi vechi. lar răzășimile nu mai au astâmpăr; când îs în 
sate, când îs în tabără la măria sa. 

A fost poftit de cătră stăpânii săi la sfat şi Lazăr Pitărel şătrar. 

Zice comisul cel bătrân: 

— După a mea socotință, părintele Nicodim va fi oblicit ceva despre 
Ionut. 

— Tătuţă, răspunde monahul, mezinul nostru se află subt acoperământul 
Dumnezeului nostru Isus. Nu știu unde-i; n-am aflat despre el nimica. Dar a 
trecut pe aicea un suflet călător, cum trec gâștele sălbatice toamna. Dintr-o 
vorbă, m-am îndemnat să încep a coborî la vale. 

Cu ochii umbriţi, comisul a şoptit o întrebare: 


— Te temi de ceva, Nicodime? 

— Nu ştiu, tătuță. Dacă Dumnezeu a binevoit a-i închina fruntea la 
hodina veşnică, să-i fac rânduielile creştinești, după cuviinţă. Dacă-i în 
prinsoare cumva, să aflu și să vă chem. Dar asta-i pe urmă; oi vedea cum mi 
se îndeamnă cugetul, după rugăciunile mele. Nu vă mai gândiţi la asta cu 
întristare. Eu zic aşa, tătuță, că iarna asta ne-a venit nouă pentru altceva. Se 
înţelege că-i iarnă trecătoare, ca toate iernile care cad înainte de sorocul lor. 
Dar până ce s-a pișca luna plină tot are să ţie. Avem răgaz o săptămână, ca 
să ducem pruncul cel nou la Domnie, pentru botez. Măria sa a poruncit ca 
să-l duceţi când veţi putea. Alt drum mai lesne și mai repede decât cu 
săniile nu putem avea. S-a pus destul omăt și gheaţa-i tare. Purcedem fără 
întârziere. Asta-i porunca de sus, pe care o văd eu scrisă alb. 

Bătrânul şi Simion s-au foit, uitându-se unul la altul. 

— S-ar putea să amânaţi; dar eu am nevoie acuma, tătuță și Simioane. 
Ne ducem acolo după o poruncă a măriei sale; ne ducem pentru un botez şi 
un prunc de țâță; dar eu am de cercetat din nou pentru alt prunc al nostru. 
Fără poruncă, n-am ce căuta acolo. lar cu porunca asta aflându-mă și eu, 
nădăjduiesc să lovesc cu toiagul ca Aron și să scot apă din stâncă. 

Sfatul bărbaţilor a ţinut puţină vreme, pe când al muierilor, la Timiş 
devale, era în toi. 

Comisoaia Ilisafta dăduse poruncă să se facă foc în sobe, ca să nu-i fie 
frig lui Manoluţ, de și Manoluţ era gros înfășat în scutece și perini de cătră 
dadele lui. În căldura cămării erau strânse asupra pruncului două ţigănci de 
la deal, una mai tânără și alta mai în vârstă, deasemenea nana Chira 
cămărășița, şi o slugă de la Liov a Teodorei. lar în cămara de alături stăteau 
cap lângă cap jupâneasa Maruşca, şi jupâneasa Candachia, şi jupâneasa 
Teodora, iar comisoaia se aşezase în fundul divanului. 

Câte s-au spus în trei ceasuri pot cunoaşte numai îngerii condicari cei 
nevăzuţi, care stau cu penele după ureche la orice adunare a oamenilor pe 
pământ. Cum încep a grăi oamenii, acei îngeri trag penele și scriu în 
condici. Cred c-au scris — îşi făcea socoteală jupân Manole comisul — 
până ce-au început a le amorti degetele. 

Iaca, s-aude zarvă afară, pe urmă glasurile bărbaţilor. 

— Să ştiţi că s-au coborât toţi devale! Strigă jupâneasa Ilisafta. Nană 
Chiră! Nană Chiră! Dă fuga şi deschide cămara, că vin și eu într-o clipeală. 

S-aude cum bat în pridvor cu ciubotele în podele, scuturându-se de 
omăt. Întâi intră comisul: 


— Unde eşti, Ilisaftă? Aicea eşti? 

— Aicea, comise Manole; da' ce s-a întâmplat de te uiţi cu asemenea 
străşnicie? 

— Nu s-a întâmplat nimica. Să spuie Simion ce s-a întâmplat, căci el e 
stăpânul pruncului. 

Jupâneasa Maruşca a tresărit şi a ridicat fruntea: 

— Ce-i cu pruncul? 

Întrebarea asta a pus-o și lui Simion, care a intrat după bătrân. 

— Stăpân al pruncului sânt eu şi nu prea, zâmbeşte comisul Simion. Mă 
tem că, dac-oi porunci eu acuma, rămâne pruncul nebotezat. De aceea 
jupânesei mele Marușşca eu nu-i poruncesc. 

Comisul Simion Păr-Negru avea un glas plăcut, după vinul pe care îl 
băuse cu tot soborul bărbătesc, înainte de a coborî la vale. 

— Ba porunceşte-mi! A zis Marușca venindu-i împotrivă. 

— Ce să-ţi poruncească, Doamne fereşte! S-a tânguit jupâneasa Ilisafta, 
fluturându-și degetele asupra celor doi bărbaţi: ce să-ți poruncească? Despre 
ce botez e vorba? Nu cumva aţi trimes și după popa Dragomir? 

Intrau în cămară încă doi: starostele Nechifor şi părintele Nicodim. 

— Nu mai sânteţi? Aţi adus și pe popă? Uitat-aţi pesemne hotărârea 
măriei sale, că pe acest prunc îl ține măria sa în braţe la sfântul botez? De 
când tot întârziem — ba cu treburile, ba cu ploile... 

— Asta zice şi comisul Simion, s-amestecă jupân Manole; ca să nu mai 
fie întârziere. 

— Eu vreau să-mi poruncească domnul meu... suspină Maruşca a doua 
oară. 

— Îţi poruncesc, jupâneasă Maruşcă, zice Simion apucând mânuţa soţiei 
sale, să-ți pui caţaveică şi broboadă și să iei în braţe pruncul şi dădacele 
alături și să te sui în sanie. În altă sanie s-or sui muţa și cumnatele. Şi noi 
om fi călări în jurul domniilor, voastre, ca să vă facem alai la Domnie, 
pentru botez. 

Jupâneasa Ilisafta iar se pregătea să se crămăluiască și-și înălța braţele. 
Dar Marușca s-a plecat cătră comisul Simion: 

— Bine. Dacă-s gata săniile, purcedem numaidecât. 

— Mare poznă, oameni buni! A mormăit în sine starostele Nechifor. 

A înălțat glas și comisul Manole: 

— Pentru sănii am dat eu poruncă. Şi încolo, toate să fie gata într-o mică 
de ceas, jupâneasă Ilisaftă! 


— Purcedem numaidecât, se îndeamnă râzând jupâneasa Maruşca, 
numai să-mi împrumute cumnată-mea Candachia cercei. 

Jupâneasa Ilisafta se uită la ea cum s-ar uita, noaptea, pe geam, la un 
demon. 

— Dragă noră, ai vreme să te duci până în deal şi să te-ntorci. 

— Nu; purcedem într-o mică de ceas; numai să-mi împrumute 
Candachia și suliman. 

Candachia nu ştie ce să facă cu sprâncenele-i subțiri: să le-ncrunte ori să 
le însenineze. 

— Îţi dau ce pofteşti, sufleţele, răspunde ea cu cel mai îndulcit glas; 
trecem pe la mine pe-acasă şi-ţi deschid sunducurile și răclițile. Numaidecât 
să-l luăm cu noi şi pe Cristea; fără el nu m-aș putea duce. Când l-am lăsat 
as' dimineaţă, îl bărbierea Dănăilă Ţiganu; cred că l-a fi isprăvit până 
acuma. 

Comisul cel bătrân se îndreaptă, ca lovit de un val din afundul tinereţii. 

— Dacă nu l-a fi isprăvit, cuvintează domnia sa, clipind clin ochi cătră 
jupâneasa Ilisafta şi cătră Maruşca, atunci îl luăm aşa cum îl găsim. Îl 
aburcăm pe cal ș-apoi om pune pe dumnealui din fugă straie și cușmă. Că 
noi n-avem când aștepta! Noi ne ducem la Domnie, ca să creștinăm pe cel 
dintâi nepot al nostru, jupâneasă Ilisaftă! 

Cu asemenea glas, ca cel de altădată, a rostit comisul Manole aceste din 
urmă cuvinte, încât comisoaia s-a uitat înapoi, în anii săi, cum se uită înapoi 
soarele, din asfinţit, asupra primăverii. Pe neașteptate, i s-au aprins obrajii și 
privirile ș-a sărutat pe Marușca. 

— M-aţineam şi eu, Ilisaftă, s-a semeţit jupân Manole. Comisoaia l-a 
sărutat şi pe domnia sa. Îndată după aceea au prins a suna ușile cămărilor ca 
purtate de vânt. Toate cotloanele erau răscolite și căutate de mânile jupî- 
nesei Ilisafta. Iar nana Chira abia se putea ţine după dumneaei, gâfâind, ca 
să puie toate iar în rânduială. În același timp, pe când scotea toate cele de 
trebuință şi pentru sine și pentru comis, şi pentru toţi ceilalți câţi or binevoi 
să fie se silea să afle, prin nana Chira, cum au fost rânduite slujbele la deal. 

— Dacă rămâne la grajduri starostele Nechifor cu Lazăr Pitărel şătrar, 
putem pleca, nană Chiră, fără grijă. lar aicea, la noi, nu știu: putea-vom 
avea încredere în Calomfir al tău, nană Chiră? Bine, bine, dacă spui tu, 
atuncea mă-nduplec, să rămâie Calomfir. Pune deoparte şuba cu jderi a 
comisului Manole: cu asta se fudulește dumnealui mai tare. Îmi face şi mie 
trebuință caţaveica asta așşijderea: să nu se fudulească numai domnia sa. 


Pune și gugiumanul, şi broboada de borangic, ca să fim ca atuncea când am 
fost. Ziua asta, nană Chiră, e poruncită de Vodă, dar şi de prea curata şi 
luminata Maică a Domnului. Nu știu dacă l-om găsi gata pe Cristea; după 
cheful pe care îl are comisul Manole, îl ia așa cum se găseşte. A mai făcut 
dumnealui de aceste, în vremea sa! Grăbește-te, nană Chiră, grăbește-te, 
nană Chiră, căci când a striga comisul a treia oară, vreau să fiu cea dintâi cu 
nepotul lângă dumnealui, și cu jupâneasa Maruşca, noră-mea, alături. Dar 
dumneaei ce face? Unde-i? Se învârte împrejurul comisului Simion și-l 
împresură cu vorbele şi cu braţele. Să știi că noră-mea asta îi cam lunatică, 
nană Chiră, dar mie mi-i dragă, căci pentru orice lucrare vine să se 
sfătuiască cu mine. Repede, Chiră; grăbeşte-te, nană Chiră, și spune-mi ce 
faci cu cheile de la cămări? Le dai Olăriţei? Parcă n-aş crede că-i bună 
Olăriţa de aşa slujbă. Ca să le leşi în mâna Trandafirei, văd că strâmbi tu din 
nas şi nu-ţi place. Atuncea mai bine scoate în fugă doi saci de mălai ș-o 
putinică de brânză, ca să fie toţi de-aicea mulțămiţi pe-o săptămână, și ia 
cheile cu tine; numai bagă de samă să nu le prăpădești. 

Când s-au urnit săniile grele şi cu tălpile late neşinuite, era strânsă în 
priveală toată argățimea. La fiecare sanie mâna câte un surugiu de-a călare, 
cu puha în mâna. Comişii și călugărul, cu Negoiţă și fratele Gherasim, 
umblau călări. La o sută de stânjeni s-au oprit, ca să li se aducă din urmă 
cele uitate; fără adaosuri și uitări n-are haz nici o porneală. Cât s-au oprit, 
şi-a repezit Niţă Negoiţă fugarul, ca să ajungă mai înainte și să stârnească 
pe jupân Cristea. 

După toate câte au fost, ar fi poftit jupâneasa Ilisafta să trimeată carte la 
Bârlad, maicii și surorilor sale, scriindu-le și povestindu-le de acea 
călătorie. Însă dumneaei nu ştia să scrie, iar maica și surorile dumnisale nu 
se mai aflau în această lume. 

— Vai dragele mele, eu de doisprezece ani n-am mai fost ieşit de la 
Timiș; şi într-aşa petrecere n-oi mai ieşi mulţi ani. Am trecut tocmai la 
Tupilați podul umblător şi abia acolo ne-a ajuns Cristea din urmă. Când a 
răcnit dumnealui comisul la podari, ia aşa s-au ridicat toţi, ca în catalige, să 
vadă ce este. După ce ne-am suit pe pod și ne-au trecut, strigă comisul la ei: 

— Ce vreţi, măi feciori? Vreţi brudina? Întinde cuşma tu, care ești 
vatamanul podului. 

Acela a întins cușma și comisul Manole i-a stupit într-însa un galbăn. 

Apoi după ce am ieșit la șleahul Romanului, comisul Manole s-a pus în 
frunte și noi după dumnealui. Simion umbla în laturea Marușcăi și a 


pruncului, așa că la sania ei nu s-a întâmplat nimica; dar noi celelalte 
jupânese ne-am răsturnat într-o cotitură. N-a fost nimica; ne-am scuturat de 
omăt, ne-am suit şi ne-am dus înainte. În ţara asta a noastră — adică în 
Ţara-de-Sus — îs rare hanurile, şi acele hanuri sânt umblate mai ales de 
cărăuși şi de lume de rând. Când umblăm la drum noi boierii şi ne trebuie 
popas, apoi nu căutăm hanuri. Așa că, la asfinţitul soarelui, comisul Manole 
a cârnit din şleah pe la podul lui Veţea şi a apucat la Boureni, unde avem 
noi un cunoscut bun şi cumătru, pe Lupu Boldiş medelnicer. 

Când a bătut dumnealui comisul cu coada harapnicului în poartă și ne- 
am îmbulzit în urma dumnisale toți ceilalți, cu săniile și caii, s-a stârnit în 
curtea lui Boldiş zarvă, parcă s-ar fi vestit un ceambul al lui Kalha-Sultan. 
A ieșit Lupu Boldiș cu capul gol; și după dânsul jupâneasa Irina cumătră 
mea; și după dânsa toţi câţi mai erau în casă; și nici nu mi-am cunoscut fina 
pe care am fost tinut-o în brațe. Vină să te sărut, puica nânașei; uită-te 
dumneata cât de repede cresc și se zburătăcesc aceste tinereţi! 

Bucurie ca la un ospăț de sară. A doua zi dimineaţa, când am făcut ochi, 
masa întinsă iar. Lupu Boldiş nu ne lasă să plecăm. Binecuvântează masa, 
cuvioase părinte Nicodime, şi pe urmă om mai vedea noi ce-a mai fi. Dar 
comișii noştri — cel bătrân și cel tânăr — au slujbă domnească. Au gustat 
din bucate; au închinat câte o cupă de vin în sănătatea gazdelor și ne-au 
poruncit să ne gătim de drum. 

— D-apoi şi mâni e zi de călătorie, strigă Lupu Boldiș. Deasemenea și 
poimâni e altă zi de călătorie. Dacă vă ridicaţi împotriva mea şi vi-i greață 
de bucatele noastre, și de vinul nostru şi de saltele și perini moi, atuncea eu 
oi bate cu domniile voastre război ş-oi porunci la argaţii noștri șî puie 
stăpânire pe caii dumneavoastră şi pe sănii! 

S-a îndârjit atuncea comisul cel bătrân: 

— Ba dacă-i vorba pe război, cumătre Lupuşor, strigă domnia sa râzând, 
atuncea nici în săbii nu ne-om tăia, nici cu buzduganele nu ne-om păli; da' 
noi vă ridicăm așa cum sânteţi și mergeţi cu noi la botezul lui Manoluţ. 

Cât în şagă, cât în silă, am adaos și pe Boldiș, și pe jupâneasa Irina, la 
alaiul pruncului, şi ne-am dus cu mare repeziciune spre Domnie. 

Era o vreme albă; şi nu frig. Vreme poruncită, dragele mele, ca-n 
povestea buniţei Mădălina. 

La tabăra de la Vaslui, toată oastea măriei sale îngropată în bordeie. 

Cât ai scapăra, popii lui Vodă și slujitorii lui Vodă sânt acolo, la ușa 
măriei sale. Intrăm în paraclis și creștinăm pruncul. Măria sa are sfaturi 


felurite, ba cu boierii măriei sale, ba cu soli de la domnii și împărăţii; a lăsat 
toate în pământ și a stat cu noi; și la lepădări eu am fost moașa și am dat 
măriei sale să ţie pruncul, iar măria sa a zâmbit cătră mine și m-a întrebat: 

— Cum ti-i habarul, comisoaie Ilisaftă? 

— Mulţămesc lui Dumnezeu precum și Domnului nostru măria sa 
Ștefan, am zis eu. Dacă n-aş avea o durere din partea unui mezin al meu 
despre care n-am ştire nici unde-i dus, nici când se-ntoarce, bucuria mea ar 
fi deplină. 

Vodă a zâmbit iar și m-a mângâiat cu ochii, care nu se mai află pe lumea 
asta alt domn şi stăpân mai milostiv decât luminăţia sa Ștefan-Vodă. 

Numai, de la acel botez şi de la acea masă de cumătrie, n-am ştiinţă ce s- 
a făcut fiul nostru părintele Nicodim. S-a tras mai la o parte cu părintele 
arhimandrit Amfilohie; pe urmă au ieșit la cămara arhimandritului pesemne. 
Nu l-am mai văzut de-atuncea. 

Nu mi-au plăcut ochii arhimandritului. De ce-aş spune, dragele mele, că 
mi-au plăcut? Mărturisesc că nu mi-au plăcut. Așa iscodesc, aşa pătrund 
prin om... Îi spun şi comisului Manole: 

— Mie nu mi-au plăcut ochii arhimandritului. 

— Nu ti-au plăcut acuma, dar ţi-or plăcea pe urmă, Ilisaftă. 

Ce vorbă să fie asta, dragele mele ? M-am gândit eu mult la vorba asta; 
pe urmă am avut un vis şi l-am visat pe Ionuț. 

În vremea cât se întorcea alaiul creștinului la Timiș şi se așezau iarăşi 
comisii la slujbele lor, părintele ieromonah Nicodim călătorea pe drumul 
Bârladului, de-a dreptul cătră miazăzi, având cu sine doi slujitori domnești 
şi carte tare la mână. 

Luni, în 17 a lui octomvrie, cuvioşia sa a fost la Lieşti; iar marţi după 
amiază a pălit în cornul hotarului vechi, la Adjud, unde se varsă Trotușul în 
Siret. 

După războiul cu Radu- Vodă Basarab, măria sa Ştefan mutase hotarul de 
la apa Trotușului cu mult mai la vale, până la apa Milcovului şi, c-o irugă a 
Milcovului, prinsese și jumătate din târgul Focșanilor la ţinutul Putnei. 
Căpitanii de margine ai măriei sale puseseră stăpânire pe-un ţinut întreg, 
până în opcinile Vrancei. Îndată măria sa năimise meşteri şi slobozise 
porunci mărginenilor să trimeată pârcălabilor săi, în Măgura Odobeştilor, 
beilicari și podvodari, pentru cetatea cea nouă de cătră hotarul muntenesc, 
pe care o întemeia măria sa. Într-o sfântă zi a Naşterii Mântuitorului, anul 
1473, măria sa Ştefan își oprise calul într-un pisc și pusese semn; și numele 


cetății a rămas Crăciuna. Au lucrat meşterii, podvodării şi beilicarii toată 
iarna; iar în primăvară era înălțată cetăţuia din pământ, cu parcane şi 
metereze de lemn, cu căsoaie umplute cu piatră la colţuri, şi cu toate odăile 
slujitorimii înlăuntru. Avea două porţi cu turnuri și canaturi ferecate. 

Stăteau acolo pârcălabi Oancea si Ivan. 

De la Adjud, ieromonahul Nicodim s-a dus tot la vale pe șleahul 
Siretului; a cotit la Panciu și, prin Jariştea, a ajuns în drumul Crăciunei. În 
ziua de joi 20 octomvrie, când era soarele la chindie, s-a înfățișat la poarta 
Cetăţii. A aşteptat cu îngrijorare să deie surlaşul semn din turnul de la 
miazănoapte, sub care se oprise, şi s-a uitat cătră munţii încă ninşi; după 
aceea a văzut câmpiile depărtate de la miazăzi înegrind sub piele străvezii. 
Starostele porţii l-a întrebat prin zăbrea . 

— Cine şi de unde sânteţi? 

— Sântem slujitori ai măriei sale, a răspuns ieromonahul; avem carte de 
la Domnie. Te poftesc, cinstite staroste, să cunoşti pecetea măriei sale şi să 
ne leși să intrăm. 

— Intraţi şi bine aţi venit sănătoși, părinte, i s-a închinat starostele porții. 

După ce au intrat şi li s-a rânduit gazdă și grajd, părintele Nicodim și-a 
greblat în grabă pletele cu degetele și a poftit să vadă pe boierii pârcălabi. 

Domnia sa Ivan, unul dintre boieri, nu-i în Cetate; însă al doilea boier, 
Oancea pârcălab, e la chilia sa şi a fost înștiințat că au sosit oaspeţi cu carte 
domnească. 

Părintele Nicodim a intrat singur şi, după ce a trecut pragul, s-a închinat 
şi a ridicat ochii. A trebuit îndată să și-i plece, căci în faţa cuvioșiei sale 
stătea un bărbat mărunţel care-i ajungea numai până la umăr. Era subţiratic 
şi oacheş, cu ochi negri ca păcura. Aşa se mişca şi aşa privea cu agerime, 
încât monahul a cunoscut numaidecât, în acel boier, un oștean vrednic ca 
acei pe care câteodată îi nimerește bine măria sa. Să tot fi avut cincizeci de 
ani; şi-i erau cărunte pletele. Purta pieptar de piele, ciubote şi sabie, ca și 
cum ar fi fost gata să încalece. Gugiumanul și burca îi erau lepădate pe 
divan. 

Monahul s-a închinat și și-a spus numele. A tras de la chimir cartea și a 
întins-o boierului pârcălab. 

Jupân Oancea Mihăiţă a primit cartea Domniei ca pe o anaforă, a 
desfăcut-o şi s-a apropiat cu ea de fereastră, ca să se găsească pentru cetirea 
ei lumina cea mai bună. 

lată cuprinsul acelei cărți: 


«Noi Ștefan- Voievod, jupânilor noștri pârcălabi Oancea și Ivan de la 
Crăciuna, sănătate; și săștiți că vă trimet pe cuvioșia sa părintele Nicodim 
Păr-Negru, ca să-i staţi într'u ajutor cu sfatul au cu slujba, având cuvioşia 
sa a săvârși o treabă a domniei mele, după cum are să vă arate însuși 
cuvioșia sa; și să-i daţi gazdăși slujitori şi toate câte îi fac trebuință; altfel 
să nu faceţi.» 

După ce a cetit şi a doua oară, jupân Oancea pârcălab s-a întors cătră 
monah: 

— Aştept, părinte Nicodime, să-mi spui şi să-mi poruncești. 

— Unui boier ca domnia ta n-am a porunci eu, s-a umilit monahul; ne 
poruncește la amândoi luminăţia sa. 

— Atuncea să-mi spui ce crezi că trebuie să ştiu, părinte. În Cetate nu 
mă aflu acuma decât eu; dumnealui Ivan, care-i alăturea cu mine la slujba 
Cetăţii, se află dus în Vrancea. S-au iscat acolo neliniști și l-au poftit la ei 
nişte staroşti de sate, ca să le facă rânduială. Căci noi amândoi sântem puşi 
şi vornici peste ţinutul Vrancei. Domnia sa Ivan se întoarce pe la o poimâni; 
dar, dacă-ţi trebuie, am destui slujitori să-i pun la îndămâna cuvioșşiei tale. 
Pot repezi răspuns și la răzășii de dincolo de Siret, în care am toată 
încrederea. În toamna asta, văd că trebuie să stăm deauna cu piciorul în 
scară; hojma calcă hotarul roșiori de la Ţara Românească. Iar în dosul lor 
ştiu că stau turcii. De aceea ne vezi și cuvioşia ta gata să ne suim la 
meterezuri, ori mai degrabă să încălicăm şi să ieşim. 

Părintele Nicodim a ascultat cuviincios, după aceea a părut că se 
gândeşte. 

— Cinstite jupâne pârcalabe, a zis sfinţia sa, aş pofti să cunosc dacă n- 
aţi avut până acuma ştire, ori n-aţi primit vreo veste de la un frate al meu 
mezin, cu numele Ionuț Jder. 

Pârcălabul a strâns nedumerit din umeri: 

— Cuvioase părinte, n-am primit nici știri despre el, nici veste de la 
dânsul. 

— Nici nu s-a înfățișat el singur? 

— Nici. 

— Atuncea am să mai aştept aici. 

— Fă cum binevoiești, părinte, s-a închinat jupân Mihăiţă pârcalab. Am 
auzit de numele acestui frate al cuvioşiei tale. L-ai prăpădit cumva și-l 
cauţi? 


— N-aş putea spune asta, jupâne pârcălab; mai degrabă poate mă caută 
el pe mine. 

Jupânul pârcălab a privit în tăcere pe monah și a dat cu îndoială din cap. 
A poftit pe oaspetele său să se așeze într-un jilt, iar domnia sa și-a căutat 
putintel loc pe divan, atâta cât îi făcea trebuinţă. Lumina zilei începea să se 
împuţineze. Călugărul părea căzut pe gânduri, cu barba rezemată în piept. 

— Atuncea cum crezi să facem, părinte? A întrebat cu glas moale jupân 
Oancea, privind în acelaşi timp cu luare-aminte pe acel oaspete al său, care 
avea și n-avea trebuinţă de sfat şi slujbă. 

Monahul a părut că n-aude, cufundat adânc în sine, ori trudit de cale. 

— Cum îi de făcut, cuvioase părinte, a stăruit pârcalabul, cu oarecare 
neliniște. Căuta în chimirul său cartea ca s-o mai cerceteze o dată. 

— Dumnezeu ştie... a răspuns părintele Nicodim, venit ca de departe. 
Am înțeles că m-ar fi așteptând el. Dacă se mai află în această viaţă, 
atuncea are să vie, şi-l aştept eu. 

În lumina din ce în ce mai scăzută a asfinţitului sur de octomvrie, 
pârcălabul simţi asupra sa privirea grea a monahului. 

— Îl aştept eu până la Sâmedru. 

Acest părinte nu pare în toate minţile, cugeta în sine cu uimire 
pârcălabul Oancea. Vine cu grabă şi caută. Pe urmă stă şi aşteaptă. Ce caută 
el, nu se află. Ce aşteaptă, nu se ştie ce va fi. Cu toate acestea cartea sa e 
bună, cu pecetea adevărată a măriei sale, pe care pârcălabii o știu. Ce-ar 
putea să fie la mijloc decât o întunecare a minţii, cum se întâmplă câteodată 
unor oameni, de parcă s-ar cufunda într-o bulboană și pe urmă ies iar la 
lumină? 

Cu ochii o clipă închiși, părintele Nicodim păru că ascultă ceva, ca o 
chemare de departe. Pătrunse și în urechea pârcălabului Mihăiţă zvon de 
surlă. De două ori: tu-tuuu... 

Monahul a întrebat ridicând fruntea: 

— Se întoarce jupânul pârcălab Ivan? 

— Nu, părinte; pentru noi surlașul are alt viers. 

— Să fie om străin? 

— Aşa socot; un călător ca şi cuvioşia ta. 

— Atuncea, jupâne pârcalabe, eu cred că-i cel pe care-l aştept. 

Ca să se smulgă din neliniștea care-l pătrunsese ca un fior al acelei ierni 
pripite de-afară, jupân Oancea pârcălab a tras din punga de sub chimir 
scăpărătorile, a aprins iască, apoi de la iască a dat foc la pucioasa din vârful 


unui lemnuş.; însfârşit cu flăcăruia verde de la lemnuș a aprins o făclie de 
ceară. De la întâia făclie a aprins şi pe a doua. A potrivit luminile pe masă 
una lângă alta. 

Când s-au auzit paşi, monahul nu s-a ridicat în picioare. Părea doborât 
de trudă. Dar nu era truda trupului, ci a sufletului său. Un slujitor a deschis 
ușa. 

— Cinstite jupâne pârcalabe, au căzut chiar acuma alţi oaspeți. 

— Cine-s? 

— Nu spun cine-s; cer intrare; au a da samă pârcălăbiei. 

Monahul s-a amestecat deodată în vorbă: 

— Jupâne pârcalabe, poruncește să fie aduși acei oaspeţi în faţa domniei 
tale. 

Auzindu-i glasul, slujitorul a tăcut şi şi-a aţintit privirea în ochii mai- 
marelui său. Deşănţat i se părea să audă asemenea poruncă din gura unui 
străin. Și mai ciudat i s-a părut răspunsul jupânului pârcălab. 

— Bine; aduceţi-i aici la mine. Câţi sânt? 

— Doi, cinstite jupâne. 

— Adă-i fără întârzicre. 

Gazda şi oaspetele au stat așteptând, fără a mai rosti nici un cuvânt, la 
lumina tremurată a făcliilor. Apoi s-au auzit paşi amestecați și ei au întors 
capetele într-aceeași parte dintrodată. 

Când s-a dat ușa de părete şi lumina din chilie a pătruns în tindă, 
monahul a fost izbit de o vedenie străină aşteptării lui. Se înfățișa la prag un 
om cuviincios îmbrăcat în straie mohorâte; parcă era mirean, parcă era 
cleric. Cingătoarea-i de piele nu purta arme. Avea o barbă castanie, care-i 
îmbrăca tot obrazul. 

— Buna vremea, a rostit un glas răguşit de trudă. Sărut dreapta, bădiţă 
Nicoară. 

Călugărul îl cunoscuse dintrodată, înainte de a-l fi auzit rostind aceste 
din urmă cuvinte. Îl cunoscuse mai ales după ochi. Era mezinul său, uscat și 
ars de soarele copleşitor din ţinuturile de la miazăzi. 

Sânt în viaţa asta întâmplări cu totul neobișnuite, care se înşiră unele 
după altele ca metaniile; par fără noimă și totuși au o orânduire ascunsă. 
Dacă ar fi cunoscut toate, domnia sa pârcălabul ar fi înţeles că întâlnirea 
acelor fraţi era scrisă de mai nainte, de împrejurări, de voința oamenilor și 
de ceea ce numim destin, adică de Înţelepciunea în veci nepătrunsă a lui 
Dumnezeu, așezată pururi în zidirea sa. Mai degrabă trebuia să se întâmple 


o asemenea întâlnire, decât să nu se întâmple. Așa își făceau socoteală 
Nicoară si Jder, pe când pârcălabului i se umbrea în priviri teama genunelor. 
Totuşi, îndată ce i-a auzit vorbind pe cei doi fraţi, a început să-și deie samă 
că erau între dânșii lucruri puse la cale. 

— Bădiţă Nicoară, a zis Jder, eu am îndeplinit ce mi s-a poruncit și am 
ajuns cu bine la Sfântu Munte. Acolo, la sfânta mănăstire Vatopedi, am găsit 
pe părintele Stratonic. După ce am luat cu mine pe părintele Stratonic, am 
umblat până ce-am găsit iar unele din urdiile care vin la Dunăre; de asta am 
să dau samă numaidecât părintelui arhimandrit. Acuma am a-ți spune 
cuvioşiei tale alta, părinte Nicodim și bădiță Nicoară. Eu am avut nevoie de 
părintele Stratonic pentru o treabă de la Brăila. Precum ştii, trăiesc acolo, la 
schela Brăilei ori în raia, subt ocrotirea ismailitenilor, niște boieri de-ai 
Radului-Vodă și, pe lângă aceştia, și doi boieri de la Moldova. Astă-vară, pe 
la Sântilie, au mai intrat în raia doi fugari de la noi, niște haidamaci viteji de 
loc din Ucraina, care s-au fost oploşit în slujbă la curtea lui Vodă Ștefan. Eu 
nu cunoşteam dacă acești haidamaci au intrat la Brăila; de aceea am rugat 
pe părintele Stratonic să păşească în raia şi să umble cercetând nesimţit, să 
înţeleagă dacă între slujitorii boierilor pribegi se află ucrainienii mei. Cât a 
întârziat părintele Stratonic, eu m-am ţinut întâi pe Siret, la Cotulung, pe 
urmă la Năneşti; apoi m-am întors la Cotulung şi acolo m-am întâlnit cu 
părintele Stratonic, întors de la Brăila. Oamenii mei se află acolo în slujba 
unuia din boierii noștri pribegi. Mai mult n-am avut nevoie să ştiu 
deocamdată. Părintele Stratonic nu s-a dat pe față și n-a vorbit cu 
ucrainienii. Numai a venit la Cotulung pe Siret după înţelegere şi mi-a făcut 
cunoscut. Îndată ce-am aflat asta, l-am trimes înapoi; iar eu m-am grăbit să 
vin aicea la Crăciuna, ştiind c-am să te întâlnesc. Acuma, după ce s-a 
întoarce a doua oară părintele Stratonic ş-a veni aicea la cetate precum i-am 
poruncit, vom vedea cum facem ca să aducem caii fugari la herghelia lor. 

Dar ce lucruri anume erau puse la cale între cei doi frați, jupânul 
pârcălab tot n-a putut înţelege deslușit, aşa că s-a dus la hodina nopţii c-o 
nemulțumire pe care a avut-o înoită în toate visurile sale. Ba se visa fără 
sabie într-o bătălie, la Cetatea Brăilei; ba îi era, căzută o scară de la şa la 
jumătate de cale, într-o pustie; ba voia să pălească ceva cu buzduganul și-i 
lipsea buzduganul cu tot cu mâna dreaptă. După toate acestea — se gândea 
domnia sa pârcălabul, stând treaz în așternut la miezul nopţii — aş putea 
crede că monahul acesta Nicodim ar avea o înţelegere acoperită cu necurate 
puteri.; de aceea a şi putut aduce pe mezinul său tocmai de la Cotulung. 


Însă fiind, după înfăţişarea lui, bărbat cuvios, înțelepciunea de la miezul 
nopţii, mă îndeamnă să nu cred nimica din ce ne îndeamnă a crede frica și 
neștiinţa. Așa că să ne apropiem mai bine urechile ca să auzim mai deslușit 
şi să deschidem ochii mai tare ca să vedem mai bine, și, ajutând și 
Dumnezeu, toate s-or lămuri pentru folosul și slava măriei sale Ștefan-Vodă. 

— Bădiţă Niroară, a zis mezinul cătră fratele său mai mare, ca să-ţi spun 
toate, mi-ar trebui o mie şi una de nopţi; iar eu cad din picioare și nu mai 
ştiu ce spun din gură; așa de trudit sânt încât aş dormi și învălit cu urzici, cu 
capul pe-o ragilă. 

În dimineaţa următoare, soarele era ridicat la creasta turnului Jariştei şi 
Jder tot dormea. Părintele Nicodim de mult se sculase, căutând pe jupân 
Oancea pârcălab; acum umbla după el pe podișca meterezelor de cătră 
miazăzi. Privea de sus depărtările nedeslușite; venea dintr-acolo un vântişor 
domol și vremea era a moină. Totuşi îndărăt, spre "Ţara Vrancei, muntele sta 
posomorit cu cadrul lui de brad, închizând în prăpăstii iarna. 

În cerdac, dinaintea ușii unde Jder dormea urmându-și călătoria lui la 
împărăţia neliniștii, Gheorghe Botezatu stătea de vorbă în șopot cu fratele 
Gherasim. 'Tătarul purta între umeri cojocul pe care-l primise de la omul 
mănăstiresc ş-acuma nici nu-i mai păsa de vreme. Își scosese de la desagă 
custura lui de brici şi o trăgea cu grijă pe arcer. În gândul lui se lumina o zi 
în care stăpânul său avea să-și lepede barba. Însă — cugeta el în sine — mai 
va până atunci ! 

Fratele Gherasim îl privea eu o înfăţişare de supunere, ca pe un om înoit. 

— Pe cât înţeleg, frate creştine, ai fost chiar la Sfântu Munte ș-ai stat 
acolo? 

— Am fost, suspină Botezatu, fără a-și conteni lucrarea; a binevoit 
Dumnezeu să mă fac hagiu. 

— Frumosu-i într-acele locuri? 

— Care nu se mai află, frate Gherasime. $Șed sfinţii părinţi ia aşa cu 
ochii la cer. Nu le trebuie mâncare, nu le trebuie băutură. Se ţin sătui numai 
din cuvioasele rugăciuni. 

— Oare aşa să fie? 

— D-apoi cum? 

— Şi nu-i, ca în alte părți a omenirii, și zavistie şi răutate? 

Tătarul și-a ridicat ochii: 

— Aceste ne-au purtat pe noi, frate Gherasime, atâta depărtată cale. Dar 
la Sfântu Munte e pace și între monahi bunăvoire. 


— Aşa am dorit eu totdeauna, a oftat fratele Gherasim, mângâindu-și 
părul cărunt, să mă duc acolo, într-acel liman sfânt. Să nu mai ascut fier; să 
nu mai aud de răzmeriţă și harțuri. Asta ştiu că nu se poate decât când s-or 
îmblânzi oamenii, după povaţa Domnului nostru Hristos. Când a veni 
asemenea ceas, nu ştiu. 

— Cred că-i depărtat ceas, a mormăit tătarul. Am văzut cu ochii mei 
urdiile venind într-acoace asupra creştinătăţii. Spuneau părinţii de la sfânta 
mănăstire Vatopedi că vine ceasul să fie oborâtă fiara și închisă o mie de ani 
în fundul mării. 

— Ai văzut urdiile venind? 

— Le-am văzut. 

— Şi fiara are să steie închisă o mie de ani în fundul mării? 

— Precum am auzit, frate Gherasime. 

— Ehe! cât a fi până atunci! 

— Dumnezeu ştie, frate Gherasime. Nu ţinea săbiile acelea în mână 
degeaba. Iaca piatra ici: trage-le și fă-le gură ageră. 

— Of-of! Așa este și bine spui, a suspinat omul mănăstiresc. Până ce n-a 
fi un război mare, nu s-aşează pace. 

— Aşa-i, frate Gherasime, ş-apoi, după pacea aceea, alt război. 

— Aşa ai auzit la Sfântu Munte? 

— Ba, frate Gherasime, aşa am învăţat din năcazurile mele. 

În după-amiaza aceleiași zile s-a întors din satele vrâncene de cătră 
Slam-Râmnic pârcălabul celălalt, Ivan. Era un bărbat mare și lung în spete, 
c-un cap de leu, cu ochi blânzi albaștri. Era în el o putere liniștită, pe cât era 
în celălalt pârcălab frământare fără istov. Măria sa Ștefan îi împărechease 
bine și-i rânduise celui cu ochi albaștri judeţele; iar celui cu ochi negri 
privegherea războiului cătră Ismailitean. 

Părintele Nicodim și Jder au fost poftiţi la cina lor s-au sfătuit până la al 
patrulea ceas al nopţii, întrebându-se despre cele văzute şi zvonite. Într- 
același timp Jder lumina asupra Brăilei, socotind că poate să se işte în-tr- 
aceea parte, pentru slujba măriei sale, o treabă grăbită, ca în clocot. Acea 
treabă nu poate fi cu întârziere şi se va vădi într-o zi, două când soseşte din 
acea parte un monah cu numele Stratonic. 

— Îl cunosc, s-a veselit jupân Ivan Tudor pârcălab; e un călugăr puţintel 
şchiop. Să nu se supere cuvioşia sa părintele Nicodim, aici de față; nu te 
supara nici domnia ta; călugărul acela e un nebun. 


— Părintele Nicodim nu se poate supara, a lămurit Jder, căci în fiecare 
tagmă de oameni se găsesc şi nebuni și înţelepţi. Dacă n-ar fi nebunii, nu s- 
ar ști care-s înțelepţii. Dar cu părintele Stratonic a fost altfel. Cuvioşia sa a 
avut canon nebunia de la starețul său, cum alții au canon muţenia. lar 
nebunia sa a fost folositoare, căci a putut sta alăturea de înţelepciune; ca să 
poată băga de samă nebuniile înţelepciunii. Când i-a trecut vremea 
canonului, cuvioşia sa Stratonic n-a mai fost nici nebun, nici șchiop şi a 
primit poruncă să se ducă la Sfântu Munte. Acuma ai să-l cunoşti, cinstite 
pârcalabe Ivan, că nu-i mai nebun decât oamenii cuminţi. 

— Lămuririle domniei tale, comise Jder, le-am înțeles prea puţin, a 
zâmbit pârcălabul cel mare cu ochi albaștri; însă îmi plac. Dac-a veni 
Stratonic, apoi poate aflu şi eu cele ce-mi fac trebuință aici. În satele din 
hotarul Slam-Râmnicului, am găsit urma brăilenilor. Trimet îndemnuri în 
Vrancea; le e lesne să trimeată asemenea îndemnuri, prin păcurarii care-și 
poartă oile la pășunile bălților. 

Dumnealui Oancea pârcălab a turnat vin în cupă: 

— Eu închin paharul, a zis domnia sa cu ascuţime în priviri, eu închin 
paharul pentru socotințile dumneavoastră politiceşti. Şi-n vremea asta am 
trimes carte la răzășii noștri tecuceni, ca să s-apropie numaidecât de cetate. 
Pe slujitorii de aici îi ţin gata. Am înţeles că urdiile vin asupra noastră şi 
trebuie să facem faţă. 

— Atuncea eu oi închina pentru domnia ta, a răspuns pârcălabul Ivan. 
Primind paharul. 

Comisul Jder îi privea cu luare-aminte și în același timp îşi făcea 
socoteală pe degete. 

— Mâni, cuvioşia sa părintele Stratonic e aici, a zis el. Într-adevăr, 
părintele Stratonic a intrat în cetate la Crăciuna în ziua socotită de Ionuţ. 

Neagra lui uscăciune era geamănă cu a lui Jder. Mai slăbise din ce era 
odinioară; avea o purtare cumpănită, cu mişcări line. În toată înfățișarea 
cuvioşiei sale era dorința de a șterge imaginea lui Stratonic de odinioară. 
Însă ochii luminaţi i se vedeau rar; căci îi rămăsese, din canon, năravul de a 
privi furiș dintr-o parte și răsucit, — parcă voia să ridice de jos în sus lucrul 
ori ființa cătră care se uita. S-a închinat cuviincios la boierii pârcălabi și nu 
şi-a adus aminte să-l fi văzut vreodată pe dumnealui Ivan Tudor pârcălab. 

— Poate într-altă lume și într-altă viaţă, a zis cuvioșia sa, strecurând spre 
boier privirea-i furişată. Vă poftesc, boieri dumneavoastră, să mă iertați; şi 
cu umilință mă rog să-mi îngăduiţi ceas de rugăciune şi de hodină. 


Cuvioşia sa părintele Stratonic s-a dus la chilia care-i era orânduită, şi 
Jder a fost şi el îndată după dânsul. 

Monahul își scosese din desagă ceaslovul. Când a văzut pe Jder intrând, 
a pus bucoavna deoparte. A așteptat până ce comisul s-a așezat pe marginea 
vetrei, iar cuvioşia sa a rămas pe pardoseala lipită cu lut, lângă desagă, cu 
picioarele încrucișate sub șezut — după feleşagul sihaştrilor de la Tevaida, 
pe care îl deprinsese la Aton. 

— L-ai întâlnit părinte? 

— L-am întâlnit. Am făcut întocmai cum mi-ai poruncit şi m-ai povăţuit 
domnia ta. M-am dus ca un sărman monah pribeag, cerşind merinde de 
drum. Ocoleam casele turcilor; mă opream la frații mei creștini. Am stat în 
preajma porţii, la casa unde știam că-şi are gazda jupân Mihu. Când am 
văzut pe Grigorie Gogolea ieşind, m-am luat de departe după el. Când se 
oprea el, mă opream și eu. Însă nu mă apropiam de dânsul; nici nu m- 
arătam că l-aş cunoaşte. Dacă bagă el de samă, atuncea să vie el la mine; să 
vorbească şi să aflu tot ce poftesc a afla. Am umblat așa cât au fost case; pe 
urmă, la un medean, am stat și m-am uitat cum curge Dunărea. Curgea lin şi 
se aflau în schelă corăbii turceşti. Au trecut prin medean călăreţi păgâni; m- 
am plecat până la pământ și ei nu s-au uitat la mine; iar eu nu-l prăpădeam 
din coada ochiului pe acel căpitan Grigorie. După ce au trecut călăreţii, m- 
am dus de-a dreptul la o hudiță. Am văzut o ciuşmea care curgea într-o cupă 
de piatră. Căpitanul Grigorie părea însetat și m-am dus şi eu lângă el, 
așteptând rând. 

Zice el: 

— Sărut mâna, cuvioase părinte; văd că umbli după milostenie. 

— Mă cunoşti? Îl întreb eu. 

— Nu — zice Gogolea — dar creştinul își cunoaște datoria sa faţă de un 
cuvios monah pribeag. Nu te-am mai văzut prin acest târg.! 

— Nu m-ai văzut, căci am venit acuma şi nu stau mult. 

— Ai treabă cu cineva? 

— Am treabă cu cineva; caut pe un slujitor așa cum ai fi domnia ta. Dar 
nu cred să-l găsesc. 

— Ce slujitor? 

— Un slujitor domnesc; nu mi-i îngăduit să spun cum îl chiamă. Am de 
cătră stăpânul meu rânduit să-l caut până în ziua de Sâmedru. lar dacă nu l- 
oi găsi până în ziua de Sâmedru, să nu-l mai caut. 

Mă ispiteşte Gogolea: 


— Poţi să-mi spui numele stăpânului care te trimete? 

— N-oi putea. 

— Nici unde se află nu-mi poţi spune? 

— Nici unde se află. 

— Atuncea cum să facem, părinte, ca să-i dau înştiinţare că omul pe 
care-l caută se află aicea în Brăila.? Și cum aş face să afle acel stăpân al 
cuvioșiei tale că vorbele care s-au rostit rămân în picioare și că tocmelile 
care s-au tocmit se află neclătite? 

— Eu aș zice aşa — am răspuns — că să te duci să te-ntâlnești cu acel 
slujitor care-mi face trebuinţă și să te sfătueșşti cu el şi pe urmă să-mi dai 
răspunsul lui îndată; eu mai mult n-oi putea întârzia în Cetatea Brăilei. 
Căpitănia nu mi-a dat învoire decât azi, ca să-mi strâng merinde pentru 
păcătos trupul meu. 

— Apoi, cuvioase părinte, se întoarce Gogolea, acel slujitor sânt eu. Și 
eu ţi-oi spune de la început că să nu te fereşti de mine. Înţeleg că ai dat 
târcol împrejurul meu cu sfială. Așa ţi-a poruncit acel ce te trimete, fiind 
bărbat înțelept. Să-i dai răspuns așa că Grigorie Pogonat Gogolea are numai 
un suflet; şi acel suflet l-a închinat lui Dumnezeu Hristos. Pentru atâtea 
pacate câte a săvârşit acel Grigorie Pogonat Gogolea. Cum m-ai găsit? 

I-am răspuns: 

— Am căutat şi am aflat, căpitane Grigorie. 

— Mă gândesc — zice el — că aşa-i voia lui Dumnezeu. Cum ai intrat 
în cetate, cum m-ai găsit. 

— Ba am mai cotit, ca un orb ce mă aflu: dar Dumnezeu m-a călăuzit; 
te-am găsit şi te-am cunoscut. De găsit a fost mai greu; căci de cunoscut mi- 
a fost uşor să cunosc asemenea bărbat cu asemenea mustăţi și cu chica 
împletită. 

— Așa vrea Dumnezeu şi așa mi-i rânduit părinte, oftează el. Parcă te-aș 
cunoaște, dar cred că nu te-am văzut niciodată. Așa mi-i rânduit ș-am să fac 
cum mi-i rânduit. Să-i spui stăpânului nostru ce-ţi spun eu. 

Jder s-a aşezat mai bine în locul său, lângă vatra caldă; și-a sprijinit de 
un genunchi cotul, iar bărbia şi-a rezemat-o în pumn. Cuviosul Stratonic s-a 
oprit, privindu-l cu căutătura-i înţeleaptă. 

— Spune, părinte Stratonic. 

Monahul şi-a coborât glasul: 

— Să-i spui stăpânului nostru aşa: că am ajuns în raia ca un fugar de la 
Moldova, împreună cu bătrânul meu moș Ilia, şi ne-am tocmit în leafă la 


boierii brăileni, care au hălăduit aicea după războiul Radului-Vodă. Aşa, ca 
din întâmplare, a dat peste mine dumnealui jupân Mihu și, după ce m-a 
privegheat o vreme, s-a arătat că mă cunoaște și m-a cerut boierilor brăileni. 
Am intrat în slujba lui, împreună cu moș Ilia. După ce am intrat în slujba 
lui, eu n-am uitat vadeaua pe care am fost legat-o cu stăpânul nostru. M-am 
uitat împrejurul meu ş-am cunoscut toate; ș-am văzut că-i greu să scoatem 
din cetate doi boieri și să-i ducem ca pe nişte berbeci, atârnaţi la oblânc. 
Acestea-s semeţii de om ameţit de băutură. Bune sânt semeţiile la timp și 
loc anumit; dar aicea se cere mai mult minte decât putere. Am văzut că 
boierii brăileni fac gătire şi strâng slujitori, fiecare după puterea sa. În 
același timp văd că încep a intra, în astă Cetate a Brăilei, călărimi 
ismailitene. După ce intră aceste călărimi și se aşează în Cetate — le văd că 
ies, ca să cunoască locurile şi mai cu samă drumurile cătră hotarul 
Moldovei. Atuncea am înţeles că-s adevărate zvonurile ce se întețesc şi nu-s 
departe urdiile lui Mehmet-Sultan. Mai au o săptămână, mult două 
săptămâni, şi-s la Dunăre. Până atuncea, aceste călărimi de la Brăila şi de 
aiurea însărcina drumurile, poştele și popasurile oștilor, şi încep a pipăi ba 
la ţinutul Covurluiului, ba la Putna, ba în Ţara Vrancei. Am ieșit şi eu cu 
slujitorii lui jupân Mihu. Ș-am avut poruncă să mergem până la Corbu pe 
apa Siretului, ca să găsim acolo pe un fiastru al lui jupân Agapie Ciomohut 
— tovarăş de pribegie al lui jupân Mihu. Am fost de trei ori până acuma 
acolo. Am găsit pe Iancu Migdală, fost jitnicer, fiastrul lui Ciornohut: şi 
când l-am găsit a doua oară, acum o săptămână, am adus de la el răspuns, 
pe care l-am scos eu din închipuirea mea: că, în zece zile, să se afle boierii 
brăileni acolo, la Corbu, cu slujitorii lor. Acolo se află adunaţi starostele de 
Putna, şi pârcălabul Galaţilor şi alţi boieri moldoveni: ori i-or prinde și i-or 
tăia, ori s-or alcătui cu ei; ş-or putea trece hotarul la Moldova atât jupân 
Mihu cât şi Agapie Ciornohut. 

Fii cu luare-aminte şi înțelege, părinte, că am avut poruncă în două 
rânduri să purcedem, dar oamenii şi caii n-au fost gata, înţelegi cuvioşia ta, 
ş-am amânat de două ori. Acuma, până săptămâna viitoare, stau lucrurile 
neschimbate. Căci Agapie Ciornohut, fiind un om mai bătrân şi mai greoi, 
când să descalice ieri, și-a răsucit piciorul stâng din gleznă; şi până ce i l-a 
trage vraciul și i l-a unge cu ir, mai stăm pe loc, precum spun. Dar îndată ce 
încalică Ciornohut, noi ne ducem la Corbu, pe Siret. Acolo este o 
dumbravă; şi după acea dumbravă duce drumul drept la apă. La malul 


Siretului, luncă. Dacă stăpânul nostru chibzuieşte bine cum să facă, apoi eu 
şi cu moș Ilia om putea trece sub mâna sa cu boierii despre care am vorbit. 

Am venit numai într-o fugă — a încheiat istorisirea sa părintele 
Stratonic; am schimbat trei cai, la poştele pe care mi le-ai orânduit domnia 
ta. 

— Am înţeles cuvioase părinte, a răspuns Jder. Acuma după ce ai spus 
toate câte ai avut de spus, ospătează şi te hodinește. Domnul Dumnezeu te-a 
călăuzit până într-acest liman şi toate încercările ţi s-au isprăvit. Numai eu 
am să mă mai întorc la apa Siretului. Am acolo încă o toană. Dacă m-ajută 
ş-acolo Dumnezeu, la vremea poruncită ajungem la Vaslui și stăm cu 
umilință sub scara măriei sale, iar măria sa, de pe Vizir, se uită la noi. Cată 
să mă grăbesc, căci din urmă ne-ajung ismailitenii. 

Monahul Stratonic a deschis ceaslovul, s-a închinat ş-a cetit rugăciunea 
lui de umilință, — înaintea cinei, înaintea somnului și înaintea tuturor 
celorlalte zădărnicii trupeşti. 

Comisul Jder s-a dus să găsească pe bădiţa Nicodim şi pe cei doi boieri 
pârcălabi, ca să ţie cu domniile lor mare sfat de război. Hotărârea acestui 
mare sfat de război era de mai nainte scrisă în mintea lui Jder, cum stă câte- 
odată scris un tighel de aur pe nourii de la asfinţit. Așa că jupân Oancea 
pârcălab a luat asupra domniei sale grija să întocmească stolul de apărare a 
acelei slujbe domneşti. 

Răzăşii tecuceni, pe măsură ce se înfățișează la Cetatea Crăciunei, 
primesc poruncă să puie potcoave la copitele de dinainte ale cailor. Când 
numărul răzășşilor ajunge o sută, socoteala e încheiată. Ca oameni 
cunoscători ai locurilor, acești răzăși tecuceni se ţin feriţi, ca şi cum ar fi în 
pășune, în zăvoaiele din stânga Siretului, pe aproape de Vadul lui Crăișor. 
Toţi aceştia stau la porunca domniei sale pârcălabului Oancea, care nu se 
ştie unde se află; iar la ceas anumit se va arăta la vedere şi atuncea va vorbi. 
Cât va grăi domnia sa, răzăşii stau cu mâna pe săbii. După ce va isprăvi de 
grăit, răzășii trag săbiile şi se duc după domnia sa. 

În dreapta Siretului, se va afla, trecut cătră Corbu, comisul Ionuț cu 
părintele Nicodim, cu slujitorii lor și cu călărașii domneşti. Sânt șase în 
totul. Mai au nevoie de alți doi oameni, la malurile vadului, care să steie 
cuminţi şi fără arme, ca şi cum n-ar avea nici o treabă. Aceștia trebuie să fie 
cei mai ageri oameni pe care-i are Cetatea Crăciuna. Se găsesc și aceștia; 
căci în marginea asta de ţară localnicii sânt rubedenie cu vulpea din Esopie. 


Vineri, în 27 octomvrie, a doua zi de Sâmedru, slujitorii domniilor sale 
Mihu şi Ciornohut au ajuns cătră Corbu. Popasul şi masul le fusese la 
jumătate de cale; căpitanul Gogolea îi pornise înainte de a se face ziuă. 
După rânduiala călăreților osmanlâi care se chiamă akingii, slujitorii 
domniilor lor Mihu și Ciornohut nu umblau buluc, ci aveau pâlc de zece 
înainte, care să lumineze calea, la o sută de stânjeni în urmă, veneau boierii 
cu ceilalți lefegii ai lor, în număr de șaptezeci. S-ar fi cuvenit să fie păzite şi 
aripele; dar de ce pază mai este nevoie pe drumuri așa de cunoscute, pe 
unde mai bătuseră potcoavele acelor cai, de li se vedeau și urmele vechi; și 
pe unde mai priviseră ochii aceloraşi slujitori? Când ajung la un loc ştiut, în 
singurătate, căpitanul Gogolea dă glas, şi de la celălalt țărm îi răspund 
numaidecât străjile jitnicerului Iancu Migdală. 

Aşa a fost; dar nu tocmai aşa. Înainte de a ajunge cei zece călăreţi la apă, 
Gogolea le-a dat semn de oprire. După aceea s-a dus la ei călare și i-a 
călăuzit pe o potecă în râpa Siretului. Le-a poruncit să aștepte acolo. S-a 
întors cu repejune și a făcut semn boierilor şi pâlcului rămas, să vie după el. 
Astfel a trecut între dumbrava de stejari și lunca Siretului. 

Atuncea, dintrodată, jupân Agapie Ciornohut a cunoscut în vad pe 
fiastrul său, cu zece ori doisprezece slujitori. Venea cu grăbire, ca și cum ar 
fi fost alungat. Copitele cailor fărâmau apa în stropi, — când, din laturea 
malului, au năvălit cu săbiile asupra lor alți călăreți. 

— Scăpaţi-vă capetele, tătucă! A strigat Iancu Migdală cătră părintele 
său scuturând cușma cu braţul drept. Apoi și-a pus în cap cușma și a tras 
sabia. 

Cu porunci pripite, căpitanul Gogolea a împins bulucul celor şaptezeci 
în sprijinul fiastrului lui Ciornohut. Iar el, cu cazacul cel bătrân moș Ilia, a 
întors pe boieri în loc și i-a îndrumat spre dumbrava de stejari. Nevăzând 
într-acolo nici o mişcare, i-a sucit iarăşi spre râu, ducându-i la lunca de 
sălcii. Atuncea s-au arătat şase călăreţi, de la deal, dinspre vad. 

Boierii cei bătrâni au strâns cu străşnicie frâiele și au oprit caii 
năprasnic, ridicându-i în două picioare. 

Cunoscut-au în acei șase călăreți pe nişte neprietini? Ori a ajuns mai 
desluşit la urechea lor strigătul de-al doilea şi de-al treilea al jitnicerului? 

Când căpitanul Gogolea şi moş Ilia Alapin au pus mâna pe frâiele 
boiereşti şi au vrut să împingă caii tot înainte spre acei călăreţi care veneau 
întins ca din săgeată, drept împotriva lor, domniile lor Mihu și Ciornohut au 
înţeles că se află în capcană și în primejdie. Au smuls de sub cingătoare 


buzduganele cu ghioagă de plumb şi au smuncit deodată zăbalele cailor. 
Când au sărit caii bătând în vânt cu copitele, Gogolea a tras jungherul și a 
strigat o poruncă scurtă uncheşului său. Caii loviți au căzut rânchezând, dar 
în aceeași clipă boierii au pălit cu buzduganele în căpăţânile slujitorilor lor. 

Călărimea răzășilor din laturea jitnicerului a venit cu putere asupra sa, 
prăvălindu-l la adâncime; a trecut în prund luând din coastă pe slujitorii 
boierești şi risipindu-i. După ce i-au risipit, răzăşii au prins a-i alunga şi a-i 
ajunge — pe unii tăindu-i, pe alţii supunându-i. 

Jder și monahul Nicodim au venit cu săbiile goale asupra boierilor 
pribegi. Slujitorii lor şi călăreţii domneşti le-au dat și ei ocol, stăpânindu-i 
din toate părţile. La porunca lui Ionuț, Gheorghe Botezatu i-a înfășurat în 
același juvăţ, doborându-i unul peste altul; iar călărașii le-au apucat braţele. 

— Ne dăm prinși... nu ne omorâţi!... gâfâia bătrânul Agapie Ciornohut. 

Jder a poruncit : 

— Aburcaţi-i pe cai şi treceţi-i vadul dincolo. 

Atuncea a sosit la faţa locului ca să puie stăpânire pe toate jupân Oancea 
pârcălab. Caii şi călăreţii brăileni erau dobândă a pârcălăblei de la Crăciuna. 
Numai cei doi boieri umflați de pohfala și grăsimea lor erau ai comisului și 
monahului şi nu aveau a face la cetate decât popas de trecere. 

Descălecând, comisul Jder s-a apropiat ca să vadă pe Gogolea și pe 
uncheșul Ilia. Erau căzuţi, cel întâi pe-o coastă, al doilea cu faţa în jos. Le 
erau ţestele zdrobite şi sângerate; dar nu pieriseră. Se tânguiau, gemând. 
Comisul a poruncit şi pentru ei cai. Unii din slujitori le-au legat frunţile cu 
ştergare, iar alții i-au încălărat; i-au sprijinit din câte două laturi şi au purces 
toți cu mare hărnicie cătră cetate. Pe cale i-au întâmpinat alți răzăși, trimeși 
din Crăciuna de cătră pârcălabul Ivan. Cu toţii au făcut alai izbândei. 

Bătrânul hultan de pustie, Ilia Alapin, și-a dat sufletul pe drum, calare, și 
aşa mort l-au dus răzășii până în Cetatea Crăciunei. lar căpitanul Grigorie 
şi-a păstrat în el cunoştinţa acestei lumi, până ce l-au descălecat în cerdacul 
pârcălăbiei, lângă paraclis. Privea ţintă înaintea lui, cu ochii înfierbântaţi, şi 
nu putea rosti nici un cuvânt. 

I-au întins poclăzi, pe urmă l-au așezat cu faţa în sus, pe dulamă. Era o 
amiază aurie şi cântau cucoșşii pe parmaclăcurile de la cerdacuri. Au venit la 
el părintele Nicodim şi comisul. Au stat un timp așa, privindu-l de sus, în 
tăcere. Pe urmă lui Jder i s-a părut ca acei ochi fierbinte-aţintiţi îl cheamă. 

S-a aplecat deasupra rănitului. 

— Pofteşti ceva, căpitane Grigorie? 


Căpitanul Grigorie nu putea da răspuns. Îi era aproape ceasul alinării. 
Lângă fruntea lui legată cu ștergar scorțoșat de sânge, s-a aplecat și 
părintele Stratonic; s-a alăturat și fratele Gherasim. 

Jder a întrebat iar: 

— Pofteşti să-ţi facem slujbele și pomenirile? Stratonic şi-a plecat 
urechea cu luare-aminte: 

— Nu răspunde. 

— Cum să înţeleg, căpitane Grigorie, ce dorinţă ai ? 

Căpitanul Grigorie a rămas cu ochii aţintiţi şi îngheţaţi. Fratele 
Gherasim, slujitorul părintelui Nicodim, a oftat și a îngânat cu lacrimi: 

— Acuma acest om vede pe Dumnezeu. 


CAPITOLUL XIII 


AVEM HODINA VÂNTULUI ȘI TIHNA APELOR 


Avem hodina vântului și tihna apelor. 
Statornici întru nestatornicie, 
Ne bucurăm numai de moarte, 
Căci atunci vedem faţa lui Dumnezeu. 


Cuvioase părinte Amfilohie, să nu te tulburi mai mult decât se cuvine de 
întâmplarea asta... 

— Mă tulbur, postelnice, deoarece până acuma toate le-a făcut bine acest 
Jder; a umblat cuviincios la Aton, a venit fără supărare de acolo; însă iată că 
aicea s-a apucat să aţâţe pe ismailiteni. După acel harț la Corbu, în vadul 
Siretului, încep şi păgânii a strica hotarul nostru. Primesc veşti din multe 
părţi; are să se scârbească măria sa. 

Postelnicul Ștefan s-a răsucit în jilțul său, râzând: 

— lată, deci, că Ionuț Păr-Negru face începătura războiului cu 
necredincioşii! Chiar dacă n-aş fi retor, cuvioase părinte Amfilohie, aş putea 
să-ţi fac dovadă că asta e numai o părere şi adevărul e altul. 

— Dovedeşte-mi şi te-ascult bucuros; dar măria sa e iute la mânie și nici 
n-are când asculta. 

— Pe măria sa îmbunează-l cu darul pe care i l-a adus Jder. 

— Acel dar e bun; totuşi vederea lui Ciornohut și Mihu nu va însenina 
pe Vodă; mai curând îl va întuneca, răscolindu-i veninurile vechi. 

— Întâi de toate, pune în slujbă didahia mea. Lucrarea acestui război e 
de mai nainte pornită de Mehmet-Sultan, prin voinţa sa neînfrânată. Știind 
că asemenea război nu poate fi înlăturat, măria sa Vodă Ştefan își pregătește 
apărarea; de aceea ne și aflăm în această tabără. Cum ar putea fi retezat un 
cap înfierbântat ca al lui Jder pentru jucăria lui de la apa Siretului, pe 
pricina că el ar fi vinovat de războiul Ismailiteanului? Cel ce se socoate 
trimes al lui Alah pe pământ (ascultă și nu zâmbi), cel ce se socoate domn al 
domnilor lumii, stăpân al tidvelor omenești, rigă al rigilor, împărat de Apus 
şi de Răsărit, clironom şi șah-hanilor. Cel ce binevoiește a da tihnă au 
război lumii, — mai poate avea oare oprire a biruinţilor sale? La anul de la 
Hristos 1453 a detunat Constantinopole, cum ştii; la 1459 a călcat în 


picioarele oștilor sale Grecia şi Sârbia; după doi ani Trapezuntul, unde m- 
am aflat şi eu cu kezarii Comneni; după un an, Lesbos; după alt an [ara 
Românească şi Bosnia; la un an după aceea, Caramănia. La 1470 a fost 
stăpân în ostrovul Negroponte; la 1472 a biruit pe Uzun, Șah al 
turcomanilor. Acum doi ani apărând scaunul lui Radu-Vodă, oștile lui 
Mehmet-Sultan au suferit de la Ștefan-Vodă nişte înfrângeri prea aspre; deci 
în ce chip ar primi strălucirea sa Mehmet-Sultan să amâne năvala asupra 
Moldovei? Cum se știe, simțindu-se prea ruşinat, chiar de astă-vară şi-a 
mişcat urdiile spre miazănoapte, cătră acest cuib de Viespi ce se chiamă Ac- 
Iflac. De trei luni aşteptăm şi ţi-a dat şi comisul Jder înştiinţarea sa că 
Soliman-Beg hadâmbul a primit din partea lui Belzebut semnele puterii 
asupra tuturor oștilor ce s-au alcătuit pentru Moldova. Cum poate rămânea 
Jder vinovat de acest război? Te poftesc, sfințite părinte Amfilohie, 
îngăduie-mi să râd iar, ca să mi se răcorească rânza. 

— Toate-s bune, postelnice, și le ştim și noi: dar cum facem când i-oi 
supune măriei sale veştile de care-ţi vorbesc? 

Postelnicul îşi potoli râsul și privi cu pătrundere pe arhimandrit: 

— Mi-e și mie drag comisul, îngână domnia sa aţintind gânditor 
fereastra paraclisului; altora însă se pare că le e și mai drag. Eu zic să-l pui 
pe Jder chiar acuma dinaintea măriei sale. 

— Sfatul domniei tale mi se pare bun... încuviinţă părintele Amfilohie. 

Bătu de trei ori din palme și numaidecât se înfățișă cuviosul Emilian, 
eclesiarhul. 

— Ce face Vodă? 

— Luminăţia sa a trimes la copiii de casă poruncă să-i aducă straiele. 

— Atuncea e tocmai vremea potrivită. Să-mi mai spui, părinte Emilian, 
ce face comisul. 

— Comisul Jder, prea sfinţite, doarme în chilie la mine. Domnia sa pe 
laiţă; slujitorul jos. Poţi să tai pe dânşii lemne. Socot c-au să doarmă până la 
o amiază. 

— Ba să nu mai doarmă nici un pic, părinte Emilian. Scoală-l pe comis 
şi spune-i așa că să fie aici într-un pătrar de oeas. Prinșii pe care i-a adus 
domnia sa astă-noapte i-ați coborât la loc bun? 

— l-am coborât aicea dedesubt... suspină cu privirile plecate părintele 
Emilian. 

— Aşa, urmă arhimandritul; să vie comisul numaidecât; dobânda pe care 
a adus-o s-o înfățișeze dumnealui singur măriei sale. 


Părintele eclesiarh, a ieşit de la chilia stareţului-său şi s-a strecurat cu 
grăbire pe dinaintea paraclisului, cătră odăile din laturea palatului. În 
lumina posomorâtă de afară, vântul de miazănoapte purta vârtejuri de 
ninsoare. Vremea se ținuse bună o săptămână încheiată; numai în acea 
noapte, pe la ceasul al patrulea, când sosise Jder cu bădiţa său Nicodim, cu 
slujitorii domneşti şi cu boierii prinşi, deodată se prefăcuse văzduhul: 
schimbare a vremii după lumina lunii. Şi-n două ceasuri, până la miezul 
nopţii, cât a stat comisul cel tânăr la ascultarea arhimandritului, ca să-i 
spuie în pripă ce era mai de folos să se știe, iarna a fost iarăși asupra taberei. 
Acuma viscolul îi spulbera barba părintelui eclesiarh și pulpanele straiului 
negru. 

Când a deschis uşa chiliei şi s-a uitat înlăuntru, a văzut ațintite asupra sa 
două părechi de ochi: ai lui Jder de pe laiţă, de sub pocladă, şi ai tătarului de 
pe tarniţa de jos, unde-și hodinea capul. 

Comisul Jder a mormăit: 

— Ce facem noi cu vremea asta? Măria sa nu mai iese în tabără calare, 
ca să m-aşez și eu la loc potrivit cu robii... 

Spune-mi, părinte Eniilian, ce face fratele nostru. Vreau să mă sfătuiesc 
şi cu sfinţia sa. 

— Lasă asta, comise, l-a luat cu grăbire eclesiarhul; fii hamic, ca să te 
duci la alt sfat, unde te aşteaptă Vodă. 

— Cum ai spus? 

— Am spus bine; scoală-te degrabă, stropește-ţi obrazul cu apă şi dă 
fuga la sfinţitul Amfilohie. Scoatem din tainiţi pe boierii pe care i-ai adus 
şi-i înfăţișezi domnia ta singur măriei sale. 

Jder a sărit din locul său. 

— Te-ai dus, Botezatule, să-l chemi și pe bădița Nicoară? Te-ai întors? 
Mi-ai dat cu briciul pe obraz?... 

— Nu-i vreme, nu-i vreme de asta, se tânguia eclesiarhul. Abia ai vreme 
să tragi straiul pe mânici și să te înfăţișezi la Domnie. Hai mai repede, 
cinstite comise. Părintele arhimandrit era supărat. 

— Da' ce i s-a întâmplat? 

— Nu ştiu; stătea de vorbă cu dumnealui postelnicul; dar dumnealui 
postelnicul râdea. 

— Ei, atuncea numaidecât îs și eu acolo, părinte Emilian, ca să-i împac. 
Vâr degetul în apa pe care mi-o aduce Botezatu, ca să-mi luminez ochii; 
mai stau oleacă cu fruntea în viscol şi-s răcorit. Coborâm douăzeci și două 


de trepte sub paraclis ca să ne găsim marfa; ne suim iar douăzeci și două de 
trepete şi sântem la uşa părintelui arhimandrit. Botezatule, să vesteşti pe 
bădiţa Nicodim; să se afle și cuvioşia sa numaidecât acolo. 

Jder trăgea pe el repezit straiele. Şi-a aşezat l-a cingătoare numai stiletul 
italienesc. 

Părintele Amfilohie şi postelnicul Ştefan l-au văzut sosind c-o înfăţişare 
umilită şi păroasă în sala de la cămările Domniei, cu boierii prinși după el. 
Domniile lor Mihu și Agapie se aflau într-o stare de decădere a trupurilor 
lor şi de ofilire a obrajilor, totuşi aveau cuviinţă în felul cum umblau, fără 
grabă și fără teamă; nu mai purtau chimir, nu mai aveau arme — nu știau în 
ce să-și sprijine mânile. Nu priveau nici în dreapta, nici în stânga; n-au vrut 
să cunoască pe sfinţitul Amfilohie; se uitau numai înlăuntrul lor, la ceasul 
negru de izbăvire ce li se apropia. Buzele lor şopteau abia văzut și abia auzit 
rugăciunea cătră Hristos Dumnezeu. Doi slujitori îi împingeau din când în 
când înainte, punându-le străjile săbiilor între umerii împovăraţi de trudă și 
suferință. 

Paşii celor care intrau s-au auzit un timp pe pardoseala de lemn, apoi au 
contenit. Arhimandritul a făcut un semn aprozilor de la uşa iatacului 
domnesc, și aceștia s-au grăbit să se întoarcă în loc, pătrunzând la măria sa. 
O clipă, cei dimprejurul robilor s-au privit în lumina zilei de iarnă. La cele 
trei ferestre nalte se zbăteau fulgii în roiuri neostenite. S-au mai simţit din 
urmă pași furișaţi. Intră, cel din urmă și părintele Nicodim. Cu toţii deci, 
împreună cu eclesiarhul, se aftau șapte împrejurul boierilor robi. 

Atuncea s-au dat în laturi canaturile uşii şi a intrat cu pas liniștit măria sa 
Vodă Ștefan. 

După trei paşi de la prag, s-a oprit ş-a îndreptat asupra prinșilor o privire 
tare, de coloarea vremii de afară, în care nu se putea ceti nici blândeţă, nici 
mânâe. 

Acea privire a cercetat pe celelalte ființi care erau de față. Măria sa a 
vrut să puie o întrebare, apoi a făcut încă un pas spre comisul Jder, 
cunoscându-l însfârşit. Se aştepta să vadă în faţa sa un oștean falnic, şi 
vedea un biet schivnic. I-a zâmbit; a primit şi părintele Nicodim până în 
inima sa acel zâmbet. 

— Domniile voastre sânteți? a rostit domol măria sa întorcându-se spre 
robi. Ca într-un fulger zâmbetul i se stinsese. 

Boierii n-au răspuns cu glas; şi-au plecat numai frunțile. 


— Dumnezeu binevoieşte să v-aducă la judeţul meu, aici pe pământ, în 
această viaţă... a urmat măria sa; apoi s-a oprit o clipă. Domnul Dumnezeu 
binevoiește să vă aducă la judeţul nostru, pentru greșale ce nu putem ierta. 
Domnia ta, jupâne Agapie, te-ai arătat prietin al părintelui nostru măria sa 
Bogdan-Vodă, și, împreună cu alţii, l-ai ademenit; între petrecerile și 
danţurile domniilor voastre, măria sa Bogdan-Vodă şi-a cunoscut pieirea. Pe 
cel care a fost cap răutăţilor, unchiul nostru Petru Aron-Vodă, l-am făcut să- 
şi primească osânda. Nu cu bucurie ci cu întristare i-am dat-o, luându-ne și 
noi canon de ispăşire. Aşijderea acuma cu mâhnire te cunoaștem, o, Agapie 
Ciornohut, în faţa noastră; și-ţi vei lua osânda cuvenită, ca să ai parte de 
liniște pe ceea lume. Iar pe domnia ta, Mihu logofăt, care ai uneltit vreme 
de douăzeci de ani împotriva noastră cu neprietinii noştri, deasemenea te va 
judeca divanul boierilor noștri şi-ţi va hotărî ispășire după faptă. Până 
acuma am stat cu neliniște în locul unde ne-a pus împăratul nostru Hristos; 
de acuma, putem găsi fără frică pe părintele nostru Bogdan-Voievod, în 
viaţa cea fără de amurg... 

Ochii măriei sale s-au aprins de lacrimi. Cu același posomorât amar, în 
care stăteau cufundaţi fără încetare de când fuseseră prinşi, cei doi boieri s- 
au închinat spre măria sa, apoi s-au supus în genunchi. 

— Să se facă rânduielile cuviincioase acestor boieri, a hotărât după 
aceea măria sa.; trupurile să fie îngropate cu cinste în bisericile unde sânt 
ctitori; şi neamurile domniilor lor să se înfăţișeze la mila noastră. 

Sala a încremenit în tăcere; numai vântul de iarnă fâlfâia şi zvonea afară. 
Măria sa a poruncit: 

— Duceţi-i. 

— Cei doi slujitori cu săbii i-au răsucit pe robi cătră alţi slujitori care 
aşteptau în tindă. 

— Să rămâie comisul Jder în fața noastră, a poruncit măria sa Ștefan, cu 
glas schimbat, ca după o trudă. 

— Aicea sânt, luminate Doamne, s-a întors Jder în loc, făcând faţă 
măriei sale. 

— Vină dinaintea noastră, comise, și ne spune cât de lungă și de grea ţi-a 
fost călătoria. 

Jder a răspuns cu îndrăzneală, dar cu glasul lui dulce: 

— Luminate stăpâne, mi-a fost bună călătoria. Am umblat şi am văzut 
lucruri folositoare pe care, după cât m-a poruncit sfinţitul Amfilohie, am să 
le arăt măriei, tale. Am umblat printre noroade şi am fost şi în pustie. Numai 


în pustie am suferit de foame, măria ta, de-a trebuit să-mi mănânc 
ceasornicul. 

— Ce spui domnia ta, comise? 

S-a amestecat numaidecât părintele Amfilohie, care stătea la pândă lângă 
măria sa: 

— Luminate Doamne, comisul vorbeşte de un cucaș, pe care îl purta pe 
cale, ca să-l deştepte în toate diminețile, când se îngână ziua cu noaptea. 
Toate le-a făcut, bune acest comis tânăr, măria ta; l-am mustrat numai 
pentru prinderea acestor boieri în hotarul Ţării Românești, stârnind războiul 
cu ismailitenii. 

— Crezi, părinte Amfilohie, că acest credincios al meu s-a făcut vinovat 
de asta? 

— Nu cred, slăvite stăpâne, dar mustrare i-am făcut. 

— Atuncea se cuvine, părinte Amfilohie, să facem noi bună cumpănă 
acelei mustrări. Să dea cuvioşia ta înştiinţare marelui nostru logofăt Toma 
să poruncească unui diac al său să scrie hrisov, danie de la Domnia noastră 
lui Onu Păr-Negru, comis, un pământ al nostru Bolboceni, ce se află în 
ținutul Neamţu între lezerul lui Modrea și Braniștea Popii Nandu; să-i fie 
ocină lui și urmaşilor săi în veci, cu tot cu casa noastră de vânătoare ce se 
află pe acea moşie. 

La vorbele: «urmașii săi în veci», Jder a văzut dinaintea ochilor săi pe 
comisoaia Ilisafta încuviințând. Stătea așa de uimit la aceste porunci, încât 
nici nu băga de samă semnele ce-i făcea părintele arhimandrit, ca să 
îngenuncheze și să mulțămească măriei sale. I-au dat numai lacrimile ș-a 
sărutat dreapta pe care Voievodul i-o întindea cu bunăvoință. Aceeași mână 
l-a bătut pe umăr. 

Tot în clipa aceea, măria sa a întrebat pe postelnic, care se apropiase cu 
doi pași. 

— Postelnice Ştefane, văd scrisă pe obrazul domniei tale veste... 

— Veste bună, luminate stăpâne, s-a închinat boierul muntean. Doamnele 
mele sânt sănătoase. 

Obrazul lui Vodă s-a luminat deplin şi s-a întors iar spre Jder și spre 
sfințitul Amfilohie. 

— Părinte arhimandrit, să mi-l aduci pe acest comis la sfatul nostru... 

— Voi fi următor poruncii măriei tale, s-a închinat arhimandritul. 

Când Voievodul a făcut faţă și ieromonahului Nicodim, mezinul s-a 
bucurat pentru bădiţa său. 


— Cuvioase părinte, ce fac pârcălabii noştri de la Crăciuna? 

— Fac bine, luminate stăpâne; îşi țin ascuţite săbiile. 

— Da, da... a îngânat măria sa; căci s-apropie fiara care s-a arătat și în 
vedenia sfântului evanghelist. Stihurile acelea mi le-ai spus odată cuvioşia 
ta la mănăstire la Neamţu. 

A stat un timp cugetând, cu bărbia rezemată în piept şi cu sprâncenele 
aplecate. Își bătea domol cu palma stângă paftalele de aur ale cingătorii. 

— Părinte Amfilohie, a întrebat măria sa ridicând fruntea, care-i cea din 
urmă veste despre solii venețieni? 

— Luminate Doamne, solii au trecut vama Oituzului, precum luminăţia 
ta cunoşti, şi se află găzduiţi la stărostia Târgului Ocnei. Așteaptă să-i 
ajungă din urmă și solul sfinţiei sale papa. Fiind acuma în munte vreme 
tare, solul sfinţiei sale papa are să mai întârzie la Gheorgheni, unde sta 
acuma. După aceea, trece la Târgul Ocnei. De-acolo tustrei dau la Bacău și-i 
primeşte Alexandru- Vodă. Mai fac o zi până la Roman și acolo i-or aştepta 
boierii pe care-i porunceşti luminăţia ta, ca să-i aducă aici la tabără. 

— Atuncea, într-o săptămână, să-i aştepte oamenii mei la Roman. 

S-a uitat în juru-i; şi-a oprit privirea asupra postelnicului, însă 
postelnicul și arhimandritul știau că porunca ce avea să urmeze, şi care 
privea pe postelnicul Ștefan, era de mai nainte cugetată. Totuşi Vodă părea 
să mai caute un adaos poruncii sale. 

— Rog pe domnia sa postelnicul Ștefan să binevoiască a fi la Roman 
într-o săptămână, împreună cu postelnicul nostru Iuga. Postelnicul Ștefan 
are a fi limba noastră în faţa acelor soli, căci italienii nu știu moldovenește. 

— Știu, însă nu bine, a zâmbit postelnicul. 

Asta era o glumă veche a lui cu măria sa; şi măria sa a răspuns cu-n 
surâs. Vodă a urmat: 

— Pe cine mai trimet cu cele două steaguri de răzăși? Cu cele două 
steaguri de răzăși poruncim să se ducă boierul nostru Onu Păr-Negru. 

A privit ţintă la comis. Jder de data asta și-a pus genunchiul drept în 
pământ — căci și aceasta el n-o făcea ca alți oameni, fiind stângaci. 

— Luminate Doamne, a cutezat el să se alinte, cum ies de sub porunca 
măriei tale, mă şi duc la Botezatu, slujitorul meu, să-mi deie jos sălbătăcia 
asta de barbă. Şi dacă îngădui măria ta... 

Comisul Jder s-a oprit, căci îi făcea semn părintele Amfilohie să 
contenească asemenea îndrăzneală — încă nepomenită în fața măritului 
stăpân. 


— Ce este? Ce să îngădui, comise Onu? Jder nu mai cuteza. 

— Dacă ai o dorință, mărturiseşte-o, căci astăzi e ziua ta, comise Onu. 

Cu așa glas a rostit Vodă aceste cuvinte, încât toţi au înțeles că asupra 
acestui mezin al lui Manole Păr-Negru stă mai mult decât mila măriei sale. 
Se aflau împrejurul Domnului numai puţini credincioși ai săi: 
arhimandritul, postelnicul și monahul de la Neamţ. Avea drept şi măria sa, 
între puţini, să coboare o clipă din nourul în care îl vedeau curtenii și 
noroadele. 

— Mărite stăpâne, şi-a încâlcit Jder vorbirea, acuma nu mai am glas, 
căci se uită supărat la mine părintele arhimandrit. Socoteam că să-mi dai 
măria ta acuma steagurile acelea de călărime pe mână, ca să le iau din 
vreme la purtat şi la învăţat. Să umble numai după semnele mele; să suie în 
clipă un pripor, să pogoare în clipă o râpă; să descalice cu ușurință ca să 
lupte pe jos, să se încălăreze tot aşa de ușor. Eu am învăţat toate de la 
părintele meu comisul cel mare şi de la bădița Simion, şi de la bădița 
Nicoară care-i acuma părintele Nicodim. Mai cu samă domniile lor ar putea, 
împreună cu un alt frate al nostru Cristea, să deie învățătură tare de călărie 
răzășimilor măriei tale. Căci oamenii de rând au învăţat numai a sta pe cal; 
dar meșteșugul adevărat nu-l cunosc. Să le arătăm noi, măria ta, asemenea 
meşteşug; de asemenea meşteșug s-au mirat şi ismailitenii... 

— Ei, de ce te-ai oprit, comise Onu? Vorbeşte... 

— Asta-i altă poveste, măria ta. Când vei pofti măria ta, am s-o spun şi 
pe asta. 

— Bine. Îţi poruncesc, comise Onu, să iei în mână cele două steaguri de 
răzăși care se duc la Roman. 

Glasul lui Vodă se schimbase iar. Când s-a ridicat Jder din genunchi, 
măria sa nu mai era de faţă. 

Comisul Onu Păr-Negru — cum îi spusese măria sa şi cum fusese scris 
în porunca ce ieșise de la logofeţie — a luat într-adevăr, chiar de a doua zi, 
în stăpânire două steaguri de răzăși, de la Neamţu și Suceava. A dat 
deoparte caii slabi şi oamenii ce i s-au părut becisnici. Pe cei rămași i-a 
rânduit în stoluri de câte douăzeci şi i-a luat cu sine la purtat în nişte locuri 
potrivite, dincolo de Rediurile lui Vodă. 

Noi răzășii, mai ales noi răzășii din 'Ţara-de-Sus, sântem bărbaţi care nu 
ne spăriem cu ușurință de unii și de alții. Nouă ne-au dat Domniile ocini şi 
ne-au așezat spre golişti, ca să facem ţară şi să ţinem rânduială, aşa că noi 
de lungă vreme, din strămoşi, cunoaștem ce-i aceea siujba Domniei; şi noi 


cu cloncanii cei mari boiereşti n-avem nimica; dumnealor or fi având 
slujbe, dar și noi sântem neamuri, adică tot boieri; și afară de Dumnezeu și 
de Vodă, noi nu cunoaștem: pe cineva mai mare. 

Ei, iaca, acuma am cunoscut. Nu pentru că ni l-a trimes luminăţia sa; 
dacă ni-l trimete luminăţia sa noi n-avem ce face și-l ascultăm; nu pentru, 
că ni l-a trimes luminăţia sa, dar pentru că acest comis Jder e vrednic bărbat 
Domnia sa singur zice: «eu sânt un răzăş și jumătate». Despre domnia sa, 
umblă faimă în ţară de câte-a săvârșit. S-a dus numai cu puţin sprijin în 
raiana Brăilei ș-a luat de-acolo, de sub mâna turcilor, doi boieri neprietini ai 
măriei sale, şi i-a adus de grumaz în tabără și i-a lepădat la picioarele măriei 
sale. A mai făcut și altele. A fost și la Sfântu Munte. 

Pe acei doi boieri i-a tăiat gâdea alaltăieri. După aceea au venit 
neamurile şi au ridicat trupurile, spălându-le şi așezându-le cuviincios în 
racle. Le-au pus în biserică la Sfântu-lon şi preoţii le-au cetit molitvele. Li 
s-a rânduit pomenire și praznice. Neamurile s-au dus să îngenuncheze la 
măria sa; şi măria sa le-a vorbit cu blândeţă și cu părere de rău de păcatele 
acelor boieri. lar de tăiat, nu se putea să nu-i taie. 

Aşa că noi stăm sub mâna acestui comis Jder și domnia sa ne învață 
lucruri de-a mirare, care nouă ne plac. Ştiţi s-apucaţi tarniţa şi să vă faceţi 
vânt de-a dreptul în tarniță fără a mai pune piciorul în scară? Asta o ştiţi cu 
toții. Dar să săriți de ceea parte de tarniță nu știți. Dar să culegi de la 
pământ sulița în goana cea mare? Dar să te culci în lungul spinării calului, 
de la coamă la coadă? Dar să te dai după tarniţă și să luneci sub pântecele 
calului şi pe urmă iar să te nalţi la loc? Dar să sai pe cal din goana lui? Dar 
să te cobori din goană? Toate acestea-s niște jucării de oameni sprinteni, 
zice comisul; are să ne înveţe domnia sa și altele, ca să nu se mai afle pe 
lume călăreţi care să ne steie împotrivă. Un călăreț n-are numai calul; are şi 
suliță și arc, și sabie. Apoi trebuie să cunoască când și cum să lucreze cu 
toate acestea. Astfel îl cunoaștem noi pe comisul Onu mai mare şi ne 
fudulim cu dânsul. Altora nu le-ajungi cu prăjina la nas; domnia sa stă între 
noi ca frate, și, când ne întoarcem sara la gazde, găsim un polobocel de vin 
ca să ne răcorim. Zice domnia sa Onu: dacă n-or bea răzășii mei vinul, 
atuncea cine să-l beie? 

Să ştiţi, zice comisul, că ce s-aude cu turcii și cu Sultan Mehmet e 
adevărat. Cu ochii mei am văzut urdiile viind într-acoace. Şi Sultan Mehmet 
a dat poruncă lui Soliman-Beg hadâmbul. Și i-a spus așa: Bre Soliman-Beg, 
să te duci să baţi și să cuprinzi Ţara Moldovei. lar Soliman-Beg s-a așezat 


pe covor cu picioarele sub dânsul; i-au înşirat slujitorii săi, la dreapta, 
iatagan şi buzdugan; iar la stânga scut, arc și cucură. A poruncit și el: Să vie 
ciorbagiii și sacagiii ienicerilor! Au venit mai-marii ienicerilor. Zice 
Soliman-Beg: Să mergem să batem Moldova! Ciorbagiii și sacagiii s-au 
închinat şi s-au dus la ieniceri: Voi ienicerilor, zic ei, să mergem să batem 
Moldova! 

Pe când se pregăteau ei să meargă înainte spre Ţara Moldovei, iaca se 
scoală un popă de-al lor care se chiamă imam și spune: 

— Dar voi, bre, aţi auzit de unul Ștefan-Vodă? 

— N-am auzit. 

— Dar de slujitorii în leafă ai lui Ştefan-Vodă auzit-ați? 

— N-am auzit. 

— Dar mai cu samă de răzăşii lui Ștefan-Vodă ați auzit? 

— loc, bre imam, n-am auzit nici de aceia... 

— Ei, apoi întâi să vă duceți și să-i cunoaşteţi pe aceia; şi să veniți pe 
urmă la mine să-mi spuneţi dacă mai puteţi bate şi cuprinde Ţara Moldovei. 

Vorbele acestea ale comisului nostru Onu sânt mai mult decât un pahar 
de vin bun. 

Într-acele zile de început de noemvrie, vremea a fost schimbătoare o 
săptămână. Pe urmă iar s-a limpezit cerul şi stătea soarele în senin ziua 
întreagă. Vreme răcoroasă, cu îngheţ ușor, cum e mai bună pentru călători. 

Postelnicul Ștefan și comisul Onu Păr-Negru s-au dus la Roman cu cele 
două steaguri de răzăşi, ca să primească pe solii papii şi venețienilor. I-au 
primit la sfântă episcopie; și a stat înaintea domniilor lor, în odăjdii, prea 
sfințitul vlădică Tarasie. După prea sfinţitul Tarasie, au stat înaintea solilor 
dumnealor postelnicii Iuga şi Ștefan. Și postelnicul Ştefan a rostit cuvânt de 
bun-sosit din partea Domniei. Când l-au auzit solii grăind în limba lor, 
foarte s-au bucurat; ş-au prins a sfătui cu domnia sa, aflându-l din ce neam 
este și unde a stat la învățătură. Cunoscând toate, i s-au arătat îndată prietini 
şi le erau luminate fețele de bucurie. 

Solii venețieni erau doi seniori mari, unul mai în vârstă și unul mai 
tânăr; când îşi dădeau la o parte mantiile, le străluceau straiele cu podoabe. 
Solul papii era un cleric cu barbă căruntă și strai cemit, călugăr după 
rânduiala sfântului Dominic. 

Dumnealui postelnicul Ștefan Meşter, cunoscător al italienilor, ştia că, 
dintre soli, cel cu înfățișare mai umilită, adică părintele Geronimo 
dominicanul, are mai multă înțelepciune și putere. 


Ceilalţi doi, patricieni ai Republicii, — îi lămurea domnia sa lui Jder — 
sânt numai bărbaţi cu înfăţişare falnică, cărora sfatul cel tainic de zece al 
Veneţiei nu le-a putut încredința decât îndatorirea de a duce o carte şi câteva 
cuvinte alese, de îndemn, lui Ştefan-Voievod. 

— Venețienii lucrează prea ascuns în treburile lor politicești. Îndeamnă 
pe alţii la război şi ei nu prea trag sabia. Căci rigii și împărații au oști, iar 
venețienii au corăbii de negoţ. Cu toate acestea mie îmi plac acești doi 
seniori; îmi place cum se poartă, și ei vin cu dragoste cătră Domnul nostru 
Ștefan-Vodă, despre care se vorbeşte cu mare laudă în ţara lor. Iar părintele 
Geronimo aduce cu sine mai mult folos, căci Sixt papa, luptător aprig 
împotriva lui Mehmet, îi dă scrisoare de bani cătră orice neguţător mare 
papistaş din lume, şi împuternicire la crai și împărați pentru ajutor de oști. 
De aceea a venit mai târziu, căci s-a oprit la Buda. Şi înainte de a se duce la 
Matiaș-Crai, a fost şi la Craiul Lehiei Cazimir. Bucuros sânt că măriei sale 
îi mai vine un rând de soli. Mai bucuros aș fi să știu că ies oşti împotriva 
turcilor. 

Când domnii soli au ieșit de le episcopie și s-au pregătit, cu slujitorii lor, 
să încalece, au văzut stând ca un zid călărimea de răzăși. Fără ca să fi băgat 
cineva de samă semnul lui Jder, pe care numai răzășii săi îl ştiau, acel zid s- 
a mișcat și, dintr-un salt, călăreţii au fost în tarniţi. Praporele s-au înălțat și 
s-au închinat lin spre soli, pe când stolurile stăteau iarăși ca de piatră. 

Au întrebat venețienii cu mirare: 

— Ce oşteni sânt aceştia? 

— Sono gli uomini di Suo Onore... a răspuns postelnicul Ştefan. 

— Oamenii măriei sale? s-au mirat iar venețienii. Aş dori să cunosc, a 
adaos unul, din ce ţară i-a ales şi i-a năimit măria sa. 

— Sânt oameni ai pământului, a lămurit postelnicul. Pe lângă curtea 
măriei sale, pe care aveţi s-o vedeţi, cu multe mii de slujitori în leafă, se 
adaogă de bună-voie și acești oameni de ţară. 

Italienii ascultau cu luare-aminte — căci aceasta era treaba lor — 
observând mișcarea și rânduiala fără cusur a călăreţilor. Erau oameni 
îmbrăcaţi cu şiac sur, în cap cu cușme brumării de oaie. Purtau sabie şi 
suliță. N-aveau za de sârmă, ci numai găitane de păr la coapse, la piept și 
umeri. — E călărime ușoară, după rânduiala veche a schiților, despre care 
vorbeşte şi Herodot... își făcea socoteală părintele dominican Geronimo 
della Rovere, nepotul papii Sixt. Aceştia au biruit pe Darie, Riga persienilor. 

— Cine-i călăuzeşte? întrebă cuvioșia sa pe postelnicul Ştefan. 


— E un senior tânăr, cu numele Jder, cuvioase părinte Geronimo. 

— A, mi se pare că am auzit ceva în legătură cu numele ce rosteşti 
domnia ta. 

— Se poate. 

— Dacă nu mă înșel, la masa înălțimii sale Voievodului Alexandru, la 
Bacău, s-au aflat boieri care au vorbit cu căldură înălțimii sale despre felul 
cum s-a început războiul cu necredincioșii, la sfârşitul lunii octomvrie, 
acum trei săptămâni. Acest Jder ar fi călcat hotarul și a atacat pe 
necredincioși, prinzând doi nobili, inamici vechi ai măriei sale. 

— Aşa doresc să fie soarta tuturor dușmanilor lui Vodă, a suspinat 
postelnicul; căci măria sa nu luptă pentru dobândă, ci pentru credinţă. 

— Deci acesta este? Şi a făcut el singur asemenea ispravă? 

— Mai mult sau mai puţin singur. Te încredințez, cuvioase părinte, că 
acest tânăr are minte cât şi vitejie. 

— Oricum, am înţeles că trupa ce avea era mică faţă de dușmanii pe care 
i-a înfruntat. 

— Poate să fi fost aşa. Spunea ceva, cumva, despre asta, înălțimea sa 
Voievodul Alexandru? 

— Nu spunea; am văzut pe fața sa puţină ceață — ţi-o spun numai 
domniei tale — deci fapta m-a interesat tocmai prin asta și am păstrat-o în 
amintire. Am înțeles că Voievodul Alexandru ar fi fiind un tânăr prinţ 
doritor să iasă la isprăvi şi izbânzi, aşa ca să se povestească despre 
înălțimea sa ceea ce auzea povestindu-se despre altul. Mi-a plăcut 
însuflețirea aceasta şi am lăudat-o cătră seniorii venețieni. 

Postelnicul a încuviinţat: 

— E adevărat că se găseşte la Voievodul Alexandru dorinţa aceasta. 

— Numai dorinţa? 

— Deocamdată atât, părinte Geronimo; când va fi în vârsta părintelui 
său va săvârşi poate şi Voievodul cel tânăr măcar unele din cele pe care 
stăpânul nostru le săvârşeşte așa cum se vede. 

— Am auzit și despre alte lucruri ciudate... ispiti cu voce blândă 
părintele Geronimo pe postelnic. 

— Cuvioase părinte, răspunse grăbit boierul muntean; nobilii din ţara 
asta nu-şi prea stăpânesc limbile. E bine să nu crezi nimic din ce-ai auzit. 

— Aşa am să fac, postelnice. Observ că nu ţi-s prea dragi boierii 
moldoveni. 


— Unii îmi sânt dragi; alţii nu. Dacă i-aş judeca după felul cum poartă și 
mânuiesc sabia, s-ar cuveni să-mi placă toți; dar eu îi judec după lipsa de 
statomnicie, după dușmănia cu care privesc pe străini, după trufia lor; după 
dorința necurmată de a trage de limbă pe oaspeţi, ca să afle toate câte sânt 
pe pământ. 

Dominicanul zâmbi, privind ţintă pe postelnic. 

— Deci nu-ţi place, postelnice, dorinţa asta a unora de a afla? 

— Nu-mi place la semenii mei; o găsesc firească la părintele Geronimo 
della Rovere. 

Călugărul se veseli o clipă; îşi conteni întrebările şi începu a fi cu luare- 
aminte la priveliștile ce se desfășurau în juru-i, în soarele luminos al 
amiezii. De la plecarea din Roman nu întâlniseră pe cale nici o ființă 
omenească. Tropotul monoton al escortei și întinderile goale se prelungiră 
îndelungă-vreme. 

Într-un târziu iar se întoarse, c-o înfăţişare de prietinie, cătră postelnic. 

— E frumoasă ţara asta, grăi el; nu înţeleg de ce-mi apare așa de tristă. 

—E frumoasă, căci e lucrarea mânilor lui Dumnezeu, răspunse 
postelnicul Ștefan; însă oamenii care o locuiesc n-au avut când așeza pe ea 
semnele bucuriei. I-au înecat necontenite valuri în veac. I-au lovit și i-au 
stropşit hoardele mongolilor: N-au putut agonisi nimic statornic. Locuinţile 
nu şi le-au putut dura decât din lemn și glod; mulţi au urmat pilda fiarelor, 
care se ascund în pământ, în fiecare dimineață acest popor a mulțămit 
Domnului Dumnezeu nu atât pentru pâne, căci asta are cu îmbielşugare, cât 
pentru viață, care-i ca floarea din râpa Nistrului: o arde vântul stepei. Pe 
când ei mulțămeau, dimineaţa, pentru lumina ce le-o îngăduie Dumnezeu, 
adesea hoardele se și învârtejeau cătră hotarul lor. Se învâlvorau zările de 
pârjol şi aceşti pământeni nu puteau hălădui decât în codru şi în munte. 
Numai în partea asta de lume meşterii lemnari s-au îndemnat a pune două 
proţapuri la car, unul în faţă, altul îndărăt: ca să-şi poată oamenii schimba 
calea cu uşurinţă în strâmtori, aducând numai boii din partea cealaltă în 
partea de dincoace. Meşteșug de război n-au avut, căci n-au râvnit la 
bunurile altora; au deprins numai să se apere ca de furtuni, pojar şi înecuri. 
De la aceste stihii au învăţat să se miște: repede lovesc; cu repejune se 
retrag. 

După harţuri se întorc să-și caute morţii, ca să le dea, în pământ hodina 
poruncită de datină. Pe urmă nu uită pomenirile, săpând fântâni pentru 
drumeții însetaţi și făcând praznic din holda fiecărui an; astfel un rând de 


oameni se leagă de alt rând de oameni, așteptând în viitorime un veac de 
pace pentru copiii strănepoţilor lor. Această lume neliniștită încearcă 
Voievodul s-o aşeze în hotarele ei; unui asemenea loc al negurii vrea să-i 
dea măria sa lumină. Cea dintâi putere ce aşează din stâncă sânt sfintele 
lăcașuri închinate lui Dumnezeu Hristos. A doua putere ce vrea să aşeze 
măria sa e dintr-un material mai tare decât piatra: e rânduiala sufletească 
sub lumina credinţii. De aceea acuma ţara se ridică împotriva valului 
ismailitenilor. 

Călugărul dominican asculta, privind gânditor zarea satelor și cumpenele 
fântânilor ici-colo, în șesuri. Departe umbla o turmă de oi pe malul unei 
ape, printre dumbrăvi pustii și ogoare acoperite de zăpezi nouă. 

— Sfântul nostru părinte papa, vorbi dominicanul, a mai avut soli care 
au ajuns în aceste părți de lume. Nu ştiu dacă au cunoscut pe Voievodul 
Ștefan. Unii poate l-au cunoscut, alții au adus știri despre măria sa de la 
curțile regilor noştri binecredincioşi care sânt vecini Moldovei. M-am 
învrednicit şi eu a cunoaşte aceste feţe auguste. De la nobilii maghiari și leşi 
am ascultat cele mai frumoase vorbe cu putință despre Riga Matiaș și 
Cazimir-Crai. Așteptam și de la domnia ta o apologie într-aceeași măsură a 
acestui Voievod; iar domnia ta nu-mi dai decât lămuriri istorice. E un om 
simplu? E un bărbat cultivat? E un aventurier inspirat? Ce este? 

— E un prinţ adevărat, cuvioase părinte, ieşit din suferinţa lumii de aici. 

Dominicanul întoarse o privire cercetătoare, așteptând. Postelnicul 
muntean avu un surâs răutăcios. 

— Statele din Apus, zise el, se bucură de huzur, au moștenit cetăţi şi 
bunuri şi până la ele n-ajung loviturile hoardelor — pentru că stau aicea 
asemenea voievozi puţin cunoscuţi, cum este Domnul meu. Au mai fost şi 
alții: Castriotul și Iancu de la Hunedoara, cărora le-au venit în ajutor 
vorbele diplomaților sfântului scaun ori ai măritei Republici venețiene. Să 
nu vă supăraţi dacă socot că soliile de astăzi au același scop. Totuşi Domnul 
meu are nevoie nu de vorbe și epistole. 

— Iubite domnule postelnic, se amestecă în vorbire unul dintre 
venețieni, care ascultase cu luare-aminte până atunci; te rog stăruitor să 
binevoieşti a-ţi schimba părerea în privinţa noastră. 

— Mi-o schimb cu plăcere, domnilor mei, dacă împrejurările şi faptele 
îmi îngăduie. 

— Te încredinţez că sântem gata să tragem și noi spada pentru Hristos. 

Postelnicul avu iar zâmbetul lui strâmb. 


— Strălucite seniore, se înclină el cătră venețian, îmi îngădui să atrag 
luarea-aminte a domniei tale asupra oștenilor liberi care ne întovărăşesc şi 
asupra comisului Onu Păr Negru care-i călăuzește. Vă poftesc să credeţi că 
săbiile lor sânt bune şi ascuţite. Voievodul nostru are şi castele, după putinţa 
vistieriei sale. Dar n-aş cuteza să spun că toate aceste săbii, adăugind şi pe 
ale domniilor voastre, fac un sfert din numărul oștenilor lui Antihrist. Vine 
asupra Moldovei o oştire pe care Ismailiteanul o socotește nebiruită. 

Călugărul dominican suspină: 

— Cele trei sferturi care lipsesc vor fi împlinite de ocrotirea lui 
Dumnezeu. 

— Amin, se închinară seniorii venețieni. Postelnicul îi privi pe rând în 
tăcere și nu rosti nici un cuvânt de răspuns. 

Solul de la Râm păru a-și scutura fruntea ca de o umbră și se întoarse iar 
cătră postelnic, cerându-i cu ochii îngăduinţă să-şi urmeze amândoi sfatul 
început. 

— Sânt doritor, începu iar el cu voie-bună, să ascult toate laudele ce se 
pot aduce prinţului domniei tale. 

— Unii prinți și regi au nevoie de laude, zâmbi postelnicul Ștefan, după 
cum are nevoie de laude un vin îndoielnic. Vinul de preț mare m-am 
obișnuit a-l bea în tăcere. Îl veţi cunoaşte și domniile voastre în același 
chip... 

— Vorba asta îmi place, încuviință dominicanul. Sânt de părerea 
domniei tale în ce priveşte vinul. Mă îndoiesc că oamenii pot ajunge la 
asemenea desăvârșire. Aș dori să aflu unde și-a deprins ştiinţa diplomatică 
şi meșteșugul armelor Voievodul domniei tale. 

— Pe cât înțeleg, cuvioase părinte, se ascuţi iar postelnicul Ștefan, ştirile 
ce aveţi de la curţile crailor despre Ștefan-Vodă îl socotesc înrudit pe măria 
sa cu urșii și cu bourii mai mult decât cu doctorii filosofiei. Vei avea 
plăcerea, părinte, să cunoşti că măria sa a băut apa înţelepciunii din aceeași 
fântână răsăriteană din care s-a adăpat Apusul. În tinereţa sa, Ștefan-Vodă, a 
stat la învățătură între monahi și dascăli ai Bizanțului. 

— Voi avea deci plăcerea să mă înţeleg cu măria sa în limba elină? 

— Vei avea plăcerea asta, cuvioase părinte, şi plăcerea va fi şi de partea 
Domnului meu. Socot că te vei îndemna deasemenea, cuvioase părinte, să 
cunoşti și bisericile pe care le-a înălțat, măria sa lui Hristos. Ca să le ridice 
măria sa, a adus meșteri din ţara Italiei. Zugravii i-a chemat din Răsărit. 


Însă şi unora și altora măria sa le este călăuz, cerându-le să-şi supuie 
meșteşugul lor gusturilor şi gândurilor măriei sale. 

— Atunci cheia sufletului său e cu totul alta decât ne-am putut-o 
închipui. 

— Dacă nu e supărare, e cu totul alta. 

— Mă bucur nespus, aflând asta. 

— Bucură-te, părinte, şi-ţi spune bucuria și-n limba latină; măria sa te va 
înţelege deasemeni. 

— Mă aflu plin de uimire, mărturisi, mișcat, părintele dominican. După 
ce m-am mirat de asta, îmi dai voie, cinstite postelnice, ca să mă mai mir de 
alta şi să mă întreb: Cum poate şi cu ce poate sta asemenea Domn într-un 
război ca cel ce se pregăteşte și-n războaie ca cele pe care le-a avut? 

— În ce priveşte oamenii, cuvioase părinte Geronimo, Domnul s-a 
îngrijit ca să aibă pe unii ca cei pe care i-ai văzut. 

— Am văzut pe aceşti călăreţi din cartea lui Herodot. 

— Mai vechi, cuvioase părinte Geronimo. Şi legaţi de acest pământ în 
care dorm părinţii lor din milenii. Veniturile trebuitoare oștilor curg în 
vistieria măriei sale de la vămile drumurilor de negoţ. De când Ismailiteanul 
a tăiat calea mării din mijloc prietinilor noștri venețieni, s-au întocmit căi de 
negoţ continentale. lar drumul cătră Cafa și cătră aromatele răsăritene trece 
prin Moldova. Este o vorbă în ţara asta: 


Decât domniile, 
Mai grase-s neguțătoriile... 


Venitul acestor vămi măria sa Ştefan îl jertfeşte lui Hristos. După ce a 
apucat domnia, ani şi ani s-a pregătit pentru acest sfârşit. 

— După cât am aflat, postelnice, şi domnia ta ai avut a suferi de ieşirea 
acestui prinţ în arenă. Căci domnia ta ai fost nobil al lui Basarab. 

— Am fost boier al lui Radu-Vodă Basarab; dar inima mea era alături cu 
luptătorul pentru credință. Am sfătuit pe Basarab-Vodă să se întoarcă de 
cătră ismailiteni; măria sa nu m-a înţeles şi a căzut între necredincioși. 
Destinul meu este să cad între ostașii creştini. 

— Deci te îndoieşti de biruinţa prinţului Moldovei? 

— Poate se îndoiește și măria sa, dar nu pregetă nici o clipă. Să nu 
zâmbeşti, părinte Geronimo, când îţi voi spune că sântem aici în slujbă 
sfântă. 


Dominicanul a întors spre boierul muntean ochi care străluceau de 
lacrimi. 

Urcau în acel ceas al sfatului lor o colină deasupra văii Siretului. 
Depărtate întinderi se vedeau în soarele amiezii cătră sate, care nu se 
deosebeau decât prin stâlpi luminoși de fum de priveliştile înconjurătoare. 
În fund erau păduri; în alt fund, codri; mai în fund, un munte mare, cu pisc 
de omăt trandafiriu. 

Cât au stat în popas, au avut această privelişte măreaţă a Ceahlăului în 
urma lor. După aceea au coborât pe o colină domoală într-o vale ascunsă. 
La un corn de dumbravă au ieşit de pe o potecă nevăzută doi călăreţi, cu 
dulame şi cușme la fel ca ale răzășilor lui Jder. Și-au împins caii cătră 
comis, i s-au închinat și i-au spus câteva cuvinte, apoi s-au desfăcut de pâlc 
şi s-au dus înainte cătră alte dumbrăvi, pe alte poteci tăinuite Comisul Onu 
a venit spre postelnic. 

— Cinstite postelnice, a zis el, trebuie să grăbim; măria sa ne așteaptă 
înainte de asfinţitul soarelui. 

— Bine, să silim caii, s-a învoit postelnicul Ștefan. Să știi, comise Onu, 
că aceşti boieri venetici și acest popă râmlean se ţin pe cai tot așa de bine ca 
şi răzăşii domniei tale. 

— Asta n-oi crede-o, cinstite postelnice, se fuduli Jder. 

— Ba s-o crezi, comise Onu. Şi ce alta ţi-au mai spus acei doi călăreţi? 

— Mi-au mai spus că unii brăileni s-au arătat în preajma Cetăţii 
Crăciuna. Mă gândesc că mai degrabă m-aș afla acolo decât cu aceşti 
papistaşi. 

— Totuşi, dacă măria sa ne-a trimes să-i aducem, să ştii că măria sa își 
are ale sale socoteli. Nici noi, nici aceşti străini nu le cunoaștem; dar voia 
măriei sale trebuie s-o împlinim. Să știi, comise Onu, că veacul său nu-l 
prețuieşte îndeajuns pe măria sa. Şi mai află că mi s-a arătat vedenie de 
izbândă la asfinţit, când s-au dat la o parte pâclele Ceahlăului. Toată partea 
asta de ţară a văzut minunea; unii vor fi înţeles şi s-au veselit. 

Jder a părut că se înfricoșează la început de aceste vorbe. După asta i s- 
au luminat privirile, și îndată bună-vestirea postelnicului Ștefan a trecut 
între răzăşi. Când şi-au pus caii la umblet, grăbind mersul solilor la 
Domnie, ceva din bucuria feţelor lor a părut a se răsfrânge și asupra 
priveliștii. Cuviosul părinte Geronimo della Rovere a văzut deodată o turmă 
mare de oi poposită în vale, cu tot tarhatul coborât de pe asini. leşise hora în 
marginea satului, ca să fie păstorilor petrecere. Bacii cei bătrâni cu saricile 


miţoase până la pământ stăteau rezemați în bâte privind tineretul. Doi dintre 
ciobanii tineri își lepădaseră miţele grele la pământ și păşiseră cătră feciorii 
din partea locului. Erau doi juni înalți și mlădioși. Dăduseră drumul de sub 
căciuli pletelor. Cât sânt în slujba oilor, — dădea lămurire italienilor 
postelnicul Ştefan — aceşti păcurari își ţin părul sub cușmă. La sărbători ale 
tinereții, cum e hora de azi, îşi lasă valurile de păr să le bată șalele, până la 
chimir. Unul avea plete bălai, altul negre-corb. Avântul cu care jucau 
împreună cu feciorii satului danţul voinicesc, la sunetul cimpoaielor, avea 
ceva înaripat şi sălbatic în același timp. Țara părea dintrodată veselă și 
fericită părintelui Geronimo. 

— Însă asta nu-i decât o înşelare, își tălmăci postelnicul gândul său. 
Adevărat este că hora nu îmbătrâneşte și nu se întristează niciodată; dar în 
dosul bucuriilor celor mai aprige stă la pândă aceeași grijă crâncenă de care 
vorbește un poet vechi. 

— Într-adevăr, priveliștea nu mi se mai pare veselă, mărturisi, cu ochii 
umbriţi, părintele dominican. 

Când au trecut în cealaltă parte a satului, printre căsuțe albe și uiliți 
înguste, au văzut alt popor adunat la o înmormântare, lângă bisericuţa de 
lemn. Bătea un clopot sfios, risipindu-și sunetele spre păduricea de stejari 
de-aproape, și mortul, în sicriu deschis, era purtat într-un car cu boi 
porumbi, întovărăşit de neamuri: bărbaţii cu capetele goale, muierile cu 
broboade cermite. Preotul, în odăjdii, călăuzea alaiul; două bătrâne 
desfăşurau din când în când poduri de pânză, ca să poată trece călătorul spre 
veşnicie, în lumea umbrelor. Alte babe, bocitoare, cântau cu jale după 
sicriu. Pâlcul de răzăși al lui Jder s-a oprit, salutând cuviincios pe 
necunoscutul care se ducea spre o lume mai fericită. Totuşi bocitoarele 
jeleau mâhnirea neamurilor. 

Cu fruntea descoperită, părintele dominican privea şi asculta cu 
încremenire. 

— Am vedenia unui rit pe care îl credeam scufundat, a zis cuvioşia sa 
cătră postelnic. Credeam că asemenea voceratrice n-au mai rămas decât în 
munții sălbatici ai Sardiniei. 

— Se află şi la noi, la Vaslui, pe tărâmul celălalt, a zâmbit strâmb cătră 
dominican dumnealui postelnicul. 


CAPITOLUL XIV 


ÎN CARE SE ARATĂ CE SPUN SOLII, IAR LA URMĂ NE 
ÎNTÂLNIM CU HRANA-BEG 


La 22 a lunii noemvrie, părintele dominican Geronimo della Rovere 
dădea papii Sixt cea dintâi înştiinţare despre solia sa la curtea Voievodului 
Ștefan. 

«Această curte, sfinte părinte și stăpâne, scria dominicanul în cartea sa, 
se află improvizată într-un târg primitiv cu numele Vaslui. Oraşul de scaun 
al Domnului e în miazănoaptea ţării, la Suceava. Acolo își ţine Doamna și 
averile, într-o cetate întărită ca şi cetăţile noastre, cu garnizoană bună. Însă 
prevăzând de mai multă vreme războiul cu Sultanul Mehmet, Voievodul și-a 
întocmit tabără aici într-o regiune aleasă cu îngrijire, unde condiţiile 
naturale îi dau putinţă de bună apărare față de orice invazie. După asta am 
cunoscut că acest prinţ are, între alte însușiri, o chibzuinţă strategică puţin 
obișnuită frunților încoronate. Un prietin al meu de aici, bărbat întru totul 
deosebit şi cultivat la școlile venețienilor, pe care îl voi numi signor 
postelnic, îmi spunea într-o sară, cu privire la coroanele Regilor, că ele sânt 
trebuitoare ca să puie strălucire materială acolo unde s-ar cuveni să fie 
strălucirea spiritului. 

N-aş putea susține că Voievodul Moldovei nu mi s-a arătat şi mie, în 
primul ceas, întru toată măreția unei curți orientale, căci așa cere rânduiala 
când vin solii. Se afla învestmântat în strai bizantin de brocart și aur și 
spătarul său, jupân Mihail Vrânceanu, îi purta cununa, buzduganul şi spada, 
iar în jurul său toţi boierii se înşirau în haine grele și lungi. Obiceiul acesta 
l-au primit moldovenii de la curțile principilor bulgari şi sârbi, odată cu 
limba slavă a cultului lor și a cancelariei; şi unii şi alţii încearcă a imita 
Bizanțul; dar sub ceremonial am cunoscut un bărbat asupra căruia Domnul 
Dumnezeu a binevoit a-şi coborî harul. 

Se aflau în faţa palatului puţine trupe, cu zale și suliți. Însă în toată 
împrejurimea observam tabără mare de corturi şi bărătci de lemn c-o 
rânduiala strictă. Signor Onu, comandantul cortegiului nostru alcătuit din 
oameni ai ţării, a oprit printr-un semn al mânii coloana, şi atunci toată 
răzășimea — cum se spune acestei călărimi — şi-a descoperit capetele și, 
printr-un singur gest, oamenii au pus cuşmele între urechile cailor. 


— Să trăieşti, măria ta, am adus solia, a zis singur Onu. 

După cât am înţeles de la signor postelnic, aceste vorbe nu erau în 
protocol; totuși Voievodul a zâmbit și i-a plăcut ţinuta oamenilor săi. Atunci 
răzășii s-au desfăcut în dreapta și-n stânga, deschizând trecere; Domnul a 
făcut doi paşi împotriva noastră; noi am descălecat şi ne-am dus cu grabă 
spre el închinându-ne. Când ne-am ridicat fruntea, am băgat de samă că 
Voievodul ne cercetează cu luare-aminte. N-aș înţelege de ce privirea măriei 
sale s-a aţintit asupra mea îndelung. M-am simţit tulburat și mișcat. 

— Bine-aţi venit, domnilor, la curtea noastră și în ţara părinţilor mei... a 
zis măria sa. 

Signor postelnic mă prevenise că Domnul vorbeşte italiana. Totuşi 
surprinderea nu mi-a fost mai mică decât plăcerea, în același timp căutam 
un anumit sens cuvintelor: „în ţara părinţilor mei..." 

Cată să mărturisesc, sfinte părinte şi stăpâne, că de mai multe ori, în 
acest loc unde am ajuns, am avut îndemn lăuntric a mă socoti într-o regiune 
misterioasă şi între oameni pe care încă nu-i pot descifra. Religia acestor 
ținuturi e grecească, totuși datinile ce observ au în ele ceva cu totul 
particular. Limba ce se vorbeşte obișnuit în popor ori între nobili e alta 
decât arhaica slavonă a cancelariei, așa cum la noi, în Apus, limba vulgului 
e una și vechea noastră latină alta. Fără să vreau am băgat de samă unele 
ecouri asemănătoare între muzica limbii de aici şi dialectele italiene. Am 
auzit desluşit chiar vocabule sarde şi spaniole. Multe alte lucruri misterioase 
m-au tulburat în felul de a fi al oamenilor, în chipul cum privesc ei moartea 
şi viaţa. Mă aflam departe, la hotarul lumii barbarilor, şi totuşi nu mă 
simțeam străin. E fără îndoială o iluzie, datorită înclinării mele cătră poezie; 
totuşi trebuie s-o mărturisesc părintelui şi domnului meu. 

După ce ne-am spus numele și calităţile, Voievodul s-a închinat spre noi 
cu voie-bună şi ne-a spus: 

— Domnilor, binevoiţi a îngădui să tacă puștile şi pivele ce trebuiau să 
sune în onoarea domniilor voastre. Mai potrivit e să păstrăm pulberea 
pentru alt scop. Vă rog să mă urmaţi în casa lui Hristos, ca să ne închinăm 
lui și să-l rugăm să dea bună lumină sfatului nostru. 

L-am urmat în tăcere, în paraclisul curții domnești. Acolo au slujit trei 
preoţi întru lauda lui Dumnezeu Hristos. După ce-am ieșit de-acolo, 
Domnul ne-a îndemnat să trecem în camerele pregătite pentru noi; slujitorii 
noştri ne-au adus sacii de piele cu lucrurile și ne-am schimbat hainele de 
drum. Nu mult după asta aprozii ne-au poftit la cină. Nu m-au interesat 


mâncările, cât oamenii. Şi în afară de cei pe care-i ştiam, am cunoscut la 
masa domnească pe un cleric cu înfățișare ascetică de care m-am legat 
numaidecât. Duhul său nu e neliniștit şi caustic ca al domnului postelnic, ci 
paşnic şi blând, însă cu destulă ascuțime. Are numele Amfilohie 
arhimandrit; pare sfătuitor de orice clipă şi secretar intim al Voievodului. În 
stânga îl aveam pe cuvioşia sa; în față pe Domn. În urechea mea stângă a 
pătruns destulă dulceaţă de vorbe în limba zeilor Olimpului; iar în faţă 
aveam figura energică și luminată a Voievodului. Cătră sfârșitul cinei, când 
paharnicul său i-a înfățișat cupa de vin cu toate formele consacrate, gustând 
din ea și apoi înghenunchind și prezentându-i-o, am ascultat și din gura 
măriei sale câteva cuvinte pe care nu mă obişnuisem a le auzi la curţile altor 
prinți. A închinat cupa în cinstea stăpânilor noștri. A adăogit: 

— Cinstiţi oaspeţi, bănuiesc că prinții care v-au trimes la mine ca să 
cunoaşteţi ce fac şi ce pregătesc au o îndoială în privinţa acestui război. Eu 
socotesc că puterea lui Sultan Mehmet e mare, însă n-o cred nebiruită. N-aş 
fi în stare singur s-o înfrâng și nădăjduiesc în ajutorul Domnului Hristos. 
Potrivit ar fi, pe lângă ajutorul lui Dumnezeu, să am și ajutorul fraților mei 
creştini. Să ne înarmăm pe dinlăuntru cu credinţă tare, dar pe dinafară să nu 
uităm a pune zale și a ţinea în mână sabie ascuţită. Înainte de acest război 
am căutat să aşez de partea mea și alte împrejurări: de aceea am înarmat cu 
oșteni buni cetățile mării și am împins pe ismailiteni din Ţara Românească 
peste Dunăre. Socotința mea este că Mehmet-Sultan e bine să rămâie 
dincolo de fluviu. Și mai bine decât atât este să nu poată intra în cetăţile 
Moldovei: atunci căderii noastre ar urma căderea neopriţi de nimic a fraţilor 
noştri care stăpânesc pe leşi și unguri. Ori stăpânii domniilor voastre, ori 
fraţii noştri craii ar putea spune, dacă încă n-au spus, şi mi se pare că au 
spus, că ajutorul ce cred eu folositor pentru creștinătatea întreagă ar fi în 
rândul întâi folositor intereselor mele şi de aceea îl cer. lar eu am să răspund 
în puţine cuvinte. Cunoscând bine puterea lui Mehmet-Sultan, m-aş putea 
alcătui lesne cu înălțimea sa, ca să-mi fie mie bine şi să aibă această ţară 
tihnă. Dacă pun eu la pământ sabia, măria sa Mehmet se îmblânzește îndată. 
Dar eu nu pun la pământ sabia, eu sânt oștean al credinţii mele, și războiul 
ce pregătesc e un război pentru suflet, după cuvântul sfânt că omul nu se 
hrănește numai cu pâne. 

Taina acestor mărturisiri s-o cunoască Dumnezeu; eu am primit lovitura 
lor până în fundul sufletului; am cuprins mâna părintelui arhimandrit 


Amfilohie și am strâns-o. M-am cufundat după aceea în sine-mi, am închis 
o clipă ochii și m-am rugat pentru izbânda Voievodului. 

Se aflau la cina domnească cei mai mulţi dintre nobilii măriei sale, unii 
ocârmuitori de ţinuturi, alţii împlinind anume slujbe la curte, după rânduiala 
împărăției ruinate a Răsăritului. Mai erau, în afară de aceștia, şi alţii, 
stăpânitori bogaţi de pământuri, care aduceau Domniei contingentele lor de 
oaste. Îi observam şi, în acelaşi timp, ceream lămuriri părintelui 
arhimandrit. Înfăţișarea lor bărboasă și violentă îmi îngăduise de la cea 
dintâi privire să-i aşez în categoria anumită a oamenilor necultivaţi care dau 
ființii lor cu îmbielșugare din seul și laptele pământului. În ce priveşte 
preocupările spirituale, fără îndoială că între ei și supuşii lor nu e mare 
deosebire. Cu toată cultura de care se bucură patria noastră, avem și noi 
destui de-aceştia. Înainte de a veni Ștefan-Vodă-la cârma Moldovei, toți 
acești boieri nu se îndeletniceau decât cu intrigile politice și împărecherile 
în jurul pretendenţilor la tron. Ţara n-are un statut anumit al succesiunii 
voievozilor. Nu se cere Domnului decât să fie din stirpea stăpânitorilor 
vechi și legitimi; nobilii au datoria să aleagă pe cel mai vrednic. Cum s-a 
îndeplinit această sfântă dorință a întemeietorilor, care au ţinut să așeze ca 
lege suverană a domniei virtutea, își va putea da sama sfântul meu părinte şi 
stăpân când îi voi spune că Voievodul Ștefan a apucat dreptul său de 
moștenire după ce, un sfert de veac, ţara a fost frământată de lupte lăuntrice, 
trădări, omoruri între fraţi şi neamuri. Însuşi părintele său Bogdan-Vodă 
fusese tăiat de un frate în aceste amestecuri. Dumnezeu a trimes țării la timp 
pe bărbatul dorit de morţi și așteptat de vii. Braţul măriei sale a lovit, a 
stăpânit și a călăuzit. Mă întrebam în acea oră, când îi priveam pe toți, 
bătrâni şi tineri, prin ce meșteșug iscusit izbândise Voievodul Ştefan să facă 
a fermenta în asemenea amfore primitive vinul nou al unui ideal? Simţeam 
în cei mai mulţi o comunicare caldă cu prinţul lor şi o iluminare sufletească, 
şi socoteam asta încă una din tainele pe care le întâlnesc la fiecare pas în 
acest colț de pământ. 

Părintele Amfilohie arhimandritul, cercetător mai rece al oamenilor de 
care mă interesam, îmi dădea a înțelege că s-ar putea tălmăci asemenea 
prefacere nu numai printr-o înrâurire mistică, ci mai ales prin puterea 
Voievodului de a-și impune autoritatea. Cum judeţul său e totdeauna drept 
şi neînduplecat, măria sa ar socoti că păcătuieşte față de Dumnezeu dacă nu 
l-ar sprijini cu sabia. De la început Domnul Moldovei a adus în jurul său 
oșteni buni pe care a știut să-i aleagă și să şi-i facă devotați. Cu o curte care 


numără zece ori douăsprezece mii de săbii, dacă ai însușirile necesare 
stăpânitorilor, poţi pune rânduială acolo unde a fost anarhie. 

— Însă nu e numai asta, a adaos zâmbind părintele arhimandrit; cred şi 
eu, cum cred toți moldovenii, că Domnul Dumnezeu a ales şi a trimes la 
vreme Domn acestui pământ, în acest veac de restriște. 

Rog pe sfântul meu părinte și stăpân să binevoiască a nu zâmbi de toate 
aceste reflecţii ale mele, făcute într-o atmosferă de furtună apropiată. Să 
binevoiască părintele și stăpânul meu să aștepte cele nouăzeci și nouă de 
zile de care vorbesc astrologii naivi de aici, și, dacă Ismailiteanul va fi 
înfrânt, stăpânul şi părintele meu să-mi dea dreptate. 

Mărturisesc că şi eu cred în izbândă ca și toți cei din jurul meu. E destul 
şi asta pentru a înţelege în parte puterea acestui om de la marginea lumii.» 

Cam în aceeași vreme îndrepta o carte de taină unul din solii venețieni, 
signor Giuseppe Vanini, vărului şi ocrotitorului său gran signor Andrea 
Vanini. Membru în consiliul de zece al Republicii. 

«Prea strălucite domn și iubite vere, scria signor Giuseppe, niciodată nu 
mi-aş fi închipuit că de la somptuosul nostru San-Marc, și de la Palazzo 
Dogale și de la Garfa și Osteria Nera, și de la palatele noastre de marmoră 
în afară şi aur înăuntru, voi ajunge într-un loc de pedeapsă ca acesta întru 
care mă aflu. De aici de la Vaslui, până la Pontul Euxin nu-i departe. Acolo 
a suferit Ovidiu; aicea sufăr eu. N-am găsit nimic din obiceiurile noastre, 
din mâncărurile noastre, din petrecerile noastre. Doamnele frumoase cu care 
sântem prietini au rămas la Veneţia; aicea așteptăm să ne covârşească în 
curând armiile nenumărate ale necredincioşilor. Cine poate fi atât de lipsit 
de logică încât să-și închipuie că Voievodul Ștefan, cu mijloacele lui destul 
de sărace, ar putea săvârşi mai mult decât Veneţia și decât regi mari 
împotriva Păgânului? 

Trebuie să recunosc Voievodului multe însuşiri; e un prinţ adevărat şi m- 
am bucurat de bunăvoința măriei sale; mi-a pus întrebări în limba noastră şi 
a părut atins de complimentele ce i-am făcut; are oaste în leafă dintre cele 
mai bine întocmite; are în sprijinul său şi pe autohtoni, ceea ce mi s-a părut 
interesant; are încredere în sprijinul divin şi-i dau dreptate să creadă că-l va 
avea, deşi e schismatic: nu văd însă cum toate acestea la un loc, adăogind și 
îndemnurile noastre cele mai energice, ar putea opri valul care înaintează. 
Se spune că Soliman-Beg a și atacat hotarul Moldovei. 

Mărturisesc că în minuni nu cred. Așa că nu aştept decât întoarcerea mea 
la Veneţia, unde am lăsat toate cele iubite și plăcute... Vei deschide ochii cu 


uimire când îţi voi face cunoscut că aici e iarnă de patru săptămâni. Unele 
zile sânt frumoase, de şi reci, soarele străluceşte în cer senin peste câmpii şi 
colibe, alte zile umplute de ceață îmi închid și modesta privelişte a sus- 
ziselor câmpii şi colibe. Muzici şi baluri n-avem; cărți și şah nu joacă 
nimeni; nu-mi rămâne decât o singură îndeletnicire: mărturisesc că e 
plăcută şi am la ea buni tovarăşi. Ca să beau vinul foarte bun al țării, am 
nevoie numai de cupă; tovarășii pe care întâmplarea mi-i pune la îndămână 
mă înţeleg fără cuvinte. Gestul braţului drept e singura noastră elocvenţă. 
Am auzit că şi măria sa Voievodul iubește asemenea îndeletnicire, însă până 
acuma n-am avut onoarea să-i fiu adversar. Ai fi spunând unii și alţii că 
măria sa, de când se află cu ostile în această tabără, duce viaţă aspră, 
ajunează des și înlătură întrucâtva de la mesele sale îmbielșugarea acestui 
rod dumnezeiesc. Măria sa gustă numai o dată din cupă; după aceea se 
întoarce la grijile, poruncile, cercetările sale, c-o stăruinţă pe care o admir, 
însă o socot o zădărnicie a zădărniciilor. Bineînţeles nu spun asta în gura 
mare, dar o cred desăvârșit înlăuntrul meu. 

lată care-i părerea curentă a unora dintre boierii moldoveni. Mi-a 
împărtășit-o singurul bărbat cultivat din ţară — afară de Voievod, în fața 
căruia sânt obligat să mă închin după protocol și să accept că are toate 
însușirile prinților. Acest singur bărbat cultivat din ţară se numește. 
Postelnicul Ștefan Meşter. Nu-ţi voi face portretul său fizic; să ştii că nu e 
un Adonis; dar spiritul lui îmi place. 

— Turcii, argumentează domnia sa pentru alții, sânt pedeapsa lui 
Dumnezeu pentru păcatele noastre. Fiind de la Dumnezeu pedeapsă, nu se 
cuvine să ne împotrivim, ci cată să ne supunem lor. 

E o logică neînduplecată pe care, dealtminteri, o cunoaşte și Mehmet- 
Sultan. Sprijinind-o c-un pahar de vin vechi, domnia sa postelnicul Ştefan îi 
îndoieşte valoarea. 

De la domnia sa am cunoscut și niște versuri celebre în Orient, ale unui 
poet mahomedan cu numele Hafiz. Mi le-a rostit chiar în limba originală. I- 
am făcut observarea că nu înţeleg nimic și domnia sa mi le-a tălmăcit. Iată- 
le: 


Beţia e maică stricăciunilor, 
Dar această maică a stricăciunilor 
Are sărutare mai dulce decât o fecioară. 


După ce am descoperit că orientalii au poeţi așa de înţelepţi, m-am putut 
încredința cu ochii mei că moldovenii au prea frumoase muieri. Într-o 
călătorie pe care am făcut-o la Suceava, ca să vedem cetatea de scaun, am 
cunoscut pe o doamnă care are numele neobișnuit de Candachia şi o 
frumuseță cu mult mai puţin obișnuită decât numele. E vrednică de penelul 
pictorilor noştri, nu ca să înfățișeze madone, ci o Salomee prezentând lui 
Herod capul sfântului loan Botezătorul. Pentru o sărutare a ei mi-aş da și eu 
căpăţâna, de și mă numesc Giuseppe. 

Se spune că tânărul moştenitor al tronului Moldovei, Alexandru- 
Voievod, care se afla în clipa aceea la Cetatea Sucevii, venit pentru noi solii 
din porunca părintelui său, ar fi fost cuprins de o patimă subită pentru 
această frumoasă doamnă Candachia. Urmarea a fost, ca la orice curte de 
prinţ, că soţul, domnia sa boierul Cristea Păr-Negru, a fost poftit la 
Alexandru-Vodă, ca să se bucure de cuvintele amicale și prețuirea 
neașteptată a tânărului său prinţ. Alexandru-Vodă i-a şi spus că-l va cere 
părintelui său pentru curtea sa particulară, pe care o ţine la Bacău, cătră 
hotarul Țării Ungurești. Signor Cristea Păr-Negru, tânăr nobil plin de 
vanitate, nu mai cunoaște margini mândriei sale pentru asemenea alegere. 
Doamna Candachia mi s-a părut cu mult mai puţin încântată. Cu spaimă am 
aflat că practică virtutea şi iubeşte cu adevărat pe soțul său. lată unde a 
trebuit să vin ca să descopăr îndeplinite poruncile ce se dau femeii în textele 
sfintei noastre religii creştine. 

Îţi voi mai spune în puţine cuvinte că ne-am înfățișat Doamnei 
Voievodului Ștefan, principesă din neamul împărătesc al Comnenilor. Mi s- 
a părut palidă şi înfricoșată de evenimente. Gurile rele spun, şi agenţii noștri 
n-au întârziat să-mi comunice, că mâhnirea împărătesei Maria s-ar fi 
datorând mai cu samă unei tinere domniţe, fiică a lui Radu Basarab. 
Voievodul căzut al Ţării Româneşti. Această tânără roabă n-are ochi decât 
pentru Domnul și stăpânul care a cucerit-o: ceea ce ar arăta că prinții și 
prinţesele de aici sânt oameni, ca pretutindeni pe lumea aceasta. 

Mai folositoare mi-a fost la Suceava cunoştinţa unui oarecare stolnic 
Gavriluţă, boier şi el al lui Basarab ca și amicul meu postelnicul și oploşit 
aici cu jupâneasa lui. Altă frumuseţă, ceva mai îmbielșugată decât a 
jupânesei Candachia. Nu înţeleg cum pot ajunge până aici bărbaţi cu soțiile 
lor, pe când eu mă aflu singur și văduvit de toate, îmi vine a crede că cei 
care ajung aici cu soțiile lor tind a deveni binefăcători ai celor singuri, cum 
sânt eu. 


Doamna aceasta, cu numele Dafina, e foarte sprâncenată şi m-a privit 
îndelung cu ochii ei negri. Am aflat că n-ar fi admiratoarea soțului său, ceea 
ce m-a bucurat; și al doilea zâmbet al său l-am primit până în fundul fiinţii 
mele. Cea din urmă anecdotă a iubirilor acestei doamne mi-a fost 
comunicată tot de domnia sa postelnicul. 

Se zice că soțul a intrat în camera soției tocmai când prietinul pășea 
peste fereastră. Cine-i acel prietin, Gavriluţă stolnicul n-a putut ști. S-a 
întors cu gesturi semnificative cătră frumoasa jupâneasa Dafina, cerând 
lămurire. Dar frumoasa jupâneasa căzuse pe sapte și se făcea moartă pe 
pardoseala camerei. lubind-o profund, după duhul său simplu, stolnicul 
Gavriluţă a socotit-o pierdută pentru totdeauna și a început a plânge şi a se 
tângui. După un pătrar de oră jupâneasa Dafina n-a mai putut suferi 
lacrimile lui care-i pătau obrazul sulemenit şi a deschis un ochi. El se 
oprește din plâns şi întreabă grăbit, ca să n-o vadă murind iar: 

— Ce s-a întâmplat? Spune, sufletul meu, ce este? 

— Era să mor de spaima ta... suspină ea. 

— Şi acuma te simţeşti mai bine? 

— Nu ştiu, dragul meu soţ; tot mă simţesc înfricoşată; m-aş face bine și 
aş învia deplin dacă mi-ai jura ceva... 

— Jur! Jur! se leagă numaidecât Gavriluţă. 

— Atunci jură, iubitul meu soţ, că n-ai văzut nimic. 

— Amin! se grăbeşte să încheie Gavriluţă drama. Și jupâneasa Dafina a 
înviat cu desăvârşire. 

Am binecuvântat această înviere. O socotesc preludiu la mângâierea 
unui biet nobil venețian în exil.» 

Aceluiași mare domn și membru în consiliul secret de zece, i-a adresat 
carte şi al doilea sol venețian, signor Guido Solari. 

«Nobilului meu protector, strălucitul domn Andrea Vanini, cele mai 
respectuoase şi recunoscătoare salutări trimete Guido Solari, sol în 
Moldova. Și să ştii, nobilul meu domn și protector, că am ajuns cu bine la 
această curte depărtată şi așteptăm aici războiul cu necredinciosul Is- 
mailitean. 

Despre lucrurile cele mai de căpetenie fără îndoială a scris înălțimii tale 
soţul meu de solie prea onoratul domn Giuseppe, ca unul ce se află mai 
vârstnic decât mine, mai cu experiență și mai cunoscător al lumii. Așa că eu 
n-aş cuteza să atac ca domnia sa problemele de strategie și diplomaţie. Am 
socotit însă că ar putea interesa pe înălțimea voastră unele împrejurări și 


fapte de la această curte care mie mi s-au înfățișat într-o lumină deosebită. 
Între cele văzute, pe mine m-au interesat mai ales trupele de nobilime mică 
rurală a ţării, cărora aici li se spune răzăşi. Întâia oară i-am văzut pe răzăși 
la Roman; și un prietin al meu de aici, bărbat în vârstă și instruit la noi la 
Veneţia, ne-a informat că acele contingente remarcabile prin înfățișarea şi 
ținuta lor servesc pe Voievod fără simbrie. Sânt oamenii măriei sale, spunea 
acest prietin de care vorbesc, domnul postelnic Ștefan Meşter, văr al lui 
Basarab-Vodă, fost principe al Țării Românești. Cum destinaţia mea, din 
mila marilor domni care mă ocrotesc, este să servesc Veneţia cu sabia, fie la 
hotarele noastre continentale, fie în ostroavele pe care le avem în stăpânire, 
am fost cu luare-aminte faţă de trupele Voievodului Moldovei. Am văzut 
zece până la douăsprezece mii de curteni în leafă, trupe de mâna întâia, cu 
armură ușoară, cu care măria sa Ștefan a făcut acum trei ani războiul cu 
Basarab-Vodă. De fapt războiul a fost cu ismailitenii, sub mâna cărora 
domnea Basarab-Vodă. Însuşi Basarab avea oaste puţină; iar războiul a fost 
purtat mai cu samă de necredincioşi, cu oşti din cetăţile Dunării. În acel 
război lefegiii lui Ștefan-Vodă şi boierii Moldovei cu oamenii lor au dovedit 
vitejie şi disciplină. De atuncea măria sa, Voievodul a întărit şi mai mult 
disciplina şi meșteșugul trupelor sale, ținându-le mai ales în tabăra de aici. 
Pe o înălțime ce se chiamă Cetăţuia, măria sa are și artilerie destul de bună, 
care aicea se chiama „puști"”. Unele puşti uşoare pot fi trase cu ușurință de 
două părechi de boi; însă altele care se chiamă „pive", turnate în bronz, sânt 
foarte grele și stau pe căruțe mari cu roate joase, și trebuiesc douăzeci și 
treizeci de părechi de boi ca să le miște. Se zice că turcii aduc pive de 
acestea şi mai mari decât ale Voievodului. Nu ştiu cum le vor purta pe 
drumurile țării, căci aceste drumuri pur și simplu nu există: așa încât aud că, 
pe lângă șaizeci de boi de fiecare pivă, mai au şi câte cincizeci ori şaizeci 
robi creștini, care le împing și le saltă în locuri grele. 

Pe lângă puști și curteni, Voievodul mai are și contingente auxiliare: 
unele care se chiamă „gloate" — adică mişeii de rând care vin cu arme 
primitive şi care se dovedesc înfricoşători când dușmanul e biruit; altele 
care servesc în schimbul unor foloase, privilegii și moșii, și care nu primesc 
de la Voievod nici soldă, nici hrană. Aceștia sânt răzăşii, care m-au interesat 
pe mine. 

Cu sprijinul prietinului nostru, domnul postelnic Ștefan Meşter, am 
intrat în legătură cu unul din cei care îi conduc. E un boier tânăr cu numele 
Onu Păr-Negru, prea devotat stăpânului său. Se află aici şi alţi tineri 


devotați măriei sale; însă domnul Onu Păr-Negru e un june care adaogă 
devotamentului o valoare personală puţin obișnuită. 

Mi s-a dat învoirea să comunic cu domnia sa şi să-l întovărăşesc în unele 
expediţii. Signor Ștefan Meşter vine şi domnia sa cu mine, ca să-mi fie 
interpret: şi astfel am ajuns să înțeleg până la un punct sufletul acestor 
oșteni care, lucru curios pentru noi, servesc fără simbrie. Pare că se găsesc 
şi în alte țări asemenea participări ale autohtonilor; totdeauna însă asemenea 
participări se află legate mai mult de interese venale. Particularitatea 
oamenilor acestora de aici e că ei socotesc războiul cu Păgânul ca o afacere 
personală, şi nu văd atât dobândă după biruință pe cât datoria sacră, pe care 
o vor depune în cumpăna Domnului luminii, la judecata ultimă. 

Signor Giuseppe mi-a făcut o mustrare amicală pentru amestecul meu 
între răzăși. Cum ismailitenii au început a înțepa cu trupele lor de pradă 
hotarul Moldovei, răzășii se pregătesc să intre și ei în acţiune, cu porunca şi 
învoirea Voievodului. Ţin să fiu şi eu de faţă la ce se petrece; signor 
Giuseppe înțelege să fac asta pe răspunderea mea proprie. Cu toată 
nemulțămirea, ce-i pot produce, mă duc pe răspunderea mea, ca să nu se 
spuie cândva că Veneţia n-a dat sprijin cu sabia în acest război cu 
necredincioşii.» 

La începutul lunii dechemvrie, domnia sa comisul Manole Păr-Negru se 
afla ieşit la oaste cu feciorii săi. Numai jupân Dămian lipsea, fiind neguţător 
în ţară străină. Părintele ieromonah Nicodim își lăsase iar singurătatea de la 
Neamţu şi ţinuse să stea alături de tatăl și fraţii săi după trup. Îndrăznise a 
încinge și sabie, fără a lepăda crucea de chiparos în care se afla dăltuit 
chipul lui Hristos și pe care o purta la piept, pe straiul monahicesc de 
dedesubt. Iar pe deasupra purta dulamă de oștean după cuviinţă. 

Uneori steagurile de răzăși se aflau bulucite toate în preajma Domniei, și 
atuncea stăteau la porunca lui jupân Manole, comisul cel mare, pentru 
rânduiala învățăturilor de război. Câteodată unele steaguri se desfăceau într- 
o parte spre Ţara-de-Jos, altele prin cotiturile munţilor în hotarul ținutului 
Putnei; dar aveau unele de altele știre şi se răspundeau cu bătrânul Manole 
Păr-Negru. 

În ajunul Sfintei Naşteri, Soliman-Beg hadâmbul, aflându-se la Cetatea 
Brăilei, a slobozit poruncă navrapilor să spargă hotarul înspre Crăciuna. 
Când i-a venit ştire că hotărârea s-a împlinit, a purces și el cu grosul oștilor 
ca să intre în valea Siretului şi de-acolo, ţinând laturile cât spre munte, cât 


spre șes, să împingă înspre miazănoapte orice i-ar sta în cale, până ce va 
găsi grosul oștilor lui Ștefan-Vodă. 

Înainte de a călca Focșanii, hadâmbul și-a oprit tabăra în popas de o zi. 
Ulemalele au strigat asupra urdiei lauda lui Mahomet proroc și crainicii au 
adăogit porunca marelui Sultan. 

— Poruncit este lui Soliman-Beg, de cătră Domnul şi Împăratul lumii 
Mehmet, să vă ducă asupra beiului de la Ac-lflac, să-i găsiţi oștile, să-i 
sfărmaţi oştile şi Soliman-Beg să apuce de barbă pe beiul de la Ac-Iflac și 
să-l târâie la picioarele Împăratului lumii Mehmet-Sultan. 

Jder, cu patru steaguri de câte cinci sute de răzăși, se afla în laturea 
Cetăţii Crăciuna sub munte. Și aştepta acolo veşti de la comisul cel bătrân, 
care se ţinea dincolo de Trotuș cu celelalte douăsprezece steaguri, grosul 
răzășimii ce avea sub mâna sa. Era sară de iarnă cu moloșag și pâclă. Sub 
brădet, roatele de răzăși aprinseseră focuri. 

Lui Jder şi soţilor săi, obraze subţiri, Gheorghe Tătaru le aşternuse 
cetină groasă în preajma flăcărilor. Obrazele subţiri erau talianul Guido si 
domnia sa postelnicul Ștefan Meşter. 

Veneţianul își lepădase straiele lui scumpe cu înflorituri de matasă și 
pusese pe el şiac şi dulamă de oștean, în cap căciulă. În această parte de 
lume, îl încredințase postelnicul Ștefan, iarna şi nu gustul oamenilor 
hotărăște straiul. Deci signor Guido se simţea foarte bine în preajma unui 
pojar clădit din trunchiuri întregi și socotea căldura aceea care-i intra în 
toate mădulările drept cel mai mare bun al vieții. Însă răzăşii cât şi comisul 
lor cel tânăr Onu aveau altă socotință și ţineau să întrebuinţeze focul şi 
pentru alte nevoi ale trupului. Înaintea lui Signor Guido Solari apăruse un 
hartan de berbece străpuns de o ţiglă de lemn și acel hartan fusese așa 
potrivit în preajma jarului, încât nu mai putea ieşi din câmpul de cercetare 
al oaspetelui venețian. Gheorghe Tătaru dintr-o parte, un răzăș din altă parte 
începură a-l stropi cu salamură și atunci o mireasmă plăcută de friptură 
dădu înştiinţare veneţianului că sânt pe lumea asta și alte plăceri decât un 
pat de cetină în preajma focului. Îndată ce hartanul a început a se rumeni, 
Gheorghe Botezatu găsi în desagii lui o ploscă cu vinars de afine. 

— Asemenea lucruri ușurează suferințele războiului, a zâmbit jupân 
Ștefan Meşter 

— Până acum n-am a mă plânge de nimic, a dat răspuns signor Guido. 

— Nădăjduiesc că nu vei avea a te plânge nici de acuma înainte, domnul 
meu, a urmat a grăi postelnicul, de şi de ieri oştile ismailitenilor au pătruns 


dincoace de hotar. 

— Ştiu asta; mi-au lămurit răzășii cu semne, şi mi-a confirmat şi signor 
Onu cu alte semne însoţite de vorbe. 

— Însă comisul Onu nu ţi-a putut tălmăci discursul crainicilor. 

— Despre ce-i vorba? se amestecă Jder. 

— Despre ce-au spus crainicii urdiei. 

— Atuncea lămurește-i talianului așa, că măria sa Ştefan-Vodă are 
bărbieri iscusiţi și nu poartă barbă. 

— Ce zice comisul, signor postelnic? Și de ce râzi domnia ta? 

Postelnicul Ştefan Meşter a dat lămuririle trebuitoare şi italianul s-a 
simţit îndemnat să se veselească zgomotos. Jder și-a adunat luarea-aminte 
asupra fripturii și a scos la lumină un cuţit potrivit pentru împrejurare. 
Domnul Guido Solari îi admirase stiletul, însă, pentru a scoate felii din-tr- 
un hartan de berbece, e mai bun un cuţit lat şi bine ascuţit pe piatră, făurit 
dintr-o bucată de fier vechi de un meșter oacheș al răzășilor, care-și poartă 
cu el în desagi mangalul, ciocanele şi foiul. 

— După ce mi-am îndestulat trupul, a grăit într-un târziu veneţianul, 
urmează să-mi hrănesc și curiozitatea. Sânt doritor să aflu, signor postelnic, 
în ce chip își fac aprovizionările răzăşii domniilor voastre. Desagii pe care-i 
poartă nu sânt nici prea mari, nici prea pântecoși; totuşi la popasuri îi văd că 
scot din ei tot ce le trebuie. Nici nu i-am observat că ar fi făcând război 
împotriva localnicilor ca să-și adune hrana, cum e în obiceiul oștilor de la 
noi. Atunci cum fac? 

— Fac bine, signor Guido; nu se duc răzășii după merinde, ci vin 
merindele după răzăși. N-aş putea afirma că ţara asta e bogată, însă are cu 
îndestulare de toate. Dar iată că, mâni, toţi cei care se află în calea oștilor 
păgâne nu vor mai avea nimic. Îşi încarcă în cară atât cât pot; îşi părăsesc 
satele și se trag sub munte, ori subt adăpostul pădurilor. Umblând și noi în 
această regiune de invazie, pământenii ne pun la îndămână o parte cel puţin 
din ce nu pot lua cu ei: vite, brânză și pită. Apa bună o găsim la fântâni pe 
care le cunoaștem numai noi; celelalte, rămase în fiinţă, au fost otrăvite cu 
măselariţă şi cucută. În poieni depărtate, aflăm vite care pasc slobod. La 
vaduri de mori, știm unde să aflăm mălaiul. Dacă se suie câţiva oameni în 
munte, dau peste păstori, care ne dăruiesc burdufuri de brânză. Toată ţara ia 
astfel parte la război în toate formele. Vrei să mă întrebi cum se plătesc 
toate? Mulţămim pentru apă cinstiţilor întemeietori ai fântânilor, închinând 
un strop pentru sufletele morţilor, cărora aceste fântâni au fost consacrate. 


Deasemenea acelorași suflete ale morților sânt jertfite toate celelalte 
provizii ce găsim, ori daruri ce ne vin. După cum ai băgat de samă și 
domnia ta, ne ies întru întâmpinare oameni, mai ales femei, care aduc blide 
cu mâncare oștenilor măriei sale. 

— Am văzut asta. Dar credeam că se plătesc. 

— Asemenea lucruri nu se plătesc, signor Guido, şi au în ochii celor ce 
le dăruiesc un preț cu mult mai înalt. Aceşti oameni nu sânt departe de noi, 
dar stau foarte departe de dușmani, căci drumurile cotite și tainiţile codrilor 
numai lor şi nouă ne sânt cunoscute. După ce se vor potoli sfaturile de la 
focuri şi se va face linişte împrejurul nostru, la anumit ceas al nopții, dacă 
asculți cu luare-aminte, ai s-auzi în depărtare cucoşi cântând. Acolo de unde 
vin aceste semnale, se află poposiţi bejănari cu puţinul ce au încărcat de la 
vetrele părăsite. Sânt mulţumiţi că și-au scăpat sufletele şi aşteaptă să treacă 
vijelia cum aşteaptă să treacă iarna şi să revie o primăvară nouă. De- 
asemeni. Nu vor trece două ceasuri de la înserat şi ai să vezi singur cum vin 
la comisul Onu pământeni care, din bună-voia lor, au băgat de seamă 
popasul oștilor lui Soliman și locurile unde se ţin stolurile de pradă ale 
navrapilor. Înştiințează pe slujitorii măriei sale, ca să le înlesnească 
războiul. 

Veneţianul asculta cu luare-aminte asemenea lămuriri şi privea în juru-i 
așteptând întâmplări cu totul deosebite, în măsura acestor oameni 
necunoscuţi încă lumii civilizate. Răzășii se așezau la hodină pe cetini. La 
fiecare foc rămânea strajă, ca să ţie flăcările necontenit vii. Pădurea şi-a 
câștigat încet-încet tăcerea și, când mișcările s-au împuţinat cu totul, s-a 
auzit fiorul vântului în vârfurile brădetului. Din altă poiană, de la 
conoveţele cailor, tresăreau din când în când vuietele înăbușite pe care le 
făceau animalele scuturându-se. Și acolo răzășşii ţineau din loc în loc vetre 
de foc. 

La al treilea ceas al nopţii s-a auzit undeva, spre străjile de la margine, 
lătrături. Nu mult după asta răzăşii de veghe au adus doi oameni străini cu 
cojocele, glugi și toiege. Purtau plete sub căciuli mari. Un dulău alb 
ciobănesc venea după ei. 

— Spun că vor să vorbească cu comisul nostru, a grăit unul dintre răzăşi 
cătră Botezatu. 

Jder s-a ridicat numaidecât din culcuş ş-a venit lângă flăcări. A cercetat 
fără cuvinte pe cei doi ciobani. Când s-a așezat el, s-au lăsat și ei pe vine, cu 
cânele alb între dânşii. 


— De unde sânteţi? 

— De la Cașin, cinstite comise, a răspuns cel mai bătrân. Oile noastre au 
trecut înainte acu o săptămână cu mari greutăţi, fiind o vreme ca asta. Dar 
ce să facem? Ne plecăm la voia lui Dumnezeu. Socoate baciul nostru cel 
bătrân Andonie, care a împlinit optzeci de ani la Sfinţii-Arhangheli, cum că 
n-a mai fost asemenea iarnă grăbită de când ţine el minte. Și în loc să se- 
ntărească, e tot mai moale și mai-mai să dea în ploaie. Apoi, zice el, că asta 
ar fi de la Dumnezeu, pentru păgâni, ca să umble greu și să se înglodeze. 

— Fiţi cu băgare de samă, feciori, ne poruncește el, rămâneţi câţiva în 
urmă și priveghiaţi cum umblă navrapii; daţi-ne de ştire nouă ca să ştim ce 
poteci să apucăm în munte, unde numai capra neagră umblă; c-apoi şi de 
asta îi vreme de moină, ca să putem noi hălădui la loc tare; nu uitaţi cumva 
să înștiințaţi și pe oştenii măriei sale, ca să ştie oștenii măriei sale ce au de 
făcut. Am stat noi, comise, în locuri pe care le cunoaștem, unde am vărat cu 
oile noastre; bune locuri şi rău ne pare că le lăsăm. Și ieri am văzut pe 
navrapi venind. Umblau unii ca copoii amirosind vântul; iar bulucurile şi-au 
încurat dintrodată caii în zvoană şi-au pălit în sat la Motoceni. S-au supărat 
că n-au găsit țipenie de om ş-au dat foc Motocenilor. Pe urmă au descălicat 
într-o branişte ș-au făcut prânzarea. Noi ne uitam de pe un runc şi vedeam 
toate. Au încălicat iar şi au ţinut numai o fugă până la Voineasa. Au găsit ş- 
acolo gol. N-au mai dat foc ş-am înţeles că au de gând să facă la Voineasa 
popas. Am stat noi pe-o jidovină la marginea pădurii, să vedem dacă se duc 
ori într-adevăr rămân pe loc. Şi-au adăpat caii în Trotuș, și au stat pe loc. Au 
băut și navrapii tot din Trotuș, căci din fântâni au înţeles că nu-i sănătos să 
beie. Apoi şi-au aşezat străji şi s-au liniștit. Noi, la asfinţitul soarelui, am 
purces într-acoace. Am dat pe la moara lui Costiţă şi pe la mitocul lui 
Belciug. Acolo am aflat încotro puteţi fi domniile voastre. La Mohorâţii de 
sub pădure. Oamenii ne-au spus anume că aţi fi fiind aicea la Cornu-Pietrii, 
sub Dealul Cucului. Să fii sănătos, cinstite comise, domnia ta vei face cum 
vei crede de cuviință. Am aflat cum că i-ai mai pălit o dată pe navrapi la 
Domneşti. 

— Într-adevăr, răspunse comisul, dar nu le-am putut pricinui multă 
stricăciune. 

— Apoi a da Dumnezeu şi i-i păli acuma mai bine. 

Comisul Onu a tăcut: oamenii au oftat și au rămas privind flăcările 
albastre ale jarului. 


Ciobanul cel bătrân s-a ridicat, şi după el și cel tânăr. Cânele însă a 
rămas tupilat pe pântece, cu botul pe labe. 

— Apoi noi ne-om duce, a grăit cel mai vârstnic. Jder l-a oprit numai cu 
privirea ochilor. 

— Cum îl chiamă pe dulău? A întrebat el. 

— Bolţu, cinstite comise. 

— Bun; faceţi şi dumneavoastră ca Bolţu, care înțelege că mai are de 
aşteptat. Dar dumnitale cum îţi zice? 

— Mie îmi zice Pintilie, cinstite comise. 

— Şi istuilalt mai tânăr? 

— Acestuia tot Pintilie îi spune: mi-i nepot. 

— Sânteţi cumva flămânzi? 

— Nu; am mâncat pe drum, venind într-acoace. 

— A călări ştiţi? 

— Știm, cinstite comise. 

— Drumul îl cunoaşteţi bine, noaptea? 

— Pot umbla până la Voineasa cu ochii închiși, cinstite comise... 

— Altă treabă n-aveţi? De hodinit nu poftiţi a vă hodini? 

— Cinstite comise, nu ne socoti vicleni, răspunse Pintilie cel vârstnic, 
ridicându-se iar. Creştini sântem ş-un suflet avem, şi de el dăm samă când 
vine vremea. Nu ne trebuie mâncare, nu ne trebuie hodină. Dacă încălicăm, 
sântem la Voineasa înainte de miezul nopţii. 

— Stăi liniștit lângă Bolţu, cumetre Pintilie, porunci Jder, cu glas 
potolit. 

Întoarse fruntea spre Gheorghe Tătaru: 

— Botezatule, du-te şi-mi adă aici pe căpitanii de steaguri. 

Gheorghe Botezatu se depărtă. 

— Cumetre Pintilie, o treabă ca asta se face cu socoteală, vorbi el iar, c- 
un glas mai moale decât cel de până atunci. Eu nu cunosc bine satul acela 
Voineasa despre care îmi vorbeşti domnia ta. Spune-mi cum e aşezarea, 
unde-i biserica, unde-i râpa pârăului. 

— Toate le ştii, cinstite comise, căci ai trecut alaltăieri pe-acolo. 

Jder începu a râde. Dar îndărătul râsului care îi sfeclea la lumina jarului, 
cugetul său lucra cu învierşunare. 

Când s-au înfățișat la ascultare căpitanii de steaguri, signor Guido s-a 
sprijinit într-un cot, ascultând fără a pricepe, dar înțelegând totuşi că 
răzăşimea din jurul lui se pregăteşte de plecare. Într-adevăr, oamenii de la 


vetre se sculau în capul oaselor și întindeau capetele înspre partea unde 
comisul își întocmea rânduielile sale de război. Toată mişcarea celor două 
mii de călăreți s-a făcut cu liniște şi fără grabă. 

Postelnicul Ştefan Meşter a poruncit şi domnia sa lui Gore Doda să-i 
gătească cele de cuviinţă și mai ales să-i închinge strâns calul. 

— Avem vreme destulă, nu vă pripiţi... îi îndemna pe toți comisul Onu, 
c-un glas leneș. Dar toată lumea încet-încet se înfiora de grabă. 

Jder pofti în sfârşit la sfat pe jupânul postelnic. 

— Cinstite jupâne, vorbi el cu grijă, eu n-aş vrea să intru într-o capcană 
şi într-o primejdie la vreme de noapte. Aşa că socotința mea este să reped 
chiar acum pe loc vestire la Ionești, unde stă părintele meu cu putere mai 
multă. Să se găsească degrabă răzăşii care îmi trebuiesc, care să umble fără 
oprire şi fără înconjur drept în locul unde-i tabăra comisului celui mare, să-i 
spuie de la mine numai două vorbe. Ș-apoi ne luăm şi noi domol și cu 
fereală și ne ducem să ne aţinem în preajma Voinesei. Nu-i grabă, şi am eu 
o socoteală. Cred că la revărsarea zilei plouă; dumneata ce zici, cumetre 
Pintilie? 

— Cinstite comise, după cât arată nourii și moloșagul, și fiind și pişcatul 
luminii, socotința mea ar fi că în zori-de-ziuă plouă. 

— Însă poate nu plouă, cumetre Pintilie. 

— Şi asta se poate, cinstite comise. Bine-i şi dacă plouă și dacă nu 
plouă, numai să-i apucăm în somn. 

— Dulce-i somnul în zori, pe vreme de ploaie, cumetre Pintilie. Eu aş 
pofti pe căpitanii noştri să-și ridice oamenii în scări şi să mergem cu 
priveghere până sub pădurile de cătră Voineasa. Umblăm călări o vreme şi 
după asta poposim; apoi ne ducem caii de căpestre; și după asta lăsăm și 
caii în sama unora dintre călăreți. Când lăsăm caii, dau eu poruncă de ce 
este de săvârşit. Să vie acuma împrejurul meu cei șase călăreți pe care mi i- 
au ales căpitanii, şi să afle de la domnia mea aceşti șase călăreţi că trebuie 
să treacă înainte cu repeziciunea cea mai mare, dau prin vad, suie celălalt 
mal al Trotușului la Ionești și-i spun părintelui meu Manole Păr-Negru să-și 
aţie steagurile cătră Motoceni şi în jos de Motoceni. Noi avem să-i abatem 
într-acolo oile la strungă. 

Signor Guido a băgat de samă că glasul comisului Onu se schimbă. 

— Avem să-i abatem într-acolo, dacă ne stă într-ajutor Dumnezeu. Și 
mai cu samă dacă fiecare om își ţine bine sabia în mână, și dacă din fiecare 
roată se duc doi oameni la o casă, fără amestec de la unii la alţii, și stau 


roatele în preajmă. Și dacă toți tac până ce s-a auzi cornul meu. lar dacă nu 
s-a face aşa, cu strașnică luare-aminte, apoi mai bine să mă pun jos aici şi să 
mor. 

Unii din răzășii din preajmă au ascultat aceste vorbe fără mirare și le-au 
spus altora din apropiere, până ce s-au împrăştiat la patru steaguri. După 
asta oamenii au încălecat şi au coborât dealul în șes, ca umbre sub lumina 
stelelor. Fără îndoială — își făcea o socotință şi signor Guido — fără 
îndoială că acești răzăși sânt dintr-o rasă anumită de oameni, ori s-au 
deprins din pruncie a umbla noaptea fără făclii şi fânare; căci se mișcă fără 
greş prin locuri grele, ocolesc gropi şi mlaștini, urcă în colnice și coboară în 
văi, fără a se îmbulzi şi fără a vorbi. S-ar putea spune mai curând că în 
aceste locuri de vechi invazii au ieșit din morminte necunoscute luptători 
din veacurile stinse şi-i duce amintirea mută în priveliştile unde au pierit. 
Oricum, îşi făcea închipuire veneţianul, sufletele morţilor trăiesc în cei vii 
şi-i călăuzesc în locurile unde s-au mai dat multe bătălii crâncene. 

Sub stele se adunau din când în când nouri care treceau mânaţi de 
vânturile înălțimilor. Când Pintilie cel bătrân, ciobanul, a cunoscut că 
vremea-i trecută de crucea miezului nopții, căpitanii celor patru steaguri au 
văzut scăpărând în pripor amnarul lui Jder; atunci au poprit pe oameni și s-a 
făcut fără nici un zgomot descălecarea. Cu caii de frâu, răzășii şi-au urmat 
drumul până în lunca unui pârău. Acolo, la fiecare cinci oameni, unul a 
rămas cu caii; iar ceilalți, pedestriţi, numai cu săbiile goale în pumn, au 
întârziat un timp, ca să se puie în rânduială, să se despartă, să se aleagă și 
să-şi deie sama fiecare grămadă unde are a se așeza. 

— Înţeleg de ce te miri, îi zicea postelnicul Ștefan lui signor Guido. Dar 
nu te mira. Oamenii aceștia nu sânt mercenari; au fost aleși cu grijă; fiecare 
cunoaște bine ce are de făcut, n-are nevoie să fie călăuzit, căci fiecare ar 
putea fi căpitanul celorlalţi, iar căpitanii lor sânt numai căpitani de vârstă. 
Din pricina asta n-ai auzit din partea comisului Onu lămuriri prea multe. 
Aceşti oameni mai cunosc că dușmanii lor sânt oameni de miazăzi, care, în 
noaptea asta umedă, au căutat cu plăcere adăpost acoperit şi închis. Cât sânt 
ei afară şi duşmanii lor închiși în case, se socotesc ei mai tari. Ajutând și 
împrejurările, se poate să izbândească; deoarece ei bănuiesc la comisul lor o 
pătrundere mai adâncă a lucrurilor. Nu s-ar porunci atâta grijă dacă ar fi să 
dea numai spaimă acestor navrapi. 

Desfăşurarea împrejurărilor părea a da dreptate postelnicului. Caii 
oştenilor lui Soliman-Beg erau legaţi la stâlpii caselor din Voineasa și 


stăteau neclintiţi, așteptând dimineaţa apropiată cu tainul ei de orz. Câteva 
focuri ale străjilor se stingeau, la acea margine dinspre pădure; cei care 
privegheaseră până la o vreme târzie lângă vetre își căutaseră adăposturi 
mai prielnice în girezi de paie ori poduri cu fin. Cânii lipseau din sat, duşi 
cu stăpânii în bejenie. 

Vântul înălțimii scăzuse, nourii se îmbulziseră și se apropiau de pământ 
cernind bură rece. La acest ceas dinaintea zorilor, Jder se afla sub ferestrele 
casei părintelui Bucium. Era un loc unde poposise cu două săptămâni în 
urmă; găsise bună primire și găzduire şi socoteala lui era că în cea mai bună 
casă a satului fără îndoială își va fi căutat loc de hodină și căpitenia 
navrapilor. Ar fi dorit să ştie cine e şi să-l cunoască. Nu era alt mijloc pentru 
împlinirea unei asemenea dorinți decât să sune din corn sfârşitul lumii. 

Aşa de cumplit a sunat și în aşa chip i-au răspuns cornurile căpitanilor 
de steag, iar urletele răzășimii din sute de piepturi, din cotloanele satului, s- 
au învârtejit în ploaie cu atâta putere, încât signor Guido a simţit că părul 
din cap i s-a făcut arici. A strâns spada în pumn cu tărie și l-a fulgerat 
înfiorarea năprasnică a atacului. Oamenii urdiei, buimăciţi de somn, au pus 
mâna pe arme ş-au dat să iasă pe uşi. Îndată au fost loviți ṣi împinși îndărăt. 
Au încercat în clipă cu mai multă putere altă ieşire, lăsându-se sângerați. 
Unii au răzbit cu vrednicie, luptându-se; însă nici noaptea, nici locul nu le 
erau prielnice. Unii au lepădat armele, alții straiele, printre caii cu 
pripoanele rupte, și au apucat-o în fugă la vale, chemându-se unii pe alții în 
limba lor străină. Uliţile mai îndepărtate și cotloanele mai ferite ale acelui 
sat întins, răzăşii n-avuseseră încă vreme a le cuprinde, când sunase cornul 
comisului; din acea parte navrapii roiau cu grăbire, pălindu-se cu năvălitorii 
în săbii. 

La casa popii Bucium lucrurile nu s-au petrecut altfel decât se aştepta 
Jder. Au dat slujitorii să iasă, au fost loviți. Au încercat încă o dată şi iarăși; 
Botezatu şi Gore Doda i-au ciocnit cu fierul, dărâmându-i. Începea să se 
zărească nedeslușşit prin bură, când bărbatul de căpetenie al navrapilor şi-a 
făcut loc cu iuțime printre slujitorii săi, purtând în amândouă mânile 
hamgere sprintene. Atunci asupră-i s-a abătut spada lui signor Guido; acea 
căpitenie a ferit-o cu hamgerul din dreapta, spada a lunecat până la strajă, 
fără a lovi. Postelnicul şi comisul au pășit în sprijinul veneţianului şi și-au 
încrucișat săbiile deasupra căpitanului de navrapi, când Botezatu a dat un 
strigăt. Jder a răspuns fulgerându-și îndărăt sabia. Botezatu a mai adaos un 


cuvânt în limba străină a acelui ameninţat de pieire, şi acela a lepădat 
hamgerele. 

— Lăsaţi-l, e robul meu, a ţipat Jder, cu voce răgușită de tulburare. E 
Hrana-Beg, omul meu de care v-am vorbit. 

Jder s-a dus asupra lui, ținând în stânga fierul. I-a pus dreapta pe umăr. A 
ZIS: 

— Botezatule, spune-i! 

— Dacă te supui, stăpânul meu îţi dă viaţa, a lămurit Gheorghe Tătaru. 

Hrana-Beg gâfâia încă. 

— Mă supun... a răspuns el. Halahal behadâr! 

Încerca să zâmbească şi rânjea în barba-i neagră, sub lucirea cenuşie 
care se deschidea din răsărit. Tătarul şi Gore Doda au păşit asupra lui şi l-au 
luat în stăpânire. 

Împrejur, satul se deșertase cu grăbire de navrapi. Unii căzuseră sub 
săbii. Cei care totuşi răzbiseră cu puterea desnădejdei și se prăpăstuiau în 
lungul văii chemându-se, nu puteau să-și apere capetele decât întorcându-se 
cu armele asupra celor ce-i prigoneau. Cât s-a înșirat și s-a întețit bătălia 
asta, alți năvrapi au izbutit să apuce caii şi să încalece, învălmășşeala a 
crescut; călăreții au răzbit spre Motoceni, dar acolo i-au prins în voloc unul 
din steagurile înşirate de cătră comisul cel bătrân. 

În ceasul cel dintăi al dimineţii cei mai mulţi dintre navrapi erau la 
pământ. Asupra celor prinşi venea cu privire crâncenă Simion Păr-Negru, 
stăpânul de la Timiş. Steagurile lui au tras săbiile, pentru a secera și a cosi, 
cu ură grămădită în ei din îndelungate spaime şi dureri trecute. 

Atunci a venit călare, spre părintele său, comisul Onu. 

— 'Tătuţă, a grăit ei cu hotărâre, noi lucrăm toţi sub mâna și la porunca 
domniei tale. Poruncește lui bădița Simion să cruțe măcar pe unii dintre 
prinși, ca să-i ducem de Sfântu-Ștefan plocon măriei sale. Limba lor are mai 
mult preţ decât moartea și pot fi de folos lui Vodă. 

Când şi-a umflat glasul bătrânul Manole, poruncind, comisul Simion s-a 
oprit, cu uimire şi şi-a plecat paloşul. Apoi a înţeles îndată și a zâmbit cătră 
mezinul său. 

— Bădiţă Simioane, a zis cu supunere comisul Onu. Aceştia sânt toți ai 
domniei tale, iar eu mă mulțămesc numai cu un prietin al meu care l-am 
prins în sat şi pe care îl chiamă Hrana-Beg. 


CAPITOLUL XV 


GENUNEA PE GENUNE O CHIAMĂ... 


«Genunea pe genune o chiamă 
Cu glasul vâltorilor. 

Toate șuvoaiele și valurile tale 
Peste mine au trecut...» 


Pe când comisii Simion şi Onu duceau limbă măriei sale la Vaslui, 
plocon de Sfântu-Ștefan, armiile lui Soliman-Beg hadâmbul acopereau pe 
rând ţinuturile Putnei, Tecuciului şi Bacăului, înaintând spre miazănoapte. 
Steagurile de răzăşi de sub stăpânirea comisului celui mare Manole păleau 
necontenit această înaintare și, în același timp, după poruncile lui Vodă, cu 
asemenea harțuri o călăuzeau încet-încet cătră locurile Vasluiului, unde își 
făcuse pregătirile şi-şi luase măsurile măria sa. 

Cu toată sprinteneala acestor mișcări, steagurile răzăşimii aveau destulă 
pagubă de oameni. După vechea rânduială a acestor oșteni ai pământului, 
răniții nu erau părăsiţi în sama necredincioşilor, ci aburcaţi pe cai și duși în 
retragere de soții lor, apoi lăsaţi ori în adăposturile muntelui, ori în satele 
depărtate de dincolo de Siret, unde pipăirile oștilor hadâmbului nu mai 
puteau ajunge. Deasemenea, nu se cuvenea să-și lese morţii. Numai când nu 
era chip să-i ridice îi părăseau sub grija lui Dumnezeu, însemnând locul, 
pentru fântânile de ispășire şi pomenire ce aveau să se dureze mai târziu. 
Altfel îi luau cu ei, ca să-i îngroape în pământ sfinţit, la un ţintirim de sat, 
unde puteau veni după aceea neamurile, ca să le poarte grijile cele de 
cuviinţă, după legea noastră răsăriteană şi după datina din veac. 

Cei doi frați Jderi au ajuns la vreme în Vaslui cu robii lor. Cu domniile 
lor, se întorsese și signor Guido, cu postelnicul. Se simţea și postelnicul faţă 
de sine însuși dator să-şi sărbătorească onomastica, de şi nu adăogea cu 
bucurie încă un an vieţii sale de zbucium. lar signor Guido Solari se socotea 
ținut să nu lipsească de la sărbătorirea domnească. Totdeauna, după cât i se 
spusese, această a treia zi a Crăciunului se petrecea la Suceava cu muzici, 
bencheturi şi dant. În acelaşi timp, obiceiurile străvechi ale tineretului de a 
umbla cu plugușorul ori cu capra, ori cu căluţul și ursul, ori cu nunta, în 
preajma Sfântului Vasile, porneau chiar în ziua asta a sărbătoririi 


Voievodului. Atunci feciorii boierești şi slujitorii curții întocmeau bulucurile 
de urători cu mare zvoană de clopot, buhai și fluiere, ori roatele de nuntaşi 
cu capra şi ursul, cu cimpoaie şi cetere, iar măria sa îi primea pe toţi în 
pridvor mulțămindu-le și împărțindu-le colaci şi bani. 

De data asta cei ce soseau au fost miraţi de tăcerea palatului. 

Era o vreme de moină. Când ningea, când curgeau ape. Când se 
îmbulzeau nouri din miazăzi, când se arăta soarele în senin puţine ceasuri în 
acele scurte zile de dechemvrie, în ziua aceea de Sfântu-Ștefan cumpăna 
stihiilor a stătut cu liniște; nu ploua și nu ningea, dar nici nu se arăta rază de 
soare. Vântul de la amiază urma să sune cu întristare în pomii și copacii 
desfrunziți din preajma curții domneşti. La casele, bordeile și bărătcile 
oştimii era odihnă, dar nici o mișcare de veselie. La palat, deasemeni, o 
înfățișare posomorită a lucrurilor şi oamenilor. 

Comisii au trecut la odăi, ca să dea pe prinșii lor în sama oștenilor ce 
erau de rând la paza curţii. Aveau de gând după aceea să se spele și să se 
schimbe, ca să se poată înfățișa cuviincios la Vodă... însă abia au pus un 
picior în pământ aflându-se cu celălalt în scară, şi doi aprozi s-au înfățișat 
din partea măriei sale. Măria sa a văzut pe fereastră steagul de răzăși și robii 
ismailiteni şi a dat poruncă să steie toate pe loc, căci măria sa iese 
numaidecât afară. 

— Măria sa e singur? a întrebat cu mirare comisul Onu. 

— Măria sa e singur, a dat răspuns unul din aprozi. S-au înfățișat boierii 
dimineaţă şi măria sa i-a primit pe rând, câte trei şi câte patru, mulțămindu- 
le pentru urări. Care cum intrau rămâneau în jurul măriei sale. Când s-au 
adunat toţi, luminăţia sa le-a urat bună petrecere pentru această zi și le-a 
mai spus şi altele. După asta le-a dat drumul să se ducă. 

Comisul Onu a îndreptat o întrebare șoptită cătră Simion și postelnic: 

— Ce-o fi asta? Simion a strâns din umeri. 

— Să vedem, a îngânat postelnicul. Jder a zâmbit a râde: 

— Mie mi-i mai mult de talianul nostru, care n-a mâncat de-asară și se 
aştepta la masă întinsă. 

Apoi s-a înturnat spre aprozi. 

— Deci măria sa poruncește să-i înfățișăm robii? 

— De asta nu ştim, cinstite comise Onu; măria sa a poruncit să vă 
înfățișaţi așa cum sânteți. 

— Dar de masă avem când să ne gătim? 

— Care masă, cinstite comise? 


— Massa care se dă întru cinstirea măriei sale. 

— Pentru curte se găteşte puţină masă, cinstite comise; dar la cuhnia 
luminăţiei sale bucătarii stau cu braţele subpuse. Măria sa ajunează. 
Părintele arhimandrit spune că pentru măria sa ziua de azi e zi neagră de 
scârbă, căci ţara e în prada păgânilor, și sufletul măriei sale nu-i la benchet, 
ci la rugăciune. Asemenea vorbe le-am auzit cu toții. În alţi ani era altfel, 
cinstite comise Onu. 

Pe când se schimbau aceste vorbe, comisii se ridicaseră iar în scări. 
Steagul de răzăși trecu în ogradă, înşirându-se ca un zid dinaintea 
Cerdacului. Prinșii de rând au rămas în laturea stângă, călări şi fără arme. 
Hrana-Beg a fost poftit alăturea de stăpânul său comisul Onu. Lângă Hrana- 
Beg şi-a oprit calul postelnicul Ștefan. Comisul Simion și solul venețian au 
trecut mai departe. Și în aceeaşi clipă canaturile uşii celei mari de la intrare 
s-au desfăcut şi Vodă Ștefan a ieșit singur, fără nici o ţeremonie, în straiul 
lui de toate zilele, cu care umbla la tabără şi la rugăciune. 

Era cu capul gol; s-a oprit, sprijinindu-se cu amândouă mânile de 
parmaclâc. Comisul Simion s-a descoperit și i s-a închinat: 

— Să trăieşti întru mulţi ani, măria ta. 

Răzășii şi-au tras cu stânga cușmele rezemându-le pe capetele cailor 
după învăţătura lui Jder, şi au strigat și ei într-un glas: 

— Să trăieşti, măria ta ! 

— Mulţămescu-ţi domniei tale, iubite al meu comise, a răspuns Vodă. 
Vă mulțămesc tuturor. Inima mea primește cu plăcere urarea și darul ce văd 
că-mi aduceți. 

Măria sa părea înseninat și zâmbea cu blândeță. Obrazul său încununat 
de cărunteță răzășii l-au văzut ca într-o lumină de sfințenie şi s-au bucurat 
în inimile lor, bănuind că măria sa are de la Dumnezeu nădejde de biruinţă. 

Voievodul a avut o înclinare a frunţii cătră signor Guido şi l-a poftit c-un 
semn al mânii să vie lângă măria sa. Signor Guido a descălecat în pripă, a 
aruncat slujitorului său frâul, şi a trecut cătră Domn. 

— Apropie-te, comise Simioane, a urmat Vodă Ştefan. După cât înţeleg, 
aceștia sânt prinşii de la Voineasa, de care mi-a trimes înştiinţare jupân 
Manole Păr-Negru. 

— Da, luminate Doamne. 

— Se află cu ei și Hrana-Beg? 

— Pe Hrana-Beg, măria ta, îl înfățișează fratele meu, comisul Onu. 


— Porunceşte să mi se înfăţișeze toți. Vorbirea măriei sale se asprise o 
clipită. 

Comisul Simion și-a întors calul spre aripa stângă a răzăşilor. Trăgând 
săbiile, o roată de călăreți i-a împins pe năvrapi cătră Domnie. Călăreţii 
ismailiteni erau în număr de cincisprezece duzini, după socoteala lui Simion 
şi a lui Onu, înșiraţi în cincisprezece rânduri. Potrivit cu poruncile date și 
rânduiala ştiută, navrapii au făcut călări câţiva pași, după asta au descălecat 
cu grăbire și au venit buluc să se supuie în genunchi măriei sale, dinaintea 
cerdacului. 

Hrana-Beg a coborât din șa domol, a păşit până la scara palatului și 
acolo, pe cea dintâi treaptă, și-a plecat un genunchi. Comisul Onu și 
Botezatu au descălecat și ei, venind și aşezându-se îndărătul lui Hrana-Beg. 

— Până ce Dumnezeu va hotărî dreptatea noastră, a rostit cu blândeţă 
măria sa cătră bei, te țin oaspete al meu, Hrana-Beg, şi te dau în sama 
slujitorului meu, comisul Onu Păr-Negru. 

Gheorghe Botezatu a tălmăcit beiului ismailitean vorbele bune ale 
măriei sale. Hrana-Beg și-a ridicat fruntea și a făcut salutarea răsăritenilor, 
ducându-și mâna la inimă, la buze și la frunte, după care a înclinat iar nasul 
spre treptele pe care sta. 

— Acest mare căpitan de răufăcători, a suspinat postelnicul Ştefan cătră 
comisul Simion, nu se mai poate întoarce la Domnul său, căci acolo îl 
aşteaptă poate ştreangul muţilor, însă aici, la măria sa, se bucură de milă, 
căci măria sa îşi sărbătoreşte în felul său ziua numelui. 

— Robii de rând să fie întâi cercetaţi, apoi duşi la Suceava, a poruncit 
măria sa. Rânduiala lor are s-o facă în chip anumit părintele Amfilohie. Iar 
pe Hrana-Beg, comise Onu, să-l trimeţi la Timiş. 

După ce Vodă s-a dus, iar comisul Simion a trecut căpitanului din acea zi 
al curţii atât poruncile măriei sale cât și robii aduși, a venit înştiinţare de la 
părintele Amfilohie pentru găzduire şi masă. Solul venețian s-a dus să 
găsească pe signor Giuseppe; postelnicul şi comisii au fost poftiţi la prânz 
la palat, în cămările Domnului. După ce şi-au schimbat straiele și s-au 
odihnit și au ospătat, au trecut la sfinţitul arhimandrit. 

L-au găsit cu obrazul pălit de veghere și îngrijorare. 

— Am primit toate înştiinţările de la comisul Manole, a zis cuvioşia sa, 
şi toate le-am lămurit măriei sale. Faptele răzășilor săi și isprăvile domniilor 
voastre i-au adus măriei sale oarecare bucurie. Nădăjduim până la sfârşit în 
ajutorul lui Dumnezeu. 


La aceste vorbe comisul Simion a tăcut, cum îi era obiceiul. Jder n-a 
cutezat să ridice cuvânt înaintea fratelui său mai mare, Așa că i-a fost 
tălmaci postelnicul. Şi a spus domnia sa Ștefan Meşter unele lucruri pe care 
le socotea mai vrednice de amintit, lăudând cu vorbe iscusite pe prietinii săi 
şi mai ales pe comisul cel bătrân. 

— Măria sa e prea mulțămit de slujba lui Păr-Negru și a feciorilor săi, a 
zis iar părintele arhimandrit. Dacă treburile se așează după dorinţa și 
nădejdea noastră, apoi toţi aceştia — spune însuși măria sa, cu chiar aceste 
vorbe ale măriei sale — apoi toţi aceşti vrednici slujitori ai noștri vor sta 
lângă noi ca niște prietini iubiţi. Auzind asemenea cuvinte ale măriei sale, 
mult m-am bucurat. 

— Aș fi poftit să le afle întâi părintele nostru... a rostit cu voce domoală 
şi cu un surâs slab comisul Simion. 

— I le-am adus la știință comisului celui bătrân, jupâne Simioane, a 
răspuns cu bunătate arhimandritul. 

— Să nu afle cumva maica noastră comisoaia Ilisafta, s-a amestecat cu 
jumătate de glas Jder, c-apoi mă chiamă de la oaste să mă ducă undeva în 
peţii. 

Ochii cuvioşiei sale arhimandritului s-au subțiat, semn că înlăuntrul său 
se veselea; dar îndată i s-a încrețit iar fruntea şi a privit pe oaspeţii săi ca 
din adâncimea unei nopţi de gânduri. 

— Prietinilor mei, a grăit cuvioșşia sa, aflați că eu nu mai am stare de 
pace. Acuma înţeleg cât sânt de puţintel pe lângă măria sa. Căci măria sa 
Ștefan se împietreşte ca o stâncă, pe când eu slăbesc, ca un biet suflet ce mă 
aflu. De când ţin oamenii minte și au însemnat monahii în cărți, de puţine 
ori asemenea valuri au bântuit ţara. Năvălirile tătarilor se fac vara, după ce 
gospodarii și-au strâns oarzele și grâiele. Singuri acești păgâni bagă de 
samă să se învârtejească asupra creştinilor la vreme de secetă; aşa li-i lor 
mai cu priinţă. Pălesc trei zile ș-apoi se trag în pustia lor. Omenirea face ce 
poate, ferindu-se din calea prădalnicilor, ca să-și cruţe măcar vieţile. 
Bejenia însă e la vreme bună când creștinul găseşte orișiunde un adăpost; îşi 
aşează muierea și copiii într-un ponor, vitele într-o râpă. Găseşte un fruct ori 
o rădăcină de mâncare. Repede a venit navala, repede se duce, omul se 
întoarce la ale sale. Dar acum o urdie ca asta, cum nu s-a mai pomenit, 
umblă cu încetineală, zdrobind tot, mâncând şi păscând tot; iar fugarii, la o 
vreme de iamă, până ce ajung subt un acoperământ, își văd copiii rebegind 
şi vitele pierind de foame. Așezându-se astfel asupra ţării, eu îi văd pe aceşti 


păgâni ca o omidă care umblă și roade câmpurile și pădurile, suie dealuri, 
coboară văi, trece ape şi nu se opreşte decât la o poruncă mai presus de noi. 
Eu aud de pretutindeni plângerile şi suspinurile care vin şi-mi sângerează 
inima. În fiecare zi, în fiecare noapte, alergătorii sosesc aici la curte şi arată 
unde au fost prădăciuni, pojaruri și tăieri. Porunca mea este să nu întârzii 
nici o clipă şi să intru în orice ceas la Vodă; noaptea, să-l scol din somn și 
să-i spun tot. Măria sa ascultă în tăcere și-și face numai socoteală unde au 
ajuns ismailitenii și în ce chip se mișcă spre Vaslui. Parcă nu l-ar durea 
nimic din câte află; dar îl doare şi cunosc eu în ochii măriei sale cât de 
afundată îi este durerea. Atuncea sloboade acele porunci la căpitanii săi pe 
care îi are trimeşi în preajma urdiei. Și-l văd, după puţine vorbe, cât se 
bucură, când îi vin şi veşti bune, ca acele pe care i le trimete comisul cel 
bătrân. 

— Țara are credinţă în măria sa, a zis cu voce neașteptată comisul 
Simion. 

— Într-adevăr, a adăogit postelnicul. Ţara crede în izbândă, după cum 
cred şi eu. După grindini și vârtejuri de vânt, am văzut de multe ori cum se 
deşteaptă şi se ridică la soare holdele culcate. Să ştiţi că şi asta-i o izbândă 
şi Dumnezeu a mai dat-o şi în alte rânduri acestor pământeni. 

Arhimandritul a întors cuvânt cu glas schimbat: 

— Altfel de izbândă vrea măria sa. 

— 'Tătuţa spune... s-a amestecat cu aţâţare Jder; apoi, fără nici o pricină 
s-a oprit. 

— Ce spune tătuţa domniei tale? l-a îndemnat arhimandritul. 

Mezinul Jderilor stătea încă la îndoială, rânduindu-și oarecum în sine 
vorbele şi înfăţişările de la popasurile trudnice pe care le avusese cu 
părintele său. La focurile de popas din acele seri, umblau poveştile și 
prorocirile, împletindu-se prin flăcări și fum spre stele. Acele poveşti şi 
prorociri erau ca un suflet al pământului Moldovei. 

— Spunea tătuţa... spunea tuţa într-o sară, pe când sta de vorbă cu 
căpitanii de steag și alți răzăşi vârstnici, cum că, dacă Antihrist a cuprins 
Cetatea Împărăției şi tot bate şi cuprinde ţările şi noroadele, apoi, după 
vorba părintelui Nicodim, aşa i-i scris şi rânduit. Să se întrebe creştinii: cât 
îi poate fi scris şi rânduit lui Antihrist să bată şi să cuprindă? Dacă nimeni 
nu s-a ridica în acest veac cu sabia să taie capul fiarei, să ştiţi că domnia ei 
va fi de o mie de ani asupra lumii. Dar iată că de la Moldova iese luptător 
cu sabie ageră, zice bădița și părintele Nicodim. Atuncea bătrânul nostru 


adaogă aşa: Degeaba mă tot ciocănește la cap și mă îndeamnă jupâneasa 
Ilisafta să-i aduc noră; noi bărbaţii cei bătrâni şi cei tineri, avem altele de 
făcut. Noi n-avem alta de făcut decât să murim pentru legea noastră: a fi să 
fie domnia de o mie de ani a fiarei, ori doborâm fiara şi măria sa Ştefan îi ia 
capul. Noi ne-om înfățișa la scaunul Împărăției celei ce stă deasupra 
veacurilor şi lumilor şi ne-om da samă cu sufletul. Când a auzi de asemenea 
vorbe muţa, apoi are ce se mira; căci asemenea vorbe nu s-au mai spus. lar 
eu, cuvioase părinte Amfilohie, mă uitam la răzășii care ascultau și-i 
vedeam lăcrămând. De ce să spun că n-am plâns şi eu? Am plâns și eu; 
deasemenea a plâns şi bădiţa Simion, care-i de faţă; să spuie bădiţa Simion 
dacă n-a plâns şi domnia sa... 

Bădiţa Simion sta încruntat și și-a întors obrazul spre un ungher al 
chiliei. 

— Acum eu să vă spun domniilor voastre, a urmat Jder; toate acestea au 
ieșit din sfaturile tătuţii cu părintele Nicodim. Dimineaţa și sară părintele 
Nicodim stă în sfat cu părintele nostru; iar uneori părintele Nicodim îl 
îndeamnă la mărturisire pe comisul Manole și-i cântă niște rugăciuni ale lui. 
De când am fost la cuvioşia sa la învățătură, am aflat eu că părintele 
Nicodim scornește din inima lui asemenea rugăciuni pe care nu le-am mai 
auzit. lar acuma, stând noi toţi în popas, comisul Monale îl tot roagă să-i 
cânte una care-i place domniei sale... 

Jder se opri dintrodată din vorbire. Urechea lui mai ascuţită auzise pașii 
Voievodului sunând pe pardoseala de piatră a sălii de afară. Măria sa venea 
în paraclis, să se închine, în acea zi, încă de dimineaţă, toate făcliile erau 
aprinse. Şi era poruncă să fie lăsate necontenit aprinse; deoarece Vodă se 
întorcea din trei în trei ceasuri la rugăciune. 

Toţi câţi se aflau în chilia părintelui arhimandrit Amfilohie au stat în 
tăcere neclintită, privind prin geamul care răspundea în paraclis. Însă măria 
sa a împins uşa chiliei arhimandritului și a intrat, găsind sfatul amuţit. 
Oaspeţii s-au ridicat, ca să se ducă şi să lese pe măria sa singur cu sfetnicul 
său de taină; dar măria sa le-a făcut semn să rămâie. S-a așezat în jilt, şi-a 
sprijinit tâmpla dreaptă și a rămas un timp cugetând. Apoi a zâmbit spre cei 
de faţă. 

— Prietinilor, despre ce vorbeaţi? A întrebat cu blândeţă măria sa. 

Arhimandritul a dat lămurire: 

— Luminate stăpâne, comisul Onu ne povestea ce se spune în popasurile 
răzășimii pe care o călăuzește comisul Manole Păr-Negru. 


— Ce se spune? 

— Se spun vorbe bune, măria ta, pentru lauda și pentru izbânda măriei 
tale. lar mai cu samă ne vorbea comisul Onu despre părintele său și despre 
o rugăciune pe care a alcătuit-o, pentru bătrân, părintele ieromonah 
Nicodim. 

— A alcătuit o cântare părintele Nicodim? Nu mă mir și-mi aduc aminte 
că mi-a spus şi mie odată, la mănăstire la Neamţu, niște stihuri cu vedenia 
sfântului loan Evanghelistul. Acele stihuri se adeveresc acuma, părinte 
Amfilohie. Și ce mai spune acest prietin al meu comisul Onu? 

Aşa a zâmbit măria sa şi cu așa glas a rostit aceste cuvinte încât Jder a 
pus genunchiul în pământ și a sărutat dreapta măriei sale. 

— Luminate Doamne, a zis el cu glas tulburat, tatăl meu crede în 
izbândă, după cum se arată în cântarea părintelui Nicodim. 

— Ai învăţat şi domnia ta acea cântare? 

— Am învăţat-o şi eu, după cum au învăţat-o mulţi din răzăşii măriei 
tale. 

— Atuncea să ne-o spui şi nouă, comise Onu, a poruncit măria sa. Avem 
gânduri și griji; și în asemenea gânduri aspre și griji grele, obișnuim a sta 
singuri. Totuşi, într-o zi ca asta, am vrut să mai văd un semen al meu şi să-i 
ascult glasul; așa e blăstămată firea noastră omenească, să ne căutăm unii pe 
alții. De aceea am intrat la părintele Amfilohie, și m-am bucurat găsindu-vă. 
Binevoiţi a veni cu mine la rugăciune; după aceea mă duc iar la singurătate, 
şi nu doresc alta în noaptea asta care vine decât să-mi aducă părintele 
Amfilohie şi veşti bune. 

— Nădăjduiesc să fie bune, luminate stăpâne. 

— Dumnezeu să ne bucure și să ne întărească cu milosârdia sa. 

Voievodul a făcut semn de îndemnare. La porunca măriei sale, 
arhimandritul, postelnicul și comisii l-au urmat în paraclis. Luminăţia sa a 
îngenunchiat; au îngenunchiat și ei. A început clopotul în turn. Au stat 
neclintiţi cât a bătut clopotul. S-a făcut tăcere și Jder a mai simţit un timp 
tremurul zidăriei până în inima sa. Se aştepta parcă la un cutremur, așa 
încremenirea de icoană a măriei sale se prelungea. Prin ferestrele nalte 
pătrundea cenușiul zilei de afară; făcliile dădeau o lumină dulce ca a unei 
zile de toamnă în asfințit. 

Vodă șoptea singur, în sine; numai buzele i se mişcau; nu s-auzea nici un 
sunet. Când măria sa a întors fruntea, comisul Onu era plin ca un fagure; 
mila și dragostea îi covârşeau sufletul; cântarea părintelui Nicodim îi era pe 


buze și a rostit-o măriei sale fără nici o greutate, ca și cum i-ar fi închinat o 
oraţie în acea zi a Sfântului Ștefan. 


Doamne, suflet neprihănit mi-ai dat: 

Ca flacăra de lumânare de trup l-ai legat. 

În mâna ta sufletul mi-l încredințez, Hristoase. 
Întru credinţa ta lămurit a fost; 

Laolaltă cu al păcătoşilor nu-l pune, Doamne. 
Dă-mi, Dumnezeule, moartea drepţilor, 

A celor căzuţi pentru lege; 

Doamne, adaogă sufletul meu 

În ceata oștenilor tăi, lângă tine! 


Vodă a stat încă un răstimp destul de lung neclintit, cu faţa întoarsă cătră 
icoana Fecioarei prea curate cu pruncul. A suspinat apoi şi s-a ridicat. A 
zâmbit ca dintr-un vis credincioșilor săi şi s-a dus iar la singurătate. 

Treburile războiului au urmat în același chip până în ziua de 9 ianuarie; 
înaintarea nebiruită a urdiei a pătruns în valea Bârladului spre Vaslui. Toată 
vremea, steagurile de răzăşi se hărățiseră cu navrapii și cu deliii, 
pricinuindu-le multă neliniște şi prăpădind şi ele destul sânge. Acuma, din 
porunca lui Vodă, se strângeau cătră taberile curtenilor. 

În dimineaţa de 9, luni, a plouat până spre amiază: o ploaie călduţă, ca în 
vremea verii. Cât omăt mai fusese în râpi, l-au spălat puhoaiele. Îndată ce 
pământul s-a zvântat puţin, Alexandru- Vodă, coconul domnesc, care se afla 
ieșit cu patru steaguri ale sale în lungul pârăului Chiţoc, a socotit că poate 
păși cu îndrăzneală spre urdie. Vremea urma să fie prielnică moldovenilor; 
măria sa de mult poftea să se înfățișeze lumii cu o faptă de arme care să 
umple de bucurie inima părintelui său. 

Avea sub mâna măriei sale buni oșteni, între alții pe jupân Cristea Păr- 
Negru, vistiernic, şi pe starostele Nechifor cu feciorii săi. Deasemenea îl 
avea pe Calistrat Mânzatu, sabie tare care stătuse la învăţătura comisului 
Manole. Acest Calistrat Mânzatu era căpitan al steagului de la Bacău. 

Urmând malul drept al pârăului Chiţoc, măria sa Alexandru și-a împins 
steagurile până la un loc ce se chema Dumbrava Mestecănișului. Acolo, 
după o desime de mesteceni bătrâni și plopi, se afla un iezurcan al brebilor. 
Ocolind dumbrava și iazul, au dat cătră apa Bârladului şi au umblat așa 
până la altă dumbravă. Răzășii ce umblau înainte cercetând s-au întors dând 


ştire că, în șes, în niște poieni ale luncii Bârladului, s-ar afla descălecat un 
stol de delii. Răzășii îi cunoşteau după înfățișare, căci deliii umblau 
îmbrăcați și încușmaţi cu piei de pardos şi râs. 

Dându-și cu grăbire poruncile, măria sa Alexandru a împărţit steagurile 
sale în două: pe Calistrat Mânzatu l-a trimes să ocolească pe la deal, iar 
măria sa, păstrând pe jupân Cristea lângă sine, cu starostele Nechifor şi 
feciorii starostelui, a ţinut tot înainte, ca dintr-o săgeată, izbindu-i pe delii și 
punându-i în scurtă vreme sub sabie pe cei mai mulți. 

S-a întâmplat însă că deliii să nu fie singuri în acea parte a șesului. 
Dincolo de poiana popasului lor, mai erau alte poieni ale altor popasuri. Și 
la zvoana de război, s-au sculat de acolo alţi delii, sprijiniți de navrapi, 
spahii și akingii, care au venit ca un vârtej de săbii, izbind în călărimea lui 
Alexandru- Vodă. 

Atunci s-a văzut vrednicia acestui cocon domnesc, căci nu s-a înfricoşat, 
nici n-a dat îndărăt; ci, înțepenindu-se în scări, a mers înainte numai cu 
sabia goală. Iar starostele Nechifor, ca un bătrân mai cuminte ce se afla, l-a 
sprijinit numaidecât cu suliți lungi de carpăn cu bold de fier. Cu acele suliți, 
atât bătrânul cât și Samoilă și Onofrei, feciorii starostelui, când s-au repezit 
cu caii, au împuns ca în frigare câte doi și câte trei din călăreții ismailiteni. 
Abia atuncea, lepădând suliţile, Căliman bătrânul împreună cu Strâmbă- 
Lemne și Sfarmă-Piatră au apucat în mâni toporaşele cu coadă lungă pe 
care le aveau atârnate la oblâncuri. Îndată s-a limpezit împrejurimea în locul 
unde se afla Alexandru- Vodă. 

Cristea Păr-Negru a trecut înainte; toți răzăşii săi şi-au scânteiat săbiile 
şi au început a bate. Dar abia atunci a năvălit în acel loc grosul acelor 
pilcuri de călăreți osmanlâi. Cu așa putere au venit, strânși în rânduri dese şi 
cu sulițile între capetele cailor, încât răzășii lui Cristea au fost străpunşi și 
împărţiţi. În avântul lor ismailitenii au trecut până la Alexandru-Vodă, fără 
a-l cunoaște. Atunci au ieşit unii din răzășşi cu suliţile, iar starostele 
Neehifor şi feciorii săi cu topoarele, ca să apere ființa scumpă a coconului 
domnesc. Până atuncea nimene nu se gândise că unui cocon domnesc i se 
poate întâmpla asemenea poznă. Atuncea au văzut; şi unii dintre dânșii s-au 
înfricoşat, căci dacă pică Alexăndrel- Vodă, pică din umăr un braţ al lui 
Ștofan-Vodă. 

— Ptiu, drace! s-a mirat starostele. Daţi cu tărie, feciorilor. 

Onofrei și Samoilă dădeau cu tărie, ca şi părintele lor. Într-o clipă de 
răgaz, ca să le fie mai îndămână, s-au pedestrit și au făcut scut de trupuri 


măriei sale. 

Atuncea a mai rostit câteva cuvinte obișnuite ale sale Căliman bătrânul: 

— Oameni buni, mare poznă! 

N-a mai auzit decât Onofrei și a întors capul, mirat că acele vorbe nu 
sânt rostite în rânduiala lor. Bătrânul căzuse cu Samoilă Strâmbă-Lemne 
alături. Erau sângeraţi şi amestecați cu mâzga. Chiar în acel răstimp a stat o 
clipă harțul, parcă s-ar fi cumpănit, și a sosit dintr-o lăture, cu mare putere, 
Calistrat Mânzatu cu steagul său, dând spaimă unora şi nădejde altora. Cum 
au lovit, călăreţii lui Mânzatu au şi lunecat înainte, luând după ei pe 
navrapi, pe spahii şi pe delii. 

Jupân Cristea Păr-Negru și-a văzut săbiile sale slobode și s-a grăbit să-și 
scoată stăpânul la lărgime înapoi, spre tabăra lui Vodă. 

Onofrei s-a dus cătră ai săi şi i-a căutat de lovituri, întorcându-i cu faţa 
în sus. Samoilă fusese străpuns de patru suliți. Bătrânul fusese lovit de fier 
la grumaz şi vărsa sânge din rana largă, dar tot mai sufla şi a deschis ochii 
asupra feciorului său. 

— Tu ești, Onofrei? 

— Eu sânt, tătucă. 

— Adă-ţi aminte de cele rânduite. 

— Da, tătucă, n-om mai avea în ce da orz cailor... Dar eu te-oi pune în 
sicriul domniei tale, cum mi-ai poruncit. 

Bătrânului i s-au înegurat ochii. Onofrei s-a aplecat și l-a prins de 
subsuoara stângă; s-a opintit și l-a ridicat la subsuoara dreaptă și pe 
Samoilă, şi s-a grăbit să-i aşeze pe câte-un cal, cu pântecele în tarniţi și cu 
braţele și picioarele atârnând. Le-a înodat la spate scările; a încălecat și el, 
între morţi, călăuzind caii cu poverile după pâlcul lui Cristea. Unii din 
răzăși, văzându-l la o treabă aşa de grea, i-au dat ajutor, venind împrejurul 
său, și astfel a hălăduit și Onofrei cu morţii pe urmele lui Alexăndrel-Vodă. 
De mirare le era răzășilor că acel fecior nici nu grăiește, nici nu plânge. El 
îşi ducea morţii săi, după o poruncă pe care o avea. 

În după-amiaza aceea de luni, până ce s-a făcut noapte, harţurile și 
împunsăturile n-au contenit din partea unora dintre bulucurile răzășimii. 
Numai cele şaisprezece steaguri ale lui jupân Manole Păr-Negru nu s-au 
arătat nicăieri. Îi venise comisului celui bătrân anumită poruncă de la măria 
sa şi îşi ţinea oamenii feriţi în văi și între păduri pe care nu le ştia nimeni. 
Noaptea, s-au spălat nourii de pe cer, iar la revărsarea zorilor de marţi s-au 
umplut văile Bârladului, între codri, ca de un abur de lapte. Era deasă pâcla, 


s-o tai cu cuțitul, cum spuneau pământenii. «Hadâmbul nu vede nimica și-și 
dă cu degetele în ochi», prujeau oamenii de la munte, după năravul lor cel 
rău. N-a fost ceată de slujitori, de la nemți, până la hânsari și dorobanţi; și 
n-a fost îmbulzeală de om cătră dealul lui Mirenilă, unde se adunaseră 
gloatele cu îmblăcie și coase; n-a fost răzăș, ori călare ori descălecat, dar 
treaz în toată vremea nopţii, care să nu vadă în pâcla care acoperise văile un 
semn și o ocrotire de la Dumnezeu. 

Urdia se mișcase toată noaptea. Când s-a oprit frământarea, la dezvălirea 
dimineţii, s-a întins tăcere cătră mlaștinile ce se chiamă Trei Ape și s-au 
auzit glasurile tânguitoare ale hogilor și ulemalelor. După ce au proslăvit pe 
Alah și pe Mahomed proroc, acele glasuri neînţelese ale oamenilor străini 
au contenit, şi foirea urdiei a pornit din nou, ca a unui balaur cu multe 
capete și labe care se târâia prin mlaștină. Într-un timp iar s-a făcut o oprire 
şi atunci au sunat pe mare întindere strigările crainicilor, care făceau 
cunoscute bulucurilor înșirate în lungul văii, ori răsfirate pe aripi, poruncile 
beiului Soliman. Străjile măriei sale Ștefan-Vodă, care băgau de samă la 
toate din locurile lor din ponoare, au înţeles că ar fi ajuns într-o vreme și 
puştile urdiei dincolo de vărsarea Chiţocului. Se auzeau îndemnurile 
bouarilor, pocnetele harapnicelor și opintirile robilor la roţile înglodate. 

Când a căzut de la Domnie porunca așteptată, surlașii și trâmbiţașii de 
dincolo de lunca Bârladului au dat zvoană mare, iar alţii au bătut din tobe şi 
au slobozit sacalușuri. 

Asemenea zvoană repezită până la cer a părut a fi dintrodată o 
strămurare năprasnică dată urdiei. Akingii şi spahiii s-au repezit prin ceaţă 
înainte. Au dat în mlaștină, au descălecat; au trimes numaidecât știre în 
urmă să înainteze la hart pedestrimea cu baltagurile, să taie lunca și să 
deschidă drumuri oştii. În zvoana şi în neorânduială acestui început, 
capetele urdiei au înaintat singure la pieirea lor, cătră larma înșelătoare de 
război; s-au adaos și carăle cu pive care s-au înglodat în mlaștină și s-au pus 
apoi de-a curmezișul. Îndată ce s-a înţeles asemenea lucru, măria sa a 
mișcat cătră coarnele dinainte ale armiei încă neînglodate pe unii dintre 
curtenii săi şi pe secui. 

Pe loc s-a cunoscut care-i înțelepciunea și cumpăna acelei bătălii. Și 
măria sa a repezit alte porunci. 

Atunci s-a mişcat comisul Manoie cu cele şaisprezece steaguri. Fruntea 
urdiei se îmbulzea în mlaștină, cercând să treacă dincolo, la lărgime. Nu 
putea trece ş-o călcau din urmă alţii care se repezeau cu nerăbdare aprigă. 


Prin dimineaţa nedeslușită două tovărăşii de steaguri au pălit mai la vale 
sila ismailitenilor, din două laturi. Din laturea stânga a apei Bârladului, de 
cătră Bobriac, au pălit Jder şi Nicoară Păr-Negru. În acelaşi timp de pe 
Chiţoc au intrat în cealaltă coastă a urdiei Manole bătrânul şi comisul 
Simion. Așa de tari au fost aceste lovituri și atât de neînduplecate, cu mare 
pieire şi jertfă din partea răzășimii, încât trupul balaurului a fost curmat în 
două. Jder și Nicoară au prins a bate şi a mâna înapoi coada, prăvălind-o 
spre căruțele și saivanele hadâmbului, iar Manole Păr-Negru şi Simion Păr- 
Negru, împingând bătaia în răspăr, au pripit acea înfricoșătoare izbândă a 
lui Ștefan-Vodă, care s-a vestit îndată cu faimă în lume și s-a pomenit în 
veac. La loviturile de berbece ale steagurilor comisului celui bătrân, ieșeau 
şi într-o parte şi în alte viermete de oameni negri, în care spaima izbucnise 
ca pulberea de puşcă. Osmanlâii au pornit în risipă mânaţi de biciul de foc 
al acelui arhanghel înfricoşat, care vine îndată asupra oamenilor după 
descumpănirea minții. 

O clipă s-a arătat lumină asupra învălmășelii. Atunci când s-a arătat acea 
rază de soare, au căzut unul lângă altul, cu arma în mână, străpunși de multe 
suliți, Simion Jder şi părintele său Manole Păr-Negru. Tot atunci cei dintâi 
fugari ismailiteni au năboit prin văile de sub Bobriac şi pe sub dealul lui 
Mirenilă, iar gloatele s-au îndemnat asupra lor, stupind în palme și 
pregătindu-și topoarele şi coasele. Unii întrebuințau îmblăciul, pălind pe 
fugari din goană după cap. S-a înşirat urdia la mari depărtări, prigonită 
astfel de pământeni. În vremea asta curtenii şi răzăşii au pisat pe cei din 
mlaștină până ce li s-au trudit braţele. Măria sa a trimes steaguri proaspete 
cătră vremea amiezii ca să împresure şi să ia în stăpânire ce mai rămânea. 
Jder şi Nicoară au mușcat şi au hărțuit o poştă pe hadâmb cu curtea lui; apoi 
au oprit și au poruncit răzăşilor să descalece și să caute în desagi pită şi 
brânză, ca unii ce se osteniseră și flămânziseră cu folos. 

După ceasul al cincilea, au fâlfâit perdelele ceţii și au prins a fi mânate 
de un vânt din răsărit. Se părea că acel vânt le învăluie în sus, amestecându- 
le cu nourii coborâţi. Spuneau bătrânii că niciodată nu s-ar fi văzut astfel 
amestecate cetele de jos cu nourii de sus, și a binevoit Domnul Dumnezeu 
să fie asta tocmai în acel răstimp de greu cumpăt. Se vedea împrejurimea 
umplută de spaimele morţii și risipiri, puştile intrate ca în sorb, cu vitele şi 
omenirea care le slujeau, cai şi călăreţi căzuţi cât n-ar fi fost chip să-i 
numeri. Cât vedeau ochii în josul mlaștinei şi apei, se afla lume și dobitoc 
măcinat în vărtejul urgiei şi risipit grămezi ca de o mânie sfântă. Zdrobirea 


aceea a balaurului se încrețea încă de zvârcoliri și tresărea de gemete. Pe 
sub nouri au trecut două învăluiri de corbi. 

Atunci s-a arătat pe un pripor măria sa Ștefan călare, sub prapor, privind. 
Veneau vestitori, descălecau, se închinau și-i aduceau ştirile. În jurul măriei 
sale se aflau stând cu încremenire şi cu inimile îngheţate unii dintre boieri. 
Măria sa a aflat nu târzie vreme de pieirea unora dintre slujitorii săi iubiţi și 
a poruncit să fie aleși din nomoluri. Mai cu samă dorea să se aleagă comișii: 
bătrânul și tânărul. Locul unde căzuseră ei și cei care luptaseră împreună cu 
dânşii se cunoştea, subt un val mort de pedestrime a ismailitenilor. 

— Acolo sânt şi să-i scoateţi, a poruncit măria sa înălțând privirile spre 
nouri. Apoi a adăogit cu un suspin, mai mult cătră sine: Acolo s-au trudit 
secerătorii din Apocalipsis. 

Curtenii și răzășimile s-au muncit toată după-amiaza ca să aleagă pe 
creştini, pe când alte steaguri ale măriei sale, cu gloatele ce se aţineau pe 
drumurile văilor, spârcuiau pe fugarii lui Soliman-Beg. Unele bulucuri au 
fost tăiate de pământeni tocmai la apa Smilei, în ziua a treia după război. 

Voievodul a poruncit slujbe la bisericile târgului şi însuşi măria sa a 
intrat în paraclis, stând îngenunchiat îndelungată vreme, ca şi cum și-ar fi 
uitat trupul său acolo, înălțându-se numai cu sufletul la Izvorul tuturor 
nădejdilor. Când s-a trezit, înegura sara cu cele dintâi ceasuri de alinare 
după biruință. De pretutindeni îi veneau veşti bune de topirea năvălitorilor 
osmanlâi, amestecați cu zăpezile vremelnice ale acelei ierni şi căzuţi în 
puhoiul care curgea la râpă. În chilia arhimandritului, luminăţia sa a rostit 
vorbe ce urmau a fi însemnate pe cartea domnească, vestind domnilor și 
crailor fapta de la Vaslui. La tălmăcirea acestei cărți a fost apoi meşter cu 
mare osârdie părintele Geronimo dominicanul. 

Cuprinsul cărții domnești a fost acesta: 


«Noi Ștefan-Voievod, din mila lui Dumnezeu Domn al Ţării Moldovei, 
ne închinăm cu prietinie domniilor voastre tuturor cărora vă scriem: și vă 
dorim tot binele. Domniile voastre cunoaşteţi călmpăratul cel necredincios 
al turcilor a fost și este prigonitorul creștinătății şizilnic cugetă cum ar 
putea supune și zdrobi pe creștini. Vă facem cunoscut că pe la Boboteaza 
trecută a intrat de la împărăția Ismailiteanului în țara noastrăși asupra 
domniei noastre mare oaste, în număr de o sută douăzeci de mii de oameni, 
având căpitan de frunte pe Soliman-Pașa Begler-begul; împreună cu dânsul 


având pe toţi curtenii Păgânului şi seminţiile din Rumelia şi pe Voievodul 
Ţării Româneşti cu oastea. 

Auzind şi văzând noi asta, am luat în mână sabia și, cu ajutorul 
Dumnezeului nostru atotputernic, am ieșit împotriva duşmanilor 
creştinătăţii, i-am biruit şi i-am călcat în picioare și pe toţi i-am trecut subt 
ascuțișul săbiei; pentru care lucru dăm laudă lui Dumnezeu. 

Aflând de asta, Împăratul păgân va pofti să-și răscumpere înfrângerea 
și va să vie el însuși împotrivă-ne cu toată tăria, ca să supuie Ţara. Până 
acuma feritu-ne-a Dumnezeu de asemenea cădere. Ci dacă această poartă 
a creștinătății, țara noastră, ar fi să fie, ferească Dumnezeu, pierdută, 
atunci creștinătatea întreagă ar fi în primejdie. De aceea vă îndemn pe 
domniile voastre să ne trimeteţi căpitani şi oaste într-ajutor cât mai este 
vreme, împotriva dușmanului nostru al tuturora. Acuma e ceas potrivit, 
având Ismailiieanul mulţi potrivnici, care stau în toate părţile asupra lui cu 
sabia. lar noi făgăduim, pe credinţa noastră, sub jurământ al Domniei 
noastre, să luptăm până la moarte pentru legea creștinească. Faceţi şi 
domniile voastre așa pretutindeni, după ce noi, cu ajutorul Domnului, i-am 
retezat mâna dreaptă; și fiţi gata fără întârziere.» 


După ce a rostit măria sa aceste vorbe, a rămas visând îndelungă vreme 
cu fruntea plecată în palme şi cu coatele pe genunchi și a oftat, cugetând la 
toate câte se petrecuseră în acea zi ca într-un spulber de furtună. 

— Părinte Amfilohie, a vorbit măria sa într-un târziu, după ce s-a trezit 
c-un suspin din gânduri; să dai vestire curții şi Ţării că mâni e zi de post și 
de rugăciune pentru morţii noștri. 

A doua zi, în ceasul cel dintâi, a prins a ninge domol. Peste noapte se 
înseninase cerul și amorțise pământul de îngheţ ușor; după asta veniseră, cu 
vântul răsăritean, alți nouri cu fulgi. Abia acuma, ca după o silință grea a 
stihiilor, năştea începutul adevărat de iarnă. 

Călare pe Vizir, şi împresurat de curteni, măria sa a făcut în pas ocolul 
bătăliei; apoi s-a oprit în locul unde morţii Moldovei fuseseră adunaţi. Se 
oprea ici-colo căutând cu privirile, până ce deodată a simţit la harmăsarul 
său, încăpestrit cu surguci si fuior de barbă, o neliniște. Vizir a ferit în laturi, 
forăind. Măria sa a descălecat şi a cunoscut la câțiva paşi pe comișii săi, şi 
mai încolo pe bătrânul Căliman starostele. Lepădând frâul, a trecut spre 
altarul ce se ridicase sub cerul liber și sub ninsoare și a îngenunchiat. S-au 
supus în genunchi steagurile de răzăși, curtenii şi toată suflarea câtă era de 


faţă, iar vlădica Tarasie a început a ceti între clericii săi, sub prapori, stâlpu 
morților. 

Din îngenuncherea sa, Voievodul ridica în răstimpuri privirile, chemat 
de acea tăcere îngheţată a oştenilor săi. Stăteau cu fața spre cer, înseninați 
de alinarea din urmă și luminăţia sa îşi simţea inima înegurată de jale. După 
ce s-au cetit stâlpii şi preoţii cu psalţii au cântat cu frumoase glasuri 
veşnica-pomenire a căzuţilor, Domnul nu și-a putut stăpâni tulburarea şi a 
rupt din sufletul său aceste vorbe în auzul celor din juru-i: 

— Când răsare soarele avem să ne aducem aminte de ei. Și avem să-i 
jelim deasemeni când soarele asfințeşte. Și când ne vom trezi la bătaia 
miezului nopții, avem să-i simțim în jurul nostru și ne vom afla nemângâiați 
de pieirea lor. 

După ce a tăcut măria sa, a sunat vântul mai cu tărie în mlaștini și păduri 
şi au plutit din ceea parte de ape până la auzul măriei sale bocete ale 
muierilor, care se și înfățișaseră să-şi petreacă morţii. 


* 


În aceeaşi zi, la ceasul amiezii, domnia sa postelnicul Ştefan Meşter a 
purces din porunca Voievodului cătră Neamţu și Suceava. La Cetatea 
Neamţului se aflau ocrotite Doamna şi Domnița Radului-Vodă; iar la 
Cetatea Sucevii aştepta vestea izbândei împărătița Maria Comneanca Cu 
slujitorii domnești ce-i făceau alai şi cu slujitorul său Gore Doda, 
postelnicul a străbătut repede calea. A doua zi dimineaţă s-a abătut din 
drum, după făgăduinţa dată unor prietini, și a intrat la curtea Jderilor devale 
la Timiş. 

Cum s-a arătat domnia sa la poartă, jupâneasa lIlisafta l-a văzut din 
cămara sa. Trăgându-și repede pe mânici scurteica de vulpe a ieşit cu grabă 
mare în pridvor, strigând cu glasu-i frumos cătră oaspete: 

— Lume nouă, cu iarnă nouă! Bine ne-ai sosit, jupâne postelnice! 

— Bine te-am găsit, dragă jupâneasă llisaftă... a răspuns boierul 
muntean. 

— Apoi aşteptam oameni și vești de la bătălie, cinstite postelnice, a 
strigat cu hămicie jupâneasa Ilisafta, pe când postelnicul descăleca. Poftește 
înlăuntru şi ne spune cum stau treburile prin acea parte de lume. Se aude că 
măria sa a avut mare izbândă asupra păgânilor. Mulţămesc lui Dumnezeu şi 
Maicii prea curate. Stăi colea în scaunul ista larg, jupâne postelnice Ştefane, 


şi-mi spune te rog. Spune-mi vesti bune de la toţi ai noștri. Nici o clipă să 
nu întârzii şi să-mi spui toate. Dar să-mi spui întâi dacă nu ţi-i foame. Eu 
numai am spus vorba, iar nana Chira s-a gândit mai înainte decât mine şi a 
aduce numaidecât toate câte îi fac trebuință unui călător, flămând; și n-a uita 
nici pe slujitorii domniei tale. Vai, jupâne postelnice Ștefane, dacă ai şti ce 
năcaz am cu acel Hrana-Beg pe care nu știu de ce mi l-a trimes pe cap 
măria sa. Adevărat că-i robul lui Ionuț, dar de ce să mi-l deie mie pe samă? 
Nu-i place nimica. Îi trimet carne de porc, — nu! că el carne de porc nu 
mânâncă. Îi trimet carne de vițel, ori de pasere, — strâmbă din nas. Îi fac 
scrob cu unt: nici asta nu-i place. Dar crezi domnia ta că de plăcinte s- 
atinge? Da' de unde! Şi-n loc de unt, lui să-i dai numai seu de oaie! Doamne 
Maica Domnului! Asemenea pacoste îmi trebuie mie? Și nu pricepe boabă 
din ce spunem noi; nici noi nu ştim ce bolboroseşte el. Altfel, ce să zic? E 
om ca şi noi și nu-i bărbat urât. Spune-mi numaidecât, jupâne postelnice, ce 
fac ai noștri. Și dacă te-ntorci la tabără, să nu cumva să uiţi a-i hotărî din 
partea mea comisului Manole, că de-acuma toate s-au isprăvit, şi-i caut 
noră. Dacă nu-l aşezăm pe Ionuț, nu mai are din partea mea stare de liniște 
şi pace... 

Băgând de samă în acea clipă ochii postelnicului şi zâmbetul său pierit, 
jupâneasa Ilisafta s-a oprit. 

— Dragă jupâneasă Ilisaftă, a rostit cu glas blând postelnicul, prietinul 
nostru comisul Manole și-a găsit liniştea şi pacea. 

Obrazul comisoaiei s-a albit de năvala sângelui la inimă; i-au crescut 
ochii: și-a dus palmele la tâmple și s-a întors cătră colțul întunecat al 
cămării. 

— Hah! A suspinat domnia sa, ca şi cum ar fi cuprins-o pe neașteptate 
un val rece. 

S-a întors, cu privirile uscate si cu buzele tremurând: 

— Când? 

— Alaltăieri dimineaţă, dragă jupâneasă Ilisaftă, Cu el s-a prăpădit şi 
comisul Simion. 

— Hah! A suspinat a doua oară comisoaia. 

De la inimă i s-a întors sângele în față. 

— Nană Chiră! Nană Chiră! A prins dumneaei a striga. Nană Chiră. Vină 
repede aici, ca să afli că s-au prăpădit doi dintre iubiții noştri. S-a prăpădit 
soțul nostru și fiul nostru cel mai mare. Să-mi chemaţi numaidecât aici pe 
jupâneasa Marușca noră-mea. Dar să nu-i suflaţi o vorbă până ce n-oi 


vedea-o eu; să-i spun cu această gură a mea şi cum știu eu. Și în acesta ceas 
să pregătiţi sanie, slujitori şi merinde, ca să ne ducem amândouă la Vaslui, 
să facem pomenire și praznic morților, după rânduială. 

Astfel a rămas singur, numai cu dădacele, în cuibul de la Timiş, Manole 
cel nou Păr-Negru; iar bunică-sa şi maică-sa au pornit cu sania în aceeași zi 
la Vaslui, având în spate viscol din miazănoapte. 


Mai târziu, după ce s-a întors la ale sale cu slujitorul său Gherasim, în 
chilia de la sfânta mănăstire Neamţu, părintele ieromonah Nicodim n-a uitat 
să scrie în ceaslov întâmplările: 


Anul de la Hristos 1475, iar de la facerea lumii 6983, în ziua de marţi, 
patru zile după sfânta Bobotează, fost-a mare război cu turcii la Vaslui şi i-a 
biruit luminăţia sa Ştefan-Vodă pe păgâni. 

Pierit-au în acest război părintele nostru după trup comisul Manole Păr- 
Negru şi fratele nostru după trup comisul Simion și alți mulţi, Dumnezeu 
să-i miluiască întru iertarea sa. 

lar mai înainte de aceasta, s-a fost întors mezinul nostru comisul Onu de 
la Sfântu Munte și de la Brăila, cu barbă, de nu l-a mai cunoscut nimeni; ş-a 
zâmbit măria sa când l-a văzut și l-a cunoscut. 


Sfârşitul Volumului al III-lea 


